Dimā (tēvs) Aleksandrs

VIKONTS DE BRAŽELONS JEB PEC DESMIT GADIEM-1.2.3 grāmata

VIKONTS DE BRAŽELONS JEB PEC DESMIT GADIEM

Aleksandrs Dimā (tēvs)

Kopoti raksti piecpadsmit sējumos

Divpadsmitais sējums

Vikonts de Braželons jeb

pēc desmit gadiem

Pirmā grāmata Pirmā daļa

PIRMĀ DALA

.

I

Vēstule

Nelielā kavalkāde, ko veidoja tris augstmaņi un divi pāži, jādama pāri pilsētas tiltam, neatstāja sevišķu iespaidu uz garāmgājējiem, kas pastaigājās pa krastmalu 1660. gada maijā deviņos no rīta, kad saule sāka karsēt un rasa no Bluā pils lefkojām jau bija nozudusi. Gājēji viegli pieskārās pie savām cepurēm un bilda:

—   Viņa augstība atgriežas no medībām.

Tas bija viss.

Kamēr zirgi pārvarēja stāvo kāpumu no upes līdz pilij, daži dīkdieņi piegāja pie pēdējā zirga, pie kura sedliem, aiz knābjiem piesieti, karājās dažādi putni.

īsti laucinieciskā atklātībā ziņkārīgie neslēpa savu nicinājumu par tik niecīgu medījumu, un, apsprieduši trūkumus, kādi piemīt medībām vecumā, atgriezās pie savām darīšanām.

Tikai viens no viņiem — labi noaudzis, jautrs puisis sārtiem vaigiem — apvaicājās, kādēļ gan viņa augstība tā vietā, lai labi pavadītu laiku, pateicoties saviem milzīgajiem ienākumiem, apmierinās ar tik nožēlojamu izklaidēšanos.

Viņam atbildēja:

—    Vai tad tu nezini, ka viņa augstības parastā izklaidēšanās ir gar- laikošanās?

Jautrais puisis paraustīja plecus tā, ka šis žests skaidri apliecināja: „Tādā gadījumā es labāk esmu tirgotājs, nevis princis."

Katrs atgriezās pie sava darba.

Pa to laiku viņa augstība turpināja savu ceļu ar tik domīgu un tai pašā laikā dižmanīgu izskatu, ka skatītāji, ja tādi atrastos, būtu pārsteigti; taču Bluā iedzīvotāji nevarēja piedot hercogam, ka viņš izvēlējies viņu jautro pilsētu, lai tajā netraucēts garlaikotos. Ieraudzījuši garlaikoto princi, viņi parasti žāvādamies novērsās vai aizgāja tālāk no logiem istabas dziļumā, it kā vēlēdamies izvairīties no šīs garenās, bālās sejas, miegaino acu un gurdenās gaitas iemidzinošā iespaida. Tā nu godājamais princis varēja būt gandrīz pilnīgi drošs, ja viņš sadomātu pastaigāties, uz ielas viņš nevienu nesatiktu.

Protams, ka no Bluā iedzīvotāju puses tā bija noziedzīga nevērība: viņa augstība bija Francijas pirmais augstmanis tūlīt pēc karaļa, bet varbūt arī pirms viņa.

Patiešām, ja jau patlaban valdošajam Ludviķim XIV bija tā laime piedzimt par Ludviķa XIII dēlu, tad viņa augstībai bija tas gods būt Indriķa IV dēlam.

Tātad Bluā iedzīvotājiem vajadzēja būt lepniem par godu, ko Or- leānas hercogs * parādījis viņu pilsētai, apmezdamies senajā Bluā pilī kopā ar savu galmu.

Taču liktenis bija lēmis, ka šim augstdzimušajam princim nekad neizdevās izraisīt pūļa uzmanību vai izbrīnu. Laikam ritot, viņš pie tā pierada. Varbūt tieši tā var izskaidrot viņa vienaldzīgo un garlaikoto izskatu. Agrāk viņš bija ļoti aizņemts. Nāvessodi kādam ducim viņa labāko draugu

Žans Batists Gastons, Orleānas hercogs (1608 — 1660) — Ludviķim XIII brālis. Organizēja sazvērestības pret kardinālu Rišeljē. Pēc tam, kad viena no tām tika atklāta, viņš nodeva savus atbalstītājus — marķīzu de Šalē, Senmaru, de Tū, maršalu Mon- moransī un citus, un viņi gāja bojā uz ešafota. Par piedalīšanos Frondā (1648 — 1653), kas bija aristokrātijas sacelšanās pret galmu j un Ludviķa XIV pirmā ministra kardināla Mazarīni piekopto absolūtisma politiku, Orleānas hercogs tika izsūtīts uz Bluā.

sagādāja viņam diezgan lielu noņemšanos. Bet, kopš Mazarini bija ministrijā, sodi vairs nenotika, viņa augstībai zuda nodarbošanās, un tas iespaidoja viņa garastāvokli.

Nabaga prinča dzīve vilkās ļoti garlaicīgi. No rītiem viņš medīja Bev- ronas krastos vai Šavernī birzi, tad pārcēlās pāri Luārai un brokastoja Šamborā, neatkarīgi no tā, vai ēstgriba bija vai ne; un līdz pat nākošajām medībām Bluā iedzīvotāji neko vairs nedzirdēja par savu kungu un pavēlnieku.

Lūk, tā princis garlaikojās extra mūros;* par viņa garlaikošanos pilsētā lasītājs uzzinās, ja kopā ar mums sekos kavalkādei uz Bluā pils dižajiem vārtiem.

Viņa augstība jāja uz maza, ruda zirdziņa, sēdēdams sarkana samta sedlos. Prinča spilgti sarkanais kamzolis, ko sedza tādas pat krāsas apmetnis, saplūda ar sedliem. Tikai pateicoties šai spilgtajai krāsai, princis izcēlās savu pavadoņu vidū, jo viens no tiem bija violetā, otrs — zaļā tērpā. Kreisajā pusē jāja cilvēks violetā, staļļu pārzinis, bet labajā pusē — zaļi tērptais galvenais medību pārzinis.

Viens no pāžiem turēja rokā īsu kārti, uz kuras sēdēja divi vanagi. Otram rokā bija medību rags; nonācis kādus divdesmit soļus no pils, viņš tajā slinki iepūta.

Arī visi citi, kas bija ap garlaikoto princi, veica savus pienākumus tikpat garlaicīgi. Izdzirdējuši signālu, astoņi sargkareivji, kas bija sildījušies saulītē pils kvadrātveidīgajā pagalmā, tvēra pēc savām alebardām, un viņa augstība svinīgi iejāja pilī.

Kad hercogs iejāja pagalmā, izklīda arī puišeļi, kas bija skrējuši pakaļ kavalkādei, rādīdami viens otram beigtos putnus un apspriezdami redzēto. Iela, laukums un pagalms kļuva tukši.

Viņa augstība klusēdams nokāpa no ziiga un iegāja savās istabās, kalps palīdzēja viņam pārģērbties, un, tā kā viņas augstība vēl nebija likusi ziņot, ka brokastis ir galdā, tad viņa augstība atslīga krēslā un aizmiga tik cieši, it kā būtu vienpadsmit vakarā.

Ārpus pilsētas mūriem (lat.).

Zinādami, ka līdz vakaram viņiem vairs nekas jādara nebūs, sargkareivji atlaidās uz akmens soliem saulītē; zirgu puiši kopā ar zirgiem pazuda staļļos; šķita, ka visa pils snauž līdz ar savu saimnieku, vienīgi daži putniņi jautri čivināja krūmos.

Pēkšņi šajā snaudas pilnajā klusumā nošķindēja smieklu zvārguļi, kas lika miegā iegrimušajiem kareivjiem pavērt acis.

Smiekli atskanēja no kāda pils loga, ko spoži apspīdēja saule.

Loga priekšā atradās balkoniņš ar kaltiem metāla rotājumiem, ko greznoja puķu podi ar sarkanām neļķēm, prīmulām un pirmajām rozēm.

Šim logam piederošajā istabā bija redzams četrkantains galds, ko sedza vecs, puķains galdauts. Galda vidū stāvēja māla krūze ar garu kaklu, tajā bija īrisi un maijpuķītes. Divas meitenes sēdēja pie galda viena otrai pretī.

Meiteņu izturēšanās bija diezgan dīvaina: viņas varētu noturēt par pansionāta audzēknēm, kas aizbēgušas no klostera. Viena no viņām, atspiedusi elkoņus pret galdu, kaut ko cītīgi rakstīja uz grezna holandiešu papīra; otra ar ceļgaliem tupēja uz krēsla, un, pārliekusies pār galdu, vēroja, kā draudzene raksta. Viņas ķiķināja un jokojās, līdz iesmējās tik skaļi, ka izbiedēja putnu rotaļas krūmos un pamodināja viņa augstības gvardi no snauda.

Ja jau mēs esam ķērušies pie portretiem, tad atļausimies dot vēl divus — šajā nodaļā pēdējos.

Trokšņainā smējēja, kas tupēja ar ceļgaliem uz krēsla, bija deviņpadsmit vai divdesmit gadus veca skaistule, kam acis tā vien zibsnīja skaidri iezīmēto uzacu ielokā; viņas zobi starp koraļļu lūpiņām mirdzēja kā pērles.

Viņā bija kā pulvera lādiņš; viņa nevis kustējās, bet it kā uzsprāga.

Vēstules rakstītāja vērās savā draudzenē ar zilām acīm, tik tīrām kā šis dienas debesis.

Viņas gaišie pelnu krāsas mati, eleganti ieveidoti, vijās maigās cirtās j'.ar perlamutra krāsas vaidziņiem; smalkā rociņa, kas gulēja uz papīra, liecināja par viņas jaunību. Atskanot kārtējam draudzenes smējienam, viņa paraustīja maigos, baltos plecus, kuriem, tāpat kā rokām, vēl pietrūka apaļuma un maiguma.

—   Montalē! Montalē! — viņa beidzot ieteicās maigā, patīkamā balsī. — Jūs smejaties pārāk skaļi, kā vīrietis; sargkareivju kungi sāks pievērst jums uzmanību, un tā jūs vēl varat nesadzirdēt viņas augstības zvanu.

Par Montalē nosauktā meitene pēc šī rājiena nepārtrauca smieties un trokšņot. Viņa vienīgi atteica:

—    Dārgā Luīze, jūs nerunājat nopietni. Jūs zināt, ka sargkareivju kungi, kā jūs viņus nosaucāt, tagad ir aizmiguši tā, ka viņus nevarētu pamodināt pat ar lielgabala šāvienu; tāpat jums zināms, ka viņas augstības zvanu var dzirdēt pat uz Bluā tilla, tāpēc es izdzirdēšu, kad man būs jāiet pie viņas augstības uz dežūru. Jums tikai tad traucē mani smiekli, kad jūs rakstāt: jūs baidāties, ka jūsu māmiņa, de Sanremī kundze, varētu ierasties pie mums, jo tā viņa dara, kad mēs smejamies pārāk skaļi, un tad viņa mūs pārsteigtu pie šīs mil/.umlielās papīra lapas, uz kuras stundas laikā uzrakstīti tikai divi vārdi „Raula kungs". Un jums, mīļā Luīze, ir pilnīga taisnība: pēc šiem diviem vārdiem var sekot daudzi citi, tik nozīmīgi un dedzīgi, ka jūsu jaukā māmiņa ar pilnām tiesībām varēs šķilt pērkonus un zibeņus. Vai ne? Atbildiet taču!

Te Montalē sāka smieties vēl skaļāk.

Gaišmate ne pa jokam apvainojās. Viņa pārplēsa lapu, uz kuras patiešām skaistā rokrakstā bija rakstīts „Raula kungs", un, trīcošiem pirkstiem saņurcījusi papīru, izmeta to pa logu.

—   Lūk, kā! — Montalē teica. — Mūsu jēriņš, mūsu balodītis ir apvainots! Nebaidieties, Luīze — de Sanremī kundze neatnāks, bet, pat ja viņā sadomātu ierasties, jūs taču zināt, cik man ir smalka dzirde. Bez tam, rakstīt vecam draugam, ko pazīsti divpadsmit gadus, ir pilnīgi attaisnojami, sevišķi vēl, ja vēstule sākas ar vārdiem „Raula kungs!"

—   Labi, es viņam nerakstīšu, — Luīze nosolījās.

—   Ak, kā mani soda! — smiedamās atsaucās melnacainā jokdare. — Ņemiet nu ātrāk citu papīra lapu, un tūlīt rakstīsim vēstuli tālāk… Ai! Re nu, skan zvans!.. Bet man vienalga! Hercogiene pagaidīs vai arī šodien iztiks bez savas galma dāmas!

Patiešām zvanīja. Tas nozīmēja, ka hercogiene pabeigusi savu tualeti un gaida viņa augstību, kurš parasti zem rokas veda viņu no viesistabas uz ēdamistabu.

Pēc šīs ceremonijas laulātais pāris brokastoja un atkal šķīrās līdz pusdienām, kuras pasniedza tieši divos.

Atskanot zvanam, pagalma kreisajā pusē atvērās virtuves durvis, un tajās parādījās divi kalpotāji un astoņi pavārēni. Viņi nesa paplātes ar ēdieniem, kas bija apsegti ar sudraba vākiem.

Viens no kalpotājiem, šķiet, pēc amata vecākais, klusēdams piebakstīja ar zizli sargkareivim, kas skaļi krāca uz sola. Viņš pat izrādīja tādu laipnību, ka padeva sargkareivim alebardu, kas bija pieslieta pie sienas. Vēl apdullis no miega, sargkareivis, neprasīdams nekādus paskaidrojumus, pavadīja ēdienu nesējus līdz viņa augstības ēdamistabai; pa priekšu soļoja pāžs un abi kalpotāji.

Kad ēdienus nesa garām sargkareivjiem, tie atdeva godu.

Montalē un viņas draudzene pa logu vēroja šo ceremoniju, kaut gan abas jau sen pie tās bija pieradušas. Starp citu, viņu ziņkārību izraisīja vienīgi vēlme pārliecināties, ka viņas liks mierā. Kad pavārēni, kareivji, pāži un kalpotāji bija pagājuši garām, viņas atkal piesēdās pie galda, un saule, kas uz mirkli bija apspīdējusi abas burvīgās sejiņas, tagad atkal raidīja savus starus tikai pār neļķēm, prīmulām un rozēm.

—   Nu, — Montalē ieteicās, iekārtodamās kā iepriekš, — viņas augstība pabrokastos arī bez manis.

—    Montalē, jūs taču sodīs! — gaišmate raizējās, rāmi apsēzdamās savā vietā.

—    Sodīs? Tas nozīmē, ka mani nevedīs pastaigā. Es to vien vēlos! Ir nu gan izklaidēšanās — kratīties milzīgos ratos pa sliktu ceļu, pa kuru tik tikko var nobraukt vienu jūdzi divās stundās, pie tam katrā pagriezienā pa labi vai pa kreisi ķeroties pie durtiņām; tad atgriezties pie mājas, kur ir Marijas Mediči* logs, par ko hercogiene noteikti teiks: „Ne-

Marija Mediči (1573 — 1642) — Francijas karaliene, Indriķa IV sieva. Pēc Indriķa IV nāves Marija Mediči uzticēja pārvaldīt valsti savam favorītam, itālietim Končino Končini, kurš 1617. gadā tika nogalināts pēc Ludviķa XIII pavēles. Mariju Mediči izsūtīja uz Bluā, no kurienes viņa 1619. gadā izbēga pa pils logu.

ticami, ka karaliene Marija izbēga pa šo logu! Četrdesmit astoņu pēdu augstums! Bet viņa bija divu prinču un tris princešu māte!" Nē, Luīze, lai mani soda kaut vai katru dienu, sevišķi jau tad, kad sods dod man iespēju pavadīt laiku kopā ar jums un rakstīt tik aizraujošas vēstules.

—   Montalē! Montalē! Jāpilda savi pienākumi.

—  Jums viegli runāt par pienākumiem, jo jums galmā ir pilnīga brīvība. Jūs tikai baudāt visus labumus un neciešat nekādas grūtības: jūs esat hercogienes galma dāma vairāk nekā es, jo to labvēlību, ko jūt pret jūsu patēvu, viņa attiecina arī uz jums. Jūs šai drūmajā namā knābājat graudiņus tāpat kā putniņi mūsu pagalmā: brīvi elpojat, baudāt ziedu smaržu un skaistumu un neko nedarāt. Un jūs man vēl sacīsiet, ka jāpilda savi pienākumi! Pasakiet man, laiskā skaistuli!, kādi jums ir pienākumi? Varbūt rakstīt skaistajam Raulam? Bet jūs jau viņam nerakstāt, tātad arī jūs mazliet atstājat novārtā savus pienākumus…

Luīze kļuva nopietna, atspieda zodu delnā un teica:

—  Pārmest man laimīgu dzīvi! Jums pietiek tam dūšas… Jums ir nākotne — jūs kalpojat galmā. Kad karalis apprecēsies, viņš aicinās viņa augstību pie sevis. Jūs ieraudzīsiet greznus svētkus, redzēsiet karali… Stāsta, ka viņš ir tik labs un jauks…

—   Un vēl es redzēšu Raulu, kurš ir prinča dienestā, — Montalē viltīgi piemetināja.

—   Nabaga Rauls! — Luīze nopūtās.

—  Sirsniņ, laiks turpināt viņam rakstīt! Sāciet nu atkal ar vārdiem „Raula kungs", ko jūs tik skaisti bijāt uzvilkusi tai lapā, kuru saplēsāt.

Viņa pasniedza draudzenei spalvu, ar smaidu cenzdamās viņu uzmundrināt.

Tā uzrakstīja mums jau zināmos vārdus.

—  Un ko tālāk? — gaišmate apvaicājās.

—  Tālāk rakstiet to, par ko jūs domājat. Luīze, — atteica Montalē.

—   Vai jūs esat pārliecināta, ka es par kaut ko domāju?

—  Jūs domājat par kādu, un tas nozīmē to pašu, tikai vēl ļaunāk.

—  Jūs esat pārliecināta, Montalē?

—  Ak, Luīze, Luīze, jūsu zilās acis ir tik dziļas kā jūra, ko es pagājušo gadu redzēju Buloņā. Nē, es kļūdos, jūra ir viltīga, bet jūsu acis ir tik dzidras kā zilgme virs mūsu galvām.

—  Ja jau jus tik labi lasāt manās acis, tad pasakiet, ko es domāju!

—   Pirmkārt, jūs nedomājat „Raula kungs", jūs domājat „mans mīļais Rauls".

—   O!

—   Nesarkstiet nu par niekiem! Jūs domājat: „Mans mīļais Raul, jūs lūdzat mani rakstīt jums uz Parīzi, kur jūs aiztur pienākumi prinča galmā. Droši vien jūs ļoti garlaikojaties, ja meklējat izklaidēšanos atmiņās par provinciāli… "

Luīze pēkšņi piecēlās.

—   Nekā, Montalē, — viņa smaidīdama sacīja, — es domāju pavisam ko citu. Lūk, paskatieties, ko es domāju…

Viņa apņēmīgi paņēma spalvu un ar stingru roku uzrakstīja sekojošas rindas:

„Es būtu ļoti nelaimīga, ja Jūs mani tik dedzīgi nelūgtu atcerēties Jūs. Šeit viss man atgādina mūsu draudzības pirmos gadus, kas aizskrēja tik ātri un nemanot izgaisa, bet nekad un neviens neizdzēsīs to burvību no manas sirds."

Montalē, kas vēroja spalvas straujo slīdēšanu pa papīru un tūlīt pat lasīja draudzenes uzrakstīto, sāka plaukšķināt.

—    Sen jau tā vajadzēja! — viņa izsaucās. — Te ir vaļsirdība, te ir jūtas, te ir stils! Mīļā, pierādiet tiem parīziešiem, ka Bluā ir laba stila dzimtene!

—   Viņš zina, ka man Bluā ir paradīze zemes virsū, — gaišmate atbildēja.

Viņa turpināja rakstit:

„Raul, Jūs apgalvojat, ka domājat par mani. Es Jums pateicos, bet nejūtos pārsteigta — es taču zinu, cik bieži mūsu sirdis pukstējušas viena otrai."

—   O, — Montalē iebilda, — manu jēriņ, bīsties no vilkiem!

Luīze jau gribēja atbildēt, kad pēkšņi pie pils vārtiem atskanēja zirgu pakavu klaboņa.

—    Kas tad tas? — Montalē teica, dodamās pie loga. — Patiešām skaists jātnieks.

—   Ak, tas ir Rauls! — Luīze iesaucās, arī tuvodamās logam. Viņa nobālēja un lielā satraukumā noslīga uz krēsla pie nepabeigtās

vēstules.

—   Tas tik ir veikls mīlētājs! — Montalē teica. — Viņš ieradies pašā laikā.

—   Ejiet nost no loga… Es jūs lūdzu, ejiet nost! — Luīze nočukstēja.

—    Nu jā! Viņš mani nepazīst, tādēļ ļaujiet man paskatīties, kāpēc viņš te aijājis.

II

Kurjers

Montalē bija teikusi patiesību: uz jauno jātnieku bija patīkami skatīties.

Viņam varēja dot kādus divdesmit piecus gadus. Gara auguma, slaids, viņš iznesīgi valkāja tā laika skaisto karavīra mundieri. Augsti zābaki ar atlokiem cieši apkļāva kājas; no tādiem neatteiktos arī pati Montalē, ja būtu izdomājusi ietērpties vīriešu apģērbā.

Ar smalku, bet spēcīgu roku viņš apturēja zirgu pagalma vidū, tad pacēla ar spalvām rotāto cepuri, kas meta ēnu uz viņa nopietno un tai pat laikā atklāto seju.

No zirga pakavu klaboņas sargkareivji pamodās un pielēca kājās no saviem soliņiem.

Viens no viņiem piegāja pie jaunā jātnieka, kurš pieliecās un teica viņam skaidrā, skanīgā balsī, ko varēja sadzirdēt pat pa logu istabā, kur slēpās meitenes:

—   Kurjers pie viņa karaliskās augstības!..

—   Virsnieka kungs! — sargkareivis sauca. — Ieradies kurjers!

Taču sargkareivis zināja, ka neviens nenāks. Vienīgais virsnieks dzīvoja pils tālākajā spārnā, dzīvoklī dārza pusē.

Tāpēc sargkareivis vēl piebilda:

—  Ševaljē kungs, virsnieks pārbauda posteņus, tāpēc es ziņošu par jums pils pārzinim de Sanremī kungam.

—   De Sanremī! — jātnieks nosarcis atkārtoja.

—   Vai jīis viņu pazīstat?

—  Pazīstu… Pasakiet viņam ātrāk, lai par mani tūlīt tiktu paziņots viņa augstībai!

— Tad jau laikam lieta ir steidzama, — kareivis noteica it kā pie sevis, bet klusībā cerēdams uz atbildi.

Jātnieks pamāja ar galvu.

— Tādā gadījumā, — sargkareivis turpināja, — es pats iešu pie pils pārziņa. Piedodiet… Vai drīkstu zināt jūsu vārdu?

—   Vikonts de Braželons no viņa augstības prinča Kondē.*

Kareivis zemu paklanījās un tik strauji uzskrēja pa kāpnēm priekšistabā, it kā Rokruā uzvarētāja vārds būtu viņam devis spārnus. Vikonts de Braželons nolēca no zirga.

Viņš vēl nebija paguvis piesiet zirgu pie lieveņa dzelzs margām, kad pie viņa jau aizelsies pieskrēja Sanremī, ar vienu roku pieturēdams savu resno vēderu, bet otru airēdams pa gaisu tā, it kā tā būtu airis, kas šķeļ ūdeni.

—  Vikont! Jūs esat šeit, Bluā! — viņš izsaucās. — Tas nu gan ir brīnums! Esiet sveicināts, Raula kungs, esiet sveicināts!

—   Atļaujiet jums izteikt manu cieņu, Sanremī kungs.

Ludviķis de Kondē, Burbons (1621 — 1686) — princis, slavens Francijas karavadonis. Trīsdesmitgadu kara laikā franču karaspēks viņa vadībā izcīnīja vairākas uzvaras, tai skaitā uzvaru pār spāniešiem pie Rokruā (1643).

—   Cik laimīga būs de Lavalas kundze… tas ir, es gribēju teikt, Sanremī kundze, kad jūs ieraudzīs! Bet iesim! Viņa augstība brokasto. Vai viņu ir vērts traucēt? Vai jums ir svarīgas darīšanas?

—    Kā lai to pasaka… Varbūt, ka viņa augstībai nepatiks pat viena novilcināta minūte.

—    Ja jau tā, tad pārkāpsim noteikumus. Ejam, vikont! Starp citu, viņa augstība šodien ir labā garastāvoklī… Bez tam, jūs taču esat atvedis mums jaunas ziņas?

—   Ļoti svarīgas.

—   Un, droši vien, labas?

—   Vispatīkamākās.

—   Tādā gadījumā iesim ātrāk! Cik vien iespējams ātri! — lādzīgais Sanremī iesaucās, jau ejot kārtodams savu apģērbu.

Rauls sekoja viņam, nesdams cepuri rokā un mazliet mulsdams no piešu svinīgās šķindoņas, kas atbalsojās milzīgajās zālēs.

Tiklīdz viņš bija iegājis pilī, mums jau pazīstamajā logā atkal parādījās meiteņu galviņas, un dedzīgā sačukstēšanās liecināja par viņu satraukumu. Drīz vien viņas kaut ko nolēma, jo melnmatainā galviņa pazuda, bet gaišmatainā palika logā, slēpdamās aiz ziediem un caur zariem uzmanīgi vērodama lieveni, kur vikonts iegāja pilī.

Pa to laiku ar tādu uzmanību apveltītais vikonts sekoja pils pārzinim. Pēc steidzīgo soļu dipoņas, vīnu un ēdienu aromāta, glāžu un šķīvju šķindoņas viņš saprata, ka tuvojas mērķim. Pāži, apkalpotāji un sulaiņi, kas atradās istabā blakus ēdamistabai, sagaidīja viesi ar šim novadam raksturīgo laipnību, kas jau bija kļuvusi par leģendu. Daži pazina Raulu, taču gandrīz visi zināja, ka viņš ieradies no Parīzes. Varētu vēl piebilst, ka viņa ierašanās par kādu minūti aizkavēja kārtējā ēdiena pasniegšanu.

Pāžs, kas pašlaik lēja hercoga glāzē vīnu, izdzirdēja blakus istabā piešu šķindoņu un bērnišķīgā ziņkārē pagriezās uz to pusi, nemanīdams, ka vairs nelej vīnu hercoga glāzē, bet gan uz galdauta.

Hercogiene, kas nebija tiktāl iegrimusi savās domās kā viņas laulātais draugs, pamanīja pāža izklaidīgumu.

—   Kas noticis? — viņa apvaicājās.

—   Kas ir? — hercogs atkārtoja. — Kas tur notiek?

Sanremī izmantoja gadījumu un pabāza galvu pa durvīm.

—   Kāpēc mani traucē? — hercogs vaicāja, uzlikdams sev uz šķīvja milzīgu aļņa cepeša gabalu.

—    Ieradies kurjers no Parīzes. Bet viņš var pagaidīt, kamēr brokastis…

—    No Parīzes! — hercogs atkārtoja, izmezdams no rokas dakšiņu. — Jūs teicāt, kurjers no Parīzes? Bet no kā?

—   No prinča, — pils pārzinis steidzās pavēstīt.

Tai laikā par princi sauca princi Kondē.

—   Kurjers no prinča? — hercogs teica ar satraukumu, ko pamanīja visi klātesošie, un tas divkāršoja vispārējo ziņkārību.

Varbūt hercoga galvā pavīdēja doma, ka atgriezies laimīgais sazvērestību laiks, kad katrs durvju klaudziens viņu satrauca, katrā vēstulē bija valsts noslēpums un katrs kurjers nesa ziņas par bīstamām un samudžinātām intrigām. Iespējams, ka diženā prinča vārds vien parādījās kā spoks zem Bluā pils velvēm.

Hercogs atgrūda šķīvi.

—   Vai pavēlēsiet kurjeram pagaidīt? — de Sanremī apvaicājās. Hercogienes skatiens iedvesa hercogam enerģiju, un viņš atbildēja:

—   Nē, nē! Aiciniet viņu tūlīt pat! Kas viņš ir?

—   Šejienes muižnieks, vikonts de Braželons.

—   Ā, ļoti labi… Vediet viņu iekšā, Sanremī, vediet iekšā!

Teikdams šos vārdus savā parastajā cienīgumā, hercogs pārlaida skatienu visiem, kas atradās ēdamistabā, un tie visi — pāži un kalpotāji, nometa servjetes, nolika nažus un glāzes un nekārtīgā pūlī izgāja blakus istabā.

Kad Rauls de Braželons ienāca ēdamistabā, sekodams Sanremī, tā jau bija tukša.

Palicis viens, hercogs bija paguvis uzburt piedienīgu sejas izteiksmi.- Viņš nepagriezās, gaidīdams, kamēr pārzinis atvedīs kurjeru pie viņa. Rauls apstājās galda galā starp hercogu un hercogieni. Tad viņš zemu paklanījās viņas augstībai, izslējās un palika gaidām, lai hercogs sāktu runāt pirmais.

Hercogs, savukārt, nogaidīja, līdz aizslēgs durvis. Viņš negribēja pagriezties, lai pārliecinātos, vai tās ir aizvērtas. Tāda kustība nebūtu viņa

cienīga; tomēr viņš saspringti ieklausījās, vai slēdzene noklakšķēs, tā radot vismaz noslēpuma šķietamību.

Kad durvis bija aizslēgtas, hercogs pacēla acis uz vikontu un jautāja:

—  Šķiet, ka jūs ieradāties no Parīzes?

—  Tikko, jūsu augstība.

—   Vai karalis ir vesels?

—   Pilnīgi.

—  Un karaliene?

—   Viņas majestāte vēl joprojām cieš no sāpēm krūtīs. Taču pēdējo mēnesi viņai ir mazliet labāk.

—   Man ziņoja, ka jūs esat ieradies pie manis no prinča. Tā, droši vien, ir kļūda!

—   Nē, jūsu augstība. Princis uzdeva man nogādāt jums šo vēstuli un gaidīt atbildi.

Rauls bija nedaudz apmulsis no tik vēsas un ceremoniālas uzņem- šanas; viņa balss neapzināti kļuva klusāka, un savu sakāmo viņš pabeidza cr> gandrīz pusbalsī. Hercogs aizmirsa, ka viņš pats radījis šo noslēpumai- nību, un viņu atkal pārņēma bailes.

Viņš drūmi paņēma prinča Kondē vēstuli un atvēra tā, it kā tā būtu kāds aizdomīgs sūtījums. Lasot viņš aizgriezās, lai neviens nevarētu novērot viņa sejas izteiksmi.

Hercogiene visas šīs sava augstdzimušā laulātā drauga izdarības vēroja ar tādu pat satraukumu, kādu izjuta viņš pats.

Rauls nekustēdamies bezkaislīgi skatījās pa atvērto logu dārzā uz statujām.

—   O,— pēkšņi hercogs izsaucās un starojoši pasmaidīja. — Tas tik ir patīkams pārsteigums! Tik labvēlīga vēstule no prinča! Izlasiet pati!

Galds bija tik plats, ka hercogs pats nevarēja pasniegt vēstuli hercogienei. Rauls pasteidzās to izdarīt, un tas viņam izdevās tik izveicīgi, ka hercogiene laipni pateicās viņam.

—   Droši vien jūs zināt vēstules saturu? — hercogs pajautāja vikontam.

—   Jā, jūsu augstība. Sākumā princis lika man nodot vēsti mutiski, bet pēc tam pārdomāja un uzrakstīja vēstuli.

—   Lielisks rokraksts, — hercogiene teica, — bet es nekādi nevaru izlasīt…

—   Izlasiet jūs, vikont, — hercogs noteica.

Rauls sāka lasīt.

Hercogs ar lielu uzmanību klausījās viņā. Lūk, kāds bija vēstules saturs:

„Jūsu gaišība!

Karalis dodas uz ārzemēm; Jums jau droši vien kļuvis zināms, ka drīz notiks Viņa Majestātes laulības. Karalim labpaticies uzdot man gādāt par apmešanās vietām šī ceļojuma laikā. Zinot, cik labprāt Viņa Majestāte pavadītu kādu dienu Bluā, gribētu lūgt Jums atļaut iekļaut manā maršrutā Jūsu pili. Ja nu, gadījumā, šis negaidītais lūgums sagādā neērtības Jūsu karaliskajai augstībai, tad ļoti lūdzu paziņot man par to ar vikonta de Braželona, mana kurjera, viena no maniem virsniekiem, starpniecību. Mans nospraustais maršruts ir atkarīgs no Jūsu karaliskās augstības lēmuma: ja nevarēšu braukt caur Bluā, mēs dosimies caur Vandomu vai Romorantēnu. Uzdrošinos cerēt, ka Jūsu augstība labvēlīgi uzņems manu lūgumu kā padevības apliecinājumu un vēlmi pakalpot Jums."

—   Nekas nevarētu būt patīkamāk, — bilda hercogiene, kas lasīšanas laikā vairākkārt bija apmainījusies ar vīru skatieniem. — Te ieradīsies karalis! — viņa piebilda mazliet skaļāk nekā vajadzīgs, ja grib saglabāt kaut ko noslēpumā.

—   De Braželona kungs, — hercogs turpināja, — nododiet pateicību princim Kondē un izsakiet manu atzinību par patīkamo pārsteigumu, ko viņš man sagādājis!

Rauls paklanījās. _

—   Kad viņa majestāte ieradīsies?

—   Visticamāk, ka šovakar.

—   Kā tad uzzinātu manu atbildi, ja tā būtu noraidoša?

—  Man pavēlēja tādā gadījumā pēc iespējas ātrāk atgriezties Božansī un nodot jūsu atbildi kurjeram, kurš to nekavējoties nogādātu princim.

—   Tātad karalis ir Orleānā?

—   Nē, daudz tuvāk; tagad viņa majestātei jau jābūt Megē.

—   Vai viņu pavada galms?

—  Jā, jūsu augstība.

—   Ak! Es pavisam aizmirsu apjautāties par kardinālu!

—   Viņa svētība, liekas, ir vesels.

—   Vai viņa māsasmeitas ceļo kopā ar viņu?

—  Nē, jūsu augstība; viņa svētība pavēlēja abām Mančīni* kundzēm doties uz Bruāžu; viņas ceļos pa Luāras kreiso krastu, bet galms — pa labo.

—  Kā! Marija Mančīni arī atstās galmu? — jautāja hercogs, kura piesardzīgums nedaudz mazinājās.

—   Pirmām kārtām Marija Mančīni, — Rauls atturīgi atbildēja.

Hercoga bālajā sejā pavīdēja viegls smaids, liecinādams par agrāko

samudžināto intrigu pieredzi.

—   Pateicos jums, vikont de Braželon, — viņš sacīja. — Iespējams, jūs nevēlēsieties izpildīt vēl vienu manu rīkojumu — paziņot princim, ka viņa sūtnis man ļoti iepatikās; bet to es viņam pateikšu pats.

Rauls palocījās, pateikdamies par glaimojošo atsauksmi.

Hercogs deva zīmi sievai, un viņa pašķindināja zvanu. Tūdaļ ienāca Sanremī, un istabu piepildīja cilvēki.

—  Kungi, — iesāka hercogs, — viņa majestāte parādījis man godu, vēlēdamies pavadīt dienu Bluā; ceru, ka karalim, manam brāļadēlam, nebūs jānožēlo manam namam parādītā žēlastība.

—  Lai dzīvo karalis! — nevaldāmā sajūsmā iesaucās visi klātesošie un vispirms pats Sanremī.

Hercogs grūtsirdīgi nolieca galvu. Visu mūžu viņam bijis jāklausās, pareizāk sakot, jāpacieš šie saucieni. Viņš bija nomierinājies, jo jau sen nebija tos dzirdējis; un, lūk, jaunais karalis, dzīvs un vēl spožāks kā iepriekšējais, nostājās viņa priekšā kā rūgts izsmiekls.

Mančīni — itāļu ģimene, kardināla Mazarīni radinieki. Marija Mančīni (1639 — 1715) — Mazarīni māsasmeita, kurā bija iemīlējies jaunais Ludviķis XIV.

Hercogiene nojauta šī tramīgā un aizdomīgā cilvēka ciešanas. Viņa piecēlās no galda. Hercogs neapzināti sekoja viņas piemēram. Kalpotāji apstāja Raulu un sāka viņu izprašņāt; skanēja dūkoņa kā bišu stropā.

To pamanījusi, hercogiene paaicināja Sanremī.

—   Tagad nav laika pļāpāt, jāķeras pie darba! — viņa teica neapmierinātas saimnieces tonī.

Sanremī pasteidzās izklīdināt pulciņu ap Raulu, un vikonts izgāja priekšistabā.

—   Ceru, ka šim muižniekam tiks piedāvāts viss nepieciešamais? — hercogiene vēl piemetināja, griezdamās pie Sanremī.

Resnulis aizsteidzās pakaļ Raulam.

—   Hercogiene pavēlēja piedāvāt jums paēst un atpūsties, — viņš teica, — jums pilī sagatavotas telpas.

—   Pateicos jums, Sanremī kungs, — vikonts atbildēja. — Jūs zināt, cik ļoti man gribas drīzāk satikt tēvu.

—   Zinu, zinu, vikont. Lūdzu, nododiet viņam manus visdziļākos cieņas apliecinājumus!

Rauls atvadījās no vecā muižnieka un devās savās gaitās.

Kad viņš gāja zem vārtu velves, pavadā vezdams zirgu, no ēnainās alejas dziļumiem viņu pasauca smalka balstiņa:

—   Raula kungs!

Vikonts izbrīnā atskatījās un ieraudzīja tumšmatainu meiteni. Viņa pielika pirkstu pie lūpām un pastiepa viņam roku. Viņš šo meiteni nepazina.

III

Satikšanās

Rauls piegāja pie meitenes, kas viņu sauca.

—   Bet kur lai es lieku zirgu? — viņš pavaicāja.

—    Ir nu gan šķērslis!.. Priekšējā pagalmā ir zirgu stallis; nolieciet zirgu tur un drīzāk atgriezieties!

—   Klausos.

Rauls tūlīt pat aizveda zirgu un atgriezās pie mazajām durvīm. Tur viņš pustumsā ieraudzīja savu noslēpumaino ceļvedi. Viņa gaidīja uz vītņu kāpņu pirmā pakāpiena.

—    Vai jūs nebaidāties man sekot, klejojošo bruņiniek? — meitene smiedamās vaicāja, pamanījusi Raula acumirklīgo vilcināšanos.

Atbildes vietā viņš devās augšup pa tumšajām kāpnēm viņai pakaļ.

Tā viņi uzkāpa trīs stāvus; taustīdamies pēc margām, viņš katrreiz sataustīja zīda kleitu, kas čaukstēja viņam priekšā kāpnēs. Kad Rauls klupa, ceļabiedrene stingri uzšņāca „kuš" un pastiepa viņam maigu, ie- smaržotu rociņu.

—   Tā jau var uzkāpt līdz torņa augšai, nejūtot nogurumu, — Rauls sacīja.

—    Citiem vārdiem sakot, jūs esat ļoti ieinteresēts, ļoti noguris un ļoti satraukts!.. Nomierinieties, mēs esam galā!

Meitene atvēra durvis, un gaismas straume ieplūda kāpņu telpā, kur, pie margām turēdamies, stāvēja Rauls.

Brunete devās uz priekšu, viņš neatpalika. Viņa iegāja istabā, un Rauls sekoja.

Nokļuvis slazdā, viņš izdzirda kādu balsi, apgriezās un pāris soļu attālumā ieraudzīja gaišmatainu un zilacainu skaistuli ar sniegbaltiem pleciem, kura stāvēja ar aizvērtām acīm un sažņaugtām rokām.

Visā viņas stāvā Rauls sajuta tik daudz mīlestības un tik daudz laimes, ka nokrita viņas priekšā ceļos un izdvesa vārdu:

—   Luīze..

—   Ak, Montalē, Montalē! — Luīze pārmeta. — Grēks tā mānīt cilvēkus!

—   Es jūs piemānīju?!

—   Jā. Jūs teicāt, ka iesiet noskaidrot, kas tur notiek, bet tā vietā atvedāt viņu šurp!

—   Kā gan citādi? Kā tad viņš varētu saņemt vēstuli, ko jūs rakstījāt?

Montalē norādīja uz vēstuli, kas gulēja uz galda.

Rauls metās pie tās, bet Luīze, gan vēl joprojām samulsusi, strauji pastiepa roku, vēlēdamās viņu apturēt. Rauls pieskārās siltajai, drebošajai rociņai, satvēra to un tik godbijīgi pielika pie lūpām, ka tā drīzāk bija nopūta, nevis skūpsts.

Pa šo laiku Montalē paņēma vēstuli, trīsreiz pārlocīja, kā parasti dara sievietes, un paslēpa aiz korsetes.

—   Nebaidies, Luīze, — Montalē teica, — vikonts nepaņems vēstuli, tāpat kā nelaiķa karalis Ludviķis XII neņēma zīmītes, ko pie savām krūtīm slēpa de Otforas jaunkundze.

Ieraudzījis, ka abas meitenes smejas, Rauls nosarka, pavisam aizmirsis, ka Luīzes rociņa tā arī palikusi viņa rokās.

—   Nu, — Montalē vaicāja, — Luīze, vai jūs man piedevāt, ka es atvedu pie jums vikontu? Un vai jūs, mans kungs,' nedusmojaties, ka sekojāt man un sastapāt Luīzi? Tagad, kad noslēgts miers, varam parunāt kā veci draugi. Luīze, iepazīstiniet mani ar vikontu!

—   Vikont, — Luīze iesāka ar sev piemītošo nopietno grāciju un nevainīgo smaidu, — man ir tas gods stādīt jums priekšā Oru de Montalē, viņas karaliskajai augstībai tuvu stāvošu personu un manu draudzenr, manu mīļo draudzeni.

Rauls ceremoniāli paklanījās.

—   Luīze, bet vai mani jūs savai draudzenei nestādīsiet priekšā? — viņš jautāja.

—   O, viņa jau jūs pazīst! Viņa zina visu!

Naivie vārdi lika Montalē iesmieties, bet Raulam — priecīgi uzelpot. Viņš tos saprata tā: viņa zina par mūsu mīlestību.

—   Tagad visas ceremonijas ir cauri, vikont, - Montalē teica. — Te ir krēsls; apsēdieties un izstāstiet mums ātrāk, kādu vēsti jūs tik steidzīgi atvedāt ?

—   Tas vairs nav noslēpums, jaunkundz. Pa ceļam uz Puatjē karalis apstāsies Bluā, lai apmeklētu viņa karalisko augstību.

—    Šeit būs karalis! — Montalē iesaucās plaukšķinādama. — Mēs redzēsim galmu! Vai saprotat, Luīze? Ak, Dievs! Bet kad tas būs?

—   Varbūt jau šovakar, jaunkundz, bet rīt jau nu katrā ziņā.

Montalē dusmīgi atmeta ar roku.

—   Nav laika apģērbties! Pa kuru laiku lai sagatavo tērpus! Mēs te esam atpalikušas no modes kā polietes. Mēs izskatīsimies apģērbtas kā karaļa Indriķa IV laiku portretos… Ak, vikont, tas gan ir nepatīkams jaunums!..

—   Jūs būsiet skaista jebkurā tērpā.

—   Cik nodrāzts kompliments!.. Mēs būsim glītas, jo daba mūs pietiekoši daudz apveltījusi ar pievilcību; bet mēs būsim smieklīgas, jo mode mūs aizmirsusi.. Smieklīgas!.. Es šķitīšu smieklīga!..

—   Kam? —Luīze naivi apvaicājās.

—    Kam? Mana mīļā, jūs nu gan esat dīvaina! Vai gan var uzdot tādu jautājumu!.. Kam… Visiem… Galma kavalieriem, augstmaņiem, karalim.

—   Piedodiet man, Montalē, bet, ja jau šeit visi pieraduši mūs tādas redzēt…

—  Tiesa, bet tagad viss mainīsies, un mēs būsim smieklīgas pat Bluā; visi taču ieraudzīs Parīzes modes un sapratīs, ka mēs esam ģērbušās kā provinciāles! Tas mani dzen izmisumā!

—   Nomierinieties, jaunkundz!

—   Kaut gan, jo sliktāk tiem, kam es neiepatikšos! — Montalē filozofiski pavēstīja.

—   Tādus gan būs grūti atrast! — ar savu pastāvīgo laipnību iebilda Rauls.

—   Pateicos, vikont! Tātad jūs sakāt, karalis ieradīsies Bluā?

—   Kopā ar visu galmu.

—   Un ar Mančīni?

—   Nē, bez viņām.

—   Bet stāsta, ka karalis nespēj šķirties no Marijas Mančīni?

—    Viņam būs jāiztiek bez viņas. Tā vēlas kardināls. Viņš aizsūtīja savas māsasmeitas uz Bruāžu!

—   Kāds liekulis!

—    Klusāk! — Luīze teica, pielikdama pirkstu pie rožainajām lūpiņām.

—   Šeit mani neviens nedzird! Es saku, ka vecais Mazarīno Mazarīni ir liekulis; viņš par to vien sapņo, kā no savas māsasmeitas iztaisīt Francijas karalieni.

—  O, nē, jaunkundz. Pavisam pretēji — kardināls vēlas, lai karalis apprec infanti Mariju Terēzi.*

Montalē cieši ieskatījās Raulam acīs.

—  Vai patiešām jūs, parīzieši, ticat tādiem izdomājumiem? — viņa apvaicājās. — Mēs te, Bluā, gan neesam tik lētticīgi.

— Bet padomājiet taču: ja jau karalis caur Puatjē dodas uz Spāniju, un dons Luiss de Haro un kardināls apstiprinājuši laulības kontraktu, tad tie vairs nav joki, jaunkundz.

—   Karalis tomēr ir un paliek karalis, man šķiet?

—   Protams, bet arī kardināls tomēr ir kardināls…

—  Vai tad karalis nav cilvēks? Varbūt viņš nemīl Mariju Mančīni?

—   Dievina!

— Nu, tad viņš to apprecēs. Sāksies karš ar Spāniju. Kardināls Mazarīni iztērēs dažus miljonus no tiem, ko viņš ir noslēpis. Mūsu muižnieki parādīs savu drosmi kaujās pret lepnajiem kastīliešiem. Daudzi atgriezīsies ar lauru vainagiem, bet mēs apveltīsim viņus ar mirtēm. Lūk, kā es saprotu politiku!

— Montalē, jūs esat jukusi! — atteica Luīze. — Jebkura galējība jūs pievelk tāpat kā uguns tauriņu.

—   Bet jūs, Luīze, esat pārāk prātīga, lai pa īstam mīlētu.

—  O, - Luīze maigi un pārmetoši nočukstēja, — saprotiet taču, Montalē!.. Karaliene māte grib apprecināt savu dēlu ar infanti. Vai jūs patiešām domājat, ka karalis uzdrošināsies nepaklausīt mātei? Vai tad tāds karalis kā viņš gribēs rādīt sliktu piemēru? Ja vecāki aizliedz, tad mīlestība jāapslāpē.

To teikdama, Luīze nopūtās. Rauls samulsis nolaida acis. Montalē sāka smieties.

—   Man nav vecāku, — viņa atteica.

Austrijas Marija Terēze (1638 — 1683) — Spānijas karaļa Filipa IV un viņa pirmās sievas Francijas Elizabetes, Ludviķa XIII māsas, meita.

—  Jūs droši vien zināt, kā klājas grāfam de Lafēram? — pēc smagas nopūtas, kas atklāja viņas skumjas, apvaicājās Luīze.

—   Nē, — Rauls atbildēja, — es vēl neesmu bijis pie tēva; kad mani apturēja jūsu draudzene, es pašlaik gribēju jāt pie viņa. Ceru, ka grāfs ir vesels… Jums taču nav nekādu sliktu ziņu par viņu?

—   Nekādu, Raul, paldies Dievam!

Iestājās klusums.

Viņi abi, vienas domas pārņemti, pat bez skatiena lieliski saprata viens otru.

—   Ak, Dievs! — pēkšņi Montalē iesaucās. — Kāds nāk šurp!

—   Kas tas varētu būt? — nemierīgi ievaicājās Luīze.

—   Ak, es pakļauju jūs briesmām! Cik es biju nesaprātīgs! — Rauls nočukstēja, dziļi apmulsis.

—   Smagi soļi! — Luīze teica.

—   Ja tas ir Malikorns, tad mums nav ko baidīties, — Montalē piezīmēja.

Luīze un Rauls saskatījās, it kā jautādami viens otram: „Kas ir Malikorns?"

—   Neuztraucieties, — Montalē turpināja, — viņš nav greizsirdīgs.

—   Bet… — Rauls iesāka.

—  Saprotu — viņš nav arī pļāpīgs, tāpat kā es.

—   Ak, Dievs! — Luīze iesaucās, klausīdamās pie pusatvērtām durvīm. — Es pazīstu savas mātes soļus.

—   Sanremī kundze! Kur lai es paslēpjos? — Rauls vaicāja mazliet apmulsušajai Montalē.

—   Jā, — viņa teica, — es arī pazīstu viņas kurpju klaudzoņu!.. Tā ir jūsu mīļā māmiņa! Cik žēl, vikont, ka logs iziet uz bruģi un ir piecdesmit pēdu augstumā!

Rauls apmulsis paskatījās uz balkonu.

Luīze saķēra viņa roku, lai aizturētu.

—   Ak, man nemaz nav prāta! — Montalē iesaucās. — Man taču ir svētku tērpu skapis! Tas ir kā radīts priekš slēpšanās!

Patiešām, bija laiks slēpties.

Sanremī kundze kāpa augšup ātrāk nekā citkārt.Viņa parādījās kāpņu laukumiņā tieši tad, kad Montalē aizcirta skapja durvis un nostājās tām priekšā.

—   Ā! — iesaucās Sanremī kundze. — Luīze, jūs esat te?

—    Jā, te, — Luīze atteica, tā nobālusi, it kā būtu pieķerta kādā šausmīgā noziegumā.

—   Tā, tā!

—   Apsēdieties, kundze, — Montalē piedāvāja, piestumdama krēslu de Sanremī kundzei, lai viņa apsēstos ar muguru pret skapi.

—   Pateicos, Ora. Iesim, mana meita, iesim ātrāk!

—   Kur? Kāpēc?

—   Mājās. Jāsagatavo taču tērpi!

—   Kas noticis? Kas atgadījies? — izlikdamās izbrīnījusies, prašņāja Montalē.

Viņa baidījās, kaut tikai Luīze neizpļāpātos.

—   Vai tad jūs nezināt jaunumus? — apvaicājās de Sanremī kundze.

—   Ko mēs, sēdēdamas šajā baložu būrī, varam zināt, kundze?

—   Kā!.. Vai tad jūs nevienu nesatikāt?

—   Jūs runājat ļoti mīklaini, mēs vai degam nepacietībā! — iesaucās Montalē, kura, redzēdama, ka Luīze kļūst aizvien bālāka, nezināja, ko lai dara.

Beidzot viņa uztvēra draudzenes daiļrunīgo skatienu. Tas bija viens no tiem, kas varētu iežēlināt pat akmens mūrus.

Luīze norādīja uz cepuri, nelaimīgo Raula cepuri, kas visā savā godībā stāvēja uz galda.

Montalē metās uz priekšu, satvēra cepuri ar kreiso roku, tad sev aiz muguras pārlika labajā un visbeidzot noslēpa, nepārtraukdama runāt.

—   Nu tad tā, — de Sanremī kundze turpināja, — atjāja kurjers un atveda vēsti, ka šeit drīz ieradīsies viņa majestāte! Vajag uzposties!

—  Ātrāk, — Montalē mudināja, — ātrāk, Luīze! Sekojiet savai mātei, bet es tikmēr uzlaikošu izejamo tērpu.

Luīze piecēlās. De Sanremī kundze paņēma viņu aiz rokas un izveda uz kāpnēm.

—   Ejam! — viņa skubināja.

Un klusāk piebilda:

—  Es taču jums aizliedzu iet pie Montalē! Kāpēc jūs ciemojaties pie viņas?

—  Viņa ir mana draudzene. Bez tam, es tikko ienācu.

—   Vai jūsu klātbūtnē kāds tika paslēpts?

—   Ko jūs!

—  Es redzēju vīriešu cepuri… Tā, droši vien, ir tā dienaszagļa Ma- likorna cepure… Galmadāma — un pieņem savā istabā tādu cilvēku!.. FuiL

Balsis kāpņu telpā pamazām apklusa. Montalē visu dzirdēja, jo kāpnēs atbalsojās katrs izteiktais vārds.

Ieraudzījusi Raulu, kurš izkāpa no skapja un arī visu bija dzirdējis, viņa paraustīja plecus un piemetināja:

—   Nabaga Montalē! Draudzības upuris!.. Nabaga Malikorns! Mīlas upuris!

Viņas skatiens apstājās pie Raula traģikomiskās sejas izteiksmes, kurš mulsa, vienā pašā dienā uzzinājis tik daudz noslēpumu.

—  Jaunkundz, — viņš sacīja, — kā lai es pateicos jums par jūsu laipnību!

—  Gan jau kādreiz norēķināsimies, viņa atbildēja, — bet tagad gan ejiet ātrāk prom, vikont! De Sanremī kundze ir ļoti stingra un var sarīkot te kratīšanu, kas mums visiem sagādātu nepatikšanas! Ardievu!

—   Bet, Luīze… Kā lai uzzinu…

—  Ejiet! Ejiet ātrāk! Vai tad karalis Ludviķis XI* veltīgi izgudroja pastu!

—   Diemžēl, — nomurmināja Rauls.

—  Vai tad es jūs pametīšu bez palīdzības? Es esmu vairāk vērta par visiem karaļu pastiem! Ātrāk zirgā! Ja de Sanremī kundze nāks man lasīt morāli, tad viņa nedrīkst šeit sastapt jūs.

—  Viņa var pateikt manam tēvam!.. — Rauls nočukstēja.

Ludviķis XI — Francijas karalis (1461 — 1483); atjaunoja Romas impērijas seno izgudrojumu — pastu.

— Un jūs dabūsiet bārienu!.. Ak, vikont, var redzēt, ka jūs kalpojat galmā: jūs esat tikpat bailīgs kā karalis. Bluā mēs bieži vien iztiekam bez tētiņu piekrišanas! Pajautājiet Malikornam.

To teikdama, draiskule saņēma Raulu aiz pleciem un izstūma pa durvīm. Viņš uzmanīgi nokāpa pa trepēm, sameklēja savu zirgu, uzlēca sedlos un aizjāja tā, it kā viņam dzītos pakaļ veseli astoņi Orleānas hercoga kareivji.

IV

Tēvs un dēls

Rauls jāja pa labi pazīstamu un ar daudzām mīļām atmiņām saistītu ceļu, kas veda no Bluā uz grāfa de Lafēra namu.

Lasītājs atļaus mums to neaprakstīt. Viņš jau tajā ir bijis kopā ar mums agrākos laikos un to pazīst. Tikai kopš mūsu pēdējās ierašanās sienas kļuvušas pelēkākas, ķieģeļi ieguvuši zaļganu veca vara nokrāsu, bet koki izauguši lielāki.

Jau no tālienes Rauls ieraudzīja stāvo jumtu, divus mazos tornīšus, baložu būdu starp gobām un baložus, kas visu laiku lidinājās ap ķieģeļu konusu un nekad to neatstāja, kā nevainīgu dvēseli neatstāj patīkamas atmiņas.

Rauls nebija redzējis tēvu jau vairāk kā gadu. Visu šo laiku viņš atradās pie prinča Kondē.*

Pēc Frondas nemieriem, kuru pirmo posmu mēs papūlējāmies ap; rakstīt šīs triloģijas iepriekšējā daļā, Ludviķis de Kondē patiesi, publiski

Princis Kondē bija viens no Frondas vadoņiem. Viņš aplenca Parīzi un piespieda galmu to atstāt, bet Mazarīni — divreiz bēgt no Francijas.

un svinīgi salīga mieru ar galmu. Visu laiku, kamēr turpinājās sadursmes starp princi Kondē un karali, princis, kuram bija iepaticies vikonts, veltīgi izteica jauneklim vilinošus priekšlikumus. Grāfs de Lafērs, palikdams uzticīgs karalim un goda kodeksam, ko viņš kādreiz mācīja dēlam Sandenī kapličā, vienmēr atteica princim sava dēla vārdā. Vēl vairāk, dumpja laikā vikonts nepievienojās princim Kondē, bet gan Tirēnam,* kas cīnījās karaļa pusē. Pēc tam, kad Tirēns, savukārt, atsala pret karali, vikonts šķirās arī no Tirēna, tāpat kā agrāk no prinča. Pateicoties tādai konsekventai nostājai, kā ari tam, ka Kondē un Tirēns savas uzvaras izcīnīja, karodami karaļa pusē, Raula kontā, neskatoties uz viņa jaunību, skaitījās desmit uzvaras un neviena zaudējuma, kas aizskartu viņa godu un sirdsapziņu. Paklausot tēva gribai, Rauls nelokāmā padevībā kalpoja Ludviķim XIV, kaut gan tajos laikos gandrīz neizbēgamas bija pārejas no vienas nometnes uz otru.

Ieguvis karaļa žēlastību, princis Kondē izmantoja dāvāto amnestiju, lai atgūtu zaudēto, arī Raulu. Kā vienmēr, sekojot veselajam saprātam, grāfs de Lafērs tūlīt pat aizsūtīja Raulu pie prinča.

Kopš tēva un dēla pēdējās tikšanās bija pagājis gads; vēstules gan mazināja Raula ilgas, bet pilnībā izārstēt viņu no tām nespēja. Mēs jau redzējām, ka Rauls bija atstājis Bluā ne tikai dēla mīlestību.

Tomēr mums jābūt taisnīgiem: ja nebūtu šīs nejaušības un Oras Montalē, divu kārdinātāju dēmonu, tad Rauls pēc savu pienākumu izpildes būtu jājis tieši pie tēva. Droši vien viņš būtu gan atskatījies, bet ne apstājies, pat, ja viņu aicinātu Luīzes pastieptās rokas.

Pirmo pusi ceļa Rauls nodevās nožēlām par pagājušo, no kura nācās tik ātri šķirties, vai, vienkāršāk sakot, ilgām pēc savas mīļotās; otro pusi viņš domāja par draugu, kuru nepacietīgi liecās satikt.

Vikonts Tirēns, Anrī de Latūrs d'Overņs (1611 — 1675) — Francijas maršals, ko uzskatīja par sava laika labāko karavadoni. Fro- nadas laikā Tirēns sākumā kopā ar Kondē uzstājās pret valdību, bet 1652. gadā pārgāja karaļa pusē pret Kondē un sakāva viņu.

Rauls ieraudzīja, ka dārza vārti ir vaļā un palaida zirgu pa aleju, neievērodams, ka vecis violetā adītā jakā un lielā, nodilušā samta micē draudīgi žestikulē.

Vecais, kurš tobrīd ravēja pundurrozīšu un mārpuķīšu dobi, bija galīgi sašutis, redzēdams, ka zirgs aulekšo pa rūpīgi koptajām un ar smiltīm nokaisītajām alejām.

Viņš pat uzsauca skaļu „hei!", kas vikontam lika atskatīties. Tūlīt aina mainījās: pazinis jātniekā Raulu, vecais pielēca kājās un ņurdēdams, kas viņam nozīmēja vislielāko sajūsmu, steidzās uz māju.

Rauls aizjāja līdz staļļiem, atdeva savu zirgu puisim un uzskrēja pa kāpnēm tādā steigā, kas viņa tēvu iepriecinātu.

Nevienu nesaticis, viņš izgāja cauri priekšistabai, ēdamistabai un viesistabai. Beidzot, nonācis līdz grāfa de Lafēra durvīm, viņš pieklauvēja un devās iekšā, pat nenogaidījis uzaicinājumu: „Nāciet iekšā!", ko izteica stingra, bet patīkama balss.

Grāfs sēdēja pie grāmatām un papīriem apkrauta galda. Tāpat kā agrāk, viņš radīja cēla un skaista augstmaņa iespaidu, taču laika ritējums šīm īpašībām bija piešķīris cildenumu. Augsto, gudro pieri apvija garas, jau gandrīz sirmas cirtas; jauneklīgi tumšo skropstu ielokā mirdzēja vērīgas, laipnas acis; šaura, viegli iesirma Ūsiņu līnija atklāja stingras, skaisti iezīmētas lūpas, kuras šķita nekad neiepazinušas postošas kaislības; stāvs bija stalts un lokans; nevainojami veidotas, bet nedaudz novājējušas rokas. Tāds bija slavenais augstmanis, kuru laikabiedri daudzināja par Ato- su. Viņš pārlasīja kādu paša rakstītu darbu, vienlaikus to labodams.

Rauls strauji apskāva tēva plecus, kaklu, visu, kas nu gadījās, un maigi noskūpstīja viņu.

Tas notika tik ātri, ka grāfs nepaguva izvairīties, lai neatklātu savu satraukumu.

—  Tu esi šeit, Raul? — viņš iesaucās. — Tu Šeit? Kā tas iespējams?

—   Kā es priecājos jūs redzēt!

—   Vikont, tu man neatbildēji! Vai tevi atlaida uz Bluā? Vai varbūt Parīzē notikusi kāda nelaime?

—   Paldies Dievam, — Rauls atteica, pamazām nomierinādamies, — nav nekādas nelaimes; gluži otrādi, viss ir brīnišķīgi. Kā man bija tas gods ziņot jums pēdējā vēstulē, karalis precas un dodas uz Spāniju. Viņš ceļos caur Bluā.

—   Un apmeklēs viņa augstību?

—   Tieši tā. Baidīdamies viņu pārsteigt vai arī vēlēdamies sagādāt viņam pārsteigumu, princis atsūtīja mani sagatavot uzņemšanu.

—   Tu satiki viņa augstību? — grāfs ātri pavaicāja.

—   Satiku.

—   Pilī?

—   Jā, pilī, — Rauls atbildēja, nolaizdams acis, jo grāfa jautājumā saklausīja ne tikai ziņkārību.

—   Lūk, kā! Apsveicu…

Rauls paklanījās.

—   Vai tu satiki Bluā vēl kādu?

—   Redzēju viņas augstību.

—   Ak tā. Bet es nerunāju par hercogieni.

Rauls stipri nosarka un cieta klusu.

—    Tu taču saproti mani, vikont? — nepaceldams balsi, bet ar stingrāku sejas izteiksmi turpināja grāfs de Lafērs.

—   Es saprotu, tēv, — Rauls atteica. — Ja es neatbildēju tūlīt, tad ne jau tāpēc, ka grasītos melot… Jūs pats to zināt…

—   Zinu, ka tu nekad nemelo, tāpēc arī brīnos, ka tev nepieciešams tik ilgs laiks, lai atbildētu man „jā" vai „nē".

Es varu jums atbildēt tikai tādā gadījumā, ja esmu pareizi sapratis jūsu jautājumu; un, ja es esmu pareizi sapratis, tad jums mani vārdi nepatiks. Droši vien jūs nosodīsiet mani par to, ka es satiku…

—   Luīzi de Lavaljēru.

—    Tēv, tad, kad es ierados pilī, es nemaz nezināju, ka Luīze de Lavaljēra tur dzīvo. Izpildījis savu uzdevumu, es atstāju pili, un tikai nejaušība lika mums satikties. Man bija tas gods apliecināt viņai savu cieņu.

—    Un kā tad sauc to nejaušību, kura tevi aizveda pie Luīzes de Lavaljēras?

—   Ora de Montalē.

—   Kas ir Ora de Montalē?

—   Meitene, kuru es nekad agrāk neesmu redzējis. Viņa ir no Orleānas hercogienes svītas.

—   Es tevi tālāk neizprašņāšu, vikont. Es pat nožēloju, ka tik ilgi par to runāju. Es tevi lūdzu izvairīties no tikšanās ar Luīzi de Lavaljēru un redzēties ar viņu tikai, ja es atļauju. O! Es zinu, tu teici patiesību, ka nemeklēji iespēju tikties ar viņu. Nejaušība bija pret mani, un es tevi nevaru vainot. Pietiek jau, ka es tev vairākkārt esmu atgādinājis par šo meiteni. Es viņu nevainoju nekādos grēkos, Dievs mans liecinieks. Tikai manos nodomos nav paredzēts, lai tu turpinātu ar viņu satikties. Mīļais Raul, es tevi vēlreiz lūdzu to labi iegaumēt.

Raula skaidrās un atklātās acis satumsa, kad viņš izdzirdēja šos vārdus.

—  Tagad, mans draugs, — grāfs turpināja ar maigu smaidu savā parastajā balsī, — parunāsim par kaut ko citu. Vai tev tūlīt jāatgriežas savā dienestā?

—   Nē, es var pavadīt pie jums veselu dienu. Par laimi, princis man deva tikai vienu uzdevumu, un pie tam tādu, kas pilnībā atbilda manam vēlmēm.

—   Vai karalis ir vesels?

—   Jā.

—   Un princis?

—   Kā vienmēr.

Pēc veca paraduma grāfs atkal aizmirsa par Mazarīni.

—   Labi, Raul. Tā kā tu šodien piederi man, tad arī es ziedošu tev visu dienu. Apskauj mani… vēl… un vēlreiz! Tu esi savās mājās, vikont… Ā! Te nu ir arī mūsu vecais Grimo!.. Grimo, nāc šurp! Vikonts grib tevi apskaut.

Vecais nelika ilgi lūgties un izplestām rokām steidzās pie jaunekļa. Rauls metās viņam pretī.

—   Raul, vai tu negribi pastaigāties pa dārzu? Es parādīšu namiņu, ko liku sagatavot tev, lai tu tur varētu pavadīt savas brīvās dienas. Kamēr mēs apskatīsim jaunos jājamzirgus un ziemciešu stādus, tu man pastāstīsi par mūsu Parīzes draugiem.

Grāfs salocīja rokrakstu un, paņēmis dēlu zem rokas, izgāja dārzā.

Grimo domīgi noskatījās pakaļ Raulam, kurš gandrīz ietriecās ar pieri stenderē, un, glaudīdams sirmo galvu, pie sevis nomurmināja:

—   Izaudzis!

V

Stāsts par KropoĶ Kropolu un diženo neatzīto mākslinieku

Kamēr grāfs de Lafērs kopā ar Raulu apskata jaunās ēkas un nesen nopirktos zirgus, lūgsim lasītāju kopā ar mums atgriezties Bluā, lai izjustu neparasto satraukumu, kas pārņēmis pilsētu.

Visvairāk Raula atvestā jaunā ziņa ietekmēja viesnīcas.

Tātad karalis un galms patiešām ieradīsies Bluā. Tas nozīmē — simt jātnieku, desmit karietes, divsimt zirgu un kopā ar jātniekiem tik pat daudz kalpu. Kur visi šie cilvēki apmetīsies? Kur paliks tuvējie muižnieki, kas varbūt ieradīsies jau pēc divām trim stundām, tiklīdz jaunās ziņas sasniegs viņus, izplatīdamās uz visām pusēm kā viļņi no milzīgā ezerā iemesta akmens?

Vēl no rīta Bluā bija tik mierīgi kā rāmā dīķī, bet ziņa par karaļa ierašanos pilsētu piepildīja ar trokšņiem un rosību.

Visus pils kalpus nama pārziņa uzraudzībā aizsūtīja uz pilsētu pirkt produktus. Desmit kurjeri aizlēkšoja uz Šamboras tirgotavām pēc medījumiem, uz Bevronu pēc zivīm, uz Šavernē siltumnīcām pēc ziediem un augļiem.

No glabātuvēm izvilka vērtīgus paklājus un lustras ar apzeltītām ķēdēm. Nabadzīgo pilsētas iedzīvotāju bari slaucīja pagalmus un mazgāja pils akmens sienas, bet viņu sievas aiz upes lasīja lauku puķes. Tā kā arī pārējā pilsēta negribēja atpalikt no šīs greznības un tīrības, tad visi ķērās pie sukām, slotām un ūdens un centās ieviest kārtību.

Augšējās pilsētas grāvīšos nemitīgi tika izliets ūdens, lejas pilsētā tas jau tecēja straumēm, bet bruģis, kas bieži vien bija diezgan netīrs, tagad mirdzēja no tīrības saules staros.

Muzikanti jau bija gatavībā; pie tirgotājiem visi iegādājās jaunas zobenu lentas; saimnieces pirka maizi, gaļu un garšvielas. Tie daudzie iedzīvotāji, kuru mājas jau bija nodrošinātas ar visu tā, it kā būtu gaidāms ilgstošs aplenkums un kuriem vairs nebija ko darīt, jau uzposās svētku drānās un devās pie pilsētas vārtiem cerībā agrāk par visiem ieraudzīt svītas ierašanos. Viņi zināja, ka karalis ieradīsies vēlu vakarā, bet varbūt tikai no rīta. Bet gaidīšana arī ir sava veida neprāts. Un kas tad ir neprāts, ja ne pārmērīgas cerības?

Kādus simt soļus no pils, pilsētas lejas daļā uz skaistas ielas, ko sauca par Veco ielu (tā patiešām bija ļoti sena), pacēlās solīda ēka ar stāvu jumtu, masīva, plaša, ar trim logiem pirmajā stāvā, diviem otrajā un mazu lodziņu trešajā.

Leģenda vēstīja, ka Indriķa III laikā šajā mājā ar stāvo jumtu dzīvoja kāds augstmanis. Pie viņa reiz ieradusies Katrīna Mediči,* pēc vienu domām, parastā apciemojumā, pēc otru — lai nožņaugtu augstmani. Kā nu tas arī būtu, karalienei nācās piesardzīgi kāpt pār šī nama slieksni.

Kad augstmanis nomiris — vai nu dabiskā nāvē vai ticis nožņaugts — tas galu galā ir vienalga, — māju pārdeva, jaunais saimnieks tai nepievērsa uzmanību, līdz beidzot to atdalīja no visām pārējām ielas mājām. Tikai Ludviķa XIII valdīšanas laika beigu posmā mājā apmetās itālietis Kropolī, kas bija aizbēdzis no maršala d'Ankra** virtuves dienesta. Viņš atvēra viesnīcu, kurā gatavoja tik garšīgus makaronus, ka tos nāca nogaršot un pasūtīja pat cilvēki, kas dzīvoja vairāku Ijē attālumā no Vecās ielas.

Viesnīcas slava pieauga vēl vairāk, kad karaliene Marija Mediči, kura, kā zināms, bija ieslodzīta Bluā pilī, reiz aizsūtīja kalpu pēc makaroniem. Tas notika tieši tai dienā, kad viņa aizbēga no pils pa slaveno logu. Makaronu bļoda palika uz galda: karaliene tik tikko bija pagaršojusi gardo ēdienu.

Katrīna Mediči (1519 — 1589) — Francijas karaliene no Florences Mediči dzimtas. Viņa bija hugenotu masveida iznīcināšanas — Bērtuļa nakts (1572. gada 24. augustā) — galvenā organizatore un iedvesmotāja.

Maršals d'Ankrs — Končino Končini, Marijas Mediči favorīts, kam karaliene piešķīra marķīza d'Ankra titulu un Francijas maršala pakāpi, kaut gan viņš nebija piedalījies nevienā kaujā.

Lai iemūžinātu šo divkāršo slavu, ko trisstūrainā māja bija ieguvusi, pateicoties žņaugšanai un makaroniem, nabaga Kropolī iedomājās dot savai viesnīcai spožu nosaukumu. Viņa itāļu uzvārds tajos laikos viesnīcai nebūtu nekāda labā rekomendācija, bez tam arī nelielais iekrājums, kas tika rūpīgi slēpts no visu acīm, viņam neļāva pārāk atklāti sevi izrādīt.

Juzdams nāves tuvošanos, viņš pasauca dēlu, vēl jaunu pavārēnu, kas tomēr jau deva spožas nākotnes cerības, un ar asarām acīs piekodināja glabāt noslēpumā makaronu gatavošanas recepti, izmainīt savu vārdu, lai tas skanētu kā franču, apprecēt francūzieti, un, visbeidzot, kad no politikas horizonta nozudīs mākoņi, pasūtīt pie kaimiņos dzīvojošā kalēja lielu izkārtni, uz kuras slavenam gleznotājam jāuzglezno divi karalieņu portreti un uzraksts: „Mediči viesnīca."

Kropolī dēls iesāka ar to, ka pamazām pieradināja visus apkārtējos izrunāt „ī" savā vārdā tik vāji, ka drīz vien, izmantojot vispārējo pretimnākšanu, viņa uzvārds pārvērtās vienkārši par Kropolu — īsti francisku vārdu,

Pēc tam viņš apprecējās; viņam jau sen bija padomā francūziete, kurā viņš bija iemīlējies, un viņš prata arī salīgt pienācīgu pūru. Tā izpildījis tēva novēlējuma divus pirmos punktus, viņš sāka meklēt izkārtnes gleznotāju.

Drīz tāds arī tika atrasts.

Tas bija vecs itālietis, Rafaēla* un Karači** sekotājs, bet visai neveiksmīgs. Viņš sevi pieskaitīja Venēcijas skolai, droši vien tāpēc, ka viņam ļoti patika spilgti krāsu toņi. Viņš nebija pārdevis nevienu pašu gleznu, un viņa darbi tā nepatika pilsētniekiem, ka viņš beidzot pārstāja gleznot.

Rafaēls Santi (1483—1520) — slavens itāļu mākslinieks, viens no Renesanses spožākajiem pārstāvjiem.

Karači — itāļu mākslinieku ģimene: brāļi Agostino (1577 — 1602), Anibale (1560 - 1609) un viņu brālēns Lodoviko (1555 - 1619). Viņi bieži strādāja kopā. Iespējams, ka A.Dimā šeit domā ari Džo- vanni Batistu Karačiolo (1570 — 1637), itāļu mākslinieku, Karači sekotāju.

Kropolī bija iecietīgs pret savu tautieti Pitrino — tā sauca gleznotāju — un ļāva viņam apmesties savā mājā.

Pitrino piepūtās lepnumā, juzdams, ka izdosies atgūt savu bijušo slavu.

Pateicīgais Pitrino, ēzdams makaronus, padarīja slavenu šo nacionālo ēdienu, un bez tam viņš ar savu nenogurdināmo pļāpāšanu ļoti palīdzēja Kropolī.

Tādēļ viņš bija ārkārtīgi priecīgs, kad jaunizceptais Kropols uzticēja viņam noslēpumu un uzdeva uzgleznot slaveno izkārtni.

Viņš izdarīja tāpat kā Rafaēls: izmainīja stilu un, atdarinādams Alba- no, uzgleznoja nevis divas karalienes, bet gan dievietes. Abas karaliskās dāmas bija tik satriecoši graciozas, atklādamas izbrīnītajiem skatieniem tādu daudzumu rožu un liliju (Pitrino stila maiņas burvīgais pierādījums), dusēja tik kārdinošās sirēnu pozās, ka policijas priekšnieks, tiklīdz paskatījās uz šo Kropola mājas monumentālo greznojumu, tūdaļ paziņoja, ka šīs dāmas ir pārāk glītas un viņu daiļumi atstāj pārāk spēcīgu iespaidu, lai izkārtni varētu izlikt visu garāmgājēju apskatei.

—    Viņa augstība Orleānas hercogs, — viņš teica Pitrino, — bieži apmeklē mūsu pilsētu, un viņam droši vien nepatiks, ka viņa slavenajai mātei mugurā tik maz apģērba. Viņš var jūs iemest pazemes cietumā, jo mūsu slavenais princis nebūt nav mīkstsirdīgs. Vai nu aizkrāsojiet abas sirēnas, vai ari uzrakstu, citādi es jums neatļaušu izlikt šo izkārtni. Kro- pol, es rūpējos jūsu pašu labā, un arī jūsu, sinjor Pitrino.

Ko tur lai saka?

Nācās pateikties policijas priekšniekam par viņa rūpēm, un Kropols to arī izdarīja.

Sarūgtinātais Pitrino pavisam zaudēja dūšu. Viņš jau juta, ar ko viss beigsies.

Tiklīdz policijas priekšnieks bija aizgājis, Kropols sakrustoja rokas uz krūtīm un noprasīja:

—   Ko lai mēs darām?

—    Aizkrāsosim uzrakstu, — Pitrino bēdīgi atteica. — Mēs to varam izdarīt kaut tūlīt un „Mediči" nomainīt ar „Nimfām" vai „Sirēnām", kā jums labāk patīk.

—   Nē, nē, — Kropols iebilda, — tad mana tēva griba nebūs izpildīta. Mans tēvs tik ļoti gribēja…

—   Figūras, — iestarpināja Pitrino.

—   Uzrakstu, — pabeidza Kropols.

—   Viņš vēlējās, lai figūras būtu līdzīgas, un viņas ir līdzīgas. Tātad viņš vēlējās figūras, — Pitrino aizstāvējās.

—   Jā, bet kas viņas pazītu bez uzraksta, ja nebūtu līdzības? Un tagad, kad Bluā iedzīvotāju atmiņā šo slaveno dāmu izskats jau mazliet pagaisis, kas pazīs Katrīnu un Mariju, ja nebūs uzraksta „Mediči"?

—    Kas tad notiks ar manām figūrām?.. — Pitrino izmisīgi izdvesa, juzdams, ka Kropolam taisnība. — Es negribu iznīcināt sava darba rezultātu.

—   Bet es negribu, lai jūs ietupinātu cietumā, bet mani — pazemē.

—   Aizkrāsosim vārdu „Mediči", — lūdzās Pitrino.

—    Nē, — Kropols stingri atbildēja. — Man iešāvās prātā doma… vērtīga doma… Paliks gan jūsu figūras, gan mans uzraksts… Šķiet, ka itāliski „Medici" nozīmē dakteris?

—   Jā, tikai daudzskaitlī.

—   Tad pasūtiet kalējam citu izkārtni. Uz tās jūs uzgleznosiet sešus dakterus un uzrakstu „Mediči"… tā būs ļoti jauka vārdu spēle!

—   Sešus dakterus! Neiespējami! Kā tad ar kompozīciju?.. — Pitrino iesaucās.

—   Tā ir jūsu darīšana. Dariet to, ko es gribu… Tā vajag… Man nav laika: makaroni piedegs.

Ar to visi iebildumi bija izsmelti. Pitrino padevās. Viņš uzpindzelēja uz izkārtnes dakterus un uzrakstu. Policijas priekšnieks to uzslavēja un atļāva izlikt.

Pilsētniekiem izkārtne ļoti patika: tas bija vēl viens pierādījums, ka poēzija sīkpilsoņiem ir sveša, kā mīlēja atkārtot Pitrino.

Lai iepriecinātu gleznotāju, Kropols pirmo izkārtni ar visām nimfām piekāra savā guļamistabā, un Kropola kundze katrreiz nosarka, ja izģērbjoties viņas skatiens nejauši tām pievērsās.

VI

Nepazīstamais

Tādā veidā dibināta un izrotāta ar krāšņo izkārtni, Kropola viesnīca zēla un plauka.

Kropols necerēja kļūt sevišķi bagāts: viņš apmierinātos, ja tēva atstātos tūkstoš luidorus izdotos divkāršot.

Tad viņš pārdotu namu un uzņēmumu un sāktu dzīvot kā brīvs Bluā pilsonis.

Kropola vājība bija ātra peļņa, tāpēc viņš bija stāvā sajūsmā, uzzinājis par Ludviķa XIV ierašanos.

Viņš pats, viņa sieva, Pitrino un divi pavārēni tūlīt sāka apkaut baložus, visāda veida mājputnus un trušus; viesnīcas pagalmu pieskanēja šausmu kliedzieni un gārdzieni.

Šajā laikā Kropola viesnīcā bija tikai viens iemītnieks.

Tas bija skaists, gara auguma, apmēram trīsdesmit gadus vecs vīrietis, bet diezgan drūms vai, pareizāk sakot, domīgs.

Viņš bija tērpies ar stikla pērlītēm izšūtā melna samta apģērbā. Vienkārša balta apkaklīte kā visstingrākajam puritānim apkļāva skaisti veidotu kaklu. Mazas, gaišas ūsiņas izcēla nicīgi saviebtas lūpas.

Runādams viņš skatījās savam sarunu biedram tieši acīs. Skatiens nebija izaicinošs, bet stingrs; viņa zilo acu mirdzumu ne katrs varēja izturēt, un daudzi pirmie nodūra acis, tāpat kā vājākā zobens divkaujā nolaižas stiprākā acu priekšā.

Tais laikos, kad cilvēki, ko Dievs bija radījis vienlīdzīgus, pateicoties aizspriedumiem, tika dalīti divās kastās — muižniekos un vienkāršajā tautā, tāpat kā stingri nodalīta baltā un melnā rase, tātad tais laikos, kā mēs jau teicām, šo nepazīstamo noteikti uzskatītu par muižnieku un pie tam vislielāko augstmani.

Lai par to pārliecinātos, pietika tikai paskatīties uz viņa slaikajām un baltajām rokām; pie mazākās to kustības zem ādas varēja redzēt mus- kuļus un asinsvadus.

Nepazīstamais ieradās pie Kropola viens pats. Nešaubīdamies un ne mirkli nepārdomādams, viņš apmetās labākajās istabās, ko viesnīcnieks piedāvāja.

Šīs istabas aizņēma vecajā trīsstūrveida mājā visu fasādes pusi: pirmajā stāvā atradās viesistaba ar diviem logiem, tai blakus otra istaba, bet augšstāvā guļamistaba.

Kopš atbraukšanas brīža muižnieks tik tikko pieskārās ēdieniem, kurus pasniedza viņa istabā.

Saimniekam viņš pateica tikai pāris vārdus, pavēlēdams ielaist pie viņa kādu Parī, kuram drīz bija jāierodas.

Pēc tam viņš iegrima tik drūmā klusēšanā, ka Kropols, kas mīlēja labu sabiedrību, gandrīz apvainojās.

Rītā, kurā sākās mūsu stāsts, šis muižnieks piecēlās ļoti agri, apsēdās pie viesistabas loga un sāka skumjā vērīgumā skatīties uz abiem ielas galiem, acīmredzot gaidīdams ceļotāju, par kuru tika brīdinājis viesnīcnieku.

Pēkšņi sākās vispārējs sajukums: nabagi, kas drāzās uz pļavām, auļojoši kurjeri, ielu slaucītāji, hercoga preču piegādātāji, satrauktie un pļāpīgie tirgotāji, ekipāžu riteņu klaboņa, frizieru un pāžu skraidelēšana — viss šis troksnis un kņada viņu pārsteidza, bet viņš tomēr palika tikpat bezkaislīgs un cēls.

Tomēr ceļotāju mazliet pārsteidza un satrauca putnu pagalmā skanošie upuru kliedzieni, Kropolas kundzes skraidelēšana augšā un lejā pa šaurajām un čīkstošajām koka kāpnēm, Pitrino mētāšanās, kaut gan vēl no rīta viņš smēķēja pie kāpnēm tik aukstasinīgi kā holandietis.

Ceļotāji jau piecēlās, lai uzzinātu, kas noticis, kad atvērās durvis. Nepazīstamais nodomāja, ka pie viņa ved tik nepacietīgi gaidīto viesi.

Tāpēc viņš paspēra dažus ātrus soļus uz durvju pusi. Taču tā cilvēka vietā, ko viņš gaidīja, parādījās Kropols. Uz trepēm aiz traktiernieka pazibēja Kropolas kundzes glītā sejiņa. Viņa slepus uzmeta skatienu jaunajam cilvēkam un tūdaļ pat pazuda.

Kropols ienāca smaidīdams, turēdams rokās cepuri un tik zemu klanīdamies, ka tā vairs nebija vienkārša palocīšanās sveicienam.

Nepazīstamais klusēdams jautājoši viņu uzlūkoja.

—    Kungs, es ierados jums pajautāt, — Kropols iesāka. — Bet kā pavēlēsiet jūs uzrunāt: jūsu gaišība, marķīzs vai…

—    Sauciet mani vienkārši par kungu un runājiet ātrāk, — nepazīstamais augstprātīgi atteica balsī, kas nepieļāva ne strīdus, ne iebildumus.

—   Kungs, es ierados apvaicāties, kā jūs gulējāt un vai jums labpatiks paturēt šīs telpas?

—   Jā.

—    Bet, kungs, radušies jauni apstākļi, kurus mēs nebijām paredzējuši.

—   Kādi?

—    Viņa majestāte Ludviķis XIV šodien ieradīsies mūsu pilsētā un pavadīs te veselu dienu, bet varbūt arī divas.

Nepazīstamā seja pauda vislielāko pārsteigumu.

—   Francijas karalis ieradīsies Bluā?

—   Viņš jau ir ceļā.

—   Tad jo vairāk man jāpaliek šeit, — nepazīstamais teica.

—   Kā jums tīk. Bet vai jūs, kungs, vēlaties paturēt sev visas telpas?

—   Es jūs nesaprotu. Kāpēc lai es šodien aizņemtu mazāk telpu nekā vakar?

—    Lūk, kāpēc, kungs. Vakar, kad jūsu gaišībai labpatika izvēlēties telpas, es noteicu cenu, nedomājot par jūsu līdzekļiem… Bet tagad…

Nepazīstamais pietvīka. Viņš domāja, ka viņu uzskata par nabagu un apvaino.

—    Tātad šodien jūs sākāt domāt par maniem līdzekļiem? — viņš vēsi iejautājās.

—  Paldies Dievam, es esmu godīgs cilvēks. Kaut gan es esmu viesnīcnieks, tomēr manās dzīslās tek muižnieku asinis.

—   Es nedomāju ar jums strīdēties par to; es tikai gribu pēc iespējās ātrāk uzzināt, kas slēpjas aiz jūsu jautājumiem.

—   Kā jau gudrs cilvēks, jūs, kungs, sapratīsiet, ka mūsu pilsētiņa ir ļoti maza, galms to pārplūdinās, tāpēc istabu cenas strauji celsies.

Nepazīstamais atkal pietvīka.

—   Tad pasakiet jūsu noteikumus.

—    Kungs, noteikumi ir ļoti pieticīgi, es tikai vēlos saņemt godīgu peļņu un gribu nokārtot lietas, nekļūstot nedelikāts un rupjš… Jūs aizņemat ļoti plašas telpas, un jūs te esat pilnīgi viens…

—   Tā ir mana darīšana.

—   O, protams! Es taču nedzenu jūs ārā!

Nepazīstamā seja kļuva sarkana.

—   Jūs gribat, lai es jūs atstāju? Tad pasakiet to skaidri, bet tikai ātrāk!

—   Kungs… kungs… Jums nelabpatika mani pareizi saprast. Es izturos delikāti, bet es nepareizi izteicos; vai varbūt jūs kā ārzemnieks, par ko es spriežu pēc jūsu izrunas…

Patiešām, nepazīstamajā viegli varēja atpazīt angli pēc vieglā akcenta, kāds piemīt pat tiem angļiem, kas ļoti labi runā franciski.

—  Jūs esat ārzemnieks un varbūt neuztverat visas nianses manā runā. Es gribu teikt, ka jūs varbūt varētu atteikties no vienas vai divām istabām. Tad maksa par telpām būs stipri mazāka, un mana sirdsapziņa būs mierīga. Ir jau smagi uzlikt pārmērīgu maksu par istabām, kad jau tā saņem pieklājīgu samaksu.

—   Cik maksāja telpas vakar?

—   Luidoru, kungs, kopā ar ēdieniem un barību jūsu zirgam.

—   Labi, un cik tad maksā šodien?

—  Tur jau ir tās grūtības! „Šodien ieradīsies karalis; Ja galms nakšņo šeit, tad būs jāieskaita arī šodiena. Iznāk, ka par trim istabām jāmaksā divi luidori par katru, tātad kopā seši luidori. Divi luidori — tas ir sīkums, kungs, bet seši luidori — tas jau ir daudz.

Nepazīstamais izņēma no kabatas izšūtu maciņu ar ģerboni un rūpīgi aizsedza to ar roku. Maciņš bija tik plāns un tā saspiests, ka Kropols to nevarēja neievērot.

Nepazīstamais izbēra uz delnas visu naudu no maciņa. Tur izrādījās trīs dubultluidori, tātad seši parastie.

Kropols prasīja septiņus.

Nepazīstamais pameklēja bikšu kabatā un izņēma nelielu kabatas portfeli, zelta atslēdziņu un nedaudz sudraba naudas.

Tur sanāca luidors.

—   Padevīgi pateicos, kungs, — Kropols turpināja. — Man atliek vienīgi uzzināt, vai jūs paturēsiet istabas arī rītdien. Tādā gadījumā es tās atstāšu jums. Ja jums tās nebūtu vajadzīgas, tad es apsolīšu istabas viņa majestātes svītai, kurai drīz jāierodas.

—   Labi, — nepazīstamais atbildēja pēc diezgan ieilguša klusuma brīža. Jūs jau pats redzējāt, ka man vairāk naudas nav; tomēr es gribu istabas paturēt. Jums vajadzēs šo briljantu vai nu pārdot kādam pilsētā, vai arī paturēt pašam kā ķīlu…

Kropols tik ilgi pētīja briljantu, ka nepazīstamais pasteidzās piebilst:

—   Man labāk patiktu, ja jūs to pārdotu, tāpēc ka tas maksā trīssimt pistoļu. Žīds, Bluā taču atradīsies kāds žīds — dos jums divsimt vai vismaz pusotra simta. Ņemiet tik, cik jums dos, pat, ja saņemsiet tikai to, kas no manis pienākas par telpām. Ejiet!

—    A, kungs, — teica Kropols, apmulsis no nepazīstamā cēlsirdības un nesavtības, arī no viņa nesatricināmās pacietības, saduroties ar tādu neuzticību. — Bluā nemaz tā neplēš naudu, kā jūs domājat, un, ja briljants maksā tik daudz, kā jūs sakāt…

Nepazīstamais atkal uzmeta skatienu Kropolam, un viņa zilo acu skatiens trāpīja Kropolu kā zibens.

—   Es neko nesaprotu no briljantiem! — Kropols iekliedzās. — Ticiet man, kungs!

—   Toties juvelieri zin dārgakmeņu vērtību. Pajautājiet viņiem, — teica nepazīstamais. — Liekas, ka tagad mūsu rēķini ir kārtībā, vai ne?

—  Jā, kungs, un es ļoti nožēloju un baidos, ka esmu jūs aizvainojis…

—   Nemaz, — ar noraidošu žestu iebilda nepazīstamais.

—   Vai varbūt jums likās, ka te no dižciltīgiem ceļotājiem plēš trīskāršu cenu…Ticiet man, kungs, ka tikai nepieciešamība…

—   Es jums teicu, beigsim par to runāt… Atstājiet mani vienu!

Kropols zemu paklanījās un izgāja.

Nepazīstamais pats aizvēra durvis un, palicis viens, ieskatījās tukšajā makā, kur bija glabājies smalks zīda maisiņš ar briljantu, viņa pēdējo dārgo mantu.

Viņš parakņājās tukšajās kabatās, ieskatījās kabatas portfelī un pārliecinājās, ka vairāk viņam nekā nav.

Pēc tam viņš piegāja pie loga, apsēdās kā iepriekš un nekustēdamies, kā pamiris nosēdēja līdz brīdim, kad debesis sāka tumst un uz ielām parādījās pirmās lāpas, vēstīdamas, ka laiks visos logos iedegt gaismu.

VII

Pārī

Kamēr nepazīstamais ziņkārīgi vēroja uguntiņas un ieklausījās ielas trokšņos, istabā ienāca viesnīcnieks Kropols kopā ar diviem sulaiņiem, kas sāka klāt galdu.

Nepazīstamais nepievērsa viņiem nekādu uzmanību.

Kropols piegāja viņam klāt un visdziļākā godbijībā pačukstēja:

—   Kungs, briljants ir novērtēts.

—   Nu, un kā?

—   Viņa karaliskās augstības juvelieris dod par to divsimt astoņdesmit pistolus.

—   Vai jūs saņēmāt naudu?

—   Es uzskatīju, ka man tas jādara. Tiesa, es paņēmu naudu ar noteikumu, ka jūs varat to atdot un saņemt atpakaļ briljantu.

—   Tas bija lieki. Es jums uzticēju to pārdot.

—   Tādā gadījumā es esmu izpildījis vai gandrīz izpildījis jūsu gribu, un, kaut gan briljantu es vēl galīgi nepārdevu, tomēr naudu par to jau saņēmu.

—   Tad paņemiet no tās, cik jums pienākas, — nepazīstamais teica, — un pārējo nolieciet šeit.

Viņš norādīja uz lādi un novērsās.

Kropols nolika diezgan smagu maisiņu un paņēma no tā maksu par numuru.

—    Es ceru, kungs, — viņš sacīja, — ka jūs nesarūgtināsiet mani, atteikdamies no vakariņām… Jums jau labpatika aizsūtīt atpakaļ pusdienas: tas ir ļoti aizvainojoši „Mediči viesnīcai". Lūdzu, paskatieties, kungs, vakariņas ir galdā, un, ja atļauts piebilst, tās nav no sliktākajām.

Nepazīstamais palūdza glāzīti vīna, nolauza gabaliņu maizes un apstājās pie loga.

Drīz atskanēja skaļas tauru skaņas. Tālumā bija dzirdami kliedzieni. No pilsētas lejas daļas nāca neskaidri trokšņi. Vispirms nepazīstamais uztvēra tuvojošos zirgu pakavu klaboņu.

—   Karalis! Karalis! — kliedza trokšņainais pūlis.

—   Karalis! — Kropols atkārtoja, pamezdams savu īrnieku un pie viena arī mēģinājumus izturēties delikāti, lai apmierinātu savu ziņkārību.

Uz trepēm Kropolu sagaidīja un aplenca Kropolas kundze, Pitrino, sulaiņi un pavārzeļļi. Kortežs virzījās uz priekšu, uz ielas un no logiem to apgaismoja tūkstošiem lāpu. Aiz musketieru rotas un galminieku pulciņa sekoja kardināla Mazarīni ekipāža, ko gluži kā karieti vilka četri ogļumelni zirgi.

Pēc tam nāca pāži un kardināla kalpotāji.

Aiz tiem brauca karalienes kariete; galmadāmas sēdēja pie karietes durtiņām, bet svīta jāja abās pusēs karietei.

Aiz karietes jāja karalis uz lieliska sakšu zirga ar garām krēpēm. Jaunais valdnieks sveicinādams pacēla savu skaisto seju, ko apspīdēja lāpu gaisma, un lūkojās uz logiem, no kuriem skanēja visskaļākie apsveikuma kliedzieni.

Blakus karalim, tomēr kādus pāris soļus aiz viņa, jāja princis Kondē, Danžo un vēl apmēram divdesmit galminieku; viņu kalpi un bagāža noslēdza svinīgo procesiju.

Visā šai krāšņumā tomēr bija arī kaut kas kareivīgs.

Tikai daži vecākie galminieki bija ceļojuma tērpos. Visi pārējie bija karavīru formās. Daudziem bija ķiveres un lentes kā Indriķa IV un Ludviķa XIII laikā.

Kad karalis jāja garām, nepazīstamais izliecās pa logu, lai labāk viņu apskatītu, un tad aizsedza seju.

Viņa sirdi pārpildīja rūgta skaudība. Viņu apdullināja tauru skaņas un tautas sajūsmas kliedzieni. Visā šai troksnī, spožumā un greznībā viņš uz mirkli it kā zaudēja prātu.

—   Jā, tas ir karalis! Karalis! — nepazīstamais nočukstēja skumjā izmisumā.

Viņš vēl nepaguva attapties no sava drūmā domīguma, kad viss šis troksnis un krāšņums jau bija pazudis. Zem nepazīstamā logiem, lejā krustojumā pa brīžam skanēja tikai neskanīgi, aizsmakuši kliedzieni:

—   Lai dzīvo karalis!

Bija palikušas vairs tikai sešas lāpas, ko turēja „Mediči viesnīcas" iemītnieki; divas Kropols, vienu Pitrino un pa vienai katrs pavārēns.

Kropols nepārtraukti atkārtoja:

—   Cik lielisks ir karalis! Cik ļoti viņš līdzinās savam slavenajam tēvam!

—   Vēl karaliskāks, — apgalvoja Pitrino.

—   Un cik lepns! — stāstīja Kropolas kundze, kas jau pārrunāja redzēto ar kaimiņiem un kaimiņienēm.

Kropols arī klāstīja savus iespaidus, nepievērsdams uzmanību večukam, kas veda aiz pavadas īru zirgu un centās izspraukties cauri sieviešu un vīriešu pūlim, kas drūzmējās pie „Mediči viesnīcas".

Šai brīdī no loga puses atskanēja nepazīstamā balss:

—   Saimniek, ļaujiet taču ieiet jūsu viesnīcā!

Kropols pagriezās un, pamanījis veco, palaida viņu garām. Logs aizvērās.

Nepazīstamais gaidīja veco uz trepēm, apskāva, un, ievedis istabā, gribēja apsēdināt.

Vecais pretojās.

—  Nē, nē, milord, — viņš atkārtoja. — Lai es sēdētu jūsu klātbūtnē? Ne par ko! Nekad!

—    Parī! — nepazīstamais uzsauca. — Es tevi lūdzu, apsēdies! Tu taču esi ieradies no Anglijas…tik tālu… Ak! Tavos gados nevajadzētu ciest tādas nedienas, kādas tev jāpiedzīvo, kalpojot man!.. Atpūties!..

—   Vispirms man jums jāizstāsta viss, milord…

—   Parī… es lūdzu… nesaki man neko… Ja tu būtu atvedis labas ziņas, tu runātu citādi. Tātad tev ir bēdīgas ziņas.

—   Milord, — vecais teica, — neskumstiet par ātru. Viss vēl nav zaudēts. Jāsaglabā griba, pacietība un galvenais — padevība liktenim.

—   Parī, — nepazīstamais atbildēja, — es nokļuvu līdz šejienei viens pats cauri tūkstošiem slēpņu un briesmu. Un tu vēl šaubies, ka man ir griba? Es par šo ceļojumu domāju desmit gadus, neskatoties uz visiem brīdinājumiem un šķēršļiem: vai tu netici, ka es esmu pacietīgs? Šovakar es pārdevu pēdējo sava tēva briljantu, jo man nebija, ar ko samaksāt par viesnīcu, un viesnīcnieks mani citādi izmestu ārā.

Parī notrīcēja sašutumā. Sarunu biedrs atbildēja viņam ar rokasspiedienu un smaidu.

—   Man palika vēl divsimt septiņdesmit četri pistoli, un es jūtos bagāts; es nemaz nekrītu izmisumā, Parī. Vai tu tici, ka es esmu padevīgs liktenim?

Vecais izslēja drebošās rokas pret debesīm.

—   Runā, — nepazīstamais skubināja, — neslēp no manis neko! Kas noticis?

—   Milord, mans stāsts būs ļoti īss. Dieva dēļ, tikai netrīciet tā!

—   Es drebu nepacietībā, Parī. Stāsti taču ātrāk: ko tev atbildēja ģenerālis?

—   Sākumā viņš negribēja mani pieņemt.

—   Viņš domāja, ka tu esi spiegs?

—   Jā, milord. Bet es uzrakstīju viņam vēstuli.

—   Vai tu viņam sīki aprakstīji, kādā stāvoklī es pašlaik atrodos un ko vēlos?

—   O jā! — Parī, skumji smaidīdams, atbildēja. — Es aprakstīju visu un precīzi izklāstīju jūsu domas…

—   Un kāds bija rezultāts?

—    Ģenerālis atdeva man vēstuli ar sava adjutanta starpniecību un lika man pateikt: ja es vēl kaut dienu uzturēšos tajā teritorijā, kas ir viņa pārziņā, tad viņš liks mani arestēt.

—   Arestēt! — jaunais cilvēks nočukstēja. — Arestēt! Tevi… manu uzticamāko kalpu!

—   Jā, milord!

—   Parī, vai tu parakstīji vēstuli ar savu vārdu?

—   Ar pilnu vārdu, milord. Adjutants pazina mani vēl Sentdžeimsā un, vecais piebilda ar smagu nopūtu, — Vaitholā!

Jaunais cilvēks nokāra galvu un iegrima skumjās domās.

—   Nu labi, tā Monks* izturējās citu klātbūtnē, — viņš atsāka sarunu, cenzdamies apmānīt pats sevi. — Bet, kad jūs palikāt divatā… Ko tad viņš darīja? Runā!

—   Ak vai, milord, — Parī atbildēja, — viņš atsūtīja četrus jātniekus, un tie man iedeva zirgu, ar kuru es arī atjāju šurp, kā jūs redzējāt. Jātnieki galopā nogādāja mani līdz nelielajai Tenbijas piestātnei un tur drīzāk iemeta nekā iesēdināja zvejnieku laivā. Tā devās uz Franciju, uz Bretaņu, un, lūk, es esmu šeit!

—   O! — jaunais muižnieks čukstēja, spēcīgi spiezdams roku pie krūtīm, lai no tām neizlauztos vaids. — Un vairāk nekā, Parī?

—   Nekā, milord.

Pēc šīs īsās Parī atbildes iestājās ilgstošs klusums, kurā bija dzirdama tikai nepazīstamā papēžu klaudzēšana, tik sašutis viņš soļoja pa parketu šurpu turpu.

Vecais vēlējās izmainīt sarunas tēmu, jo šī bija atstājusi pārāk drūmu iespaidu.

—   Milord, —viņš painteresējās, — kas tas par troksni pilsētā? Kāpēc cilvēki klaigā: „Lai dzīvo karalis!" Kādu karali viņi domā? Un kāpēc tāda iluminācija?

—  Ā, Parī, tu vēl nezini, — jaunais cilvēks ironiski atbildēja. — Francijas karalis apmeklējis savu krietno Bluā pilsētu; visi šie apzeltītie sedli un tauru skaņas ir par godu viņam; visu šo muižnieku zobeni pieder viņam. Viņa māte brauc bagātīgā, ar zeltu un sudrabu izrotātā karietē viņam pa priekšu. Laimīgā māte! Ministrs vāc viņam miljonus un ved viņu pie bagātas līgavas. Lūk, par ko priecājas visi šie cilvēki. Tie mīl savu karali, sagaida viņu ar sajūsmas pilniem saucieniem un kliedz: „Lai dzīvo karalis! Lai dzīvo karalis!"

Džordžs Monks (1608 — 1670) — 17. gadsimta angļu ģenerālis. Pēc Olivera Kromvela nāves sekmēja Stjuartu dinastijas atgriešanos Anglijā.

—   Labi, labi, milord, — Parī teica, jo viņu šāds sarunas pavērsiens samulsināja vēl vairāk.

—   Tu zini, — nepazīstamais turpināja, — pa to laiku, kamēr te svin svētkus par godu karalim Ludviķim XIV, mana māte un mana māsa sēž bez naudas un bez maizes. Tu zini, ka pēc divām nedēļām, kad visa Eiropa uzzinās to, ko tu man nupat pastāstīji, es būšu kritis negodā, un visi mani izsmies… Parī!.. Vai tas kur redzēts, ka cilvēks ar manu titulu spiests…

—   Milord, es jūs lūdzu…

—   Tev taisnība, Parī, es esmu nožēlojams gļēvulis, un, ja jau es pats neko nedaru savā labā, kurš gan cits man palīdzēs? Nē, Parī, man ir rokas… ir zobens…

To teikdams, viņš spēcīgi iesita sev pa roku un paņēma pie sienas piekārto zobenu.

—   Milord, ko jūs gribat darīt?

—    Ko es gribu darīt, Parī? To, ko manā ģimenē dara visi. Mana māte dzīvo no ziedojumiem; mana māsa vāc šos ziedojumus manā labā; kaut kur man ir arī brāļi, kuri arī vāc ziedojumus. Tādēļ arī es, vecākais dzimtā, tāpat kā visi pārējie ķeršos pie dāvanu vākšanas.

Pie pēdējiem vārdiem, kas pārgāja drūmos smieklos, jaunais cilvēks piesprādzēja zobenu, paņēma no lādes cepuri, uzmeta uz pleciem melnu apmetni, ko viņš valkāja ceļā un, piespiedis abas rokas vecajam, kas satraukti vērās viņā, teica:

—   Mans labais Parī, liec iekurt kamīnu, ēd, dzer, guli un jūties laimīgs. Būsim laimīgi, mans uzticamais, mans vienīgais draugs! Mēs esam bagāti kā karaļi.

Viņš iesita pa naudas maisiņu, kas smagi nokrita uz grīdas, un viņa smieklos skanēja tik ļaunu vēstoša pieskaņa, ka nelaimīgais Parī pavisam" izbijās.

Kamēr namā visi klaigāja, dziedāja un gatavojās uzņemt ceļotājus, kas bija ieradušies kopā ar karali, nepazīstamais klusiņām izgāja cauri zālei uz ielas un pazuda no vecā acīm, kurš viņu vēroja pa logu.

VIII

Kāds bija Ludviķis XIV savos divdesmit divos gados

Ludviķa XIV ierašanās Bluā, kā jau varēja redzēt no mūsu stāsta, izdevās ļoti spoža un krāšņa, un jaunais karalis bija ar to pilnīgi apmierināts.

Nonācis līdz pils vārtiem, karalis ieraudzīja Orleānas hercogu viņa miesassargu un galminieku ielenkumā. Viņa augstības seja, kas jau no dabas bija cildena, šādos svinīgos gadījumos pauda vēl lielāku diženumu un cieņu.

Orleānas hercogiene parādes tērpā gaidīja savu radinieku uz balkona. Parasti tukšajos un drūmajos vecās pils logos tagad visos bija redzamas dāmas lāpu apgaismojumā.

Bungu rīboņas, tauru skaņu un priecīgu saucienu pavadīts, jaunais karalis ienāca pilī, kur Indriķis* pirms septiņdesmit diviem gadiem bija aicinājis sev palīgā nodevību un slepkavību, lai noturētu galvā kroni, kas jau tiecās nokrist un pāriet uz citu dzimtu.

Pēc tam, kad visi pēc sirds patikas bija apbrīnojuši jauno karali — tik skaistu, pievilcīgu, dižciltīgu, tad visu acis pievērsās otrajam Francijas karalim, pavisam citādam — vecam, bālam, sagurušam, un tomēr valdniekam, kuru sauca kardināls Mazarīni.

Šajos gados Ludviķim piemita visas priekšzīmīga galminieka īpašības. Viņa gaiši zilās acis laipni mirdzēja, bet pat vispieredzējušākie fiziono- misti, dvēseļu pētnieki, kas mēģinātu iegremdēt savu skatu tajās (protams,

Indriķis III — pēdējais Francijas karalis no Valuā dinastijas (1574 — 1589). 1588. gada decembrī Bluā pilī pēc Indriķa III pavēles nodevīgi nogalināja Anrī Gīzu (1550 — 1588), kas bija katoļu kustības vadītājs un pretendēja uz Francijas troni. Nākamajā gadā pēc Gīza noslepkavoja arī pašu Indriķi III.

ja pavalstniekiem vispār būtu lemts izturēt karaļa skatienu), nevarētu noteikt, kas slēpjas aiz šīs laipnības. Karaļa acis bija tikpat daiļas kā debesu zilgme vai arī tas milzīgais spogulis, kuru Vidusjūra noklāj kuģu priekšā un kurā debesis spoguļo gan savas vētras, gan zvaigznes.

Karalis bija neliela auguma, ne vairāk par piecām pēdām un divām collām; viņa jaunība tomēr mīkstināja šo trūkumu, bet kustību dižciltī- gums un apbrīnojamais izveicīgums to atsvēra.

Bez tam Ludviķis bija karalis, bet tas nozīmēja daudz šai tradicionālās godbijības un padevības laikmetā. Bet līdz šim brīdim viņu tautai rādīja diezgan reti. Viņu vienmēr redzēja blakus mātei, gara auguma sievietei, un kardinālam, kurš arī izskatījās ļoti cienīgs. Tāpēc daudzi teica:

— Karalis ir mazāks par kardinālu!

Neskatoties uz tādām piezīmēm, kuras gan skanēja galvenokārt galvaspilsētā, Bluā iedzīvotāji sagaidīja jauno monarhu kā pusdievu, bet Orleānas hercogs un hercogiene, viņa krusttēvs un krustmāte, uzņēma viņu gandrīz kā karali.

Jāatzīmē tomēr, ka brīdī, kad karalis Ludviķis XIV ieraudzīja pieņemšanas zālē pilnīgi vienādus krēslus, kas bija domāti viņam, viņa mātei, krusttēvam un krustmātei, viņš pietvīka dusmās un pārlaida skatienu klātesošajiem, vēlēdamies to sejās izlasīt, vai šis apvainojums izdarīts apzināti vai ne. Nepamanījis tomēr neko aizdomīgu ne kardināla bezkaislīgajā sejā, ne mātes vai kāda cita sejā, viņš padevās liktenim un pasteidzās vismaz apsēsties ātrāk par citiem.

Muižniekus un dāmas stādīja priekšā viņu majestātēm un kardinālam.

Aicināja pie galda. Karalis pats neuzdrošinājās pateikt, ka ir izsalcis, un tāpēc gaidīja vakariņas ar nepacietību.

Šoreiz tika izrādīta vislielākā godbijība, ja ne nu gluži viņa titulam, tad vismaz viņa vēderam.

Kardināls savas bālās lūpas tik tikko pielika zelta bļodiņā pasniegtajam buljonam. Visvarenais ministrs, kurš spēja no karalienes atraitnes iegūt reģenta tiesības, bet no karaļa — viņa karalisko varu, no dabas tomēr nespēja izcīnīt veselu kuņģi.

Austrijas Anna, kuru jau tolaik mocīja vēzis, kas vēlāk, apmēram pēc astoņiem gadiem, noveda viņu kapā, neēda vairāk par Mazarīni.

Orleānas hercogs, ko šis svarīgais notikums viņa provinciālajā dzīvē bija pārmērīgi satraucis, nevarēja ēst.

Tikai Orleānas hercogiene; kā jau īsta lotringiete^neatpalika no karaļa.

Ja nebūtu viņas, Ludviķim XIV būlu jāēd vienam pašm, tāpēc viņš bija ļoti pateicīgs gan savai krustmātei, gan viņas pils pārzinim de Sanremī kungam, kurš šai reizē patiešām izcēlās.

Vakariņu beigās pēc kardināla Mazarīni dotās zīmes karalis piecēlās no galda. Krustmāte uzaicināja viņu noiet gar sapulcēto viesu rindām.

Dāmas ievēroja (ir tādas lietas, ko Bluā dāmas pamana tikpat labi kā Parīzes), ka Ludviķim XIV ir ašs un drosmīgs skatiens, kas skaistulēm solīja lielisku lietpratēju nākotnē. Savukārt vīrieši pamanīja, ka jaunais karalis ir lepns un augstprātīgs un tos, kas pārāk cieši uz viņu skatās, piespiež nolaist acis, bet tas rāda nākamo valdnieku.

Ludviķis XIV jau bija apjājis kādu trešo dalu viesu, kad pēkšņi viņa ausis sasniedza kāds vārds, ko kardināls izteica savā sarunā ar hercogu.

Tas bija sievietes vārds.

Tiklīdz Ludviķis XIV izdzirdēja šo vārdu, viņš, vairs neko neklausīdamies un nepievērsdams uzmanību cilvēkiem, kas gaidīja viņa skatienu, pasteidzās pabeigt savu apgaitu un nokļūt zāles viņā galā.

Kā jau veikls galminieks, hercogs apvaicājās kardinālam par viņa radinieču veselību. Pirms kādiem sešiem gadiem pie kardināla no Itālijas ieradās trīs māsasmeitas — Hortenzija, Olimpija un Marija Mančīni.

Hercogs izteica nožēlu, ka viņam nav tā laime uzņemt viņas kopā ar tēvoci.

Droši vien viņas ir izaugušas par skaistulēm un kļuvušas vēl graciozākas kopš tā laika, kad hercogs viņas redzēja pēdējo reizi.

Karali uzreiz pārsteidza atšķirība abu sarunas biedru balsīs. Hercogs runāja dabiskā, mierīgā balsī; turpretī kardināls pretēji paradumam atbildēja paceltā balsī un runāja skaļi.

Šķila, ka viņš vēlas, lai viņa balsi sadzird cilvēks, kas atrodas krietni tālu.

— Jūsu augstība, — viņš teica, — manām krustmeitām vēl jāpabeidz izglītība. Viņām ir savi pienākumi un viņām jāpierod pie sava stāvokļa. Dzīve jauneklīgā un spožā galmā tikai atrautu viņas no tā visa.

Izdzirdis šo atsauksmi par savu galmu, Ludviķis tikai skumji pasmai-

dīja.

Galms bija jauneklīgs, tas tiesa, bet būt spožam tam traucēja kardināla skopulība.

—   Tomēr, — hercogs iebilda, — jūs taču nedomājat viņas sūtīt uz klosteri vai likt viņām dzīvot kā vienkāršām pilsētniecēm?

—   Protams, nē, — kardināls atbildēja, cenzdamies piešķirt savai maigajai, samtainajai itāļa izrunai pēc iespējas vairāk asuma un skanīguma. — Nepavisam! Es noteikti gribu viņas apprecināt un pēc iespējas labāk.

—   Līgavaiņu jau nu netrūks, — vaļsirdīgi teica hercogs kā tirgonis, kas apsveic savu veiksmīgo amata brāli.

—    Ceru, jūsu augstība, jo Dievs apveltījis līgavas ar grāciju, prātu un skaistumu.

Šīs sarunas laikā karalis Ludviķis XIV, ko pavadīja Orleānas hercogiene, turpināja apstaigāt sapulcējušos.

—    Tā ir Arnū jaunkundze, — hercogiene teica, stādīdama viņa majestātei priekšā resnu, apmēram divdesmit divus gadus vecu gaišmati, kuru kādos ciema svētkos varētu noturēt par uzposušos zemnieci. — Arnū jaunkundze ir manas mūzikas skolotājas meita.

Karalis pasmaidīja: hercogiene bez kļūdīšanās nekad nevarēja nospēlēt ne četras notis.

—   Lūk, Ora de Montalē, — hercogiene turpināja, — viņai ir labas manieres, un viņa ir ļoti izdarīga.

Šoreiz iesmējās nevis karalis, bet pati meitene: viņa pirmo reizi dzirdēja šādu atsauksmi no hercogienes, kas parasti viņu nelutināja. Tāpēc mūsu vecā paziņa Montalē sevišķi zemu paklanījās viņa majestātei ne tikai aiz cieņas, bet arī nepieciešamības dēļ — vajadzēja apslēpt smaidu, ko karalis varētu nepareizi iztulkot.

Tieši tobrīd karalis arī izdzirdēja vārdu, kas lika viņam sarauties.

—   Kā sauc trešo? — Orleānas hercogs jautāja kardinālam.

—   Marija, jūsu augstība, — atbildēja Mazarīni.

Šajā vārdā laikam slēpās kāds maģisks spēks, jo, to izdzirdējis, karalis sarāvās un aizveda hercogieni uz zāles vidu it kā vēlētos viņai klusām kaut ko pateikt; īstenībā viņš tikai vēlējās pieiet tuvāk Mazarīni.

—  Jūsu augstība, — viņš smaidīdams pusbalsī teica, — mans ģeogrāfijas skolotājs man netika teicis, ka no Parīzes līdz Bluā ir tik ļoti tālu.

—   Kā tā?

—   Šķiet, ka mode atnāk līdz šejienei tikai pēc vairākiem gadiem. Paskatieties uz šīm jaunavām. Dažas gan ir tīri glītas…

—    Nerunājiet tik skaļi, dārgo radiniek: viņas no prieka vēl zaudēs prātu.

—   Pagaidiet mazliet, mīļo krustmāt, — karalis smaidīdams turpināja. — Manas frāzes nobeigums pārlabos sākumu. Dažas šķiet vecas, bet dažas — neglītas, tāpēc ka viņas ģērbjas tā, kā Parīzē pirms'gadiem desmit.

—   Bet, jūsu majestāte, no Bluā līdz Parīzei ir tikai piecu dienu brauciens.

—   Tātad ar katru dienu jūs atpaliekat par diviem gadiem.

—   Vai jums patiešām tā liekas? Savādi, es to līdz šim nebiju ievērojusi.

—   Paskatieties, mīļā tante, — karalis turpināja, aizvien vairāk tuvodamies Mazarīni un izlikdamies, ka no turienes viņam ērtāk novērot, — paskatieties uz šo vienkāršo balto kleitu blakus novecojušajiem tērpiem un masīvajām frizūrām. Tā> droši vien^ ir kāda no mātes svītas, kaut arī es viņu nepazīstu. Paskatieties, cik atklāti un vienkārši viņa sarunājas, cik graciozi kustas! Lūk, tā ir sieviete, bet visas pārējās tikai manekeni.

—    Mīļo radiniek, — hercogiene pasmaidīja, — atļaujiet jums aizrādīt, ka šoreiz jūs netrāpījāt mērķī. Tā, kuru jūs tā slavējat, nav vis nekāda parīziete, bet gan vietējā…

—   Patiešām? — karalis neticīgi novilka.

—   Luīze, atnāciet, lūdzu pie mums, — hercogiene aicināja.

Meitene, kuras vārdu mēs jau zinām, kautrīgi pienāca un nosarka,

neuzdrošinādamās pacelt galvu, jo juta, ka karalis skatās uz viņu.

—   Luīze Fransuāza de Laboma Leblāna, marķīza de Lavaljē meita, — hercogiene ceremoniāli viņu stādīja priekšā karalim.

Neskatoties uz samulsumu, meitene paklanījās tik graciozi, ka, skatīdamies viņā, karalis pat palaida gar ausīm dažus vārdus no hercoga un kardināla sarunas.

— Tā ir de Sanremī kunga pameita, — hercogiene turpināja. — Viņš ir mans pils pārzinis, tas pats, kura vadībā tika pagatavots cepetis ar trifelēm, kuru jūsu majestātei labpatika atzinīgi novērtēt.

Tādu rekomendāciju nespētu izturēt nekāda grācija, nekāds skaistums un jaunība. Karalis pasmējās. Vai nu hercogienes vārdi bija domāti kā joks vai arī tie liecināja par naivumu, bet katrā ziņā tie nežēlīgi iznīcināja karalī iespaidu, ko kautrīgās meitenes skaistums un poētiskums bija radījuši.

Marķīze de Lavaljēra karaļa acīs pārvērtās par tā cilvēka pameitu, kurš lieliski prot pagatavot tītara cepeti ar trifelēm.

Tādi jau ir tie prinči. Tādi paši bija arī Olimpa dievi. Droši vien Diāna un Venēra gardi smējās par skaisto Alkmēni* un nabaga lo,** kad pie Jupitera galda starp nektāra un ambrozija maltītēm mazliet izklaidējās, patenkojot par zemes skaistulēm.

Par laimi, Luīze paklanījās tik zemu, ka hercogienes teiktais pagāja viņai secen, un viņa neredzēja arī karaļa smaidu. Citādi meitene, kura bija parādījusi tik izkoptu gaumi, izvēlēdamās savu balto tērpu, izdzirdējusi hercogienes nežēlīgos vārdus un ieraudzījusi karaļa ledaino, egoistisko smaidu, būtu nomirusi aiz kauna.

Un pat asprātīgā Montalē nespētu tad atgriezt viņu dzīvē, jo izsmiekls nogalina visu, pat skaistumu.

Bet, kā jau mēs teicām, Luīze, par laimi sev, neko ne redzēja, ne dzirdēja, jo viņai no uztraukuma zvanīja ausīs un acu priekšā viss bija tumšs.

Karalis, kas uzmanīgi ieklausījās hercoga un kardināla sarunā, devās pie tiem.

Viņš pienāca tai brīdī, kad kardināls Mazarīni teica:

Alkmēne — grieķu mitoloģijā Mikēnu valdnieka Elektriona meita, kas dzemdēja Zevam varoni Hēraklu. lo — grieķu mitoloģijā Zeva iemīļotā, ko nežēlīgi vajāja Zeva sieva — dieviete Hēra.

— Marija kopā ar māsām pašlaik dodas uz Bruāžu. Es viņām liku braukt pa Luāras otru krastu, nevis pa šo, kur braucām mēs. Pēc manām domām, rīt viņas būs nonākušas iepretim Bluā.

Šie vārdi tika izteikti ar parasto taktu, pārliecību un mēra sajūtu, pateicoties kam sinjoru Džūlio Mazarīni uzskatīja par pirmo aktieri.

Tie trāpīja Ludviķi XIV tieši sirdī. Izdzirdis viņa soļus, kardināls atskatījās un varēja pārliecināties par to iedarbību uz savu audzēkni, kura seja bija viegli pietvīkusi. Vai gan tas varēja paslīdēt garām cilvēkam, kurš jau divdesmit gadus smējās par visu Eiropas diplomātu viltībām!

Kardināla vārdi ievainoja jauno karali kā saindēta bulta. Viņš nevarēja nostāvēt uz vietas un pārlaida apkārtējiem miglainu, vienaldzīgu skatienu.

Desmitiem reižu viņš meta jautājošus skatienus uz karalieni māti, bet tā bija aizrāvusies sarunā ar hercogieni un, paklausot Mazarīni skatienam, nevēlējās saprast dēla mēmo lūgumu.

No šī brīža viss apkārt notiekošais — mūzika, ziedi, ugunis, skaistules — karaļa acīs zaudēja savu nozīmi un kļuva nepanesams. Viņš kodīja lūpas un mīņājās kā labi audzināts bērns, kurš neuzdrošinās žāvāties, bet ar visu savu izturēšanos cenšas parādīt, ka viņam ir garlaicīgi. Kad skatieni uz mātes un ministra pusi nedeva nekādus rezultātus, viņš beidzot pievērsa izmisušās acis durvīm, aiz kurām viņu gaidīja brīvība.

Pie durvīm viņš pamanīja gara auguma, slaidu cilvēku ar ērgļa degunu, stingru skatienu, gariem, iesirmiem matiem un melnām ūsām; tas bija īsta kareivīga skaistuma paraugs. Viņa mirdzošajās bruņās kā spogulī atstarojās visas ugunis. Galvā viņam bija pelēka cepure ar sarkanu spalvu, kā pierādījums, ka viņš te atrodas dienestā, nevis sava prieka pēc. Ja viņš te būtu ieradies kā galminieks nevis kā kareivis, tad turētu cepuri rokās: galu galā par katru baudījumu ir jāmaksā.

Virsnieks atradās sardzē un izpildīja savus parastos dienesta pienākumus: to pierādīja arī viņa pilnīgā vienaldzība, ar kādu viņš, sakrustojis rokas uz krūtīm, vēroja tiklab svētku jautrību kā garlaicību.

Kā jau filozofs — visi vecie kareivji ir filozofi — viņš, liekas, vairāk garlaikojās nekā izklaidējās šais svētkos. Tomēr viņš samierinājās ar garlaicību un viegli iztika bez izklaidēšanās.

Viņš stāvēja, atspiedies pret kokgriezumiem rotātajām durvim, kad karaļa skumjo un nogurušo acu skatiens nejauši sastapās ar viņa acīm.

Droši vien tas nenotika pirmoreiz. Virsnieks jau pazina karaļa acu izteiksmi un prata nolasīt vēlēšanos, kas tajās slēpās; tik tikko uzmetis skatienu Ludviķim XIV, viņš tā sejā izlasīja visu, kas notika karaļa dvēselē, saprata viņa mokošo garlaicību, kautro vēlēšanos aiziet un sajuta, ka jāizdara pakalpojums karalim, kaut arī viņš to nelūdz un varbūt pat pret viņa gribu. Tikpat braši, kā viņš komandētu kavalērijas pulku kaujas laukā, virsnieks skaļi pavēlēja:

—   Sardzi viņa majestātei!

Viņa vārdi noskanēja kā pērkona grāviens un noslāpēja orķestri, korus, sarunas un soļu troksni; kardināls un karaliene izbrīnā paskatījās uz karali.

Ludviķis XIV nobālēja, bet, redzēdams, ka musketieru virsnieks ir uzminējis viņa domas un izteicis tās pavēlē, viņš apņēmīgi devās uz durvīm.

—    Mans dēls, vai jūs jau aizejat? — vaicāja karaliene, un šis pats jautājums slēpās Mazarīni skatienā, kurš varētu likties laipns, ja nebūtu tik caururbjošs.

—  Jā, jūsu majestāte, — Ludviķis XIV atbildēja, — es jūtos noguris un bez tam domāju šovakar vēl kaut ko uzrakstīt.

Ministra lūpās pavīdēja smaids; ar galvas mājienu viņš atvadījās no karaļa.

Hercogs un hercogiene pasteidzās nodot pavēles kalpiem, kas bija acumirklī ieradušies.

Karalis paklanījās un cauri zālei devās uz durvīm. Pie durvīm viņa majestāti gaidīja divdesmit musketieri, nostājušies divās rindās. Rindas galā stāvēja virsnieks ar bezkaislīgu sejas izteiksmi un kailu zobenu rokār

Karalis gāja garām viesiem, un tālākie cēlās uz pirkstgaliem, lai vēlreiz viņu redzētu.

Desmit musketieri atbrīvoja karalim ceļu, atspiezdami atpakaļ pūli, kas drūzmējās priekšistabā un uz kāpnēm. Pārējie desmit aplenca viņa majestāti un hercogu, kurš bija izteicis vēlēšanos pavadīt karali. Viņiem sekoja kalpi. Šī nelielā svīta pavadīja karali līdz viņa apartamentiem.

Šos pašus apartamentus bija aizņēmis karalis Indriķis III, kad dzīvoja Bluā pilī.

Hercogs kaut ko pavēlēja.

Musketieri sava virsnieka vadībā iesoļoja šaurā koridorā, kas veda no viena pils spārna uz otru.

Koridorā varēja ieiet no mazas, kvadrātveidīgas priekštelpas, kas slīga tumsā pat vissaulainākajās dienās.

Hercogs apturēja Ludviķi XIV.

— Jūsu majestāte, viņš teica, — pašlaik atrodas tajā vietā, kur hercogs Gīzs* saņēma pirmo dunča dūrienu.

Karalis, kurš pārāk labi vēsturi nezināja, bija dzirdējis par šo notikumu, bet nezināja nekādus sīkumus.

— Ā! — viņš notrīsēja un apstājās. Visi, kas gāja viņam pa priekšu un aiz muguras, arī palika stāvam.

— Hercogs Gīzs, — Orleānas hercogs turpināja, — atradās apmēram tai pašā vietā, kur pašlaik stāvu es; viņš devās tai pašā virzienā, kur jūs; de Luņa kungs stāvēja tur, kur jūsu musketieru letnants. De Senmalina kungs un jūsu majestātes svīta bija viņam aiz muguras un visapkārt. Te tad arī viņu ievainoja.

Karalis pagriezās pret savu virsnieku un ieraudzīja ēnu, kas pārslīdēja pār viņa vīrišķīgo un drosmīgo seju.

—  Jā, mugurā, — leitnants izteica ar vislielāko nicinājumu.

Viņš grasījās doties tālāk, it kā justos neērti starp šīm sienām, kuras bijušas liecinieces šādai nodevībai.

Turpretim karalis, kurš, acīmredzot, vēlējās uzzināt visu, gribēja apskatīt vēlreiz šo drūmo vietu.

Hercogs nojauta sava brāļadēla vēlēšanos.

Hercogs Anrī Gīzs tika nogalināts pie Indriķa III guļamistabas durvīm; astoņi karaļa sūtītie muižnieki ar zobeniem un nažiem sadūra Gīzu. Viņam tomēr izdevās atvērt durvis uz karaļa guļamistabu, un viņš nomira pie Indriķa III gultas.

— Paskatieties, jūsu augstība, — viņš teica, paņemdams lāpu no Sanremī, — te viņš nokrita. Tur stāvēja gulta. Krizdams viņš norāva aizkarus, pie kuriem bija pieķēries.

—   Kāpēc šajā vietā tik nelīdzens parkets? — Ludviķis XIV jautāja.

— Tāpēc ka šeit plūda viņa asinis, — hercogs atbildēja. Tās iesūcās ozola parketā un to izdevās notīrīt tikai, nokasot parketa virskārtu, — hercogs piemetināja, pielikdams lāpu tuvu parketam, — tomēr, neskatoties uz visām pūlēm, palika sārts plankums.

Ludviķis XIV pacēla galvu. Varbūt viņš atcerējās tās asiņainās pēdas, kuras viņam reiz rādījās Luvrā: tās bija no Končini* asinīm, kuras viņa tēvs bija izlējis līdzīgos apstākļos.

—   Iesim, — viņš teica.

Pavadoņi tūlīt pat devās uz priekšu: satraukums jaunā monarha balsij piešķīra neierastu valdonīgumu.

Kad viņi aizgāja līdz karaļa apartamentiem, kur varēja nokļūt gan pa šauro koridoru, gan arī pa parādes kāpnēm no pagalma, Orleānas hercogs teica:

—  Jūsu majestāte, iekārtojieties šais istabās, kaut arī tās nav jūsu cienīgas.

—  Tēvoc, — karalis atbildēja, — es jums pateicos par draudzīgo uzņemšanu.

Aiziedams hercogs paklanījās brāļadēlam. Karalis viņu apskāva.

No tiem divdesmit musketieriem, kas pavadīja karali, desmit devās kopā ar hercogu uz parādes zālēm, kas, neskatoties uz karaļa aiziešanu, joprojām bija cilvēku pilnas.

Atlikušos desmit musketierus virsnieks nostādīja katru savā postenī. Viņš pats minūtes piecas nopētīja visu ar savu vēso un ciešo skatu, ko ne vienmēr iegūst līdz ar pieredzi: ciešs un stingrs skatiens liecina par īpašu talantu.

Končini (maršals d'Ankrs) tika nogalināts pēc Ludviķa XIII pavēles Luvras pils pagalmā uz tiltiņa brīdī, kad viņš gatavojās ieiet Luvrā.

Izvietojis posteņus, viņš par savu štābu izvēlējās priekštelpu, kurā atrada milzīgu krēslu, gaismekli, vīnu, ūdeni un gabalu sakaltušas maizes.

Viņš sakārtoja gaismekli, izdzēra pusglāzi vīna, pasmīnēja, izteiksmīgi saviebis lūpas, apsēdās ērtajā krēslā un gatavojās nosnausties.

IX

Kurā „Mediči viesnīcas" nepazīstamais atklāj savu inkognito

Kaut arī virsnieks gatavojās gulēt, par spīti savai šķietamai bezrūpībai viņš tomēr izjuta lielo atbildību, kas gūlās uz viņa pleciem.

Būdams karaļa musketieru leitnants, viņš komandēja visu Parīzes rotu, kurā bija simt divdesmit cilvēku, neskaitot tos divdesmit, kurus mēs jau pieminējām; pārējie simt apsargāja karalieni un it īpaši kardinālu.

Džūlio Mazarīni skopi apmaksāja savu apsardzi, tāpSc viņš labprāt izmantoja karaļa apsardzi un darīja to ar plašu vērienu, aizņemdamies veselus piecdesmit. Tas liktos ļoti nepiedienīgi katram, kas nebūtu pazīstams ar tā laika galma paražām. Vēl vairāk nepiedienīgi un pat dīvaini liktos tas, ka Mazarīni domātās istabas bija spoži apgaismotas un dzīvības pilnas. Pie katrām durvīm sardzē stāvēja musketieri un nelaida nevienu, izņemot kurjerus, kuri pat ceļojumu laikā bija vajadzīgi kardināla plašajai sarakstei.

Divdesmit musketieri apsargāja atraitnēs palikušo karalieni; pārējie trīsdesmit atpūtās, lai nākošajā rītā nomainītu sardzi.

Turpretim tajā pusē, kura bija ierādīta karalim, valdīja tumsa, klusums un tukšums. Kad durvis tika aizvērtas, nekas tur vairs neliecināja par karaļa klātbūtni. Visi kalpi palēnām izklīda.

Hercogs atsūtīja apjautāties, vai viņa majestātei nav kaut kas vajadzīgs; pēc īsa „nē", ko pateica pie tādiem jautājumiem un atbildēm pie- radušais leitnants, karaļa apartamentos viss iegrima klusumā un miegā, it kā tā būtu parasta pilsētnieka māja.

Svētku mūzika tomēr klusināti atskanēja līdz karaļa logiem, un pa tiem varēja redzēt lielās zāles spoži apgaismotos logus.

Kad Ludviķis XIV jau bija uzturējies savā istabā minūtes desmit, viņš ievēroja, ka kardināls arī dodas pie miera, jo zālē varēja vērot saviļņošanos, kas bija daudz spēcīgāka nekā, viņam pašam aizejot; kardinālu pavadīja blīvs kavalieru un dāmu pūlis.

Kardināls šķērsoja pagalmu hercoga pavadībā, kurš pats viņam apgaismoja ceļu. Pēc tam gāja karaliene; hercogiene veda viņu zem rokas, un viņas abas kā senas draudzenes pusbalsī sarunājās.

Aiz viņām pa pāriem sekoja galma dāmas, pāži, kalpi; liesmu atspī- dumi apgaismoja pagalmu kā ugunsgrēkā. Pēc tam soļu troksnis un balsis noslāpa pils augšējos stāvos.

Neviens nedomāja par karali, kurš, atspiedies pret palodzi, skumji vēroja, kā noklust visi šie trokšņi, — neviens, izņemot tikai nepazīstamo no „Mediči" viesnīcas, kas, ietinies melnā apmetnī, iznāca uz ielas.

Viņš devās tieši uz pili un sāka gar to domīgi pastaigāties, iejucis ziņkārīgo pūlī; redzēdams, ka galvenos vārtus neviens neapsargā, jo hercoga kareivji brāļojās ar karaļa kareivjiem, un visi kopā dzēra līdz pagurumam, vai, pareizāk sakot, dzēra bez paguruma, nepazīstamais izspraucās cauri pūlim, šķērsoja pagalmu un nonāca līdz trepēm, kas veda pie kardināla.

Droši vien viņš devās uz šo pusi tāpēc, ka redzēja ugunis un pāžu un kalpu rosīšanos.

Tūlīt pat viņu apturēja musketes klakšķis un sarga uzsauciens.

—   Kurp dodies, draugs? — sargzaldāts noprasīja.

—   Pie karaļa, — nepazīstamais mierīgi un ar cieņu atbildēja.

Sargzaldāts paaicināja vienu no kardināla pavadoņiem, kas paskaidroja tādā balsī it kā viņš būtu kancelejas ierēdnis, kurš sūta prom apmeklētāju:

—   Ejiet pa tām kāpnēm.

Vairs nelikdamies zinis par nepazīstamo, virsnieks atgriezās pie pārtrauktās sarunas.

Neko neatbildējis, nepazīstamais devās uz norādīto pusi.

Šeit nebija ne trokšņu, ne gaismas, tikai tumsa, kurā pa reizei pavīdēja sarga vientuļā ēna. Valdīja tāds klusums, ka nepazīstamais dzirdēja savu soļu troksni un piešu šķindoņu pret akmens kāpnēm.

Sargs te bija viens no tiem divdesmit musketieriem, kas bija nozīmēti karaļa apsargāšanai. Viņš godīgi pildīja savu pienākumu un izskatījās visai nepieejams.

—   Kas nāk? — sargs uzsauca.

—   Draugs, — nepazīstamais atbildēja.

—   Ko jūs vēlaties?

—   Runāt ar karali.

—   Oho! Tas nav iespējams!

—   Kāpēc?

—   Viņa majestāte atpūšas.

—   Vienalga, man ar viņu jārunā.

—   Es jums saku, ka tas nav iespējams.

Sargzaldāts draudoši sakustējās, bet nepazīstamais nekustējās ne no vietas, it kā viņa kājas būtu pieaugušas pie grīdas.

—   Musketiera kungs, — viņš ierunājās, — vai drīkstu zināt, vai jūs esat muižnieks?

—   Jā.

—   Labi. Es arī esmu muižnieks, bet muižniekiem vienam otram jāpalīdz.

Sargs nolaida šauteni; viņu atbruņoja pašcieņa, ar kādu tika pateikti šie vārdi.

—   Runājiet, kungs, — viņš atbildēja, — un, ja jūsu lūgumu būs iespējams izpildīt…

—   Pateicos. Vai jums ir virsnieks?

—   Ir, mūsu leitnants.

—   Labi. Es gribu parunāt ar jūsu leitnantu. Kur viņš ir?

—   Ā! Tā ir cita lieta! Ienāciet.

Nepazīstamais pamāja sargam un devās augšup pa kāpnēm. Saucieni „leitnantam apmeklētājs" tika nodoti no viena posteņa uz otru un pamodināja virsnieku no pirmā nomidža.

Pogādams ciet apmetni, leitnants devās pretim nepazīstamajam, pa ceļam izstaipīdamies un berzēdams acis.

—   Ko jūs vēlaties, kungs? — viņš jautāja.

—   Vai jūs esat sardzes virsnieks un musketieru letnants?

—   Jā.

—   Kungs, man neatliekami jārunā ar karali.

Leitnants vērīgi paskatījās uz nepazīstamo un vienā acu uzmetienā pamanīja visu, kas viņam bija vajadzīgs, — zem vienkāršā apģērba slēpās augstmanis.

—  Neizskatās, ka jūs būtu princis, — leitnants teica, — kaut gan citādi jūs zinātu, ka pie karaļa bez viņa paša atļaujas ieiet aizliegts.

—   Viņš atļaus.

—  Mans kungs, atļaujiet par to šaubīties. Pirms stundas ceturkšņa karalis iegāja savā guļamistabā un droši vien patlaban izģērbjas. Nevienu nav atļauts ielaist.

—  Kad viņš uzzinās, kas es esmu, viņš atcels aizliegumu, — lepni sasliedamies, iebilda nepazīstamais.

Virsnieka izbrīns pieauga, un viņš sāka svārstīties:

— Ja es būtu ar mieru jūs pieteikt, vai jūs vismaz nepateiktu savu vārdu?

— Varat pateikt, ka ar viņu vēlas runāt Kārlis II,* Anglijas, Skotijas un Īrijas karalis.

Virsniekam izlauzās pārsteigts izsauciens, un viņš pat atkāpās soli atpakaļ; viņa bālā seja pauda ārkārtīgu uztraukumu, ko bezbailīgais karotājs veltīgi pūlējās apslēpt.

— Ak, jūsu majestāte, — viņš satraukti teica, man jūs vajadzēja uzreiz pazīt.

—   Vai jūs esat redzējis manu portretu?

Kārlis II (1630 - 1685) - Anglijas karaļa Kārļa I dēls. Kārli 1 sodīja ar nāvi 1649. gada 30. janvārī. Revolūcijas laikā Kārlis II atradās emigrācijā Francijā un Nīderlandē. Anglijā atgriezās 1660. gadā.

—   Nē, jūsu majestāte.

—    Vai jūs mani varbūt esat agrāk redzējis galmā, vēl pirms mani izraidīja no Francijas?

—   Nē.

—   Kā tad jūs būtu varējis mani pazīt, ja nekad neesat redzējis ne mani pašu, ne manu portretu?

—   Jūsu majestāte, es tiku redzējis karali, jūsu tēvu, tajā baigajā brīdī…

—   Tajā dienā, kad…

—   Jā.

Pār karaļa seju pārslīdēja skumja ēna; ar rokas mājienu viņš to aiz- trauca un vaicāja:

—   Vai jūs varat mani pieteikt?

—   Piedodiet, jūsu majestāte, — virsnieks atteica. — Jūs esat tā ģērbies, ka es nespēju pazīt karali, kaut gan, kā es jums jau minēju, man bija gods redzēt karali Kārli I… Vēlreiz piedodiet… Es steidzos jūs pieteikt.

Viņš jau paspēra dažus soļus, bet tad atgriezās.

—   Jūsu majestāte droši vien vēlas, lai šī tikšanās paliktu pilnīgā noslēpumā?

—   Es to nepieprasu, bet, ja varētu ievērot slepenību…

—   Tas ir iespējams, jūsu majestāte. Es varu neko neteikt sargam, kas dežūrē pie karaļa. Bet tad jums jāatdod man zobens.

—    Jā, patiešām… Es pavisam aizmirsu, ka pie Francijas karaļa neviens nedrīkst ienākt ar ieroci.

—  Jūsu majestāte varētu būt izņēmums; bet tādā gadījumā man jābrīdina sargi, jo viens es nevaru uzņemties tādu atbildību.

—   Te būs mans zobens. Piesakiet mani karalim.

—   Tūlīt, jūsu majestāte.

Virsnieks piegāja pie durvīm un pieklauvēja. Durvis tūdaļ tika atvērtas.

—   Viņa majestāte Anglijas karalis! — virsnieks ziņoja.

—   Viņa majestāte Anglijas karalis! — kalps atkārtoja.

—   Teikdams šos vārdus, kambarsulainis atvēra abas durvju puses, un aiz tām stāvošie ieraudzīja, ka ārkārtīgi pārsteigtais Ludviķis XIV tuvojas durvīm atpogātiem svārkiem, bez cepures un zobena.

—    Vai tas esat jūs, mans brāli, vai patiešām jūs esat šeit Bluā! — Ludviķis XIV iesaucās, pamādams galminiekam un sulainim, lai tie izietu blakus istabā.

—  Jūsu majestāte, — Kārlis II atbildēja, — es devos uz Parīzi cerībā tur sastapt jūs. No baumām es uzzināju, ka jūs drīz ieradīsieties šeit. Tāpēc arī es te uzkavējos: man jums jāsaka kaut kas svarīgs.

—   Vai jūs runāsiet šeit?

—   Liekas, ka šajā kabinetā varam justies puslīdz droši, ka neviens mūs nenoklausīsies?

—   Es atlaidu dežūrējošo sulaini un arī savu pavadoni; viņi ir blakus istabā. Aiz šīs starpsienas ir tukša istaba, kas iziet uz priekštelpu, kurā sēž tikai tas virsnieks, ko jūs redzējāt. Tā ir, vai ne?

—   Jā.

—   Tad runājiet, mans brāli, es jūs klausos.

—  Jūsu majestāte, es sākšu, cerēdams rast jūsu līdzjūtību mūsu dzimtas ciešanām.

Ludviķis pietvīka un pastūma savu krēslu tuvāk Anglijas karaļa krēslam.

—    Jūsu majestāte, — Kārlis turpināja, — man nav nemaz jājautā, vai jūs zināt manas nelaimes visos sīkumos.

Ludviķis nosarka vēl vairāk un, nervozi satvēris Anglijas karaļa roku, teica:

—   Mans brāli, man kauns atzīties, bet kardināls manā klātbūtnē reti runā par politiku. Vēl vairāk: agrāk mans kalpotājs Laports lasīja man priekšā vēsturiskus darbus, bet kardināls to aizliedza un atlaida Laportu. Man jums jālūdz, lai jūs pastāstītu par savām nelaimēm tā, kā jūs runātu ar cilvēku, kurš neko par tām nezina.

—   O, jūsu majestāte, ja es izstāstīšu visu no paša sākuma, tad ceru noteikti iegūt jūsu līdzjūtību.

—   Runājiet, runājiet!

—   Valdniek, jums ir zināms, ka mani aicināja kronēties Edinburgā tūkstoš sešsimt piecdesmitajā gadā, kad notika Kromvela* ekspedīcija uz Īriju. Mani kronēja Stonā. Pēc gada Kromvels, kas bija ievainots vienā no viņa sagrābtajām provincēm, atkal mums uzbruka. Satikties ar viņu bija mans mērķis, tāpat kā mana vēlme — aiziet no Skotijas.

—   Un tomēr Skotija ir tikpat kā jūsu dzimtene.

—  Jā, taču skoti bija man cietsirdīgi tautas brāļi! Viņi piespieda mani atteikties no manu tēvu ticības. Viņi pakāra uzticamāko no maniem sekotājiem, lordu Montro/.u,** jo viņš nepiedalījās Savienībā. Viņam pirms nāves piedāvāja izteikt pēdējo vēlēšanos. Viņš lūdza, lai viņa ķermeni sacērt tik daudz gabalos, cik Skotijā ir pilsētu, lai katrā no tām būtu viņa uzticības apliecinājums.

Ceļodams no pilsētas uz pilsētu, es visur atradu šī cēlā cilvēka mirstīgās atliekas, cilvēka, kurš darbojās un cīnījās manā labā un kurš bija uzticīgs līdz pēdējam elpas vilcienam…

Ar drosmīgu manevru es apgāju Kromvela armiju un ienācu Anglijā. Protektors dzinās man pa pēdām. Tā bija dīvaina bēgšana, kuras mērķis bija troņa iegūšana. Ja man izdotos sasniegt Londonu ātrāk par Krom- velu, tad šīs skriešanās balva būtu mana. Taču viņš panāca mani pie Vorčesteras.***

Pēc Kārļa I sodīšanas ar nāvi Kārli II 1650. gadā pasludināja par Skotijas karali. Ar Kromvela ekspedīciju uz Īriju domāta Īrijas sacelšanās apspiešana, ko izdarīja Kromvels.

Džeimss Greiems Montrozs (1612 — 1650) — Skotijas grāfs un hercogs. Angļu revolūcijas laikā bija karaļa pusē, bet pēc Kārļa I nāves atbalstīja viņa dēlu. 1650. gada pavasarī viņš cieta sakāvi, tika saņemts gūstā un sodīts ar nāvi.

Pēc tam, kad skoti pasludināja Kārli II par savu karali, Kromvels ielauzās Skotijā, 1650. gada 3. septembrī sakāva skotus pie Dcm- baras un ieņēma Edinburgu; pēc gada, 1651. gada 3. septembrī, viņš pie Vorčesteras iznīcināja Kārļa II armiju un piespieda viņu bēgt uz Franciju.

Anglijas laime vairs nebija kopā ar mums, bet gan ar viņu. Tūkstoš sešsimt piecdesmit pirmā gada 3. septembri, skotiem liktenīgās Dembaras kaujas gadadienā, es tiku sakauts.

Man bija krituši jau divtūkstoš cilvēki, un tikai tad es atkāpos. Galu galā tomēr nācās bēgt.

No šīs vietas par maniem piedzīvojumiem varētu uzrakstīt romānu. Es nogriezu matus un pārģērbos par malkas cirtēju. Veselu dienu es pavadīju ozola zaros; tagad tas iesaukts par karalisko. Mani piedzīvojumi Strafordas grāfistē, kuru es atstāju jāšus, vezdams līdzi sava saimnieka meitu, līdz šim laikam tiek stāstīti no mutes mutē, un no tiem izveidosies vesela balāde. Kādreiz, jūsu majestāte, es to visu pierakstīšu, lai atstātu par pamācību saviem brāļiem, citiem karaļiem.

Es aprakstīšu, kā, ieradies Nortonā, es sastapu galma kapelānu, kurš vēroja ķegļu spēli, un savu veco kalpu, kurš apraudājās, mani ieraudzījis. Ja pirmais mani varēja pazudināt nododams, tad otrais ar savu padevību… Es pastāstīšu par briesmīgiem brīžiem… jā, jūsu majestāte, par šausmīgiem mirkļiem, ko es piedzīvoju… kā, piemēram, tad, kad pulkveža Vindhema kalējs, kas apskatīja mūsu zirgus, paziņoja, ka tie apkalti ziemeļu provincēs…

—  Apbrīnojami, — Ludviķis XIV nočukstēja, — un es neko par to nezināju… Es zināju tikai, ka jūs iekāpāt kuģī Braihelmstcdā un izkāpāt Normandijā.

—   O, — Kārlis klusi teica, — ja jau karaļi neko nezina viens par otru, tad kā gan viņi var palīdzēt viens otram!

—   Bet sakiet man, brāli, — Ludviķis vaicāja, — ja jau jūs Anglijā tik slikti uzņēma, kā tad jūs vēl uzdrošināties cerēt uz šo nelaimīgo zemi un dumpīgo tautu?

—   Ā, jūsu majestāte! Anglijā viss ir mainījies kopš Vorčesteras kaujas laikiem. Kromvels nomira, paguvis parakstīt ar Franciju līgumu, kurā_ viņa vārds stāvēja pirms jūsu. Viņš mira tūkstoš sešsimt piecdesmit astotā gada 3. septembrī, tieši Vorčesteras un Dembaras kauju gadadienā.

—  Viņa dēls manto varu.

—   Jūsu majestāte, dažiem cilvēkiem gan ir bērni, bet nav pēcteču. Olivera Kromvela mantojums bija pārāk smaga nasta viņa dēlam Ričardam. Ričards nebija ne republikānis, ne rojālists. Viņš ļāva savai sardzei notiesāt savas pusdienas, bet saviem ģenerāļiem — pārvaldīt republiku. Ričards atteicās no varas tūkstoš sešsimt piecdesmit devītā gada 22. aprīlī; kopš tā brīža pagājis jau vairāk nekā gads, jūsu majestāte.

No tās dienas Anglija kļuvusi par spēļu namu, kurā likme ir mana tēva kronis. Visdedzīgākie spēlmaņi ir Lamberts [1] un Monks. Es gribu iejaukties šai spēlē, kur tiek spēlēts uz manu karaļa mantiju. Jūsu augstība… vajadzīgs miljons, lai uzpirktu vienu no šiem spēlmaņiem un pārvērstu viņu par manu sabiedroto, — vai arī divsimt jūsu cilvēku, lai izdzītu viņus no manas Vaitholas pils tāpat kā Kristus izdzina no tempļa tirgoņus.

—   Ā! —Ludviķis XIV teica. — Jūs man lūdzat…

—   Palīdzību, tātad tikai to, kas ir ne tikai karaļu, bet pat vienkāršu kristīgo pienākums vienam pret otru, — jūsu palīdzību, majestāte, vai nu naudas veidā, vai arī ar cilvēkiem. Ja jūs man palīdzēsiet, pēc mēneša es sanaidošu Lambertu ar Monku vai Monku ar Lambertu un atgūšu tēva mantojumu, pie tam tas nemaksās manai dzimtenei ne gineju un maniem pavalstniekiem — ne asins lāsi. Viņi jau ir nobaudījuši gan revolūciju, gan republiku un tagad vēlas tikai vienu — iegūt mieru karaļa varas paspārnē. Palīdziet man, un es būšu jūsu majestātei parādā vairāk pateicības nekā savam tēvam. Nabaga tēvs! Viņš dārgi samaksāja par mūsu nama izputināšanu! Redziet nu, valdniek, cik es esmu nelaimīgs un kādā izmisumā nonācis — es pat apvainoju savu tēvu!

Kārļa II bālā seja pietvīka. Viņš nolieca galvu uz rokām. Šķita, ka pat viņa asinis saceļas pret šo nosodījumu, ko dēls izteica tēvam.

Jaunais karalis izskatījās tikpat nelaimīgs kā Kārlis. Viņš nemierīgi dīdījās krēslā, nezinādams, ko lai atbild.

Beidzot ierunājās Kārlis II, kurš bija desmit gadus vecāks un labāk prata apvaldīt savas jūtas.

—   Jūsu majestāte, — viņš teica, — dodiet man atbildi! Es gaidu to kā apsūdzētais gaida spriedumu. Vai man būs ļauts dzīvot? Vai arī man jāmirst?

—   Brāli! — Ludviķis atbildēja. — Jūs man lūdzat miljonu, — man! Man nekad nav bijis pat ceturtās daļas no šis summas! Man vispār nav nekā… Es esmu tāds pats Francijas karalis, kā jūs — Anglijas. Es esmu tikai vārds, simbols, kas ietērpts ar lilijām rotātā samtā, un ne vairāk! Vienīgā mana priekšrocība salīdzinājumā ar jums ir tā, ka es sēžu uz sajūtama troņa. Man nekā nav, un es neko nevaru izdarīt.

—   Nevar būt! — iesaucās Kārlis II.

—   Mans brāli, — klusinādams balsi, Ludviķis 'turpināja, — es esmu pārcietis tādu trūkumu, kādu diez vai ir izjutuši mani nabadzīgākie muižnieki. Ja mans nabaga Laports vēl kalpotu pie manis, viņš varētu jums pastāstīt, kā es gulēju tik cauros palagos, kur pa caurumiem varēju izbāzt kāju. Viņš varētu atklāt, ka tad, kad es lūdzu ekipāžu, man no šķūņa piebrauca žurku sagrauztu karieti; viņš varētu arī pateikt, ka tad, kad es lūdzu pusdienas, sulaiņi devās uz kardināla virtuvi un apvaicājās, vai neatradīsies kaut kas ēdams arī karalim. Pat vēl tagad, saprotiet, tagad, kad man ir divdesmit divi gadi un es esmu kļuvis pilngadīgs, kad pie manis vajadzētu būt valsts kases atslēgām, kad man vajadzētu nodarboties ar politiku, pieteikt karus un slēgt mieru, paskatieties apkārt, un jūs ieraudzīsiet, kas ir manā rīcībā!.. Es esmu pamests novārtā! Mani neviens neievēro! Ap mani ir trūkums! Bet tur… paskatieties, kāds spožums ir tur! Cik daudz cilvēku!.. Tieši tur, ticiet man, tur ir īstais Francijas karalis!

—   Pie kardināla?

—  Jā, pie kardināla.

—  Tad es esmu pazudis! -

Ludviķis neatbildēja.

—   Jā, pazudis, jo es nelūgšu neko tam, kurš būtu atstājis manu māti un māsu — Indriķa IV meitu un mazmeitu — mirt aukstumā un badā, ja de Recs un parlaments neatsūtītu viņām malku un maizi.

—   Mirt! — Ludviķis XIV nočukstēja.

—    Nu ko! Anglijas karalis, nelaimīgais Kārlis II, tāds pats Indriķa IV mazdēls kā jūsu majestāte, nomirs badā, kā jau gandrīz nenomira viņa māte un māsa.

Saraucis uzacis, Ludviķis klusēdams plūkāja savu aproču mežģīnes.

Karaļa neapņēmīgums un bezdarbība, kas slēpa acīmredzamo satraukumu, pārsteidza Kārli II. Viņš saņēma jaunā karaļa roku.

—    Es jums pateicos, mans brāli, — viņš sacīja. — Jūs jutāt man līdz, un jūsu tagadējā stāvoklī es no jums vairāk nevaru prasīt.

—    Jūsu majestāte, — pacēlis galvu, Ludviķis XIV pēkšņi iejautājās, — jūs teicāt, ka jums vajadzīgs miljons vai divsimt cilvēku, vai ne?

—   Ar miljonu pietiktu.

—   Tas ir tik maz.

—   Tas ir daudz, ja to piedāvā vienam cilvēkam. Bieži cilvēku pārliecība tikusi pirkta arī lētāk; bet man būs darīšana ar pērkamām dvēselēm.

—   Tikai divsimt cilvēku! Padomājiet! Tas taču ir nedaudz vairāk par vienu rotu?

—   Jūsu majestāte, mūsu ģimene glabā kādu leģendu: četri uzticīgi franču muižnieki gandrīz vai izglāba manu tēvu, ko tiesāja prlaments, apsargāja vesela armija un ielenca visa tauta.

—   Tātad, ja es jums sagādāšu miljonu vai divsimt cilvēku, jūs būsiet apmierināts un uzskatīsiet mani par labu brālēnu?

—    Es uzskatīšu jūs par savu glābēju. Ja man izdosies kāpt mana tēva troni, tad visu manu valdīšanas laiku Anglija būs kā māsa Francijai, tāpat kā jūs būsiet mans brālis.

—    Labi! —Ludviķis pieceldamies teica. — To, ko jūs, brāli, neuzdrošināties lūgt, palūgšu es, es pats! Es nekad neko neesmu lūdzis sev, bet tagad darīšu to jūsu dēļ! Došos pie Francijas karaļa — tā bagātā, visvarenā — un lūgšu miljonu vai arī divsimt muižnieku… tad jau redzēs!

—   O! —Kārlis iesaucās. - Jūs esat augstsirdīgs, mans draugs, jums ir cēla sirds. Jūs mani glābjat. Ja jums kādreiz būs vajadzīga mana dzīvība, ko jūs man tagad atdodat, tad ņemiet to!

—   Klusāk, mans brāli, klusāk! —Ludviķis pusbalsī atbildēja. — Uzmanieties, lai mūs neizdzird. Mēs vēl neesam sasnieguši mērķi. Lūgt Ma- zariņi naudu! Tas ir grūtāk, nekā staigāt pa apburtu mežu, kur katrā kokā slēpjas dēmons; tas ir vairāk nekā iekarot visu pasauli…

—   Bet ja lūgsiet jūs…

—   Es jau jums teicu, ka nekad neesmu lūdzis, — Ludviķis atteica tik lepni, ka Anglijas karalis nobāla.

Ludviķis ievēroja, ka Kārlis jūtas apvainots un turpināja:

—    Piedodiet man. Mans tronis gan ir ciets un kails, bet es uz tā sēžu stingri. Piedodiet man, brāli, nepārmetiet man manus vārdus: tos iedvesa patmīlība. Bet es tos izpirkšu ar upuri. Es dodos pie kardināla. Lūdzu, pagaidiet mani! Es drīz būšu atpakaļ.

X

Kardināla Mazarīni aritmētika

Kamēr karalis, paņēmis līdz tikai vienu kalpotāju, steidzīgi devās uz to pils spārnu, kur bija apmeties kardināls Mazarīni, musketieru virsnieks iznāca no mazās istabiņas, kuru karalis uzskatīja par tukšu. Virsnieks nopūtās kā cilvēks, kas ilgi aizturējis elpu. Mazo istabiņu no karaļa guļamistabas atdalīja tikai plāna starpsiena; agrāk tās bija vienotas. Caur starpsienu bija dzirdams viss, kas notika karaļa guļamistabā.

Bez šaubām, musketieru leitnants bija dzirdējis visu Ludviķa sarunu ar Kārli II.

Kad karalis izgāja, viņš pakratīja galvu tikai sev raksturīgajā veidā un noteica ar gaskoņu akcentu, ko nebija pazaudējis visos četrdesmit ārpus dzimtenes pavadītajos gados:

— Nožēlojams dienests! Nožēlojams pavēlnieks!

Pēc tam viņš, kā iepriekš, apsēdās krēslā, izstiepa kājas un pievēra acis kā cilvēks, kas guļ vai iegrimis pārdomās.

Pa šī īsā monologa laiku, kamēr karalis pa vecās pils koridoriem devās pie kardināla, Mazarīni apartamentos bija vērojami pavisam citādi skati.

Mazarīni atlaidās gūtā, jo viņu sāka mocīt podagra. Kā jau lietišķs cilvēks, viņš guva zināmu labumu pat no slimības, strādādams bezmiega laikā. Viņš pavēlēja savam kalpam Bermūnam atnest ceļojumu pulti, lai varētu rakstīt gultā.

Podagra tomēr bija grūti pieveicams pretinieks. Ar katru kustību kardināla sāpes pastiprinājās, un beidzot viņš jautāja Bermūnam:

—   Vai Briens ir šeit?

—   Nē, aizgāja, — kalps atbildēja. — Jūs viņu atlaidāt, un viņš aizgāja gulēt. Ja vēlaties, viņu var pamodināt.

—   Nē, nevajag! Tomēr jāstrādā! Nolādētie cipari!

Skaitīdams uz pirkstiem, kardināls kļuva domīgs.

—   Ak, šie cipari! — Bermūns ieteicās. — Ja jau jūs sākat nodarboties ar rēķiniem, tad rīt jums noteikti sāpēs galva… Pie tam šeit nav arī Geno kunga!

—   Tev taisnība, Bermūn! Tu man aizvietosi Brienu. Man vajadzēja ņemt līdz Kolbēru. Viņš strādā ļoti labi, Bermūn, ļoti labi. Viņš ir darījumu cilvēks!

—   Nezinu gan, — kalps atbildēja, — man nepatīk šī darījumu cilvēka ģīmis.

—   Labi jau, labi, Bermūn! Es nejautāju, kādas ir tavas domas. Apsēdies šeit, paņem spalvu un raksti.

—   Es esmu gatavs. Ko pavēlēsiet rakstīt?

—   Raksti: septiņsimt sešdesmit tūkstoši livru.

—   Uzrakstīts.

—   Uz Lionu… — kardināls apklusa.

—   Uz Lionu, — Bermūns atkārtoja.

—  Trīs miljoni deviņsimt tūkstoši.

—   Uzrakstīju.

—   Uz Bordo septiņus miljonus.

—   Septiņus, — Bermūns atkārtoja.

—  Jā, septiņus, — kardināls īgni noteica. — Saproti, Bermūn? Visas šīs summas jāraksta izdevumos…

—   Izdevumos vai ieņēmumos, man tas vienalga. Tik un tā visi šie miljoni nav mani.

—   Šie miljoni pieder karalim; es skaitu karaļa naudu… Tu mani visu laiku pārtrauc!

—   Septiņus miljonus uz Bordo.

—   Jā, tā gan. Uz Madridi četrus miljonus. Es tev, Bermūn, pateicu, kam pieder šī nauda, tāpēc ka visi aiz muļķības uzskata mani par miljonāru. Es cenšos šos maldus atspēkot. Ministram nevar būt nekā sava… Nodevas — septiņi miljoni. Zemes — deviņi miljoni. Uzrakstīji?

—   Uzrakstīju.

—  Skaidrā nauda — sešsimt tūkstoši livru; dažādas vērtslietas — divi miljoni… Ā, es vēl aizmirsu — kustamais īpašums dažādās pilīs…

—   Vai nepierakstīt — dažādās karaļa pilīs? — Bermūns apvaicājās. — Nē, nevajag — tas jau ir skaidrs tāpat. Nu, Bermūn, vai uzrakstīji?

—   Jā, uzrakstīju.

—   Tagad saskaiti visu kopā!

Trīsdesmit deviņi miljoni divsimt sešdesmit tūkstoši livru.

—   Ak, — kardināls ar nepatiku noteica, — nav pilnu četrdesmit miljonu!

Bermūns pārskaitīja vēlreiz.

—   Jā, trūkst septiņsimt četrdesmit tūkstošu.

Mazarīni paņēma rēķinu un to uzmanīgi pārskatīja.

—   Tomēr, — Bermūns teica, — trīsdesmit deviņi miljoni un divsimt sešdesmit tūkstoši livru ir krietna summa.

—   Ak, Bermūn, man gribētos redzēt šo naudu karaļa kasē!

—  Jums labpatika man teikt, ka visa šī nauda pieder viņa majestātei.

—    Protams, bet tas ir tikai īsu mirkli. Šie trīsdesmit deviņi miljoni jau iepriekš ir sadalīti, droši vien, ar tiem vēl nepietiks.

Bermūns pie sevis nosmaidīja kā cilvēks, kurš tic tikai tam, kam grib ticēt.

Viņš sagatavoja kardinālam dzeramo naktij un uzbužināja spilvenus.

—   Ak, — Mazarīni pie sevis noteica, kad kalps bija aizgājis, — vēl joprojām nav četrdesmit miljonu… Man jāsasniedz šī manis paša nospraustā summa — četrdesmit miljonu… Kas zina, varbūt es nenodzīvošu līdz tam laikam, nepagūšu… Es kļūstu vecs un vārgs. Varbūt man izdosies atrast divus vai trīs miljonus mūsu labo draugu spāniešu kabatās? Vai tad veltīgi viņi atklāja Peru; droši vien viņiem kaut kas ir aizķēries no šī atklājuma!

Aizrāvies ar aprēķiniem, viņš aizmirsa par podagru: kardināla mantkārība pārmāca slimību.

Pēkšņi istabā aizelsies ieskrēja Bermūns.

—   Kas noticis? — kardināls apjautājās.

—   Karalis! Karalis!

—   Ko! Karalis nāk šurp? — Mazarīni izsaucās, steidzīgi noslēpdams lapiņu. — Karalis ir šeit tik vēlā stundā? Es domāju, ka viņš jau sen apgūlies. Kas ir? Kas nolicis?

Ludviķis XIV izdzirdēja pēdējos vārdus un ieraudzīja kardināla izbiedēto seju. Kardināls, viņam parādoties, uzslējās gultā sēdus.

—   Nekas sevišķs, kardināla kungs, — viņš teica, — vai vismaz nekas tāds, kas varētu satraukt jūs, man tikai nepieciešams vēl šovakar parunāt ar jums par kādu visai svarīgu lietu.

Mazarīni tūlīt atcerējās, cik uzmanīgi karalis ieklausījās viņa teiktajā par Mariju Mančīni, un iedomājās, ka svarīgā lieta attiecas uz viņa māsasmeitu. Šī iemesla dēļ viņa seja noskaidrojās, un tajā parādījās vislielākās labvēlības izteiksme.

Šāda pārmaiņa karali ļoti iepriecināja.

Viņš apsēdās.

—   Jūsu majestāte, — Mazarīni viņu uzrunāja, — mans pienākums būtu uzklausīt jūs, kājās stāvot, bet mokošā podagra…

—    Kas tās par ceremonijām starp mums, godājamais kardināla kungs, - Ludviķis XIV ļoti laipni atbildēja, — jums es esmu skolnieks un nevis karalis, kā jūs to ļoti labi zināt, it īpaši jau šovakar, kad es esmu ieradies pie jums kā lūdzējs, pie tam kā vispadevīgākais lūdzējs, kurš alkst, lai viņa lūgumu uzņemtu labvēlīgi.

Pamanījis, ka karalis nosarkst, Mazarīni šķita ieguvis apliecinājumu savai domai, ka aiz šiem maigi teiktajiem vārdiem slēpjas mīlētāja nodomi. Neskatoties uz savu apķērību, šoreiz viltīgais politiķis maldījās: karalis sarka nevis jaunekļa kaisles uzplūdā, bet gan tādēļ, ka bija ievainots viņa karaļa lepnums.

Kā labs tēvocis Mazarīni nolēma atvieglot karalim atzīšanos.

—   Runājiet, lūdzu, un, ja jūsu majestātei labpatīk uz mirkli aizmirst, ka es esmu jūsu pavalstnieks, ja jūs mani pagodināt, nosaukdams par savu audzinātāju un skolotāju, tad atļaujiet man izteikt jums visu savu padevību un maigo mīlestību.

—   Es pateicos jums, kardināla kungs, — karalis atbildēja. — Starp citu, tas, ko es jums gribēju lūgt, ir tīrais sīkums.

—   Jo sliktāk, — kardināls iebilda, — jo sliktāk, jūsu majestāte. Es vēlētos, lai jūs man lūgtu kaut ko svarīgu, kādu upuri… Bet, lai ko jūs arī man lūgtu, es esmu gatavs piekrist visam, lai tikai jūs būtu apmierināts.

—   Ja jau tā, tad gribu jums pastāstīt, — iesāka karalis, kura sirds dauzījās tikpat stipri kā kardināla sirds, — ka pie manis ieradies mans brālis, Anglijas karalis…

Mazarīni tā palēcās gultā, it kā viņš būtu pieskāries Volta stabam. Vai nu no izbrīna, vai, kas ir ticamāk, no vilšanās kardināla seja pietvīka tādā niknumā, ka, par spīti savai niecīgajai pieredzei diplomātijā, Ludviķis tūlīt ieraudzīja, ka ministrs bija cerējis izdzirdēt pavisam kaut ko citu.

—   Kārlis II! —Mazarīni iekliedzās spiedzīgā balsī un nicīgi pasmīnēja. — Ko! Pie mums viesojas Kārlis II!

—  Jā, karalis Kārlis II, — Ludviķis atbildēja, uzsvērdams Indriķa IV mazdēla karaļa titulu, ko Mazarīni nebija minējis. — Jā, kardināla kungs, šī nelaimīgā karaļa stāsts par viņa nelaimēm mani aizkustināja. Viņš šausmīgi cieš, kardināla kungs. Manas tiesības uz troni arī tika apstrīdētas, un nemieru laikā es biju spiests bēgt no galvaspilsētas. Arī es pazīstu nelaimi, un tāpēc man grūti atstāt bez palīdzības brāli, kas visu zaudējis un spiests bēguļot.

—   Ak, — kardināls īgni noteica, — kāpēc gan viņa tuvumā nebija - tāda Mazarīni kā jums? Tad viņa kronis būtu vesels un neskarts.

—   Kardināla kungs, es atceros visu, par ko mūsu dzimtai jāpateicas jums, — jaunais karalis lepni atbildēja, — un ticiet, ka es to nekad neaizmirsīšu. Tieši tāpēc, ka manam brālim, Anglijas karalim, nekalpo tik varens ģēnijs, kā tas, kas izglāba mani, tieši tāpēc es arī gribu nodrošināt viņam šī ģēnija palīdzību, jo esmu pārliecināts, ka, tikko jūsu roka pieskarsies viņam, tā atdos viņam kroni, ko viņš pazaudēja dienā, kad tas nokrita no viņa tēva galvas.

—    Pateicos jums, jūsu majestāte, par augsto novērtējumu, — Mazarīni atteica, — bet mums nav ko darīt tādās vietās, kur ļaudis trako, noliedz Dievu un cērt nost galvas saviem karaļiem. Tādi ir bīstami, jā, ļoti bīstami, un ar viņiem pretīgi saskarties kopš tā brīža, kad viņi aptraipīja sevi ar karaļa asinīm un netīrām ķildām. Tāda politika man nekad nav patikusi, un es no tās novēršos.

—   Bet jūs varat mums palīdzēt, radot tās vietā citu.

—   Kādu?

—   Piemēram, ceļot atkal tronī Kārli II.

—   Ak, Dievs! — Mazarīni izsaucās. — Vai patiešām šie murgi vēl nodarbina nelaimīgo karali?

—    Protams, — Ludviķis iebilda, kaut gan viņu bija sabiedējuši šķēršļi, kurus ministra pieredzējusī acs saskatīja šai pasākumā. — Viņš lūdz… ne vairāk… kā miljonu.

—   Un tikai! Vienu miljonu, ne vairāk! — Mazarīni izsmejoši atkārtoja ar itāļu akcentu. — Tikai vienu miljoniņu. Ek! Ir nu gan ubagu ģimene!

—    Monsenjor, — Ludviķis XIV teica ar lepni paceltu galvu, — šī ubagu ģimene ir mūsu dzimtas atzars.

—   Vai tad jūsu majestāte ir tik bagāts, lai varētu izdāļāt miljonus? Vai jums ir miljoni?

—   Jā, — jaunais karalis atbildēja, savas skumjas cildeni apslēpdams, — jā, kardināla kungs, es zinu, ka esmu nabags, bet Francijas kronis tomēr ir miljona vērts: bet taisnīgas lietas labā es esmu gatavs ieķīlāt savu kroni. Es atradīšu ebrejus, kas man par to labprāt iedos miljonu.

—   Tātad jūsu majestāte apgalvo, ka jums vajadzīgs miljons? — jautāja Mazarīni.

—   Jā, miljons.

—   Jūsu majestāte pieļauj lielu kļūdu, jums vajag daudz vairāk. Bermūn!.. Tūlīt jūs uzzināsiet, cik jums vajag patiesībā… Bermūn!

—   Bet kardināla kungs! Jūs gribat apspriest ar sulaini manas problēmas?

—    Bermūn! — kardināls atkārtoja, izlikdamies, ka nemaz nemana karaļa neviltoto sašutumu. — Atnāc šurp un pasaki, kādu summu es tikko vēlējos.

—   Monsenjor! Monsenjor! — bāls no sašutuma, Ludviķis noskaldīja. — Vai jūs nedzirdējāt, ko es teicu?

—    Nedusmojieties, jūsu majestāte! Es jūsu lietas kārtoju atklāti. Francijā visi zina, ka manas grāmatas nav aiz septiņām atslēgām. Bermūn, ko tu šeit tikko darīji?

—   Skaitīju summas.

—   Un vai saskaitīji?

—   Tieši tā.

—   Un tas viss notika tādēļ, lai uzzinātu, cik viņa majestātei vajadzīgs pašlaik? Vai es tev to neteicu? Runā atklāti, mans draugs.

—   Jā, tā jūs teicāt.

—   Labi. Un cik bija vajadzīgs?

—   Liekas, četrdesmit pieci miljoni.

—   Un kādu summu mēs dabūjām, kad bijām saskaitījuši visus mūsu līdzekļus, neko neizlaižot?

—   Trīsdesmit deviņus miljonus divsimt sešdesmit tūkstošus franku.

—    Labi, Bermūn, vairāk man no tevis nekas nav vajadzīgs. Tagad atstāj mūs vienus, — kardināls piemetināja, vērīgi raudzīdamies uz jauno karali, kurš izbrīnā nevarēja izteikt ne vārda un spēja vienīgi nočukstēt:

—   Bet… Un tomēr…

—   Ā, tātad jūs vēl šaubāties? —kardināls teica. — Tad, lūk, te jums būs pierādījums tam, ko es teicu.

Pie šiem vārdiem viņš izvilka zem spilvena paslēpto, ar cipariem aprakstīto lapiņu un pastiepa to karalim, kurš pat novērsās, tik dziļi viņš bija sarūgtināts.

—   Jūs vēlaties saņemt miljonu, bet, tā kā šī summa aprēķinos nav iekļauta, tas nozīmē, ka jums vajadzīgi četrdesmit seši miljoni. Ticiet man, ka pasaulē nav tāda ebreja, kurš uzdrošinātos aizdot šo summu, pat ja ķīla būtu Francijas kronis.

Karaļa rokas zem mežģīņu manšetēm sažņaudzās .dūrēs, un viņš atgrūda savu krēslu.

—  Tad, — viņš teica, — mans brālis, Anglijas karalis, nomirs badā.

—   Jūsu majestāte, — Mazarīni turpināja tajā pašā tonī, — neaizmirstiet parunu, kas pauž vissaprātīgāko politiku: „Esi apmierināts ar savu nabadzību, jo tavs kaimiņš arī ir nabags."

Ludviķis neilgu brīdi kaut ko apsvēra, ziņkārīgi skatīdamies uz papīru, kura stūrītis rēgojās no spilvena apakšas.

—   Tātad, — viņš atsāka, — manu lūgumu pēc naudas nekā nav iespējams izpildīt?

—   Neiespējami.

—   Padomājiet: viņš būs mans ienaidnieks, ja iegūs troni bez manas palīdzības.

—   Ja jūsu majestāte baidās tikai no tā, tad varat būt mierīgs! — kardināls strauji teica.

—   Labi, es vairs neuzstāšu.

—    Vai es vismaz pārliecināju jūsu majestāti? — Mazarīni jautāja, saņemdams karaļa roku.

—   Pilnīgi.

—    Lūdziet vienalga ko citu, un es uzskatīšu par laimi izpildīt jūsu vēlēšanos.

—  Jebkuru manu vēlēšanos?

—    Visas, visas! Vai tad es nekalpoju jūsu majestātei ar miesu un dvēseli? Bermūn! Lāpas un pavadoņus viņa majestātei! Viņa majestāte atgriežas savos apartamentos.

—    Vēl ne, kardināli Ja jau jūs esat gatavs izpildīt jebkuru manu lūgumu, tad es izmantošu gadījumu…

—   Kaut ko jūsu majestātei? — kardināls apvaicājās, cerēdams, ka nu beidzot karalis sāks runāt par viņa māsasmeitu.

—   Nē, man ne, bet atkal manam brālim Kārlim.

Mazarīni seja no jauna apmācās, un viņš kaut ko nomurmināja, ko karalis nesadzirdēja.

XI

Kardināla Mazarīni politika

Ja vēl pirms ceturtdaļstunadas jaunā karaļa attieksmē pret Mazarīni vidēja nedrošība, tad tagad viņa acis pauda stingru gribu. Ar to varēja cīnīties, varbūt pat uzvarēt, bet atmiņas par zaudējumu dedzinātu karaļa sirdi kā vaļēja brūce.

—   Kardināla kungs, — Ludviķis teica, — šoreiz mans lūgums jums nebūs apgrūtinošs. To izpildīt ir vieglāk nekā atrast miljonu.

—    Vai jūsu majestātei tā šķiet? — kardināls apvaicājās, vērdamies jaunajā karalī ar tik viltīgu skatienu, it kā lasītu viņa visdziļāk apslēptās domas.

—   Jā, es tā domāju, un, kad jūs uzzināsiet, ko es gribu lūgt…

—   Vai jūs domājat, ka es to nezinu?

—   Kā? Jūs zināt, ko es gribu lūgt?

—  Jūsu majestāte, uzklausiet mani… Varu jaums atkārtot karaļa Kārļa vārdus…

—   Redzēsim!

—   Tad klausieties: „Ja tas sīkstulis, nelietīgais itālis…"

—   Kardināla kungs!

—  Ja viņa vārdi arī nebija tieši tādi, tad jēga — noteikti. Ticiet man, es uz viņu nepavisam nedusmojos. Katrs no mums redz citus caur savu vēlmju prizmu. Karalis Kārlis jums teica: „Ja tas nelietīgais itālis atteiksies dot miljonu, ko mēs viņam lūdzam; ja naudas trūkuma dēļ mēs būsim spiesti atteikties no diplomātijas, tad vismaz dabūsim no viņa piecsimt muižnieku."

Karalis sarāvās — kardināls bija kļūdījies tikai, nosaucot skaitli.

—    Jūsu majestāte, vai tad tā nebija? Vai viņš to nelūdza? — Kardināls triumfējoši iesaucās. — Pēc tam Kārlis II vēl piebilda: „Man ir draugi aiz jūras; viņiem trūkst vienīgi vadoņa un karoga. Kad viņi ieraudzīs mani un franču karogu, tad noteikti sekos man: viņi sapratīs, ka jūs mani atbalstāt. Franču mundieri manā karaspēkā aizstās miljonu, ko kardināls man nedos (viņš ļoti labi zināja, ka es viņam atteikšu). Es uzvarēšu ar šo piecsimt muižnieku palīdzību, un viss uzvarētāja gods piederēs jūsu majestātei." Lūk, to viņš jums teica vai gandrīz to, vai ne? Un droši vien izpušķoja savu runu ar spožām metaforām un diženām ainām; šajā ģimenē visiem patīk turēt runas. Viņa tēvs to darīja pat uz ešafota.

Ludviķa XIV seja no kauna pietvīka. Viņš juta, ka nedrīkst pieļaut, lai viņa klātbūtnē tā apvainotu viņa radinieku.

Tomēr viņš vēl neprata izrādīt savu gribu, sevišķi jau cilvēkam, kam klausīja visi, pat karaliene.

Beidzot viņš sevi pārvarēja.

—   Kardināla kungs, mums vajag nevis piecsimt cilvēkus, bet tikai divsimt.

—   Nu redziet, jūsu majestāte, es uzminēju, ko viņš lūdz.

—   Par jūsu prāta asumu es nekad neesmu šubījies un tāpēc domāju, ka jūs neatteiksieties izpildīt tik vienkāršu un viegli izpildāmu mana brāļa Kārļa lūgumu, ko es izsaku jums viņa vārdā vai, pareizāk sakot, savā vārdā.

—   Jūsu majestāte, — Mazarīni atbildēja, — jau trīsdesmit gadus es nosaku mūsu politiku. Sākumā es to darīju kopā ar kardinālu Rišeljē, vēlāk viens pats. Jāatzīst, ka ne vienmēr šī politika bija godīga, bet tā nekad nebija nesaprātīga. Politika, ko piedāvā jūsu majestātei, nav ne godīga, ne arī saprātīga.

—   Nav godīga!

—   Vai jūs parakstījāt līgumu ar Kromvelu?

—   Jā, un šai līgumā Kromvels pat parakstījās virs manis.

—    Tad kāpēc jūs parakstījāties tik zemu? Kromvels pamanīja labu vietu un to ieņēma; tāda nu reiz ir viņa paraža. Bet atgriezīsimies pie lietas. Jūs noslēdzāt līgumu ar Kromvelu, tas ir, ar Angliju, jo tai laikā, kad tika parakstīts līgums, Kromvels pārstāvēja visu Angliju.

—   Bet Kromvels ir miris.

—   Jūs tā domājat?

—    Protams. Viņa mantinieks ir dēls Ričards, kurš jau paguvis atteikties no varas.

—    Tur jau ir tā lieta. Ričards bija mantinieks pēc Kromvela nāves, bet Anglija manto pēc Ričarda atteikšanās. Līgums ir mantojuma daļa, kur tas arī neatrastos: Ričarda vai Anglijas rokās. Līgums vēl joprojām ir spēkā un darbojas. Kāpēc tad jūs gribat to lauzt? Vai tad kaut kas ir mainījies? Kārlis II tagad grib to, ko mēs negribējām pirms desmit gadiem; bet šāda iespēja jau tika paredzēta. Jūsu majestāte, jūs esat Anglijas, nevis Kārļa II sabiedrotais. Protams, ja vērtē no ģimenes attiecību viedokļa, nav godīgi slēgt līgumu ar cilvēku, kas nocirtis galvu jūsu radiniekam, un sākt pārrunas ar parlamentu, ko saukā par līdz- skrējēju baru; es piekrītu, ka tas nav godīgi, bet tas ir saprātīgi no politiskā viedokļa; ar šī līguma palīdzību es jūsu majestāti, kas toreiz vēl bijāt nepilngadīgs, izglābu no kara briesmām. Šo karu Fronda… vai jūs vēl atcerieties Frondu, jūsu majestāte?., (karalis nodūra galvu), — tātad Fronda to noteikti izmantotu savā labā. Lūk, tādēļ es mēģinu pierādīt jūsu majestātei, ka pašreiz mainīt politiku, nebrīdinot mūsu sabiedrotos, nozīmētu rīkoties gan negodīgi, gan nesaprātīgi. Mums būs jākaro, un ieganstu karam būsim devuši mēs paši, un, paši karu izraisījuši, mēs izskatīsimies tā, it kā no tā baidītos: vienalga, vai mēs turp aizsūtīsim piecsimt, divsimt vai tikai desmit cilvēkus, atļauja paliek atļauja. Viens francūzis — tā jau ir tauta; viens mundieris — armija. Iedomājieties, piemēram, ka jūsu majestātei jāsāk karot ar Holandi, kas droši vien agri vai vēlu notiks, vai arī ar Spāniju, kas var notikt, ja jūsu kāzas izjuks (pie šiem vārdiem Mazarīni vērīgi paskatījās uz karali): jūsu kāzas taču var izjaukt tūkstošiem ieganstu. Ko jūs tad teiksiet, ja Anglija nosūtīs palīgā Holandei vai infantei angļu muižnieku pulku, rotu vai kaut tikai vadu? Vai jūs uzskatīsiet, ka viņi pareizi izpilda sadarbības līgumu?

Ludviķis klusēdams klausījās. Viņam likās dīvaini, ka Mazarīni apelē pie godīguma, — Mazarīni, kurš bija pazīstams ar savām viltībām po» litikā, kuras pat bija iesauktas par mazarīniādēm.

—    Bet es nedošu atļauju atklāti, — karalis iebilda. — Es nevaru aizliegt saviem pavalstniekiem ceļot uz Angliju, ja viņi to vēlas.

—   Jums jāpiespiež viņi atgriezties vai vismaz jāizsaka protests pret to, ka viņi draudzīgā valstī izturas kā ienaidnieki.

—    Kardināla kungs, jūs esat tik atjautīgs; atrodiet kādu līdzekli, lai varētu palīdzēt nelaimīgajam karalim, tā, ka arī mums nerastos nekāds ļaunums.

—   To es tieši negribu, — Mazarīni atbildēja. — Pat, ja Anglija sekotu maniem norādījumiem, tā nevarētu rīkoties mums izdevīgāk; ja es no šejienes vadītu Anglijas politiku, es to vestu pa šo pašu ceļu… Ar tādu pārvaldi kā pašlaik, Anglija Eiropai ir mūžīgs ķildu perēklis. Holande atbalsta Kārli II; lai jau atbalsta. Abas valstis sastrīdēsies, sakau- sies. Tās ir vienīgās jūras lielvalstis. Lai iznīcina viena otras floti. Mēs uzbūvēsim savu floti no viņu kuģu atliekām, kad mums būs nauda naglām.

—   Ak, cik jūsu aprēķini ir sīki un zemiski! — karalis gluži izmisis izsaucās.

—   Tomēr atzīstiet, ka tie ir pareizi! Klausieties tālāk. Pieņemsim, ka varētu lauzt doto vārdu un apiet līgumu: mēs bieži esam redzējuši, kā lauž solījumus un apiet līgumus, taču tas tiek darīts, kad var iegūt kaut ko nozīmīgu vai arī, kad līgums ir pārāk apgrūtinošs. Pieņemsim, ka jūs atļausiet saviem muižniekiem braukt uz Angliju. Francija vai arī tās karogs, kas ir viens un tas pats, šķērsos jūras šaurumu, sāks kauju… un tiks sakauti…

—   Kāpēc?

—   Kas tad Kārlis II par karavadoni? Vai esat aizmirsis Vorčesteras kauju?

—   Bet viņam vairs nebūs jācīnās ar Kromvelu!

—    Tā gan, bet būs darīšana ar Monku, kurš ir daudz bīstamāks. Lāga alus pārdevējs bija fanātiķis; viņam uznāca sajūsmības un ekstāzes lēkmes. Tādos brīžos viņš pārsprāga kā pārpilna muca un caur spraugām vienmēr izsūcās kāda viņa domu pile, bet pēc tās varēja uzminēt visu domu gājienu. Tā Kromvels kādas desmit reizes ļāva mums ieskatīties savā dvēselē, kaut arī visi domāja, ka tā aizklāta ar trīskāršu pārklāju, kā saka Horācijs. Bet Monks… Ak vai, jūsu majestāte, lai Dievs pasargā jūs saskarties ar Monku politikā! Viņa dēļ mani mati nosirmoja viena gada laikā! Par nelaimi, Monks nav fanātiķis, bet politiķis; viņš nevis pārsprāgs, bet vēl ciešāk pievilks stīpas. Jau desmit gadus viņa skatiens vērsts uz vienu mērķi, bet līdz šim brīdim neviens nezina, ko viņš grib. Sekodams karaļa Ludviķa XI padomam, viņš katru rītu sadedzina savu naktsmici. Toties tajā dienā, kad viņa vienatnē un lēnā garā iedomātais plāns nobriedīs, viņam būs izredzes vinnēt, kā tas vienmēr mēdz būt ar negaidītiem pārsteigumiem. Tāds, lūk, ir Monks, jūsu majestāte, tāds ir šis cilvēks, kura vārdu jūs pirmoreiz izdzirdējāt no Kārļa II mutes. Jūsu brālēns zina, kas tas ir par cilvēku, cik apbrīnojami viņā apvienota dziļdomība un neatlaidība, abas šīs īpašības, kuru priekšā jāatkāpjas prātam un drosmei. Jūsu majestāte, jaunībā es biju drosmīgs, es vienmēr biju gudrs. Varu ar to lepoties, tāpēc ka man to pārmet. Ar abu šo īpašību palīdzību man izdevās sasniegt savu stāvokli: vienkārša itāļu zvejnieka dēls kļuva par Francijas karaļa pirmo ministru, un, pateicoties tam, man pat izdevās izdarīt jūsu majestātes tronim šādus tādus pakalpojumus, kā jums pašam labpatika atzīt. Nu, un kas par to? Ja manā ceļā būtu gadījies Monks nevis Bofors,* Recs** un princis Kondē, tad mēs droši vien būtu pazuduši. Pieļaujiet tikai mazāko neuzmanību, jūsu majestāte, un jūs nokļūsiet šī politiķa un kareivja nagos. Monka bruņucepure ir kā dzelzs lāde, kurā viņš ieslēdz savas domas, un atslēgas no šīs lādes nav nevienam. Viņa klātbūtnē, vai, pareizāk sakot, viņa priekšā es noliecos, jo cepures vietā man ir tikai samta berete.

—   Kā jūs domājat, ko īsti grib Monks?

—    Ak, ja es zinātu, ko viņš grib! Tad es nelūgtu jums piesargāties, jo tad es būtu spēcīgāks par viņu; bet viņa nodomus es baidos minēt… minēt! Vai jūs saprotat šī vārda jēgu? Ja es nolemšu, ka esmu uzminējis viņa domas, tad es apstāšos pie šīs vienas iespējas un, pašam negribot, sākšu sekot tikai tai. No tā laika, kopš šis cilvēks pārvalda Angliju, es esmu kļuvis līdzīgs Dantes elles grēciniekiem, kam sātans apgrieza galvu

Fransuā de Vandoms Bofors (1616 — 1669) — dēls Cēzaram de Vandomam, kas bija Indriķa IV ārlaulības dēls. Aktīvi piedalījās Frondā un bija populārs parīziešu vidū.

Fransuā Pols de Gondī Recs (1613 — 1679) — Parīzes arhibīskaps un kardināls, Frondas laikā kļuva par premjerministru.

otrādi: viņi iet uz priekšu, bet raugās atpakaļ. Es dodos uz Madridi, bet raugos atpakaļ uz Londonu. Minēt — tas nozīmē kļūdīties, bet kļūdīties — tas nozīmē paspēlēt šim nolādētajam cilvēkam. Lai Dievs mani pasargā censties uzminēt, ko viņš grib; es apmierinos tikai ar to — un tas jau ir ļoti daudz — ka sekoju viņa darbībai. Un es domāju — jūs saprotat šo vārdu? — domāju, ka Monks vienkārši grib kļūt par Kromvela varas mantinieku. Jūsu Kārlis II sūtījis pie viņa jau kādus desmit cilvēkus ar dažādiem priekšlikumiem. Monks šos pakalpīgos cilvēkus aiztrieca un atbildes vietā viņiem pavēlēja: „Vācieties ārā vai arī es likšu jūs pakārt." Šis cilvēks ir kluss kā kaps. Patlaban Monks ir līdzskrējēju parlamenta uzticams kalps; bet mani viņš vis neapmānīs ar savu padevību. Monks nevēlas, lai viņu nogalinātu. Ja viņu nogalinās, viņa darbs paliks nepabeigts, bet viņam tas jānoved līdz galam. Es domāju, — bet neticiet tam, ko es saku: es lietoju vārdu „domāju" paraduma pēc, — es domāju, ka Monks saudzēs parlamentu līdz tam brīdim, kamēr pats to sagraus. No jums lūdz kareivjus, un kāpēc gan? Lai cīnītos ar Monku. Bet lai Dievs mums žēlīgs, ja mēs cīnīsimies ar Monku, jo Monks mūs sakaus, bet, ja viņš mūs sakaus, tad es sev to nepiedošu visu mūžu! Es būšu pārliecināts, ka Monks paredzēja šo uzvaru jau pirms desmit gadiem. Jūsu majestāte, es jūs lūdzu… lai Kārlis II liek mūs mierā, ja ne aiz draudzības pret jums, tad vismaz aiz cieņas pats pret sevi. Jūsu majestāte var likt izmaksāt viņam nelielu pensiju, iedot vienu no savām pilīm… Kaut gan, piedodiet! Es atcerējos līgumu, to pašu, par ko mēs tikko runājām: jūsu majestātei nav tiesību dot Kārlim II kādu no savām pilīm.

—   Kāpēc tā?

—  Jā, jā, jūsu majestāte apņēmās neizrādīt viesmīlību karalim Kārlim II un pat izraidīt viņu no Francijas. Tāpēc mēs viņu arī izraidījām, bet viņš atkal ieradās šeit! Jūsu majestāte, es ceru, ka jūs paskaidrosiet savam brālēnam, ka viņš nevar pie mums palikt. Tas nav iespējams, viņš mūs kompromitē. Vai arī es pats…

—  Diezgan, monsenjor! — Ludviķis XIV pieceldamies teica. — Jūs atteicāties dot man miljonu, un jums bija tādas tiesības: jūsu miljoni pieder jums. Jūs atteicāties man dot pulku, un jūs to drīkstējāt darīt, jo jūs esat premjerministrs un esat atbildīgs par karu un mieru. Bet jūs gribat aizkavēt mani dot pajumti Indriķa IV mazdēlam, manam brālēnam un bērnības rotaļu biedram. Te nu jūsu vara beidzas, un sākas mana griba.

—   Jūsu majestāte, — priecādamies, ka tik viegli ticis cauri, Mazarīni atbildēja (patiesībā viņš tik apņēmīgi cīnījās, lai sasniegtu tieši šo mērķi),— jūsu majestāte, es vienmēr paklausu mana karaļa gribai. Jūsu majestāte var nometināt Anglijas karali pie sevis vai kādā no savām pilīm. Par to zinās tikai Mazarīni, bet ne premjerministrs.

—   Labu nakti, monsenjor, — karalis teica. — Es aizeju izmisis.

—  Tomēr pārliecināts, bet es neko citu nevēlējos panākt, — atbildēja Mazarīni.

Karalis atstāja šos vārdus bez atbildes un aizgāja, iegrimis pārdomās. Viņš bija pārliecinājies nevis par to, ko viņam skaidroja Mazarīni, bet gan, ka viņam pašam nopietni jāizpēta savas valsts un visas Eiropas lietas, kas viņam šķita visai sarežģītas un samudžinātas.

Anglijas karali Ludviķis atrada tai pašā vietā, kur bija viņu atstājis.

Ieraudījis viņu, Kārlis piecēlās; viņš uzreiz pamanīja, ka brālēns ir noskumis.

Lai atvieglotu Ludviķim smago atzīšanos, Kārlis ierunājās pirmais.

—    Lai kas arī notiktu, — viņš teica, — es nekad neaizmirsīšu, cik jūs bijāt laipns pret mani un cik draudzīgi mani uzņēmāt!

—   Ak, — Ludviķis skumji atteica. — Mana labā griba ir bezspēcīga, mans brāli.

Kārlis II kļuva bāls kā krīts, pārlaida roku pāri pierei, un pagāja labs brīdis, līdz viņš spēja savaldīties pēc šī pēdējā trieciena.

—   Es saprotu, — viņš beidzot teica, — nekādu cerību!

Ludviķis satvēra Kārļa roku.

—    Pagaidiet, brālēn, — viņš teica. — Apstākļi var mainīties. Pārgalvīgi lēmumi nes tikai nelaimi. Es jūs lūdzu, pacietieties vēl vienu gadu, kā jūs esat izturējis visus pārbaudījumus jau tik ilgus gadus. Nav taču nekā tāda, kas jūs spiestu rīkoties nekavējoties. Palieciet pie manis, brāli: es jums piedāvāju vienu no savām pilīm, kuru jūs pats varat izvēlēties. Mēs kopā sekosim notikumiem un kopā tos gatavosim. Uzklausiet mani, brāli, un saņemieties! *

Kārlis II atbrīvoja savu roku, atkāpās un pieklājīgi palocījās.

—    Es pateicos jūsu majestātei no visas sirds, — viņš sacīja. — es veltīgi lūdzu palīdzību varenākajam no šīs zemes karaļiem; tagad es lūgšu, lai Dievs dara brīnumu.

Nevēlēdamies turpināt sarunu, viņš izgāja ar augstu paceltu galvu, bet trīcošām rokām, izmisumu sejā un drūmu skatienu, kā jau cilvēks, kuram nav ko cerēt uz cilvēkiem un kurš grib meklēt palīdzību citās pasaulēs.

Ieraudzījis viņa bālo seju, musketieru virsnieks palocījās viņam gandrīz līdz zemei.

Tad viņš paņēma lāpu, pasauca divus musketierus un pavadīja nelaimīgo karali lejup pa tukšajām kāpnēm, turēdams rokā cepuri, kuras spalva vilkās pa pakāpieniem.

Nonācis līdz durvīm, virsnieks apjautājās karalim, kurp viņš vēlētos doties, lai varētu norīkot musketierus viņu pavadīt.

—    Virsnieka kungs, — Kārlis II paklusi atteica, — jūs sacījāt, ka esat pazinis manu tēvu; varbūt jūs pat lūdzāt par viņu? Ja tā, tad neaizmirstiet savās lūgšanās pieminēt arī mani. Tālāk es iešu viens. Lūdzu mani nepavadīt un nesūtīt sardzi.

Virsnieks paklanījās un aizsūtīja musketierus uz apartamentiem.

Pats viņš vēl dažas minūtas uzkavējās pie vārtiem. Viņš vēlējās redzēt, kā Kārļa II stāvs attālinās un izgaist miglā, kas klāja līkumaino ieliņu.

—    Ak vai, — viņš nočukstēja, — ja Atoss būtu šeit, tad viņš tam varētu pateikt to pašu, ko reiz sacīja tā tēvam: „Sveicu kritušo majestāti!"

Tad viņš devās augšup pa trepēm un kāpdams pie katra soļa atkārtoja:

—   Cik draņķīgs dienests!.. Kāds nožēlojams valdnieks… Tāda dzīve nav izturama! Laiks beidzot kaut ko izlemt!.. Ne augstsirdības, ne enerģijas! Jā, skolotājs ir sasniedzis savu mērķi, skolnieks ir pagalam uz visiem laikiem! Velns parāvis! Es to neizturēšu!.. Ko jums vajag? — viņš noprasīja musketieriem, ienākdams priekštelpā. — Ko jūs tā skatāties uz mani? Nodzēsiet lāpas un atgriezieties savās vietās! Ā, jūs gaidījāt mani?.. Jā, jūs esat labi biedri, jūs mani apsargājāt!.. Bet es neesmu hercogs Gīzs, un varat būt pārliecināti, ka mani nenogalinās šaurā koridorā, jo, — virsnieks caur zobiem piemetināja, — tāda rīcība paustu apņēmību, bet

apņēmības mums nav kopš tiem laikiem, kad nomira kardināls Rišeljē. Tas tikai bija cilvēks!.. Izlemts, jau rīt pat nometu šo mundieri! Mazliet vēlāk viņš attapies piebilda:

—   Nē, vēl par agru! Vēl palicis viens — pēdējais pārbaudījums! Es to izdarīšu, bet, zvēru pie sava goda, tas būs pēdējais, velns parāvis!

Viņš vēl nebija beidzis, kad no karaļa istabas atskanēja balss:

—   Leitnanta kungs! Karalis vēlas runāt ar jums.

—   Labi, — leitnants pusbalsī noteica, — varbūt tieši par to, par ko es domāju.

Viņš iegāja pie karaļa.

XII

Karalis un leitnants

Ieraudzījis virsnieku, karalis atlaida kalpu un galminieku.

—   Kas rīt ir sardzē? — viņš apvaicājās.

—   Es, jūsu majestāte.

—   Kā! Atkal jūs!

—   Atkal es.

—   Kāpēc tā?

—   Jūsu majestātes ceļojuma laikā musketieri apsargā visus posteņus jūsu majestātes namā, tas ir, jūsu apartamentos, karalienes istabās un kardināla telpās, kura rīcībā ir sardzes lielākā daļa.

—   Un tie, kas nav aizņemti?

—   No simt divdesmit cilvēkiem nav aizņemti tikai kādi divdesmit vai trīsdesmit cilvēki. Citādi tas ir tad, kad mēs atrodamies Luvrā; tur es varētu atpūsties un paļauties uz seržantu, bet ceļojumā, jūsu majestāte, var notikt daudz kas, un es labāk pats uzņemos visas rūpes.

—   Tad jūs katru dienu esat sardzē?

—   Jā, jūsu majestāte, un katru nakti arī.

—   Es to nevaru pieļaut; es gribu, lai jūs atpūstos.

—   Lieliski, jūsu majestāte, bet es to nevēlos.

—  Kāpēc? — karalis jautāja, jo pirmajā bridī nesaprata atbildes jēgu.

—   Valdniek, es saku, ka negribu būt slikts kareivis. Ja velns gribētu mani izjokot, tad droši vien izvēlētos tieši to bridi, kad manis šeit nebūs. Bet man vissvarīgākais ir dienests un mierīga sirdsapziņa.

—   Tā jūs sevi nomocīsiet.

—    Ak, jūsu majestāte! Es kalpoju jau trīsdesmit piecus gadus, un tomēr visā Francijā un Navarrā nav veselāka cilvēka kā es. Tāpēc lūdzu jūsu majestāti neraizēties par mani. Tas būtu pārāk neparasti: es neesmu pie tā pieradis.

Karaļa jautājums pārtrauca viņa runu:

—   Tātad jūs būsiet šeit rīt no rīta?

—   Jā, jūsu majestāte, tāpat kā šodien.

Karalis vairākas reizes pārstaigāja istabu; bija redzams, ka viņš ļoti vēlas kaut ko teikt, bet nevar iesākt.

Leitnants nekustīgi stāvēja ar cepuri rokā un skatījās, kā karalis staigā. īgni kodīdams ūsas, viņš domāja:

„Velns parāvis! Viņā nav ne kripatas apņēmības… Zvēru pie sava goda, ka viņš tā arī nesāks runāt!"

Karalis turpināja staigāt, pa brīžam pašķielēdams uz leitnantu.

„Viņš ir pilnīgi atsities tēvā, — virsnieks turpināja savu iekšējo monologu, — lepns, skops un nenoteikts. Tas viss kopā. Nav ko teikt, ir nu gan labs karalis!"

Ludviķis pēkšņi apstājās.

—   Leitnanti — viņš teica.

—   Šeit, jūsu majestāte.

—    Kāpēc šovakar tur zālē jūs iesaucāties: „Konvoju viņa majestātei!"?

—   Jūs pats to pavēlējāt, jūsu majestāte.

—   Ko jūs! Es neteicu ne vārda.

—   Jūsu majestāte, pavēlēt var arī ar zīmēm, žestu, skatienu, un tas ir tikpat skaidri kā vārdos izteikts. Kalps, kam ir tikai ausis, ir tikai tāds puskalps.

—   Jūsu acis ir pārāk vērīgas.

—   Kāpēc, valdniek?

—   Tās redz to, kā nav.

—    Manas acis vēl redz tīri labi, kaut arī jau sen kalpo savam pavēlniekam; kad tās var kaut ko pamanīt, tad tās šo iespēju garām nelaiž. Šovakar tās ievēroja, ka jūsu majestāte pat nosarka, pūlēdamis apspiest žāvas; ka jūsu majestāte vispirms lūdzoši paskatījās uz karali, pēc tam uz karalieni un visbeidzot uz durvīm, pa kurām varētu iziet. Manas acis to visu pamanīja, tāpat kā to, ka jūsu majestātes lūpas čukst: „Kas man palīdzēs tikt ārā no šejienes?"

—   Mans kungs!

—   Vai arī vismaz: „Mani musketieri, šurp!" Es vairs nešaubījos. Šis skatiens un vārdi man bija pavēle, un es tūlīt iesaucos: „Viņa majestātes konvoju!" Un es nebiju kļūdījies: to pierāda tas, ka jūsu majestāte nevis izrāja mani, bet gan atstāja zāli.

Karalis aizgriezās, slēpdams smaidu. Pēc brīža viņš atkal paskatījās uz virsnieka gudro, drosmīgo un apņēmīgo seju, kurš izturējās tik drosmīgi un stingri kā ērglis saules priekšā.

—    Labi, — karalis teica pēc neilga klusuma brīža, kura laikā viņš veltīgi pūlējās piespiest leitnantu nolaist acis.

Redzēdams, ka karalis klusē, leitnants apgriezās uz papēžiem un paspēra dažus soļus uz durvju pusi, pie sevis murminādams:

—   Viņš neko neteiks, velns parāvis!.. Neko neteiks!

—   Es jums pateicos, — karalis sacīja.

„Trūka tikai vēl, — virsnieks nodomāja, — lai mani norātu par to, ka es neesmu tik dumjš kā pārējie."

Viņš devās uz durvim, enerģiski žvadzinādams piešus.

Nonācis līdz slieksnim, viņš sajuta karaļa vērīgo skatienu un apgriezās.

—   Jūsu majestāte man vairs neko nevēlas teikt? — viņš apjautājās grūti izprotamā tonī — tajā nebija uzmācības, bet skanēja tik pārliecinoša atklātība, ka karalis tūdaļ atbildēja:

—   Pagaidiet…

—   Nu taču beidzot sāk! — virsnieks nočukstēja.

—   Klausieties. Rīt ap četriem no. rīta esiet gatavs izjādei un sagatavojiet zirgu ari man.

—   No jūsu majestātes staļļiem?

—   Nē, no musketieru.

—   Tiks izpildīts.

—  Jūs jāsiet kopā ar mani.

—   Viens pats?

—   Jā, viens.

—   Vai pavēlēsiet ierasties pie jums vai gaidīt jūs ārā?

—   Gaidiet mani pie parka vārtiņiem.

Leitnants paklanījās, sapratis, ka karalis pateicis viņam visu, ko gribēja.

Patiešām, Ludviķis viņu atlaida ar laipnu rokas mājienu.

Virsnieks izgāja no karaļa guļamistabas un tikpat mierīgi kā iepriekš apsēdās savā krēslā. Tomēr viņš neaizmiga, kā pienāktos tik vēlā stundā, bet gan iegrima tik dziļās pārdomās kā vēl nekad savā dzīvē.

Šķita, ka šo pārdomu rezultāts nebija tik bēdīgs kā iepriekš.

„Labi, viņš jau kaut ko iesāk, — virsnieks domāja. — Viņu virza mīlestība, un viņš lai seko! Kā karalis viņš nekam neder, bet varbūt kā cilvēks izrādīsies labāks… bet gan jau redzēsim rīt no rīta…"

—   O! — viņš pēkšņi iesaucās un izslējās. — Tā tik ir grandioza doma, velns lai parauj! Varbūt, ka šī ideja man beidzot atnesīs laimi!

Pēc šī izsauciena virsnieks pielēca kājās un, iebāzis rokas kamzoļa kabatās, sāka ātriem soļiem mērot milzigo priekšistabu, kas viņam kalpoja par štābu.

Sveces liesmiņa raustījās spirgtajā vējiņā, kas pūta caur durvju un logu šķirbām. Tās gaisma likās sarkanīga un nevienmērīga: te spilgti uzliesmoja, te apdzisa, un uz sienas kustējās milzīga virsnieka ēna, kas viņu rādīja kā Kailo* gravīrās — profilā ar zobenu un cepuri ar spalvu.

Žaks Kailo (apmēram 1592 — 1635) — franču mākslinieks, kas nodarbojies arī ar gravīrām.

—   Velns parāvis! — viņš čukstēja. — Vai nu es nekā nesaprotu, vai ari Mazarīni izliek slazdus karalim, kas ir iemīlējies. Šovakar Mazarīni noteica satikšanos un tik labprāt iedeva adresi, kā to varētu darīt tikai Danžo. Es visu lieliski dzirdēju un sapratu. „Rīt no rīta, — teica kardināls, — viņas būs iepretim Bluā tiltam." Velns parāvis! Tas ir skaidri pateikts, sevišķi jau mīlētājam! Lūk, kāpēc karalis ir apmulsis un ne- apņēmīgs, lūk, kāpēc pavēle: «Musketieru leitnanta kungs, rīt četros no rīta sēdieties zirgā." Tas ir tikpat skaidri, kā, kad viņš man teiktu: „Mus- ketieru leitnanta kungs, esiet rit pie Bluā tilta, vai dzirdat?" Tātad te slēpjas valsts noslēpums, kuru es, niecīgais cilvēciņš, esmu atminējis. Bet kāpēc es atklāju šo noslēpumu? Tāpēc, ka man ir labas acis, kā jau es teicu karalim. Stāsta, ka viņš neprātīgi iemīlējies tai itāļu lellītē! Viņš uz ceļiem lūdzis mātei atļauju precēt to skuķi! Runā pat, ka karaliene mēģinājusi noskaidrot Romā, vai tādas laulības bez viņas atļaujas tiks atzītas. O, ja man būtu divdesmit pieci gadi! Ja kopā ar mani būtu viņi, kuru vairs šeit nav! Ja mans nicinājums pret pasauli nebūtu tik dziļš, es sanaidotu Mazarīni ar karalieni, Franciju ar Spāniju un pats izvēlētos karalieni… Bet velns parāvis!

Virsnieks nicīgi uzsita knipi.

—   Šis draņķa itālietis, šis skopulis, nožēlojamais sīkstulis, kas nupat atteicās dot Anglijas karalim miljonu, man nedos ne tūkstoš pistoļu, ja es viņam atklāšu šos jaunumus. Velns lai parauj!.. Es jau esmu nonācis bērna prātā… It kā Mazarīni būtu kādam kaut ko devis!

Leitnants skaļi iesmējās.

—   Tūlīt apgulšos un aizmigšu, — viņš nolēma. Mans prāts jau paguris no šī vakara iespaidiem. Rīt tas būs skaidrāks.

Devis pats sev šo padomu, viņš ietinās apmetnī.

Pēc piecām minūtēm viņš jau saldi gulēja.

Viņa rokas bija sažņaugtas dūrēs, mute pavērta, un no tās plūda nevis noslēpumi, bet skanīgi krācieni, kas atbalsojās milzīgās priekšistabas varenajās velvēs.

XIII

Marija Mančīni

Pirmie saules stari tikko sāka apspīdēt koku galotnes parkā un pils jumtus, bet jaunais karalis, ko mocīja iemīlējušos bezmiegs, un kas bija pamodies jau pirms pāris stundām, pats atvēra slēģus un pameta vērīgu skatienu uz apklusušās pils pagalmu.

Viņš ieraudzīja, ka norunātais laiks ir pienācis: lielā torņa pulksteņa rādītājs vēstīja, ka ir jau ceturksnis pāri četriem.

Viņš apģērbās pats, nemodinādams kambarsulaini, kas, dziļi aizmidzis, gulēja turpat, dažus soļus no viņa. Izbīlī kambarsulainis piesteidzās viņam palīdzēt, jo domāja, ka bijis paviršs savu pienākumu izpildē. Ludviķis viņu atlaida un pavēlēja nevienam neko neteikt.

Pēc tam viņš nokāpa pa mazajām trepītēm, izgāja pa sānu durvīm un pie parka mūra ieraudzīja jātnieku, kas turēja aiz iemauktiem zirgu.

Jātnieks bija ietinies platā apmetnī, seju apēnoja dziļi uz acīm uzmauktā cepure, un viņu nevarēja pazīt.

Zirgs bija apseglots ļoti vienkārši, tā ka pat visvērīgākā acs tur nepamanītu neko neparastu.

Ludviķis paņēma rokā pavadu; virsnieks, nenokāpjot no zirga, pieturēja viņam kāpsli un klusi apvaicājās, kādi būs viņa majestātes rīkojumi.

—   Sekojiet man!

Virsnieks palaida savu zirgu rikšos aiz Ludviķa XIV. Tā viņi aizjāja līdz tiltam.

Kad viņi šķērsoja Luāru, karalis teica savam pavadonim:

—   Jājiet uz priekšu, nekur nenogriežoties, kamēr neieraudzīsiet karieti. Tad, kad to sastapsiet, atgriezieties paziņot man. Es jūs šeit gaidīšu.

—   Vai jūsu majestāte nebūtu tik laipns paziņot man šīs ekipāžas pazīmes?

—   Tajā jūs redzēsiet divas dāmas. Varbūt kopā ar viņām būs istabenes.

—   Jūsu majestāte, es negribētu kļūdīties. Vai nekādu citu pazīmju

nav?

—   Iespējams, ka uz karietes būs kardināla ģerbonis.

—   Ar to man pietiek, — virsnieks teica, jo tagad viņš skaidri zināja, kas viņam jāmeklē.

Viņš palaida zirgu slaidos rikšos un aizjāja norādītajā virzienā. Viņš vēl nebija nojājis ne piecsimt soļu, kad aiz paugura pamanīja četru mūļu vilktu karieti.

Pirmajai karietei sekoja otra.

Virsniekam pietika tikai paskatīties uz tām, lai justos pārliecināts, ka tās ir tās pašas ekipāžas, kuras viņam bija jāmeklē.

Viņš tūlīt apgrieza zirgu un, aizjājis pie karaļa, ziņoja:

—   Jūsu majestāte, ekipāžas tuvojas. Vienā ir divas dāmas ar savām kalponēm, bet otrā — sulaiņi, pārtika un bagāža.

—    Labi, labi — karalis uztraucies atbildēja. — Aizjājiet, lūdzu, un pasakiet šim dāmām, ka kāds galminieks vēlas apliecināt viņām savu cieņu.

Virsnieks aizjāja.

—   Velns parāvis! — dzīdams zirgu, viņš norūca. — Tas nu ir jauns amats un, cerams, godājams. Es žēlojos par savu neievērojamo stāvokli un nu pēkšņi esmu kļuvis par karaļa uzticības personu. Es — vienkāršs musketieris! Varu vēl kļūt iedomīgs.

Viņš piejāja pie karietes un izpildīja savu uzdevumu kā labi audzināts un meistarīgs vidutājs.

Karietē patiešām sēdēja divas dāmas: viena bija īsta skaistule, kaut arī nedaudz par kalsnu; otra bija ne tik glīta, bet toties kustīga un gracioza. Vieglās grumbiņas pierē liecināja par viņas gribasspēku.

D'Artanjans vērsās pie otrās un nekļūdījās, kaut gan pirmā, kā jau mēs teicām, bija daudz skaistāka.

—  Jaunkundz, viņš teica, — es esmu karaļa musketieru leitnants. Ne- tālu uz ceļa gaida kāds galminieks, kurš vēlas jums apliecināt savu cieņu.

Dzirdot šos vārdus, melnacainā dāma no prieka iekliedzās, paskatījās pa karietes durtiņām un, ieraudzījusi, ka pie viņām jāj karalis, pastiepa viņam pretī rokas, izsaukdamās:

—   Ak, dārgo valdniek!

Viņas acīs ieriesās asaras.

Kučieris apturēja zirgus, istabenes samulsušas piecēlās, bet otra dāma viegli palocījās un izsmējīgi pasmaidīja, kā sievietes dara, kad ir greizsirdīgas.

—    Marija, mīļā Marija! — karalis izsaucās un satvēra melnacainās dāmas rokas.

Viņš pats atrāva vaļā karietes smagās durvis un tik dedzīgi palīdzēja dāmai izkāpt, ka tā nonāca viņa apkampienos, pirms vēl spēra kāju uz zemes.

Leitnants stāvēja otrpus karietei, tā ka visu redzēja un dzirdēja, pats palikdams neviena nepamanīts.

Karalis paņēma Mariju Mančīni zem rokas un deva zīmi kučieriem un sulaiņiem braukt tālāk.

Bija ap sešiem no rīta. Ceļš bija burvīgs. Rīta rasa kā briljanti mirdzēja augsto koku spirgtajā, tikko izplaukušajā zaļumā. Bezdelīgas, kas tikai nesen bija atlidojušas no dienvidiem, graciozi meta lokus virs ūdens: smaržīgs vējiņš vēdīja ap ceļu un saviļņoja upes gludo līmeni. Viss šis skaistums, ziedu smaržas, zemes nopūtas skurbināja mīlētājus. Viņi soļoja cieši blakus, piespiedušies viens pie cita, vērdamies viens otra acīs, saķērušies rokās; viņi kustējās lēni, pat nesarunādamies: pārāk daudz katram no viņiem bija sakāms otram. Virsnieks ievēroja, ka karaļa zirgs nestāv uz vietas un traucē Marijai Mančīni. Izmantodams šo ieganstu, viņš piegāja tuvāk mīlētājiem un saņēma zirgu pie iemauktiem; tagad viņš stāvēja starp abiem zirgiem un turēja viņus aiz pavadām, neatstājot nepamanītu nevienu mīlētāju teikto vārdu vai kustību.

Marija ierunājās pirmā.

—   Ak, jūsu majestāte, — viņa sacīja, — jūs mani neesat pametis!

—   O nē… — karalis atbildēja. — Jūs jau redzat, Marija!

—   Man bieži teica, ka, tikko mūs izšķirs, jūs tūlīt mani aizmirsīsiet.

—   Mīļā Marija, vai patiešām jūs tikai šodien pamanījāt, ka ap mums ir cilvēki, kam ir izdevīgi mūs krāpt?

—    Un tomēr… jūsu majestāte… Šis ceļojums un savienība ar Spāniju!.. Jūs apprecinās!

Ludviķis nodūra galvu.

Virsnieks pamanīja, ka Marijas Mančīni acis iezibas.

—    Un jūs neko nedarījāt, lai aizstāvētu mūsu mīlestību? — pēc mirkļa klusuma viņa jautāja.

—   Marij! Kā jūs varat tā domāt! Es uz ceļiem lūdzu savu māti. Es viņai teicu, ka jūs esat manas dzīves laime! Es pat draudēju…

—   Nu, un kas iznāca? — viņa dzīvi apvaicājās.

—   Karaliene aizrakstīja uz Romu, un viņai atbildēja, ka mūsu laulība netiks atzīta, un pāvests to šķirs. Galu galā, redzēdams, ka nav nekādu cerību, es lūdzu vismaz atlikt manas kāzas ar infanti.

—   Par spīti tam, jūs jau esat ceļā un steidzaties pie līgavas.

—   Ko tad lai daru? Manus dedzīgos lūgumus un asaras atvairīja ar valsts apsvērumiem.

—   Kas tagad būs?

—   Kas?.. Ko lai daru, kad pret mani apvienojušies tik daudzi ienaidnieki!

Tagad Marija savukārt nolaida galvu.

—   Tātad man jāšķiras no jums uz mūžīgiem laikiem! — viņa izdvesa. — Jūs zināt, ka mani sūta prom… izsūta. Ar to vēl viņiem šķiet par maz, mani grib apprecināt!

Ludviķis nobālis piespieda roku pie sirds.

—   Ja tas attiektos tikai uz manu dzīvi — mani ir tā nomocījuši, ka es droši vien piekāptos; bet es domāju, ka tas skar ari jūsu dzīvi, un tāpēc pretojos, cerēdama saglabāt sevi jums, jo es piederu jums…

—   Jā, jūs piederat man, jūs esat mans dārgums! — karaļa balss gan skanēja vairāk laipni, nekā kaislīgi.

—   Kardināls piekāptos, — teica Marija, — ja jūs grieztos pie viņa un neatlaidīgi prasītu viņa piekrišanu. Kardināls varētu saukt karali par savu radinieku, vai saprotat? Tā dēļ viņš būtu gatavs uz visu, pat uz karu! Kardināls justos pārliecināts, ka varēs valdīt, jo ir karaļa audzinātājs, un tā sieva ir viņa krustmeita. Viņš uzvarētu visus pretiniekus un pārvarētu visus šķēršļus. Jūsu majestāte, es zinu, ko saku! Es taču esmu sieviete un ļoti vērīga visā, kas attiecas uz mīlestību.

Viņas vārdi atstāja uz karali dīvainu iespaidu. Tie nevis iekvēlināja viņa kaisli, bet gan to atvēsināja. Viņš palēnināja soļus un steidzīgi noteica:

—   Ko lai dara? Viss ir pret mums!

—   Izņemot jūsu gribu, vai ne, majestāte?

—   Ak, Dievs! — karalis nosarcis teica. — Vai tad man ir paša griba?

—    O! — Marijas Mančīni balsī izskanēja rūgtums un aizvainojums par viņa atbildi.

—   Karaļa griba ir tikai tā, ko viņam uzspiež politika un valsts intereses.

—   O, tad jūs nemīlat mani! — Marija Mančīni iesaucās. — Ja jūs mīlētu, jums būtu sava griba. — To teikdama, Marija pacēla acis uz savu iemīļoto un ieraudzīja, ka viņš ir bāls un tik nomākts kā trimdinieks, kas uz mūžu šķiras no savas dzimtenes.

—   Pārmetiet man, — karalis nočukstēja, — bet tikai nesakiet, ka es jūs nemīlu.

Pēc šiem vārdiem, kurus jaunais karalis izteica ar dziļām un patiesām jūtām, abi ilgi klusēja.

—   Es nevaru iedomāties, — Marija turpināja, mēģinādama vēl pēdējoreiz, — ka rīt vai parīt es neredzēšu jūsu majestāti. Nevaru iedomāties, ka man būs skumji jānīkuļo tālu no Parīzes, ka kāda sveša veča lūpas pieskarsies rokai, ko pašlaik turat jūs. Nē, nē, es nevaru par to domāt; mana sirds vai lūst žēlabās…

Marija patiešām sāka raudāt.

Aizkustinātais karalis piespieda pie lūpām mutautiņu un aizturēja elsas.

—   Skatieties, — viņa teica, — karietes ir apstājušās, un māsa mani gaida. Izšķirošais brīdis ir klāt. Tas, ko jūs tūlīt pateiksiet, izlems visu mūsu dzīvi… Ak, jūsu majestāte! Vai jūs vēlaties, lai es jūs zaudēju! Lud- viķi, vai jūs gribat, lai tā, kurai jūs teicāt: „Es tevi mīlu", piederētu kādam citam, nevis savam karalim, savam pavēlniekam, savam mīļotajam? Ak, Ludviķi, esiet vīrišķīgs, sakiet tikai vienu vārdu, vienu vienīgu… Sakiet: „ Es gribu!" — un mana dzīve saplūdīs ar jūsu, mana sirds piederēs jums…

Karalis neatbildēja.

Marija veltīja viņam niknu un nicinošu skatienu, kā varētu skatīties Dīdona uz Eneju Elisija laukos.*

— Tad palieciet sveiks, — viņa teica. — Ardievu dzīve, ardievu mīlestība, ardievu debesis!

Viņa atkāpās soli.

Karalis apturēja viņu, saķēra viņas roku un piespieda pie lūpām. Izmisums pārmāca viņa sākotnējo apņēmību: uz daiļās rociņas nokrita karsta asara.

Marija stipri nodrebēja, it kā šī asara patiešām būtu viņu apdedzinājusi.

Viņa ieraudzīja asaras karaļa acīs, viņa bālo seju' un sakniebtās lūpas. Viņai izlauzās vārdos neattēlojams kliedziens:

—  Jūsu majestāte, jūs esat karalis un jūs raudat, bet es no jums aizbraucu!

Atbildes vietā karalis aizsedza seju ar lakatiņu.

Virsnieks izdvesa tik skaļu vaidu, ka satraucās abi zirgi.

Sadusmotā Marija Mančīni novērsās no karaļa, metās pie karietes un uzsauca kučierim:

—   Brauc ātrāk! Ātrāk!

Kučieris paklausīja, uzšāva zirgam, un smagā kariete, asīm čīkstot un šūpojoties, sāka kustēties.

Francijas karalis palika viens, izmisis un pārdomās nogrimis, neuzdrošinādamies skatīties ne uz priekšu, ne atpakaļ.

Dīdona — antīkajā mitoloģijā Kartāgas pilsētas dibinātāja, trojieša Eneja iemīļotā, kas padarīja sev galu, kad Enejs viņu atstāja. Dīdonas ēnu Enejs ieraudzīja Elisijā — vietā, kur mita varoņu un cēlu cilvēku ēnas.

XIV

Karalis un leitnants

demonstrē labu atminu

Kā visi iemīlējušies, karalis vēl ilgi un vērīgi skatījās uz to pusi, kur bija pazudusi kariete, kas aizveda viņa iemīļoto; vai simt reižu viņš griezās atpakaļ, līdz beidzot, mazliet nomierinājis satraukumu sirdī un domās, atcerējās, ka viņš nav viens.

Virsnieks vēl joprojām turēja zirgus aiz iemauktiem, cerēdams, ka karalis mainīs savu lēmumu.

Vēl bija iespējams karieti apturēt: vajadzēja tikai uzlēkt zirgā un to panākt.

Taču musketieru leitnantam bija pārāk bagāta un drosmīga iztēle; tā pārsniedza karaļa iztēli, kas nespēja aizlidot tik tālu.

Viņš tikai piegāja pie virsnieka un skumjā balsī noteica:

—   Viss beidzies… Braucam!

Atdarinādams viņa lēnās un skumju pilnās kustības, arī virsnieks tikpat lēni un drūmi sēdās zirgā.

Karalis jāja prom. Virsnieks viņam sekoja.

Uz tilta Ludviķis paskatījās atpakaļ pēdējo reizi. Virsnieks, pacietīgs kā Dievs, kam priekšā vēl ir mūžība, joprojām gaidīja, ka karalim atgriezīsies enerģija. Veltīgi. Ludviķis iegriezās ielā, kas veda uz pili un septiņos atgriezās pilī.

Kad karalis iegāja savās istabās, virsnieks pamanīja (viņš visu ievēroja), ka kardināla logā paceļas aizkars. Leitnants smagi nopūtās kā cilvēks, kam noņemtas smagas važas, un pusbalsī sacīja:

—   Nu, brāl, tagad viss ir cauri!

Karalis pasauca galminieku.

—   Es nevienu nepieņemu līdz diviem, dzirdat?

—  Jūsu majestāte, — galminieks ziņoja, — jūs grib satikt…

—   Kas?

—   Jūsu musketieru leitnants.

—   Labi! Ielaidiet viņu!

Virsnieks ienāca.

Pēc karaļa dotā mājiena galminieks un sulainis atstāja istabu.

Ludviķis noskatījās viņiem pakaļ; kad durvis aiz viņiem aizvērās un portjera bija nolaista, viņš teica:

—  Jūsu ierašanās man atgādina, ka es aizmirsu pateikt, lai jūs klusējat par to, ko esat redzējis.

—  Ak, jūsu majestāte, jūs veltīgi apgrūtināt sevi ar tādu pavēli. Var redzēt, ka jūs mani nepazīstat!

— Jā, leitnanta kungs, jums ir taisnība. Es zinu, ka jūs protat klusēt; bet es taču jūs par lo nebrīdināju.

Virsnieks palocījās.

—   Vai būs vēl kādas pavēles, jūsu majestāte? — viņš vaicāja.

—   Nē, varat iet.

—  Vai jūs neatļautu man palikt un pateikt dažus vārdus jūsu majestātei?

—  Ko jūs gribat teikt? Runājiet!

—   Es gribu runāt par lietu, kas ir gluži nenozīmīga jūsu majestātei, bet ārkārtīgi svarīga man. Piedodiet, ka uzdrošinos jūs traucēt. Ja nebūtu galējas nepieciešamības, es nekad to nedarītu; es vienkārši pazustu, kā jau mazs un neievērojams cilvēks, kāds es vienmēr esmu bijis.

—  Jūs pazustu? Ko tas nozīmē? Es jūs nesaprotu.

—   Vārdu sakot, — virsnieks turpināja, — esmu nācis lūgt jūsu majestāti atbrīvot mani no dienesta.

Karalis izbrīnā sakustējās. Virsnieks stāvēja nekustīgi, sastindzis kā statuja.

—  Atbrīvot jūs, leitnanta kungs? Vai atļauts zināt, uz cik ilgu laiku?

—   Uz visiem laikiem, jūsu majestāte.

—  Kā! Jūs gribat atstāt dienestu? — Ludviķa balsī skanēja ne tikai ~ izbrīns.

—  Jā, jūsu majestāte, man ļoti žēl.

—  Nevar būt!

—  Jūsu majestāte, es kļūstu vecs. Jau gandrīz trīsdesmit piecus gadus es nēsāju bruņas. Mani nabaga pleci ir noguruši. Es jūtu, ka jādod vieta jaunajiem. Es nepiederu jaunajai paaudzei. Ar vienu kāju es vēl stāvu

vecajos laikos. Tāpēc man daudz kas. liekas dīvains un pārsteidzošs, kas rada manī izbrīnu. īsi sakot, es lūdzu jūsu majestāti atbrīvot mani.

—    Leitnanta kungs, — iebilda karalis, paskatījies uz virsnieku, kurš valkāja mundieri ar jaunekļa iznesīgumu, — jūs esat veselāks un stiprāks par mani.

—   O, — virsnieks atbildēja liekuļotā pieticībā, — to jūsu majestāte saka tāpēc, ka man ir droša roka, un es stingri stāvu uz kājām, tīri labi sēžu zirgā, un manas ūsas vēl ir tumšas. Bet tie visi ir tikai sīkumi, jūsu majestāte; tā ir tikai šķietamība, kas izgaisīs kā sapnis un izkūpēs kā dūmi! Es liekos vēl jauns, bet patiesībā esmu vecs. Es esmu pārliecināts, ka jau pēc pusgada mani mocīs podagra, Cs būšu slims… tāpēc, jūsu majestāte, atļaujiet…

—   Leitnanta kungs, — karalis viņu pārtrauca, — atcerieties, ko jūs teicāt vakar. Šai pašā vietā jūs man apgalvojāt, ka jūs esat pats veselākais cilvēks Francijā, nepazīstat nogurumu un ka jums neko nenozīmē pavadīt savā postenī divas dienas un naktis. Vai jūs man teicāt to visu? Jā vai nē? Padomājiet labi.

Virsnieks nopūtās.

—    Jūsu majestāte, — viņš iebilda, — vecums mīl palielīties. Vajag piedot vecīšiem, ja viņi paši sevi paslavē, jo neviens cits to nedarīs. Varbūt es to visu vakar arī teicu, bet galvenais, ka es esmu ļoti noguris, jūsu majestāte, un lūdzu mani atbrīvot.

—    Leitnanta kungs, jūs man nesakāt īsto iemeslu, — karalis teica, cēli pamādams ar roku. — Jūs vairs negribat būt manā dienestā, un tikai slēpjat savas domas.

—   Valdniek, ticiet man..,

—   Es ticu tam, ko redzu, un es redzu enerģisku, spēcīgu, ļoti atjautīgu cilvēku, Francijas labāko karavīru; un jūs nespēsiet pārliecināt mani, ka jums vajadzīga atpūta.

—   Cik daudz uzslavu, jūsu majestāte! — leitnants ar rūgtumu balsī iebilda. — Jūsu majestāte mani samulsināja. «Enerģisks, stiprs, gudrs, drosmīgs cilvēks, franču armijas labākais karavīrs!" Jūsu majestāte tik stipri pārspīlē, ka, lai cik augstu es arī sevi vērtētu, tomēr šai raksturojumā sevi nepazīstu. Ja es būtu tik godkārīgs, ka noticētu kaut vai tikai

pusei no tā, tad uzskatītu sevi par vērtīgu un nepieciešamu cilvēku; es apgalvotu, ka tas, kam ir tik daudz lielisku īpašību, ir nenovērtējams. Man, turpretim, jāatzīstas jūsu majestātei, ka mani visu dzīvi, izņemot šodienu, ir vērtējuši daudz zemāk, nekā es, pēc manām domām, esmu vērts. Es vēlreiz atkārtoju, ka jūsu majestāte pārspīlē.

Karalis sarauca uzacis, jo sadzirdēja virsnieka vārdos rūgtu izsmieklu.

—    Leitnanta kungs, — viņš teica, — runāsim atklāti. Jums nepatīk man kalpot? Runājiet droši! Atbildiet atklāti un bez aplinkiem… es to gribu.

Izdzirdis šos vārdus, virsnieks, kas jau labu laiku samulsis mīcīja cepuri rokās, pacēla galvu.

—    O, jūsu majestāte, tagad es varu runāt brīvāk, — viņš sacīja. — Uz tik atklātu jautājumu es atbildēšu tikpat atklāti. Teikt patiesību ir laba lieta: tā atvieglo sirdi, un bez tam to saka ārkārtīgi reti. Tāpēc es karalim pateikšu patiesību, bet jau iepriekš lūdzu atvainot veca karavīra vaļsirdību.

Ludviķa skatienā pavīdēja nemiers, un to pauda arī satrauktais žests.

—   Tad runājiet, — viņš teica, — es ar nepacietību gaidu jūsu patiesību.

Virsnieks nometa cepuri uz galda, un viņa parasti vīrišķīgā un gudrā seja pēkšņi ieguva dīvaini svinīgu un pašcieņas pilnu izteiksmi.

—   Jūsu majestāte, es aizeju no karaļa dienesta, jo esmu neapmierināts. Mūsu dienās kalps var godbijīgi pieiet pie sava kunga, kā es to tagad daru, atskaitīties par savu darbu un uzticēto naudu, atdot atpakaļ darba rīkus un pateikt: „Kungs, mana darba diena ir beigusies, lūdzu, samaksājiet man, un šķirsimies."

—   Ko tas nozīmē, mans kungs? — niknumā sasarcis, iekliedzās karalis.

—   Jūsu majestāte, — virsnieks atbildēja, nomezdamies uz viena ceļ- ~ gala, — neviens kalps nav tā cienījis savu kungu kā es jūs. Jūs man pavēlējāt runāt patiesību, un tagad, kad esmu iesācis, es to pateikšu, pat ja jūs pavēlētu man apklust.

Virsnieka seja pauda tādu apņēmību, ka Ludviķim XIV nevajadzēja pavēlēt viņam turpināt. Virsnieks runāja tālāk, un karalis vērās viņā pa daļai ar ziņkāri, pa daļai ar sajūsmu.

—   Jūsu majestāte, drīz paies trīsdesmit pieci gadi, kopš es kalpoju Francijas karaļnamam; neviens nebūs nodeldējis tik daudz zobenu šai dienestā kā es, bet zobeni, par kuriem es runāju, bija izturīgi. Es biju vēl jauneklis, kam nebija nekā, izņemot drosmi, kad nelaiķa karalis, jūsu tēvs, saskatīja manī cilvēku. Es jau biju pieaudzis, kad cilvēku pazinējs kardināls Rišeljē saskatīja manī ienaidnieku. Jūsu majestāte savā ģimenes slepenajā arhīvā var izlasīt no pirmās līdz pēdējai lappusei par šo skudras cīņu ar lauvu. Ja jūsu majestāte vēlas, tad izlasiet to; varu jums teikt, ka tā ir uzmanības vērta. Tur jūs uzzināsiet, ka nomocītais, nogurušais un vajātais lauva galu galā lūdz žēlastību un, par godu viņam jāsaka, arī pats saudzēja pretinieku. Jūsu majestāte! Tas bija dižens un cīņām pārpilns laikmets kā Taso vai Ariosto* epopejās! Mūsdienās vairs pat netic tā laika brīnumdarbiem, bet mums tā šķita visparastākā dzīve. Piecus gadus es katru dienu veicu varoņdarbus, ja var paļauties uz dažu cienījamu cilvēku vārdiem, un varat man ticēt, jūsu majestāte, ka būt varonim piecus gadus — tas ir ļoti daudz! Tomēr es ticu šo cilvēku vārdiem, jo viņi bija lieliski cilvēku pazinēji. Viņus sauca Rišeljē, Bekingems, Bofors, Recs — lielais ielu kauju ģēnijs! To pašu man apgalvoja arī karalis Ludviķis XIII, un pat karaliene, jūsu māte, man reiz teica: «Pateicos." Es vairs neatceros, ar ko man bija tā laime pakalpot. Piedodiet, valdniek, ka es tā runāju, bet, kā jau man bija tas gods jums teikt, viss manis stāstītais jau pieder vēsturei.

Kodīdams lūpas, karalis strauji apsēdās.

—    Es esmu apnicis jūsu majestātei, — leitnants teica. — Lūk, ko nozīmē patiesība! Tā ir cietsirdīga draudzene — vienos dzelzs asumos, kas ievaino katru, kam tā pieskaras, bet reizēm arī to, kas saka patiesību.

—   Nē, — atteica karalis. — Es pats jums atļāvu runāt. Turpiniet!

Torkvato Taso (1544 — 1595) — slavens itāļu dzejnieks, poēmas «Atbrīvotā Jeruzaleme" autors. Poēma vēstī par krusta karu laika notikumiem. Ludoviko Ariosto (1474 — 1533) — lielākais itāļu vēlīnās Renesanses dzejnieks. Kļuvis slavens ar savu poēmu «Saniknotais Orlando."

—   Pēc karaļa un kardināla dienesta pienāca kārta kalpot reģentam. Frondas laikā ari es braši cīnījos, bet ne tik labi kā iepriekš. Cilvēki sāka kļūt seklāki. Tomēr ari tad es vadīju karaļa musketierus bīstamās cīņās, kas atzīmētas rotas pavēlēs. Tolaik mani varēja apskaust! Es skaitījos kardināla Mazarīni favorīts: „Leitnant, šurp! Leitnat, turp! Pa labi, leitnanti Pa kreisi, leitnant!" Visā Francijā nevarētu atrast tādu uzbrukumu, kurā es nebūtu piedalījies. Taču drīz vien kardinālam bija par maz ar vienu pašu Franciju: viņš aizsūtīja mani uz Angliju Kromvela kunga rīcībā. Tas arī nebija nekāds maigais, lai man atļauts teikt jūsu majestātei. Man bija tas gods viņu pazīt, un varēju viņu novērtēt pēc nopelniem. Man piesolīja zelta kalnus par uzdevuma izpildi. Anghjā es izdarīju kaut ko pavisam pretēju tam, kādēļ mani sūtīja, un par to mani devīgi apbalvoja, piešķīra musketieru kapteiņa pakāpi, tātad piešķīra nosaukumu, ko galmā visi apskauž un kas dod tiesības iet pa priekšu Francijas maršaliem!.. Tas ir pareizi, jo musketieru kapteinis ir visu lielāko drosminieku, izlases karavīru komandieris.

—  Jums piešķīra kapteiņa pakāpi? — karalis pārjautāja. — Jūs droši vien kļūdījāties? Jūs gribējāt teikt, leitnanta pakāpi?

—   Nē, jūsu majestāte, es nekad nekļūdos. Jūsu majestāte var man ticēt: kardināls Mazarīni man iedeva patentu.

—   Un kas notika tālāk?

—  Mazarīni — jūsu majestāte to zina labāk par jebkuru citu — nedod bieži, bet toties reizēm atņem jau iedoto. Viņš atņēma man patentu pēc miera līguma noslēgšanas, kad es viņam vairs nebiju vajadzīgs. Bez šaubām, es neuzskatīju, ka esmu cienīgs kļūt par slavenā de Trevila kunga pēcteci, bet man tomēr solīja šo pakāpi, man iedeva patentu, un tā tam visam arī vajadzēja beigties…

—  A, tad, lūk, kāpēc jūs esat neapmierināts, leitnanta kungs! Labi, es to noskaidrošu. Es mīlu taisnīgumu, un jūsu prasība man patīk, kaut gan jūs to izteicāt nedaudz nekautrīgi.

—   Jūsu majestāte, — leitnants atteica, — jūs mani esat pārpratis. Tagad es jau vairs neko neprasu.

—  Jūs esat bijis pārāk delikāts, leitnanta kungs. Es par jums pēc kāda laika parūpēšos…

—    Lūk, te nu ir tie vārdi, jūsu majestāte! Pēc kāda laika! Es no šiem solījumiem dzīvoju jau trīsdesmit gadus. Man tos teica visdižākie cilvēki. Tagad to pašu saka arī jūsu majestāte. Pēc kāda laika! Pateicoties šiem vārdiem, es esmu guvis divdesmit ievainojumus un nodzīvojis līdz piecdesmit četru gadu vecumam bez luidora kabatā un bez kādas protekcijas, kaut gan pats esmu aizstāvējis daudzus! Es izmainīju šos vārdus un, kad man saka „pēc kāda laika!", es atbildu „tūlīt pat!" Tagad es lūdzu tikai atpūtu, jūsu majestāte. To jūs man varat dot, jo tā nevienam neko nemaksā.

—   Leitnanta kungs, es negaidīju tādus vārdus, sevišķi vēl no cilvēka, kas visu laiku dzīvojis augstākajās aprindās. Jūs aizmirstat, ka runājat ar karali un muižnieku. Es domāju, ka mans tituls nav sliktāks par jūsu. Kad es saku „pēc kāda laika", tad maniem vārdiem var ticēt.

—   Jūsu majestāte, es par to nešaubos. Tomēr uzklausiet līdz galam baigo patiesību, kura man jums jāpasaka. Pat, ja es redzētu uz šī galda maršala zizli vai Polijas kroni, tad tomēr, zvēru jums, es teiktu to pašu: nevis pēc kāda laika, bet tūlīt pat. Piedodiet man, jūsu majestāte, bet es esmu no tās pašas provinces, kur dzimis jūsu priekštecis Indriķis IV: es nerunāju bieži, bet, ja jau reiz iesāku, tad pasaku līdz galam.

—    Šķiet, ka mana valdīšana neliekas jums pievilcīga? — Ludviķis augstprātīgi atteica.

—   Aizmirstība, visur aizmirstība! — virsnieks cieņas pilns iesaucās. — Kungs aizmirsis kalpu, un kalps spiests aizmirst savu kungu. Es dzīvoju nelaimīgā laikā, jūsu majestāte! Es redzu, ka jaunieši ir skumju un baiļu nomākti; viņi ir kautrīgi un bez līdzekļiem, kaut gan viņiem vajadzētu būt bagātiem un vareniem. Tā, vakar es atvēru Anglijas karalim Francijas karaļa durvis. Lai cik es esmu niecīgs, es būtu izglābis viņa tēvu, ja pats Dievs nebūtu nostājies pret mani un aizstāvējis Kromvelu. Es atvēru šīs durvis, tas ir, viena brāļa pili otram brālim, un ko es ieraudzīju, jūsu majestāte?.. O! Tas salauza manu sirdi! Es redzēju, ka karaļa ministrs padzen trimdinieku un pazemo savu karali, nolemjot nabadzībai tādu pašu karali. Es redzēju, ka mans jaunais, skaistais, drosmīgais valdnieks, kura sirdī verd drosme, bet acis met zibeņus, trīc priestera priekšā, kurš, sēdēdams aiz savas gultas aizkariem, smejas par viņu, skaitīdams Francijas zeltu un slēpdams to slepenās lādēs. Es saprotu jūsu majestātes skatienu. Jā, es patlaban esmu pārdrošs, to teikdams, bet ko citu lai daru? Es jau esmu vecs un saku jums, savam valdniekam, to, par ko es būtu nogriezis mēli jebkuram citam, kas iedrošinātos kaut ko tādu teikt. Un, galu galā, jūsu majestāte pats man pavēlēja izteikt visu, kas man ir uz sirds, un tā nu es ļauju izplūst visai žultij, kas manī krājusies trīsdesmit gadus; tieši tāpat es būtu gatavs ziedot visas savas asinis, ja man to pavēlētu.

Karalis neteica ne vārda, tikai slaucīja lielas sviedru lāses, kas plūda pa viņa pieri.

Klusuma brīdis, kas sekoja šai pārdrošajai runai, vilkās kā moku pilna mūžība gan runātājam, gan klausītājam.

—    Kungs, — karalis beidzot sāka runāt, — jūs izteicāt vārdu «aizmirstība", un es neko vairāk pēc tam neesmu dzirdējis. Uz šo vārdu es jums arī atbildēšu. Citi varbūt arī ir pārāk aizmāršīgi; ar mani ir citādi, es neko neaizmirstu… Te jums būs pierādījums: kādā drausmīgā dienā, kad Parīzē valdīja vispārējs sašutums un tauta, draudīgi viļņodamās kā jūras viļņi, brāzās uz Palērojālu; tajā dienā, kad es izlikos aizmidzis, aiz manas gultas slēpās kāds cilvēks ar kailu zobenu rokā, kurš apsargāja manu dzīvību un bija par to gatavs atdot savu. Viņš bija riskējis ar savu dzīvību jau reižu divdesmit arī citu manas ģimenes locekļu labā. Šo muižnieku, kuram es toreiz pajautāju viņa vārdu, sauca d'Artanjans. Vai ne, leitnanta kungs?

—   Jūsu majestātei ir laba atmiņa, — virsnieks vēsi atteica.

—    Redziet nu, leitnanta kungs, — karalis turpināja, — ja jau šīs atmiņas man saglabājušās kopš bērnības, tātad es neko neaizmirsīšu arī brieduma gados.

—   Jūsu majestāti daba bagātīgi apveltījusi, — virsnieks atteica tādā pat tonī.

—   D'Artanjana kungs, — Ludviķis turpināja drudžainā uztraukumā, — vai tad jūs nevarat pagaidīt, tāpat kā gaidu es? Vai jūs nevarat darīt lo pašu, ko es?

—   Ko tad jūs darāt, valdniek?

—   Gaidu.

—    Jūsu majestāte, jūs esat jauns un tāpēc varat gaidīt; turpretim man, majestāte, vairs nav laika gaidīt! Pie manām durvīm jau klauvē vecums un aiz tā — nāve, tā jau sāk ieskatīties manā namā. Jūs tikko sākat dzīvot, jūsu majestāte. Jūs esat cerību pilns un varat apmierināties, gaidot visus tos labumus, ko nesīs nākotne, bet es, jūsu majestāte, esmu horizonta otrā pusē, un, tā kā mēs esam tik tālu viens no otra, tad es nekad nespēšu sagaidīt, kamēr jūsu majestāte atnāks pie manis.

Svīzdams aukstus sviedrus, Ludviķis staigāja pa istabu. Karaļa stāvoklis būtu ļoti izbiedējis ārstus, ja viņi to redzētu.

—    Labi, leitnanta kungs, — Ludviķis XIV aprauti noteica. — Jūs gribat aiziet no dienesta? Jūs tiksiet atvaļināts. Jūs mani lūdzat atbrīvot jūs no karaļa musketieru leitnanta pienākumiem?

—   Es godbijīgi nolieku savu lūgumu pie jūsu majestātes kājām!

—   Pietiek! Es likšu jums piešķirt pensiju.

—   Pateicos, jūsu majestāte.

—   Leitnanta kungs, — karalis ar manāmu piepūli turpināja, — man liekas, ka jūs zaudējat labu kungu.

—   Es par to esmu pilnīgi pārliecināts.

—   Vai jums tādu vēl izdosies atrast?

—   Ā! Valdniek, es zinu, ka jūs esat vienīgais pasaulē. No šī brīža es vairs nekalpošu nevienam no šīs zemes karaļiem un būšu pats sev kungs.

—   Tā ir taisnība?

—   Es zvēru jūsu majestātei.

—   Es jūsu zvērestu neaizmirsīšu.

D'Artanjans palocījās.

—   Leitnanta kungs, jūs zināt, ka man ir laba atmiņa, — karalis piemetināja.

—   Zinu, jūsu majestāte, bet es vēlētos, lai atmiņa jūs pieviltu, un jūs aizmirstu apvainojumus, ko es biju spiests jums izteikt. Jūsu majestāte atrodas tik augstu pār mums, nožēlojamiem un niecīgiem, ka, es ceru, jūs aizmirsīsiet…

—   Leitnanta kungs, es būšu kā saule, kas apspīd visus — gan lielus, gan mazus, gan bagātus, gan nabagus — un vienus apvelta ar mirdzumu, citus ar siltumu, bet visiem dod dzīvību. Palieciet sveiks, d'Artanjana kungs.. Ardievu, jūs esat brīvs!

Tikko valdīdams asaras, karalis steidzīgi devās uz blakus istabu. D'Artanjans paņēma no galda cepuri un aizgāja.

XV

Trimdinieks

D'Artanjans vēl nebija paguvis nokāpt pa trepēm, kad karalis pasauca savu galminieku.

—   Man jums ir uzdevums, — karalis paziņoja.

—   Esmu jūsu majestātes rīcībā.

—   Tad pagaidiet.

Jaunais karalis apsēdās un sāka rakstīt vēstuli. No viņa krūtīm vēl izlauzās dažas nopūtas, bet acīs mirdzēja uzvaras prieks.

«Kardināla kungs!

Sekojot jūsu labajiem padomiem un it īpaši paklausot jūsu stingrajai gribai, es uzvarēju sevi un pārvarēju karaļa necienīgo vājumu. Jūs tik labi esat izplānojis manu nākotni, ka brīdī, kad es gribēju sagraut jūsu pūliņu augļus, pateicība mani atturēja. Es sapratu, ka maldījos, gribēdams iet pa citu ceļu nekā tas, ko jūs man norādījāt. Tā būtu visas Francijas un arī manas dzimtas nelaime, ja starp mani un manu ministru rastos domstarpības.

Tas, protams notiktu, ja es apprecētu jūsu māsasmeitu. Es to pilnībā saprotu un no šī brīža nepretošos savam liktenim. Es esmu gatavs precēties ar infanti Mariju Terēzi. Jūs varat nekavējoties uzsākt sarunas.

Jūs mīlošais Ludviķis,,.

Karalis pārlasīja vēstuli un pašrocīgi to aizzīmogoja.

—   Atdodiet šo vēstuli kardinālam, — viņš pavēlēja.

Galminieks aizgāja.

Pie Mazarīni durvīm viņš satika Bermūnu, kurš satraukts viņu sagaidīja.

—   Kas noticis? — viņš jautāja.

—   Kardināla kungam vēstule no karaļa, — galminieks atteica.

—   Vēstule! Mēs to gaidījām pēc viņa majestātes šīrīta pastaigas.

—   Vai tad jūs zināt, ka karalis…

—    Premjerministram viss jāzina. Šajā vēstulē viņa majestāte droši vien lūdz kaut ko?

—   Nezinu, kaut gan karalis rakstīdams nopūtās ne reizi vien.

—   Jā, jā, mēs zinām, ko tas nozīmē. Nopūsties var tiklab no laimes kā no ciešanām.

—   Pēc atgriešanās karalis gan nelīdzinājās laimīgam cilvēkam.

—   Droši vien jūs nepamanījāt. Bez tam jūs redzējāt karali tikai pēc atgriešanās: pastaigā kopā ar viņu bija vienīgi musketieru leitnants. Toties es skatījos kardināla tālskatī, kad viņa ekselencei nogura acis. Es jums saku, raudāja abi: gan karalis, gan viņa.

—   Vai tad viņi raudāja arī aiz laimes?

—   Nē, aiz mīlestības: viņi deva viens otram vismaigākos mīlestības solījumus, kurus karalis ļoti labprāt ir gatavs pildīt. Un šī vēstule ir pirmais solis ceļā uz solījumu izpildi.

—   Ko domā kardināla kungs par šo kaisli, kas, starp citu, vairs nav nekāds noslēpums?

Bermūns paņēma karaļa vēstnesi zem rokas un, kāpdams ar viņu kopā pa trepām, klusiņām teica:

—   Godīgi sakot, kardināls cer uz šīs lietas veiksmīgu atrisinājumu. Zināms, mums nāksies karot ar Spāniju, bet kas par to? Muižniecība alkst pēc kara. Kardināls savai radiniecei dos karalisku pūru, varbūt pat labāku kā princesei. Būs nauda, svētki un kaujas. Visi būs apmierināti.

—   Man gan liekas, ka tik maziņā vēstulitē nevar būt tik daudz svarīgu lietu.

—   Mans draugs, — Bermūns atbildēja, — es esmu pārliecināts par teikto. D'Artanjana kungs man visu izstāstīja.

—   Ko tad viņš teica?

—    Es griezos pie viņa kardināla vārdā un jautāju, kas tur noticis. Protams, tik slīpētam blēdim kā viņš es neatklāju mūsu slepenos plānus. «Godājamais Bermūna kungs, — viņš man atteica, — karalis ir neprātīgi iemīlējies Marijā Mančīni. Tas ir viss, ko es varu jums pateikt". — „Vai patiešām jūs domājat, — es sacīju, — ka šīs mīlestības dēļ viņš ir spējīgs neievērot kardināla gribu?" — „Ak, nejautājiet man! Es domāju, ka karalis ir gatavs uz visu! Viņš ir ārkārtīgi ietiepīgs un, ja kaut ko vēlas, tad noteikti to panāks. Ja viņš ir izlēmis apprecēties ar Mariju Mančīni, tad noteikti to izdarīs". Izteicis šos vārdus, leitnants atvadījās no manis un aizgāja uz staļļiem, tur viņš apsegloja zirgu, uzlēca tam mugurā un aizšāvās kā bulta, it kā viņam pakaļ dzītos pats sātans.

—   Tātad jūs domājat…

—   Ka leitnants zina daudz vairāk nekā pateica man…

—   Un pēc jūsu domām, d'Artanjana kungs…

—   Droši vien auļo pakaļ izraidītajām skaistulēm un sagatavo visu nepieciešamo karaļa mīlas uzvarām.

Tā sarunādamies, abi sirdsdraugi bija nonākuši līdz kardināla kabinetam. Kardinālu vairs nemocīja podagra; viņš satraukumā soļoja pa istabu un pa brīžam paklausījās pie durvīm vai paskatījās pa logu.

Bermūns ieveda pie viņa vēstnesi, kuram bija pavēlēts nodot vēstuli tikai pašam kardinālam. Mazarīni paņēma vēstuli un, vēl neatvēris to, uzbūra savā sejā neko neizsakošu smaidu, aiz kura ērti var paslēpt jebkurus pārdzīvojumus. Tāpēc viņā sejā neatspoguļojās jūtas, kuras modināja vēstule.

—    Labi! — viņš teica, kad bija divreiz izlasījis vēstuli. — Lieliski! Pasakiet viņa majestātei, ka es pateicos viņam par paklausību karalienei un izpildīšu viņa gribu.

Vēstnesis aizgāja.

Durvis aizvērās, un kardināls, kam Bermūna priekšā nevajadzēja izlikties, nometa masku un drūmi pavēlēja:

—   Pasauciet Brienu!

Sekretārs tūlīt pat ieradās.

— Es tikko izdarīju tik svarīgu pakalpojumu valstij, kādu vēl neviens nav veicis. Lūk, šī vēstule ir tam apliecinājums; jūs aiznesīsiet to karalienei un, kad viņa to izlasīs, ielieciet to mapē ar burtu „B", kur atrodas visi dokumenti par manu kalpošanu Francijai.

Briens izgāja. Viņš nevarēja atturēties un izlasīja pa ceļam šo interesanto vēstuli, jo tā nebija aizzīmogota. Protams, arī Bermūns, būdams labās attiecībās ar visiem, piegāja tuvāk sekretāram, lai pār tā plecu varētu izlasīt vēstuli. Jaunums ātri aplidoja galmu, un Mazarīni pat baidījās, ka tas nonāks līdz karalienei ātrāk nekā Briens pagūs viņai parādīt dēla vēstuli.

Drīz tika dota pavēle doties ceļā, un princis Kondē, kas ieradās tiklīdz karalis bija pamodies, savā piezīmju grāmatiņā atzīmēja Puatjē — nākošo vietu, kur viņu majestātes nolēma apstāties un atpūsties.

Tā dažu minūšu laikā beidzās intriga, kas nopiietni nodarbināja visus Eiropas diplomātus. Tās visskaidrākais acīmredzamais rezultāts bija tas, ka nabaga musketieru leitnants zaudējis savu vietu un algu. Tiesa gan, abu zaudēto vietā viņš ieguva neatkarību.

Drīz mēs uzzināsim, kā d'Artanjans to iemantoja. Tagad, ja lasītājs atļauj, atgriezīsimies „Mediči viesnīcā", kur atvēra logu tai pašā brīdī, kad pilī tika dota pavēle par karaļa aizbraukšanu.

Logs atvērās Kārļa II istabā. Nelaimīgais karalis visu nakti bija pavadījis dziļās pārdomās. Viņš sēdēja, atspiedies pret galdu un nolaidis galvu uz rokām. Vecais un slimais Parī jutās fiziski un garīgi noguris un iesnaudās istabas kaktā. Uzticamajam kalpam dīvainais liktenis bija lēmis noskatīties, kā tās pašas briesmīgākās nelaimes, kas vajāja viņa valdnieku iepriekšējo paaudzi, tagad uzbrūk nākamajai. Pārdomājis savu neveiksmi un sapratis, kādā drausmīgā vientulībā viņš nonācis, karalis zaudēja pēdējo cerību. Viņam noreiba galva, tā ka bija jāatspiežas pret krēsla atzveltni.

Liktenis iežēlojās par nelaimīgo un ļāva viņam aizmirsties miegā. Viņš pamodās tikai pusseptiņos, kad istabā jau spīdēja saule. Parī nebija kustējies, lai nepamodinātu karali, un tagad ar dziļām skumjām vēroja jaunā monarha bezmiegā iekaisušās acis un ciešanās un trūkumā nobālušos vaigus.

Smagie rati, kas klabēdami brauca lejup uz Luāru, pamodināja Kārli. Viņš piecēlās un pameta apkārt skatienu kā cilvēks, kurš aizmirsis, kur atrodas, ieraudzīja Parī, paspieda tā roku un pavēlēja samaksāt Kropo- lam.

Kropols saņēma no Parī naudu un godīgi piebilda, ka abi ceļotāji neko nav ēduši.

Pret to viņam bija divi iebildumi: tas bija apvainojums viņa virtuvei un bez tam bija jāņem maksa par pusdienām, kuras bija gan pagatavotas, bet netika apēstas.

Parī samaksāja bez iebildumiem.

— Es ceru, — teica karalis, — ka mūsu zirgi nav gavējuši tāpat kā mēs. Jūsu rēķinā es neredzu, ka viņi būtu baroti, bet tādiem tāliem ceļiniekiem kā mums neder izsalkuši zirgi.

Šo aizdomu aizvainots, Kropols cēli atbildēja, ka „Mediči viesnīcā" viesmīlīgi izturas gan pret cilvēkiem, gan zirgiem.

Karalis un viņa vecais kalps uzkāpa zirgos un izjāja uz Parīzes ceļa, nesastapuši pa ceļam nevienu cilvēku ne uz ielām, ne priekšpilsētā.

Kārlim II šis pēdējais trieciens bija jo spēcīgāks tāpēc, ka tas nozīmēja jaunu trimdu.

Kad Ludviķis tik laipni viņu uzņēma, Kārlim uz mirkli pavīdēja cerību stariņš. Atplaukušo cerību Mazarīni atteikums pārvērta nepiepildāmā sapnī. Ludviķa XIV dotais solījums, kas tūlīt pat tika paņemts atpakaļ, Kārlim II likās tāds pat izsmiekls kā viņa kronis, zizlis, draugi, viss, kas bija ap viņu bērnībā un kas zuda izsūtījumā. Kārlim II viss likās kā ļauns izsmiekls, no kura glābiņš bija vienīgi saltais un drūmais miers, ko solīja nāve.

Lūk, par ko domāja nelaimīgais karalis, kad viņš, galvu nodūris un pavadu atlaidis, jāja maija saules siltajos un maigajos staros.

XVI

Remember! *

Kāds jātnieks, kas auļoja uz Bluā, satika abus ceļiniekus un, kaut arī steidzās, tomēr pacēla cepuri, jādams viņiem garām. Karalis tik tikko pamanīja šo jauno cilvēku, kuram pēc skata varēja dot kādus divdesmit piecus gadus un kurš ik pēc brītiņa atskatījās, lai laipni pamātu večukam, kas stāvēja pie skaista namiņa no baltiem akmeņiem un sarkaniem ķieģeļiem.

Garais, sirmais un vājais večuks atbildēja jauneklim tēvišķīgā maigumā. Jātnieks jau pazuda aiz skaistiem kokiem apstādītā ceļa pagrieziena, kad večuka uzmanību piesaistīja mūsu ceļotāji, kas tuvojās žogam.

Kā jau teikts, karalis jāja, atlaidis pavadu un ļaudams zirgam brīvi izvēlēties ceļu. Parī viņam sekoja. Lai izbaudītu siltos saules starus, viņš noņēma cepuri un sāka skatīties apkārt. Viņa acis sastapās ar stāvošā večuka acīm; tas pēkšņi iekliedzās it kā viņu būtu ķēris zibens un devās pretim ceļotājiem.

Uzmetis skatienu Parī, viņš tūdaļ pievērsa acis karalim un labu brīdi, acis nenolaizdams, to vēroja. Tiklīdz viņš pazina Kārli II (mēs sakām - pazina, jo tikai pilnīga pārliecība varēja radīt tādu iespaidu), viņš bezgalīgā izbrīnā sasita rokas, noņēma cepuri un paklanījās tik zemu, it kā gribētu noslīgt uz ceļiem.

Lai cik karalis bija izklaidīgs vai, pareizāk sakot, iegrimis savās domās, viņš tomēr pamanīja vecā kustību. Viņš apturēja zirgu un, pagriezies pret Parī, teica:

— Ak, Dievs, Parī! Kas tas ir, kas man tik zemu klanās? Vai patiešām viņš mani pazīst?

Parī nobāla un ļoti uztraukts pagrieza savu zirgu pret žogu.

Atceries! (angl.)

—   Ak, jūsu majestāte! — viņš atteica, apstādamies kādus piecus soļus no vecā, kas vēl joprojām stāvēja, zemu noliecies. — Es pats esmu bezgalīgi pārsteigts. Man liekas, es viņu pazīstu. Jā, protams, tas ir viņš! Atļaujiet man parunāt ar viņu.

—   Lūdzu.

—   Kā? Tas esat jūs, Grimo? — Parī vaicāja.

—  Jā, es, — garais večuks atbildēja izsliedamies, bet joprojām saglabādams godbijīgo pozu.

—   Jūsu majestāte, — Parī teica karalim, — es neesmu kļūdījies: tas ir grāfa de Lafēra kalps, bet grāfs de Lafērs ir tas godājamais augstmanis, par kuru es jūsu majestātei esmu tik bieži stāstījis, ka tam būtu vajadzējis iespiesties ne tikai jūsu atmiņā, bet ari sirdī.

—    Vai viņš bija klāt mana tēva pēdējos dzīves mirkļos? — Kārlis nodrebēja pie šīm atmiņām.

—   Tieši tā, jūsu majestāte.

—   Ak! — Kārlis nočukstēja.

Viņš pievērsās Grimo, kura vērīgās un gudrās acis visu laiku viņu vēroja un kurš pūlējās uzminēt viņa domas.

—   Mans draugs, vai jūsu kungs, grāfs de Lafērs dzīvo šeit?

—   Jā, — Grimo atbildēja, norādīdams uz celtni.

—   Un vai viņš pašlaik ir mājās?

—   Tur, zem kastaņkokiem.

—    Parī, — karalis teica, — es negribu palaist garām iespēju pateikties augstmanim, kam mūsu ģimene ir parādā par tādu uzticības un cēlsirdības pierādījumu. Mans draugs, pieturiet manu zirgu.

Pametis Grimo pavadu, karalis viens pats devās pie Atosa kā pie līdzīga. Kārlis atcerējās Grimo lakonisko paskaidrojumu: „Tur, pie kastaņiem".

Tāpēc viņš pagāja garām mājai un devās tieši uz norādīto aleju. To atrast nebija grūti: kastaņu zaļās galotnes, rotātas ziediem, pacēlās pāri visiem pārējiem kokiem.

Pienācis pie alejas, kur koku biezās lapotnes veidoja it kā velvi, caur kuru brīžiem iespiedās saules stari, radīdami gaismas svītras, karalis ieraudzīja Atosu. Salicis rokas aiz muguras un iegrimis dziļās pārdomās, viņš pastaigājās. Acīmredzot Kārlim bieži bija stāstīts par Atosa izskatu, jo viņš tūlīt to pazina un devās tieši turp.

Izdzirdis soļu troksni, grāfs de Lafērs pacēla galvu un, redzēdams, ka viņam tuvojas eleganta un dižciltīga izskata cilvēks, pacēla cepuri. Dažus soļus no viņa Kārlis arī noņēma cepuri; pēc tam, it kā atbildēdams uz grāfa neizteikto jautājumu, paskaidroja:

—    Grāfa kungs, es esmu ieradies izpildīt savu pienākumu. Jau sen es gribēju apliecināt jums savu dziļo pateicību. Es esmu Kārlis II, Kārļa Stjuarta dēls, kura tēvs valdīja Anglijā un mira uz ešafota.

Atoss notrīsēja, izdzirdis šos vārdus; viņš paskatījās uz jauno karali, kas stāvēja viņa priekšā ar neapsegtu galvu un sniedza viņam roku. Atosa skaidrajās, zilajās acīs iemirdzējās asaras.

Viņš godbijīgi paklanījās.

Karalis saņēma viņa roku.

—    Ak, ja jās zinātu, grāfa kungs, cik es esmu nelaimīgs! Tikai nejaušība varēja mani atvest pie jums. Ak, vai! Kāpēc pie manis nav cilvēku, kurus es mīlu un cienu? Kāpēc man lemts glabāt viņu vārdus tikai atmiņā, bet nopelnus sirdī? Ja jūsu kalps nebūtu pazinis manu, es būtu pajājis garām jūsu vārtiem.

—    Patiešām, — Atoss atteica, vārdos izteikdams atbildi uz karaļa runas sākumu un paklanīdamies par atbildi uz pārējo, — jūsu majestāte pārdzīvo ļaunas dienas.

—   Varbūt, ka pats ļaunākais vēl ir priekšā!

—   Nezaudējiet cerību, jūsu majestāte!

—    Grāf, grāf! — Kārlis pašūpoja galvu. — Es zvēru jums, ka līdz vakardienai es vēl cerēju kā kārtīgs kristietis.

Atoss jautājoši paskatījās uz karali.

—   O, to var ātri izstāstīt, — Kārlis II turpināja. — Izsūtīts trimdā, aplaupīts un pamests, es nolēmu izmantot pēdējo iespēju. Šķiet, likteņa grāmatā rakstīts, ka mūsu dzimtas prieka un bēdu cēlonis mūžam būs Francija! Jūs pats to zināt, grāfa kungs, jūs taču bijāt to francūžu vidū, kurus mans tēvs kaujās redzēja pie savas labās rokas, bet nāves brīdī - pie ešafota.

—   Jūsu majestāte, — Atoss vienkārši atbildēja, — es nebiju viens; gan es, gan mani biedri toreiz rīkojāmies kā klājas muižniekiem, ne vairāk. Bet jūsu majestāte parādīja man godu, sākdams stāstīt…

—   Jā, tiesa. Mani atbalsta… — jūs saprotat, cik grūti Stjuartam izteikt šo vārdu, — mani atbalsta mans brālēns Holandē, bet bez Francijas piedalīšanās vai vismaz piekrišanas viņš neko savā valstī negrib uzsākt. Es ierados lūgt Francijas karaļa piekrišanu; viņš man atteica…

—   Karalis atteica jūsu majestātei?

—   Nē, lai būtu taisnīgi, jāsaka, ka atteica nevis viņš, bet Mazarīni.

Atoss iekoda lūpā.

—   Jūs uzskatāt, ka man vajadzēja būt gatavam saņemt noraidījumu? — pamanījis Atosa reakciju, jautāja karalis.

—   Es patiešām tā domāju, jūsu majestāte, — Atoss godbijīgi atbildēja. — Es jau sen pazīstu šo glumo itāli.

—   Es gribēju novest lietu līdz galam un uzzināt savu likteni uzreiz. Es pateicu savam brālēnam Ludviķim, ka negribu radīt sarežģījumus ne Francijai, ne Holandei un tāpat kā agrāk mēģināšu laimi kopā ar divsimt muižniekiem, ja viņš tos man uzticēs, vai ar miljonu, ja viņam labpatiktu man to aizdot.

—   Un kas iznāca?

—   Kas?… Man šobrīd ir dīvainas izjūtas: es izbaudu savu izmisumu. Laikam dažas dvēseles — un mana pieder pie tām — rod baudījumu pārliecībā, ka viss ir zaudēts un beidzot pienācis bojā ejas brīdis.

—    O, jūsu majestāte, es ceru, jūs vēl neesat nonācis tik tālu! — Atoss iebilda.

—   Grāfa kungs, ja jūs man sakāt tādus vārdus, ja jūs cenšaties atdzīvināt cerību manā sirdī, tad jūs esat mani pārpratis. Es ierados Bluā lūgt Ludviķim miljonu cerībā, ka tas ļaus man uzlabot savu stāvokli. No sava brāļa Ludviķa es saņēmu noraidījumu… Atzīstiet, ka viss ir pagalam.

—   Jūsu majestāte, atļaujiet jums nepiekrist.

—   Grāfa kungs, vai jūs uzskatāt, ka man nepietiek vīrišķības, lai novērtētu savu īsto stāvokli?

—   Jūsu majestāte, es esmu ievērojis, ka tieši izmisuma pilnos brīžos notiek straujš likteņa pavērsiens.

—   Es jums pateicos, grāf. Ir iepriecinoši satikt cilvēku, kas nekad nezaudē ticību karaļa misijai, kaut arī viņš būtu kritis tik zemu. Diemžēl jūsu vārdi gan līdzinās zālēm, ar kurām var dziedēt brūces, bet kuras nepalīdz, ja pacients jau ir miris. Es pirms pateicos, grāfa kungs, par nodomu mierināt mani, es pateicos, ka visu esat saglabājis labā atmiņā, bet es zinu, kas man darāms… Tagad mani nekas neglābs. Es esmu tik pārliecināts par to, ka dodos trimdā kopā ar savu veco kalpu Parī. Es dodos iztukšot savu ciešanu kausu līdz galam vientuļajā pajumtē, ko man piedāvā Holande. Varat man ticēt, grāf, ka tur ātri visam pienāks gals. Nāve nebūs ilgi jāgaida. Šis ķermenis, ko plosa ciešanas, un dvēsele, kas tiecas uz debesīm, alksts pēc nāves.

—  Jūsu majestātei ir māte, māsa, brāļi, jūs esat ģimenes galva. Jums jālūdz Dievam, lai dod ilgu mūžu, bet nevis drīzu nāvi. Jūs esat nelaimīgs un trimdā, bet jums joprojām ir jūsu tiesības. Jums jātiecas pēc cīņām, briesmām un varoņdarbiem, bet nevis pēc nāves miera.

—  Grāfa kungs, — Kārlis pasmaidīja neizsakāmu skumju pilnu smaidu, — vai jums kādreiz gadījies dzirdēt, ka karalis iekarojis valsti ar vienu tik vecu kalpotāju kā Parī un ar trīssimt ekijiem, ko šis kalps ved savā somā?

—  Nē, to es neesmu dzirdējis, bet zinu, ka ne viens vien gāzts karalis atkal kāpis tronī ar stingras gribas, izturības, draugu un prātīgi iztērēta miljona franku palīdzību.

—  Jūs mani laikam īsti nesapratāt? Es lūdzu šo miljonu Ludviķim…, un tiku noraidīts.

— Jūsu majestāte, — Atoss teica, — vai jūs nevarētu man veltīt dažas minūtes un uzmanīgi uzklausīt to, kas man jums sakāms?

Kārlis vērīgi paskatījās uz Atosu.

—   Lūdzu, runājiet.

—  Atļaujiet jūs uzaicināt manā namā, jūsu majestāte, — grāfs teica, iedams uz māju.

Viņš ieveda Kārli savā kabinetā un piedāvāja apsēsties.

—   Jūsu majestāte man teica, ka Anglijas pašreizējais stāvoklis ļauj jums ar miljona franku palīdzību atgūt savu troni?

—  Vismaz varu mēģināt un, ja neizdosies, mirt kā pieklājas karalim.

—   Tad atcerieties savu solījumu un pacietīgi uzklausiet mani.

Kārlis piekrītoši pamāja. Atoss piegāja pie durvīm un, pārliecinājies,

ka neviens nenoklausās, aizbultēja durvis un apsēdās iepriekšējā vietā.

—   Jūsu majestātei, — viņš teica, — labpatika atcerēties, ka es biju pie cēlsirdīgā un nelaimīgā karaļa Kārļa I, kad bendes viņu pārveda no Sentdžeimsas uz Vaitholu.

—  Jā, atceros un atcerēšos uz mūžiem.

—   Dēlam ir smagi klausīties tik drūmu stāstu, kuru viņš jau ne reizi vien ir dzirdējis. Tomēr man tas jāatkārto visos sīkumos.

—   Runājiet.

—    Kad jūsu tēvs karalis gatavojās kāpt uz ešafota, kas bija uzcelts turpat pie viņa loga, viss jau bija gatavs bēgšanai. Bende bija dabūts prom. Zem karaļa ieslodzījuma vietas grīdas bija izrakta pazemes eja. Es pats stāvēju zem liktenīgā paaugstinājuma, kad izdzirdu uz tā jūsu tēva soļus.

Parī man izstāstīja visus šos drausmīgos sīkumus, grāf.

Atoss palocījās un turpināja:

—    Bet, lūk, ko viņš jums nevarēja izstāstīt, jo tas notika tikai starp jūsu tēvu, Dievu un mani, un es nekad par to neesmu stāstījis pat saviem tuvākajiem draugiem. „Paej nost, — jūsu tēvs teica maskotajam bendem, — aizej uz mirkli. Es zinu, ka es esmu tavs, bet atceries, ka drīksti dot liktenīgo triecienu tikai tad, kad es došu zīmi. Es gribu mierīgi lūgt Dievu".

—    Atvainojiet, ka es jūs pārtraucu, — Kārlis II nobālis teica, — bet jūs, grāfa kungs, zināt tādus sākumus, kas nevienam citam nav zināmi. Vai jūs nezināt šī elles sūtņa — bendes vārdu, kas bija tik gļēvs, ka uzlika masku, lai nesodīts atņemtu dzīvību karalim?

Atoss kļuva mazliet bālāks.

—   Viņa vārdu? — viņš pārjautāja. — Es zinu, bet nevaru teikt.

—   Bet kas ar viņu notika?… Anglijā joprojām neviens neko par viņu nezina. Es gan gribētu zināt. Kur viņš ir tagad?

—   Viņš ir miris.

—    Miris, bet kā viņš nomira? Vai patiešām mierīgi un klusi savā gultā kā godīgi cilvēki?

—    Viņu nogalināja kādā briesmīgā naktī. Debesis un cilvēku naids sūtīja atriebību. Duncis caururba viņa ķermeni, un tas iegāzās okeāna dzelmē. Lai Dievs piedod viņa slepkavam.

—   Stāstiet tālāk, — Kārlis II teica, manīdams, ka Atoss par to vairs negrib runāt.

—   Pateicis šos vārdus bendem, karalis piebilda: „Tu dosi nāvējošu triecienu, kad es pacelšu roku un teikšu: „Rcmembcr!""

—   Jā, patiesi, — Kārlis II nočukstēja, — es zinu, ka tas bija mana nelaimīgā tēva pēdējais vārds. Bet kāpēc viņš to teica? Un kam?

—   Franču muižniekam, kas slēpās zem ešafota.

—   Tātad jums, grāf?

—    Jā, jūsu majestāte, un manās ausīs vēl tagad skan katrs karaļa vārds, kas izspiedās cauri melnu audeklu pārsegtajiem ešafota dēļiem. Karalis nometās uz ceļim. „Grāf de Lafēr, vai jūs esat šeit"? — viņš jautāja. „Šeit, jūsu majestāte", — es atbildēju. Tad karalis noliecās zemāk.

Kārlis II dziļā satraukumā arī pieliecās tuvāk Atosam, tverdams katru viņa vārdu. Viņa galva gandrīz saskārās ar Atosa galvu.

Grāfs turpināja:

—    „Grāf de Lafēr, — viņš teica, — jums neizdevās mani izglābt. Mani nevarēja izglābt. Lai arī tā ir svētuma zaimošana, bet mani pēdējie vārdi būs domāti jums. Lai atbalstītu lietu, ko es uzskatīju par taisnīgu, es pazaudēju savu senču troni un savu bērnu mantojumu".

Kārlis II aizsedza seju, un caur viņa bālajiem, vājajiem pirkstiem izspiedās karsta asara.

—   „Man ir palicis miljons zeltā, — karalis turpināja. — Es to ieraku Ņūkāslas pils pazemē, kad atstāju šo pilsētu".

Kārlis pacēla galvu tādā skumjā priekā, ka tas izraisītu asaras katram, kas zinātu par viņa neskaitāmajām nelaimēm.

—   Miljons! — viņš čukstēja.

—   „Tikai jūs zināt par šo naudu. Izmantojiet to mana vecākā dēla labā, kad tas būs vajadzīgs. Bet tagad, grāf de Lafēr, atvadieties no manis!" — „Ardievu! Ardievu!" — es iesaucos.

Kārlis II piecēlās un piegāja pie loga atvēsināt kaistošo galvu.

Atoss turpināja:

—   Tad karalis sacīja: „Remember!" Šis vārds bija domāts man. Kā jūs redzat, jūsu majestāte, es neesmu aizmirsis.

Karalis nespēja apslēpt uztraukumu. Atoss redzēja viņa plecu krampjaino raustīšanos, dzirdēja šņukstus un apklusa, jo ari viņu pašu bija satraukušas atmiņas, ko viņš stāstija jaunajam karalim.

Ar lielām pūlēm Kārlis II apspieda raudas, atgāja no loga un apsēdās blakus Atosam.

—   Jūsu majestāte, — Atoss teica, — līdz šim brīdim es domāju, ka vēl nav pienācis īstais laiks izmantot šo naudu. Sekodams notikumu attīstībai Anglijā, es jutu, ka tas tuvojas. Es gribēju uzzināt, kur jūs slēpjaties, un doties pie jūsu majestātes. Jūs pats ieradāties pie manis. Tā ir zīme, ka ar mums ir Dievs.

—   Grāfa kungs, — Kārļa balss spēcīgajā uztraukumā trīcēja, — jūs esat mans sargeņģelis, ko atsūtījis pats Dievs. Jūs esat mans glābējs, ko tēvs no sava kapa man sūta. Tomēr manu zemi jau desmit gadus plosa brāļu karš. Tas iznīcināja daudzus cilvēkus un izārdījis zemi. Droši vien šī zelta tur vairs nav, tāpat kā manu pavalstnieku sirdīs mīlestības.

—   Jūsu majestāte, es labi zinu vietu, kur karalis apraka naudu. Es esmu pārliecināts, ka neviens to nevarēja atrast. Vai tad Ņūkāslas pils ir pilnīgi izpostīta? Vai tā noārdīta pa akmenim līdz pašiem pamatiem?

—   Nē, tā vēl ir vesela, bet patlaban to ieņēmis ģenerālis Monks, un tur atrodas viņa karaspēka nometne. Kā jūs redzat, vienīgo vietu, kur mani gaida palīdzība un līdzekļi, ieņēmuši mani ienaidnieki.

—    Ģenerālis Monks nevarēja atrast dārgumus, par kuriem es stāstu jūsu majestātei.

—    Pieņemsim, ka tā. Bet vai patiešām man jānodod sevi Monka rokās, lai iegūtu dārgumus? Kā jūs redzat, grāf, jāatsakās no cīņas ar likteni. Tiklīdz es paceļu galvu, tas mani atkal notriec zemē. Ko mēs abi ar Parī varam izdarīt? Monks jau vienreiz padzina Parī. Nē, grāf, padosimies šim pēdējam likteņa triecienam.!

—   Bet vai es nevaru pamēģināt izdarīt to, kur jūs ar Parī esat bezspēcīgi?

—   Jūs, grāfa kungs!

—   Es došos jums līdz, — Atoss paklanīdamies teica, — ja jūsu majestāte to vēlas.

—   Jūs taču šeit jūtaties tik laimīgs!

—    Es nevaru justies laimīgs, kamēr mani nomāc neizpildīts pienākums, jo karalis, jūsu tēvs, man lika parūpēties par jūsu likteni un izmantot naudu atbilstoši viņa gribai. Es esmu gatavs doties ceļā pēc pirmā jūsu majestātes mājiena.

—   Ak, grāf! — karalis iesaucās un, aizmirsis etiķeti, apkampa Atosu. — Jūs esat dzīvs pierādījums, ka Dievs vēl ir debesīs un sūta savus vēstnešus nelaimīgajiem cietējiem uz zemes.

Atoss, ko bija satraucis šis jaunā karaļa jūtu uzplūdums, pateicās viņam, piegāja pie loga un uzsauca:

—   Grimo, zirgus!

—    Kā, vai jūs gribat jāt tūlīt pat? — karalis apvaicājās. — Ak, grāf, jūs esat apbrīnojams cilvēks.

—   Jūsu majestāte, — Atoss atbildēja, — man vissvarīgākais ir pakalpot jums. Bez tam, — viņš pasmaidīja, — šis paradums man ir vēl no tiem laikiem, kad es kalpoju jūsu tantei karalienei un jūsu tēvam karalim. Kā tad es varu to neatcerēties tad, kad jākalpo jūsu majestātei?

—   Kāds lielisks cilvēks! — karalis čukstēja.

Pēc neilgām pārdomām viņš ieteicās:

—   Bet, grāfa kungs, es taču nevaru pakļaut jūs tādām briesmām, ja nekā nevaru jūsu pūles atalgot.

—   O, — Atoss smaidīdams teica, — jūsu majestāte smejas par mani. Jums ir vesels miljons. Ja man būtu kaut vai tikai puse no šīs naudas, es jau sen būtu rezervējis veselu pulku. Par laimi, man vēl ir daži stienīši zelta un daži ģimenes briljanti. Ceru, ka jūsu majestāte dalīsies tajos ar savu padevīgo kalpu?

—   Nevis ar kalpu, bet ar draugu. Piekrītu, grāf, bet tikai ar norunu, ka pēc tam mans draugs dalīsies ar mani manā īpašumā.

—   Jūsu majestāte, — Atoss teica, atslēgdams lādīti un ņemdams ārā no tās naudu un dārglietas, — tagad mēs esam bagāti. Par laimi, mēs būsim četri, ja uzbruks laupītāji.

Kārļa II bālie vaigi sārtojās priecīgā satraukumā. Viņš ieraudzīja, ka jau ceļojuma drānās tērptais Grimo pie mājas lieveņa pieved divus zirgus.

— Blezuā, nodod šo vēstuli vikontam de Braželonam. Saki visiem, ka es devos uz Parizi. Es tev uzticu uzraudzīt māju.

Blezuā palocījās, atvadījās no Grimo un aizslēdza vārtus viņiem aiz muguras.

XVII

Meklē Aramisu, bet atrod tikai Bazēnu

Pēc Atosa aizbraukšanas, kurš bija devies prom pa Parīzes ceļu tā, lai Blezuā to redzētu, vēl nebija pagājušas ne divas stundas, kad kāds jātnieks uz lieliska zirga apstājās pie vārtiem un skaļi uzsauca zirgu- puišiem, kas kopā ar dārznieku drūzmējās ap Blezuā, kurš parasti zināja visus jaunumus. Izdzirdis labi pazīstamu balsi, Blezuā pagrieza galvu un iesaucās:

—   D'Artanjana kungs!.. Skrieniet ātrāk un atveriet viņam vārtus!

Kādi astoņi cilvēki metās pie režģotajiem vārtiem un atrāva tos vaļā

tik viegli kā pūciņu. Visi zemu klanījās d'Artanjana priekšā, jo zināja, ka grāfs šo draugu uzņem sevišķi laipni, bet to kalpi vienmēr pamana.

—   Nu, — d'Artanjans ar laipnu smaidu teica, stāvēdams kāpšļos, lai varētu nolēkt no zirga, — kur tad ir mans dārgais grāfs?

—   Ak, kungs, kāda neveiksme, — Blezuā sūkstījās, — kā grāfs nožēlos, kad uzzinās, ka jūs bijāt šeit! Tā sagadījies, ka grāfs aizjāja prom pirms divām stundām.

D'Artanjanu šī ziņa nepārsteidza.

—   Labi, — viņš atteica, — es redzu, ka tu joprojām runā visskaidrākajā franču valodā; tu man pasniegsi gramatikas un daiļrunības stundas, kamēr es gaidīšu tava kunga atgriešanos.

—    Kungs, tur nekas nevar iznākt, — Blezuā iebilda. — Jums vajadzēs gaidīt pārāk ilgi. «•

—   Vai tad viņš šodien neatgriezīsies?

—   Ne rit, ne parit: grāfs devās tālā ceļojumā.

—  Ceļojumā! — d'Artanjans izbrinits atkārtoja. — Kādas blēņas tu tur mels?

—  Kungs, tā ir skaidra patiesiba. Grāfs man uzticēja uzraudzīt māju un piebilda: „Saki visiem, ka es devos uz Parīzi".

—  A, viņš aizjājis uz Parīzi! — d'Artanjans iesaucās. — Vairāk man neko nevajag zināt… Ar to arī vajadzēja sākt, pļāpa!.. Viņš aizjāja pirms divām stundām?..

—  Tieši tā.

—   Es viņu ātri panākšu. Vai viņš ir viens?

—   Nē, kungs.

—   Kas tad ir kopā ar viņu?

—   Kāds augstmanis, kuru es nepazīstu, bez tam vēl kāds vecis un mūsu Grimo.

—   Viņš nevar auļot kā es… Ardievu, es steidzos.

—  Vai jūs, kungs, mani neuzklausītu? — Blezuā teica, pieturēdams zirgu aiz pavadas.

—  Tikai tādā gadījumā, ja tu aizmirsīsi savu daiļrunību un runāsi ātrāk.

—   Lūdzu, kungs. Man liekas, ka grāfs Parīzes vārdu minēja tīšām.

—  Oho, — d'Artanjans domīgi novilka.

—  Jā, kungs. Es esmu pārliecināts, grāfs nedevās uz Parīzi. Es pat esmu gatavs to apzvērēt.

—   Klausies, Blezuā, tu zini, ka es neesmu ziņkārīgs… Man noteikti jāsatiek tavs kungs. Vai tu nevari… dot mājienu… vienu vienīgu vārdiņu, tu tik labi runā. Pasaki tikai vienu vārdu… Pārējo es sapratīšu.

—  Zvēru pie sava goda, kungs, es nevaru… Es no tiesas nezinu, kurp grāfs devās. Es neesmu paradis klausīties pie durvīm, tas mums ir stingri aizliegts.

— Ak, mans draugs, — d'Artanjans atbildēja, — cik slikts iznākums! Vai tu vismaz zini, kad grāfs atgriezīsies?

—  Arī to nezinu.

—  Atceries, Blezuā, sasprindzini savu atmiņu!

—  Jūs neticat manam godīgumam?… Jūs mani ievainojat pašā sirdī!

—    Velns parāvis viņa puķaino valodu! — d'Artanjans noburkšķēja. — Labāk būtu saticis vienkāršu zemnieku, tas man pateiktu visu, kas vajadzīgs… Paliec sveiks!

—   Man ir tas gods, kungs, veltīt jums vispazemīgāko sveicienu.

„Ka tevi piķis! — d'Artanjans nodomāja. — Neciešamais pļāpa!"

Viņš pēdējo reizi paskatījās uz sarkano māju, apgrieza zirgu un aizjāja ar bezrūpīgu izteiksmi sejā.

Aizjājis līdz mūra galam, kas viņu aizsedza visiem nevēlamajiem skatieniem, viņš svarīgi nopūtās un noteica:

—   Apspriedīsim situāciju. Vai Atoss bija mājās? Nē. Visi tie sliņķi, kas stāvēja pagalma vidū, rokas plātīdami, skraidītu ķā apsviluši, ja viņus redzētu saimnieks. Atoss ceļo?.. Neaptverami. Viņam pārāk patīk noslēpumainība. Galu galā tāds cilvēks man nemaz nav vajadzīgs. Man vajag viltīgu un iecietīgu prātu. Mans varonis dzīvo Melīnā, pazīstamajā baznīcas namā. Četrdesmit pieci ljē! Četrarpus dienas! Lai, es esmu brīvs un laiks ir lielisks. Pieveiksim šo ceļu.

Viņš palaida zirgu rikšos pa Parīzes ceļu. Pēc četrām dienām viņš ieradās Melīnā.

D'Artanjans nemēdza nevienam jautāt ceļu. Viņš vienmēr paļāvās uz savu vērīgumu, kas viņu nekad nepievīla, uz savu trīsdesmit gadus ilgo pieredzi un seno paradumu pēc ārējā izskata raksturot namus un cilvēkus.

Melīnā d'Artanjans uzreiz atrada baznīcas māju, skaistu, apmestu ķieģeļu celtni. Vīnogulāji vijās gar notekcaurulēm, bet uz jumta stāvēja akmenī kalts krusts. No nama apakšējā stāva zāles skanēja saruna vai, pareizāk sakot, balsu dūkoņa, kas līdzinājās putnēnu čiepstieniem, kad tie tup ligzdā zem mātes spārniem. Viena balss skaļi sauca alfabēta burtus. Otra — sulīga un dziedoša, balss rāja draiskuļus un laboja skolēnu kļūdas.

D'Artanjans šo balsi pazina. Logs bija vaļā, viņš pieliecās, starp vīnogu stīgām ieskatījās mājā un uzsauca:

—   Bazēn! Sveicināts, mīļo Bazēn!

Mazs resnītis ar plakanu seju un tā izcirptiem matiem, ka izveidojās kaut kas līdzīgs tonzūrai, ar mazu, melnu samta micīti galvā, piecēlās, izdzirdis d'Artanjana balsi, jāsaka gan, nevis piecēlās, bet pielēca kājās, apgāzdams tabureti. Skolnieki metās to pacelt, un sākās kauja, kas neatpalika no tās, ko izcīnīja grieķi, lai atņemtu trojiešiem Patrokla ķermeni. No Bazēna rokām izkrita arī ābece un lineāls.

—   Jūs šeit! — viņš iesaucās. — Jūs, d'Artanjana kungs!

—    Jā, tas esmu es. Kur ir Aramiss… es gribēju teikt ševaljē d'Erblē?… Ek, atkal kļūdījos! Kur ir galvenā vikāra kungs?

—    Kungs,— Bazēns cienīgi pavēstīja, — viņa svētība ir savā bīskapijā.

—  Ko tas nozīmē? — d'Artanjans brīnījās. — Tātad viņš ir bīskaps?

—    No kurienes jūs esat ieradies, ja to nezināt? — Bazēns bez sevišķas godbijības teica.

—   Dārgo Bazēn, mēs, karavīri, esam ķeceri un zinām tikai to, kad kādu paaugstina par pulkvedi, ģenerāli vai feldmaršalu; bet par bīskapiem un pāvestu, velns lai parauj, ziņas līdz mums nonāk tikai tad, kad trīs ceturtdaļas pasaules to jau zina.

—   Kuš! Kuš! — Bazēns bažīgi sacīja. — Nesabojājiet man bērnus, kuriem es gribu iepotēt labas manieres.

Zēni patiešām pētīja d'Artanjanu, jūsmoja par viņa zirgu, garo zobenu un kareivīgo izskatu. Sevišķi viņus sajūsmināja skaļā balss un, kad viņš izmeta savu iemīļoto izteicienu, visa skola iebļāvās: „Velns parāvis!", pavadīdama to ar baismīgiem spiedzieniem, smiekliem un kāju dauzīšanu. Musketieris pasmīnēja, bet vecais skolotājs galīgi pazaudēja galvu.

—    Vai jūs būsiet klusu, palaidņi! — viņš iekliedzās. — Ak, d'Artanjana kungs, ieradāties jūs, un ardievu, mani labie tikumi!.. Ar jums kopā kā vienmēr, ierodas nekārtība!.. Kā pie Bābeles torņa!… Kas par neciešamiem puikām!

Cienījamais Bazēns sāka izdāļāt dunkas uz visām pusēm, un no tām viņa skolnieki sāka kliegt vēl skaļāk, bet tikai jau citās balsīs.

—   Kur tad ir Aramisa bīskapija? — d'Artanjans apvaicājās.

—   Viņa svētība Renē ir bīskaps Vanē.

—   Kas viņam izgādāja šo vietu?

—   Mūsu kaimiņš, finansu superintendants.

—   Kas? Fukē kungs?

—   Protams, viņš.

—   Tad jau Aramisam ir labas attiecības ar viņu?

—    Bīskapa kungs katru svētdienu noturēja mesu superintendanta kunga kapelā; viņi kopā ari medīja.

—   Vai viņu jau sen iesvētīja?

—   Jau pirms mēneša.

—   Nu, tad vēl nav pagājis tik ilgs laiks. Es vēl nevarēju ievajadzēties Aramisam. Un kāpēc tu, Bazēn, nebrauci kopā ar viņu?

—   Es nevarēju, kungs, man šeit ir darīšamas.

—   Ābeces mācīšana?

—   Un mana draudze.

—   Kā! Tu esi abats un pieņem grēksūdzes?

—   Gandrīz. Tas ir mans aicinājums.

—   Bet vai tu esi bijis arī zemākajās pakāpēs?

—   O, — Bazēns pašpārliecināti teica, — tagad, kopš mans kungs ir bīskaps, man tas nav vajadzīgs.

Viņš pašapmierināti saberzēja rokas.

„Tas nu ir skaidrs, ka ar šo nekas nav iesākams", — d'Artanjans nodomāja.

—   Bazēn, liec, lai man pasniedz ēdienu.

—   Labprāt, kungs.

—   Cāli, buljonu un pudeli vīna.

—   Šodien ir sestdiena un gavēnis, — Bazēns aizrādīja.

—   Man atļauts, — d'Artanjans iebilda.

Bazēns aizdomīgi paskatījās uz viņu.

—   Ak, tu, liekuli! — d'Artanjans iesaucās. — Tātad tu, Aramisa sulainis, ceri saņemt atļauju strādāt savas briesmonības pat bez zemāko pakāpju apgūšanas, bet man, viņa draugam, nav atļauts sestdienā ēst, ko gribu? Bazēn, ja tu nebūsi pret mani laipns, tad, zvēru pie Dieva, es sūdzēšos karalim, un tu uz visiem laikiem zaudēsi tiesības pieņemt grēksūdzes. Tu taču zini, ka bīskapus apstiprina karalis? Karalis ir manā pusē, tātad es esmu varenāks par jums.

Bazēns aizdomīgi pasmīnēja.

—   O, bet mūsu pusē ir superintendanta kungs!

—   Tātad karalis tev neko nenozīmē?

Bazēns neko neatbildēja, bet viņa smaids bija visai daiļrunīgs.

—  Sāksim vakariņot! — d'Artanjans ierosināja. — Drīz būs septiņi.

Bazēns pagriezās un pavēlēja vecākajam skolēnam aiziet pie virtu-

venes. Pa to laiku d'Artanjans apskatīja māju.

—   Bīskapa kungs diez kā vis nedzīvo, — viņš nievājoši noteica.

—   Viņam ir pils Vo, — Bazēns teica.

—   Tā varbūt ir tikpat bagāta kā Luvra? — musketiera jautājumā skanēja izsmiekls.

—   Tā ir daudz labāka, — Bazēns aukstasinīgi atbildēja.

—   Ak, tā? — d'Artanjans atteica.

Varbūt viņš būtu sācis strīdēties un aizstāvēt Luvras pārākumu, bet pamanīja, ka viņa zirgs vēl joprojām stāv piesiets pie vārtiem.

—  Velns parāvis! — viņš nošķendējās. — Liec, lai parūpējas par manu zirgu. Tavam kungam droši vien tāda nav.

Bazēns šķībi paskatījās uz zirgu un atteica:

—    Superintendanta kungs mums uzdāvināja četrus zirgus no sava staļļa, un katrs no tiem ir vērts četrus tādus kā jūsu.

D'Artanjana galvā iesitās asinis un ieniezējās rokas. Viņš paskatījās uz Bazēna galvu un apsvēra, ka labāk belzt ar dūri. Šis dusmu uzplūds gan tūlīt pārgāja, d'Artanjans nomierinājās un tikai noteica:

—   Velns parāvis! Es labi darīju, ka atstāju karaļa dienestu. Pasaki man, krietnais Bazēn, cik musketieru ir superintendanta kungam?

—   Par savu naudu viņš var nopirkt visus, cik vien viņu ir Francijā, — Bazēns atbildēja, tad aizvēra grāmatu un ar sava lineāla sitieniem palīdzēja skolēniem ātrāk atstāt zāli.

—   Velns parāvis! — d'Artanjans pateica pēdējo reizi.

Viņam paziņoja, ka vakariņas ir gatavas. D'Artanjans sekoja virtu- venei, kas ieveda viņu ēdamistabā, kur gaidīja uzklāts galds.

D'Artanjans apsēdās pie galda un apņēmīgi devās uzbrukumā ceptam cālim. „Man sāk likties, — viņš domāja, iecirzdams zobus cālī, kuru acīmredzot bija aizmirsuši barot, — ka es veltīgi toreiz nepiekritu kalpot šim kungam. Droši vien superintendants ir varens un ietekmīgs augstmanis. Patiešām, mēs, dzīvodami galmā, nekā nezinām. Saules mirdzums traucē saskatīt lielās zvaigznes, bet tās ir tādas pat saules, tikai mazliet tālāk no zemes, un tā ir vienīgā atšķirība".

Savienojot patīkamo ar lietderīgo, d'Artanjanam patika likt cilvēkiem runāt par to, kas viņu interesēja. Tāpēc viņš nelika mierā Bazēnu, bet viss veltīgi: Bazēns izturējās piesardzīgi un no viņa neizdevās izspiest neko citu kā vienīgi vienveidīgus un pārspīlētus superintendanta cildinājumus. Neapmierināts d'Artanjans palūdza, lai viņu aizved uz guļvietu tūlīt pēc vakariņām.

Bazēns ieveda d'Artanjanu neomulīgā istabā, kur viņš ieraudzīja nelāga izskata gultu. Musketieris nebija izvēlīgs. Bazēns viņam pastāstīja, ka Aramiss paņēmis līdz visu pārējo istabu atslēgas. D'Artanjanu tas nemaz nepārsteidza, jo viņš zināja, ka Aramiss bieži slēpj pie sevis lietas, kas nav domātas svešai acij. Tāpēc d'Artanjans tuvojās cietajai gultai ar tādu pat apņēmību kā iepriekš bija uzbrucis sīkstajam cālim. Gulēt viņam gribējās tāpat kā pirms tam ēst, un tāpēc viņš iemiga tikpat ātri, cik ātri bija apgrauzis cāļa kauliņus.

D'Artanjans bija sev apsolījis, ka, aizgājis no dienesta, viņš tagad gulēs tik cieši, cik agrāk bija gulējis caurā miegā. Šis solījums gan bija dots no sirds un ar ciešu apņemšanos to noteikti izpildīt, bet tomēr drīz pēc pusnakts viņu pamodināja ekipāžu troksnis un zirgu pakavu klabēšana… Pēkšņi viņa istabā atspīdēja gaisma. Viņš izlēca no gultas un vienā kreklā pieskrēja pie loga.

„Vai patiešām karalis nolēmis griezties atpakaļ? — berzēdams acis, viņš nodomāja. — Tāda svīta var pavadīt vienīgi karali…"

—   Lai dzīvo superintendanta kungs! — no apakšējā stāva loga kāds kliedza vai drīzāk auroja.

D'Artanjans pazina Bazēna balsi. Bazēns blāva pilnā kaklā un ar vienu roku vicināja lakatiņu, otrā turēdams sveci.

D'Artanjana acu priekšā pirmās karietes logā pazibēja diženais augstmanis. Karietē atskanēja skaļi smiekli, kas droši vien attiecās uz Bazēna dīvaino figūru. Svīta arī uzjautrinājās.

—   Man vajadzēja nojaust, ka tas nav karalis, — d'Artanjans pie sevis teica. — Kad jāj garām viņa augstība, neviens tā no sirds nesmejas.

—    Hei, Bazēn! — viņš uzsauca savam kaimiņam, kas bija izkāries pa logu, lai ilgāk varētu redzēt karieti. — Pasaki, kas tas bija?

—   Fukē kungs, — Bazēns cienīgi atbildēja.

—   Un visi tie cilvēki?

—   Fukē kunga galms.

—   Oho! — d'Artanjans nomurmināja. — Ko teiktu Mazarīni, ja to dzirdētu?

Viņš atkal apgūlās uz iegrima pārdomās, jautādams sev, kā tas var būt, ka Aramisu vienmēr atbalsta visspēcīgākie augstmaņi.

„Vai viņam ir lielāka laime nekā man? Vai arī es esmu dumjāks par viņu?.. Ek!.."

Šo vārdiņu d'Artanjans, kļuvis uz vecumu gudrāks, tagad piemetināja katras domas vai frāzes galā. Agrāk viņš pievienoja: „Velns parāvis!" kā piecirzdams piešus zirgam. Tagad viņš bija novecojis un čukstēja tikai filozofisko „ek", pievilkdams pavadu visām kaislībām.

XVIII

D'Artanjans meklē Portosu, bet atrod tikai Musketonu

Pārliecinājies, ka galvenā vikāra d'Erblē kunga nav mājās un viņu nevar atrast ne Melīnā, ne tuvākajā apkārtnē, d'Artanjans bez sevišķas nožēlas šķīrās no Bazēna un tikai garāmejot uzmeta skatienu lieliskajai Vo pilij, kura jau sāka lepoties ar savu diženumu, kas vēlāk kļuva par tās posta cēloni.

Kodīdams lūpas kā cilvēks, ko nomāc aizdomas un neuzticība, viņš teica, piecirzdams piešus savam dārgajam zirgam:

— Gan jau Pjerfonā es atradīšu kā<ļu labāku cilvēku un pilnāku lādi. Tas ir viss, kas man vajadzīgs, jo man radusies kāda ideja.

Mēs neatstāstīsim visus d'Artanjana ceļojuma prozaiskos sīkumus. Pjerfonā viņš ieradās trešajā dienā. No tālienes viņš ieraudzīja Portosa pili, pie kuras bija liels dīķis un turpat netālu lielisks mežs.

D'Artanjans skatījās uz skaistajiem kokiem, vēroja, kā maija saule zeltīja zaļos pakalnus un ēnainos mežus, kas stiepās līdz Kompjēnai, un pēkšņi pamanīja milzīgu kasti uz riteņiem; divi sulaiņi stūma to no aizmugures un divi vilka. Kastē atradās kaut kas dīvains zaļā un zeltītā krāsā. No tālienes tas šķita pilnīgi bezveidīgs; tuvāk pienākot, likās, ka tā ir muca, kas apvilkta ar zaļu audeklu un apšūta tresēm; pavisam tuvumā izrādījās, ka tas ir cilvēks, kura ķermenis piepildīja gandrīz visu kasti. Tas bija Musketons, bet šausmīgi izplūdis un novecojis, sirmiem matiem un sarkanu seju kā klaunam.

—   Zvēru, — d'Artanjans iesaucās, — tas taču ir mūsu vecais, labais Musketons!

—    Ā! — resnis savukārt iekliedzās. — Kāds prieks! Kāda laime! D'Artanjana kungs!… Stāviet, muļķi!

Pēdējie vārdi attiecās uz sulaiņiem, kas viņu vilka. Kaste apstājās, un visi četri sulaiņi kareivīgā brašumā uzreiz norāva tresotās cepures un nostājās ierindā aiz kastes.

—   Ak, d'Artanjana kungs! — Musketons sūrojās. — Kā es gribētu noslīgt pie jūsu kājām! Bet, kā jūs redzat, es nevaru pārvietoties.

—   Kas tev kaiš? Vai tas ir no vecuma?

—   O, nē dārgais kungs, nevis no vecuma, bet no slimībām un sirdēstiem!

—    Sirdēstiem? — d'Artanjans pārjautāja, pieiedams pie kastes. — Vai tu esi jucis, mans draugs? Paldies Dievam, tu esi stiprs kā trīssimt- gadīgs ozols.

—   Jā, bet manas kājas, d'Artanjana kungs, manas nabaga kājas? — uzticamais sulainis žēlojās.

—   Kas tad tām kaiš?

—   Kājas mani nevar panest.

—   Ak, nepateicīgais! Tu droši vien tās ļoti labi baro, Musketon?

—   Kungs, ak, vai, jā! Šai ziņā tās par mani nevar sūdzēties, — Musketons nopūzdamies teica. — Es vienmēr esmu darījis visu iespējamo sava ķermeņa labā; es taču neesmu egoists, — Musketons atkal nopūtās.

„Ko viņš tā pūš? Varbūt arī grib kļūt par baronu", — d'Artanjans nodomāja.

—   Ak, Dievs! — Musketons turpināja, atguvies no sava domīguma. — Monsenjors būs tik priecīgs, kad uzzinās, ka jūs viņu esat atcerējies.

—    Lāga Portoss! — d'Artanjans izsaucās. — Es degu nepacietībā viņu apskaut!

—   O, — Musketons izjusti teica. — Protams, es viņam par to aizrakstīšu.

—   Aizrakstīsi! Kāpēc? Vai tad viņa šeit nav? Kur viņš ir?

—   Nezinu!.. Nezinu! — Musketons atkārtoja.

—    Velns parāvis! — musketieris iekliedzās, piecirzdams kāju. — Man galīgi neveicas! Portoss taču vienmēr sēdēja mājās.

—  Jums taisnība, kungs. Neviens cilvēks tā nav pieķēries savai mājai kā monsenjors. Un tomēr… paklausot sava drauga, cienījamā d'Erblē kunga lūgumam…

—   Tātad Portosu aizveda Aramiss?

—    Lūk, kā tas notika. D'Erblē kungs atsūtīja monsenjoram vēstuli un pie tam tādu, ka te viss sagriezās ar kājām gaisā…

—    Izstāsti man visu, esi tik laipns. Tikai vispirms aizsūti prom sulaiņus.

Musketons uzkliedza: «Pazūdiet, stulbeņi!" tik varenā balsī, ka, šķiet, ar vienu elpas pūtienu varēja visus sulaiņus nogāzt no kājām. D'Artanjans piemetās uz kastes malas un sagatavojās klausīties.

Musketons iesāka:

—   Kā es jums jau teicu, monsenjors saņēma vēstuli no galvenā vikāra d'Erblē kunga pirms astoņām vai deviņām dienām, kad mums bija lauku prieku diena, tātad trešdiena.

—   Ko nozīmē, — d'Artanjans vaicāja, — Jauku prieku diena"?

—    Paskatieties apkārt un jūs redzēsiet, ka uz šīs brīnišķīgās zemes mums ir tik daudz prieku, ka tie jau sāk nogurdināt. Tāpēc mēs nolēmām tos sadalīt.

—   Un kā tad jūs tos sadalījāt? Stāsti! — d'Artanjans mudināja.

—   Gari jāstāsta, kungs.

—   Tik un tā stāsti, mums laika pietiek.

—    Ak, vai, d'Artanjana kungs, — Musketons sērīgi atbildēja. — Kopš monsenjors aizbraucis, visi prieki beigušies! Ar kādu dienu lai sāku stāstīt?

—   Protams, ar svētdienu!

—   Svētdienā mums ir dievbijīgie prieki: monsenjors iet uz kapelu, izdala svētīto maizi, klausās sprediķi un sava abata pamācības. Tas nav sevišķi jautri, bet mēs gaidām kādu mūku no Parīzes; stāsta, ka viņš prot apbrīnojami labi runāt. Tas mūs izklaidēs, jo mūsu abata runas vienmēr uzdzen miegu. Pirmdienās mēs ejam vizītēs un pieņemam viesus; spēlējam arfu, dejojam, saceram pantus ar vajadzīgajām atskaņām un, vārdu sakot, visādi iztopam mūsu dāmām.

— Velns parāvis! Tas tik ir galanti! — musketieris iesaucās, ar pūlēm valdīdamies, lai nesāktu smieties.

—  Otrdien ir zinātniskie prieki.

—   Bravo! — d'Artanjans noteica. — Pastāsti man par tiem sīkāk, krietno Musketon.

—  Monsenjors nopirka lielu lodi, es jums to parādīšu; tā aizņem visu lielā torņa augšējo stāvu. Virs tās ir galerija, ko monsenjors pavēlēja uzbūvēt. Saule un mēness karājas diegos un stieplē. Tas viss kustas - neaprakstāms skats! Monsenjors rāda man tālas zemes un jūras, un mēs solāmies viens otram nekad turp nebraukt. Tas ir tik aizraujoši!

—  Jā, patiešām ļoti aizraujoši, — d'Artanjans atteica. — Un trešdien?

—  Trešdien ir lauku prieki, kā man bija tas gods jums ziņot. Mēs apskatām monsenjora aitas un kazas; liekam ganītēm dejot stabules skaņu pavadībā — tā aprakstīts vienā grāmatā, kas monsenjoram ir bibliotēkā. Bet tas vēl nav viss. Mēs makšķerējam zivis mazā kanālā un pēc tam pusdienojam ar puķu vainagiem galvā. Lūk, tā mēs priecājamies trešdien.

—  Jā, trešdienu jūs neesat atstājuši novārtā. Bet kas tad palicis nabaga ceturtdienai?

—  Tā arī nav apieta, kungs, — Musketons smaidīdams atbildēja. — Ceturtdienās ir olimpiskie prieki. Ja jūs zinātu, cik tas ir lieliski! Mēs saaicinām visus monsenjora jaunos vasaļus un liekam viņiem skriet, cīnīties, mest diskus. Monsenjors pats gan vairs neskrien, un es arī ne. Toties disku monsenjors met vislabāk, bet, ja viņš liek lietā savu dūri, tad ir slikti!

—  Slikti? Kāpēc?

—   Jā, monsenjoram nācās atteikties no cīņas. Viņš pārsita galvas, sadragāja žokļus, salauza ribas. Jautra spēlīte, bet tikai neviens vairs tajā negribēja piedalīties.

—  Tad jau viņa dūre…

—  Ir vēl spēcīgāka nekā agrāk. Monsenjora kājas ir palikušas mazliet vārgākas, viņš pats to atzīst, toties viss spēks pārgājis rokās, un viņš…

—  Tāpat kā agrāk nosit vērsi?

—   Nē, kungs, vēl vairāk: salauž sienas. Nesen, kad viņš vakariņoja pie kāda no saviem fermeriem, — jūs jau zināt, cik lielu vienkāršās tautas mīlestību viņš bauda, — monsenjors nolēma pajokot un lika ar dūri pa sienu. Siena sagāzās, jumts arī; nosita trīs zemniekus un piedevām vēl veceni.

—   Ak, Dievs! Un pats viņš palika vesels?

—  Tikai mazlietiņ savainoja galvu! Mēs apslapinājām ar ūdeni, ko mums sūta mūķenes… Toties dūrei nenotika nekas.

—  Pie velna tās olimpiskās izpriecas. Tās maksā pārāk dārgi, ja pēc viņām paliek atraitnes un bāreņi.

—  Tas nekas, kungs, mēs viņiem piešķiram pensiju: tam paredzēta monsenjora ienākumu desmitā daļa.

—   Pāriesim pie piektdienas!

—   Piektdienā ir cildeni un kareivīgi prieki. Mēs dodamies medībās, apmācām medību vanagus, iejājam zirgus. Pēdējā — sestdiena — tiek veltīta garīgiem priekiem: mēs bagātinām prātu ar jaunām zināšanām, skatāmies monsenjora gleznas un statujas, dažreiz rakstām un zīmējam plānus, bet citreiz šaujam no monsenjora lielgabaliem.

—   Zīmējat plānus! Šaujat no lielgabaliem!

—  Jā, kungs.

—   Mans draugs, — d'Artanjans teica, — baronam di Valonam ir vissmalkākais un cēlākais prāts; bet ir tādas baudas, kuras, kā man šķiet, jūs esat aizmirsuši…

—   Kādas tad? — Musketons nemierīgi apvaicājās.

—   Miesas baudas.

Musketons nosarka.

—   Kā jūs to domājat? — viņš jautāja, nodūris acis.

—  Labus ēdienus, vīnu un jautras sarunas pie pudeles.

—   Kungs, visas šīs lietas neskaitās: tās mēs baudām katru dienu.

—  Krietnais Musketon, — d'Artanjans turpināja, — piedod man, bet mani tā aizrāva tavs stāsts, ka es aizmirsu par pašu galveno — ko tad d'Erblē kungs uzrakstīja baronam?

—   Tiesa gan, kungs, izpriecas novirzīja mūs no galvenā. Tad klausieties. Trešdien pienāca vēstule. Es pazinu rokrakstu un tūlīt atdevu vēstuli barona kungam.

—   Un tālāk?

—  Monsenjors izlasīja un iekliedzās: „Zirgus! Ieročus! Ātrāk!"

—  Ak, Dievs! — d'Artanjans iesaucās. — Droši vien atkal divkauja!

—   Nē, kungs, vēstulē bija teikts: „Dārgais Portos, dodies tūlīt pat ceļā, ja gribi ierasties pirms equinoxe*. Gaidu".

—  Velns parāvis, — d'Artanjans domīgi čukstēja. — Droši vien kaut kas ļoti steidzams!

—  Jā, droši vien. Monsenjors, — Musketons turpināja, — kopā ar savu sekretāru aizjāja tai pašā dienā, lai pagūtu ierasties laikā.

—   Un paguva?

—   Ceru. Monsenjors ne no viena nebaidās, kā jūs pats zināt, bet toreiz viņš nepārtraukti atkārtoja: „Velns parāvis, kas ir tas ekvinokss? Vienalga, tas būs brīnums, ja viņš pagūs ierasties pirms manis".

—  Tu domā, ka Portoss ieradās agrāk? — d'Artanjans jautāja.

—   Es par to esmu pārliecināts. Lai cik tas ekvinokss būtu bagāts, viņam noteikti nav tādu zirgu kā monsenjoram.

D'Artanjans apspieda smieklus tikai tāpēc, ka Aramisa vēstules la- konisms viņam lika pārdomāt.

Equinoxe (lat.)

Viņš devās uz pili kopā ar Musketonu, pareizāk sakot, sekodams viņa ratiem; tad apsēdās pie galda un nobaudīja karalisku mielastu. No Musketona viņš vairāk neko neuzzināja — uzticamais kalps tikai apraudājās, un tas bija viss.

— ekvinokcija; vienāds dienas un nakts garums.

Nogulējis mīkstā gultā visu nakti, d'Artanjans sāka domāt par to, kas slēpās Aramisa vēstulē. Kāds sakars ekvinokcijai ar Portosa darīšanām? Neko nesaprazdams, viņš nolēma, ka droši vien aiz tā slēpjas kāda jauna bīskapa mīlas intriga, un tāpēc ir svarīgi, lai dienas un naktis būtu vienāda garuma.

D'Artanjans aizjāja no Pjerfonas pils tāpat kā no Melīnas un grāfa de Lafēra pils.

Viņš šķita mazliet domīgs, bet tas nozīmēja, ka viņam ir ļoti slikts garastāvoklis. Nolaidis galvu, sastingušu skatienu, viņš bija iegrimis domās, no kurām reizēm dzimst daiļrunība, un runāja pats ar sevi:

—    Ne draugu, ne nākotnes, nekā!.. Mani spēki izsīkuši, tāpat kā izirušas senās draudzības saites. Tuvojas aukstais un nepielūdzamais vecums. Tas pārvelk ar melnu krēpu visu, kas bija spožs un svaigs manā jaunībā; un beidzot tas uzveļ šo saldo nastu sev plecos un aiznes uz nāves bezdibeni…

Lai cik gaskonis bija stingrs un vīrišķīgs cīņā ar dzīves likstām, te viņa sirds ietrīsējās; dažus mirkļus mākoņi viņam likās melni, bet zeme mikla un slidena kā kapsētā.

—    Kurp lai es dodos? — viņš jautāja pats sev. — Ko es darīšu? Viens… pavisam viens… bez ģimenes… bez draugiem… Eh! — viņš pēkšņi iesaucās un piecirta piešus. — Uz Parīzi!

Nākamajā dienā viņš bija Parīzē.

Viss ceļojums prasīja viņam desmit dienas.

XIX

Ko d'Artanjans nolēma darīt Parīzē

Leitnants nokāpa no zirga Lombarda ielā pie kādas bodītes ar nosaukumu „Zelta piestiņa".

Labsirdīga izskata cilvēks baltā priekšautā, kas ar tuklo roku glaudīja savas iesirmās ūsas, priekā iekliedzās, pamanījis jātnieku.

—   Vai tas patiešām esat jūs, leitnanta kungs? — viņš iesaucās.

—   Sveiks, Planšē, — d'Artanjans pieliecās, lai ieietu bodītē.

—   Ātrāk, — Planšē pavēlēja, — paņemiet d'Artanjana kunga zirgu. Sagatavojiet kungam istabu un vakariņas!

—   Pateicos, Planšē. Esiet sveicināti, mani draugi, — d'Artanjans teica pārdevējiem, kas rosījās apkārt.

—  Vai jūs man neatļautu nosūtīt kafiju, sīrupu un rozīnes? — Planšē lūdza. — Tas ir superintendanta kunga virtuves pasūtījums.

—   Sūti vien!

—   Pēc mirkļa viss būs kārtībā, un pēc tam vakariņosim.

—   Iekārto tā, lai mēs vakariņotu vieni, — d'Artanjans teica. — Man ar tevi jāparunā.

Planšē skatiens, kuru tas veltīja savam bijušajam kungam, bija ļoti daiļrunīgs.

—   O, vari nebaidīties, — musketieris piebilda. — Nav nekādu nepatikšanu.

—  Jo labāk! Jo labāk!

Planšē atviegloti uzelpoja, bet d'Artanjans bez garām ceremonijām apsēdās tirgotavā uz maisa ar korķiem un sāka skatīties apkārt.

Tā bija bagāta tirgotava; gaisā virmoja ingvera, kanēļa un maltu piparu smaržas, no kurām d'Artanjans sāka šķaudīt.

Planšē saņēma naudu, rakstīja rēķinus un tai pat laikā paguva apbērt ar laipnībām savu bijušo saimnieku. Pret pircējiem Planšē izturējās lepni, runāja aprauti, kā jau bagāts tirgonis, kurš gan visiem gatavs pārdot, bet ne no viena nav atkarīgs.

To pamanījis, d'Artanjans jutās apmierināts. Viņam bija savi iemesli, kurus mēs vēlāk paskaidrosim sīkāk.

Pamazām tuvojās nakts. Beidzot Planšē ieveda viņu kādā apakšstāva istabā, kur starp dažādiem saiņiem un kastēm stāvēja klāts galds divām personām.

D'Artanjans izmantoja šo mirkli, lai mierīgāk pavērotu Planšē seju, ko viņš nebija redzējis ilgāk par gadu.

Planšē bija mazliet apvēlies, arī seja bija izplūdusi. Viņa dziļi iegrimušās acis joprojām bija tikpat dzīvas un mirdzošas, un tauku kārtiņa, kas izlīdzina sejas formu, vēl nebija skārusi ne viņa raksturīgos vaigu kaulus, kas pauda viltību un mantkārību, ne arī aso zodu, kas vēstīja par blēdīgumu un pacietību.

Planšē sēdēja pie galda tikpat cēli kā savā bodītē; savam kungam viņš nepiedāvāja sevišķi bagātīgas vakariņas, bet toties tās bija īsta parīzieša gaumē: cepetis ar dārzeņiem, kas bija cepts kaimiņu maiznieka krāsnī, un salātus un desertu no paša bodītes. D'Artanjana sirds iesila, kad tirgotājs no malkas grēdas izvilka pudeli Anžū vīna, kas d'Artan- janam garšoja vislabāk.

Planšē ar labsirdīgu smaidu teica:

—   Agrāk es dzēru jūsu vīnu; jūtos laimīgs, ka šodien jūs dzerat manu.

—   Ar Dieva palīdzību, mans draugs Planšē, es to dzeršu ilgi, jo tagad es esmu pilnīgi brīvs.

—   Saņēmāt atvaļinājumu?

—   Uz visiem laikiem!

—   Kā! Jūs aizgājāt no dienesta? — Planšē izbrīnījies vaicāja.

—   Jā, aizgāju atpūtā.

—   Bet karalis? — iesaucās Planšē, kurš bija pārliecināts, ka karalis nevar iztikt bez tāda cilvēka kā d'Artanjans.

—   Karalis sameklēs kādu citu… Tagad mēs esam labi paēduši, un tu mani mudini, lai es tev visu izstāstu… Nu tad saspicē ausis!

—   Jau saspicēju.

Planšē smiekli skanēja drīzāk labsirdīgi nekā viltīgi, un viņš attaisīja nākamo baltvīna pudeli.

—   Pasaudzē manu galvu.

—   O, kamēr jūs, kungs, pazaudēsiet galvu…

—   Tagad man ir skaidra galva, un es vairāk kā jebkad esmu noskaņots to tādu saglabāt. Vispirms parunāsim par finansēm… Kā klājas mūsu naudai?

—   Lieliski. Divdesmit tūkstošus liru, ko es saņēmu no jums, es laidu apgrozībā; tie man ienes deviņus procentus. Jums es atdodu septiņus procentus, tā kā es vēl nopelnu.

—   Un vai tu esi apmierināts?

—   Pilnīgi. Vai jūs atvedāt vēl naudu?

—   Nē, bet kaut ko labāku… Vai tad tev vēl vajadzīga nauda?

—    O, nē! Tagad katrs gatavs man aizdot. Par ko tad jūs gribējāt runāt?

—   Tas, Planšē, ir garš un grūts stāsts.

—   Tomēr pastāstiet.

D'Artanjans sāka plūkāt ūsas kā cilvēks, kurš nav īsti izlēmis, vai uzticēties sarunu biedram vai nē.

—   Kas tas ir? Kāds tirdzniecības pasākums? — Planšē jautāja.

—   Jā.

—    Izdevīgs?

—  Jā, četrsimt procentu.

Planšē tik stipri iezvēla ar dūri pa galda virsmu, ka pudeles salēcās kā izbīlī.

—   Patiešām?

—   Domāju, ka var iegūt arī vairāk, — d'Artanjans aukstasinīgi teica. — Labāk solīt mazāk…

—    Velns parāvis! — Planšē piebīdīja savu krēslu tuvāk. — Tā ir vienreizēja lieta!… Vai tajā var ieguldīt daudz naudas?

—   Katrs dod divdesmit tūkstošus liru.

—   Tas ir viss jūsu kapitāls. Un uz cik ilgu laiku?

—   Uz vienu mēnesi.

—   Un mēs saņemsim…

—   Katrs pa piecdesmit tūkstošiem skaidrā naudā.

—    Apbrīnojami!… Un vai par tādiem procentiem man daudz būs jācīnās?

—    Jā, protams, būs mazliet jāpacīnās, — d'Artanjans teica tikpat mierīgi kā iepriekš. — Bet tagad mēs esam divi, Planšē, un es uzņemos visus triecienus.

—   Nē, es tam nevaru piekrist…

—    Planšē, tu tajā nedrīksti nepiedalīties. Tev vajadzētu pamest tirgotavu…

—   Tātad šī lieta nav saistīta ar Parīzi?

—   Nē, ar Angliju.

—   Ar šo spekulantu zemi? — Planšē sacija. — Es to ļoti labi pazīstu… Atļaujiet tomēr painteresēties: kas tā ir par lietu, kungs?

—   Restaurācija…

—   Pieminekļu?

—   Jā, mēs restaurēsim Vaitholu.

—   OhoL Un jūs cerat to paveikt mēneša laikā?

—   Es uzņemos visu atbildību.

—  Ja jūs, kungs, atbildat par visu, tad, protams…

—   Tev taisnība… man šī lieta ir zināma… Tomēr man nav nekas pretī apspriesties ar tevi…

—   Pārāk liels gods. Bez tam es galīgi neko nesaprotu no arhitektūras.

—   Planšē, tu maldies: tu esi lielisks arhitekts tāda veida celtniecībai, nē sliktāks par mani.

—   Pateicos…

—   Atzīstos, ka vispirms es mēģināju piedāvāt šo lietu saviem draugiem, bet izrādījās, ka neviens no viņiem nav mājās. Žēl, ka nav vairs drosmīgu un veiklu cilvēku.

—   Ak, tā! Tātad būs konkurence, un pasākums būs jāaizstāv?

—   Jā…

—   Es degu nepacietībā uzzināt sīkāk.

—   Labi. Tikai aizslēdz durvis un piesēdies tuvāk.

Planšē trīsreiz apgrieza atslēgu.

—   Atver logu. Soļu un pajūgu trokšņi traucēs mūs sadzirdēt, ja kāds gribētu noklausīties.

Planšē atvēra logu, un istabā ielauzās ielas trokšņi. Ratu rībēšana, kliedzieni, soļu klaudzoņa, suņu riešana apdullināja pašu d'Artanjanu. Viņš izdzēra glāzi baltvīna un iesāka:

—   Planšē, man radās kāda doma…

—    Ā, kungs, tādu es jūs atkal pazīstu, — atteica no uztraukuma trīcošais bodnieks.

XX

„Zelta piestiņā" Lombarda ielā tiek dibināta kompānija d'Artanjana idejas realizācijai

Pēc īsa klusuma brīža, kurā d'Artanjans paguva apcerēt ne vienu domu vien, bet sakoncentrēt visas, viņš apvaicājās:

—   Mīļais Planšē, tu droši vien esi dzirdējis par Anglijas karali Kārli I?

—   Protams, kungs. Jūs taču atstājāt Franciju, lai viņam palīdzētu. Viņš tomēr gāja bojā, un sev līdz gandrīz aizrāva nāvē arī jūs.

—  Tieši tā. Es redzu, ka tev ir laba atmiņa, dārgais Planšē.

—   Kaut ko tādu nevar aizmirst arī ar sliktu atmiņu. Man Grimo kungs stāstīja — un viņu nevar pieskaitīt pļāpām, — kā noripoja Kārļa I galva, kā jūs gandrīz veselu nakti pavadījāt uz kuģa, kas bija pilns ar pulveri, un kā uzpeldēja mīlīgā Mordaunta kunga līķis ar apzeltītu nazi krūtīs. Vai tad to var aizmirst?

—  Tomēr ir cilvēki, kas to visu ir aizmirsuši.

—  To var vienīgi tie, kas neko nav redzējuši vai arī nav dzirdējuši Grimo stāstu.

—  Jo labāk, ja tu to visu atceries. Man vajadzēs tev atgādināt tikai, ka karalim Kārlim I palika dēls.

—  Atļaujiet piebilst, ka viņam bija pat divi dēli, — Planšē iebilda. — Jaunāko, Jorkas hercogu, es redzēju Parīzē todien, kad viņš devās uz Palērojālu, un man teica, ka viņš ir Kārļa I otrais dēls. Kas attiecas uz vecāko, tad man ir tas gods pazīt viņu tikai vārda pēc, bet redzējis es viņu nekad neesmu.

—  Par viņu es arī runāju, Planšē, par vecāko dēlu, kuru agrāk sauca Velsas princis, bet tagad Anglijas karalis Kārlis II.

—   Karalis bez karalistes, — pamācoši noteica tirgonis.

—  Tad klausies, — d'Artanjans iesāka. — Šis Velsas princis, karalis bez karalistes, ka tu pareizi atzīmēji, mani ieintereseja. Es redzēju, kā viņš lūdza palīdzību skopulim Mazarīni un Ludviķim XIV, šim bērnam, un, tā kā es esmu pieredzējis tādās lietās, man šķita, ka gāztā karaļa gudrās acis un cildenums, ko viņš saglabājis par spīti visām savām nelaimēm, liecina, ka viņš ir drosmīgs cilvēks un spēj būt karalis.

Planšē klusēja un piekrītoši māja. Tas viss tomēr viņam nenoskaidroja d'Artanjana ideju.

D'Artanjans turpināja:

—   Lūk, ko es no tā secināju. Klausies uzmanīgi, Planšē, jo mēs jau tuvojamies lietas būtībai.

—   Klausos.

—   Karaļi nemaz tā neaug no zemes griezdamies, lai tautas tos varētu atrast visur, kur tie vajadzīgi. Pēc manām domām, šis karalis bez karalistes ir labi saglabājies grauds un, ja uzmanīga un stipra roka to laikus iestādīs zemē, tas dos labus asnus.

Planšē joprojām piekrītoši māja, vēl nesaprazdams, kāda tam visam ir jēga.

—   „Nabaga karaliskais graudiņš", es nodomāju pavisam aizkustināts, bet tieši tāpēc man ienāca prātā doma, vai tikai es neiedomājos muļķības; tā nu es nolēmu apspriesties ar tevi, mans draugs.

Planšē pat nosarka no lepnuma un prieka.

—   Nabaga karaliskais graudiņš! — d'Artanjans turpināja. — Vai nepaņemt tevi un nepārstādīt labā augsnē?

—   Ak, Dievs! — Planšē teica un uzmeta savam bijušajam saimniekam tik vērīgu skatienu, it kā šaubītos, vai viņš ir pie pilnas saprašanas.

—   Kas tev ir?

—   Nekas, kungs.

—   Vai tu sāc saprast?

—   Baidos, ka sāku.

—   Ā! Tu saproti, ka es gribu atdot Kārlim II troni?

Planšē salēcās krēslā.

—  Ā. tad, lūk, ko jūs saucat par restaurāciju! — viņš pārbijies teica.

—   Vai tad to tā nesauc?

—   Tiesa, tiesa! Bet vai jūs esat labi pārdomājis?

—   Ko?

—   To, kas tur notiek.

—   Kur?

—   Anglijā.

—   Kas tad? Pastāsti, Planšē!

—  Atvainojiet, kungs, es ielaižos spriedelēšanā, kas nemaz neattiecas uz manu tirdzniecību. Bet jūs man piedāvājāt tirdzniecisku darījumu… Jūs taču man to piedāvājāt, vai ne?

—   Un pie tam ļoti izdevīgu!

—   Tātad, ja jūs man piedāvājat tirdzniecisku darījumu, tad es to varu apspriest.

—  Apspriedīsim, Planšē; tas palīdzēs noskaidrot patiesību.

—  Ar jūsu atļauju, kungs, es teikšu, ka, pirmkārt, tur ir parlaments.

—   Un vēl?

—  Armija.

—   Labi. Vai nav vēl kaut kas?

—  Tauta.

—  Tas ir viss?

—   Tauta nogāza un sodīja ar nāvi karali, šī karaļa tēvu. Tad jau droši vien tā nepieņems arī šo.

—  Mans draugs Planšē, — d'Artanjans atbildēja, - tu spried tā, it kā tev būtu siera galva… Tautai jau apnikuši šie kundziņi, kas saucas kaut kādos barbariskos vārdos un gaudo psalmus. Dārgais Planšē, es esmu ievērojos, ka tauta dod priekšroku jokiem, nevis baznīcas dziesmām. Atceries Frondu: kā tai laikā dziedāja! Tie bija jauki laiki!

—   Ne visai! Mani gandrīz pakāra!

—  Jā, bet tomēr nepakāra! Iedzīvoties mantā tu arī sāki šo dziesmu pavadībā.

—  Jums taisnība, bet tagad atgriezīsimies tomēr pie armijas un parlamenta.

—   Es jau teicu, ka paņemšu Planšē kunga divdesmit tūkstošus liru un tādu pat summu došu arī pats; par šiem četrdesmit tūkstošiem es nolīgšu karaspēku.

Planšē sasita rokas.

Redzēdams, ka d'Artanjans runā nopietni, viņš sāka domāt, ka leitnants galīgi sajucis.

—   Karaspēku?.. Ak, kungs! — viņš teica, laipni smaidīdams, jo baidījās saniknot jukušo un izraisīt viņā trakuma lēkmi. — Karaspēku! Kādu tad?

—   Četrdesmit cilvēkus.

—    Četrdesmit pret četrdesmit tūkstošiem? Tā kā par maz! Es esmu pilnīgi pārliecināts, ka jūs viens pats esat tūkstoš cilvēku vērts; bet kur jūs atradīsiet vēl trīsdesmit deviņus, kas līdzinātos jums? Pat ja atradīsiet, kas jums dos naudu, lai viņiem samaksātu?

—   Nav slikti teikts, Planšē!.. Velns lai parauj, tu sāc glaimot!

—    Nē, kungs, es saku to, ko domāju; es ļoti baidos, ja jūsu četrdesmit cilvēkiem nāksies iet izšķirošajā kaujā…

—   Tāpēc es nekādā izšķirošā kaujā neielaidīšos, mans krietnais Planšē, — gaskonis smaidīdams atteica. — Jau senatnē bija daudz lielisku piemēru, kā prasmīgi manevrēt, lai izvairītos no pretinieka, nevis lai uzbruktu. Tev, Planšē, tas jāzina; tu taču komandēji parīziešus tai dienā, kad tiem bija jācīnās ar musketieriem. Toreiz tu tik labi izplānoji manevrus, ka neizgāji no Karaļu laukuma.

Planšē iesmējās.

—   Tiesa, — viņš teica, — ja jūsu četrdesmit cilvēki tikai slēpsies un rīkosies viltīgi, tad var cerēt, ka viņus neviens nesakaus. Bet jūs taču gribat sasniegt kādu mērķi!

—   Protams. Klausies, kā es domāju ātri atdot karalim Kārlim II troni.

—   Kā? — Planšē iesaucās un sagatavojās klausīties ar divkāršu uzmanību. — Izstāstiet jūsu plānu. Man tomēr šķiet, ka mēs kaut ko aizmirsām.

—   Ko?

—   Nav vērts runāt par tautu, kas dod priekšroku jautrām dziesmām nevis psalmiem, un par armiju, ar kuru mēs necīnīsimies, bet vēl paliek parlaments, un tas vis nedzied.

—   Bet arī necīnās. Planšē, kā gan tu, gudrs cilvēks, vari uztraukties par šo bļāvēju baru, ko dēvē par līdzskrējējiem un par skeletu bez miesas! Parlaments mani neuztrauc.

—   Nu, ja jau tā, tad nerunāsim par to.

—   Labi. Pāriesim pie galvenā. Planšē, vai tu atceries Kromvelu?

—   Es esmu daudz dzirdējis par viņu.

—   Viņš bija kārtīgs karavīrs!

—   Un briesmīgs rīma.

—   Kā tā?

—   Viņš vienā paņēmienā aprija Angliju.

—   Labi, Planšē; bet, ja nu dienu pirms Anglijas aprīšanas kāds būtu aprijis viņu pašu?

—   Kungs, tad tas būtu kāds lielāks par viņu. Tā māca elementārā matemātika.

—   Labi. Te nu mēs esam nonākuši pie mūsu darīšanām.

—   Kromvels taču ir miris. Viņu aprija kaps.

—    Dārgais Planšē, es priecājos, ka tu esi kļuvis ne tikai par matemātiķi, bet arī par filozofu.

—    Tirgotavā es patērēju pārāk daudz apdrukātu papīru; tie mani izglīto.

—    Bravo! Tātad tu zini, — tu nevarētu apgūt matemātiku un filozofiju, ja kaut nedaudz nezinātu vēsturi, — ka pēc diženā Kromvela parādījās otrs, niecīgāks?

—   Jā, viņu sauca Ričards, un viņš izdarīja to pašu, ko jūs, d'Artanjana kungs: aizgāja no dienesta.

—    Labi! Ļoti labi! Pēc diženā, kurš nomira, un pēc niecīgā, kurš aizgāja, parādījās trešais. Viņu sauc Monks. Viņš ir ļoti prasmīgs ģenerālis, jo nekad neiesaistās kaujās; viņš ir teicams diplomāts, jo nekad neko nerunā, bet, ja grib pateikt cilvēkam: «Sveicināts", tad pārdomā to divpadsmit stundas un beidzot saka: «Ardievu", un visi atpleš mutes, tāpēc ka viņa vārdi ir pašā laikā.

—   Tas nemaz nav slikti, — Planšē piebilda. — Es zinu vēl kādu politiķi, kas ļoti līdzinās viņam.

—   Vai tikai tas nav Mazarīni?

—   Kā tad, ka viņš.

—   Tev taisnība. Mazarīni vienīgi nepretendē uz Francijas troni; bet tas, kā redzi, visu maina. Tātad Monks, kam pasniedz uz šķīvīša visu

Angliju gluži kā cepeša gabalu, ir gatavs to aprit un Kārļa II piekritējiem un pašam Kārlim II paziņot: „Nescio vos"… *

—  Es nesaprotu angļu valodu, — Planšē pārtrauca viņu.

—  Toties es saprotu, — d'Artanjans atbildēja. — „Nescio vos" nozīmē: es nepazīstu jūs… Tad, lūk, šo pašu Monku, kurš būs svarīgākais cilvēks Anglijā pēc tam, kad viņš to aprīs…

—  Kas tad būs?

—   Mans draugs, es došos uz Angliju, ar saviem četrdesmit pavadoņiem, nolaupīšu viņu, sasiešu un atvedīšu uz Franciju. Tālāk manām sajūsminātajām acīm rādās divas iespējas.

—  Man arī! — Planšē sajūsmināts iesaucās. — Mēs viņu ietupināsim būrī un rādīsim par naudu!

—  Par šo trešo iespēju es nebiju iedomājies. To atradi tu, Planšē!

—  Vai nav labi izdomāts?

—  Lieliski. Bet manas ieceres ir vēl labākas.

—  Runājiet, un tad paskatīsimies.

—  Pirmkārt, es no viņa saņemšu izpirkuma naudu.

—   Cik?

—  Tāds vīrs noteikti ir simt tūkstoš ekiju vērts.

—   O, protams!

—  Vai arī, vēl labāk, es Monku atdošu karalim Kārlim II. Ja karalim vairs nebūs jābaidās ne no brašā ģenerāļa, ne slavenā diplomāta, gan jau viņš pats atradīs iespēju, kā atgūt savu troni, bet pēc tam noskaitīs man šos simt tūkstošus ekiju. Lūk, kāda ir mana ideja! Ko tu par to teiksi, Planšē?

—  Kungs, tā ir vērtīga ideja! — Planšē iesaucās, drebēdams sajūsmā. — Kā jums tā ienāca prātā?

—   Tā man iešāvās prātā kādā rītā Luāras krastā, kad mūsu lāga karalis Ludviķis XIV raidīja nopūtas, vezdams zem rociņas Mariju Mančīni.

—   Kungs, varu apliecināt, ka jūsu ideja ir vienreizēja, bet…

Nepazīstu jus (lat.).

—  Ā, tu saki „bet"?

—  Atļaujiet!.. Tā līdzinās tai milzīgajai lāčādai, kuru vajadzēja pārdot, bet vispirms, ja atceraties, nodīrāt no dzīva lāča. Sagūstīt Monku nav nekāda joka lieta.

—   Bez šaubām, bet es nolīgšu karaspēku.

—   Jā, jā, es saprotu. Jūs gribat pārsteigt viņu nesagatavotu. Tādā gadījumā panākumi nodrošināti, jo to neviens nespēs izdarīt labāk par jums.

—   Man patiešām tādās lietās veicas, — d'Artanjans atbildēja lepnā vienkāršībā. — Ja kopā ar mani būtu mans mīļais Atoss, bezbailīgais Portoss un viltīgais Aramiss, tad mēs to paveiktu ātri vien. Bet viņi ir kaut kur pazuduši, un neviens nezina, kur viņus atrast. Tāpēc es ķeršos pie šīs lietas viens pats. Pasaki man tikai: vai tā ir izdevīga? Vai var riskēt ar kapitālu?

—   Pārāk izdevīga.

—  Kā tā?

—  Tik lieliskas lietas reti kad izdodas.

—  Šī noteikti izdosies, un pierādījums ir tas, ka pie lietas ķēros es. Tev tas būs izdevīgi un man arī. Teiks: „Lūk, ko d'Artanjana kungs vēl vecumdienās paveica". Par mani stāstīs leģendas. Planšē, es iekļūšu vēsturē! Es alkstu pēc slavas!

—  Ak, kungs! — Planšē iesaucās. — Ja es iedomājos, ka te starp manu sīrupu, žāvētajām plūmēm un kanēli tiek apspriests tik grandiozs plāns, tad mans veikaliņš sāk man likties kā pils!

—   Tikai sargies, Planšē, sargies! Ja kāds kaut ko saodīs, tad mūs abus gaida Bastīlija. Mans draugs, piesargies, jo mēs kaldinām sazvērestību pret ministriem: Monks ir Mazarīni sabiedrotais. Uzmanies!

—   Kam ir tas gods kalpot jums, tas ne no kā nebaidās; bet, ja ir tā laime kārtot ar jums finansu darīšanas, tad jāprot klusēt.

—  Labi. Tas vairāk attiecas uz tevi nekā uz mani. Es jau pēc nedēļas būšu Anglijā.

—   Brauciet, kungs, un, jo ātrāk, jo labāk.

—   Nauda būs sagatavota?

—    Rīt būs: jūs to saņemsiet no manis. Vai jūs vēlaties zeltā vai sudrabā?

—   Zeltā ir izdevīgāk. Padomā tikai, kā mēs to visu noformēsim?

—   Ļoti vienkārši: jūs man iedosiet parādzīmi, un viss.

—   Nē, nē, - d'Artanjans strauji iebilda. — Es mīlu kārtību visās lielās.

—   Es arī; bet jums…

—   Ja nu es tur nomirstu, vai mani ķer musketes lode, vai arī es pārdzeros alu?

—   Ak! Ticiet man, tādā gadījumā es būšu tik satriekts par jūsu nāvi, ka .aizmirsīšu par naudu.

—   Pateicos, Planšē, bet kārtība pirmajā vietā. Tūlīt mēs uzrakstīsim nolīgumu, ko varētu nosaukt par mūsu kompānijas dibināšanas aktu.

Planšē atnesa papīru, spalvu un tinti.

D'Artanjans paņēma spalvu, iemērca tintē un uzrakstīja:

«Atvaļinātais karaļa musketieru leitnants d'Artanjana kungs, kas patlaban dzīvo Tiktonas ielā viesnīcā "Kaziņa", un tirgotājs Planšē kungs, kas dzīvo Lombarda ielā tirgotavā «Zelta picstiņa", noslēdz līgumu par sekojošiem nosacījumiem.

Tiek dibināta kompānija ar četrdesmit tūkstoš livru kapitālu d'Artanjana kunga idejas realizācijai. Planšē kungs, iepazinies ar šo ideju un pilnībā to atbalstīdams, izsniedz d'Artanjana kungam divdesmit tūkstošus livru. Viņš nedrīkst izvirzīt prasības ne par kapitāla atdošanu, ne procentu izmaksu līdz tam laikam, kamēr d'Artanjana kungs neatgriezīsies no Anglijas, uz kurieni patlaban dodas.

No savas puses d'Artanjana kungs apņemas pievienot savus divdesmit tūkstošus livru naudai, kas saņemta no Planšē kunga. D'Artanjana kungs šo summu četrdesmit tūkstoš livru apmērā izmanto pēc saviem ieskatiem, bet uzņemas izpildīt sekojošus nosacījumus.

Kad d'Artanjana kungs jebkurā veidā ir atdevis viņa majestātei Kārlim II Anglijas troni, viņam jāizmaksā Planšē kungam pavisam…"

—   Pavisam simt piecdesmit tūkstošu livru, — redzēdams, ka d'Artanjans apstājies, Planšē naivi pateica priekšā.

—   Nekā, velns parāvis! — d'Artanjans iebilda. — Peļņu nedrīkst dalīt uz pusēm, tas nebūs taisnīgi.

—    Kungs, mēs taču piedalāmies darījumā ar vienādām daļām, — Planšē bikli ieteicās.

—   Tas gan, bet, dārgais Planšē, uzklausi nākošo punktu: ja tas tev neliksies ļoti taisnīgs, mēs to izsvītrosim.

D'Artanjans uzrakstīja:

„Tā kā d'Artanjana kungs ziedo kompānijai ne tikai kapitālu divdesmit tūkstoš livru apmērā, bet arī savu laiku, prasmi un savu ādu, un visi tie, sevišķi pēdējais, viņam ir ļoti dārgi, d'Artanjana kungs no trīsdesmit tūkstošiem livru patur sev divdesmit tūkstošus, tas ir, viņam pienākas divas trešdaļas no kopējās summas".

—   Ļoti labi, — Planšē piekrita.

—   Ir taisnīgi?

—   Pilnīgi.

—   Tevi apmierinās simt tūkstoši?

—    Un kā vēl! Apžēlojieties! Par divdesmit tūkstošiem dabūt simt tūkstošus livru!

—   Vienā mēnesī, saproti?

—   Kā! Mēneša laikā?

—   Jā, es tev lūdzu tikai uz vienu mēnesi.

—    Kungs, — Planšē aukstsirdīgi teica, — es jums dodu sešas nedēļas.

—   Pateicos, — musketieris lepni atbildēja.

Abi kompanjoni vēlreiz pārlasīja līgumu.

—    Lieliski, kungs, — Planšē sacīja. — Pat nelaiķis Koknāra kungs, ~ baroneses di Valonas pirmais vīrs, nebūtu varējis sastādīt dokumentu labāk.

—   Ja tā, tad parakstīsim to.

Abi parakstīja līgumu.

—   Tagad, — d'Artanjans noteica, — es nevienam neko nebūšu parādā.

—   Es gan būšu jūsu parādnieks, — atbildēja Planšē.

—   Kas to var zināt! Es gan ļoti rūpējos par savu ādu, bet tik un tā varu to pazaudēt Anglijā, un tad tu, Planšē, visu pazaudēsi. Starp citu, es atcerējos vēl vienu, visvajadzīgāko un vissvarīgāko punktu. Dod, es to pierakstīšu.

„Ja d'Artanjana kungs iet bojā šai pasākumā, tad kompānija tiek likvidēta, un Planšē kungs jau iepriekš piedod d'Artanjana kunga garam tos divdesmit tūkstošus livru, ko viņš, Planšē, ieguldījis augstāk minētās kompānijas kasē".

Pie pēdējā punkta Planšē sadrūma, bet, paskatījies sava kompanjona mirdzošajās acīs, uz muskuļainajām rokām un stipro ķermeni, viņš kļuva mundrāks un bez žēlabām droši parakstīja pēdējo punktu. D'Artanjans izdarīja to pašu.

—   Tagad, — Planšē teica, pieliedams d'Artanjanam pēdējo glāzi vīna, — esiet tik laipns un liecieties gulēt.

D'Artanjans paņēma sveci, iegāja savā istabā un apgūlās.

XXI

D'Artanjans gatavojas doties ceļojumā tirdzniecības nama „ Planšē un Co" interesēs

D'Artanjans visu nakti tik cītīgi domāja, ka no rīta viņam bija gatavs plāns.

— Lūk, — viņš teica, sēdēdams gultā, balstīdamies pret ceļgalu un atspiedis zodu rokā, — lūk, ko es izdarīšu! Es sameklēšu četrdesmit uzticamus un izturīgus cilvēkus; es tos atradīšu starp cilvēkiem, kas var būt iejaukti aizdomīgās lietās, bet tomēr ir pieraduši pie disciplīnas. Es viņiem apsolīšu, ka katrs saņems piecsimt livru, ja atgriezīsies Francijā dzīvs; bet, ja neatgriezīsies, tad neko… vai arī pusi no apsolītās summas mantiniekiem. Ar šo vienību es ieradīšos pie ģenerāļa Monka. Viņš mani pieņems; es iekarošu viņa uzticību un, cik drīz vien iespējams, izmantošu to ļaunprātīgi.

Šajā vietā d'Artanjans apstājās un pakratīja galvu.

— Nē, — viņš teica, — Atosam es par to neuzdrošinātos teikt; tātad šis ceļš nav īsti labs. Jārīkojas ar spēku, — viņš piemetināja, — jā, protams, jārīkojas ar spēku, neaptraipot savu godu. Ar šiem četrdesmit kareivjiem es karošu kā partizānis… Jā, bet, ja nu es satikšu pat ne četrdesmit tūkstošus angļu, kā teica Planšē, bet tikai četrdesmit, tad mani noteikti sakaus, jo starp maniem karavīriem noteikti būs visamz desmit gļēvuļu un desmit stulbeņu, kuri aiz muļķības ļaus sevi nogalināt. Jā, nav iespējams savākt četrdesmit pilnīgi uzticamus cilvēkus… tik daudz vispār pasaulē nav. Jāapmierinās ar trīsdesmit… Ja man būs tikai trīsdesmit, es varēšu izvairīties no cīņas ar pretinieku, aizbildinādamies ar nelielo vienību; bet ja nu tomēr būs jācīnās, tad par trīsdesmit cilvēkiem var vairāk galvot kā par četrdesmit. Bez tam, tā es ietaupīšu piectūkstoš franku, bet tā ir astotā daļa no mana kapitāla… tas nav nekāds joks! Izlemts, ņemšu tikai trīsdesmit cilvēkus! Sadalīšu tos trīs nodaļās, un mēs izklīdīsim pa Angliju ar pavēli satikties noteiktā brīdi; pārvietojoties grupās pa desmit cilvēkiem, mēs nevienam neliksimies aizdomīgi un visur tiksim cauri nepamanīti. Jā, jā trīsdesmit — tas ir īstais skaits!.. Ak, es, nelaimīgais! — d'Artanjans piepeši iekliedzās. — Vēl taču vajag trīsdesmit zirgus! Tā jau var izputēt! Velns viņu zina, kur man bija galva! Bet bez zirgiem uz tādiem varoņdarbiem nav ko iet! Labi, ko vajag, to vajag; zirgus mēs dabūsim Anglijā; starp citu, tur tie nemaz nav slikti… Velns parāvis! Es aizmirsu vēl kaut ko: trim nodaļām vajag trīs komandierus. No tiem viens man jau ir, tas esmu es pats; bet pārējie divi izmaksās gandrīz tikpat daudz, cik visa vienība. Nē, noteikti vajadzīgs tikai viens leitnants. Tādā gadījumā es samazināšu vienību līdz divdesmit vīriem. Protams, divdesmit karavīru ir maz; bet, ja jau es ar trīsdesmit cilvēku vienību nolēmu izvairīties no tikšanās ar ienaidnieku, tad ar divdesmit cilvēkiem es to nemaz nemeklēšu. Divdesmit ir apaļš skaitlis; bez tam arī zirgu skaits samazināsies par desmit, bet to nedrīkst neņemt vērā; un tad ar labu leitnantu… Velns lai parauj! Redz, ko nozīmē pacietība un aprēķini! Es gribēju doties uz Angliju ar četrdesmit vīriem, tagad ierobežoju skaitu līdz divdesmit, bet rezultāts būs tāds pats. Var ieekonomēt desmit tūkstošus un justies simtkārt mierīgāks, lūk, kas par lietu! Tagad atliek tikai sameklēt leitnantu! Tas nebūs viegli: viņam jābūt drosmīgam un godīgam, vārdu sakot, līdzīgam man. Jā, bet leitnantam būs jāatklāj mans noslēpums, un tā kā tas ir miljonu vērts, taču es maksāšu savam leitnantam tikai tūkstoš livru, vai, augstākais, pusotru tūkstoti, tad viņš pārdos manu noslēpumu ģenerālim Monkam. Pie velna ar leitnantu! Pat, ja viņš ciestu klusu kā Pitagora māceklis, gan jau nodaļā viņam radīsies mīlulis, kas kļūs par seržantu un atklās sava leitnanta noslēpumu arī tad, ja viņš būs godīgs un negribēs to pārdot. Tad ne tik godīgais un mazāk godkārīgais seržants pārdos noslēpumu par kādiem piecdesmit tūkstošiem livru. Nē, tas neder! Izlemts, nekāds leitnants nav vajadzīgs! Tādā gadījumā vienību nevar dalīt divās nodaļās un nevar vienlaicīgi darboties divās vietās, jo ja jau man nebūs otra komandiera… Bet kādēļ gan jādarbojas divās vietās, ja jāsagūsta tikai viens cilvēks? Kāpēc novājināt vienību, sadalot to divās daļās: te labā, te kreisā? Lai būtu vienība paša d'Artanjana vadībā un viss! Kaut gan, ja visi divdesmit jās vienkopus, viņi visur liksies aizdomīgi: nē, divdesmit jātnieki nedrīkst pārvietoties barā. Tas beigsies ar to, ka pretī iesūtīs rotu, kas noprasīs paroli un redzot, ka ar atbildi neviens nesteidzas, nošaus d'Artanjana kungu un viņa līdzgaitniekus kā zaķus. Tāpēc man pietiks ar desmit cilvēkiem; tā būs daudz vienkāršāk. Man taču jārīkojas piesardzīgi: tādā lietā piesardzība jau ir puse no panākumiem; liela vienība vēl varētu mani iekārdināt izdarīt kādu muļķību. Desmit zirgus varēs viegli nopirkt vai kaut kur dabūt. Cik veiksmīga doma! Tā mani uzreiz nomierināja. Nekādu aizdomu, paroļu, briesmu… Var likties, ka šie desmit ir vai nu sulaiņi, vai tirgoņi. Desmit cilvēkiem var būt desmit zirgi ar precēm, un viņus visur laipni uzņems… Varbūt viņi atgādina kontrabandistus, nu un kas par to! Kontrabanda nav daudzsievība, par to nevienu nepakārs. Varbūt konfiscēs mūsu preces: tas ir ļaunākais, kas var notikt. Lai jau konfiscē preces, tā nav nekāda nelaime! Lieliski, brīnišķīgs plāns! Ņemu desmit cilvēkus; tiem jābūt tik brašiem kā četrdesmit un jāizmaksā ne vairāk kā četriem. Lai būtu drošāk, es viņiem nebildišu ne vārda par savu nodomu. Pateikšu tikai: „Mani draugi, ir i/devīgs darījums!" Velns būs bijis ārkārtīgi izmanīgs, ja šādos apstākļos izstrādās ar mani kādu joku. No divdesmit tūkstošiem ietaupīti piecpadsmit. Vienreizēji!

Savu prasmīgo aprēķinu uzmundrināts, d'Artanjans nolēma palikt pie šī plāna un vairs neko tajā nemainīt. Viņa bagātajā atmiņā jau bija ierakstīti desmit brašu piedzīvojumu meklētāju vārdi, desmit cilvēki, pret kuriem liktenis vai tiesa nebija bijusi labvēlīga.

Tā izlēmis, d'Artanjans piecēlās un tūlīt pat devās tos meklēt, pateicis, lai Planšē negaida viņu ne brokastis, ne pusdienās. Pusotru dienu viņš skraidīja pa visiem Parīzes kaktiem un pēc pārrunām ar katru piedzīvojumu meklētāju bija savācis lielisku baismīgu viepļu kolekciju, kuri franciski prata tikai mazliet labāk nekā angļu valodu, kurā tiem vajadzēs runāt.

Lielākā daļa no viņiem bija kareivji, kuru labās īpašības d'Artanjanam bija izdevība novērot dažādās situācijās. Dzeršana, nelaimīgs zobena cirtiens, negaidīts kāršu vinnests vai Mazarīni ekonomiskās reformas bija piespiedušas viņus meklēt vientulību un dzīves ēnas pusi — nesaprasto un aizvainoto dvēseļu abus lielos mierinātājus.

Viņu sejās un apģērbā varēja saskatīt pārciesto nelaimju zīmes. Dažiem bija sadauzītas sejas; visiem bez izņēmuma drēbes bija pārvērtušās skrandās. D'Artanjans ar kompānijas naudu aizbāza lielākos caurumus. Taisnīgi sadalījis nelielo summu, lai vienība iegūtu daudzmaz pieklājīgu izskatu, d'Artanjans nozīmēja saviem rekrūšiem tikšanos Francijas ziemeļos starp Bergu un Sentomēru. Termiņš bija sešas dienas; d'Artanjans labi pazina šo spožo varoņu labo gribu, jautro dabu un sava veida godīgumu, tāpēc bija pārliecināts, ka viņi visi ieradīsies.

Devis visas vajadzīgās pavēles, viņš ai/jāja atvadīties no Planšē, kas viņam apjautājās, ko dara viņu karaspēks.

D'Artanjans neuzskatīja par vajadzīgu informēt viņu par pārmaiņām armijas skaitliskajā sastāvā, baidīdamies, ka kompānija zaudēs viņam uzticību.

Planšē ļoti nopriecājās, uzzinājis, ka armija jau savākta un viņš pats — kaut kas līdzīgs paju karalim —, sēdēdams uz sava troņa — pie rakstāmpults, piedalās karaspēka vienības apgādē, un šī vienība dosies pret viltīgo Albionu, visu krietno francūžu mūžīgo ienaidnieku.

Planšē noskaitīja d'Artanjanam savu daļu — divdesmit tūkstošus livru — jaunajos dubultbridoros un pēc tam tādos pat jaunajos dubultbridoros izmaksāja viņa paša naudu. D'Artanjans iebēra naudu divos maisiņos un, pasvārstījis tos rokās, teica:

—    Zini, Planšē, šī nauda ir diezgan apgrūtinoša. Te droši vien ir vairāk nekā trīsdesmit mārciņu.

—   Nu, jūsu zirgs to nesīs kā spalviņu.

D'Artanjans pašūpoja galvu.

—   Tā vis nesaki, Planšē. Zirgs, kas bez jātnieka un bagāžas nes vēl trīsdesmit mārciņas, nevar viegli pārpeldēt upi, pārlēkt pār mūri vai grāvi, bet ja to nevar zirgs, tad nevar arī jātnieks. Tu gan to nezini, Planšē, jo tu visu mūžu esi dienējis kājniekos.

—   Ko tad lai dara? — Planšē samulsis jautāja.

—   Vai zini, — d'Artanjans atteica, — es samaksāšu algu mūsu armijai pēc atgriešanās Francijā. Es atstāšu pie tevis savus divdesmit tūkstošus livru un tos pagaidām tu laid apgrozībā.

—   Bet manu daļu?.. — Planšē jau iesāka.

—   To es ņemu līdzi.

—    Es lepojos ar jūsu uzticību, — Planšē teica. — Un, ja nu jūs neatgriežaties?

—   Varbūt arī neatgriežos, kaut gan es tā nedomāju. Iedod man spalvu, es uzrakstīšu testamentu, gadījumā, ja iešu bojā.

D'Artanjans paņēma spalvu un papīru un uzrakstīja:

„Es, apakšā parakstījies, trīsdesmit trīs dienesta gados, kamēr kalpoju Viņa Majestātei Francijas karalim, esmu sakrājis divdesmit tūkstošus livru. No tiem es novēlu piecus tūkstošus Atosam, piecus tūkstošus Por- tosam un piecus tūkstošus Aramisam, lai viņi tos atdotu manā un savā vārdā manam jaunajam draugam Raulam vikontam de Braželonam. Atlikušos piecus tūkstošus novēlu Planšē kungam, lai viņš ar mazāku nožēlu atdotu pārējos piecpadsmit tūkstošus maniem draugiem.

Pašrocīgi parakstos d'Artanjans.

Planšē acīmredzami ļoti vēlējās izlasīt, ko d'Artanjans uzrakstīja.

—   Ņem, izlasi, — musketieris atļāva.

Pie pēdējām rindiņām Planšē jutās tik aizkustināts, ka gandrīz sāka raudāt.

—   Jūs domājat, ka bez šīs dāvanas es neatdotu naudu? Es neņemšu jūsu piecus tūkstošus livru.

D'Artanjans pasmaidīja:

—   Ņem vien, Planšē; tā tu pazaudēsi tikai piecpadsmit tūkstošus nevis divdesmit un nesāksi meklēt līdzekļus, kā varētu neizpildīt tava bijušā kunga un drauga gribu un neko nepazaudēt.

Cik labi mūsu brašais d'Artanjans pazina cilvēka sirdi un jo sevišķi tirgoņa sirdi!

Tie, kas dēvēja donu Kihotu par vājprātīgu, tāpēc ka viņš devās iekarot valsti ar vienu vienīgu ieroču nesēju Sančo; tie, kas sauca Sančo par traku, tāpēc ka viņš sekoja savam kungam šai karagājienā, — tie neapšaubāmi būtu tādās pat domās par d'Artanjanu un Planšē.

Tomēr d'Artanjans spožajā Francijas galmā bija ieguvis slavu ar savu aso prātu. Planšē pelnīti bija visprātīgākā lietišķā cilvēka reputācija starp Lombarda ielas bodniekiem, bet Lombarda iela ir galvenā tirdzniecības iela Parīzē un tātad arī visā Francijā.

Ja šos divus cilvēkus un tos līdzekļus, ar kuriem tie gribēja uzcelt atkal tronī izraidīto karali, vērtētu no parastā redzes viedokļa, tad, protams, pat pašos netālredzīgākajos cilvēkos leitnanta pašpaļāvība un viņa biedra muļķība izraisītu sašutumu.

Par laimi, d'Artanjans pilnīgi nepievērsa uzmanību tam, ko pļāpā par viņu un kā vērtē viņa rīcību. Viņa devīze bija: rīkojies labi un lai runā, ko grib. Planšē izvēlējās devīzi: lai dara ko grib, klusēsim. Pie tam abi, kā jau visi gudrākie prāti, sirds dziļumos bija pārliecināti, ka taisnība ir^. viņiem, nevis tiem, kas viņus peļ.

D'Artanjans uzsāka savu ceļu lieliskā laikā, kad debesīs nebija neviena mākonīša un tikpat saulainas bija viņa domas. Viņš bija jautrs, mundrs, mierīgs un pilns apņēmības. Viņš atkal, tāpat kā sen pagājušos laikos, jāja pa piedzīvojumiem bagāto ceļu uz Buloņd. Šo ceļu viņš veica jau ceturto reizi un šķita, ka ceļš vēl atceras viņa soļus, tāpat kā viesnīcas

durvis viņa dūru triecienus. SpHgtā atmiņā atausa jaunība, kuru, neskatoties uz pagājušajiem trīsdesmit gadiem, viņš vēl bija sagalabājis savā cēlsirdībā un dzelžaino dūru spēkā.

Daba šo cilvēku bija bagātīgi apveltījusi. Viņam piemita visas kaislības, visi trūkumi, visas vājības, prāts, kas nevairījās no pretrunām un spēja visas viņa nepilnības pārvērst priekšrocībās.

D'Artanjana nemierīgā iztēle varēja likt viņam satrūkties no ēnas, bet, kaunēdamies par savām izbailēm, viņš devās pretī šai ēnai un veica apbrīnojami drosmīgus darbus, ja radās reālas briesmas. Viņš pilnībā bija savas sirds un jūtu varā. D'Artanjans ļoti mīlēja cilvēku sabiedrību, bet nekad negarlaikojās, būdams vienatnē ar sevi; dažreiz varēja redzēt, kā viņš vienatnē smejas par jokiem, ar kuriem izklaidēja pats sevi, vai par kaut ko uzjautrinošu, ko viņa iztēle bija uzbūrusi mirklī pirms sāka uzmākties garlaicība.

D'Artanjans būtu vēl jautrāks, ja Kalē viņu gaidītu daži kārtīgi biedri nevis desmit trakulīgi bandīti. Šādas pārdomas gan viņu nomāca ne biežāk kā reizi dienā; šī drūmā dieviete apmeklēja viņu tikai kādas piecas reizes, pirms viņš sasniedza Buloņu jūras krastā, un pat tad viņas apmeklējumi nebija sevišķi ilgstoši.

Tiklīdz d'Artanjans saprata, ka pienācis laiks rīkoties, viņam tūlīt izgaisa visas pārējās jūtas, palika tikai viena — ticība sev. No Buloņas viņš gar krastu devās uz Kalē.

Kalē bija nozīmēta likšanās. Visiem saviem algotņiem d'Artanjans lika apmesties lētā viesnīcā „Dižais monarhs", kur parasti pusdienoja matroži un apkārt klejojoši karavīri dabūja vietu, kur apmesties, ēdienu un visus pārējos dzīves priekus par trīsdesmit sū dienā.

D'Artanjans vēlējās nepamanīts pavērot savus rekrūšus un pēc pirmā iespaida izlemt, vai uz viņiem var paļauties kā uz labiem biedriem vai nē.

Viņš ieradās Kalē ap puspieciem vakarā

XXII

D'Artanjans ceļo tirdzniecības nama „ Planšē un Co" interesēs

Viesnīca „Dižais monarhs" atradās ielā, kas gāja paralēli ostai; tās abas savienoja vairākas šķērsielas kā pārnēsājamo trepju pakāpieni. D'Artanjans aizgāja līdz ostai, iegriezās vienā no šķērsielām un atradās viesnīcas „Dižais monarhs" priekšā.

Brīdis bija labi izraudzīts; d'Artanjanam tas atgādināja viņa debiju viesnīcā «Krietnais dzirnavnieks" Mengā.

Matroži kauliņu spēlē bija saķildojušies un trakā niknumā draudēja viens otram. Traktiernieks, viņa sieva un divi kalpi bažīgi vēroja saniknotos spēlmaņus, starp kuriem, kā šķita, tūlīt sāksies neganta cīņa ar nažiem un cirvjiem.

Spēle tomēr turpinājās.

Uz akmens sola sēdēja divi cilvēki un novēroja visus, kas ienāca pa durvīm. Vēl astoņi cilvēki aizņēma četrus galdus kopējās zāles dibenā. Pie galdiem un uz sola sēdošie nepiedalījās ne spēlē, ne ķildā.

Šajos desmit aukstasinīgajos un vienaldzīgajos skatītājos d'Artanjans pazina savus kareivjus.

Ķilda iekvēlojās aizvien vairāk. Katrai kaislībai, tāpat kā jūrai, ir savi uzplūdi un atplūdi. Kāds no matrožiem zaudēja pašsavaldību un apgāza galdu ar naudu.

Klātesošie tūlīt metās uzlasīt aizripojošās monētas, un, kamēr matroži kāvās, dažas sudraba monētas ieslīdēja kabatās.

Drausmīgajā troksnī un naudas šķindoņā mieru saglabāja vienīgi viesi, — kas sēdēja uz sola un pie atsevišķajiem galdiem un, acīmredzot, nebija savstarpēji pazīstami. Divi no viņiem tikai paspēra ar kāju tālāk kaušļus, kad tie cīniņā paripoja zem viņu galda.

Divi citi, nevēlēdamies piedalīties šai cīniņā, izgāja no zāles, rokas sabāzuši kabatās; vēl divi uzkāpa uz galda kā cilvēki, kurus pārsteiguši plūdi un kuri baidās noslīkt.

— Malači! — d'Artanjans pie sevis noteica, ievērojis visus aprakstītās cīņas sīkumus. — Mana kolekcija ir ko vērts. Piesardzīgi, mierīgi, pieraduši pie trokšņiem un kautiņiem. Velns parāvis! Man ir laimīga roka!

Pēkšņi viņa uzmanību piesaistīja viens zāles kakts.

Matroži salīga mieru un tagad sāka lamāt tos, kas ar kāju aizspēra kaušļus tālāk.

Kāds pa pusei piedzēries matrozis nikni apvaicājās vienam no tiem, kas viņam devis tiesības spert Dieva radībai, kura nav nekāds suns. Lai pastiprinātu savu jautājumu, matrozis pabāza zem nepazīstamā deguna pamatīgu dūri.

D'Artanjana rekrūtis nobāla, bet nevarēja saprast, vai no bailēm vai niknuma. Matrozis, to pamanījis, nolēma, ka ienaidnieks kļuvis bāls no bailēm un atvēzēja dūri ar acīmredzamu nodomu gāzt nepazīstamajam pa galvu. D'Artanjana rekrūtis gandrīz nepakustējās, bet tomēr deva matrozim tādu sitienu pa vēderu, ka tas, neganti kliegdams, aizripoja līdz pat durvīm. Tai pašā mirklī neuzvarētā biedri draudzīgi metās virsū uzvarētājam, lai ar to izrēķinātos.

Uzvarētājs tikpat aukstasinīgi un saprātīgi kā iepriekš neķērās pie ieročiem, bet satvēra alus krūzi ar alvas vāciņu un ar to gāza diviem vai trim ienaidniekiem. Redzēdami, ka viņš viens pats nevar pieveikt tādu baru uzbrucēju, septiņi klusējošie viesi, kuri līdz tam bija nekustīgi sēdējuši, saprata, ka viņiem pašiem klāsies ļauni, un metās palīgā.

Šai laikā divi, kas vienaldzīgi bija sēdējuši uz soliņa pie durvīm, apgriezās. Viņu sarauktās uzacis rādīja, ka viņi nolēmuši uzbrukt ienaidniekam no muguras, ja uzbrukums nerimsies.

Saimnieks, kalpi un divi naktssargi, kas gāja garām, savā ziņkārībā bija piegājuši pārāk tuvu kaušļiem un tika ierauti cīniņā.

Parīzieši kāvās kā ciklopi, apbrīnojami vienoti un izturēti; kad beidzot viņi bija spiesti piekāpties skaitliskajam vairākumam, viņi nostiprinājās aiz liela galda. Četri no viņiem pacēla galda dēli, abi pārējie apbruņojās ar galda pamatni un ar šī draudīgā ieroča palīdzību nogāza zemē uzreiz astoņus matrožus.

Ievainotie vāļājās putekļos uz grīdas, zālē skanēja kliedzieni, bet d'Artanjans, apmierināts ar šo pārbaudījumu, lauzās uz zāles vidu ar kailu zobenu rokā un, belzdams ar zobena rokturi pa galvām, kas gadījās pa rokai, tik skaļi iekliedzās: „Pietiek!", ka no tā visi apklusa un pašķīda kur kurais. D'Artanjans palika viens kā uzvarētājs.

—    Kas te notiek? — viņš apvaicājās ar tik dižmanīgu izskatu, ar kādu Neptūns varētu teikt: „Onos ego!" *.

Tiklīdz atskanēja d'Artanjana balss, viņa rekrūši pazina savu pavēlnieku un nometa savus ieročus.

Ieraudzījuši, ka ienaidniekiem palīgā pienācis kareivīga izskata cilvēks, kas acīmredzot pieradis pavēlēt un kura prasmīgā roka tur garu, no maksts izrautu zobenu, matroži sāka savākt savus ievainotos.

Parīzieši noslaucīja sviedrus un pienāca apsveicināties ar savu komandieri. „Dižā monarha" saimnieks vai apbēra d'Artanjanu ar cieņas apliecinājumiem. D'Artanjans tos pieņēma kā pašus par sevi saprotamus un paziņoja, ka līdz vakariņām aiziet pastaigāties pa ostu.

Rekrūši saprata šo uzaicinājumu, un visi kā viens paņēma savas cepures, notīrīja apģērbu un devās pakaļ d'Artanjanam.

D'Artanjans pastaigājās un pie viena pētīja, kas notiek visapkārt, bet tomēr sargājās apstāties kaut kur ceļā. Viņš izgāja tukšajā krastā, un viņa desmit rekrūši, ko satrauca negaidītā kompānija pa labi, pa kreisi un vēl aizmugurē, sekoja viņam, mezdami drūmus skatus viens uz otru.

Tikai vistuksnesīgākajā vietā uz krasta d'Artanjans apstājās, pasmīnēja un pasauca viņus.

—    Nu, nu, puiši, — viņš teica, — nav ko lūrēt vienam uz otru kā vilkiem: jums jādzīvo mierā un saskaņā visiem kopā, nevis jāplēšas vienam ar otru!

Neuzticība pagāja kā nebijusi, viņi labsirdīgi paskatījās viens uz otru un uz savu komandieri, kurš labi zināja, kā apieties ar tādiem cilvēkiem. D'Artanjans īsta gaskoņa daiļrunībā teica sekojošu runu:

—    Kungi, jūs visi zināt, kas es esmu. Es jūs nolīgu, jo pazīstu kā" drosminiekus un gribēju dot jums iespēju piedalīties slavenā karagājienā.

„Es jums gan!" (lat.) — draudi, ar kuriem saniknotais Neptūns Vergīlija „Eneīdā" vēršas pie nepadevīgajiem Vējiem.

Varat uzskatīt, ka, kalpojot man, jūs . kalpojat karalim. Tikai brīdinu: ja jūs kaut kādā veidā liksiet to manīt, tad es būšu spiests vainīgo novākt tādā veidā, kas man liksies vispiemērotākais. Droši vien jūs zināt, ka valsts noslēpumi ir kā nāvi nesoša inde: kamēr inde ir pudelē, un pudele aizkorķēta, tā neko ļaunu nevar izdarīt; turpretim izkļuvuši no pudeles, tā nogalina. Tagad pienāciet man tuvāk, un jūs uzzināsiet, ko es vēlos jums teikt.

Visi ziņkārīgi sadrūzmējās ap viņu.

—    Nāciet vēl tuvāk, — d'Artanjans turpināja, — tā, lai jūs nedzird ne putns, kas lido virs mūsu galvām, ne trusītis, kas lēkā pa kāpām, ne arī zivs, ja tā izlec virs ūdens. Mums jānoskaidro, kādu ļaunumu angļu kontrabanda nes franču tirgotājiem, un pēc tam jāpaziņo finansu superintendanta kungam. Es visur tikšu cauri un visu apskatīšu. Mēs būsim nabadzīgi Pikardijas zvejnieki, ko vētra piedzinusi malā. Mēs, protams, pārdosim zivis kā īsti zvejnieki. Tomēr kāds var uzminēt, kas mēs patiesībā esam; var sākt mūs traucēt; tātad mums jāprot aizsargāties. Tāpēc es izvēlējos tik gudrus un drosmīgus cilvēkus kā jūs. Mēs dzīvosim jautri, un nekādas nopietnas briesmas mums nedraud, jo mums ir spēcīgs aizstāvis, un, pateicoties viņam, mūs negaida lielas grūtības. Ir tikai viens sarežģījums, bet ceru, ka jūs man palīdzēsiet izkļūt no šīm grūtībām. Lūk, kāda lieta: airēšanai man jāņem līdz īstos muļķa zvejniekus; tāda komanda mums traucēs. Ja kāds no jums jau būtu braucis jūrā…

—   O, tas nav grūti! — viens no rekrūšiem atsaucās. — Es trīs gadus pavadīju gūstā pie Tunisijas pirātiem un pazīstu jūras manevrus ne sliktāk par admirāli.

—    Padomājiet tikai, — iesaucās d'Artanjans, — tā nu gan ir apbrīnojama nejaušība!

To teikdams, d'Artanjans liekuļoja.

Viņš ļoti labi zināja, ka šis jūras laupītāju nabaga upuris pats bija vecs pirāts: tāpēc viņš to bija salīdzis. Tomēr d'Artanjans nekad nerunāja vairāk kā nepieciešams.

—   Toties man ir tēvocis, darbu uzraugs Larošelas ostā, — teica otrs kareivis. — Jau bērnībā es spēlējos uz kuģiem, tāpēc protu rīkoties ar airiem un burām ne sliktāk par jebkuru matrozi.

Arī šis nemeloja: viņš bija sešus gadus airējis uz viņa majestātes ga- lerām Vidusjūrā.

Divi citi bija atklātāki: nekaunēdamies viņi atzinās, ka izcietuši sodu uz kara kuģa. Tā d'Artanjans kļuva par sešu kareivju un četru matrožu komandieri; viņam bija divi pulki — sauzsemes un jūras. Ja to zinātu Planšē, viņš būtu ļoti lepns.

D'Artanjans pavēlēja saviem karavīriem gatavoties doties uz Hāgu: vieni jās gar krastu caur Breskepsu, citi pa lielo ceļu uz Antverpeni.

Kad bija aprēķināts ceļojumam nepieciešamais laiks, norunāja tikties tieši pēc divām nedēļām uz Hāgas galvenā laukuma.

D'Artanjans lika saviem ļaudīm jāt pa divi un izvēlēties pašiem savu ceļabiedru. Viņš pats izvēlējās divus vismazāk atbaidošos kareivjus, kurus pazina jau agrāk un kuriem bija tikai divi trūkumi: dzeršana un kāršu spēle. Šie abi vēl nebija aizmirsuši pagātni un zem mundiera viņu sirdis atkal iepukstējās kā agrāk. Lai citos nemodinātu skaudību, d'Artanjans vispirms aizsūtīja ceļā visus citus. Savus izraudzītos pavadoņus viņš apģērba no savas garderobes un kopā ar viņiem devās ceļā.

Abiem brašuļiem, kuriem šķita, ka viņi bauda īpašu uzticību, d'Artanjans atklāja svarīgu noslēpumu, lai nodrošinātu pasākuma izdošanos. Viņš atzinās, ka galvenais nav vis noskaidrot, cik daudz angļu kontrabanda traucē franču tirdzniecību, bet gan to, kā franču kontrabanda kaitē angļu tirdzniecībai. Abi d'Artanjana izredzētie tam labprāt noticēja. D'Artanjans bija pārliecināts, ka jau pirmajā iedzeršanā kaut viens no viņiem dzērumā noteikti izpļāpās svarīgo noslēpumu visam baram.

Kad bija pagājušas divas nedēļas pēc tikšanās Kalē, visa kompānija sapulcējās Hāgā.

D'Artanjans ievēroja, ka visi viņa ļaudis paguvuši visai veikli nomas- kēties par matrožiem, kas cietuši vētrās.

D'Artanjans nometināja viņus pa nakti kādā attālā pilsētas kvartālā, bet pats noīrēja sev ērtu istabu pie Lielā kanāla.

Viņš uzzināja, ka Kārlis II atgriezies pie sava Holandes sabiedrotā Vilhelma II.

Vēl viņš noskaidroja, ka Ludviķa XIV atteikums nedaudz vājinājis atbalstu, kas sniegts nelaimīgajam karalim, un tāpēc pēdējais apmeties mazā namiņā Ševeningenes ciemā, kas atrodas jūras krastā netālu no Hāgas.

Kā vēstīja baumas, nelaimīgais trimdinieks pavadīja laiku ar visai viņa ģimenei raksturīgo melanholiju, vērodams bezgalīgo Ziemeļjūru, kas viņu šķīra no dzimtās Anglijas, tāpat kā kādreiz tā šķīra Mariju Stjuarti* no Francijas.

Reiz d'Artanjans aizgāja līdz Ševeningenei, lai pats pārliecinātos, cik daudz patiesības ir baumās par karali. Viņš ieraudzīja, ka Kārlis II viens pats iznāk pa vārtiņiem birzī un domīgs sāk staigāt pa krastu, vērodams saulrietu.

Neviens nepievērsa viņam uzmanību, pat zvejnieki, kas vilka krastā laiyas.

Tai pašā vakarā d'Artanjans par tūkstoš livriem noīrēja kuģi, kas bija ne mazāk kā četru tūkstošu vērts.

Vienu tūkstoti viņš samaksāja vēlreiz, bet pārējos trīs tūkstošus atstāja pilsētas galvam par ķīlu.

Pēc tam nakts tumsas aizsegā slepus uzsēdināja uz kuģa savu sauszemes karaspēku sešu cilvēku sastāvā, un trijos no rīta kuģis izgāja jūrā četru matrožu vadībā.

D'Artanjans tā paļāvās uz bijušā galeru verga prasmi, it kā tas būtu Hāgas ostas labākais locis.

Marija Stjuarte — Skotijas karaliene; no 1558. gada viņa bija Francijas karaļa Franciska II sieva; pēc viņa nāves (1560.g.) atgriezās Skotijā. No turienes viņa bija spiesta bēgt uz Angliju, kur kļuva par Anglijas karalienes Elizabetes gūstekni un pēc 19 gadus ilga ieslodzījuma tika sodīta ar nāvi (1587.g.).

XXIII

Autors, pretēji savai gribai, spiests nedaudz pievērsties vēsturei

Kamēr karaļi un visi pārējie noņēmās ar Angliju, kura pārvaldīja pati sevi, cilvēks, kas bija liktens izraudzīts un kam bija lemts ierakstīt savu vārdu vēsturē, visu acu priekšā turpināja savu noslēpumaino un drosmīgo varoņdarbu. Viņš virzījās uz priekšu, bet neviens nesaprata, kurp viņš iet, kaut gan ne tikai Anglija, bet ari Francija un visa' Eiropa redzēja, ka viņš soļo droši, ar lepni paceltu galvu. Tūlīt izstāstīsim, kas par šo cilvēku bija zināms.

Monks paziņoja, ka aizsargās papluinīto parlamentu jeb līdzskrējēju baru, kā to toreiz saukāja, — parlamentu, kuru Lamberts turēja tik stingrā blokādē, ka neviens parlamenta loceklis nevarēja pat iziet no parlamenta ēkas, jo Lamberts, būdams Kromvela sekotājs, centās to atdarināt un uzspiest parlamentam savu gribu.

Lamberts un Monks — šie vārdi izsaka visu. Pirmais bija despotisma iemiesojums, bet otrais — republikānisma ideja tās tīrākajā izpausmē. Vienīgi viņi abi pārstāvēja revolūcijas politiku, kurā karalis Kārlis I zaudēja vispirms kroni un pēc tam ari galvu.

Lamberts neslēpa savus mērķus: viņš gribēja izveidot militāru valdību un kļūt par tās galvu.

Godīgais republikānis Monks, kā daži uzskatīja, gribēja saglabāt tiesībās ierobežoto parlamentu, kas tomēr bija revolūcijas bērns, kaut arī samaitāts. Pēc citu pārliecības, varaskārais Monks, šķietami aizstāvēdams parlamentu, patiesībā gribēja to padarīt par drošu pakāpienu savā ceļā — uz troni, kas stāvēja tukšs kopš brīža, kad Kromvels gāza karali, bet vēl neiedrošinājās apsēsties uz šī troņa pats.

Tā Lamberts, kas vajāja parlamentu, un Monks, kas to aiztāvēja, kļuva par ienaidniekiem.

Monks un Lamberts sāka ar to, ka nolēma katrs'sev izveidot armiju: Monks — Skotijā, kur dzīvoja prezbiterāņi un rojālisti, tas ir, neapmierinātie; Lamberts — Londonā, kur kā vienmēr atradās visspēcīgākā opozīcija.

Monks nodibināja Skotijā mieru, izveidoja armiju un savas armijas apsardzībā apmetās tur. Viņš zināja, ka vēl nav pienācis laiks apvērsumam; tāpēc likās, ka viņa zobens ieaudzis makstī. Savā mežonīgajā, kalnainajā Skotijā Monks ne no kā nebaidījās; viņa rīcībā bija vienpadsmit tūkstoši pieredzējušu karavīru, ar kuriem viņš, ģenerālis un pavēlnieks, jau ne reizi vien bija guvis uzvaras. Viņš zināja par Londonas intrigām daudz vairāk nekā Lamberts, kura karaspēks atradās Londonā.

Tāds bija Monka stāvoklis, kad, atrazdamies simt ljē attālumā no Londonas, viņš pasludināja sevi par parlamenta aizstāvi.

Kā jau mēs teicām, Lamberts bija Londonā. Viņš koncentrēja visu savu darbību tur un sapulcināja ap sevi atbalstītājus un salašņas, kas vienmēr bija gatavi piedalīties cīņā pret pastāvošo varu.

Londonā Lamberts uzzināja, ka Monks, atrazdamies uz Skotijas robežas, palīdz parlamentam. Viņš saprata, ka nedrīkst zaudēt laiku, jo Tvīda nav nemaz tik tālu no Temzas, lai armija laba komandiera vadībā nevarētu atsoļot no vienas upes līdz otrai. Bez tam viņš saprata — Monka armija, iekļuvusi Anglijas sirdī, augs kā sniega lavīna.

Tādēļ Lamberts sapulcināja savu karaspēku, kas bija iespaidīgs gan sastāva, gan skaita ziņā, un devās pretim Monkam, kurš virzījās lēni kā pieredzējis jūrasbraucējs rifos, uzmanīgi sekodams visiem vējiem, kādi pūta Londonā.

Abas armijas satikās pie Ņūkāslas. Lamberts ieradās pirmais un ieņēma pilsētu. Vienmēr piesardzīgais Monks apmetās pie Tvīdas Koldstrī- mā.

Ieraudzījusi Lambertu, Monka armija noskaņojās cīņai; turpretim Lamberta armija, ieraudzījusi Monku, zaudēja cīņas sparu.

Tā vien likās, ka Lamberta bezbailīgie kareivji, kas Londonas ielās uzvedās tik varonīgi, bija cerējuši nevienu nesatikt; tagad, redzēdami armiju, kas aizstāvēja ne tikai savu karogu, bet arī republiku, šie karavīri, šķiet, sāka pārdomāt, ka viņi nav tik patiesi republikāņi kā Monka armija, kas tomēr aizstāvēja parlamentu, turpretim Lamberts neaizstāvēja neko, pat ne parlamentu.

Par pašu Monku varētu teikt, ka viņš laikam gremdējās skumjās pārdomās: vēsture stāsta, — bet, kā zināms, šī cienījamā dāma nekad nemelo, — ka viņa ierašanās dienā visā Koldstrīmā veltīgi meklēja kaut vienu aunu.

Ja Monks komandētu angļu armiju, tad tā noteikti būtu izklīdusi. Skoti šai ziņā nelīdzinās angļiem, kam katrā ziņā vajadzīga svaiga gaļa. Nabadzīgie un pieticīgie skoti var iztikt ar miežu plāceņiem, ko cep uz sakarsēta akmens.

Dabūjuši savu miežu porciju, skoti nenieka neraizējās, vai Koldstrīmā ir gaļa vai nav.

Monkam, kas nebija pieradis pie miežu plāceņiem, gribējās ēst, viņa štābs bija tikpat izbadējies kā viņš pats un bažīgi ostīja gaisu, pūlēdamies noskaidrot, ko gatavo vakariņās.

Monks bija aizsūtījis pa priekšu izlūkus. Viņi ieradās pilsētā, kur nevienu nesatika un atklāja, ka visas bodītes ir tukšas; uz miesniekiem un maizniekiem nebija ko cerēt. Koldstrīmā neatradās pat kviešu maizes gabaliņš ģenerāļa galdam.

Monks bija tikpat izsalcis kā viņa štābs, bet tomēr nodemonstrēja savu pilnīgo vienaldzību pret gaļas trūkumu; viņš nogrieza košļājamās tabakas gabalu puspirksta biezumā un sāka to zelēt, iegalvodams saviem leitnantiem, ka bads ir tīrās iedomas un nevar justies izsalcis, ja ir kaut kas, ko var košļāt.

Daļu šis joks apmierināja. Izlika sardzes posteņus, izsūtīja patruļas, un ģenerālis vaļējā teltī turpināja savas trūcīgās vakariņas.

Starp abām ienaidnieku nometnēm atradās senatnīgā Ņūkāslas abatija. Tā bija uzcelta plašā laukā, ko gan no ielejas, gan no upes puses iekļāva purvs. Ar zāli, grīsli un niedrēm apaugušu gabalu vidū bija arī stingras zemes joslas, kur atradās abatijas sakņu dārzs, parks un dārzs. Abatija atgādināja milzīgu jūras zirnekli ar pilnīgi apaļu ķermeni, no kura — uz visām pusēm stiepjas dažāda garuma kājas. Visgarāko kāju veidoja sakņu dārzs, kas stiepās līdz pat Monka nometnei. Par nelaimi, bija tikai jūnija sākums, un pamestajā dārzā nekas vēl nebija izaudzis.

Monks pavēlēja šo vietu apsargāt, jo tā bija vispiemērotākā negaidītam uzbrukumam. Aiz abatijas varēja saskatīt ienaidnieka nometnes ugunis, bet starp šīm ugunīm un abatiju zaļu ozolu ēnā vijās Tvīda.

Monks lieliski pārzināja Ņūkāslas izvietojumu un tās apkārtni, jo tā jau ne reizi vien bija viņam kalpojusi par galvenās mītnes vietu. Viņš zināja, ka dienā pretinieki sāks izlūkošanu, un pie abatijas var nolikt sadursme, bel naktī nākt šurp viņi neuzdrošināsies. Tāpēc Monks jutās drošībā.

Kareivji nakts lampas un mēness gaismā, kas bija parādījusies pie horizonta, varēja redzēt, kā viņš pēc vakariņām, tas ir, pazelējis savu tabaku, aizmiga, sēdēdams krēslā, kā Napoleons pirms Austerlicas kaujas.

Bija apmēram pusdesmit.

Pēkšņi Monka snaudienu, ko viņš varbūt tikai tēloja, iztraucēja kareivju bara kāju dipoņa un priecīgie kliedzieni.

Ģenerālis tūdaļ pat atvēra acis.

—   Kas noticis, mani bērni? — Monks apvaicājās.

—   Ģenerāl, laba ziņa.

—   Ā! Varbūt Lamberts atsūtījis vēsti, ka rīt būs kauja?

—   Nē, bet mēs notvērām zvejniekus, kas veda zivis uz Ņūkāslas nometni.

—   Tas bija veltīgi, mani draugi. Londonas kungi ir smalki ļaudis un mīl labi paēst. Jūs viņiem sagādāsiet vilšanos un noskaņosiet pret mums. Prātīgāk būtu aizsūtīt Lambertam zivis un zvejniekus, ja tikai…

Ģenerālis kļuva domīgs.

—   Sakiet man, kas tie ir par zvejniekiem?

—    Pikardijas jūrnieki. Viņi zvejoja zivis pie Francijas un Holandes krastiem; šurp viņus atdzinusi vētra.

—   Viņu vecākais runāja ar mums angliski.

Ģenerāli aizvien vairāk pārņēma aizdomas.

—   Labi, — viņš teica, — es gribu redzēt šos cilvēkus. Atvediet viņus pie manis.

Virsnieks devās pakaļ zvejniekiem.

—   Cik viņu ir? — Monks iztaujāja. — Kāds ir viņu kuģis?

—   Tur ir desmit vai divpadsmit cilvēku, ģenerāl; mums šķita, ka viņiem ir holandiešu zvejas kuģis.

—   Un jūs sakāt, ka viņi veda zivis uz Lamberta nometni?

—   Jā, liekas, ka viņiem gadījies labs loms.

—   Paskatīsimies, paskatīsimies, — Monks noteica.

Atgriezās virsnieks, vezdams sev līdzi zvejnieku vecāko, apmēram piecdesmit vai piecdesmit piecus gadus vecu, brašu un spēcīgu cilvēku. Viņš bija vidēja auguma, biezā vilnas jakā; cepure bija uzbīdita uz pieres. Aiz jostas bija aizbāzts liels nazis. Viņam bija parastā matrožu gaita, kas uz sauszemes bija mazliet nedroša, bel toties tik spēcīga, it kā ar katru soli viņš iedzītu pāli.

Monks pievērsa zvejniekam viltīgu skatienu un ilgi un vērīgi viņu nopētīja. Zvejnieks smaidīja pa pusei blēdīgi, pa pusei nekautrīgi kā to mēdz darīt franču zemnieki.

—   Vai tu runā angliski? — Monks jautāja labā' franču valodā.

—   Ļoti slikti, milord, — zvejnieks atbildēja.

Atbilde izskanēja ātri un aprauli, kā runā provincēs aiz Luāras, nevis lēni un stiepti kā Francijas rietumu un ziemeļu provincēs.

—    Bet tomēr runā? — Monks pārjautāja vēlreiz, lai labi ieklausītos zvejnieka izrunā.

—   Mēs, jūrnieki, mazliet runājam visās valodās, — atteica zvejnieks.

—   Tātad tu esi matrozis?

—    Tagad es esmu zvejnieks, milord, — un tīri labs zvejnieks! Es noķēru trīsdesmit mārciņas jūras asaru un daudz sīko zivju. No tām iznāk labas vakariņas.

—   Man liekas, ka tu biežāk esi zvejojis Gaskonas līcī nevis Lamanša šaurumā?— Monks pasmaidīdams vaicāja.

—    Tiesa gan, es esmu no Francijas dienvidiem. Vai tad tāpēc es nevaru būt labs zvejnieks, milord?

—   O, nē, un es pērku no tevis visu lomu. Pasaki atklāti: uz kurieni tu vedi zivis?

—    Milord, es teikšu taisnību: es devos uz Ņūkāslu. Mana liellaiva- gāja gar krastu, kad mūs pamanīja jūsu kavalēristi un, draudot ar mus- ketēm, pavēlēja piestāt pie jūsu nometnes. Man nebija ieroču, — zvejnieks piebilda un pasmīnēja, — tāpēc nācās paklausīt.

—   Kāpēc tu devies pie Lamberta nevis pie manis?

—   Es to neslēpšu, milord, ja atļaujat runāt atklāti.

—   Atļauju un pat pavēlu.

—   Es devos pie Lamberla tādēļ, ka Londonas kungi ēd labi un maksā ari labi, bet jūs, skoti, prczbitcrāņi, puritāņi, nezinu, kā jūs īsti sauc, ēdat slikti un maksājat vēl sliktāk.

Monks paraustīja plecus un ar pūlēm apspieda smaidu.

—   Pastāsti man, kā tu, dienvidnieks būdams, nonāci mūsu malā?

—   Es biju tāds muļķis, ka apprecējos Pikardijā.

—   Pikardija tomēr nav Anglija.

—   Milord! Cilvēks iestūrē kuģi jūrā, bet tālāk to vada vējš un Dievs, kur pašiem patīk.

—   Tātad tu nevēlējies nokļūt šeit?

—   Nenāca ne prātā!

—   Bet kur tad?

—    Mēs atgriezāmies no Ostendes, kur jau sākās makreļu zveja, bet pēkšņi spēcīgs dienvidu vējš aizdzina mūs prom no krasta. Ar vēju nav ko strīdēties; mēs stūrējām, kurp tas mūs nesa. Lai zivis nesabojātos, tās vajadzēja pārdot tuvākajā Anglijas ostā. Vistuvāk bija Ņūkāsla. Tas bija izdevīgs gadījums: baumoja, ka gan nometnē, gan pilsētā ir milzums ļaužu, un muižnieki ir izsalkuši. Tā nu es devos uz Ņukāslu.

—   Kur ir tavi biedri?

—  Viņi palika uz kuģa; viņi taču ir vienkārši matroži un neko nezina.

—   Un tu zini? — Monks jautāja.

—   O, jā! — jūrnieks smaidīdams pamāja. — Es daudz klaiņoju pa pasauli kopā ar nelaiķa tēvu un protu visās Eiropas valodās pateikt, kā sauc ekiju, luidoru un dubultluidoru. Ekipāža klausās manī kā orākulā un paklausa tā, it kā es būtu admirālis.

—   Tātad tu pats izvēlējies Lambertu, jo viņš labi maksā?

—    Protams. Milord, liekot roku uz sirds, atļaujiet pajautāt: vai tad es kļūdījos?

—   Gan jau redzēsi.

—   Bet jebkurā gadījumā, milord, ja es arī esmu kļūdījies, tad vainīgs esmu es, bet ne mani biedri.

„Viņš nav dumjš", — Monks nodomāja. Viņš paklusēja dažas minūtes, turpinādams pētīt zvejnieku, un tad pavaicāja:

—   Vai tu nāc tieši no Ostendes?

—   Taisnā ceļā.

—    Tātad tu zini, kas te pie mums notiek? Droši vien Francijā un Holandē runā par mūsu lietām? Ko dara cilvēks, kas sevi dēvē par Anglijas karali?

—   Ak, milord, — zvejnieks skaļi iesaucās jautrā atklātībā, — tas tik ir izdevies jautājums! Jūs esat trāpījuši īsto cilvēku. Es jums varu visu izstāstīt. Milord, iedomājieties tikai, kad iegriezos Ostendē pārdot mūsu lomu, es pats savām acīm redzēju bijušo karali: viņš staigāja pa krastu un gaidīja zirgus, kas viņu aizvedīs uz Hāgu. Tāds garš, bāls, tumšiem matiem, bet seja ne visai laipna. Viņš laikam nav īsti vesels; droši vien Holandes gaiss viņam ne visai patīk.

Monks uzmanīgi klausījās zvejnieka ātro un izpušķojumiem bagāto runu svešā valodā; par laimi; kā mēs jau teicām, ģenerālis labi prata franciski. Zvejnieka runā sajaucās visdažādākie vārdi — gan franču, gan angļu, brīžiem pat gaskoņu.

Starp citu, viņa acis runāja tik daiļrunīgi, ka, arī nesaprotot vārdus, nevarēja nesaprast izteiksmīgos skatienus.

Ģenerālis acīmredzot pamazām nomierinājās.

—    Droši vien tu esi dzirdējis, kāpēc šis bijušais karalis, kā tu viņu sauc, dodas uz Hāgu?

—   Skaidrs, ka esmu.

—   Kāpēc?

—   Tā paša viena dēļ, — zvejnieks atteica. — Viņam ir tikai viena doma: atgriezties Anglijā.

—   Tas tiesa, — Monks domīgi nočukstēja.

—  Turklāt Vilhelms II — jūs taču viņu pazīstat, milord? — zvejnieks piemetināja.

—   Nu un kas tad ir?

—   Palīdz viņam kā vien var.

—   Tu par to kaut ko esi dzirdējis?

—   Nē, bet es tā domāju.

—   Man šķiet, ka tu esi lietpratējs politikā? — Monks apvaicājās.

—   Ak, milord, mums, jūrniekiem, ir darīšana ar ūdeni un gaisu, divām visnepastāvīgākajām stihijām; tāpēc mēs reti kļūdāmies arī ar pārējo.

—    Paklausies, — Monks mainija sarunas tematu, — saka, tu mūs labi pabarošot?

—   Pacentīšos, milord.

—   Cik tu prasi par savu lomu?

—   Es neesmu tāds muļķis, lai noteiktu cenu.

—   Kāpēc?

—   Manas zivis jau tik un tā pieder jums.

—   Ar kādām tiesībām?

—   Ar stiprākā tiesībām.

—   Es tomēr gribu tev samaksāt.

—  Jūs esat ļoti laipns, milord.

—   Un pat tik daudz, cik tās maksā.

—   Es tik daudz nemaz neprasu.

—   Cik tad?

—   Es lūdzu tikai vienu — atļauju doties prom.

—   Kurp? Pie ģenerāļa Lamberta?

—   Nē! — zvejnieks iesaucās. — Kāpēc gan lai es tagad dotos un Ņūkāslu, ja man vairs nav zivju.

—   Vismaz uzklausi mani. Es tev došu padomu.

—    Ko? Milords grib man samaksāt un vēl dot labu padomu? Cik žēlsirdīgi!

Monks vērīgi paraudzījās uz zvejnieku, jo tas viņam vēl joprojām radīja aizdomas.

—   Jā, es gribu tev samaksāt un dot padomu, jo tie abi ir saistīti. Paklausies, ja tu dosies pie ģenerāļa Lamberta…

Zvejnieks paraustīja plecus it kā gribētu teikt: „Labi, ja jau jūs tik ļoti vēlaties".

—   Neej caur purvu, — Monks turpināja. — Tev līdz būs nauda, bel es tur esmu novietojis vairākas skotu vienības. Skoti nav viesmīlīgi, bez tam viņi slikti saprot valodu, kādā tu runā, kaut arī man likās, ka tā sastāv no vismaz trim dialektiem. Viņi var tev atņemt to, ko es iedošu, un tad tu, atgriezies mājās, stāstīsi, ka ģenerālim Monkam ir divas rokas — viena skotu, bet otra angļu, un to, ko viņš devīgi iedod ar angļu roku, to atņem ar skotu roku.

—   Ģenerāli, es iešu pa lo ceļu, pa kuru pavēlēsiet, — zvejnieks teica ar pārspīlētām izbailēm. — Vislabprātāk gan es paliktu šeit, ja jūs man atļautu.

—   To es ticu, — Monks tikko manāmi pasmaidīja. — Es tomēr nevaru tevi atstāt šeit, manā personīgajā teltī.

—    Es par to neuzdrošinātos ne domāt, milord, un lūdzu jūs tikai pateikt, kur man pavēlēts apmesties. Varat neraizēties: jūrniekiem nakts paiet ātri.

—   Tad es pavēlēšu aizvest tevi atpakaļ uz tavu barku.

—    Kā jums tīk, milord. Es būtu jums ļoti pateicīgs, ja jūs atsūtītu man līdz galdnieku.

—   Kāpēc?

—   Tāpēc, ka jūsu kareivji lauvā vilka manu barku pret straumi, un tā u/triccās piekrastes klintīm. Tagad tajā ir ūdens divu pēdu dziļumā.

—   Tātad tev jāparūpējas par savu kuģi?

—   Tieši tā, milord, — zvejnieks atbildēja. — Tagad es izkraušu zivju grozus tur, kur jūs pavēlēsiet; pēc tam jūs man samaksāsiet, ja jums labpatiks, un atlaidīsiet, ja būsiet tik žēlīgs. Ar mani ir viegli vienoties.

—    Labi, labi, tu esi lāga puisis, — Monks sacīja, jo ar visu savu vērīgumu viņš nevarēja saskatīt neko aizdomīgu zvejnieka skaidrajās acīs. — Hei, Digbij!

Ienāca adjutants.

—   Pavadiet šo cilvēku un viņa biedrus uz mazajām teltīm purva malā, kur apmetušies markitanli; tur viņi būs tuvu savai barkai, un tomēr viņiem nebūs jānakšņo uz ūdens… Spithed. ko tu gribi?

Seržants Spitheds, kas bija ienācis ģenerāļa teltī bez uzaicinājuma, ziņoja:

—   Milord, priekšējos posteņos ir kāds franču muižnieks, un viņš vēlas jūs noteikti satikt.

Kaut gan abi runāja angliski, zvejnieks sarāvās; Monks. aizņemts sarunā ar seržantu, to nepamanīja.

—   Kāds muižnieks? — Monks jautāja.

—   Milord, — Spitheds atteica, — viņš man pateica savu vārdu, bet tie nolādētie franču vārdi skota rīklei ir pārāk grūti izrunājami; tāpēc es lo neatceros. Sargkareivji man teica, ka tas ir tas pats muižnieks, kurš ieradies vakar un kuru jūs nevēlējāties pieņemt.

—   Jā, jo man tobrīd bija kara padome.

—   Ko pavēlēsiet tagad?

—   Atved viņu šurp.

—   Vai jāievēro piesardzība?

—   Kāda?

—   Nu, piemēram, vai viņam jāaizsien acis?

—   Kāpēc? Viņš ieraudzīs tikai to, ko es gribētu, lai redz visi, tas ir, ka man ir vienpadsmit tūkstoši drosmīgu kareivju, kas alkst izliet savas asinis par parlamentu, Skotiju un Angliju.

—    Un ko lai dara ar viņu? — Spitheds vaicāja, rādīdams uz zvejnieku, kurš visu sarunas laiku bija nekustīgi stāvējis kā jau cilvēks, kas visu redz, bet neko nesaprot.

—  Jā, es biju piemirsis, — sacīja Monks.

Viņš pievērsās zvejniekam:

—    Uz redzēšanos, draugs; es tev atradu, kur apmesties. Digbij, aizvediet viņu. Neuztraucies, tev tūlīt samaksās.

—   Pateicos, milord, — zvejnieks atbildēja.

Viņš paklanījās un izgāja kopā ar Digbiju.

Nogājis kādus simt soļus, viņš ieraudzīja savus biedrus. Tie dedzīgi sačukstējās un, šķiet, no kaut kā baidījās; viņš deva tiem zīmi, un viņi mazliet nomierinājās.

—   Ei, jūs! — viņš iesaucās. — Nāciet šurp! Ģenerālis Monks ir tik devīgs, ka maksā mums par zivīm, un tik laipns, ka sola naktsmājas.

Zvejnieki pienāca pie sava vadoņa, un Digbija pavadībā visi devās uz markitantu teltīm, kur viņiem ierādīja mītni.

Pa ceļam zvejnieki tumsā sastapa kareivi, kurš pavadīja franču muižnieku.

Muižnieks jāja, ietinies platā apmetnī, tāpēc zvejnieks nevarēja viņu labi apskatīt, kaut arī ļoti pūlējās. Muižnieks, savukārt, nezināja, ka jāj garām tautiešiem, un nepievērsa viņiem ne mazāko uzmanību.

Adjutants nometināja viesus diezgan kārtīgā teltī, no kuras izdzina iru markitanti. Viņa kopā ar saviem sešiem bērniem devās meklēt naktsmājas kaut kur citur. Telts priekšā sakūra lielu ugunskuru; tas meta sarkanīgu atspīdumu ūdenszālēm pieaugušajos purva ūdeņos.

Ierādījis zvejniekiem telti, adjutants atvadījās no viņiem un, jau prom iedams, piezīmēja, ka no telts var redzēt viņu barkas mastu, kas šūpojās Tvīdas ūdeņos; tātad tā vēl nav nogrimusi. Šķiet, ka tas ļoti iepriecināja zvejnieku vadoni.

XXIV

Dārgumi

Franču muižnieks, par kuru Spitheds bija ziņojis Monkam, pagāja garām vairākiem sargposteņiem, pat nepaskatījies uz tiem, lai neliktos pārāk ziņkārīgs. Paklausot pavēlei, viņu ieveda tieši ģenerāļa teltī.

Tur viņš gaidīja Monku. Tas ieradās, vispirms gan no saviem kareivjiem ievācis ziņas par atnācēju un nopētījis viņa seju caur telts aizkariem.

Droši vien cilvēki, kas pavadīja franču muižnieku, bija pastāstījuši ģenerālim par viņa taktiskumu. Varbūt tādēļ nepazīstamajam likās, ka Monks uzņem viņu daudz labāk nekā varētu gaidīt tik trauksmainā laikā un no tik neuzticīga cilvēka kā Monks.

Tomēr, nonācis aci pret aci ar nepazīstamo, ģenerālis pa paradumam pievērsa viņam vērīgu skatienu. Viņš to izturēja bez mazākā mulsuma un bailēm.

Pēc dažām sekundēm ģenerālis deva mājienu, ka viņš gaida, ko teiks nepazīstamais.

—    Milord, — nepazīstamais iesāka labā angļu valodā, — es lūdzu tikšanos ar jums sevišķi svarīgā lietā.

—    Mans kungs, — Monks atbildēja franciski, — jūs esat francūzis, bet lieliski runājat mūsu valodā. Lūdzu atvainojiet, es uzdošu jums diezgan nekautrīgu jautājumu: vai jūs franciski runājat tikpat labi?

—   Nav nekāds brīnums, milord, ka es brīvi runāju angliski: jaunībā es ilgi dzīvoju Anglijā, un arī pēc tam vēl divreiz biju atbraucis šurp.

Šie vārdi tika pateikti vistīrākajā franču valodā, kas tūlīt atklāja, ka runātājs ir no Turīnas.

—   Kādā Anglijas novadā jūs dzīvojāt, cienītais kungs?

—   Milord, jaunībā es dzīvoju Londonā. Pēc tam tūkstoš sešsimt trīsdesmit piektajā gadā es devos izpriecas braucienā uz Skotiju. Tūkstoš sešsimt četrdesmit astotajā gadā es kādu laiku dzīvoju Ņūkāslā, tai pašā klosterī, kura dārzu tagad ieņēmusi jūsu armija.

—    Lūdzu atvainojiet mani, kungs, bet es domāju, ka jūs saprotat, kādēļ es uzdodu šos jautājumus.

—   Milord, es justos pārsteigts, ja jūs man to nejautātu.

—   Tagad, mans kungs, pasakiet, ko jūs vēlaties no manis?

—   Tūlīt, milord. Tikai vai mēs šeit esam vieni?

—   Pilnīgi vieni, izņemot, protams, sargkareivi. >

To teikdams, Monks pacēla telts aizsegu un parādīja viesim sargkareivi, kas stāvēja desmit soļu attālumā, lai pēc aicinājuma tūlīt varētu ierasties palīgā.

—   Tādā gadījumā, — franču muižnieks teica tik mierīgi, it kā viņu un ģenerāli saistītu senas draudzības saites, — nekas netraucē man runāt ar jums, jo es uzskatu jūs par godīgu cilvēku. Noslēpums, ko es jums atklāšu, parādīs, cik dziļi es jūs cienu, milord.

Monku pārsteidza šis ievads, kas it kā nostādīja nepazīstamo vienā pakāpē ar viņu. Viņš pameta vērīgu skatienu uz sarunu biedru un teica ar ironiju, ko gan varēja sajust tikai balss intonācijā, jo sejā nenotrīcēja ne vaibsts:

—   Kungs, pateicos jums. Bet atļaujiet uzzināt, ar ko man ir tas gods runāt?

—   Mani sauc grāfs de Lafērs, — Atoss palocīdamies teica.

—   Grāfs de Lafērs! — Monks atkārtoja, acīmredzot cenzdamies atcerēties. — Atvainojiet, kungs, bet man liekas, ka es šo vārdu dzirdu pirmoreiz. Vai jums ir kāds postenis Francijas galmā?

—   Nē. Es esmu vienkāršs muižnieks.

—   Vai jums ir kādi apbalvojumi?

—    Karalis Kārlis I iecēla mani par Bikšu Lences ordeņa kavalieri. Karaliene Austrijas Anna apbalvoja ar Svētā Gara ordeņa lentu. Citu apbalvojumu man nav, cienītais kungs.

—    Bikšu Lences ordenis! Svētā Gara ordenis! Jūs esat abu šo ordeņu kavalieris?

—   Jā.

—   Par kādiem nopelniem jūs apbalvoja?

—   Par pakalpojumiem, ko es izdarīju viņu majestātēm.

Monks izbrīnā skatījās uz cilvēku, kas viņam šķita tikpat vienkāršs, cik cildens. Pēc tam, it kā atteicies izdibināt to, kas slēpās aiz šīs vienkāršības un cildenuma un par ko nepazīstamais klusēja, viņš turpināja:

—   Tātad tas bijāt jūs, kas vakar ieradāties priekšējos posteņos?

—   Jā, un mani neielaida.

—    Daudzi ģenerāļi nevienu neielaiž nometnē, sevišķi jau pirms kaujas. Es tā nerīkojos. Vakar es jūs nepieņēmu tikai tāpēc, ka man bija kara padome. Šodien es esmu brīvs un gatavs jūs uzklausīt.

—   Ļoti labi, milord, ka jūs mani pieņēmāt, jo vairāk tāpēc, ka manām darīšanām nav nekā kopīga ne ar kauju, ne ar jūsu nometni. Es galvoju, ka pat novērsos, lai neredzētu jūsu kareivjus, un aizvēru acis, lai nevarētu saskaitīt jūsu teltis.

—   Runājiet taču, mans kungs.

—    Milord, man jau bija tas gods jums teikt, ka es Kārļa I laikos dzīvoju Ņūkāslā, kad skoti nelaimīgo karali izdeva Kromvelam.

—   Zinu, — Monks vēsi noteica.

—    Tai laikā man bija līdz ievērojama summa zeltā un pirms kaujas, jau paredzēdams nākošās dienas notikumus, es to paslēpu Ņūkāslas klostera lielajā pagrabā, zem troņa, kura augšējo daļu jūs mēness gaismā varat no šejienes redzēt. Mani dārgumi noslēpti tur, un es atnācu lūgt, lai jūs atļautu man tos paņemt, pirms šāviņš vai kaut kas cits nav saārdījis ēku un izmētājis manu zeltu vai to atsedzis, un tas kļuvis par kareivju laupījumu.

Monks pazina cilvēkus. Grāfa sejā viņš saskatīja tā enerģiju, prātu un piesardzību. Tāpēc franču augstmaņa rīcību viņš varēja izskaidrot tikai ar tā cēlsirdīgo uzticēšanos, un tā viņu aizkustināja.

—    Mans kungs, — viņš teica, — jūs neesat manī kļūdījies. Bet vai jūsu manta ir tik liela, ka tās dēļ vērts pakļaut sevi briesmām? Vai jūs esat pārliecināts, ka tā vēl ir lai pašā vielā?

—   Bez šaubām tā vēl tur ir.

—    Labi, uz vienu jautājumu jūs esat atbildējis. Tagad otrs… Es jums jautāju: vai dārgumu ir tik daudz, ka to dēļ vērts riskēt?

—   Jā, milord, ļoti daudz; divās muciņās es paslēpu miljonu zeltā.

—    Miljonu! — iesaucās Monks, no kura Atoss nenolaida sasprindzinātu skatienu.

Ģenerāli pārņēma agrākā neuzticība. „Šis cilvēks laikam grib mani piekrāpt", — viņš nodomāja.

Skaļi viņš teica:

—   Tātad jūs gribat paņemt šo naudu?

—   Ja jūs atļausiet, šovakar pat to apsvērumu dēļ, kurus es jau minēju.

—   Kungs, — Monks iebilda, — ģenerālis Lamberts ar savu nomelni atrodas tādā pat attālumā no abatijas, kurā glabājas jūsu nauda. Kāpēc tad jūs negriezāties pie viņa?

—   Tāpēc ka svarīgās lietās galvenais ir uzticēties savam instinktam. Ģenerālis Lamberts nam neiedveš tādu uzticību kā jūs.

—    Labi. Es došu jums iespēju sameklēt naudu, ja tā vēl atrodas turpat, var taču gadīties, ka tās tur vairs nav. Kopš tūkstoš sešsimt četrdesmit astotā gada pagājuši divpadsmit gadi. kuros daudz kas noticis.

Monks to uzsvēra ar nodomu, viņam gribējās pārliecināties, vai grāfs neizmantos šo ieganstu, lai atteiktos no meklējumiem. Atoss nepakustināja ne uzaci.

—    Milord, es esmu pilnīgi pārliecināts, — viņš stingri teica, — ka abas muciņas atrodas turpat un nav mainījušas saimnieku.

Šī atbilde novērsa vienas Monka aizdomas, toties izraisīja citas.

Droši vien francūzis ir uzsūtīts, lai uzpirku parlamenta aizstāvi; muciņas ar zeltu ir tukšas izdomas; varbūt ar tām grib viņā izraisīt mantkārību. Droši vien nekāda zelta nav. Monks gribēja atmaskot franču muižnieka viltīgos melus un izmantot savā labā ienaidnieka izliktos slazdus. To visu apsvēris, Monks viesim teica:

—   Ceru, ka jūs neatteiksieties dalities ar mani vakariņās?

—  Labprāt, — Atoss palocīdamies pateicās. — Jūs man parādāt godu, kuru es uzdrošinos pieņemt, jo jūtu pret jums īpašas simpātijas.

—   Lūdzu jūs būt iecietīgam: pavāru man ir maz, un tie paši ir ļoti slikti, bet mans provianta sagādnieks atgriezās ar tukšām rokām. Ja nometnē nejauši neieklīstu franču zvejnieks, tad ģenerālis Monks šovakar liktos gulēt bez vakariņām. Man ir zivis, — ja var ticēt, piegādātājam, tad svaigas.

—    Milord, man pietiks ar baudu pavadīt kopā ar jums vēl dažas minūtes.

Pēc apmaiņas ār šīm laipnībām, kuru laikā Monks neaizmirsa par piesardzību, pasniedza vakariņas. Monks uzaicināja grāfu de Lafēru sēsties pie galda un pats apsēdās viņam pretī. Ēdiens no vārītām zivīm, ko piedāvāja abiem sarunas biedriem, varēja gan apmierināt izsalkušu kuņģi, bet ne izsmalcinātu gaumi.

Vakariņodams un uzdzerdams zivīm virsū sliktu elu, Monks klausījās par pēdējiem ar Frondu saistītajiem notikumiem, par prinča Kondē un karaļa samierināšanos, par gaidāmajām Ludviķa kāzām ar infanti Mariju Terēzi.

Bet viņš nejautāja, un Atoss ne vārda nebilda par tām politiskajām interesēm, kas tobrīd vienoja vai, pareizāk sakot, šķīra Angliju, Franciju un Holandi.

Klausīdamies Atosā un vērodams viņu, Monks nosprieda, ka viņš nevar būt ne slepkava, ne spiegs.

Tai pat laikā viņš Atosā saskatīja asu prātu un noteiktību un nosprieda, ka viņš ir sazvērnieks.

Kad viņi piecēlās no galda, Monks jautāja:

—   Tātad jūs nopietni ticat savām bagātībām?

—   Pilnīgi, nopietni.

—   Un domājat, ka atradīsiet īsto vietu?

—   Uzreiz.

—   Ja tā, tad es aiz ziņkārības esmu gatavs jūs pavadīt. Bez tam man ir jāpavada jūs. Jūs nevarat jāt cauri nometnei, ja es Vai kāds no maniem virsniekiem jūs nepavada.

—   Ģenerāl, es nepieļautu, ka jūs tā apgrūtināt sevi, ja jūsu klātbūtne man nebūtu nepieciešama; atzīstos, ka tā man ir ne tikai glaimojoša, bet arī vajadzīga, tāpēc es pieņemu jūsu priekšlikumu.

—   Vai paņemt līdz arī kareivjus? — Monks apvaicājās.

—   Es domāju, ka tas ir lieki, ja jums viņi nav vajadzīgi. Divi cilvēki un zirgs — tas ir viss, kas vajadzīgs, lai nogādātu abas muciņas uz burinieka, kas mani atveda šurp.

—    Vajadzēs rakt zemi, pārvietot akmeņus. Jūs taču pats to neda- rīstiet, vai ne?

—   Ne zemi rakt, ne pārvietot akmeņus nevajag. Bagātība ir noslēpta klostera kapenēs. Zem plāksnes ar dzelzs gredzenu ir paslēptas trepes ar četriem pakāpieniem, tur arī atrodas abas mučeles. Tās stāv blakus un pārlietas ar ģipsi izskatās pēc zārka. Plāksni var pazīt pēc uzraksta. Ja jau mūsu attiecības balstās uz uzticību, tad es neslēpšu un pateikšu jums arī šo uzrakstu:

Lic jacet venerabilis Petrus Guillelmus Scott, Canon. Honorab. Con- ventus Novi Castelli. Giit quatra et decima die Feb. Ann. Dom. MCCVIII Requiscat in pace. *

Monks klausījās ar sasprindzinātu uzmanību. Viņš apbrīnoja vai nu šī cilvēka nepārspējamo viltību un prasmi, ar kādu viņš tēloja savu lomu, vai arī vaļsirdību, kā viņš izteica savu lūgumu. Runa taču bija par miljonu.

Šo miljonu bija jāpaņem visu kareivju acu priekšā, kuri to varētu uzskatīt par zādzību un, ilgi nedomājot, izrēķināties ar dunča dūriena palīdzību.

—    Labi, — viņš teica, — es iešu kopā ar jums. Piedzīvojums man šķiet tik apbrīnojams, ka es pats gribu nest lāpu.

Šeit dus cienījamais Pīters Viljams Skots, godajamā Ņūkāslas klostera kanoniķis. Miris 1208. gada 14. februārī. Lai dus mierā.

Viņš aplika īsu zobenu un aiz jostas aizbāza pistoli; pie šīm kustībām viņš tīšām atrāva vaļā kamzoli un parādīja tērauda bruņukreklu, kas viņu aizsargāja no algotu slepkavu dunčiem.

Pēc tam viņš kreisajā rokā paņēma skotu dirku,* pagriezās pret Ato- su un jautāja:

—   Es esmu gatavs, bet jūs?

Pretēji Monkam Atoss izņēma savu dunci un nolika uz galda; tad noņēma zobena lentu un pievienoja zobenu duncim; un beidzot, atpogājis kamzoli kā kabatas lakatu meklējot, parādīja, ka zem smalkā batista krekla viņa krūtis nekas neaizsargā.

«Apbrīnojams cilvēks! — Monks nodomāja. — Viņam nav ieroču, bet tur droši vien ir slēpnis."

—    Ģenerāl, — Atoss teica, it kā būtu uzminējis Monka domas, — jūs gribat, lai mēs būtu tikai divatā? Bet liels karavadonis nedrīkst nepiesardzīgi sevi pakļaut riskam. Patlaban ir tumšs, iet pār purvu ir bīstami, paņemiet konvoju.

—   Jums taisnība, — Monks piekrita.

Viņš iesaucās:

—   Digbij!

Adjutants ienāca.

—   Piecdesmit cilvēkus ar zobeniem un musketēm!

Viņš paskatījās uz Atosu. Tas teica:

—  Tas ir pārāk maz, ja draud briesmas, un pārāk daudz, ja briesmu

nav.

—   Tādā gadījumā es iešu viens, — Monks izlēma. — Digbij, man neviens nav vajadzīgs. Iesim, kungs.

Dirks — skotu kalniešu duncis.

XXV

Purvs

Izgājuši no nometnes un dodamies Tvidas virzienā, Atoss un Monks gāja pa to pašu ceļu, pa kuru Digbijs veda zvejniekus no Tvidas uz nometni.

Šis vietas izskats un pārmaiņas, ko te bija radījuši cilvēki, spēcīgi ietekmēja jūtīgā Atosa iztēli. Visa viņa uzmanība bija pievērsta šai tuksnesīgajai vietai, tāpat kā visa Monka uzmanība — Atosam.

Atoss gāja, pārdomās iegrimis un nopūzdamies, te paceldams acis pret debesīm, te nodurot tās zemē.

Digbijs, ko bija satraukusi ģenerāļa pēdējā pavēle un jo sevišķi balss, kādā tā tika izteikta, kādus pārdesmit soļus sekoja naksnīgajiem gājējiem. Ģenerālis pagriezās pret viņu, it kā brīnītos, kāpēc netiek izpildītas viņa pavēles, un adjutants, saprazdams, ka bijis uzmācīgs, atgriezās teltī.

Viņš nosprieda, ka ģenerālis grib slepus pārlūkot nometni, kā parasti pirms kaujas dara visi pieredzējuši karavadoņi.

Atosa klātbūtni Digbijs centās izskaidrot tā, kā parasti padotie mēģina sev noskaidrot priekšnieku noslēpumaino rīcību. Viņš uzskatīja Ato- su par spiegu, kas ieradies pie ģenerāļa ar ziņām.

Minūtes desmit viņi gāja starp teltīm un posteņiem, kuru pie galvenās mītnes bija ļoti daudz. Tad Monks izgāja uz šķembām bruģēta ceļa, kas sazarojās trīs virzienos. Kreisais atzars veda uz upi, vidējais — cauri purvam uz Ņūkāslas abatiju, bet labais stiepās gar Monka nometnes priekšējām līnijām, kas atradās vistuvāk Lamberta armijai. Aiz upes stāvēja Monka armijas priekšpostenis, kas novēroja pretinieka pārvietošanos; tajā bija simt piecdesmit skotu.

Šajā upes krastā, kādus piecdesmit soļus no vecās abatijas, bija ierādīta mītne zvejniekiem starp bezgalīgi daudzām mazām teltīm, kuras bija uzcēluši tuvējo kalnu kareivji, kas bija atveduši sev līdz sievas un bērnus.

Monks un Atoss nonāca līdz trīs ceļu krustojumam. Te viņš apstājās un, vērsdamies pie sava ceļabiedra, vaicāja:

—   Kungs, vai jūs zināt ceļu?

—   Ja es nemaldos, ģenerāl, tad vidējais ceļš ved tieši uz abatiju.

—   Pareizi; bet mums būs vajadzīga uguns, kad nokāpsim pazemē.

Monks pagriezās.

—   Man šķiet, ka aiz mums nāca Digbijs, — viņš teica. — Jo labāk: viņš mums sameklēs uguni.

—   Jā, ģenerāl, lūk, tur kāds cilvēks jau sen mums seko.

—   Digbij! — Monks pasauca. — Digbij! Nāciet šurp!

Taču ēna tā vietā, lai paklausītu, it kā pārsteigta metās sāņus pa kreisi un pazuda pa ceļu, kas veda uz zvejnieku naktsmītnes vietu.

—   Acīmredzot, tas tomēr nebija Digbijs, — viņš noteica.

Abi ar acīm sekoja ēnai, līdz tā izgaisa.

Cilvēks, kas ap vienpadsmitiem klīst pa nometni, kur apmetušies desmit tūkstoši kareivju, nav nekas neparasts: Monks un Atoss nepievērsa tam sevišķu uzmanību.

—    Tomēr mums noteikti jādabū uguns — lāpa vai kaut kas tamlīdzīgs; citādi mēs nezināsim, kurp iet. Jāpameklē, — Monks sacīja.

—   Ģenerāl, pirmais kareivis, ko satiksim, var mums apgaismot ceļu.

—   Nē, — Monks iebilda, gribēdams pārliecināties, vai grāfs de Lafērs nav uz vienu roku ar zvejniekiem. — Vienkāršāk ir paņemt līdz vienu no franču zvejniekiem, kuri šodien man atveda zivis. Viņi rīt dodas prom, tātad labāk glabās noslēpumu. Ja skotu armijā paklīdis baumas, ka Ņūkāslas abatijā atrod apslēptas bagātības, tad mani kalnieši var vēl iedomāties, ka zem katras kapa plāksnes guļ pa miljonam, un tad tur nepaliks ne akmens.

—   Kā vēlaties, ģenerāl, — Atoss bezrūpīgi atteica. Varēja redzēt, ka viņam bija vienalga, kas ies viņiem līdz: zvejnieks vai kareivis.

Monks sāka iet pa ceļu, kur bija pazudusi ēna, ko viņš noturēja par" Digbiju. Te viņš satika patruļu, kas apstaigāja teltis un devās uz štābu. Patruļa apturēja ģenerāli un viņa ceļabiedru. Viņš pateica paroli, un viņiem abiem ļāva iet. Izdzirdējis soļu troksni, viens no guļošajiem kareivjiem pacēla galvu.

—   Pajautājiet viņam, kur ir zvejnieki, — Monks teica Atosam. — Ja es jautāšu, viņš mani pazīs.

Atoss piegāja pie kareivja, un tas parādīja viņam telti. Monks un Atoss devās turp.

Ģenerālim likās, ka, viņiem pienākot pie telts, pazibēja jau iepriekš redzētā ēna. Iegājis teltī, viņš pārliecinājās, ka kļūdījies, jo tur visi gulēja.

Atoss palika pie telts ieejas, baidīdamies, ka viņu var noturēt par franču līdzzinātāju.

—   Hci! — Monks franciski uzsauca. — Celieties!

Paslējās divi vai trīs cilvēki.

—   Man vajadzīgs cilvēks, kas apgaismotu ceļu, — Monks turpināja.

Visi sakustējās. Daži zvejnieki pielēca kājās, citi uzslējās sēdus.

Pirmais piecēlās zvejnieku vadonis.

—   Varat paļauties uz mums, — viņš teica balsī, kuru izdzirdis, Atoss sarāvās. - Kur jāiet?

—   Tad jau redzēsi. Paņem lāpu! Ātrāk!

—   Tūlīt, milord. Vai vēlaties, lai es jūs pavadu?

—   Tu vai kāds cits, vienalga. Lai tikai kāds man apgaismo ceļu.

«Dīvaini, — Atoss domāja. — Cik šim zvejniekam pazīstama balss!"

—   Ei, dodiet uguni! — zvejnieks uzsauca. — Kustieties ātrāk!

Pēc tam viņš iečukstēja savam kaimiņam ausī:

—   Ej, Menvil, apgaismo viņam ceļu un esi gatavs uz visu.

Viens no zvejniekiem uzšķīla uguni, aizdedzināja posa gabaliņu un iededza lukturi.

Visa telts tūlīt kļuva gaiša.

—    Kungs, vai jūs esat gatavs? — Monks vaicāja Atosam, kas bija novērsies, lai lukturis neapgaismotu viņa seju.

—   Jā, gatavs, viņš atbildēja.

—   Ā, tas ir franču muižnieks! — klusu pie sevis noteica zvejnieku vadonis. — Labi, ka es uzticēju šo darbu tev, Menvil. Viņš varbūt mani pazītu! Gaismo!

Viņi sarunājās telts dziļumā un tik klusi, ka Monks neko nedzirdēja: viņš runāja ar Atosu. Menvils pa to laiku posās ceļā — pareizāk sakot, uzklausīja sava komandiera pavēles.

—   Vai tu drīz nāksi? — Monks jautāja.

—   Es esmu gatavs, — zvejnieks atbildēja.

Monks, Atoss un zvejnieks izgāja no telts.

„Tas nevar būt! — Atoss nodomāja. — Kā man varēja iešauties prātā tik aplama doma!"

—   Ej pa vidējo ceļu mums pa priekšu un ātrāk! — Monks komandēja zvejnieku.

Viņi vēl nebija nogājuši ne desmit soļu, kad no telts izslīdēja vēl viena ēna un, slēpdamās aiz ceļa malās iedzītajiem stabiem, sāka sekot ģenerālim.

Visi trīs pazuda naktī. Viņi devās uz Ņūkāslu, kuras baltie akmeņi tālumā spīdēja kā kapu pieminekļi.

Pastāvējuši mirkli pie vārtiem, viņi iegāja pagalmā. Vārti bija salauzti ar cirvi. Te, juzdamies drošībā, gulēja četri sargi — tik spēcīga bija pārliecība, ka no šīs puses uzbrukums nav gaidāms.

—   Vai sargi mums netraucēs? — Monks apvaicājās Atosam.

—   Gluži otrādi, viņi var palīdzēt pārvietot muciņas, ja jūs atļausiet.

—   Jums taisnība.

Miegainie kareivji uztrūkās, izdzirdējuši divu nācēju soļus biezajā krūmājā pie vārtiem. Monks pateica paroli un iegāja abatijā; zvejnieks ar lukturi gāja pa priekšu. Monks turējās aizmugurē un vēroja katru, pat vissīkāko Atosa kustību; piedurknē viņš slēpa dirku, lai pie pirmās aizdomīgās francūža kustības varētu to nodurt. Atoss stingri un pārliecināti gāja pa pagalmu uz bijušajām ēkas zālēm.

Ēkai nebija ne durvju, ne logu. Dažās vietās aizdedzinātās durvis no apakšas bija pārogļojušās, bet uguns bija apdzisusi, nespēdama pievārēt masīvo ozolkoku, kas bija sastiprināts ar dzelzs naglām. Logiem visi stikli bija izsisti, un pa tiem izlidoja nakts putni, ko bija izbiedējusi luktura gaisma. Ap atnācējiem bez mazākā troksnīša laidelējās sikspārņi; lukturis izgaismoja to ēnas uz augstajām sienām. Skats varēja nomierināt cilvēku,- kas prata spriest. Monks secināja, ka klosterī neviena nav, jo cilvēku ierašanās aizbiedēja putnus.

Izspraucies cauri drupām, Atoss iegāja kapenēs, kas atradās zem galvenās zāles un savienojās ar kapliču. Te viņš apstājās.

—   Mēs esam atnākuši, ģenerāl, — viņš pateica.

—   Tātad šeit ir īstā plāksne?

—   Jā.

—   Patiešām, es saskatu gredzenu… Bet tas blīvi piekļaujas plāksnei.

—   Mums vajadzīga kāda svira.

—   To nav grūti atrast.

Paskatījušies apkārt, Atoss un Monks pamanīja nelielu kļavu trīs collu diametrā; tā bija izaugusi stūrī pie sienas un izstiepusies līdz logam, aizsegdama to ar saviem zariem.

—   Vai tev ir nazis? — Monks vaicāja zvejniekam.

—   Ir.

—   Nu tad nogriez šo koku.

Zvejnieks paklausīja, kaut gan viņa nazis šai operācijā cieta.

No kļavas tika pagatavota svira, un visi trīs nokāpa pazemē.

—    Stāvi šeit, — Monks norādīja zvejniekam uz kapeņu kaktu. — Mēs gribam paņemt pulveri, un tava lāpa mums ir bīstama.

Zvejnieks iztrūcies atkāpās un nekustējās ne soli prom no norādītās vietas. Monks un Atoss aizgāja aiz kolonnas; mēness stars apspīdēja plāksni, kuras dēļ grāfs de Lafērs bija veicis tik tālu ceļojumu.

—   Te tā ir, — Atoss norādīja Monkam uz uzrakstu latīņu valodā.

—   Jā, redzu, — Monks atteica.

Tad viņš piemetināja, vēlēdamies dot francūzim vēl pēdējo iespēju atteikties no meklējumiem:

—   Vai jūs pamanījāt, ka kapenēs ir bijuši cilvēki? Daudzas statujas ir sadauzītas.

—   Droši vien, milord, jūs zināt, ka skoti reliģisku apsvērumu dēļ bieži uztic kapa pieminekļiem sargāt visas nelaiķu bagātības. Kareivji droši vien domāja, ka zem šo statuju pamatnēm slēpjas kādi dārgumi. Tādēļ viņi sadauzīja statujas un to pamatnes; bet uz pazemīgā kanoniķa atdusas vietas statujas nav. Tā ir pavisam vienkārša. Bez tam to sargā arī māņticīgās bailes, ko jūsu puritāņi izjūt pret kapu apgānīšanu. Skatieties, tā nemaz nav cietusi.

—   Tas tiesa, — Monks piekrita.

Atoss ķērās pie svirām.

—   Vai gribat, es jums palīdzēšu? — Monks piedāvāja.

—   Pateicos, milord, bet es nevēlos, lai jūs piedalītos pasākumā, kuru jūs varbūt neatzītu, ja zinātu tā sekas.

Monks pacēla galvu.

—   Ko jūs ar to gribat teikt? — viņš jautāja.

—   Es gribu teikt… Bet šis cilvēks…

—   Pagaidiet, — Monks sacīja. — Es saprotu, no kā jūs baidāties, un tūlīt viņu pārbaudīšu.

Monks pagriezās pret zvejnieku, kurš stāvēja sāniski, un kuru pilnībā apspīdēja luktura gaisma.

—   Panāc šurp, puis, — viņš tēica angliski pavēlošā komandiera balsī.

Zvejnieks pat nepakustējās.

—   Labi, — Monks turpināja, — viņš nesaprot angliski. Runājiet angliski, kungs, ja vēlaties.

—   Milord, Atoss atbildēja, — man bieži nācies redzēt cilvēkus, kuri tik labi valda pār sevi, ka neatbild pat uz jautājumiem, kas uzdoti dzimtajā valodā. Varbūt zvejnieks ir daudz gudrāks nekā mēs domājam. Atlaidiet viņu, milord, es jūs lūdzu.

Monks nodomāja: «Skaidrs, viņš grib palikt ar mani aci pret aci šais kapenēs. Vienalga, jāiet līdz galam. Viens cilvēks nav daudz spēcīgāks par otru, bet mēs šeit esam tikai divi."

—   Mans draugs, — viņš skaļi teica zvejniekam, — nokāp pa trepēm, pa kurām mēs nācām, un sargā, lai mūs neviens netraucē.

Zvejnieks gribēja izpildīt pavēli.

—  Atstāj lukturi šeit, — Monks piebilda. — Tas var atklāt tavu atrašanās vietu, un tu riskē saņemt musketes šāvienu.

Acīmredzot zvejnieks prata novērtēt šo padomu, jo nolika lukturi zemē un pazuda uz trepēm. Monks paņēma lukturi un pieslēja to pie kolonnas.

—   Klausieties, — viņš teica, — vai patiešām šajās kapenēs paslēpta nauda?

—  Jā, milord, un pēc piecām minūtēm jūs vairs par to nešaubīsieties.

To teikdams, Atoss spēcīgi iesita pa alabastru, un tas ieplīsa; parādījās plaisa.

Atoss iebāza plaisā sviru, un drīz vien alabastra gabali viens pēc otra sāka atdalīties.

—   Milord, — Atoss teica, — es jums stāstīju par alabastra vāku.

—  Jā, bet muciņas es vēl neredzu, — Monks iebilda.

—    Ja man būtu duncis, — Atoss teica, skatīdamies apkārt, — tad jūs tās ieraudzīti drīz vien. Par nelaimi, es atstāju savu jūsu teltī.

—    Es jums dotu savējo, — Monks atbildēja, — bet baidos, ka tā asmens nav pietiekoši izturīgs šādam darbam.

Atoss sāka meklēt visapkārt kādu priekšmetu, kas varētu aizstāt trūkstošo darba rīku. Monks uzmanīgi vēroja katru viņa kustību un katru izmaiņu acu izteiksmē.

—   Paprasiet nazi zvejniekam, — Monks deva padomu. Atoss piegāja pie trepēm.

—    Draugs, — viņš uzsauca zvejniekam, — pamet man savu nazi: man tas vajadzīgs.

Nazis nošķindēja uz pakāpieniem.

—   Ņemiet to, — Monks sacīja. — Man šķiet, tas nav slikts instruments. Spēcīga roka to var ļoti labi izmantot.

Acīmredzot Atoss uztvēra Monka vārdus tieši. Viņš pat nepamanīja, ka Monks atkāpās, palaizdams viņu garām, un uzlika kreiso roku pistoles rokturim, bet labajā joprojām turēja dirku.

Atoss ķērās pie darba, uzgriezis Monkam muguru un uzticējis viņam savu dzīvību. Viņš tik veikli un precīzi cirta pa alabastru, ka pēc īsa brītiņa izsita tajā caurumu. Monks ieraudzīja divas blakus stāvošas muciņas.

—   Milord, — Atoss teica, — kā redzat, priekšnojauta mani nav pievīlusi.

—   Jā gan, un es ceru, ka jūs esat apmierināts?

—   Protams. Es smagi sajustu šīs naudas zaudējumu; bet es biju pārliecināts, ka Dievs nepieļaus, lai pazustu zelts, kam jākalpo taisnīgas lietas uzvarai.

—   Zvēru pie sava goda, jūs esat tikpat noslēpumains vārdos kā darbos, — Monks sacīja. — Es tikai ne visai labi sapratu jūsu vārdu nozīmi, kad jūs teicāt, ka negribat, lai es piedalos lietā, kuru neatzīstu.

—   Man bija savi iemesli tā teikt.

XXVI

Sirds un prāts

—   Milord, — grāfs de Lafērs sāka runāt, — jūs esat dižciltīgs anglis, jūs esat godīgs cilvēks un runājat ar dižciltīgu francūzi, kas arī ir godīgs. Es neteicu jums taisnību: zelts, kas atrodas šais muciņās, nepieder man. Pirmo reizi mūžā es sameloju. Zelts pieder karalim Kārlim II, kas ir izdzīts no savas dzimtenes un savas pils, kas vienlaicīgi zaudēja gan tēvu, gan troni, karalim, kuram liegts viss, pat skumjais mierinājums noslīgt ceļos un noskūpstīt akmeni, uz kura nelietīgā slepkavas roka atstājusi vienkāršu uzrakstu, kas mūžam aicina uz taisnīgu atriebību: „Šeit apglabāts Kārlis I".

Monks mazliet nobālēja; pār viņa seju pārslīdēja tikko manāmas trīsas, un sirmās ūsas saslējās.

Atoss turpināja:

—    Es, grāfs de Lafērs, vienīgais un pēdējais nelaimīgā, atstātā karaļa piekritējs, apsolīju viņam doties pie cilvēka, no kura tagad atkarīgs karaļa varas liktenis Anglijā. Tā nu es atbraucu, nostājos šī cilvēka priekšā, neapbruņots nodevu sevi viņa rokās un saku viņam: „Milord, šis te zelts ir prinča pēdējā cerība, prinča, kurš pēc Dieva gribas ir jūsu pavēlnieks un pēc savas izcelsmes karalis; tikai no jums atkarīga viņa dzīve un turpmākais liktenis. Vai jūs vēlaties izlietot šo naudu, lai Anglija atgūtos no visām nelaimēm, ko atnesusi anarhija, citiem vārdiem, vai jūs vēlaties palīdzēt Kārlim II vai vismaz netraucēt viņam rīkoties? Šeit jūs esat pavēlnieks, karalis, neierobežots valdnieks. Es esmu vienatnē ar jums, milord: ja jūs negribat dalīties panākumos, ja mana piedalīšanās jūs traucē, —- jums ir ierocis, un te ir gatavs kaps. Ja jūsu iesāktā lieta jūs aizrauj, ja jūs esat tieši tāds, kāds izliekaties, ja jūsu darbos jūsu roka klausa prātam, bet prāts — sirdij, jums ir iespēja uz visiem laikiem pazudināt jūsu ienaidnieku Kārli Stjuartu: nogaliniet cilvēku, kas stāv jūsu priekšā, citādi viņš aizbrauks ar zeltu, ko nelaiķa karalis Kārlis f viņam uzticēja; nogaliniet un paturiet zeltu, kas var ļaut turpināt varu.

Milord, jūs dzirdējāt, ko es teicu.. Ja mani klausītos mazāk cēlsirdīgs cilvēks, es tam teiktu: „Jums trūkst naudas, karalis piedāvā jums šo miljonu kā ķīlu lielam darījumam; ņemiet to un kalpojiet Kārlim II tāpat kā es kalpoju Kārlim I." Bet slavenajam ģenerālim Monkam, kura cēl- sirdibu es, kā man liekas, esmu iepazinis, es tikai teikšu: „Milord, jums ir spoža vieta valstu un karaļu vēsturē, jūs iegūsiet mūžīgu slavu, ja nesavtīgi kļūsiet par sava karaļa atbalstu, lai nestu labumu savai dzimtenei un lai triumfētu taisnīgums. Ir bijuši daudzi, kas iekaro vai nolaupa troni. Jūs, milord, daudzinās par tikumu un nesavtību. Jūs turat kroni rokās, bet, neuzliekot to savā galvā, atdosiet tam, kam tas pieder. O, milord! Izdariet to, un jūs atstāsiet pēctečiem slavenu vārdu, ko tie atcerēsies ar lepnumu."

Atoss apklusa.

Kamēr viņš runāja, Monks neizrādīja ne mazāko pamudinājumu vai nosodījumu. Šīs kaislīgās runas laikā pat viņa skatiens saglabāja pilnīgu vienaldzību. Grāfs de Lafērs skumji paskatījās uz viņu; vērodams šo stingro seju, viņš jutās dziļi vīlies. Beidzot Monks nedaudz atdzīvojās un lēni un svinīgi sāka runāt:

—   Es jums atbildēšu, kungs, ar jūsu paša vārdiem. Jebkuram citam es atbildētu ar izsūtījumu, cietumu vai vēl ko ļaunāku. Jūs mēģināt mani iekārdināt, vēl vairāk, jūs mēģināt man uzspiest savu gribu. Tomēr jūs piederat cilvēkiem, pret kuriem neviļus jūt cieņu. Jūs esat cildens cilvēks, es to redzu, bet es pazīstu cilvēkus. Jūs teicāt, ka saņēmāt no Kārļa I bagātību, ko viņš uzdeva jums atdot savam dēlam. Vai jūs neesat viens no tiem francūžiem, kuri, kā man stāstīja, gribēja nolaupīt karali no Vaitholas?

—   Jā, milord, es stāvēju zem ešafota nāves soda laikā. Es nespēju izglābt Kārli I, bet mani apšļāca mocekļa karaļa asinis, un es dzirdēju viņa pēdējo vārdu. Man viņš teica: „Atceries!", domādams par dārgumiem, kas tagad guļ pie jūsu kājām, milord.

—    Kungs, es esmu daudz par jums dzirdējis, — Monks sacīja, — un priecājos, ka tagad varu jūs novērtēt personīgi, nevis pēc citu spriedumiem. Tāpēc es jums pateikšu to, ko neesmu nevienam teicis, un jūs redzēsiet, ka es jūs izceļu no visiem pārējiem, kuri līdz šim sūtīti pie manis.

Atoss palocījās un sagatavojās klausīties, alkatīgi tverot Monka sacīto; viņš bija skops vārdos, bet tāpēc teiktais bija tik vērtīgs kā rasa tuksnesī.

Monks turpināja:

—Jūs runājat par karali Kārli II, bet sakiet man, lūdzu, kāda man daļa par šo šķietamo karali? Es esmu novecojis, darbodamies politikā un kara laukā, bet tagad karš un politika tik cieši savijušies, ka katram karavīram jābūt personīgi ieinteresētam un jācīnās par savām tiesībām vai savām tieksmēm, nevis akli jāpaļaujas komandierim, kā parasti karā. Varbūt es vēlētos, bet baidos no daudz kā. Ar karu saistīta Anglijas un katra angļa neatkarība. Patlaban es esmu neatkarīgs, bet jūs vēlaties, lai es pats ļauju ārzemniekam uzlikt sev iemauktus. Kārlis II man nav nekas vairāk kā ārzemnieks. Viņš, šķiet, izcīnīja dažas kaujas, un tās zaudēja; tātad viņš ir slikts karavadonis. Viņam neizdevās sarunas; tātad viņš ir slikts diplomāts. Viņš lūdza palīdzību visiem Eiropas galmiem; tātad viņš ir mazdūšīgs un vāja rakstura cilvēks. No šī prāta, kurš grib pārvaldīt pasaulē lielāko impēriju, mēs vēl neesam pieredzējuši neko dižu un spēcīgu. Es šo cilvēku pazīstu tikai no vissliktākās puses, un jūs gribat, lai es, saprātīgs cilvēks, brīvprātīgi atdodu sevi verdzībā kādam, kas ir daudz zemāks par mani kara lietās, politikā un pat pēc sava sabiedriskā stāvokļa. Nē, kungs, tikai tad, kad kāds dižens un cēls varoņdarbs liks man pārvērtēt uzskatus par Kārli Stjuartu, varbūt es atzīšu viņa tiesības uz troni, no kura mēs gāzām viņa tēvu, kam arī pietrūka to pašu īpašību, kas dēlam. Pašlaik es atzīstu tikai savas tiesības. Revolūcija iecēla mani par ģenerāli, bet mans zobens iecels mani par protektoru, ja es gribēšu. Lai Kārlis ierodas, iesaistās atklātā cīņā un it īpaši lai neaizmirst, ka viņš ir no tiem cilvēkiem, no kuriem tiek prasīts vairāk^kā no citiem. Beigsim par to runāt, es nepieņemu jūsu priekšlikumu un arī neatceros: es nogaidu.

Atoss redzēja, ka Monks zina pārāk daudz par visu, kas saistās ar Kārli Iljun tāpēc saprata, ka tālāka pierunāšana ir veltīga. Ne laiks, ne vieta nebija tam piemērota.

—   Milord, — viņš sacīja, — man atliek vienīgi jums pateikties.

—   Par ko? Vai par to, ka jūs uzminējāt, kā es rīkošos, un es tā ari izdarīju? Par to nav ko pateikties. Šis zelts, ko jūs aizvedīsiet Kārlim, būs viņam pārbaudījums. Paskatīsimies, ko viņš ar to izdarīs, un varbūt es mainīšu savas domas par viņu.

—   Bet jūsu augstība var sev kaitēt, izlaižot no rokām naudu, kas dos iespēju jūsu pretiniekam darboties pret jums.

—   Jūs sakāt, manam pretiniekam? Man, kungs, nav pretinieku. Es kalpoju parlamentam, kas man pavēl cīnīties ar ģenerāli Lambertu un karali Kārli! Viņi ir parlamenta, nevis mani ienaidnieki. Pēc tā pavēles es ar viņiem cīnos. Ja parlaments man pavēlētu izrotāt ar karogiem Londonas ostu un nostādīt kareivjus krastā, lai sagaidītu karali Kārli II…

—   Tad jūs tam paklausītu? — Atoss priecīgi iesaucās.

—   Atvainojiet mani, — Monks smaidīdams atteica, — es, sirmgalvis, gandrīz pateicu bērnišķīgu muļķību.

—   Tātad jūs neklausītu parlamenta pavēli? — Atoss jautāja.

—    Es nesaku arī to. Vissvarīgākais ir glābt dzimteni. Dievam labpaticies dot man spēku, un mans pienākums ir izlietot to visu labā, bet tāpat viņš devis man arī spriešanas spējas. Tāpēc, ja parlaments dotu man tādu pavēli, es vēl padomātu.

Atoss noskuma.

—   Es redzu, jūsu augstība, ka jūs esat pret karali Kārli II.

—   Jūs visu laiku uzdevāt man jautājumus; atļaujiet, grāf, man pajautāt kaut ko arī jums.

—   Lūdzu, kungs, es jums atbildēšu uz visiem jautājumiem tikpat atklāti kā jūs man.

—    Kad jūs aizvedīsiet šo miljonu jūsu princim, ko jūs ieteiksiet ar to darīt?

Atoss lepni un apņēmīgi paskatījās uz Monku.

—   Milord, — viņš teica, — citi izmantotu šo naudu uzpirkšanai. Es ieteikšu karalim savervēt divus pulkus, ierasties Skotijā, kuru jūs nomierinājāt, un dot tautai brīvību, ko tai solīja revolūcija, bet vēl nav devusi. Es viņam ieteikšu pašam komandēt šo nelielo armiju, kas, ticiet man, ātri pieaugs, un meklēt nāvi ar karogu rokās, neizvelkot zobenu no maksts un saucot: „Angļi! No jūsu rokas kritīs trešais karalis! Sargieties! Ir augstākā taisnība!"

Monks nodūra galvu un kļuva domīgs.

—   Bet ja nu viņš gūs panākumus, - viņš jautāja tālāk, — kas gan nav sevišķi ticams, bet nav arī neiespējams, jo šai pasaulē nav nekā pilnīgi neiespējama, — ko tad jūs viņam ieteiksiet?

—   Ieteikšu atcerēties, ka liktenis atņēma viņam troni, bet ar kārtīgu cilvēku palīdzību izdevās to atgūt.

Monks izsmējīgi pasmīnēja.

—   Diemžēl, — viņš bilda, — karaļi ne vienmēr seko labiem padomiem.

—   Ak, milord, Kārlis II nav karalis, — Atoss arī pasmaidīja, tikai citādi.

—   Grāf, beigsim šīs pārrunas… Jūs arī vēlaties to pašu, vai ne?

Atoss paklanījās.

—   Es pavēlēšu aiznest šīs divas muciņas, kurp vēlaties. Kur jūs dzīvojat?

—   Priekšpilsētā pie upes ietekas.

—   O, es zinu šo vietu: visā priekšpilsētā ir piecas vai sešas mājas.

—    Pilnīgi pareizi. Es esmu apmeties pirmajā. Ar mani kopā dzīvo divi zvejnieki; viņi mani atveda Šurp savā zvejas laivā.

—   Un kur jūsu kuģis ir patlaban?

—   Stāv noenkurots jūrā un gaida mani.

—   Bet jūs taču tūlīt neaizbrauksiet?

—   Milord, es vēlreiz pamēģināšu pārliecināt jūsu gaišību.

—   Tas jums neizdosies, — Monks atteica. — Jums jāatstāj Ņūkāsla tā, lai neizraisītu nekādas aizdomas, kas varētu kaitēt jums vai man. Mani virsnieki domā, ka Lamberts rīt uzbruks. Es varu galvot, ka viņš nekustēsies no vietas. Lamberts vada armiju, kas ir ļoti neviendabīga, bet tāda nevar pastāvēt. Maniem kareivjiem ir mērķis. Ja es iešu bojā, kas ir ļoti iespējams, mana armija tūlīt nesabruks; ja es atstāšu nometni, kā reizēm tas notiek, tajā nebūs ne mazāko nemieru vai nekārtību. Es esmu kā magnēts, kas pievelk visus angļus. Es pievelku visus šķēpus, kas vērsti pret mani. Lamberts pašlaik komandē astoņpadsmit tūkstošus dezertieru. Kā jūs saprotat, saviem virsniekiem es par to neminēju ne vārda. Armijai ir derīgi justies kā kaujas priekšvakarā: visi ir piesardzīgi un uzmanīgi. Es jums to stāstu, lai jūs dzīvotu mierīgi un nesteigtos atgriezties dzimtenē. Pēc nedēļas būs jaunumi — vai nu kauja, vai ari miers. Tā kā jūs uzskatijāt mani par kārtīgu cilvēku un uzticējāt savu noslēpumu, tad man jāattaisno jūsu uzticība. Es aizsūtīšu pēc jums. Vēlreiz lūdzu jūs: neaiz- brauciet, neparunājies ar mani.

—    Apsolu jums palikt! — Atoss iesaucās, un viņa acīs pazibēja prieks.

Monks to uztvēra un apslāpēja ar mēmu smaidu; tā viņš prata atņemt cerību tiem, kas jau uzskatīja, ka ir viņu pārliecinājuši.

—   Ko lai es daru šīs nedēļas laikā?

—    Ja būs kauja, lūdzu, nepiedalieties tajā. Es zinu, ka francūžiem patīk tāda veida izklaidēšanās. Jūs var ķert kāda nomaldījusies lode; mūsu skoti šauj slikti, un es negribu, lai tik cienījamam muižniekam būtu jāatgriežas Francijā ievainotam. Es negribu arī, lai jūsu atstātais miljons man pašam būtu jāsūta jūsu princim; tad pilnīgi pamatoti varēs teikt, ka es maksāju troņa pretendentam, lai viņš karo ar parlamentu. Ejiet, kungs, un ievērosim abi mūsu vienošanos.

—   Ak, milord, — Atoss teica, — es būtu sajūsmā, ja man pirmajam izdotos atklāt cēlās sirds noslēpumu, kura pukst šī rupjā apmetņa segtajās krūtīs.

—   Tātad jūs vēl joprojām domājat, ka man ir noslēpumi? — Monks teica, nemainot mazliet izsmējīgo sejas izteiksmi. — Kādi noslēpumi var slēpties zaldāta vienkāršajās smadzenēs? Bet ir jau vēls, lukturis dziest; laiks pasaukt mūsu jūrnieku. Hei, zvejniek! — Monks franciski sauca, piegājis pie trepēm.

Nosalušais zvejnieks atsaucās aizsmakušā balsī:

—   Ko vēlaties?

—   Aizej līdz postenim, — Monks pavēlēja, — un pasaki seržantam, ka viņu sauc ģenerālis Monks.

Uzdevums nebija grūts. Seržantu ļoti interesēja, kāpēc ģenerālis ieradies tukšajā abatijā, tāpēc viņš visu laiku bija pamazām tuvojies un tagad stāvēja dažus soļus no zvejnieka.

Izdzirdis ģenerāļa pavēli, viņš tūlīt pat pieskrēja pie tā.

Monks sacīja:

—   Paņem zirgu un divus kareivjus.

—   Zirgu un divus kareivjus, — seržants atkārtoja.

—  Jā, un būtu labi, ja tu varētu dabūt nastu nesēju zirgu ar groziem.

—   Varu. Tie ir skotu nometnē kādus simt soļus no šejienes.

—   Nokāp lejā.

Seržants nokāpa pazemē pie Monka.

—   Paskaties uz to pusi, kur stāv šis muižnieks. Vai redzi divas muciņas?

—   Redzu.

—    Vienā no tām ir pulveris, otrā lodes. Tās jāpārved uz apmetni upes krastā. Rīt es to ieņemšu ar divsimt cilvēkiem. Tu saproti, ka šis uzdevums ir slepens. Varbūt no tā ir atkarīga mūsu uzvara. Piesien abas mučeles zirgam sānos un divu kareivju apsardzībā aizved līdz šī muižnieka, mana drauga, mājai. Pielūko, lai neviens neko neuzzinātu. Klausi mana drauga rīkojumiem, — Monks vēl piemetināja.

—   Oho, kas par smagām muēelēm! — seržants noteica, pūlēdamies vienu no tām pacelt.

—   Katrā pa četrsimt mārciņām, ja to saturs ir tāds, kā paredzēts, vai ne, kungs? — Monks apvaicājās.

—  Jā, gandrīz, — Atoss atbildēja.

Seržants aizgāja pēc zirga un kareivjiem.

—   Atstāju jūs kopā ar šiem cilvēkiem, — Monks teica, kad izdzirda pakavu klaboņu, — un pats atgriežos nometnē. Jūs esat drošībā.

—  Tātad es jūs vēl sastapšu?

—   Noteikti; tas man sagādās patiesu prieku.

Monks paspieda Atosa roku.

—   O! Ja vien jūs gribētu! — Atoss nočukstēja.

—   Klusu. Mēs taču norunājām, ka par to vairs ne vārda, — Monks apsauca.

Viņš paklanījās Atosam un sāka kāpt augšup pa trepēm. Tur viņš satikās ar kareivjiem, kuri kāpa lejup pazemē. Viņš vēl nebija pagājis ne divdesmit soļus, kad tālumā atskanēja garš svilpiens.

Monks ieklausījās; tā kā vairs nekas nebija ne redzams, ne dzirdams, viņš turpināja savu ceļu. Viņš atcerējās par zvejnieku un sāka ar acīm to meklēt, bet zvejnieks bija pazudis. Ja Monks ieskatītos vērīgāk, tad ieraudzītu, ka tas līda, pieplaeis zemei kā čūska un slēpdamies miglā, kas cēlās no purva. Cauri miglai viņš redzētu arī zvejnieku laivas mastu, kas tagad atradās citā vietā pie paša krasta.

Monks neko neieraudzīja un, domādams, ka nav no kā baidīties, soļoja pa tukšo ceļu, kas veda uz nometni. Zvejnieka pazušana viņam tomēr likās dīvaina, un viņu atkal pārņēma aizdomas. Viņš bija aizsūtījis pie Atosa kareivjus, kuri varēja viņu pašu pavadīt. Līdz nometnei bija vesela jūdze.

Visapkārt bija tik bieza migla, ka desmit soļu attālumā neko nevarēja saskatīt.

Monkam likās, ka viņš dzird labajā pusē purvā apslāpētu airu troksni.

— Kas nāk? — viņš uzkliedza.

Atbildes nebija. Monks uzvilka pistoles gaili, izņēma zobenu no maksts un klusēdams paātrināja soli. Viņš uzskatīja, ka nav viņa cienīgi saukt palīgā, ja nav briesmu.

XXVII

Nākamajā dienā

Bija septiņi no rīta, kad pirmie saules stari sāka apspīdēt dīķus. Atoss pamodās, atvēra savas istabas logu un kādu piecpadsmit soļu attālumā ieraudzīja seržantu un kareivjus — savus vakardienas pavadoņus. Iepriekšējā vakarā viņi nogādāja muciņas uz Atosa māju un atgriezās nometnē.

„Kāpēc šie cilvēki atkal ieradušies?" — tāds bija pirmais jautājums, ko Atoss sev uzdeva.

Seržants bija pacēlis galvu un, šķiet, gaidīja nepazīstamā parādīšanos, lai uzdotu kādu jautājumu. Atoss nevarēja noslēpt savu neizpratni.

— Tur nav ko brīnīties, — seržants atbildēja. — Ģenerālis vakar man pavēlēja jūs apsargāt, un es pildu viņa pavēli.

—   Vai ģenerālis ir nometnē? — Atoss vaicāja.

—   Protams. Vakar, atvadoties no viņa, jūs taču redzējāt, ka viņš dodas uz nometni.

—   Lieliski. Es tūlīt aiziešu turp un pateikšu, ka jūs precīzi izpildījāt viņa rīkojumu, un pie viena paņemšu savu zobenu, ko es aizmirsu ģenerāļa teltī uz galda.

—   Ļoti labi, — seržants teica, — mēs jau gribējām jums ko lūgt.

Atoss rūpīgi aizslēdza durvis un atdeva atslēgu savam uzticamajam

Grimo, kurš bija apmeties istabiņā zem trepēm. Pa tām varēja nokāpt pagrabā, kur bija paslēptas muciņas. Seržants pavadīja grāfu de Lafēru līdz nometnei. Tur viņus sagaidīja citi sargi, kas bija nomainījuši četrus kareivjus, kuri pavadīja Atosu.

Šo sardzi komandēja adjutants Digbijs. Gājiena laikā viņš meta uz Atosu tik nelaipnus skatienus, ka francūzis netika skaidrībā, kāpēc gan šodien viņam izrāda tādu .stingrību un neuzticību, ja vakar ļāva pilnīgu brīvību.

Tomēr viņš neko neteica un gāja uz ģenerāļa telti. Tajā viņš ieraudzīja trīs virsniekus: Monka leitnantu un divus pulkvežus. Atoss redzēja savu zobenu: tas atradās uz galda turpat, kur vakar viņš to atstāja.

Neviens no virsniekiem iepriekš nebija redzējis Atosu. Monka leitnants apvaicājās, vai tas ir tas pats muižnieks, ar kuru kopā ģenerālis izgājis no telts.

—   Tas pats, — seržants atbildēja.

—   Man šķiet, es to neesmu noliedzis, — Atoss augstprātīgi atteica. — Tagad arī es savukārt atļaušos jums pavaicāt: ko nozīmē jūsu jautājumi un sevišķi tonis, kādā tos izsakāt?

—    Mans kungs, — Monka leitnants atcirta, — mēs jums uzdodam jautājumus tāpēc, ka mums ir tiesības to darīt, un, ja tos izsakām tādā tonī, tad varat ticēt, ka tam ir pamats.

—   Cienījamie kungi, — Atoss sacīja, — jūs mani nepazīstat, bet varu jums teikt, ka es vienīgi ģenerāli Monku šeit atzīstu par līdzīgu sev. Kur viņš ir? Aizvediet mani pie viņa! Ja viņš vēlas man kaut ko jautāt, es viņam atbildēšu un ceru, ka atbilde viņu apmierinās. Es vēlreiz jautāju: kur ir ģenerālis?

—   Velns parāvis! Jūs labāk zināt, kur viņš ir! — leitnants iekliedzās.

—   Es?

—   Protams, ka jūs.

—   Es jūs nesaprotu, — Atoss iebilda.

—    Tūlit sapratīsiet. Es tikai lūdzu jūs runāt mierīgāk. Ko ģenerālis jums vakar teica?

Atoss nicīgi pasmīnēja.

—    Smaids nav nekāda atbilde! — viens no pulkvežiem iekliedzās, aizsvilies dusmās. — Lūdzu jūs atbildēt!

—   Bet es jūs brīdinu, ka atbildēšu tikai ģenerāļa klātbūtnē.

—   Jūs pats taču zināt, ka prasāt neiespējamo, — tas pats pulkvedis sacīja.

—   Jau otro reizi jūs atsakaties izpildīt manu lūgumu. Vai tad ģenerāļa šeit nav?

Atosa jautājums izskanēja tik patiesi un ar tādu izbrīnu, ka virsnieki saskatījās. Tad ierunājās leitnants, it kā būtu saņēmis abu pārējo virsnieku mēmu piekrišanu.

—   Kungs, — viņš iesāka, — vai jūs ar ģenerāli šķīrāties vakar pie abatijas?

—   Jā.

—   Kurp jūs devāties?

—   Ne jau man jāatbild uz šo jautājumu, bet maniem pavadoņiem. Pavaicājiet saviem kareivjiem.

—   Bet ja nu mēs to gribam uzzināt no jums?

—    Es atkārtoju, ka šeit es nevienam nepakļaujos. Es pazīstu vienīgi ģenerāli un atbildēšu tikai viņam.

—    Kārtību šeit nosakām mēs. Mēs. sasauksim kara padomi, un, kad jūs stāvēsiet tiesas priekšā, jums būs lai jāatbild.

Virsnieki domāja, ka Atosu šie draudi izbiedēs; viņa seja pauda tikai izbrīnu un nicinājumu.

—   Angļi vai skoti tiesās mani, Francijas karaļa pavalstnieku, kas atrodas Britānijas goda prāta aizstāvībā! Jūs esat neprātīgi, mani kungi! — Atoss paraustīja plecus.

Virsnieki vēlreiz saskatījās.

—   Tātad jūs apgalvojat, — viņi teica, — ka nezināt, kur patlaban atrodas ģenerālis?

—   Es jau jums atbildēju uz šo jautājumu.

—   Bet jūsu atbilde nav ticama.

—   Un tomēr es teicu patiesību. Manas kārtas cilvēki nemēdz melot. Es jau jums teicu, ka esmu muižnieks, un, ja man ir pie rokas zobens — to es vakar aiz taktiskuma atstāju šeit uz galda — tad neviens lai neuzdrošinās teikt man kaut ko tādu, ko es nevēlos dzirdēt. Pašlaik es esmu neapbruņots. Jūs apgalvojot, ka esat mani tiesneši? Tad tiesājiet mani. Bet, ja jūs esat bendes, tad nogaliniet.

—    Atļaujiet… — Atosa lepnuma un aukstasinības pārsteigtais leitnants sāka runāt pieklājīgāk.

—    Kungs, es pilnībā uzticējos jūsu ģenerālim un ierados, lai pārrunātu ar viņu ārkārtīgi svarīgas lietas. Viņš mani uzņēma tā, kā nemēdz uzņemt daudzus; varat pajautāt saviem kareivjiem. Ja viņš mani tā uzņēma, tātad atzina, ka man ir tiesības uz šādu cieņu. Es ceru, jūs nedomājat, ka es atklāšu savus vai viņa noslēpumus?

—   Kas bija tajās muciņās?

—   Vai jūs par to nevaicājāt kareivjiem? Ko viņi jums atbildēja?

—   Ka tur ir pulveris un lodes.

—   No kā kareivji to uzzināja? Droši vien viņi to pateica?

—    Viņi teica, ka uzzinājuši to no ģenerāļa; tikai mēs neesam tik lētticīgi.

—    Piesargieties, jūs apšaubāt nevis manus vārdus, bet sava priekšnieka teikto.

Virsnieki atkal saskatījās.

Atoss turpināja:

—   Jūsu kareivju klātbūtnē ģenerālis lūdza mani nedēļu pagaidīt: pēc nedēļas viņš man dos atbildi. Vai tad es bēgu? Nē, es gaidu.

—   Viņš jūs lūdza pagaidīt nedēļu! — leitnants iekliedzās.

—   Jā, lūdza, un te būs pierādījums: upes grīvā noenkurots mans kuģis; es varēju vakar uz tā uzkāpt un aizceļot. Es tomēr paliku, lai izpildītu ģenerāļa vēlēšanos: viņš lūdza, lai es neaizbraucu, pirms neesmu saticies ar viņu, un nozīmēja tikšanos pēc nedēļas. Es atkārtoju jums, ka gaidu to.

Leitnants pagriezās pret pulkvežiem un pusbalsī noteica:

—  Ja šis muižnieks runā patiesību, tad cerības vēl nav zaudētas. Varbūt ģenerālim ir kādas tik slepenas sarunas, par kurām viņš aiz piesardzības nepateica pat mums. Iespējams, ka viņš atgriezīsies pēc nedēļas.

Vērsdamies pie Atosa, viņš vēl piebilda:

—    Kungs, jūsu liecība ir ārkārtīgi svarīga un nozīmīga; vai jūs to varat apzvērēt?

—   Kungs, — Atoss atbildēja, — es vienmēr esmu dzīvojis starp cilvēkiem, kur mans vārds jau nozīmē vissvētāko zvērestu.

—    Patlaban ir ārkārtīgi apstākli. Runa ir par veselas armijas glābšanu. Apsveriet labi: ģenerālis ir pazudis, un mēs viņu meklējam. Vai viņš aizbraucis pēc savas gribas? Vai arī te slēpjas noziegums? Vai mums jāturpina meklējumi? Vai arī pacietīgi jāgaida? Šai mirklī viss ir atkarīgs no jūsu vārdiem, kungs.

—   Ja jūs tā man jautājat, tad es esmu gatavs atklāt jums visu, — Atoss atbildēja. — Es atbraucu, lai slepeni pārrunātu ar ģenerāli Monku dažus jautājumus; ģenerālis man nevarēja dot atbildi pirms kaujas, kuru šeit gaida; viņš lūdza mani vēl kādu laiku uzturēties mājā, kur es esmu apmeties, un apsolīja satikties ar mani pēc nedēļas. Es zvēru pie Dieva, ka viss manis teiktais ir patiesība.

Šos vārdus Atoss izteica tik cildeni un svinīgi, ka visi trīs virsnieki jutās gandrīz pārliecināti. Viens no pulkvežiem tomēr mēģināja vēl pēdējo reizi.

—    Kungs, — viņš sacīja, — kaut arī mēs esam pārliecināti, ka jūs runājat patiesību, te tomēr ir kāds nesaprotams noslēpums. Ģenerālis ir pārāk saprātīgs un piesardzīgs cilvēks, lai tā pamestu armiju kaujas priekšvakarā, pat nebrīdinot par to kādu no mums. Kas attiecas uz mani, es uzskatu, ka ģenerāļa pazušana ir mīklaina. Vakar šeit ieradās ārzemnieki, zvejnieki, lai pārdotu zivis; viņus pa nakti nometināja skotu nometnē, tātad pa ceļam, kur ģenerālis kopā ar jums devās uz abatiju un nāca atpakaļ. Ģenerāli pavadīja viens no zvejniekiem ar lukturi. Bet šorīt zvejnieki ir pazuduši kopā ar savu kuģi.

—   Man šķiet, — leitnants iebilda, — te nav nekā pārsteidzoša: zvejnieki nebija gūstekņi.

—   Tas tiesa, bet viens no viņiem rādīja gaismu pazemē, bet Digbijs apgalvoja, ka ģenerālis izturējies pret šiem cilvēkiem ar aizdomām. Kas var galvot, ka zvejnieki nav mūsu viesa sabiedrotie? Varbūt viņš, būdams neapšaubāmi drosmīgs cilvēks, palicis šeit, lai ar savu klātbūtni mūs nomierinātu un mēs nesāktu meklējumus?

Šī runa iespaidoja abus pārējos virsniekus.

—    Kungs, — Atoss teica, — atļaujiet iebilst, ka jūsu viedoklis, kas gan no pirmā acu uzmetiena ir pamatots, tomēr attiecībā uz mani neatbilst patiesībai. Jūs sakāt, ka es esmu palicis šeit, lai novērstu aizdomas; gluži pretēji, es arī sāku uztraukties tāpat kā jūs, un tāpēc saku jums: „Kungi, nevar būt, ka ģenerālis devies prom kaujas priekšvakarā un nav teicis nevienam ne vārda. Jā, tajā visā slēpjas kaut kas dīvains. Neesiet bezrūpīgi, negaidiet, izmantojiet visu savu enerģiju un saprātu. Es esmu jūsu gūsteknis, ko saista vai nu goda vārds vai arī, kā jūs vēlaties. Mans gods prasa, lai jūs uzzinātu, kur ir ģenerālis Monks." Pat, ja jūs atlaistu mani, es atbildētu: „Nē, es palieku". Ja jūs jautātu manu viedokli, tad es jums teiktu: „Ģenerālis ir kļuvis par sazvērestības upuri, jo, ja viņš būtu atstājis nometni, tad droši vien būtu mani brīdinājis. Pārmeklējiet visu zemi un jūru. Ģenerālis nav aizbraucis, bet, ja tas noticis, tad pret viņa gribu."

Leitnants deva kādu zīmi pulkvežiem.

—    Nē, kungs, jūs ejat pārāk tālu. Ģenerālis nekad nepakļaujas apstākļiem; gluži otrādi, parasti viņš tos nosaka. Monks jau reizēm ir rīkojies tāpat kā tagad. Tātad mēs veltīgi uztraucamies; varbūt viņš nebūs prom ilgi. Ģenerālis to uzskatīs par noziegumu, ja mēs aiz gļēvuma izpaudīsim par viņa prombūtni, jo šī ziņa var satraukt visu armiju. Ģenerālis devis mums savas uzticēšanās lielāko pierādījumu; būsim tā cienīgi. Kungi, šim notikumam jāpaliek visdziļākajā noslēpumā; mēs turēsiiņ mūsu viesi arestā ne jau tāpēc, ka mēs šaubītos par viņa nevainīgumu noziegumā, bet gan tādēļ, lai ģenerāļa pazušana paliktu mūsu noslēpums. Līdz turpmākajam rīkojumam, kungs, jūs paliksiet štāba mītnē.

—    Jūs aizmirstat, — Atoss iebilda, — ka ģenerālis vakar uzticēja manā glabāšanā mantas, un es par tām esmu atbildīgs. Lieciet mani apsargāt, kam vien jūs vēlaties, kaut vai piekaliet mani pie sienas, bet tikai rīkojiet man cietumu namā, kur es dzīvoju. Kad ģenerālis atgriezīsies, viņš jums pārmetīs, ka jūs pārkāpāt viņa pavēli; es jums dodu savu muižnieka goda vārdu.

Virsnieki apspriedās, un leitnants teica:

— Labi, kungs; varat atgriezties mājās.

Atosam līdz viņi nosūtīja piecdesmit cilvēku sardzi. Kareivjiem pavēlēja ieslēgt viņu mājā un nenolaist no viņa acis.

Noslēpumu neviens neuzzināja. Gāja stundas, pagāja dienas, bet ģenerālis neatgriezās. Par viņu nebija nekādu ziņu.

XXVIII

Kontrabanda

Divas dienas pēc notikumiem, par kuriem mēs tikko stāstījām, tai laikā, kad nometnē gaidīja ģenerāli Monku, bet viņš joprojām neatgriezās, pie Ševeningenes lielgabala šāviena attālumā no krasta noenkurojās neliels holandiešu burinieks ar desmit cilvēku ekipāžu. Bija pāri pusnaktij un dziļa tumsa: izdevīgs brīdis, lai izsēdinātu pasažierus un izkrautu preces. Tiklīdz burinieks izmeta enkuru, no tā nolaida laivu. Laivā bija astoņi matroži un kaut kāds garens priekšmets, kas atgādināja lielu kasti vai saini.

Krasts bija tukšs: vietējie zvejnieki jau bija devušies pie miera. Vienīgais krasta sargs (piekrasti neapsargāja stingri, jo lielie kuģi te nevarēja piestāt) zvejnieku piemēram nevarēja sekot visā pilnībā; viņš gulēja sēdus savā būdiņā, bet tikpat cieši kā viņi mājās. Krastā svilpoja tikai vējš, šūpodams kāpu viršus. Tomēr cilvēki laivā izturējās ļoti piesardzīgi: šīs vietas tukšums un klusums viņus nenomierināja. Laiva, kas šķita kā melns punktiņš okeānā, slīdēja bez trokšņa; jūrnieki centās netrokšņot ar airiem, lai nepievērstu uzmanību un varētu pēc iespējas tuvāk pieiet krastam nepamanīti.

No laivas izlēca cilvēks un kaut ko aprauti pavēlēja balsī, kas bija pieradusi komandēt. Ūdenī vāji atspīdēja dažu musketu stobri, un garenais sainis, domājams, kontrabanda, ļoti piesardzīgi tika pārnests uz krastu.

Cilvēks, kas bija izteicis pavēles, tūlīt pat strauji devās uz Scvenin- genu gar tuvāko mežmalu. Aiz kokiem viņš atrada pieticīgo māju, kurā patlaban mitinājās karalis, tā sauktais Anglijas Kārlis.

Tāpat kā visur, arī šeit visi gulēja; tikai milzīgais suns, ar kādiem zvejnieki ved savas zivis ratiņos uz Hāgu, sāka skaļi riet, kad pie loga atskanēja soļi. Šāda modrības izpausme nepazīstamo drīzāk iepriecināja, nevis izbiedēja. Viņa saucieni vien varbūt mājas iemītniekus nebūtu pamodinājuši, bet tagad viņam nemaz nevajadzēja atvērt muti. Nepazīstamais pagaidīja, lai suņa rejas kādu pamodina, bet pēc tam uzsauca pats. Izdzirdējis nepazīstamu balsi, suns sāka riet vēl skaļāk, kamēr beidzot mājā sāka viņu apsaukt. Kad viņš apklusa, kāda vārga, aizlūzusi balss pieklājīgi apvaicājās:

—   Ko jūs vēlaties?

—    Man jāsatiek viņa majestāte karalis Kārlis II, — nepazīstamais atbildēja.

—   Kas jūs esat?

—   Velns parāvis! Jūs man uzdodat pārāk daudz jautājumu. Man nepatīk sarunāties caur durvīm.

—   Pasakiet tikai savu vārdu.

—   Man nepatīk izkliegt savu vārdu visos vējos.

—    Jūs laikam esat atvedis kādas ziņas? — vaicāja tā pati vecīgā balss.

—   Jā, es atvedu ziņas, un pie tam vēl kādas! Tādas jūs negaidījāt! Atslēdziet taču durvis!

—   Kungs, — vecais turpināja, — es lūdzu, atbildiet man godīgi — vai jūsu ziņu dēļ ir vērts modināt karali?

—    Dieva dēļ, atveriet ātrāk; zvēru, ka jūs to nenožēlosiet. Manas ziņas ir tik daudz zelta vērtas, cik sveru es pats.

—   Es tomēr nevaru atslēgt durvis, iekams jūs man nepateiksiet savu vārdu.

—   Labi… Bet es jūs brīdinu, ka mans vārds jums neko neizteiks. Es esmu d'Artanjans.

—  Ak dievs! — aiz durvīm atskanēja sauciens — D'Artanjana kungs! Kāda laime! Tāpēc man jau likās, ka dzirdu pazīstamu balsi!

—   Oho! — d'Artanjans nobrīnījās. — Te pazīst manu balsi! Tas man glaimo.

—   Jā, protams, pazīst, — vecais atbildēja, slēgdams vaļā durvis. — Te jums būs pierādījums.

Viņš ielaida d'Artanjanu.

Luktura gaismā d'Artanjans savukārt pazina savu ietiepīgo sarunu biedru.

—   Parī! — viņš iesaucās. — To man vajadzēja uzminēt uzreiz.

—   Jā, jā, es esmu Parī, d'Artanjana kungs! Cik es esmu priecīgs, ka redzu jūs!

—    Jā, šoreiz varat priecāties! — d'Artanjans teica, spiezdams vecajam roku. — Piesakiet mani karalim.

—   Bet karalis atpūšas…

—   Velns parāvis! Pamodiniet viņu, un es galvoju, ka viņš nedusmosies.

—   Vai jūs nesūtīja grāfs?

—   Kāds grāfs?

—   De Lafērs.

—  Atoss? Nē, nē! Es nāku pats. Nu, Parī, ātrāk, man jāsatiek karalis.

Parī ilgāk nestrīdējās. Viņš zināja, ka uz d'Artanjanu vienmēr var

paļauties, kaut gan viņš ir gaskonis. Viņš izgāja pagalmā, nomierināja suni un pieklauvēja pie slēģiem mazā paviljona apakšējā stāvā.

—   Kas tur ir? — karalis no guļamistabas atbildēja.

—   D'Artanjana kungs, viņš jums atvedis ziņas.

Istabā bija dzirdams troksnis, tad atvērās durvis un dārzā ieplūda spilgtas gaismas šalts.

Karalis strādāja lampas gaismā. Uz galda mētājās papīri; viņš rakstīja vēstuli, un daudzie labojumi liecināja, ka tā viņam prasa lielas pūles.

—   Nāciet iekšā, ševaljē, — viņš teica un pagriezās. Ieraudzījis zvejnieku, viņš piebilda:

—   Ko tu teici, Parī? Kur tad ševaljē d'Artanjans?

—   Viņš stāv jūsu majestātes priekšā, — d'Artanjans atbildēja.

—  Šādā tērpā?

—  Ieskatieties mani, valdniek. Jūs mani redzējāt Bluā, karaļa Ludviķa XIV priekštelpā. Vai jūs mani patiešām nepazīstat?

—   Pazistu un ari atceros, ka esmu jums pateicību parādā.

D'Artanjans paklanījās.

—   Es rīkojos, kā prasīja mans pienākums, tiklīdz uzzināju, ka tas esat jūs, jūsu majestāte.

—  Jūs man atvedāt kādas ziņas?

—  Jā, valdniek.

—   Droši vien no Francijas karaļa?

—  Nē, jūsu majestāte. Jūs jau pamanījāt, ka karalis Ludviķis ir aizņemts pats ar savām darīšanām.

Kārlis pacēla acis pret debesīm.

—   Nē, nē, jūsu majestāte, — d'Artanjans turpināja. — Es atvedu ziņas, kas atliecas tieši uz jums. Uzdrošinos cerēt, ka jūsu majestāte uzklausīs tās labvēlīgi.

—   Runājiet.

—   Valdniek, ja nemaldos, jūs Bluā daudz stāstījāt par savu slikto stāvokli Anglijā.

Kārlis nosarka.

—  Kungs, — viņš pārtrauca, — es par to stāstīju tikai Francijas karalim…

—  O, jūsu majestāte kļūdās, — musketieris vēsi atteica. — Es protu runāt ar karaļiem nelaimē. Vēl vairāk: karaļi ar mani runā tikai tad, kad viņi ir nelaimē; tiklīdz viņiem uzsmaida laime, viņi tūlīt pat par mani aizmirst. Pret jūsu majestāti es izjūtu ne tikai patiesu cieņu, bet arī dziļu padevību, un ticiet, ka man tas nozīmē daudz. Klausīdamies, kā jūs sūdzaties par likteni, es nolēmu, ka esat cēls, augstsirdīgs un ar cieņU protat pārciest savas nelaimes.

—   Man jāatzīst, — Kārlis pārsteigts teica, — es pats nezinu, kas man patīk vairāk: jūsu drosmīgā atklātība vai jūsu cieņa.

—  Tūlīt jūs varēsiet izvēlēties, — d'Artanjans atbildēja. — Jūs savam brālēnam Ludviķim XIV sūdzējāties, ka bez karaspēka un bez komandas jums būs grūti atgriezties Anglijā un atgūt troni.

Kārlis nepacietīgi sakustējās.

— Un vēl jūs teicāt, — d'Artanjans turpināja, — ka galvenais šķērslis ir kāds ģenerālis, kas komandē parlamenta armiju un grib kļūt par otru Kromvelu. Vai tad jūs to neteicāt?

—  Jā, bet es atkārtoju, ka to visu es teicu tikai karalim.

—   Majestāte, jūs redzēsiet, cik labi, ka jūsu vārdus dzirdēja karaļa musketieru leitnants. Galveno šķērsli jūsu ceļā uz panākumiem sauc ģenerālis Monks, vai ne?

—  Jā, kungs. Bet kāpēc visi šie jautājumi?

—  Jūsu majestāte, es jau zinu, ka stingrā etiķete aizliedz uzdot karaļiem jautājumus. Ceru, ka jūsu majestāte man piedos atkāpšanos no šīs prasības. Vēl jūsu majestāte teica, ja jums izdotos satikt Monku aci pret aci un parunāt ar viņu, tad jūs šo vienīgo nopietno šķērsli, kas stāv jūsu ceļā, pārliecinātu par savu taisnību vai arī pārvarētu ar spēku.

—  Tas tiesa. No šī cilvēka atkarīgs mans liktenis, vai es palikšu nevienam nezināms,vai iegūšu slavu. Bet kāpēc jūs tas interesē?

—   Lūk, kāpēc: ja jau ģenerālis Monks jums tā traucē, tad derētu jūs no viņa atbrīvot vai arī pārvērst viņu par jūsu majestātes sabiedroto.

—   Karalis, kam nav ne armijas, ne naudas, man nav ko slēpt, ja jau jūs dzirdējāt manu sarunu ar Ludviķi XIV, neko nevar izdarīt tādam cilvēkam kā Monks.

—  Jā, jūsu majestāte, es zinu, ka jūs tā domājat. Par laimi jums, man ir cits viedoklis.

—   Ko tas nozīmē?

—   Lūk ko: bez armijas un bez miljona es paveicu to, kā dēļ jūsu majestātei vajadzēja armiju un veselu miljonu.

—   Ko jūs runājat?.. Ko jūs izdarījāt?

—   Ko es izdarīju?.. Es devos turp un sagūstīju cilvēku, kas traucēja jūsu majestātei.

—  Jūs sagūstījāt Anglijā Monku?

—   Vai tad es rīkojos nepareizi?

—  Jūs droši vien esat jucis?

—   Nudien ne.

—  Jūs saņēmāt gūstā Monku?

—  Jā. Viņa paša nometnē.

Karalis nepacietīgi sakustējās un paraustīja plecus.

—  Es notvēru Monku pa ceļam uz Ņūkāslu, — d'Artanjans vienkārši stāstīja, — un atvedu viņu jūsu majestātei.

—  Atvedāt man! — iekliedzās karalis, ko bija saniknojis šis stāsts, kuru viņš uzskatīja par izdomātu.

— Jā, atvedu viņu jums, — d'Artanjans tikpat vienkārši turpināja. — Viņš atrodas lielā kastē. Tās vākā izurbti caurumiņi, lai viņš nenosmaktu.

—   Mans Dievs!..

—  Nomierinieties, par viņu ļoti rūpējas. Viņš ir atgādāts šurp dzīvs un vesels. Vai jūsu majestāte vēlas viņu redzēt un parunāt ar viņu, vai arī pavēlēsiet iemest viņu ūdenī?

—   Mans Dievs! Mans Dievs! — Kārlis atkārtoja. — Vai jūs runājat patiesību? Vai tas nav tikai nepiedienīgs joks, lai mani apvainotu? Vai jūs patiešām esat veicis šo nedzirdēti drosmīgo varoņdarbu? Nevar būt!

—  Vai jūsu majestāte neatļaus atvērt logu? — d'Artanjans lūdza, jau vērdams logu vaļā.

Karalis nepaguva neko atbildēt, kad d'Artanjans nakts klusumā skaļi un gari trīsreiz iesvilpās.

—  Tūlīt jūsu majestātei viņu atnesīs, — viņš teica.

XXIX

D'Artanjans sāk baidīties, ka viņa un Planšē nauda ir neglābjami zaudēta

Karalis nespēja atgūties no izbrīna: viņš skatījās te uz musketieri, te uz tumšo logu. Viņš vēl nebija attapies, kad d'Artanjana astoņi matroži (divi palika sargāt burinieku) atnesa garenu priekšmetu, kurā šobrīd slēpās Anglijas nākotne. Parī tos sagaidīja.

Pirms aizbraukšanas no Kalē d'Artanjans tur bija pasūtījis zārkam līdzīgu kasti, kas bija pietiekoši plaša, lai cilvēks tajā varētu brīvi apgriezties. Kastes apakša un sāni bija mīksti polsterēti, tā ka veidoja ērtu gultu, kurā cilvēkam nekas nedraudēja pat pie kuģa viļņošanās. Nelielais režģītis, kuru d'Artanjans pieminēja karalim, atgādināja bruņinieka sej- segu un atradās iepretim gūstekņa sejai. Tas bija tā ielikts, ka pie mazākā kliedziena, uzspiežot tam, varēja apklusināt kliedzēju vai pat to nosmacēt.

D'Artanjans labi pazina gan savu ekipāžu, gan gūstekni un ceļā baidījās tikai no divām lietām: ka ģenerālis labāk izvēlēsies nāvi nekā šo neparasto gūstu un, mēģinādams runāt, piespiedīs sevi nosmacēt, vai arī, ka sargus iekārdinās gūstekņa solījumi, un viņi Monka vietā kastē iesēdinās viņu pašu.

Tāpēc d'Artanjans viens pats nosēdēja pie kastes divas dienas un divas naktis, piedāvādams ģenerālim vīnu un ēdienus, no kuriem ģenerālis stūrgalvīgi atteicās. D'Atanjans centās viņu nomierināt un pārliecināt, ka šai savdabīgajā gūstā ar viņu nenotiks nekas ļauns. D'Artanjana priekšā gulēja divas pistoles un zobens, kas viņu pasargāja no matrožu ziņkārības.

Ieradies Šveningenē, viņš vairs neuztraucās. Viņa matroži nepavisam nevēlējās ielaisties darīšanās ar vietējiem iedzīvotājiem. Bez tam viņa pusē bija Menvils, kuru viņš bija iecēlis par savu palīgu. Menvils bija izcili saprātīgs, un viņa sirdsapziņa bija tīrāka kā pārējiem. Viņš cerēja, ka, kalpodams d'Artanjanam, varēs nodrošināt savu nākotni, un tāpēc bija gatavs drīzāk mirt, nekā pārkāpt komandiera pavēli. Nokļuvis krastā, d'Artanjans uzticēja viņam kasti un reizē arī ģenerāļa dzīvību. Menvilam bija pavēlēts, lai viņš kopā ar septiņiem matrožiem atnes kasti, tiklīdz izdzirdēs trīs svilpienus. Mēs redzējām, ka leitnants šo pavēli izpildīja.

Kad kasti ienesa karaļa namā, d'Artanjans ar laipnu smaidu atlaida savus ļaudis un teica:

—   Kungi, jūs izdarījāt svarīgu pakalpojumu viņa majestātei Kārlim II, kas pēc pusotra mēneša būs Anglijas karalis. Jūs saņemsiet divkāršu maksu. Ejiet un gaidiet mani pie laivas.

Matrožu sajūsma izpaudās tik skaļi, ka izbiedēja pat suni.

D'Artanjns pavēlēja ienest kasti karaļa priekšistabā, ar lielāko rūpību aizslēdza durvis, tad atvēra kasti un sacīja ģenerālim:

—    Ģenerāl, es tūkstoškārt atvainojos jums par apiešanos, kas nav jūsu cienīga. Es to saprotu; bet man vajadzēja, lai jūs mani noturētu par vienkāršu zvejnieku. Bez tam Anglijā kravu pārvadāšana sagādā lielas neērtības. Ceru, ka jūs to ņemsiet vērā. Tagad, ģenerāļa kungs, — viņš vēl piemetināja, — jūs varat piecelties un pastaigāt.

Viņš atraisīja ģenerāļa rokas. Monks piecēlās un apsēdās ar tādu izskatu, it kā gaidītu, ka viņu tūlīt pat nonāvēs. D'Artanjans atvēra durvis uz Kārļa II kabinetu un pieteica:

—  Jūsu majestāte, te ir jūsu ienaidnieks, ģenerālis Monks; es zvērēju, ka izdarīšu jums šo pakalpojumu. Tas ir izdarīts, tagad es gaidu jūsu pavēles. Kungs, — viņš piebilda, pagriezdamies pret ģenerāli, — jūs stāvat viņa majestātes Kārļa II, Liebritānijas monarha priekšā.

Monks pacēla pret princi stoieisku un vēsu skatienu un noteica:

—   Es nepazīstu nekādu Anglijas karali. Te nav pat neviena, kas būtu cienīgs saukties par muižnieku, tāpēc ka Kārļa II sūtnis, kuru cs uzskatīju par godīgu cilvēku, ievilināja mani apkaunojošās lamatās. Es tajās iekritu — jo ļaunāk man. Tagad jūs abi — iedvesmotājs (tas attiecās uz karali) un izpildītājs (Monks pagriezās pret d'Artanjanu) — neaizmirstiet, ko es jums teikšu. Mans ķermenis pieder jums, jūs varat mani nogalināt; es pat iesaku jums to darīt, jo jūs nekad neiegūsiet ne manu dvēseli, ne gribu. Vairāk negaidiet no manis ne vārda, jo no šī brīža es neatvēršu muti, pat lai iekliegtos. Tas ir viss.

Viņa runā izskanēja nelabojama puritāņa drūmā un nelokāmā apņēmība; d'Artanjans paskatījās uz savu gūstekni kā cilvēks, kas prot novērtēt katru vārdu un balss noskaņu, kādā tie i/teikti.

—   Ģenerālim patiešām ir stingra griba, — viņš klusu teica karalim. — Divās diennaktīs viņš neapēda ne kumosu maizes un neizdzēra ne piliena vīna. No šī brīža jūsu majestāte izlemj viņa likteni; es mazgāju rokas, kā teica Pilāts.*

Bāls, sakrustojis rokas uz krūtīm, Monks padevīgi gaidīja savu likteni.»

D'Artanjans pievērsās viņam.

Poncijs Pilāts — Romas ieceltais Jūdejas pārvaldnieks (26. — 36. m.ē.), kurš, kā teikts Bībelē, apstiprināja Jēzus Kristus nāves sodu.

—   Jūs ļoti labi saprotat, — viņš teica ģenerālim, — ka jūsu pati par sevi lieliskā runa tomēr neapmierina nevienu, pat ne jūs pašu. Viņa majestāte gribēja ar jums parunāt; jūs atteicāties ar viņu tikties. Kāpēc tad tagad, kad jūs ar karali esat saticies aci pret aci, kad šo tikšanos ir panācis no jums neatkarīgs spēks, kāpēc jūs spiežat mūs rīkoties tādā veidā, ko es uzskatu par veltīgu un bezjēdzīgu? Runājiet taču, velns parāvis! Sakiet kaut vai „nē"!

Monks neteica ne vārda, tikai domīgi glaudīja ūsas, un viņa izskats pauda, ka viņš apzinās savu grūto stāvokli.

Kārlis II bija iegimis dziļās pārdomās. Viņš pirmo reizi tikās ar Monku — ar cilvēku, ko tik ļoti gribēja redzēt — un tagad ar savu vērīgo skatienu pūlējās iespiesties viņa sirds dziļumos.

Viņš pārliecinājās, ka Monks nolēmis drīzāk mirt nekā sākt runāt. Tas nebija nekas negaidīts, ja ņem vērā, cik smagi aizvainots jutās šis ievērojamais cilvēks. Tai pašā brīdī Kārlis II pieņēma vienu no tiem lēmumiem, kas liek vienkāršam cilvēkam riskēt ar savu dzīvību, ģenerālim — ar uzvaru, karalim — ar viņa valsti.

—   Mans kungs, — viņš vērsās pie Monka, — daļēji jums ir taisnība. Es neprasu, lai jūs man atbildētu, es lūdzu vienīgi uzklausīt mani.

Uz mirkli iestājās klusums. Karalis skatījās uz Monku, bet tas palika bezkaislīgs.

—    Kungs, jūs man izteicāt rūgtus pārmetumus, — karalis atkal ierunājās. — Jūs esat pārliecināts, ka es pie jums uz Ņūkāslu aizsūtīju cilvēku, kurš jūs ievilināja slazdā; starp citu, atzīmēšu, ka d'Artanjana kungs par viņu neko nezināja. Es esmu patiesi pateicīgs d'Artanjana kungam par viņa augstsirdīgo un cildeno uzticību.

D'Artanjans godbijīgi paklanījās. Monks stāvēja nekustīgi.

—    D'Artanjana kungs, — ņemiet vērā, Monka kungs, ka es nebūt nevēlos jums atvainoties, — tātad d'Artanjana kungs kā īsts muižnieks devās uz Angliju pats pēc savas gribas, pilnīgi nesavtīgi, bez pavēles, bez cerības, lai pakalpotu nelaimīgajam karalim un pievienotu saviem daudzajiem dižajiem darbiem arī šo apbrīnojamo varoņdarbu.

D'Artanjans mazliet pietvīka un ieklepojās, lai slēptu mulsumu. Monks joprojām nekustējās.

—   Monka kungs, jūs neticat maniem vārdiem, — karalis turpināja. — Es saprotu jūsu neuzticību: tāda padevība sastopama tik reti, ka tai grūti noticēt.

—   Ģenerālis maldās, ja netic jūsu majestātei! — d'Artanjans iesaucās. — Jūs teicāt taisnību, visīstāko patiesību, ja, acīmredzot, es esmu rīkojies nepareizi, sagūstot ģenerāli: tas, šķiet, ir nelaikā. Ja tā ir, es jūtos izmisis!

—   Ševaljē d'Artanjan, — karalis saņēma musketiera roku. — Es esmu jums pateicīgs vairāk, nekā ja jūs man būtu nodrošinājis uzvaru: jūs man likāt ieraudzīt vēl nezināmu draugu, kam es būšu mūžam pateicīgs un ko mūžīgi mīlēšu…

Karalis draudzīgi paspieda d'Artanjana roku un, palocījies Monkam, piebilda:

—   Un arī ienaidnieku, kuru kopš šī brīža es vērtēšu pēc nopelniem.

Puritāņa acis kaut kas uzzibsnīja, bet tūlīt arī apdzisa, un viņš atkal

kļuva tikpat drūmi bezkaislīgs kā iepriekš.

—    Lūk, kāds bija mans plāns, d'Artanjana kungs, — karalis turpināja. — Grāfs de Lafērs, kuru jūs, šķiet, pazīstat, devās uz Ņūkāslu…

—   Atoss! — iesaucās d'Artanjans.

—   Jā, liekas, ka tā viņu sauc kauju biedri… Grāfs de Lafērs devās uz Ņūkāslu, un varbūt viņam izdotos pierunāt ģenerāli uzsākt sarunas ar mani vai kādu no maniem atbalstītājiem. Bet te vardarbīgi iejaucāties jūs.

—    Velns lai parauj! — d'Artanjans noteica. — Droši vien tas bija viņš, kas ieradās nometnē tai pašā vakarā, kad tur iekļuvu es ar zvejniekiem!

Tikko manāma Monka uzacu sakustēšanās atklāja d'Artanjanam, ka viņš nav kļūdījies.

—   Jā, jā, — viņš turpināja, — man jau likās, ka tas ir viņa stāvs un " viņa balss. Ak, cik žēl! Piedodiet, jūsu majestāte, es domāju, ka rīkojos pareizi.

—   Nav noticis nekas slikts, — karalis atbildēja, — vienīgi ģenerālis apvaino mani nodevībā, kurā es nemaz neesmu vainīgs. Nē, ģenerāl, ar tādiem ieročiem es negribu ar jums cīnīties. Drīz jūs to redzēsiet. Bet līdz tam ticiet man, es zvēru jums pie sava muižnieka goda! Tagad, d'Artanjana kungs, atļaujiet jums kaut ko pateikt.

—   Es klausos, jūsu majestāte.

—   Jūs esat man uzticīgs? Vai ne?

—   Jūsu majestāte redzēja manu bezgalīgo uzticību.

—   Labi. Pietiek ar vienu vienīgu vārdu no tāda cilvēka mutes kā jūs. Bez tam vārdiem vienmēr seko darbi. Ģenerāl, lūdzu jūs nākt man līdz. Jūs arī nāciet kopā ar mums, d'Artanjana kungs.

D'Artanjans bija mazliet apjucis, bet paklausīja. Kārlis II izgāja ārā, aiz viņa Monks, kam sekoja d'Artanjans. Kārlis devās uz priekšu pa to pašu ceļu, pa kuru bija nācis d'Artanjans, un visu trīs naksnīgo gājēju sejās saka pūst jūras vējš. Kārlis atslēdza vārtiņus, un viņi nepaguva noiet ne piecdesmit soļus, kad ieraudzīja okeānu, kas bija beidzis viļņoties un tagad rāmi elpoja kā noguris briesmonis.

Kārlis II gāja galvu nodūris un iegrimis pārdomās, lēni berzēdams ar roku zodu. Monks gāja aiz viņa, nemierīgi skatīdamies atpakaļ. Aizmugurē sekoja d'Artanjans, turēdams roku pie zobena roktura.

—   Kur atrodas laiva, ar kuru jūs atbraucāt? — Kārlis noprasīja musketierim.

—   Lūk, tur; tajā mani gaida septiņi karavīri un virsnieks.

—   A, redzu! Laiva izvilkta krastā. Bet jūs taču ar to neatbraucāt no Ņūkāslas?

—   O, nē! Es par savu naudu noīrēju burinieku, un tas ir noenkurots lielgabala šāviena attālumā no krasta.

—   Kungs, jūs esat brīvs, — karalis teica Monkam.

Par spīti savai rakstura stingrībai Monks tomēr nespēja apspiest izsaucienu. Karalis apstiprinoši pamāja ar galvu un turpināja:

—    Mēs pamodināsim kādu no vietējiem zvejniekiem. Viņš sagatavos kuģi vēl šonakt un aizvedīs jūs turp, kur pavēlēsiet. D'Artanjana kungs jūs pavadīs. Es uzticu d'Artanjana kungu jūsu godaprātam, Monka kungs.

Monks izbrīnā izsaucās, bet d'Artanjans smagi nopūtās. Karalis izlikās, ka neko nav pamanījis un pieklauvēja pie pašā jūras krastā dzīvojošā zvejnieka mājas žoga.

—   Hei, Keizer! — viņš uzsauca. — Mosties!

—   Kas tur ir? — zvejnieks atsaucās.

—   Es, karalis Kārlis.

—   Ak tas esat jūs, milord! — Keizcrs iesaucās, izlīzdams no buras, kurā viņš bija ietinies un neizģērbies gulēja kā šūpulī. — Ko jūs vēlaties?

—    Keizer, — karalis pavēlēja, — tev tūlīt jāiziet jūrā. Šis ceļotājs noīrē tavu barku; tev labi samaksās. Kalpo viņam kā nākas.

Karalis atkāpās dažus soļus, lai Monks varētu netraucēti sarunāties ar zvejniekiem.

—   Es gribu nokļūt pāri jūrai uz Angliju, — Monks ar grūtībām teica holandiski.

—   Ko tur, — zvejnieks atteica, — es varu pārvest.

—   Vai mēs varam drīz doties ceļā?

—   Pēc pusstundas, milord. Mans vecākais dēls jau paceļ enkuru; mēs grasījāmies trijos doties zvejā.

—   Nu, vai sarunājāt? — Kārlis, pienācis klāt, apvaicājās.

—   Jā, jūsu majestāte, visu, izņemot maksu, — zvejnieks atbildēja.

—    Maksu tu saņemsi no manis, — karalis sacīja. — Tas ir mans draugs.

Izdzirdējis Kārļa vārdus, Monks sarāvās un paskatījās uz karali.

—   Labi, milord, — Keizers bija ar mieru.

Šai brīdī Kcizera vecākais dēls deva signālu.

—   Laiks doties ceļā, kungi! — karalis mudināja.

—    Jūsu majestāte, veltiet man vēl dažas sekundes, — d'Artanjans lūdza. — Es nolīgu cilvēkus. Tā kā es aizbraucu viens, man viņi vismaz jābrīdina.

—   Uzsvilpiet viņiem, — teica Kārlis smaidīdams.

D'Artanjans iesvilpās: tūdaļ parādījās četri cilvēki Menvila vadībā.

—    Te jums būs daļa no maksas, — d'Artanjans sacīja, sniegdams • viņiem maku, kurā bija divtūkstoš piecsimt livru zeltā. — Dodieties uz Kalē un gaidiet mani. Jūs jau zināt, kur.

To teicis, d'Artanjans ar smagu nopūtu ielika maku Menvila rokā.

—   Kā! Jūs mūs atstājat? — matroži iesaucās.

—   Varbūt uz pavisam īsu laiciņu, bet varbūt arī -uz ilgu. Kas to lai zina? Jūs jau saņēmāt divtūkstoš piecsimt livru. Tagad es jums samaksāju tikpat daudz. Tātad mes esam norēķinājušies. Palieciet sveiki, mani drau- gi!

D'Artanjans pagriezās pret Monku un teica viņam:

—   Es gaidu jūsu pavēles, jo mēs kopā dodamies ceļā, ja vien jums mana sabiedrība nav nevēlama.

—   Ne mazākā mērā, — Monks atteica.

—   Laiks iekāpt! — sauca Keizera dēls.

Kārlis ar cieņu paklanījās ģenerālim un teica viņam:

—    Es ceru, ka jūs piedosiet jums sagādātās neērtības, kad pārliecināsieties, ka es tajās neesmu vainīgs.

Monks neko neatbildēja, tikai zemu palocījās. Kārlis tīšām neteica neko d'Artanjanam, vienīgi skaļi piebilda:

—   Vēlreiz pateicos jums, ševaljē, par jūsu pakalpojumu. Dievs jums to atdarīs, bet rūgtos pārbaudījumus, ceru, atstās tikai man.

Monks devās uz laivu. Iedams aiz viņa, d'Artanjans murmināja:

—   Mans nabaga Planšē! Man šķiet, ka mēs sākām sliktu darījumu!

XXX

„Planšē un Co" akcijas ceļas

Brauciena laikā Monks ar d'Artanjanu runāja tikai tad, kad no tā nebija iespējams izvairīties. Tā piemēram, kad francūzis vilcinājās ķerties pie trūcīgajām pusdienām, kurās bija sālītas zivis, sausiņi un džins, Monks viņu sauca:

— Nāciet pie galda, kungs.

Un vairāk ne vārda. D'Artanjans pats sarežģītos apstākļos parasti runāja maz, tāpēc viņam likās, ka Monka klusēšana ir ļaunu vēstoša. Tā kā viņam bija daudz brīva laika, viņš lauzīja galvu, pūlēdamies uzminēt, kā Atoss saticies ar Kārli II, kā viņi izplānojuši šo braucienu un kā galu galā Atoss iekļuvis Monka nometnē? Nabaga musketieru leitnants katru reizi izrāva pa matam no ūsām, kad iedomājās, ka Atoss droši vien bija tas pats cilvēks, kas pavadīja Monku slavenajā nolaupīšanas naktī.

Pēc divām diennaktīm Keizers, klausīdams Monka pavēlei, piestāja krastā ģenerāla norādītajā vietā, kur atradās Atosa māja.

Tuvojās vakars. Saule kā sakaitēts tērauda vairogs jau līdz pusei bija pazudusi aiz horizonta zilās līnijas. Burinieks brauca augšup pa upi, kas sākumā vēl bija plata. Nepacietīgais Monks tomēr pavēlēja piestāt, un Keizers izsēdināja viņu kopā ar d'Artanjanu dūņainā, niedrēm apaugušā krastā.

D'Artanjans bija nolēmis paklausīt un tāpēc sekoja Monkam kā lācis, ko saimnieks ved ķēdē. Tas tomēr aizskāra viņa lēpnumu un pie sevis viņš ņurdēja, ka nav vērts kalpot karaļiem, jo pat labākais no tiem ne velnam neder.

Monks gāja ātri. Šķita, ka viņš vēl nevar īsti noticēt, ka atkal atrodas uz angļu zemes. Tālumā jau vīdēja jūrnieku un zvejnieku mājas, kas bija izkaisītas gar nožēlojamo ostu.

Pēkšņi d'Artanjans iekliedzās:

—   Ak, Dievs! Māja deg!

Monks pacēla acis. Patiešām, vienā no mājām bija sācies ugunsgrēks. Dega šķūnis, kas stāvēja blakus mājai, un liesmas jau sāka laizīt jumtu. Spirgts vakara vējiņš palīdzēja ugunij pieņemties spēkā.

Abi ceļinieki paātrināja gaitu un, pienākuši tuvāk, izdzirda briesmīgus kliedzienus un ieraudzīja kareivjus, kas vicināja ieročus un draudēja ar dūrēm kādam degošajā mājā. Savu dusmu pārņemti, viņi nepamanīja burinieku.

Monks apstājās un pirmo reizi ietērpa vārdos, ko bija visu laiku domājis.

—    Ek, — viņš teica, — varbūt tie vairs nav mani kareivji, bet gan* Lamberta.

Viņa vārdos skanēja skumjas, bažas, pārmetums, ko d'Artanjans ļoti labi saprata. Ģenerāļa prombūtnes laikā Lamberts varēja uzbrukt, uzvarēt, izklīdināt parlamenta piekritējus un ieņemt tās pašas pozīcijas, kuras pirms tam ieņēma Monka armija, kas bija pazaūdējusi savu vadoni. D'Artanjans nojauta, par ko Monks domā un secināja:"Notiks viens no diviem: vai nu Monks ir uzminējis, un tad šeit neviena nav, izņemot lam- bertistus, tātad viņa ienaidniekus, un tie uzņems mani atplestām rokām, jo ir parādā par savu uzvaru man; vai ari nekādas pārmaiņas nav notikušas, Monks būs priecīgs, ka atradis nometni iepriekšējā stāvoklī, un neatriebsies man pārāk bargi."

Iegrimuši pārdomās, mūsu ceļinieki soļoja uz priekšu un nonāca jūrnieku bariņā, kuri žēli skatījās uz degošo māju, bet aiz bailēm no kareivjiem neuzdrošinājās neko teikt. Monks vienam no jūrniekiem pajautāja:

—   Kas te notiek?

—   Kungs, šajā namā dzīvoja kāds ārzemnieks, un kareivji sāka viņu turēt aizdomās, — jūrnieks atbildēja, jo viņš nepazina Monku, kas bija ietinies apmetnī. — Kareivji gribēja ieiet pie viņa,.aizbildinoties, ka viņu jāved uz nometni; viņš nenobijās un paziņoja, ka nogalinās pirmo, kas spers kāju pār viņa nama slieksni. Kāds drosminieks metās uz priekšu, un francūzis tūlīt pat viņu nošāva ar pistoli.

—  Ā, tas ir francūzis? — d'Artanjans, rokas berzēdams, priecājās. — Lieliski!

—   Kāpēc lieliski? — jūrnieks brīnījās.

—   Nē, nē, es pateicu aplam, es to negribēju teikt… Turpiniet!

—   Pārējie kareivji kļuva nikni kā zvēri un izšāva kādas simt reizes uz māju, bet francūzi aizsargāja siena. Ja mēģina pieiet pie durvīm, šauj viņa sulainis un ļoti trāpīgi! Bet ja iet pie loga, nokļūst pa šāvienam viņa kunga pistolei. Re, kur guļ jau septiņi nošautie.

—   Ā, mans tautietis ir drosmīgs! — d'Artanjans iesaucās. — Pag, pag! Es iešu viņam palīgā, un divatā mēs šos draņķus pieveiksim.

—   Atļaujiet man, kungs, — Monks teica. — Pagaidiet.

—   Un vai ilgi būs jāgaida?

—   Ļaujiet man uzdot vēl vienu jautājumu.

Monks pagriezās pret jūrnieku un, nespēdams noslēpt uztraukumu, neskatoties uz savu stingrību, apvaicājās:

—   Mans draugs, kas tie ir par kareivjiem?

—   Protams, tā trakā Monka.

—  Tātad kauja vēl nav bijusi?

—   Kāpēc gan būtu jācīnās? Lamberta armija kūst kā aprīļa sniegs. Visi bēg pie Monka, gan virsnieki, gan kareivji. Pēc nedēļas Lambertam vairs nebūs ne piecdesmit vīru.

Jūrnieka stāstījumu pārtrauca jauna zalve pa degošo māju. Par atbildi no mājas atskanēja pistoles šāviens, un lode trāpīja drošākajam uzbrucējam. Kareivji saniknojās vēl vairāk.

Liesmas cēlās aizvien augstāk, un virs mājas pacēlās dūmu un uguns mutuļi. D'Artanjans vairs nespēja ilgāk valdīties.

—   Velns parāvis! — viņš teica Monkam un uzmeta tam naidīgu skatienu. — Jūs esat ģenerālis, bet atļaujat saviem kareivjiem dedzināt mājas un nogalināt cilvēkus! Jūs to visu mierīgi vērojat, sildīdams rokas pie uguns. Velns lai parauj! Jūs esat necilvēks!

—   Pacietieties! — Monks smaidīdams teica.

—   Paciesties! Nogaidīt līdz brīdim, kamēr šis drosmīgais cilvēks galīgi izcepsies?

D'Artanjans metās uz māju.

—   Stāviet! — Monks pavēloši teica un devās arī pats uz to pusi. Tai brīdī pie mājas pienāca virsnieks un uzsauca aplenktajam:

—   Māja deg. Pēc stundas tu pārvērtīsies pelnos. Vēl ir laiks. Ja tu mums pateiksi visu, ko zini par ģenerāli Monku, mēs tev uzdāvināsim dzīvību. Atbildi, vai arī, zvēru pie svētā Patrika…

Aplenktais neko neatbildēja. Viņš droši vien no jauna pielādēja pistoli.

—   Drīz mums ieradīsies papildspēki, — virsnieks turpināja. — Pēc piecpadsmit minūtēm pie mājas būs simt cilvēku.

Francūzis uzsauca:

—   Es atbildēšu, ja visi aizies; es gribu brīvi iziet no šejienes un viens pats doties uz nometni. Ja ne, nogaliniet mani tepat.

—   Velns parāvis, — d'Artanjans iekliedzās, — tā taču ir Atosa balss! Nelieši tādi!

Viņš izrāva zobenu no maksts, un tas iezibējās vakara gaismā.

Monks viņu atturēja, izgāja pats priekšā un skaļā balsī noprasīja:

—   Kas te notiek? Digbij, kas tas par ugunsgrēku? Kāpēc tā klaigā?

—   Ģenerālis! — Digbijs iekliedzās, izmezdams no rokām zobenu.

—   Ģenerālis! — kareivji atkārtoja.

—   Kas tur ko brīnīties? — Monks mierīgi vaicāja. Kad visi apklusa, viņš pajautāja:

—   Kas aizdedzināja māju?

Kareivji nodūra galvas.

—   Kā! Es jautāju un nesaņemu atbildi! — Monks uzkliedza. — Es apsūdzu, un neviens netaisnojas! Un vēl nav nodzēsts ugunsgrēks!

Kareivji tūdaļ metās pēc spaiņiem un āķiem un sāka dzēst ugunsgrēku tikpat sparīgi kā pirms tam bija veicinājuši degšanu. D'Artanjans pirmais pieslēja pie mājas kāpnes un uzsauca:

—    Atos! Tas esmu es, d'Artanjans! Nešaujiet uz mani, dārgais draugs!

Pēc mirkļa viņš jau apkampa grāfu. Pa to laiku, Grimo apakšējā stāvā jauca nost aizsprostojumu tikpat aukstasinīgi kā vienmēr un, atvēris durvis, mierīgi nostājās uz sliekšņa un sakrustoja rokas uz krūtīm. Izdzirdis d'Artanjana balsi, viņš tomēr nespēja apvaldīt savu izbrīnu.

Pabeiguši dzēst ugunsgrēku, samulsušie kareivji ar Digbiju priekšgalā piegāja pie ģenerāļa.

—    Ģenerāļa kungs, piedodiet mums, — viņš lūdza. — Mēs to izdarījām aiz mīlestības pret jums, jo domājām, ka jūs esat pazudis.

—   Jūs esat jukuši prātā! Pazudis! Vai tad tādi kā es pazūd? Vai es nedrīkstu atstāt nometni, nevienam neziņojot par saviem nodomiem? Varbūt jūs mani uzskatāt par parastu pilsētnieku? Vai tad drīkst uzbrukt un draudēt ar nāvi muižniekam, manam draugam un viesim, tikai tāpēc, ka uz viņu kritušas aizdomas? Zvēru pie debesīm, es pavēlēšu nošaut visus, kurus šis drosmīgais muižnieks vēl nav aizsūtījis uz viņu sauli!

—    Ģenerāļa kungs, — Digbijs pazemīgi teica, — mēs bijām divdesmit astoņi. Astoņi ir gājuši bojā! <■

—   Es ļaušu grāfam de Lafēram pievienot šiem astoņiem arī pārējos divdesmit, — Monks teica, sniegdams Atosam roku. — Ejiet visi uz nometni. Digbij, jums mēnesis aresta.

—   Ģenerāļa kungs!..

—   Tā jums būs mācība citreiz sekot tikai manām pavēlēm.

—   Leitnants man pavēlēja…

—    Leitnantam nevajadzēja jums dot tādas pavēles. Viņš tiks arestēts jūsu vietā, ja patiešām pavēlēja jums sadedzināt šo muižnieku.

—   Viņš to nepavēlēja, ģenerāļa kungs: viņš pavēlēja atvest grāfu uz nometni, bet viņš negribēja nākt.

—   Es nevēlējos, lai aplaupa manu māju, — Atoss teica, izteiksmīgi skatīdamies uz Monku.

—   Un pareizi darījāt. Marš, uz nometni!

Kareivji, galvas nokāruši, aizgāja.

—   Tagad, kad mēs esam vieni paši, — Monks vaicāja Atosam, — sakiet man lūdzu, grāf, kāpēc jūs katrā ziņā gribējāt palikt šeit? Jūsu kuģis taču ir tik tuvu…

—   Ģenerāl, es gaidīju jūs. Vai tad tas nebijāt jūs, kas man nozīmēja tikšanos pēc nedēļas?

D'Artanjana daiļrunīgais skatiens apliecināja Monkam, ka abi drosmīgie un godīgie draugi nebija sarunājuši viņu nolaupīt. Monks jau to zināja.

—   Kungs, — viņš teica d'Artanjanam, — jums bija pilnīga taisnība. Atļaujiet man pateikt dažus vārdus grāfam de Lafēram.

D'Artanjans izmantoja šo brīdi, lai pieietu un sasveicinātos ar Grimo.

Monks palūdza atļauju ieiet viņa istabā. Tā vēl bija dūmu un drupu pilna. Vairāk kā piecdesmit lodes pa logu bija ielidojušas istabā un sacaurumojušas sienas. Istabā atradās galds, uz tā stāvēja tintnīca un visi rakstāmpiederumi. Monks paņēma spalvu, uzrakstīja vienu rindiņu, parakstījās, salocīja papīru, aizzīmogoja to ar savu gredzenu un atdeva vēstuli Atosam.

—   Grāf, — viņš teica, — esiet tik laipns un aizvediet šo vēstuli karalim Kārlim II. Dodieties ceļā tūlīt, ja nekas jūs neaiztur.

—   Bet muciņas? — Atoss jautāja.

—   Zvejnieki, kas mani atveda šurp, aiznesīs tās uz kuģi. Pacentieties izbraukt ne vēlāk kā pēc stundas.

—   Labi, ģenerāl.

—   D'Artanjana kungs! — Monks pa logu uzsauca.

D'Artanjans tūlīt pat ienāca istabā.

—   Apskaujiet jūsu draugu un atvadieties no viņa. Viņš atgriežas uz Holandi.

—   Uz Holandi! — d'Artanjans iesaucās. — Bet es?

—   Jūs esat brīvs un varat aizbraukt, bet es ļoti lūdzu jūs palikt. Vai patiesi jūs man atteiksiet?

—   O nē! Es esmu jūsu rīcībā, ģenerāl.

D'Artanjans ātri atvadījās no Atosa. Monks vēroja viņus abus. Tad viņš pats parūpējās, lai viss tiktu sagatavots aizbraukšanai un lai muciņas nogādātu uz kuģa. Kad tas atstāja krastu, viņš paņēma apmulsušo un satraukto d'Artanjanu zem rokas un aizveda viņu uz Ņūkāslu. Iedams roku rokā ar Monku, d'Artanjans pie sevis čukstēja: „Nu, nu, šķiet, ka „Planšē un Co" akcijas ceļas!"

XXXI

Sāk atklāties Monka nodomi

Kaut gan tagad d'Artanjans ticēja veiksmei, tomēr viņš vēl īsti visu nesaprata. Atosa brauciens uz Angliju, karaļa un Atosa vienošanās, kā arī viņa paša likteņa dīvainā savīšanās ar grāfa de Lafēra likteni deva viņam bagātīgu vielu pārdomām. Viņam likās, ka vislabākais būs paļauties uz likteni. Viņš bija izturējies nepiesardzīgi, un, kaut arī viss izdomātais bija izdevies, no tā nekas labs neiznāca. Viss bija pagalam, tātad vairs nebija ko zaudēt.

D'Artanjans kopā ar Monku ienāca nometnē. Ģenerāļa atgriešanās visiem likās kā brīnums, jo viņi uzskatīja Monku par mirušu. Monka bargā seja un ledainais skatiens it kā vaicāja iepriecinātajiem virsniekiem un sajūsminātajiem kareivjiem par šādas līksmības cēloni. Leitnants sagaidīja Monku un pastāstīja viņam, kādu nemieru visos izraisījusi viņa prombūtne.

—   Par ko jūs īsti uztraucāties? — Monks jautāja. — Vai tad man par visu jums jāatskaitās?

—   Bet, ģenerāl, aitas bez sava gana var izbīties.

—   Izbīties! — Monks atkārtoja savā stingrajā un spēcīgajā balsī. — Ir nu gan vārds!.. Velns parāvis! Ja manām aitām nav zobu un nagu, tad es negribu būt to gans! Jūs izbijāties…

—   Par jums, ģenerāl!

—   Labāk nodarbojieties ar savām lietām. Ja man arī nav tāda prāta, kādu Dievs piešķīra Oliveram Kromvelam, tad tomēr man ir savs prāts, un es esmu ar to mierā, lai cik niecīgs tas arī nebūtu.

Virsnieks neiebilda, un visi nolēma, ka Monks paveicis kādu svarīgu darbu vai arī vienkārši viņus pārbaudījis. Kā redzams, viņi maz pazina šo piesardzīgo prātu. Ja Monks būtu tikpat īsts puritānis kā viņa sabiedrotie, tad tagad viņam būtu karsti jāpateicas savam svētajam par atbrīvošanos no d'Artanjana kastes.

Kamēr tas viss norisinājās, mūsu musketieris pie sevis nemitīgi atkārtoja: „Lai Dievs dod, ka Monks neizrādītos tik patmīlīgs kā es. Ja mani kāds ietupinātu kastē zem režģa un kā telēnu aizvestu pāri jūrai, man būtu tik nepatīkamas atmiņas par savu nožēlojamo stāvokli kastē, un es tā dusmojos uz to, kas mani tur iesprostoja, tā baidītos ieraudzīt viņa sejā indīgu smīnu vai arī viņa pozā izsmējīgu atgādinājumu par manu stāvokli kastē, ka… Velns lai parauj! Es viņam iegrūstu kaklā dunci pateicībā par viņa režģiem un iemestu viņu īstā zārkā, lai salīdzina ar to, kurā es nīku divas dienas".

D'Artanjans, to teikdams, bija atklāts; mūsu gaskonis izcēlās ar jūtīgumu. Par laimi, Monku nodarbināja citas domas. Viņš nebilda ne pušplēsta vārda par bijušo savam samulsušajam uzvarētājam, gluži otrādi — izrādīja viņam lielu uzticību, vadāja sev līdz uz armijas skatēm, lai iegūtu d'Artanjana atzinību, kuru viņam, acīmredzot, ļoti gribējās saņemt. D'Artanjans izturējās kā prasmīgs lišķis: viņš jūsmoja par Monka taktiku, par kārtību viņa nometnē un vilka uz zoba Lambertu.

Tūlīt pēc atgriešanās Monks piekrita tikties ar Lambertu, ko pēdējais bija lūdzis iepriekšējā dienā, bet ko Monka leitnanti bija noraidījuši, aizbildinādamies ar ģenerāļa slimību. Tikšanās nebija sevišķi ilgstoša un interesanta. Lamberts gribēja uzzināt sava pretinieka domas. Monks atbildēja, ka piekrīt vairākuma viedoklim. Lamberts jautāja: vai labāk nevarētu atrisināt sadursmi, izveidojot savienību nevis ejot kaujā? Monks palūdza nedēļu pārdomām. Lamberts neuzdrošinājās noraidīt viņa lūgumu, kaut gan, dodamies karagājienā, bija lielījies, ka uzreiz iznīcinās Monka armiju.

Kad šai sarunai, kuru Lamberta atbalstītāji bija nepacietīgi gaidījuši, nesekoja ne miera līgums, ne kauja, Lamberta dumpīgā armija deva priekšroku kaut arī ierobežotam, bet parlamentam (kā d'Artanjans jau bija paredzējis), nevis sava ģenerāļa krāšņajām, bet neauglīgajām iecerēm.

Lamberta karavīri atcerējās bagātīgās Londonas pusdienas, elu un he- resu, ar ko pilsētnieki cienāja savus draugus karavīrus. Armija ar šausmām skatījās uz rupjo maizi, Tvīdas duļķaino ūdeni, kas bija pārāk sāļš dzeršanai,. bet. nepietiekoši sāļš ēdiena gatavošanai, un domāja: ,.Varbūt otrā pusē mums būs labāk? Varbūt Londonā cepas gaļa Monka karavīriem?"

No tā brīža galvenais sarunu temats bija bēgšana no Lamberta armijas.

Monks aizstāvēja parlamentu, Lamberts tam uzbruka. Monks vēlējās atbalstīt parlamentu tikpat maz kā Lamberts, bet viņš to bija ierakstījis savos karogos, tāpēc pretējai pusei gribot negribot savējos bija jāraksta sacelšanās lozungs, kas puritāņiem nebūt nepatika. Tādēļ karavīri plūda no Lamberta pie Monka kā grēcinieki dotos no Belccbula pie Dieva.

Monks jau bija izrēķinājis: ja dienā būs tūkstotis dezertieru, tad Lamberts noturēsies divdesmit dienas. Tomēr, jebkuram ķermenim krītot, ātrums vienmēr pieaug: pirmajā dienā bija simt bēgļu, otrajā piecsimt, trešajā tūkstotis. Monks jau domāja, ka tas būs vidējais skaits, bet no tūkstoša bēgļu skaits palielinājās līdz diviem tūkstošiem, tad uz četriem, un pēc nedēļas Lamberts, juzdams, ka vairs nav spējīgs cīnīties, ja izraisās kauja, pieņēma saprātīgu lēmumu naktī atstāt nometni, atgriezties Londonā, lai aizsteigtos priekšā Monkam un izveidotu spēcīgu armiju no palikušajiem atbalstītājiem.

Monks, ne no kā nebaidīdamies, uzvaroši devās tieši uz Londonu, uzsūcot savā armijā pat visus tos, kas paši nezināja, kādai partijai viņi pieder. Monka armija apmetās Bārnetā, četras jūdzes no galvaspilsētas. Parlaments līksmoja, iztēlodamies, ka atradis sev aizstāvi. Tauta gaidīja, lai slavenais karavadonis sevi parāda un lai tad varētu spriest par viņu. Pat d'Artanjans nespēja izprast Monka nodomus. Viņš visu vēroja un jūsmoja par Monku. Monks nevarēja ieiet Londonā bez brāļu kara. Viņš vilcinājās.

Negaidīti Monks padzina no Londonas kara partiju un parlamenta vārdā ieņēma pilsētu.

Kad pilsoņi jau sašuta par Monka rīcību un pat kareivji sāka pārmest savam komandierim, viņš, iepriekš pārliecinājies, ka ir spēcīgākais, paziņoja līdzskrējēju parlamentam, ka tam ir laiks nolikt pilnvaras un atbrīvot vietu patiesai, nevis pabiru valdībai. Monks to paziņoja, balstīdamies uz piecdesmit tūkstošiem zobenu, kuriem tajā pašā vakarā ar vētrainu sajūsmu pievienojās slavenās Londonas pilsētas piecsimt tūkstoši iedzīvotāju.

Un šai brīdī, kad tauta pēc trokšņainajiem svētkiem un ielu dzīrēm sāka domāt, kam lai piešķir varu, visi pēkšņi uzzināja, ka no Hāgas izgājis kuģis, uz kura atrodas Kārlis II.

—   Kungi, — Monks teica saviem virsniekiem, — es dodos sagaidīt likumīgo valdnieku. Kas mani mīl, lai seko man!

Viņa vārdus saņēma ar vētrainiem izsaucieniem. D'Artanjanam no prieka ietrīsējās sirds, kad viņš tos izdzirdēja.

—   Velns parāvis! — viņš teica Monkam. — Tas nu gan ir drosmīgi!

—   Vai jūs dosieties turp kopā ar mani?

—    Bez šaubām, ģenerāl!.. Bet es jūs lūdzu, pasakiet man, ko jūs uzrakstījāt vēstulē, kuru nosūtījāt ar Atosu, tas ir, ar grāfu de Lafēru?.. Atcerieties… mūsu ierašanās dienā?

—    Man nav noslēpumu no jums, — Monks atbildēja. — Es uzrakstīju tikai vienu teikumu: „Gaidu jūsu majestāti pēc sešām nedēļām Duvrā".

—   Tādā gadījumā es neteikšu, ka tas ir drosmīgi, bet gan, ka tas ir smalki izspēlēts.

—   Tādās lietās jūs esat lietpratējs, — Monks atteica.

Tas bija vienīgais ģenerāļa mājiens par viņa ceļojumu uz Holandi.

XXXII

Atoss un d'Artanjans atkal satiekas viesnīcā „ Brieža rags"

Anglijas karalis ar vislielāko greznību ieradās Duvrā un pēc tam Londonā. Viņš ataicināja brāļus un atveda sev līdz māsu un māti. Anglija bija tik ilgi pamesta savā vaļā, tas ir, padota tirānijai, vai arī nožēlojamu un nesaprātīgu cilvēku varai, tāpēc Kārļa II atgriešanās (kuru, starp citu, angļi pazina tikai kā cilvēku, kura tēvam nocirta galvu) bija svētki visās trijās karalistēs. Tautas sajūsmas pilnie saucieni jauno karali tā pārsteidza, ka viņš savam jaunākajam brālim Jorkas hercogam pie auss pačukstēja:

—   Acīmredzot, mēs paši esam vainīgi, ka tik ilgi neatgriezāmies zemē, kur mūs tā mīl.

Karali ielenca lieliska svīta. Jaukais laiks arī sekmēja svētkus. Kārlis bija kļuvis it kā jaunāks un bija jautrs; likās, ka tas ir paviam cits cilvēks. Visi, pat saule, viņam uzsmaidīja. Galma lišķu krāšņumā un trokšņainajā pūlī, kas acīmredzot bija aizmirsuši, ka viņi pavadīja uz ešafotu jaunā karaļa tēvu, cilvēks karaļa musketieru leitnanta mundierī ar smaidu smalkajā, gudrajā sejā vēroja gan aurojošo pūli, gan Kārli II: karalis izlikās aizkustināts un cītīgi klanījās dāmām, kas meta puķu pušķus zem viņa zirga kājām.

—    Nav slikti būt par karali! — šis cilvēks pats sev teica, kad bija palaidis garām visu svītu un visa redzētā pārņemts, iegrima dziļās pārdomās un apstājās uz ceļa. — Lūk, karalis, kurš nokaisīts ar zeltu un briljantiem kā ķēniņš Zālamans un zaigo visās varavīksnes krāsās kā pļava pavasarī; tagad viņš varēs grābt saujām no lādēm, kur viņa uzticamie pavalstnieki, kas visi kādreiz nodevuši viņu, ir sakrājuši zeltu. Tagad viņu tā apveltī ar puķu pušķiem, ka tajos var noslīkt; ja būtu parādījies šeit pirms diviem mēnešiem, viņam veltītu tikpat daudz ložu un lielgabalu lādiņu. Jā, nav slikti būt par karali!

Gājiens virzījās uz priekšu. Kliedzienu viļņi vēlās pakaļ karalim uz pili; musketieri vēl joprojām stipri grūstīja.

—    Velns parāvis! — mūsu filozofs turpināja. — Visi šie cilvēki kāpj man uz kājām un neliekas par mani ne zinis, jo viņi ir angļi, bet es esmu francūzis. Ja viņiem pajautās: „Kas ir d'Artanjans?" — viņi atbildēs: „Ne- zinām!" Bet, ja viņiem teiks: „Lūk, karalis! Lūk, Monks!" — tad viņi tūlīt auros pilnā balsī: „Lai dzīvo karalis! Lai dzīvo Monks!" Tomēr, — viņš turpināja, viltīgi un mazliet no augšas skatīdamies uz steidzīgo pūli, — apsveriet vismaz, labie ļaudis, ko izdarīja Kārlis II, ko paveica Monks un pie viena atcerieties, ko izdarīja nepazīstamais, vārdā d'Artanjans. Tiesa, jūs nezināt, ko viņš izdarīja, jūs nepazīstat arī viņu pašu, un tas varbūt jums traucē pareizi spriest. Bet velns ar jums! Nekas nekavē Kārli II būt par dižu karali, kaut gan viņš ir divpadsmit gadus pavadījis trimdā, bet Monku — būt par slavenu karavadoni, kaut arī viņš aizbrauca uz Holandi kastē. Nu, ja jau ir atzīts, ka viens ir dižens karalis, bet otrs — slavens karavadonis, tad sauksim: „Urā karalim Kārlim II! Urā ģenerālim Mon- kam!"

Viņa balss saplūda ar tūkstošiem citu, uz mirkli pārspēdama tās visas. Lai uzsvērtu savu padevību, viņš noņēma cepuri un vicināja to. Kad viņš ar vislielāko dedzību tā izpauda savas uzticīgā pavalstnieka jūtas, kāds pēkšņi saķēra viņa roku.

—   Atos? — d'Artanjans iesaucās. — Jūs šeit!

Draugi apskāvās.

—   Jūs esat šeit, — musketieris turpināja, — un nevis karaļa svītā, cienījamo grāf? Kā tā! Jūs — svētku vaininieks — nejājat blakus viņa majestātei pie kreisās rokas kā Monks pie labās? Atzīstos, ka es nesaprotu ne jūs, ne arī karali, kas jums tik daudz pateicības parādā.

—   Jūs vienmēr jokojat, dārgais d'Artanjan, — Atoss atbildēja. — „ Vai patiešām jūs nekad neatmetīsiet šo nelāgo ieradumu?

—   Kāpēc tad jūs neesat svītā?

—   Es neesmu svītā tāpēc, ka to nevēlos.

—   Un kāpēc jūs nevēlaties?

—   Tāpēc, ka es neesmu nedz Francijas karaļa vēstnesis, nedz sūtnis, nedz arī pārstāvis, un neklājas būt citas valsts karaļa svītā.

—   Velns parāvis! Un tomēr jūs bijāt viņa tēva nelaiķa karaļa…

—   Tas bija citādi: viņš gāja preti nāvei.

—   Taču jūsu pakalpojumi Kārlim II…

—   Es izpildīju tikai savu pienākumu. Jūs zināt, ka man nepatīk spožums. Lai karalis Kārlis II atstāj mani mierā un ēnā, ja es viņam neesmu vajadzīgs; tas ir viss, ko es lūdzu.

D'Artanjans nopūtās.

—    Kas jums noticis? — Atoss jautāja. — Varētu domāt, ka jūs skumdina karaļa laimīgā atgriešanās Londonā. Bet jūs taču viņa majestātes labā esat izdarījis vismaz tikpat daudz, cik es.

—    Vai ne? — d'Artanjans savā gaskoņa manierē nosmējās. — Es taču ari daudz paveicu viņa majestātes labā, kaut arī neviens to nenojauš?

—    Jā, jā! — Atoss atbildēja. — Un karalis to zina, ticiet man, draugs.

—   Zina! — musketieris rūgti atkārtoja, — Velns parāvis, es par to nešaubījos, bet nu pacentīšos aizmirst!

—   Es esmu pārliecināts, ka viņš gan neaizmirsīs!

—   Atos, jūs tā runājat, tikai lai mierinātu mani!

—   Kāpēc gan?

—    Velns parāvis! Bet mani izdevumi? Es esmu izputējis, mans draugs, pilnīgi izputējis šī prinča dēļ, kurš nupat te aizlēkšoja garām zirgā.

—    Karalis nezina, ka jūs esat izputējis, bet viņš zina, ka ir jums daudz pateicības parādā.

—   Kas man no tā tiek, Atos, padomājiet! Es taisnīgi novērtēju jūsu nopelnus: jūs izdarījāt visu, ko varējāt. Taču tieši es ļāvu jūsu iecerēm piepildīties, kaut arī pirmajā brīdī liekas, ka es tikai traucēju. Es spriežu tā: ne jūsu argumenti, ne lēnprātība droši vien ģenerāli Monku nepārliecinātu; bet es ar viņu apgājos tik stingri, ka devu iespēju jūsu princim paspīdēt ar savu cēlsirdību. Tikai, pateicoties manai kļūdai, viņš varēja parādīt augstsirdību; par to Monks Kārlim atmaksāja, atdodot viņa troni.

—   Tas viss ir tīra patiesība, mans draugs, — Atoss atteica.

—    Nu un tālāk? Kaut arī tā tīra patiesība, tik un tā es atgriežos mājās, saņēmis Monka labvēlību, kurš mani nepārtraukti sauc par dārgo kapteini, kaut gan es viņam neesmu ne dārgs, ne arī kapteinis, un ieguvis karaļa mīlestību, kurš jau ir aizmirsis manu vārdu. Mani nolād kareivji, kuriem es sasolīju bagātīgu atalgojumu un nolādēs lāga Planšē, kam es nolaupīju daļu viņa īpašuma.

—   Kā tā? Kāds te sakars ar Planšē?

—   Lūk, kāds. Monks iedomājas, ka ataicinājis šo uzpucēto, smaidīgo, visu dievināto karali; jūs iedomājaties, ka esat viņu atbalstījis; es domāju, ka esmu viņam nodrošinājis uzvaru; tautai liekas, ka viņš to ir atkarojis; viņš pats domā, ka sasniedzis mērķi sarunu ceļā. Tas viss nav taisnība: Kārlim II, Anglijas, Skotijas un Īrijas karalim, troni atcļcva franču bodnieks, kas dzīvo Lombarda ielā un kuru sauc Planšē. Lūk, ko nozīmē diženums! Viss ir niecība! — kā teikts svētajos rakstos.

Atoss negribot pasmaidīja.

—   Dārgais d'Artanjan, — viņš teica, draudzīgi paspiezdams musketiera roku, — vai tad jūs vairs neesat filozofs? Vai jūs nespēj mierināt doma, ka jūs izglābāt man dzīvību, laimīgas nejaušības dēļ ierazdamies abi ar Monku tobrīd, kad nolāpītie parlamenta piekritēji grasījās mani dzīvu sadedzināt?

—   Pa daļai jūs bijāt pelnījis šo sodu, dārgo grāf.

—    Par ko? Vai par to, ka izglābu viņa majestātei karalim Kārlim piederošo miljonu?

—   Kādu miljonu?

—  Ak, jā, mans draugs, jūs taču par to nekā nezināt! Nedusmojieties uz mani; tas nebija mans noslēpums. Vārds „remembcr!", ko Kārlis I teica uz ešafota…

—   Un kas nozīmē „atceries"L

—   Tieši tā. Šis vārds nozīmēja: «Atcerieties, ka Ņūkāslas pagrabos ir paslēpts miljons, un ka šis zelts pieder manam dēlam".

—   Ā, tagad es saprotu!.. Es saprotu arī, — un tas ir visļaunākais, — ka katru reizi, kad Kārlis II iedomājas par mani, viņš sev saka: „Šī cilvēka dēļ es tik tiko nezaudēju troni. Par laimi es biju garā cildens un augstsirdīgs". Lūk, ko par mani domā jaunais augstmanis melnajā, apnēsātajā tērpā, kas Bluā pili ar cepuri rokā lūdza mani ielaist viņu Francijas karaļa kabinetā.

—   D'Artanjan, d'Artanjan! — Atoss uzlika roku musketierim uz pleca. — Jūs esat netaisnigs.

—   Man uz to ir tiesības.

—   Nē, jo jūs nezināt nākotni.

D'Artanjans vērīgi paskatījās uz draugu un sāka smieties.

—   Ak, dārgais Atos, — viņš teica, — jūsu runā atgadās lieliski izteicieni. Tādus es esmu dzirdējis tikai no jums un no kardināla Mazarīni.

Atoss protestēdams sakustējās.

—   Mans draugs, atvainojiet, ja es jūs aizvainoju, — d'Artanjans ar smaidu turpināja. — Nākotne! Cik brīnišķīgi ir tādi daudzsološi vārdi. Cik patīkami ir tos zelēt, kad nav ko ēst! Velns parāvis! Es esmu dzirdējis kādu vārdu, kas pildītu solījumu! Bet lai nu tas paliek, — d'Artanjans mainīja tēmu. — Ko jūs šeit darāt, dārgo Atos? Vai jūs esat karaļa mantzinis?

—    Ko? Mantzinis? Kāpēc? — Kā gan citādi? Karalim ir miljons, tātad viņam vajadzīgs mantzinis. Francijas karalim nav nekā, toties viņam ir finansu superintendants Fukē kungs. Starp citu, jāatzīst, ka Fukē kungam gan ir daži miljoniņi.

—   O, mūsu miljons jau sen ir iztērēts, — Atoss teica un savukārt pasmējās.

—    Saproti: to iztērēja par samtu, atlasu, briljantiem un visu veidu un krāsu spalvām. Visai ģimenei bija ārkārtīgi nepieciešami skroderu un veļas šuvēju pakalpojumi. Atcerieties, Atos, cik daudz mēs iztērējām La- rošelas kauju laikā, kad vajadzēja iejāt pilsētā? Divus vai trīs tūkstošus livru. Bet karaļa apģērbam vajag vairāk auduma, tur noteikti var iztērēt miljonu… Vismaz pasakiet, Atos, ja arī jūs neesat mantzinis, vai jums ir ietekme galmā?

—    Zvēru pie sava goda, es pats to nezinu, — Atoss vienkārši atbildēja.

—   Patiešām nezināt?

—   Nē, es pēc Duvras karali neesmu saticis.

—   Ā, viņš ir aizmirsis arī par jums! Velns parāvis! Tas tik ir labi!

—   Viņa majestātei ir tik daudz darīšanu!

—   O! — d'Artanjans iesaucās ar tikai sev piemītošo smalko izsmieklu. — Goda vārds, es sāku atkal mīlēt monsenjoru Džūlio Mazarīni. Tātad karalis nav jūs saticis, vai ne?

—   Nē.

—   Un jūs nedusmojaties?

—   Par ko? Dārgo d'Artanjan, jūs laikam domājat, ka es tā rīkojos karaļa dēļ? Es taču viņu nemaz nepazīstu. Es to darīju viņa tēva dēļ, un tas, ja atceraties, bija īsts bruņinieks un cildens cilvēks.

—   Patiešām, viņš bija lielisks un labs cilvēks. Viņš dzīvoja draņķīgi, bet nomira kā nākas.

—  Tad saprotiet jel, dārgais d'Artanjan, ka es nelaiķa karalim viņa dzīves pēdējā minūtē zvērēju godīgi glabāt noslēpumu par apraktajiem dārgumiem, kuri man bija jānodod viņa dēlam, lai vajadzības gadījumā viņam palīdzētu. Jaunais princis ieradās pie manis. Viņš manī saskatīja it kā iemiesotas atmiņas par savu tēvu un izstāstīja man par savu nabadzību. Kārļa II labā es izdarīju tikai to, ko biju solījis Kārlim I, un ne vairāk. Tas nozīmē, ka mani neinteresē, vai viņš ir pateicīgs, vai ne. Es izdarīju pakalpojumu nevis viņam, bet sev, jo atbrīvojos no dotā solījuma.

—  Es vienmēr esmu teicis, — d'Artanjans izdvesa ar smagu nopūtu, — nesavtība — tas ir kaut kas nepārspējams.

—   Un tātad, dārgais draugs, — Atoss piezīmēja, — jūs esat tādā pat stāvoklī kā es. Ja es pareizi sapratu jūsu vārdus, tad jūs aizkustināja jaunā prinča ciešanas. Jūs rīkojāties daudz cildcnāk nekā es: jūs bojā gājušā karaļa dēlam neko nebijāt parādā, turpretim man bija jāizpilda savs pienākums. Jūsu dzinulis bija tikai sirds — cēla un laba sirds, kas slēpjas aiz jūsu skepticisma un dzēlīgā izsmiekla čaulas. Jūs izmantojāt šim nolūkam uzticīgā kalpa naudu un varbūt — es pat esmu par to pārliecināts — arī savu naudu. Un tagad netiek atzīti jūsu nopelni! Kas par to? Jūs vēlaties atdot Planšē naudu?… Es saprotu jūsu vēlēšanos, mans draugs: ja muižnieks aizņēmies naudu no sava kalpa, viņam neklājas to neatdot, pie tam ar procentiem. Zināt, es varu 'pārdot Lafēru pili vai arī, ja tas ir par daudz, kādu mazāku fermu. Jūs norēķināsieties ar Plan- šē, un varat būt pārliecināts, ka manās klētīs joprojām paliks pietiekoši daudz, lai mēs abi un Rauls varētu iztikt. Tad, dārgais draugs, jūs būsiet parādā tikai sev pašam, un — es jūs labi pazīstu — jums būs ļoti patīkami domāt: „Tas biju es, kas Anglijas karalim atdeva troni." Vai tad tā nav?

—    Ak, Atos, — d'Artanjans domīgi teica, — es jau kādreiz jums sacīju, ka tad, kad jūs kļūsiet par abatu, es iešu klausīties jūsu sprediķus. Ja jūs man pateiksiet, ka elle pastāv, velns lai parauj, es sākšu baidīties no uguns un pannas. Jūs esat labākais no cilvēkiem. Man piemīt tikai viena laba īpašība, un to es atzīstu: es neesmu skaudīgs. Visi pārējie grēki man piemīt pārpārēm.

—   Es turpretim nezinu nevienu, kas varētu līdzināties d'Artanjanam, — Atoss iebilda. — Bet nemanot esam nonākuši līdz mājai, kurā es dzīvoju. Vai nevēlaties ienākt pie manis, dārgais draugs?

—    O, tā taču, šķiet, ir viesnīca „Brieža rags"! — d'Artanjans iesaucās.

—    Atzīstos, ka es to izvēlējos tīšām. Es mīlu vecus paziņas; man patīk sēdēt tai pašā krēslā, kur es pārguris un izmisis nokritu trīsdesmit pirmā janvāra vakarā, kad jūs atgriezāties.

—    Tad, kad bijām atklājuši maskotā bendes slēptuvi? Jā, tā bija drausmīga diena.

—   Iesim iekšā, — Atoss aicināja.

Viņi iegāja agrākajā kopējā zālē. Gan visu viesnīcu, gan kopējo zāli bija skārušas lielas pārmaiņas.

Agrākais saimnieks bija iedzīvojies bagātībā, slēdzis viesnīcu un zāli bija pārvērtis par pārtikas preču noliktavu. Pārējās istabas viņš izīrēja iebraucējiem.

Neizsakāmā uztraukumā d'Artanjans atpazina visas pirmā stāva mēbeles; viņš pazina sienu pārvilkumu, aizkarus un pat ģeogrāfijas karti, ko Partoss tik cītīgi bija pētījis brīvajā laikā.

—   Pagājis vienpadsmit gadu! — d'Artanjans iesaucās. — Velns parāvis! Man šis laiks liekas kā mūžība!

—    Bet man — kā viena diena, — Atoss teica. — Mans draugs, ja jūs zinātu, kā es priecājos, ka jūs esat šeit kopā ar mani, un es varu

8 3aK. 164 kh. 2 paspiest jūsu roku, nomest zobenu un dunci un bez bažām ķertis pie šis heresa pudeles. Mans prieks būtu vēl lielāks, ja pie galda sēdētu ari abi mūsu draugi, bet mans mīļais Rauls stāvētu uz sliekšņa un skatītos uz mums ar savām platajām, maigi mirdzošajām acim.

—    Jā gan, — d'Artajans satraukti teica, tas tiesa. Es jums pilnīgi piekrītu, sevišķi attiecībā uz sākuma daļu: patīkami uzjautrināties, sēžot turpat, kur mēs bažīgi gaidījām, ka durvīs parādīsies Mordaunts.

Šai brīdī atvērās durvis, un d'Artanjans, par spiti savai drosmei, sarāvās.

Atoss viņu saprata un smaidīdams sacīja:

—   Tas ir mūsu saimnieks, viņš man nes kaut kādu vēstuli.

—   Jā, milord, - viesnīcnieks atteica, es patiešām atnesu jūsu gaišībai vēstuli.

—   Pateicos, — Atoss teica un paņēma vēstuli, pat nepaskatījies uz

to.

—   Pasakiet man, krietno saimniek: vai jūs gadījumā nepazīstat manu viesi?

Vecais pacēla galvu un uzmanīgi apskatīja d'Artanjanu.

—   Nē, nepazīstu.

—   Viņš ir viens no tiem draugiem, par kuriem es jums stāstīju; pirms vienpadsmit gadiem viņš te apmetās kopā ar mani.

—   Te ir bijuši tik daudzi ārzemnieki! — vecais teica.

—    Bet mēs šeit bijām tūkstoš sešsimt četrdesmit devītā gada trīsdesmitajā janvārī, — Atoss piebilda, tā cerēdams atsvaidzināt krodzinieka kūtro atmiņu.

—   Var jau būt, - tas atbildēja, - bet tas bija tik sen!

Viņš paklanījās un izgāja.

—   Pateicos! — d'Artanjans noteica. Te nu bija — vari veikt varoņ-. darbus un valsts apvērsumus un kaut vai iecirst savu vārdu akmeņos vai varā; ir kaut kas, kas ir vēl cietāks par dzelzi, varu un akmeņiem un atceras vēl mazāk: tas ir bagātību ieguvuša viesnīcnieka pakausis. Viņš mani nepazīstot! Bet es pazīstu viņu…

Atoss pasmaidīja un atplēsa vēstuli.

—   Ā, tā ir vēstule no Parī, — viņš teica.

—   Oho! — d'Artanjans atsaucās. — Lasiet, mans draugs, lasiet! Tajā droši vien ir pēdējie jaunumi.

Atoss pašūpoja galvu un izlasīja:

„Dārgo grāf,

Viņa Majestāte karalis ar visdziļāko nožēlu ievēroja, ka jūs nebijāt kopā ar viņu šai triumfa dienā. Karalis pavēlēja man jums uzrakstīt un lūgt, lai jūs atceraties viņu.

Viņa Majestāte gaida jūs šovakar no deviņiem līdz vienpadsmitiem Sentdžeimsas pilī.

Ar patiku un cieņu palieku jūsu padevīgais kalps

Parī."

—   Redziet nu, dārgais d'Artanjan, nevajag šaubīties par karaļu labvēlību.

—   Jums taisnība, nešaubieties, — d'Artanjans atteica.

—   Ak, mans mīļais, dārgais draugs, piedodiet man, — lūdza Atoss, kam nepaslīdēja gar ausīm rūgta pieskaņa d'Artanjana vārdos. — Vai es negribot esmu apvainojis savu labāko draugu?

—   Ko jūs, Atos! Es pat pavadīšu jūs uz pili, protams, tikai līdz vārtiem, un pie viena pastaigāšos.

—    Jūs nāksiet iekšā kopā ar mani. Es gribu pastāstīt viņa majestātei…

—   Nevajag! — d'Artanjans iesaucās neliekuļotā lepnumā. — Nav labi lūgt žēlastības dāvanas; bet vēl sliktāk, ja tās lūdz ar citu starpniecību. Iesim, draugs, mums būs jauka pastaiga; pa ceļam es jums parādīšu ģenerāļa Monka māju, kurš mani nomitinājis pie sevis. Kārtīga māja! Vai zināt, daudz izdevīgāk ir būt vienkāršam ģenerālim Anglijā nekā maršalam Francijā.

Atosu apbēdināja drauga tēlotā jautrība.

Visa pilsēta bija priecīgi uzbudināta.

Pa ceļam Atoss un d'Artanjans sarunājās maz, varbūt tāpēc, ka viņiem vajadzēja pārrunāt pārāk daudz.

Atoss domāja, ka d'Artanjans var saklausīt viņa teiktajos vārdos šķietamu prieku, un tas aizskars musketieri, turpretim d'Artanjans baidījās, ka viņa sacītajā noteikti izpaudīsies rūgtums, un tas samulsinās krietno Atosu.

Viena prieks un otra rūgtums it kā sacentās klusuciešanā.

Beidzot pirmais neizturēja un ierunājās d'Artanjans, kam vienmēr kņudēja mēle.

—   Atos, vai jūs atceraties, — viņš iesāka, — d'Obiņjē* piezīmēs ir vieta, kur šis uzticīgais muižnieks — gaskonis, tāpat kā es, nabadzīgs, tāpat kā es un — es gandrīz vai pateicu: drosmīgs tāpat kā es — stāsta par Indriķa IV skopumu? Es labi atceros, ka tēvs man bieži tika teicis, ka d' Obiņjē kungs ir melis. Tomēr pavērojiet, kā dižā Indriķa pēcteči šai ziņā līdzinās viņam.

—   Apžēliņ, d'Artanjan! Francijas karaļi ir skopi? — Atoss iesaucās. Jūs esat jucis!

D'Artanjans nerimās:

—    Ak, jūs nekad neredzat citu trūkumus, tāpēc ka jums pašam tie nepiemīt. Indriķis IV patiešām bija skops. Viņa dēls Ludviķis XIII arī bija skops; mēs abi par to kaut ko zinām, vai ne? Orleānas hercogam šis netikums piemita vislielākajā mērā; par to viņu ienīda visi, kas kalpoja viņam.

Nabaga Henriete bija skopa pret savu gribu. Viņa nepusdienoja katru dienu un savas istabas nekurināja katru ziemu; tādu piemēru viņa rādija savam dēlam Kārlim II, dižā Indriķa IV mazdēlam, un viņš ir divkārši skops — kā māte un kā vectēvs. Nu kā, vai es labi parādīju skopuma ciltskoku?

—   D'Artanjan, jūs esat pārāk stingrs pret Burboniem.

—   Ā, es vēl piemirsu labāko no viņiem… bearnieša otru mazdēlu,. Luiju XIV, manu bijušo pavēlnieku. Es domāju, ka tas arī ir skops: viņš

Teopdors Agripa d'Obiņjē (1550 — 1630) — franču dzejnieks un vēsturnieks, pārliecināts hugenots. Pirms nāves d'Obiņjē nosauca Indriķi IV par diženāko karali, kādu jebkad pazinusi Francija.

taču negribēja dot miljonu savam brālēnam Kārlim. Nu labi, es redzu, ka jūs sākat dusmoties… Starp citu, mēs esam atnākuši līdz manai mājai vai, pareizāk sakot, līdz mana drauga Monka mājai.

—   Dārgais d'Artanjan, es nedusmojos, bet jūs mani apbēdināt. Vienmēr ir skumji, kad cilvēks neieņem to vietu, kādu ir pelnījis; jūsu vārdam būtu jāskan gluži tāpat kā visslavenāko karavīru un izcilāko diplomātu vārdiem.

Vai gan Luiņī, Belegardi un Basompjēri * pelnījuši bagātību un slavu vairāk par jums? O, jums ir taisnība, mans dārgais draugs, tūkstoškārt taisnība!

D'Artanjans smagi nopūtās un ieveda savu draugu ģenerāļa Monka mājā.

—  Atļaujiet, es atstāšu mājās savu maku, — viņš teica. — Ja slavenie Londonas blēži, kurus daudzina pat Parīzē, man pulī nozags pēdējo naudu, tad man nebūs par ko atgriezties Francijā… Es aizbraucu no Francijas ar jautru prātu un atgriežos vēl priecīgāks, jo mans senais naids pret Angliju ir atdzimis un vēl vairāk nostiprinājies.

Atoss nekā neatbildēja.

—    Mīļais draugs, pagaidiet mazliet, es tūdaļ iešu jums līdz. Zinu, ka jūs steidzaties saņemt balvu, bet ticiet, ka es tikpat nepacietīgi alkstu dalīties jūsu priekā… kaut vai pa gabalu… Pagaidiet mani.

D'Artanjans jau bija izgājis cauri vārtiem, kad musketieri apturēja pa pusei kareivis, pa pusei sulainis, kas pie Monka kalpoja par vārtsargu, un angliski teica:

Šarls d'Albērs Luiņī (1578 — 1621) — hercogs, Ludviķa XIII favorīts, kas pakļāva viņu savai ieteķmei, kad Ludviķis vēl bija do- fins. Viņš iemācīja Ludviķim dresēt žagatas un tā ieguva viņa labvēlību. Rožē de Senlarī Belegards (1565 — 1646) — hercogs, Francijas pērs, Karaļa Indriķa IV piekritējs un mīlulis. Fransuā Ba- sompjērs (1579 — 1646) — hercogs, Francijas maršals, Indriķa IV galmā parādījās 1602.gadā un iekaroja karaļa labvēlību. Kardināls Rišeljē ieslodzīja viņu uz divpadsmit gadiem Bastīlijā, un tur viņš uzraķstīja interesantus memuārus.

—   Atvainojiet, milord d'Artanjan.

—   Kas tad tas? Varbūt arī ģenerālis mani padzen? Tā tikai vēl trūktu.

Franciski teiktie vārdi ne mazākā mērā neiespaidoja to, kam tie bija domāti: vārtsargs runāja tikai angliski un pie tam ar krietnu skotu izloksnes pieskaņu.

Toties tie sāpīgi iedzēla Atosam, jo likās, ka d'Artanjana vārdi sāk piepildīties.

Anglis pasniedza d'Artanjanam vēstuli un pateica:

—   No ģenerāļa.

—   Nu lieliski, viņš mani padzen, — gaskonis sacīja. — Vai lasīt vēstuli, Atos?

—   Droši vien jūs kļūdāties, — Atoss atbildēja. — Vai patiešām pasaulē vairs nav palicis godīgu cilvēku, izņemot mūs abus?

D'Artanjans paraustīja plecus un atplēsa vēstuli; nesatricināmais anglis pielika tuvāk lukturi, lai musketierim būtu gaišāks.

—   Kas jums notika? — vaicāja Atoss, redzēdams, ka d'Artanjans izmainās sejā.

—   Izlasiet pats.

Atoss paņēma vēstuli un izlasīja:

„D'Artanjana kungs,

karalis ļoti nožēlo, ka jūs nepavadījāt viņu uz Sv. Pāvila katedrāli. Viņa Majestāte apgalvo, ka viņam jūs ļoti pietrūkāt, — tāpat kā man, dārgo kapteini. Ir tikai viens veids, kā to izlabot. Viņa majestāte gaida mani deviņos Sentdžeimsas pilī. Vai jūs nevēlaties tur ierasties vienā laikā ar mani? Karalis nozīmējis šo laiku jūsu audiencei."

Vēstuli bija parakstījis Monks.

XXXIII

Audience

—   Nu, ko jūs teiksiet tagad? — Atoss ar maigu pārmetumu iesaucās, kad bija izlasījis Monka vēstuli d'Artanjanam.

—    Ko? — musketieris atkārtoja, pietvīcis no prieka un mazliet arī kaunēdamies, jo bija pārāk pasteidzies apvainot karali un Monku. — Parasta pieklājība, tā neuzliek nekādus pienākumus, kaut gan, protams, pieklājība tā ir.

—  Es neticēju, ka jaunais karalis būs tik nepateicīgs, — Atoss sacīja.

—   Jāsaka gan, ka viņam vēl nav bijis laika, lai aizmirstu pagātni, — d'Artanjans atteica. — Bet līdz šim viss runāja par labu maniem uzskatiem.

—   Es piekrītu, dārgais draugs. Nu, lūk, jūs kļuvāt līksmāks. Jūs neticēsiet, kā es priecājos.

—   Tātad, — d'Artanjans sacīja, — karalis pieņem Monku deviņos, bet mani pieņems desmitos. Tā, droši vien, ir lielā audience, ko mēs Luvrā mēdzam saukt par svētā ūdens dalīšanu. Iesim, draugs, varbūt, ka mums ari uzpil kāda lāsīte.

Atoss neko neatbildēja, un abi devās uz Sentdžeimsas pili, kur vēl joprojām drūzmējās pūlis cerībā saskatīt logos galminieku ēnas vai karaļa siluetu.

Bija jau astoņi, kad abi draugi iegāja pils galerijā, kur drūzmējās galminieki un lūdzēji. Visi paslepus vēroja abu vienkāršā piegriezuma ārzemnieciskos tērpus un cēlās, izteiksmīgās sejas. Atoss un d'Artanjans pārlaida skatienu pūlim un turpināja savu sarunu.

Pēkšņi galerijas galā atskanēja troksnis: ienāca ģenerālis Monks un kopā ar viņu apmēram divdesmit virsnieku, kas centās iegūt viņa labvēlību. Galu galā vakar viņš vēl bija Anglijas pavēlnieks; varēja sagaidīt, ka cilvēku, kas atjaunoja Stjuartu dinastiju, gaida spoža nākotne.

—   Kungi, — Monks, pagriezies pret viņiem, teica, — lūdzu, neaizmirstiet, ka es vairs nekas neesmu. Nesen es komandēju republikas galveno armiju; tagad tā pieder karalim, es nodevu viņam visu varu, kāda man bija.

Visu apkārtējo sejās atspoguļojās visdziļākais izbrīns; lišķu un lūdzēju pulciņš ap Monku pamazām kļuva retāks un saplūda ar pūli. Monks gatavojās gaidīt karali tāpat kā pārējie.

D'Artanjans nevarēja atturēties, nenorādījis to grāfam de Lafēram, kas sarauca uzacis.

Pēkšņi Kārļa II kabineta durvis atvērās, un parādījās jaunais karalis; viņam pa priekšu gāja divi galminieki.

—   Esiet sveicināti, kungi, — viņš teica. — Vai ģenerālis Monks ir

šeit?

—   Es esmu te, jūsu majestāte! — vecais ģenerālis atbildēja.

Kārlis strauji piegāja pie viņa un dedzīgi paspieda viņa rokas.

—   Ģenerāli, — karalis skaļi teica, — es tikko parakstīju patentu: jūs esat Olbermelas hercogs, un es vēlos, lai jūs būtu bagātākais un varenākais karalistē, kurā, izņemot Montrozu, neviens nevar līdzināties jums uzticībā, drosmē un talantā. Kungi, es nozīmēju hercogu par sauszemes un jūras karaspēku virspavēlnieku; apsveiciet viņu.

Visi sadrūzmējās ap ģenerāli, kas pieņēma apsveikumus tikpat bezkaislīgi kā vienmēr.

D'Artanjans pa to laiku teica Atosam:

—   Ja es iedomājos, ka šī hercogiste, sauszemes un jūras karaspēka pavēlniecība, vārdu sakot, viss šis diženums gulēja seša pēdas garā un trīs pēdas platā kastē…

—   Mans draugs, — Atoss iebilda, — vēl lielākas slavenības nokļūst vēl mazākās kastēs un no tām jau vairs ārā netiek.

Monks pēkšņi pamanīja abus francūžus, kas stāvēja malā, gaidīdami, kamēr pūlis kļūs retāks. Viņš tūlīt pienāca pie viņiem šai filozofisko pārdomu degpunktā.

—   Vai jūs runājat par mani? — viņš smaidīdams apvaicājās.

—   Milord, — Atoss atteica, — mēs runājam ari par Dievu.

Monks uz brīdi kļuva domīgs, bet tad jautri teica:

—   Parunāsim mazliet par karali, ja jums nav iebildumu; šķiet, jums ir nozīmēta audience? *

—   Deviņos, — teica Atoss.

—   Desmitos, — piebilda d'Artanjans.

Šai brīdi galerijas vidū parādījās karalis.

—   Ā, te ir mani francūži! — viņš sacīja bezrūpīgā jautrībā, ko viņam bija izdevies saglabāt, neskatoties uz visām viņa nelaimēm. — Francūži ir mans mierinājums!

Atoss un d'Artanjans paklanījās.

—   Hercog, pavadiet viņus uz manu darba kabinetu. Es tūlīt nākšu, kungi, — karalis franciski piebilda.

Viņš steidzīgi atlaida savu svītu, lai ātrāk varētu atgriezties pie saviem francūžiem, kā viņš tos bija nosaucis.

—   Ševaljē d'Artanjan, — viņš teica, ienākdams kabinetā, — es ļoti priecājos, jūs redzot.

—   Valdniek, es esmu sajūsmā, ka varu apsveikt jūsu majestāti $ent- džeimsas pilī.

—   Jūs man izdarījāt sevišķi svarīgu pakalpojumu, un es esmu jums pateicību parādā. Ja es nebaidītos iejaukties mūsu armijas virspavēlnieka darīšanās, tad piedāvātu jums jūsu cienīgu vietu manā svītā.

—  Jūsu majestāte, — d'Artanjans iebilda, — atstājot Francijas karaļa dienestu, es viņam apsolīju, ka nekalpošu nevienam citam karalim.

—   Ļoti žēl, — Kārlis teica. — Es vēlētos izdarīt jūsu labā pēc iespējas vairāk; jūs man patīkat.

—   Jūsu majestāte…

—    Paskatīsimies, vai man neizdosies jūs pierunāt neturēt doto vārdu, — Kārlis smaidīdams turpināja. — Hercog, palīdziet man. Ja nu jums piedāvātu, es gribu teikt, ja es jums piedāvātu kļūt par manu musketieru galveno komandieri?

D'Artanjans paklanījās vēl zemāk nekā iepriekš.

—    Es būtu nelaimīgs, ja man būtu jūsu majestātei jāatsaka, — viņš sacīja. - Muižniekam nav nekā svētāka par goda vārdu, bet, kā man jau bija tas gods teikt, es to devu Francijas karalim.

—    Tad vairs par to nerunāsim, — karalis noteica, pievērsdamies Atosam.

D'Artanjanu atkal pārņēma rūgta vilšanās.

„Es jau to paredzēju! — musketieris čukstēja pie sevis. — Vardi! Vārdi! Svētais ūdens! Karalis vienmēr prot jums piedāvāt tieši to, par ko jau iepriekš zināms, ka jūs to nevarat pieņemt. Tā viņš parāda savu augstsirdību, ne ar ko neriskēdams! Es esmu muļķis, trīskārt muļķis, ka uz kaut ko cerēju!"

Kārlis saņēma Atosa roku.

—    Grāf, — viņš teica, — jūs man esat kā otrs tēvs; pakalpojumu, ko jūs man izdarījāt, nav iespējams atmaksāt. Man tomēr gribētos jūs apbalvot. Mans tēvs jūs apbalvoja ar Bikšu lences ordeni; šis ordenis nav pat visiem Eiropas monarhiem. Valdošā karaliene apbalvoja jūs ar Svētā Gara ordeni: tas nav mazāk slavens. Es jūs apbalvoju ar Zelta Aunādas ordeni, ko man atsūtīja Francijas karalis: uz kāzām viņš saņēmis no sava sievastāva, Spānijas karaļa, divus patentus uz šo ordeni. Par to es lūgšu no jums kādu pakalpojumu.

—   Jūsu majestāte, — Atoss samulsis teica. — Jūs man piešķirat Zelta Aunādas Ordeni! Francijā tas ir tikai karalim.

—    Es gribu, lai jūs varētu būt kā līdzīgs pret līdzīgu ar visiem slavenākajiem cilvēkiem gan savā dzimtenē, gan visur citur, — Kārlis teica, noņemdams no krūtīm ķēdi. — Es esmu pārliecināts, grāf, ka tēvs pat no sava kapa mani atbalsta.

„Ir nu gan dīvaini, — pa to laiku, kamēr viņa draugs, nometies ceļos, saņēma slaveno ordeni, domāja d'Artanjans, — dīvaini un apbrīnojami — laimes lietus vienmēr līst uz visiem apkārtējiem, bet man no tā neuzpil ne pilīte. Zvēru pie sava goda, ja es būtu skaudīgs, man vajadzētu vai matus plēst."

Atoss piecēlās, un Kārlis viņu maigi apskāva.

—   Ģenerāl! — karalis sacīja Monkam.

Viņš aprāvās, pasmaidīja un turpināja:

—    Atvainojiet, es gribēju teikt, hercog… Es kļūdījos tikai tāpēc, ka hercoga vārds, pēc manām domām, ir pārāk īss… Es visu laiku meklēju garāku titulu. Es vēlos, lai jūs stāvētu tronim pēc iespējas tuvāk un lai es jūs varētu saukt tā pat kā karali Luiju par brāli! Atradu! Jūs būsiet man kā brālis, es jūs ieceļu par Īrijas un Skotijas vicekarali… Tagad es vairs nekļūdīšos.

Hercogs paspieda karaļa roku pēc sava paraduma bez sevišķas sajūsmas.

Tomēr šī pēdējā balva viņu aizkustināja. Kārlis savu cēlsirdību izpauda ar gudru ziņu, lai dotu hercogam iespēju izteikt kādu vēlēšanos, bet karalis viņam bija jau iedevis vairāk, nekā viņš varēja cerēt.

—   Velns parāvis! — d'Artanjans nopurpināja pie sevis. — Līst aumaļām! Var vai prātā sajukt!

Viņš šķita tik nožēlojams un skumjš, ka karalis nespēja apvaldīt smaidu.

Monks gribēja atvadīties no Kārļa II.

—  Kā, vai jūs, mans uzticamais draugs, jau aizejat? — karalis jautāja hercogam.

—   Ar jūsu majestātes atļauju… Šīs dienas iespaidi mani ir ļoti nogurdinājuši. Man jāatpūšas.

—   Bet es ceru, — karalis teica, — jūs neaiziesiet bez d'Artanjana kunga?

—   Kāpēc? — vecais karavīrs vaicāja.

—  Jūs pats zināt, kāpēc.

Monks izbrīnījies paskatījās uz karali.

—   Piedodiet, jūsu majestāte, — viņš teica, — es neko nesaprotu…

—    Iespējams. Bet, ja arī jūs esat aizmirsis, tad d'Artanjana kungs gan atceras.

Musketiera seja pauda izbrīnu.

—   Atļaujiet pajautāt, hercog, - karalis sacīja, - vai jūs dzīvojat kopā ar d'Artanjana kungu?

—  Jā, jūsu majestāte: man bija tas gods piedāvāt viņam savu viesmīlību.

—  Citādi arī nevarēja būt… Gūsteknim vienmēr jābūt pie uzvarētāja.

Monks nosarka.

—  Jā, jums taisnība, — viņš teica, — es patiešām esmu d'Artanjana kunga gūsteknis.

—   Protams, Monk, jo jūs vēl neesat sevi izpircis. Tomēr neuztraucieties: es jūs atbrīvoju no d'Artanjana rokām, un es arī samaksāšu izpirkšanas maksu.

D'Artanjana acis iemirdzējās prieks. Gaskonis sāka saprast.

Kārlis piegāja pie viņa.

—  Ģenerālis nav sevišķi bagāts, — viņš sacīja, — tāpēc nevar jums samaksāt tik daudz, cik vajadzētu. Es, protams, esmu bagātāks. Kaut gan tagad, kad viņš ir hercogs un gandriz karalis, varbūt ari es vairs nespēšu samaksāt par viņu. D'Artanjana kungs, esiet iecietigs. Cik es jums esmu parādā?

D'Artanjanu šāds notikumu pavērsiens bezgala iepriecināja, bet viņš neizrādīja savu sajūsmu.

—  Jūsu majestāte veltīgi uztraucas, — viņš atbildēja. — Kad man smaidīja laime un es sagūstīju Monka kungu, viņš bija tikai ģenerālis; tātad man jāsaņem izpirkuma maksa par ģenerāli. Lai viņš atdod man savu zobenu, un es uzskatīšu, ka man ir pilnīgi samaksāts. Tikai ģenerāļa zobens ir viņa vērts.

—  Odds fish* kā teica mans tēvs! — Kārlis II iesaucās. — Tā ir īsta augstmaņa cienīga runa, vai ne, hercog?

—  Jā, jūsu majestāte, to prasa gods.

Viņš izvilka zobenu no maksts.

—   Kungs, — viņš pievērsās d'Artanjanam, — te ir zobens, ko jūs lūdzat. Daudziem zobeniem bijuši labāki asmeņi; bet mans nekad neviena priekšā nav liecies, kaut arī ir ļoti vienkāršs.

D'Artanjans ar lepnumu saņēma zobenu, kas tikko bija cēlis tronī karali.

—  Oho! Kārlis II iesaucās. — Kā tad tā! Zobens, kas man atdeva troni, aizceļos no Anglijas? Tas nebūs mūsu valsts dārgāko lielu skaitā? Nē, zvēru pie savas dvēseles, tas nenotiks! Kapteini d'Artanjan, es par šo zobenu dodu divsimt tūkstoš livru; ja tas ir par maz, tad nekautrējieties un droši sakiet…

—  Jā, jūsu majestāte, tas ir par maz, — d'Artanjans atbildēja nepārspējamā nopietnībā. — Es to nemaz negribētu pārdot; bet jūsu majes-

Dīvains cilvēks, oriģinālis (angl.).

tāte to vēlas, un jūsu vēlēšanās man ir likums. Es paklausu. Tomēr aiz cieņas pret slaveno karavadoni, kas manī klausās, man tas jānovērtē vismaz par trešdaļu dārgāk. Es lūdzu par zobenu trīssimt tūkstošus vai arī esmu ar mieru atdot to jūsu majestātei par velti.

Viņš saņēma zobenu aiz asmens un pastiepa to karalim.

Kārlis II skaļi iesmējās.

—   Tas tik ir cēls cilvēks un jautrs biedrs! Vai ne, hercog? Viņš man patīk, un es viņu mīlu. Te būs, ševaljē d'Artanjan, — viņš piebilda, — saņemiet.

Viņš piegāja pie galda, paņēma spalvu un uzrakstīja parādzīmi par trīssimt tūkstošiem livru.

D'Artanjans paņēma čeku, cienīgi pagriezās pret Monku un sacīja:

—   Es zinu, ka saņēmu par zobenu pārāk maz; bet varat man ticēt, hercog, ka es drīzāk miršu nekā kļūšu par mantrausi.

Karalis atkal sāka smieties kā vislaimīgākais cilvēks valstī.

—   Ševaljē, mēs vēl tiksimies ar jums līdz jūsu aizbraukšanai, — viņš teica. — Man nepieciešams uzkrāt jautrības rezerves, ja mani francūži aizbrauc.

—   Jūsu majestāte, mana jautrība nav hercoga zobens: to es atdošu par velti, — ļoti apmierinātais d'Artanjans atbildēja.

—    Jūs arī, grāf, atnāciet pie manis, — Kārlis piebilda, vērsdamies pie Atosa. — Man jums ir svarīgs uzdevums. Sniedziet man jūsu roku, hercog.

Monks paspieda karaļa roku.

—  Palieciet sveiki, kungi, — Kārlis teica francūžiem, pastiepdams roku, ko viņi viens pēc otra noskūpstīja.

—    Nu, kā ir tagad? — teica Atoss, kad viņi izgāja no pils. — Vai jūs esat apmierināts?

—    Tss… — d'Artanjans priecīgi satraukts atbildēja. — Vēl jau es neesmu atgriezies no mantziņa… Pa ceļam var uzkrist uz galvas kāds ķieģelis.

XXXIV

Bagātības radītās neērtības

Tiklīdz pieklājība atļāva doties pēc naudas, d'Artanjans nekavējoši aizgāja pie mantziņa.

Tur viņš ar prieku apmainīja diezgan sliktā rokrakstā aprakstīto papīra strēmeli pret veselu kaudzi tikko izkaltu zelta monētu ar Kārļa II attēlu.

D'Artanjans vienmēr prata savaldīties, bet šoreiz viņš nespēja apslēpt savu prieku. Lasītājs sapratīs un iecietīgi izturēsies pret cilvēku, kurš vēl nekad savā mūžā nebija redzējis tik daudz sainīšu ar zelta monētām, kuri kārtīgās rindās patiesi priecēja acis.

Mantzinis visus šos sainīšus salika maisos un katru aizzīmogoja ar Anglijas ģerboņa zīmogu; tādu godu mantziņi kuram katram vis neparāda. Pēc tam viņš bezkaislīgi, bet ar visu pieklājību, kāda pienācās karaļa draugam, pateica:

—  Saņemiet savu naudu, kungs.

„Savu naudu!" No šiem vārdiem d'Artanjana dvēselē ietrīsējās stīgas, par kuru esamību viņš agrāk pat nenojauta.

Viņš pavēlēja ielikt maisiņus ratiņos un atgriezās mājās, dziļās pārdomās iegrimis. Cilvēks, kam ir trīssimt tūkstoš livru, nevar neraukt pieri; par katriem simttūkstoš livriem pa vienai grumbiņai — tas nemaz nav daudz.

D'Artanjans ieslēdzās savā istabā, neko neēda un nevienu pie sevis neielaida. Viņš aizdedza lampu, nolika uz galda pielādētu pistoli un visu nakti negulēja, domādams, kā lai pasargā šīs skaistās zelta monētas, kas no karaļa kases bija nonākušas viņa lādē, lai tās nenokļūtu kāda veikla zagļa kabatās.

Nākamajā dienā Atoss ienāca apciemot savu draugu un atrada viņu tik satrauktu, ka nespēja apslēpt savu izbrīnu.

—   Kā? — Atoss brīnījās. — Jūs esat bagāts, bet nemaz nepriecājaties! Jūs taču tā sapņojāt par bagātību…

—  Mans draugs, baudas, pie kurām mēs neesam pieraduši, uztrauc mūs vairāk nekā pierastie rūpesti. Lūdzu, dodiet man padomu. Jums taču vienmēr bijusi nauda. Ja ir nauda, ko ar to lai dara?

—  Tas atkarīgs no īpašnieka.

—  Ko jūs darāt ar savu naudu, lai nepārvērstos ne par skopuli, ne par izšķērdētāju? Skopums izkaltē sirdi, bet izšķērdība to gremdē… vai ne?

—  Pat Fabrīcijs* nebūtu pateicis gudrāk. Atzīstos, ka mani nauda nekad nav apgrūtinājusi.

—   Tad pasakiet: vai jūs to aizdodat uz procentiem?

— Nē. Jūs zināt, ka man ir diezgan laba māja, un tā ir mana īpašuma galvenā daļa.

—   Vai ienākumus jūs kaut kur slēpjat?

—   Nē.

—   Ko jūs domājat par slēptuvi kaut kur sienā?

—   Es nekad neesmu izmantojis slēptuves.

—  Tātad jums ir pilnvarotais, kam jūs atdodat savu kapitālu, un viņš jums maksā procentus?

—   Nē.

—   Ko tad jūs darāt ar ienākumiem?

— Es iztērēju visu, ko saņemu; man nav liekas naudas, dārgais d'Artanjan.

— Tad, lūk, kā! Jūs dzīvojat kā augstmanis, un piecpadsmit vai sešpadsmit tūkstoši livru gadā jums izslīd caur pirkstiem. Bez tam jums ir dažādi pienākumi: jums noteikti jārīko pieņemšanas…

—  Man liekas, ka jūs esat tāds pat augstmanis kā es, un jūsu naudas jums tik tikko pietiks.

—  Trīssimt tūkstoši livru!.. Divas trešdaļas no tiem ir liekas!

—  Atvainojiet, bet man likās, ka jūs teicāt… es dzirdēju… es iedomājos, ka jums ir kompanjons…

Kajs Lucīns Fabrīcijs — romiešu pulkvedis, kas kļuva slavens ar savu godīgumu un neuzpērkamību.

—   Ā, velns parāvis! Patiešām! — d'Artanjans iesaucās un nosarka. — Vēl taču ir Planšē! Goda vārds, es aizmirsu par Planšē… Te arī aizplūdīs daļa manas naudas. 2ēl, tā bija apaļa summa un skaisti izskatījās. Jums taisnība, Atos, es nemaz neesmu tik bagāts. Jums nu gan ir atmiņa!

—   Jā, paldies Dievam, laba!

—   Lāga Planšē nebūs zaudējis, — d'Artanjans nomurmināja. — Nav slikts darījums, velns lai parauj! Nu, ko, ja reiz vārds dots, tad jātur!

—   Cik liela ir viņa daļa?

—    O, — d'Artanjans atteica, — viņš ir krietns puisis, un es norēķināšos ar viņu godīgi; neaizmirstiet, cik man bija daudz rūpju un izdevumu, to visu jaierēķina.

—    Mans draugs, es par jums nešaubos, — Atoss mierīgi teica, — un nemaz nebaidos par lādzīgo Planšē. Jūsu rokās viņa nauda ir drošākā vietā nekā pie viņa paša. Bet tagad, kad mums šeit vairs nav ko darīt, ātrāk brauksim prom! Pateicieties viņa majestātei un dosimies ceļā. Pēc nedēļas mēs redzēsim Parīzes Dievmātes katedrāles torņus.

—   Jā, draugs, man arī ļoti gribas braukt mājās. Es tūdaļ pat iešu atvadīties no karaļa.

—    Bet es, — Atoss piebilda, — iešu satikties ar paziņām, un pēc tam es esmu jūsu rīcībā.

—   Aizdodiet man jūsu Grimo.

—   Lūdzu!.. Kādēļ viņš jums vajadzīgs?

—    Es gribu, lai viņš izdara ļoti vienkāršu lietu, kas viņu nemaz neapgrūtinās: es palūgšu, lai viņš apsargā manas pistoles, kas stāv te uz galda, blakus lādei.

—   Labi, — Atoss aukstasinīgi atbildēja.

—   Vai viņš nekur neies?

—   Viņš paliks šeit pie pistolēm.

—   Tad es iešu pie karaļa. Uz redzēšanos!

D'Artanjans ieradās Sentdžeimsas pilī, bet Kārlis II šai laikā rakstīja vēstules un lika viņam gaidīt veselu stundu.

D'Artanjans staigāja pa galeriju no durvīm līdz logam un atpakaļ; pēkšņi viņš ievēroja, ka priekštelpā pavīd apmetnis, kas ļoti līdzinājās tam, ko nēsāja Atoss. D'Artanjans nepaguva paskatīties, kas tur ir, kad viņu aicināja pie karaļa.

Kārlis II bija labā garastāvoklī un uzklausīja musketiera pateicību.

—  Ševaljē, jūs veltīgi man tā pateicaties, — viņš teica. — Es jums nesamaksāju ne ceturto daļu par šo notikumu ar kasti, kurā jūs iespundējāt mūsu drosmīgo ģenerāli… es gribēju teikt, mūsu mīļo Olbermelas hercogu.

Viņš sāka skaļi smieties.

D'Artanjans neuzskatīja par vajadzīgu pārtraukt viņa majestāti un pieticīgi klusēja.

—   Starp citu, — Kārlis turpināja, - vai Monks jums patiešām ir piedevis?

—   Es ceru…

— O jā, bet joks bija nežēlīgs… odds fish\ Anglijas karalistes pirmo personu iebāzt kā siļķi mucā! Jūsu vietā, ševaljē, es nebūtu tik mierīgs.

—   Bet…

—   Es zinu, ka Monks sauc jūs par savu draugu… Tomēr viņa acīs var lasīt, ka viņam ir laba atmiņa. Bez tam viņš ir ļoti lepns, to var redzēt pēc augstajiem uzacu Jokiem. Ziniet, liela superciJium.*

«Noteikti jāmācās latīņu valoda", d'Artanjans nodomāja.

—  Klausieties! — Karalis jautri turpināja. — Man jūs abus jāsamierina; es pratīšu izdarīt tā, lai…

D'Artanjans sāka kodīt ūsas.

—   Vai atļausiet runāt atklāti, jūsu majestāte?

—   Runājiet, ševaljē.

— Jūsu majestāte mani ļoti biedē… Ja jūs gribēsiet nokārtot šo lietu, tad es esmu pagalam: hercogs liks mani nogalināt.

Karalis atkal sāka smieties; klausoties šajos smieklos, d'Artanjana bailes pārauga šausmās.

— Jūsu majestāte, esiet tik laipns un apsoliet, ka ļausiet man šo lietu nokārtot pašam. Ja es jums vairs neesmu vajadzīgs…

Supercilium (lat.) — divas nozīmes: uzacs un augstprātība.

—   Nē, ševaljē. Jūs gribat aizbraukt? — Kārlis jautri apvaicājās.

Šī jautrība viesa musketierī aizvien lielāku nemieru.

—  Ja jūsu majestāte man neko nepavēl…

Kārlis kļuva gandrīz nopietns.

—   Man ir lūgums. Satiecieties ar manu māsu Henrieti. Vai viņa jūs pazīst?

—    Nē, jūsu majestāte. Tāds vecs kareivis kā es nav nekāds interesantais objekts jaunai un jautrai princesei.

—   Es gribētu, lai mana māsa iepazītos ar jums un vajadzības gadījumā varētu uz jums paļauties.

—   Viss, kas jums ir dārgs, man ir svēts.

—   Labi!.. Parī! Labais Parī!.. Ienāc.

Atvērās sāndurvis, un ienāca Parī. Viņš ļoti priecājās, ieraudzījis d'Artanjanu.

—   Ko dara Ročesters? — karalis vaicāja.

—   Viņš vizinās pa kanālu ar dāmām, — Parī atbildēja.

—   Un Bekingems?

—   Arī.

—    Ļoti labi. Tu aizvedīsi d'Artanjana kungu pie Viljē, — tā sauc Bekingemas hercogu, ševaljē, — un palūgsi, lai viņš d'Artanjana kungu stāda priekšā lēdijai Henrietei.

Parī paklanījās karaļa priekšā un uzsmaidīja d'Artanjanam.

—  Ševaljē, — karalis turpināja, — tā ir jūsu atvadu audience. Varat aizbraukt, kad vēlaties.

—   Pateicos, jūsu majestāte.

—  Tikai salīgstiet mieru ar Monku…

—   Noteikti!

—  Vai jūs zināt, ka esmu nodevis jūsu rīcībā kuģi?

—   Jūfcu majestāte veltī man pārāk daudz uzmanības, es nevaru pieļaut, ka jūsu majestātes virsnieki speciāli rūpējas par mani.

Karalis uzsita d'Artanjanam uz pleca.

—   Jūs nevienam nesagādāsiet rūpes, ševaljē, jo es sūtu uz Franciju vēstnesi, kuram, kā man liekas, jūs labprāt piebiedrosieties. Tas taču ir jūsu labs paziņa.

D'Artanjans izbrīnā paskatījās uz karali.

— Mans sūtnis ir kāds grāfs de Lafērs… tas pats, kuru jūs saucat par Atosu, — karalis piebilda un sarunas beigās sāka atkal smieties tikpat jautri kā sākumā. — Palieciet sveiks, ševaljē, palieciet sveiks! Mīliet mani, jo arī es jūs mīlu.

Karalis ar zīmēm apvaicājās Parī, vai blakus kabinetā viņu kāds negaida, un iegāja tur, atstājis d'Artanjanu brīnāmies par tādu dīvainu audienci.

Vecais Parī draudzīgi paņēma viņu zem rokas un izveda dārzā.

XXXV

Kanāls

Pa kanālu, ko ietvēra jau laika zoba sagrauztas marmora apmales un ko pildīja duļķains zaļganīgas nokrāsas ūdens, cēli slīdēja gara laiva ar baldahīnu, rotāta ar Anglijas ģerboni un izklāta ar paklājiem, kuru bārkstis nokārās līdz pat ūdenim. Astoņi airētāji ritmiski cilāja airus, un laiva lēni slīdēja uz priekšu; tā izskatījās tikpat gracioza kā gulbji, kuri, izdzirdējuši troksni, no tālienes vēroja vareno svešinieku, kas bija ielauzies viņu apmetnē. Laivā sēdēja četri muzikanti un spēlēja uz lautām un ģitārām, bija arī divi dziedātāji un vairāki galminieki greznos, ar zeltu un dārgakmeņiem izšūtos tērpos. Galminieki smaidīja, cenzdamies iegūt daiļās lēdijas Stjuartes — Indriķa IV mazmeitas, Kārļa I meitas un Kārļa II māsas — labvēlību. Viņa sēdēja goda vietā zem baldahīna.

Mēs jau pazīstam jauno princesi: mēs viņu redzējām Luvrā kopā ar māti, kad viņām nebija ne maizes, ne malkas, un viņas baroja koadjutors un parlaments. Tāpat kā brāļi viņa bija aizvadījusi trūkuma pilnu jaunību; tad viņa pēkšņi pamodās no šī ilgā un drausmīgā sapņa uz troņa pakāpieniem, galminieku un glaimotāju ielenkumā.

Tāpat kā Marija Stjuarte pēc iznākšanas no cietuma, viņa baudīja dzīvi, brīvību, varu un bagātību.

Pieaugusi Henriete kļuva par skaistuli. Kad Stjuarti atkal atguva troni, viņas skaistums uzplauka vēl krāšņāk.

Lords Viljē Bckingems (tā lorda Bekingema dēls, kurš ieņem tik nozīmīgu vietu mūsu vēstījuma pašā sākumā) bija skaists jauneklis, gurdenas tvīksmes pilns, ja bija sieviešu sabiedrībā, jautrs, ja sarunājās ar vīriešiem, un Vilmots Ročesters, asprātis gan ar vīriešiem, gan sievietēm, stāvēja Henrietes prekšā, un abi centās izraisīt viņas smaidu.

Daiļā jaunā princese bija atspiedusies ar zeltu izšūtā samta spilvenā un, iegremdējusi vienu roku ūdenī, slinki klausījās muzikantus, neko nedzirdot, un ieklausījās abu galminieku tērzēšanā, izlikdamās, ka nemaz neklausās viņos.

Lēdija Henriete apvienoja sevī franču un angļu skaistuļu burvību. Viņa vēl nekad nebija mīlējusi un bija visai cietsirdīga, kad sāka koķetēt. Smaids, kas parasti naivi apliecina meitenes labvēlību, neapmirdzēja viņas seju un, kad viņa pacēla acis, tad raudzījās tik cieši uz vienu vai otru kavalieri, ka tie, neskatoties uz savu pārdrošību un prasmi apieties ar dāmām, negribot mulsa.

Pa to laiku laiva slīdēja uz priekšu. Muzikantiem sāka zust spēki, un arī galminieki nejutās daudz labāk. Princesei acīmredzot pastaiga likās pārāk garlaicīga, jo viņa pēkšņi nepacietīgi pacēla galvu un teica:

—   Pietiek! Laiks doties mājup!

—  Cik mēs esam nelaimīgi, — teica Bckingems, — mums tā arī neizdevās uzjautrināt jūsu augstību.

—   Mani gaida māte, — atteica Henriete, — un godīgi atzīšos, ka man ir garlaicīgi.

Bckingems nikni iekoda lūpā, jo viņš patiešām bija iemīlējies lēdijā Henrietē un, kā jau iemīlējies, uztvēra katru viņas vārdu nopietni. Ročesters arī saknieba lūpas; bet, tā kā viņa prāts vienmēr valdīja pār jūtām, tad viņš to darīja tāpēc, lai atturētu dzēlīgus smieklus.

Princese bija novērsusies no galminiekiem un skatījās uz krastu, zāli un ziediem. Pēkšņi viņa tālumā ieraudzīja d'Artanjanu un Parī.

—   Kas tur nāk? — viņa jautāja.

Abi kavalieri apsviedās zibens ātrumā.

—   Tas ir Parī, — Bekingems atbildēja, — tikai Parī.

—   Atvainojiet, — Ročesters iebilda, — man liekas, ka kopā ar viņu ir vēl kāds.

—   Jā, tas ir pirmkārt, — princese gurdeni noteica, — bet, otrkārt, ko nozīmē vārdi „tikai Parī", pasakiet, lūdzu, milord?

—  Tie nozīmē, — Bckingems apvainojies atbildēja, — ka uzticamais Parī, klīstošais Parī, mūžīgais Parī nav nekāds svarīgais putns.

—   Jūs maldāties, hercog. Parī, klīstošais Parī, kā jūs viņu nosaucāt, vienmēr ir klīdis, kalpodams mūsu ģimenei, un man vienmēr ir ļoti patīkami redzēt viņu.

Lēdija Henriete izturējās tāpat kā visas citas daiļavas: no kaprīzēm viņa pārsviedās uz īgnumu. Mīlētājs jau bija paķļāvies viņas kaprīzēm; tagad galminiekam bija jāpacieš īgnums. Bekingems palocījās un neko neatbildēja.

—   Tas tiesa, jūsu augstība, — Ročesters teica, arī paklanīdamies, — Parī ir uzticama kalpa paraugs. Tomēr viņš vairs nav jauns, bet mēs smejamies tikai, ja redzam jautrus cilvēkus. Vai tad večuks var būt jautrs?

—   Pietiks, milord, — Henriete sausi aprāva viņu. — Man šī saruna ir nepatīkama.

Pēc tam, it kā runādama pati ar sevi, piebilda:

—   Cik dīvaini un nesaprotami, ka mana brāļa draugi tik maz ciena viņa kalpus!

—   Ak, jūsu augstība, — Bekingems izsaucās, — jūs caururbāt manu sirdi ar dunci, kas izkalts jūsu augstības rokām.

—   Ko nozīmē šī pēc franču madrigālu parauga veidotā frāze? Es to nesaprotu.

—   Jūsu augstība, tā nozīmē, ka jūs pati — labā, iecietīgā, žēlīgā — arī jūs reizēm smējāties, atvainojiet, es gribāju teikt, smaidījāt, klausīdamās lādzīgā Parī nesakarīgo pļāpāšanu, kuru jūs tagad tik dedzīgi aizstāvat.

—   O, milord! Ja cs kādreiz tiktāl aizmirsos, tad jūs veltīgi man to atgādināt, — lēdija Henriete dusmīgi atbildēja. — Labais Parī, liekas, vēlas ar mani runāt. Ročester, lūdzu pavēliet, lai piestāj krastā.

Ročesters tūlīt pat nodeva tālāk princeses pavēli; pēc brīža laiva piestāja krastā.

—    Izkāpsim krastā, — Henriete aicināja, atbalstīdamās pret Ro- čestera roku, kaut gan Bekingems stāvēja viņi tuvāk un piedāvāja savu roku.

Ročesters ar neslēptu lepnumu, kas sāpīgi ievainoja nabaga Bekin- gemu pašā sirdī, pārveda princesi pa tiltiņu, ko airētāji pārmeta no laivas uz krastu.

—   Kurp jūs vēlaties doties, jūsu augstība? — Ročesters apjautājās.

—   Jūs jau redzat, milord: pie labā Parī, kas vienmēr klīst apkārt, kā teica lords Bekingems. Viņa acis kļuvušas vājas no asarām, kuras viņš lējis mūsu ciešanu dēļ, un viņš nevar mani saskatīt.

—   Ak, Dievs, — Ročesters atteica, — cik jūsu augstība šodien ir skumja! Mēs droši vien liekamies jums smieklīgi neprāši!

—  Runājiet tikai par sevi, milord, — Bekingems drūmi piezīmēja. — Es viņas augstībai esmu tik neciešams, ka vispār viņai neeksistēju.

Ne Ročesters, ne princese viņam neatbildēja; Henriete tikai paātrināja soļus. Bekingems atpalika un, izmantodams savu vienatni, tik nikni uzbruka savam kabatas lakatiņam, ka pēc trīs rāvieniem no tā palika tikai skrandas.

—    Parī, labais Parī, — princese aicināja savā apburošajā balsī, — Nāc šurp. Es redzu, ka tu mani meklē, un es tevi gaidu.

—   Ak, jūsu augstība, — Ročesters iebilda, — ja Parī jūs neredz, tad tas cilvēks, kas viņu pavada, ir lielisks ceļvedis aklajam. Paskatieties tikai, kādas viņam ir ugunīgas acis — tās ir kā bākas lukturi.

—   Jā, un tie apgaismo īsta karavīra seju, — atbildēja princese, nolēmusi runāt pretī katram vārdam.

Ročesters paklanījās.

—    Tā ir viena no tām vīrišķīgajām sejām, kādas var redzēt tikai Francijā, — princese piebilda tik uzstājīgi kā sieviete, kas pārliecināta par savu nesodāmību.

Ročesters un Bckingems saskatījās, it kā jautādami viens otram: „Kas viņai noticis?" — Hercog Bekingem, — Henriete pavēlēja, — uzziniet, kāpēc Parī atnācis. Ejiet!

Jaunais hercogs uztvēra šo pavēli kā žēlastības izpausmi un kļuva možāks. Viņš aizskrēja pretī Parī, kas kopā ar d'Artanjanu lēni devās pie princeses. Parī gāja lēnām, jo bija vecs. D'Artanjans soļoja lēni un cienīgi, kā pienākas iet trešdaļas miljona īpašniekam — bez dižošanās, bet arī bez liekas kautrības. Kad Bekingems, kurš steidzās izpildīt princeses pavēli (princese bija pagājusi dažus soļus un apsēdusies uz soliņa), piegāja pie Parī, tas viņu pazina un sacīja:

—   Vai jums, milord, nelabpatiktu izpildīt viņa majestātes vēlēšanos?

—   Kādu, Parī kungs? — jaunais augstmanis apjautājās vēsi, kaut gan nedaudz mīkstināja toni, atcerēdamies par princesi.

—   Viņa majestāte uztic jums stādīt priekšā šo kungu viņas augstībai lēdijai Henrietei.

—   Ko tad? Kas ir šis kungs? — Bekingems augstprātīgi jautāja.

—  Atvainojiet, kungs, bet es uzzināju tikai jūsu vārdu un neko vairāk.

—   Ko tas nozīmē?

—   Tas nozīmē, ka es jūs nepazīstu.

—   Man veicies vairāk, kungs, — d'Artanjans sacīja. — Man bija tas gods pazīt jūsu ģimeni un sevišķi jūsu slaveno tēvu nelaiķa hercogu Be- kingemu.

—   Manu tēvu!..Jā, es sāku atcerēties… Jūs sauc ševaljē d'Artanjans?

D'Artanjans palocījās.

—    Varbūt jūs esat viens no tiem francūžiem, kas slepeni sazinājās ar manu tēvu?

—  Jā, milord.

—   Atļaujiet, kungs, man jums teikt: dīvaini, ka mans tēvs līdz pat nāvei vairs neko par jums nedzirdēja.

—   Tiesa, bet viņš dzirdēja par mani savā nāves brīdī. Caur Austrijas Annas kambarsulaini es viņam sūtīju brīdinājumu par draudošajām briesmām; diemžēl, brīdinājums pienāca par vēlu.

—   Vienalga, — Bekingems atteica, — tagad es saprotu. Jūs gribējāt pakalpot tēvam un tāpēc meklējat dēla atbalstu.

—    Milord, pirmkārt, es nemeklēju nekādu atbalstu, — d'Artanjans flegmātiski atbildēja. — Viņa majestāte karalis Kārlis II, kuram man bija tā laime izdarīt dažus pakalpojumus — varu jums teikt, ka pakalpojumi karaļiem ir mana galvenā nodarbošanās, — tātad Kārlis II, kas bija man ļoti labvēlīgs, vēlējās, lai es stādos priekšā viņa māsai princesei Henrietei, jo kādreiz varu būt viņai noderīgs. Karalis zināja, ka jūs atrodaties kopā ar viņas augstību un atsūtīja mūs abus ar Parī pie jums. Tas arī ir viss. Es no jums neko nelūdzu, un, ja jūs nevēlaties mani stādīt priekšā princesei, tad, kaut gan ar nožēlu, bet es iztikšu bez jums un uzdrošināšos stādīties priekšā pats.

—   Ceru, — ieinteresējies Bekingems turpināja sarunu, — jūs neatteiksieties kaut ko paskaidrot, ja jau jūs pats man to pateicāt.

—   Es nekad neatsakos paskaidrot, — d'Artanjans atbildēja.

—   Ja jūs slepus sazinājāties ar manu tēvu, tad jums jāzina daži sīkumi.

—   Pagājis jau ilgs laiks, kopš šīs attiecības beigušās, jūs tad vēl pat nebijāt dzimis. Nav vērts uzvandīt senas atmiņas dažu nelaimīgu briljanta karuļu dēļ, kurus es saņēmu no viņa rokām un nogādāju Francijā.

—    Kungs, — Bckingems strauji teica, pastiepdams d'Artanjanam roku, — tad tas bijāt jūs! Mans tēvs jūs tik neatlaidīgi meklēja! Jūs varējāt daudz sagaidīt no mums!

—   Gaidīt! Tur es esmu meistars! Es visu savu dzīvi gaidu!

Pat to laiku princese, kurai bija apnicis gaidīt, kamēr nepazīstamais pienāks pie viņas, piecēlās no sola un devās pie runātājiem.

—    Vismaz jums nevajadzēs ilgi gaidīt pakalpojumu, kuru jūs man lūdzat, — Bekingems teica d'Artanjanam.

Viņš pagriezās pret lēdiju Henrieti un paklanījies teica:

—   Viņa majestāte karalis, jūsu brālis, vēlas, lai es stādu priekšā jūsū augstībai ševaljē d'Artanjanu.

—    Lai jūsu augstībai vajadzības gadījumā būtu stingrs atbalsts un uzticams draugs, — Parī piemetināja. D'Artanjans palocījās.

—   Vai neko citu jūs negribat piebilst? — princese jautāja vecajam kalpam un uzsmaidīja d'Artanjanam.

—   Vēl karalis vēlas, lai jūsu augstība svēti glabā atmiņā d'Artanjana kunga vārdu un nopelnus, jo viņam, kā viņa majestāte saka, viņš var pateikties par savu atgriešanos Anglijā.

Bekingems, princese un Ročesters izbrīnā saskatījās.

—   Tas arī ir mazs noslēpums, — d'Artanjans sacīja, — un es nesākšu ar to dižoties karaļa Kārļa II dēla priekšā tāpat kā es nelielījos, stāstīdams jums, hercog, par briljanta karuļiem.

—   Jūsu augstība, — Bekingems teica, — ševaljē jau otro reizi atgādina man kādu notikumu. Tas mani tik ļoti interesē, ka es lūdzu jums atļauju uz mirkli nolaupīt d'Artanjana kungu, lai varētu ar viņu parunāt divatā.

—   Lūdzu, milord, — princese atteica, — bet tikai neaizkavējiet viņu ilgi un atdodiet man pēc iespējas ātrāk draugu, kas ir tik padevīgs manam brālim.

Viņa sniedza roku Ročesteram.

Bekingems kopā ar d'Artanjanu pagāja sāņus.

—   Ševaljē, — iesāka hercogs, — pastāstiet man visu šo notikumu ar briljantiem; Anglijā to neviens nezina, pat tā vīra dēls, kas bija šī notikuma galvenais varonis.

—    Milord, tikai vienam cilvēkam pasaulē bija tiesības pastāstīt šo notikumu, kā jūs lūdzāt: tas bija jūsu tēvs. Viņš uzskatīja par vajadzīgu klusēt; lūdzu atjauju sekot viņa piemēram.

D'Artanjans paklanījās, un viņa izskats pauda, ka nekādi argumenti nespēs viņu pārliecināt.

—   Ja tā, kungs, — Bekingems teica, — lūdzu piedodiet manu nekautrīgo jautājumu; un, ja es kādreiz došos uz Franciju…

Viņš pagriezās, lai vēlreiz paskatītos uz princesi; viņa šķietami nemaz nedomāja par viņu un bija aizrāvusies sarunā ar Ročesteru. Bekingems nopūtās.

—   Kas tad būs? — d'Artanjans vaicāja.

—   Es teicu, ja kādreiz došos uz Franciju…

—   Jūs dosieties turp, milord, — d'Artanjans smaidīdams sacīja, es jums galvoju.

—   Kāpēc?

—   O, es esmu labs pareģis un reti kļūdos. Tātad, ja jūs dosieties uz Franciju?..

—   Vai es drīkstēšu lūgt jums — jums, kura draudzība atdod karaļu troņus — vai drīkstēšu lūgt mazu daļiņu tās uzmanības, ko jūs veltījāt manam tēvam?

—    Milord, — d'Artanjans atteica, — ticiet man, es jutīšos glaimots, ja jūs atcerēsieties, ka tikāties ar mani šeit. Bet tagad atļaujiet…

Viņš pagriezās pret princesi:

—   Jūsu augstība, jūs esat franču princese, un tāpēc es ceru jūs redzēt Parīzē. Tā būs laimīgākā diena manā dzīvē, kad jūs vēlēsieties dot man kādu uzdevumu un tā pierādīt, ka jūs neesat aizmirsusi sava brāļa, valdnieka, padomu.

Viņš paklanījās princesei, un viņa ar karalisku žestu pastiepa viņam roku skūpstam.

—   Ak, kas gan jādara, lai iegūtu no jūsu augstības tādu labvēlību? Bekingems nočukstēja.

—     Pajautājiet ševaljē d'Artanjanam, — princese atbildēja, — viņš jums pateiks.

XXXVI

Ar brīnuma palīdzību dArtanjans izvelk kotedžu no priedes koka kastes

Karaļa vārdi par Monka aizskarto patmīlību bija ļoti satraukuši d'Artanjanu. Visu mūžu leitnants bija pratis izvēlēties ienaidniekus un, ja tie bija nelokāmi un neuzvarami cilvēki, tad viņš pats tā bija gribējis.

Tomēr gadiem ritot uzskati būtiski mainās: katrs gads nes izmaiņas domāšanas veidā.

Kad d'Artanjans kopā ar saviem desmit trakuļiem atstāja Kalē, tikšanās ar Goliātu, Nabuhodonosoru vai Olofernu* uztrauca viņu tik pat maz kā sadursme ar rekrūšiem vai strīds ar traktiera saimnieci. Viņš bija kā izsalcis ērglis, kas uzklūp jēram. Bads padara aklu. Turpretim, kad d'Artanjans uzvarēja un ieguva bagātību, veikdams ārkārtīgi grūtu uzdevumu, viņam zuda patika riskēt, un viņš sāka gudrot par iespējamajiem sarežģījumiem.

Atgriezdamies no audiences, viņš prātoja tikai par to, lai neaizskartu tik nozīmīgu personu kā Monks, kuru pat Kārlis II centās neaizvainot, kaut gan viņš bija karalis. Tā kā karalis savu troni bija atguvis tikko, tad viņam vēl bija nepieciešama aizstāvība, un, protams, viņš neatteiks savam aizstāvim par prieku izsūtīt d'Artanjanu, ietupināt viņu Midlseksas mūros vai arī noslīcināt, pārceļoties no Duvras uz Buloņu. Karaļi vienmēr ir gatavi pakalpot saviem vicekaraļiem.

Starp citu, ja Monks nolems atriebties, viņš iztiks arī bez karaļa palīdzības. Karalim vajadzēs tikai piedot savam Īrijas vicekaralim nodarījumus pret d'Artanjanu. Ar smejoties pateiktu: te absolvo** vai arī uz pergamenta uzkricelētu parakstu: „Karalis Kārlis" pilnīgi pietiktu, lai nomierinātu Olbermelas hercoga sirdsapziņu. Nabaga d'Artanjana bagātā iztēle viņam jau rādīja neizbēgamās bojāejas ainas, ja šie vārdi tiks pateikti vai uzrakstīti.

Bez tam mūsu tālredzīgais musketieris juta, ka šai gadījumā viņš ir pilnīgi viens: Atosa draudzība te nepalīdzēs. Ja runa būtu par zobena cirtieniem, musketieris varētu paļauties uz savu biedru; taču d'Artanjans pārāk labi pazina Atosu un bija pārliecināts, ka tik kutelīgā situācijā visu vainu varēs uzvelt nelaimes gadījumam, kas ļaus attaisnot Monku vai Kār-

Goliāts — pēc bībeles filistiešu cilts spēkavīrs, ko divkaujā uzvarēja Dāvids un pēc tam kļuva par Jūdejas valdnieku. Nabuhodonosors II_ (604 — 562/561 p.m.ē) — Babilonijas valdnieks, kas pakļāva Ēģipti, Sīriju, Feniķiju un Palestīnu, 586. g. p. m. ē. izpostīja Jeruzālemi.

Atbrīvoju tevi (lat.) — frāze, ko saka, atlaižot grēkus.

li II. Atoss noteikti aizstāvēs dzīvo godu un cēlsirdību un tikai notrausīs kādu asaru pie drauga kapa, sacerēdams lielisku epitāfiju.

—   Noteikti, — gaskonis rezumēja, kad bija visu apsvēris, — jāpanāk Monka labvēlība un jāpārliecinās, ka viņš neuztraucas par notikušo. Ja tomēr, Dievs pasarg, viņš vēl joprojām skaišas un nav aizmirsis apvainojumu, tad es atdošu savu naudu Atosam un palikšu Anglijā, cik ilgi vien būs nepieciešams, lai novērotu ģenerāli; un tad, — manas acis ir redzīgas, bet kājas veiklas — ja es pamanīšu kaut mazākā naidīguma ēnu, es aizbēgšu un paslēpšos pie milorda Bekingema, kas man liekas kārtīgs puisis. Kā pateicību par viesmīlību es viņam izstāstīšu visu notikumu ar briljantiem. Tas var kaitēt tikai vecās karalienes reputācijai, bet tā kā viņa ir apprecējusi nelietīgo skopuli Mazarīni, tad varēs atzīties, ka jaunībā mīlēja skaisto Bekingcmu. Velns parāvis! Monkam neizdosies mani uzvarēt! Turklāt man radās vēl kāda doma.

Kā zināms, d'Artanjanam ideju netrūka. Sava monologa laikā viņš aizpogāja visas pogas līdz pat zodam, bet nekas tā neiedvesmoja viņa iztēli kā gatavošanās kaujai.

D'Artanjans iegāja Olbermclas hercoga mājā stipri uzbudināts.

Viņu ielaida pie vicekaraļa ar steigu, kas pierādīja, ka viņu uzskata par savu cilvēku. Monks sēdēja savā darba kabinetā.

—   Milord, — d'Artanjans teica, uzbūris sejā vaļsirdīgu izteiksmi, kura viltīgajam gaskonim izdevās visā pilnībā, — es esmu atnācis lūgt jums padomu.

—   Runājiet, mans draugs, — Monks mudināja.

Viņa seja šķita vēl atklātāka nekā d'Artanjanam.

—   Milord, vispirms apsoliet, ka būsiet iecietīgs un cietīsiet klusu.

—   Apsolu visu, ko vien vēlaties. Tikai pasakiet, kas par lietu.

—   Lūk, kas, milord: es neesmu īsti apmierināts ar viņa majestāti karali.

—   Patiešām? Kas tad jūs neapmierina, cienījamo leitnant?

—    Viņa majestāte reizēm visai nekautrīgi joko par saviem uzticamajiem kalpiem, bet joki, milord, ir kā ierocis, kas var sāpīgi ievainot mūs, karavīrus.

Monks visiem spēkiem centās neatklāt savas domas, bet d'Artanjans tik uzmanīgi viņu vēroja, ka pamanīja viņa sejā tik tikko saskatāmu pietvī- kumu.

—   Es gan nebūt neesmu pret jokiem, godājamais d'Artanjana kungs, — Monks atbildēja visdabiskākajā balsi. — Mani kareivji var jums pastāstīt, ka nometnē es bieži pat ar patiku klausījos satīriskās dziesmas, kas no Lamberta nometnes nokļuva manējā. Kādam stingrākam ģenerālim tās grieztos ausīs.

—   Ak, milord, — d'Artajans sacīja, — es zinu, ka jūs esat pati pilnība. Zinu arī, ka jūs stāvat pāri visām cilvēciskajām vājībām. Tomēr joks no joka atšķiras. Mēdz būt tādi, kas mani vienkārši tracina.

—   Vai es drīkstētu uzzināt, kādi tie ir, mans dārgais?

—   Tie, kas vērsti pret maniem draugiem vai cilvēkiem, kurus es cienu.

Monks mazliet sarāvās, un d'Artanjans to ievēroja.

—   Kā tad kniepadata, kas skrāpē citu, var durstīt jūsu ādu? Izstāstiet, un tad paskatīsimies.

—   Milord, jums visu izskaidro viena frāze: runa bija par jums.

Monks piegāja pie d'Artanjana.

—   Par mani?

—   Jā, un, lūk, ko es nevaru izskaidrot. Varbūt es pārāk maz pazīstu karaļa raksturu. Kā gan karalis uzdrošinās smieties par cilvēku, kas viņam izdarījis tādus pakalpojumus? Kāpēc viņš grib sarīdīt jūs, lauvu, ar mani, mušu?

—    Pagaidām es neredzu, ka viņš vēlētos mūs sarīdīt, — Monks iebilda.

—   Jā, jā, viņš vēlas. Karalim vajadzēja mani atalgot, un viņš varēja iedot man šo atalgojumu kā karavīram, nesacerot nekādus jūs aizskarošus stāstus par izpirkumu.

—   Tas mani nepavisam neaizskar, — Monks smaidīdams apgalvoja.

—   Es saprotu, ka jūs nedusmojaties uz mani. Milord, jūs mani pazīstat un zināt, ka es protu tik stingri glabāt noslēpumus, ka tos atklās drīzāk kaps, nekā es. Un tomēr… Saprotiet, milord?

—   Nē, — Monks stūrgalvīgi atteica.

—   Ja kāds cits uzzinās noslēpumu…

—   Kādu noslēpumu?

—   Ak, milord! To nelaimīgo Ņūkāslas noslēpumu.

—   Ā! Par grāfa de Lafēra miljonu?

—   Nē, milord, nepavisam! Par uzbrukumu jums.

—Tas tika lieliski izpildīts, nav ko runāt. Jūs esat drosmīgs un viltīgs karavīrs, jūs apvienojat sevī Fābija un Hanibāla* īpašības. Jūs izmantojāt abas savas spējas — gan vīrišķību, gan viltību. Tur neko nevar iebilst, man vajadzēja parūpēties par savu drošību.

— Es to zinu, milord. To es arī sagaidīju no jums, jo jūs protat būt objektīvs, un, ja nekas vairāk par nolaupīšanu nebūtu bijis, tad velns parāvis!.. Bet šīs nolaupīšanas apstākļi…

—   Kādi apstākļi?

—   Milord, jūs taču zināt, ko es domāju.

—   Nē taču, es zvēru jums!

—   Ā… To ir tik grūti izteikt!..

—   Ko tad?

—   Tā nolādētā kaste!

Monks manāmi pietvīka.

—   O, es par to pavisam biju aizmirsis!

— No priedes koka, — d'Artanjans turpināja, — ar caurumiem mutei un degunam. Atklāti sakot, milord, viss pārējais vēl nekas, bet šī kaste!.. Kaste!.. Tas nudien ir ļauns joks!

Monks samulsa. D'Artanjans turpināja:

— Tur nav nekā dīvaina, ka es, zaldāts un laimes meklētājs, to izdarīju. Manu vieglprātīgo rīcību attaisno svarīgais mērķis, un bez tam es esmu piesardzīgs un protu klusēt.

Maksiins Fābijs Kvints — ievērojams romiešu karavadonis, miris 203. g. p.m.ē. Viņš bija iesaukts par „kunktatoru" — „vilcinā- tāju". Kļuva slaveni ar savu lēno, bet meistarīgo cīņu ar Hani- bālu. Hanibāls (Anibāls) (247. — 183. g. p. m. ē.) — slavens kartāgiešu karavadonis.

—   A, — Monks teica, — ticiet man, d'Artanjana kungs, es jūs labi pazīstu un cienu pēc nopelniem.

Kamēr ģenerālis runāja, d'Artanjans nenolaida no viņa acis un redzēja, kas notika viņa dvēselē.

—   Galvenais te neesmu es, — sacīja musketieris.

—   Kurš tad? — apvaicājās Monks, kurš sāka jau zaudēt pacietību.

—   Karalis, kurš neprot klusēt.

—   Ja viņš arī runās, kas par to? — noburkšķēja Monks.

—    Milord, — d'Artanjans sacīja, — lūdzu jūs, neizliecieties manā priekšā. Es taču runāju pilnīgi atklāti. Jums ir tiesības dusmoties, neskatoties uz visu jūsu augstsirdību. Velns parāvis! Vīrs, kas ir tik nozīmīgs kā jūs, vīrs, kas spēlējas ar scepteriem un kroņiem kā čigāns ar bumbām, tāds vīrs nedrīkst nonākt kastē! Jūs taču neesat nekāds rets eksponāts vai akmens. Saprotiet, visi jūsu ienaidnieki vai plīsīs no smiekliem, bet nelabvēļu jums droši vien ir daudz, jo jūs esat cēls, augstsirdīgs un godīgs. Puse cilvēces sāks smieties, iedomādamās jūs kastē. Bel tā izsmiet otro personu karalistē ir galīgi nepiedienīgi.

Monks pavisam apjuka, domādams, kā viņu iztēlosies guļam kastē. Kā jau d'Artanjans bija paredzējis, izsmiekls ietekmēja ģenerāli tā kā nekad nebija iespaidojušas ne kara briesmas, ne dedzīgā godkāre, ne nāves bailes.

„Lieliski", gaskonis nodomāja, „es esmu glābts, jo viņš izbijās."

—    O, — Monks teica, — kas attiecas uz karali, varat nebaidīties, godājamais d'Artanjana kungs. Karalis ar Monku nejokos, es jums zvēru!

D'Artanjans pamanīja viņa acīs kā zibens uzplaiksnījumu, kas tūlīt pat pazuda.

—   Karalis ir taisnīgs un cildens, — Monks turpināja, — un nevēlēs ļaunu tam, kas viņam izdarījis labu.

—    Un kā vēl, protams! — d'Artanjans izsaucās. — Es pilnīgi piekrītu jūsu domām par karaļa sirdi, bet ne par prātu; viņš ir labs, bet pārāk vieglprātīgs.

—   Esiet mierīgs, karalis neizturēsies vieglprātīgi pret Monku.

—   Tātad jūs esat mierīgs, milord?

—   No šīs puses — pilnīgi.

—   Bet ne no manas?

—  Šķiet, es jums jau teicu, ka ticu jūsu godīgumam un prasmei klusēt.

—  Jo labāk, bet tomēr atcerieties vēl kaut ko…

—   Ko tad?

—   Es taču nebiju viens: es biju kopā ar biedriem, un pie tam vēl kādiem!

—  Jā, es viņus pazīstu.

—   Par nelaimi arī viņi pazīst jūs.

—   Un kas par to?

—  Tas, ka viņi mani gaida tur, Buloņā.

—   Un jūs baidāties?

—  Baidos, ka manā prombūtnē… Velns parāvis! Ja es būtu kopā ar viņiem, tad varētu galvot par viņu klusēšanu!

—  Tātad es teicu taisnību, ka briesmas nedraud vis no viņa majestātes puses, kaut arī viņam patīk jokot, bet gan no jūsu biedriem, kā jūs pats to atzīstat… Paciest karaļa izsmieklu — to vēl var, bet kaut kādu dienaszagļu… Velns lai parauj!

—  Es saprotu, ka tas ir neciešami. Tāpēc es jums arī saku: vai jūs nedomājat, ka man jādodas uz Franciju pēc iespējas ātrāk?

—  Ja jūs uzskatāt, ka jūsu klātbūtne…

—  Apturēs šos slaistus?.. O, es neesmu pārliecināts par to.

—  Bet jūsu klātbūtne nekavēs baumu izplatīšanos, ja tās jau radušās.

—   O, milord, galvoju jums, ka noslēpums vēl nav izpausts. Katrā gadījumā ticiet, ka es esmu cieši apņēmies…

—  Ko?

—   Noraut galvu pirmajam, kurš par to iepīkstēsies, un pirmajam, kurš to uzzinās. Pēc tam es atgriezīšos Anglijā meklēt pie jums patvērumu un varbūt arī lūgt pieņemt mani dienestā.

—  Atgriezties!

—   Diemžēl, milord, es te nevienu, izņemot jūs, nepazīstu, un, ja es jūs neatradīšu vai jūs no saviem augstumiem aizmirsīsiet par mani…

—   Paklausieties, d'Artanjana kungs, — Monks atteica, — jūs esat ļoti laipns, ārkārtīgi gudrs un drosmīgs cilvēks. Jūs esat pelnījis visus zemes labumus. Brauciet man līdz uz Skotiju, un es jums apsolu, ka tik labi iekārtošu jūs manā vicekaralistē, ka visi jūs apskaudīs.

—   Ak, milord, patlaban tas nav iespējams. Man ir svēts pienākums aizsargāt jūsu labo slavu. Man jāaizkavē, lai kāds dumjš jokdaris neaptumšo jūsu spožo vārdu laikabiedru acīs, bet varbūt arī pēcteču priekšā.

—   Pēcteču priekšā!

—   Kā gan citādi! Pēcteči neko nedrīkst uzzināt par šī notikuma sīkumiem. Iedomājieties, ja nu par šo nelaimīgo notikumu ar priedes koka kasti uzzina pasaule — ko tad domās? Nodomās, ka jūs atjaunojāt karaļa varu nevis cēlu mērķu vārdā, nevis pēc savas sirds mudinājuma, bet gan, sekojot nolīgumam, ko jūs abi noslēdzāt Ševeningenā. Lai ko es arī nestāstītu, kā tas viss notika patiesībā, man neticēs: teiks, ka es arī esmu parāvis kādu gabalu no šī pīrāga un to notiesāju.

Monks sarauca uzacis.

—   Slava, gods, godīgums! — viņš čukstēja. — Tukšas skaņas!

—   Migla, — d'Artanjans piebilda, — migla, caur kuru neviens neko nevar skaidri saskatīt.

—   Ja tā, brauciet uz Franciju, dārgais draugs, — Monks sacīja. — Brauciet un, lai jums būtu ērtāk un patīkamāk atgriezties Anglijā, pieņemiet manu atvadu dāvanu…

„Sen jau tā vajadzēja!" — d'Artanjans domāja.

—    Klaidas krastā, — Monks runāja tālāk, — man ir namiņš koku paēnā; mēs to saucam par kotedžu. Pie mājas ir nedaudz zemes. Pieņemiet to no manis!

—   Ak, milord…

—   Jūs tur jutīsieties kā mājās; tas ir tieši tāds patvērums, par kādu jūs tikko runājāt.

—   Kā! Jūs mani tik devīgi apveltāt! Man ir neērti to pieņemt!

—   Nē, Monks iebilda, viegli pasmaidīdams, — nevis jūs būsiet man pateicību parādā, bet gan es jums.

Viņš paspieda musketiera roku un piebilda:

—   Es likšu uzrakstīt dāvinājuma rakstu.

Viņš izgāja.

D'Artanjans noskatījās viņam pakaļ un kļuva domīgs: viņš bija aizkustināts.

9 3aK. 164 kh. 2

„Te nu beidzot ir godīgs cilvēks, — viņš domāja. — Tikai sāpīgi, ka viņš to dara nevis tāpēc, ka es viņam patīku, bet gan tāpēc, ka baidās no manis. O, es vēlos, kaut varētu viņam iepatikties!"

Pēc ilgākām pārdomām viņš pie sevis noteica: „Galu galā, kam man vajadzīga viņa mīlestība? Viņš taču ir anglis."

Viņš izgāja, mazliet noguris no šīs divkaujas.

„Tā nu man ir muiža, — viņš domāja. — Tikai, velns parāvis, kā šo kotedžu lai sadala ar Planšē? Varbūt atdot viņam zemi, bet sev paņemt māju, vai arī, lai viņš ņem māju, bet es ņemšu… Velns parāvis! Monks neļaus man dāvināt bodniekam māju, kurā viņš ir dzīvojis! Viņš ir pārāk lepns! Kaut gan, kāpēc Planšē par to jāsaka? Šo' muižu es neiegādājos par kompānijas naudu, bet gan ieguvu, pateicoties savam prātam: tātad tā pieder man vienam pašam."

Viņš devās pie grāfa de Lafēra.

XXXVII

Kā d'Artanjans norēķinājās ar biedriem

„Man patiešām veicas, — d'Artanjans domāja, — Bet šoreiz es nebūšu pārgalvīgs un izmantošu gadījumu, — laiks taču nākt pie prāta."

Šaja vakarā viņš jautri vakariņoja kopā ar savu draugu Atosu, neteikdams ne vārda par saņemto dāvanu. Vakariņu laikā viņš tomēr nenoturējās un sāka izprašņāt draugu par sēju, pļauju un lauksaimniecību. Atoss kā vienmēr atbildēja labprāt. Viņam likās, ka d'Artanjans nolēmis kļūt par lauku muižnieku, un viņš ne vienreiz vien nožēloja sava vecā drauga kādreizējo kustīgumu un jautro dabu. Pa to laiku d'Artanjans uz šķīvja atdzisušajos taukos rakstīja ciparus un skaitīja kaut kādas neiedomājamas summas.

Vakarā viņi saņēma pavēli vai, pareizāk sakot, atļauju izbraukt. Kad grāfam iedeva šo papīru, cits sūtnis pasniedza d'Artanjanam dokumentu sainīti ar milzum daudz zīmogiem, ar kādiem Anglijā parasti apstiprina zemes īpašumu. Atoss pamanīja, ka d'Artanjans pārskata aklus, kas apliecina viņa īpašuma tiesības uz ģenerāļa ārpilsētas namiņu. Piesardzīgais vai, kā teiktu citi, devīgais Monks dāvinājumu bija pārveidojis par pirkumu un parakstījies, ka saņēmis par māju piecpadsmit tūkstošus livru.

Vēstnesis jau bija aizgājis. D'Artanjans vēl joprojām lasīja. Atoss smaidīdams skatījās uz viņu. Uztvēris viņa smaidu, d'Artanjans iebāza dokumentu paciņu kabatā.

—   Atvainojiet, — Atoss teica.

—    Nekas, nekas, mīļais draugs! — leitnants atbildēja. — Es jums pastāstīšu…

—    Nē, es jūs lūdzu, nesakiet neko. Pavēles ir svēta lieta; par tām nedrīkst neko teikt ne brālim, ne tēvam. Es mīlu jūs vairāk kā brāli un vairāk par visiem citiem pasaulē…

—   Izņemot Raulu?

—   Es mīlēšu Raulu vēl vairāk, kad viņa raksturs izveidosies un viņš parādīs sevi darbos… kā jūs, dārgais draugs.

—   Tātad, spriežot pēc jūsu vārdiem, jums arī dota pavēle, un jūs man par to neko neteiksiet?

—   Jā, mans draugs.

Gaskonis nopūtās.

—    Kādreiz, — viņš bilda, — jūs būtu uzlicis šo slepeno papīru uz galda un teiktu: „D'Artanjan, izlasiet šo skrīvējumu Portosam un Ara- misam."

—    Taisnība… Tas bija jaunības un uzticēšanās laimīgais laiks, kad mēs sekojām savu kaislīgo asiņu aicinājumam!..

—   Atos, vai varu jums ko teikt?

—   Runājiet, mans draugs.

—    Es nemaz nenožēloju to skarbo un laimīgo laiku, tās virmojošās asinis un visu pārējo. Tas ir tāpat kā skolas laiks… Es esmu saticis tik daudz muļķu, kas daudzina šo uzdevumu, rīkšu un rupjmaizes garozu laiku… savādi, bet mani tās" nekad nav vilinājušas un, kaut arī es biju ļoti darbīgs un pieticīgs (jūs to zināt, Atos), vienkāršs apģērbā, tomēr Portosa izšūtais kamzolis man patika nesalīdzināmi labāk par manu, 9* kas bija tā novalkāts, ka ziemā neaizsargāja mani no vēja, bet vasarā no karstuma. Mans draugs, ticiet, manī neizraisa uzticību cilvēks, kas dod priekšroku sliktākajam, bet agrākajos laikos man bija daudz kā slikta; katru mēnesi manā apģērbā un uz mana ķermeņa parādījās viens caurums vairāk un manā plānajā makā par ekiju mazāk. No šī draņķīgā un uztraukumu pilnā laika es nenožēloju neko, vienīgi mūsu draudzību… jo man ir sirds, un, kaut arī tas ir dīvaini, bet šī sirds nav izkaltusi vējos, kas pūta mana apmetņa caurumos vai ievainojumos, ko manā nelaimīgajā miesā atstāja dažādu meistaru zobeni!..

—   Nenožēlojiet mūsu draudzību, — Atoss iebilda, — jo tā mirs tikai kopā ar mums. Galu galā draudzību veido atmiņas un pieradums; ja jūs nupat sākāt šaubīties par manu draudzību, tāpēc ka es nedrīkstu jums izstāstīt, ar kādu uzdevumu mani sūta uz Franciju…

—    Es?… Mans Dievs!.. Mīļais draugs, ja jūs tikai zinātu, cik man tagad kļuvuši vienaldzīgi visi uzdevumi pasaulē! —To teikdams, viņš pataustīja papīrus savā apjomīgajā kabatā.

Atoss piecēlās no galda un pasauca saimnieku, grasīdamies maksāt.

—   Kopš mēs esam draugi, — d'Artanjans sacīja, — es vēl ne reizes neesmu maksājis traktierī. Portoss maksāja bieži, Aramiss šad tad, bet gandrīz vienmēr pēc deserta maku izvilkāt jūs. Tagad es esmu bagāts un gribu pamēģināt, kādas sajūtas rada maksāšana.

—   Lūdzu, — Atoss atbildēja, ielikdams maku kabatā.

Pēc tam abi draugi devās uz ostu, un pa ceļam d'Artanjans bieži atskatījās uz nesējiem, pie kuriem atradās viņa sirdij dārgais zelts.

Nakts pārlaida melnu plīvuru pār Temzas dzeltenīgajiem ūdeņiem; kā parasti pirms kuģu atiešanas grabēja mucas un šķindēja bloki. Viņi uzkāpa uz liela kuģa, kas gaidīja viņus Greivsendā. Kārlis II, kas vienmēr pievērsa uzmanību katram sīkumam, bija atsūtījis jahtu ar divpadsmit skotu gvardes kareivjiem, lai godinātu sūtni, kas devās uz Franciju.

Pusnaktī jahta pārveda pasažierus uz kuģi, bet astoņos no rīta kuģis nogādāja sūtni un viņa draugu Buloņā.

Kamēr grāfs de Lafērs kopā ar Grimo rūpējās par zirgiem, lai dotos tieši uz Parīzi, d'Artanjans aizsteidzās uz viesnīcu, kur saskaņā ar pavēli vajadzēja gaidīt viņa kareivjiem. Kad d'Artanjans ienāca, viņi patlaban ēda brokastīs austeres un zivis un uzdzēra tām aromātisku degvīnu. Visi bija ieskurbuši, bet neviens vēl nebija zaudējis galvu.

Viņi apsveica savu ģenerāli ar priecīgu „urā!".

—   Te nu es esmu, — d'Artanjans iesāka. — Kampaņa ir beigusies. Es atvedu katram solīto atalgojumu.

Visu acis iespīdējās.

—   Varu derēt, ka visbagātākajam no jums kabatā nav pat simt livru.

—   Taisnība, — visi korī atbildēja.

—    Kungi, — d'Artanjans teica, — man vēl jādod pēdējā pavēle. Tirdzniecības līgums tika noslēgts, pateicoties tam, ka mums izdevās notvert galveno Anglijas finansu pārzini. Tagad es jums varu pateikt, ka mums bija jānotver ģenerāļa Monka mantzinis.

Vārds „mantzinis" d'Artanjana kareivjiem iedvesa zināmu cieņu. Viņš pamanīja, ka vienīgi Menvils īsti netic viņam.

—   Mantzini, — d'Artanjans turpināja, — es atvedu uz neitrālu zemi — Holandi. Tur viņš parakstīja līgumu. Pēc tam es pats aizvedu mantzini atpakaļ uz Ņūkāslu. Viņš palika apmierināts: priedes kastē viņam bija mierīgi, viņu pārvietoja uzmanīgi, un tāpēc man izdevās sarūpēt jums atalgojumu. Te tas ir.

Viņš uzmeta uz galda iespaidīga izskata maisu. Neapzināti visas rokas pastiepās pēc tā.

—    Pagaidiet, mani draugi! — d'Artanjans iesaucās. — Ja ir ienākumi, tad ir arī izdevumi!

—   Oho! — zālē atskanēja balsu rūkoņa.

—     Mēs esam nonākuši stāvoklī, kas bīstams muļķiem. Teikšu skaidrāk: mēs atrodamies starp karātavām un Bastīliju.

—   Oho! — koris atkārtoja.

—   To nav grūti saprast. Vajadzēja paskaidrot ģenerālim Monkam, kā pazuda viņa mantzinis. Es sagaidīju izdevīgu brīdi, kad tronī atkal kāpa Kārlis II, ar kuru mēs esam draugi… — D'Artanjana lepnajam skatienam atbildēja armijas apmierinātās acis.

—    Kad karalis bija atguvis troni, es atdevu Monkam viņa mantzini; gan diezgan samīcītu, bet toties sveiku un veselu. Ģenerālis Monks man piedeva, bet pateica sekojošus vārdus, kurus es lūgtu iegaumēt: „Kungs, jūsu joks nav slikts, bet es jokus nemīlu. Ja kādreiz jums vai jūsu biedriem paspruks kaut pušplēsts vārds (jūs saprotat, Menvila kungs? — d'Artanjans piebilda) par to, ko jūs izdarījāt, tad man Skotijā un Īrijā ir septiņsimt četrdesmit divas karātavas: tās visas ir no ozola, apkaltas ar dzelzi, un katru nedēļu tiek ieziestas ar eļļu. Es jums katram uzdāvināšu vienu tādu, un iegaumējiet labi, d'Artanjana kungs, (un iegaumējiet ari jūs, cienījamais Menvila kungs), ka man vēl paliek septiņsimt trīsdesmit viena manām sīkajām vajadzībām. Bez tam…"

—   Ahā! — atskanēja dažas balsis. — Tātad tas vēl nav viss?

—   …palicis tikai sīkums: d'Artanjana kungs, es nosūtu Francijas karalim līgumu un lūdzu viņam vispirms iesēdināt Bāstīlijā un tad nosūtīt pie manis tos, kas piedalījās šajā ekspedīcijā: karalis droši vien izpildīs manu lūgumu."

Visi šausmās iekliedzās.

—     Pagaidiet! — d'Artanjans turpināja. — Cienījamais ģenerālis Monks ir piemirsis tikai vienu: viņš nezina jūsu vārdus, tos zinu tikai es, bet es taču jūs nenodošu, saprotiet! Kāpēc lai es jūs nodotu! Jūs droši vien neesat tādi muļķi, lai nodotu paši sevi. Citādi karalis, lai nebūtu jātērē nauda par jūsu uzturu un naktsmītni, aizsūtīs jūs uz Skotiju, kur stāv septiņsimt četrdesmit divas karātavas. Man nav ko piebilst. Tas ir viss, kungi, ko man bija tas gods jums teikt. Ceru, ka jūs mani labi sapratāt? Vai ne, Menvila kungs?

—   Pilnīgi, — Menvils atteica.

—  Tagad par naudu, — d'Artanjans teica. — Aizveriet ciešāk durvis.

Viņš atsēja maisu un iedeva katram piecdesmit jaunas zelta monētas,

saņemdams pretī tik pat daudz laba vēlējumu, cik bija izdalīto monētu.

—   Ak, — viņš nopūtās, — ja jūs varētu aprimt, kļūt par godīgiem un kārtīgiem pilsoņiem…

—   Grūti! — kāda balss ieteicās.

—   Kam tas vajadzīgs? — otrs apvaicājās.

—   Tādēļ, lai tad, kad es atkal jūs sameklēšu, es varētu jūs aplaimot ar jauku dāvanu…

Viņš pamāja Menvilam, kurš to visu uzklausīja diezgan neticīgi.

—   Menvil, iesim reizē. Palieciet sveiki, draugi; iesaku jums turēt mēli aiz zobiem.

Menvils sekoja d'Artanjanam. Viņus pavadīja priecīgi izsaucieni, kas mijās ar patīkamu zelta šķindoņu kabatās.

—   Menvil, — d'Artanjans teica, kad viņi izgāja uz ielas, — jūs man nenoticējāt, bet skatieties, ka neiekrītat. Šķiet, ka jūs pārāk nebaida ģenerāļa Monka karātavas un pat viņa majestātes karaļa Ludviķa XIV Bastīlija. Tad bīstieties no manis. Ja jūs izpaudīsiet kaut vārdu, es nožmiegšu jūs kā cāli. Pāvests man jau devis grēku atlaidi.

—    Cienījamais d'Artanjana kungs, varu jums apgalvot, ka es neko nezinu un pilnīgi ticu visam, ko jūs mums teicāt.

—   Es biju pārliecināts par jūsu saprātīgumu, — musketieris atbildēja. — Es taču pazīstu jūs jau divdesmit piecus gadus. Te jums būs vēl piecdesmit zelta ekiji: redziet, cik augstu es jūs vērtēju. Saņemiet.

—   Pateicos, — Menvils atbildēja.

—   Ar šo naudu jūs patiešām varat kļūt par godīgu cilvēku, — d'Artanjans nopietni sacīja. — Jums būtu jākaunas: nelādzīgais dzīves veids kā rūsa saēdis jūsu prātu un pat vārdu, kuru jūs pat neiedrošināties minēt. Ja jūs dzīvosiet godīgi, Menvil, tad varēsiet izlikt ar šiem ekijiem gadu. Naudas pietiek : tās ir divreiz vairāk par virsnieka algu. Pēc gada noteikti atnāciet pie manis un — velns parāvis! — es no jums kaut ko iztaisīšu!

Menvils tāpat kā viņa biedri zvērēja, ka būs mēms kā zivs. Un tomēr kāds no viņiem izpļāpājās. Bez šaubām, ne jau tie deviņi cilvēki, kuri baidījās no karātavām; arī ne Menvils; varbūt un pat visticamāk, ka tas bija pats d'Artanjans; kā jau gaskonis viņš neprata turēt mēli aiz zobiem. Kas gan cits, ja ne viņš?

Kā tad lai izskaidro, ka mēs zinām caurumainās priedes kastes noslēpumu un zinām tik precīzi, ka varam izstāstīt visos sīkumos? Šīs detaļas parāda vienu Anglijas vētures nodaļu pavisam jaunā un negaidītā gaismā, ko vēsturnieki līdz šim netika ievērojuši.

XXXVIII

No kuras redzams, ka 17. gadsimtā franču bodnieks bija kārtīgs cilvēks

Norēķinājies ar biedriem un devis viņiem savus padomus, d'Artanjans domāja tikai par to, kā ātrāk nokļūt līdz Parīzei. Atoss arī steidzās mājup, lai atpūstos. No Buloņas līdz Parīzei draugi jāja blakus, bet katrs bija iegrimis savās domās, un viņu sarunas bija tik nenozīmīgas, ka mēs neuzskatām par vajadzīgu lasītājam tās atstāstīt. Domājot par savām lietām un iztēlojoties katrs savu nākotnes ainu, viņi dzina zirgus, lai tā samazinātu ceļu līdz Parīzei.

Ceturtās dienas vakarā pēc aizjāšanas no Buloņas Atoss un d'Artanjans sasniedza Parīzes sargposteni.

—    Kurp jūs dosieties, dārgais draugs? — Atoss apvaicājās. - Es jāju uz mājām.

—   Bet es taisnā ceļā pie Planšē.

—   Vai mēs satiksimies?

—  Jā, ja jūs paliksiet Parīzē: es taču apmetīšos šeit.

—   Nē, tiklīdz es būšu saticies ar Raulu, ko gaidu ierodamies, tūlīt došos uz Lafēras pili.

—  Tad palieciet sveiks, dārgais draugs.

—    Nē, labāk teiksim viens otram: „Uz redzēšanos!". Kāpēc jūs nevarētu apmesties Bluā kopā ar mani? Jūs tagad esat brīvs un bagāts. Vai gribat, lai es jums nopērku glītu muižiņu kaut kur pie Šavernī vai Brasjē? Vienā pusē jums būs brīnišķīgi meži, kas savienojas ar Šamboras mežiem, bet otrā — lieliski purvi. Jums patīk medības, un bez tam jūs esat dzej-v nieks, mans dārgais draugs. Tur jums būs fazāni, griezes un meža pīles; es nemaz nerunāju par saulrietiem un vizināšanos ar laivu, kas savaldzinātu pat Nimrodu vai pašu Apolonu. Kamēr muiža vēl nebūs nopirkta, jūs padzīvosiet Lafēras pilī, un mēs trenkāsim žagatas vīnogulājos, kā kādreiz darīja karalis Ludviķis XIII. Tā ir laba nodarbošanās tādiem večukiem kā mēs.

D'Artanjans satvēra Atosa rokas.

—   Mīļo grāf, — viņš teica, — es neatbildu jums ne jā, ne nē. Ļaujiet man palikt Parīzē, kamēr es nokārtošu savas lietas un pieradīšu pie domas, kas mani gan nomāc, gan sajūsmina. Es esmu kļuvis bagāts un, kamēr es nepierādīšu pie savas bagātības, es būšu neciešams: es jau sevi pazīstu. Vēl es neesmu galīgi dumjš un negribu tāds izrādīties jūsu, drauga, acīs, Atos. Apģērbs ir brīnišķīgs un viscaur apzeltīts, bet pārāk jauns un spiež padusēs.

Atoss pasmaidīja.

—   Labi, — viņš piekrita. — Starp citu, vai nevēlaties, lai es jums dodu padomu par šīm jaunajām drēbēm?

—   Ļoti priecāšos.

—  Jūs neapvainosieties?

—   Nē taču.

—    Kad bagātība pie cilvēka ierodas vēlu un negaidīti, tad, lai nesabojātu raksturu, viņam jākļūst vai nu skopam, tas ir, jātērē tikai nedaudz vairāk kā agrāk, vai arī jābūt izšķērdīgam, tas ir, jāsataisa pietiekoši daudz parādu, lai atkal kļūtu par nabagu.

—   Dārgo filozof, jūsu vārdi ļoti līdzinās sofismam.

—   Nedomāju vis. Vai gribat kļūt par skopuli?

—   Nē, nē… Es jau biju skops, kad nebiju bagāts. Jāpamēģina kaut kas cits.

—   Tad kļūstiet izšķērdīgs.

—   To es arī negribu, velns lai parauj. Mani biedē parādi. Kreditori man atgādina velnus, kas cepina nelaimīgos grēciniekus uz pannas, bet, tā kā pacietība nav mans galvenais tikums, tad man vienmēr gribas iekaustīt šos velnus.

—   Jūs esat pats gudrākais no maniem paziņām, un jums nemaz nav vajadzīgi padomi. Tie ir muļķi, kas iedomājas, ka var jūs pamācīt. Bet liekas, ka mēs jau esam Sentonorē ielā?

—   Jā.

—   Paskatieties, lūk, tur, pa kreisi tai mazajā baltajā namiņā es esmu apmeties. Ņemiet vērā, ka te ir tikai divi stāvi. Apakšējo aizņemu es; otro stāvu īrē virsnieks, kurš dienesta dēļ tur nedzīvo astoņus vai deviņus mēnešus gadā. Tā nu es dzīvoju tikpat kā savā mājā, tikai ar to atšķirību, ka man nav nekādu izdevumu mājas uzturēšanai.

—   Jūs gan protat iekārtoties, Atos! Kāda devība un kārtība! Es arī gribētu tās apvienot. Bet ko lai dara! Tas ir no dzimšanas, pieredze te neko nedod.

—  Glaimotājs!.. Ardievu, mīļais draugs, ardievu! Starp citu, nododiet no manis sveicienu cienījamajam Planšē. Vai viņš vēl joprojām ir tikpat saprātīgs?

—  Tikpat saprātīgs un godīgs. Ardievu, Atos!

Viņi izšķīrās. Runādams d'Artanjans nenolaida acis no zirga, kurš grozos zem siena nesa maisiņus ar zeltu. Senmarī zvanu tornī nosita deviņus vakarā; Planšē kalpotāji aizslēdza tirgotavu. D'Artanjans apturēja pavadoni, kas veda zirgu, uz Lombarda ielas stūra. Viņš pasauca vienu no Planšē kalpotājiem un pavēlēja viņam apsargāt ne tikai zirgu, bet arī kravu. Tad viņš iegāja pie Planšē, kas tikko beidza vakariņot un mazliet nemierīgi skatījās uz kalendāru: viņam bija paradums vakaros nosvītrot pagājušo dienu.

Brīdī, kad Planšē pēc paraduma nopūzdamies izsvītroja aizvadīto dienu, uz sliekšņa, dzelzs piešus šķindinādams, parādījās d'Artanjans.

—   Ak, Dievs! — Planšē iesaucās.

Cienījamais bodnieks nespēja neko vairāk izteikt, ieraudzīdams savu kompanjonu. D'Artanjans ienāca bēdīgs un saguris. Gaskonis gribēja izjokot Planšē.

„Mīļais Dievs! — paskatījies uz viesi, nodomāja tirgonis. — Cik viņš ir noskumis!"

Musketieris apsēdās.

—    Mīļais d'Artanjana kungs, — Planšē, briesmīgi uztraucies, teica, — jūs esat atgriezies! Vai jūs esat vesels?

—  Jā, viss kārtībā, — d'Artanjans nopūzdamies izdvesa.

—   Es ceru, ka jūs neesat ievainots?

—   Hm!

—  Ā, es saprotu, — vēl vairāk uztraucies, Planšē čukstēja. — Ekspedīcija bija grūta?

—  Jā.

Planšē nodrebēja.

—   Man gribas dzert, — pacēlis galvai, musketieris žēli novilka.

Planšē metās pie skapja un ielēja d'Artanjanam lielu glāzi vīna. D'Artanjans pameta skatienu uz pudeli un apvaicājās:

—   Kas tas ir par vīnu?

—  Jūsu iemīļotais, — Planšē atteica, — vecais, labais Anžū vīns, kas vienreiz gandrīz aizraidīja jūs uz viņsauli.

—  Ak, — d'Artanjans ar skumju smaidu teica, — ak vai, mans labais Planšē! Kas zina, vai man vēl kādreiz būs iespēja dzert labu vīnu?

—    Klausieties, — nobālēdams un ar pārcilvēciskiem spēkiem apvaldīdams trīsas, Planšē teica, — es esmu bijušais kareivis, tātad man ir drosme. Mīļais d'Artanjana kungs, nemociet mani: mūsu nauda ir zudusi, vai ne?

D'Artanjans klusēja dažas sekundes, kas nabaga Planšē izlikās kā mūžība, kaut gan pa to laiku viņš paguva tikai pagrozīties uz krēsla.

—   Un ja nu tā būtu, — d'Artanjans teica, lēni mādams ar galvu, — ko tad tu man teiktu, draugs?

Planšē vairs nebija bāls, bet gan dzeltens. Šķita, ka viņš norijis mēli: acis viņam pieplūda asinīm, bet kakls pietvīka.

—    Divdesmit tūkstoši livru! — viņš čukstēja. — Divdesmit tūkstoši livru!

D'Artanjans nokāra galvu, izstiepa kājas un nolaida rokas: tas bija bezcerīguma iemiesojums. Planšē nopūlās no sirds dziļumiem.

—    Labi, — viņš izdvesa, — es visu saprotu. Būsim vīrišķīgi. Viss pagalam, vai ne? Paldies Dievam, ka jūs palikāt dzīvs.

—   Protams, dzīvībai ir sava vērtība, bet tomēr es esmu galīgi izputināts.

—    Velns parāvis,— Planšē iesaucās. — Pat ja jūs esat izputināts, nevajag krist izmisumā. Mēs nodibināsim sabiedrību un sāksim tirgoties kopā un dalīsim pelņu, bet, kad peļņas nebūs, sadalīsim mandeles, rozīnes un žāvētas plūmes un apēdīsim kopā pēdējo Holandes siera gabaliņu.

D'Artanjans nespēja vairs ilgāk izlikties.

—   Velns lai parauj, — viņš iekliedzās, aizkustināts līdz asarām. — Tu esi malacis, Planšē! Bet vai tu neizliecies? Vai tu neredzēji uz ielas zem nojumes zirgu ar maisiem?

—    Kādu zirgu? Ar kādiem maisiem? — Planšē pārjautāja, un viņa sirds sažņaudzās, domājot, ka d'Artanjans zaudējis prātu.

—   Velns parāvis! Ar angļu maisiem! — d'Artanjans jūsmīgi teica.

—   Ak, Dievs! — Planšē nočukstēja, pamanījis sava kompanjona acīs priecīgu mirdzumu.

—   Muļķis! — d'Artanjans iesaucās. — Tu domā, ka es esmu jucis? Velns parāvis! Mana galva vēl nekad nav bijusi tik skaidra, un nekad man nav bijis tik skaidrs prāts. Planšē, iesim pēc maisiem!

—   Pēc kādiem maisiem?

D'Artanjans pieveda Planšē pie loga.

—   Vai redzi tur zem nojumes ar groziem apkrautu zirgu?

—   Jā.

—   Redzi, ka tavs pārdevējs sarunājas ar pavadoni?

—  Jā, jā.

—   Labi. Tā kā tas ir tavs pārdevējs, tad tu zini, kā viņu sauc. Pasauc viņu!

—   Abdon! — Planšē pa logu pasauca.

—   Atved zirgu šurp, — d'Artanjans suflēja.

—   Atved zirgu šurp! — Planšē uzsauca, cik skaļi vien spēja.

—    Iedod pavadonim desmit livru, — d'Artanjans teica tik pavēlošā balsī it kā komandētu kaujas laukā. — Divus pārdevējus pirmajiem diviem maisiem un divus nākamajiem. Gaismu, velns lai parauj! Ātri!

Planšē drāzās lejup pa kāpnēm, it kā viņam pakaļ dzītos pats sātans. Pēc mirkļa pārdevēji kāpa augšā pa trepēm, stenēdami zem nastu svara. D'Artanjans aizsūtīja viņus gulēt, rūpīgi aizslēdza durvis un teica Planšē,» kurš savukārt tagad sāka zaudēt saprašanu:

—   Nu mēs ķersimies pie lietas divatā.

Viņš izklāja uz grīdas segu un izbēra uz tās pirmā maisa saturu. Planšē izbēra otro maisu. Tad d'Artanjans ar naža palīdzību atgrieza vaļā trešo. Kad Planšē izdzirdēja zelta un sudraba valdzinošo šķindoņu, ieraudzīja, ka no maisa straumītē plūst monētas kā zivis no tīkliem un sajuta, ka līdz ceļgaliem iegrimis zeltā, viņam noreiba galva, viņš sagrīļojās kā zibens ķerts un smagi nogāzās milzīgajā naudas kaudzē, kas šķindēdama pašķīda uz visām pusēm.

Planšē no prieka bija zaudējis samaņu. D'Artanjans iešļakstīja viņam sejā balto vīnu. Bodnieks tūlīt pat atguvās.

—   Ak, Dievs! Ak, Dievs! — Planšē skaitīja, slaucīdams ūsas un bārdu.

Tajos laikos, tāpat kā tagad, bodnieki nēsāja brašas ūsas un bārdu kā karakalpi; tikai tāda peldēšanās naudā, kas bija diezgan reta arī tad, tagad vairs nenotiek.

—     Velns parāvis! — d'Artanjans teica. — Te ir simttūkstoš livru jums, mīļais kompanjon. Ja gribat, ņemiet. Bet es ņemšu savu daļu.

—   Varena summa!.. Brīnišķīga summiņa, d'Artajana kungs.

—   Pirms pusstundas man bija žēl atdot tev tavu daļu, — d'Artanjans atzinās, — bet tagad vairs nav žēl. Tu esi kārtīgs cilvēks. Nu, norēķināsimies kā nākas. Saka, nauda mīl skaitīšanu.

—   Labāk izstāstiet vispirms, kā jums gāja! — Planšē lūdza. — Tas droši vien pārspēj pat naudu.

—   Jā, — d'Artanjans, ūsas glaudīdams, atteica, — var jau būt. Ja kādreiz vēsturnieks lūgs man ziņas, tad saņems tās no droša avota. Planšē, klausies, es tev visu izstāstīšu.

—   Bet es pa to laiku pārskaitīšu naudu. Sāciet, lūdzu, mans dārgais kungs.

—   Sāksim, — d'Artanjans ievilka elpu.

—   Sāksim, — Planšē teica, pagrābis pirmo sauju zelta.

XXXIX

Mazarīni spēle

Tai pašā vakarā, kad mūsu draugi ieradās Parīzē, Mazarīni bija ielūdzis karali un karalieni uz kāršu partiju. Viss galms pulcējās ap Ma- zariņi gultu vienā no Palērojālas istabām, kuras sienas bija apvilktas ar tumšu samtu un rotātas ar lieliskām gleznām zeltītos rāmjos.

Istabā atradās trīs ar nelieliem aizslietņiem atdalīti galdi. Pie viena no tiem sēdēja karalis ar abām karalienēm. Karalis Ludviķis XIV bija apsēdies pretī savai jaunajai sievai un uzsmaidīja viņai neliekuļotā laimē. Austrijas Anna spēlēja ar kardinālu, un vedekla viņai palīdzēja, kad nebija aizņemta, smaidot vīram. Kardināls gulēja gultā un izskatījās novājējis un pārguris. Viņa vietā spēlēja grāfiene de Suasona, un viņš visu laiku skatījās viņas kārtīs; viņa acis pauda ziņkāri un mantkārību.

Mazarīni bija licis uzsārtināt sev vaigus; taču šis sārtums spilgti atdalījās no pārējās sejas bāluma un pasvītroja sviedros spīdošo, dzelteno pieri. Kardināla acis mirdzēja, un šīs slima cilvēka acis karalis, karalienes un galminieki vēroja ar bažām. Pie cita galda karaļa jaunākais brālis Filips, Anžū hercogs, tīksminājās par savas skaistās sejas atspulgu tabak- dozes vāciņā. Viņa mīlulis ševaljē de Lorēns bija atspiedies pret hercoga krēslu un ar slēptu skaudību klausījās otru Filipa favorītu grāfu de Gišu. Grāfs ar patosu vēstīja par drosmīgā karaļa Kārļa II dēkām. Kā burvju pasaku viņš stāstīja par karaļa slepenajiem klejojumiem pa Skotiju un nemitīgajām briesmām, kas karalim uzglūnēja, kad ienaidnieki to vajāja pa pēdām: viņš pavadīja naktis koku dobumos, bet dienās, badu ciezdams, tomēr cīnījās. Pamazām stāsts par nelaimīgo karali tā iekaroja klausītāju uzmanību, ka pat pie karaļa galda spēle apstājās, un jaunais karalis, izlikdamies izklaidīgs, klausījās šo odiseju, ko grāfs de Gišs atstāstīja visos sīkumos.

Grāfiene de Suasona pārtrauca stāstītāju.

—  Atzīstieties, grāf, — viņa iebilda, — ka jūs mazliet izpušķojat savu stāstu.

—   Grāfien, es kā papagailis atkārtoju to, ko man stāstīja angļi. Man ar kaunu jāatzīstas, ka no manis stāstā nav vairāk kā tikai precīza kopija.

—   Kārlis II jau sen būtu miris, ja to visu būtu pārdzīvojis.

Ludviķis XIV saslēja savu gudro un lepno galvu.

—   Grāfien, — viņš nopietni teica, kaut gan balsī vēl ieskanējās jauneklīga kautrība, — kardināls var jums apliecināt, ka Francijā gāja ļoti slikti, kamēr es vēl biju nepilngadīgs… Un, ja tai laikā es spētu ķerties pie ieroča, tad man bieži būtu jākaro par vakariņām.

—   Par laimi jūsu majestāte pārspīlē, un jums un jūsu kalpiem vakariņas vienmēr bija gatavas laikā, — iebilda kardināls, kas pirmo reizi pārtrauca klusēšanu.

Karalis nosarka.

—    O, — nevietā no savas vietas iejaucās Filips, turpinādams spoguļoties, — es atceros, ka vienreiz Melīnā nevienam nebija vakariņu; karalis apēda divas trešdaļas no maizes gabala, bet man atdeva pēdējo trešdaļu.

Ieraudzījuši, ka Mazarīni pasmaida, sāka smieties arī viesi. Karaļiem var paglaimot, gan atceroties pagājušās nelaimes, gan dodot cerību uz laimi nākotnē.

—   Un tomēr Francijā kronis vienmēr ir labi turējies karaļu galvās, — Austrijas Anna pasteidzās piebilst, — bet Anglijas kronis nokrita no Kārļa I galvas. Kad Francijas tronim draudēja sacelšanās, un tas sāka šūpoties, — reizēm mēdz būt, ka tronis sāk svārstīties, tāpat kā reizēm notiek zemestrīces, — vienmēr dižena uzvara atjaunoja mieru.

—   Dodot jaunus laurus kronim, — Mazarīni piemetināja.

Grāfs de Gišs apklusa. Karalis izlikās vienaldzīgs, bet Mazarīni pārmija skatienus ar Austrijas Annu, it kā pateikdamies viņai par palīdzību.

—   Mans brālēns Kārlis nav skaists, — teica Filips, pieglauzdams matus, — bel tik un tā ir ļoti drosmīgs un cīnījās kā vācu reiters. Ja viņš turpinās tāpat cīnīties, tad noteikti uzvarēs kauju… kā pie Rokruā…

—   Viņam nav karaspēka, — atzīmēja ševaljē de Lorēns.

—   Viņa sabiedrotais, Holandes karalis, dod viņam karaspēku. Es arī sūtītu viņam karavīrus, ja būtu Francijas karalis.

Ludviķis XIV pietvīka. Mazarīni izlikās, ka viņu aizrāvusi spēle.

—   Tagad nelaimīgā prinča liktenis ir izlemts, — grāfs de Gišs turpināja. — Ja Monks viņu pievīlis, tad viņš ir pagalam. Cietums, bet varbūt pat nāve noslēgs viņa nelaimju virkni, kas sākās ar izsūtījumu, kaujām un trūkumu.

Mazarīni sarauca uzacis.

—   Vai taisnība, ka viņa majestāte Kārlis II pametis Hāgu? — Ludviķis XIV vaicāja.

—   Tīra patiesība, jūsu majestāte, — jaunais grāfs atbildēja. — Mans tēvs saņēma vēstuli, kurā viņu informē par karaļa aizbraukšanu visos sīkumos. Zināms pat, ka karalis nokāpa krastā Duvrā. Zvejnieki redzējuši, kā viņš devies uz ostu. Kas nolicis tālāk — tas pagaidām tīts noslēpumā.

—    Kā es gribētu zināt, kas notika tālāk! — Anžu Filips dedzīgi izsaucās. — Brāli, jūs droši vien zināt?

Ludviķis XIV vēlreiz nosarka — jau trešo reizi stundas laikā.

—    Jautājiet kardinālam, — viņš atteica tādā balsī, ka Mazarīni, Austrijas Anna un visi pārējie sāka skatīties uz viņu.

—   Mans dēls, tas nozīmē, ka karalis nevēlas runāt par valsts lietām ārpus padomes, — Austrijas Anna smaidīdama teica Filipam.

Filips paklausīgi noklausījās šo aizrādījumu un smaidīdams zemu paklanījās brālim un pēc tam mātei.

Mazarīni ievēroja, ka istabas tālākajā kaltā sapulcējas grupiņa un grāfs de Gišs un ševaljē de Lorēns, kuriem neatļāva izteikties skaļi, pa klusam var izpļāpāt vairāk nekā vajadzīgs. Viņš meta uz šo grupiņu neuzticīgus un nemierīgus skatienus un deva mājienus Austrijas Annai, ka jāpārtrauc šī slepenā apspriede, bet tad durvīs aiz kardināla gultas parādījās Bermūns un iečukstēja viņam ausī:

—   Viņa majestātes Anglijas karaļa sūtnis.

Mazarīni nespēja noslēpt savu izbrīnu, un karalis to tūlīt pamanīja. Negribēdams, lai viņu uzskatītu par ziņkārīgu, un baidīdamies kļūt lieks, Ludviķis XIV tūlīt piecēlās, piegāja pie kardināla un atvadījās no viņa.

Visi viesi piecēlās; atskanēja krēslu un galdu bīdīšanas troksnis.

—    Iekārtojiet tā, lai visi pamazam izklīstu, — Mazarīni klusu teica Ludviķim XIV, — bet jūs es lūdzu palikt pie manis vēl dažas minūtes. Es beidzu lietu, kuru vēl šovakar gribētu pārrunāt ar jūsu majestāti.

—   Ar karalienēm arī? — Ludviķis jautāja.

—  Jā, un ar Anžū hercogu, — kardināls atbildēja.

To teikdams, viņš piecēlās gultā, un aizkari nolaizdamies to aizsedza. Kardināls tomēr neaizmirsa par sazvērniekiem, kas stāvēja istabas kaktā.

—   Grāf de Giš, — viņš pasauca drebošā balsī, bet pa to laiku Bermūns nolaisto aizkaru aizsegā pasniedza viņam halātu.

—   Es esmu šeit, — grāfs atbildēja un pienāca tuvāk.

—   Spēlējiet jūs manā vietā, jums ir laimīga roka… Vinnējiet no šiem kungiem pēc iespējas vairāk.

— Kā vēlaties, monsenjor.

Jaunais cilvēks apsēdās pie galda; karalis piegāja pie karalienēm un sāka ar viņām sarunāties.

Starp grāfu un dažiem galminiekiem izraisījās spēle uz diezgan lielām likmēm.

Anžū Filips tērzēja ar ševaljē de Lorēnu par modēm, bet aiz gultas aizkara vairs nebija dzirdama kardināla zīda drēbju čaukstoņa.

Bermūnam pa pēdām Mazarīni iegāja blakus istabā.

XL

Valsts lieta

Ienākdams savā kabinetā, kardināls tur ieraudzīja grāfu de Lafēru, kurš, viņu gaidīdams, uzmanīgi vēroja Rafaēla gleznu, kas karājās virs vitrīnas, kurā bija dažādas dārgas lietiņas.

Kardināls ieslīdēja viegli un bez trokšņa kā ēna un tūlīt pat uzmeta skatienu grāfam, vēlēdamies, kā vienmēr, pēc sarunu biedra sejas izteiksmes uzminēt, par ko būs runa.

Šoreiz viņš pievīlās. Viņam neizdevās neko nolasīt no Atosa sejas, viņš nemanīja pat cieņu, ko bija paradis redzēt visu sejās.

Atoss bija tērpies melnā, kas bija atturīgi rotāts ar sudrabu. Viņam bija Bikšu lences, Zelta Aunādas un Svētā Gara ordeņu zīmes — trīs augstākie ordeņi. Visi trīs tie bija tikai karaļiem vai aktieriem uz skatuves.

Mazarīni ilgi un veltīgi pūlējās atcerēties, kā sauc šo cilvēku ar ledaino seju.

— Man teica, — viņš beidzot ierunājās, — ka pie manis ieradies sūtnis no Anglijas.

Viņš apsēdās un atlaida Bermūnu un Brienu, kurš kā sekretārs gatavojās rakstīt protokolu.

—   Kardināla kungs, mani patiešām sūtīja viņa majestāte Anglijas karalis.

—   Jūs apbrīnojami labi runājat franciski. Droši vien jūs neesat anglis, — Mazarīni laipni teica, vēl joprojām vērodams ordeņus un it īpaši sūtņa seju.

—    Es esmu francūzis, nevis anglis, kardināla kungs, — Atoss atbildēja.

—    Lūk, kā! Anglijas karalis par savu sūtni izvēlas francūzi? Tā ir laba zīme… Kāds ir jūsu vārds, kungs?

—   Grāfs de Lafērs, — Atoss atbildēja, bet nepaklanījās tik zemu kā to prasīja visvarenā ministra lepnums un tituls.

Mazarīni paraustīja plecus, it kā gribētu teikt: „Šo vārdu es nezinu.". Pēc tam viņš jautāja:

—   Jūs ieradāties man pavēstīt?..

—   Viņa majestāte Anglijas karalis mani sūtīja paziņot Francijas karalim…

Mazarīni sarauca pieri.

—   Paziņot Francijas karalim, — Atoss nesatricināmā mierā turpināja, — ka viņa majestāte karalis Kārlis II laimīgi atguvis sava tēva troni.

Viltīgais kardināls tūlīt ievēroja, kāda pieskaņa bija šiem vārdiem. Mazarīni pazina cilvēkus un Atosa vēsajā un gandrīz augstprātīgajā pieklājībā tūlīt uztvēra nepatiku, kas reti zeļ galma siltumnīcu atmosfērā.

—  Jums droši vien ir akreditēšanas raksts? — Mazarīni sausi un īgni apvaicājās.

—   Ir, monsenjor.

Monsenjora vārdu Atoss izteica ar grūtībām; šķita, ka tas svilina viņa lūpas.

—   Parādiet to.

Atoss izņēma dokumentu no samta somiņas, kas karājās uz viņa krūtīm zem kamzoļa.

Mazarīni izstiepa roku.

—   Atvainojiet, kardināla kungs, — Atoss teica. — Sūtījums ir adresēts karalim.

— Kungs, ja jūs esat francūzis, tad zināt, ko nozīmē pirmais ministrs Francijas galmā.

Atoss atbildēja:

—  Jā, bija laiks, kad es zināju, ko nozīmē pirmais ministrs, bet jau sen izlēmu vienmēr griezties tieši pie karaļa.

—  Tādā gadījumā jūs neredzēsiet ne ministru, ne karali, — iebilda Mazarīni, kurš sāka jau skaisties.

Mazarīni piecēlās. Atoss atlika dokumentus atpakaļ somiņā, atturīgi paklanījās un devās uz durvju pusi. Viņa aukstasinība satracināja Mazarīni.

—  Cik dīvainas diplomāta manieres! — viņš izsaucās. — Vai tad vēl nav beigušies laiki, kad Kromvela kungs pilnvaroto sūtņu vietā sūtīja pie mums savus līdzgaitniekus? Jums vēl trūkst tikai apaļas cepures un Bībeles aiz jostas.

—  Kungs, — Atoss vēsi iebilda,— atšķirībā no jums man nekad nav nācies vest diplomātiskas pārrunas ar Kromvelu, un viņa sūtņus es esmu sagaidījis tikai ar zobenu rokā. Tāpēc es nezinu, kā viņš sazinājās ar pirmo ministru. Es varu teikt tikai par viņa majestāti Kārli II: ja viņš raksta viņa majestātei karalim Ludviķim XIV. tad tas nenozīmē viņa svētībai kardinālam Mazarīni. Šai atšķirībā es neredzu nekādu diplomātisko manieru pārkāpumu.

—  Ā! — iesaucās Mazarīni, pacēla galvu un iebelza sev pa pieri. — Ā! Atcerējos!

Atoss izbrīnījies paskatījās uz viņu.

—   Jā, jā… — kardināls turpināja, pētīdams viesi. — Protams… Es jūs pazīstu, kungs! Diavolol*

Tagad es vairs nebrīnos!

—  Protams, — Atoss smaidīdams atteica. — Es gan brīnos, ka jūs, neskatoties uz savu lielisko atmiņu, līdz šim brīdim nepazināt mani.

Velns (itāl.).

—  Jūs kā parasti esat nepakļāvīgs un spītīgs… Kā tad jūs sauca? Jā… kaut kādas upes nosaukums… Potamoss… Nē, salas nosaukums… Nak- soss… Nē, — per jovc* — kalna nosaukums… Atoss! Jā, tieši tā! Priecājos, ka šoreiz mēs netiekamies Rielā, tur jūs ar saviem sasodītajiem biedriem izplēsāt man pamatīgu izpirkuma maksu!.. Fronda!.. Vēl joprojām Fronda!.. Nolādētā Fronda!.. Bet sakiet, kāpēc jūsu naids pret mani saglabājies ilgāk nekā mans pret jums? Jums taču nav par ko žēloties: jūs ne tikai tikāt sveikā cauri, bel pat ar Svētā Gara ordeņa lenti ap kaklu…

—    Kardināla kungs, — Atoss iebilda, — atļaujiet man nesākt apspriest tamlīdzīgas lietas… Man ir uzdevums. Vai jūs būtu tik laipns un palīdzētu man to izpildīt?

—   Mani pārsteidz tikai viens, — priecādamies, ka izdevies visu atcerēties, Mazarīni teica ar indīgu izsmieklu. — Kā gan jūs… Atosa kungs, būdams Frondas piekritējs, uzņēmātics doties ar uzdevumu pie Mazarīni, kā agrāk mani saucāt…

Mazarīni sāka smieties, bet viņam traucēja klepus, un drīz smieklu vietā skanēja tikai sēcieni.

—    Es devos uzdevumā pie Francijas karaļa, kardināla kungs, — Atoss pavisam mierīgi iebilda (viņš uzskatīja, ka viņam ir visas priekšrocības un tāpēc bija ļoti savaldīgs).

—   Tik un tā, nemiernieka kungs, — Mazarīni jautri teica, — no karaļa šī lieta, ko jūs uzņēmātics kārtot…

—   Lieta, ko man uzdeva, kardināla kungs. Es pats nemeklēju pienākumus.

—  Pieņemsim. Tātad, kā jau es teicu, šī lieta tik un tā nonāks manās rokās… Netērēsim dārgo laiku… Pasakiet man jūsu noteikumus.

—   Man jau bija tas gods aizrādīt jums, ka cs nezinu vēstules saturu, kurā pausta viņa majestātes karaļa Kārļa II griba.

—    Atos, jūs mani uzjautrināt ar savu aukstasinību… Var redzēt, ka jūs esat biedrojies ar turienes puritāņiem… Es zinu jūsu noslēpumu labāk

Zvēru pie Jupitera (lat.).

par jums, un veltīgi jūs izrādāt necieņu pret vārgu un slimu cilvēku, kas savā dzīvē daudz paveicis un tikpat drosmīgi cīnījies par savām idejām kā jūs par savām… Jūs neko man nevēlaties teikt? Labi! Negribat atdot man vēstules? Lieliski!.. Ieiesim manā guļamistabā: tur jūs ieraudzīsiet karali, un kopā ar viņu es… Vēl tikai viens jautājums: kas jums piešķīra Zelta Aunādas ordeni? Es atceros pārējos apbalvojumus, bet par Zelta Aunādu es nezināju…

—   Sakarā ar viņa majestātes laulībām Spānijas karalis nesen atsūtīja Karalim Kārlim II Zelta Aunādas ordeņa patentu. Kārlis II tajā ierakstīja manu vārdu un atdeva patentu man.

Mazarīni piecēlās un, balstīdamies uz Bermūna roku, iegāja savā guļamistabā tieši tobrīd, kad tur pieteica prinča ierašanos.

Pie monsenjora Mazarīni savas svītas pavadībā bija ieradies princis Kondē, karaļa asinsradinieks, Rokruā, Lanē un Nordiljonas kauju uzvarētājs. Viņš pašlaik sasveicinājās ar karali, kad premjerministrs atbīdīja savas gultas aizkaru.

Atoss ieraudzīja Raulu, kas spieda roku grāfam de Gišam, un ar smaidu atbildēja uz dēla godbijīgo palocīšanos.

Viņš ievēroja arī, ka kardināla seja atplaukst priekā, kad tas ieraudzīja uz galda savā priekšā zelta kaudzi. To bija vinnējis grāfs de Gišs, kas pēc Mazarīni lūguma spēlēja viņa vietā. Kardināls aizmirsa sūtni, sūtniecību un princi: viņš domāja tikai par naudu.

—   Ko! Vai tas ir mans laimests? — viņš iesaucās.

—   Jā, gandrīs piecdesmit tūkstoši ekiju, — grāfs de Gišs atbildēja, pieceldamies no galda. — Vai atdot kārtis jums, vai arī jūs vēlaties, lai es turpinu?

—   Atdodiet! Noteikti atdodiet! Jūs esat neuzmanīgs. Vēl paspēlēsiet visu manu laimestu!

—   Kardināla kungs! — princis Kondē palocīdamies sveicināja.

—   Esiet sveicināts, jūsu augstība, — ministrs diezgan nevērīgi atņēma. — Ļoti laipni, ka atnācāt apmeklēt slimo draugu.

—   Draugu! — nomurmināja grāfs de Lafērs, kurš neticēja savām ausīm, izdzirdis šo uzrunu. — Draugi! Mazarīni un Kondē!

Kardināls it kā uzminēja viņa domas; Mazarīni pasmaidīja un, vērs- damies pie karaļa, piemetināja:

—    Man ir tas gods stādīt priekšā jūsu majestātei grāfu de Lafēru, viņa majestātes Anglijas karaļa sūtni… Valsts lietas, kungi! — viņš piebilda, griezdamies pie viesiem, un tie visi, sākot ar princi Kondē, izgāja no istabas, sekojot viņa mājienam.

Rauls, uzmetis vēl pēdējo skatienu grāfam de Lafēram, sekoja princim. Šķita, ka Anžū hercogs un karaliene apspriežas, vai viņiem palikt.

—   Tā ir ģimenes lieta, — Mazarīni negaidīti teica, atturēdams viņus. — Grāfs de Lafērs atvedis karalim vēstuli, kurā Kārlis II, kas atguvis troni, ierosina apprecināt Anžū hercogu ar princesi Henrieti, Indriķa IV mazmeitu… Vai jūs, grāf, neiedotu vēstuli viņa majestātei?

Atoss sastinga izbrīnā. Kā gan ministrs varēja zināt vētulcs saturu, ja vēstule visu laiku atradās pie viņa?

Taču, pilnīgi valdīdams pār sevi, Atoss sniedza depešu jaunajam karalim, un tas nosarcis to saņēma. Kardināla guļamistabā iestājās svinīgs klusums. To pārtrauca tikai zelta klusā šķindoņa, kad Mazarīni ar savām dzeltenajām un kaulainajām rokām lika naudu lādītē, kamēr karalis lasīja vēstuli.

XLI

Stāsts

Viltīgais kardināls bija jau gandrīz visu izstāstījis, un sūtnim nebija nekā, ko piebilst. Tomēr ziņa par Kārļa II atgriešanos tronī pārsteidza karali. Viņš pievērsās grāfam, no kura nenolaida acis kopš tā parādīšanās brīža, un jautāja:

—    Kungs, neatsakiet mūsu lūgumu un pastāstiet sīkāk par notikumiem Anglijā. Jūs esat ieradies taisnā ceļā no turienes, un ordeņi pie jūsu krūtīm rāda, ka jau esat augstmanis, kas daudz ko paveicis.

—   Grāfs de Lafērs ir sens jūsu majestātes draugs, — kardināls teica karalienei mātei.

Austrijas Anna bija aizmāršīga, kā jau karaliene, kas pieredzējusi gan daudz vētru, gan ari saulainu dienu.

Viņa pavērās uz Mazarīni, kura greizais smaids nevēstīja neko labu; tad jautājoši paskatījās uz Atosu.

Kardināls turpināja:

—   Trevila laikos grāfs bija musketieris un kalpoja nelaiķa karalim… Grāfs ļoti labi pazīst Angliju, viņš turp braucis dažādos laikos… Vispār viņš ir ļoti apbrīnojams cilvēks…

Kardināla vārdos bija slēpts mājiens uz atmiņām, no kurām Austrijas Anna baidījās.

Anglija viņai atgādināja par naidu pret Rišeljē un mīlestību pret Be- kingemu; Trevila laiku musketieris atsauca atmiņā gan kādreizējās uzvaras, kas jaunībā satrauca viņas sirdi, gan briesmas, kas gandrīz maksāja viņai troni.

Šie vārdi atstāja iespaidu: karaliskās ģimenes locekļi apklusa un sāka ļoti uzmanīgi klausīties. Viņi domāja par tiem noslēpumainajiem laikiem dažādi; jaunie tad vēl nebija dzimuši, bet vecajiem tie likās jau sen aizmirsti.

—   Runājiet, grāf, — beidzot teica Ludviķis XIV, kurš ātrāk par citiem bija pārvarējis mulsumu, aizdomas un atmiņas, kas tā vai citādi bija visus pārņēmušas.

—   Jā, stāstiet, — piebilda Mazarīni, kuram naidīgais izlēciens pret Austrijas Annu šķita atdevis visu viņa mundrumu un jautrību.

—   Jūsu majestāte, — grāfs teica, — karaļa Kārļa II liktenī notika brīnumains pavērsiens. Ko nevarēja paveikt cilvēki, to izdarīja Dievs.

Mazarīni ieklepojās un sāka grozīties gultā.

—    Karalis Kārlis II, — Atoss turpināja, — atstāja Hāgu nevis kā trimdinieks vai iekarotājs, bet kā īsts karalis, kas atgriežas no tāla ceļojuma un ko sagaida vispārēja svētība.

—   Tas patiešām ir brīnums, — Mazarīni piebilda. — Ja var ticēt baumām, tad Kārlis II, ko tagad sagaida ar sajūsmu, atstāja Angliju, šāvienu pavadīts.

Karalis cieta klusu. Hercogs Filips, jaunāks un vieglprātīgāks par karali, nespēja apspiest smaidu. Mazarīni priecājās par šo smaidu, jo tas rādīja, ka viņa joks ticis novērtēts.

—    Patiešām tas ir apbrīnojami, — karalis sacīja. — Tomēr Dievs, aizstāvēdams karaļus, izmanto cilvēkus savu nodomu realizēšanai. Kam tad Kārlim II visvairāk jāpateicas par atgriešanos tronī?

—    Vai tad jūs nezināt, — kardināls iestarpināja, neņemdams vērā karaļa patmīlību, — visvairāk viņam jāpateicas ģenerālim Monkam.

—     Protams, to es zinu, — Ludviķis apņēmīgi atbildēja, — bet es jautāju sūtnim, kas lika ģenerālim Monkam mainīt savu izturēšanos.

—   Jūsu majestāte, tas ir pats būtiskākais jautājums, — Atoss atbildēja. — Ja nebūtu noticis brīnums, par kuru man ir tas gods jums pavēstīt, tad droši vien Monks tā arī būtu palicis nesamierināms Kārļa II ienaidnieks. Viena cilvēka prātā Dievs iedvesa dīvainu, pārdrošu un asprātīgu ieceri, bet otra cilvēka— godīgu un drosmīgu domu. Tad, kad šīs abas ieceres apvienojās, tās tā izmainīja ģenerāļa Monka uzskatus, ka no gāztā karaļa nāvīgākā ienaidnieka viņš kļuva par draugu.

—   Tieši to es arī gribēju uzzināt, — karalis sacīja. — Bet kas tad ir abi šie cilvēki?

—   Divi francūži.

—   O, es ļoti priecājos.

—   Bet ieceres? Mani vairāk interesē ieceres nekā cilvēki, — Mazarīni piebilda.

—   Tiesa, — karalis čukstēja.

—    Otrā iecere,' godīga un drosmīga, bet mazāk svarīga kā pirmā, bija atgūt miljonu, ko nelaiķa karalis Kārlis 1 bija paslēpis Ņūkāslā, un par šo zeltu nopirkt Monka palīdzību.

—   Oho! — Mazarīni, ko bija satriecis vārds „miljons", nomurmināja. — Bet Ņūkāslu taču bija ieņēmis Monks?

—  Tā gan, kardināla kungs, tāpēc es nosaucu to par drosmīgu ideju. Iecere bija tāda: uzsākt sarunas ar Monku un, ja viņš noraidīs izvirzītos

priekšlikumus, tad iegūt šo miljonu Kārlim II, mēģinot aizkustināt ģenerāļa Monka godīgumu, nevis pavalstnieka jutas… Tā arī notika, par spīti dažiem šķēršļiem; ģenerālis izrādījās godīgs cilvēks un atdeva zeltu.

—   Man liekas, ka Kārlis II, būdams Parīzē, par šo miljonu neko nezināja, — karalis pārdomājis nedroši iebilda.

—   Bet man liekas, — kardināls izsmējīgi atteica, — viņa majestāte Anglijas karalis zināja par šo miljonu, bet vēlējās, lai viņam būti divi miljoni, nevis viens.

— Jūsu majestāte, — Atoss stingri noteica, — karalis Kārlis II Francijā dzīvoja tādā galējā nabadzībā, ka pat nevarēja noīrēt pasta zirgus; tādā izmisumā, ka ne reizi vien domāja par nāvi. Viņš pat nenojauta par šī miljona atrašanos Ņūkāslā, un, ja kāds muižnieks, jūsu pavalstnieks, neizstāstītu viņam par to, Kārlis II līdz pat šodienai dzīvotu vislielākajā pamestībā.

—   Pāriesim pie otrās ieceres — dīvainās, pārdrošās un asprātīgās, — juzdams sakāvi, Mazarīni ierosināja. — Kāda tā bija?

—   Lūk, kāda: ģenerālis Monks bija vienīgais šķērslis Kārļa II ceļā uz atgriešanos tronī, un kāds francūzis nolēma novākt šo šķērsli.

—   Oho! Šis francūzis ir parasts ļaundaris, — Mazarīni konstatēja, un arī doma nav nemaz tik viltīga, lai ļautu viņam izvairīties no karātavām vai saraustīšanas gabalos pēc parlamenta sprieduma.

—  Monsenjor, jūs kļūdāties, — Atoss vēsi iebilda. — Es neticu, ka šis francūzis bija nolēmis nogalināt ģenerāli Monku, bet gan, ka viņš gribēja novākt šķērsli. Katram vārdam franču valodā ir sava nozīme, un muižnieki to labi saprot. Starp citu, bija karš un to, kas kalpo karalim cīņā ar ienaidniekiem, netiesā vis parlaments, bet Dievs. Franču muižnieks nolēma sagūstīt Monku un izpildīja savu nodomu.

Klausīdamies par tādiem varoņdarbiem, karalis kļuva dzīvāks. Karaļa jaunākais brālis iebelza ar dūri pa galdu, iesaukdamies:

—  Tas tik ir malacis!

—  Un Monku izdevās nolaupīt? — karalis vaicāja. — Ģenerālis taču atradās savā nometnē…

—   Bet francūzis bija viens pats.

—  Apbrīnojami! — iesaucās Filips.

—  Jā, patiešām, apbrīnojami! — karalis atkārtoja.

—   Nu! Divi lauvēni palaisti vaļā no ķēdes! — Mazarīni pie sevis noteica.

Viņš turpināja skaļi, nedomādams slēpt savu īgnumu:

—    Es nezināju visus sīkumus. Vai jūs varat galvot par to patiesīgumu?

—   Protams, es varu galvot, kardināla kungs, jo pats biju šo notikumu aculiecinieks.

—   Jūs?

—   Jā, monsenjor.

Karalis, neapzinādamies, ko dara, piegāja klāt Atosam; hercogs Filips nostājās blakus Atosam otrā pusē.

—   Stāstiet, grāf, stāstiet! — abi iesaucās vienā balsī.

—  Jūsu majestāte, francūzis nolaupīja ģenerāli Monku un atveda viņu pie karaļa Kārļa II uz Holandi… Karalis atbrīvoja Monku, bet ģenerālis aiz pateicības atdeva Kārlim II troni, pēc kura tik daudzi drosminieki veltīgi cīnījās.

Hercogs Filips sajūsmā sāka sist plaukstas.

Ludviķis XIV bija piesardzīgāks un apvaicājās:

—   Vai tas viss ir patiesība?

—   Vistīrākā, jūsu majestāte.

—   Viens no maniem muižniekiem zināja noslēpumu par miljonu un prata to saglabāt?

—   Jā.

—   Kurš tas ir?

—   Jūsu padevīgais kalps, — Atoss vienkārši atbildēja. Viņu atalgoja izbrīna pilnā dūkoņa telpā. Pat Mazarīni pacēla rokas pret debesīm.

—    Mans kungs, — karalis sacīja, — es pacentīšos rast iespēju jūs atalgot.

Atoss sarāvās.

—   Apbalvot ne jau par godīgumu; tāda balva jūs aizskartu. Man jāapbalvo jūs par palīdzību, kādu jūs sniedzāt, lai mans brālis Kārlis II atgrieztos uz troņā.

—   Protams, — Mazarīni apstiprināja.

—   Šie panākumi iepriecina visu mūsu ģimeni! — Austrijas Anna piebilda.

—   Pagaidiet, — Ludviķis XIV atsāka. — Vai tiesa, ka viens cilvēks ielavījās Monka nometnē un nolaupīja viņu?

—   Šim cilvēkam bija desmit palīgu, bet tie bija tikai nožēlojami algotņi.

—   Un vairāk neviens?

—   Neviens.

—   Kas viņš ir?

—    D'Artanjana kungs, jūsu majestātes musketieru atvaļinātais leitnants.

Austrija Anna pietvīka. Mazarīni kļuva dzeltens no kauna. Ludviķis XIV sadrūma; uz viņa bālās sejas parādījās sviedri.

—   Tie nu gan ir cilvēki! — viņš čukstēja.

Neviļus viņš pameta skatienu uz kardinālu, kurš noteikti būtu Mazarīni izbiedējis, ja viņš tieši tobrīd nebūtu nolaidis galvu uz spilvena.

—   Kungs! — jaunais Anžū hercogs iesaucās, uzlikdams savu sievišķīgo, balto roku uz Atosa pleca. — Lūdzu, pasakiet šim drosminiekam, ka Francijas karaļa brālis kopā ar simt labākajiem franču muižniekiem rīt dzers uz viņa veselību.

Izteicis šos vārdus, hercogs pamanīja, ka sajūsmā saburzījis savu aproci, un tūlīt ar vislielāko rūpību to iztaisnoja.

—    Parunāsim par darīšanām, jūsu majestāte, — iejaucās Mazarīni, kuru nekad nepārņēma sajūsma un kurš nenēsāja aproces.

—    Labi, — Ludviķis XIV atbildēja. — Paziņojiet mums jūsu ierašanās mērķi, grāf, — viņš turpināja, griezdamies pie Atosa.

Atoss svinīgi piedāvāja lēdijas Henrietes Stjuartes roku jaunajam princim, karaļa brālim.

Apspriede turpinājās stundu, un pēc tam ielaida galminiekus. Viņi ieņēma savas iepriekšējās vietas, it kā nekas nebūtu noticis, un viņu parastajās nodarbībās nebūtu bijis nekāda pārtraukuma.

Atoss atradās blakus Raulam. Tēvs un dēls paspieda viens otram roku.

XLII

Mazarīni kļūst izšķērdīgs

Kamēr Mazarīni centās atgūties no satraukuma, kas viņu piepeši bija pārņēmis, Atoss un Rauls istabas kaktā pārmija dažus vārdus.

—   Raul, vai tu sen jau esi Parīzē? — grāfs apvaicājās.

—   Kopš atgriezās princis.

—   Te es nevaru ar tevi runāt, jo mūs novēro. Es tagad došos uz mājām un tur gaidīšu tevi; atbrauc, tiklīdz atbrīvosies.

Rauls palocījās.

Pie viņiem pienāca princis. Viņam bija skaidrs un dziļš skatiens, kādi mēdz būt plēsīgiem putniem. Viņa sejas vaibsti arī atgādināja putnu. Prinča Kondē ērgļa deguns bija tiešs turpinājums viņa plakanajai pierei; galma zobgaļi, kas nejuta nekādu žēlsirdību pat pret ģēniju, apgalvoja, ka slavenās Kondē dzimtas mantiniekam nav vis cilvēka deguns, bet gan ērgļa knābis.

Viņa vērīgais skatiens un pavēlošā sejas izteiksme parasti mulsināja sarunu biedrus vairāk, nekā tad, ja Rokruā uzvarētājs būtu ļoti iznesīgs vai skaists. Viņa mazliet izvelbtās acis tik ātri iedegās, ka katru sajūsmas izpausmi varēja noturēt par dusmām.

Galmā visi cienīja princi; daudzi drebēja viņa priekšā.

Ludviķis Kondē tuvojās Raulam un grāfam de Lafēram ar skaidru nodomu uzsākt sarunu ar vienu un saņemt sveicienu no otra.

Neviens cits neprata palocīties tik dižciltīgi un eleganti kā grāfs de Lafērs. Viņa sveicienā nebija ne vēsts no iztapīguma, kas parasti piemita galminiekiem. Atoss apzinājās savu vērtību un tāpēc sveicināja prinčus kā līdzīgs, bet šo neatkarību manierēs, kas varēja aizvainot prinču lepnumu, izpirka viņa neizskaidrojamā pievilcība.

Princis gribēja uzsākt sarunu ar Raulu. Atoss viņu apsteidza.

—    Ja vikonts de Braželons, — viņš iesāka, nebūtu jūsu augstības padevīgs kalps, es lūgtu, lai viņš stāda mani jums priekšā…

—    Vai man ir tas gods runāt ar grāfu de Lafēru? — princis apvaicājās.

—   Ar manu tēvu, — Rauls nosarcis piebilda.

—    Ar vienu no godīgākajiem cilvēkim Francijā, — princis turpināja, — ar vienu no mūsu valsts pirmajiem augstmaņiem… Es esmu dzirdējis par jums tik daudz laba, ka jau sen vēlējos jūs redzēt savu draugu vidū.

—  Tādu godu var attaisnot tikai mana cieņa un padevība jūsu augstībai, — Atoss atbildēja.

—   Vikonts de Braželons ir lielisks virsnieks, — princis sacīja. — Var redzēt, ka viņam bijuši labi skolotāji. Ak, grāf, kādi kareivji jūsu laikos bija karavadoņiem!..

—   Jūsu augstībai ir pilnīga taisnība, — toties tagad kareivji var lepoties ar saviem karavadoņiem.

Šis kompliments, kas nelīdzinājās glaimiem, ļoti iepatikās cilvēkam, kuru visa Eiropa daudzināja par varoni un kurš bija uzslavu pārsātināts.

—   Ļoti žēl, ka jūs, grāf, esat atstājis dienestu, — princis Kondē turpināja sarunu. — Drīz karalim būs jākaro ar Holandi vai Angliju. Tādam cilvēkam kā jūs, kas pazīst Angliju tikpat labi kā Franciju, būtu daudz iespēju sevi parādīt.

—    Varu jūsu augstībai teikt, ka laikam es neesmu kļūdījies, atstādams dienestu, — Atoss smaidīdams atteica, — jo turpmāk Anglija un Francija dzīvos mierā un saticībā kā divas māsas, ja var ticēt manai priekšnojautai.

—   Jūsu priekšnojautai?

—   Jā, ieklausieties, par ko runā pie kardināla galda.

Tobrīd kardināls paslējās gultā un ar žestu paaicināja pie sevis karaļa brāli.

—    Jūsu augstība, — Mazarīni teica, — lieciet, lai paņem visu šo zeltu.

Viņš norādīja uz milzīgo gan spožu, gan blāvāku zelta monētu kaudzi, kuru grāfs de Gišs bija vinnējis.

—   Vai tas ir mans? — Anžū hercogs iesaucās.

—   Te ir piecdesmit tūkstoši ekiju… tie pieder jums…

—   Jūs man tos dāvināt?

—   Es spēlēju par jūsu augstību, — kardināla balss kļuva aizvien vārgāka, it kā pūles, kas bija jāpieliek, lai uzdāvinātu naudu, būtu prasījušas visus viņa miesīgos un garīgos spēkus.

—   Ak, Dievs! — Filips čukstēja, nespēdams attapties no prieka, — cik laimīga diena!

Viņš pats pagrāba naudu no galda un sabēra kabatās… Uz galda palika vēl vairāk par trešdaļu kaudzes.

—   Ševaljē, — Filips pasauca savu mīluli de Lorēnu, — panāc šurp.

De Lorēns pienāca.

—   Ņem, — hercogs teica, rādīdams uz atlikušo naudu.

Šo neparasto ainu visi klātesošie uztvēra kā aizkustinošus ģimenes svētkus. Kardināls izturējās kā Francijas prinču tēvs: abi prinči taču bija izauguši viņa paspārnē. Neviens pirmā ministra devību neuztvēra kā lielīšanos vai pat nekautrību, kā to vērtētu mūsdienās.

Galminieki tikai apskauda… Karalis novērsās.

—   Man vēl nekad nav bijis tik daudz naudas, — jaunais princis jautri teica, dodamies kopā ar savu mīluli pie durvīm, lai brauktu prom. — Nekad! Cik šie simt piecdesmit tūkstoši livru ir smagi!

—   Kāpēc kardināls pēkšņi uzdāvināja hercogam tik daudz naudas? — princis Kondē čukstus apvaicājās grāfam de Lafēram. — Laikam viņš ir smagi slims?

—  Jā, jūsu augstība, slims. Kā jūs droši vien pamanījāt, viņam ir ļoti nelāgs izskats.

—   Bet viņš taču no tā nomirs! Simt piecdesmit tūkstoši livru! Neiespējami! Pasakiet, grāf, kāpēc viņš tos uzdāvināja? Atrodiet iemeslu.

—   Lūdzu jūsu augstību nesteigties ar secinājumiem. Lūk, uz jūsu pusi nāk Anžū hercogs. Viņš sarunājas ar ševaljē de Lorēnu. Paklausieties, par ko viņi runā.

Ševaljē pusbalsī teica hercogam:

—   Tas nav normāli, ka kardināls jums uzdāvināja tik daudz naudas… Uzmanīgāk, jūsu augstība, neizbārstiet naudu… Kāpēc kardināls ir tik devīgs pret jums?

—   Es jau jums teicu, — Atoss iečukstēja princim ausī. — Tūlīt būs atbilde uz jūsu jautājumu.

—    Pasakiet taču, jūsu augstība, — de Lorēns nepacietīgi vaicāja, vienlaikus pēc naudas smaguma, kas novilka viņa kabatu, pūlēdamies noteikt, kāda summa viņam kritusi.

—   Dārgais ševaljē, tā ir kāzu dāvana!

—   Ko?

—   Jā, es precos, — Anžū hercogs lepni turpināja, neievērodams, ka šai brīdī iet garām princim un Atosam, kuri viņam zemu paklanījās.

De Lorēns pameta uz jauno hercogu tik dīvainu un naida pilnu skatienu, ka grāfs de Lafērs sarāvas.

—  Jūs precaties? Jūs! — de Lorēns atkārtoja. — Tas nav iespējams! Vai jūs patiešām rīkosieties tik muļķīgi?

—   Ne jau es izdomāju šo muļķību, bet mani uz to spiež, — Anžū hercogs atbildēja. — Bet iesim ātrāk un pavadīsim labi laiku par šo naudu.

Jautri sarunādamies un smiedamies, viņš kopā ar savu draugu izgāja, galminieku sveicienu pavadīts.

—   Tad lūk, kas tur slēpjas! — princis klusu teica Atosam. — Viņš prec Kārļa II māsu?

—   Acīmredzot, jā.

Princis uz mirkli kļuva domīgs, viņa acis iemirdzējās.

—    Tad lūk, kā, — viņš lēni, kā runādams pats ar sevi, teica, — tātad zobenus vēl ilgi neizņems no makstīm!..

Viņš nopūtās.

Vienīgi Atoss dzirdēja šo nopūtu un uzminēja, kas tajā slēpās: apspiesti godkāri centieni, sagrauti sapņi, pieviltas cerības…

Princis drīz. vien atvadījās. Karalis arī gatavojās aiziet. Atoss deva Raulam zīmi, apstiprinādams agrāko norunu.

Pamazām guļamistaba kļuva tukša. Mazarīni palika viens, ciešanu mocīts, kuras vairs necentās slēpt.

—   Bermūn! — viņš čērkstošā balsī pasauca.

—   Ko vēlaties, monsenjor?

—   Pasauciet Geno!.. Ātrāk!.. Man liekas, ka es mirstu, kardināls stenēja.

Pārbiedētais Bermūns ieskrēja priekšistabā, un ziņnesis, ko aizsūtīja pēc ārsta, apdzina karaļa Ludviķi XIV karieti Sentonorē ielā.

XLIII

Geno

Kardināla pavēle bija steidzama, un Geno nelika sevi gaidīt.

Viņš atrada slimnieku guļam gultā ar nozilējušu seju, uztūkušām kājām un spazmām kuņģī. Kardinālam bija spēcīga podagras lēkme. Viņš ļoti mocījās un bija nepacietīgs, kā jau cilvēks, kas nav pieradis pie ciešanām. Ieraudzījis Geno, viņš teica:

—   Nu, tagad es esmu glābts!

Geno bija ļoti gudrs un piesardzīgs cilvēks. Uzmanīgi izmeklējis slimnieku, viņš tikai noteica:

—   Ahā!

Mazarīni paslējās uz elkoņa un nemierīgi vaicāja:

—   Vai mana slimība ir nopietnāka, nekā es domāju?

—   Kardināla kungs, — Geno atteica, apsēzdamies uz gultas, — jūs savā dzīvē esat daudz strādājis; jūs esat daudz cietis.

—    Bet es taču vēl neesmu tik vecs. Ziniet, man ir tikai piecdesmit divi gadi. _

—   Ā, kardināla kungs, jums ir daudz vairāk!.. Cik gadus turpinājās Fronda?

—   Kāpēc jūs to jautājat?

—   No medicīniskā viedokļa.

—   Gandrīz desmit gadus.

—   Labi. Katru Frondas gadu varat rēķināt kā trīs… Iznāk trīsdesmit gadi, tātad vēl divdesmit klāt. Divdesmit plus piecdesmit divi — septiņdesmit divi gadi… Tātad jums ir septiņdesmit divi gadi, bet tas jau ir vecums.

To teikdams, viņš skaitīja slimnieka pulsu. Tas viņam likās tik slikts, ka, neskatoties uz Mazarīni iebildumiem, viņš vēl pielika:

—  Ja katru Frondas gadu skaita par četriem, tad jums ir astoņdesmitdivi.

Nobālušais Mazarīni izdvesa tikko dzirdamā bālsī:

—   Vai jūs to sakāt nopietni?

—   Diemžēl, jā, — mediķis atbildēja^

Kardināls tik smagi vilka elpu, ka pat visnepielūdzamākais doktors apžēlotos par viņu.

—   Slimības mēdz būt dažādas, — Mazarīni bilda. — Dažas no tām var izārstēt.

—   Tiesa, monsenjor.

—    Ņemiet vērā, ka es būšu pats paklausīgākais jūsu slimnieks. Es jums akli paklausu…

—   Zinu, zinu, — Geno teica.

—   Tātad es izveseļošos?

—   Kardināla kungs, slimību, ko Dievs uzsūta savai radībai, nevar apturēt ne spēks, ne griba, ne varenība un pat ne ģēnijs un zinātne. Ja slimība nav ārstējama, tā nonāvē, un tur neko nevar darīt.

—   Tātad mana slimība… ir neārstējama? — Mazarīni vaicāja.

—   Jā, monsenjor.

Kardināls bezspēcīgi atkrita atpakaļ spilvenos kā cilvēks, ko notriecis milzīgs smagums. Tomēr Mazarīni piemita norūdīts gars un attīstīts prāts.

—   Geno, — viņš teica, pasliedamies augšup, — jūs taču man atļausiet pārbaudīt jūsu slēdzienu? Es ataicināšu gudrākos Eiropas ārstus un konsultēšos ar viņiem… Es gribu dzīvot, vienalga ar kādu zāļu palīdzību!

—    Jūs taču nedomājat, — Geno atbildēja, — ka cs viens pats uzņemtos atbildību izteikt spriedumu tik nozīmīgam cilvēkam kā jūs. Es jau konsultējos ar Eiropas un Francijas gudrākajein mediķiem… ar divpadsmit ārstiem.

—   Un kāds ir lēmums?

Viņi nolēma, ka jūsu slimība ir neārstējama; manā kabatas portfelī ir viņu parakstīts konsultācijas protokols. Ja jūs vēlaties, varat izlasīt šo papīru, un jūs redzēsiet, kādas neārstējamas slimības mēs jums atklājām. Pirmkārt…

—   Nevajag! Nevajag! — Mazarīni iekliedzās, atgrūzdams papīru. — Geno, pietiek! Es jums ticu!

Viņš izmisis paskatījās uz savām bagātībām.

—    No visa tā jāšķiras! — viņš čukstēja. — Es mirstu, Geno? Es esmu miris!

—   O, vēl ne! — doktors atteica.

Mazarīni saķēra viņa roku.

—   Pēc cik ilga laika? — viņš taujāja, plaši ieplestām acīm vērdamies tieši acīs nesatricināmi mierīgajam nicdiķim.

—   To nekad nesaka, monsenjor.

—    Parastiem cilvēkiem ne. Bet man… Katra minūte manā dzīvē ir miljonu vērta!.. Saki man!

—   Nē, nē, monsenjor…

—   Es to gribu, pasaki! Ak, dod man tikai mēnesi, un par katru no šīm trīsdesmit dienām es tev samaksāšu simttūkstoš livru!

—    Dienas jums piešķir Dievs, nevis es, — Geno atbildēja. — Dievs jums devis ne vairāk par divām nedēļām.

Kardināls smagi nopūtās, atkrita spilvenā un nočukstēja:

—   Paldies, Geno, paldies.

Vēlāk, kad ārsts jau grasījās aiziet, viņš pacēlās un, pievērsis Geno savu degošo skatienu, pavēlēja:

—   Nevienam ne vārda! Ne vārda!

—    Es zinu šo noslēpumu jau divus mēnešus: jūs redzat, ka es lo protu glabāt.

—    Ejiet, Geno, es par jums parūpēšos. Lieciet, lai Briens atsūta pie jums ierēdni, ko sauc par Kolbēru.

XLIV

Kolbērs

Kolbērs bija tepat netālu. Visu vakaru viņš nebija pametis blakus gaiteni, sarunādamies ar Bermūnu un Brienu un apspriezdams visus jaunumus un notikumus ar galmam tuva cilvēka pierasto taktu. Tagad pienācis laiks dažos vārdos attēlot vienu no tā laika interesantākajiem portretiem.

Kolbērs bija trīsdesmit gadus vecāks par Luiju XIV, savu nākamo pavēlnieku. Viņš bija vidēja auguma, drīzāk kalsns nekā resns, ar dziļi iegrimušām acīm, plakanu seju, tumšiem un tik plāniem matiem, ka jau kopš jaunības dienām bija spiests nēsāt cepuri vai parūku. Viņa skatiens bija stingrs, pat bargs. Pret padotajiem viņš bija lepns, bet augstmaņiem i/rādīja savu tikumību. Kolbērs bija vienmēr augstprātīgs, pat tad, kad vienatnē vēroja sevi spogulī. Tādas bija šī cilvēka raksturīgākās iezīmes.

Runājot par viņa prātu, visi slavēja viņa apbrīnojamo prasmi sastādīt rēķinus un iegūt peļņu tur, kur bija gaidāmi tikai zaudējumi.

Kolbērs izdomāja, ka pierobežas pilsētu garnizonus var uzturēt, nemaksājot kareivjiem algu un dodot viņiem iespēju dzīvot no kontribū- cijām. Tik vērtīgu īpašību ierosināts, Mazarīni pēc sava pārvaldnieka Žu- bera nāves nozīmēja šai amatā Kolbēru. Pamazām Kolbērs izvirzījās arī galma aprindās, par spīti savai izcelsmei: viņa vectēvs bija vīna tirgotājs, tēvs arī tirgojās — sākumā ar vīnu, vēlāk ar vadmalas un zīda audumiem.

Kolbēram arī paredzēja tirgotāja karjeru; viņš strādāja par pārdevēju pie Lionas tirgotāja; tad pameta leti, devās uz Parīzi un iestājās darbā Bitcrna kunga, tiesas prokurora, kantorī. Te viņš arī apguva prasmi sastādīt rēķinus un vēl sarežģītāko mākslu tos samudžināt. Kolbēra stingrā nostāja bija viņam ļoti i/devīga.

1648. gadā Kolbēra brālēns, kas viņu protežēja, iekārtoja viņu darbā pie Mišela Lcteljē, [2] kas tolaik bija ministrs.

Reiz ministrs aizsūtīja Kolbēru ar uzdevumu pie Mazarīni.

Tai laikā kardinālam bija lieliska veselība un smagos Frondas gadus viņam vēl nerēķināja ne trīskārtīgi, ne četrkārtīgi. Viņš dzīvoja Sedānā, un viņu ļoti satrauca kāda galma intriga, kurā Austrijas Anna gatavojās viņu nodot.

Šo intrigu aizsāka Lcteljē. Viņš saņēma no Austrijas Annas vēstuli, kas bija viņam ļoti vērtīga, bet ārkārtīgi bīstama Mazarīni. Tā kā viņš vienmēr nodarbojās ar dubultspēli (tā viņam padevās meistarīgi), cenzdamies visus savus pretiniekus sarīdīt vienu pret otru, tad arī šoreiz viņš nolēma parādīt Austrijas Annas vēstuli kardinālam un nodrošināt sev viņa pateicību.

Nosūtīt vēstuli bija viegli, bet saņemt atpakaļ daudz grūtāk. Leteljē paskatījās apkārt un pamanīja kalsno, drūmo ierēdni, kas ar sarauktu pieri rakstīja papīrus, un nolēma, ka tas labāk par jebkuru žandarmu izpildīs viņa rīkojumu.

Kolbērs devās uz Sedānu, saņēmis pavēli parādīt kardinālam Mazarīni vēstuli un pēc tam atvest to atpakaļ Lcteljē.

Kolbērs uzklausīja pavēli sevišķi uzmanīgi, lika to atkārtot divreiz un tad uzdeva jautājumu: kas ir svarīgāk — parādīt vēstuli vai atvest to atpakaļ?

Leteljē atbildēja:

—   Pats svarīgākais ir atvest vēstuli atpakaļ.

Kolbērs devās ceļā un steidzās, sevi netaupīdams. Viņš iedeva Mazarīni vispirms Leteljē vēstuli, kas pavēstīja kardinālam par dārgo sūtījumu, bet pēc tam arī karalienes vēstuli.

Lasīdams Austrijas Annas vēstuli, Mazarīni tumši pietvīka, laipni uzsmaidīja Kolbēram un atlaida viņu.

—   Bet kad būs atbilde? — Kolbērs godbijīgi jautāja.

—   Rīt.

—   Vai no rīta?

—  Jā.

Otrā dienā Kolbērs bija klāt jau septiņos no rīta. Mazarīni lika viņam gaidīt līdz desmitiem. Kolbērs, kam vajadzēja gaidīt priekšistabā, pat nedomāja apvainoties. Kad pienāca viņa kārta, viņš iegāja iekšā.

Mazarīni atdeva viņam aizzīmogotu aploksni, uz kuras bija uzrakstīts: „Mišelam Leteljē kungam".

Kolbērs ļoti uzmanīgi apskatīja aploksni; kardināls laipni viņam uzsmaidīja un pastūma uz durvju pusi.

—   Bet viņas majestātes karalienes vēstule? - Kolbērs jautāja.

—   Tā ir aploksnē.

—   Ļoti labi, — Kolbērs atteica.

Iespiedis cepuri starp ceļgaliem, viņš sāka plēst vaļā aploksni.

Mazarīni iekliedzās.

—   Ko jūs darāt? — viņš rupji jautāja.

—   Atplēšu aploksni.

—   Jūs man neticat, pedanta kungs? Vai lielāka pārdrošība maz iespējama?

—    Monsenjor, nedusmojieties uz mani! Vai gan es drīkstētu neticēt jūsu vārdiem?

—   Nu tad?

—   Es neticu jūsu kancelejas darbinieku precizitātei. Kas gan ir vēstule? Papīra gabaliņš! Vai tad papīra strēmeli nevar vienkārši aizmirst? Ak! Paskatieties pats, kardināla kungs, es neesmu kļūdījies!.. Jūsu kalpotāji ir aizmirsuši šo papīra gabaliņu. Karalienes vēstules pakā nav.

—  Jūs esat nekauņa un neko nesaprotat! — Mazarīni pārskaities uzkliedza. — Ejiet prom un gaidiet manus rīkojumus!

Viņš to pateica īsti itāliskā straujumā, izrāva Kolbēram no rokām paku un atgriezās savā kabinetā.

Viņa dusmas tomēr nevarēja ilgt mūžīgi, un Mazarīni apdomājās. Katru rītu, vērdams sava kabineta durvis, Mazarīni redzēja pie durvīm dežūrējošā Kolbēra nepatīkamo seju, kurš pazemīgi, bet neatlaidīgi lūdza viņam karalienes vēstuli.

Mazarīni neizturēja un beidzot atdeva vēstuli. Atdodams dārgo dokumentu, kardināls izteica niknu rājienu, kura laikā Kolbērs tikai pētīja vēstuli, gludināja un pat apostīja papīru, nopētīja katru burtu un parakstu, it kā viņam būtu darīšana ar pēdējo blēdi. Mazarīni sāka lamāties vēl vairāk, bet Kolbērs, pārliecinājies, ka vēstule ir īsta, nesatricināmā mierā aizgāja, nepateicis ne vārda, it kā būtu kurls.

Par šo lietu viņš pēc Žubēra nāves saņēma pie kardināla pārvaldnieka vietu: Mazarīni bija viņu novērtējis, un vēlējās, lai viņam būtu tik uzticams kalps.

Kolbērs ātri iekaroja Mazarīni labvēlību un kļuva viņam nepieciešams. Pārvaldnieks pārzināja visus viņa rēķinus, kaut arī kardināls nekad ne vārda par tiem neminēja. Šis noslēpums viņus cieši saistīja; tāpēc Mazarīni, gatavodamies pāriet citā pasaulē, gribēja apspriesties ar Kolbēru, kā rīkoties ar mantu, ko viņš atstāja šai pasaulē.

Aizvadījis Geno, kardināls pasauca Kolbēru, piedāvāja viņam apsēsties un teica:

—   Kolbēra kungs, aprunāsimies nopietni, jo es esmu slims un varu nomirt.

—   Cilvēks ir mirstīgs, — noteica Kolbērs.

—    Es vienmēr to atcerējos, Kolbēra kungs, un darbojos, to paredzēdams… Jūs zināt, ka man šis tas ir sakrāts…

—   Jā, monsenjor.

—   Kā jūs domājat, apmēram kāda summa ir manā īpašumā?

—   Četrdesmit miljoni piecsimt sešdesmit tūkstoši divsimt livru, deviņi sū un astoņi denjē, — Kolbērs atbildēja.

Kardināls smagi nopūtās, izbrīnā paskatījās uz Kolbēru, bet tomēr atļāvās pasmaidīt.

—    Tā ir zināmā nauda, — Kolbērs turpināja par atbildi kardināla smaidam.

Kardināls salēcās gultā.

—   Ko tas nozīmē? — viņš prasīja.

—    Es gribu teikt, ka bez šiem četrdesmit miljoniem piecsimt sešdesmit tūkstošiem livru jums vēl ir trīspadsmit miljonu, par kuriem neviens neko nezina.

—   Uf! — Mazarīni nopūlās. — Tas tik ir cilvēks!

Šajā brīdī durvīs parādījās Bermūna galva.

—   Kas noticis? — Mazarīni satraukti noprasīja. — Kādēļ mani traucē?

—    Atnācis jūsu garīdznieks: viņš bija šovakar uzaicināts, — kambarsulainis atbildēja. — Nākamo reizi viņš varēs ierasties ne agrāk kā parīt.

Mazarīni paskatījās uz Kolbēru; tas paņēma cepuri un teica:

—   Es atnākšu vēlāk, kardināla kungs.

Mazarīni svārstījās.

—   Nē, nē, — viņš sacīja, — jūs man esat tikpat nepieciešms kā viņš. Bez tam jūs taču esat mans otrais garīgais tēvs… un to, ko es teikšu vienam, drīkst dzirdēt arī otrs. Palieciet!

—    Bet kā tad ar grēksūdzes noslēpumu? Jūsu biktstēvs var nepiekrist.

—   Par to neuztraucieties, aizejiet aiz gultas.

—   Es varu pagaidīt blakus istabā. .

—    Nē, nē, jums būs derīgi uzklausīt godīga cilvēka grēksūdzi. Kolbērs paklanījās un aizgāja aiz gultas.

—  Atvediet garīdznieku, — Mazarīni teica, lēni nolaizdams gultas aizkaru.

XLV

Godīga cilvēka grēksūdze

Mūks ienāca mierīgi, nebrīnīdamies par troksni un nemieru pilī, ko bija izraisījusi kardināla slimība.

—  Lūdzu, svētais tēvs, — Mazarīni aicināja, pametis vēl pēdējo skatienu uz gultas aizkaru, — lūdzu! Palīdziet man, mans tēvs!

—   Tas ir mans pienākums, — mūks atbildēja.

—   Apsēdieties ērtāk, es gribu jums izsūdzēt visus grēkus; jūs man tos atlaidīsiet, un es jutīšos mierīgāks.

—   Monsenjor, jūs neesat tik slims, lai tāda grēksūdze būtu nepieciešama…

—   Ak, vai, — Mazarīni nopūtās, — baidos, ka es esmu izdarījis daudz ko tādu, par ko Dievs var sodīt.

—  Vai tā ir? — mūks atklāti apvaicājās, attālinādams no lampas savu šauro seju, kas atgādināja trusi. — Tādi jau ir visi grēcinieki: vispirms aizmirst, bel, kad atceras, tad jau ir par vēlu.

—   Grēcinieki vai zvejnieki?*

—   Vai jūs nomērķējat uz manu izcelšanos? Es taču esmu zvejnieka

dēls.

—   Hm! — mūks nomurmināja.

Vārdu spele: pc'chcur — grēcinieks, pcchcur — zvejnieks.

— Tas ir mans pirmais grēks, svēto tēv. Es liku sastādīt ģenealoģiju, kas manu dzimtu saista ar senajiem Romas konsuliem: Hegānu Mar- cerīnu I, Marcerīnu II un Prokulu Marcerīnu III, kas minēts Haolandera hronikā… Vārds Marcerīns* ir tik līdzīgs Mazarīni, ka šī abrīnojamā līdzība bija vilinoša. Vārda ,.Marcerīns" pamazināmā forma nozīmē „vājiņais". Turpretim tagad, man šķiet „Mazarīni" pilnīgi pamatoti var nozīmēt „vis- vājākais".

Viņš parādīja mūkam savas izdilušās rokas un kājas, kuras tādas bija padarījis drudzis.

—Tas nav nekas slikts, ka jūs esat dzimis zvejnieku ģimenē… Svētais Pēteris arī bija zvejnieks; jūs esat kardināls, bet viņš ir baznīcas galva. Stāstiet tālāk!

— Es piedraudēju ieslodzīt Bastīlijā kādu Aviņonas abatu Bunē, kurš gribēja publicēt Mazarīni dzimtas ģenealoģiju, bet tik patiesi apbrīnojamu…

—   Ka tai neviens neticētu?…

—  Ak, svēto tēv, ja tas būtu iemesls, tad mans grēks būtu ļoti smags… lepnības grēks…

—  Tas nāca no prāta pārpilnības, un par to nevienu nevar vainot. Tālāk!

— Kur mēs palikām? Ak jā, pie lepnības… Es gribu visu stāstīt secīgi par nāves grēkiem.

—   Man patīk precīzs dalījums.

—  Priecājos. Varu teikt, ka tūkstoš sešsimt trīsdesmitajā gadā… diemžēl, pirms trīsdesmit viena gada…

—   Tad jums bija divdesmit deviņi gadi.

— Straujš un neapdomīgs vecums. Es gribēju būt kareivis un Spānijā piedalījos apšaudēs, lai parādītu, ka protu jāt ne sliktāk par jebkuru virs-

Visa Mazarīni ģenealoģija ir izdomāta. Daži avoti liecina, ka viņa vectēvs bijis sicīliešu amatnieks; pēc kardināla ienaidnieku vārdiem, viņa tēvs bija bankrotējis sicīliešu tirgotājs, kurš Romā kalpoja par pirmo sulaini pie augstmaņa Kolona.

nieku. Tiesa, jāpiebilst, ka, pateicoties man, spāņi un franči noslēdza mieru. Tas mazliet izpērk manu grēku.

—   Es nesaskatu grēku vēlmē parādīt, ka meistarīgi protat jāt. Tas ir ļoti labi, un jūs tikai darījāt godu mūku kārtai. Kā kristietis es slavēju, ka jūs izbeidzāt asins izliešanu; kā mūks — lepojos ar vīrišķību, ko izrādījis mans biedrs.

Mazarīni kautrīgi pamāja ar galvu.

—  Tiesa gan, — viņš teica, — bet sekas…

—   Kādas sekas?

—   o, lepnības nāves grēks vienmēr izraisa dažādas sekas… No tā brīža, kopš es atrados starp divām armijām, paostīju pulveri un nojāju gar frontes līniju, es sāku nicināt ģenerāļus!

—  Ā!

—  Lūk, kur tas ļaunums!.. Un no tā brīža es nčvarēju atrast nevienu pieņemamu.

—   Taisnību sakot, mums arī nav bijuši izcili karavadoņi, — mūks piezīmēja.

—  O! — Mazarīni iesaucās. — Mums bija princis Kondē… es viņu esmu daudz mocījis!

—  Par viņu nav vērts uztraukties: viņš ieguvis pietiekoši daudz slavas un bagātības.

—  Nu labi, bet Bofors, kam es liku tik smagi ciest Vensenas tornī?

— Ā! Viņš taču bija dumpinieks, un valsts drošības intereses prasīja, lai jūs nestu šo upuri… Tālāk!

—   Liekas, par lepnību es pateicu visu. Ir vēl kāds grēks, kuru es pat neiedrošinos minēt…

—   Paskatīsimies. Runājiet!

—  Droši vien, jūs esat dzirdējis, ka es esmu tuvās attiecībās ar viņas majestāti karalieni… Ļaunas mēles…

—  Ļaunas mēles ir vienkārši dumjas… Valsts interesēs un jaunā karaļa dēļ jums bija jādzīvo labā saskaņā ar karalieni… Tālāk, tālāk!

—  Jūs noņēmāt no manas sirds smagu nastu, — Mazarīni sacīja.

—  Tie visi ir sīkumi… Pārejiet pie nopietnākām lietām.

—  Godkāre, svēto tēv.

—  Godkāre ir visu dižāko sasniegumu pamatā, monsenjor.

—   Es gribēju iegūt tiāru…

—    Būt par pāvestu nozīmē būt pirmajam starp kristiešiem… Kāpēc gan lai to nevēlētos?

—    Bija pat nodrukāts, ka šī mērķa dēļ es esmu pārdevis Kambrē spāniešiem.

—   Varbūt jūs pats pasūtījāt šis paskvilas, lai parādītu žēlsirdību autoriem?

—    Tādā gadījumā, svēto tēv, es varu uzelpot. Tagad palikuši tikai sīkāki grēki.

—   Runājiet.

—   Spēles kaislība.

—    Nu, protams, tā ir mazliet par daudz laicīga, bet galu galā jūsu tituls uzlika jums pienākumu nedzīvot noslēgtībā.

—   Man patika vinnēt…

—   Kas tad spēlē, lai zaudētu?

—   Reizēm es mazliet blēdījos.

—   Jūs gribējāt apspēlēt partneri. Tālāk!

—   Ja jau tā, svēto tēv, tad manu sirdsapziņu vairs nekas nenomāc. Dodiet man grēku atlaidi, lai mana dvēsele, kad Tas Kungs viņu aicinās, varētu uzlidot tieši debesīs…

Mūks pat nepakustējās.

—   Ko jūs gaidāt, svēto tēv? — Mazarīni vaicāja.

—   Jūsu grēksūdzes beigas.

—   Es jau beidzu.

—   C) nē! Jūs maldāties.

—   Es patiešām vairāk neko nezinu!

—   Padomājiet labi!

—   Es atcerējos visu, ko spēju.

—   Tad es palīdzēšu jūsu atmiņai.

—   Lūdzu.

Mūks vairākas reizes noklepojās.

—  Jūs neko neteicāt par skopumu, kas arī pieder pie nāves grēkiem, un arī par tiem miljoniem…

—   Kādiem miljoniem, svēto tēv?

—   Par tiem, kas jum^ pieder, monsenjor.

—   Svēto tēv, tā ir mana nauda. Kādēļ lai es jums par to stāstu?

—   Redziet, mūsu viedokļi šajā jautājumā atšķiras. Jūs domājat, ka šī nauda pieder jums, bet man šķiet, ka tā daļēji pieder arī citiem.

Mazarīni pielika savu auksto roku pie pieres, pa kuru plūda sviedri.

—   Kā tā — viņš nomurmināja.

—   Lūk, kā. Kalpojot karalim, jūs ieguvāt ievērojamu īpašumu?

—   Ievērojamu… hm!.. bet ne pārāk lielu…

—   Vienalga. No kā jūs guvāt peļņu?

—   No valsts.

—   Valsts — tā ir karalis.

—  Ko jūs ar to gribat teikt, svēto tēv? — Mazarīni trīcēdams vaicāja.

—   Jūsu abatijas ienes jums turpat miljonu gadā. Kopā ar kardināla un ministra atalgojumu jūs saņemat katru gadu vairāk par diviem miljoniem.

—   o!

—   Desmit gados tas dod divdesmit miljonus. Bet divdesmit miljoni, kas ieguldīti uz piecdesmit procentiem, desmit gados ienes vēl divdesmit miljonus.

—   Kā mūks jūs protat lieliski rēķināt.

—    No tā laika, kopš tūkstoš sešsimt četrdesmit ceturtajā gadā jūs pārcēlāt mūsu ordeni uz klosteri Senžermendeprē, es nodarbojos ar mūsu brālības rēķiniem.

—   Es redzu, ka ar maniem arī.

—   Kaut kas jāzina par visu, monsenjor.

—   Nu tad runājiet!

—   Es domāju, ka ar tādu milzīgu nastu jums būs grūti ieiet pa paradīzes šaurajiem vārtiem…

—   Tātad es tikšu notiesāts?

—   Jā, ja neatdosiet naudu.

Mazarīni žēlabaini nopūtās.

—   Atdot? Kam tad?

—   Šīs naudas īpašniekam, karalim.

Mazarīni nopūtas pārgāja vaidos.

—   Dodiet grēku atlaidi! — viņš vaidēja.

—   Tas nav iespējams, monsenjor. Atdodiet naudu!

—   Ja jau jūs atlaidāt man visus citus grēkus, tad kāpēc negribat atlaist šo?

—  Tāpēc ka, to atlaižot, es pats izdarīšu grēku, ko karalis man nekad nepiedos.

Mūks piecēlās un izgāja ar satriektu izskatu, bet tikpat svinīgi kā ienāca.

—    Ak, Dievs! — Mazarīni stenēja. — Kolbēr, nāciet šurp! Mans draugs, es esmu ļoti slims.

XLVI

Dāvinājuma raksts

Kolbērs iznāca no savas slēptuves.

—   Jūs dzirdējāt? — Mazarīni vaicāja.

—   Diemžēl dzirdēju!

—    Vai viņam ir taisnība? Vai tad mana nauda ir negodīgi iegūts īpašums?

—   Kardināla kungs, — Kolbērs pārtrauca Mazarīni, — labi jāpārliecinās, vai mūka vārdos neslēpjas lamatas.

—   Nē!.. Lamatas?.. Kāpēc? Viņš ir godīgs cilvēks.

—   Jūsu svētība, viņš domāja, ka jūs mirstat, ja jau sūtījāt pēc viņa… Man šķita, ka viņš jums teica: „Atdaliet to, ko karalis jums iedeva, no tā, ko jūs paņēmāt pats…" Padomājiet labi, vai viņš neteica kaut ko līdzīgu. Tas atbilstu mūkam.

—   Varbūt.

—   Ja tā, tad es domāju, monsenjor, ka mūks spiež mums…

—    Visu atdot?.. Tas nav iespējams!.. Jūs sakāt to pašu, ko mans biktstēvs!

—   Ja jūs neatdosiet visu, bet tikai viņa majestātes daļu, tas saistās ar lielām briesmām. Jūs esat pieredzējis politiķis un droši vien zināt, ka pašlaik karaļa kasē nav pat pusotra tūkstoša livru skaidrā naudā.

—    Es neesmu karaļa finansu superintendants: man ir pašam sava kase… Protams, es esmu gatavs karaļa labā… novēlēt viņam kaut ko… bet es negribu darīt pāri savai ģimenei.

—   Novēlēt daļu — tas nozīmē apkaunot sevi un apvainot karali; tas nozīmē atzīt, ka šī daļa iegūta nelikumīgi.

—   Kolbēra kungs!..

—   Es domāju, ka monsenjors vēlas uzklausīt manu viedokli.

—  Jā, bet jūs nezināt visus sīkumus.

—   Es zinu visu, kardināla kungs. Jau desmit gadus es pārskatu visus ciparu stabiņus, kādi tikai tiek rakstīti Francijā; varbūt man nebija tos tik viegli iekalt galvā, toties tie turas stingri, un es varu pastāstīt, cik daudz tērē naudu no Šerbūras līdz Marseļai, sākot ar pieticīgā Leteljē dienestu un beidzot ar izšķērdīgā Fukē slepenajiem izdevumiem.

—   Tātad jūs gribat, lai es visu savu naudu ieberu karaļa lādēs! — Mazarīni zobgalīgi izsaucās, kaut arī podagra viņam lika raidīt dažas smagas nopūtas. — Karalis, protams, man to nepārmetīs, bet, tērēdams manus miljonus, viņš smiesies par mani, un viņam būs taisnība!

—  Jūs mani nesapratāt, monsenjor! Man pat sapņos nav rādījies, ka karalis tērēs jūsu naudu.

—   Jūs to skaidri likāt saprast, dodams padomu novēlēt viņam visu manu mantu.

—    Monsenjor, — Kolbērs turpināja, — jūsu slimība tā pārņēmusi jūs, ka jūs pavisam esat aizmirsis, kāds ir viņa majestātes Ludviķa XXIV raksturs.

—   Kā tā?

—   Ja es drīkstu teikt patiesību, tad raksturā viņš ļoti līdzinās jums; viņa galvenā īpašība ir lepnums.

—  Jums taisnība.

—   Ja man ir taisnība, tad jums, monsenjor, atliek tikai atdot visu naudu karalim un tūlīt pat.

—   Kāpēc? — Mazarīni ar lielu ziņkārību jautāja.

—  Tāpēc, ka karalis nepieņems naudu.

—   Nepieņems!., viņam taču nav naudas, un viņu moka godkārība.

—   Piekrītu…

—   Viņš gaida manu nāvi.

—   Monsenjor…

—  Jā, Kolbēr, lai iegūtu manu mantojumu. Jā, viņš gaida manu nāvi mantojuma dēļ. Un es pats vēl viņam palīdzēšu!

—  Tieši tā! Ja dāvinājuma raksts būs atbilstoši uzrakstīts, viņš noteikti atteiksies.

—   Nevar būt!

—  Varu galvot! Jauns cilvēks, kurš vēl neko nav paveicis, alkst kļūt slavens un pārvaldīt valsti viens pats, nepieņems neko gatavu: viņš vēlēsies radīt pats.

—  Jūs galvojat, ka karalis, ja es viņam uzdāvināšu savus četrdesmit miljonus…

—   Noteikti atteiksies, ja jūs vēl kaut ko viņam pateiksiet.

—   Ko tad?

—  To, ko monsenjors man vēlas nodiktēt.

—   Kāds man būs no tā labums?

—  Milzīgs. Jūs pārstās netaisnīgi apvainot skopumā, ko paskvilās pārmeta mūsu laikmeta slavenākajam vīram.

—   Tev taisnība, Kolbēr. Dodies manā vārdā pie karaļa un atdod viņam manu testamentu.

—  Tas ir, dāvinājuma rakstu?

—  Bet ja nu viņš pieņem?

—  Tad jūsu ģimenei paliks trīspadsmit miljoni — tīri laba summa.

—  Tādā gadījumā tu esi vai nu nodevējs vai muļķis.

—  Ne viens, ne otrs, monsenjor… Man liekas, jūs ļoti baidāties, ka karalis pieņems naudu? Labāk baidieties no tā, ka viņš to nepieņems.

—  Ja viņš neņems, es viņam atdošu manus rezerves trīspadsmit miljonus… Nudien atdošu!.. Ai, atkal sākas sāpes… Es tūlīt zaudēšu samaņu… Ak, Kolbēr, es esmu ļoti slims… Zini, es esmu tuvu nāvei.

Kolbērs nodrebēja.

Kamēr Geno, kas atkal bija atsaukts pie kardināla, pūlējas viņam palīdzēt ar visiem iespējamiem līdzekļiem, Kolbērs, atspiedis savu lielo galvu rokās, pārdomāja dāvinājuma tekstu, kas kardinālam būs jāparaksta, tiklīdz viņa ciešanās iestāsies kaut mazākais atelpas brīdis. Šķita, ka kardināla vaidi un nāve, kas uzglūnēja šim pagātnes pārstāvim, rosina

jaunā domātāja prātu. Kolbērs iegāja pie Mazarīni, tiklīdz slimais atguva skaidru apziņu, un pierunāja viņu nodiktēt sekojošu dāvinājuma rakstu:

„Gatavodamies stāties debesu valdnieka priekšā, es lūdzu karali, manu šīs zemes valdnieku, pieņemt no manis atpakaļ bagātības, ar kurām viņš savā labsirdībā apbalvojis mani. Mana ģimene jutīsies laimīga, ka tās nonāk tik slavenās rokās. Manas mantas saraksts jau ir sastādīts un tiks uzrādīts viņa majestātei pēc pirmā pieprasījuma vai arī pēc viņa vispadevīgākā kalpa pēdējā elpas vilciena.

Kardināls Mazarīni."

Kardināls nopūzdamies parakstīja, Kolbērs aizzīmogoja sūtījumu un aizveda uz Luvru, kur atradās karalis.

Pēc tam viņš, rokas berzēdams, atgriezās mājās kā darbinieks, kas pārliecināts, ka diena nav pavadīta veltīgi.

XLVII

Kā Austrijas Anna deva Ludviķim xiv vienu padomu, bet fukē kungs — pavisam citu

Baumas par kardināla smago stāvokli izplatījās vēja ātrumā un pievilka Luvras pilij tikpat daudz apmeklētāju, cik ziņa par karaļa brāļa Anžū hercoga precībām, kuras jau bija oficiāli izziņotas.

Tikko Ludviķis XIV bija paguvis atgriezties pilī un pārdomāt visu, ko viņš šajā vakarā bija redzējis un dzirdējis, kad sulainis viņam ziņoja, ka galminieku pūlis, kas no rīta piedalījās viņa modināšanas ceremonijā, ieradies atkal uz viņa došanos pie miera. Šādu godbijību galminieki parasti izrādīja kardinālam, maz rūpējoties, vai karalim tas patīk vai ne.

Kā mēs jau teicām, ministram patlaban bija smaga podagras lēkme, un galminieki verdziskā padevībā tūlīt pat atgriezās pie troņa.

Austrijas Anna pavadīja jauno karalieni uz viņas apartamentiem un atbrīvoja galvu no smagās parādes frizūras. Tad viņa iegāja pie dēla kabinetā.

Ludviķis drūmā vientulībā ar dusmu plosītu sirdi patlaban pārdzīvoja vienu no karaļa mēmajām un šausmīgajām niknuma lēkmēm, kurām, ja tām dod vaļu, ir milzīgas sekas, bet kuras Ludviķim XIV, pateicoties viņa apbrīnojamai spējai savaldīties, pārvērtās tikai vieglos negaisos.

Skatīdamies spogulī, Ludviķis sev teica:

—   Karalis!.. Karalis tikai vārda pēc, bet ne īstenībā!.. Tukša vieta!.. Statuja bez dzīvības, kam klanās tikai liekuļi! Kad tu pacelsi savu samta ķepiņu un sažņaugsi zīda pirkstiņus? Kad tu atvērsi savu muti ne tikai nopūtai vai smaidam? Vai arī tavai mutei lemta tikai marmora statuju bezjēdzīgā klusēšana?

Viņš pārlaida roku pār pieri, tad piegāja pie loga, vēlēdamies ieelpot svaigu gaisu, un ieraudzīja vairākus jātniekus, kas sarunājās, un nelielu ziņkārīgo grupiņu. Jātnieki bija nakts sardze, bet tautas pūlītim karalis vienmēr bija ziņkāres objekts, tāpat kā degunradzis, krokodils vai čūska.

Karalis iesita sev pa pieri, izsaukdamies:

—    Francijas karalis! Kāds tituls! Franču tauta! Cilvēku masas!.. Es atgriezos Luvrā, mani zirgi vēl ir nosvīduši, bet kas par mani interesējas? Uz mani skatās divdesmit cilvēki… Ko es runāju, divdesmit? Nav pat divdesmit cilvēku, kas interesētos par Francijas karali. Manu pili neapsargā pat desmit kareivju: kareivji, sardze, tauta — visi ir Palērojālā. Kāpēc gan es, karalis, nevaru to panākt?

—  Tāpēc, ka Palērojālā ir savākts viss zelts, tātad tāda cilvēka spēks, kurš vēlas valdīt, — aiz kabineta durvju portjerām atbildēja kāda balss.

Ludviķis ātri pagriezās, pazinis Austrijas Annas balsi. Viņš piegāja pie mātes.

—   Jūsu majestāte, — viņš teica, — es ceru, ka jūs nepievērsāt uzmanību tukšajiem vārdiem, ko radījusi vientulība un garlaicība.

—   Es pamanīju tikai vienu, mans dēls: jūs žēlojāties.

—   Es? Nebūt ne! — atteica Ludviķis XIV. — Varu jums apgalvot, ka ne, jūs maldāties.

—   Ko tad jūs darījāt?

—   Es iztēlojos, ka atrodos skolotāja priekšā un saceru runu par uzdoto tematu.

—   Mans dēls, — Austrijas Anna pašūpoja galvu, — veltīgi jūs neticat maniem vārdiem. Pienāks diena, un varbūt pavisam drīz, kad jums būs jāatceras likums: „zeltā slēpjas varenība, un tikai tas ir karalis, kas ir visvarens". Tomēr, — Austrijas Anna turpināja, — šīs zemes bagātība nav ilgstoša. Nāk ciešanas, slimības, nāve, un neviens, — viņa piemetināja ar sāpīgu smaidu, it kā runādama par sevi, — nevar aiznest bagātību un varenību sev līdz kapā. Tāpēc jaunie ievāc ražu, ko priekš viņiem sējuši vecie.

Ludviķis uzmanīgi klausījās karalienes vārdos, kura centās viņu mierināt.

—   Jūsu majestāte, — viņš teica, vērīgi skatīdamies uz māti, — man šķiet, ka jūs vēl kaut ko vēlaties piebilst.

—  Nē, neko, mans dēls. Jūs droši vien šovakar ievērojāt, ka kardināla kungs ir nopietni slims?

Ludviķis paskatījās uz māti, meklēdams viņas balsī uztraukumu vai sejā skumjas. Austrijas Annas seja bija apbēdināta, bet drīzāk personīgo iemeslu dēļ; varbūt viņai sāka traucēt vēzis, kas attīstījās krūtīs.

—   Jā, karalis piekrita, — kardināla kungs ir ļoti slims.

—   Valstij tas būs liels zaudējums, ja Tas Kungs aicinās viņa svētību pie sevis. Vai ne? — Austrijas Anna vaicāja.

—   Jā, protams, jūsu majestāte, valstij tas būs nelabojams zaudējums, — karalis nosarcis atbildēja. — Liekas tomēr, ka kardināla kunga slimība nav tik bīstama, un viņš vēl nav vecs.

Karalis tikko paguva to izteikt, kad kambarsulainis atbīdīja durvju aizkarus un parādījās uz sliekšņa ar papīru rokās, gaidīdams, kamēr karalis pasauks viņu.

—   Kas nolicis? — Ludviķis vaicāja.

—   Vēstule no kardināla Mazarīni.

—   Dodiet.

Viņš paņēma papīru un gribēja atplēst vēstuli, bet pēkšņi galerijā, priekštelpā un pagalmā atskanēja spēcīgs troksnis.

—   O! — noteica Ludviķis, kas, acīmredzot, bija uzminējis, kas šo troksni izraisījis. — Es teicu, ka Francijā ir viens karalis! Es kļūdījos: Francijā to ir veseli divi!

Šajā brīdī atvērās durvis, un Ludviķa XIV priekšā nostājās finansu superintendants Fukē. Viņš radīja burzmu galerijā, viņa sulaiņi trokšņoja priekšistabā, viņa zirgi pārjāja pagalmam. Viņa parādīšanās izsauca neskaidro dūkoņu, ko apskauda Ludviķis XIV.

—  Tas nav karalis, — Austrijas Anna sacīja dēlam, — bet tikai neparasti bagāts cilvēks.

Rūgtums, kas skanēja karalienes vārdos, atklāja viņas naidu. Vienīgi Ludviķis palika pilnīgi aukstasinīgs. Viņa pierē nēsavilkās pat mazākā krunciņa.

Viņš laipni pamāja ar galvu Fukē, turpinādams vērt vaļā vēstuli, ko bija iedevis kambarsulainis. Fukē pamanīja šo kustību un mierīgi, godbijīgā laipnībā devās pie Austrijas Annas, lai netraucētu karalim.

Ludviķis atplēsa vēstuli, bet vēl nesāka to lasīt.

Viņš klausījās, kā Fukē bārsta komplimentus karalienei un jūsmo par viņas skaistajām rokām. Austrijas Annas seja kļuva gaišāka: viņa gandrīz jau pasmaidīja.

Fukē pamanīja, ka karalis, aizmirsis par vēstuli, skatās uz viņu un klausās. Viņš tūlīt mainīja pozu, un, turpinādams sarunu ar karalieni, pagriezās pret karali.

—   Fukē kungs, vai jūs zināt, ka monsenjoram klājas ļoti slikti? — Ludviķis XIV sacīja.

—   Zinu, jūsu majestāte, — Fukē atbildēja. — Kardināla kungs patiešām ir ļoti slims. Es biju savā muižā Vo, un tur saņēmu tik satraucošas vēstis, ka tūlīt pat visu pametu.

—  Jūs izbraucāt no Vo šovakar?

—   Pirms pusotras stundas, jūsu majestāte, — Fukē atteica, paskatījies savā briljantiem izrotātajā pulkstenī.

—  Pirms pusotras stundas! — atkārtoja karalis, kas labāk prata slēpt dusmas nekā izbrīnu.

—   Es saprotu, valdniek. Jūsu majestāte šaubās par maniem vārdiem; es patiešām ierados Parīzē tik ātri, pateicoties brīnumam. Man no Anglijas atsūtīja trīs pārus brīnišķīgu zirgu; es nolēmu tos šovakar izmēģināt un liku nostādīt ik pēc četriem Ijē. Viņi veica ceļu no Vo līdz Luvrai pusotras stundas laikā; tātad, kā redzat, jūsu majestāte, es neesmu piekrāpts.

Karaliene pasmaidīja slēptā skaudībā. Fukē paccntās apslāpēt viņas neapmierinātību:

—   Jūsu majestāte, tādi zirgi radīti karaļiem, nevis pavalstniekiem, jo karaļiem visur jābūt pārākiem.

Karalis pacēla galvu.

—    Man gan šķiet, ka jūs, Fukē kungs, neesat karalis, — Austrijas Anna norādīja.

—   Tāpēc arī zirgi gaida tikai jūsu majestātes zīmi, lai tūlīt ieņemtu vietu Luvras staļļos. Ja es tos izmēģināju, tad tikai tāpēc, ka baidījos uzdāvināt viņa majestātei nepietiekoši vērtīgu mantu.

Karalis tumši nosarka.

—   Fukē kungs, jūs zināt, — karaliene aizrādīja, — Francijas galmā nav pieņemts, ka pavalstnieki kaut ko dāvina karalim.

Ludviķis sakustējās.

—   Es cerēju, — Fukē satraukti teica, ka mana padevība karalim un manas pastāvīgās pūles ļaus neievērot etiķetes prasības. Starp citu, es piedāvāju nevis dāvanu, bet godbijīgu veltījumu.

—   Pateicos, Fukē kungs, — karalis laipni teica. — Paldies par jūsu labo nodomu, man patiešām patīk skaisti zirgi, bet es neesmu bagāts; jūs to zināt labāk par jebkuru citu, jo pārzināt manas finanses. Lai kā es to vēlētos, es nevaru nopirkt tik dārgus zirgus.

Likās, karalienei sagādā apmierinājumu kļūmīgais stāvoklis, kurā bija nokļuvis ministrs.

Pa to laiku Ludviķis XIV vēl joprojām grozīja rokās Mazarīni vēstuli, nepievērsdams tai uzmanību. Beidzot viņa skatiens krita uz to, un, izlasījis pirmo rindiņu, viņš izbrīnā iesaucās.

—    Kas jums notika, mans dēls? — Austrijas Anna vaicāja, pienākdama karalim tuvāk.

—    Liekas, ka vēstule ir no kardināla, — karalis teica, lasīdams tālāk, — jā, patiešām no kardināla!

—   Vai viņam kļuvis ļaunāk?

—   Izlasiet pats, — karalis atbildēja, sniegdams lapiņu karalienei.

Austrijas Anna arī izlasīja vēstuli. Kamēr viņa lasīja, viņas acīs iemirdzējās prieks, ko viņa veltīgi pūlējās noslēpt no Fukē.

—   ()! Tas taču ir dāvinājuma raksts! — karaliene iesaucās.

—   Dāvinājuma raksts? — Fukē pārjautāja.

—    Jā, — karalis atbildēja finansu superintendantam. — Kardināla kungs, juzdams nāves tuvošanos, nodod savu mantu man.

—    Četrdesmit miljonus! — karaliene turpināja. — Ak, mans dēls! Cik kardināls ir cēlsirdīgs! Tas pierāda, ka visas ļaunās tenkas ir nepamatotas. Šie četrdesmit miljoni, kas ir savākti lēni un pamazām, tagad uzreiz ieplūdīs karaļa kasē: tas ir īsts pavalstnieks un patiess kristietis.

Karaliene vēlreiz pārlasīja dokumentu un tad atdeva Ludviķim, kas nodrebēja, izdzirdis karalienes nosaukto milzīgo summu. Fukē atkāpās dažus soļus un klusēja.

Karalis paskatījās uz viņu un iedeva viņam vēstuli. Superintendants paklanījās un teica, tikko uzmetis skatienu papīram:

—   Jā, es redzu, tas ir dāvinājuma raksts.

—    Mans dēls, jādod atbilde, — Austrijas Anna mudināja, un tūlīt

pat.

—   Kā lai es atbildu, jūsu majestāte?

—   Brauciet pie kardināla.

—   Bet vēl nav pagājusi ne stunda, kopš es atgriezos no viņa svētības, — karalis iebilda.

—   Tad uzrakstiet viņam.

—   Uzrakstīt! — karalis ar riebumu iesaucās.

—   Man liekas, — Austrijas Anna turpināja, — cilvēkam, kas sniedz tādu dāvanu, gan pienākas tūlītēja pateicība.

Pagriezusies pret Fukē, viņa pārjautāja:

—   Vai tad tā nav, Fukē kungs?

—    Majestāte, dāvana ir tā vērta, — Fukē atbilde bija atturīga, un karalis to uzreiz pamanīja.

—   Tātad pieņemiet un pateicieties, — karaliene neatlaidās.

—   Bet ko domā Fukē kungs?

—   Valdniek, jūs gribat zināt manas domas?

—   Jā.

—   Pateicieties, bet dāvanu nepieņemiet, jūsu majestāte, — Fukē teica.

—   Kāpēc? — karaliene jautāja.

—   To jūs pati teicāt, majestāt: karaļi nevar vai arī nedrīkst pieņemt dāvanas no saviem pavalstniekiem.

Karalis klusēdams uzklausīja abus pretrunīgos padomus.

—    Kungs, — Austrijas Anna iebilda, — jums vajag nevis atrunāt karali pieņemt šo dāvanu, bet jūsu amats prasa, lai jūs izskaidrotu viņa majestātei, ka šie četrdesmit miljoni viņam ir vesela bagātība.

—   Tieši tāpēc, ka šie četrdesmit miljoni ir bagātība, man jāsaka karalim: „Jūsu majestāte, ja jau karalim neklājas pieņemt no pavalstnieka Sešus zirgus, kas maksā divdesmit tūkstošus livru, tad vēl nepieklājīgāk ir pieņemt veselu bagātību no cita pavalstnieka, kurš ne vienmēr bijis izvēlīgs līdzekļos, ar kādiem šī bagātība iegūta."

—    Kungs, jums nepiedien mācīt karali, — Austrijas Anna atteica. — Sagādājiet pats viņam četrdesmit miljonus, no kuriem jūs gribat, lai viņš atsakās.

—   Karalis saņems tos, tiklīdz izteiks tādu vēlēšanos, — palocīdamies teica finansu superintendants.

—   Jā, izspiežot no tautas nodokļus, — Austrijas Anna atbildēja.

—   Vai tad tie četrdesmit miljoni, kas norādīti dāvinājuma rakstā, nav izspiesti no tautas? Viņa majestāte gribēja zināt manu viedokli, un es to izteicu. Ja karalis vēlēsies manu palīdzību, es esmu gatavs viņam cītīgi kalpot.

—    Ņemiet gan, mans dēls, ņemiet, — Austrijas Anna pierunāja. — Jūs stāvat pāri dažādām tenkām un greiziem iztulkojumiem.

—    Atsakieties, jūsu majestāte, — Fukē teica. — Kamēr karalis ir dzīvs, viņam ir tikai viens šķērslis — sirdsapziņa, un viens tiesnesis — viņa griba. Toties pēc nāves viņu tiesā nākamās paaudzes un attaisno vai apvaino par izdarīto.

—    Pateicos, jūsu majestāte, — Ludviķis atbildēja, godbijīgi palocīdamies karalienei. — Paldies, — viņš piebilda, pieklājīgi atvadīdamies no Fukē.

—   Vai jūs pieņemsiet? — Austrijas Anna jautāja.

—   Es padomāšu, — karalis atbildēja, paskatīdamies uz Fukē.

XLVIII

Agonija

Nosūtījis dāvinājuma rakstu karalim, kardināls pavēlēja sevi tai pašā dienā pārvest uz Vensenu. Karalis un galms viņam turp sekoja. Šī spīdekļa pēdējie stari tomēr vēl bija tik spoži, ka apslāpēja citas gaismas. Kā jau Geno bija pareģojis, slimība pastiprinājās: kardināls jau vairs necīnījās ar podagru, bet ar nāvi. Bailēm no nāves vēl pievienojās mokošas bailes, ka karalis pieņems piedāvāto dāvanu, kaut arī Kolbērs turpināja apgalvot, ka karalis naudu nepieņems.

Jo ilgāk dāvinājuma raksts neatgriezās, jo biežāk Mazarīni domāja, ka četrdesmit miljonu dēļ gan bija vērts riskēt, sevišķi ar tik apšaubāmu vērtību kā dvēsele. Būdams kardināls un premjerministrs, Mazarīni bija gandrīz ateists un katrā ziņā materiālists.

Tiklīdz iečīkstējās durvis, Mazarīni atskatījās, cerēdams, ka nelaimīgais dāvinājuma raksts tiek nests atpakaļ; vīlies cerībās, viņš vaidēdams atkrita gultā un pēc šī īsā aizmirstības mirkļa sajuta vēl spēcīgākas sāpes.

Austrijas Anna arī atradās kardināla tuvumā; kaut arī viņas sirds vecumā bija kļuvusi cietāka, viņa tomēr nespēja atteikt savu līdzjūtību mirstošajam — kā sieviete, apgalvoja vieni, kā valdniece, apstrīdēja citi. Ja varētu tā teikt, viņa jau iepriekš uzlika sēru masku savai sejai, un galms sekoja viņas priekšzīmei.

Nevēlēdamies izrādīt, kas notiek viņa sirdī, Ludviķis XIV neatstāja savu istabu, kur kopā ar viņu atradās viena no viņa zīdītājām. Jo tuvāk nāca viņa neatkarības laiks, jo viņš kļuva pacietīgāks un pieticīgāks, jo vairāk iegrima savās domās kā visi stiprie cilvēki, kam dzīvē ir savs mērķis, kas sakopo spēkus izšķirošajam mirklim.

Kardināls paslepus saņēma pēdējo svaidīšanu. Viņš palika uzticīgs savam paradumam visu slēpt un arī tagad cīnījās ar acīmredzamo patiesību. Viņš pieņēma viesus, gulēdams gultā, un izlikās, it kā viņa slimība būtu nejaušība.

Savukārt Geno nevienam neko neteica; kad iztaujāšana viņam galīgi apnika, viņš tikai atbildēja:

—  Kardināls vēl nav vecs un ir spēka pilns. Tomēr likteni nevar mainīt. Ja cilvēkam lemts nomirt, tad viņš noteikti nomirs.

Viņš izteicās skopi un piesardzīgi, un sevišķi rūpīgi viņa vārdus apsvēra divi cilvēki: karalis un kardināls.

Par spīti Geno prognozēm, Mazarīni vēl joprojām cerēja vai arī, pareizāk sakot, tik meistarīgi spēlēja šo lomu, ka pat slīpētākos viltniekus, kuri apgalvoja, ka kardināla cerības ir mānīgas, tomēr pašus apmānīja kardināls.

Ludviķis jau divas dienas nebija redzējis kardinālu un nepārtraukti domāja par četrdesmit miljoniem, kuri tik ļoti nomocīja Mazarīni. Viņš arī nezināja, kāds ir premjerministra patiesais stāvoklis. Slepus no visiem viņš beidzot pieņēma lēmumu un lūdza tikšanos ar Mazarīni. Austrijas Anna, kas neatkāpās no kardināla, pirmā uzzināja par karaļa vēlēšanos un pateica to uztrauktajam kardinālam.

Ar kādu mērķi Ludviķis XIV lūdz viņam tikšanos? Vai, lai atdotu naudu, kā apgalvoja Kolbērs? Vai arī, lai pateiktos par dāvanu un atstātu naudu sev, kā domāja pats Mazarīni? Juzdams, ka šī neziņa viņu nogalinās, mirējs ne mirkli nešaubījās.

—   Būšu laimīgs redzēt viņa majestāti! — viņš iesaucās, pamādams Kolbēram, kas sēdēja pie slimā gultas un tūlīt viņu saprata.

—   Jūsu majestāte, — Mazarīni turpināja, griezdamies pie karalienes, — neatsakieties apliecināt karalim manu vārdu patiesīgumu.

Austrijas Anna piecēlās. Arī viņu satrauca šo četrdesmit miljonu liktenis, par kuriem pašlaik slepus domāja visi.

Kad viņa izgāja, Mazarīni ar grūtībām paslējās gultā un teica sekretāram:

—  Ak, Kolbēr, kādas drausmīgas dienas!.. Tādas var nonāvēt cilvēku! Redzēsi, ka dokumentu neatdos.

—   Pacietību, — Kolbērs atteica.

—   Tu esi traks! Ieteikt man paciesties! Kolbēr, tu smejies par mani; es mirstu, bet tu man ieteic pagaidīt!

—   Monsenjor, — Kolbērs teica ar savu parasto aukstasinību, — nevar būt, ka mani paredzējumi nepiepildītos. Karalis grib jūs redzēt; tas nozīmē, ka viņš atdos dāvinājuma rakstu personīgi.

—  Tu domā?… es gan esmu pārliecināts, ka viņš grib man pateikties.

Šajā brīdī atgriezās Austrijas Anna: pa ceļam pie dēla viņa bija satikusi priekšistabā jaunu ārstu, kurš piedāvāja savus pakalpojumus, lai izdziedinātu kardinālu. Austrijas Anna ienesa vienu pulveri pārbaudei.

Mazarīni gaidīja ne jau to; viņš pat nepaskatījās uz pulveri.

—    Ak, jūsu majestāte, — viņš teica, — tagad tam nav īstais laiks! Pirms divām dienām es piedāvāju karalim nelielu dāvanu. Droši vien aiz delikātuma viņa majestāte līdz šim negribēja par to runāt; tagad pienācis izšķirošais brīdis, un es jūs, majestāt, lūdzu: pasakiet man, vai karalis kaut ko ir nolēmis šajā lietā.

Karaliene dzīrās atbildēt. Mazarīni viņu atturēja.

—   Runājiet patiesību! Visu svēto vārdā — patiesību! Nemāniet mirstošu cilvēku ar nepiepildāmām cerībām!

Šajā brīdī viņš uztvēra Kolbēra skatienu, kas pauda, ka viņš pieļāvis kļūdu.

—   Es zinu, — Austrijas Anna atbildēja, saņēmusi kardināla roku, — jūs augstsirdīgi piedāvājāt karalim nevis nelielu dāvanu, kā jūs savā kautrībā to nosaucāt, bet gan milzīgu summu. Zinu, cik jums būs smagi, ja karalis…

Mirstošais Mazarīni klausījās viņā uzmanīgāk kā desmit veselie.

—  Ja karalis… — viņš nomurmināja.

—   Ja karalis, — Austrijas Anna turpināja, — nepieņems dāvanu, ko jūs viņam no sirds piedāvājat.

Mazarīni atkrita spilvenos, izmisumā atteikdamies no tālākas cīņas. Viņam pietika spēka un drosmes vēl uzmest Kolbēram tādu skatienu, kas izsaka vairāk nekā desmit garas poēmas.

—   Jūs taču uzņemtu karaļa atteikumu kā apvainojumu, vai ne? — karaliene piemetināja.

Mazarīni grozījās uz. spilvena un neteica ne vārda. Karaliene nesaprata vai izlikās, ka nesaprot viņa izturēšanos.

—   Tāpēc es centos palīdzēt karalim ar labu padomu, — viņa teica. Atradās cilvēki, kas apskauda slavu, kādu jums nesīs šī cēlā rīcība. Viņi centās iedvest karalim, ka viņam neklājas pieņemt jūsu dāvanu; bet es cīnījos jūsu labā un tik veiksmīgi, ka jums, šķiet, nevajadzēs pārdzīvot atteikuma rūgtumu.

—   Ā! — Mazarīni čukstēja, pievērsis viņai savu miglaino skatienu. — Tas ir pakalpojums! Es ne mirkli to neaizmirsīšu tajās nedaudzajās stundās, kas man vēl atlikušas ko dzīvot!

—   Jāatzīst, ka šis pakalpojums man sagādāja lielas pūles.

—   Nolādēts! Es domāju gan!

—   Kas jums kaiš?

—   Es degu kā ugunīs! Degu!

—   Vai jūs ļoti ciešai?

—   Kā ellē!

Kolbērs bija gatavs izkrist vai cauri zemei.

—   Jūs domājat, — Mazarīni jautāja karalienei, — jūs domājat, ka viņa majestāte… — viņš uz brīdi apklusa, — ka viņa majestāte nāks, lai man pateiktos?

—   Jā, — karaliene atbildēja.

Mazarīni caururba Kolbēru ar iznīcinošu skatienu.

Šajā brīdi paziņoja par karaļa ierašanos priekšistabā, kas bija pilna ar cilvēkiem. Kolbērs izmantoja sacēlušos kņadu un pazuda ejā aiz kardināla gultas. Austrijas Anna sagaidīja dēlu, stāvēdama kājās. Ludviķis XIV ienāca pa durvīm un pievērsa skatienu mirējam. Kardināls nevēlējās pat pagriezties uz karaļa pusi, jo viņš no tā vairs neko negaidīja.

Kambarsulainis piestūma krēslu gultai. Ludviķis XIV paklanījās karalienei, tad kardinālam un apsēdās. Karaliene darīja to pašu.

Karalis atskatījās. Kambarsulainis saprata viņa skaitienu un deva zīmi galminiekam, kas tūlīt pat izgāja no istabas. Guļamistabā iestājās klusums. Jaunais karalis vienmēr izturējās bikli pret savu jaunības dienu skolotāju un svinigajā nāves bridi izjuta pret viņu vēl lielāku godbijību. Tāpēc viņš neuzdrošinājās uzsākt sarunu, apzinādamies, ka tagad katram vārdam ir sevišķa nozīme.

Kardinālu šobrīd mocīja tikai viena doma — par dāvinājuma rakstu. Viņš izskatījās izmocīts un drūmu skatienu, bet cēlonis bija nevis ciešanas, bet gan mokošās gaidas: lūk, tūlīt karalis pateiksies viņam, un zudīs pēdējā cerība atgūt naudu.

Mazarīni pirmais pārtrauca klusumu.

—   Jūsu majestāte arī atbrauca uz Vensenu? — viņš vaicāja.

Karalis pamāja.

—   Jūs parādījāt mirstošajam lielu žēlastību, — Mazarīni turpināja,— un es varēšu mierīgāk nomirt.

—   Ceru, — karalis atbildēja, — ka es esmu atnācis nevis pie mirēja, bet pie slimnieka, kurš var izveseļoties.

Mazarīni pašūpoja galvu.

—   Pēdējais apmeklējums, — viņš sacīja, — jā, pēdējais!

—   Ja tas tā būtu, — karalis atbildēja, — tad es būtu ieradies, lai pēdējo reizi lūgtu padomu savam garīgajam vadītājam, kuram man par visu jāpateicas.

Austrijas Anna bija sieviete: viņa nespēja novaldīt asaras. Ludviķis arī šķita aizkustināts, bet visvairāk uztraucies bija Mazarīni, tikai pavisam cita iemesla dēļ. Iestājās klusums. Karaliene noslaucīja asaras. Karalis nomierinājās.

Mazarīni vai aprija ar acīm karali, juzdams, ka tuvojas pats izšķirošais brīdis.

—    Kardināla kungs, mana apmeklējuma galvenais mērķis ir pateikties jums no sirds par pēdējo draudzības pierādījumu, kuru es saņēmu.

Kardināla vaigi iekrita, mute pavērās, un viņš ar pūlēm apspieda vissmagāko nopūtu savā dzīvē.

—    Jūsu majestāte, — viņš teica, — es atraušu visu manai nabaga ģimenei, izputināšu visus savus radiniekus. Par to mani neviens nevainos, toties neviens neuzdrošināsies teikt, ka es atteicos visu upurēt savam karalim.

Austrijas Anna atkal sāka raudāt.

—   Cienījamais kardināl, — karalis iebilda tik nopietni, kā viņa gados nevarētu gaidīt. — Man liekas, jūs mani īsti nesapratāt.

Mazarīni paslējās un atspiedās pret spilvenu.

—    Neviens nedomā izputināt jūsu ģimeni un atņemt kaut ko jūsu radiniekiem… Tas nekad nenotiks!

Mazarīni nodomāja: „Ak tā, viņš droši vien atdos man kādas dru- pačas no šiem miljoniem; pacentīsimies izraut pēc iespējas lielāku kumosu."

—   Jūsu majestāte, — skaļi viņš teica, — man ir liela ģimene, un manas krustmeitas cietīs trūkumu, kad manis vairs nebūs.

—   Neuztraucieties par savu ģimeni, — karaliene steidzīgi iejaucās. — Jūsu draugi būs mūsu visdārgākie draugi. Jūsu krustmeitas būs manas meitas, karaļa māsas; viņš veltīs savu labvēlību visiem, ko jūs mīlat.

„ Vārdi!" — nodomāja Mazarīni, kas labāk par visiem zināja, ko ir vērti karaļu solījumi.

Ludviķis uzminēja mirstošā domas.

—   Nomierinieties, godājamais Mazarīni kungs, — viņš teica ar skumju, bet zobgalīgu smaidu, — zaudējušas jūs, jūsu krustmeitas būs pazaudējušas savu galveno dārgumu, bet tomēr viņas paliks bagātākās mantinieces Francijā. Jūs man piedāvājāt viņu pūru…

Kardinālam aizrāvās elpa.

—   Bet es to atdodu jums, — karalis pabeidza, sniegdams kardinālam dāvinājuma rakstu, par kuru domājot, kardināls bija mocījies divas dienas.

—    Ā! Ko es jums teicu, kardināla kungs? — aiz. gultas kā viegla vēsmiņa atskanēja čuksts.

—    Jūsu majestāte atdod man dāvinājuma rakstu! — Mazarīni iekliedzās tik priecīgā satraukumā, ka pavisam aizmirsa savu labvēļa lomu.

—   Jūsu majestāte atdod četrdesmit miljonus! — iesaucās karaliene, kas bija tā satriekta, ka, savukārt, aizmirsa savu bēdu nomāktas sievietes lomu.

—   Jā, jūsu majestāte, jā, kardināla kungs, — karalis teica, saplēsdams papīru, kuru Mazarīni vēl joprojām neuzdrošinājās paņemt. — Jā, es iznicinu dokumentu, kas izputina veselu ģimeni. Kardināla īpašums, ko viņš sakrājis, kalpodams man, pieder viņam, un nevis man.

—  Jūsu majestāte, bet vai jūs esat padomājis, ka jūsu valsts kasē nav pat desmit tūkstošu ekiju? — Austrijas Anna iebilda.

—   Majestāt, es spēru pirmo soli kā karalis un ceru, ka tas būs labs iesākums manam valdīšanas laikam.

—   O, jums taisnība, jūsu majestāte! — Mazarīni iesaucās. — Tā ir patiešām cildena un augstsirdīga rīciba!

Viņš sāka rūpīgi izgludināt papīra gabaliņus, kas bija iekrituši viņa gultā, lai pārliecinātos, ka saplēsts patiešām ir oriģināls, nevis kopija. Beidzot viņam izdevās atrast strēmeli ar savu parakstu un, to atpazinis, viņš atkrita spilvenos, no prieka gandrīz zaudējis samaņu.

Nespēdama noslēpi savu sarūgtinājumu, Austrijas Anna pacēla acis un rokas pret debesīm.

—  Ak, Dievs, jūsu majestāte! — Mazarīni atkārtoja. — Cik gan ļoti jūs svētīs un mīlēs manā ģimenē. Per Baccho,* ja kāds no maniem radiniekiem dos jums iemeslu būt neapmierinātam, sarauciet tikai uzacis, un es tūlīt pat celšos augšā no kapa.

Šī runa neradīja gaidīto iespaidu. Ludviķa domas pievērsās citām svarīgākām lietām.

Austrijas Anna juta, ka nespēs apslēpt dusmas par dēla augstsirdību un kardināla liekulību, tāpēc piecēlās un izgāja no istabas, nerūpēdamās par to, ka atklāj savas jūtas.

Mazarīni visu saprata un, baidīdamies, ka Ludviķis XIV nemaina savu lēmumu, pēkšņi sāka stenēt, lai novirzītu uzmanību uz citu pusi. Vēlāk tā rīkojās Skapēns lieliskajā Moljēra komēdijā, ko drūmais īgņa Bualo** iedrošinājās kritizēt.

Pamazām vaidi kļuva klusāki, bet, kad Austrijas Anna izgāja, tie apklusa pavisam.

—  Kardināla kungs, vai jūs nevēlaties dot man kādu padomu? — karalis apjautājās.

— Jūsu majestāte, — Mazarīni atbildēja, — jūs jau tagad esat gudrības un saprāta iemiesojums; es nemaz nerunāju par jūsu cēlsirdību: šodienas rīcība pārspēj visus seno laiku un mūsdienu dižo cilvēku veikumus.

Karalis šīs uzslavas uzņēma vēsi.

— Jūsu runā skan tikai pateicība, — viņš teica. — Vai patiešām jūsu pieredze, kas pazīstama daudz vairāk nekā mana gudrība, saprātīgums un cēlsirdība, neliek dot man draudzīgu padomu, kas noderētu nākotnē?

Mazarīni mirkli padomāja.

— Jūsu majestāte tik daudz izdarīja manā labā, pareizāk sakot, manas ģimenes labā.

Velns parāvis (itāl.).

Bualo (1636 — 1711) — klasicisma dzejnieks uņ teorētiķis, kas kritizēja Moljēru par atkāpšanos no klasicisma estētikas normām.

—   Nerunāsim par to, — karalis atteica.

—   Es gribu jums kaut ko dot to četrdesmit miljonu vietā, no kuriem jūs tik augstsirdīgi atteicāties.

Ludviķis XIV ar žestu noraidīja šos glaimus.

—   Es gribu, — Mazarīni turpināja, — dot jums kādu padomu, vienu vienīgu, kas ir dārgāks par četrdesmit miljoniem. Uzklausiet to.

—   Klausos.

—    Pieliecieties tuvāk, jūsu majestāte, jo es esmu ļoti vārgs. Tuvāk, vēl tuvāk!

Karalis pieliecās slimniekam.

—   Jūsu majestāte, — Mazarīni teica tik klusi, ka šķita — tā ir aiz- kapa dvesma, kas saniedz karaļa ausis, — jūsu majestāte, nekad neņemiet sev pirmo ministru!

Ludviķis izbrīnā izslējās. Šis padoms atgādināja grēksūdzi. Šī patiesā Mazarīni grēksūdze bija dārgāka par visu. Mantojums, ko kardināls atstāja jaunajam karalim, bija tikai pieci vārdi, bet, kā jau Mazarīni teica, šie pieci vārdi bija vismaz četrdesmit miljonu vērti. Ludviķis uz mirkli apmulsa. Mazarīni turpretim izskatījās tā, it kā būtu pateicis visparastāko lietu.

—   Izņemot jūsu ģimeni, jūs manai aizgādībai nevienu citu neuzticat? — karalis jautāja.

Aiz gultas aizkara bija dzirdams kluss troksnis.

Mazarīni saprata.

—   Jā, jā, — viņš piebilda, — es gribu rekomendēt jūsu majestātei kādu gudru, godīgu un ļoti veiklu cilvēku…

—   Kā viņu sauc?

—   Jūs droši vien neesat dzirdējis viņa vārdu. Tas ir Kolbēra kungs, mans pārvaldnieks. Pārbaudiet viņu, — Mazarīni pārliecinoši turpināja, — visi viņa paredzējumi piepildās. Viņam ir vērīgs skatiens, un viņš ne reizes nav kļūdījies ne notikumu vērtējumā, ne, kas ir vēl pārsteidzošāk, cilvēkos. Es esmu daudz parādā jūsu majestātei, bet domāju, ka būšu savu parādu dzēsis, ja atstāšu jums Kolbēra kungu.

—   Labi, — Ludviķis XIV izklaidīgi sacīja; viņš nebija dzirdējis Kolbēra vārdu un kardināla sajūsminātos vārdus uztvēra kā mirēja murgus.

Mazarīni atkrita atpakaļ spilvenos.

— Tagad ardievu, jūsu majestāte… Palieciet sveiks! — Mazarīni čukstēja. — Es esmu noguris, un man vēl veicams grūls ceļš, iekams es stāšos sava jaunā valdnieka priekšā. Ardievu, jūsu majestāte.

Jaunais karalis juta, ka viņa acīs sariešas asaras. Viņš pieliecās pie kardināla, kas šķita jau miris, un tad steidzīgi izgāja.

Pirmās daļas beigas

SATURS

Vikonts de Braželons jeb pēc desmit gadiem

Pirmā daļa

I          TOC \o "1-3" \h \z Vēstule 5

II          Kurjers 13

III          Satikšanās 20

IV           Tēvs un dēls 28 V Stāsts par Kropolī, Kropolu un diženo,

neatzīto mākslinieku 33

VI           Nepazīstamais 38

VII             Parī 43 VIII Kāds bija Ludviķis XIV savos divdesmit

divos gados 49 IX Kurā „Mediči viesnīcas" nepazīstamais

atklāj savu inkognito 59

X Kardināla Mazarīni aritmētika 70

XI Kardināla Mazarīni politika 78

XII Karalis un leitnants 86

XIII           Marija Mančīni 91

XIV           Karalis un leitnants demonstrē labu atmiņu 97 XV Trimdinieks 106

XVI           Remembcr! 111

XVII     Meklē Aramisu, bet atrod tikai Bazēnu 120 XVIII D'Artanjans meklē Portosu, bet atrod tikai

Musketonu 127

XIX Ko d'Artanjans nolēma darīt Parīzē 133 XX „Zelta piesliņā" Lombarda ielā tiek dibināta kompānija d'Artanjana idejas

realizācijai 138

XXI D'Artanjans gatavojas doties ceļojumā

tirdzniecības nama „Planšē un Co" interesēs

147 XXII D'Artanjans ceļo tirdzniecības nama„Planšē un Co" interesēs 154

XXIII     Autors pretēji savai gribai spiests nedaudz pievērsties vēsturei 160

XXIV      Dārgumi 170 XXV Purvs 177

XXVI Sirds un prāts 184

XXVII Nākamajā dienā 191

XXVIII Kontrabanda 197 XXIX D'Artanjans sāk baidīties, ka viņa un

Planšē nauda ir neglābjami zaudēta 202

XXX „F!anšē un Co" akcijas ceļas 209

XXXI Sāk atklāties Monka nodomi 215 XXXII Atoss un d'Artanjans atkal satiekas

viesnīcā „Brieža rags" 219

XXXIII     Audience 231

XXXIV      Bagātības radītās neērtības 238 XXXV Kanāls 243

XXXVI Ar brīnuma palīdzību d'Artanjans izvelk

koledžu no priedes koka kastes 250

XXXVII Kā d'Artanjans norēķinājās ar biedriem 258 XXXVIII No kuras redzams, ka 17. gadsimtā franču

bodnieks bija kārtīgs cilvēks 264

XXXIX Mazarīni spēle 269

XL Valsts lieta 273

XLI Stāsts 278

XL1I Mazarīni kļūst izšķērdīgs 284

XLIII (ieno 288

XLIV Kolbērs 290

XLV Godīga cilvēka grēksūdze 295

XLVI Dāvinājuma raksts 300 XLVII Kā Austrijas Anna deva Ludviķim XIV

vienu padomu, bet Puķē kungs — pavisam

citu 303

318

XLV1II Agonija 310

SATURS

Aleksandrs Dimā (tēvs)

Kopoti raksti piecpadsmit sējumos

Divpadsmitais sējums

a Vikonts de Braželons

jeb

pēc desmit gadiem

Pirmā grāmata Otrā dala

Rīgā 1994

<.Oprrcxin;iaT> C."IIercpfiypr, 109-4.

Izdevumu sagatavojusi SIA „IMPAKS"

Tulkojusi L.Rozīte Redaktors H.Jubels Korektore G.Kalnina

Ofseta papīrs. Formāts 60x90 1/16 Tirāža 5 000 eks. Līgumcena. Izdevējdarbības licence Nr.

OTRA DAĻA

.

I

Kolbēra pirmā parādīšanās

Gan mirējam, gan karalim nakts pagāja mokošās gaidās: mirstošais alka atpestīšanu no mokām, bel karalis brīvību.

Ludviķis nebija gājis gulēt.

Stundu pēc tam, kad karalis atstāja kardināla guļamistabu, viņš uzzināja, ka mirējs jūtas labāk un licis sevi apģērbt, safrizēt un nogrimēt, lai varētu pieņemt sūtņus. Līdzīgi Augustam, arī kardināls uzskatīja, ka dzīve ir milzīgs teātris, un gribēja nospēlēt savas komēdijas pēdējo cēlienu kā nākas.

Austrijas Anna vairs pie kardināla neparādījās; viņai tur vairs nebija ko darīt. Viņas neierašanos attaisnoja ar pieklājības prasībām. Starp citu, arī kardināls nejautāja pēc viņas: viņš pārāk labi atcerējās padomu, ko karaliene bija devusi dēlam.

Ap pusnakti, kad no Mazarīni vaigiem vēl nebija noņemti krāšļi, sākās agonija. Viņš vēlreiz pārlasīja testamentu. Tas pilnībā pauda viņa gribu. Baidīdamies, ka mantkārības nolūkos kāds varētu piespiest viņu kaut ko izmainīt testamentā, izmantojot viņa vājumu, viņš pavēlēja Kol- bēram, kas kā modrs sargs staigāja pa koridoru gar viņa guļamistabu, lai tas nevienu neielaiž.

Karalis bija ieslēdzies savos apartamentos un katru stundu sūtīja zīdītāju uz Mazarīni istabām; pavēlot sniegt viņam visprecīzākās ziņas par kardināla stāvokli.

Pusnakts stundā Geno izmēģināja pēdējo līdzekli, kas skaitījās visiedarbīgākais. Tais laikos uzskatīja, ka arī pret nāvi ir kādi maģiski līdzekļi.

Mazarini iedzēra zāles un uz kādām desmit minūtēm sāka justies labāk. Tūlīt viņš lika visiem pateikt, ka slimības gaitā nolicis lūzums uz labo pusi.

Kad karalis izdzirdēja šo jaunumu, uz viņa pieres izspiedās auksti sviedri. Viņš jau bija skatījis ataustam brīvību, un tāpēc tagad verdzība viņam šķita vēl nepanesamāka.

Toties nākamā ziņa visu pilnīgi izmainīja: kardināls tik tikko elpoja un ar pūlēm sekoja lūgšanām, ko pie viņa pagalvja lasīja abats no Svētā Niklāva baznīcas.

Ārkārtīgi uztraukts karalis staigāja pa istabu un pētīja dokumentus, ko bija izņēmis no lādītes, kuras atslēga bija tikai viņam.

Zīdītāja atgriezās jau trešo reizi un pavēstīja, ka Mazarīni pateicis kalambūru un pavēlējis nolakot viņam piederošo Ticiāna „Floru".

Beidzot ap diviem naktī karali pārmāca nogurums: jau diennakti viņš nebija gulējis. Viņu pārņēma miegs, kas jaunībā ir neuzveicams. Karalis tomēr nelikās gultā: viņš aizmiga krēslā. Ap četriem ienāca zīdītāja un pamodināja viņu.

—   Nu? - karalis vaicāja.

—   Jūsu majestāte, — līdzjūtīgi čukstēja zīdītāja, saņēmusi rokas, — viņš ir miris!

Karalis strauji pielēca kājās.

—   Vai tas ir droši?

—   Droši.

—   Kas tev to teica?

—   Kolbēra kungs.

—   Vai viņš to noteikti zina?

—   Viņš iznāca no guļamistabas un apgalvoja, ka pats pielicis spoguli pie kardināla lūpām.

—   Ā, labi, — karalim izlauzās. — Kur tad ir Kolbērs?

—   Viņš nupat atstāja kardināla guļamistabu.

—   Un kurp viņš devās?

—   Viņš sekoja man.

—   Tātad viņš…

—   Viņš ir šeit, jūsu majestāte, un gaida aiz durvīm, kad jums labpatiks viņu pieņemt.

Ludviķis piesteidzās pie durvīm, pats atrāva tās vaļā un koridorā ieraudzīja Kolbēru, kas nekustīgi stāvēja un gaidīja. Ieraudzījis melnai statujai līdzīgo stāvu, karalis nodrebēja, bet tad pamāja Kolbēram, lai tas seko viņam.

—   Kungs, ko jūs atnāeāt man paziņot? — Ludviķis vaicāja, samulsis, ka uzminētas viņa patiesās domas un viņam nav izdevies tās noslēpt.

—   Kardināla kungs ir miris, jūsu majestāte, un es atnesu jums viņa pēdējo sveicienu.

Karalis kļuva domīgs. Viņš uzmanīgi vēroja Kolbēru un atcerējās kardināla pēdējos vārdus.

—   Jūs bijāt viņa svētības uzticams kalps, viņš pats man tā teica.

—   Jā, jūsu majestāte.

—   Jūs zināt vienu otru viņa noslēpumu?

—   Visus.

—   Man ir dārgi nelaiķa kardināla draugi un kalpi, un es parūpēšos, lai jūs pieņemtu manā dienestā.

Kolbērs paklanījās.

—   Liekas, jūs esat finansists?

—  Jā, jūsu majestāte.

—   Cik es atceros, tad tieši man jūs neesat kalpojis?

—  Atvainojiet, jūsu majestāte, bet man bija tas gods ieteikt kardināla kungam, kā katru gadu jūsu majestātes kasei var ieekonomēt trīssimt tūkstošus franku.

—   Kā tad tos var ieekonomēt? — Ludviķis XIV jautāja.

—  Vai jūsu majestāte zina, ka šveiciešu rota lentu galos nēsā sudraba mežģīnes?

—   Zinu.

—    Es ieteicu piešūt lentām mežģīnes no neīsta sudraba; neviens to nevar pamanīt, bet par simt tūkstošiem ekiju sešus mēnešus var barot veselu pulku un nopirkt desmit tūkstušus labu musketu vai arī uzbūvēt kuģi ar desmit lielgabaliem.

—   Tiesa, — Ludviķis XIV piezīmēja un vēl vērīgāk ieskatījās Kol- bērā. — Pēc manām domām, šī ekonomija bija īsti vietā; gandrīz jāsmejas — kareivji nēsāja tādas pašas mežģīnes kā augstmaņi.

—   Es esmu laimīgs, ka jūsu majestāte atzīst manu rīcību, — Kolbērs atbildēja.

—  Vai jūs nodarbojāties tikai ar kardināla lietām? — karalis jautāja.

—    Viņa svētība uzdeva man pārbaudīt arī finansu superintendanta rēķinus.

—   Ā! — Ludviķis XIV iesaucās. Viņš jau grasījās atlaist Kolbēru, bet pēdējie vārdi viņu ieinteresēja. — Nelaiķa kardināls uzdeva jums kontrolēt Fukē kunga rēķinus? Un kādi tad ir rezultāti?

—   Atklājās, ka ir deficīts, jūsu majestāte. Ja jūs atļausiet…

—   Runājiet, Kolbēra kungs.

—   Man jāsniedz jūsu majestātei daži paskaidrojumi.

—   Nē, nevajag. Jūs taču pārbaudījāt rēķinus, pasakiet: kādi ir rezultāti?

—  Tie ir vienkārši, jūsu majestāte… Viss ir tukšs, un naudas nav.

—    Kungs, esiet uzmanīgāks. Jūs asi kritizējat Fukē kunga darbību, bet, pēc visu domām, viņš ir ļoti izdarīgs cilvēks.

Kolbērs vispirms pietvīka un tad nobālēja, juzdams, ka šai brīdī viņš uzsāk cīņu ar gandrīz tikpat varenu personu kā mirušais kardināls.

—   Tieši tā, jūsu majestāte, viņš ir ļoti izveicīgs cilvēks, — Kolbērs atbildēja, zemu klanīdamies.

—   Ja jau viņš ir tik izdarīgs, bet naudas tomēr nav, kas tad ir vainīgs?

—  Jūsu majestāte, es neapsūdzu, bet tikai konstatēju faktus.

—  Labi, sastādiet atskaiti un sniedziet man. Jūs sakāt, ka ir deficīts? Bet varbūt tas ir īslaicīgs: atkal būs kredīts un līdz ar to arī nauda?

—   Nē, jūsu majestāte.

—   Es saprotu, ka ne šajā gadā, bet varbūt nākošajā?

—   Nākošais gads ir tāpat aptīrīts kā šis gads.

—   Nu, vēl pēc gada.

—   Arī tas ir aptīrīts.

—   Ko jūs sakāt, Kolbēra kungs?

—   Es apliecinu, ka ir iztērēti jau nākamo četru gadu ienākumi.

—   Nāksies aizņemties.

—   Jūsu majestāte, vajadzīgi trīs aizņēmumi.

—   Es radīšu jaunus amatus un par tiem saņemšu naudu.

—  Tas nav iespējams, jūsu majestāte: amatu jau ir pārāk daudz. Pircēji tos iegādājās, bet nepilda savus pienākumus. Bez tam superinten- danta kungs saņem trešo daļu no katra, un tā tautu aplaupa, bet jūsu majestātes kasei no tā nav nekāda labuma.

Karalis nepacietīgi sakustējās.

—   Paskaidrojiet man to, Kolbēra kungs.

—  Jūsu majestāte, izsakieties skaidrāk: kādus paskaidrojumus jūs vēlaties?

—   Jums taisnība. Vispirms vajadzīga skaidrība. Nu tad tā. Ja šodien līdz ar kardināla kunga nāvi es esmu kļuvis īsts karalis un vēlēšos saņemt naudu?

—  Jūsu majestāte to nesaņems.

—   Dīvaini! Kā tad tā, mans superintendants nesagādās man naudu?

Kolbērs papurināja galvu.

—   Ko tas nozīmē? Tātad mums ir tādi parādi, ka valsts ienākumi tos nesedz?

—   Jā, jūsu majestāte.

Karalis sarauca pieri.

—   Labi, — viņš teica, — es savākšu parādzīmes un panākšu, lai to īpašnieki samazina nodokļus un pārdod par lētākām cenām.

—   Tas nav iespējams, jūsu majestāte: paradzīmes ir pārvērstas vekseļos, kuri ērtības labad un darījumu dēļ sadalīti tik sīki, ka tagad atrast oriģinālu vairs nav iespējams.

Ludviķis ar joprojām sarauktu pieri dziļā satraukumā staigāja pa istabu.

Pēkšņi viņš apstājās un teica:

—   Ja tas viss ir taisnība, tad es esmu izputināts, pat vēl nesācis valdīt?

—   Jā, jūs esat izputināts, — bezkaislīgi atteica rēķinvedis.

—   Bet nauda taču kaut kur palika?

—   Protams, jūsu majestāte, un iesākumam es atnesu ziņas par kardināla Mazarīni kapitālu, ko viņš nevēlējās pieminēt ne savā testamentā, ne citos dokumentos. To viņš uzticēja man.

—  Jums?

—  Jā, valdniek, un pavēlēja atdot to jūsu majestātei.

—    Ko! Bez testamentā minētajiem četrdesmit miljoniem Mazarīni kungam bija vēl kāda nauda?

Kolbērs paklanijās.

—   Šis cilvēks bija kā muca bez dibena! — karalis čukstēja. — No vienas puses — Mazarīni, no otras — Fukē; par abiem kopā viņiem varbūt ir vairāk par simt miljoniem. Nav ko brīnīties, ka manā kasē ir tukšums.

Kolbērs gaidīja, nekustēdamies ne no vietas.

—  Vai summa, kuru jums jānodod man, ir vērā ņemama? — karalis vaicāja.

—  Jā,jūsu majestāte, tā ir apaļa summiņa.

—   Un cik?

—  Trīspadsmit miljoni liru, valdniek.

—  Trīspadsmit miljoni! — Ludviķa XIV izsaucienā skanēja priecīgas trīsas. — Jūs teicāt, trīspadsmit miljoni, Kolbēra kungs?

—  Jā, trīspadsmit miljoni, jūsu majestāte.

—   Un neviens par tiem nezina?

—   Neviens.

—   Vai tie ir pie jums?

—  Jā, jūsu majestāte.

—   Kad es varu tos saņemt?

—   Pēc divām stundām.

—   Kur tie ir?

—   Kardinālam piederošās mājas pagrabā, ko es mantoju pēc viņa testamenta.

—  Tātad jūs zināt kardināla testamentu?

—   Man ir viņa parakstīta kopija.

Kolbērs izņēma no kabatas dokumentus un parādīja karalim. Karalis izlasīja punktu par mājas nodošanu.

—   Bet šeit runāts tikai par māju un ne vārda par naudu.

—   Par naudu atbild mana sirdsapziņa.

—   Un Mazarīni jums uzticējās?

—   Kāpēc gan ne, jūsu majestāte?

—   Viņš… viņš bija tik neuzticīgs! Ka redzat, man viņš uzticējās.

Ludviķis izbrīnījies paskatījās uz Kolbēra paraupjo, bet izteiksmīgo

—  Jūs esat godīgs cilvēks. Kolbēra kungs, — viņš sacīja.

—   Tas nav vienkārši tikums, bel pienākums, — Kolbērs atturīgi atbildēja.

—   Varbūt šī nauda pieder viņa ģimenei?

—   Ja tā būtu, tad šī nauda būtu iekļauta testamentā, tāpat kā viss pārējais kardināla īpašums. Ja nauda piederētu viņa ģimenei, tad es, rakstot dāvinājuma rakstu, būtu to pievienojis četrdesmit miljoniem, ko kardināls piedāvāja jums.

—   Ko! Dāvinājuma rakstu sastādījāt jūs?

—   Es, jūsu majestāte.

—   Vai kardināls jūs mīlēja? — karalis naivi apvaicājās.

—   Es teicu viņa svētībai, ka jūsu majestāte dāvinājumu nepieņems, — Kolbērs pateica lai pašā mierīgajā balsī.

Ludviķis pārlaida roku pār pieri.

—   Es vēl esmu pārāk jauns, lai valdītu pār cilvēkiem, — viņš čukstēja.

Kolbērs pagaidīja, kamēr karalis atgūsies.

—   Kad pavēlēsiet atvest naudu, valdniek? — mazliet nogaidījis, Kolbērs prasīja.

—   Šodien vienpadsmitos vakarā, lai neviens nezinātu, ka es to esmu saņēmis.

—   Kur lai es to atvedu?

—   Uz Luvru. Pateicos jums, Kolbēra kungs.

Kolbērs paklanijās un izgāja.

—    Trīspadsmit miljoni! — iesaucās karalis, palicis viens. — Neticami!

Viņš nolaida galvu uz rokām un it kā iesnaudās.

Jau pēc mirkļa karalis pacēla galvu, sapurināja krāšņās matu cirtas, piecēlās un, atvēris logu, ļāva savu sakarsušo seju appūst svaigam rīta vējam, kas smaržoja pēc lapām un ziediem.

Horizonts laistījās rītausmā. Jaunā karaļa galvu apspīdēja pirmie saules stari.

—   Tā ir manas valdīšanas rītausma, — Ludviķis XIV čukstēja. — Varbūt Dievs Tas Kungs man ar to sūta zīmi?..

II

Ludviķa XIV pirmā valdīšanas diena

No rīta pilī visi uzzināja par kardināla nāvi, bet no pils ši ziņa izplatījās pa pilsētu.

Ministri Fukē, Lions un Leteljē sapulcējās sēžu zālē uz apspriedi. Karalis tūlīt lika viņus paaicināt.

—   Kungi, — viņš teica, — kardināla dzīves laikā es ļāvu viņam pārvaldīt manas lietas; tagad es pats ar tām nodarbošos. Jūs man dosiet padomus, kad es jums lūgšu. Varat iet!

Ministri izbrīnījušies saskatījās un tikko spēja noslēpt smaidu: viņi zināja, ka Ludviķis XIV, izaudzis pilnīgā neziņā par valsts lietām, aiz patmīlības uzņemas nepaceļamu nastu.

Fukē atvadījās no biedriem uz trepēm un sacīja viņiem:

—   Mums tas ir pat labāk, kungi, — būs mazāk rūpju.

Viņš priecīgs iesēdās karietē.

Pārējie atgriezās Parīzē, mazliet nobažījušies par tādu lietas pavērsienu.

Desmitos karalis iegāja pie mātes un noturēja ar viņu slepenu apspriedi; pēc pusdienām viņš iesēdās slēgtā karietē un devās tieši uz Luv- ru. Tur viņš pieņēma daudzus galminiekus un apmierināts ievēroja vispārējo apmulsumu un ziņkārību.

Vakara viņš pavēlēja slēgt visas Luvras ieejas, izņemot ieeju no krastmalas. Tur viņš nostādīja divsimt šveiciešu sargus, kas ne vārda neprata franciski; viņiem tika pavēlēts ielaist tikai ratus un nevienu neizlaist.

Tieši vienpadsmitos velves atbalsojās smagi piekrautu ratu rīboņa, tad otru un beidzot trešo. Pēc tam aizveroties noskanēja restes.

Drīz pie karaļa kabineta durvīm kāds pieklauvēja. Karalis pats atslēdza durvis un ieraudzīja Kolbēru, kurš īsi pateica:

—   Nauda ir jūsu majestātes pagrabā.

Ludviķis nokāpa pazemē, kuras atslēgu viņš jau no rīta bija iedevis Kolbēram, un pats apskatīja muciņas ar zeltu un sudrabu, ko bija atnesuši Kolbēram pilnīgi u/ticami ļaudis. Apskatījis muciņas, Ludviķis kopā ar Kolbēru atgriezās kabinetā. Pēdējais bija tikpat atturīgs, ne mazākā prieka izpausme nesatrauca viņa nesatricināmo mieru.

—   Kungs, — karalis vaicāja, — kādu atalgojumu jūs vēlaties par tādu padevību un godīgumu?

—   Nekādu, jūsu majestāte.

—   Kā tā, nekādu? Vai jūs nevēlaties saņemt kādu amatu?

—    Pat ja jūsu majestāte man nepiešķirs nekādu amatu, es tik un tā jums kalpošu. Es būšu labākais no karaļa kalpiem.

—   Jūs būsiet finansu intendants.

—   Jau ir superintendants, un viņš ir pati varenākā persona valstī.

—   o, — Ludviķis nosarcis iesaucās, — vai jūs tā domājat?

—    Viņš mani iznīcinās nedēļas laikā, valdniek. Jūsu majestāte uztic man kontroli; lai to veiktu, jābūt spējīgam, bet ko nozīmē intendants salīdzinājumā ar superintendantu?

—   Jums vajadzīgs atbalsts… Tātad jūs man neuzticaties?

—    Man jau bija tas gods pateikt jūsu majestātei, ka kardināla Mazarīni laikos Fukē kungs bija otrais cilvēks valstī; tagad Mazarīni ir miris, un Fukē kungs kļuvis par pirmo personu.

—    Kungs, šodien jūs man varat teikt visu, ko vēlaties; bet neaizmirstiet, ka rīt es to vairs necietīšu.

—   Tātad jūsu majestātei manis nevajadzēs?

—   Jūs jau tagad neesat vajadzīgs, jo baidāties man kalpot…

—   Es baidos tikai no tā, ka man neļaus jums kalpot.

—   Ko tad jūs gribat?

—   Lūdzu jūsu majestāti iecelt man palīgus intendatūrā.

—   Tad amats zaudēs savu nozīmi.

—   Toties nebūs bīstams.

—   Izvēlieties.

—   Es lūdzu Breteilu, Marēnu un Ervāru.

—   Rīt viņi tiks nozīmēti.

—   Pateicos, valdniek!

—   Vai tas ir viss, ko jūs lūdzat?

—   Uzdrošinos vēl palūgt…

—   Ko?

—   Atļaujiet man sasaukt tiesu palātu.

—   Kāpēc?

—  Lai tiesātu ierēdņus, kas pēdējos desmit gados atļāvušies pārkāpt savas tiesības.

—   Bet… ko ar viņiem darīs?

—  Trīs pakārs; pārējie visā atzīsies.

—  Es nevaru sākt savu valdīšanu ar nāves sodiem, Kolbēra kungs.

—   Labāk sākt nekā beigt ar sodiem, jūsu majeslate.

Karalis neko neatbildēja.

—   Vai jūsu majestāte man nepiekrīt? — Kolbērs jautāja.

—   Es padomāšu.

—  Tad jau būs par vēlu.

—   Kāpēc?

—  Tāpēc ka, ja šos cilvēkus brīdinās, viņi izrādīsies daudz spēcīgāki par mums.

—  Sasauciet liesu palātu.

—   Es to darīšu nevilcinoties.

—   Vai tagad ir viss?

—   Nē, valdniek, vēl ir kāds ļoti svarīgs jautājums… Kādas tiesības jūsu majestāte piešķir šai intendantūrai?

—   Nu… es nezinu… kādas parasti…

—  Jūsu majestāte, man vajadzīgas tiesības lasīt visu saraksti ar Angliju.

—  Tas nav iespējams. Anglijas depešas tiek atplēstas valsts padomē, tā bija arī kardināla laikos.

—  Man likās, ka jūsu majestāte šorīt paziņoja, ka padomes vairs nebūs.

—  Jā, paziņoju.

—  Tādā gadījumā lai jūsu majestāte personīgi lasa vēstules, kas pienāk no Anglijas. Es jūs ļoti lūdzu.

—   Labi, jūs tās saņemsiet un pēc tam ziņosiet man.

—  Atļaujiet vēl pajautāt jūsu majestātei: ko man tagad darīt ar finansēm?

—   Visu, ko neizdarīs Fukē kungs.

—  To es arī gribēju zināt. Pateicos, jūsu majestāte, es aizeju mierīgs.

To pateicis, viņš izgāja. Ludviķis viņu pavadīja ar skatienu.

Kolbērs nepaguva paiet ne simt soļus no Luvras, kad ieradās kurjers no Anglijas.

Karalis steidzīgi atplēsa paketi un ieraudzīja Kārļa II vēstuli.

Lūk, ko Anglijas monarhs rakstīja savam karaliskajam brālim:

„Jūsu majestāte, jūs droši vien esat satraukts par kardināla Mazarīni slimību; bet tā kā tā ir bīstama, tā jums var kļūt derīga. Ārsti apgalvo, ka kardinālu gaida nāve.

Pateicos jūsu majestātei par labvēlīgo atbildi uz manu priekšlikumu par lēdiju Henrieti Stjuarti, manu māsu; pēc nedēļas princese ar savu svītu dosies uz Parīzi.

Mani aizkustina jūsu radnieciskā labvēlība, un es esmu priecīgs, ka tagad varu jūs saukt par brāli ar vēl lielākām tiesībām. Es ļoti priecājos, ka varu pierādīt jūsu majestātei, kādu uzmanību es pievēršu visam, kas ir svarīgs jums. Jūs slepeni nostiprināt Belilu. Veltīgi. Starp mums nekad nebūs kara. Jūsu pasākumi mani neuztrauc, bet skumdina… Jūs bez vajadzības tērējat miljonus; pasakiet to saviem ministriem un ticiet, ka manai policijai ir visprecīzākās ziņas. Mans brāli, ja kādreiz gadīsies, atbildiet man ar tādu pašu pakalpojumu."

Karalis nikni pašķindināja zvanu. Ienāca kambarsulainis.

—   Tikko no šejienes izgāja Kolbēra kungs, viņš droši vien vēl ir ne: tālu. Pasauciet viņu!

Kambarsulainis jau gribēja izpildīt pavēli, bet karalis viņu apturēja.

„Nē, — viņš pie sevis teica, — nevajag… es noprotu šī cilvēka plānus. Belila pieder Fukē kungam; Belilu nostiprina, tātad Fukē organizē sazvērestību… Šīs sazvērestības atklāšana nozīmē superintendanta bojāeju; angļu vēstules atklāj šo sazvērestību; lūk, kāpēc Kolbērs vēlējās, lai viņa rokās katrā ziņā nonāktu sarakste ar Angliju… Es taču nevaru balstīties tikai uz šo cilvēku: tā ir tikai galva, bet man vajadzīgas arī rokas."

Pēkšņi Ludviķis priecīgi iesaucās.

—   Man bija musketieru leitnants! — viņš teica kambarsulainim.

—   Jā, jūsu majestāte, d'Artanjana kungs.

—   Vai viņš ir atvaļināts?

—   Tieši tā, jūsu majestāte.

—   Noteikti sameklējiet viņu, un lai viņš ierodas pie manis rīt no rīta, tikko es būšu piecēlies.

Kambarsulainis paklanījās un izgāja.

—   Man pagrabā ir trīspadsmit miljonu, — Ludviķis teica. — Kolbērs tagad pārzinās manu kasi, d'Artanjans — manu zobenu. Es esmu īsts karalis!

III

Kaislība

Dienā, kad Atoss ieradās Parīzē, viņš, kā mēs jau zinām, devās no karaļa pils uz mājām Sentonorē ielā.

Tur viņu gaidīja vikonts dc Braželons un sarunājās ar Grimo.

Sarunāties ar veco kalpu nepavisam nebija viegli; šo mākslu pārvaldīja tikai divi cilvēki — Atoss un d'Artanjans. Pirmajam tas izdevās tāpēc, ka Grimo centās panākt, lai viņš ierunājas; savukārt d'Artanjans prata ierosināt uz runāšanu veco Grimo.

Rauls centās no viņa izspiest stāstu par Atosa neseno braucienu uz Angliju; Grimo visu izstāstīja ar dažiem žestiem un ne vairāk, ne mazāk kā astoņiem vārdiem.

Vispirms viņš ar viļņveida rokas kustībām parādīja, ka viņi šķērsoja jūru.

—   Tas bija kāds uzdevums? — Rauls jautāja.

Grimo apstiprinoši pamāja.

—   Vai grāfam draudēja briesmas? — Rauls turpināja izjautāt.

Grimo viegli paraustīja plecus, kam bija jānozīmē: „Zināmā mērā".

—   Kādas? — vikonts de Blaželons bija neatlaidīgs.

Grimo norādīja uz zobenu, uguni un musketi, kas ,karājās pie sienas.

—   Tātad grāfam tur bija kāds ienaidnieks? — Rauls iesaucās.

—   Monks.

Rauls turpināja:

—   Dīvaini! Grāfs vēl joprojām uzskata mani par mazu zēnu un negrib dalīties ar mani ne briesmās, ne slavā, ko nes tādi pasākumi.

Grimo pasmaidīja.

Šai brīdī ieradās Atoss.

Pazinis sava kunga soļus, Grimo izskrēja viņam pretī, un saruna aprāvās.

Raulam tomēr gribējās saņemt atbildi uz savu jautājumu. Satvēris grāfa rokas, viņš dedzīgi, bet godbijīgi un reizē smagi vaicāja:

—    Kā gan jūs varējāt doties bīstamā ceļojumā, neatvadījies no manis un neaicinājis palīgā manu zobenu? Tagad, kad es esmu pieaudzis, man jābūt jūsu atbalstam: jūs pats taču ieaudzinājāt manī vīrišķību. Ak, grāf, vai patiešām jūs gribējāt mani nolemt liktenim nekad mūžā vairs jūs neredzēt?

—     Raul, kas jums teica, ka mans ceļojums bija bīstams? — grāfs jautāja, sniegdams Grimo apmetni un cepuri, kamēr tas atsprādzēja viņa zobenu.

—   Es, — Grimo atbildēja.

—   Kāpēc? — Atoss stingri noprasīja.

^C) Grimo apjuka. Rauls aizsteidzās viņam priekšā ar atbildi:

—   Kāpēc gan krietnais Grimo man nedrīkst teikt patiesību par jums? Kurš tad vēl jūs mīlēs un palīdzēs jums, ja ne es?

Atoss neatbildēja. Viņš ar laipnu rokas mājienu atlaida Grimo un tad apsēdās krēslā; Rauls stāvēja viņa priekšā.

—    Katrā ziņā jums bija neparasts ceļojums… — Rauls turpināja. — Jums draudēja uguns un ieroči…

—    Nerunāsim par to, — Atoss laipni teica. — Patiešām es devos ceļā pēkšņi; pakalpojums, ko vajadzēja izdarīt karalim Kārlim II, lika man pasteigties ar aizbraukšanu. Mani ļoti aizkustina jūsu nemiers; es zinu, ka varu uz jums paļauties. Vai manas prombūtnes laikā jums nekā netrūka, vikont?

—   Nē, grāf.

—    Es liku, lai Blezuā jums izsniedz simt pistolus, ja jums būs vajadzīga nauda.

—   Es neesmu saticis Blezuā.

—  Tātad jūs iztikāt bez naudas?

—   Man bija palikuši trīsdesmit pistoli par pārdotajiem zirgiem, ko es ieguvu pēdējā karagājienā, un, bez tam, pirms trim mēnešiem ar prinča Kondē laipno gādību es vinnēju divsimt pistolus.

—  Jūs spēlējat kārtis… Raul, man tas nepatīk.

—  Nē, grāf, es nekad nespēlēju, bet reiz vakarā Šantiljī princis lika man pārņemt viņa kārtis, jo pie viņa ieradās karaļa kurjers. Pēc tam viņš pavēlēja, lai es paturu sev vinnestu.

—  Vai tāds ir prinča paradums? — saraucis pieri, Atoss mierīgi apvaicājās.

—   Jā, grāf, princis katru nedēļu parāda tādu labvēlību kādam no savas svītas. Viņa augstībai ir piecdesmit muižnieku; toreiz bija mana kārta.

—   Labi! Vai jūs bijāt Spānijā?

—  Jā, man bija ļoti lielisks ceļojums, es redzēju daudz ko interesantu.

—  Jau mēnesis, kopš jūs atgriezāties?

—  Jā, grāf.

—   Un ko jūs darījāt visu šo mēnesi?

—   Pildīju savu dienestu, grāf.

—  Jūs neatjājāt pie manis uz Lafēru?

Rauls nosarka. Atoss paskatījās uz viņu ar vērīgu mieru savās rāmajās

acis.

—   Veltīgi jūs man neticat, — Rauls teica. — Es nosarku neviļus; jūsu uzdotais jautājums modināja manī daudzas atmiņas, un tās mani satrauca. Es jums nemeloju.

—   Es zinu, Raul, jūs nekad nemelojat; jūs veltīgi uztraucaties. Es tikai gribēju jums teikt…

—   Es labi saprotu, grāf, jūs gribējāt man vaicāt, vai es esmu bijis Bluā?

—  Jā, Raul.

—   Es neesmu bijis Bluā un redzējis to personu, par kuru jūs domājat.

Raula balss trīcēja. Atoss, kurš nekļūdīgi uztvēra vissmalkākās jūtu nianses, tūlīt piebilda:

—   Raul, jūs atbildat man ar smagu sirdi, jūs ciešat…

—   Jā, ļoti, ļoti! Jūs man aizliedzāt doties uz Bluā un redzēties ar Luīzi de Lavaljēru.

Jauneklis apravās. Viņam palika izrunāt šo burvīgo vārdu; tas glāstīja lupas, bet viņa sirds plīsa vai pušu.

—   Es pareizi darīju, Raul. — Atoss steidzīgi iebilda. — Mani nevar saukt par pārāk stingru vai netaisnīgu tēvu; es cienu īstu mīlestību, bet ari rūpējos par jūsu nākotni… Sākas jaunas valdīšanas rītausma; jauno un bruņinieciski dedzīgo karali vilina karš. Viņam vajadzīgi jauni un brīvi cilvēki, kas ar sajūsmu meslos kaujā un krizdami sauktu: „Lai dzīvo karalis!". nevis stenētu: ..Paliec sveika, mana sieva!.." Jā, Raul, es vēlreiz atkārtošu: ticiet, ka es vēlos tikai vienu — būt jums derīgs, un sapņoju tikai par to, lai redzētu jūs laimīgu, domādams, ka ar laiku jūs varat kļūt par izcilu cilvēku. Palieciet viens, un jūs sasniegsiet vairāk un nonāksiet pie mērķa ātrāk.

—   Grāf, jūs pavēlat, — Rauls padevīgi atteica , — un es jums paklausu.

—    Pavēlu! — Atoss iesaucās. — Lūk, kā jūs man atbildat! Es pavēlu! O, jūs manus vārdus uztverat pavisam citādi un nesaprotat manus nodomus! Es nepavēlu, bet lūdzu.

—    Nē, grāf, jūs pavēlējāt, — vikonts neatlaidās. — Un, pat ja jūs tikai lūgtu, jūsu lūgumi ietekmē mani vairāk nekā pavēles. Es neesmu redzējis Luīzi de Lavaljēru.

—   Jūs tomēr ciešat! Jūs ciešat! — grāfs uzstāja.

Rauls neko neatbildēja.

—   Es redzu jūsu bālumu; redzu, cik jūs esat skumjš. Vai jūsu jūtas ir tik stipras?

—   Tās ir kaislīgas, — Rauls atbildēja.

—   Nē… tas ir pieradums…

—    Ak, grāf, jūs zināt, ka es biju ilgā ceļojumā un divus gadus nodzīvoju tālu no viņas. Šķiet, ka nekāds pieradums neizturēs divus gadus ilgu šķiršanos… Un kas iznāca? Pēc atgriešanās es viņu mīlēju — es neteikšu stiprāk, jo tas nav iespējams, — bet tāpat kā agrāk. Luīze de Lavaljēra ir mana vienīgā iemīļotā, bet jūs man esat dievs zemes virsū… Jūsu dēļ es esmu gatavs visu upurēt.

—    Veltīgi, — Atoss iebilda. — Man vairs nav nekādu tiesību jūs ietekmēt. Vecums jūs ir atbrīvojis, jums pat nav vajadzīga mana piekrišana. Starp citu, pēc visa, ko jūs man teicāt, es jums nevaru liegt savu piekrišanu. Preciet Luīzi de Lavaljēru, ja jūs vēlaties.

Rauls notrīcēja, bet tūlīt pat atbildēja:

—    Cik jūs esat labs, grāf! Es esmu jums tik pateicīgs! Es tomēr nepieņemu jūsu atļauju.

—   Jūs atsakāties?

—    Savā sirdī jūs esat pret šīm laulībām: jūs man neizvēlējāties šo līgavu.

—   Taisnība.

—   Ar to pietiek, lai es neuzstātu; es pagaidīšu.

—   Uzmanieties, Raul! Tas, ko jūs sakāt, ir ļoti nopietni.

—   Zinu, es pagaidīšu.

—   Ko? Manu nāvi? — Atoss rūgti jautāja.

—   Grāf! — Raula balsī ieskanējās patiesas asaras. — Kā jūs varat tik cietsirdīgi apvainot mani! Es taču nekad neesmu jums licis žēloties par sevi!

—    Mīļais dēls, jums taisnība, — Atoss atbildēja, veltīgi pūlēdamies apslēpt savu uztraukumu. — Es nemaz negribēju jūs apvainot; es tikai nesaprotu, ko jūs gaidīsiet… varbūt, kad pārstāsiet mani mīlēt?

—   Nē, nē, grāf!.. Es labāk pagaidīšu, kamēr jūs mainīsiet savas domas.

—   Es vēlos jūs pārbaudīt, Raul. Tāpat es gribu redzēt, vai gaidīs arī Luīze de Lavaljēra.

—   Ceru.

—    Piesargieties, Raul. Un ja nu viņa negribēs gaidīt? Ak, jūs vēl esat tik jauns un cēlsirdīgs, jūs uzticaties cilvēkiem… Sievietes ir tik nepastāvīgas!

—   Jūs nekad man neesat teicis neko sliktu par sievietēm; jūs nekad par tām nesūdzējāties. Kāpēc tad tagad jūs pārmetat viņām Luīzes de Lavaljēras dēļ?

—  Tiesa, — Atoss nolaida acis, — es nekad jums neteicu neko sliktu par sievietēm; man nekad nebija jāžēlojas par tām, un Luīze de Lavaljēra man nav devusi iemeslu šaubīties par viņu. Bet, domājot par nākotni, jāparedz visretākās iespējas un pat neiespējamais! Bet ja nu Luize de Lavaljēra negribēs jūs gaidīt?

—   Nesaprotu…

—   Ja viņa pievērsīsies kādam citam?

—   Jūs gribat teikt, ja viņa iemīlēs kādu citu? — Rauls ar šausmām balsī apvaicājās.

—   Jā.

—   Nu tad, grāf, es nogalināšu šo cilvēku, — Rauls vienkārši atbildēja. — Es nogalināšu katru, ko izvēlēsies Luīze de Lavaljēra. Es cīnīšos, kamēr mani vai nu nogalinās vai arī Luīze atkal mani iemīlēs.

Atoss sarāvās.

—    Man likās, — viņš dobji teica, — jūs tikko mēģinājāt mani pārliecināt, ka esat gatavs manā labā upurēt visu.

—   O! — Rauls, drebēdams uztraukumā, iesaucās. — Vai tad jūs aizliegsiet man cīnīties divkaujā?

—   Un ja nu aizliegšu?

—    Jūs varat aizliegt man cerēt, grāf; bet jūs nevarat aizliegt man mirt.

Atoss uzmeta skatienu Raulam.

Šos vārdus Rauls pateica neparasti dobjā balsī, viņa skatiens bija drūms.

—    Pietiek, — Atoss pārtrauca ilgo klusuma brīdi. — Pietiek runāt par tik skumju tēmu. Mēs abi pārspīlējam. Dzīvojiet šodienai, Raul; izpildiet dienestu, mīliet Luīzi de Lavaljēru, tas ir, rīkojieties kā īsts vīrietis, jūs taču tagad est pieaudzis cilvēks. Tikai neaizmirstiet, ka es jūs bezgalīgi mīlu, un jūs, kā pats teicāt, arī mīlat mani.

—   Ak, grāf! — vikonts iesaucās, piespiezdams pie krūtīm Atosa roku.

—   Labi, mans bērns… Tagad ejiet, man jāatpūšas… Starp citu, kopā ar mani no Anglijas atgriezās d'Artanjans; jums jāsatiekas ar viņu.

—   Ar lielāko prieku. Es ļoti mīlu d'Artanjana kungu!

—   Un pareizi darāt; viņš ir visgodīgākais cilvēks un visdrosmīgākais kareivis. Uz redzēšanos, Raul.

IV

D'Artanjana mācība

Nākamajā rītā Raulam neizdevās sameklēt d'Artanjanu. Viņš salika Planšē vienu pašu.

Planšē ļoti priecājās par viņu un slavēja Raula ka-rcivīgo stāju tādiem izteicieniem, kas nelikās visai piemēroti bodniekam.

Otrā dienā, atgriezdamies no Vensenas ar piecdesmit dragūniem, kurus princis bija viņam uzticējis, Boduaijē laukumā Rauls pamanīja cilvēku, kas galvu atgāzis, cītīgi pētīja māju tik rūpīgi kā zirgu pirms pirkšanas.

Cilvēks bija ģērbies svārkos, kuriem visas pogas bija aizpogātas kā mundierim, galvā viņam bija neliela cepurīte un pie sāniem garš zobens. Izdzirdis zirgu pakavu klaboņu, viņš uzreiz pagriezās.

Tas bija d'Artanjans.

D'Artanjans pārstāja pētīt māju un sāka vērot dragūnus.

Neviens dragūns, neviena zobena lente un neviens pakavs nepaslīdēja garām viņa uzmanībai.

Rauls jāja sāņus no nodaļas, un d'Artanjans viņu pamanīja pēdējo.

—   Ehē, velns parāvis! — viņš uzsauca.

—   Vai es nekļūdos? — Rauls teica, apturēdams zirgu.

—   Nekļūdies vis! — atvaļinātais musketieris sacīja. — Sveiks!

Rauls priecīgi paspieda roku vecajam draugam.

—   Raul, ņem vērā, — d'Artanjans aizrādīja, — otrais zirgs piektajā rindā pazaudēs pakavu, vēl iekams jūs tiksiet līdz Marī tiltam. Priekšējās kājas pakavs turas tikai divās naglās.

—   Pagaidiet mani, — Rauls lūdza, — es iešu kopā ar jums.

—   Tu pametīsi nodaļu?

—   Mani aizstās kornets.

—   Vai iesim pusdienot?

—   Labprāt.

—   Tad kāp nost no zirga vai arī liec, lai man iedod zirgu.

—   Es labprāt pastaigātos.

Rauls tūlīt vienojās ar kornetu, kas ieņēma viņa vietu, nokāpa no zirga, atdeva pavadu kareivim un priecīgs paņēma zem rokas d'Artanjanu, kurš vēroja viņa rīcību ar lietpratēja atzinību.

—   Vai tu nāc tieši no Vensenas? — viņš jautāja.

—   Jā, kungs.

—   Kā jūtas kardināls?

—   Ļoti slikti, runā, ka viņš ir miris.

D'Artanjans vienaldzīgi paraustīja plecus, vēlēdamies parādīt, ka kardināla nāve viņu nemaz neapbēdina, un jautāja:

—   Vai tev ir labas attiecības ar Fukē?

—   Ar Fukē? — Rauls atkārtoja. — Es viņu nepazīstu.

—   Jo ļaunāk. Jauns karalis vienmēr izraugās jaunus mīluļus.

—   Bet karalis pret mani ir labvēlīgs.

—    Es nerunāju par kroni, bet par karali, — d'Artanjans iebilda. — Tagad, kad kardināls ir miris, par karali kļuvis Fukē. Jāprot sadzīvot ar Fukē, ja tu negribi visu dzīvi nonīkt kā es… Tev gan, par laimi, ir arī citi labvēļi.

—   Pirmām kārtām princis…

—   Novecojis, novecojis, mans draugs!

—   Vēl grāfs de Lafērs.

—    Atoss? Tā ir cita liela… Ja tu gribi dienēt Anglijā, tad labāku aizgādnību neatradīsi. Es tev leikšu bez lielīšanās, ka man arī ir zināma leikšana Kārļa II galmā. Tas gan ir karalis!

—   Ak tā! — Rauls teica ar vaļsirdīgu ziņkārību.

—   Jā, īsts karalis; viņš gan uzjautrinās, las tiesa, bet, kad vajadzīgs, viņš prot arī cīnīties un prot novērtēt cilvēkus. Atoss ir lielā cieņā pie Kārļa II. Brauc uz Angliju un pamet tos kukuļņēmējus, kas zog vienādi gan ar franču, gan itāļu rokām. Pamet raudulīgo Ludviķi XIV, kurš atkārtos Franciska II valdīšanas laiku. Vai tu zini vēsturi, Raul?

—   Zinu, ševaljē.

—   Tad jau tu zini, ka Franciskam II vienmēr sāpēja ausis?

—   Nē, to es gan nezināju.

nosauca sevi par Godāru… Pirms es satiku tevi, man ienāca prātā doma nopirkt vēl māju Boduaijē laukumā. Tas ir blakus manam dārzam. No šis domas mani atrāva tavi dragūni. Klausies, iesim pa Vanrī ielu: tā mēs nokļūsim taisni pie Planšē.

D'Artanjans paātrināja gaitu un aizveda Raulu pie Planšē, uz istabu, ko tirgotājs bija iedevis savam draugam. Paša Planšē vēl nebija, bet pusdienas jau bija gatavas. Tirgotājs pa vecam paradumam ievēroja armijas kārtību un precizitāti.

D'Artanjans atkal ierunājās par Raula nākotni.

—   Vai tēvs ir stingrs pret tevi? — viņš jautāja.

—   Tēvs ir taisnīgs.

—  O, es zinu, Atoss ir taisnīgs, bet stingrs. Nekautrējies, ja kādreiz vajag naudu: vecais musketieris ir gatavs tev izlīdzēt.

—   Dārgais d'Artanjana kungs…

—   Vai tu spēlē kārtis?

—   Nekad.

— Tad jau tev ir laime mīlestībā?.. Tu nosarki! Ak, mazais Aramis! Sievietes izmaksā daudz dārgāk nekā kārtis. Tiesa gan, kad zaudē, vari cīnīties divkaujā, un tas ir zināms mierinājums. Tagad raudulis karalis iekasē soda naudu no cilvēkiem, kas izvelk zobenu no maksts. Kas tā par valdīšanu, mans nabaga Raul, kas par valdīšanu! Ja es atceros, kā manā laikā musketierus ielencā mājā kā Hcktoru un Priānu*

Trojā. Sievietes raudāja, bet pat sienas smējās un piecsimt neģēļu klaigāja: „Sit, sit", bet nespēja tikt galā ar vienu pašu musketieri. Velns parāvis! Tava paaudze vairs to nepieredzēs.

—  Jūs esat ļoti stingrs pret karali, dārgais d'Artanjana kungs. Jūs taču tikai mazliet viņu pazīstat.

— Es viņu mazliet pazīstot!.. Klausies, Raul, un iegaumē labi: es tev izstāstīšu viņa gaitas dienu no dienas. Kad kardināls nomirs, viņš sāks raudāt; tas nemaz nav tik muļķīgi, sevišķi ja pats netic savām asarām.

Priāns — Trojas valdnieks; Hektors — viņa dēls, viens no galvenajiem varoņiem sengrieķu episkajā poēmā „īliāda", par kuras autoru uzskata Homēru.

—   Un pēc tam?

—   Pēc tam viņš pieprasīs Fukē kungam naudu un dosies uz Fon- tenblo sacerēt pantus kaut kādai Mančīni, kam karaliene gatava izskrāpēt acis. Karaliene taču ir spāniete, Raul, un vīramāte viņai ir Austrijas Anna. O, es pazīstu spānietes!..

—   Bet pēc tam?

—   Pēc tam, kad viņš būs norāvis saviem šveiciešiem sudraba treses, tāpēc ka sudrabs maksā dārgi, viņš pavēlēs musketieriem skriet kājām, jo auzas un siens zirgam maksā piecus sū dienā.

—   Nerunājiet tā!

—   Kas man tur par daļu! Es vairs neesmu musketieris! Manis pēc lai jāj vai iet kājām, lai nēsā kaut vai iesmu zobena vietā — man viss vienalga!

—   Dārgo d'Artanjan, es lūdzu, nerunājiet manā klātbūtnē tā par karali… Es taču dienu tikpat kā pie viņa, un tēvs uz mani ļoti sadusmosies, ja uzzinās, ka es esmu klausījies viņa majestāti apvainojošās runās, pat, ja tās sakāt jūs.

—  Tavs tēvs! Viņš aizstāv visus, pat tos, kas to nav pelnījuši. Velns parāvis, tavs tēvs ir drosmīgs karotājs, īsts Cēzars, bet viņš slikti izprot cilvēkus.

—  Ševaljē, — Rauls iesmējās, — jūs jau sākat šķendēties par manu tēvu, ko jūs pats saucāt par dižo Atosu! Šodien jūs esat sliktā garastāvoklī; jūs saniknojusi bagātība.

—  Velns parāvis, tev taisnība! Es esmu muļķis un runāju aplamības. Es esmu nelaimīgs večuks, atirusi virve, caurs vairogs, zābaks bez zoles, piesis bez. zvaigznītes… Beigsim par to runāt, labāk iepriecini mani un pasaki…

—   Ko tad?

—   Pasaki: „Mazarīni bija nelietis!"

—   Varbūt viņš ir miris.

—   Tāpēc jau es saku „bija"; ja es necerētu, ka viņš ir miris, tad lūgtu tev teikt: „Maz.arīni ir nelietis". Esi tik laipns un pasaki to aiz mīlestības pret mani…

—   Lūdzu!

—   Nu tad saki!

—   Mazarīni bija nelietis, — Rauls smaidīdams teica musketierim, kas jutās sajūsmināts.

—    Pagaidi! — viņš teica. — Tu pateici tikai sākumu, bet būs arī beigas. Atkārto man līdz, Raul, atkārto:"Bel man ir žēl Mazarīni".

—   Ševaljē!

—   Ahā, tu negribi atkārtot? Tad es pateikšu tavā vietā:"Bet man ir žēl Mazarīni".

Viņi smējās un pļāpāja, kad ienāca viens no pārdevējiem un teica d'Artanjanam:

—   Jums vēstule.

—   Pateicos… Oho! — musketieris iesaucās.

—   Tas ir grāfa rokraksts, — Rauls piezīmēja.

—  Jā, jā…

D'Artanjans atplēsa vēstuli.

„Dārgais draugs, — Atoss rakstīja, — karalis uzdevis man jūs sameklēt!"

—    Mani! — d'Artanjans iesaucās, un vēstule izkrita no viņa rokām uz galda. Rauls paņēma vēstuli un lasīju tālāk:

„Pasteid/ietics… Viņa majestātei nepieciešams parunāt ar jums… Karalis jūs gaida Luvrā".

—   Mani? — musketieris vēlreiz atkārtoja.

—   Jūs, tieši jūs, — Rauls atteica.

—   Oho! Ko tas varētu nozīmēt? — d'Artanjans prasīja.

V

Karalis

Kad pirmais izbrīns pārgāja, d'Artanjans pārlasīja vēstuli vēlreiz.

—   Dīvaini, ka karalis aicina mani.

—    Vai tad nav iespējams, ka karalis nožēlo tik uzticama cilvēka kā jūs aiziešanu? — Rauls iebilda.

—   Oho! Tas tik būtu brīnums, mīļo Raul! — musketieris atteica, piespiesti iesmiedamies. — Ja jau karalis nožēlotu, tad nebūtu mani atvaļinājis. Nē, nē, te slēpjas kas labāks vai drīzāk ļaunāks, kā tev labāk patīk.

—   Ļaunāks? Kas tad?

—  Tu esi jauns, uzticīgs, labs… Kaut es būtu tavā vietā! Divdesmit četri gadi, pierē nevienas grumbiņas, bet galvā — nekādu rūpju, ja nu vienīgi sirdslietas… Ak, Raul, kamēr vēl tev nav smaidījuši karaļi, un karalienes nav uzticējušas savus noslēpumus, kamēr tu neesi apbedījis divus kardinālus — tīģeri un lapsu… Bet kam visas šīs blēņas?.. Mums jāšķiras, Raul!

—   Cik jūs esat noskumis!

—  Ja, tā nav joka lieta… Klausies, es gribu tev uzticēt nopietnu uzdevumu.

—   Es jūs klausos, dārgo d'Artanjan.

—   Brīdini tēvu par manu aizbraukšanu.

—   Vai jūs aizbraucat?

—   Pasaki tēvam, ka es aizbraucu uz Angliju un dzīvošu tur savā muižā.

—   Uz Angliju!.. Bet karaļa pavēle?

— Tu esi bezgala naivs. Vai tu domā, ka es iešu uz Luvru un nodošu sevi kronētā vilcēna ķetnās?

—   Vilcēna? Karaļa? Ševaljē, jūs esat jucis!

—   Gluži otrādi, es vēl nekad neesmu bijis tik saprātīgs. Tātad tev nav ne jausmas, ko ar mani grasās darīt Ludviķa Taisnīgā* cienījamais dēls?.. Velns parāvis, tādas jau ir politiķu parašas!.. Viņš grib mani ietupināt Bastīlijā…

—   Par ko? — Rauls iekliedzās, satriekts par dzirdēto.

—   Par ko? — Par to, ko es viņam pateicu toreiz Bluā… Es toreiz pārsteidzos, un viņš nav aizmirsis…

—   Ko tad jūs viņam pateicāt?

—   Ka viņš ir skops, gļēvs muļķis.

Ludviķis Taisnīgais — Ludviķis XIII

—   Ak, Dievs! Vai patiešām jūs izteicāt tādus vārdus?

—   Varbūt citiem vārdiem, bet jēga bija tieši tāda.

—   Karalis taču varēja arestēt jūs pat tad!

—   Kam tad viņš to pavēlētu? Toreiz taču es komandēju musketierus; man būtu pašam sevi jāved uz cietumu. Bet es ar to nebūtu mierā un sāktu pretoties pats sev. Tad es aizceļoju uz Angliju, un d'Artanjans bija nozudis. Tagad kardināls ir miris vai mirst. Uzzinājuši, ka es esmu šeit Parīzē, un tvarsta mani.

—   Tātad kardināls jūs aizstāvēja?

—   Kardināls mani pazina. Viņš kaut ko zināja par mani, bet es par viņu… Mēs pratām novērtēt viens otru… Atdodams .velnam dvēseli, viņš, droši vien, ieteicis Austrijas Annai nogādāt mani drošā vietā. Dodies ātrāk pie tēva un izstāsti viņam visu. Paliec sveiks!

—    Dārgais d'Artanjan, — Rauls skumji teica, paskatījies pa logu, — jūs nevarat nekur aizbēgt.

—   Kāpēc?

—   Lejā jūs gaida šveiciešu rotas virsnieks.

—   Nu un tad?

—   Viņš jūs arestēs.

D'Artanjans sāka smieties.

—    Jā, es zinu, jūs pretosieties, cīnīsieties, cīnīsieties ar viņu un uzveiksiet, bet tā taču ir dumpošanās. Jums taču kā virsniekam jāievēro disciplīna.

—   Kāds tu vēl esi bērns! Velns parāvis! Cik cēlsirdīgs un prātīgs! — d'Artanjans iesaucās.

—   Vai jūs man piekrītat?

—   Jā, bet es neiešu uz ielas, kur stāv tas stulbenis, bet gan pazudīšu pa sētas vārtiņiem. Stallī man stāv zirgs, un pie tam labs. Es to nodzīšu — mani līdzekļi to atļauj — un, mainot zirgus, vienpadsmit stundās nokļūšu līdz Buloņai. Es zinu ceļu… Raul, pasaki tikai tēvam…

—   Ko?

—   Pasaki viņam… tas, par ko viņš zina, ir noslēpts pie Planšē… viss, izņemot vienu piektdaļu…

—    Esiet uzmanīgs ševaljē. Ja jūs aizbēgsiet, tad teiks… ka jūs no- bijāties.

—   Kas uzdrošināsies to teikt?

—   Kaut vai pats karalis.

—   Un tad? Viņš teiks patiesību… es baidos.

—   Un vēl… jūs būsiet atzinis sevi par vainīgu…

—   Kur?

—   Noziegumos, kuros jūs apvaino.

—   Atkal taisnība!.. Tātad tu iesaki man gluži vienkārši doties uz Bas- tīliju?

—   Grāfs de Lafērs ieteiktu to pašu.

—   Velns parāvis, es arī to zinu, — d'Artanjans domīgi teica. — Tev taisnība, es nedrīkstu bēgt. Bet ja nu mani iesēdina Bastīlijā?..

—   Mēs jūs atbrīvosim, — Rauls mierīgi un noteikti atbildēja.

—    Velns parāvis! — d'Artanjans iesaucās, satverdams Raula rokas. - To tu lieliski pateici, draugs! īsts Atoss! Labi, es eju! Neaizmirsti manu pēdējo uzdevumu!

—   Izņemot vienu piektdaļu, — Rauls atkārtoja.

—   Jā, tu esi lielisks, manu zēn. Vēl piemetini, ka, ja jūs mani neatbrīvosiet no Bastīlijas un es tur nomiršu… tādi gadījumi ir bijuši, un es būšu draņķīgs cietumnieks, kaut arī kā cilvēks es neesmu slikts… tad trīs piektdaļas es atstāju tev, bet vienu piektdaļu tavam tēvam.

—   Ševaljē!

—   Velns parāvis! No piemiņas mesas es jūs atbrīvoju.

D'Artanjans noņēma no sienas zobena siksnu, piesprādzēja zobenu,

paņēma cepuri, pie kuras bija piesprausta jauna spalva, un pastiepa Raulam roku. Rauls metās viņa apkampienos.

Iedams cauri tirgotavai, musketieris paskatījās uz pārdevējiem, kas vēroja šo ainu ar dalītām jūtām, kur jaucās lepnums un bailes, pa ceļam d'Artanjans iebāza roku kastē ar korintēm un devās pie virsnieka, kas filozofiskā mierā gaidīja viņu pie tirgotavas durvīm.

—    Paskat tik, pazīstama seja!.. Tas esat jūs, Fridrih!— musketieris jautri iesaucās. — Ehē, tātad mēs sākam arestēt draugus!

—   Arestēt! — pārdevēji čukstēja.

—   Sveicināts, d'Artanjana kungs, — šveicietis teica.

—    Vai man jums jāatdod savs zobens? Brīdinu, ka tas ir garš un smags. Atstājiet man to līdz Luvrai, es izskatīšos muļķīgi^ iedams pa ielu bez zobena, bet jūs izskatīsieties vēl muļķīgāk, soļodams ar diviem zobeniem.

—   Karalis neko par to neteica, — šveicietis atbildēja. — Varat atstāt zobenu pie sevis.

—   Ļoti laipni no karaļa. Iesim!

Fridrihs nebija no runīgajiem, bet d'Artanjans nejuta sevišķu vēlēšanos sarunāties. No Planšē bodītes līdz Luvrai nebija tālu, un viņi desmit minūšu laikā sasniedza pili.

Satumsa vakars.

Šveicietis ieveda d'Artanjanu karaļa kabineta priekštelpā, paklanījās un. ne vārda neteicis, izgāja.

D'Artanjans vēl nepaguva izdomāt, kādēļ viņam atstāja zobenu, kad atvērās kabineta durvis un kambarsulainis pasauca:

—   D'Artanjana kungs!

Musketieris saslējās un mierīgi iegāja kabinetā, rādīdams bezrūpīgu

seju.

Karalis sēdēja pie galda un rakstīja. Izdzirdējis musketiera soļus, viņš nepagriezās un pat nepacēla galvu.

D'Artanjans atnāca līdz istabas vidum un, redzēdams, ka karalis negrib viņu ievērot — tas nesolīja neko labu, — pagriezās pret Ludviķi ar muguru un sāka pētīt sienu freskas un plaisas griestos.

Šo manevru pavadīja mēms monologs: „Ā, tātad tu gribi mani pazemot, tu kuru es pazīstu kopš bērnības un kuru es glābu kā paša dēlu, kam es kalpoju kā Dievam, tas ir, pilnīgi nesavtīgi! Pagaidi vien, gan tu redzēsi, uz ko spējīgs cilvēks, kas kardināla, īstā kardināla klātbūtnē dziedāja hugenotu dziesmas!"

Šai brīdī Ludviķis XIV pagriezās.

—  Jūs esat šeit, d'Artanjana kungs? — viņš jautāja.

—   Šeit, jūsu majestāte, — d'Artnjans tūlīt atsaucās.

—   Pagaidiet, es tūlīt pabeigšu rēķinu.

D'Artanjans klusēdams paklanījās.

„Tas ir diezgan pieklājīgi, — viņš nodomāja. — Pret to nav ko iebilst."

Ludviķis ar vienu spalvas vilcienu parakstījās un nikni aizmeta spalvu sāņus.

„Labi, dusmojies vien, — d'Artanjans domāja, — man būs vieglāk; kad mēs ar tevi sarunājāmies, Bluā, es tev nepavisam nepateicu visu."

Ludviķis piecēlās, pārlaida roku pār pieri, tad apstājās d'Artanjana priekšā un paskatījās uz viņu valdonīgi, bet laipni.

„Ko viņš no manis grib? — musketieris domāja. — Būtu nu ātrāk sācis runāt."

—   Kungs, — karalis iesāka, — jūs varbūt zināt, ka kardināls ir miris?

—   Zinu, jūsu majestāte.

—   Tātad jūs zināt, ka tagad es valdu pats?

—   Tādēļ nemaz kardinālam nevajadzēja mirt: karalis var valdīt vienmēr, ja vēlas.

—   Jā, bet vai atceraties, ko jūs man teicāt Bluā?

„Tad, lūk, kas! — d'Artanjans nodomāja. — Es neesmu kļūdījies. Jo labāk. Tātad man joprojām ir pareiza nojauta."

—   Jūs neatbildat? — karalis vaicāja.

—   Liekas, atceros, jūsu majestāte.

—  Ja jūs esat aizmirsis, tad es jums atgādināšu! Klausieties uzmanīgi, lūk, ko jūs man teicāt.

—   O, es klausos ar vislielāko uzmanību. Saruna droši vien mani ieinteresēs.

Ludviķis vēlreiz paskatījās uz musketieri. D'Artanjans paglaudīja cepures spalvu, uzskrullēja ūsas un sāka gaidīt bez mazāko baiļu izpausmes.

Karalis turpināja:

—   Atvaļinoties jūs man pateicāt visu patiesību?

—   Jā jūsu majestāte.

—   Tas ir, jūs pateicāt man visu, ko uzskatījāt par patiesu attiecībā uz manām domām un rīcību? Tas jau ir daudz. Sākumā jūs teicāt, ka kalpojat manai ģimenei trīsdesmit četrus gadus un esat noguris…

—   Tā ir, jūsu majestāte.

—   Pēc tam atzināties, ka nogurums ir tikai iegansts, bet īstais cēlonis — neapmierinātība.

—    Es patiešāam biju neapmierināts, bel. nekad un nekur savu neapmierinātību neizpaudu. Ja es kā godīgs cilvēks atklāti atzinos savā neapmierinātībā jūsu majestātei, tad man pat prātā nav nācis runāt par to kāda cita klātbūtnē.

—    Neatvainojieties, d'Artanjana kungs, un klausieties tālāk. Izteicis savu pārmetumu, jūs saņēmāt manu solījumu. Es jums teicu:"Pagaidiet!.." Tā bija?

—   Jā, tā ir taisnība, tāpat kā tas, ko man bija tas gods atbildēt jūsu majestātei.

—   Jūs man atbildējāt:"Gaidīt! Nē es nevaru. Izpildiet savu solījumu tūlīt pat!.." Es jums atkārtoju, nevajag atvainoties… Tas bija ļoti saprotami, bet savu karali jūs nežēlojāt, d'Artanjana kungs.

—   Kā tad vienkāršs zaldāts var žēlot karali! Apžēlojieties, majestāti

—    Jūs ļoti labi saprotat mani. Jūs lieliski zināt, ka toreiz mani vajadzēja pažēlot; tai laikā es nebiju valdnieks un cerēju tikai uz nākotni. Kad es ieminējos par šo nākotni, jūs man atcirtāt:"Atvaļiniet mani… nekavējoties!"

D'Artanjans kodīja ūsas.

—   Tiesa, — viņš čukstēja.

—   Jūs mani nemierinājāt, kad es atrados bēdīgā situācijā, — karalis piebilda.

—    Ja es toreiz neglaimoju jūsu majestātei, tad es tomēr jūs nenodevu, — d'Artanjans iebilda, lepni pacēlis galvu. — Es nesavtīgi lēju savas asinis, es sargāju durvis kā suns, labi zinādams, ka man nepametīs ne maizi, ne kaulu. Dzīvodams trūkumā, es nekad neko nelūdzu, tikai atvaļināt mani no dienesta, ko jūsu majestāte jau pieminēja.

—    Es zinu, jūs esat godīgs cilvēks… bet es biju jauns, un jums vajadzēja mani saudzēt… Ko jūs varējāt pārmest karalim?.. To, ka viņš nesniedza palīdzību Kārlim II… Vēl vairāk: to, ka viņš neapprecēja Mariju Mančīni?

To teikdams, karalis vērīgi skatījās uz musketieri.

„A, — d'Artanjans domāja. — Viņš ne tikai visu atceras, bet arī nojauš patiesību!"

Ludviķis turpināja:

Jūsu nosodījums skāra gan karali, gan cilvēku… Mans vājums… jā, jūs uzskatījāt to par vājumu…

D'Artanjans neatbildēja.

—   Jūs man pārmetāt arī manu vājumu kardināla priekšā. Bet vai tad tas nebijs kardināls, kas mani cēla tronī un atbalstīja?.. Es zinu, ka tai pat laikā ari viņš pats sevi paaugstināja; tomēr viņam ir neapšaubāmi nopelni. Vai patiešām jūs mani mīlētu vairāk un kalpotu labāk, ja es būtu nepateicīgs egoists?

—   Valdniek…

—   Nerunāsim vairs par to: jūs tas sarūgtina, un man ir mokoši.

D'Artanjanu nevarēja atmaskot. Runādams augstprātīgi, jaunais karalis no viņa neko nepanāca.

—   Vai jūs to pārdomājāt kopš tā laika? — Ludviķis atkal ierunājās.

—   Ko, jūsu majestāte? — d'Artanjans pieklājīgi apvaicājās.

—   To visu, ko es jums teicu.

—   Jā, jūsu majestāte…

—   Tātad jūs gaidījāt gadījumu atgriesties pie šīs sarunas?

—   Jūsu majestāte…

—   Liekas, jūs nevarat izlemt…

—   Jūsu majestāte, es īsti nesaprotu, par ko jums labpatīk runāt.

Ludviķis sarauca pieri.

—    Piedodiet, valdniek, man ir ļoti lēna domāšana… Es daudz ko nesaprotu, bet, ja esmu sapratis, tad nekad neaizmirstu.

—   Jā, atmiņa jums ir laba.

—   Gandriz tikpat laba kā jūsu majestātei.

—   Izlemiet ātrāk… Mans laiks ir dārgs. Ko jūs darāt, kopš aizgājāt?

—   Meklēju laimi, jūsu majestāte.

—   Cietsirdīgi vārdi, d'Artanjana kungs.

—   Jūsu majestāte mani pārprata. Es ļoti cienu karali. Es gan esmu pieradis dzīvot kazarmās un kara nometnēs un varbūt tāpēc neizsakos pietiekoši smalki, bet jūsu majestāte stāv tik augstu pār mani, ka jūs nevar aizvainot kādam kareivim nejauši pasprucis vārds.

—    Es zinu, ka jūs esat veicis spožu varoņdarbu Anglijā. Man tikai žēl, ka jūs neturējāt solījumu.

—   Es! — d'Artanjans iekliedzās.

—    Protams… Jūs man devāt goda vārdu, ka, pēc tam, kad atstāsiet manu dienestu, vairs nevienam nekalposiet… Un tomēr jūs pakalpojāt Kārlim II, kad veicāt ģenerāļa Monka apbrīnojamo nolaupīšanu…

—   Atvainojiet, jūsu majestāte, bet es kalpoju pats sev.

—   Vai sekmīgi?

—   Ar tādiem pašiem panākumiem, kādi bija piecpadsmitā gadsimta karavadoņiem.

—   Ko jūs saucat par panākumiem?

—   Simt tūkstošus ekiju, kas tagad pieder man. Vienā nedēļā es nopelnīju trīsreiz vairāk nekā piecdesmit gados.

—  Tā nav maza summa… jūs droši vien centīsieties to palielināt?

—   Es? Arī Četrreiz mazāka summa man liktos vesela bagātība. Zvēru, ka pat nedomāju par tās palielināšanu.

—   Tātad jūs gribat dzīvot bezdarbībā un šķirties no sava zobena?

—   Es jau esmu no tā šķīries.

—   Tas nav iespējams, d'Artanjana kungs! — Ludviķis XIV apņēmīgi teica.

—   Kāpēc gan?

—   Tāpēc, ka es to negribu, — jaunais karalis teica tik pavēloši, ka d'Artanjanu pārņēma izbrīns un pat nemiers.

—   Jūsu majestāte, vai atļausiet atbildēt? — viņš vaicāja.

—   Runājiet.

—   Es tā nolēmu, kad biju nabags.

—   Turpiniet!

—   Tagad, kad es ar savām pūlēm esmu ieguvis stabilu kapitālu, jūsu majestāte grib atņemt man manu neatkarību? Jūs vēlaties notiesāt mani uz mazumiņu, kad es esmu ieguvis vairāk?

—    Kas jums atļāva spriest par maniem nodomiem un plāniem? — Ludviķis dusmīgi jautāja. — Kas jums teica, ko es darīšu un ko nāksies darīt jums?

—   Jūsu majestāte, — musketieris mierīgi atbildēja, — man šķiet, ka šoreiz pietrūkst atklātības, kāda starp mums valdīja Bluā.

—   Nē, jo viss ir mainījies.

—   Es no sirds apsveicu jūsu majestāti, bet…

—   Vai jūs tam neticat?

—   Es neesmu valstsvīrs, bet man ir ass skatiens, un es nedomāju tā, kā jūsu majestāte. Mazarīni valdīšanas laiks ir beidzies, toties sākas finansu dūžu laiks. Viņu rokās ir nauda. Droši vien jūs, jūsu majestāte, to bieži neredzat. Cilvēkam, kas cerēja uz neatkarību, būs smagi dzīvot šo rijīgo vilku atkarībā.

Šai bridi kāds pieklauvēja pie durvim; karalis lepni pacēla galvu.

—   Atvainojiet, d'Artanjana kungs,— karalis sacīja, — tas ir Kolbēra kungs ar ziņojumu. Ienāciet, Kolbēra kungs.

D'Artanjans pagāja mazliet sāņus. Kolbērs bija ieradies ar dažādiem papīriem un piegāja pie karaļa.

—   Vai izmeklēšana ir pabeigta? — karalis prasīja.

Nav nemaz jāsaka, ka gaskonis izmantoja gadījumu un pievērsa jaunajam apmeklētājam viltīgu un vērīgu skatienu.

—   Izmeklēšana pabeigta? — jautāja karalis.

—   Jā, pabeigta, — Kolbērs atteica.

—   Ko saka izmeklētāji?

—   Vainīgajiem pienākas nāves sods un mantas konfiskācija.

—   Ak tā, — karalis mierīgi teica un pašķielēja uz d'Artanjanu. — Un kāds ir jūsu viedoklis, Kolbēra kungs?

Kolbērs savukārt paskatījās uz d'Artanjanu. Šis nepazīstamais traucēja viņam runāt. Ludviķis XIV to saprata.

—    Neuztraucieties, — viņš sacija, — tas ir d'Artanjana kungs. Vai tad jūs viņu nepazināt?

Kolbērs un d'Artanjans paskatījās viens uz otru. D'Artanjana skatiens bija atklāts, acis zibēja, Kolbērs skatījās caur pieri un neuzticīgi.

Viena atklātā drosme nepatika otram; finansista aizdomu pilnā piesardzība nepatika kareivim.

—    Ā! Jūs veicāt slavenu varoņdarbu Anglijā, — Kolbērs sacīja un viegli paklanījās.

—   Ā! Jūs noārdījāt sudraba treses šveiciešiem, — gaskonis teica. — Slavējams taupīgums! — un zemu paklanījās.

Intendants domāja musketieri samulsināt; bet musketieris uzreiz viņu cauršāva.

—   D'Artanjana kungs, — turpināja karalis, kas nebija pamanījis visas šīs nianses, kuras Mazarīni būtu uzreiz uztvēris, — runa ir par cilvēkiem, kas mani apzaguši. Es liku viņus arestēt un tagad parakstu viņiem nāves spriedumu.

—   O! — d'Artanjans iesaucās un sarāvās.

—   Jūs gribat teikt…

—   Nē, jūsu majestāte, tā nav mana darīšana.

Karalis jau gribēja parakstīt dokumentu.

—   Jūsu majestāte, — Kolbērs pusbalsī teica, — brīdinu, ka sprieduma izpildīšana var atdurties pret šķēršļiem, kaut arī piemērs ir jādod.

—   Kādi šķēršļi?

—    Neaizmirstiet, — Kolbērs mierīgi sacīja, — aiztikt šos cilvēkus nozīmē aiztikt superintendantūru. Abi nelieši un noziedznieki, par kuriem ir runa, ir kādas svarīgas personas tuvi draugi, un soda dienā, kuru, starp citu, iespējams organizēt arī cietumā, var izcelties nekārtības.

Ludviķis piesarka un pagriezās-mr d'Artanjana pusi, kas kodīja ūsas un nicīgi smīnēja.

Ludviķis XIV paķēra spalvu un parakstīja abus. Kolbēra atnestos papīrus tik steidzīgi, ka viņam pat sāka trīcēt roka.

Pēc tam viņš vērīgi paskatījās uz Kolbēru un teica tam:

—   Kolbēra kungs, kad ziņosiet man, pēc iespējas izvairieties no vārda „šķēršļi". Kas attiecas uz vārdu „nav iespējams", tad to nelietojiet vispār.

Kolbērs paklanījās, dusmodamies, ka saņēmis šo aizrādījumu musketiera klātbūtnē. Viņš jau gribēja iziet, bet, vēlēdamies labot savu kļūdu, piemetināja:

—   Es aizmirsu ziņot jūsu majestāte, ka konfiscētās summas sasniedz piecus miljonus livru.

„Tas nav sliki", — d'Artanjans nodomāja.

—   Cik manā kasē ir pavisam? — karalis jautāja.

—    Astoņpadsmit miljoni livru, jūsu majestāte, — Kolbērs paklanīdamies atbildēja.

—   Velns parāvis! — d'Artanjans čukstēja. — Kaut kas traks!

—   Kolbēra kungs, — karalis teica, — ejiet pa to galeriju, tur gaida Liona kungs, un pasakiet viņam, lai viņš atnes savus sagatavotos dokumentus… sagatavotos pēc manas pavēles.

—   Tūlīt, valdniek. Vai es jums šovakar neesmu vajadzīgs?

—   Nē, ardievu.

Kolbērs izgāja.

—   Atgriezīsimies pie mūsu darīšanām, d'Artanjana kungs, — karalis teica, it kā nekas nebūtu noticis. — Jūs redzat, ka naudas lietās notikusi ievērojama pārmaiņa.

—   Jā, nulle pārvērtusies par astoņpadsmit, — musketieris jautri at-, bildēja. — Lūk, kas jūsu majestātei bija vajadzīgs tai laikā, kad karalis Kārlis II ieradās Bluā! Tagad nebūtu nekāda strīda starp divām valstīm. Bet šis strīds jūsu majestātei ir vēl viens klupšanas akmens.

—    Jums nav taisnība, — karalis iebilda. — Ja liktenis būtu lēmis, ka es tolaik varētu iedot savam brālim Kārlim miljonu, tad jūs nebūtu atstājis dienestu un tātad nebūtu ieguvis savu īpašumu… kā jūs pats teicāt. Bet bez šī laimīgā notikuma ir vēl kaut kas cits, un tādēļ jums nav ko uztraukties par manu strīdu ar Lielbritāniju.

Kambarsulainis pārtrauca karaļa teikto, ziņodams par Liona kunga ierašanos.

—    Ienāciet, — karalis teica. — Jūs esat precīzs, tas ir ļoti labi. Paskatīsimies, kādu vēstuli jūs esat uzrakstījis manam brālim Kārlim II.

D'Artanjans sāka klausīties ar sasprindzinātu uzmanību.

—    Pagaidiet vēl brīdi, — Ludviķis XIV nepiespiesti uzrunāja gas- koni, — man jānosūta uz Londonu piekrišana mana brāļa laulībām ar Anglijas karaļa māsu Henrieti Stjuarti.

JŠķiet, ka viņš uzveicis mani kā pēc notīm, — d'Artanjans nomurmināja, kamēr karalis parakstīja vēstuli un atlaida Lionu. — Bet varu atzīties, ka, jo pamatīgāk mani uzveic, jo lielāku prieku tas rada."

Karalis ar acīm sekoja Lionam, kamēr tas aizvēra aiz sevis durvis; viņš pat paspēra trīs soļus pakaļ ministram. Tad Ludviķis apstājās, pagriezās pret musketieri un teica:

—    Tagad tiksim galā ar mūsu lietu. Bluā jūs man teicāt, ka neesat bagāts.

—   Pašlaik es esmu bagāts.

—   Jā, bet tas uz mani neattiecas. Jums ir jūsu nauda, bet ne mana; man vajadzīgs kaut kas cits.

—   Es jūs īsti nesaprotu, jūsu majestāte.

—    Neskopojieties ar vārdiem, runājiet pilnīgi atklāti, no sirds. Vai jums pietiks ar algu divdesmit tūkstoši gadā?

—   Jūsu majestāte… — d'Artanjans, dziļi pārsteigts, nomurmināja.

—   Vai jums pietiks ar četriem zirgiem uz valsts rēķina un papildus summām atkarībā no apstākļiem un vajadzībām? Vai varbūt jūs dodat priekšroku apaļai summai, teiksim, četrdesmit tūkstošiem livru? Atbildiet!

—   Valdniek, jūsu majestāte!

—   Protams, jūs esat pārsteigts, es jau to gaidiju. Tomēr atbildiet, citādi es domāšu, ka jūs esat zaudējis spēju ātri visu uztvert, ko es jūsos augsti vērtēju.

—  Jūsu majestāte, divdesmit tūkstoši livru gadā, bez šaubām, ir liela nauda, bet…

—   Nekādus „bet", jā vai nē? Pietiek ar divdesmit tūkstošiem?

—  O, protams!

—  Lieliski. Daudz vieglāk man apmaksāt dažādus blakus izdevumus. Parunājiet par tiem ar Kolbēru. Tagad pāriesim pie galvenā.

—  Jūsu majestāte, es jau jums teicu…

—   Ka jūs gribat atpūsties? Bet es jums atbildēju, ka to negribu. Šķiet, ka te pavēlu es.

—  Jā, jūsu majestāte.

—   Labi. Bija laiks, kad jūs ļoti vēlējāties kļūt par musketieru kapteini?

—  Jā.

—  Tad te ir manis parakstīts patents. Es to ielieku šai atvilktnē. Tajā dienā, kad jūs atgriezīsieties no ekspedīcijas, kurā es gatavojos jūs sūtīt, jūs pats paņemsiet patentu no atvilktnes.

D'Artanjans vēl joprojām nespēja izlemt un stāvēja, galvu nodūris.

Karalis turpināja:

—   Skatoties uz jums, varētu domāt, ka jūs esat aizmirsis, ka Francijas karaļa galma musketieru kapteinis stāv augstāk par Francijas maršaliem.

—   Zinu, jūsu majestāte.

—   Vai arī, ka jūs neticat manam goda vārdam.

—   Ko jūs!… Tā nedomājiet!

—   Es gribēju jums pierādīt, ka tāds labs padotais kā jūs pametis * labu pavēlnieku. Vai tad es neesmu tāds pavēlnieks, kāds jums vajadzīgs?

—   Es sāku domāt, ka jūs tāds esat.

—  Tādā gadījumā jūs tūdaļ stāsieties amatā. Kopš jūs aizgājāt, jūsu musketieri ir galīgi izlaidušies: viņi klaiņo pa pilsētu, iegriežas krogos, kaujas, neņemot vērā mana tēva un manus dekrētus. Jums viņi jāsauc pie kārtības, cik ātri vien iespējams.

—   Klausos, jūsu majestāte.

—  Jūs vienmēr būsiet kopā ar mani.

—   Labi.

—  Jūs dosieties uz armiju kopā ar mani, un jūsu telts stāvēs blakus manai.

—  Ja jūsu majestāte uztic man tādu dienestu, tad man nevajag divdesmit tūkstošus lielu algu, jo es to nenopelnīšu.

—   Es gribu, lai jums būtu viesmīlīga māja; lai jūs varētu uzaicināt draugus uz pusdienām; gribu, lai musketieru kapteinis būtu ievērojama persona.

—  Bet es negribu saņemt naudu par velti, — d'Artanjans strauji iebilda. — Es gribu nopelnīt naudu ar darbu! Jūsu majestāte piedāvā man sliņķa amatu. Katrs nāks uz to par četriem tūkstošiem livru

Ludviķis XIV iesmējās.

—   Jūs esat viltīgs gaskonis, d'Artanjana kungs, — karalis teica. — Jūs man ar varu raujat ārā noslēpumu.

—  Ā! Jūsu majestātei ir noslēpums?

—  Jā.

—  Ā, tādā gadījumā es pieņemu divdesmit tūkstošus livru, jo es glabāšu noslēpumu, bet klusēšana mūsdienās maksā dārgi. Vai jūsu majestāte nepateiktu, kas tā ir par lietu?

—  Jūs nekavējoties sagatavosieties ceļojumam, d'Artanjana kungs, un sēdīsieties zirgā.

—  Tūlīt pat?

—   Nu, teiksim, pēc divām dienām.

—   Lieliski, jūsu majestāte. Man jānokārto savas lietas, it īpaši, ja nāksies kauties.

—   Varbūt arī nāksies.

—  Tad kausimies. Jūsu majestāte jau vērsās pie d'Artanjana skopuma, goda un sirds, bet aizmirsa vēl kaut ko…

—   Ko tad?

—  Jūs aizmirsāt viņa godkārību. Kad es būšu karaļa ordeņu kavalieris?

—   Vai tie jūs interesē?

— Jā, jūsu majestāte. Mans draugs Atoss ir apkāries ar lentām: mani tas aizskar.

—  Jūs būsiet manu ordeņu kavalieris mēnesi pēc tam, kad paņemsiet musketieru kapteiņa patentu.

—   A, — musketieris domīgi noteica, — pēc ekspedīcijas. Kurp tad es dodos?

—   Vai jūs pazīstat Bretaņu? Jums tur ir draugi?

—   Nē.

—   Jo labāk. Vai jūs pārzināt fortifikāciju?

D'Artanjans pasmaidīja.

—   Kaut ko saprotu.

—    Citim vārdiem, vai jūs varat atšķirt labi nocietinātu cietoksni no parastiem nocietinājumiem, kādus atļauts būvēt mūsu vasaļiem, piļu īpašniekiem?

—   O, cietoksni no nelieliem nocietinājumiem es protu atšķirt tikpat labi kā bruņas no maizes garozas. Vai ar to pietiek?

—   Pietiek. Jūs dosieties uz Bretaņu viens pats, pat bez sulaiņa.

—   Vai drīkstu jautāt, kāpēc?

—   Tāpēc, ka jums pašam reizēm nekaitētu pārģērbties par kalpu no laba nama. Francijā jūs labi pazīst pēc sejas, d'Artanjana kungs.

—   Un pēc tam?

—    Pēc tam jūs paceļosiet pa Bretaņu un apskatīsiet turienes nocietinājumus.

—   Krasta nocietinājumus?

—   Arī salu.

—   Ā!

—   Jūs sāksiet no Belilas.

—    Kura pieder Fukē kungam? — d'Artanjans nopietni jautāja un pievērsa karalim saprotošu skatienu.

—   Jā, šķiet, ka Belila patiešām pieder superintendantam Fukē.

—   Tātad jūsu majestāte vēlas zināt, vai Belila ir nostiprināta?

—   Jā.

—   Un vai tie ir jauni vai veci nocietinājumi?

—   Tieši tā.

—    Un vai superintendantam ir pietiekoši daudz vasaļu, lai no tiem izveidotu garnizonu?

—   Tieši to es gribu no jums; jūs trāpījāt mērķī.

—   Bet ja nu Belilu nenocietina?

—  Tad jūs paceļosiet pa Bretaņu un paskatīsieties un paklausīsieties, kas tur notiek.

D'Artanjans uzskrullēja ūsas.

—   Es būšu karaļa spiegs? — viņš tieši pavaicāja.

—  Nē, jūs dodaties izlūkgājienā. Ja jūs jātu savu musketieru priekšgalā ar zobenu rokā, lai novērotu apkārtni un ienaidnieka pozīcijas…

Pie vārda «ienaidnieks" d'Artanjans tikko manāmi sarāvās.

—   Vai tādā gadījumā jūs uzskatītu sevi par spiegu?

—   Nē, nē! — d'Artanjans domīgi teica. — Tā ir pavisam cita lieta, ja dodies izlūkos pie ienaidnieka, tad tu rīkojies kā karavīrs. Bet ja nu Belilu nocietina? — viņš piebilda.

—  Jūs uzzīmēsiet nocietinājumu plānu.

—   Vai mani tur ielaidīs?

—  Tas uz mani neattiecas, tā ir jūsu darīšana. Vai tad es neteicu, ka izsniegšu naudu paredzētajiem izdevumiem, ja jums tā būs vajadzīga?

—   Labi. Bet ja nocietinājumus neceļ?

—  Jūs mierīgi atgriezīsieties, netrencot zirgu.

—   Es esmu gatavs doties ceļā.

—  Rīt pat ejiet pie superintendanta pēc pirmās ceturtdaļas savas algas. Vai jūs pazīstat Fukē kungu?

—   Ļoti maz. Turklāt uzdrošinos bilst jūsu majestātei, ka nesteidzos iepazīties ar viņu tuvāk.

—   Viņš atteiksies jums izsniegt naudu… es to sagaidu.

—   Ā! Un ko tad?

—  Ja viņš jums atteiks, tad ejiet pie Kolbēra. Starp citu, vai jums ir labs zirgs?

—   Lielisks.

—   Cik jūs par to samaksājāt?

—  Simt piecdesmit pistoļu.

—   Es to pērku no jums. Te būs orderis par divsimt pistoliem.

—   Jūsu majestāte, ceļojumam man vajadzīgs zirgs, bet jūs to man atņemat.

—   Nemaz. Gluži otrādi, es to dodu jums. Es esmu pārliecināts, ja zirgs piederēs man, nevis jums, tad jūs to nesaudzēsiet.

—  Tātad uzdevums ir steidzams?

—   Ļoti.

—   Kāpēc tad atlikt ceļojumu uz divām dienām?

—   Es domāju, divu iemeslu dēļ.

—   Kaut gan pa nedēļu zirgs iedzīs divas dienas. Galu galā ir arī pasts.

—   Nē, d'Artanjana kungs, pasta zirgus neņemiet. Neaizmirstiet, ka jūs esat manā dienestā.

—  Es nekad to neesmu aizmirsis, jūsu majestāte. Cikos jūs pavēlēsiet man doties ceļā parīt?

—   Kur jūs tagad dzīvojat?

—  Turpmāk man jādzīvo Luvrā.

—   Es to nevēlos. Palieciet savā iepriekšējā dzīvoklī; es par to maksāšu. Jums jādodas ceļā naktī un tā, lai jūs neviens neredzētu, bet, ja redzēs, lai nenojaustu, ka jūs kalpojat man. Neizpļāpājiet to.

—   Valdniek, jūsu brīdinājums mani aizskar.

—  Es jautāju, kur jūs dzīvojat, jo nevaru vienmēr sūtīt pēc jums pie grāfa de Lafēra.

—   Es dzīvoju pie tirgoņa Planšē Lombarda ielā.

—  Pēc iespējas retāk ejiet ārā no mājas, rādieties pēc iespējas mazāk cilvēkos un gaidiet manus rīkojumus.

—   Man būs jāiet pēc naudas.

—  Tiesa, bet uz intendantūru iet tik daudz cilvēku,ka jūs varat iejukt

pūlī.

—   Man nav asignācijas.

—  Te būs.

Karalis parakstīja dokumentu. D'Artanjans pārliecinājās, vai tas pareizi sastādīts.

—  Palieciet sveiks, — karalis sacīja. — Es ceru, ka jūs mani sapratāt?

—  Jūsu majestāte, es sapratu, ka jūs sūtāt mani uz Belilu uzzināt, kā veicas Fukē kunga darbi. Tas ir viss.

—   Labi. Bet ja nu jūs notver vai nogalina?

—   O, tas ir maz ticams.

—  Pirmajā gadījumā jūs neko neteiksiet; otrajā — pie jums neatradīs nekādus papīrus.

D'Artanjans paraustīja plecus. Atvadīdamies no karaļa, viņš domaja: Angļu lietutiņš turpina līt! Turēsim tikai saujas!"

VI

Fukē kunga nams

Tajā pat laikā, kad no visa notikušā apdullušais d'Artanjans atgriezās mājās pie Planšē, pie superintendanta Fukē viņa ārpilsētas namā Sen- mandē ciemā risinājās pavisam citāda aina, kas tomēr bija saistīta ar tikko noritējušo sarunu.

Ministrs Fukē tikko bija atgriezies mājās. Viņu pavadīja galvenais sekretārs, nesdams milzīgu, papīriem piebāztu portfeli, kurus vajadzēja pārskatīt un parakstīt.

Bija ap pieciem vakarā, pusdienas jau bija beigušās un namā sāka gatavoties vakariņām, kurās gaidīja ap divdesmit viesu.

Izkāpis no ekipāžas, ministrs ātri iegāja mājā, neapstādamies izgāja cauri veselai rindai istabu un ieslēdzās savā kabinetā, pateicis, ka strādās. Viņš pavēlēja netraucēt nekādā gadījumā, izņemot vienīgi karaļa pavēli. Tūlīt pat kabineta durvis sāka sargāt divi sulaiņi.

Fukē nospieda īpašu aizšaujamo un pārbīdīja panno, kurš aizsedza durvis, tā ka nevarēja ne redzēt, ne dzirdēt, kas notiek kabinetā. Pēc tam viņš devās pie galda, atvēra portfeli un sāka pētīt daudzos papīrus, kas tajā atradās.

Pēc ministra ierašanās nepagāja ne desmit minūtes, kad viņa uzmanību piesaistīja aprauts troksnis, kas atkārtojās vairākas reizes. Fukē pacēla galvu un sāka klausīties.

Klaudzieni turpinājās. Fukē piecēlās ar nepacietīgu žestu un devās pie spoguļa, aiz kura skanēja klauvēšana. Spogulis bija iebūvēts sienā. Trīs citi tādi paši spoguļi bija izvietoti simetriski.

Brīdī, kad Fukē ieklausīdamies piegāja pie spoguļa, troksnis atkārtojās, Bez šaubām, tas bija norunāts signāls.

—   Hm! — viņš izbrīnā nomurmināja. — Kas las varētu būt? Šodien es nevienu negaidu.

Droši vien, lai atbildētu signālam, ministrs trīs reizes pagrozīja apzeltīto bumbiņu rāmītī.

Tad viņš atgriezās savā vietā, noteicis:

—   Nekas, lai pagaida!

Iegrimis atkal sev priekšā izklāto papīru jūrā, Funkē, šķiet, nedomāja ne par ko citu kā savu darbu. Viņš apbrīnojami ātri un ar satriecošu prāta asumu izskatīja visgarākos papīrus, vissamudžinātākos dokumentus, labodams tos un rakstīdams piezīmes; darbs viņam šķīrās tā, ka likās, strādā desmit ierēdņi, nevis viens cilvēks.

Tomēr laiku pa laikam darbā iegrimušais Fukē pameta skatienu uz priekšā stāvošo pulksteni.

Kad Fukē pievērsās darbam, viņš stundas laikā paguva tik daudz, cik kāds cits nepaveiktu visā dienā. Viņam bija neizsmeļama enerģija, un viņš vienmēr bija pārliecināts, ka, ja neviens viņam netraucēs, viņš sasniegs nosprausto mērķi īstajā laikā.

Pašā darba karstumā klauvējieni aiz spoguļa atskanēja atkal. Šoreiz tie bija vēl steidzīgāki un uzstājīgāki.

—   Acīmredzot dāma zaudē pacietību, — Fukē sprieda. — Tā, droši vien, ir grāfiene… kaut gan viņa taču aizbrauca uz trim dienām uz Ram- bujē. Varbūt tā ir tā prezidenta sieva? O nē, tā tik apņēmīgi neuzvedas. Viņa kautrīgi klauvē un gaida, kamēr man beidzot labpatiksies atsaukties. Skaidrs, ka man neizdosies uzminēt, kas tā ir, kaut gan es droši zinu, kas tur nevar būt. Tā kā tā nav marķīze, tad visas pārējās lai iet pie velna!

Fukē turpināja strādāt, neskatoties uz atkārtotajiem klauvējieniem. Tomēr pēc minūtēm piecpadsmit arī viņš sāka zaudēt pacietību un, spēji pabeidzis darbu, iebāza papīru kaudzi atpakaļ portfelī un pameta ātru skatienu uz spoguli.

Klauvējieni turpinājās bez mitēšanās.

—   Oho! — viņš noteica. — Ir nu gan dedzība! Kas tur noticis? Paskatīsimies, kura feja gaida mani ar tādu nepacietību.

Viņš nospieda podziņu, kas atradās blakus bumbiņai. Spogulis tūlīt pagriezās, un sienā atklājās diezgan dziļa niša, kur ministrs iegāja. Tur viņš atkal nospieda atsperi un izgāja pa durvīm, kas atvērās sienā un pēc tam aizcirtās aiz viņa.

Tad viņš pa vītņu kāpnēm nokāpa kādus divdesmit pakāpienus un nokļuva plašā, ar flīzēm izliktā apakšzemes telpā. Gaisma tajā ieplūda pa šauriem logiem. Grīdu klāja paklājs.

Šī apakšzemes telpa stiepās zem ielas, kas atdalīja Fukē namu no Vensenas parka.

Apakšzemes otrā galā atradās tādas pašas kāpnes. Fukē uzkāpa pa tām, nospieda atsperi un nokāpa tādā pašā nišā, kāda bija viņa kabinetā; no tās viņš iznāca skaisti iekārtotā istabā, kurā nebija nevienas dzīvas dvēseles.

Pārliecinājies, ka spogulis, kas kalpoja par slepenām durvīm, ir kārtīgi aizvēries, viņš trīsreiz pagrieza zeltītu atslēdziņu un atslēdza pretējās durvis. Viņš ienāca ārkārtīgi grezni iekārtotā istabā.

Uz dīvāna sēdēja satriecoši skaista sieviete. Viņa metās pretim ienākušajam Fukē.

—   Ak, Dievs! — Fukē iesaucās, izbrīnā pasperdams soli atpakaļ. — Marķīze de Beljēra! Jūs… jūs šeit?

—   Jā… tā esmu es, — marķīze nočukstēja.

—   Marķīze, dārgā marķīze, — Fukē murmināja, būdams gatavs krist ceļos viņas priekšā. — Ak, Dievs! Bet kā jūs šeit nokļuvāt? Un es vēl liku jums tik ilgi gaidīt.

—   Ilgi… ļoti ilgi.

—   Es priecājos, ka gaidīšanas laiks jums vilkās ilgi.

—  (), tas man likās kā mūžība. Es zvanīju vairāk kā divdesmit reizes. Vai tad jūs nedzirdējāt?

—   Nē, es dzirdēju, bet nevarēju atnākt. Kā gan es varēju iedomāties, ka tā esat jūs, pēc jūsu atteikuma un bardzības pret mani? Ja es būtu nojautis par laimi, kāda mani sagaida, ticiet man, marķīze, es pamestu visu, lai kristu pie jūsu kājām, kā daru to tagad.

Marķīze pārlaida skatienu istabai.

—   Vai mēs šeit esam vieni? — viņa jautāja.

—   O jā, es varu galvot par to.

—  Jā, patiešām, — marķīze skumji noteica.

—   Vai jūs nopūtāties?

—    Cik daudz noslēpumu un kāda piesardzība! — ar vieglu pārmetumu teica marķīze. — Kā jūs baidāties, lai neviens neuzmin par mūsu mīlestību.

—   Vai tad tā visiem atklāti jāizrāda?

—    O nē, jūs tam esat pārāk delikāts, — marķīzes balsī skanēja izsmiekls.

—   Marķīze, es jūs līdzu, nepārmetiet man.

—   Vai tad man ir tiesības jums pārmest?

—    Diemžēl, nē. Bet ko jūs man atbildēsiet, jūs, kuru es jau veselu gadu mīlu bez cerībām un bez atbildes…

—   Jūs maldāties, — marķīze pārtrauca. — Bez cerībām — jā, bet ne bez atbildes.

—    o, mani pārliecina tikai viens mīlestības pierādījums, un es joprojām to gaidu.

—   Es jums to atnesu.

Fukē gribēja viņu apskaut, bet viņa izvairījās.

—    Kungs, jūs maldāties. Neprasiet no manis vairāk kā uzticību, jo tā ir vienīgā, ko es jums varu dāvāt.

—   Ak, tātad jūs mani nemīlat: uzticība ir tikai tikums, bet mīlestība — tā ir kaislība.

—   Kungs, uzklausiet mani, es jūs lūdzu. Jums jāsaprot, ka mani varēja atvest šurp tikai sevišķi svarīgs iemesls.

—    Kāda man daļa par iemesliem, ja jūs esat šeit un es varu redzēt jūs un runāt ar jums.

—   Jā, jums taisnība: svarīgāk par visu ir tas, ka es esmu šeit, ka neviens mani neredzēja un es varu jums pateikt…

Fukē noslīga ceļos.

—    Runājiet, marķīze, — viņš lūdzās, — runājiet, es jūs uzmanīgi klausos.

Marķīze paskatījās uz Fukē, kas stāvēja viņas priekšā uz ceļiem, ar dīvainu skatienu, kas bija pārpilns skumju un maiguma.

—   O! — beidzot viņa ieteicās. — Kā es gribētu būt tā, kam ir tiesības redzēt jūs katru brīdi un runāt ar jums vienmēr. Kā es gribētu būt tā, kas rūpējas par jums un kurai nav jānospiež slepenas atsperes, lai izsauktu mīļoto cilvēku kā rēgu nezin no kurienes, redzētu viņu kādu stundiņu un pēc tam noskatītos, kā viņš atkal pazūd noslēpumu miglā, kas, viņam aizejot, liekas vēl necaurredzamāka nekā parādoties. O, cik tā ir laimīga sieviete!

—   Marķīze, vai jūs patiešām domājat manu sievu? — Fukē smaidīdams jautāja.

—   Protams, es runāju par viņu.

—  Neapskaudiet viņas likteni, marķīze. No visām sievietēm, ar kurām es satiekos, Fukē kundze vismazāk redz mani, vismazāk runā ar mani un vismazāk bauda manu uzticēšanos.

—   Viņai vismaz nav jāspiež spoguļa rāmis, lai jūs izsauktu, kā vajadzēja darīt man; viņai jūs neatbildat ar noslēpumaini biedējošām zvaniņa skaņām, kura atsperi nospiež nezin kur; viņai jūs neesat liedzis uzzināt šo tikšanos noslēpumu, baidīdamies, ka jūsu sakari ar viņu pārtrūks, kā jūs rīkojaties ar tām sievietēm, kas nākušas šurp pirms manis un nāks pēc manis!

—   Ak, dārgā marķīze, jūs esat netaisna un neapzināties, ko darāt, protestēdama pret noslēpumainību! Tikai slepenībā mīlestībai var nodoties netraucēti; un tikai netraucēta mīlestība var nest laimi. Atgriezīsimies tomēr pie mūsu iepriekšējās sarunas par jūsu uzticību, par kuru jūs mani centāties pārliecināt vai, drīzāk, centāties apmānīt, ļaujot domāt, ka šī uzticība vēsta par mīlestību.

—   Tikko vēl, — marķīze sacīja, pārlaizdama pār acīm savu daiļo roku, — tikko manas domas bija pārliecinātas un skaidras, bet tagad tās sajuka, mani sagrāba bailes, ka jāziņo jums slikta vēsts.

—  Ja šī sliktā vēsts ir atvedusi jūs šurp, tad es par to priecājos. Bet, ja jau jūs esat šeit un atzīstat, ka neesat pret mani pavisam vienaldzīga, vai tad nav labāk atlikt jūsu vēsti un runāt tikai par jums?

—   Nē, nē, jums tā noteikti jāuzzina. Jums jāprasa, lai es jums to pateiktu tūlīt pat, bet nevis ļautos jūtām. Mans draugs Fukē, tas ir ārkārtīgi svarīgs jaunums!

—  Jūs mani pārsteidzat, marķīze, es pat varētu teikt — biedējat. Jūs esat tik prātīga, tik nosvērta un tik labi pazīstat pasauli, kurā mēs dzīvojam. Tātad tas ir kaut kas svarīgs?

—  Ārkārtīgi svarīgs! Klausieties…

—   Vispirms pasakiet: kā jūs šeit nokļuvāt?

—  Tūlīt uzzināsiet. Vispirms par svarīgāko.

—   Lūdzu jūs, marķīze, runājiet! Saudzējiet manu pacietību.

—  Vai jūs zināt, ka Kolbēru karalis tagad iecēlis par finansu intendantu?

—   Ko? Kolbērs? Mazais Kolbērs? Kardināla labā roka?

—  Tas pats.

—  Ko tad jūs tur saskatāt šausmīgu, dārgā marķīze? Mazais Kolbērs iecelts par finansu intendantu — es piekrītu, tas ir dīvaini, bet ne šausmīgi.

—   Vai jūs domājat, ka karalis bez kāda iemesla iecēlis šai amatā cilvēku, ko jūs nosaucāt par sīkumanu pedantu?

—   Vispirms, vai tas ir tiesa, ka karalis viņu ir iecēlis?

—  Tā runā.

—   Kas?

—   Visi.

—   Visi — tas nozīmē neviens. Nosauciet man kādu, kas to zina no drošiem avotiem?

—   Vanelas kundze.

—  Ak, jūs patiešām sākat, mani biedēt! — Fukē smiedamies iesaucās. — Viņa jau nu zina no droša avota.

—  Nerunājiet sliktu par nabaga Margaritu, Fukē kungs: viņa vēl turpina jūs mīlēt.

—   Patiešām? Neticami. Es domāju, ka mazais Kolbērs jau paguvis aizsegt šo mīlestību ar tintes traipu vai netīrumu piku.

—   Fukē, Fukē, tad, lūk, kā jūs izturaties pret sievietēm, kuras esat pametis!

—   Marķīze, vai tad jūs aizstāvat Vanelas kundzi?

—  Jā, aizstāvu, jo, es vēlreiz atkārtošu, viņa jūs vēl mīl, un pierādījums tam: viņa grib jūs glābt.

—   Ar jūsu palīdzību, marķīze; tas ir veikls gājiens no viņas puses. Neviens eņģelis man nevar būt patīkamāks un drošāk vest mani uz izglābšanos. Sakiet, vai jūs labi pazīstat Margaritu?

—   Viņa bija mana draudzene klosterī.

—  Vai jūs apgalvojat, ka tieši viņa jums pastāstīja par Kolbēra iecelšanu intendanta amatā?

—   Jā.

—   Paskaidrojiet man tikai vienu, marķīze: kā Kolbērs, būdams mans padotais, var man kaitēt vai traueēt?

—   Jūs neievērojāt kādu svarīgu apstākli.

—   Kādu?

—   To, ka Kolbērs jūs ienīst.

—    Mani! — Fukē iesacās. — Ak, Dievs! Vai tad jūs nezināt, ka mani ienīst visi? Kolbērs tāpat kā visi pārējie.

—   Kolbērs vairāk kā eiti.

—   Es piekrītu, vairāk.

—   Viņš ir ļoti godkārīgs.

—   Kurš gan nav godkārīgs, marķīze?

—   Jā, bet viņa godkāre ir bezgalīga.

—    Es zinu arī to: viņš vēlējās kļūt par manu pēcteci pie Vanelas kundzes.

—   Un panāca savu. Sargieties, lai tāpat nenotiek arī citur.

—   Jūs gribat teikt, ka viņš mērķē no mana palīga vietas uz manu krēslu?

—   Vai tad jums nerodas tādas aizdomas?

—   O nē. Aizstāt mani pie Vanelas kundzes — to viņš vēl spēj, bet pie karaļa — tā ir pavisam cita lieta. Francija nav tik lēti pērkama kā viena ierēdņa sieva.

—   Viss ir pērkams; ja ne par zeltu, tad ar intrigu palīdzību.

—    Jūs labi zināt, ka tas tā nav, marķīze: es taču jums piedāvāju miljonus.

—    Fukē, miljonu vietā jums man vajadzēja piedāvāt patiesu un mūžīgu mīlestību. Es būtu piekritusi. Kā redzat, mūsu dienās tā vai citādi viss ir pērkams.

—   Tātad, pēc jūsu domām, Kolbērs domā nopirkt arī manu amatu? Nomierinieties, marķīze: pagaidām viņš vēl nav pietiekoši bagāts, lai to varētu atļauties.

—   Bet ja nu viņš to nepērk, bet nozog?

• — Ā, tā ir cita lieta. Bet, par nelaimi viņam, lai nokļūtu pie manis, vispirms jānoārda mana priekšējā nocietinājumu līnija, bel es esmu lieliski aizsargāts, marķīze.

—  Par nocietinājumu līniju jūs droši vien saucat savus atbalstītājus un draugus?

—   Protams.

—   Vai d'Emerī arī pieder pie jūsu atbalstītājiem?

—  Jā.

—   Bet Liodo pie draugiem?

—   Protams.

—   Bet de Vanēns?

—  Nu, ar viņu lai dara, ko grib, bet pirmos divus es neieteiktu aiztikt.

—   Ja jūs gribat, lai d'Emerī un Liodo neaiztiek, tad jums nekavējoties jārīkojas.

—   Kas tad viņiem draud?

—  Tagad jūs esat ar mieru uzklausīt mani?

—   Kā vienmēr, marķīze.

—   Un nepārtrauksiet mani?

—   Runājiet.

—   Klausieties! Šorīt Margarita ataicināja mani.

—   Ko tad viņa no jums gribēja?

—  „Es nedrīkstu personīgi tikties ar Fukē kungu", — viņa man sacīja.

—   Ha! Kāpēc. Vai tad viņa domā, ka es viņai kaut ko pārmestu? Nabaga sieviete, viņa ļoti maldās!

—  «Satiecieties ar viņu un pasakiet, lai viņš tagad piesargās no Kolbēra".

—   Kā tad tā, viņa brīdina mani no sava mīļākā?

—   Es taču teicu jums, ka viņa jūs vēl mīl.

—  Turpiniet, marķīze!

— Tālāk Margarita teica: „Pirms divām stundām Kolbērs atnāca man pavēstīt, ka viņš iecelts par intendantu".

—   Es jau jums, marķīze, teicu, ka Kolbērs drīz pilnībā būs manās rokās.

—   Jā, bet tas vēl nav viss. Kā jūs zināt, Margarita draudzējas ar d'Emerī kundzi un Liodo kundzi.

—  Jā.

—   Nu, lūk: Kolbērs Margaritu izvaicāja par viņiem un par to, cik dziļa ir viņu uzticība jums.

—  O, par viņiem es varu galvot. Viņi drīzāk mirs nekā atteiksies no manis.

—   Klausieties tālāk. Kamēr Kolbērs bija pie Vanelas kundzes, pie viņas kāds atnāca, un viņa uz dažām minūtēm izgāja no istabas. Kolbērs nemīl sēdēt bezdarbībā, tādēļ, palicis viens, sācis kaut ko atzīmēt uz papīriem, kas mētājušies pa galdu.

—   Piezīmes attiecās uz d'Emerī un Liodo?

—  Jā.

—   Būtu interesanti uzzināt, kas tur bija.

—   Es jums tās atnesu.

—  Vai patiešām Vanelas kundze tās paņēmusi no Kolbēra, lai atdotu man?

—   Nē, bet gluži nejauši viņas rokās nokļuva šo piezīmju kopijas.

—   Kā tā?

—   Klausieties. Es jau jums taču teicu, ka Kolbērs atrada papīru uz galda.

—  Jā.

—   Zīmulis, ar kuru viņš rakstīja, izrādījās ļoti ciets, tāpēc uz apakšējās lapas palika nospiedumi.

—  Turpiniet.

—   Kolbērs paņēma pirmo lapu un nepievērsa uzmanību nākamajai, bet uz tās varēja izlasīt visu, kas bija rakstīts uz pirmās. Vanelas kundze to izlasīja un aizsūtīja pēc manis. Pārliecinājusies, ka es esmu jums ļoti uzticams draugs, viņa atdeva man lapiņu un atklāja jūsu mājas noslēpumu.

—   Kur tad ir tā lapiņa? — nedaudz satraucies, jautāja Fukē.

—   Lūk, te tā ir, lasiet, — marķīze atteica.

Fukē izlasīja:

«Uzpircēji, kuri tiesu palātai jānotiesā: d'Emerī, F. draugs, de Va- nērs, vienaldz…"

—  D'Emerī! Liodo! — Fukē iekliedzās un vēlreiz uzmanīgi pārlasīja zīmīti.

—   „F. draugi", — marķīze parādīja ar pirkstu.

—   Ko gan nozīmē vārdi „kuri tiesu palātai jānotiesā"?

—    Es domāju, ka tas ir pilnīgi skaidrs. Starp citu, jūs vēl neesat beidzis, lasiet tālāk.

Fukē turpināja:

„…Abiem pirmajiem piespriest nāves sodu, trešo atbrīvot kopā ar d'Otmonu un de Lavaletu, konfiscējot mantu".

—    Augstais Dievs! — Fukē iesaucās. — Nāves sods Liodo un d'Emerī! Pat ja tiesu palāta piespriedīs viņiem nāves sodu, bez karaļa apstiprinājuma to nevar izpildīt, bet karalis spriedumu neapstiprinās.

—   Karalis tomēr iecēla Kolbēru par intendantu.

—   Ak, Dievs, — Fukē iesaucās, it kā būtu ieraudzījis bezdibeni, kas atvēries pie viņa kājām. — Nē, tas nav iespējams! Neiedomājami! Bet kurš tas bija, kas pārvilcis Kolbēra atstātos nospiedumus ar zīmuli?

—   To izdarīju es, jo baidījos, ka tie var izzust.

—   O!.. Es visu noskaidrošu!

—  Jūs neko nenoskaidrosiet! Jūs pārāk nicināt un zemu vērtējat savu ienaidnieku.

—   Dārgā marķīze, piedodiet man. Jā, es piekrītu, ka Kolbērs ir mans ienaidnieks. Atzīstu, ka Kolbērs ir bīstams cilvēks. Bet man vēl ir daudz laika. Jūs pašlaik esat šeit, jūs pierādījāt man savu uzticību, varbūt pat mīlestību… Mēs beidzot esam vieni…

—   Fukē kungs, atnācu šurp, lai glābtu jūs, nevis lai pazudinātu sevi, — marķīze pieceldamās teica. — Uzmanieties!

—    Jūs veltīgi uztraucaties, marķīze, un ja jūsu bailes nav tikai iegansts…

—   Kolbērs ir stipras gribas cilvēks! Piesargieties no viņa…

—   Un es? — jautāja Fukē, arī pieceldamies.

—  Jūs? Jūs esat tikai cēlsirdīgs. Es atkārtoju: sargieties no Kolbēra!.. ..

—   Un tas ir viss?

—    Es izdarīju visu, ko varēju, riskējot sabojāt savu reputāciju. Palieciet sveiks!

—   Nevis sveiks, bet uz redzēšanos!

—   Varbūt… — Marķīze noteica.

Pastiepusi Fukē roku skūpstam, viņa tik apņēmīgi devās pie durvīm, ka Fukē neuzdrošinājās viņu aizkavēt.

Ar nokārtu galvu un drumu sejas izteiksmi viņš devās atpakaļceļā pa pazemes eju, kas savienoja abas mājas.

VII

Abats Fukē

Ātri izgājis cauri pazemei un nospiedis spoguļa atsperi, Fukē atkal atradās savā kabinetā.

Viņš tikko paguva ieiet, kad izdzirda klauvēšanu pie durvim un pazīstamu balsi, kas sauca:

—   Monsenjor, atveriet lūdzu!

Fukē apslēpa savu uztraukumu un izlikās, ka nekur nav izgājis: viņš izmētāja pa galdu papīrus, paņēma spalvu un, lai iegūtu vēl kādu laiku, pajautāja:

—   Kas tur ir?

—   Kā! Vai monsenjors mani nepazīst? — balss atbildēja.

„Kā gan lai es tevi nepazītu?" — Fukē pie sevis noteica.

—   Tas esat jūs, Gurvil?*

— Viņš skaļā balsī apvaicājās.

—   Protams, monsenjor.

Fukē piecēlās, vēlreiz uzmeta skatu spogulim, tad atslēdza durvis un ielaida Gurvilu.

—   Monsenjor, jūs esat cietsirdīgs! - Gurvils pārmeta.

—   Kāpēc?

—  Jau ceturtdaļstundu es lūdzu -jūs atslēgt durvis, bet jūs pat neatbildat.

Žans Hero de Gurvils (1625-1703) — Fuke finansu un politiskais aģents.

—   Atcerieties uz visiem laikiem: es nevēlos, ka darba laikā mani traucē. Kaut gan jūs, Gurvil, esat izņēmums, es tomēr gribu, lai citiem mans aizliegums paliek spēkā.

—  Tādā reizē kā šī es esmu gatavs sadauzīt, noārdīt un apgāzt visus aizliegumus, durvis, atslēgas un sienas.

—   Oho! Tātad noticis kaut kas ļoti svarīgs? — Fukē jautāja.

—  Ļoti.

—   Kas tad noticis? — Fukē turpināja iztaujāt, mazliet noraizējies par sava tuvākā līdzstrādnieka uztraukumu.

—   Nodibināta slepenā tiesu palāta.

—  Es zinu. Vai tad tā jau ir sanākusi?

—  Ne tikai sanākusi, monsenjor, bet jau paguvusi izteikt arī spriedumu…

—  Spriedumu? — ministrs nobālējis izdvesa, nespēdams noslēpt trīsas, kas viņu pārņēma. — Kam tad?

—   Diviem jūsu draugiem.

—   Liodo un d'Emerī?

—  Jā, monsenjor.

—   Kas viņiem piespriests?

—   Nāves sods.

—   Nevar būt! Nē, tas nav iespējams!.. Jūs maldāties, Gurvil.

—  Te ir sprieduma kopija. Karalis šodien parakstīs spriedumu. Varbūt viņš to jau ir izdarījis.

Fukē paķēra papīru, vienā mirklī to izlasīja un atdeva Gurvilam, sacīdams:

—   Karalis šo spriedumu neparakstīs.

—   Monsenjor, Kolbērs ir ļoti drosmīgs padomnieks… Sargieties no viņa.

—  Atkal Kolbērs! — Fukē iesāucās. — Jau pāris dienas es nepārtraukti dzirdu šo vārdu! Pārāk daudz goda tādai niecībai. Lai Kolbērs parādās, un es tikšu ar viņu galā; lai viņš paceļ savu galvu, un es viņu samīšu; tomēr piekrītiet, ka cīnīties var tikai ar tādu pretinieku, kas kaut kas ir.

—  Monsenjor, pacietieties, jūs nepazīstat Kolbēru… Pacentieties viņu iepazīt. Tas ir viens no finansistiem, kas darbojas ēnā; tāpat kā meteori viņi nav redzami līdz brīdim, kad visu sagrauj. Viņu parādīšanas nes bojā eju.

—    A, Gurvil, tas jau ir par daudz, — Fukē pasmaidot iebilda. — Mani nav tik viegli iebiedēt. Kolbērs esot meteors! Velns parāvis! Mēs vēl paskatīsimies, kas tas ir par meteoru… Dodiet man faktus, bet nevis vārdus. Ko viņš līdz šim izdarījis?

—   Viņš pasūtījis Parīzes bendem divas karātavas, — Gurvils teica.

Fukē pacēla galvu, un viņa acis iezibsnījās.

—   Jūs esat pārliecināts par teikto? — viņš iesaucās.

—   Te būs pierādījums, monsenjor.

Gurvils pasniedza Fukē zīmīti no kāda pilsētas rātes sekretāra, kas bija uzticams superintendanta piekritējs.

—   Jā, tiesa, — Fukē nomurmināja, — ceļ ešafotu… Bet karalis vēl nav parakstījis, Gurvil, un neparakstīs!

—   To mēs drīz uzzināsim,. — Gurvils piezīmēja.

—   Kādā veidā?

—   Ja karalis parakstījis spriedumu, tad karātavas šovakar pat vedīs uz pilsētas rātsnamu, lai rīt no rīta tās varētu uzcelt.

—   Nē, nē! — Fukē atkal iesaucās. — Jūs visi kļūdāties un maldināt mani. Liodo pie manis bija vēl aizvakar, bet pirms trim dienām es saņēmu no nabaga d'Emerī Sirakūzu vīnu.

—    Tas tikai pierāda, — Gurvils iebilda, — ka tiesu palātu sasauca slepeni, tā apspriedās bez apsūdzēto klātbūtnes un, tiklīdz lietu pabeidza, viņus arestēja.

—   Vai tad viņi ir arestēti?

—    Liodo — vakar rītausmā, d'Emerī — aizvakar vakarā, kad viņš atgriezās no savas mīļākās; viņu pazušana nevienā neradīja uztraukumu, bet pēkšņi Kolbērs norāva masku un pavēlēja atklāt šo lietu. Par to tagad klaigā visās Parīzes ielās un, taisnību sakot, tikai jūs, monsenjor, par to neko nezināt.

Fukē augošā satraukumā staigāja pa istabu.

—   Monsenjor, ko jūs domājat darīt? — Gurvils vaicāja.

—   Ja tas viss ir taisnība, es došos pie karaļa. Bet pirms iešanas uz Luvru es aiziešu uz pilsētas rāti. Ja spriedums ir apstiprināts, tad paskatīsimies. Braucam! Gurvil, atveriet durvis!

—   Uzmanīgāk, — Gunvils brīdināja. — Tur ir abats Fukē.

—    Ak, mans brālis! — Fukē rūgti noteica. — Tātad viņš uzzinājis kādu nelāgu jaunumu un kā parasti priecājās, ka var to man paziņot! Jā, velns parāvis, ja jau ieradies mans brālis, tad man patiešām klājas ļauni. Ko tad jūs man to neteicāt agrāk? Tad es ātrāk būtu visam noticējis.

—   Monsenjors apmelo abata kungu! — Gurvils smiedamies teica. — Viņš nemaz nav nācis ar ļauniem nodomiem.

—    Ak, Gurvil, un jūs vēl aizstāvat šo nevīžīgo, bezsirdīgo cilvēku, nelabojamo izšķērdētāju?

—   Nedusmojieties, monsenjor.

—   Jūs šodien esat dīvainā garastāvoklī, Gurvil, ja aizstāvat pat abatu Fukē.

—   Ak, monsenjor, katrā ir kaut kas labs.

—   Tātad pēc jūsu domām, kaut kas labs ir arī tajos laupītājos, ko abats nomitinājis pie sevis un apdzirda?

—    Var rasties tādi apstākļi, monsenjor, ka jūs priecāsieties, ja pa rokai būs kaut vai šie laupītāji.

—    Tad tu iesaki man salīgt mieru ar abatu? — Fukē ironiski apjautājās.

—   Es jums iesaku nestrīdēties ar simt brašuļiem, kas ar saviem zobeniem var ielenkt dzelzs lokā trīs tūkstošus cilvēku.

Fukē uzmeta ātru skatienu sarunu biedram.

—   Jums taisnība, Gurvil, — viņš teica. — Ielaidiet abatu Fukē! — viņš uzsauca sulainim, kas dežūrēja pie durvīm.

Pēc pāris minūtēm kabineta durvīs parādījās abats Fukē un zemu paklanījās. Tas bija cilvēks pāri četrdesmit, izskatījās pa pusei kā garīdznieks, pa pusei kā kareivis, pārdroša ķildnieka un mūka apvienojums. Viņam nebija zobena, bet varēja manīt, ka viņš nēsā sev līdz pistoles.

Fukē sveicināja viņu drīzāk kā ministrs, nevis kā vecākais brālis.

—   Ar ko varu pakalpot, abata kungs? — viņš jautāja.

—   Paskat tik, kādā tonī jūs runājat, brāli! — abats iesaucās.

—   Aizņemta cilvēka tonī.

Abats viltīgi paskatījās uz Gurvilu, bet tad uzmeta brālim nemierīgu skatu un sacīja:

—  Šovakar man jāmaksā de Brežī kungam trīssimt pistoļu… Kāršu parāds ir goda lieta.

—   Un vēl? — Fukē tincināja, būdams pārliecināts, ka tāda sīkuma dēļ abats viņu netraucētu.

—  Tūkstoš pistoļu miesniekam, viņš vairs negrib dot uz parāda.

—   Vēl?

—  Tūkstoš divsimt drēbniekam, — abats turpināja. — Tas stulbenis man neatdod drēbes, kas pasūtītas septiņiem maniem kalpiem. Tas mani kompromitē, un mana mīļākā draud aiziet no manis pie uzpircēja, bet tas būtu pazemojums baznīcai.

—   Kas vēl? — Fukē turpināja.

—  Mans brāli, jūs taču pamanījāt, ka es neko nelūdzu sev personīgi, — abats pazemīgi teica.

—  Tas ir ļoti smalkjūtīgi no jūsu puses, abata kungs, — Fukē sacīja. — Tomēr, kā redzat, es gaidu.

—  Es ari nesākšu neko lūgt…o nē… bet ne jau tāpēc, ka man nekas nebūtu vajadzīgs. Varu jums teikt…

—  Tūkstoš divsimt drēbniekam! — mazliet padomājis, ministrs teica. — Par šo summu var uzšūt krietni daudz apģērbu.

—   Es uzturu simt cilvēkus, — abats lepni teica, — bet tas, es domāju, kaut ko maksā.

—   Simt cilvēkus? — Fukē atkārtoja. — Vai tad jūs esat Rišeljē vai Mazarīni, ka jums vajag tik daudz miesassargu? Sakiet man, lūdzu, kam jums tie vajadzīgi?

—  Un jūs vēl jautājat? — abats Fukē iesaucās. — Jūs jautājat, kāpēc es uzturu simt cilvēkus?

—   Jā, es jums jautāju, kāpēc jums vajadzīgi šie simt cilvēki? Atbildiet!

—  Nepacietīgais! — aizvien vairāk iekarsdams, iesaucās abats.

—   Paskaidrojiet taču beidzot.

—   Ak, ministra kungs, personīgi man vajadzīgs tikai viens sulainis, un, ja es būtu viens, tad iztiktu arī bez tā. Bet jūs, jums ir tik daudz ienaidnieku, ka man ir par maz arī simt cilvēku, lai jūs aizsargātu. Simt cilvēku!.. Vajadzētu desmit tūkstošus! Es viņus turu tādēļ, lai publiskās vietās un sapulcēs neviens neuzdrošinātos pacelt balsi pret jums. Citādi jūs būtu lāstiem apkrauts un ļaunu mēļu iznīcināts. Bez viņiem jūs nenoturētos pat nedēļu. Dzirdiet, nedēļu!

—   Es nemaz nezināju, ka jūs tik kvēli mani aizstāvat, abata kungs.

—   Jūs .par to šaubāties? — abats iekliedzās. — Tad klausieties, kas notika. Vēl vakar Išē ielā kāds cilvēks kaulējās ar miesnieku par cāli.

—   Ak tā. Kā tad tas var man kaitēt, abata kungs?

—   Lūk, kā. Cālis bija liess, un pircējs atteicās par to maksāt astoņpadsmit sū, teikdams, ka nemaksās tādu naudu par ādu un kauliem, ja Fukē no tiem dabūjis visu labumu.

—   Nu, un tālāk?

—   Atskanēja smiekli un zobgalības par jums. Sapulcējās vesels pūlis dienaszagļu. Zobgalis vēl piebilda: „Dodiet man Kolbēra barotu cāli, un es labprāt samaksāšu, cik jūs prasīsiet." Pūlis sāka aplaudēt. Skandāls un vairāk nekas! Jūsu brālim atlika vienīgi novērst seju.

—   Un jūs novērsāt? — Fukē piesarcis jautāja.

—   Nē, tik tālu ncnonāca: pūlī gadījās viens no maniem cilvēkiem — Menvils, viens no mūsu jaunpienācējiem. Viņš nesen ieradies no provinces, un es viņu augsti vērtēju. Viņš izlauzās cauri pūlim un izsauca zobgali uz divkauju. Tā notika turpat pie miesnieka bodītes daudzu skatītāju klātbūtnē, kuri stāvēja visapkārt riņķi duelantiem un skatījās pa logiem.

—   Un kā tas viss beidzās? — Fukē apvaicājās.

—   Mans Menvils uzreiz izdūra zobenu cauri pretiniekam, un tas skatītājus iespaidoja. Pēc tam viņš pateica miesniekam: «Paņemiet šo tītaru, mans draugs; tas būs treknāks par jūsu cāli". Lūk, kur es tērēju savus ienākumus, ministra kungs — lai sargātu ģimenes godu, — abats svinīgi pabeidza.

Fukē nolieca galvu.

—   Labi, — viņš teica. — Iedodiet Gurvilam jūsu rēķinus un palieciet pie manis uz vakaru.

—   Uz vakariņām?

—   Jā.

—   Bet kase taču jau ir slēgta?

—   Gurvils jums to atslēgs. Ejiet, abat, ejiet.

Abats paklanījās.

—   Tātad mēs esam draugi? — viņš noprasīja.

—   Draugi, draugi. Ejam, Gurvil.

—   Jūs aizejat? Tātad jūs nevakariņosiet mājās?

—   Neuztraucieties. Pēc stundas es atgriezīšos, — Fukē atbildēja un klusi piebilda Gurvilam: — Lai iejūdz manus angļu zirgus; es braukšu uz pilsētas rātsnamu.

VIII

Lafontēna vīns

Senmandē saradās ekipāžas, kas atveda viesus.

Namā rosīgi gatavojās vakariņām, bet pats ministrs ar saviem ātrajiem zirgiem traucās uz Parīzi. Pie pilsētas rātsnama viņš piebrauca no krastmalas puses, lai nebūtu jābrauc tieši cauri dzīvajiem pilsētas kvartāliem.

Bez ceturkšņa astoņos Fukē Gurvila pavadībā izkāpa no ekipāžas Longponas ielas stūrī un kājām devās uz Grēva laukumu.

Izgājuši uz laukuma, viņi pamanīja cienīga izskata kungu melni violetā tērpā, kas iekāpa īrētā karietē un pavēlēja kučierim braukt uz Vensenu. Viņš nesa lielu kurvi ar pudelēm, ko tikko bija nopircis blakus esošā krodziņā „Notrdama".

—   Ha, tas taču ir Vatels, mans pārzinis, — Fukē brīnījās. — Kāpēc viņš te atbraucis?

—   Droši vien pēc vīna.

—    Ko? Pirkt man vīnu krogos! Vai tad man ir tik slikts vīna pagrabs?

Viņš devās pie pārziņa, kas rūpīgi lika milzīgu grozu ar pudelēm karietē.

—   Hei, Vatei! — viņš pavēloši uzkliedza.

—   Monsenjor, uzmanieties, jūs pazīs, — Gurvils brīdināja.

—   Kas par to! Vatei!

Melni violetais cilvēks atskatījās. Viņam bija labsirdīga, bet neizteiksmīga seja. Viņa acis mirdzēja, sejā vīdēja viegls smaidiņš.

—   Ā, tas esat jūs, monsenjor! — viņš atskatījies iesaucās.

—Jā, es. Ko jūs šeit darāt, velns parāvis? Kas jums tur ir? Vīns? Vatei, vai jūs pērkat vīnu Grēva laukuma krodziņā?

—Kāpēc jājaucas manās darīšanās? — Vatels mierīgi teica, uzmetis Gurvilam īgnu skatienu. — Vai tad mans pagrabs netiek uzturēts kārtībā?

— Nedusmojieties, Vatei, — Fukē sacīja, — es nodomāju, ka mans… jūsu pagrabs ir pietiekoši labi apgādāts, lai mēs varētu iztikt bez «Notr- damas" krodziņa.

— Jā, kungs, — pārzinis ar vieglu nicinājumu atteica, — jūsu pagrabs ir tik labs, ka daži viesi jūsu pusdienās neko nedzer.

Fukē izbrīnījies paskatījās vispirms uz Gurvilu, tad uz Vatelu.

—   Ko jūs sakāt, Vatei?

—  Es saku, ka jūsu pārzinim nav vīnu visām gaumēm, un Lafontēna, Pelisona, Konrāra* kungi neko nedzer pie jūsu galda: viņiem nepatīk smalki vīni, ko tur lai dara!

—   Un ko jūs izdomājāt?

— Es pērku šeit viņu iemīļoto Žuanjī vīnu, kuru viņi katru nedēļu dzer šajā krodziņā. Tāpēc es arī te iepērkos.

Fukē jutās mazliet aizkustināts un nesaprata, ko lai atbild. Vatelam turpretim gribējās izteikt pēc iespējas vairāk.

— Monsenjor, jūs man varētu vēl pārmest, ka es pats braucu uz Planšmibrē ielu pēc sidra, ko jūsu pusdienās dzer Lorē** kungs.

—   Lorē dzer sidru pie manis? — Fukē sāka smieties.

Žans de Lafontēns (1621 — 1695) — slavens franču dzejnieks, fabulas žanra aizsācējs. Pols Pelisons( 1624—1693) — franču rakstnieks, uzticams Fukē draugs, darbu «Francijas Akadēmijas vēsture", «Ludviķa XIV dzīve" u.c. autors. Valentīns Konrārs (1603 — 1675) — franču literāts, dzejnieks, darba «Sava laika vēstures memuāri" autors, Francijas Akadēmijas sekretārs.

Žans Lorē — 17.gs. franču dzejnieks un žurnālists. Viņš izdeva nedēļas avīzi «Vēstures mūza", kas bija ļoti populāra galma aprindās.

—   Protams, kungs. Tāpēc jau viņš vienmēr tik ļoti labprāt pusdieno pie jums.

—   Vatei, jūs esat malacis! — Fukē iesaucās, spiezdams sava pārziņa roku. — Es jums sirsnīgi pateicos: jūs saprotat, ka Lafontēna, Konrāra un Lorē kungi man nozīmē tikpat dudz kā hercogi, pēri un prinči. Jūs esat apbrīnojams kalpotājs, Vatei, un es jums divkāršoju algu.

Tā vietā, lai pateiktos, Vatels paraustīja plecus un noņurdēja:

—   Saņemt pateicību par to, ka izpildi savus pienākumus, ir apvainojoši.

—    Viņam taisnība, — Gurvils sacīja, ar rokas mājienu pievērsdams Fukē uzmanību kaut kam citam.

Viņš norādīja uz zemiem ratiem, kurus vilka divi zirgi un kuros šūpojās divas ar dzelzi apkaltas karātavas, kas bija uzliktas viena uz otras un sastiprinātas ar ķēdēm.

Uz šķērskoka sēdēja sargs; viņš bija drūms un nelikās dzirdam ziņkārīgo piezīmes, kuri centās uzzināt, kam domātas šīs karātavas,un kuri pavadīja ratus līdz pilsētas rātsnamam.

Fukē nodrebēja.

—   Redziet nu, lieta izlemta! — Gurvils teica.

—   Jā, bet vēl nav pabeigta, — iebilda Fukē.

—   Nemāniet sevi ar veltīgām cerībām, monsenjor! Ja jau viņi prata novērst jūsu uzmanību, tad tagad neko neizdosies mainīt.

—   Es tam vēl neesmu piekritis.

—   Toties jūsu vietā piekritis de Lions.

—   Tad es došos taisnā ceļā uz Luvru.

—   Nē, nebrauciet turp.

—   Jūs iesakāt zemisku rīcību! — Fukē uzkliedza. — Jūs man iesakāt pamest draugus nelaimē un nolikt ieročus, kuri vēl ir manās rokās un ar kuriem es vēl varu cīnīties?

—    Nē, monsenjor, es jums neko tamlīdzīgu neiesaku. Vai jūs tādā brīdī varat atstāt savu superintendanta vietu?

—   Nē, nevaru.

—    Bet ja nu jūs ieradīsieties pie karaļa un viņš jūs tūdaļ pat nekavējoties atcels?

—   Viņš to var izdarīt arī bez manas ierašanās.

—   Bet tad tā nebūs jūsu vaina.

—   Toties es būšu rīkojies kā nelietis. Es nevēlos manu draugu nāvi un nepieļaušu to!

—     Vai tad tādēļ nepieciešams iet uz Luvru? Ņemiet vērā, ka tur jums būs vai nu atklāti jāaizstāv savi draugi un jāaizmirst par savām interesēm, vai ari pilnīgi no viņiem jāatsakās.

—   To es nekad nedarīšu!

—   Piedodiet… Tomēr vai nu karalis nostādīs jūs izvēles priekšā, vai ari jūs pats liksiet karalim izvēlēties.

—   Tas tiesa.

—    Tādēļ vajag izvairīties no sadursmes, monsenjor. Labāk atgriezīsimies Senmandē.

—    Nē, Gurvil, es nekustēšos ne no vietas, jo te tiek gatavots noziegums, kas apkaunos mani. Atkārtoju: es nesperšu ne soli, kamēr neatradīšu līdzekli, kā pieveikt savus ienaidniekus!

—   Monsenjor, — Gurvils iebilda, — man jūs būtu žēl, ja es nezinātu, ka jūs esat viens no gudrākajiem cilvēkiem pasaulē. Jums pieder simt piecdesmit miljoni, jums ir karalisks stāvoklis,un jūs esat simt piecdesmit reižu bagātāks par karali. Kolbērs pat nespēja pierunāt karali pieņemt Mazarīni dāvinājumu. Kad cilvēks ir visbagātākais valstī un nebaidās tērēt savu naudu, tad viņš ir graša vērts, ja nespēj panākt to, ko vēlas. Es vēlreiz saku — atgriezīsimies Senmandē…

—   Lai aprunātos ar Pelisonu?

—   Nē, monsenjor, lai saskaitītu jūsu naudu!

—   Labi! — Fukē skaļi un dedzīgi iesaucās, un viņa acis iedegās. — Braucam!

Viņi iesēdās karietē un devās atpakaļceļā. Sentantuānas priekšpilsētas galā viņi apdzina ekipāžu, kurā Vatels veda savu 2uanjī vīnu.

Pilnā sparā auļojošie melnie ministra zirgi izbiedēja vīna pārziņa tramīgo zirdziņu, un pārzinis izbijies iekliedzās, izbāzdams galvu pa karietes lodziņu:

—   Uzmanīgāk! Nesasitiet manas pudeles!

IX

Galerija Senmandē

Fukē ārpilsētas namā ministru gaidīja ap piecdesmit cilvēku. Netērēdams laiku, lai pārģērbtos, Fukē tieši no priekšistabas iegāja pirmajā viesistabā, kur sapulcējušies viesi tērzēja, gaidīdami vakariņas. Saimnieka prombūtnē viņu aizstāja abats Fukē.

Superintendanta parādīšanos sagaidīja ar priecīgiem izsaucieniem — Fukē jautrība, laipnība un devīgums atvēra viņam dzejnieku, mākslinieku un arī visa veida lietišķo cilvēku sirdis. Fukē seja, kuru nekad neaptumšoja darīšanas un no kuras viņa paziņas centās nolasīt katru izteiksmes maiņu, lai zinātu kā izturēties, šovakar bija bālāka kā parasti, un viņa draugi to tūlīt ievēroja.

Fukē ieņēma pie galda saimnieka vietu un ar savu jautrību padarīja vakariņas dzīvākas.

Lafontēnam viņš pastāstīja par Vatela ekspedīciju pēc vīna, Pcliso- nam — notikumu ar lieso cāli un Menvilu, tā ka visi pie galda sēdošie varēja viņu dzirdēt. Viņa stāsti izsauca smieklu un asprātību vētru, bet Pelisons, kas visu laiku palika skumjš un norūpējies, to ar rokas mājienu apklusināja.

Abats Fukē nesaprata, kādēļ brālis stāsta par šo gadījumu, un ļoti uzmanīgi ieklausījās viņa vārdos, veltīgi pūlēdamies rast atrisinājumu Gur- vila vai Fukē sejas izteiksmē.

—    Kāpēc pēdējā laikā tik daudz runā par Kolbēru? — Pelisons ievaicājās.

—   Tur nav ko brīnīties, ja tā ir taisnība, ka karalis viņu iecēlis par savu finansu intendantu, — Fukē iebilda.

Viņš tīši akcentēja šo frāzi, un tikko viņš to izteica, no visām pusēm atskanēja Kolbēram veltīti nepavisam ne glaimojoši epiteti:"Sīkstulis! Nelietis! Liekulis!"

Polisons pārmija ar Fukē daudznozīmīgus skatienus un aizrādīja:

—  Kungi, mēs zākājam cilvēku, kuru nemaz nepazīstam. Tas nav taisnīgi un saprātīgi; es esmu pārliecināts, ka ministrs domā tāpat.

—   Protams, — Fukē atbildēja. — Atstāsim Kolbēra treknos cāļus un labāk pievērsīsimies fazāniem un trifelēm, par kuriem tik tālredzīgi parūpējies Vatels.

Šie vārdi izgaiņāja tumšo mākoni, kas bija pārslīdējis sabiedrībai. Gurvils cītīgi iedvesmoja dzejniekus ar Žuanjī vīnu, bet abats, kas bija apķērīgs kā jau cilvēks, kas tīko pēc svešas naudas, cītīgi izklaidēja finansistus un virsniekus, un jautrā tērzēšana un smiekli izkliedēja satraukuma paliekas.

Pēc vakariņām Pelisons piegāja pie Fukē un jautāja:

—   Vai jums ir kādas bēdas, monsenjor?

—  Jā, un pie tam lielas, — ministrs atteica. — Gurvils jums izstāstīs.

—   Jāaizsūta visus liekos skatīties uguņošanu, — Pelisons sacīja Gur- vilam. — Pa to laiku mēs varēsim parunāt.

—   Labi, — Gurvils piekrita un pačukstēja dažus vārdus Vatelam.

Tas tūlīt dāmas, frantus un visus tērzētājus aizveda dārza dziļumos;

nedaudzi palikušie turpināja pastaigāties pa galeriju, ko apgaismoja simtiem vaska sveču un kur viņi bija dārzā izklīdušo acu priekšā.

Gurvils piegāja pie Fukē un teica viņam:

—   Monsenjor, tagad mēs visi esam šeit. Saskaitiet.

Ministrs pagriezās un saskaitīja: pavisam bija palikuši astoņi cilvēki.

Pelisons un Gurvils pastaigājās zem rokas un izskatījās, ka viņi pļāpā par dažādiem sīkumiem.

Lorē ar diviem virsniekiem gāja pretējā virzienā.

Abats Fukē klīda viens pats.

Ministrs turpināja staigāt ar savu znotu de Šano un šķita klausāmies,  ko tas stāsta.

—   Kungi, — viņš iesāka, — lūdzu jūs negrozīt galvas un neizrādīt, ka pievēršat man uzmanību. Turpiniet staigāt un klausieties. Mēs esam vieni.

Iestājās dziļš klusums, ko pārtrauca tikai no tālienes skanošie viesu jautrie smiekli, kuri bija izklīduši pa visu parku, lai labāk redzētu uguņošanu.

Viņi radīja dīvainu iespaidu: cilvēki, kas it kā iegrimuši aizrautīgās sarunās, bet patiesībā alkatīgi klausās to, kas savukārt izlikās, ka aizņemts tikai ar savu sarunu biedru.

—   Kungi, — Fukē turpināja, — jūs visi droši vien ievērojāt, ka šodien trūkst divu mūsu draugu, kas trešdienās vienmēr bija šeit… Abat, Dieva dēļ, neapstājieties. Tas ir lieki: var klausīties arī staigājot. Vai arī labāk apstājieties pie atvērtā loga; jums ir laba redze, un jūs tūdaļ pamanīsiet, ja kāds tuvosieties. Brīdiniet mūs ar ieklepošanos.

Abats paklausīja.

—   Es neievēroju, kuru nav, — teica Pelisons, kas gāja pretējā virzienā ar muguru pret Fukē.

—    Es neredzu Liodo kungu, kurš man izmaksā pensiju, — sacīja Lorē.

—   Bet es, — atsaucās abats, kas stāvēja pie loga, — neredzu manu dārgo d'Emerī, kas man ir parādā tūkstoš simt livru par mūsu kopējo spēli.

—   Lorē, — Fukē teica, nokāris galvu, — jūs vairs nesaņemsiet no Liodo pensiju, bet jūs, abat, nekad nedabūsiet savus tūkstoš simt livrus no d'Emerī. Viņiem abiem drīz jāmirst.

—  Jāmirst? — dzirdot šo briesmīgo vārdu, vienā balsī iekliedzās klātesošie, pavisam aizmirsuši savas lomas.

—   Nomierinieties, kungi, — Fukē aizrādīja. — Mūs var novērot… Jā. viņiem jāmirst.

—  Jāmirst! — Pelisons atkārtoja. — Es taču viņus redzēju pirms sešām dienām: abi bija pilnīgi veseli, jautri un cerību pilni… Ak, Dievs, ' kāda slimība gan viņus tik piepeši ķērusi?

—   Tā nav slimība, — Fukē atbildēja.

—   Tātad viņiem var palīdzēt, — Lorē iebilda.

—   Nē, palīdzēt nav iespējams: viņi ir nāves priekšā.

—   No kā tad viņi mirst? — iesaucās viens no virsniekiem.

—  Jautājiet tiem, kas viņus nogalina.

—   Ko! Viņus nogalina? Kas tad viņus nogalina? — bija dzirdamas izbiedētas balsis.

—   Vēl ļaunāk: viņus grib pakārt, — Fukē izteica tik grūtsirdīgi, ka viņa balss noskanēja kā kapu zvans šai greznajā galerijā, kas laistījās zeltā un bija rotāta ar gleznām un ziediem.

Visi neviļus apstājās. Abats atgāja no loga. Virs koku galotnēm laiku pa laikam uzvijās raķetes. Skaļās balsis, kas skanēja no dārza, piespieda ministru pieiet pie loga; draugi drūzmējās aiz viņa muguras, būdami gatavi izpildīt katru viņa vēlēšanos.

—  Kungi, — viņš sacīja. — Kolbērs pavēlējis arestēt, notiesāt uz nāvi divus manus draugus. Ko lai es daru, pēc jūsu domām?

—   Velns parāvis! — abats iesaucās. — Kolbēram jāuzšķērž vēders.

—   Monsenjor, — ieteica Pelisons, — jums jāsatiek viņa majestāte.

—   Dārgo Pelison, karalis jau ir parakstījis spriedumu.

—  Tādā gadījumā jāaizkavē izpildīt spriedumu, — teica grāfs de Ša-

no.

—  Tas nav iespējams, — Gurvils iebilda. — Varbūt pamēģināt uzpirkt cietumsargus?

—   Vai arī cietuma priekšnieku, — Fukē piebilda.

—  Šonakt pat var sarīkot ieslodzīto bēgšanu, — ierosināja vēl kāds no klātesošajiem.

—   Kurš no jums to uzņemsies?

—   Es, — pieteicās abats. — Es aiznesīšu naudu.

—   Es, — atsaucās Pelisons. — Es uzņemšos parunāt ar cietuma priekšnieku.

—  Piedāvāsim viņam piecsimt tūkstošus livru, — Fukē sacīja. — Ar tiem pietiek. Bet, ja vajadzēs, dosim miljonu.

—  Miljonu! — abats iekliedzās. — Par pusi no šīs summas es jums nopirkšu pusi Parīzes!

—  Tas ir īstais ceļš, — Pelisons teica. — Uzpirksim priekšnieku un atbrīvosim notiesātos. Brīvībā viņi sacels Kolbēra ienaidniekus un pierādīs karalim, ka viņa jaunā tiesa, kā visas galējības, nav nevainojama.

—   Tātad, Pelison, dodieties uz Parīzi un atvediet šurp notiesātos, bet rīt izlemsim, kā rīkoties tālāk. Gurvil, izsniedziet Pelisonam piecsimt tūkstošus livrU.

—  Pielūkojiet, ka jūs neaizpūš vējš, — piebilda abats. — Tā ir milzīga atbildība. Ja vēlaties jums palīdzēšu.

—   Klusāk! — Fukē brīdināja. — Šurp nāk. Ak, cik lieliska uguņošana! — viņš iesaucās, kad virs blakus esošās birztalas nolija vesels mirdzošu zvaigžņu lietus.

Pelisons un Gurvils pameta galeriju pa aizmugures durvīm, bet Fuke kopā ar pārējiem draugiem nokāpa parkā.

X

Epikūrieši

Likās, ka visa Fukē uzmanība nedalīti pievērsta spožajai iluminācijai, vijoļu un oboju glāstošajai mūzikai un apbrīnojamai uguņošanai, kas meta debesīs savas mainīgās gaismas, atklājot aiz kokiem Vensenas pils tumšo siluetu. Viņš jautri uzsmaidīja dāmām un dzejniekiem, un svētki neatpalika jautrībā no citām reizēm.

Vatels, kas neatslābstošā uzmanībā sekoja Fukē sejas izteiksmei, arī bija apmierināts ar šo vakaru.

Kad uguņošana beidzās, visa sabiedrība izklīda pa parka alejām un marmora galerijām.

Dzejnieki zem rokas pastaigājās pa birzēm, daži atgūlās sūnā, nebaidīdamies sabojāt savus samta kostīmus un frizūras, pie kurām pieķērās sausās lapas un zāles stiebri. Dāmas klausījās dziedātāju balsīs un dzejnieku deklamēšanā, kaut gan lielākā daļa vairāk ieklausījās savu kavalieru skandētajā lieliskajā prozā, kuri gan nebija ne dziedātāji, ne dzejnieki, bet jaunības un divvientulības ietekmē neatpalika no tiem daiļrunībā.

—   Kāpēc gan mūsu Epikūrs nenāk dārzā? — Lafontēns brīnījās. — īstais Epikūrs nekad tā neatstāja savus sekotājus kā to dara mūsu skolotājs.

—   Jūs veltīgi uzskatāt sevi par epikūriešiem, — Konrārs viņam iebilda. — Taisnību sakot, te nekas neatgādina šī filozofa mācību.

—    Ha! — Lafontēns atteica. — Vai tad jūs nezināt, ka Epikūrs iegādājās milzīgu dārzu, kur mierīgi dzīvoja kopā ar saviem draugiem?

—   Tā gan.

—   Bet vai tad Fukē kungs nav nopircis šo lielo dārzu Senmandē un vai mēs šeit nepavadām laiku kopā ar viņu un mūsu draugiem?

—  Tas gan ir taisnība, bet diemžēl ar dārzu un draugiem vien nepietiek, lai līdzinātos Epikūram. Parādiet man, kur Fukē kunga uzskati līdzinās Epikūra mācībai?

—   Kaut vai devīze: „Bauda dod laimi".

—   Un vēl?

—   Es domāju, ka neviens no mums nejūtas nelaimīgs. Vismaz par sevi es to neteikšu. Brīnišķīgs vakars, Žuanjī vīns, kurš atvests no mana mīļākā krodziņa, neviena muļķība visā vakariņu laikā, kas ilga veselu stundu un kaut arī tajās piedalījās desmit bagātnieku un divdesmit dzejnieku…

—   Te es jūs pārtraukšu. Jūs runājat par lieliskām vakariņām un Žuanjī vīnu, bet es jums atgādināšu, ka lielais Epikūrs ar saviem skolniekiem pārtika no maizes, saknēm un avota ūdens.

—   Tas nav īsti pierādīts, — Lafontēns iebilda. — Vai tik jūs nejaucat Epikūru ar Pitagoru, dārgo Konrār?

—  Vēl es jums atgādināšu, ka senais filozofs nebūt nedraudzējās ar dieviem un valdniekiem.

—  Tas arī viņam ir kopīgs ar Fukē, — Lafontēns atsaucās.

—  Labāk nesalīdziniet, — Konrārs uztraukts teica, — citādi jūs apstiprināt baumas, kas jau klīst par viņu un mums.

—   Kādas baumas?

—   Ka mēs esam slikti francūži, kam vienaldzīgs karalis un kas neliekas zinis par likumiem.

—  Ak! — Lafontēns iesaucās. — Ja mēs arī esam slikti pilsoņi, tad ne jau tāpēc, ka sekojam sava skolotāja principiem! Te būs viens no Epikūra mīļākajiem aforismiem: „Vēlietis sev labus valdniekus".

—   Nu un tad?

—   Bet ko mums vienmēr atkārto Fukē? „Kad gan mums būs īsts valdnieks?" Vai tad viņš to nesaka? Esiet atklāts, Konrār!

—  Saka gan.

—  Tā taču ir Epikūra mācība.

—  Jā, bet tā ož pēc dumpja.

—   Ko! Vēlēšanās, lai būtu labi valdnieki, ir dumpis?

—   Bez šaubām, ja valdnieki ir slikti.

—   Klausieties tālāk. Epikūrs teica: «Paklausiet sliktiem pavēlniekiem". Tagad atgriezīsimies pie Fukē. Vai tad viņš mums dienām ilgi nestāstīja, kāds Mazarini ir pedants, ēzelis un asinssūcējs! Un ka tomēr šim izdzimumam jāpakļaujas! Vai tad viņš tā neteica, Konrār?

—   Jā, es varu apgalvot, ka viņš to teica un pat pārāk bieži.

—   Tāpat kā Epikūrs, mans draugs, gluži tāpat; es atkārtoju, ka mēs esam epikūrieši, un tas ir ļoti uzjautrinoši…

Pamazām ap lapeni, kurā sēdēja abi dzejnieki, bija sapulcējušies visi staigātāji, kurus šurp bija atsaukušas abu strīdnieku skaļās balsis. Visi uzmanīgi klausījās viņu strīdu, un pats Fukē šai ziņā rādīja piemēru, kaut arī ar pūlēm valdījās.

Galu galā viņš sāka skaļi smieties, un viņam pievienojās visi apkārtējie.

Jautrības kulminācijā, kad dāmas cita caur citu pārmeta pretiniekiem, ka viņi epikūriešu labklājībā nav paredzējuši vietu sievietēm, dārza pretējā stūrī parādījās Gurvils. Viņš devās tieši pie Fukē, kas tūlīt nošķīrās no sabiedrības un nāca viņam pretī.

Ministra sejā palika tas pats smaids un bezrūpīgā izteiksme. Viņš mometa masku tikai tad, kad jutās paslēpts no visiem nevēlamiem skatieniem.

—   Nu, kā, kur ir Pelisons? Ko viņš izdarīja? — Fukē uztraukts izjautāja.

—   Pelisons atgriezies no Parīzes.

—   Vai ieslodzītos viņš atveda?

—   Nē, viņam neizdevās satikt pat cietuma uzraugu.

—   Kā tā! Vai tad viņš neteica, ka viņu sūtīju es?

—    Tiesa, bet uzraugs lika pateikt, ja viņš nāk no Fukē kunga, tad viņam jābūt līdz vēstulei.

—   Nu, ja vajadzīga tikai vēstule…

—   Nē, — aiz krūmiem atskanēja Pelisona balss, un parādījās arī viņš pats, — nē, monsenjor… Brauciet turp pats un parunājiet ar uzraugu.

—  Jā, jums taisnība, es atstāšu viesus ar ieganstu, ka esmu aizņemts. Pelison, sakiet, lai neizjūdz zirgus. Gurvil, aizturiet viesus.

—   Atļaujiet jums dot vēl vienu padomu, monsenjor, — Gurvils sacīja.

—   Runājiet.

—   Satiecieties ar uzraugu tikai galējas nepieciešamības gadījumā: tas ir drosmīgi, bet nepiesardzīgi. Pelisona kungs, piedodiet, ja nepiekritīšu jums. Monsenjor, sūtiet vispirms vēl kādu citu. Uzraugs ir laipns cilvēks; tomēr neuzsāciet ar viņu sarunas personīgi.

—    Es padomāšu, — Fukē sacīja. — Mums vēl priekšā taču ir visa nakts.

—    Pārāk nepaļaujieties uz laiku, monsenjor, — Pelisons iebilda. — Laiks aizlido šausminošā ātrumā. Nekad nenožēlosi, ka esi ieradies par agru.

—    Sveiki, Gurnvil, — ministrs teica. — Uzticu jums savus viesus. Pelison, jūs dosieties kopā ar mani.

Viņi aizbrauca.

Epikūrieši nepamanīja sava vadoņa nozušanu. Dārzā visu nakti skanēja mūzika.

XI

Par ceturtdaļstundu nokavējis

Jau otro reizi šajā dienā, atstādams māju, Fukē jutās vieglāk un mierīgāk nekā varētu gaidīt.

Viņš pagriezās pret Pelisonu, kas bija ierāvies karietes stūrī un apdomāja, kādiem līdzekļiem cīnīties ar Kolbēru.

—    Dārgo Pelison, — Fukē teica, — cik žēl, ka jūs tomēr neesat sieviete!

—   Gluži otrādi, es to uzskatu par lielu laimi, — Pelisons iebilda, — es taču esmu ārkārtīgi neglīts.

—   Pelison, Pelison! — ministrs smējās. — Jūs tik bieži runājat par savu neglītumu, it kā jums tas sagādātu ciešanas.

—    Un kā vēl, monsenjor. Nav neviena nelaimīgāka cilvēka par mani. Es biju skaists, bet mani izķēmoja bakas; man zuda galvenais līdzeklis, kas palīdz apburt cilvēkus, bet es taču esmu jūsu pilnvarotais, kam jārūpējas par jūsu labumu; ja es būtu skaista sieviete, tad tagad varētu jums izdarīt milzīgu pakalpojumu.

—   Kādu?

—   Es dotos pie cietuma komandanta, kurš, kā stāsta, ir galants kavalieris un brunču mednieks, pacenstos viņu apburt un atgrieztos pie jums ar abiem cietumniekiem.

—  Ā! — Fukē iesaucās, kārdinošu atmiņu pārņemts. — Es pazīstu kādu skaistu sievieti, kas cietuma uzraugam varētu nospēlēt tieši tādu lomu!

—   Bet es, monsenjor, pazīstu piecdesmit tādas sievietes, kas izba- zūnē's visai pasaulei par jūsu augstsirdību un uzticību draugiem; viņas pazudinās sevi un agri vai vēlu arī jūs.

—   Es nerunāju par tādām sievietēm, Pelison, es runāju par brīnišķīgu un cēlu būtni, kurā savienojas īsti sievišķīgs prāts ar vīrieša drosmi un aukstasinību; es runāju par tik daiļu sievieti, ka pat drūmie cietuma mūri atvērsies viņas priekšā, un tik savaldīgu, ka neviens neuzminēs, kas viņu sūtījis.

—   īsts dārgums, — Pelisons noteica. — Jūs varen iztopat cietuma komandantam. Var jau gadīties, ka viņam pēc tam nocērt galvu, toties viņš būs izbaudījis nepieredzētu laimi.

—  Viņam nenocirtīs galvu, — Fukē atteica. — Es viņam iedošu zirgus, lai viņš varētu bēgt un piecsimt tūkstošus livru, ar kuriem viņš Anglijā varēs pieklājīgi dzīvot. Turklāt no šīs sievietes, mans draugs, viņš nedabūs neko citu kā vienīgi zirgus un naudu. Pelison, braucam tagad pie viņas.

Ministrs pastiepa roku pēc zīda auklas, kas karājās karietes iekšpusē. Pelisons viņu atturēja.

—   Monsenjor, — viņš iebilda, — šīs sievietes meklēšanai jūs iztērēsiet tikpat daudz laika kā Kolumbs Jaunās Pasaules atklāšanai. Taču mūsu rīcībā ir tikai divas stundas. Ja uzraugs noliksies gulēt, pie viņa bez trokšņa nevarēs iekļūt. Bet, kad ausīs gaisma, tad mēs vairs neko nevarēsim izdarīt. Monsenjor, ejiet pie viņa pats un nemeklējiet šonakt ne eņģeļus, ne sievietes.

—   Dārgais Pelison, mēs jau esam pie viņas durvīm.

—   Pie eņģeļa durvīm?

—  Jā.

—   Bet tā taču ir de Beljēras kundzes savrupmāja?

—   Klusāk!

—   Ak, kungs! — Pelisons iesaucās.

—   Izskatās, ka jums kaut kas ir pret viņu? — Fukē vaicāja.

—    Diemžēl nekas! Tas jau mani dzen izmisumā… Ak, kāpēc es nevaru jums izstāstīt par viņu tik daudz slikta, lai aizkavētu jūs ieiet viņas namā!

Fukē pavēlēja kučierim apturēt karieti.

—    Aizkavēt? — viņš atkārtoja. — Nekas visā pasaulē nespēj mani aizkavēt novēlēt labu vakaru di Piesī Beljēras kundzei. Un varbūt mums pat ievajagas viņas palīdzību. Jūs nāksiet kopā ar mani?

—   Nē, monsenjor, es palikšu šeit.

—   Es nevēlos likt jums gaidīt, — Fukē iebilda ar sev raksturīgo laipnību.

—    Vēl viens iemesls, lai es paliktu: zināms, ka es gaidu, jūs atgrie- zīsieties ātrāk… Esiet piesardzīgs: pagalmā stāv ekipāža — tātad pie viņas kāds viesojas.

Fukē jau bija paspējis uzlikt kāju uz kāpšļa, kad Pelisons pēkšņi iesaucās:

—    Es jūs lūdzu neejiet pie šīs dāmas, kamēr nebūsiet pabijis cietumā.

—   Es ieiešu tikai uz piecām minūtēm, — Fukē atbildēja, steigdamies pa ieejas kāpnēm.

Pelisons sabozies ierāvās karietes stūrī. Uzkāpis pa trepēm, Fukē pavēlēja sulainim, lai viņu piesaka; viņa vārds izsauca steidzīgu rosību, kas liecināja, ka marķīzes namā tas tiek turēts cieņā.

—   Ministra kungs! — iesaucās nobālusī marķīze, iznākdama pie viņa. — Kāds negaidīts gods!.. Uzmanieties:pie manis ir Margarita Vanela, — viņa pačukstēja.

—   Marķīze, — samulsušais Fukē aibildēja, — es ierados darīšanās… Lūdzu tikai uz diviem vārdiem…

Viņš iegāja viesistabā.

Tur sēdošā Vanelas kundze piecēlās.

Viņas stingrā seja skaidri pauda greizsirdību, kas viņu bija pārņēmusi. Fukē veltīgi griezās pie viņas ar vislaipnāko sveicienu; par atbildi viņa tikai uzmeta iznīcinošu skatienu viņam un marķīzei. Likās, ka greizsirdīgās sievietes asais skatiens var pāršķelt visizturīgākās bruņas. Viņa palocījās draudzenei, pēc tam vēl zemāk ministram un aizgāja ar ieganstu, ka šovakar viņai vēl kaut kur jāiegriežas; ne samulsusi marķīze, ne nemiera pārņemtais Fukē nepaguva viņu aizturēt.

Palicis vienatnē ar marķīzi, Fukē klusēdams noslīga viņas priekšā ceļos.

—   Es jūs gaidīju, — marķīze teica, maigi uzsmaidīdama viņam.

—   Nē, — Fukē iebilda, — ja jūs mani gaidītu, tad būtu pacentusies aizraidīt šo sievieti.

—   Viņa ieradās tikai pirms ceturtdaļstundas, es viņu šovakar nemaz negaidīju.

—   Vai jūs mani kaut nedaudz mīlat, marķīze?

—    Fukē kungs, tagad tam nav īstais brīdis. Jādomā par briesmām, kas jums draud. Ko jūs domājat darīt?

—   Es gribu jau šovakar pat atsvabināt visus manus draugus no cietuma.

—   Kā?

—   Es uzpirkšu cietuma komendantu.

—   Viņš ir viens no maniem draugiem: vai es nevaru kaut kā palīdzēt ieslodzītajiem, nekaitējot jums?

—   Marķīze, tas būtu milzīgs pakalpojums! Bet jūs to nevarat izdarīt, nesakompromitējot sevi! Nē, es nekad nepieļaušu, lai mana dzīvība, vara vai brīvība tiktu pirkta par kaut vienu jūsu asaru, kaut mazāko rūpju mākonīti jūsu sejā.

—   Monsenjor, nerunājiet tā — jūsu vārdi mani reibina. Es esmu gatava jums palīdzēt, nedomājot par sekām. Es patiešām jūs mīlu, mīlu ar drauga maigumu un esmu jums pateicīga kā draugs par jūsu delikātumu, bet diemžēl… es nekad nebūšu jūsu mīļākā.

—    Kāpēc, kāpēc gan, marķīze? — Fukē iesaucās ar neviltotu izmisumu balsī.

—   Tāpēc, ka jūs esat pārāk mīlēts, — jaunā sieviete klusi teica, — un pārāk daudzu mīlēts… tāpēc, ka slavas un bagātības spožums mani aizvaino, bet skumjas un ciešanas piesaista; tādēļ tad, kad jūs atradāties savas varenības virsotnē, es jūs atgrūdu, bet, pamanījusi jums draudošu nelaimi, esmu gatava pazudināt sevi un mesties jūsu skāvienos… Tagad jūs sapratāt mani, monsenjor… Esiet atkal laimigs, lai es varētu saglabāt tīru sirdi un domas: jūsu nelaime mani pazudinās…

—  Ak, marķīze! — Fukē izdvesa tik dziļā satraukumā, kādu viņš nekad nebija izjutis. — Pat ja es būtu izbaudījis līdz mielēm visas nelaimes, kādas vien var uzbrukt cilvēkam, un tad izdzirdētu no jūsu lūpām vārdu, ko jūs atsakāties man teikt, vārdu „mīlu" — tas mani padarītu par visdiženāko, visslavenāko un vislaimīgāko cilvēku!

Viņš vēl stāvēja uz ceļiem, skūpstīdams viņas rokas, kad istabā iedrāzās Pelisons.

—   Monsenjor, marķīze, — viņš ārkārtīgi uztraukts izdvesa, — Dieva dēļ, atvainojiet mani. Bet, monsenjor, jūs šeit esat j-au pusstundu… O, neskatieties abi tik pārmetoši uz mani… Kundze, sakiet lūdzu, kas ir tā dāma, kas izgāja no jums pēc monsenjora ierašanās?

—  Tā bija Vanelas kundze, — Fukē atbildēja.

—  Tā jau es domāju! — Pelisons iesaucās.

—  Kas tad noticis?

—   Viņa iesēdās ekipāžā pavisam bāla.

—   Kas man tur par daļu? — Fukē atteica.

—  Jā, bet svarīgi, ko viņa teica kučierim.

—  Ak, Dievs! Ko tad? — marķīze iekliedzās.

—   „Pie Kolbēra", — Pelisons aizsmakušā balsī atkārtoja.

—    Mans Dievs! Brauciet, brauciet ātrāk, monsenjor, — marķīze sauca, stumduma Fukē uz durvīm, un Pelisons piepalīdzēja, vilkdams viņu aiz rokas.

—   Vai tad es esmu mazs bērns, ko var nobaidīt ēna? — ministrs protestēja.

—   Nē, — marķīze iebilda, — jūs esat milzis, kam čūska grib iedzelt kājā.

Pelisons turpināja vilkt Fukē uz ekipāžu.

—   Uz pili… cik ātri vien var! — Pelisons uzsauca kučierim.

Zirgi aizjoņoja zibens ātrumā; pa ceļam nekādi šķēršļi negadījās. Vienīgi Senžana arkās pie Grēva laukuma ministra karietei ceļu aizšķērsoja jātnieku nodaļa. Izkļūt tai cauri nebija iespējams. Vajadzēja pagaidīt, kamēr jātnieku konvojs ar apsargātajiem smagajiem ratiem strauji pazūd Boduaijē laukuma virzienā.

Fukē un viņa ceļabiedrs jātniekiem nepievērsa nekādu uzmanību… Pēc piecām minūtēm viņi iegāja pie cietuma uzrauga. Tas pastaigājās pa pagalmu.

Izdzirdis Fukē vārdu, ko Pelisons viņam iečukstēja ausī, uzraugs steidzīgi piegāja pie ekipāžas ar cepuri rokā un, ļoti zemu klanīdamies, sacīja:

—   Jūs parādāt man lielu godu, monsenjor!

—   Kungs, man jālūdz no jums kāds pakalpojums, — Fukē iesāka.

—   Pavēliet, monsenjor.

—   Šis pakalpojums saistīts ar risku, bet tas nodrošinās jums uz visiem laikiem manu labvēlēbu un aizstāvību.

—   Kas tas ir par pakalpojumu, monsenjor?

—   Jums jāpavada mani uz Liodo un d'Emerī kamerām.

—   Vai drīkstu zināt, kāpēc?

—    Es jums to paskaidrošu viņu klātbūtnē, kungs, un nodošu jūsu rīcībā visus līdzekļus, kas varētu sekmēt viņu bēgšanu.

—   Bēgšanu! Bet vai tad monsenjors nezina…

—   Ko? Runājiet taču!

—   Liodo un d'Emerī kungu šeit vairs nav.

—   Kopš kura laika? — Fukē nodrebēdams vaicāja.

—   Jau ceturtdaļstundu.

—   Kur tad viņi ir?

—   Patlaban viņi ir Vensenas pils tornī.

—   Kāpēc viņus aizveda no šejienes?

—   Pēc karaļa pavēles.

—   Kāda nelaime! — Fukē iekliedzās, saķerdams galvu.

Viņš vairs neteica ne vārda uzraugam un atgriezās karietē, izmisis līdz sirds dziļumiem un apdzisušu skatienu.

—   Mūsu draugi ir pagalam, — viņš sacīja Pelisonam. — Kolbērs viņus pārvedis uz Vensenas torni. Tie bija viņi, ko mēs satikām zem Sen- žana arkām.

Pelisons bija kā zibens ķerts un nespēja pateikt ne vārda. Viņš saprata, ka pārmetumi šobrīd varēja viņa patronu nogalināt.

—   Kur pavēlēsiet braukt, monsenjor? — atvērdams karietes durvis, pajautāja sulainis.

— Uz manu pilsētas namu. Bet jus, Pelison, atgriezieties Senmande un tūlīt pat atvediet man abatu Fukē.

XII

Kaujas plāns

Bija jau sen pāri pusnaktij, kad abats Fukē kopā-ar Gurvilu ieradās pie brāļa. Šie trīs cilvēki, ko bija satraukuši gaidāmie notikumi, atgādināja ne vairs šīs pasaules varenos, bet drīzāk trīs sazvērniekus, kurus vienoja doma par to, kā panākt savu varu. Fukē soļoja pa istabu uz priekšu un atpakaļ, nodūris acis un nervozi berzēdams rokas. Beidzot,saņēmis dūšu un dziļi nopūties, viņš sacīja:

—   Abat, jūs man šodien stāstījāt par cilvēkiem, kurus uzturat.

—   Jā.

—   Sakiet atklāti: kas tie ir par cilvēkiem?

Abats svārstījās.

—    Nebaidieties un runājiet tieši. Es neesmu noskaņots ne draudēt jums, ne jokot.

—    Jūs gribat dzirdēt patiesību? Labi. Šie simt divdesmit cilvēki ir mani draugi un dzīru biedri. Visi tie man ir tik uzticīgi kā zagļi karātavām.

—   Un jūs varat uz viņiem paļauties?

—   Visās lietās.

—   Viņi jūs nenodos?

—   Uz mani nekad nekritīs pat aizdomu ēna.

—   Vai tie ir apņēmīgi vīri?

—    Viņi nodedzinās visu Parīzi, ja tikai viņiem apsolīs, ka viņi paši paliks sveiki un veseli.

—    Mans lūgums, abat, ir tāds, — Fukē teica, slaucīdams uz pieres izspiedušos sviedrus. — Noteiktā brīdī visiem jūsu cilvēkiem jāuzbrūk tiem, kurus es norādīšu. Vai tas ir iespējams?

—   Viņi to veiks ne jau pirmo reizi.

—   Bet ja nu šai bandai būs jāsaduras ar nopietnu bruņotu pretestību?

—   Pie tā viņi arī ir pieraduši.

—   Tādā gadījumā sapulciniet viņus visus.

—   Labi. Kur?

—   Uz Vensenas ceļa, rīt ap diviem.

—   Lai atbrīvotu d'Emerī un Liodo? Tātad būs kautiņš?

—   Jā, un nopietns. Jūs baidāties?

—   Ne jau par sevi, bet par jums.

—   Vai jūsu ļaudis zinās, uz ko viņi iet?

—   Viņi ir pārāk slīpēti, lai to nenojaustu. Taču ministrs, kas saceļas pret karali… ļoti riskē.

—   Kas jums ko uztraukties par mani?… Kaut gan, ja es kritīšu, tas būs arī jūsu gals.

—   Prātīgāk būtu neko neuzsākt: lai jau karalis dabū šo mazo prieciņu.

—   Saprotiet, abat, ka Liodo un d'Emerī ieslodzīšana Vensenas pilī ir priekšvēstnesis manai un visu manu tuvāko bojāejai. Es vēlreiz atkārtoju: ja arestēs mani, tad ari jūs nonāksiet cietumā, vai arī es būšu cietumā, bet jūs izraidīs no Francijas.

—   Es esmu jūsu rīcībā, kungs. Pavēliet.

—   Es jau jums teicu: es gribu, lai rīt no manu ienaidnieku nagiem tiktu izrauti divi finansisti, kuri izvēlēti par upuriem, kaut gan tik daudzi noziedznieki paliek nesodīti. Vai jūs to varētu izdarīt?

—   Varu.

—   Atklājiet man savu rīcības plānu.

—   Tas ir ļoti vienkāršs. Parasti notiesātos uz soda vietu pavada divpadsmit sargi.

—   Rīt to būs simts.

—   Es to ņemu vērā un pat pieļauju, ka būs divsimt.

—   Tad jums ar simt divdesmit cilvēkiem ir par maz.

—   Piedodiet, bet simttūkstoš cilvēku lielā pūlī vienmēr atradīsies ap desmittūkstoš brašuļu, kurus vajag tikai uzkūdīt.

—   Ko jūs ar to gribat teikt?

—   To, ka rīt Grēva laukumā, ko es esmu izvēlējies par notikumu norises vietu, maniem simt divdesmit malačiem atradīsies desmittūkstoš palīgu. Manējie uzsāks, bet tie pabeigs.

—   Labi, bet ko jūs darīsiet ar gūstekņiem?

—  Mēs viņus noslēpsim kādā namā uz laukuma; sardzei būs jāaplenc nams, lai viņus atgūtu… Kaut gan vēl labāka ideja — mājās mēdz būt divas izejas: viena uz laukumu, bet otra — uz kādu blakus ielu. Gūstekņi ieies pa vienām durvīm, bet izies pa otrām.

—   Klausieties! — Fukē pēkšņi iesaucās, — es izdomāju!..Kāds no maniem draugiem šad tad dod man atslēgas no mana Boduaijē ielā, kuru viņš īrē. Pie šī nama ir plašs dārzs, kas stiepjas līdz vienai mājai Grēva laukuma.

—   Tieši tas, kas mums vajadzīgs, — abats teica. — Līdz kādai mājai?

—   Līdz diezgan labi apmeklētam krodziņam „Notrdama".

—   Es to zinu, — abats piebilda.

—  Krodziņa logi iziet uz laukumu, bet otra izeja uz pagalmu, un tur ir mana drauga dārza vārtiņi.

—   Lieliski!

—  Jūs ieiesiet krodziņā kopā ar gūstekņiem un aizsargāsiet ieeju no laukuma, kamēr viņi caur dārzu izies uz Boduaijē ielu. Vai jūs visu sapratāt?

—  Jā, monsenjor, ļoti labi. Jūs varētu būt ne sliktāks karavadonis kā Kondē.

—   Cik jums vajag naudas, lai samaksātu jūsu bandītiem un kārtīgi viņus piedzirdītu?

—  Ak, monsenjor, kā jūs izsakāties! Labi, ka viņi jūs nedzird! Starp viņiem ir ļoti jūtīgi puiši.

—   Es gribēju teikt, ka viņus jānoved līdz tādam stāvoklim, lai viņiem jūra būtu līdz ceļiem. Rīt es cīnos ar karali, bet, kad es cīnos, tad man jāuzvar. Saprotiet?

—  Saprotu, monsenjor, tad dodiet man naudu.

—  Gurvil, izsniedziet abatam simt tūkstošus livru.

—   Labi… tātad jārīkojas, neko neņemot vērā?

—  Jā.

—   Labu veiksmi.

—   Monsenjor, — Gurvils iebilda, — ja to uzzinās, mūsu galvas neglābjami ripos.

—   Gurvil, kā jums nav kauna! — Fukē, dusmās piesarcis, iesaucās. — Runājiet par sevi; kas attiecas uz manu galvu, tad tā stingri turas uz pleciem. Tātad nolemts, abat?

—   Nolemts, monsenjor.

—   Rīt divos?

—   Nē, labāk divpadsmitos. Pamazām jāsagatavo mūsu līdzdalībnieki.

—   Jums taisnība, nežēlojiet vīnu.

—   Nežēlošu ne vīnu, ne pašu krodziņu! — abats smiedamies atteica. — Man ir lielisks plāns; ļaujiet man to realizēt, tad jūs tikai redzēsiet.

—   Bet kā jūs paziņosiet man?

—   Atsūtīšu ziņnesi; viņa zirgs gaidīs jūsu drauga dārzā. Starp citu, kā sauc jūsu draugu?

Fukē un Gurvils saskatījās. Lai glābtu savu patronu no neveiklās situācijas, Gurvils teica:

—   Šo māju ir viegli pazīt: vienīgais kvartāla krodziņš ir tās priekšā, bet dārzs — aizmugurē.

—   Lieliski. Es brīdināšu savus karotājus.

—   Gurvil, pavadiet viņu, — Fukē norīkoja, — un izsniedziet viņam naudu. Pagaidiet vēl mirkli, abat… Kā mēs nosauksim šo nolaupīšanu?

—   Kā parasti: par dumpi.

- — Kāds tam iemesls? Parīzes nabagi vienmēr atbalsta karali, kad tas kar finansistus.

—   Es visu nokārtošu, — abats teica. — Man radās ideja.

—   Kāda?

—    Mani ļaudis metīsies virsū notiesātajiem ar kliedzieniem: «Kolbērs! Lai dzīvo Kolbērs!", it kā gribētu viņus saraustīt gabalos un uzskatītu karātavas par pārāk vieglu sodu viņiem.

—   Tā nu gan ir veiksmīga doma! — Gurvils atzinīgi noteica. — Jums tik ir izdoma, abat!

—   Es cienīgi pārstāvu savu dzimteni, — abats lepni teica.

—   Jokdaris! — Fukē sacīja. — Plāns ir asprātīgs. Rīkojieties un pacentieties neizliet asinis!

Ļoti norūpējušies, Gurvils un abats aizbrauca kopā, bet ministrs atlaidās spilvenos. Domas par rītdienas draudīgajiem notikumiem viņa galvā jaucās ar mīlas sapņiem.

XIII

Krodziņš ar izkārtni „Notrdama"

Nākošajā dienā ap diviem vairāk nekā piecdesmit tūkstoši skatītāju drūzmējās Grēva laukumā pie divām karātavām, kas bija uzceltas viena otrai pretī starp Grēva tiltu pie pašas krastmalas margām.

Jau no agra rīta visos Parīzes tirgos, ielās un priekšpilsētās skaļā balsī tika izsludināts, ka tiks izpildīts taisnās tiesas lēmums, kas pēc karaļa gribas piespriests diviem zagļiem un nodevējiem, kas aplaupījuši tautu.

Un pilsoņi, kuru intereses tā tika sargātas, pameta savas bodītes, darbnīcas un citus iestādījumus, lai apliecinātu Ludviķim XIV savu atzinību, it kā viņi būtu viesi, kas baidās izrādīties nepieklājīgi, neierodoties uz saimnieka aicinājumu.

Spriedums vēstīja, ka divi pārpircēji, karaļa kases izlaupītāji un zagļi, viltotāji un kukuļņēmēji tiks sodīti Grēva laukumā, un viņu vārdus pienaglos pie karātavām.

Parīziešu ziņkārība bija sakāpināta. Milzīgais pūlis drudžainā nepacietībā gaidīja soda stundu. Visapkārt klīda vēsts, ka ieslodzītie pārvesti no cietuma uz Vensenas pili un no turienes viņus atvedīs uz Grēva laukumu.

Tajā dienā d'Artanjans saņēma pēdējos karaļa norādījumus un atvadījās no draugiem, kurus šoreiz pārstāvēja viens pats Planšē, un sastādīja sev sīku plānu, kā jau pienākas lietišķam un aizņemtam cilvēkam, kam katra minūte dārga.

«Došanās ceļā nozīmēta līdz ar rītausmu trijos; tātad man palikušas piecpadsmit stundas. Atrēķināsim sešas stundas miegam; kādu stundu ēšanai — septiņas; stundu ilgs tikšanās ar Atosu — astoņas; divas stundas rezervē — kopā desmit. Paliek piecas stundas. Tā, tagad— stunda, lai saņemtu naudu, pareizāk gan — saņemtu Fukē atteikumu; vēl stunda — aiziet pēc naudas pie Kolbēra, paciest viņa jc'Uājumus un šķobīšanos; stunda — savest kārtībā ieročus un apģērbu, notīrīt zābakus. Tātad man vēl paliek divas stundas. O, tā ir vesela bagātība!.."

Tā apspriezdamies pats ar sevi, d'Artanjans izjuta dīvainu, jauneklīgu prieku. Tālo, laimīgo dienu atmirdzums dvēselē reibināja viņu.

„Šajās divās stundās, — musketieris sprieda, — es pagūšu saņemt ceturto daļu gada īres par krodziņu „Notrdama". Trīssimt septiņdesmit pieci livri! Nav slikta summa, velns parāvis! Apbrīnojami!

Ja nabags, kam kabatā ir tikai viens livrs, saņemtu kādus vara grašus, tas būtu taisnīgi, bet nabagam tāda laime nekad neuzsmaida. Turpretim bagātnieks vienmēr saņem ienākumus no kapitāla, ko viņš neaiztiek… Tā šie trīssimt septiņdesmit pieci livri man nokrituši kā no gaisa.

Tātad es aiziešu uz krodziņu „Nortrdama". Saimnieks droši vien man pasniegs kādu glāzi laba spāņu vīna… Tikai visu pēc kārtas, d'Artanjana kungs… Tātad laiku sadalīsim tā: l.Atoss. 2.Krodziņš „Nortdama". 3.Fu- kē. 4.Kolbērs. 5.Vakariņas. 6.Apģērbs, zābaki, zirgs, apbruņojums. 7. un pēdējais — miegs."

Saskaņā ar šo programmu d'Artanjans vispirms devās pie grāfa de Lafēra un pastāstīja viņam šo to par vakardienas notikumiem.

Atoss bija mazliet uztraucies, kāpēc d'Artanjanu aicina karalis, bet jau no pirmajiem drauga vārdiem viņš saprata, ka raizējies veltīgi. Viņš arī nojauta, ka Ludviķis devis d'Artanjanam kādu svarīgu un slepenu uzdevumu, un pat nemēģināja draugu par to iztaujāt. Viņš tikai lūdza, lai tas saudzē sevi un piedāvājās pavadīt viņu, ja to drīkst.

—   Bet, mīļais draugs, es nekur neaizceļoju, — d'Artanjans iebilda.

—   Kā? Jūs taču atnācāt atvadīties no manis?

—   Ak, es dodos ceļā, tikai lai izdarītu kādu pirkumu, — d'Artanjans nosarcis centās izlocīties.

—   A, tā ir cita lieta. Tad tā vietā, lai teiktu: „Sargieties, lai jūs nenogalina", — es teikšu: „Sargieties, lai jūs neapkrāpj."

D'Artanjans saprata, ka aizgājis pārāk tālu savā noslēpumainībā, un nosprieda, ka nevar noklusēt vietu, kurp viņš dodas.

—    Es domāju doties uz Manu, — viņš teica. — Kā jums patīk šī vieta?

—    Lieliski, mans draugs, — grāfs atteica, nepiebilzdams, ka Mana atrodas uz vienu pusi ar Turīnu un pēc pāris dienām d'Artanjans varētu jāt kopā ar viņu.

—   Es došos ceļā rītausmā, — d'Artanjans piemetināja. — Raul, vai tu negribi pavadīt laiku kopā ar mani?

—    Ļoti gribu, d'Artanjana kungs, — jauneklis atbildēja, — ja tikai es neesmu vajadzīgs grāfam.

—   Nē, Raul. Mani šodien gaida audiencē pie karaļa brāļa.

—    Nu tad uz redzēšanos, dārgais draugs, — d'Artanjans teica, apskaudams Atosu.

Atoss cieši apkampa draugu. Musketieris prata novērtēt viņa taktu un pačukstēja viņam pie auss:

—   Valsts lietas!

Atoss ne ko neteica, bet atbildēja tikai ar daudznozīmīgu rokasspiedienu.

Viņi izšķīrās.

D'Artanjans paņēma Raulu zem rokas, un viņi kopā aizsoļoja pa Sen- tonorē ielu.

—    Es tevi vedīšu pie dieva Plūta. Sagatavojies ieraudzīt zelta kaudzes, — viņš pa ceļam teica jauneklim. — Ak, Dievs, kā es esmu izmainījies!

—   Kas tad tas? Cik daudz cilvēku! — Rauls brīnījās.

—   Sakiet, vai šodien gadījumā nav procesija? — d'Artanjans pavaicāja kādam garāmgājējam.

—   Nē, kungs, soda izpildīšana, — skanēja atbilde.

—   Sodīšana? — musketieris brīnījās. — Grēva laukumā?

—   Jā, kungs.

—   Velns lai parauj to muļķi, kas ļauj sevi pakārt tieši tai dienā, kad man jāsaņem īre par manu namu! — d'Artanjans šķendējās. — Raul, vai tu kādreiz esi redzējis, kā pakar noziedzniekus?

—   Nē, paldies Dievam, vēl nekad nav nācies.

—   Uzreiz var redzēt, cik tu vēl esi jauns… Ja tu, tāpat kā es, būtu stāvējis sardzē, kad kāds spiegs… Kaut gan es muldu blēņas, piedod,

Raul… Tev taisnība, kāršanu ir baigi skatīties. Sakiet, lūdzu, kungs: kad sods tiks izpildīts?

—  Šķiet, ka trijos, kungs, — uzrunātais laipni atbildēja, priecādamies, ka var parunāt ar virsnieku.

—    Vēl ir tikai pusdivi. Raul, ja mēs pieliksim soli, tad es pagūšu saņemt savus trīssimt septiņdesmit piecus livrus, un mēs aiziesim, kamēr notiesātais vēl nebūs atvests.

—   Notiesātie,— garāmgājējs izlaboja, — viņi ir divi.

—   Es jums ļoti pateicos, kungs, — d'Artanjans atbildāja izsmalcinātā laipnībā, ko viņš ar gadiem bija iemantojis.

Vezdams sev līdzi Raulu, viņš steidzīgi aizsoļoja uz Grēva laukuma pusi.

D'Artanjans gāja pa priekšu un tik viegli lika lietā plecus, elkoņus un rokas, ka pūlis gribot negribot pašķīrās viņa priekšā.

Kur bija sevišķi spēcīga pretestība, viņš izmantoja zobena rokturi, lai ar to kā ar sviru atdalītu sevišķi cieši sablīvētas grupas. Visu to viņš darīja tik dabiski un atklāti, ar tik apburošu smaidu sejā, ka cietušie paturēja savus protestus pie sevis.

Sekodams savam draugam, Rauls centās saudzēt sievietes, kuras savukārt apbrīnoja viņa skaistumu, turpretim vīrieši izjuta viņa muskuļu spēku un pretsparu. Pateicoties tam visam, abi sekmīgi virzījās uz priekšu blīvajā pūlī.

Kad parādījās karātavas, Rauls ar riebumu novērsās toties d'Artanjans tās gandrīz nepamanīja, jo viņa skatu pievilka viņa māja ar kokā griezto gaili un ziņkārīgo pilnajiem logiem.

Uz laukuma un pie mājām viņš ieraudzīja daudzus atvaļinātos musketierus, cilus ar sievietēm, citus ar draugiem, kas gaidīja ceremonijas, sākumu.

Krodzinieks, kas īrēja telpas no d'Artanjana, nevarēja ne atkauties no apmeklētājiem, kas piepildīja ne tikai krogus telpu, bet arī istabas un bija apmetušies pat pagalmā.

Trīs krodzinieka palīgi rāvās melnās miesās un krita vai no kājām, visus apkalpodami.

D'Artanjans pievērsa Raula uzmanību lielajai burzmai un klusi piezīmēja:

—   Tagad vismaz blēdis nevarēs atrunāties un nesamaksāt man laikā. Paskaties tikai, Raul, kas te par kompāniju. Velns parāvis, te nav iespējams nekur atrast vietu.

D'Artanjanam beidzot izdevās notvert krodzinieku pie priekšauta strēmeles.

—   Ā, tas esat jūs, ševaljē! — noteica burzmā apdullušais krodzinieks. — Dieva dēļ, pagaidiet mirklīti! Tie trakie gatavi manu pagrabu apgriezt ar kājām gaisā.

—   Velns ar visu jūsu pagrabu, kaut tikai naudas lāde paliek vesela.

—    Kungs, neuztraucieties, jūsu trīsdesmit septiņi ar pusi pistoli ir noskaitīti un atrodas augšā manā istabā; bet tajā pašlaik sēž trīsdesmit brašuļi un piebeidz portvīna mučeli, ko es nesen viņiem uznesu. Lūdzu mirklīti pagaidiet!..

—   Nu, labi, lai notiek…

—   Es iešu prom, — Rauls d'Artanjanam pačukstēja. — Šī jautrība ir pretīga.

—    Nē, kungs, — d'Artanjans bargi iebilda, — jums jāpaliek. Kareivim jāpierod pie visādiem skatiem. Acis arī jānorūda, un cilvēks var būt labs un augstsirdīgs tikai tad, ja viņa acis ir norūdītas, bet sirds saglabājusi maigumu. Un bez tam, draudziņ, vai tad tu vari mani te pamest vienu? Tas nebūtu labi… Pagaidi, re, tur pagalmā aug koks. Iesim, apsēdīsimies ēnā. Tur būs vieglāk elpot nekā šai vīna smakas pilnajā gaisā.

No savas jaunās vietas Rauls un d'Artanjans varēja dzirdēt pieaugušo pūļa dūkoņu un vērot krodziņa apmeklētājus, kas sēdēja pie galdiem vai staigāja pa istabām.

Koks, zem kura sēdēja d'Artanjans kopā ar Raulu, viņus gandrīz pilnīgi apslēpa savā biezajā lapotnē, Tas bija plaši izpleties kastanis ar zariem, kas slīga gandrīz līdz zemei; zem tā stāvēja salauzts galds, pie kura neviens no apmeklētājiem nesēdās.

Gaidīdams savus trīsdesmit septiņus ar pusi pistolus un garlaikodamies, d'Artanjans sāka vērot apkārtni.

—    D'Artanjana kungs, — Rauls aizrādīja, — jums jāpasteidzina saimnieks. Tūlīt atvedis notiesātos, un tad sāksies tāda drūzmēšanās, ka mēs nevarēsim no šejienes izkļūt.

—  Tiesa gan, musketieris atteica. — Ei, jūs tur! Panāciet kāds šurp!

Viņš varēja klaigāt, cik grib, neviens neieradās. D'Artanjans jau grasījās doties meklēt saimnieku pats, kad pēkšņi, čīkstinot sarūsējušās eņģes, atvērās vārtiņi dārza galā un pagalmā ienāca švītīgi ģērbies cilvēks ar zobenu rokās. Atstājis vārtiņus vaļā, viņš devās uz krodziņu, pa ceļam uzmetis vērīgu skatienu abiem zem koka sēdošajiem.

—   Re, kā! Starp mājām ir eja, — d'Artanjans konstatēja. — Droši vien tas ir ziņkārīgais, kas atnācis paskatīties nāves sodu.

Šajā brīdī kliedzieni un troksnis, kas valdīja krodziņā, pēkšņi apklusa. Tādos brīžos klusums iespaido tāpat, kā kad troksnis būtu divkāršojies.

D'Artanjanam gribējās noskaidrot šī pēkšņā klusuma cēloni.

Viņš pamanīja, ka eleganti ģērbtais svešinieks ieiet galvenajā zālē un uzrunā apmeklētājus; visi klausījās viņā ļoti uzmanīgi. Ja pūlis uz ielas nebūtu tā trokšņojis, d'Artanjans varētu saklausīt viņa vārdus. Starp citu, runa ātri beidzās, un visi apmeklētāji sāka nelielās grupiņās atstāt zāli. Drīz tajā bija palikuši tikai seši cilvēki; viņu vidū bija cilvēks ar zobenu, kurš, pavedis sāņus saimnieku, acīmredzot centās novērst viņa uzmanību ar sarunu, bet pārējie pa to laiku iekūra uguni kamīnā — kādēļ tas viņiem bija vajadzīgs tādā karstumā, nevarēja saprast.

—    Dīvaini, — d'Artanjans teica Raulam, — man šķiet, es pazīstu šos cilvēkus.

—   Vai jums neliekas, ka ož pēc dūmiem? — Rauls apvaicājās.

—   Nē, man drīzāk liekas, ka te ož pēc sazvērestības.

Viņš vēl nepaguva to izteikt, kad četri no zālē palikušajiem iznāca pagalmā un nostājās sardzē pie vārtiņiem, reizēm daudznozīmīgi pamezdami skatienus uz d'Artanjanu.

—    Velns parāvis! Te kaut kas slēpjas, — d'Artanjans pačukstēja Raulam. — Vai tev neinteresē, kas te notiek?

—   Ne visai, d'Artanjana kungs.

—   Mani gan māc ziņkārība kā vecu tirgussievu. Uzkāpsim augšā, no turienes var pārredzēt visu laukumu.

—    Nē, d'Artanjana kungs, es neesmu spējīgs vienaldzīgi noskatīties šo nelaimīgo nāvē.

—   Un kas tad es esmu, pēc tavām domām? Mežonis, vai? Kad pienāks laiks, mēs atgriezīsimies šeit. Ejam!

Viņi iegāja mājā un apmetās pie loga, kurš nebija aizņemts, un tas viņiem likās tikpat aizdomīgi kā viss pārējais.

Divi pudeles brāļi, kas bija palikuši iekšā, neskatījās pa logu, bet uzturēja kamīnā uguni.

Ieraudzījuši d'Artanjanu un viņa pavadoni, viņi nomurmināja:

—   Ā, te nu ir papildspēki!

D'Artanjans piebakstīja Raulam ar elkoni.

—   Jā, brālīši, papildspēki, — viņš apstiprināja. — Jūs te esat uzkūruši varenu uguni. Ko tad jūs taisāties cept?

Nepazīstamie sāka smieties un par atbildi piemeta vēl pagales.

D'Artanjans nenolaida no viņiem acis.

—   Droši vien jūs atsūtīja, lai jūs paziņotu mums, kad jāsāk? — viens no nepazīstamajiem prasīja.

—   Protams, — d'Artanjans atbildēja, cerēdams kaut ko izdibināt. — Kā citādi tad es būtu šeit?

—   Nu, tad stāviet pie loga un vērojiet.

D'Artanjans apspieda smaidu, deva zīmi Raulam un nostājās pie loga.

XIV

Lai dzīvo Kolbērs!

Grēva laukums izskatījās diezgan baigi: galvu jūra, kas šūpojās kā vārpas laukā. Pie katra attālākā trokšņa visas galvas sāka kustēties, iezīmējās miljoniem acu; šis dzīvais okeāns viļņojās aizvien spēcīgāk, un tā viļņi kā uzplūdā sitās pret strēlnieku ķēdi, kas aplenca karātavas. Tad alebardu rokturi triecās pret drosmīgāko galvām un pleciem, visapkārt izveidojās tukšums, bet pēdējās rindas spējā triecienā tika aizsviestas līdz pašām Sēnas krastmalas margām.

No sava loga augstumiem vērodams laukumu, d'Artanjans ar slēptu prieku vēroja, kā musketieri un gvardi sekmīgi lauza sev ceļu pūlī, likdami lietā dūres un zobenu rokturus. Viņi jau bija izveidojuši blīvu grupiņu ap piecdesmit cilvēkiem. Taču tas nebija vienīgais, kas piesaistīja d'Artanjana uzmanību: ap karātavām un Senžana arkām mutuļoja dzīvs atvars.

Starp trulām un vienaldzīgām sejām pazibēja arī drosmīgas un apņēmīgas; tās apmainījās ar kaut kādām slepenām zīmēm.

Kādā no rosīgākajām grupām d'Artanjans pamanīja nepazīstamo, kas bija ieradies no blakus dārza un teicis runu krodziņā. Tagad viņš acīmredzot pulcēja cilvēkus un deva viņiem pavēles.

—   Tā arī ir, — d'Artanjans iesaucās, — es neesmu kļūdījies! Es šo cilvēku pazīstu — tas ir Menvils. Ko viņš te dara, velns parāvis?

Dobjais troksnis, kas ar katru mirkli pieauga, novirzīja viņa uzmanību sāņus. Troksni bija izraisījusi notiesāto parādīšanās. Pie stūra parādījās strēlnieku nodaļa, kas gāja notiesātajiem pa priekšu. Pūļa dūkoņa un murdoņa pārvērtās par apdullinošu rēkoņu.

Redzēdams, ka Rauls nobāl, d'Artanjans uzsita viņam uz pleca.

Izdzirduši kliedzienus, pie pavarda stāvošie cilvēki apgriezās un noprasīja, kas noticis, i

—   Ved notiesātos, — d'Artanjans atteica.

—    Lieliski! — abi svešie nopriecājās un sāka vēl cītīgāk darboties ap uguni.

D'Artanjans nemierīgi paskatīgās uz viņiem. Bija skaidrs, ka šie cilvēki, kas bez kādas vajadzības kurina tik lielu uguni, perina kaut ko nelāgu.

Pa to laiku notiesātie jau iznāca uz laukuma. Viņiem pa priekšu soļoja bende, bet katrā pusē pa piecdesmit strēlniekiem. Viņi abi bija tērpti viscaur melnā, bālām sejām, bet mierīgi.

D'Artanjans pamanīja, ka viņi gandrīz pie katra soļa tiecās pacelties pirkstgalos un nepacietīgi skatījās pāri pūlim.

—    Hm! — viņš noteica. — Viņi pārāk steidzas pēc iespējas ātrāk ieraudzīt karātavas.

Rauls atkāpās, bet tomēr nespēja pilnīgi atiet no loga. Šausmas arī mēdz pievilkt cilvēkus.

—    Nāvi viņiem! Nāvi! — neprātigi sauca kādi piecdesmit tūkstoši rīkļu.

—   Jā, nāvi viņiem, nāvi! — it kā atbildot pūlim, blāva daži desmiti sevišķi niknu balsu.

—   Pakārt viņus, pakārt! Lai dzīvo karalis! — kliedza pūlis.

—   Karalis? — d'Artanjans noburkšķēja. — Brīnums gan! Es domāju, ka viņus lika pakārt ne jau karalis, bet Kolbērs.

Šai brīdī pūlī sākās grūstīšanās; notiesāto konvojs apstājās.

Cilvēki ar drosmīgajām un apņēmīgajām sejām, kurus d'Artanjans bija ievērojis jau agrāk, tik enerģiski grūstījās un spiedās, ka bija nonākuši gandrīz līdz pašai strēlnieku ķēdei.

Procesija sāka atkal kustēties.

Cilvēki, kas bija pievērsuši d'Artanjana uzmanību, ar saucienu: „Lai dzīvo Kolbērs!" pēkšņi metās uz konvoju, kurš veltīgi pūlējās no viņiem atkauties. No aizmugures spiedās pūlis.

Sacēlās neiedomājams troksnis un juceklis, kurā varēja dzirdēt kliedzienus, zobenu šķindoņu un musketu šāvienus. Vārdu sakot, izveidojās haoss, kurā d'Artanjans vairs neko nevarēja atšķirt. Drīz tomēr šajā haosā sāka izpausties kāds noteikts nodoms un griba.

Notiesātos izrāva no konvoja ķēdes un vilka uz krodziņu „Notrdama". Tie, kas viņus vilka, klaigāja: „Lai dzīvo Kolbērs!" Pūlis svārstījās, nesaprazdams, kurā pusē lai nostājas: strēlnieku vai kautiņa aizsācēju. Visus mulsināja arī tas, ka kliedzēji:"Lai dzīvo Kolbērs!" sauca arī: „Nost karātavas! Ugunī! Sadedzināsim šos zagļus dzīvus, sadedzināsim asinssūcējus!"

Šie kliedzieni visu izlēma. Pūlis bija sapulcējies noskatīties sodu un te pēkšņi tam radās iespēja izpildīt šo sodu pašam, bet tas bija tik kārdinoši! Tāpēc pūlis pievienojās dumpiniekiem un arī sāka saukt: „Ugunī laupītājus! Lai dzīvo Kolbērs!"

—   Velns parāvis! — d'Artanjans iesaucās. — Šķiet, ka lieta kļuvusi nopietna!

Viens no tiem, kas stāvēja pie pavarda, pienāca pie loga ar degošu pagali rokā.

—    Kļūst karsti! Nu, signāls ir dots! — pagriezies pret biedru, viņš teica un pēkšņi pielika degošo pagali koka sienai. Māja bija veca un tāpēc itin viegli aizdegās. Vienā mirklī liesmas sprakšķēdamas uzvijās augšup.

Pūļa rēcieniem pievienojās dedzinātāju kliedzieni. D'Artanjans, kurš, skatīdamies uz laukumu, neko nebija ievērojis, sajuta, ka viņu slāpē dūmi un karsē liesmas.

—    Ei, jūs taču te esat sarīkojuši ugunsgrēku! — viņš apgrizās un iekliedzās. — Mīlīši, vai jūs esat jukuši?

Abi nepazīstamie izbrīnījušies paskatījās uz viņu.

—   Tāda taču bija pavēle, — viņi teica.

—    Pavēle nodedzināt manu māju?! — d'Artanjans draudīgi iekliedzās, izraudams pagali no dedzinātāja rokas un piebāzdams viņam pie deguna.

Otrs nepazīstamais steidzās palīgā biedram, bet Rauls sagrāba viņu un izmeta pa logu. D'Artanjans pa to laiku nosvieda pirmo pa kāpnēm. Rauls atrāva aizdegušos dēli un nometa to uz grīdas.

Pārliecinājies, ka no ugunsgrēka vairs nav jābaidās, d'Artanjans atkal metās pie loga.

Juceklis uz laukuma bija sasniedzis galējo robežu.

Kliedzieni: „Ugunī!", „Ugunskurā!", „Lai dzīvo Kolbērs!" jaucās ar saucieniem „Uz karātavām!", „Lai dzīvo karalis!"

Dauzoņas, kas bija atbrīvojuši notiesātos, vilka tos uz krodziņu. Šo baru vadīja Menvils, kas kliedza skaļāk par visiem:

—   Ugunī! Ugunī! Lai dzīvo Kolbērs!

D'Artanjans noprata, ka notiesātos grib sadedzināt, bet viņa māja izvēlēta par ugunskura vietu.

—   Stāt! — viņš uzsauca, ar vienu kāju nostājies uz palodzes un izvilcis zobenu. — Menvil, ko jūs tur darāt?

—   Ceļu, d'Artanjana kungs! Dodiet ceļu! — skanēja atbilde.

—   Ugunī zagļus, ugunī! Lai dzīvo Kolbērs! — pūlis turpināja skaļi rēkt.

Šo neprātīgo kliedzienu dēļ d'Artanjans beidzot sāka zaudēt pacietību.

—    Velns parāvis, kāda nejēdzība! — viņš iesaucās. — Kādēļ sadedzināt cilvēkus dzīvus, ja tie notiesāti tikai uz karātavām!

Durvju priekšā ziņkārīgo pūlis, kas bija piespiests pie sienas, aizšķērsoja Menvilam un viņa grupai ceļu. Menvils zaudēja spēkus.

—   Dodiet ceļu! — viņš kliedza, draudēdams ar pistoli.

—  Sadedzināt viņus! Sadedzināt! — brēca pūlis. — Krogā ir sakurta uguns. Sadedzināsim zagļus kopā ar krogu!

Nebija vairs nekādu šaubu: d'Artanjana māja bija izraudzīta, lai zvēriski izrēķinātos ar apsūdzētajiem.

D'Artanjans atcerējās veco, bet vienmēr iedarbīgo kaujas saucienu un sauca pērkonīgā balsī, kas varēja pārskanēt lielgabalu dārdoņu, jūras šalkoņu un vētras kaukšanu:

—   Musketieri, šurp!

Atbalstījies pret loga stenderi, viņš ieleca pūļa vidū, kas izbailēs atrāvās no mājas, no kuras tā bira ārā cilvēki.

Vienā mirklī Rauls arī atradās lejā. Abi izrāva zobenus. Musketieri, kas atradās uz laukuma, izdzirdēja aicinājumu un pagriezušies ieraudzīja d'Artanjanu.

—   Mūsu kapteinis! Kapteinis! — viņi iesaucās vienā balsī.

Viņu vienotais spiediens sašķēla pūli, tāpat kā kuģis šķeļ viļņus. Šajā brīdī d'Artanjans un Menvils atradās aci pret aci.

—  Ceļu, ceļu! — Menvils kliedza, redzēdams, ka līdz durvīm palikuši tikai pāris soļi.

—  Stāvi! — d'Artanjans atbildēja.

—   Nu, pagaidi! — Menvils iekliedzās, mērķēdams uz viņu.

Pirms viņš paguva izšaut, d'Artanjans ar zobena rokturi pagrūda Menvila roku un tad iedūra viņam sānos.

—    Es tev teicu, lai tu uzvedies mierīgi, — d'Artanjans pamācīja Menvilu, kas nogāzās pie viņa kājām.

—   Ceļu, ceļu! — turpināja klaigāt Menvila biedri, kas sākumā bija apmulsuši, bet atguvās, ieraudzījuši, ka viņiem ir tikai divi pretinieki.

Taču šie divi izrādījās patiesi īsti giganti pēc spēka un veiklības. Zobeni viņu rokās zibēja kā ercenģeļa ugunīgais šķēps: no katra cirtiena kāds krita.

—   Par karali! — d'Artanjans sauca pie katra cirtiena.

—   Par karali! — Rauls atbalsoja.

Drīz šo saucienu pārņēma arī musketieri, kas pievienojās d'Artanjanam.

Pa to laiku strēlnieki bija attapušies no sava neilgā apmulsuma un uzbruka dumpiniekiem no muguras, gāzdami un graudami visu savā ceļā.

Redzēdams zibošos zobenus un līstošās asinis, pūlis atrāvās atpakaļ, vēl palielinādams burzmu.

Bija dzirdami lūgumi pēc žēlastības un izmisušas vaimanas: tās bija pēdējās atskaņas no uzvarētajiem. Notiesātie atkal nokļuva strēlnieku rokās.

D'Artanjans piegāja pie viņiem un, redzēdams, ka viņi no šausmām ir pusdzīvi, teica:

—    Nomierinieties, nelaimīgie, jums nebūs jāizcieš šausmīgās mokas, ar kādām jums draud šie nelieši. Karalis piespriedis jums karātavas, un jūs tiksiet tikai pakārti… Lai viņus pakar.

Krodziņā kļuva pavisam kluss. Tā kā nebija ūdens, uguni aplēja ar divām muciņām vīna.

Sazvērnieki aizbēga caur dārzu. Strēlnieki aizvilka notiesātos pie karātavām.

No šī brīža notikumi risinājās strauji.

Bende steidzās pabeigt soda izpildi un tāpēc, nerūpēdamies, vai izpildītas visas formalitātes, vienā mirklī pakāra abus nelaimīgos.

D'Artanjanu aplenca no visām pusēm un apbēra ar apsveikumiem. Viņš noslaucīja no pieres sviedrus, tad asinis no zobena un paraustīja plecus, vērodams Menvila pēdējās konvulsijas.

Rauls novērsās no šī nomācošā skata, bet d'Artanjans norādīja musketieriem uz karātavām ar abiem sodītajiem un noteica:

—    Nabadziņi! Es ceru, ka viņi nomira, pieminēdami mani ar labu vārdu par to, ka es izglābu viņus no uguns.

Šie vārdi sasniedza Menvilu brīdī, kad tas izdvesa pēdējo elpas vilcienu. Uz viņa lūpām pavīdēja drūms smaids; viņš gribēja kaut ko teikt, bet šīs pūles maksāja viņam dzīvību. Viņš nomira.

—   Cik tas viss ir briesmīgi! — Rauls nopūtās. — Iesim projām no šejienes, d'Artanjana kungs.

—   Tu neesi ievainots? — musketieris apvaicājās.

—   Nē, neraizējieties.

—    Tu esi drosminieks! Tev ir tēva galva, bet Portosa roka. Ek, ja Portoss būtu šeit, viņš varētu papriecāties! Kur viņš iekritis, velns parāvis!— d'Artanjans nomurmināja.

—   Iesim taču, d'Artanjana kungs, — Rauls murmināja.

— Vienu mirklīti, draugs. Tūlīt es saņemšu savus trīsdesmit septiņus ar pusi pistolus un tad būšu tavā rīcībā… Māja patiešām ir ienesīga, — viņš piebilda, dodamies uz krodziņu, — bet man labāk patiktu mazāk ienesīga, toties otrā pilsētas galā.

XV

Par to, kā d'Emerī briljants nokļuva pie d'Artanjana

Kamēr Grēva laukumā norisinājās asiņainā aina, daži no dumpiniekiem sapulcējās pie vārtiņiem, kas veda uz kaimiņos esošo dārzu. Viņi ielika savus zobenus makstīs, palīdzēja vienam no savējiem uzkāpt zirgā, kas gaidīja dārzā, bet pēc tam kā izbiedētu putnu bars izklīda katrs uz savu pusi: cits pārkāpa pāri žogam, cits aizšmauca pa vārtiņiem.

Jātnieks tik spēcīgi iecirta piešus zirga sānos, ka tas gandrīz pārlēca pāri mūrim; viņš kā zibens aiztraucās pa Boduaijē laukumu un vairākām ielām, drāzdamies virsū gājējiem um gāzdams tos no kājām. Pēc desmit minūtēm viņš bija pie galvenās valsts kases durvīm.

Izdzirdis pakavu klabēšanu uz bruģa, abats Fukē piesteidzās pie loga un, izkāries pa to, uzsauca jātniekam, kas vēl nebija paguvis nolēkt no zirga:

—   Nu, kā, Danikan?

—   Viss beidzies, — tas atbildēja.

—   Vai viņi ir glābti?

—   Nē, gluži otrādi, pakārti.

—   Pakārti! — abats nobālējis atkārtoja.

Negaidīti atvērās sāndurvis, un istabā ienāca ministrs Fukē ar bālu seju, kas bija pārvērsta no dusmām un bēdām. Viņš apstājās uz sliekšņa un ieklausījās sarunā, kas notika caur logu.

—   Nelieši! — uzkliedza abats. — Tad tā jūs cīnījāties!

—   Mēs cīnījāmies kā lauvas.

—   Drīzāk kā gļēvuļi!

—   Kungs…

—   Simts labi apbruņotu vīru var pārspēt desmittūkstoš negaidīti pārsteigtus strēlniekus. Kur ir tas lielībnieks Menvils, kas apgalvoja, ka viņš vai nu uzvarēs, vai mirs?

—   Abata kungs, viņš savu vārdu turēja: viņš ir miris.

—   Miris? Kas viņu nogalināja?

—    Kāds dēmons cilvēka izskatā, velns, kam rokās tikpat kā desmit ugunīgu zobenu. Viņš vienā mirklī nodzēsa uguni, apslāpēja dumpi un kā no zemes apakšas izsauca kādus simt musketierus.

Fukē pacēla galvu, uz viņa pieres izspiedās sviedri.

—   Ak, Liodo! Ak, d'Emerī! — viņš čukstēja. — Viņi ir miruši, bet es esmu zaudējis godu!

Abats pagriezās un, ieraudzījis, cik nospiests ir brālis, teica viņam:

—   Nomierinieties, nevajag tā pārdzīvot. Tāds ir liktenis! Ja jau neizdevās, kā mēs gribējām, tātad Dievs…

—    Klusējiet, abat! — Fukē iesaucās. — Jūsu mierinājumi ir Dieva zaimošana… Labāk lieciet, lai šis cilvēks ienāk un izstāsta, kā norisinājās drausmīgie notikumi.

—   Bet, mans brāli…

—   Klausiet, kungs!

Abats pamāja Danikanam, un pēc mirkļa uz trepēm bija dzirdami viņa soļi.

Šai brīdī aiz abata Fukē parādījās Gurvils. Viņš pielika pie lūpām pirkstu un pūlējās atturēt ministru no pārāk vētrainām izmisuma izpausmēm.

Bēdu satriektais Fukē centās saglabāt mieru.

Istabā ienāca Danikans.

—   Ziņojiet, — Gurvils vērsās pie viņa.

—   Kungs, — ziņnesis iesāka, — mums bijs pavēle nolaupīt notiesātos un kliegt: „Lai dzīvo Kolbērs!"

—   Nolaupīt, lai sadedzinātu viņu, vai ne, abat? — Gurvils viņu pārtrauca.

—   Jā, tāda bija Menvilam dotā pavēle, un viņš zināja, ko tā nozīmē. Bet Menvils ir nogalināts.

Šī ziņa Gurvilu drīzāk nomierināja nekā apbēdināja.

—    Lai sadedzinātu viņus? — ziņnesis atkārtoja, it kā šaubīdamies par tādu pavēli, kaut gan pats bija piedalījies tās izpildē.

—   Nu, protams, lai sadedzinātu viņus dzīvus! — abats viņu rupji pār- trauca.

—   Tā ja, kungs, — viņš noteica, pēc sarunas biedru sejas izteiksmes pūlēdamies uzminēt, kādā garā lai turpina stāstu.

—   Nu, stāstiet taču, — Gurvils atkārtoja.

—    Notiesātos atveda uz Grēva laukumu, — Danikans turpināja. — Tauta kā no ķēdes norāvās un sāka kliegt, lai viņus sadedzina dzīvus, bet nevis pakar.

—  Tautai bija savs pamats to prasīt, — abats piezīmēja. — Turpiniet.

—   Strēlniekus sākumā atspieda atpakaļ; mājā, kam bija jākalpo par ugunskuru notiesātajiem, uzliesmoja uguns, bet tad nezin no kurienes parādījās tas velns, tas gigants, par kuru es stāstīju, — izrādījās, ka viņš ir tās mājas saimnieks, — un viņš ar vēl viena jaunekļa palīdzību izmeta pa logu dedzinātājus, saaicināja no pūla musketierus, pats izlēca pa logu uz laukuma un sāka tā darboties ar zobenu, ka strēlnieki ieguva pārsvaru, Menvils krita, bet notiesātos atņēma un pāris minūšu laikām izpildīja spriedumu.

Par spīti savai pašsavaldībai, Fukē nespēja atturēt dobju vaidu.

—   Kā sauc šīs mājas saimnieku? — abats prasīja.

—   Nezinu, es viņu neredzēju; es visu laiku biju sardzē dārzā un par to visu zinu tikai no citu mutēm. Man bija pavēlēts, tiklīdz viss būs beidzies, auļot pie jums, lai izstāstītu, kas īsti noticis. Tā nu tagad es esmu šeit.

—   Labi, mums vairs nekas no jums nav vajadzīgs, — nedroši teica abats, kurš bija pavisam sašļucis, domādams, ka tūlīt paliks aci pret aci ar brāli.

—   Te jums būs divdesmit pistoli, — Gurvils teica. — Ejiet un arī turpmāk, tāpat kā šoreiz, centieties aizsargāt karaļa īstās intereses.

—    Klausos, kungs, — ziņnesis atteica, klanīdamies un bāzdams naudu kabatā.

Viņš vēl nepaguva iziet no istabas, kad Fukē atradās starp abatu un Gurvilu.

Abi vienlaicīgi atvēra mutes, lai sāktu runāt.

—   Nē, netaisnojietics, — Fukē uzkliedza, — un nenovēliet vainu uz citiem! Ja es būtu Liodo un d'Emirī patiess draugs, tad es nebūtu nevienam citam uzticējis rūpēties par viņu glābšanu. Es viens pats esmu vainīgs, un tikai man jācieš sirdsapziņas pārmetumi. Atstājiet mani vienu, abat.

—    Bet es ceru, ka jūs neliegsiet man sameklēt to nelieti, kas Kol- bēram par prieku izjauca mūsu lieliski izdomāto plānu? Mīlēt savus draugus — tā ir laba lieta, bet man šķiet, ka nav grēks arī atriebties ienaidniekiem.

—    Pietiek, abat, lūdzu ejiet prom un nerādieties, kamēr netiks dots rīkojums. Es uzskatu, ka mums jāuzvedas ļoti piesardzīgi. Jūsu acu priekšā ir baigs piemērs. Kungi, es jums abiem aizliedzu jebkādu vardarbību.

—   Nekādi aizliegumi, — abats noņurdēja, — netraucēs man atriebties ienaidniekam par mūsu ģimenes goda aizskaršanu.

—    Bet es, — Fukē teica pavēlošā balsī, kas necieta nekādus iebildumus, — tūlīt ieslodzīšu jūs Bastīlijā, tiklīdz kaut mazākajā mērā tiks neievērota mana griba. Ņemiet to vērā, abat.

Abats nosarcis palocījās.

Fukē pamāja Gurvilam, lai tas seko, un devās uz savu kabinetu. Šai brīdī sulainis skaļi pieteica:

—   D'Artanjana kungs.

—   Kas tas tāds? — ministrs nevērīgi pavaicāja Gurvilam.

—    Viņa majestātes musketieru atvaļināts leitnants, — tādā pat tonī Gurvils atbildēja.

Nepievērsdams Gurvila vārdiem nekādu uzmanību, Fukē turpināja iet tālāk.

—    Atvainojiet, monsenjor, — Gurvils teica, — es domāju, ka šis musketieris, kas atstājis karaļa dienestu, atnācis saņemt pensiju.

—    Velns ar viņu! — ministrs iebilda. — Viņš ieradies pavisam nelaikā.

—   Atļaujiet, monsenjor, ka es pats pasaku viņam jūsu atteikumu: es viņu pazīstu. Tas ir cilvēks, kuru pašreizējos apstākļos labāk iegūt par draugu nekā par ienaidnieku.

—   Sakiet, ko gribat, — Fukē atteica.

—   Pasakiet viņam, — abats ieteica ar ļaunumu, kas piemīt baznīcas kalpotājiem, — naudas nav un it īpaši musketieriem.

Viņš vēl nebija paguvie izteikt šos neapdomīgos vārdus, kad pievērtās durvis atvērās un istabā ienāca d'Artanjans.

—   O, Fukē kungs, es jau iepriekš zināju, ka musketieriem jums naudas nav. Es nācu šurp, lai saņemtu naudu vai atteikumu. Uzskatu, ka vienu no tiem esmu saņēmis, pateicos un novēlu jums visu to labāko. Tagad es iešu pēc naudas pie Kolbēra kunga.

Viņš diezgan nevērīgi paklanījās un izgāja.

—   Gurvil, sauciet šo cilvēku atpakaļ, — Fukē pavēlēja.

Gurvils panāca d'Artanjanu uz trepēm. Izdzirdis aiz muguras soļus, d'Artanjans apgriezās un ieraudzīja Gurvilu.

—    Kungs, jums, finansistiem, gan ir dīvaina kārtība, — musketieris sacīja. — Es atnāku pie Fukē kunga saņemt summu, ko man piešķīrusi viņa majestāte, bet viņš mani sagaida tā, it kā es būtu ubags, kas ieradies lūgt žēlastības dāvanas, vai arī blēdis, kas grasās nočiept kaut ko no sudrablietām.

—   Jūs, dārgais d'Artanjana kungs, šķiet, minējāt Kolbēra vārdu? Jūs teicāt, ka ejat pie viņa?

—  Jā, es eju pie viņa, kaut vai tādēļ, lai saņemtu ziņas par cilvēkiem, kas aizdedzina svešas mājas un pie tam klaigā: „Lai dzīvo Kolbērs!"

Gurvils kļuva uzmanīgs.

—   Ā, jūs dodat mājienu par notikumiem Grēva laukumā?

—   Nu, protams.

—   Vai tad šie notikumi kaut kā skāra jūs?

—   Kolbērs pārvērš manu māju par ugunskuru, un tas, pēc jūsu domām, neskar mani!

—   Jūsu māju… Vai tad gribēja nodedzināt jūsu māju?

—   Nūja.

—   Tātad jūs esat krodziņa „Notrdama" īpašnieks?

—   Jā, es par to kļuvu pirms nedēļas.

—    Vai tikai jūs neesat tas drosminieks, kas izgaiņāja dumpiniekus, kuri gribēja notiesātos sadedzināt?

—   Gurvila kungs, iedomājieties sevi manā vietā. Es esmu karavīrs un pie tam vēl namsaimnieks. Kā karavīram man jāpalīdz, lai karaļa pavēle tiktu izpildīta, bet kā īpašniekam — jāaizsargā sava māja no uguns. Tā nu es izpildīju abus pienākumus vienlaikus, nododams Liodo un d'Emerī kungus strēlnieku rokās.

—   Tātad tas bijāt jūs, kas vienu izsvieda pa logu?

—   Jā, es, — d'Artanjans mierīgi atbildēja.

—   Un nogalinājāt Menvilu!

—   Diemžēl, — musketieris atbildēja palocīdamies, it kā saņemtu apsveikumu.

—   Tātad jūsu dēļ notiesātie tika pakārti?

—   Jā, tā vietā, lai tiktu dzīvi sadedzināti. Es ar to lepojos, kungs. Es izglābu šos nelaimīgos no drausmīgām mokām. Vai saprotat, Gurvila kungs, viņus gribēja sadedzināt! To pat iedomāties nevar!

—   Es jūs ilgāk neaizkavēšu, d'Artanjana kungs, — Gurvils teica, vēlēdamies pasargāt ministru no-tikšanās ar cilvēku, kas viņam devis tik smagu triecienu.

—   Nē, nē, — iesaucās Fukē, kas visu laiku bija stāvējis aiz durvīm un dzirdējis sarunu. — Gluži pretēji, es lūdzu jūs ienākt, d'Artanjana kungs.

—    Piedodiet, ministra kungs, — d'Artanjans ierunājās, — bet man ir dārgs laiks. Man vēl jāapmeklē Kolbēra kungs, lai saņemtu no viņa naudu.

—   Jūs to varat saņemt šeit, — Fukē teica.

D'Artanjans izbrīnījies paskatījās uz ministru.

—    Es dzirdēju, ka jums te deva neapdomātu atbildi, — Fukē turpināja. — Tādu cilvēku kā jūs būtu jāpazīst visiem.

D'Artanjans palocījās.

—   Vai jums ir orderis? — Fukē jautāja.

—   Jā, ministra kungs.

—   Es pats iedošu jums naudu. Nāciet man līdz.

Pamājis Gurvilam un abatam, lai tie paliek istabā, viņš ieveda d'Artanjanu savā kabinetā.

—   Cik jums jāsaņem, kungs? — viņš jautāja.

—   Kādi pieci tūkstoši livru, monsenjor.

—   Tā droši vien ir alga, ko valsts kase jums palikusi parādā?

—   Nē, tā ir alga par ceturksni uz priekšu.

—     Vai jūs par trim mēnešiem saņemat piecus tūkstošus livru? — ministrs jautāja, uzmanīgi vērodams musketieri. — Tas nozīmē, ka karalis jums piešķīris divdesmit tūkstošus livru gadā?

—  Jā, monsenjor, es saņemu gadā divdesmit tūkstošus livru. Vai jums liekas, ka tas ir par daudz?

—    Man? — Fukē iebilda, rūgti smaidīdams. — Ja es prastu pazīt cilvēkus un ja mani vieglprātības un aušīguma vietā būtu vairāk piesardzības un saprāta, — citiem vārdiem sakot, ja es prastu iekārtot savu dzīvi tā, kā to prot citi, tad jūs gadā saņemtu nevis divdesmit, bet simt tūkstošus livru un kalpotu nevis karalim, bet man.

D'Artanjans viegli pietvīka. Gan uzslavās, gan pašā glaimotāja balss noskaņā vienmēr ir kāda salda inde, kas iedarbojas pat uz visstingrākās gribas cilvēkiem.

Ministrs izvilka galda atvilktni, izņēma četrus monētu sainīšus un nolika tos musketiera priekšā.

Gaskonis vienu no tiem atvēra.

—  Te ir zelts, — viņš sacīja.

—  Jā, tas jūs mazāk apgrūtinās, kungs.

—   Monsenjor, šajos sainīšos taču ir divdesmit tūkstoši livru, bet man pienākas tikai pieci.

—   Es gribu jūs atbrīvot no rūpēm ierasties šeit četrreiz gadā.

—   Monsenjor, jūsu laipnība ir nepārspējama.

—   Es tikai izpildīju savu pienākumu, ševaljē, Ceru, ka neturēsiet uz mani ļaunu prātu mana brāļa neapdomīgo vārdu dēļ. Viņš ir ļoti ātras dabas un untumains cilvēks.

—    Monsenjor, — d'Artanjans iebilda, — ticiet, ka mani apbēdina tikai jūsu atvainošanās.

—   Tad es vairs to neturpināšu, bet lūgšu, lai jūs parādāt man kādu laipnību.

—   Laipnību? O, monsenjor!

Fukē noņēma no pirksta briljanta gredzenu, kas maksā vismaz tūkstoš pistoļu.

—    Kungs, — viņš vērsās pie d'Artanjana, — šo lielisko gredzenu man uzdāvināja bērnības draugs, cilvēks, kam jūs izdarījāt lielu pakalpojumu.

Fukē balss sāka drebēt.

—   Es? — d'Artanjans brīnījās. — Es izdarīju pakalpojumu vienam no jūsu draugiem?

—    Jā, un jūs vēl nevarat būt to aizmirsis, jo tas notika vēl tikai šodien.

—   Kā tad sauc jūsu draugu?

—   D'Emerī.

—   Tas taču ir viens no sodītajiem!

—    Jā, viens no upuriem… Tātad, — d'Artanjana kungs, lūdzu jūs pieņemt no manis šo gredzenu kā atmiņu par pakalpojumu, ko jūs izdarījāt d'Emerī. Pieņemiet to, ja jūtat pret mani labvēlību.

—   Bet, monsenjor…

—   Ņemiet, ņemiet, es jūs lūdzu. Šodien mani nomāc dziļas skumjas… Varbūt vēlāk jūs visu uzzināsiet. Šodien es esmu zaudējis draugu un cenšos atrast tā vietā jaunu.

—   Bet, Fukē kungs…

—    Ardievu, d'Artanjana kungs vai, labāk, uz redzēšanos! — Fukē iesaucās, juzdams, ka viņa sirds plīst vai pušu no sāpēm.

To pateicis, ministrs izgāja no kabineta, atstādams d'Artanjanu ar divdesmit tūkstošiem livru un gredzenu rokā.

—   Hm! — musketieris noņurdēja pēc drūmām pārdomām. — Es neko nesaprotu… Varu apgalvot tikai, ka tas ir cēls cilvēks… Došos tagad pie Kolbēra… Varbūt viņš man kaut ko paskaidros.

Viņš devās prom.

XVI

Cik lielu atšķirību d'Artanjans saskatīja starp monsenjoru superintendantu un intendanta kungu

Kolbērs dzīvoja Nēvdeptīšānas ielā, mājā, kas piederēja Botrī. D'Artanjana stiprās kājas aiznesa viņu turp kādās piecpadsmit minūtēs.

Kad d'Artanjans ieradās pie jaunā favorīta, viss mājas pagalms bija pilns ar strēlniekiem un policistiem, kas bija sapulcējušies, lai apsveiktu viņu vai atvainotos, atkarībā no tā, vai tos lielīs vai rās.

Tāda tipa cilvēkiem lišķīgums piemīt tāpat kā dzīvniekam instinkts. Viņi lieliski saprata, ka Kolbērs priecāsies, uzzinādams, kāda nozīme viņa vārdam bija nesenajās ielu nekārtībās.

D'Artanjans atnāca tieši tobrīd, kad konvoja priekšnieks ziņoja Kol- bēram. Neviena neievērots, musketieris nostājās aiz strēlniekiem pie pašām durvīm.

Pavedis mazliet sāņus Kolbēru, kas drūmi rauca biezās uzacis, virsnieks runāja:

—  Kungs, ja jūs vēlējāties, lai tauta pati izrēķinās ar nodevējiem, tad jums vajadzēja mūs brīdināt. Lai kā mēs ari centāmies un vēlējāmies izpildīt jūsu gribu un neizjaukt jūsu plānus, mums vajadzēja izpildīt pavēli.

—   Trīskāršais muļķis! — Kolbērs satracināts iekliedzās, purinādams savus tumšos un biezos kā krēpes matus. — Kādas blēņas jūs tur melšat! Jūs domājat, ka es gribēju sarīkot dumpi? Vai jūs esat piedzēries vai jucis?

—   Bet, kungs, viņi visi kliedza: „Lai dzīvo Kolbērs!" — gauži samulsis iebilda konvoja priekšnieks.

—   Kaut kāda dumpinieku saujiņa…

—   Nē, kungs, visa masa.

—   Vai patiešām tauta kliedza: „Lai dzīvo Kolbērs?" — intendants jau priecīgāk jautāja. — Vai jūs esat pārliecināts?

—   Šos kliedzienus varētu sadzirdēt pat kurlais.

—   Un to patiešām kliedza tauta, īsta tauta?

—   Protams, dārgais kungs, un tā pati īstā tauta arī mūs pamatīgi iekaustīja.

—  Ļoti labi, — Kolbērs noteica, iegrimis savās domās. — Tātad jūs uzskatāt, ka sadedzināt notiesātos vēlējās tauta?

—  Jā, protams.

—  Tā ir cita lieta… Jūs izrādījāt pretestību?..

—   Mēs pazaudējām trīs cilvēkus.

—  Ceru, ka jūs nevienu nenogalinājāt?

—   Tur palika daži nogalināti dunpinieki un starp tiem viens gluži parasts…

—   Kas tas bija?

—   Menvils, policija viņam jau sen sekoja.

—   Menvils! — Kolbērs iesaucās. — Vai viņš nebijs tas, kas Išē ielā nogalināja cilvēku, kas prasīja treknāku cāli?

—   Tas pats.

—   Un šis Menvils arī kliedza: „Lai dzīvo Kolbērs!"?

—   Kliedza, pie tam skaļāk par visiem.

Kolbēra seja atkal satumsa, un tajā parādījās rūpju pilna izteiksme; lepnā prieka mirdzums, kas to apspīdēja, tūlīt apdzisa.

—    Ko tad jūs stāstāt, ka iniciatīva nāca no tautas? — viņš vīlies noteica. — Menvils bija mans ienaidnieks, viņš lieliski zināja, ka agri vai vēlu es viņu noteikti pakāršu. Viņš bija viens no ābata Fukē algotņiem… Bez šaubām, to visu sarīkoja pats Fukē, notiesātie taču ir viņa bērnības draugi!

„Lūk, kā! — d'Artanjans nodomāja. — Tagad man viss ir skaidrs. Un tomēr, lai ko arī nerunātu par Fukē, viņš ir neparasti cildens un cēls cilvēks".

—   Vai jūs esat pārliecināts, ka Menvils ir miris? — Kolbērs vaicāja virsniekam.

D'Artanjans nolēma, ka pienācis laiks iejaukties sarunā, un iznāca priešā.

—  Jā, viņš ir beigts, Kolbēra kungs, — viņš sacīja.

—   Ā, tas esat jūs, kungs? — Kolbērs noteica.

—    Es viņu nogalināju! — musketieris nepiespiesti atbildēja. — Es domāju, ka Menvils ir jūsu sens ienaidnieks.

—   Nevis mans, bet karaļa, — Kolbērs iebilda.

„Lops tāds! — d'Artanjans nodomāja. — Viņš vēl izliekas!"

—   Es ļoti priecājos, ka varēju izdarīt karalim tādu pakalpojumu, — viņš skaļi sacīja. — Intendanta kungs, vai jūs neuzņemsieties to paziņot viņa majestātei?

—   Es lūdzu, kungs, precizējiet, kādu uzdevumu jūs man dodat un kas tieši man jāsaka karalim? — Kolbēra indīgajā atbildē skaidri izskanēja nepatika.

—    Es jums nedodu nekādu uzdevumu, — d'Artanjans iebilda ar aukstasinību, kas nekad nepamet zobgaļus. — Es domāju, ka jums nesagādās grūtības pastāstīt viņa majestātei, ka es nejauši nokļuvu Grēva laukumā, izrēķinājos ar Menvilu un nodibināju atkal kārtību.

Kolbērs ieplēta acis un jautājoši paskatījās tieši uz konvoja priekšnieku.

—   Jā, tā bija, — tas apliecināja. — Šis kungs patiesi bija mūsu glābējs.

—    Ko tad jūs neteicāt uzreiz, ka esat atnācis pastāstīt par to? — Kolbērs īgni noprasīja musketierim. — Viss būtu skaidrs, un jums pašam tas arī būtu labāk.

—    Intendanta kungs, jūs maldāties, es neatnācu, lai pastāstītu par šiem notikumiem.

—   Tomēr jūs veicāt īstu varoņdarbu.

—   O, — musketieris nevērīgi atteica, — es esmu pie tā pieradis.

—   Kam tad man jāpateicas par godu jūs redzēt?

—   Karalis pavēlēja, lai es ierodos pie jums.

—   Ā, tātad jūs nācāt pēc naudas? — Kolbērs asi ieprasījās, redzēdams, ka d'Artanjans izvelk no kabatas kaut kādu papīru.

—   Pilnīgi pareizi, kungs.

—   Pagaidiet, kamēr konvoja priekšnieks pabeidz savu ziņojumu.

D'Artanjans iedomīgi apgriezās uz papēžiem, veltīja Kolbēram pārspīlētu sveicienu un devās uz durvju pusi.

Tāda izturēšanās Kolbēru ļoti pārsteidza. Viņš bija pieradis, ka virsnieki, kam parasti nauda bija ārkārtīgi nepieciešama, gaidīja pie viņa ar neizsmeļamu pacietību.

—   Bet ja nu musketieris sadomā doties pie karaļa un sūdzēties par mantziņa slikto uzņemšanu, un pie tam vēl izstāsta par saviem varoņdarbiem? Par to derētu padomāt.

Katrā gadījumā pašlaik bija pavisam nevēlami saniknot d'Artanjanu, vienalga, vai viņš ieradies karaļa vārdā, vai pats pēc savas gribas. Musketieris karalim bija izdarījis lielu pakalpojumu, un tas bija noticis pārāk nesen, lai to jau aizmirstu.

Apsvēris to visu, Kolbērs nosprieda mazliet apslāpēt savu augstprātību un saukt d'Artanjanu atpakaļ.

—    Kā, vai tad jūs mani jau pametat, d'Artanjana kungs? — viņš vaicāja.

D'Artanjans pagriezās.

—   Kāpēc gan ne? — viņš mierīgi noteica. — Mums taču vairs nav par ko runāt.

—   Jūs taču droši vien gribat saņemt naudu pēc ordera?

—   Es? Nekā tamlīdzīga, godājamais Kolbēra kungs.

—    Nu tad pēc čeka? Tāpat kā jūs karaļa dienestā, kad vajadzīgs, dalāt zobena cirtienus, tā es nekavējoties maksāju pēc dokumentiem, ko man iesniedz. Lūdzu, uzrādiet to.

—   Nav vajadzīgs, Kolbēra kungs, — d'Artanjans atbildēja, sevī priecādamies par intendanta acīmredzamo apjukumu. — Man jau samaksāja.

—   Samaksāja? Kas tad?

—   Superintendants.

Kolbērs nobālēja.

—    Paskaidrojiet sīkāk, — viņš izdvesa ai/žņaugtā balsī. — Kāpēc tad jūs rādāt man dokumentu, pēc kura jau nauda izmaksāta?

—   Pienākuma pēc, dārgais Kolbēra kungs. Karalis man pavēlēja saņemt pirmo ceturtdaļu no atalgojuma, ko viņam labpatika man piešķirt.

—   Saņemt no manis?

—    Ne gluži. Viņa majestāte teica: „Aizejiet pie Fukē un, ja viņam naudas nebūs, tad ejiet pie Kolbēra".

Kolbēra seja uz mirkli kļuva gaišāka.

—   Tātad superintendantam bija nauda?

—   Jā, droši vien viņam naudas netūkst, tāpēc ka vienas ceturtdaļas gada algas, tas ir, piecu tūkstošu livru vietā…

—    Pieci tūkstoši livru? Par trīs mēnešiem? — iesaucās Kolbērs, kas bija pārsteigts ne mazāk kā Fukē par tik ievērojamu summu, kas piešķirta virsniekam. — Tas taču ir divdesmit tūkstoši gadā.

—   Pilnīgi pareizi, divdesmit tūkstoši gadā. Jūs rēķināt ne sliktāk par pašu Pitagoru, Kolbēra kungs.

—    No sirds jūs apsveicu ar tādu atalgojumu, — Kolbērs ar indīgu izsmieklu noteica. — Tas desmit reizes pārsniedz intendanta algu.

—    Karalis gan atvainojās, ka piedāvā man tik maz, un apsolīja ar laiku, kad kļūs bagātāks, manu algu palielināt. Bet man laiks iet, es ļoti steidzos.

—  Tā… Pretēji tam, ko gaidīja karalis, superintendants jums izmaksāja naudu?

—  Jā, bet jūs, arī pretēji karaļa domām, man atteicāt.

—   Kungs, es jums neatteicu, bet lūdzu tikai mazliet uzgaidīt. Tātad jūs teicāt, ka Fukē kungs izmaksāja jums jūsu piecus tūkstošus livru.

—  Jā, tā būtu rīkojies jūs… Bet viņš manā labā izdarīja kaut ko vairāk, dārgais Kolbēra kungs.

—   Ko tad?

—  Viņš man laipni izmaksāja visu algu pilnībā, teikdams, ka karalim viņa kase vienmēr ir pilna.

—  Visu algu?.. Tātad Fukē kungs piecu tūkstošu livru vietā izmaksāja jums divdesmit tūkstošus?

—  Jā, kungs.

—   Kāpēc gan?

—  Tāpēc, lai atbrīvotu mani no rūpēm trīs reizes lieki apmeklēt galveno valsts kasi. Kā tas arī nebūtu, bet man kabatā ir divdesmit tūkstoši livru jaunās zelta monētās. Kā redzat, jūs man neesat vajadzīgs un ierados šeit, tikai lai izpildītu karaļa gribu.

Pie šiem vārdiem d'Artanjans uzsita sev pa kabatu un pasmaidīja, parādīdams visus trīsdesmit divus zobus, kuru baltumu varētu apskaust pat jauneklis. Šie zobi it kā teica: „Padodiet tik mums katram pa mazam Kolbēram un mēs ātri tiksim ar viņiem galā."

Brīžiem čūska kļūst tikpat drosmīga kā lauva, vārna tikpat braša kā ērglis un pat starp visbailīgākajiem nav tāda dzīvnieka, kas neparādītu drosmi, kad runa ir par pašaizsardzību. Tādēļ arī Kolbērs nenobijās no d'Artanjana trīsdesmit diviem zobiem un ar bargu izskatu teica:

—  Superintendantam nebija tiesību tā rīkoties.

—   Kāpēc? — d'Artanjans apvaicājās.

—  Tāpēc, ka jūsu orderis… Vai jūs man to neparādītu?

—  Labprāt; te tas ir.

Kolbērs tik steidzīgi paķēra papīru, ka pamodināja nemieru musketierī, un viņš sāka nožēlot, ka to atdevis.

—  Redziet, — Kolbērs turpināja, — karaļa pavēlē rakstīts: «Uzrādot šo dokumentu, d'Artanjana kungam izmaksāt summu piectūkstoš livru apmērā, kas ir ceturtā daļa no manis noteiktās gada algas."

—   Pareizi, tāda ir pavēle, — d'Artanjans ārēji mierīgi atteica.

—   Tātad karalis uzskatīja par vajadzīgu iedot jums tikai piecus tūkstošus livru. Kāpēc tad superintendants izmaksāja jums vairāk?

—  Droši vien tādēļ, ka varēja to izdarīt; par to nevienam nav daļas.

—   Tas ir skaidrs, ka jūs neko nesaprotat no rēķinvedības, — sava pārākuma apziņā noteica Kolbērs. — Sakiet lūdzu, kā jūs rīkotos, ja jums būtu jāmaksā tūkstoš livru?

—   Man nekad nav bijis jāmaksā tūkstoš livru, — d'Artanjans dedzīgi iebilda.

—   Tomēr jūs taču nemaksātu vairāk nekā vajadzīgs! — Kolbērs aizkustināts iesaucās.

—   No tā visa man skaidrs ir viens: jums ir viens rēķināšanas veids, bet Fukē kungam — cits, — musketieris piebilda.

—   Vienīgi mans veids ir pareizs.

—   Es to nenoliedzu.

—   Un, starp citu, jūs saņēmāt to, kas jums nepienākas.

D'Artanjana acis nozibsnīja.

—   Jūs gribējāt teikt: saņēmu iepriekš to, ko man vajadzēja saņemt vēlāk? Ja es būtu saņēmis to, kas man nepienākas, tad es būtu to nozadzis.

Uz šo kutelīgo jautājumu Kolbērs neko neatbildēja.

—   Jūs esat parādā valsts kasei piecpadsmit tūkstošus livru, — viņš teica savā ierēdņa dedzībā.

—   Tādā gadījumā izsniedziet man kredītu, — d'Artanjans ierosināja ar tikko manāmu ironoju.

—   Nenāk ne prātā.

—   Ko tad? Jūs nopietni domājat man atņemt šos trīs zelta monētu sainīšus?

—   Jūs tos nodosiet manā kasē.

—   Nu, nē! Uz to, Kolbēra kungs, neceriet!

—   Karalim vajadzīga viņa nauda, kungs.

—   Bet man, Kolbēra kungs, vajadzīga karaļa nauda.

—   Var jau būt, bet jūs man šo summu atdosiet.

—   Ne par ko. Es esmu dzirdējis, ka labs kasieris neko neatdod, bet neņem arī nost.

—    Paskatīsimies, kungs, ko teiks karalis, kad es viņam parādīšu šo orderi, kas pierāda, ka Fukē kungs ne tikai ir izmaksājis vairāk kā vajadzīgs, bet pat nav paturējis dokumentu, pēc kura izdarīja izmaksu.

—   A, tagad es saprotu, kāpēc jūs, Kolbēra kungs, atņēmāt man papīru! — d'Artanjans iesaucās.

Viņa balsī skanēja draudi, bet Kolbērs to nemanīja.

—   Vēl labāk jūs to sapratīsiet pēc tam, — viņš sacīja, pacēlis roku, kurā bija orderis.

—    O, es tāpat ļoti labi saprotu, ka man nav ko gaidīt, Kolbēra kungs! — d'Artanjans iesaucās, ātri izrāva dokumentu Kolbēram no rokas un paslēpa to kabatā.

—  Jūs pielietojāt vardarbību, kungs! — Kolbērs iekliedzās.

—   Ir jau labi, nav vērts pievērst uzmanību rupja zaldāta izdarībām, — d'Artanjans noteica. — Palieciet sveiks, dārgais Kolbēra kungs.

Tā, atklāti izsmējis nākamo ministru, viņš izgāja no kabineta.

—   Nu, tagad gan šis kungs mani dievinās, — musketieris pie sevis noteica. — Žēl tikai, ka es viņu diez vai kādreiz satikšu.

XVII

Sirds un prāta filozofija

Cilvēku, kas bija pārdzīvojis bīstamākus piedzīvojumus, sadursme ar Kolbēru varēja tikai uzjautrināt.

Tādēļ visu garo ceļu no Nēvdeptīšānas ielas līdz Lombarda ielai d'Artanjans pie sevis smējās par intendantu. Viņš vēl turpināja smieties, kad uz tirgotavas sliekšņa sastapa smaidošo Planšē. Starp citu, kopš sava patrona atgriešanās un angļu gineju saņemšanas, tas smaidīja gandrīz vienmēr.

—    Beidzot jūs atnācāt, mans dārgais kungs, — ieraudzījis d'Artanjanu, viņš sacīja.

—   Jā, bet ne uz ilgu laiku, draudziņ, — musketieris atbildēja. — Paēdīšu vakariņas, pagulēšu kādas piecas stundiņas, bet rītausmā kāpšu zirgā un ceļā… Vai manam zirgam iedeva pusotru devu, kā es liku?

—   Ak, mans kungs, — Planšē atteica, — jūs labi zināt, ka jūsu zirgs ir visas mājas mīlulis, mani pārdevēji viņu lutina un baro ar riekstiem, cukuru un sausiņiem. Un tad jūs vēl jautājat, vai viņš saņēmis savu auzu devu. Labāk pajautājiet, vai viņš nav pārsprādzis no pārlieku lielas rijības.

—  Nu, labi, labi, Planšē. Parunāsim par mani. Vai vakariņas gatavas?

—   Gatavas. Cepetis, vēži, baltais vīns un svaigi ķirši.

—   Tu esi lāga zēns, Planšē! Pavakariņosim un liksimies gulēt.

Vakariņu laikā d'Artanjans ievēroja, ka Planšē pastiprināti berzē savu

pieri, it kā vēlēdamies saņemt dūšu, lai izteiktu to, kas nekādīgi neiziet no prāta.

D'Artanjans pameta laipnu skatienu uz seno dienu labo draugu, saskandināja ar viņu un teica:

—    Planšē, tu man kaut ko gribi teikt, bet nevari saņemties? Saki, kas par lietu!

—    Man šķiet, ka jūs atkal dodaties kādā ekspedīcijā, — Planšē ieteicās.

—   Pieņemsim.

—   Jums atkal ir kāda jauna ideja?

—   Iespējams, mans draugs.

—   Atkal būs jāriskē ar kapitālu? Es ieguldu jūsu jaunajā iecerē piecdesmit tūkstošus livru!

To pateicis, Planšē priecīgs saberzēja rokas.

—   Te ir viens āķis, Planšē, — d'Artanjans iebilda.

—   Kāds?

—   Iecere nav mana, un es tajā nevaru ielikt nekā no sevis.

Šie vārdi izsauca smagu Planšē nopūtu no pašiem sirds dziļumiem. Nobaubījis vieglas peļņas garšu, Planšē gāja tagad savās cerībās vēl daudz tālāk, bet, neskatoties uz alkatību, viņam tomēr bija laba sirds, un viņš patiesi mīlēja d'Artanjanu. Tāpēc viņš nespēja atturēties, neizteicis milzumdaudz padomu un vēlējumu.

Viņam ļoti gribējās kaut daļēji atklāt to noslēpumu, kas apvija viņa bijušā kunga jauno pasākumu. Bet visi viņa triki un viltības neko nedeva: d'Artanjans palika neizdibināms.

Tā pagāja vakars. Pēc vakariņām d'Artanjans salika savas mantas, tad devās uz stalli, paglaudīja savam zirgam kaklu un apskatīja kājas un pakavus; tad pārskaitīja naudu, apgūlās gultā, nopūta lampu un pēc piecām minūtēm gulēja tik ciešā miegā, kādā guļ tikai divdesmit gadu vecumā, kad vēl nepazīst ne rūpes, ne sirdsapziņas pārmetumus.

Atausa rīts. D'Artanjans bija kājās līdz ar pirmajiem saules stariem. Paņēmis padusē savu ceļojumu maisu, viņš klusi nokāpa pa trepēm. Viņu pavadīja vienmērīgi krācieni, kas skanēja no visām pusēm. Apseglojis zirgu un aizvēris staļļa un tirgotavas durvis, viņš palaida zirgu rikšos un uzsāka savu tālo ceļojumu uz Bretaņu.

Vispirms viņš aizjāja līdz Fukē mājai un pasta kastītē pie ieejas iemeta nelaimīgo orderi, ko vakar bija izrāvis no intendanta sakniebtajiem pirkstiem.

Neviens, pat Planšē, nevarēja iedomāties, ka Fukē kungam adresētajā aploksnē atrodas šis orderis.

D'Artanjans atdeva šo dokumentu Fukē tā, lai nesakompromitētu sevi un reizi par visām reizēm atbrīvotos no dažādiem pārmetumiem.

To izdarījis, viņš pats sev teica:

„Nu, tagad varam ar pilnu krūti elpot rīta gaisu; tas dod veselību un bezrūpīgu garu. Un pacentīsimies savos aprēķinos būt viltīgāki. Ir laiks sastādīt kampaņas plānu. Vispirms gan jāizprot pretinieku karavadoņi, ar kuriem būs jācīnās.

No tiem pirmajā vietā atrodas Fukē. Kas tad īsti ir Fukē? Viņš ir skaists vīrietis, ko ļoti mīl sievietes un slavina dzejnieki, liels gudrinieks, ko ienīst muļķi.

Es neesmu ne sieviete, ne dzejnieks, ne muļķis, tāpēc manī pret su- perintendantu nav ne naida, ne mīlestības, un tātad situācijā, kādā bija maršals Tirēns pirms kaujas ar spāniešiem. Viņš nejuta pret viņiem naidu, bet tomēr sadeva tiem pamatīgu sutu.

Tagad tālāk — ko grib karalis? Tā nav mana darīšana. Bet ko grib Kolbērs? O, Kolbērs grib tieši to, ko negrib Fukē. Ko tad grib Fukē? To ir ļoti svarīgi zināt. Viņš grib to pašu, ko karalis."

Pabeidzis šo monologu, d'Artanjans skaļi nosmējās un savicināja pātagu.

Pilsēta jau bija tālu aiz muguras, un viņš jāja pa platu ceļu, izbiedēdams uz žogiem sēdošos putnus un klausīdamies, kā šķind zelts viņa ādas somā.

Jāatzīst, ka katru reizi, kad d'Artanjans nokļuva sarežģītā situācijā, jūtīgums nepiederēja pie trūkumiem, kas spētu viņu aizkavēt.

— Hm, — viņš noteica, — liekas, šī ekspedīcija nav tā bīstamākā, un manu ceļojumu varēs nosaukt gluži tāpat kā to lielisko lugu, uz kuru Londonā mani aizveda Monks; atceros, ka tā saucās „Liela brēka, maza vilna".

XVIII

Ceļojums

Kopš mūsu stāsta sākuma varbūt jau kādu piecdesmito reizi d'Artanjans, cilvēks ar dzelzs sirdi un tērauda muskuļiem, pameta māju, draugus, visu, kas vien viņam kādreiz piederēja, lai dotos meklēt laimi vai nāvi. It kā baidīdamās, nāve vienmēr atkāpās viņa priekšā, bet laime vai, pareizāk sakot, bagātība tikai pirms mēneša bija noslēgusi ar viņu ciešu savienību.

D'Artanjans, protams, nepiederēja pie lieliem filozofiem kā Sokrāts vai Epikūrs, bet viņam bija gudrs prāts, ko vēl vairāk bija attīstījusi lielā dzīves pieredze.

Savas dzīves pirmajos trīsdesmit piecos gados mūsu gaskonis bija nicinājis bagātību un ilgu laiku uzskatījis, ka šis nicinājums ir viens no svarīgākajiem punktiem drosmes kodeksā.

Tas, kam nekā nav, ir drosmīgs, bet nekā nav tam, kas nicina bagātību.

Sekojot šim principam, tagad, kad viņš bija kļuvis bagāts, d'Artanjans bija spiests sev uzdot jautājumu, vai viņš ir saglabājis savu drosmi.

Jebkuram citam epizode Grēva laukumā būtu pietiekoša atbilde. Lielākā daļa cilvēku ar to būtu pilnīgi apmierināti; bet d'Artanjans bija pietiekoši vīrišķīgs, lai sev atklāti uzdotu jautājumu par drosmi. Sākumā viņš nosprieda: „Šķiet, ka es Grēva laukumā darbojos ar zobenu pietiekoši veikli un cītīgi, lai varētu varētu nešaubīties par savu drosmi".

Tūlīt pat viņš sev iebilda:

„Kapteini, tā nav nekāda atbilde. Es biju drosmīgs tāpēc, ka gribēja nodedzināt manu māju, un tūkstotis pret vienu, ka dumpinieku plāns būtu izdevies, ja viņiem neienāktu prātā šī nelaimīgā doma. Katrā gadījumā tad es nebūtu iejaucies.

Kādas briesmas man var draudēt tagad? Bretaņā man nav mājas, ko var nodedzināt un nav arī dārgumu, kurus man varētu nolaupīt.

Jā, bet man ir mana paša āda. D'Artanjana dārgā āda, kas man nozīmē vairāk nekā visas pasaules mājas vai dārgumi. Es to vērtēju augstu tāpēc, ka tā ir apvalks ķermenim un slēpj sevī dedzīgu sirdi, kas pukst un ir laimīga dzīvot.

Jā, man gribas dzīvot un, taisnību sakot, mana dzīve kļuvusi daudz labāka kopš tā brīža, kad es kļuvu bagāts. Kas teica, ka nauda traucē dzīvot? Nekas tamlīdzīgs, zvēru pie sava goda: man pat liekas, ka tagad es ieelpoju gaisu un saņemu saules siltumu divtik daudz kā iepriekš.

Velns parāvis! Kas ar mani notiktu tad, ja es divkāršotu savu īpašumu un ja šīs pātagas vietā manās rokās nonāktu maršala zizlis? Tad laikam man nepietiktu pat ar visu gaisu un visu saules siltumu!

Bet vai tad tas ir tik nesasniedzams? Vai tad karalis mani nevarēs iecelt paar hercogu un maršalu, tāpat kā viņa tēvs Ludviķis XIII iecēla Albēru d'Luiņī par hercogu un maršalu? Vai tad es neesmu tikpat drosmīgs un pie tam vēl daudz gudrāks nekā tas muļķis no Vitrī?

Ak, tas, ka es esmu pārāk gudrs, traucē maniem panākumiem.

Bet ja pasaulē ir taisnība, tad, par laimi, liktenim mani vēl jāapbalvo. Tas man ir parādā par visu, ko es esmu izdarījis Austrijas Annas labā, un tam jāatalgo viss, ko viņa neizdarīja manā labā.

Tagad es esmu labās attiecībās ar karali — ar karali, kurš it kā grib valdīt. Lai Dievs viņā nostiprina šo laimīgo apņemšanos!

Ja viņš sāks valdīt, tad es viņam būšu vajadzīgs, bet, ja būšu vajadzīgs, tad viņam gribot negribot nāksies pildīt savu solījumu…"

„Tagad pievērsīsimies sirdij… Ak tu, nelaimīgais, — d'Artanjans nočukstēja ar rūgtu izsmieklu. — Tu iedomājies, ka tev nav sirds? Bet tā ir gan, neveiksmīgais galminiek, un pie tam vēl nepakļāvīga!

Tā skaļi liecina par labu Fukē. Bel kas gan ir Fukē salīdzinājumā ar karali?

Sazvērnieks, kurš pat necenšas slēpt savus nodomus. Un cik lielisku ieroci viņš man iedeva pret sevi! Bet viņa prāts un laipnība lika to iebāzt atpakaļ makstī.

Fukē taču sarīkoja bruņotu dumpi… Karalim ir tikai neskaidras aizdomas par Fukē neapmierinātību, bet es zinu, ka Fukē ir vainīgs karaļa pavalstnieku asins izliešanā, un varu to pierādīt.

Jā, es to visu zinu un klusēju. Bet muļķa sirds prasa vēl kaut kā atbildēt uz viņa laipnību, pateikties par avansā iedotajiem piecpadsmit tūkstošiem livru, par uzdāvināto gredzenu tūkstoš pistoļu vērtībā, par smaidu, kurā savijās gan bēdas, gan labvēlība. Un tā nu es glābju viņa dzīvību…"

„Nu, tagad es ceru, — d'Artanjans turpināja savas pārdomas, — mana muļķa sirds var nomierināties un uzskatīt, ka atmaksājusi Fukē kungam.

No šī brīža mana saule ir karalis un, ja ar Fukē kungu mana sirds ir norēķinājusies, tad tas, kas uzdrošināsies aizsegt šo sauli, lai vaino pats sevi… Tātad uz priekšu, par karali Ludviķi XVI !rr

Tā pabeidzis savas pārdomas, d'Artanjans palaida zirgu rikšos, jo līdz šim, kamēr viņš bija iegrimis savās domās, zirgs bija tikai lēni soļojis.

Zefīrs bija lielisks zirgs, bet arī viņš nevarēja rikšot bez apstājas. Nākamajā dienā d'Artanjans atstāja viņu Šartrā pie sava drauga viesnīcnieka un ceļa posmu starp Šartru un Šatobriānu veica ar pasta zirgiem. Pēdējā atradās tik tālu no krasta, ka neviens nevarētu uzminēt, vai d'Artanjans dodas uz jūru vai ne, bet pietiekošā attālumā no Parīzes, lai neviens nevarētu d'Artanjanā sazīmēt Ludviķa XIV sūtni.

Šatobriānā d'Artanjans atteicās no pasta pakalpojumiem un nopirka sev tik nožēlojamu zirgu, ka jebkurš virsnieks uzskatītu par kaunu kāpt tādam mugurā. Izņemot krāsu, citādi d'Artanjanam šim zirģelis ļoti atgādināja slaveno dzelteno kleperi, ar kuru, vai, pareizāk sakot, uz kura viņš devās iekarot pasauli. Starp citu, tā mugurā uzsēdās ne vairs d'Artanjans, bet parasts pilsētnieks tēraudpelēkos svārkos un brūnās biksēs — kaut kas vidējs starp laicīgu personu un garīdznieku; ar pēdējo līdzību nodrošināja liela, melna cepure.

D'Artanjans bija bez zobena, vienīgi pie viņa rokas auklā karājās resna nūja; zem apmetņa viņš katram gadījumam noslēpa desmit collu garu, labu dunci.

Šatobriānā nopirktais zirgs nobeidza šo pārvērtību. D'Artanjans nosauca to par Sesku.

— Ja jau es Zefīru esmu nomainījis pret Sesku, — d'Artanjans pie sevis nosprieda, — tad man jāizmaina arī savs vārds. No d'Artanjana es kļūšu vienkārši par Aņanu: šis vārds vairāk piederas manām pelēkajām drēbēm, apaļajai cepurei un apvalkātajai šallei.

Aņans devās ceļā Seska mugurā, kurš tīri braši norikšoja dienā kādus divpadsmit ljē, pateicoties savām slaidajām un spēcīgajām kājām, kuras d'Artanjana zinātāja acs tūlīt bija ieraudzījusi, kaut arī tās bija klātas ar biezu spalvu.

Pa ceļam mūsu ceļotājs pētīja auksto un neviesmīlīgo novadu, pa kuru viņš jāja, un pūlējās izdomāt ticamu ieganstu, lai, neradot aizdomas, varētu nokļūt Belilā un tur visu apskatīt.

Jo vairāk d'Artanjans tuvojās Belilai, jo vairāk viņš pārliecinājās, cik grūts ir viņam uzticētais uzdevums.

Tālajā, senajā Bretaņas hercogistē, kas tolaik nebija — un arī tagad vēl nav kļuvusi — īsti franciska, tauta nepazina Francijas karali; vēl vairāk — tā nemaz nevēlējās viņu pazīt. Par politiku tā zināja tikai vienu — agrāko hercogu vairs nebija, bet to vietā neierobežoti valdīja vietējie sen- jori. Virs senjoriem bija tikai vienīgi pats Dievs, ko Bretaņā nekad neaizmirsa.

Visvarenākais, bagātākais un galvenais, populārākais starp visiem senjoriem, piļu īpašniekiem, bija Fukē, Belilas pavēlnieks.

Pat tādā tuvumā noslēpumaino salu apvija leģendas. Tur katrs vis nevarēja nokļūt. Sešus ljē garā un sešus ljē platā sala bija lēņu īpašums un iedvesa tautai bijību, jo tā saistījās ar de Reca vārdu, kas šeit uzdzina šausmas.

Belila atradās jūrā, sešus ljē no Francijas krasta, un šī nošķirtība padarīja to pilnīgi neatkarīgu un līdzīgu tiem dižajiem kuģiem, kas it kā neievēro ostas un drosmīgi izmet enkuru okeāna vidū.

D'Artanjans to visu uzzināja, neatklājot savu izbrīnu. Vēl viņš uzzināja, ka visprecīzākās ziņas par Belilu var iegūt Rošbernārā, diezgan nozīmīgā pilsētā Vilēnas grīvā. Varbūt no turienes viņam izdosies nokļūt uz Belilu, bet, ja ne, tad viņš dosies uz Gerandu vai Kruaziku un tur pagaidīs, vai neradīsies izdevība pārcelties uz Belilu.

Pēc Šatobriānas atstāšanas d'Artanjans pārliecinājās, ka Seskam nav nekā neiespējama, kad viņa mugurā sēž d'Artanjans.

Ieradies Rošbernārā, musketieris apmetās viesnīcā un palūdza vakariņās ceptu prīkšķi, bretoņu plācenīšus un sidru, kas bija vēl bretoniskāks par visu pārējo.

XIX

D'Artanjans iepazīstas ar dzejnieku, kurš kļuvis par burtlici, lai iespiestu savas dzejas

Pirms sēšanās pie galda d'Artanjans pēc paraduma nolēma ievākt vēl kādas ziņas. Viņš labi zināja, ka lai izprašņātu citus, arī pašam jāsagatavojas atbildēt uz jautājumiem, tāpēc sāka meklēt sev piemērotu sarunu biedru.

Viesnīcas otrajā stāvā bija apmetušies divi iemītnieki, kas acīmredzot arī gaidīja vakariņas.

Viens no tiem ceļoja sulaiņa pavadībā un droši vien ieņēma nozīmīgu vietu sabiedrībā.

D'Artanjans jau bija paguvis stallī ievērot divus skaistus, labi barotus zirgus, ar kuriem bija ieradies ceļinieks un viņa sulainis.

Otrs bija mazs, vājš cilvēciņš putekļainā paltrakā, apnēsātā veļā un zābakos, kas bija cietuši drīzāk no iešanas nekā jāšanas. Viņš bija atbraucis no Nantes ratos, ko vilka Seskam līdzīgs zirģelis.

Rateļos atradās vairāki lieli saiņi, kas bija ietīti vecos auduma gabalos.

— Tas man būs piemērots cilvēks, — d'Artanjans nolēma. — Mēs abi esam pār vienu kārti metami. Kāpēc gan lai Aņana kungs savos vecajos, pelēkajos svārkos un novalkātajā šallē neaprunātos ar kungu vecos zābakos, kurš ceļo uz veca zirga?

Tā nu d'Artanjans pasauca viesnīcnieku un lika, lai vakariņas viņam pasniedz pieticīgā iemītnieka istabā, bet pats uzkāpa pa koka trepēm un pieklauvēja pie svešā durvīm.

—   Ienāciet, — nepazīstamais aicināja.

D'Artanjans ienāca, savilcis muti mīlīgā smaidā, ar šķīvi padusē, turēdams vienā rokā sveci, bet otrā cepuri.

—    Atvainojiet, kungs, — viņš iesāka, — es tāpat kā jūs ceļoju un šai viesnīcā nevienu nepazīstu, bet man piemīt nelāgs paradums garlaikoties, kad jāēd vakariņas vienatnē. Tad viss, ko es ēdu, man šķiet negaršīgs un neiet labumā. Es jūs ieraudzīju, kad jūs nokāpāt lejā un pavēlējāt, lai jums atver austeres. Jūs man ļoti iepatikāties. Bez tam es ievēroju, ka jums ir tieši tāds pats zirgs kā man, un varbūt tāpēc saimnieks tos stallī novietoja blakus. Ja jau sadraudzējušies zirgi, kāpēc nesatikties ari viņu saimniekiem? Tādēļ es atnācu lūgt jums, lai vakariņojat kopā ar mani. Mani sauc Aņans. Es esmu bagāta augstmaņa pārvaldnieks. Mans kungs šai apvidū grib pirkt zemi un atsūtīja mani apskatīt, vai te neatradīsies kaut kas piemērots. Atļaujiet vēl piebilst, kungs, ka es būtu laimīgs, ja mana fizionomija jums patiktu tāpat kā man jūsu.

Patiesībā d'Artanjans redzēja nepazīstamo pirmoreiz, jo lejā nepaguva viņu apskatīt.

Svešajam bija mirdzošas, melnas acis, dzeltenīga āda un grumbaina piere; pēc skata viņam varēja dot gadus piecdesmit.

Viņa sejas vaibsti visumā pauda labsirdību, kaut gan acīs zibēja viltība.

„Šis cilvēks, — d'Artanjans nodomāja, — droši vien ir daudz strādājis ar galvu; varbūt viņš ir zinātnieks, tāpēc ka sejas apakšējā daļa — mute, deguns un zods — nav sevišķi izteiksmīga".

—    Kungs, — d'Artanjana rūpīgās izpētes objekts atbildēja, — jūs man parādāt lielu godu. Es nevaru apgalvot, ka kādreiz būtu garlaikojies; man ir sabiedrība, kas neļauj garlaikoties, — viņš smaidīdams piebilda, — bet tik un tā es priecājos jūs redzēt.

To teikdams, cilvēks novalkātajos zābakos pameta bažīgu skatienu uz galdu, kur austeru vairs nebija, bet stāvēja tikai sālīta speķa gabals.

—   Kungs, — d'Artanjans pasteidzās piebilst, — saimnieks tūlīt atnesīs šurp lielisku cepeti un plāceņus.

Nepazīstamā acīs d'Artanjans bija pamanījis aizdomas, ka viņam grib pievienoties kāds tips, kurš meklē izdevīgu iespēju pamieloties uz cita rēķina.

D'Artanjans uzminēja pareizi: pie viņa pēdējiem vārdiem nepazīstamā seja tūlīt kļuva laipnāka.

Pēc mirkļa saimnieks patiešām atnesa ēdienu. Jaunie paziņas apsēdās pie galda un brālīgi sadalīja atnesto ēdienu un palikušo sālītā speķa gabalu.

—    Kompānija taču ir laba lieta, vai ne, kungs? — d'Artanjans ieteicās.

—   Kāpēc? — nepazīstamais, piebāzis pilnu muti, apvaicājās.

—   Tūlīt pateikšu, — d'Artanjans atbildēja.

Nepazīstamais pārtrauca darbināt savus žokļus, lai varētu labāk dzirdēt.

—   Pirmkārt, — d'Artanjans iesāka, — vienas sveces vietā, kas bija katram no mums, te ir divas.

—   Tā gan, — nepazīstamais piekrita, pārsteigts par šo pamatoto secinājumu.

—    Bez tam, kā es redzu, jūs dodat priekšroku maniem plāceņiem, bet es jūsu speķim.

—   Arī pareizi.

—   Un beidzot, vairāk par spožu gaismu un garšīgu ēdienu es cienu baudījumu, ko gūst no patīkamas sarunas.

—    Es skatos, jūs esat jautras dabas, — nepazīstamais smaidīdams teica.

—   Jā, es esmu jautrs cilvēks kā visi tukšgalvji. Jūs gan esat pavisam citāds: jūsu acīs staro ģēnijs.

—   Nu, ko jūs, kungs…

—   Atļaujiet uzdot jums vienu jautājumu.

—   Kādu?

—   Jūs esat zinātnieks, vai ne?

—   Nē, bet kaut kas līdzīgs… Es esmu rakstnieks.

—   Nu redziet nu! — d'Artanjans iesaucās, priecīgi sizdams plaukstas. — Es esmu kļūdījies… Tas ir brīnišķīgi.

—   Kāpēc tā, kungs?

—  Vai tad nav laime pavadīt vakaru rakstnieka, un varbūt pat slavena, sabiedrībā?

—  Nu, teiksim, slavens nav īstais vārds, — nepazīstamais nosarcis iebilda.

— Kautrīgs! Cik viņš ir kautrīgs! — d'Artanjans aizkustināts izdvesa. — Pasakiet vismaz jūsu darbu nosaukumus, ja negribat teikt savu vārdu.

—   Mani sauc Žipenē, — nepazīstamais pateica.

— Skaists vārds, — d'Artanjans uzlielīja, — man šķiet, ka es to esmu jau dzirdējis.

—   Es rakstu dzeju, — dzejnieks kautrīgi atteica.

—   Tātad es to esmu lasījis.

—   Es uzrakstīju traģēdiju.

—   Tātad es to esmu redzējis.

Dzejnieks atkal nosarka.

—   O nē, mani dzejoji nav nodrukāti.

—   Droši vien es atceros jūsu vārdu no traģēdijas.

— Jūs atkal kļūdāties, jo Burgundijas teātra aktieri to nevēlējās uzvest, — dzejnieks lepni pasmaidīja. Šādu smaidu noslēpums zināms tikai neatzītiem talantiem.

D'Artanjans iekoda lūpā.

—  Tātad jūs redzat, kungs, — dzejnieks turpināja, — jūs maldāties: jūs mani nepazīstat un nevarējāt par mani neko dzirdēt.

—  Tad, lūk, kas mani maldina: Žipenē vārds skan tik skaisti, ka, man liekas, tas pelna tikpat plašu ievērību kā Korneja, Rotrū vai Garnjē* vārdi. Kungs, es tomēr ceru, ka jūs iepazīstināsiet mani ar savu traģēdiju pie deserta. Tā man būs labāka par kūku, velns parāvis!.. Piedodiet, kungs, man paspruka lamu vārds, ko bieži atkārto mans kungs. Reizēm es arī atļaujos pateikt šo vārdu, protams, tikai tad, kad saimnieka nav klāt. Vai nav tiesa, kungs, šis sidrs ir ļoti slikts? Jūs piekrītat? Krūze arī ir tik šķība, ka gandrīz nestāv uz galda. Zem tās vajadzētu kaut ko palikt.

Pjērs Kornejs(1606-1684) — izcils franču dramaturgs, viens no klasicisma radītājiem Francijā, Žans Rotrū(1609-1650) — franču dramaturgs, Korneja draugs. Robērs Garnjē (1534-1590) — franču dramaturgs, viens no klasicisma priekštečiem.

—   Pagaidiet.

Dzejnieks pameklējās pa kabatu un izvilka no tās garenu, četrstūrainu metāla gabaliņu. Viņš izņēma to, bet tad pasteidzās iebāzt kabatā atpakaļ, acīmredzot samulsis par savu nepiesardzību.

D'Artanjans to pamanīja; viņa acīm nekas nepaslīdēja garām.

Viņš izstiepa roku, lai paņemtu metāla gabaliņu.

—   Atvainojiet, tas ir kaut kas interesants; vai drīkst paskatīties?

—   Protams, — dzejnieks atbildēja, — bet, lai cik jūs to nepētītu, jūs tik un tā nesapratīsiet, kam tas domāts, kamēr es nepateikšu.

D'Artanjans saklausīja dzejnieka balsī svārstīšanos un ievēroja, cik steidzīgi viņš gribēja metāla gabalu noslēpt atpakaļ kabatā.

Kā parasti viņš kļuva piesardzīgs. Starp citu, par spīti Žipenē apgalvojumiem, viņš uzreiz saprata, kas tas tāds ir.

—   Vai jūs zināt, kas tas ir? — dzejnieks turpināja.

—   Nē, — d'Artanjans atteica, — nudien nezinu.

—  Tad ziniet, kungs, — Žipenē teica, — šis metāla gabals ir tipogrāfijas šrifta burts.

—   Ko jūs sakāt!

—   Drukas burts…

—   Ko tu neteiksi! — d'Artanjans iesaucās, plaši iepletis acis.

—   Jā, kungs, tas ir „Ž", mana vārda pirmais burts.

—   Ziniet, man gribētos jums teikt…

—   Ko?

—   Nē, nav vērts… Es būtu pateicis muļķību.

—   Kāpēc gan? — Žipenē atbildēja aizbildnieciskā tonī.

—    Ziniet, es nekā nevaru saprast, kā no tādiem burtiem var salikt vārdu.

—   Vai tas jūs interesē?

—   Ārkārtīgi.

—   Tad skatieties, tūlīt es jums to parādīšu. Mazliet pagaidiet… Tagad vērojiet uzmanīgi.

D'Artanjans ar vislielāko uzmanību noskatījās, kā Žipenē izvelk vēl septiņus astoņus tādus pašus burtus, tikai mazākus.

—   Oho-ho! — d'Artanjans iesaucās.

—   Kas ir?

— Jums kabatā ir vesela tipogrāfija! Velns parāvis! Tas patiešām ir interesanti.

—   Vai ne?

—   Cik daudz jauna var uzzināt ceļojot!

—   Uz jūsu veselību! — iepriecinātais Žipenē uzsauca tostu.

— Un uz jūsu veselību, velns lai parauj! Starp citu, šis pretīgais sidrs nav cienīgs, lai to dzertu cilvēks, kas pieradis savas slāpes dzesēt no Hipokrēnas* avota. Tā taču laikam jūs, dzejnieki, saucat savas iedvesmas avotu?

— Jā, kungs, mūsu avots saucas tieši tā. Tas ir grieķu vārds un sastāv no divām daļām: pirmā ir nursīvā, kas nozīmē „zirgs"… un…

— Kungs, — d'Artanjans viņu pārtrauca, — es jūs uzcienāšu ar dzērienu, kura nosaukums nāk no viena franču vārda, bet no tā tas nekļūst sliktāks… no vārda „vīnogas". No šī sidra man metas nelabi. Atļaujiet man apvaicāties viesnīcniekam, vai viņam pagrabā neatradīsies pudele laba Božansī vīna.

Viesnīcnieks tūlīt pat ieradās uz d'Artanjana saucienu.

—  Kungs, — dzejnieks pārtrauca savu sarunu biedru, — es baidos, ka mums nebūs laika izdzert šo vīnu, jo man jāizmanto paisums, lai uzkāptu uz liellaivas.

—   Uz kādas liellaivas? — d'Artanjans apvaicājās.

—   Uz liellaivas, kas dodas uz Belilu.

„Ak uz Belilu, tas ir labi", musketieris nodomāja.

— Jūs varat nesteigties, — viesmīlis piezīmēja, taisīdams vaļā pudeli, — liellaiva atiet tikai pēc stundas.

—   Kas mani brīdinās? — dzejnieks vaicāja.

—  Jūsu kaimiņš no blakus istabas, — viesnīcnieks atteica.

—   Bet es viņu gandrīz nepazīstu…

— Tiklīdz jūs izdzirdēsiet, ka viņš aiziet, tātad arī jums laiks doties prom.

Hipokrēna — dieva Apollona svētais avots Hēlikona kalnā, kas radās tajā vietā, kur spārnotais zirgs Pēgass, dzejnieku iedvesmotājs, iesita ar pakavu.

—   Viņš ari dodas uz Belilu?

—   Jā.

—  Tas kungs ar sulaini droši vien ir kāds. augstmanis? — d'Artanjans painteresējās.

—   Nudien nevaru jums to pateikt.

—   Vai patiešām jūs viņu nepazīstat?

—   Es zinu tikai, ka viņš dzer to pašu vīnu, ko jūs.

—   Velns parāvis, kāds mums gods, — d'Artanjans noteica, ieliedams savam kompanjonam vīnu, kad viesnīcnieks bija aizgājis.

—   Tātad jūs nekad neesat redzējis, kā iespiež grāmatas? — atgriezdamies pie sava mīļā temata, jautāja dzejnieks.

—   Nekad.

—   Tad, lūk: ņem burtus, kas veido vārdu…

Viņš apbrīnojami ātri un veikli salasīja burtus. '

—   Labi, — d'Artanjans teica, — jūs savācat burtus, bet ko jūs darāt, lai tie turētos kopā? — viņš ielēja savam sarunu biedram otru glāzi vīna.

Žipenē pārākuma sajūtā pasmīnēja un izvilka no kabatas lineālu, uz kura sāka likt burtus, pieturēdams tos ar kreisās rokas lielo pirkstu.

—    Kā saucas tas dzelzs lineāliņš? — d'Artanjans vaicāja. — Droši vien tam ir savs nosaukums?

—   Tas ir salikuma lineāls, — Žipenē skaidroja. — Ar tā palīdzību saliek rindas.

—   Nu re, iznāk, ka man ir taisnība: jums kabatā ir vesela spiestuve, — d'Artanjans teica un tik labsirdīgi iesmējās, ka dzejnieks uzķērās uz āķa.

—    Ne gluži, — viņš atbildēja, — bet man slinkums rakstīt un, kad man ienāk prātā kādas atskaņas, es cenšos tās tūlīt salikt un iespiest. Tas man ļauj izvairīties no lieka darba.

„Velns parāvis! — d'Artanjans pie sevis nodomāja. — Tas prasa sīkākus paskaidrojumus."

Viņš izdomāja ticamu ieganstu, lai varētu piecelties no galda, noskrēja pa trepēm un iesteidzās šķūnī, kur stāvēja Žipenē mazie rateļi.

Ar savu aso dunci viņš pārdūra viena saiņa audumu un ieraudzīja, ka tur ir tipogrāfijas šrifts, kura paraugus dzejnieks nēsāja kabatā.

—   Ahā! — d'Artanjans noteica. — Es gan vēl nezinu, vai Fukē grib Belilu nocietināt materiāli, bet garīgos ieročus viņš noteikti gatavo.

Apmierināts ar savu atklājumu, viņš atkal atgriezās pie galda.

Tagad viņš bija uzzinājis visu, ko gribēja, bet tomēr vēl nosēdēja kopā ar dzejnieku lidz tam brīdim, kamēr blakus istabā sākās rosība un pošanās ceļā.

JDzejnieks tūlīt piecēlās no galda. Viņš norīkoja, lai iejūdz zirgu. Ra- teļi gaidīja pie durvīm.

Otrais ceļotājs kopā ar sulaini sēdās seglos pagalmā.

D'Artanjans pavadīja Žipenē līdz piestātnei. Tas uzbrauca savus ratus ar zirgu.

Otrais ceļotājs un viņa kalps izdarīja to pašu ar abiem saviem zirgiem. Lai kā d'Artanjans pūlējās uzzināt nepazīstamā kunga vārdu, tas viņam neizdevās. Tomēr viņš pacentās labi iegaumēt tā seju.

Musketierim ļoti gribējās pievienoties abiem pasažieriem un arī doties un Belilu, bet bailes izjaukt visu pasākumu uzvarēja ziņkārību un piespieda viņu atgriezties viesnīcā.

Atgriezies viņš tūlīt likās gulēt, lai nākamajā rītā celtos agri un ar svaigu galvu.

XX

D'Artanjans turpina ievākt ziņas

Nākamajā rītā, saulei lecot, d'Artanjans pašrocīgi apsegloja Sesku, kas visu nakti bija mielojies ar abu savu kaimiņu atstātajām auzām.

Musketieris mēģināja par visu izprašņāt viesnīcnieku, bet tas likās viltīgs, aizdomīgs un ar miesu un dvēseli padevīgs Fukē.

Lai neizraisītu aizdomas, d'Artanjans atkārtoja savu sacerēto pasaku par zemes pirkšanu.

Doties no šejienes uz Belilu nozīmētu izraisīt dažādas runas, un tās neizbēgami sasniegtu pili. Arī ceļotājs ar sulaini palika d'Artanjanam noslēpumā tīts, neskatoties uz viņa jautājumiem saimniekam, kurš acīmredzot labi pazina savu iemītnieku.

Izvaicājis par sāļajām augsnēm, musketieris devās ceļā un nonāca purvainā vietā, atstājis jūru labajā pusē un virzīdamies dziļāk plašā, drūma izskata līdzenumā, kas nebija nekas cits kā dubļu jūra, kurā vietām sudraboti mirdzēja sāls nogulsnes.

Sesks droši spēra savas muskuļotās kājas pa šaurajās taciņām, kas bija iestaigātas līdzenumā.

D'Artanjans uzticēja ceļa izvēli zirgam un sāka vērot trīs klintis ar smailām virsotnēm, kas pie horizonta pacēlās kā pīķi kailajā līdzenumā.

Viņa uzmanību piesaistīja Piriala, Baca un Kruazika, kas visas līdzinājās cita citai. Kad musketieris, lai labāk orientētos, pagriezās atpakaļ, pie horizonta viņš redzēja atkal trīs torņus: Gerandu, Puligenu un Sen- žoašēnu. Tās līdzinājās ķegļiem, bet viņš kopā ar Sesku starp tām izpildīja bumbiņas lomu. Labajā pusē viņam bija tuvākā mazā osta Piriala.

Tai brīdi, kad d'Artanjans tur ieradās, no ostas izbrauca piecas milzīgas, ar akmeņiem piekrautas liellaivas.

D'Artanjanam likās dīvaini, ka akmeņus izved no vietas, kur tie acīmredzot nemaz nav sastopami. Ar d'Artanjanam piemītošo vaļsirdību viņš mēģināja noskaidrot no vietējiem iedzīvotājiem tik dīvainas rīcības cēloņus.

Vecs zvejnieks Aņanam atbildēja, ka akmeņi nav no Pirialas un, protams, arī ne no purviem.

—   Kur tad tos iegūst? — musketieris vaicāja.

—   Tos, kungs, atved no Nantes un Penbefas.

—   Un kurp tos ved?

—   Uz Belilu, kungs.

—   Lūk, kā! — d'Artanjans iesaucās tādā pat tonī, kādā izteica savu izbrīnu dzejniekam, kad lūdza, lai viņu iepazīstina ar tipogrāfijas noslēpumiem. — Vai tad tur kaut ko ceļ?

—   Kā tad citādi, kungs. Fukē kungs katru gadu remontē savu pili.

—   Vai tad tā ir tik veca?

—  Jā, krietni vien.

„Tad nav ko brīnīties. Katram īpašniekam ir tiesības labot savu īpašumu, — d'Artanjans nodomāja. — Man jau arī varētu teikt, ka es nocietinu savu māju Grēva laukumā, kaut gan es vienkārši to remontēju. Man liekas, ka karalis saņēmis nepareizus ziņojumus, kas viņu maldinājuši…"

—  Un tomēr, — viņš turpināja jau skaļā balsi, jo uzliktais pienākums spieda viņu būt neticīgam, — piekrītiet, mīļo cilvēk, ka šos akmeņus ved dīvainā veidā.

—  Kāpēc? — zvejnieks jautāja.

—  Akmeņus no Nantes vai Penbefas ved pa Luāru?

—  Jā, pa upi.

—  Tas ir ļoti ērti, bet kāpēc tos neved taisni no Sennazēras uz Belilu?

—   A, mūsu liellaivas ir sliktas un nav piemērotas jūrai.

—   Vai tad tās visas nav vienādas?

—  Atvainojiet, kungs, var redzēt, ka jūs nekad neesat gājis jūrā, — zvejnieks piebilda ar vieglu nicinājumu balsī.

—  Izskaidrojiet man to, cienītais. Man šķiet, ka aizkuģot līdz Pirialai, lai pēc tam dotos no Pirialas uz Belilu, ir tas pats kas aizceļot no Roš- bernāras uz Nanti, bet pēc tam no Nantes uz Pirialu.

—   Pa ūdeni ceļš iznāk īsāks, — zvejnieks nebija samulsināms.

—   Bet tas taču ir līkums.

Zvejnieks noliedzoši pakratīja galvu.

—   Kungs, jūs aizmirstat straumi.

—  Tā gan.

—  Un ari vēju.

—  Ā!

—   Protams. Luāras straume aiznes kuģus gandrīz līdz Kruazikai. Ja tiem kaut kas jālabo vai jāpapildina, tad tie gar krastu iet uz Pirialu. Pie Pirialas tie sastopas ar pretēju straumi, kas tos nes līdz Dimē salai.

—  Nu, labi.

—  No turienes Vilēnas straume aizdzen tos pie nākošās salas — Ge- dikas.

—  Tā.

—   Bet no šis salas jau taisnā ceļā uz Belilu. Starp salām jūra ir gluda kā spogulis, un liellaivas pa to peld kā piles pa Luāru.

—  Un tomēr tas ir garš ceļš, — ietiepīgais Aņans piezīmēja.

—  Jā, bet Fukē kungs tā pavēlēja, — zvejnieks pielika punktu un cieņā pret šo vārdu pacēla savu vilnas bereti.

Musketiera ātrais un vērīgais skatiens kā tērauda asmens ieurbās večukā vai līdz sirds dziļumiem, atrada tur tikai naivu paļāvību, bet viņa sejā pilnīgu un mierīgu apmierinātību. Viņš izteica „tā pavēlēja Fukē kungs" tādā balsī, kā mēdz teikt „tāda ir Dieva griba".

D'Artanjans paglaudīja sava zirga kaklu, un tas vēlreiz pierādīja savu labo dabu un sāka soļot uz priekšu, ostīdams sauso vēju, kas nolieca krasta zāli un nožēlojamos viršus.

Ap pieciem musketieris ieradās Kruazikā.

Ja d'Artanjans būtu dzejnieks, tad viņš varētu pajūsmot par milzīgajiem, gandrīz veselu ljē platajiem sēkļiem, kurus paisuma laikā pārklāj ūdens, bet, jūrai atplūstot, tie stiepjas kā pelēkas, vienmuļas svītras, kuras ir kā nosētas ar polipiem, izrautām ūdenszālēm un retumis paspīd kāds akmens bluķis, atgādinādams kaulus kapsētā.

Bet d'Artanjans bija kareivis un godkārīgs politiķis un nespēja rast mierinājumu pat debesīs, nojauzdams tajās cerību vai brīdinājumu.

Tādam cilvēkam kā viņš sarkanīgas debesis nozīmēja tikai vēju un vētru. Balti, viegli mākonīši debesu zilgmē vēstīja, ka jūra drīz būs mierīga-

D'Artanjans izlēma:

„Tiklīdz iestāsies paisums, es iziešu jūrā, ja ne citādi, tad kaut vai riekstu čaumalā".

Tāpat kā Pirialā, arī Kruazikā musketieris krastā pamanīja milzīgas akmeņu kaudzes.

Milzīgās grēdas saplaka ar katru paisumu, jo akmeņus aizveda uz Belilu, un tas tikai apstprināja aizdomas, kas viņam bija radušās jau Pirialā.

Ko gan būvēja Fukē? Vai viņš laboja sagruvušu mūri? Vai varbūt cēla jaunus nocietinājumus? Lai to uzzinātu, vajadzēja paskatīties.

D'Artanjans nolika Sesku stallī, pavakariņoja un likās gulēt, bet nākamās dienas rītausmā jau staigāja pa ostu, vai drīzāk, pa piekrastes oļiem.

Uz sēkļa daži zvejnieki tērgāja par sardīnēm un garnelēm.

D'Artanjans piegāja pie viņiem ar jautru, laipnu smaidu.

—   Vai šodien zvejosiet? — viņš apvaicājās.

—  Jā, — viens no zvejniekiem atbildēja, — mēs gaidām paisumu.

—   Kur jūs zvejojat?

—   Pie krasta.

—   Un kur labāk ķeras?

—   Dažādās vietās, piemēram, pie salas.

—   Bet lidz salai ir tālu.

—   Ne visai. Četri ljē.

—   Četri! Tas jau ir īsts ceļojums!

Zvejnieki iesmējās.

—    Paklau, — d'Artanjans naivi ieteicās, — četru ljē attālumā taču vairs krasts nav redzams, vai ne?

—   Ne vienmēr.

—    Nu jā… tas ir tālu, pat pārāk tālu, citādi es lūgtu jūs paņemt mani līdz un parādīt kaut ko tādu īpašu, ko es nekad-vēl neesmu redzējis.

—   Ko tad?

—   Dzīvas jūras zivis.

—   Vai jūs esat no provinces? — prasīja viens no zvejniekiem.

—   Jā, no Parīzes.

Bretonis paraustīja plecus un iebilda:

—   Bet vai Parīzē Fukē kungu esat redzējis?

—   Bieži, — d'Artanjans atbildēja.

—    Bieži? — zvejnieki atkārtoja un pienāca viņam tuvāk. — Vai jūs viņu pazīstat?

—  Mazliet. Viņš ir mana kunga labs draugs.

—   Ahā! — zvejnieki novilka.

—   Un vēl, — d'Artanjans piemetināja, — es esmu redzējis viņa pilis: Senmandē, Vo un viņa Parīzes namu.

—   Vai tas ir skaists?

—   Lielisks!

—    Droši vien ne tik skaists kā viņa Belilas pils, — kāds no zvejniekiem noteica.

—   Oho! — musketieris iesaucās.un tik nicīgi iesmējās, ka visi klātesošie sadusmojās.

—    Uzreiz var redzēt, ka jūs neesat bijis uz salas, — ziņkārīgākais no zvejniekiem teica. — Vai jūs zināt, ka viņa muiža ir sešus ljē liela, un tur aug tādi koki, kādus nevar ieraudzīt pat Nantē?

—   Koki! Jūrā? — d'Artanjans iesaucās. — To gan es labprāt gribētu redzēt!

—   Tas nav grūti. Mēs zvejojam pie Gedikas salas. No turienes var redzēt Belilas kokus un balto pili, kas kā asmens ietiecas jūrā. Gribat apskatīt Belilu?

—   Bet vai drīkst? — d'Artanjans apvaicājās.

—  To drīkst apmeklēt visi, — zvejnieks turpināja, — ja tikai tie nevēl ļaunu Bclilai vai tās pavēlniekam.

Musketierim pārskrēja viegli drebuļi.

„Tiesa", — viņš nodomāja un skaļi piebilda:

—   Ja es būtu pārliecināts, ka man neuznāks jūras slimība…

—   Tādā barkasā! — zvejnieks teica, lepni rādīdams savu sarkano laivu ar ieapaļiem sāniem.

—  Nu, labi, pierunājāt, — d'Artanjans piekrita. — Es došos apskatīt Belilu, tikai diezin vai mani tur ielaidīs.

—   Mūs taču laiž.

—  Jūs? Kāpēc?

—   Tāpēc, ka mēs pārdodam zivis kuģu komandām.

—   Kuģu?

—   Nūja, Fukē kungs uzbūvēja divus kuģus, lai vajātu kaut kādus ho- landiešus vai angļus, un mēs pārdodam zivis šo mazo kuģīšu matrožiem.

—   „Oho! — d'Artanjans nodomāja. — Vēl labāk! Tipogrāfija, nocietinājumi, kara kuģi! Jā, kā jau es domāju, Fukē ir nopietns ienaidnieks. Ir vērts pacensties, lai uz to paskatītos tuvāk."

—   Mēs iziesim pussešos, — zvejnieks lietišķi piebilda.

—   Es nekur neiešu prom no jums.

Kad pienāca īstais brīdis, viņš ieraudzīja, ka zvejnieki velk savus bar- kasus ūdenī. Sākās paispms. D'Artanjans iekāpa laivā, izlikdamies, ka ir nobijies, un smīdinādams zvejnieku bērneļus, kas viņu vēroja ar savām lielajām un gudrajām acīm.

Musketieris atlaidās uz četrkārši salocītas buras, ļaudams, lai zvejnieki strādā.

Barkass pacēla lielo buru un pēc pāris stundām jau bija iepeldējis atklātā jūrā.

D'Artanjans nesa zvejniekiem laimi; tā vismaz viņi apgalvoja. Viņam tā iepatikās zveja, ka viņš pats ķērās pie lietas, tas ir, pie tīkla, klaigādams un priecīgi lādēdamies (tā, ka pārsteigtu pat musketierus), kad tīklu atkal raustīja un viņam bija jāsasprindzina muskuļi un jāparāda savs spēks un veiklība.

Šī jautrā nodarbība novērsa musketiera domas no viņa diplomātiskā uzdevuma. Viņš patlaban cīnījās ar briesmīgu jūras zuti, ar vienu roku turēdamies pie borta un ar otru pūlēdamies satvert sava pretinieka atplesto rīkli; kad barkasa saimnieks ieteicās:

—   Skatieties, mūs jau var redzēt no Belilas.

Šī ziņa d'Artanjanam bija kā bumbas sprādziens. Viņš pameta auklu un jūras zuti, un tie abi pazuda ūdenī.

Ne vairāk kā pusljē attālumā d'Artanjans ieraudzīja Belilas klinšu zilganos siluetus, bet virs tiem baltu, diženu pili.

Tālāk varēja redzēt mežus, zaļas ganības, lopus.

Saule, kas bija pieveikusi jau kādu ceturto daļu no sava gājuma, svieda savus zeltīos starus pret ūdeni un burvju sala izskatījās kā mirdzošu putekļu apņemta. Pateicoties spilgtajai gaismai, visas ēnas izdalījās ļoti skaidri pret mirdzošajām pļavām un mūriem.

—    Ehē, — d'Artanjans teica, skatīdamies uz tumšajām klintīm, — te nu ir nocietinājumi, kas neprasa pēc inženiera. Kur tad var izkāpt uz šīs zemes? Pats Dievs to padarījis nepieejamu.

Zvejnieks pārlika buru un pagrieza stūri; barkass sasvērās uz sāniem, pašūpojās un taisnā ceļā devās uz mazu, apaļu un skaistu ostu ar no jauna uzceltu mūri.

—   Kas tad tas, velns parāvis? — d'Artanjans noprasīja.

—   Lokmaria.

—   Un tālāk?

—   Tā ir Bargosa.

—   Un vēl tālāk?

—   Ložē… un pēc tam pils.

—   Mans Dievs! Vesela pasaule! — musketieris brīnījās. — lūk, kur - arī kareivji.

—   Salā ir tūkstoš septiņsimt cilvēku, — zvejnieks lepni atbildēja. — Vai jūs zināt, ka šejienes garnizonā ir vismaz divdesmit divas kājnieku rotas?

„Oho! - d'Artanjans pie sevis nodomāja. — Šķiet, ka karalim bija taisnība…"

Viņi piestāja krastā.

XXI

Lasītājs, bez šaubām, brīnīsies tāpat kā d'Artanjans, sastopot vecu paziņu

Vienmēr, kad izkāpj krastā kaut vai no vismazākā jūras kuģīša, saceļas kņada un uztraukums, kas traucē mierīgi apskatīt jauno vietu.

Traps, ko pārmet uz krastu, uzbudinātie matroži, viļņu sišanās pret bortu, krastā gaidošo saucieni un sveicieni — tas viss rada sarežģītu sajūtu gammu un mulsina.

Tāpēc arī d'Artanjans, tikai nostāvējis piekrastē kādu brītiņu, pamanīja, ka ostā un sevišķi dziļāk salā rosās daudz strādnieku.

Lejā d'Artanjans ieraudzīja piecas ar akmeņiem piekrautās liellaivas, kas viņa klātbūtnē bija atstājušas Pirialu. Divdesmit pieci vai trīsdesmit zemnieki ķēdē nogādāja akmeņus krastā.

Lielākos akmeņus ievēla ķerrās un veda turpat, kur oļus, uz vietu, kur noritēja darbi. D'Artanjans vēl nevarēja īsti saprast, kas tie bija par darbiem.

Visur redzēja tādu rosību, kādu Tēlemahs [3] ievēroja, izkāpis krastā Salentē.

D'Artanjanam ļoti gribējās nokļūt dziļāk salā, bet viņš baidījās izrādīties ziņkārīgs un izsaukt aizdomas.

Pa to laiku, kamēr zvejnieki tirgojās ar strādniekiem un pilsētiņas iedzīvotājiem, viņš pagāja no tiem tālāk un, redzēdams, ka viņam neviens nepievērš uzmanību, sāka vērot visu un visus.

Tūdaļ pat viņš pamanīja daudz ko tādu, kas nevarēja piemānīt viņa kareivja aci.

Ostas abos galējos punktos tika būvētas divas baterijas, lai to uguns līnijas krustotos pa ostas asi. Acīmredzot te grasījās uzstādīt krasta ieročus, jo d'Artanjans ievēroja, ka strādnieki beidz celt koka platformas pusapļa veidā, no kurām lielgabali uz riteņiem var apšaudīt visas puses.

Blakus katrai no šīm baterijām strādnieki nokrāva grozus ar zemi mūru nostiprināšanai. Baterijām bija ambrazūras, un darbu vadītāji aicināja pie sevis gan tos strādniekus, kas izgrieza no velēnām rombus un taisnstūrus ambrazūru niedru pamatu nostiprināšanai.

Spriežot pēc enerģijas, ar kādu tika veikti šie pēdējie darbi, varēja uzskatīt, ka viss darbs jau ir pabeigts.

Lielgabalu gan vēl nebija, bet to ozola pamatnes jau bija gatavas; augsne zem tām bija rūpīgi noblietēta, un, ja uz salas bija artilērija, tad nevajadzēja ne pāris dienu, lai osta būtu bruņota.

Kad d'Artanjans novērsa savu skatienu no krasta baterijām un paskatījās uz pilsētas nocietinājumiem, viņš pārsteigts konstatēja, ka Belilas aizsardzība veidota pēc jaunas sistēmas, par kuru viņš bija dzirdējis pie grāfa de Lafēra kā par nozīmīgu un veiksmīgu jaunieguvumu, bet kuru nekad nebija redzējis realizētu.

Nocietinājumi neveidoja vaļņus kā senāk, kur uzbrukumam bija nepieciešamas kāpnes; šeit tie gluži otrādi, bija zemē: mūru vietā bija dziļi grāvji.

Turklāt grāvji atradās zemāk par jūras līmeni un vajadzības gadījumā tos viegli varēja piepildīt ūdens ar pazemes slūžu palīdzību.

Pāri grāvim bija pārmests dēļu tiltiņš, lai būtu ērtāk stumt ķerras, un tas savienoja fortu iekšējo un ārējo daļu.

D'Artanjans naivi pavaicāja, vai drīkst pāriet pār tiltu, un saņēma atbildi, ka tas nevienam nav aizliegts. Tā viņš pārgāja pāri grāvim un devās pie strādnieku grupas.

D'Artanjans jau agrāk bija ievērojis cilvēku, kas šo grupu vadīja; likās, tas bija vecākais ieženieris. Uz liela akmens, kas kalpoja par galdu, bija izklāts plāns, bet dažu soļu attālumā darbojās vinča.

D'Artanjana uzmanību vispirms pievērsa inženieris. Viņam mugurā bija grezns kamzolis, kas nepavisam neatbilda šī cilvēka stāvoklim: inženierim drīzāk piederētos akmeņkaļa nevis augstmaņa apģērbs.

Tas bija ļoti liela auguma eilvēks, platiem pleciem, spalvām rotātā cepurē. Viņa žesti bija diženuma pilni, un, liekas, (viņš stāvēja ar muguru) viņš rāja strādniekus par slinkumu.

D'Artanjans piegāja tuvāk.

Tobrīd cilvēks spalvām rotātajā cepurē beidza vicināt rokas, atspiedās ar dūrēm pret ceļgaliem un pieliecies vēroja, kā seši strādnieki ar koka sviru pūlējās pacelt akmeni, lai zem tā varētu pabāzt vinčas virvi.

Elsdami un sviedrus liedami, seši strādnieki no visa spēka pūlējās pacelt akmeni sešas vai astoņas collas, bet septītais turēja gatavībā baļ- \ ķēnu, lai to tūlīt, tikko būs iespējams, pastumtu zem akmeņa.

Akmens divreiz atkrita atpakaļ, pirms viņiem izdevās to pacelt pietiekoši augstu, un strādniekiem bija steigšus jāatlec sāņus, lai bluķis neuzgāztos viņiem uz kājām.

Cilvēks spalvām rotātajā cepurē izslējās un uzkliedza:

—   Kas tad nu? Jūs esat no salmiem, vai? Velns parāvis! Paejiet nost un paskatieties, kā tas jādara.

„Hm, — d'Artanjans nodomāja, — vai tik viņš netaisās pacelt to bluķi? Interesanti."

Strādnieki atkāpās tālāk diezgan sašļukuši un galvas grozīdami; savā vietā palika tikai baļķa turētājs, kas joprojām bija gatavs izpildīt savu pienākumu.

Cilvēks ar spalvām piegāja pie akmens, noliecās, aptvēra rokām akmeni, sasprindzināja savus Herakla muskuļus un ar vienmērīgu, lēnu kustību kā mašīna pacēla bluķi veselu pēdu virs zemes.

Strādnieks izmantoja iespēju un pagrūda zem akmens baļķi.

—   Lūk! — milzis noteica un nevis nometa bluķi, bet lēnām nolaida to uz atbalsta.

—    Dievs mans liecinieks, — d'Artanjans iesaucās, — es zinu tikai vienu cilvēku, kas spēj rādīt tādus trikus.

—   Hm? — noņurdēja gigants un pagriezās.

—   Portoss! — pārsteigts musketieris čukstēja. — Portoss Belilā!

Cilvēks ar spalvām savukārt paskatījās uz šķietamo pārvaldnieku un

pazina viņu, par spīti savādajam apģērbam.

—    D'Artanjans! — viņš nosarkdams iesaucās. — Cst! — pēc mirkļa viņš piemetināja.

—   Cst! — musketieris atšņāca.

Ja jau d'Artanjans bija pieķēris Portosu, tad ari Portoss bija pieķēris d'Artanjanu.

Pirmajā mirklī katrā no viņiem visspēcīgākā bija vēlme saglabāt savu noslēpumu.

Neskatoties uz to, abi apkampās.

Viņi gribēja klātesošajiem noslēpt savus vārdus, bet ne savu draudzību.

Pēc tam abi sāka pārdomāt.

„Kāpēc Portoss Belilā cilā akmeņus?" — d'Artanjans sev jautāja, bet, protams, tikai domās.

Portoss bija vājāks diplomāts un izteica savas domas skaļi:

—   Kāpēc jūs atrodaties Belilā? Ko jūs te darāt?

Vajadzēja atbildēt bez svārstīšanās.

Ja d'Artanjans uzreiz neattaptos atbildēt, viņš to sev nekad nepiedotu.

—   Es šeit esmu tāpēc, ka jūs esat Belilā, mans draugs.

—    Ahā, — Portoss nomurdēja, jo viņu šī atbilde izsita no sliedēm un viņš pūlējās to izprast ar savu, mums labi zināmo, apķērīgumu.

—    Protams, — d'Artanjans turpināja, jo nevēlējās, ka viņa draugs attopas, — vispirms es devos pie jums uz Pjerfonu.

—   Un mani tur nesatikāt?

—   Nē, bet es satiku Musketonu.

—   Bet Musketons taču jums nepateica, ka es esmu šeit?

—   Kāpēc gan lai viņš to nepateiktu? Vai tad Musketons man neuzticas?

—   Viņš pats to nezināja.

—    O, tas jau ir nopietnis iemesls, kas vismaz neaizvaino manu pašcieņu.

—   Bet kā tad jūs nokļuvāt pie manis?

—   Ā, mans dārgais, tāds dižens kungs kā jūs atstāj pēdas visur, kur pabijis, un es zaudētu cieņu pret sevi, ja neprastu atrast savus vecos draugus.

Šis glaimojošais izskaidrojums tomēr Portosu tā gluši īsti neapmierināja.

—  Bet cs ceļoju pārģērbies, tātad es nevarēju atstāt pēdas, — viņš iebilda.

—   Kā jūs pārģērbāties?

—   Es šei ierados kā dzirnavnieks.

—  Vai tad tāds augstmanis kā jūs, Portos, var apgūt vienkāršu ļaužu manieres, lai varētu citus apmānīt?

—   Mans draugs, es zvēru, ka tik labi tēloju savu lomu, ka visi noticēja.

—  Tomēr ne tik labi, lai es nevarētu jūs atrast.

—  Jā. Kā tad jums tas izdevās?

—   Pagaidiet, tūlīt pastāstīšu. Iedomājieties, Musketons…

—  Ak, šis Musketons! — Portoss noteica, saraukdams triumfa arkas, kas viņam kalpoja par uzacīm.

—   Pagaidiet taču. Musketons nav vainīgs, jo viņš pats nezināja, kur jūs atrodaties.

—  Protams. Tāpēc jau arī man gribas pēc iespējas ātrāk to visu saprast.

—  Cik jūs esat nepacietīgs, Portos!

—  Ja es kaut ko nesaprotu, tad ārkārtīgi.

—  Tūlīt jūs visu sapratīsiet. Aramiss atrakstīja jums uz Pjerfonu?

—  Jā.

—   Viņš atrakstīja, lai jūs ierodaties pirms ekvinokcijas?

—  Jā.

—   Nu, lūk, — d'Artanjans noteica, cerēdams, ka Portoss apmierināsies ar šo paskaidrojumu.

Milzis iegrima dziļās domās.

—  Ak jā, es saprotu, — viņš beidzot teica. — Aramiss mani aicināja ierasties pirms ekvinokcijas, un no tā jūs sapratāt, ka viņš mani aicina pie sevis. Jūs pajautājāt, kur ir Aramiss? Jūs spriedāt tā: „Kur ir Aramiss, tur ir arī Portoss". Jūs uzzinājāt, ka Aramiss ir Bretaņā un nolēmāt, ka Portoss arī ir Bretaņā.

—  Tieši tā. Portos, jūs patiešām esat burvis. Kā jūs visu uzreiz uzminējāt! Ieradies Rošbernārā, es uzzināju par slaveno nocietinājumu būvi Belilā. Tas uzjundīja manī ziņkārību. Es iekāpu zvejnieku laivā, pat nenojauzdams, ka jūs esat Belilā. Es atbraucu un ieraudzīju cilvēku, kas ceļ tādu akmeni, kādu nespētu kustināt pats Ajakss* un tad es iesaucos: „Tikai barons de Brasjē spēj izdarīt kaut ko tādu!" Jūs izdzirdējāt, pa- griezāties, pazināt mani, mēs apskāvāmies un, ja jums nav nekas pretī, varētu to atkārtot.

—   Lūk, cik vienkārši viss izskaidrojams, — Portoss noteica.

Viņš tik sirsnīgi apkampa d'Artanjanu, ka piecas minūtes musketieris nevarēja atvilkt elpu.

—  Jūs esat kļuvis vēl spēcīgāks nekā agrāk! — d'Artanjans konstatēja. — Labi vēl, ka tikai rokas!

Portoss atbildēja ar labvēlīgu smaidu.

Piecas minūtes pūlēdamies atjaunot normālu elpošanu, d'Artanjans apdomāja savu sarežģīto lomu.

Viņam vajadzēja visu uzzināt, bet pašam neko neatbildēt. Kad ar elpu viss bija atkal kārtībā, viņam bija gatavs ari uzbrukuma plāns.

XXII

Kurā d'Artanjana miglainās idejas pamazām sāk noskaidroties

D'Artanjans nekavējoties sāka uzbrukumu:

—   Tagad, kad es jums visu izstāstīju, vai, pareizāk sakot, kad jūs pats visu uzminējāt, sakiet, mans draugs, ko jūs darāt šajos putekļos un netīrumos?

Portoss noslaucīja pieri, lepni paskatījās visapkārt un teica:

—   Man liekas, jūs redzējāt, ko es te daru.

—   Protams, protams, jūs cilājat akmeņus.

—   (), tikai lai parādītu šiem sliņķiem, ko nozīmē īsts cilvēks! — Portoss nicīgi noteica. — Bet jūs saprotat…

Ajakss — viens no „īliādas" varoņiem.

—    Jā, akmeņus cilāt nav jusu darbs, toties daudzi, kuriem tas ir amats, tos nemaz nespēj pacelt. Tāpēc jau es jautāju: „Ko jūs šeit darāt, baron?"

—   Es apgūstu topogrāfiju.

—   Topogrāfiju?

—   Jā, bet ko jūs pats darāt tādā pilsētnieka tērpā?

D'Artanjans saprata, ka nevajadzēja izrādīt savu izbrīnu. Portoss to

izmantoja, lai atbildētu uz jautājumu ar pretjautājumu.

Par laimi d'Artanjans bija tam sagatavojies.

—   Jūs taču zināt, ka es patiesi esmu pilsētnieks. Drēbes atbilst manam sabiedriskajam stāvoklim.

—   Ko jūs stāstāt, jūs taču esat musketieris.

—   Dārgais draugs, jūs maldāties: es esmu atvaļināts.

—   Ko? Jūs pamētāt dienestu?

—   Jā.

—   Jūs atstājāt karali?

—   Uz visiem laikiem.

Portoss pacēla rokas pret debesīm kā cilvēks, kas izdzirdējis kau ko neiedomājamu.

—   Kā jūs nonācāt pie tāda lēmuma?

—   Es biju neapmierināts ar karali. Kā jūs zināt, Mazarīni man riebās jau sen. Tā nu es atmetu visam ar koku.

—   Mazarīni taču ir miris.

—   Es zinu. Es lūdzu mani atvaļināt neilgi pirms viņa nāves, un pirms diviem mēnešiem mans lūgums tika apmierināts. Tad arī, būdams pilnīgi brīvs, es devos uz Pjerfonu, lai apciemotu savu mīļo Portosu. Es dzirdēju, ka jūs esat ļoti labi saplānojis laiku, un vēlētos nodzīvot pāris nedēļas tāpat kā jūs.

—    Mans draugs, jūs zināt, ka mana māja jums atvērta ne tikai uz divām nedēļām, bet uz gadu, desmit gadiem, vienmēr.

—   Pateicos, Portos.

—    Ā! Vai jums nav vajadzīga nauda? — Portoss apvaicājās, šķindinādams kabatā ap pussimtu luidoru.

—   Nē, man nekas nav vajadzīgs; es noguldīju savus ietaupījumus pie Planšē, un viņš man izmaksā procentus.

—  Jums ir ietaupījumi?

—   Jā; kāpēc jūs domājat, ka man nevar būt ietaupījumi tāpat kā kuram katram cilvēkam?

—   Es? Gluži otrādi, es vienmēr domāju… Tas ir, Aramiss vienmēr domāja, ka jums ir ietaupījumi. Ziniet, es negribu jaukties jūsu darīšanās, bet man tomēr liekas, ka musketieris diez vai var sevišķi daudz iekrāt.

—   Protams, salīdzinājumā ar jums, miljonāru, es neesmu bagāts. Spriediet pats: man bija divdesmit pieci tūkstoši livru.

—   Nav slikti, — Portoss laipni atbildēja.

—  Vēlāk, — musketieris turpināja, — pagājušā mēneša divdesmit astotajā datumā es tiem pievienoju divsimt tūkstošus livru.

Portosa acis kļuva pavisam apaļas un bez vārdiem daiļrunīgi vaicāja musketierim: „Kam tad tu nočiepi tādu summu, dārgais draugs?"

—   Divsimt tūkstoši livru! — viņš beidzot iekliedzās.

—  Jā, un tā ar divdesmit pieciem tūkstošiem, kas man jau bija, un naudu, ko es ieguvu vēlāk, man tagad pavisam ir divsimt četrdesmit pieci tūkstoši livru.

—   Nu! Kur jūs dabūjāt tādu bagātību?

—    Pagaidiet gan es jums to izstāstīšu. Tā kā jums vēl tik daudz jāstāsta man, atliksim manu stāstu uz kādu laiciņu.

—  Lieliski, — Portoss noteica. — Tātad jūs esat bagāts! Bet ko lai es stāstu?

—  Pastāstiet, kā Aramisu iecēla…

—   Par Vannas bīskapu?

—   Jā, jā, — d'Artanjans atsaucās. — Mūsu mīļais Aramiss! Viņš kāpj augšup!

—  Jā. Viņš pie tā neapstāsies.

—  Ko? Jūs domājat, ka viņš neapmierināsies ar violetajām zeķēm un gribēs vēl arī sarkano micīti?

—  Cst! Tā viņam ir apsolīta.

—   Karalis?

—   Kāds, kas ir stiprāks par karali.

—  Ak, Portos, jūs stāstāt neticamas lietas.

—   Kāpēc neticamas? Vai tad Francijā nav bijušas spēcīgākas personas par karali?

—   Jā, protams. Ludviķa XIII laikā par viņu stiprāks bija Rišelje. Reģenta laikā tāds bija Mazarīni, Ludviķa XIV laikā tāds ir…

—   Nu?

—   Fukē kungs?

—   Pareizi! Kā jūs uzreiz uzminējāt!

—   Tātad Fukē apsolīja iecelt Aramisu par kardinālu?

—   Portosa seja kļuva noslēgta.

—   Lai Dievs mani pasargā jaukties citu darīšanās un jo sevišķi izpļāpāt noslēpumus, kurus cilvēki nevēlas atklāt. Kad jūs satiksieties ar Aramisu, viņš pats jums izstāstīs visu, ko uzskatīs par nepieciešamu.

—  Portos, jūs esat īsta noslēpumu glabātava. Atgriezīsimies pie jums.

—   Labi, — Portoss atteica.

—   Jūs man teicāt, ka šeit apgūstat topogrāfiju?

—   Jā gan.

—   Oho, mans draugs, jūs iesiet tālu!

—   Kāpēc?

—   Šie nocietinājumi taču ir lieliski!

—   Jums tā liekas?

—   Protams, Belila ir nepieejama, ja pareizi nevada aplenkumu.

—   Es arī tā domāju, — Portoss noteica, rokas berzēdams.

—   Kas tad tā nocietināja salu?

Portoss kļuva vēl cienīgāks un pašpārliecinātāks.

—   Vai jūs to nevarat uzminēt?

—   Nē, es varu tikai teikt, ka to izdarījis cilvēks, kas izpētījis visas sistēmas un izvēlējies pašu labāko.

—   Klusu, — Portoss teica, — saudzējiet manu pieticību, mans mīļais d'Artanjan.

—   Kā! — musketieris iesaucās. — Tātad jūs… O!

—   Mans draugs, apžēlojieties!

—   Jūs to izdomājāt, uzzīmējāt plānu, uzcēlāt šos nocietinājumus, re- dutes, pusapļus, jūs būvējat šo slēgto eju?

—   Es jūs lūdzu!

—   Portos, jūs esat apbrīnojams! Jūs vienmēr eat slēpis savu talantu no mums. Es ceru, draugs, ka jūs man visu sīki parādīsiet.

—   Tas ir ļoti vienkārši. Te ir mans plāns.

—   Parādiet.

Portoss aizveda d'Artanjanu pie akmens, kurš viņam kalpoja par galdu un uz kura bija izklāts plāns. Apakšā Portosa šausmīgajā rokrakstā, kuru mums jau bija izdevība pieminēt, bija uzrakstīts:

„Kvadrāta vai taisnstūra vietā, kā to darīja līdz šim, izveidojiet laukumu regulāra sešstūra veidā. Šim daudzstūrim ir priekšrocība, ka tajā ir vairāk stūru nekā četrstūrī. Sešstūra lielumu jūs noteiksiet uz vietas. Katru jūsu sešstūra malu sadaliet uz pusēm. No viduspunkta novelciet perpendikulāru līniju uz daudzstūra centru; tā būs viena sestā daļa no perimetra. No katras daudzstūra malas galapunktiem novelciet diagonāles, kas šķērsos perpendikulāro līniju. Šīs taisnās līnijas būs aizsardzības līnijas…"

—   Oho! — d'Artanjans noteica, izlasījis līdz šai vietai. — Tā jau ir vesela sistēma, Portos!

—   Jā un pilnīgi pabeigta, — Portoss apliecināja. — Vai gribat lasīt tālāk?

—    Nē, es izlasīju pietiekoši daudz. Bet ja jau, dārgais Portos, jūs pats vadāt darbus, kāpēc tad jūs rakstiski izklāstāt savu sistēmu?

—   Bet nāve, dārgais draugs?

—   Kāda nāvē?

—   Mēs visi esam mirstīgi.

—   Tiesa gan, — d'Artanjans piekrita. — Jūs vienmēr visam atrodat atbildi.

Viņš nolika plānu uz akmens.

—   Kaut gan d'Artanjans turēja plānu rokās tikai īsu brīdi, viņš tomēr zem Portosa lielajiem burtiem pamanīja daudz sīkākus, kas atgādināja rokrakstu, ko viņš bija skatījis jaunībā Marī Mišonai adresētajās vēstulēs; bet pie šī rokraksta tik cītīgi bija darbojusies dzēšgumija, ka jebkurš ne tik vērīgs cilvēks kā mūsu musketieris nepamanītu rūpīgi nodzēstās rindiņas.

—   Apsveicu, draugs, apsveicu! — d'Artanjans teica.

—   Tagad jūs zināt visu, ko gribējāt zināt, vai ne? — Portoss cienīgi sacīja.

—   () jā! Tikai lūdzu, draugs, izrādiet man vēl pēdējo labvēlību.

—   Runājiet, šei visu nosaku es.

—   Sakiet, kas ir tas kungs, kas pastaigājas tur, aiz tās kareivju līnijas?

—   Tas ir Žetāra kungs.

—   Kas ir Žetāra kungs?

—   Tas ir mūsu mājas arhitekts.

—   Kādas mājas?

\ — Fukē kunga mājas.

—   Ahā! — d'Artanjans iesaucās. — Tātad jūs arī esat Fukē kunga dienestā, Portos?

—   Es? Kāpēc? — topogrāfs vaicāja, nosarkdams līdz pat ausu galiņiem.

—   Stāstot par Belilas arhitektu, jūs teicāt: mūsu mājas arhitekts, it kā runātu par Pjerfonas pili.

Portoss iekoda lūpā.

—   Mans dārgais, — viņš atteica, — Belila pieder Fukē kungam tāpat kā Pjerfonā man. Vai jūs esat bijis Pjerfonā?

—   Es tikko teicu jums, ka biju tur pirms pāris mēnešiem.

—    Vai jūs tur gadījumā nesatikāt kungu, kas visu laiku staigā ar lineālu rokās?

—   Nē. Ja viņš tur patiešām staigātu, tad es protams būtu varējis viņu satikt.

—   Nu, lūk, tas ir Bulengrēna kungs.

—   Bet kas ir Bulengrēna kungs?

—   Ja kāds satiks viņu ejam ar lineālu rokā un pajautās man: „Kas ir Bulengrēna kungs?", es atbildēšu: „Tas ir mūsu mājas arhitekts." Un Žetārs ir tāds pats Bulengrēns Fukē kungam. Viņš nenodarbojas ar nocietinājumiem, saprotiet. Viņam nav ne mazākā sakara ar tiem, jo šos darbus vadu es.

—    Ak, Portos! — d'Artanjans iesaucās, nolaizdams roku kā uzvarētais, kas atrod savu zobenu. — Mans dārgais, jūs esat ne tikai izcils topogrāfs, bet arī augstas klases dialektiķis.

—    Vai ne? — Portoss atteica. — Tas bija patiešām lielisks spriedums.

—   Viņš piepūtās kā tas jūras /utis, kas nesen izslīdēja no d'Artanjana rokām.

—   Nu, — musketieris turpināja, — vai otrs kungs, kas pastaigājas ar Žetāru, ari kalpo Fukē?

—   Ak tas, — Portoss nicīgi noņurdēja. — Tas ir Žipenē vai Ži- ponē,* dzejnieķelis.

—   Es domāju, ka Fukē kungam jau pietiek ar Parīzes dzejniekiem: Skiderī**, Lorē, Pelisonu, Lafontēnu. Atklāti sakot, Portos, šis dzejnieks jums nekādu godu nedara.

—  Ā, mūs glābj tas, ka viņš šeit neatrodas kā dzejnieks.

—   Kā tad?

—  Kā burtlicis. Un jūsu vārdi man atgādināja, ka man jāpasaka pāris vārdu šim nejēgam.

—   Sakiet.

Portosss pamāja, lai Žipenē pienāk, bet tas, pazinis d'Artanjanu, negribēja nākt. Portoss bija spiests atkārtot savu mājienu, bet jau krietni pavēlošāk.

Dzejnieks pienāca.

—   Ak tā! — Portoss aizrādīja. — Jūs šeit esat tikai kopš vakardienas, bet jau strādājat dažādas nekrietnības!

—   Kā tā, barona kungs? — Žipenē trīcēdams vaicāja.

—  Jūsu spiestuve čīkstēja visu nakti un traucēja man gulēt.

—   Kungs… — Žipenē bikli iestarpināja.

—  Jums vēl nekas nav uzdots drukāt: nevajadzēja iedarbināt spiestuvi. Ko jūs pagājušo nakti iespiedāt?

—   Mazu dzejolīti, ko es sacerēju.

—   Mazu! Nemelojiet! Spiestuve tā čīkstēja, ka gandrīz vai kļuva to žēl. Lai tas vairs neatkārtotos! Dzirdat?

—  Jā, barona kungs.

—   Labi, šoreiz es jums piedodu. Ejiet.

Dzejnieks aizgāja tikpat pazemīgi kā atnācis.

Vardu spele: juponet franciski nozīme „svarciņi".

Žoržs de Skiderī (1601-1667) — franču dzejnieks un dramaturgs.

—    Nu, tagad esam sadevuši pamatīgu sutu šim dīvainim un varam pabrokastot.

—   Labi, — musketieris piekrita, — brokastosim.

—    Tikai, — Portoss piebilda, — brokastīm, mans draugs, mēs varēsim veltīt tikai divas stundas.

—   Ko lai dara! Centīsimies labi izmantot šo laiku. Bet kāpēc mums ir tikai divas stundas?

—   Tāpēc, ka vienos sākas paisums, un es līdz ar paisumu dodos uz Vannu. Rit pat es atgriezīšos, tāpēc palieciet pie manis un jūtieties kā mājās. Man ir labs pavārs un lielisks pagrabs.

—    Nē, — d'Artanjans nepiekrita, — es izdomāju ko labāku… Jūs dodaties uz Vannu, lai satiktu Aramisu?

—   Jā.

—    Es taču ierados no Parīzes, lai tiktos ar Aramisu un tāpēc došos jums līdz.

—   Lieliska doma!

—   Man vispirms vajadzēja satikt Aramisu un pēc tam jūs. Bet cilvēks domā, Dievs dara. Es sāku ar jums un beigšu ar Aramisu.

—   Lieliski.

—   Vai līdz Vannai ir tāls ceļš?

—   (), tikai sešas stundas: trīs stundas pa jūru no šejienes līdz Sarzo un trīs stundas pa sauszemi no Sarzo līdz Vannai.

—   Cik ērti! Vai jūs bieži apmeklējat Aramisu? Bīskapija taču ir tik tuvu.

—   Jā, reizi nedēļā. Pagaidiet, es paņemšu līdz plānu.

Portoss paņēma plānu, rūpīgi to salocīja un tik pat rūpīgi noslēpa ietilpīgā kabatā.

—    Nav slikti, — d'Artanjans pie sevis nočukstēja. — Liekas, ka tagad es zinu, kurš ir īstais inženieris, kas nocietina Belilu.

Pēc divām stundām Portoss un d'Artanjans līdz ar paisumu sāka ceļu uz Sarzo.

XXIII

Krusta gājiens Vannā

Pārcelšanās no Belilas uz Sarzo pagāja ātri, pateicoties vienam no tiem ātrgaitas kuģiem, kuri bija paredzēti ienaidnieku vajāšanai, kā d'Artanjanam bija stāstījuši zvejnieki.

Kuģi stāvēja reidā Lokmairas ostā, un viens no tiem ar apmēram četrreiz mazāku ekipāžu nekā kara laikā uzturēja sakarus starp Belilu un kontinentu.

D'Artanjans paguva vēlreiz pārliecināties, ka lieliskais - inženieris un topogrāfs Portoss slikti pārzina valsts noslēpumus.

„Skaidrs, ka Vannā es pusstundas laikā uzzināšu vairāk nekā Portoss Belilā divos mēnešos, — viņš domāja. — Lai kaut ko uzzinātu, nepieciešams, lai Portoss neizmantotu vienīgo kara viltību, ko es esmu viņam atstājis. Viņš nedrīkst brīdināt Aramisu par manu ierašanos."

Tagad musketieris veltīja visas pūles tam, lai pieskatītu Portosu.

Jāsaka gan, ka Portoss nepavisam nebija pelnījis tādu neuzticību. Viņš nedomāja neko ļaunu.

Varbūt pirmajā brīdī d'Artanjana ierašanās viņam izraisīja kādas aizdomas; bet tūlīt pat d'Artanjans viņa labajā un drosmīgajā sirdī atguva vietu, ko bija ieņēmis vienmēr, un Portosa maigo skatienu, ko viņš pievērsa savam draugam, neaptumšoja ne mazākā ēna.

Kad viņi izkāpa krastā, Portoss noprasīja, vai zirgi gaida; tie patiešām stāvēja ceļu krustojumā, kur ceļš, apmetot līkumu ap Sarzo, gāja taisni uz Vannu.

Zirgi bija divi: viens Valonam, otrs viņa zirgupuisim.

Kopš Musketons pārvietojās tikai rateļos, Portoss bija pieņēmis sev zirgu puisi.

D'Artanjans domāja, ka Portoss piedāvās aizsūtīt zirgupuisi pēc trešā zirga, un nolēma atteikties no šīs laipnības..

Nekas tamlīdzīgs nenotika. Portoss vienkārši pavēlēja kalpam nokāpt no zirga un gaidīt viņa atgriešanos Sarzo, bel d'Artanjanam piedāvāja kāpt zirgā.

Viņš tā arī izdarīja.

—   Jus esat tālredzīgs cilvēks, Portos, — musketieris teica draugam, sēzdamies zirgā.

—  Jā, bet par to jāpateicas Aramisam. Manu zirgu šeit nav, un Aramiss nodeva manā rīcībā savus staļļus.

—   Velns parāvis! Lieliski zirgi, kaut arī pieder bīskapam, — d'Artanjans piebilda. — Aramiss gan arī nav parasts bīskaps.

—   Svēts cilvēks, — Portoss liekulīgi novilka, pacēlis acis pret debesīm.

—   Tad jau viņš ir stipri izmainījies, mēs viņu pazinām kā ķeceri.

—   Pār viņu nāca apskaidrība.

—    Lieliski, — d'Artanjans sacīja. — Tagad man vēl vairāk gribas viņu redzēt.

Viņš piecirta piešus, un zirgs sāka soļot ātrāk.

—   Oho, — Portoss noteica, — ja mēs tā jāsim, tad būsim klāt pēc stundas, nevis pēc divām stundām.

—   Vai tas ir tālu?

—   Četrarpus ljē.

—   Tātad jājāj ātri.

—   Ziniet, jūsu zirgs, liekas, jau ir nosvīdis, — pēc neiga brīža d'Artanjans aizrādīja.

—  Jā, ļoti karsts. Vai jūs redzat Vannu?

—   Redzu ļoti labi; liekas skaista pilsēta.

—  Jūs nekad tajā neesat bijis?

—   Nē.

—   Un nepazīstat pilsētu?

—   Nē.

—   Tad skatieties, — teica Portoss, piecēlies kāpšļos, kas lika viņa zirgam gandrīz vai pietupties. — Vai redzat to saules apzeltīto torni?

—   Redzu.

—  Tā ir Svētā Pētera katedrāle. Tagad skatieties: redzat priekšpilsētā otru krustu?

'— Redzu.

—    Tā ir Senpaterna, Aramisa mīļākā draudzes baznīca. Stāsta, ka svētais Paterns bija pirmais Vannas bīskaps. Aramiss gan saka ko citu. Viņš ir tik gudrs, varbūt, ka tas ir tikai paro… para…

—   Paradokss? — d'Artanjans pateica priekšā.

—   Tieši tā. Pateicos. Man mēle pavisam nelokās. Ļoti karsts.

—   Mans draugs, turpiniet tālāk savus interesantos paskaidrojumus, — d'Artanjans skubināja. — Kas tā par milzīgu, baltu ēku, kurā tik daudz logu?

—   Ā! Tā ir jezuītu kolēģija. Jūs trāpījāt ar pirmo šāvienu. Vai redzat blakus kolēģijai lielu māju ar lieliskiem gotiskā stila tornīšiem, kā saka tas muļķis Žetārs? Tur dzīvo Aramiss.

—   Kā? Nevis bīskapijā?

—   Nē, bīskapa māja ir vecs grausts. Bez tam tā atrodas pilsētā, bet Aramisam labāk patīk priekšpilsēta. Arī Senpaternu viņš tāpēc mīl vairāk, ka šī baznīca atrodas priekšpilsētā. Bez tam turpat atrodas paukošanas zāle, laukums bumbas spēlei un dominikāņu klosteris. Re, tur tas ir, ar zvanu torni līdz pašām debesīm. Priekšpilsēta ir tikpat kā atsevišķa pilsēta: mūri, torņi, grāvji; tur ir arī krastmalas, kur piestāj kuģi. Ja mūsu kuģim iegrime nebūtu astoņas pēdas, tad mēs, burām plīvojot, varētu nokļūt zem Aramisa logiem.

—    Portos, — d'Artanjans iesaucās, — jūs east īsts gudrinieks un spriežat tik saprātīgi un dziļi. Jūs mani pārsteidzat.

—   Klāt esam, — Portoss atteica, ar savu parasto kautrīgumu mainīdams sarunas tēmu.

„īsti laikā, — d'Artanjans nosprieda,— Aramisa zirgs tīri vai kūst it kā tas būtu no ledus."

Viņi iejāja priekšpilsētā, bet nepaguva nojāt vēl ne simt soļu, kad pārsteigti ieraudzīja, ka ielu klāj ziedi un zaļumi.

Vecos mūrus klāja senatnīgi, reti paklāji. No dzelzs balkoniem nokarājās balti audumi, kurus rotāja ziedu pušķi.

Ielās neredzēja ne dzīvu dvēseli; acīmredzot visi iedzīvotāji bija sapulcējušies kaut kur vienā vietā.

Nogriezušies gar stūri, d'Artanjans un Portoss pēkšņi izdzirdēja dziedāšanu. Cauri vīraka dūmiem, kas zilgani cēlās pret debesīm, varēja redzēt svētdienīgi tērptu pūli; veseli mākoņi rožu ziedlapiņu uzvirpuļoja līdz pat otro stāvu logiem.

Virs galvu straumes varēja redzēt krustus un svētbildes, zem kurām gāja jaunavas baltās kleitās ar rudzupuķu vainagiem galvās.

Abās ielas pusēs gāja procesija, garnizona kareivji soļoja, iesprauduši šauteņu stobros puķes un uzsprauduši tās arī pīķu galos.

Tas bija krusta gājiens.

Kamēr d'Artanjans un Portoss, slēpdami savu nepacietību, godbijīgi vēroja procesiju, viņiem tuvojās krāšņs baldahīns. Tā priekšā gāja simt jezuītu un simt dominikāņu, bet aiz muguras divi arhidiakoni, mantzinis un divpadsmit kanoniķi.

Zem baldahīna draugu skatienam atklājās dižciltīgi bāla seja, kuru ietvēra tumši, viegli iesirmi mati un kurā izcēlās smalkas, stingri sakniebtas lūpas un šaurs, uz priekšu pastiepts zods.

Šo lepno galvu vainagoja mitra un zem tās bīskapa bālā seja šķita ne tikai dižena, bet arī koncentrēta kā askētam.

— Aramis! — ieraudzījis šo lepno seju, musketieris neviļus iesaucās.

Prelāts sarāvās. Likās, ka šī balss viņu ietekmē tāpat kā Pestītāja balss mironi pirms augšāmcelšanās. Viņš pacēla garo skropstu apēnotās lielās acis un paskatījās tieši turp, no kurienes nāca sauciens.

Netālu viņš uzreiz pamanīja Portosu un d'Artanjananu.

Pateicoties savam asajam skatam, arī d'Artanjans vienā mirklī visu saskatīja. Prelāta tēls iespiedās viņa atmiņā uz visiem laikiem.

Vairāk par visu citu d'Artanjanu pārsteidza viens.

Pazinis viņu, Aramiss pietvīka, bet pēc tam acumirklī apslāpēja valdonīgo izteiksmi savās liesmainajās acīs un arī gandrīz nemanāmo drauga maigumu.

Acīmredzot, Aramiss sev jautāja:

„Kā d'Artanjans nokļuvis šeit kopā ar Portosu un kāpēc viņš ieradies Vannā?"

Aramiss nojauta, kas norisinās d'Artanjana dvēselē, redzēdams, ka tas nenolaiž acis viņa priekšā.

Viņš pazina sava drauga vērīgo prātu un baidījās, ka pārsteigums un nosarkums atklās viņa noslēpumu. Tas bija tas pats agrākais Aramiss, kas vienmēr glabāja kādu noslēpumu.

Lai beidzot atbrīvotos no šī pētīgā skatiena, Aramiss kā ģenerālis, kas pārtrauc vairs nevajadzīgas baterijas uguni, pastiepa savu daiļo, balto roku, ko rotāja ametista gredzens, un svētīja savus draugus ar krusta zīmi.

Varbūt izklaidīgais sapņotājs d'Artanjans, kas bija bezdievis, pašam negribot, arī nenoliektos šīs svētības priekšā, bet Portoss pamanīja viņa izklaidību un draudzīgi uzlika biedram uz pleca roku. Šis maigais pieskāriens musketieri nolieca pie zemes.

D'Artanjans sagrīļojās: vēl mirklis, un viņš nokristu zemē.

Pa to laiku Aramiss jau bija attālinājies.

Tiklīdz d'Artanjans pieskārās zemei, viņš atguva spēkus kā Antejs un dusmīgi pagriezās pret Portosu.

Nevarēja šaubīties par lādzīgā Herakla labajiem nodomiem: viņa rīcību noteica tikai reliģiskās jūtas. To apstiprināja Portosa vārdi, ko viņš parasti lietoja, lai papildinātu domu, nevis lai to apslēptu.

—    Cik jauki no viņa puses, — viņš teica, — svētīt mūs īpaši. Viņš noteikti ir svēts cilvēks un pie tam labs biedrs.

D'Artanjans par šī vērtējuma pareizību bija mazāk pārliecināts nekā Portoss un tāpēc klusēja.

—    Redziet, dārgais draugs, — Portoss turpināja, — viņš ieraudzīja mūs un tā vietā, lai turpinātu virzīties uz priekšu kā iepriekš, paskatieties, kā viņš steidzas. Procesija kustas divreiz ātrāk. Mūsu mīļais Aramiss grib pēc iespējas ātrāk sastapties ar mums un mūs apskaut.

—   Taisnība, — d'Artanjans skaļi atbildēja.

Pie sevis viņš piemetināja: „Tomēr šis lapsa mani ieraudzīja un tagad pagūs sagatavoties!"

Procesija attālinājās, un ceļš kļuva brīvs. Portoss un d'Artanjans devās uz bīskapa pili, ko aplenca ziņkārīgo pūlis, kas alka redzēt prelāta atgriešanos.

D'Artanjans ievēroja, ka šai pūlī galvenokārt ir pilsētnieki un karavīri. Te viņš atkal saskatīja sava drauga parasto viltību.

Aramiss nepiederēja pie cilvēkiem, kas meklē nelietderīgu popularitāti. Kam gan viņam vajadzīga nekam nederīgu sekotāju mīlestība?

Viņa svītā nebija sieviešu, bērnu, večuku, kas parasti pavada savus dvēseļu ganus.

Pēc desmit minūtēm abi draugi pārkāpa bīskapa pils slieksni.

Aramiss atgriezās ar triumfu. Karavīri salutēja ar ieročiem, it kā viņš būtu komandieris; pilsētnieki klanījās drīzāk kā draugam un aizbildnim nekā baznīcas tēvam.

Aramisā kaut kas atgādināja romiešu senatorus, kuru namos vienmēr drūzmējās apmeklētāji.

Pie ieejas viņš īsu mirkli apspriedās ar kādu jezuītu, kurš vēlējās parunāties atklāti un pabāza galvu zem baldahīna.

Beidzot bīskaps ienāca mājā. Aiz viņa lēni aizvērās durvis, un pūlis izklīda, bet dziedāšana un lūgšanas vēl joprojām bija dzirdamas.

Bija skaista diena. Jūras aromāts saplūda ar zemes smaržām. Pilsētā valdīja laime, prieks un spēks.

D'Artanjans juta it kā neredzamu, spēcīgu roku, kas deva šo spēku, prieku un laimi un aptvēra visu.

— Oho! — viņš domās noteica. — Portoss ir piebriedis resnumā, bet Aramiss izaudzis.

XXIV

Vannas bīskapa varenība

Portoss un d'Artanjans iegāja mājā pa durvīm, ko zināja tikai bīskapa draugi.

Pats par sevi saprotams, ka galvenais te bija Portoss. Cienījamais barons visur jutās kā mājās. Tomēr viņa svētības Vannas bīskapa namā Portoss, būdams priekšzīmīgs kareivis, cienīja, kā viņam likās, nesasniedzamus tikumiskos augstumus un, mēmi pielūgdams Aramisa svētumu, uzvedās atturīgi. To d'Artanjans pamanīja Portosa attieksmē pret Aramisa kalpotājiem. Tā tomēr netraucēja Portosam uzdot jautājumus, un draugi uzzināja, ka bīskaps tikko kā atgriezies un tūlīt parādīsies mājas apstākļos un ne tik dižens kā draudzes priekšā.

Patiešām, pēc piecpadsmit minūtēm, ko d'Artanjans un Portoss bija pavadījuši, blenzdami viens uz otru, atvērās durvis un parādījās bīskaps savā prelāta mājas tērpā.

Aramiss soļoja ar augsti paceltu galvu kā cilvēks, kas pieradis pavēlēt; viņa violetais tērps vienā pusē bija pacelts augšup. Roku viņš bija ielicis sānos.

Viņš nebija noskuvis savas šaurās ūsiņas un smailo bārdiņu pēc Ludviķa XIII laika modes.

Viņš ienāca, un istabā kļuva jūtams viņa smalko smaržu aromāts, kas elegantiem cilvēkiem un dāmām no augstākās sabiedrības vienmēr ir viens un tas pats, tā ka rodas iespaids, ka tā ir viņu pašu smarža.

Aramisa smaržās jautās arī kaut kas no baznīcas, tāda kā vīraka smarža; tā nereibināja, bet iespiedās cilvēkā, neglāstīja viņa jutekļus, bel radīja godbijību.

Ienācis istabā, Aramiss, neapstādamies ne uz mirkli un neteikdams ne vārda — šādā brīdī visi vārdi šķita lieki, — piegāja pie pārģērbtā musketiera un apkampa viņu tik maigi, ka pat visaizdomīgākais cilvēks nesajustu ne vēsumu, ne izlikšanos.

D'Artanjans atbildēja viņam tikpat dedzīgi.

Portosa milzīgā plauksta saspieda Aramisa maigo roku, un d'Artanjans ievēroja, ka Aramiss sniedz milzenim kreiso roku, kā acīmredzot paradis darīt.

Droši vien Portoss desmitiem reižu sagādāja viņam sāpes, saspiezdams gredzeniem rotātos pirkstus.

Starplaikā starp apskāvieniem Aramiss paskatījās d'Artanjanam tieši acīs un tad piedāvāja viņam krēslu tā, lai uz to kristu gaisma, bet pats apsēdās ēnā.

Šis triks, ko parasti izmanto diplomāti un sievietes, diezgan stipri atgādina aizsegu, ko meklē duelanti.

D'Artanjans izprata Aramisa nodomu, bet izlikās, ka neko nav manījis. Viņš zināja, ka ir pieķerts, bet tieši tāpēc juta, ka nāks jauni atklājumi. Kā jau pieredzējis kareivis viņš nebaidījās no šķietamas sakāves, cerēdams izspiest no tās visu, ko vien var.

Aramiss ierunājās pirmais.

— Dārgais draugs, mīļais d'Artanjan! — viņš teica. — Cik laimīgs gadījums!

—   Es šo gadījumu, mans cienītais kungs, nosauktu par draudzību, — d'Artanjans atbildēja. — Es jūs meklēju kā vienmēr, kad man gribējās jums piedāvāt piedalīties kādā pasākumā vai arī kad bija dažas brīvas stundas, kuras es varēju veltīt jums.

—  Ā! — Aramiss noteica bez sevišķas sajūsmas. — Jūs mani meklējāt?

—  Nūja, dārgais Aramis, — iejaucās Portoss, — un te ir pierādījums: viņš atrada mani Belilā. Vai tad tas nav laipni?

—  Ā— ā… — Aramiss novilka. — Belilā…

„Nu tā, — d'Artanjans nodomāja, — mans vientiesīgais Portoss, pats to neapzinādamies, sāk apšaudi".

—  Belilā? — Aramiss turpināja. — Šai nomaļajā kaktā! Jā, tas patiešām ir ļoti laipni.

—   Bet es pateicu viņam, ka jūs esat Vannā, — tai pašā tonī turpināja Portoss.

D'Artanjans mazliet ironiski pasmaidīja.

—   Nu nē, es arī pats to zināju, es tikai gribēju paskatīties…

—   Ko?

—   Vai mūsu senā draudzība vēl dzīva; vai tikšanās liks pukstēt straujāk mūsu sirdīm, kas no vecuma kļuvušas raupjas; vai tās vēl spējīgas uz prieka saucienu, ar kādu apsveic draugus.

—  Nu, un? Jūs varat justies apmierināts! — Aramiss sacīja.

—   Kā to lai ņem.

—   Kāpēc?

—   Portoss man teica: „cst!", bet jūs…

—   Ko es?

— Jūs mani svētījāt.

—  Ko lai dara, mans draugs, — Aramiss smaidīdams sacīja. — Svētība ir dārgākais, ko var dot nabaga prelāts.

—   Rimstiet, mans draugs!

—  Tā ir.

—   Bet Parīzē runā, ka Vanna ir viena no labākajām Francijas bīskapijām.

—  A, tātad jūs runājat par laicīgajiem labumiem? — Aramiss izklaidīgi piezīmēja.

—  Tas ir saprotams: es tos augsti vērtēju.

—  Tad parunāsim par tiem, — Aramiss smaidīdams ierosināja.

—   Vai jūs atzīstaties, ka esat viens no labākajiem Francijas prelā- tiem?

—  Dārgais, ja jūs runājat par naudu, varu tiekt, ka Vanna ienes gadā divdesmit tūkstošus livru, ne vairāk un ne mazāk. Tajā ir simt sešdesmit draudzes.

—   Nav slikti, — d'Artanjans sacīja.

—   Lieliski!.. — Portoss piebalsoja.

—   Tomēr, — musketieris turpināja, nenolaizdams acis no Aramisa, — jūs taču neesat apracis sevi uz visiem laikiem šeit?

—   Piedodiet, bet es neatzīstu vārdus „aprakt sevi".

—   Man šķiet, ka, dzīvojot tik tālu no Parīzes, cilvēks jūtas kā aprakts.

—   Draugs, es kļūstu vecs, — Aramiss atbildēja. — Galvaspilsētas troksnis un kņada man vairs neder. Piecdesmit septiņu gadu vecumā meklē mieru un iespēju nodoties apcerei. Te es tos esmu atradis. Kas gan var būt bargāks un reizē skaistāks par šo novadu? Te, dārgo d'Artanjan, es esmu atradis kaut ko pilnīgi pretēju tam, ko kādreiz mīlēju. Dzīves nogalē jādzīvo citādi kā tās sākumā. Reizēm mani aizrauj agrāko gadu baudas, bet tomēr tās nespēj novērst mani no rūpēm par dvēseles glābšanu. Es vēl dzīvoju uz zemes, bet katra aizvadītā stunda mani tuvina debesīm.

—   Cik daiļrunīgi, gudri un kautrīgi! Jūs esat piemērs visiem pre- lātiem, Aramis, apsveicu.

—  Jūs taču neapmeklējāt mani tikai, lai apbērtu ar komplimentiem… — Aramiss smaidīdams sacīja. — Stāstiet, kas jūs atvedis šurp? Vai man būs tā laime izdarīt jums kādu pakalpojumu?

—  Par laimi, nē, dārgais draugs, — musketieris atteica. — Es esmu bagāts un brīvs.

—  Bagāts?

—  Jā, tikai, protams, pēc mana mēroga, nevis Portosa vai jūsu. Man ir apmēram piecpadsmit tūkstošu livru gadā.

Aramiss neuzticīgi paskatījās uz viņu. Redzēdams sava drauga vienkāršo apģērbu, viņš nespēja noticēt, ka tas ieguvis bagātību.

D'Artanjans saprata, ka nepieciešami paskaidrojumi, un izstāstīja par saviem piedzīvojumiem Anglijā.

Viņš redzēja, ka viņa stāsta laikā prelāta acis brīdi pa brīdim uzdzirkstīja, bet slaikie pirksti iedrebējās.

Portoss ne tikai sajūsminājās, bet gandrīz vai dievināja d'Artanjanu un nezināja, ko darīt aiz sajūsmas. Kad d'Artanjans apklusa, Aramiss jautāja:

—   Nu, un ko tālāk?

—   Jūs redzat, — musketieris atbildēja, — Anglijā man ir draugi un īpašums, bet Francijā — nauda. Es jums piedāvāju visu, kas man ir. Lūk, tāpēc es ierados.

Lai cik rūdīts bija d'Artanjans, viņš tomēf neizturēja Aramisa acu izteiksmi un pievērsa skatienu Portosam. Tā atlec zobens, kas atsities pret nepārvaramu šķērsli un meklē jaunu virzienu.

—    Tomēr jums ir diezgan dīvains ceļojuma tērps, — bīskaps piebilda.

—    Es zinu, ka tas ir briesmīgs, bet man negribējās izskatīties kā karavīram vai augstmanim. Ieguvis bagātību, es pēdējā laikā esmu kļuvis skops.

—  Un jūs devāties uz Belilu? — Aramiss noprasīja, neļaudams d'Artanjanam attapties.

—  Jā. Es zināju, ka sastapšu tur Portosu un jūs, — musketieris atbildēja.

—   Mani! — Aramiss iesaucās. — Mani? Jau pagājis gads, kopš es esmu šeit, bet ne reizi neesmu pārcēlies pāri jūras šaurumam.

—    Ā-ā! — d'Artanjans novilka. — Es gan nedomāju, ka jūs esat tāds mājā tupētājs.

—    Ak, dārgais draugs, es vairs neesmu tāds kā agrāk. Man ir grūti jāt, un jūra mani nogurdina. Es esmu nabaga slims garīdznieks, kas mūžīgi cieš un par visu žēlojas; es tiecos pēc atturīgas dzīves, kāda, pēc manām domām, piederas vecumam; man patīk apcerēt nāvi. Es dzīvoju vienā vietā, dārgais d'Artanjan.

—   Jo labāk, draugs, jo mēs, liekas, būsim kaimiņi.

—   Jā?— Aramisa balsī izskanēja viegls izbrīns, kuru viņš pat nepūlējās slēpt. — Jūs būsiet mans kaimiņš?

—  Jā.

—   Kā tā?

—    Es gribu nopirkt ienesīgus sāļās zemes laukus starp Pirialu un Kruaziku. Padomājiet tikai: sāls ieguve dod ap divdesmit procentu tīrās peļņas — nekādi zaudējumi vai lieki izdevumi. Okeāns kā kārtīgs un uzticams piegādātājs pēc katrām sešām stundām dos ienākumus manai kasei. Es esmu pirmais parīzietis, kam ienākusi prātā tāda ideja. Tikai nevajag to izpaust. Drīz mēs būsim kaimiņi. Es dabūšu joslu trīs ljē platumā par trīsdesmit tūkstošiem livru.

Aramiss pameta skatienu uz Portosu, it kā jautājot, vai tā ir taisnība un vai tur neslēpjas kādas lamatas, bet tad, it kā nokaunējies par savu vēlēšanos meklēt atbalstu tik vājā palīgā, viņš sakopoja visus spēkus otrajam uzbrukumam vai otrajai aizstāvēšanās līnijai.

—   Man stāstīja, ka jums bijušas nepatikšanas galmā, bet jūs esat izgājis no situācijas kā vienmēr, tas nozīmē, manu mīļo d'Artanjan, ar godu.

—    Es! — musketieris skaļi iesmējās, bet nespēja noslēpt savu samulsumu, jo Aramisa vārdi iedvesa viņam domu, ka prelāts zina par viņa jaunajiem pienākumiem pie karaļa. — Pastāstiet man arī par to, mīļo Aramis!

—  Jā, man, nabaga bīskapam, šai vienmuļajā kaktā, stāstīja, ka karalis padarījis jūs par savas mīlestības uzticības personu.

—   Kādas mīlestības?

—   Uz Mančīni kundzi.

D'Artanjans uzelpoja.

—   Nenoliedzu, — viņš atbildēja.

—   Runā, ka karalis rītausmā aizvilcis jūs līdz uz Bluā tiltu, kur patērzējis ar savu skaistuli.

—    Taisnība, — d'Artanjans piekrita. — A, tātad jūs to zināt? Tad jau jums zināms arī tas, ka tai pašā dienā es iesniedzu lūgumu mani atvaļināt.

—   No tiesas?

—   Jā, mans draugs.

—   Un tad jūs taisnā ceļā devāties pie grāfa de Lafēra? Pie manis? Pie Portosa?

—   Jā.

—   Lai mūs vienkārši apciemotu?

—   Nē. Es nezināju, ka jūs neesat brīvi, un gribēju, lai jūs dodaties man līdz uz Angliju.

—  Jā, saprotu. Un tad jūs, apbrīnojamais cilvēk, viens pats tikāt galā ar to, ko gribējāt, lai izdarām mēs četri. Man jau bija aizdomas, ka jums ir kāda loma šai apbrīnojamā restaurācijā, jo jūs bija redzējuši karaļa Kārļa pieņemšanās, un karalis runājis ar jums kā draugs, pareizāk sakot, kā cilvēks, kas jums ir pateicību parādā.

—   Kā jūs visu to uzzinājāt? — d'Artanjans vaicāja, baidīdamies, ka Aramiss zina vairāk nekā viņš to vēlētos.

—    Dārgais draugs, — prelāts sacīja, — es esmu līdzīgs vecajam naktssargam, kas sēž savā būdiņā uz mola. Katru nakti viņš aizdedz lukturi, lai apgaismotu ceļu kuģiem, kas atgriežas mājās. Viņš ir savā būdiņā, un zvejnieki viņu neredz; bet viņš uzmanīgi seko viņu gaitām, meklē viņus un aicina atpakaļ uz ostu. Es līdzinos šim sargam. Laiku pa laikam mani sasniedz ziņas, atgādinot visu, ko es kādreiz mīlēju. Arī es sekoju draugiem vētrainajā dzīves jūrā; es, nabaga novērotājs, kam Dievs devis savu būdiņu, domās pavadu tos.

—   Ko es darīju pēc Anglijas? — d'Artanjans vaicāja.

—   Ak, neprasiet par daudz no manis. Es neko nezinu: manas acis ir apžilbušas. Es nožēloju, ka jūs mani neatcerējāties. Es skumu, ka jūs mani esat aizmirsis. Man nebija taisnība. Es atkal redzu jūs, un tie man ir svētki, varu apzvērēt — lieli svētki! Un kā klājas Atosam? — Aramiss piebilda.

—   Ļoti labi, pateicos.

—   Bet jūsu jaunajam lolojumam Raulam?

—   Viņš, manuprāt, ir mantojis veiklību no sava tēva Atosa, bet spēku no sava aizbildņa Portosa.

—   Kā jūs par to pārliecinājāties?

—   Es par to pārliecinājos tieši pirms došanās ceļā. Grēva laukumā vajadzēja tikt izpildītam nāves sodam, un tur sacēlās nemieri. Mēs izrādījāmies dumpīgā pūļa vidū un mums nācās pastrādāt ar zobeniem. Viņš darbojās lieliski.

—   Oho! Ko tad viņš paveica? — Portoss pajautāja.

—   Vispirms izmeta pa logu cilvēku tā, it kā tā būtu vates pika.

—   Lieliski! — Portoss iesaucās.

—   Pēc tam paukojās tā, kā mēs savos labākajos laikos.

—   Bet kāpēc sacēlās nemieri? — Portoss vaicāja.

D'Artanjans ievēroja, ka Aramiss nekā nereaģē uz Portosa jautājumu.

—   Divu pārpircēju dēļ, — viņš atbildēja, skatīdamies uz Aramisu. — Viņus pakāra pēc karaļa pavēles; tie bija Fukē kunga draugi.

Tikai prelāta uzacs noraustīšanās parādīja, ka viņš dzirdējis musketiera vārdus.

—    O! — Portoss iesaucās. — Kā tad īsti sauca šos Fukē kunga draugus?

—    D'Emerī un Liodo, — d'Artanjans atbildēja. — Vai jums pazīstami šie vārdi, Aramis?

—   Nē, — prelāts nevērīgi noteica. — Liekas, tie bija kaut kādi finansisti?

—   Jā.

—    Kā! Fukē kungs ļāva pakārt savus draugus? — Portoss pārsteigumā iesaucās.

—   Kāpēc gan ne? — Aramiss iebilda.

—   Man liekas…

—    Ja šos nelaimīgos pakāra, tātad tāda bijusi karaļa pavēle. Fukē kungs drīkst pārvaldīt finanses, bet viņam nav tiesību noteikt cilvēku dzīvi vai nāvi.

—   Vienalga, — Portoss noņurdēja, — Fukē kunga vietā es…

Saprazdams, ka Portoss tūlīt izteiks bīstamu muļķību, Aramiss pārtrauca viņu un novērsa sarunu uz citu pusi:

—   Dārgais d'Artanjan, pietiks runāt par svešiem cilvēkiem. Parunāsim par jums.

—    Par mani jums jau viss zināms; ko es vēl lai saku. Parunāsim labāk par jums, Aramis.

—   Es jau teicu, mans draugs, ka manī nav vairs nekā no senā Aramisa.

—   Un no abata d'Erblē?

—   Pat no viņa. Jūsu priekšā ir cilvēks, ko Dievs paņēmis aiz rokas un pacēlis tik augstu, cik viņam nav pat sapņos rādījies.

—   Dievs? — d'Artanjans pārjautāja.

—   Jā.

—   Hm! Dīvaini. Man teica, ka to izdarījis Fukē kungs.

—    Kas to teica? — jautāja Aramiss, kurš, par spīti savām pūlēm, nespēja apslēpt viegli pietvīkušos vaigus.

—   Bazēns.

—   Muļķis!

—   Patiešām, līdz ģēnijam viņam ir tālu. Viņš man to pateica, es tikai atkārtoju viņa vārdus.

—   Es Fukē kungu neesmu pat acīs redzējis, — Aramiss atbildēja tik mierīgi un nevainīgi kā jauna meitene, kas vēl nekad nav mānījusies.

—   Ja jūs viņu arī būtu redzējis vai pat pazītu, — d'Artanjans iebilda, — tad tā nebūtu nekāda nelaime. Fukē kungs ir jauks cilvēks!

—   Ā!

—   Dižens politiķis!

Aramisa kustība pauda pilnīgu vienaldzību.

—   Visvarens ministrs!

—   Es pakļaujos tikai karalim un pāvestam, — Aramiss piebilda.

—   Hm! — d'Artanjans izteica visnevainīgākajā balsī. — Es tā runāju tāpēc, ka te visi par Fukē vien runā. Līdzenums pieder Fukē; sāls lauki, kurus es gatavojos pirkt, ir Fukē īpašums; sala, uz kuras Portoss kļuvis par topogrāfu, pieder Fukē; garnizoni pieder Fukē, galeras arī… Tāpēc varu atzīties, ka es nebrīnītos, ja jūs arī pakļautos viņam vai, pareizāk sakot, būtu atdevis viņa rīcībā savu bīskapiju. Fukē kungs nav karalis, bet viņš ir tikpat varens valdnieks kā karalis.

—   Paldies Dievam, es nepiederu nevienam, izņemot sevi, — atteica Aramiss, kas šīs sarunas laikā bija vērojis katru d'Artanjana kustību un katru Portosa skatienu.

Portoss bija pilnīgi nekustīgs, bet d'Artanjans bezkaislīgs. Viņš bija pieredzējis pretinieks un veikli atcirta visus uzbrukumus, tā ka cirtiens netrāpīja mērķī.

Tomēr abi draugi bija noguruši no cīņas un aicinājums vakariņās nāca pašā laikā.

Pie galda sarunas tēma mainījās. Bez tam, gan Aramiss, gan d'Artanjans saprata, ka ne vienam ne otram neizdosies uzzināt neko jaunu.

Portoss no šīs divkaujas neko nebija sapratis. Viņš neizteica ne vārda, jo Aramiss deva zīmi, lai viņš klusē. Viņam vakariņas bija tikai vakariņas, bet tas Portosu pilnīgi apmierināja.

Tāpēc vakariņas pagāja brīnišķīgi.

Viņi runāja par karu. par finansēm, par mākslu un mīlestību.

Aramisu pārsteidza d'Artanjana piezīmes par politiku.

Aramisa izbrīnās pilnie skatieni kāpināja musketiera neuzticību, bet d'Artanjana neuzticēšanās radīja tādas pašas izjūtas Aramisā.

Beidzot d'Artanjans tīšām izmeta Kolbēra vārdu. Šo triecienu viņš bija pietaupījis uz beigām.

—   Kas ir Kolbērs? — bīskaps vaicāja.

„Nu, tas jau ir par daudz! — musketieris pie sevis noteica. — Nav ko snaust!"

Viņš izstāstīja par Kolbēru visu, ko vien Aramiss vēlējās zināt.

Vakariņas vai, drīzāk, Aramisa un d'Artanjana saruna ievilkās līdz vieniem naktī.

Tieši desmitos Portoss savā krēslā aizmiga un sāka krākt kā ērģeles.

Pusnaktī viņu pamodināja, lai sūtītu gulēt.

—    Hm! — viņš noņurdēja. — Šķiet, es aizsnaudos, kaut gan jūsu sarunas bija ļoti interesantas.

Vienos naktī Aramiss pavadīja d'Artanjanu uz viņam sagatavoto istabu, pašu labāko bīskapa pilī.

Musketiera rīcībā bija nodoti divi kalpi.

—    Rīt astoņos, — bīskaps teica, vēlot d'Artanjanam labu nakti, — ja vēlaties, dosimies izjādē; protams, Portoss arī mums noteikti pievienosies.

—   Astoņos? Tik vēlu? — d'Artanjans brīnījās.

—   Jūs zināt, ka man miegam nepieciešamas septiņas stundas.

—   Pareizi.

—   Ar labu nakti, mīļais draugs, — Aramiss sirsnīgi apkampa musketieri.

„Lieliski! — d'Artanjans nodomāja, kad aiz Aramisa aizvērās durvis. — Es celšos piecos."

Ar šādu lēmumu viņš apgūlās un cieši aizmiga.

XXV

Portoss sāk nožēlot, • ka atvedis d'Artanjanu

Tikko d'Artanjans nodzēsa sveci, Aramiss, kurš cauri aizkariem bija vērojis gaismu sava drauga istabā, uz pirkstgaliem klusi iezagās pie Portosa.

Milzis bija apgūlies jau pirms pusotras stundas un bija laiski izlaidies pējos.

Viņš gulēja pirmajā nomidzī, un to Portosam nespēja iztraucēt ne zvani, ne lielgabali.

Aramisa roka uzmanīgi un klusi atvēra viņa istabas durvis.

Bīskaps piegāja pie gulētāja. Biezais paklājs apslāpēja viņa soļus; starp citu, Portosa krācieni tik un tā nomāca visas pārējās skaņas.

Aramiss uzlika roku uz giganta pleca.

—   Mīļo Portos, celieties, — viņš nomurmināja.

Atomisa balss bija maiga un glāstoša, tomēr tajā skanēja pavēle, nevis pamudinājums. Roka viegli aizskāra plecu, bet arī pieskāriens pauda par briesmām.

Cauri miegam Portoss izdzirdēja balsi un sajuta pieskārienu.

Viņš sarāvās.

—   Kas te ir? — viņš noprasīja pērkondimdošā balsī.

—   Cst, tas esmu es, — Aramiss atteica.

—  Jūs, mīļais draugs? Kāpēc jūs mani modināt?

—   Lai pateiktu jums, ka jādodas ceļā.

—  Jādodas ceļā? Kurp?

—   Uz Parīzi.

Partoss uzlēca kājās un apsēdās, pievērsis Aramisam izbrīnā ieplestas acis.

—   Uz Parīzi?

—   Jā.

—   Ak tu kungs! — Portoss nopūtās un atkal apgūlās, kā bērns, kas pretojas auklei, lai novilcinātu vēl kādu stundiņu.

—   Trīsdesmit stundu jājiens, — Aramiss apņēmīgi piebilda. — Būs lieliski zirgi maiņai.

Portoss pakustināja kāju un nostenējās.

—   Nu, nu draudziņ, celieties augšā, — prelāts neatlaidās. Viņa balss sāka skanēt mazliet nepacietīgi.

Portoss izbāza no segas abas kājas.

—   Man noteikti jājāj? — viņš jautāja.

—   Katrā ziņā.

Portoss piecēlās no gultas, un tūlīt sienas un grīda sāka drebēt zem viņa soļiem, kas bija tik smagi it kā soļotu akmens statuja.

—    Mīļo Portos, Dieva dēļ, klusāk, — Aramiss lūdza, — jūs viņu pamodināsiet!

—   Jā, patiešām, — Portoss atbildēja pērkonīgā balsī, — es pavisam aizmirsu. Neraizējieties, es būšu piesardzīgs.

To teikdams, viņš nometa zemē jostu, pie kuras bija zobens, pistoles un maks.

No maka izbira monētas un šķindēdamas aizripoja katra uz savu pusi.

No šī trokšņa Aramisa asinis sāka vārīties, bet Portoss sāka skaļi smieties.

—   Ir gan joki! — tādā pat balsī viņš noteica.

—   Klusāk, Portos, klusāk!

—   Labi…

Viņš patiešām pa pusei pieklusināja balsi.

—   Es gribēju teikt, — Portoss turpināja, — ka tad, kad jāsteidzas, cilvēks visvairāk tūļājas, bet, kad jābūt klusam, tad visvairāk trokšņo.

—   Jā, tiesa gan. Apstrīdēsim šo viedokli, Portos. Stegsimies un klusēsim.

—   Jūs redzat, ka es cenšos, — teica Portoss, lēni vilkdams mugurā

veļu.

—   Ļoti labi.

—   Tātad tas ir steidzami?

—   Jā, un ļoti nopietni arī.

—   Oho!

—   Vai d'Artanjans jūs izprašņāja?.

—   Nemaz.

—   Nevar būt! Atcerieties.

—   Viņš man jautāja, ko es daru; es atbildēju: «Nodarbojos ar topogrāfiju." Es gribēju pateikt citu vārdu, to, ko jūs vienreiz teicāt, bet nekā nevarēju to atcerēties.

—  Jo labāk. Ko viņš vēl jums jautāja?

—  Jautāja, kas ir Žetārs?

—   Vēl?

—   Kas ir Žipenē?

—   Vai viņš gadījumā neredzēja mūsu nocietinājumu plānu?

—   Redzēja.

—   Velns parāvis!

—   Esiet mierīgs: es nodzēsu jūsu rakstīto. Nevienam neiešausies prātā, ka norādījumus par šiem darbiem devāt jūs.

—   Mūsu draugam ir lieliska redze.

—   No kā jūs baidāties?

—   Baidos, ka viss atklāsies, Portos. Jānovērš liela nelaime. Es pavēlēju aizslēgt visas durvis: d'Artanjanu līdz rītausmai neizlaidīs. Zirgs ir apseglots. Jūs aizceļosiet līdz pirmajam maiņas punktam un līdz pieciem rītā nojāsiet jau piecpadsmit ljē. Ejam.

Aramiss tik veikli apģērba Portosu kā vispieredzējušākais kambarsulainis.

Portosu tas mulsināja, bet tā kā viņš jau tāpat jutās izsists no sliedēm, tad nepretojās un tikai nemitīgi atvainojās.

Beidzot viņš bija gatavs. Aramiss paņēma viņu pie rokas un izveda ārā, likdams uzmanīgi kāpt no pakāpiena uz pakāpienu, neļaudams aizķerties aiz durvju stenderēm un pagriezdams te uz vienu, te otru pusi, it kā viņš būtu milzis, bet Portoss punduris.

Gars vadīja matēriju.

Pagalmā patiesi gaidīja apseglots zirgs.

Portoss uzlēca zirgā.

Aramiss pats paņēma zirgu pie pavadas un veda to pāri pagalmam, kas bija klāts ar salmiem, lai apslāpētu pakavu troksni. Bez tam bīskaps saspieda zirgam nāsis, lai tas nevarētu iezviegties.

Pie ārējiem vārtiem Aramiss pievilka sev tuvāk Portosu, kurš bija gatavs aizjāt, pat nepavaicājis, kāpēc viņš jāj.

—  Tagad, Portos, — bīskaps viņam pie auss pasacīja, — bez atpūtas līdz Parīzei: ēdiet, dzeriet un guliet zirgā, lieki nekavējot ne minūti.

—   Labi. Es neapstāšos ne reizi.

—    Šo vēstuli par katru cenu nododiet Fukē tieši rokās. Vajag, lai viņš to saņemtu rīt līdz pusdienlaikam.

—   Saņems.

—   Un atcerieties vienu, mans draugs.

—   Ko?

—   Jūs jājat pēc hercoga un pēra titula.

—   O! - Portoss izdvesa, acīm iemirdzoties. — Tādā gadījumā es aizaujošu turp diennakts laikā.

—   Pacentieties.

—   Nu, laidiet vaļā zirgu… Uz priekšu, Goliāt!

Aramiss atlaida nevis pavadu, bet zirga nāsis. Portoss iecirta piešus zirga sānos, un Goliāts satrakots aizauļoja.

Aramiss ar acīm sekoja jātniekam, kamēr tas izzuda tumsā; pēc tam viņš atgriezās pagalmā.

Musketiera istabā nebija nekādas kustības. Kalps, kas dežūrēja pie durvīm, nebija redzējis ne gaismu, ne arī dzirdējis kādu troksni.

Aramiss uzmanīgi aizslēdza ārdurvis, atlaida kalpu un likās gulēt.

D'Artanjans neko nenojauta, pamodies puspiecos, viņš jau iedomājās, ka guvis uzvaru.

Neapģērbies viņš pieskrēja pie loga, kas izgāja uz pagalmu. Patlaban ausa gaisma.

Pagalms bija tukšs; pat vistas vēl nebija atstājušas savas laktas. Neredzēja nevienu kalpu. Vārti bija aizslēgti.

«Lieliski, visur valda pilnīgs klusums, — d'Artanjans nosprieda. — Katrā gadījumā es esmu pamodies agrāk par visiem. Apģērbsimies."

D'Artanjans tūlīt izpildīja nodomāto.

Šoreiz viņš necentās ar Aņana tērpu radīt pilsētnieka vai garīdznieka iespaidu, par ko rūpējās iepriekš.Viņš pievilka stingrāk jostu, aizpogājās, nošķieba cepuri mazliet uz sāniem, un tā viņam izdevās daļēji atjaunot savu kareivīgo izskatu, kuru neieraudzījis, Aramiss bija juties tik pārsteigts.

Beidzis ģēbties, viņš šķietami frivoli, bez brīdinājuma, iegāja mājas saimnieka istabā.

Aramiss gulēja vai izlikās guļam.

Uz viņa nakts pults stāvāja bieza, atvērta grāmata; svece sudraba svečturī vēl dega. Tas rādīja, cik mierīgi prelāts pavadījis nakti un ar kādiem labiem nodomiem gatavojas pamosties.

Musketieris rīkojās ar bīskapu tāpat, kā tas ar Portosu. Viņš pieskārās bīskapa plecam.

Kļuva skaidrs, ka Aramiss tikai izlicies guļam, jo viņš, kam vienmēr bija trausls miegs, nepamodās uzreiz, bet lika d'Artanjanam atkārtot pieskārienu.

—   Ā, tas esat jūs? — viņš teica staipīdamies. — Cik patīkami! Ziniet, miegā es biju pavisam aizmirsis, ka jūs viesojaties pie manis. Cik pulkstenis?

—   Nezinu, — mazliet samulsis atteica d'Artanjans. — Šķiet, ir agrs, bet man vēl no dienesta laikiem palicis paradums mosties līdz ar saullēktu.

—   Vai jūs gribat izjāt tūlīt pat? — Aramiss apvaicājās. — Liekas, vēl ir ļoti agrs. Atceros, ka mēs norunājām izjāt astoņos.

—    Var jau būt; bet man tā gribējās redzēties ar jums, ka es sev teicu: jo ātrāk, jo labāk.

—    Bet man taču nepieciešams gulēt septiņas stundas, — Aramiss žēlojās. — Ņemiet vērā, ka es ar to rēķinājos, un man vajadzēs atgūt zaudēto.

—  Man gan liekas, ka agrāk jums tā nepatika gulēt. Jums bija karstas asinis, un jūs nekad nevāļājāties pa gultu.

—   Tieši tāpēc tagad man patīk pagulēt.

—   Atzīstieties nu, ka astoņos jūs gribējāt tikties ne jau gluži miega

dēļ.

—   Es baidos, ka jūs smiesieties par mani, ja es pateikšu patiesību.

—   Runājiet.

—   No sešiem līdz astoņiem es esmu pieradis lūgties.

—   Es nezināju, ka bīskapiem jāievēro tik stingri noteikumi.

—   Dārgais draugs, bīskapiem ārējā pieklājība jāievēro stingrāk nekā kādam zemākam baznīcas kalpam.

—   Velns parāvis! Tie nu ir vārdi, kas mani samierina ar jūsu svētību: ārējā pieklājība! Tā jau ir īsta musketiera valoda! Lai dzīvo ārējā pieklājība!

—   Neslavējiet mani par tiem, bet drīzāk piedodiet. Man izlauzās ļoti pasaulīgi un laicīgi vārdi.

—   Tātad man jāiet prom?

—   Man jākoncentrējas, dārgais draugs.

—   Labi, es aizeju. Bet lūdzu, saīsiniet savas apceres un lūgšanas ķecera, vārdā d'Artanjans, dēļ. Es alkstu parunāties ar jums.

—   Labi, mans draugs, es apsolu, ka pēc pusotras stundas…

—   Pusotru stundu apceres un lūgšanas! Mans dārgais! Vai nevar tās saīsināt?

Aramiss iesmējās.

—   Jūs esat tikpat apburošs, jauns un jautrs! — viņš noteica. — Jūs esat ieradies manā bīskapijā, lai sanaidotu mani ar debesu svētību.

—   Ak tā!

—    Es nekad neesmu varējis pretoties jūsu valdzinājumam, d'Artanjan! Jūsu ierašanās man maksās dvēseles glābšanu.

D'Artanjans iekoda lūpā.

—    Labi, — viņš noteica, — es uzņemos šo grēku. Ātri pār metiet krustu, noskaitiet „Mūsu tēvs" un ejam!

—   Cst, — Aramiss brīdināja. — Mēs vairs neesam vieni. Es dzirdu, ka kāds nāk šurp.

—   Sūtiet viņus prom.

—   Nedrīkst. Vakar es noteicu viņiem pieņemšanu. Tas ir jezuītu kolēģijas direktors un dominikāņu klostera priekšnieks.

—  Jūsu štābs? Lieliski.

—   Ar ko jūs nodarbosieties pa šo laiku?

—   Pamodināšu Portosu un kopā ar viņu gaidīšu jūsu apspriedes beigas.

Aramiss nepakustināja ne aci.

—   Ejiet, — viņš mudināja.

D'Artanjans devās uz durvju pusi.

—   Starp citu, vai jūs zināt, kurā istabā ir Portoss?

—   Nē, bet es pajautāšu.

—   Ejiet pa gaiteni un atveriet otrās durvis pa kreisi.

—   Pateicos. Uz redzēšanos.

D'Artanjans aizsoļoja virzienā, ko bija norādījis bīskaps.

Pēc desmit minūtēm viņš atgriezās.

Aramiss sēdēja starp dominikāņu klostera priekšnieku un jezuītu kolēģijas galvu tieši tādā pat pozā, kādā musketieris jau reiz bija viņu redzējis Krevkēras viesnīcā.

Svešo klātbūtne musketieri nesamulsināja.

—   Kas noticis? — Aramiss mierīgi apvaicājās. — Liekas, jūs gribat man kaut ko teikt, dārgais draugs?

—    Lieta tā, ka Portosa nav istabā, — d'Artanjans atbildēja, cieši skatīdamies uz Aramisu.

—   Kur tad viņš var būt?

—   Es to jautāju jums.

—   Jūs nevienam nevaicājāt?

—   Vaicāju.

—   Ko jums atbildēja?

—   Portoss bieži atstājot māju, nevienu nebrīdinājis, un droši vien viņš esot aizgājis vai aizjājis.

—   Ko tad jūs darījāt?

—   Es aizgāju uz stalli, — musketieris mierīgi teica.

—   Kāpēc?

—   Lai paskatītos, vai Portos ir aizjājis.

—   Un? — bīskaps apvaicājās.

—   Piektajā steliņģī trūkst zirga, vārdā Goliāts.

Musketieris bija ļoti satraukts, bet Aramiss bija pati laipnība.

—   O, es saprotu, — Aramiss teica, mirkli padomājis. — Portoss aizjāja, lai sagādātu mums pārsteigumu.

—   Pārsteigumu?

—    Jā. Kanāls, kas tek no šejienes līdz jūrai, ir slavens ar savām pilēm, prīkšķēm un mērkaziņām; tās ir Portosa iemīļotais medījums. Viņš atnesis mums brokastīm kādu duci garšīgu putnu.

—   Jūs domājat?— d'Artanjans noprasīja.

—    Es esmu pārliecināts. Kur gan citur viņš varētu būt? Es esmu pārliecināts, ka viņš paņēmis līdz šauteni.

—   Varbūt, — d'Artanjans noteica.

—   Zināt ko, dārgais draugs? Sēdieties zirgā un panāciet viņu.

—   Labi, — d'Artanjans teica. — Tūlīt došos ceļā.

Aramiss pašķindināja zvanu un lika sulainim parūpēties, lai apseglo zirgu, kuru d'Artanjana kungs izvēlēsies.

Pie durvīm sulainis pakāpās sāņus, lai palaistu sev pa priekšu musketieri.

Tajā pašā brīdī sulaiņa acis sastapās ar viņa kunga acīm. Viegla uzacs kustība gudrajam novērotājam parādīja, kas darāms.

D'Artanjans uzlēca seglos. Aramiss dzirdēja, kā pa bruģi attālinās pakavu klabēšana.

Pēc mirkļa atgriezā kalps.

—   Nu? — bīskaps vaicāja.

—  Monsinjor, viņš aizjāja gar kanālu uz jūras pusi, — kalps atbildēja.

—   Labi, — Aramiss atteica.

Musketieris bija jau pārvarējis savas sākotnējās aizdomas un jāja uz okeāna pusi, cerēdams starp kāpām vai uz kāda sēkļa ieraudzīt Portosa milzīgo stāvu.

D'Artanjans meklēja divas stundas; beidzot viņš atgriezās mājās.

„Droši vien mēs pagājām viens otram garām, — viņš domāja, — un tagad abi draugi gaida mani atgriežamies."

D'Artanjans kļūdījās. Viņš neatrada Portosu bīskapa namā, tāpat kā nebija atradis kanāla malā.

Kāpņu augšā viņu sagaidīja Aramiss ar bēdīgu seju.

—   Vai jūs nepanāca, dārgo d'Artanjan? — viņš jau no tālienes uzsauca.

—   Nē. Vai jūs sūtījāt man kāu pakaļ?

—   Dārgais draugs, es esmu izmisumā, ka liku jums jāt veltīgi. Septiņos atnāca garīdznieks no Senpaternas. Pa ceļam viņš sastapis di Va- lonu, kas slepus aizjājis, nevēlēdamies nevienu modināt; Portoss uzdevis viņam pateikt, ka viņš baidās, vai viņa prombūtnē kaut ko nesaputros, un tāpēc viņš nolēmis, izmantojot paisumu, atgriezties Belilā.

—   Goliāts taču nevarēja jāt četrus ljē pa jūru?

—   Tur ir veseli seši, — Aramiss viņu izlaboja.

—   Jo vairāk.

—   Tāpēc ari, miļais draugs, — prelāts, mīlīgi smaidīdams, noteica, — Goliāts stāv stallī un izskatās ļoti apmierināts, ka viņam mugurā vairs nesēž Portoss.

Patiešām zirgs bija atvests atpakaļ no tās vietas, kur milzis sēdās citā zirgā. Tāds bija prelāta rīkojums, kas pievērsa uzmanību itin visiem sīkumiem.

Musketieris izlikās, ka pilnīgi notic šim paskaidrojumam.

Viņš sāka izlikties, jo radušās aizdomas aizvien vairāk pastiprinājās un pieauga.

Brokastu laikā viņš sēdēja starp jezuītu un Aramisu un cītīgi smaidīja pretī sēdošajam dominikānim, kura gaļīgā seja viņam riebās.

Lepnās brokastis ievilkās. Galdu rotāja lieliski spāņu vīni, skaistas Morbigānas austeres, izmeklētas zivis no Luāras grivas, milzīgās Penbefas garneles un maiga putnu gaļa.

Pēc brokastīm d'Artanjans ietiecās:

—   Iedodiet man šauteni.

—   Jūs gribat doties medībās?

—   Es domāju, ka man vislabāk nodarboties ar tām, kamēr es gaidu Portosu.

—   Paņemiet no sienas kuru šauteni gribat.

—   Jūs nejāsiet kopā ar mani?

—   Ak, dārgais draugs, es to ļoti vēlētos, bet bīskapiem medības ir aizliegtas.

—   Ā! — d'Artanjans atbildēja. — Es to nezināju.

—    Bez tam, — Aramiss teica, — līdz divpadsmitiem es esmu aizņemts.

—   Tātad man bus jāiet medībās vienam pašam? — d'Artanjans jautāja.

—   Diemžēl jā. Galvenais, atgriezieties uz pusdienām.

—   Pie jums dod ēst tik labi, ka es nevaru neatgriezties.

D'Artanjans piecēlās no galda, paklanījās saviem galdabiedriem, paņēma šauteni, bet tā vietā, lai dotos medībās, aizsteidzās uz mazo Vannas ostu.

Viņš veltīgi skatījās atpakaļ, pūlēdamies noskaidrot, vai viņam seko, nebija redzams nekas un neviens.

Par divdesmit pieciem livriem viņš noīrēja mazu zvejnieku laivu un pusdivpadsmitos atīrās no krasta, pilnīgi pārliecināts, ka viņam neviens neseko.

Patiešām, viņam pakaļ neviens nejāja. Taču baznīcas augšējā zvanu tornī jau no rīta stāvēja jezuīts un ar spēcīgu tālskati nepalaida garām nevienu viņa soli.

Bez ceturkšņa divpadsmitos Aramiss uzzināja, ka d'Artanjana laiva dodas uz Belilu.

Laiva gāja ātri; spirgts un spēcīgs ziemeļrietumu vējš to nesa uz Belilu.

Jo vairāk d'Artanjans tuvojās mērķim, jo vērīgāk viņš pētīja krastu. Krastā vai arī nocietinājumos viņš ar acīm meklēja košo apģērbu un ma- sīvo stāvu.

D'Artanjana meklējumi bija veltīgi: viņš izkāpa, nevienu neieraudzījis, un pirmais sastaptais kareivis, kam viņš jautāja, pateica, ka barona kungs vēl nav atgriezies no Vannas.

Netērēdams lieki ne minūti, d'Artanjans pavēlēja stūresvīram ieturēt kursu uz Sarzo ragu.

Neskatoties uz ātro braucienu, d'Artanjanu mocīja nepacietība un īgnums, par ko vislabāk varētu liecināt laivas klājs, ko viņš mīdīja trīs stundas.

Laiva piestāja krastmalā, un no turienes d'Artanjans vienā mirklī sasniedza bīskapa pili.

Ar savu ātro atgriešanos viņš domāja samulsināt Aramisu. Viņam gribējās pārmest Aramisam viltību un izdarīt to atturīgi, bet pietiekoši smalkā veidā, liekot Aramisam saprast, kādas sekas var būt tādai rīcībai, un līdz ar to likt viņam kaut daļēji atklāt noslēpumu. Ar vārdu uzbrukumu kā ar durkļu triecienu viņš cerēja saraut noslēpumu tīklu, kas apvija Aramisu un piespiest viņu būt atklātam.

Priekšistabā viņš sastapa kambarsulaini, kas, muļķīgi smaidīdams, aizšķērsoja viņam ceļu.

—    Pie viņa svētības! — d'Artanjans uzsauca, pulēdamies pastumt kambarsulaini sāņus.

—   Pie viņa svētības?

—   Nu, jā, protams. Vai tad tu, muļķi, mani nepazīsti?

—    Protams, pazīstu, jūs esat ševaljē d'Artanjans. Bet viņa svētības nav mājās.

—   Ko? Viņa svētības nav mājās? Kur tad viņš ir?

—   Aizbrauca.

—   Kurp?

—   Nezinu, bet varbūt viņa svētība paziņo jums to vēstulē, ko viņš uzdeva man atdot jūsu žēlastībai.

Kambarsulainis izņēma no kabatas vēstuli.

—    Dod ātrāk, putnubiedēkli! — d'Artanjans uzkliedza, izraudams vēstuli kalpam no rokām. — Jā, jā, — viņš piemetināja, pārlaidis acis pirmajām rindiņām. — O, jā, es saprotu!

Viņš pusbalsī izlasīja:

«Dārgais draugs!

Man jādodas uz vienu no manas bīskapijas draudzēm ārkārtīgi steidzamās darīšanās. Es cerēju satikties ar Jums pirms prombraukšanas, bet tagad esmu zaudējis cerību uz to, jo Jūs droši vien pavadīsiet divas trīs dienas kopā ar mūsu mīļo Portosu.

Izklaidējieties, bet necentieties sacensties ar viņu pie galda; to es neieteiktu pat Atosam viņa labākajos gados.

Uz redzēšanos, dārgais draugs! Ticiet man, es dziļi nožēloju, ka nevarēju labāk un ilgāk baudīt Jūsu patīkamo sabiedrību.

—   Velns parāvis! — d'Artanjans šķendējās. — Mani ir apveduši ap stūri! Ek, es muļķis, stulbenis, trīskāršais idiots! Nu, bet paskatīsimies, kas raudās pēdējais. Mani piemānījuši. Kā mērkaķi, kam iesmērēts tukšs rieksts!

Iecirtis pļauku smaidošajam kambarsulainim, musketieris izskrēja no bīskapa pils.

Lai arī cik labs būtu Sesks, tik straujam jātniekam viņš nederēja. Tāpēc pasta kantorī d'Artanjans izvēlējās zirgu, kurš, pateicoties musketiera piešiem un atlaistajai pavadai, pierādīja, ka brieži nebūt nav visātrākie skrējēji pasaulē.

XXVI

D'Artanjanss steidzas, Portoss krāc, Aramiss dod padomu

Trīsdesmit vai trīsdesmit piecas stundas pēc iepriekš aprakstītajiem notikumiem Fukē sēdēja savā kabinetā mums jau pazīstamajā Senmandē namā un strādāja, kā parasti, pavēlējis nevienu nepieņemt.

Pēkšņi pagalmā iedrāzās kariete, ko vilka četri putās nodzīti zirgi.

To acīmredzot gaidīja, jo četri sulaiņi metās pie karietes durvīm un atvēra tās.

Fukē piecēlās no sava rakstāmgalda un ātri piegāja pie loga, vērodams, kā no karietes izkāpj atbraukušais viesis, ar pūlēm pieveikdams trīs pakāpienus un atbalstīdamies uz sulaiņu pleciem.

Kad viņš nosauca savu vārdu, viens no kalpiem skriešus metās uz ieeju un pazuda pils priekštelpā. Sulainis steidzās paziņot par viesa ierašanos savam kungam, bet viņam nemaz nevajadzēja klauvēt pie kabineta durvīm.

Fukē jau stāvēja uz sliekšņa.

—   Viņa svētība Vannas bīskaps, — sulainis pieteica.

—   Labi, — Fukē atbildēja.

Noliecies pāri margām, viņš redzēja, ka Aramiss jau sāk kāpt augšup pa pakāpieniem, un teica:

—   Jūs, mans draugs? Tik ātri?

—   Jā, es. Bet, kā redzat, galīgi izmocīts un noguris.

—   Ak, nabaga draugs! — Fukē teica, piedāvādams Aramisam roku, uz kuras tas atbalstījās.

Visi kalpotāji godbijīgi atkāpās.

—    Nekas! — Aramiss atsaucās. — Par to nekas, ja es esmu šeit. Tas ir vissvarīgākais.

—   Runājiet ātrāk, — Fukē teica, aizslēgdams kabineta durvis.

—   Vai mūs neviens nenoklausās? .

—   Esiet mierīgs.

—   Vai di Valons ieradās?

—   Jā.

—   Jūs saņēmāt manu vēstuli?

—   Jā. Acīmredzot lieta ir nopietna, ja tā prasīja jūsu ierašanos Parīze tai laikā, kad esat tik nepieciešams citur.

—   Jā, tā ir ļoti nopietna.

—   Es jums pateicos. Bet kas tad ir noticis? Tomēr, Dieva dēļ, vispirms atpūtieties, dārgais draugs. Jūs esat drausmīgi bāls.

—    Man patiešām nav labi. Tomēr nepievērsiet man uzmanību. Vai di Valons jums neko neteica, atdodams vēstuli?

—   Nē. Es izdzirdēju troksni, piegāju pie loga un ieraudzīju kaut ko, kas līdzinājās marmora jātniekam. Es izgāju pie viņa; viņš man pastiepa vēstuli, un tūlīt viņa zirgs nogāzās.

—   Bet viņš pats?

—    Viņš arī nokrita. Viņu pacēla un aiznesa uz istabu. Es izlasīju vēstuli un iegāju pie viņa, lai izvaicātu sīkāk, bet viņš tik cieši bija aizmidzis, ka nebija iespējams viņu pamodināt. Man kļuva viņa žēl; es pavēlēju novilkt baronam zābakus un netraucēt viņu.

—   Labi. Lūk, kas noticis. Vai jūs Parīzē redzējāt d'Artanjanu?

—  Protams. Tas ir gudrs un arī cildens cilvēks, kaut gan mūsu draugi Liodo un d'Emerī gāja bojā viņa dēļ.

—  Jā, diemžēl. Tūrā es satiku kurjeru, kas veda man Gurvija vēstuli un Pelisona ziņojumu. Vai jūs pārdomājāt šo notikumu?

—   Jā.

—   Jūs sapratāt, ka tas bija tiešs uzbrukums jums?

—   Atzīstos, ka man arī ienāca prātā šī drūmā doma.

—   Tikai nekļūdieties… Es jūs lūdzu, nekļūdieties… uzklausiet mani… Atgriezīsimies pie d'Artanjana. Kādos apstākļos jūs viņu redzējāt?

—   Viņš ieradās ar karaļa čeku pēc naudas.

—   Karaļa personīgo čeku?

—   Karaļa parakstītu.

—   Redziet nu! Tad ziniet, ka d'Artanjans pārģērbies ieradās Belilā. Viņš uzdevās par pārvaldnieku, kam saimnieks uzdevis nopirkt zemes ga- bālus sāls ieguvei. D'Artanjanam ir tikai viens saimnieks — karalis; tātad viņu sūtīja karalis. Viņš redzēja Portosu.

—  Kas ir Portoss?

—  Piedodiet, es pārteicos. Belilā viņš satika di Valonu un tagad zina ne sliktāk par mums, ka Belila ir nocietināta.

—   Tātad jūs domājat, ka viņu sūtījis karalis? — Fukē domīgi pārjautāja.

—  Nešaubos.

—   Un karaļa rokās d'Artanjans ir bīstams ierocis?

—   Pats bīstamākais no visiem.

—   Tad es būšu jau no paša pirmā acu uzmetiena novērtējis viņu pareizi.

—   Kā?

—   Es gribēju dabūt savā pusē.

—  Ja jūs saskatījāt, ka tas ir drosmīgākais, gudrākais un veiklākais cilvēks Francijā, tad jūs novērtējāt pareizi.

—  Tātad katrā ziņā viņš jāpārvilina pie mums.

—  Ko? D'Artanjanu?

—   Vai tad jūs nedomājat tāpat?

—   Domāju gan, bet jūs viņu nepārvilināsiet.

—  Kāpēc?

—   Tāpēc, ka mēs palaidām garām izdevīgu brīdi. Viņam bija nesaskaņas ar galmu, un tās vajadzēja izmantot. Pēc tam viņš pabija Anglijā, sekmēja restaurāciju, ieguva īpašumu un beidzot atgriezās karaļa dienestā. Tas nozīmē, ka viņam par to labi maksā.

—   Mēs viņam dosim vairāk, un tas ir viss.

— O, atvainojiet, kungs. D'Artanjanam ir tikai viens vārds un, ja viņš reiz to devis, tad atpakaļ neņem.

—  Ko tad jūs iesakāt? — Fukē satraukts teica.

—   Es uzskatu, ka drausmīgais trieciens jāatvaira.

—  Kā?

—   Pagaidiet… D'Artanjans ieradīsies pie karaļa ar atskaiti.

—   Es domāju, ka jūs viņu esat krietni vien apsteidzis.

—  Apmēram par desmit stundām.

—  Tātad nav ko steigties.

Aramiss pakratīja galvu.

—   Paskatieties uz mākoņiem, kas traucas pa debesīm, un bezdelīgām, kas šķeļ gaisu. D'Artanjans ir ātrāks par mākoņiem un putniem; d'Artanjans ir kā vējš, kas tos nes uz priekšu. Tas ir pārcilvēks. Viņš ir mans vienaudzis, un es viņu pazīstu trīsdesmit piecus gadus.

—   Ko tad lai dara?

—    Paklausieties, kā es rēķinu, Fukē kungs. Es aizsūtīju di Valonu pie jums divos naktī; viņš izjāja astoņas stundas pirms manis. Kad viņš ieradās?

—   Apmēram pirms četrām stundām.

—   Redziet nu! Es atbraucu četras stundas ātrāk kā viņš, bet Portoss ir lielisks jātnieks. Ceļā viņš nodzina astoņus zirgus; pa ceļam es redzēju to līķus. Es nojāju piecdesmit ljē ar pasta zirgiem, bet man ir podagra un nierakmeņi, vārdu sakot, es pārguru līdz nāvei. Tūrā es biju spiests atpūsties; no turienes es pusdzīvs braucu tālāk ar karieti. Mana ekipāža gandrīz apgāzās; reizēm es gulēju uz tās sēdekļa, reizēm uz sienas, bet visi četri zirgi kāpa augšup pa stāvu sienu. Beidzot es ierados šeit, apsteidzis Portosu par četrām stundām. D'Artanjans nesver trīssimt mārciņas kā Portoss; viņam nav podagras un nierakmeņu kā man; tas nav jātnieks, bet kentaurs. Kaut gan viņš aizkuģoja uz Belilu tad pat, kad es devos uz Parīzi, un es izbraucu par desmit stundām agrāk, d'Artanjans ieradīsies divas stundas pēc manis.

—   Viņu var aizkavēt kāda nejaušība.

—   Viņam nejaušības nemēdz gadīties.

—   Bet ja nu nebūs zirgu?

—   Viņš pats skries ātrāk par zirgiem.

—   Tas nu gan ir cilvēks!

—  Jā, es šo cilvēku mīlu un apbrīnoju. Es viņu mīlu, jo viņš ir labs, cēlsirdīgs, godīgs; es viņu apbrīnoju, jo viņš man ir cilvēka varenības iemiesojums. Mīlot un dziļi cienot viņu, es tomēr no viņa baidos un piesargājos. Tātad es varu tikai secināt, ka pēc divām stundām d'Artanjans ieradīsies. Apsteidziet viņu, brauciet uz Luvru un satiecieties ar karali, pirms pie viņa ieradisīes d'Artanjans.

—   Ko lai es saku karalim?

—   Neko. Uzdāviniet viņam Belilu.

—   Ak, d'Erblē, d'Erblē! Cik daudz plānu sagrūst! — Fukē iesaucās. — Un tik pēkšņi!

—   Ja viens plāns nav izdevies, vienmēr var izdomāt un realizēt citu. Nekad nevajag krist izmisumā. Brauciet, kungs, brauciet ātrāk!

—   Bet mūsu izlases garnizons? Karalis to tūlīt nomainīs.

—   Kad šīs garnizons izkāpa Belilas krastā, tas bija uzticīgs karalim; tagad tas ir jūsu. Tas pats notiks ar jebkuru citu pēc divām nedēļām. Nevajag apsteigt notikumus. Vai jūs patiešām vēlaties paturēt divus trīs pulkus tā vietā, lai pēc gada pakļautu sev veselu armiju? Vai tad jūs nesaprotat, ka pašreizējā garnizona kareivji jums sagādās piekritējus La- rošelā, Nantē, Bordo, Tulūzā, visur, kur tos aizsūtīs? Brauciet pie karaļa, Fukē kungs, brauciet. Laiks iet, un, kamēr mēs vilcināsimies, d'Artanjans lido kā bulta.

—    D'Erbrē kungs, jūs zināt, ka katrs jūsu vārds ir kā sēkla, kas manā prātā uzdīgst un nes augļus. Es braucu uz Luvru.

—    Atcerieties, ka d'Artanjanam nav jājāj caur Senmandē. Viņš dosies taisnā ceļā uz Luvru; šī stunda jāatrēķina no laika, kas mums ir rezervē.

—   D'Artanjanam varbūt ir viss, bet viņam nav manu angļu zirgu. Es būšu Luvrā pēc divdesmit piecām minūtēm.

Netērējot velti ne sekundi, Fukē pavēlēja padot zirgus. Aramiss paguva vienīgi viņam pateikt:

—   Atgriezieties tikpat ātri kā aizbraucāt; es nepacietīgi gaidīšu jūs.

Pēc piecām minūtēm ministrs gluži kā vēja spārniem jau lidoja uz

Parīzi.

Aramiss lūdza viņam parādīt istabu, kurā atpūšas Portoss.

Portoss gulēja gultā. Viņa seja bija sarkana, drīzāk gan violeta, acis pietūkušas, mute pavērta. Logu stikli drebēja no viņa krācieniem, kas, likās, nāca no pašiem sirds dziļumiem.

Skatoties uz viņa muskuļiem, izpūrušajiem un pie pieres pielipušajiem matiem, uz zoda un plecu cilāšanos, nevarēja neizjust sava veida sajūsmu: tik liels spēks kļūst gandrīz dievišķīgs.

Pēc Pelisona pavēles kalps bija pārgriezis Portosa zābakus, jo citādi tos novilkt nebija ne mazāko cerību. Četri sulaiņi veltīgi nopūlējās to izdarīt. Viņiem pat neizdevās pamodināt Portosu.

Zābakiem pārgrieza siksniņas, novilka tos, un milža kājas nokrita atpakaļ gultā. Pārgrieza arī drēbes un atbrīvoja viņu no tām; tad aiznesa viņu uz vannu un veselu stundu noturēja siltā ūdenī; uzvilka viņam tīru veļu; ielika sasildītā gultā.

Tas prasīja lielas pūles. Kalpu darbošanās varētu pat mirušu pamodināt, bet Portoss nepavēra acis un ne uz mirkli neapklusa viņa varenie krācieni.

Kalsnais un nervozais Aramiss piesauca palīgā visu savu vīrišķību un, pārvarot nogurumu, gribēja vēl pastrādāt ar Gurvilu un Pelisonu, bet zaudēja samaņu, nokrita krēslā un vairs nespēja piecelties.

Viņu aiznesa uz blakus istabu. Atpūta un ērtā gulta drīz vien nomierināja viņa satraukto prātu.

XXVII

Fukē rīkojas

Pa to laiku Fukē drāzās uz Luvru savos angļu zirgos.

Karalis strādāja ar Kolbēru.

Pēkšņi Ludviķis kļuva domīgs. Laiku pa laikam viņam ienāca prātā abi nāves spriedumi, ko viņš bija parakstījis savas valdīšanas sākumā.

Kad viņš sēdēja ar vaļā acīm, tie parādījās viņa priekšā kā divi sēru auti. Kad viņš nolaida plakstus, parādījās divi asins plankumi.

—    Kolbēra kungs, — viņš pēkšņi sacīja intendantam, — man reizēm šķiet, ka cilvēki, ko es notiesāju pēc jūsu ieteikuma, namaz nebija tik vainīgi.

—   Jūsu majestāte, viņi tika izvēlēti no visa pārpircēju bara, lai sodītu viņus par biedinājumu citiem.

—   Kas viņus izvēlējās?

—   Nepieciešamība, valdniek, — Kolbērs vēsi atteica.

—   Nepieciešamība! Varens vārds! — jaunais karalis čukstēja.

—   Varena dievība, jūsu majestāte.

—   Tie bija finansu superintendanta uzticami draugi, vai ne?

—   Jā, jūsu majestāte, tie bija viņa draugi, kas par viņu būtu gatavi atdot dzīvību.

—   Viņi to izdarīja, — karalis noteica.

—   Tiesa gan, bet, par laimi, veltīgi, un tas viņu nodomos nebija paredzēts.

—   Cik naudas šie cilvēki bija piesavinājušies?

—   Apmēram desmit miljonus, pie tam seši viņiem tika konfiscēti.

—   Un šī nauda ir manā kasē? — karalis ar riebumu apvaicājās.

—   Jā, jūsu majestāte; bet šī konfiskācija, kurai bija jāizputina Fukē, viņu nemaz neskāra.

—   Ko no tā var secināt, Kolbēra kungs?

—   Es uzskatu, ka, ja jau Fukē sacēla pret jūsu majestāti dumpinieku baru, lai atsvabinātu no soda savus draugus, tad viņš sacels veselu armiju, kad viņam pašam vajadzēs izbēgt no atmaksas.

—   Es brīnos, — karalis teica, — ka, būdams tādās domās par Fukē, jūs man jau sen nedevāt padomu.

—   Kādu padomu, jūsu majestāte?

—    Vispirms pasakiet man skaidri un noteikti, ko jūs domājat par Fukē?

—   Valdniek, es domāju, ka Fukē neapmierinās tikai ar naudas raušanu kā kardināls Mazarīni, tā atņemot jūsu majestātei daļu no jūsu varenības, bet viņš arī piesaista sev visus jautras un greznas dzīves cienītājus, pielūdzējus tam, ko dīkdieņi sauc par poēziju, bet politiķi par samaitātību; viņš saceļ pret jums, valdniek, jūsu pavalstniekus un līdz ar to ierobežo jūsu karaļa tiesības un, ja tā turpināsies, viņš no jūsu majestātes izveidos vāju un nenozīmīgu karali.

—   Kā tādus nodomus sauc, Kolbēra kungs?

—   Par valsts noziegumu.

—   Un ko dara ar tādiem noziedzniekiem?

—   Viņus arestē, tiesā un soda.

—    Vai jūs esat pārliecināts, ka Fukē nodomājis izdarīt noziegumu, ko jūs viņam piedēvējat?

—  Vēl vairāk, valdniek. Viņš jau ķēries pie savu nodomu īstenošanas. Viņa nodevībai ir acīmredzams taustāms lietišķs pierādījums.

—   Kāds?

—  Es uzzināju, ka Fukē nocietina Belilu.

—  Ar kādu mērķi?

—   Lai ar laiku varētu aizsargāties pret savu karali.

—  Ja tas ir taisnība, Kolbēra kungs, — Ludviķis sacīja, — tad nekavējoties jārīkojas tā, kā jūs teicāt: Fukē jāarestē.

—   Neiespējami!

—  Liekas, es jau jums aizrādīju, ka tie, kas man kalpo, nedrīkst izteikt šo vārdu.

—  Jūsu majestātes kalpi nevar traucēt Fukē būt par superintendantu.

—   Un kas par to?

—   Pateicoties šim amatam, viņa pusē ir viss parlaments, tāpat kā visa armija — pateicoties viņa devīgumam, visi rakstnieki — pateicoties viņa laipnībai, visa muižniecība — pateicoties viņa dāvanām.

—  Citiem vārdiem sakot, es esmu bezspēcīgs pret Fukē?

—  Jā, vismaz pašlaik, jūsu majestāte.

—  Jūs esat slikts padomnieks, Kolbēra kungs.

—   O nē, jūsu majestāte, es neapmierinos tikai ar to, ka norādu briesmas.

—   Diezgan. Kā tad šo milzi var nogāzt?

Karalis rūgti iesmējās.

—   Viņš ir pacēlies, pateicoties naudai, uzvariet viņu arī ar naudu, jūsu majestāte.

—  Atņemt viņam amatu?

—  Tas ir slikts līdzeklis.

—   Norādiet labāku.

—  Izputiniet viņu.

—  Kā?

—   Izmantojiet izdevību.

—  Kādu?

—  Tagad, piemēram, viņa karaliskā augstība precēsies. Kāzām jābūt krāšņām. Tā ir lieliska iespēja pieprasīt no viņa miljonu. Fukē, kurš labprāt maksā divdesmit tūkstošus, kad jāmaksā tikai pieci, protams, bez grūtībām atradīs arī miljonu jūsu majestātei.

—  Labi, — Ludviķs XIV noteica.

—  Ja jūsu majestāte izrakstītu orderi, es pats aizsūtītu pēc naudas.

Kolbērs piebīdīja karalim papīru un iedeva spalvu.

Šajā brīdī atvērās durvis, un sulainis pieteica finansu superintendantu.

Ludviķis nobāla.

Kolbērs nometa spalvu un atgāja no karaļa, pār kuru viņš kā ļaunais gars meta tumšu ēnu.

Ienāca Fukē, un kā jau pieredzējis galminieks no pirmā acu uzmetiena saprata, kas notiek.

Situācija nebija viņam izdevīga, kaut arī viņš apzinājās savu spēku. Kolbēra mazās, melnās ačeles, kas spīdēja skaudībā, un Ludviķa XIV gaišais, dusmās kvēlojošais skatiens nesolīja neko labu.

Klusums, ar kādu tika sagaidīts Fukē, uzreiz brīdināja viņu par draudošajām briesmām.

Karalis klusēja, kamēr Fukē atnāca līdz telpas vidum. Ludviķa jauneklīgais kautrīgums apvaldīja viņu. Fukē izmantoja izdevību.

—   Valdniek, — viņš iesāka, — es nepacietīgi gaidīju iespēju tikties ar jūsu majestāti.

—   Kāpēc? — karalis jautāja.

—  Tāpēc, ka gribēju paziņot jūsu majestātei labus jaunumus.

Kaut gan Kolbēram nepiemita Fukē augstsirdība un cildenums, daudzējādā ziņā viņi bija līdzīgi, un Kolbērs bija tikpat vērīgs un tikpat labi pazina cilvēkus. Bez tam viņš spēja apvaldīt sevi, un tas liekuļiem dod iespēju pārdomāt un sagatavot pēc iespējas spēcīgāku triecienu.

Viņš uzminēja, ka Fukē nolēmis pats saņemt viņa triecienu. Kolbēra acis iespīdējās.

—   Kādus jaunumus? — karalis prasīja.

Fukē uzlika uz galda kādu papīriņu.

—   Lūdzu jūsu majestāti uzmest aci šim darbam, — viņš teica.

Karalis lēni atrullēja papīru.

—   Plāni? — viņš jautāja. — Kas tas ir?

—  Jauns cietoksnis, valdniek.

—   Ā, — karalis noteica, — tātad jūs nodarbojaties ar taktiku un stratēģiju, Fukē kungs?

—   Es nodarbojos ar visu, kas var noderēt jūsu majestātes varas nostiprināšanai, — Fukē atbildēja.

—   Lieliski rasējumi, — karalis teica.

—  Jūsu majestāte, bez šaubām, orientējas šajā plānā? — Fukē sacīja, noliekdamies pār papīru. — Tie ir mūri; te — forti un pirmā nocietinājumu līnija.

—   Kas ir apkārt?

—   Jūra.

—   Kas tā par vietu?

—   Belila, — Fukē vienkārši atbildēja.

Izdzirdējis šo vārdu, Kolbērs tik strauji sakustējās, ka karalis atskatījās, aicinādams viņu būt savaldīgākam.

Acīmredzot superintendantu nemaz nemulsināja ne Kolbēra kustība, ne karaļa brīdinošais skatiens.

—   Tātad jūs likāt nocietināt Belilu, Fukē kungs?

—   Jā, valdniek, un es atvedu plānus un aprēķinus jūsu majestātei, — Fukē atbildēja. — Es iztērēju miljonu sešsimt tūkstošus livru.

—   Kam tas viss? — Ludviķis vēsi apvaicājās, un viņu atbalstīja naida pilnais Kolbēra skatiens.

—   Manu nodomu var viegli atklāt, — Fukē atbildēja. — Jūsu majestātei bija saspringtas attiecības ar Lielbritāniju.

—   Jā, bet kopš karaļa Kārļa II nākšanas pie varas es noslēdzu ar to savienību.

—    Tas notika tikai pirms mēneša, jūsu majestāte, bet Belilas nocietinājumus sāka būvēt pirms sešiem mēnešiem.

—   Tātad tagad tie kļuvuši lieki.

—    Jūsu majestāte, cietoksnis nekad nav lieks: es nocietināju Belilu pret Monku, Lambertu un Londonas iedzīvotājiem, kas spēlēja zaldātiņus. Tagad Belila būs cietoksnis pret Holandi, ar kuru vai nu jūsu majestāte, vai Anglija neizbēgami sāks karu.

Karalis atkal paskatījās uz Kolbēru.

—   Liekas, Belila pieder jums, Fukē kungs? — Ludviķis domīgi piebilda.

—   Nē, valdniek.

—   Kam tad?

—   Jūsu majestātei.

Kolbērs izjuta tādas šausmas, it kā viņa priekšā būtu atvēries bezdibenis.

Ludviķis notrīsēja vai nu sajūsmā par Fukē ģenialitāti, vai arī padevību.

—   Paskaidrojiet, kungs, — viņš lika.

—   Tas ir ļoti vienkārši, jūsu majestāte. Belila ir mans īpašums, un es to nocietināju par saviem līdzekļiem. Tā kā neviens visā pasaulē nevar aizliegt padevīgam pavalstniekam pasniegt pieticīgu dāvanu savam karalim, tad es dāvinu jūsu majestātei Belilu. Visiem cietokšņiem jāpieder karalim. No Šī brīža jūsu majestāte var tur turēt uzticamu garnizonu.

Kolbērs gandrīz nogāzās uz slidenā parketa; lai noturētos kājās, viņam nācās pieķerties pie greznās kokgriezumiem rotātā sienas paneļa kolonnas.

—   Fukē kungs, jūs esat parādījis izcilas militāras spējas, — Ludviķis XIV piezīmēja.

—  Jūsu majestāte, man nepieder sākotnējā ideja; man to iedvesa daži virsnieki. Plānus zīmējis viens no mūsu talantīgajiem inženieriem.

—   Viņa vārds?

—   Di Valons.

—   Di Valons? Es viņu nepazīstu, — Ludviķis noteica un piemetināja: — Kolbēra kungs,ļoti žēl, ka es nepazīstu šo apdāvināto cilvēku, kas dara godu manai valstij.

To teikdams, karalis pagriezās pret Kolbēru.

Kolbērs bija satriekts. Viņš nevarēja izteikt ne vārda; pa seju plūda sviedri. Viņš pārzīvoja neizsakāmas mocības.

—   Atcerieties šo vārdu! — Ludviķis XIV vēl piebilda.

Kolbērs paklanījās. Viņš bija bālāks par savām flāmu mežģīņu aprocēm.

Fukē turpināja:

—   Akmens balsti ir nostiprināti pēc romiešu paņēmiena; mani arhitekti to izstrādāja pēc senajiem aprakstiem.

—   Bet lielgabali? — Ludviķis vaicāja.

—    O, jūsu majestāte, tas jādara jums. Man neklājas uzstādīt lielgabalus, pirms jūsu majestāte nepārņem Belilu savā valdījumā.

Ludviķis svārstījās starp naidu, ko viņam iedvesa šis varenais cilvēks, un žēlumu, ko izsauca otrs, kas bija galīgi satriekts un likās kā pirmā neizdevies atdarinājums.

Karaļa pienākums tomēr pārvarēja cilvēciskas jūtas. Viņš ar pirkstu norādīja uz papīru.

—   Droši vien šie darbi jums izmaksāja dārgi? — viņš apvaicājās.

—   Šķiet, man jau bija tas gods nosaukt jūsu majestātei summu?

—   Atkārtojiet, es esmu aizmirsis.

—   Miljons sešsimt tūkstoši livru.

—    Miljons sešsimt tūkstoši? Jūs esat neiedomājami bagāts, Fukē kungs!

—    Jūsu majestāte, jūs esat bagāts, — superintendants atbildēja, — jo Belila pieder jums.

—  Jā, pateicos; bet, lai cik es esmu bagāts, Fukē kungs… — karalis iesāka un apklusa.

—   Kas tad ir jūsu majestāte? — Fukē jautāja.

—   Es paredzu brīdi, kad man pietrūks naudas!

—  Jums, valdniek?

—   Jā, man.

—   Kad?

—   Piemēram, rīt.

—   Varbūt jūsu majestāte parādīs man godu un paskaidros?

—   Mans brālis precas ar Anglijas princesi.

—   Nu un tad, jūsu majestāte?

—   Un man jāuzņ&m princese kā pieklājas Indriķa IV mazmeitai.

—   Tas ir pilnīgi skaidrs, jūsu majestāte.

—   Tātad man vajag daudz naudas.

—   Bez šaubām.

—   Jau rīt man vajag…

Ludviķis apklusa. Viņš gatavojās prasīt tik daudz, cik agrāk bija spiests atteikt Kārlim II.

Karalis pagriezās pret Kolbēru, gaidīdams, lai tas dod triecienu.

—   Rīt man vajag… — viņš atkārtoja, skatīdamies uz Kolbēru.

—   Miljonu, — tas rupji noteica, sajūsmināts, ka var dot atbildes triecienu.

Fukē joprojām stāvēja ar muguru pret Kolbēru, demonstrēdams, ka klausās tikai karaļa teiktajā. Karalis atkārtoja gandrīz čukstus:

—   Miljonu.

—   Ak valdniek! — Fukē nevarīgi atteica. — Vienu miljonu! Ko gan jūsu majestāte var iesākt ar vienu miljonu!

—   Man tomēr liekas… — Ludviķis iesāka.

—   Tādu summu iztērē sīko Vācijas firstu kāzās.

—   Fukē kungs!

—  Jūsu majestātei vajag vismaz divus miljonus. Es uzskatīšu par lielu pagodinājumu atsūtīt jūsu majestātei šovakar miljonu sešsimt tūkstošus livru.

—    Kā? — karalis ar pūlēm izteica. — Miljonu sešsimt tīkstošus livru?

—   Acumirkli, valdniek, — Fukē atbildēja, pat nepaskatījies uz Kolbēru, — es zinu: trūkst četrsimt tūkstošu. Šim kungam no finansu pārvaldes (viņš ar īkšķi norādīja pār plecu uz stipri nobālušo Kolbēru) kasē atrodas man piederošie deviņsimt tūkstoši livru.

Karalis pagriezās un paskatījās uz Kolbēru.

—   Bet… — Kolbērs gribēja ko teikt.

—    Šis kungs, — Fukē turpināja, pat nesaucot Kolbēru vārdā, — pirms nedēļas saņēma miljonu sešsimt tūkstošus livru. Trīssimt tūkstošus viņš samaksāja sargiem, septiņdesmit piecus iedeva hospitāļiem, divdesmit piecus — šveiciešiem; divsimt samaksāja par pārtikas krājumiem, deviņdesmit tūkstošus par ieročiem, desmit par dažādiem sīkumiem. Tātad es nekļūdos, ja saku, ka tur palikuši deviņsimt tūkstoši.

Viņš mazliet pagriezās pret Kolbēru un kā augstprātīgs priekšnieks savam padotajam pavēlēja:

—   Kungs papūlieties, lai šovakar viņa majestātei tiktu izmaksāti tie deviņsimt tūkstoši zeltā.

—  Tad jau, — karalis aizrādīja, — .tas būs divi miljoni piecsimt tūkstoši livru!

—    Valdniek, papildus piecsimt tūkstoši būs kabatas nauda jūsu majestātei. Jūs dzirdējāt, Kolbēra kungs? Šovakar līdz astoņiem…

Godbijīgi paklanījies karalim, finansu superintendants sāka kāpties atpakaļ uz durvīm, neveltījis ne skatienu skauģim, ko viņš pameta visai muļķīgā situācijā.

Niknuma lēkmē Kolbērs saplēsa savas flāmu mežģīnes un līdz asinīm sakodīja lūpas.

Fukē vēl nepaguva aiziet līdz durvīm, kad viņam garām paslīdēja sulainis un ziņoja:

—   Kurjers no Bretaņas pie majestātes.

— D'Erblē bija taisnība, — Fukē čukstēja, izņemdams pulksteni, — bez piecām divi. Vajadzēja pasteigties.

XXVIII

D'Artanjans saņem kapteiņa patentu

Lasītājs jau būs uzminējis, kādu kurjeru no Bretaņas pieteica sulainis.

Vēstnesi varēja viegli pazīt.

D'Artanjans, piešus šķindinādams, ar grūtībām kāpa augšup pa trepēm. Viņš bija klāts putekļiem, pietvīkušu seju, sviedros samirkušiem matiem un no noguruma stīvām kājām.

Uz sliekšņa viņš sadūrās ar Fukē.

Ministrs palocījās un uzsmaidīja cilvēkam, kurš, ja būtu ieradies stundu agrāk, varēja kļūt par viņa izputināšanas vai pat bojā ejas cēloni.

D'Artanjans atcerējās, cik laipni viņu bija uzņēmis šis cilvēks un arī paklanījās viņam, vairāk gan līdzjūtības un simpātiju dēļ, nekā aiz cieņas.

Viņam uz mēles bija vārds, ko tik daudz, tik daudz reižu atkārtoja hercogam Grīzam: «Bēdziet!".*

Viņš pārkāptu savu pienākumu, ja izteiktu šo vārdu; bez tam, ja viņš to izteiktu pie karaļa kabineta durvīm un sulaiņa klātbūtnē, viņš pazudinātu sevi, bet nevienu neizglābtu.

Katoļu līgas vadītāji brīdināja hercogu Gīzu, ka viņa dzīvība ir briesmās, mēģināja pārliecināt viņu pamest Bluā un vadīt sacelšanos pret Indriķi III. Pirms uzbrukuma vakariņu laikā hercogs Gīzs atrada zīmīti, kura brīdināja, ka karalis gatavo viņa slepkavību. Gīzs šo brīdinājumu neievēroja un zīmītes malā uzrakstīja: «Neuzdrošināsies".

Tāpēc d'Artanjans klusēdams paklanījās Fukē un iegāja pie karaļa.

Mirkli Ludviķis svārstījās starp izbrīnu, ko bija radījuši Fukē pēdējie vārdi, un apmierinājumu, ka atgriezies d'Artanjans.

D'Artanjans nebija galminieks, bet viņam piemita īsta galminieka vērīgums.

Ienākdams viņš Kolbēra sejā izlasīja, ka tas jūtas pazemots un viņu plosa niknums.

D'Artanjans pat sadzirdēja, ko karalis teica intendantam:

—   Ā, Kolbēra kungs, tātad jūsu pārvaldē ir deviņsimt livru?

Kolbērs tikai klusēdams palocījās; viņš bija kā bez elpas.

Šī aina vienā mirklī iespiedās d'Artanjana atmiņā.

It kā gribēdams pasvītrot savu atšķirīgo attieksmi, Ludviķis XIV ļoti laipni sasveicinājās ar d'Artanjanu.

Pēc tam viņš tūlīt atlaida Kolbēru.

Tas izgāja no karaļa kabineta galīgi bāls un grīļodamies.

D'Artanjans uzskrullēja ūsas.

—   Man prieks redzēt vienu no maniem padotajiem tik nekārtīgu, — karalis teica, ar labpatiku vērodams d'Artanjana kareivīgo izskatu un putekļainās drēbes.

—   Jūsu majestāte, — musketieris iesāka, — es uzskatīju savu ierašanos Luvrā par tik neatliekamu, ka atļāvos tādā izskatā stāties jūsu priekšā.

—   Tātad jūs man atvedāt svarīgas ziņas? — karalis smaidīdams vaicāja.

—   Pateikšu visu dažos vārdos. Belila ir lieliski nocietināta. Divkāršs mūris, citadele, divi forti; ostā trīs ātrgaitas kuģi, krasta baterijas gaida tikai lielgabalus.

—   Es to visu zinu, — karalis atteica.

—   Kā, jūsu majestāte to jau zina?! — musketieris izbrīnīts izdvesa.

—   Šo nocietinājumu plāns ir pie manis.

—  Jūsu majestātei ir plāns?

—   Te tas ir.

—  Jā, jūsu majestāte, tas ir īstais plāns. Belilā es redzēju tādu pašu.

D'Artanjana seja apmācās.

—   Es saprotu, jūsu majestāte: jūs man vienam neuzticējāties un aizsūtījāt turp vēl kādu, — viņš pārmetoši noteica.

—   Vai nav vienalga, kā es to uzzināju? — karalis iebilda.

—    Var jau būt, — musketieris atbildēja, necenzdamies slēpt savu neapmierinātību. — Atļaušos aizrādīt jūsu majestātei, ka tad nevajadzēja mani tā steidzināt, liekot desmitiem reižu riskēt ar savu ādu, lai atgriežoties sagaidītu mani ar tādu vēsti. Jūsu majestāte, ja cilvēkiem neuzticas vai uzskata tos par nepējīgiem, viņiem nedod uzdevumus.

D'Artanjans kareivīgi nošķindināja piešus, nokratīdams uz grīdas asiņainus putekļus.

Karalis skatījās uz viņu, slepenībā priecādamies par savu pirmo uzvaru.

—    D'Artanjana kungs, — viņš pēc sekundes teica, — es ne tikai zinu, kas notiek Belilā, bet varu pat droši apgalvot, ka Belila tagad ir mana.

—   Lieliski, jūsu majestāte, man vairāk jautājumu nav, — d'Artanjans atteica. — Es lūdzu mani atvaļināt!

—   Kā atvaļināt?

—   Protams! Es esmu pārāk lepns, lai ēstu karaļa maizi, ko neesmu nopelnījis vai, pareizāk sakot, esmu slikti nopelnījis. Jūsu majestāte, es lūdzu mani atvaļināt.

—   Oho!

—   Atvaļiniet mani, jūsu majestāte, vai arī es pats aiziešu!

—   Vai jūs dusmojaties?

—    Un kā vēl! Es trīsdesmit divas stundas nenokāpju no sedliem, auļoju dienu un nakti, sasniegdams ātruma rekordus; es ierados stīvs kā pakārtais un uzzinu, ka mani apsteidzis kāds cits. Es esmu muļķis! Atvaļiniet mani!

—   D'Artanjana kungs, — Ludviķis XIV sacīja, uzlikdams savu balto roku putekļainajam precam, — tas, ko es pateicu, man nekavē pildīt doto solījumu. Ja vārds ir dots, tad tas ir jāpilda.

Jaunais karalis piegāja pie galda un no atvilktnes izņēma četrkārši pārlocītu papīru.

—    Te ir jūsu musketieru kapteiņa patents: jūs to esat nopelnījis, d'Artanjana kungs.

D'Artanjans steidzīgi atlocīja papīru un divas reizes to pārlasīja. Viņš neticēja savām acīm.

—   Šis patents, — karalis turpināja, — jums tiek ne tikai par jūsu ceļojumu uz Belilu, bet arī par drosmīgo iejaukšanos uz Grēva laukuma. Tur jūs man kalpojāt patiesi vīrišķīgi.

—   Ā, — d'Artanjans noteica un, neskatoties uz viņa pašsavaldību, nosarka. — Jūs arī to zināt, jūsu majestāte?

—   Jā. Arī to.

—   Jūsu majestāte, es gribu teikt, ka man būtu daudz patīkamāk saņemt musketieru kapteiņa pakāpi kā balvu par drosmīgu uzbrukumu savas rotas priekšgalā, vai par ienaidnieka baterijas iznīcināšanu, vai par pilsētas ieņemšanu, nekā par palīdzību divu nelaimīgo pakāršanā.

—   Vai jūs runājat patiesību?

—   Kāpēc jūsu majestāte tur mani aizdomās, ka es meloju?

—   Tāpēc ka, cik es jūs pazīstu, jūs nevarat nožēlot, ka esat izvilcis manis dēļ zobenu.

—   Te jūsu majestāte maldās un krietni vien. Jā, es nožēloju, ka izvilku zobenu, sevišķi to seku dēļ, kādas radās. Nabaga mirušie cilvēki nebija ne jūsu, ne mani ienaidnieki. Bez tam viņi neaizstāvējās.

Karalis kādu brīdi klusēja.

—   Bet vai jūsu biedrs arī nožēlo?

—   Mans biedrs?

—   Jā. Jūs, liekas, nebijāt viens?

—   Nebiju viens? Kur?

—   Uz Grēva laukuma.

—   Nē, jūsu majestāte, nē, — musketieris sacīja, nosarcis pie domas, ka karalim varētu likties, ka viņš, d'Artanjans, gribēja piesavināties visu slavu tikai sev. — Nē, es nebiju viens: kā jau jūs teicāt, valdniek, man bija biedrs un ļoti labs.

—  Jauns cilvēks?

—    Jā, jūsu majestāte. Es jūs apsveicu. Par notikumiem ārpus pils jūsu majestāte ir tikpat labi informēts kā par dzīvi Palērojālā. Vai visas šīs precīzās ziņas jums piegādā Kolbēra kungs?

—    Kolbēra kungs vienmēr jūs slavē, un viņam klātos slikti, ja viņš sadomātu runāt citādi.

—   O, tas ir jauki!

—   Viņš slavēja arī to jauno cilvēku.

—   Pilnīgi pamatoti, — musketieris piebilda.

—   Šķiet, ka šis jaunais cilvēks ir drosminieks, — Ludviķis XIV piemetināja, vēlēdamies pastiprināt d'Artanjana skaudību, kuru, kā viņš uzskatīja, jūt musketieris.

—  Jā, jūsu majestāte, — drosminieks atkārtoja.

Viņš nebija sajūsmā, ka var pievērst karaļa uzmanību Raulam.

—  Jūs viņu pazīstat?

—  Jā, kādus divdesmit piecus gadus, jūsu majestāte.

—   Bet viņam ir labi ja divdesmit pieci gadi! — karalis iesaucās.

—  Jūsu majestāte, es viņu pazīstu kopš dzimšanas.

—   Patiešām?

—   Jūsu majestāte, — d'Artanjans iebilda, — jūs man jautājat tik neuzticīgi, ka es jūtu kādu svešu ietekmi. Kolbēra kungs, kam ir tik sīkas ziņas, droši vien aizmirsis pateikt, ka šis jaunais cilvēks ir mana tuva drauga dēls.

—   Vikonts de Braželons?

—   Jā, jūsu majestāte. Vikonta de Braželona tēvs ir grāfs de Lafērs, kurš tik sekmīgi veicināja Kārļa II restaurāciju. O, Braželons ir no drosminieku dzimtas.

—  Tātad viņš ir tā augstmaņa dēls, kurš ieradās pie manis, vai, pareizāk sakot, pie Mazarīni ar Kārļa II priekšlikumu noslēgt savienību?

—   Pilnīgi pareizi.

—   Un grāfs de Lafērs ir drosmīgs?

—   Valdniek, šis cilvēks ar zobenu rokā aizstāvējis jūsu tēvu vairāk reižu, nekā jūs varat saskaitīt savā mūžā dienas.

Tagad Ludviķis XIV iekoda lūpa.

—   Labi, d'Artanjana kungs, labi! Tātad grāfs de Lafērs ir jūsu draugs?

Jau četrdesmit gadus, valdniek. Jūsu majestāte redz, ka nekas nav

sācies vakar.

—   Vai jūs gribētu satikt šo jauno cilvēku, d'Artanjana kungs?

—   Es ļoti priecāšos, jūsu majestāte.

Karalis pašķindināja zvanu. Parādījās sulainis.

—   Pasauciet vikontu de Braželonu, — karalis pavēlēja.

—   Kā, vai tad viņš ir šeit? — d'Artanjans brīnījās.

—   Viņš šodien dežūrē Luvrā kopā ar prinča Kondē muižniekiem.

Tikko karalis to bija pateicis, ienāca Rauls. Ieraudzījis d'Artanjanu, viņš uzsmaidīja viņam tik apburoši, kā spēj vienīgi jaunība.

—    Raul, — d'Artanjans vienkārši teica, — karalis tev atļauj mani apsveicināt sirsnīgāk. Tikai vispirms pateicies viņa majestātei.

Rauls tik graciozi paklanījās, ka karalis, kurš prata novērtēt citu labās īpašības, protams, ja tās neaizēnoja viņu pašu, ar labpatiku noskatījās, cik skaists, stalts un kautrīgs ir Braželons.

—    Vikont, — Ludviķis viņam teica, — es lūdzu princi Kondē, lai viņš atļauj jums pārnākt pie manis, un saņēmu viņa piekrišanu. Tātad no šodienas jūs esat manā svītā. Princis Kondē bija labs pavēlnieks, bet es ceru, ka jūs neko nezaudēsiet šai pārmaiņā.

—   Jā, Raul, vari būt mierīgs: karaļa dienestā nav slikti, — piebilda d'Artanjans, kurš bija izpratis Ludviķa raksturu un veikli izmantoja viņa patmīlību, protams, ievērojot mēru un pieklājību; viņš prata paglaimot pat šķietami zobojoties.

—    Jūsu majestāte, — Braželons teica klusā, melodiskā balsī, izturēdamies brīvi un nepiespiesti, ko viņš bija mantojis no tēva, — es nekalpoju jūsu majestātei tikai no šodienas.

—    O jā! Jūs vēlaties man atgādināt par notikumu Grēva laukumā. Tajā dienā jūs mani patiešām labi aizstāvējāt.

—   Jūsu majestāte, es nerunāju par to. Kā gan es varētu pieminēt sīku pakalpojumu, kad klāt ir tāds cilvēks kā d'Artanjana kungs! Man gribējās atgādināt notikumu, kam manā dzīvē bija svarīga nozīme un kas pamudināja mani sešpadsmit gadu vecumā veltīt savu dzīvi jums un kalpot jūsu majestātei.

—   Kas tas bija par notikumu? — karalis ieinteresēti jautāja. — Pastāstiet.

—    Kad es devos savā pirmajā karagājienā, un man vajadzēja pievienoties prinča Kondē armijai, grāfs de Lafērs pavadīja mani līdz Sen- denī, kur dus karaļa Ludviķa XIII pīšļi, gaidīdami nākamo, kuru, es ceru, Dievs nesūtīs viņam vēl ilgus gadus. Tad grāfs lika man zvērēt pie mūsu valdnieka pīšļiem, ka es kalpošu karaļa varai, kas iemiesota jūsu majestātē, un būšu tai uzticīgs domās, vārdos un darbos. Es zvērēju, un manu zvērestu uzklausīja Dievs un dusošie karaļi. Desmit gadu laikā man nav bijis tik daudz iespēju, kā man gribētos, apliecināt savu zvērestu. Bet es vienmēr biju majestātes kareivis, un, pārnākot jūsu dienestā, es nemainu pavēlnieku, bet tikai garnizonu.

Rauls apklusa un palocījās.

Viņš bija beidzis runāt, bet Ludviķis XIV vēl klausījās.

—  Dieva vārds, — d'Artanjans iesaucās, — lieliski teikts; vai ne, jūsu majestāte? Dižciltīga, cēla dzimta.

—   Jā, — aizkustinātais karalis klusi teica, lai apvaldītu savu satraukumu, ko bija radījusi tikai Raula cildenā, augstsirdīgā daba. — Jā, jums taisnība, jūs visur kalpojat karalim. Mainīdams garnizonu, jūs tomēr saņemsiet arī paaugstinājumu, ko esat godam pelnījis.

Rauls saprata, ka karalis vairs neko nevēlas piebilst, tādēļ ar sev piemītošo taktu viņš atsveicinājās un izgāja.

—  Kungs, vai jums man ir vēl kas ziņojams? — karalis jautāja, palicis atkal divatā ar d'Artanjanu.

—   Jā, jūsu majestāte, šo ziņu es atstāju uz beigām, tāpēc ka tā ir skumja un liks ietērpties sērās Eiropas karaļa galminiekiem.

—   Ko jūs gribat ar to teikt?

—  Jūsu majestāte, jādams caur Bluā, es dzirdēju gaužām bēdīgu vēsti.

—   Jūs mani nudien biedējat, d'Artanjana kungs.

—   Man to pastāstīja zirgupuisis, kam ap piedurkni bija melna sēru lenta.

—   Vai tad mans tēvocis Orleānas hercogs…

—   Jūsu majestāte, viņš ir miris.

—   Un neviens man to nepaziņoja! — iesaucās karalis, aizvainots, ka viņam nav ziņots par tēvoča nāvi.

—   Nedusmojieties, jūsu majestāte, — d'Artanjans teica. — Parīzes kurjeri un vispār neviens kurjers nespēj tā auļot kā jūsu padevīgais kalps. Kurjers no Bluā šeit būs tikai pēc divām stundām, bet es varu galvot, ka viņš jāj ātri; es viņu apdzinu jau aiz Orleānas.

—    Mans tēvocis Gastons, — piespiedis roku pie pieres, čukstēja Ludviķis, ielikdams šajos trīs vārdos vispretrunīgākās jūtas, kuras modināja atmiņas.

—   Jā, jūsu majestāte, — musketieris filozofiski piebilda, — pagātne aiziet.

—   Jā gan, taisnība. Bet, paldies Dievam, mums ir nākotne, un mēs pacentīsimies, lai tā nebūtu pārāk drūma.

—   Šajā ziņā paļaujos uz jūsu majestāti, — d'Artanjans palocīdamies teica. — Bet tagad…

—    Tiesa. Es pavisam aizmirsu, ka jūs esat veicis simt desmit ljē. Ejiet, kungs, un parūpējieties par sevi, jo jūs esat viens no maniem labākajiem un uzticamākajiem kareivjiem, bet, kad būsiet atpūties, atgriezieties pie manis.

—   Jūsu majestāte, vai nu tuvu, vai tālu no jums, bet es vienmēr esmu jūsu rīcībā.

Viņš paklanījās un izgāja.

Tad viņš devās meklēt Luvrā Braželonu, it kā būtu atgriezies tikai no Fortcnblo.

XXIX

Mīlētājs un viņa iemīļotā

Bluā pilī pie Orleānas Gastona, šī pēdējā pagātnes pārstāvja, nedzīvā ķēniņa, dega sveces. Pilsētnieki sacerēja viņam ne visai glaimojošu epitāfiju; atraitnēs palikusī hercogiene bija aizmirsusi, ka jaunībā viņa tik ļoti mīlēja hercogu, ka pat aizbēga no vecāku mājām, bet tagad divdesmit soļus no sēru zāles viņa nodevās aprēķiniem. Vispār pils dzīve ritēja uz priekšu kā parasti. Pārīti, kas sēdēja pie loga, kurš izgāja uz iekšējo pagalmu, nemulsināta ne drūmās zvanu skaņas, ne baznīcas koristu dziedāšana, ne arī sveču liesmas, kas mirdzēja aiz logiem. Šo logu mēs jau pazīstam: tas bija istabā, kas piederēja tā saucamajiem mazajiem apartamentiem.

Jautrs saules stariņš (jo saule acīmredzot maz uztraucās par Francijas milzīgo zaudējumu) apspīdēja abus runātājus.

Viņš bija apmēram divdesmit piecus gadus vecs jauneklis, maza auguma, tumsnējs, ar viltīgu un kustīgu seju un lielām acīm, ko apēnoja garas skropstas; viņa lielā mute bieži smaidīja, atklājot lieliskus zobus, bet asais zods bija neparasti kustīgs.

Runādams viņš maigi pieliecās meitenei, kura nebūt neatrāvās no viņa tik straujākā to prasītu stingras pieklājības likumi.

Meiteni mēs jau pazīstam, jo reiz jau redzējām pie šī paša loga tikpat spožas saules apspīdētu.

Viņā savienojās viltība un saprāts. Viņa bija apburoša, kad smējās, un daiļa, kad kļuva nopietna. Taisnību sakot, viņa biežāk bija apburoša nekā daiļa.

Abi runātāji aizrautīgi pa pusei nopietni, pa pusei pa jokam strīdējās.

—   Malikorna kungs, — meitene jautāja, — vai jūs beidzot nevarētu runāt nopietni?

—  Jūs domājat, ka tas ir viegli, Ora? — Malikorns iebilda. — Darīt to, ko no tevis grib, kad nedrīkst darīt to, ko tu vari.

—  Jūs, liekas, sapināties vārdos. Atmetiet, mans mīļais, šo prokurora loģiku.

—   Tas atkal ir neiespējami: es taču esmu ierēdnis… Jūs man pārmetat, ka es stāvu zemāk par jums… Tad es jums neko neteikšu.

—  Diezgan, es nemaz nedomāju jums pārmest. Sakiet, ko jūs gribējāt teikt. Runājiet, es tā gribu.

—   Labi, es paklausu. Hercogs ir miris.

—   Tad nu gan jaunums! No kurienes jūs ieradāties, lai to mums pavēstītu?

—   Es atbraucu no Orleānas.

—   Un tas ir jūsu vienīgais jaunums?

—   O nē… Vēl es varu pateikt, ka Anglijas princese Henriete brauc uz Franciju, lai precētos ar karaļa brāli.

—   Malikorn, jūs esat neizturams ar saviem aizvēsturiskajiem jaunumiem. Ja jūs neatmetīsiet savu paradumu mūžīgi visu izsmiet, es jūs padzīšu.

—   Oho!

—  Jūs patiešām liekat man zaudēt pacietību.

—   Nu, nu, pacietieties.

—   Jūs gribat uzreiz sev visu? Es jau zinu, ar kādu nolūku…

—   Pasakiet un es atzīšos, ja jūs uzminēsiet.

—   Jūs zināt, ka es gribu būt galma dāma, un es biju tāda muļķe, ka lūdzu jūs par to parūpēties, bet jūs neizmantojat savu ietekmi.

—    Es? — Malikerns nolaida acis, salika rokas un ar viltīgu sejas izteiksmi noteica. — Kāda gan ietekme var būt nabaga ierēdnim?

—   Kādēļ tad jūsu tēvam, Malikorn, ir divdesmit tūkstoši livru gada ienākums?

—   Kundze, tā ir bagātība tikai provincē.

—    Ne jau velti jūsu tēvam princis Kondē uztic visus savus noslēpumus.

—   Tas izskaidrojams ar to, ka tēvs apgādā princi ar naudu.

—    Vārdu sakot, ne jau velti jūs uzskata par lielāko viltnieku visā provincē.

—  Jūs man glaimojat.

—   Kā tad?

—  Es saku, ka man nekādas ietekmes nav, bet jūs apgalvojat pretējo.

—   Nu, kā tad būs ar manu vietu, es to dabūšu vai ne?

—   Dabūsiet.

—   Kad?

—   Kad vēlēsieties.

—   Kur ir patents?

—   Man kabatā.

Malikorns zobgalīgi pasmaidīja un izvilka no kabatas papīru.

Montalē to satvēra kā vanags laupījumu un ātri pārlaida tam acis. Viņas seja pamazām noskaidrojās.

—   Malikorn, — viņa iesaucās, kad bija beigusi lasīt, — jūs galu galā esat labs cilvēks!

—   Kāpēc?

—  Tāpēc, ka jūs varējāt piespiest mani samaksāt par šo galma dāmas vietu un tomēr to nedarījāt.

Malikorns drosmīgi izturēja šo uzbrukumu.

—   Es jūs nesaprotu, — viņš atteica.

Šoreiz samulsa Montalē.

—   Es jums atklāju savas jūtas, — Malikorns turpināja. — Jūs man visas trīs reizes smiedamās teicāt, ka nemīlat mani; bet vienreiz bez smiekliem jūs mani noskūpstījāt. Tas ir viss, kas man vajadzīgs.

—   Viss? — koķete pārvaicāja aizvainotā lepnumā.

—  Jā, viss, — Malikorns atbildēja.

—  Ā!

Gaidītās pateicības vietā šai izsaucienā skanēja dusmas. Viņš mierīgi pakratīja galvu.

—  Paklau, Montalē, — jauneklis turpināja, neuztraukdamies, vai viņai patiks tik familiāra uzruna vai ne, — nestrīdēsimies par to.

—   Kāpēc?

—   Tāpēc, ka mūsu pazīšanās ilgst nu jau gadu, un jūs jau reizes divdesmit būtu mani padzinuši, ja es jums nepatiktu.

—  Tad sakiet, lūdzams, kāda iemesla dēļ lai es jūs padzītu?

—   Es mēdzu būt diezgan nekautrīgs.

—   Kas tiesa, tas tiesa!

—   Nestrīdēsimies. Ja jau jūs mani nepadzināt, tad tam ir savs iemesls.

—   Ne jau tāpēc, ka es jūs mīlu.

—   Piekrītu. Varu vēl piebilst, ka šobrīd jūs mani ienīstat.

—  O, jūs vēl nekad neesat bijis tik tuvu patiesībai!

—   Labi. Es jūs arī.

—   Ņemšu to vērā.

—   Ņemiet. Jūs domājat, ka es esmu rupjš muļķis. Man liekas, ka jūsu balss skan asi un seja sašķobīta dusmās. Pašlaik jūs drīzāk metī- sieties ārā pa logu, nekā atļausiet man noskūpstīt jūsu pirkstu galiņus. Es savukārt labāk metīšos zemē no zvanu torņa nekā pieskaršos jūsu kleitas malai. Tomēr pēc piecām minūtēm jūs mani mīlēsiet, bet es jūs dievināšu!

—  Šaubos!

—   Es jums galvoju.

—  Kāda pašpārliecinātība!

—   Bez tam tas nav galvenais cēlonis. Ora, es jums esmu vajadzīgs, tāpat kā jūs esat vajadzīga man. Kad jums labpatīk būt jautrai, es jūs smīdinu; kad es gribu justies iemīlējies, es skatos uz jums. Es jums dabūju galma dāmas vietu, ko jūs vēlējāties. Tagad jūs darīsiet visu, ko es gribu.

—   Es?

—   Jā, jūs. Tomēr, miļā Ora, varu jums pavēstīt, ka šobrīd cs neko negribu; tātad varat būt mierīga.

—  Jūs esat briesmīgs cilvēks, Malikorn. Es tā priecājos par šo vietu, bet jūs man sabojājāt visu prieku.

—   Nu, vēl nav par vēlu. Pagūsiet izpriecāties, kad es aiziešu.

—   Tad ejiet prom…

—   Labi, bet vispirms atļaujiet dot jums padomu…

—   Kādu?

—   Esiet jautrāka: kad jūs esat sapīkusi, tad kļūstat neglīta.

—   Nekauņa!

—   Teiksim taču taisnību viens otram.

—   Cik jūs esat ļauns, Malikorn!

—   Un jūs nepateicīga, Montalē!

Malikorns atspiedās pret palodzi.

Montalē paņēma grāmatu un to atvēra.

Malikorns piecēlās, ar piedurkni paberzēja cepuri un sakārtoja melno apmetni.

Izlikdamās, ka lasa, Montalē paslepšus viņu vēroja.

—    Tagad viņš izliekas tik mierīgs! — viņa dedzīgi iesaucās. — Tad jau dusmosies kādu nedēļu.

—   Divas, — piezīmēja Malikorns paklanīdamies.

Montalē atvēzējās pret viņu.

—   Briesmonis! — viņa sacīja. — Kāpēc gan es neesmu vīrietis?

—   Ko tad jūs man darītu?

—   Es tevi nožņaugtu.

—   A, lieliski! — Malikorns atteica. — Man šķiet, es sāku kaut ko vēlēties.

—   Ko, dēmon? Lai es no nik numa pārsprāgtu?

Malikorns godbijīgi grozīja cepuri rokās. Pēkšņi viņš to aizsvieda, satvēra meiteni aiz pleciem un pievilka sev klāt, tad skūpstīja viņas lūpas.

Skūpsts bija pārāk kvēls cilvēkam, kas gribēja izlikties vienaldzīgs.

Viņa gribēja iekliegties, bet skūpsts apslāpēja viņas kliedzienu. Uzbudinātā un satrauktā meitene atgrūda Malikornu.

—   Nu, lūk, — Malikorns piebilda filozofiskā mierā. — Tagad sešas nedēļas. Uz redzēšanos, kundze, pieņemiet manu pazemīgo sveicienu.

Viņš paspēra dažus soļus uz durvju pusi.

—   Nē, nē, jūs neaizmirstiet! — Montalē iekliedzās un piespēra kāju. — Palieciet, es pavēlu!

—   Jūs pavēlat?

—   Vai tad es neesmu jūsu pavēlniece?

—   Jā, mana prāta un jūtu valdniece.

—   Tad jau manā īpašumā ir sauss prāts un muļķīgas jūtas?

—   Sargieties, Montalē, — Molikorns ieteicās, — es jūs pazīstu: jūs vēl varat iemīlēties savā padevīgajā kalpā!

—    Nu, jā, jau jā, — viņa teica, mezdamās viņam ap kaklu drīzāk bērnišķīgā vieglprātībā, nekā kaisles dzīta. — Jā, man taču jums jāpateicas!

—   Par ko?

—   Par galma dāmas vietu: tā ir mana nākotne.

—   Mana arī.

Montalē paskatījās uz viņu.

—   Tas ir briesmīgi, — viņa žēlojās, — nekad nevar uzminēt, vai jūs runājat nopietni.

—   Pavisam nopietni. Es dodos uz Parīzi, jūs arī turp braucat, mēs abi būsim Parīzē.

—   Tad tikai tāpēc jūs man palīdzējāt? Egoists!

—   Ko lai dara, Ora, ka es nevaru dzīvot bez jums.

—    Taisnību sakot, es arī nevaru iztikt bez jums. Tomēr jāatzīst, ka jūs esat ļauns.

—   Ora, mīļā Ora, nesāciet atkal rnani apvainot; jūs zināt, kā tas mani ietekmē. Es jūs dievināšu.

Malikorns atkal pievilka meiteni sev klāt.

Šai brīdī trepēs atskanēja soļi.

Jaunie cilvēki stāvēja tik tuvu viens otram, ka ienācējs ieraudzītu viņus apskāvušos, ja tikai Montalē nebūtu no visa spēka atgrūdusi Ma- likornu, kurš ar muguru stipri atsitās pret durvīm tieši tobrīd, kad tās vērās vaļā.

Atskanēja skaļš spiedziens un dusmīga purpināšana.

Tā izrādījā de Sanremī kundze. Nelaimīgais Malikorns bija iebelzis viņai ar durvīm tai brīdī, kad viņa tās vēra vaļā.

—   Atkal tas slaists! — vccā dāma uzkliedza. — Mūžīgi viņš te maisās!

—   Ak, atvainojiet, — Malikorns godbijīgi teica, — pagājusi jau vesela nedēļa, kopš es te neesmu bijis.

XXX

Beidzot parādās šī stāsta īstā varone

Aiz Sanremī kundzes pa trepēm kāpa Luīze de Lavaljēra.

Viņa dzirdēja mātes dusmu izvirdumu un saprata, kas to izraisījis, tāpēc bailīgi ienāca istabā. Te viņa ieraudzīja nelaimīgo Malikornu. Viņa bezcerīgā poza varētu sasmīdināt vai arī izraisīt līdzjūtību kurā katrā neieinteresētā skatītājā.

Viņš bija paslēpies aiz liela krēsla, lai paglābtos no de Sanremī kundzes pirmā uzbrukuma; tā kā viņa pārkliedza visus un turklāt runāja bez pārtaukuma, tad viņš necerēja mīkstināt viņas sirdi ar runām, tāpēc lika visas cerības uz savu žestu izteiksmīgumu.

Dc Sanremī kundze neko ne dzirdēja, ne redzēja; Malikorns jau sen bija kritis viņas nežēlastībā.

Viņas dusmas bija tik lielas, ka tām neizbēgami bija jānāk arī pār Malikorna līdzvainīgo.

Pienāca Montalē kārta.

—   Jūs jaunkundz, laikam cerat, ka es nestāstīšu hercogienei, kas notiek pie vienas no galma dāmām!

—    Māmiņ! — Luīze izbiedētā balsī iesaucās. — Dieva dēļ, apžēlojieties!

—   Klusējiet, jaunkundz, un necentieties veltīgi aizstāvēt vainīgos. Pietiek jau ar to, ka jums, godīgai meitenei, mūžīgi acu priekšā ir slikts piemērs. Jūs vēl viņu aizstāvat! O, es to necietīšu!

—   Es nesaprotu, kādēļ jūs tā runājat ar mani? — Ora beidzot zaudēja pacietību. — Liekas, es nedaru nekā slikta!

—    Bet šis dīkdienis, jaunkundz? .— de Sanremi kundze turpināja, rādīdama uz Malikornu. — Kas viņu šurp atvedis? Laba lieta? Jā?

—   Ne laba, ne slikta; viņš vienkārši atnāca, lai satiktu mani.

—   Labi, labi, — Sanremī kundze turpināja, — viņas karaliskā augstība visu uzzinās! Hercogiene pati izlems…

—    Es nekādi nesaprotu, kādēļ Malikorna kungs nevarētu cerēt uz mani, ja viņam ir godīgi nolūki.

—   Godīgi nolūki? Ar tādu seju! — de Sanremī kundze skaļi iespiedzās.

—   Kundze, es jums pateicos savas sejas vārdā, — Malikorns atteica.

—   Iesim, mans bērns, iesim prom! — de Sanremī kundze skubināja. — Mēs brīdināsim hercogieni un pateiksim viņai, ka tai laikā, kad viņa apraud savu vīru, bet mēs savu pavēlnieku, šai sēru mājā, vecajā Bluā pilī atrodas cilvēki, kas var jokot un smieties.

—   O! — abi apsūdzētie iesaucās vienā balsī.

—   Un vēl galma dāma! Mūsu hercogienes galma dāma! — Sanremī kundze turpināja, paceldama rokas pret debesīm.

—   Te nu jūs maldāties, — zaudējusi pacietību, Montalē atcirta, — es vairs neesmu galma dāma, vismaz hercogienes galma dāma ne!

—    Jūs atvaļinieties, jaunkundz? Brīnišķīgi! Es varu tikai priecāties par jūsu lēmumu, un es priecājos!

—   Es neaizeju pavisam, bet tikai pāreju uz citu vietu.

—   Pie sīkpilsoņiem? — de Sanremī kundze nicīgi noprasīja.

—  Tad ziniet, kundze, ka tāda meitene kā es nesāks kalpot ne sīkpilsoņiem, ne tiesu ierēdņiem. No tā nožēlojamā galma, kurā nīkstat jūs, es pāreju uz tikpat kā karaļa galmu.

—   Ak uz karaļa galmu! — de Sanmcrī kundze iesaucās, pūlēdamās icsmietics. — Ko jūs par to teiksiet, mana meita?

Viņa pagriezās pret Luīzi, cenzdamās to par katru cenu aizvest prom no Montalē.

Luīze, kuras vēlēšanās nemaz nesakrita ar de Sanremī kundzes vēlmēm, ar savām skaistajām, maigajām acīm samierinoši skatījās te uz māti, te uz Oru.

—   Es neteicu „uz karaļa galmu", — Montalē atteica, — jo Anglijas princese Henriete, kas kļūs viņa augstības hercoga Filipa sieva, nav ka- ralicnc. Es teicu „uz tikpat kā karaļa galmu", un tas ir taisnība, jo princese būs karaļa svaine.

Ja pilī būtu iespējams zibens, tas mazāk apdullinātu de Sanremī kundzi nekā Montalē pēdējie vārdi.

—   Kāds tam visam sakars ar princesi Henrietu? — vecā dāma nošļupstēja.

—   Es būšu viena no viņas galma dāmām, tas arī viss.

—    Viņas galma dāma? — vienā balsī iesaucās de Sanremī kundze un Luīze, tikai pirmā ar izmisumu, bet otrā ar prieku.

—   Jā, viena no viņas galma dāmām.

De Sanremī kundze nokāra galvu: trieciens bija pārāk spēcīgs.

Tūlīt pat viņa atkal saslējās, lai raidītu uz pretinieci vēl pēdējo zalvi.

—   Ak, — viņa sacīja, — tādus solījumus dod bieži. Cilvēki paļaujas cerībām, bel pēdējā brīdī, kad pienāk laiks izpildīt solījumus un attaisnot cerības, izrādās, ka ietekme, uz kuru cilvēks ir paļāvies, izgaist kā dūmi.

—   Kundze, mana aizgādņa ietekme nav apšaubāma, ko viņš sola, to arī izpilda.

—   Vai no manas puses nebūtu nepieklājīgi pajautāt šī aizgādņa vārdu?

—    (), nemaz! Mans aizgādnis ir šis kungs, — Montalē teica, norādīdama uz Malikornu, kurš visu šo laiku bija saglabājis nesatricināmu mieru un pat komisku cienīgumu.

—   Malikorna kungs! — de Sanremī kundze iesaucās un sāka smieties. — Cilvēks ar tik varenu ietekmi, kurš izpilda to, ko sola, — tas ir Malikorna kungs?

Malikorns palocījās, bel Ora par atbildi izvilka no kabatas patentu uz galma dāmas vietu un parādīja to de Sanremī kundzei.

—   Te ir patents, — viņa pateica.

Ar to viss beidzās.

Uzmetusi skatienu brīnišķīgajam papīram, nabaga sieviete nolaida rokas, un viņas seju izķēmoja skaudība un izmisums; lai nezaudētu samaņu, viņa atslīga krēslā.

Montalē neizmantoja savu triumfu ļaunprātīgi; viņa nebija tik ļauna, lai pārmērīgi priecātos par uzvaru un pazemotu satriekto ienaidnieci, sevišķi vēl, ja tā bija viņas draudzenes māte.

Malikorns nebija tik augstsirdīgs. Viņš ieņēma cienīgu pozu un tik vaļīgi atlaidās krēslā, ka pirms pāris stundām viņam par to droši vien piesolītu pērienu.

—   Jaunās princeses galma dāma! — atkārtoja de Sanremī kundze, vēl nebūdama līdz galam pārliecināta.

—  Jā, un tikai pateicoties Malikorna kunga rūpēm.

—   Tas ir neiespējami. Vai ne, Luīze, tas nav iespējams?

Luīze domīgi klusēja, izskatīdamās gandrīz vai bēdīga. Piespiedusi roku savai daiļajai pierei, viņa nopūtās.

—    Malikorna kungs, — de Sanremī kundze pēkšņi ievaicājās, — ko jūs darījāt, lai dabūtu šo vietu?

—   Es palūdzu vienu no maniem draugiem.

—    Ak tā, jums galmā ir draugi, kas var dot tādus apliecinājumus savai ietekmei?

—   Hm! Kā redzat.

—   Vai drīkst minēt jūsu draugu vārdus?

—   Es neteicu, ka tie bija vairāki draugi, kundze. Es sacīju „viens no draugiem".

—   Kāds tad ir viņa vārds?

—   Cik jūs esat steidzīga! Ja cilvēkam ir tik varens draugs, viņš to nerāda visiem, baidīdamies, lai to kāds nenozog.

—   Droši vien jūs, Malikorna kungs, rīkojaties pareizi, slēpdams sava drauga vārdu; jums laikam nebūtu viegli to nosaukt.

—   Ja šis draugs neeksistē, — Montalē piebilda, — tad patents gan eksistē, un tas ir galvenais.

—   Tātad, — de Sanremī kundze teica tik mīlīgi kā kaķene, kas tūlīt izlaidīs nagus, — kad es ieraudzīju pie jums Malikorna kungu, viņš atveda jums patentu?

—   Tieši tā, jūs uzminējāt.

—   Tad jau tur nebija nekā slikta.

—   Es arī tā domāju.

—   Un es veltīgi jums pārmetu.

—    Pilnīgi veltīgi, bet es tā esmu pieradusi pie jūsu pārmetumiem, ka piedodu jums.

—   Tādā gadījumā iesim, Luīze, mums atliek vienīgi aiziet. Kas ir ar tevi?

—   Ko jūs teicāt? — saraudamās pārvaicāja Luīze de Lavaljēra.

—   Es skatos, ka tu neesi klausījusies?

—   Nē, es aizdomājos.

—   Par ko?

—  Par ļoti daudzām lietām.

—  Luīze, tu taču nedusmojies uz mani? — Montalē vaicāja, spiezdama draudzenes rokas.

—  Par ko lai es uz tevi dusmotos, mana dārgā Ora? — jaunā meitene atbildēja savā maigajā, melodiskajā balsī.

—  Ja arī viņa dusmotos uz jums, — de Sanremī kundze piezīmēja, — nabadzītei būtu tiesības to darīt.

—   Par ko tad?

—   Man šķiet, ka viņa ir no tikpat labas ģimenes un tikpat skaista kā jūs.

—  Māmiņ! — Luīze iekliedzās.

—  Simtreiz skaistāka par mani, — jā! No labākas ģimenes — tas nu gan ne. Tomēr es nesaprotu, kāpēc Luīzei tādēļ būtu uz mani jādusmojas?

—   Vai jūs domājat, ka viņai ļoti patīk palikt te Bluā kā apraktai, ja jūs spīdēsiet Parīzē?

—  Kundze, es taču netraucēju Luīzei doties uz Parīzi. Gluži otrādi, es būtu laimīga, ja viņa pārceltos uz dzīvi tur.

—   Man liekas, ka Malikorna kungs, kurš ir tik visspēcīgs galmā…

—  Ak, kundze, — Malikorns iebilda, — šajā pasaulē katrs rūpējas par sevi.

—   Malikorn! — Montalē viņu apklusināja. Pieliekdamās tuvāk jauneklim, viņa piebilda: — Pakavējiet Sanremī kundzei laiku; man vienalga, vai jūs strīdaties ar viņu, vai līgstat mieru, bet tikai parunājiet ar viņu. Man jāaprunājas ar Luīzi.

Malikorns saņēma vieglu rokas spiedienu, kā atalgojumu par savu paklausību.

Viņš negribīgi tuvojās de Sanremī kundzei; pa to laiku Ora apskāva draudzeni un vaicāja viņai:

—  Kas tev kaiš? Varbūt tu patiešām mani vairs nemīlēsi, tāpēc ka es spīdēšu galmā, kā saka tava māte?

—   O nē, nepavisam, — Luīze atbildēja, tikko valdīdama asaras, — es ļoti priecājos par tevi.

—   Priecājies? Man gan izskatās, ka tu grasies raudāt?

—   Vai tad raud tikai aiz skaudības?

—   A, saprotu! Es braucu uz Parīzi, un šis vārds tev atgādina par kādu cilvēku!..

—   Ora!

—   Kurš kādreiz dzīvoja Bluā, bet tagad Parīzē.

—   Es patiešām nezinu, kas man kaiš, bet man trūkst elpas.

—   Tad raudi, ja nevari smaidīt…

Luīze pacēla savu lēnprātīgo sejiņu, pa kuru ritēja lielas asaras kā briljanti.

—   Atzīsties, — Montalē skubināja.

—   Par ko tad?

—    Pasaki, kāpēc tu raudi? Bez iemesla neviens neraud. Es esmu tava draudzene un izdarīšu visu, ko tu gribēsi. Vari ticēt — Malikornam ir lielāka ietekme nekā domā! Saki, vai tu gribi doties uz Parīzi?

—   Ak! — Luīze nopūtās.

—   Tu gribi nokļūt Parīzē?

—   Palikt vienai te, šai vecajā pilī, kad es esmu tā pieradusi dzirdēt tavas dziesmas, satvert tavu roku, skraidīt kopā ar tevi pa parku! Es tā ilgošos pēc tevis, ka drīz nomiršu!

—  Tu gribi nokļūt Parīzē?

Luīze nopūtās.

—   Tu neatbildi?

—   Kādu atbildi tu gribi?

—   Jā vai nē; man šķiet, ka nav grūti atbildēt.

—   Tu nu gan esi laimīga, Montalē!

—   Tātad tu gribētu būt manā vietā?

Luīze klusēja.

—   Spītniece! — Ora noteica. — Vai tad drīkst būt noslēpumi no draudzenes? Atzīsties, ka tu vai mirsti, kā vēlies braukt uz Parīzi un ieraudzīt Raulu.

—   To es nevaru teikt.

—   Labi, Luīze. Tu redzi patentu?

—   Skaidrs, ka redzu.

—   Nu tad es dabūšu tev tādu pašu.

—   Ar kā palīdzību?

—   Ar Malikorna.

—   Ora, vai tu runā taisnību? Vai tas ir iespējams?

—   Ja Malikorns izgādāja man patentu, lai viņš izdara to pašu arī priekš tevis.

Izdzirdējis savu vārdu, Malikorns izmantoja to, lai pabeigtu sarunu ar de Sanremī kundzi. Viņš apgriezās.

—   Ko vēlaties?

—   Panāeiet šurp, Malikorna kungs, — ar pavēlošu žestu Ora aicināja.

Malikorns paklausīja.

—   Vajadzīgs vēl viens patents, — Montalē teica.

—   Ko?

—   Vēl viens tieši tāds pats patents. Vai viss skaidrs? Man to noteikti vajag!

—   Oho! Vajag?

—   Tas nav iespējams, vai ne, Malikorna kungs? — Luīze bikli ievaicājās.

—   Hm! Ja tas ir domāts jums…

—  Jā, man, Malikorna kungs, man…

—   Un ja Montalē jaunkundze arī lūdz…

—   Nevis lūdz, bet prasa.

—   Tad būs jāpaklausa.

—   Un jūs dabūsiet patentu viņai?

—   Pacentīšos.

—    Neizvairieties no atbildes. Luīze de Lavaljēra vēl šonedēļ būs princeses Hcnrietes galma dāma.

—  Jūs pārāk steidzaties!

—   Šonedēļ, vai arī…

—   Vai arī?

—  Jūs saņemsiet atpakaļ manu patentu, Malikorna kungs. Es negribu šķirties no draudzenes…

—   Dārgā Montalē!

—   Labi. Lai jūsu patents paliek pie jums. De Lavaljēras jaunkundze būs galma dāma.

—   Patiešām?

—   Jā, jā.

—   Tad es varu cerēt, ka tikšu uz Parīzi?

—   Varat būt pārliecināta.

—   Ak, Malikorna kungs, cik es jums esmu pateicīga! — salikusi rokas, iesaucā Luīze un sāka lēkāt no prieka.

—   Liekule! — Montalē pārmeta. — Tagad saki man vēl, ka tu nemīli Raulu!

Luīze nosarka kā maijrozīte. Neko neatbildējusi, viņa tikai piegāja pie mātes un apkampa viņu.

—   Malikorna kungs ir pārģērbies princis, — vecā dāma piebilda. — Viņam ir neierobežota vara.

—   Jūs arī gribat būt galma dāma? — Malikorns noprasīja de Sanremī kundzei. — Laikam man vajadzēs jums visām izgādāt norīkojumus.

To pateicis, viņš izgāja, atstādams nabaga de Sanremī kundzi galīgi samulsušu.

—    Nu, — viņš nočukstēja, kāpdams lejup pa trepēm, — tas man maksās vēl vienu tūkstoti livru. Ko lai dara! Mans draugs Manikans neko nedara par velti!

XXXI

Malikorns un Manikans

Abu šo jauno darbojošos personu parādīšanās prasa, lai tiem pievērstu uzmanību gan stāstītājs, gan lasītājs.

Tātad mēs varam pavēstīt šādus tādus sīkumus par Malikornu un Manikanu.

Kā zināms, Malikorns devās uz Orleānu, lai sagādātu de Montalē jaunkundzei patentu, kurš sacēla tādu nemieru Bluā pilī.

Orleānā tai laikā dzīvoja Manikans. Tas bija savdabīgs cilvēks, bet ļoti gudrs. Viņš vienmēr bija naudas trūkumā, kaut arī grāba to no de Giša maka, kurš tai laikā skaitījās viens no biezākajiem.

Jāatklāj, ka nabaga muižnieka, Gramonu vasaļa dēls Manikans bija grāfa de Giša bērnības rotaļu biedrs.

Jau kopš bērnības nepavisam ne bērnišķīga aprēķina dēļ viņš uzņēmās vainu par grāfa de Giša nedarbiem. Kad viņa dižciltīgajam draugam gadījās nočiept augļus, kas bija domāti maršala laulātajai draudzenei, vai saplēst spoguli, vai izdurt acis sunim — Manikans katrreiz uzņēmās vainu un saņēma sodu, kas nebija mazāk bargs tādēļ, ka cieta nevainīgais.

Šī uzupurēšanās viņam atmaksājās. Viņš neģērbās pieticīgi, atbilstoši tēva līdzekļiem, bet vienmēr lepojās ar tik bagātu apģērbu it kā būtu augstmanis, kam ir piecdesmit tūkstoši livru gada ienākums.

Nevarētu apgalvot, ka viņš pēc rakstura būtu nelietīgs vai sīkumainu prātu; viņš bija filozofs, viņa dabai piemita vienaldzība un tieksme uz sapņošanu, kas iznīcināja jebkuru godkāri. Viņa vienīgā godkārības izpausme bija vēlme šķiest naudu. Šai ziņā mūsu lāga Manikans neatzina ierobežojumus.

Regulāri trīs vai četras reizes gadā viņš iztukšoja grāfa de Giša naudas maku, un, kad tajā vairs nekā nebija un grāfs paziņoja, ka jāpaiet vismaz divām nedēļām, kamēr viņa kabatas atkal piepildīs devīgie vecāki, tad Manikans zaudēja visu enerģiju, likās gultā un vairs necēlās augšā, neēda un pārdeva savus lieliskos apģērbus, teikdams, ka, ja viņš guļ, tie viņam nav vajadzīgi.

Pa šo fiziskā un garīgā atslābuma laiku grāfa de Giša maks atkal piepildījās, un daļa no tā satura pārceļoja Manikana kabatā, kurš atkal sapirka sev jaunus tērpus un atsāka agrāko dzīvi.

Šī viņa mānija pārdot pilnīgi jaunus apģērbus par ceturtdaļcenu padarīja viņu pazīstamu Orleānā, uz kurieni viņš nezin kāpēc devās pavadīt šos nožēlas laikus.

Provinces uzdzīvotāji un švīti, kas dzīvoja ar sešsimt livriem gadā, savā starpā sadalīja viņa greznuma atliekas. Starp šo lepno apģērbu tīkotājiem bija ari mūsu draugs Malikorns, pilsētas vecākā dēls, no kura tēva princis Kondē, kas, kā jau visi Kondē, pastāvīgi bija naudas trūkumā, aizņēmās naudu par lieliem procentiem.

Malikorns izmantoja tēva kasi.

Citiem vārdiem sakot, tajos ne visai stingrās morāles laikos jaunais cilvēks ari aizdeva naudu un tā ieguva sev tūkstoš astoņsimt livru gada ienākuma vēl papildus tiem sešsimt, ko viņam sniedza tēva devīgums.

Tā Malikorns bija pirmais starp Orleānas švītiem: viņš varēja tērēt gadā divtūkstoš četrsimt livru.

Pretēji Manikanam Malikorns bija ārkārtīgi godkārīgs; aiz godkāres viņš mīlēja, aiz godkāres mētājās ar naudu un bija gatavs izputēt.

Malikorns bija nolēmis par katru cenu iegūt augstāku stāvokli; tādēļ viņš apgādāja sev iemīļoto un draugu.

Malikorna iemīļotā, Montalē, nepadevās viņa kaislei; bet viņa bija dižciltīga, un Malikorns samierinājās ar to.

Montalē viņam izmaksāja tūkstoš livru gadā — tie aizgāja par lentām, cimdiem, saldumiem.

Manikans prasīja izdevumus no tūkstoš divsimt līdz pusotram tūkstotim, ko Malikorns aizdeva, zinādams, ka tie netiks atdoti.

Tā Malikornam pašam nepalika nekas. Starp citu, nē, mēs aizmirsām, ka viņa rīcībā bija tēva kase.

Jaunais cilvēks izmantoja kādu līdzekli, ko turēja dziļā noslēpumā. Viņš bija aizņēmies no pilsētas vecākā kases apmēram piecpadsmit tūkstošus livru, apņemdamies pie pirmās izdevības atlikt atpakaļ. Tādu izdevību varēja dot laba vieta Orleānas hercoga galmā, kad uz viņa kāzām sāks komplektēt galminiekus.

Šis laiks arī pienāca: sāka vākt galminiekus. Laba vieta karaļa ģimenes pārstāvja galmā, sevišķi vēl, ja tā iegūta ar tādas personas kā grāfs de Gišs rekomendāciju, varēja dot vismaz divpadsmit tūkstošus livru gadā, bet, pateicoties Malikorna prasmei palielināt savus ienākumus, divpadsmit tūkstoši viegli varēja pāraugt par divdesmit.

Saņēmis šo vietu, Malikorns gribēja apprecēt Montalē: dižciltīgas izcelsmes sieva, pie tam ar pieklājīgu pūru, nodrošinās viņa tālāko augšupeju.

Tomēr, lai Montalē rastos pūrs, vajadzēja, lai Ora arī saņemtu vietu pie kādas dižciltīgas princeses, kas būtu tikpat devīga, cik atraitnēs palikusī hercogiene skopa. Tas bija vajadzīgs, jo Ora nemantoja lielu īpašumu, kaut arī bija vienīgā meita.

Malikorns nevēlējās, lai sieva dzīvo vienā vietā, bet vīrs citā, jo tāda situācija solīja lielas neērtības, ja ņem vērā nākamo laulāto raksturus. Tādēļ viņš nolēma visu apvienot karaļa brāļa Orleānas hercoga namā. Montalē būs princeses galma dāma; Malikorns kalpos pie hercoga.

Kā redzam, plāns bija labi izdomāts un veiksmīgi izpildīts.

Malikorns palūdza Manikanu ar Giša starpniecību sagādāt galma dāmas patentu.

Grāfs de Gišs griezās pie hercoga, kurš nesvārstīdamies parakstīja patentu.

Malikorna tālākais plāns bija tāds: princeses Henrietes galmā viņam būs jauna, skaista, gudra, veikla un, galvenokārt, uzticama sieva, ar kuras palīdzību viņš varēs uzzināt visus princeses noslēpumus, bet viņš pats un Manikans atklās vīra noslēpumus.

Tā viņš ātri vien sasniegs spīdošu stāvokli.

Protams, šī plāna īstenošana atdūrās pret daudziem šķēršļiem, un pats galvenais no tiem bija Montalē.

Viņa bija kaprīza, šaudīga, vieglprātīga, pārdroša, stingra un ar asiem nadziņiem, tāpēc gadījās, ka viens viņas smalko pirkstiņu pieskāriens vai smaidošo lūpu dvesma izjauca celtni, ko Malikorns pacietīgi bija būvējis veselu mēnesi.

Ja nebūtu mīlestības, Malikorns būtu laimīgs; bet viņš, pašam negribot, mīlēja, kaut arī rūpīgi to slēpa, jo bija pārliecināts, ka, pamanot mazāko piekāpšanos, viņa nepastāvīgā un draiskulīgā iemīļotā izsmies viņu un pazemos.

Viņš aizvainoja savu iemīļoto ar nevērību. Kad viņa, vēlēdamās viņu pārbaudīt, atsaucās viņa kaislei, viņš kvēloja vēlmēs, bet izlikās ledaini auksts, jo bija pārliecināts, ka, tikko viņš apskaus viņu, meitene aizbēgs un pasmiesies par viņu.

Savukārt Montalē iedomājās, ka nemīl Malikornu, bet patiesībā mīlēja gan.

Malikorns tik bieži viņai atkārtoja par savu vienaldzību, ka brīžiem viņa tai sāka ticēt, un tad viņai šķita, ka ienīst jaunekli.

Vairāk par visu Malikorns iekaroja Oru de Montalē, ar to, ka vienmēr pārzināja svarīgākos galma un pilsētas notikumus, līdz ar viņu Bluā ieradās jaunākā mode, smaržas un noslēpumi.

Viņš iekaroja Montalē, jo nekad nelūdza viņai tikšanos, gluži otrādi, lika sevi lūgties, lai saņemtu labvēlības pierādījumus, pēc kuriem kaislīgi alka.

Montalē arī neskopojās ar stāstiem. No viņas Malikorns uzzināja visu, kas notika hercogienes namā, un savukārt prata tā pastāstīt Manikanam, ka klausoties varēja nobeigties no smiekliem. Manikans tos izstāstīja tālāk de Gišam, bet tas hercogam Filipam.

Tāds bija sīko interešu un intrigu tīkls, kas savienoja Bluā ar Orleānu un Orleānu ar Parīzi; tam bija lemts aizvest nabaga Luīzi de Lavaljēru uz Parīzi, kur viņas ierašanās radīja tik lielas pārmaiņas; priecīgi aiziedama zern rokas ar māti, viņa pat nenojauta, kāds neparasts liktenis viņu sagaida.

Vecais Malikorns — mēs domājam Orleānas pilsētas vecāko — tagadnē orientējās labāk kā citi nākotnē. Savās pelēkajās, pēc Ludviķa XIII laika modes šūtajās drēbēs un audekla kurpēs ar lieliem pušķiem viņš pastaigājās katru dienu pēc pusdienām no trijiem līdz pieciem pa Svētās Katrīnas laukumu, un viņam pat prātā nenāca, ka viņš maksā par smiekliem, slepenajiem čukstiem un skūpstiem, lentēm un lielajiem plāniem, kas aptvēra četrdesmit ljē no Bluā pils līdz Palērojālai.

XXXII

Manikans un Malikorns

Kā jau teicām, Malikarns devās uz Orleānu pie sava drauga Mani- kana, kas atkal uz laiku bija pametis augstāko sabiedrību. Tas patlaban grasījās pārdot pēdējo pieklājīgo apģērba gabalu, kas viņam bija palicis.

Divas nedēļas pirms tam Manikans bija saņēmis no grāfa de Giša simt pistoļu, kas viņam bija nepieciešami ceļam, tas ir, lai aizbrauktu uz Havru sagaidīt princesi.

Pirms trim dienām viņš izvilka no Malikorna piecdesmit pistolus kā atalgojumu par Montalē patentu.

Visu šo naudu viņš bija iztērējis, un nebija paredzami nekādi citi ienākumi.

Viņam atlika vienīgi pārdot savu brīnišķīgo tērpu no vilnas un atlasa, kas bija izšūts ar zeltu un rotāts ar zeltītām tresēm. To apbrīnoja viss galms. Lai to pārdotu, Manikanam nācās likties gultā.

Būdams spiests vismaz nedēļu iztikt bez dejām un rotaļām, Manikans bija diezgan sašļucis. Kad pie viņa ieradās Malikorns, viņš patlaban gaidīja augļotāju.

Manikanam izlauzās izmisuma pilns izsauciens.

—   Kā, — viņš izdvesa neaprakstāmā balsī, — tas atkal esat jūs, mīļais draugs?

—   O, jūs esat ļoti laipns, — Malikorns atbildēja.

—   Ziniet, es gaidīju naudu, bet ieradāties jūs.

—   Bet ja nu es atnesu jums naudu?

—   Tad tā ir cita lieta. Laipni lūdzu, dārgais draugs.

Viņš pastiepa roku, tikai ne Malikornam, bet gan lai satvertu viņa maku.

Malikorns izlikās, ka nav to sapratis, un pasniedza viņam roku.

—   Bet nauda? — Manikans noprasīja.

—   Vispirms, dārgais draugs, jums tā jānopelna.

—   Kā?

—   Jāpieceļas no gultas un tūlīt jāiet pie grāfa de Giša.

—  Celties augšā? — Manikans pārvaicāja, laiski staipīdamies. — Nu,

nē!

—   Tātad jūs esat pārdevis visas savas drēbes?

—   Man palicis viens kamzolis, pats krāšņākais, bel es gaidu pircēju.

—   Un bikses?

—   Tās ir jūsu priekšā uz krēsla.

—    Nu ja jums ir palikušas bikses un kamzolis, tad velciet tos mugurā, lieciet, lai apsedlo zirgu, un dodieties ceļā.

—   Nenāk ne prātā.

—   Kāpēc?

—   Vai tad jūs nezināt, ka grāfs de Gišs ir Etampā?

—   Nē, es domāju, ka viņš ir Parīzē; tad jau trīsdesmit ljē vietā jums būs jāveic tikai četrpadsmit.

—   Jūs esat nepārspējams! Ja šais drēbēs es nojāšu četrpadsmit ljē, tās vairs nevarēs vilkt, un trīsdesmit pistoļu vietā man nāksies tās atdot par piecpadsmit.

—   Pārdodiet par kādu cenu gribat, bet man vajadzīgs vēl viens patents uz galma dāmas vietu.

—   Kam? Vai tad Montalē ir dubultniece?

—  Jūs nu gan esat viltīgs! Tas esat jūs, kas izputina dubultīpašumus: manu un grāfa de Giša.

—   Pareizāk gan, grāfa de Giša un jūsu.

—   Tas tiesa — tā ir pēc kārtas un pēc goda; atgriezīsimies tomēr pie patenta.

—   Mans draugs, princesei būs tikai divpadsmit galma dāmas. Es ieguvu jums to, pēc kā kandidēja ap tūkstoš divsimt meiču, un man nācās pielietot visu savu diplomātiju…

—   Es zinu, jūs rīkojāties varonīgi, mīļais draugs.

—   Vai jūs maz zināt, cik daudz tas prasīja rūpju? — Manikans noprasīja.

—   O, man par to varat nestāstīt! Kad es beidzot būšu karalis, apsolu…

—   Jūs sauksieties Malikorns Pirmais?

—    Nē, es apsolu jūs iecelt par savu finansu superintendantu, bet ne jau par to mēs pašlaik runājam.

—   Diemžēl.

—   Man vajadzīga otra galma dāmas vieta.

—    Pat ja jūs, mans draugs apsolītu man debesis, es nekustētos ne no vietas.

Malikorna kabatā iešķindējās nauda.

—   Te man ir divdesmit pistoļu, — Malikorns ieminējās.

—   Ko jūs gribat ar tiem darīt?

—  /\k, — Malikorns atteica, nedaudz sapīcis, — varbūt es vēlos tos pievienot tiem piecsimt, kurus jūs man jau esat parādā.

—    Jums taisnība, — Manikans piekrita un atkal pastiepa roku, — ja jau tā, es varu tos paņemt. Dodiet šurp!

—    Pagaidiet taču. Ir par maz tikai pastiept roku. Sakiet, vai par divdesmit pistoliem es saņemšu no jums patentu?

—   Protams. Šodien pat.

—   O, saudzējiet sevi, Manikana kungs, jūs uzņematies pārāk daudz. Es nemaz neprasu no jums tādu upuri. Vienā dienā trīsdesmit ljē — tas ir par traku: jūs būsiet pagalam.

—   Man nav nekā neiespējama, ja jāizpalīdz draugam. Cik ljē ir līdz Etampai?

—   Četrpadsmit.

—   Es jums piedāvāju derības uz divdesmit pistoliem.

—   Kādas?

—  Jūs sakāt, ka līdz Etampai ir četrpadsmit ljē, tātad turp un atpakaļ divdesmit astoņi?

—   Bez šaubām.

—   Rēķināsim šiem divdesmit astoņiem ljē četrpadsmit stundas, stundu, lai tiktos ar grāfu un vēl stundu, lai viņš uzrakstītu princim. Kopā iznāk sešpadsmit stundas.

—  Jūs rēķināt kā Kolbērs.

—  Tagad ir pusdienlaiks.

—   Pusviens.

—   Oho, jums ir labs pulkstenis.

—   Ko jūs gribējāt teikt? — Malikorns jautāja, iebāzdams pulksteni kabatā.

—   Ak, jā. Es piedāvāju jums saderēt uz divdesmit pistoliem, ka jūs saņemsiet grāfa de Giša vēstuli pēc astoņām stundām.

—   Jums laikam ir spārnots zirgs?

—  Tā ir mana darīšana. Gribat saderēt?

—   Es saņemšu grāfa vēstuli pēc astoņām stundām?

—  Jā.

—   Ar viņa personīgo parakstu?

—  Jā.

—   Labi, es deru, — Malikorns ieinteresēts piekrita, gribēdams redzēt, kā drēbju pārdevējs izklās no situācijas.

—   Iedodiet man papīru, tinti un spalvu.

—  Te būs.

Manikans nopūzdamies paslējās un, atbalstījies uz kreisās rokas, rūpīgi uzrakstīja:

„Kvīts par Orleānas hercogienes galma dāmas vietu, kuru grāfs de Gišs pacentīsies nekavējoties nokārtot. De Manikans."

Pabeidzis šo grūto darbu, Manikans atkal izstiepās gultā.

—   Nu, — Malikorns noprasīja, — ko tas nozīmē?

—   To, ka es esmu uzvarējis derības, ja jums steidzami vajadzīga de Giša vēstule princim.

—   Kā tā?

—   Man šķiet viss skaidrs: jūs ņemat šo papīru un dodaties ceļā manā vietā.

—   Tā.

—   Jūs liekat zirgam auļot, un pēc sešām stundām jūs esat Etampā. Pēc septiņām saņemat grāfa vēstuli, un es vinnēju derības, nepiecelda- mies no gultas, un tas ir izdevīgi gan man, gan jums.

—   Manikan, jūs esat dižs cilvēks.

—   Es to zinu.

—  Tātad es dodos uz Etampu un iedodu šo zīmīti grāfam de Gišam.

—   Viņš jums iedod tādu pašu princim, un jūs ar to jājat uz Parīzi.

—   Vai princis piekritīs?

—   Nekavējoties.

—   Tātad jūs no grāfa de Giša dabūjat visu, ko vien vēlaties, mans dārgais Manikan?

—   Visu, izņemot naudu.

—   Hm, tas ir nepatīkams izņēmums! Bet ja nu naudas vietā jūs viņam palūgtu…

—   Ko?

—  Ja kāds no jūsu draugiem palūgtu pakalpojumu?

—   Es to nedarītu, vai arī vismaz noprasītu, ko es par to saņemšu.

—   Lieliski. Šis draugs runā ar jums.

—  Jūs, Malikorn? Tātad jūs esat ļoti bagāts?

—   Man vēl ir piecdesmit pistoļu.

—   Tieši tā summa, kas man vajadzīga. Kur ir šī nauda?

—  Te, — Malikorns atteica un uzsita sev pa kabatu.

—  Tad sakiet, ko jūs vēlaties, mans mīļais.

Malikorns atkal paņēma tinti, spalvu un papīru un iedeva Manikanam.

—   Rakstiet, — viņš teica.

—   Diktējiet.

—    „Kvits uzrādītājs var saņemt personīgi Orleānas hercoga amatu galmā…"

—    O, — Manikans noteica, paceldams spalvu. — Amats hercoga galmā par piecdesmit pistoliem?

—   Mans dārgais, jūs pārklausījāties: es teicu piecsimt…

—   Un šie piecsimt?..

—   Ir šeit.

Manikans ar acīm vai aprija monētu kaudzīti, bet šoreiz Malikorns to turēja tālu.

—   Nu, ko jūs teiksiet? Piecsimt pistoļu!

—   Es teikšu, ka tas ir par velti, — Manikans piebilda, ķerdamies pie spalvas. - Jūsu vainas dēļ drīz mana ietekme beigsies. Diktējiet tālāk.

Malikorns turpināja:

—  „…amatu, ko mans draugs grāfs de Gišs sagādās manam draugam Malikornam."

—   Gatavs, — Manikans teica.

—   Atvainojiet, bet jūs aizmirsāt parakstīties.

—   Jā, taisnība. Dodiet piecsimt pistolus.

—  Te būs divsimt piecdesmit.

—   Bet atlikušie divsimt piecdesmit?

—    Kad es saņemšu vietu. Manikans saviebās.

—  Tādā gadījumā atdodiet man rekomendācijas vēstuli.

—   Kāpēc?

—    Es gribu pierakstīt vēl vienu vārdu: „steidzami". Malikorns atdeva vēstuli. Manikans pierakstīja.

—    Labi, — Malikorns teica un atkal paņēma papīru. Manikans sāka pārskaitīt zeltu.

—  Te trūkst divdesmit pistoļu, — viņš teica.

—   Kā?

—   Divdesmit pistoļu, ko es no jums vinnēju.

—   Kad?

—   Tad, kad mēs saderējām, ka pēc astoņām stundām jūs saņemsiet vēstuli no grāfa de Giša.

—   Pareizi gan.

Malikorns pielika vēl klāt divdesmit pistolus. Manikans pagrāba saujā zeltu un izkaisīja to pa gultu.

—    Tā nu ir otra vieta, — Malikorns nočukstēja, pūlēdamies nosusināt tinti. — Pirmajā brīdī liekas, ka tā mafi maksāja dārgāk nekā pirmā, bet…

Viņš nepabeidza teikumu, paņēma spalvu un uzrakstīja Montalē:

„Lūdzu pasakiet savai draudzenei, ka viņa drīz saņems patentu. Es dodos pēc paraksta. Aiz mīlas pret jums es nojāšu astoņdesmit sešus ljē."

Pēc tam viņš ar sarkastisku smaidu pabeidza savas pārdomas: „Pir- majā brīdī liekas, ka šī vieta man izmaksāja dārgāk,, bet… es domāju, ka labums būs proporcionāls izdevumiem. De Lavaljēras jaunkundze man dos vairāk labuma nekā Montalē, vai…vai es neesmu Malikorns!"

—   Uz redzēšanos, Manikan.

Viņš aizgāja.

XXXIII

Gramona savrupmājas pagrabs

Ieradies Etampā, Malikorns uzzināja, ka grāfs devies uz Parīzi.

Malikorns pāris stundas atpūtās, tad turpināja savu ceļu.

Parīzi viņš sasniedza naktī un devās uz mazo viesnīcu, kur mēdza apmesties, kad apmeklēja galvaspilsētu. Nākošajā rītā viņš jau bija maršala Gramona namā.

.Grāfs posās ceļā. De Gišs vēlējās tikai atvadīties no prinča pirms došanās uz Havru, kur visa franču bruņniecība gatavojās sagaidīt princesi.

Malikorns minēja Manikana vārdu un lika tūlīt pieņemts.

Grāfs de Gišs bija pagalmā un apskatīja ekipāžas, ko viņam rādīja zirgupuiši un staļļmeistari.

—    Manikans! — viņš iesaucās. — Lai viņš nāk ātrāk! Viņš paspēra dažus soļus uz vārtu pusi.

Malikorns ieslīdēja pa pusatvērtajiem vārtiem un paskatījās uz de Gi- šu. Grāfs pārsteigts ieraudzīja sava drauga vietā kādu nepazīstamo.

—    Atvainojiet, grāfa kungs, — Malikorns teica, — radusies kļūda: jums pieteica Manikanu, bet es tikai nāku no viņa.

—   A, — de Gišs vīlies novilka. — Ko jūs man atvedāt?

—   Vēstuli, grāfa kungs.

Malikorns pasniedza pirmo zīmīti, uzmanīgi vērodams de Giša sejas izteiksmi.

Tas izlasīja un iesmējās.

—   Atkal galma dāma! — viņš noteica. — Tas dīvainis Manikans gādā par visām Francijas galma dāmām.

Malikorns palocījās.

—   Kāpēc viņš pats neieradās?

—   Viņš guļ gultā.

—  Tātad viņš palicis bez naudas? — de Gišs paraustīja plecus. — Ko gan viņš dara ar naudu?

Malikorna žesti pauda, ka viņš par to nezina vairāk kā grāfs.

—   Tātad viņš nebūs Havrā? Malikorns atkārtoja savu žestu.

—   Neiespējami. Tur būs visi.

—   Es ceru, grāfa kungs, ka viņš nepalaidīs garām tādu notikumu.

—   Viņam jau vajadzēja būt Parīzē.

—   Lai atgūtu zaudēto laiku, viņš var braukt taisni.

—   Kur viņš ir?

—   Orleānā.

—   Man Šķiet, — de Gišs palocīdamies teica, — jums piemīt gaumes izjūta.

Malikornam mugurā bija Manikana drēbes. Viņš savukārt viegli paklanījās.

—   Kungs, jūs man parādāt lielu godu.

—   Ar ko man ir prieks runāt?

—   Mani sauc Malikorns, kungs.

—   Kā jums, de Malikorna kungs, patīk šīs pistoļu makstis?

Malikorns nebija muļķis un saprata, ka „de" uzvārda priekšā nostādīja viņu uz vienas pakāpes ar sarunu biedru.

Viņš paskatījās uz makstīm kā lietpratējs un bez svārstišanās atbildēja:

—   Mazliet par smagām, grāf.

—   Redziet nu, — de Gišs vērsās pie seglinieka, — šis kungs ir cilvēks ar gaumi, un viņš atzīst, ka tās ir smagas. Ko es jums nupat teicu?

Sedlinieks sāka taisnoties.

—   Ko jūs teiksiet par to zirgu? — de Gišs apvaicājās. — Tas ari ir mans jaunais pirkums.

—   Pēc skata nevainojams, grāfa kungs. Tomēr, lai izteiktu vērtējumu, viņš jāizmēģina.

—   Nu tad kāpiet seglos, de Malikorna kungs, un nojājiet divus trīs apļus.

Malikorns paņēma pavadu, pieķērās ar kreiso roku krēpēs, ielika kāju kāpslī un iesēdās seglos.

Pirmo reizi viņš apjāja apkārt pagalmam soļos. Pēc tam rikšos. Trešo reizi viņš palaida zirgu galopā.

Beidzot Malikorns apstādināja zirgu blakus grāfam, nolēca zemē un pameta pavadu zirgupuisim.

—   Nu, kā? — grāfs jautāja. — Ko jūs teiksiet, de Malikorna kungs?

—   Grāf, — Malikorns atbildēja, — tas ir Meklenburgas šķirnes zirgs. Kad sktljos, vai labi ielikti laužņi, es ievēroju, ka viņam ir septiņi gadi. Tādā vecumā zirgu jāsāk gatavot karam. Viegli klausa pavadai. Tā jau runā, ka zirgs ar plakanu galvu labi pakļaujas. Skausts diezgan zems. Krusti liek šaubīties, vai tas ir tīras vācu šķirnes zirgs. Tam jābūt angļu asiņu piejaukumam. Locītavas taisnas, bet, rikšos ejot, viņš met kājas. Pievērsiet uzmanību apkalumam — tas ir par mīkstu pie kāju maiņas. Vispār zirgs ir viegli vadāms.

—    Tas ir labs spriedums, de Malikorna kungs, — grāfs atzina. — Jūs esat lietpratējs.

Pēc tam viņš pagriezās pret Malikornu un piebilda:

—   Jums ir lielisks kamzolis. Tas, droši vien, nav šūts provincē? Tik gaumīgi Tūrā vai Orleānā nešuj.

—   Nē, grāfa kungs, tas patiešām ir no Parīzes.

—   Jā, es jau domāju. Atgriezīsimies tomēr pie lietas. Tātad Manikans vēlas vēl vienu galma dāmas vietu?

—   Jūs jau izlasījāt, ko viņš raksta, grāfa kungs.

—   Kas ir pirmā?

Malikorns juta, ka nosarkst.

—  Apburoša meitene, grāf, — viņš ātri atbildēja, — Ora de Montalē.

—   Ā! Jūs viņu pazīstat?

—   Jā, viņa ir mana līgava… gandrīz…

—   Tad tā ir cita lieta… Apsveicu, — de Gišs sacīja.

Uz mēles viņam jau bija joks galma gaumē, bet vārds Jīgava" atgādināja par cieņu pret sievietēm.

—   Bet kam tad domāts otrs patents? — de Gišs prasīja. — Ne jau Manikana līgava? Man to nabadzīti būtu ļoti žēl. Viņai būs slikts vīrs.

—    Nē, grāf… Otrs patents ir de Labomas Leblānas de Lavaljēras jaunkundzei.

—   Es viņu nepazīstu.

—    Grāfa kungs, viņu maz pazīst galmā, — Malikorns smaidīdams atteica.

—   Labi, es parunāšu ar princi. Vai viņa ir muižniece?

—  Jā, un pie tam no ļoti dižciltīgas ģimenes, hercogienes galma dāma.

—   Lieliski. Vai jūs nevēlaties kopā ar mani doties pie hercoga?

—   Ja jūs man parādīsiet tādu godu, tad labprāt.

De Gišs saburzīja Manikana vēstuli un iebāza kabatā.

—   Grāf, — Malikorns bikli aizrādīja, — man liekas, jūs neizlasījāt

visu.

—   Vai tad ne?

—  Jā, aploksnē bija divas vēstules.

Grāfs vēlreiz paskatījās aploksnē.

—   A, jums taisnība, — viņš noteica.

Viņš atlocīja otru zīmīti.

—   Tā jau es domāju! Vēl viens lūgums par vietu Orleānas hercoga galmā. Ak, Manikans cērt pār svītu! Tas nelietis laikam tirgojas ar amatiem?

—   Nē, grāfa kungs, viņš to grib dāvināt.

—   Kam?

—  Man, grāf.

—   Kāpēc jūs man to neteicāt uzreiz, de Movezkorna kungs?

—   Malikorns.

—  Piedodiet, latīņu valoda mani vienmēr iegāž: šoreiz tā bija etimoloģija. Kāpēc gan muižniekiem liek mācīties latiņu valodu! Mala-mauvaise-* slikta. Malikorns un Movezkorns iznāk viens un tas pats. Atvainojiet mani, de Malikorna kungs.

—  Jūsu labsirdība mani aizkustina, kungs, bet arī dod iespēju atklāt kādu apstākli.

—   Kādu tad?

—   Es neesmu muižnieks. Man ir sirds un mazliet prāta, bet mans vārds ir Malikorns, bez daļiņas „de".

—   O, — de Gišs iesaucās, vērodams sava sarunu biedra viltīgo seju, — jūs patiešām esat jauks cilvēks. Man patīk jūsu seja, Malikorna kungs, un, droši vien, jums ir bezgala daudz labu īpašību, ja jau šis egoists Manikans jūs iemīlējis. Atzīstieties: vai jūs neesat svētais, kas nolaidies uz zemes?

—  Kāpēc?

—  Velns parāvis! Tādēļ, ka Manikans jums kaut ko dāvina. Jūs taču teicāt, ka viņš grib izgādāt jums vietu prinča galmā kā dāvanu?

—  Atvainojiet, grāfa kungs, ja es dabūšu šo vietu, tad to man sagādās nevis Manikans, bet jūs.

—   Un varbūt, ka viņš rūpējas par jums ne gluži nesavtīgi?

—  Grāfa kungs…

—  Pagaidiet, Orleānā dzīvo kāds Malikorns — nu, jā, protams, tas, kurš aizdod naudu princim Kondē.

—  Cik man zināms, tas ir mans tēvs.

—  Ahā! Princim — tēvs, bet negausīgajam de Manikanam — dēls. Piesargieties, kungs, es viņu pazīstu: viņš no jums atstās tikai kauliņus.

—   Es aizdodu bez procentiem, grāfa kungs, — Malikorns smaidīdams teica.

Vārdu spele: mālus (lat.)-slikts, mauvaise (franc.)-slikts, nelāgs.

—   Es jau sacīju, ka jūs esat svētais vai kaut kas tamlīdzīgs, Malikorna kungs. Jūs dabūsiet vietu, vai arī es neesmu de Gišs!

—    Grāfa kungs, es nezinu, kā lai jums pateicos! — Malikorns sajūsmā iesaucās.

—   Dosimies pie prinča, dārgais Malikorna kungs.

De Gišs noteiktā solī devās uz vārtiem, pamādams, lai Malikorns viņam seko.

Pie pašiem vārtiem viņi sastapās ar kādu jaunu cilvēku.

Tas bija apmēram divdesmit piecus gadus vecs muižnieks, bālu seju plānām lūpām, mirdzošām acīm un tumšiem matiem un uzacīm.

—  Ā, sveicināti, — viņš teica, piespiezdams de Gišu atgriezties atpakaļ pagalmā.

—   Ak, tas esat jūs, de Vard! Zābakos, ar piešiem, jājampātagu rokās!

—    Es izskatos atbilstoši cilvēkam, kas dodas uz Havru. Rīt Parīze kļūs pavisam tukša.

Atnācējs ceremoniāli paklanījās Malikornam, kurš greznajā tērpā izskatījās pēc augstmaņa.

—   Malikorna kungs, — de Gišs teica savam draugam.

De Vārds palocījās.

—   Vikonts de Vārds, — de Gišs sacīja Malikornam.

Malikorns arī palocījās.

—    De Vard, jūs zināt tādas lietas: kādi amati galmā vēl ir brīvi, es gribu teikt, prinča galmā?

—   Pie prinča? — de Vārds atkārtoja, pūlēdamies atcerēties. — Pagaidiet, liekas, ka galvenā staļļu pārziņa vieta.

—   O, — Malikorns iesaucās, — nerunāsim par tādām lietām; mana godkārība tik tālu nesniedzas.

De Vārds bija daudz aizdomīgāks un vērīgāks nekā de Gišs: viņš uzreiz saprata, kas ir Malikorns.

—  Lieta tā, — viņš teica, pārlaizdams Malikornam skatienu no galvas līdz papēžiem, — ieņemt galvenā staļļu pārziņa vietu drīkst tikai hercogs un pērs.

—   Es lūdzu tikai kādu mazu amatu, — Malikorns sacīja. — Es esmu neievērojams cilvēciņš un neesmu tik augstās domās par sevi.

—   Malikorna kungs, — grāfs teica de Vardam, — ir apburošs; tikai viena nelaime — viņš nav muižnieks. Taču, kā jūs jau zināt, es ne pārāk augstu vērtēju cilvēku, ja viņš ir tikai muižnieks un nekas vairāk.

—  Tiesa gan, — de Vārds atteica. — Bet, mīļais grāf, es jums teikšu, ka bez titula iekļūt hercoga galmā nav ko cerēt.

—   Tiesa, — grāfs piekrita, — etiķetes prasības ir stingras. Velns parāvis, mēs par to nepadomājām!

—   Cik nelaimīgi man, — nobālis piezīmēja Malikorns.

—   Ceru, ka vēl iespējams palīdzēt, — de Gišs atbildēja.

—   Pag, — de Vārds iesaucās, — es atradu iespēju! Jūs kļūsiet par muižnieku, dārgais Malikorna kungs. Viņa svētība kardināls Mazarīni ar to vien nodarbojās no rīta līdz vakaram.

—   Pietiek, de Vard, — grāfs aizrādīja, — šie joki ir nevietā. Mēs nedrīkstam tā jokot par sevi. Tagad var nopirkt muižnieka patentu, bet tā ir nelaime, un mums neklājas par to smieties pat savā lokā.

—   Dieva vārds, jūs esat īsts puritānis, kā saka angļi.

—   Vikonts de Braželons, — sulainis pieteica tā, it kā viņi atrastos nevis pagalmā, bet viesistabā.

—   A, dārgo Raul, nāc ātrāk šurp! Augstajos zābakos! Ar piešiem! Tu arī tātad dodies ceļā?

Braželons pienāca pie jaunekļiem un sasveicinājās ar viņiem laipni un reizē nopietni, kas viņam bija raksturīgi. Viņš palocījās galvenokārt de Vardam, kurš viņam nebija pazīstams, bet de Varda seja, ieraugot Raulu, kļuva ļoti vēsa.

—   Draugs, — vikonts teica de Gišam, — es ierados tev pakaļ: mēs taču dosimies uz Havru kopā!

—    Jo labāk. Tas būs lielisks ceļojums! Malikorna kungs, de Braželona kungs. A, de Vard, es tevi tūlīt iepazīstināšu.

Jaunie cilvēki atturīgi paklanījās viens otram. Šķita, ka abi šie raksturi noteikti sadursies. De Vārds bija izmanīgs, viltīgs un noslēgts. Rauls — nopietns, tiešs un cēlsirdīgs.

—   Samierini mūs ar de Vardu, Raul.

—   Par ko jūs strīdējāties?

—   Par muižniecību.

—   Kas tad šai strīdā var būt labāks lēmējs par Gramonu?

—   Es tev lūdzu nevis komplimentus, bet izteikt tavu viedokli.

—   Man jāzina, par ko jūs strīdaties.

—   De Vārds apgalvo, ka tituli netiek tik augstu vērtēti, kā vajadzētu; es saku, ka cilvēkam tituls nav vajadzīgs.

—   Tev taisnība, — Rauls mierīgi pateica.

—   Vikont, es tomēr uzskatu, ka taisnība ir man, — de Vārds stūrgalvīgi iebilda.

—   Ko jūs teicāt, kungs?

—   Ka Francijā dara visu iespējamo, lai pazemotu muižniekus.

—   Kas tad to dara? — Rauls vaicāja.

—   Pats karalis. Viņš ap sevi pulcē cilvēkus, kas pat nav spējīgi pierādīt, ka viņiem četrās paaudzēs bijuši dižciltīgi senči.

—   Lai nu paliek, — de Gišs atteica. — Nezinu, kur tu kaut ko tādu esi redzējis, de Vard.

—   Varu pierādīt ar piemēru.

De Vārds uzmeta ātru skatienu Braželonam.

«…. <*

—   Runā.

—   Vai tu zini, kas iecelts par musketieru kapteini, tas nozīmē, saņēmis amatu, kas stāv augstāk par pēriem, amatu, ko var uzskatīt par augstāku nekā Francijas maršals?

Rauls pietvīka: viņš nojauta, uz ko zīmējas de Varda teiktais.

—    Nezinu. Kas tad ir iecelts? — de Gišs painteresējās. — Katrā gadījumā tas noticis nesen; vēl pirms nedēļas šis amats bija brīvs, un karalis atteica Orleānas hercogam, kas lūdza šo vietu kādam no saviem cilvēkiem.

—   Nu, tad zini, karalis atteica hercogam, lai atdotu šo vietu d'Artanjanam, Gaskonas muižnieķela jaunākajam dēlam, kas kādus trīsdesmit gadus vazājies ar savu zobenu pa priekšistabām.

—   Piedodiet, kungs, ja es jūs pārtraucu, — sacīja Rauls, pamezdams stingru skatienu uz de Vardu, — bet man liekas, ka jūs nepazīstat cilvēku, par kuru runājat.

—   Es nepazīstot d'Artanjanu? Ak Dievs! Kas tad viņu nepazīst?

—   Visi, kas viņu pazīst, — Rauls iebilda vēl vēsāk un mierīgāk, — ir pārliecināti — ja viņš arī nav tik dižciltīgs kā karalis (bet. tā nav viņa vaina), tad vīrišķībā un godīgumā viņš neatpaliek ne no viena karaļa pasaulē. Tāds ir mans viedoklis, kungs, bet es, paldies Dievam, pazīstu d'Artanjana kungu kopš savas dzimšanas.

De Vārds grasījās atbildēt, bet de Gišs viņu atturēja.

XXXIV

Princeses portrets

Strīds draudēja saasināties, un de Gišs to saprata.

Braželona aeīs iedegās instinktīvs naidīgums. De Vārds skatījās tā, it kā vēlētos aizskart Raulu.

—  Kungi, — grāfs teica, — mums jāšķiras. Man vēl jāaiziet pie prinča. Sarunāsim, kur satiksimies. De Vārds kopā ar mani dosies uz Luvru, bet tu, Raul, aizstāj mani mājās. Šeit bez tava padoma tik un tā nekas netiek darīts. Uzmet vēl pēdējo skatienu, kā notiek gatavošanās ceļam.

Rauls necentās izvairīties no sadursmēm un divkaujām, bel arī pats tās nemeklēja; viņš piekrizdams pamāja ar galvu un apsēdās saulītē uz soliņa.

—    Labi, — de Gišs noteica, — pasēdi šeit. Lai tev parāda abus zirgus, ko es tikko nopirku. Es tos pirku ar nosacījumu, ka tev jāatbalsta mans pirkums. Ak, jā, atvaino, es aizmirsu apjautāties, kā klājas grāfam de Lafēram?

Teikdams šos vārdus, de Gišs skatījās uz de Vardu, pūlēdamies noteikt, kādu iespaidu atstās Raula tēva vārds.

—   Pateicos, — atbildēja Braželons, — grāfs ir vesels.

De Varda acīs pazibēja naids.

De Gišs izlikās, ka nav pamanījis šo drūmo zibsni, piegāja pie Raula, paspieda viņa roku un teica:

—  Tātad norunāts, ka tu gaidīsi mūs Palērojālas pagalmā?

Tad viņš pamāja de Vardam, aicinādams to līdz, un teica:

—   Mēs aizejam. Ejam, Malikorna kungs.

Rauls sarāvās, izdzirdējis šo vārdu.

Viņam likās, ka viņš to jau kādreiz ir dzirdējis, bet viņš nespēja atcerēties, kur.

Kamēr Rauls, mazliet sadusmots par sarunu ar de Vardu, pūlējās atcerēties, kad dzirdējis Malikorna vārdu, trīs jaunekļi soļoja uz Palē- rojālu, kur dzivoja Orleānas Filips.

Malikorns aptvēra, ka draugiem gribas aprunāties, un ari, ka viņam neklājas iet tiem blakus.

Viņš gāja aiz muguras.

—   Nu, vai tas nav neprātīgi? — de Gišs pārmeta savam ceļabiedram, kad viņi bija aizgājuši kādu gabalu no Gramonu mājas. — Jūs uzbrūkat d'Artanjanam un vēl Raula klātbūtnē!

—   Vai tad aizliegts uzbrukt d'Artanjanam?

—   Vai tad jūs nezināt, ka d'Artanjans ir ceturtā daļa no slavenā un draudīgā kopuma, kas saucās par musketieriem?

—    Zinu gan, bet nesaprotu, kāpēc tas man traucētu ienīst d'Artanjanu.

—   Ko tad viņš jums nodarījis?

—   O, man? Neko.

—   Par ko tad jūs viņu ienīstat?

—   Pajautājiet to mana tēva garam.

—   Dārgais, jūs mani pārsteidzat. D'Artanjans nepieder pie cilvēkiem, kas izvairās no rēķinu kārtošanas, ja pamodinājuši pret sevi naidu. Man stāstīja, ka jūsu tēvs arī nemīlēja paliki parādā. Nav taču tādu apvainojumu, kurus nevarētu nomazgāt ar asinīm pēc kārtīga un godīga zobena cirtiena.

—   Ko lai dara, draugs? Starp tēvu un d'Artanjanu valdīja naids. Tēvs man jau bērnībā stāstīja par to un novēlēja man to tāpat kā pārējo mantojumu.

—   Vai šis naids skar tikai d'Artanjanu?

—   O, d'Artanjans bija pārāk cieši saistīts ar saviem trīs draugiem; tāpēc kāda daļa naida noteikti pienākas arī viņiem.

De Gišs, kas nenolaida acis no de Varda, nodrebēja, ieraudzījis jaunā cilvēka smaidu. Viņš izjuta kaut ko līdzīgu priekšnojautai un domās sev teica, ka atklāto divkauju laiks starp muižniekiem pagājis, bet naids, kas slēpjas dvēseles dziļumos un netiek izpausts, tomēr ir un paliek naids.

Pēc tēviem, kas kaislīgi ienīda viens otru un cīnījās ar zobeniem, nāk dēli, kas arī jūt savstarpēju naidu, bet par savu ieroci izraugās intrigas un nodevību.

Par nodevību un intrigām de Gišs, protams, neturēja aizdomās Raulu; viņš nodrebēja bailēs par Raulu.

Smagās domas lika apmākties de Giša sejai, bet de Vārds apvaldīja sevi.

—   Starp citu, — viņš sacīja, — man personīgi nav nekas pret de Braželonu; es viņu nemaz nepazīstu.

—   De Vard, — grāfs brīdināja diezgan bargā balsī, — nekādā gadījumā neaizmirstiet, ka Rauls ir mans labākais draugs.

De Vārds palocījās.

Drīz nonāca pie Palērojālas, ko aplenca ziņkārīgo pūlis.

Orleānas Filipa svīta gaidīja viņa pavēli, lai sēstos zirgos un pavadītu sūtņus, kam bija uzticēts atvest uz Parīzi princesi.

De Gišs atstāja de Vardu un Malikornu pie lielajām trepēm, un pats uzkāpa pie prinča. Viņš baudīja tikpat lielu prinča labvēlību kā ševaljē de Lorēns, kas viņu nevarēja ciest, kaut arī uzsmaidīja viņam.

Jaunais princis sēdēja pie spoguļa un sārtināja vaigus.

Kabineta stūrī ševaljē de Lorēns bija atlaidis spilvenos; viņa garie, gaišie mati tikko kā bija safrizēti un tagad viņš rotaļājās ar savām sprogām kā sieviete.

Izdzirdējis troksni, princis pagriezās un ieraudzīja grāfu.

—   Ā, tas esi tu, Giš,— viņš sacīja, — pienāc pie manis un pasaki man patiesību.

—   Jūsu augstība zina, ka tas ir mans trūkums.

—   Iedomājies, Giš, tas pretīgais Lorēns mani apbēdina.

De Lorēns paraustīja plecus.

—   Kā tad? — de Gišs apvaicājās. — Tas nemaz nav ševaljē paradums.

—    Viņš apgalvo, — princis turpināja, — ka princese Henriete kā sieviete ir pārāka par mani kā vīrieti.

—  Sargieties, jūsu augstība, — de Gišs sarauca uzacis, — jūs prasījāt no manis patiesību.

—   Jā, — princis trīcēdams atbildēja.

—   Tad es jums pateikšu patiesību.

—   Giš, nesteidzies, — princis iesaucās, — gan jau pagūsi! Paskaties kārtīgi uz mani un tad atceries viņu; starp citu, te ir viņas portrets, ņem.

Viņš iedeva grāfam smalki izstrādātu miniatūru.

De Gišs paņēma portretu un ilgi uz to skatījās.

—   Godīgi sakot, — viņš teica, — burvīga seja!

—    Paskaties labāk uz mani, nu, skaties taču! — princis iesaucās, cenzdamies pievērst sev grāfa uzmanību, kas bija iegrimis portreta pētīšanā.

—   Brīnišķīga, — de Gišs čukstēja.

—    Varētu domāt, ka tu nekad neesi redzējis to mazo meiteni, — princis turpināja.

—   Jūsu augstība, es viņu redzēju pirms pieciem gadiem; starp divpadsmitgadīgu bērnu un septiņpadsmitgadīgu meiteni ir liela atšķirība.

—   Nu, tad izsaki savas domas.

—   Es domāju, ka portrets ir izskaistināts, jūsu augstība.

—   O, jā, noteikti, — princis uzvaras priekā teica. — Mākslinieks viņai glaimoja. Bet izsaki savas domas, pieļaujot, ka viņa patiešām ir tāda.

—  Jūsu augstība var būt ļoti laimīgs, ka jums ir tik apburoša līgava.

—   Labi, tādas ir tavas domas par viņu, bet par mani?

— Jūsu augstība, es uzskatu, ka jūs kā vīrietis esat pārāk skaists.

Ševaljē de Lorēns sāka smieties.

Princis saprata nosodījumu, kas slēpās de Giša vārdos.

Viņš sarauca uzacis.

—   Man gan nav sevišķi laipni draugi, — viņš noteica.

De Gišs vēl pēdējo reizi paskatījās uz portetu un, negribīgi atdodams to princim, teica:

—   Jūsu augstība, es labāk desmit reižu paskatīšos uz jums nekā vēl vienreiz uz princesi.

De Lorēns neapšaubāmi pamanīja grāfa vārdos slēpto jēgu, kas paslīdēja garām princim, un tāpēc piezīmēja:

—   Nu tad precieties!

Orleānas hercogs turpināja sārtināt seju; pabeidzis viņš atkal paskatījās uz portretu, tad patīksminājās par sevi spogulī un pasmaidīja.

Viņu, bez šaubām, šis salīdzinājums apmierināja.

—   Ļoti jauki, ka atnāci, — viņš teica de Gišam. — Es jau baidījos, ka tu dosies ceļā, pat neatvadījies no manis.

—   Jūsu augstība mani pazīst pārāk labi, lai uzskatītu par iespējamu tādu nepieklājību.

—   Droši vien tu gribi man ko lūgt pirms aizbraukšanas no Parīzes?

—  Jā, jūsu augstība, jūs uzminējāt, man patiešām ir kāds lūgums.

—   Labi, runā.

De Lorēns klausījās, elpu aizturējis; viņam šķita, ka katra labvēlība, ko saņēma kāds cits, ir atņemta viņam.

De Gišs svārstījās.

—   Varbūt tev vajadzīga nauda? — princis jautāja. — Tad pašlaik ir īstais brīdis, jo esmu bagāts. Finansu superintendants man atsūtīja piecdesmit tūkstošus pistoļu.

—   Pateicos, jūsu augstība, bet runa nav par naudu.

—   Ko tad tu vēlies? Runā.

—   Es vēlos, lai jūs ieceltu kādu galma dāmu.

—   Oho, Giš, tu kļūsti par dāmu aizgādni! — princis nicīgi aizrādīja. — Vai patiešām tu visu laiku runāsi ar mani par kaut kādām dumiķēm?

De Lorēns pasmaidīja: viņš zināja, ka princim nepatīk, ja aizrunā par sievietēm.

—   Jūsu augstība, — grāfs teica, — es neesmu aizgādnis tai dāmai, par kuru jums stāstu; to lūdz viens no maniem draugiem.

—   Ā, tā ir cita lieta. Kā tad sauc to, par kuru lūdz tavs draugs?

—    De Labomas Leblānas de Lavaljēras jaunkundze, Orleānas hercoga atraitnes galma dāma.

—   Fui, tā klibā, — de Lorēns noteica, atlaizdamies spilvenos.

—   Kliba? — princis atkārtoja. — Un viņa pastāvīgi būs manas sievas acu priekšā? Nu nē, grūtniecības laikā tas ir pārāk bīstami.

Ševaljē de Lorēns iesmējās.

—    De Lorēna kungs, — grāfs pārmeta, — jūs neesat augstsirdīgs: es lūdzu, bet jūs man kaitējat.

—   Atvainojiet, grāf, — de Lorēns teica, jo viņu padarīja nemierīgu tonis, kādā de Gišs izteica šos vārdus. — Es to nemaz nevēlējos, un tagad man liekas, ka es esmu sajaucis šo jaunavu ar kādu citu.

—   Bez šaubām. Es galvoju, ka jūs esat kļūdījies.

—   Pasaki, vai tev tas ir ļoti svarīgi, Giš? — princis noprasīja.

—   Ļoti, jūsu augstība.

—   Labi, izlemts. Vairāk gan ne par vienu nelūdz: visas vietas ir aizņemtas.

—    Ak, — de Lorēns iesaucās, — jau pusdienlaks. Šī stunda bija nozīmēta aizbraukšanai.

—   Vai jūs mani dzenat prom, kungs? — de Gišs vaicāja.

—   Jūs mani apvainojat, grāf! — atteica de Lorēns.

—   Dieva dēļ, grāf; lūdzu jūs, ševaljē, nestrīdieties, — sacīja princis. — Vai tad jūs neredzat, ka tas mani sarūgtina?

—   Vajadzīgs paraksts, — de Gišs atgādināja.

—   Izņem no šīs atvilktnes patentu un iedod man.

Ar vienu roku de Gišs sniedza princim papīru, bet ar otru — spalvu, kuru iemērca tintē.

Princis parakstīja papīru.

—    Ņem, — viņš teica, sniegdams patentu grāfam, — bet tikai ar noteikumu, ka tu salīgsi mieru ar Lorēnu.

—   Labprāt, — de Gišs atteica.

Viņš pastiepa roku hercoga mīlulim tik nevērīgi, ka tas jau līdzinājās nicīgumam.

—   Ejiet, grāf, — skubināja de Lorēns, kas acīmredzot to nebija ievērojis, — dodieties ceļā un atvediet mums princesi, kura nedrīkst pārāk stipri atšķirties no sava portreta.

—    Jā, brauc un atgriezies ātrāk atpakaļ. Starp citu, ko tu esi izvēlējies par ceļabiedriem?

—   Braželonu un Vardu.

—   Jauki ceļabiedri un ļoti drosmīgi.

—   Pārāk drosmīgi, — ševaljē piebilda. — Pacentieties atvest atpakaļ abus, grāf.

«Nelietis, — Gišs nodomāja. — Viņš tūlīt visur nojauš ļaunumu."

Paklanījies princim, viņš aizgāja.

Iznācis pagalmā, viņš pavicināja parakstīto patentu.

Malikorns metās pie viņa un, priekā drebēdams, satvēra papīru. Kad viņš to izlasīja, de Gišs nojauta, ka viņš gaida vēl kaut ko.

—   Pacietību, tikai pacietību, — grāfs teica. — Tur bija de Lorēns, un es baidījos ciest neveiksmi, ja prasīšu pārāk daudz. Pagaidiet, kamēr atgriezīšos. Uz redzēšanos.

—   Uz redzēšanos, grāfa kungs. Tūkstoškārt pateicos, — Malikorns sacīja.

—    Atsūtiet pie manis Manikanu. Jā, vai tā ir taisnība, ka de Lavaljēra klibo?

Kad viņš teiea šos vārdus, viņam ai/, muguras apstājās zirgs.

Grāfs pagriezās un ieraudzīja, kā nobāl Braželons, kas šai mirklī iejāja pagalmā.

Nabaga mīlētājs bija izdzirdējis viņa vārdus.

Malikorns to nedzirdēja — viņš jau bija aizgājis pārāk tālu.

„Kāpēc te runā par Luīzi? — Rauls sev jautāja. — Kaut tikai smīnošais de Vārds nedomātu kaut ko pateikt par viņu manā klātbūtnē."

—   Kungi, dosimies ātrāk ceļā! — de Gišs uzsauca.

Princis bija pabeidzis savu rīta tualeti un pienāca pie loga.

Visa svīta sveica viņu ar saucieniem, un jau pēc desmit minūtēm karogi, šalles un spalvas plīvoja zirgu rikšu taktī.

XXXV

Havrā

Četras dienas pēc izbraukšanas no Parīzes visi spožie galminieki, jautri un dzīvespriecīgi, ieradās Havrā. Bija jau ap pieciem vakarā; no princeses nebija nekādu ziņu.

Sāka meklēt vietu, kur apmesties; šur tur uzliesmoja strīdi starp kungiem vai izkaušanās kalpu starpā. Pašā strīda karstumā de Gišam pēkšņi likās, ka pavīd Manikana stāvs.

Manikans patiešām bija ieradies, bet, tā kā viņa labāko tērpu valkāja Malikorns, tad viņš bija ģērbies violetā, ar sudrabu izšūtā samta tērpā, kas bija vienīgais, ko viņš paguva izpirkt.

Ieraudzījis Manikana drūmo seju, grāfs nevarēja apvaldīt smieklus.

—   Ak, manu nabaga Manikan, — viņš zobojās, — cik tu esi violets! Vai tev ir sēras?

—  Jā, es nēsāju sēras, — Manikans atbildēja.

—   Ko tu apraudi?

— Savu zilo, ar zeltu izšūto kamzoli, kas ir pazudis. Man palicis tikai šis; un arī tad man vajadzēja ilgi krāt, lai to izpirktu.

—   Patiešām?

—  Tas tevi nevarētu pārsteigt, jo tu taču atstāji mani bez naudas.

—  Galvenais, ka tu esi ieradies.

—   Ierados gan, un pa šausmīgi sliktiem ceļiem.

—   Kur tu esi apmeties?

—   Es nekur neesmu apmeties.

De Gišs iesmējās.

—   Nu, tad kur tu apmetīsies?

—  Turpat, kur tu.

—   Es pats vēl nezinu.

—  Tātad ne tu, ne princis neesat iepriekš noīrējuši kādu namu?

—   Mēs par to neiedomājāmies. Es domāju, ka Havra ir pietiekoši liela un tajā atradīsies stallis divpadsmit zirgiem un kārtīga māja pieklājīgā kvartālā…

—   Labu māju te pietiek, tikai tās nav domātas mums.

—   Kā tā? Kam tad?

—  Angļiem! Visas mājas noīrējis Bekingemas hercogs.

—   Ko? — de Gišs nekavējoties noprasīja, jo šis vārds viņam lika kļūt uzmanīgam.

—   Jā, mans dārgais, hercogs Bekingems. Viņa gaišība atsūtījis kurjeru, kurš te ir jau trīs dienas un noīrējis visas labākās mājas pilsētā.

—   Bet hercogs taču nevar aizņemt visu Havru?

—   Protams, nevar, jo viņš vēl nav izkāpis krastā, bet, kad izkāps, aizņems.

—  Nu, labi! Cilvēks, kas aizņēmis veselu māju, ar to arī apmierinās un neīrē otru.

—  Jā, bet divi cilvēki?

— Nu, pieņemsim, divas mājas… četras, sešas, ja gribi — desmit, bet Havrā taču ir ap simt māju.

—  Tādā gadījumā visas simt ir noīrētas.

—  Tas nav iespējams.

—  Ak, tu spītnieks, es tev stāstu, ka Bekingems noīrējis visas mājas ap ēku, kur apmetīsies Anglijas karaļa atraitne un viņas meita princese.

—   Oho, tas nu gan ir savādi! — noteica de Vārds, glaudīdams sava zirga kaklu.

—   Un tomēr tā ir.

—   Vai jūs esat pārliecināts, de Manikana kungs?

Uzdevis šo jautājumu, Vārds pameta skatienu uz de Gišu, it kā vēlēdamies noskaidrot, vai viņa draugam var ticēt.

Pa to laiku pienāca nakts. Laukums vai mudžēja no lāpām, pāžiem, sulaiņiem, zirgupuišiem, zirgiem un karietēm. Lāpas atspīdēja kanālā, ko piepildīja paisuma ūdeņi, bet otrpus moliem rēgojās ziņkārīgo matrožu un pilsētnieku sejas, kas centās nepalaist garām nevienu sīkumu šajā izrādē.

—   Kāpēc Bekingemas hercogs nolēmis tik ilgi iepriekš noīrēt telpas? — de Gišs iesaucās.

—   Tam bija savs iemesls, — Manikans atbildēja.

—   Vai tu to zini? Pasaki!

—   Pieliecies.

—   Kas ir? Vai to nedrīkst teikt skaļi?

—   Izlem pats.

De Gišs noliecās.

—   Mīlestība, — Manikans pateica.

—   Es vairs neko nesaprotu.

—   Saki labāk: „Vēl nesaprotu".

—   Paskaidro.

—   Tad klausies: runā, ka viņa augstība Orleānas hercogs būs visnelaimīgākais vīrs.

—   Ko? Bekingemas hercogs?…

—   Šis vārds Francijas karaļnama pārstāvjiem nes nelaimi.

—  Tātad hercogs?…

—   Stāsta, ka viņš neprātīgi iemīlējies jaunajā princesē un nelaiž nevienu viņas tuvumā.

De Gišs aizsvilās.

—   Labi, pateicos, — viņš teica, paspiezdams Manikana roku.

Tad izslējās un piebilda:

—   Manikan, Dieva dēļ, pacenties, lai tas nenonāk līdz franču ausīm, citādi mūsu zemē sāks zibsnīt zobeni, kas nebaidās no angļu tērauda.

—   Bez tam, — Manikans piemetināja, — es nezinu, vai šī mīlestība nav izdomāta; varbūt tās ir tikai pasakas.

—   Nē, — de Gišs, zobus sakodis noteica, — droši vien tā ir patiesība.

—   Galu galā, kas tev par daļu, un man tāpat, vai princis kļūs par to pašu, par ko nelaiķa karalis? Bekingems tēvs — karalienei; Bekingems dēls — jaunajai princesei; visi pārējie tāpat paliek tukšā.

—   Manikan, Manikan!

—   Velns parāvis! Tā ir vai nu patiesība, vai vismaz vispārējais viedoklis.

—   Apklusti, — grāfs pavēlēja.

—   Kāpēc gan jāklusē? — de Vārds iebilda. — Franču nācijai tas ir ļoti pagodinoši. Vai jūs, vikont, nedomājat tāpat kā es?

—   Kā? — Braželons skumji apvaicājās.

—   Es jautāju, vai tas nav pagodinoši, ka angļi pievērš uzmanību mūsu karalieņu un princešu skaistumam?

—   Piedodiet, bet es nesaprotu, par ko tiek runāts, un lūdzu paskaidrot.

—   Bekingemam tēvam vajadzēja atbraukt uz Franciju, lai viņa majestāte karalis Ludviķis XIII ievērotu, ka viņa sieva ir viena no skaistākajām sievietēm franču galmā. Tagad Bekingemam dēlam ar savu pielūgsmi savukārt jāpierāda franču izcelsmes princeses skaistums. Turpmāk skaistuma apstiprinājums būs mūsu aizjūras kaimiņiem iedvestā mīlestība.

—   Atvainojiet, — Braželons atteica, — man nepatīk tādi joki. Mēs, muižnieki, aizstāvam mūsu karalieņu un princešu godu. Ja jau mēs sāksim par viņām smieties, kas tad atliks, ko darīt sulaiņiem?

—   Oho, kungs, — de Vārds noteica, un viņa ausis kļuva sarkanas. — Kā lai es saprotu jūsu vārdus?

—   Saprotiet, kā gribat, — de Braželons vēsi atbildēja.

—   Raul, Raul, — de Gišs čukstēja.

—   De Varda kungs, — iesaucās Manikans, ieraudzījis, ka tas pagriež savu zirgu uz Raula pusi.

—   Kungi, kungi, — de Gišs pārmeta, — nerādiet sliktu piemēru uz ielas. De Vard, jums nav taisnība.

—   Nav taisnība? Attiecībā uz ko?

—  Jūs vienmēr un par visiem runājat sliktu, tāpēc jums nav taisniba, — Rauls atteica ar nepielūdzamu aukstasinību.

—   Raul, apžēlojies, — de Gišs pačukstēja.

—   Necīnieties, kamēr neatpūtīsieties, citādi jūsu divkauja nebeigsies labi, — Manikans brīdināja.

—   Uz priekšu, kungi, — de Gišs pārtrauca. — Jāsim.

Atspiedis sāņus zirgus un pāžus, viņš atbrīvoja sev ceļu pūlī. Viņam sekoja visa franču svīta.

Kāda pagalma lielie vārti stāvēja vaļā. De Gišs iejāja tajā; Braželons, Vārds, Manikans un vēl četri muižnieki viņam sekoja.

Tur viņi sarīkoja kaut ko līdzīgu kara padomei, apspriezdami, kas būtu jādara, lai glābtu franču puses sūtņu cieņu.

Braželons uzskatīja, ka jāciena angļu prioritāte. De Vārds ierosināja sagrābt pilsētu, bet Manikanam tas likās pārdroši. Viņš ieteica vispirms izgulēties. Pēc viņa domām, tas būtu visprātīgākais. Par nelaimi, lai sekotu viņa padomam, trūka pavisam nedaudz: gultu un pajumtes.

De Gišs klusēdams dažas minūtes pārdomāja un tad uzaicināja:

—   Kas mani mīl, sekojiet man!

—   Vai svīta arī? — apvaicājās pāžs, kas pienāca klāt viņu grupiņai.

—   Visi! — uzsauca jaunais cilvēks. — Manikan, parādi mums, kur apmetīsies viņas augstība princese.

Nesaprazdami, ko grāfs nodomājis, draugi sekoja viņam jautra un trokšņaina pūļa pavadībā.

No ostas puses spēcīgiem brāzieniem pūta vējš.

XXXVI

Jūrā

Nākošajā dienā laiks bija labāks, kaut gan vēl joprojām bija vējains. Saule uzlēca sarkanā mākonī, un tās asinssarkanie stari iedzirkstījās uz melno viļņu mugurām.

No sargtorņiem jūru nepārtraukti novēroja.

Ap vienpadsmitiem no rīta pamanīja kuģi, kas gāja pilnās burās; pus- jūdzes attālumā varēja redzēt divus citus kuģus.

Kuģi lidoja kā bultas, ko izšāvis kāds varens strēlnieks, bet jūra tā viļņojās, ka ātrums nemazināja šūpošanos, un kuģus mētāja no viena sāna uz otru.

Drīz pēc kuģu formas un vimpeļu krāsas kļuva skaidrs, ka tie ir angļu flotes kuģi. Pa priekšu gāja kuģis ar admirāļa karogu, uz tā atradās princese.

Nekavējoties izplatījās ziņa par viņas ierašanos. Visi franču augstmaņi steidzās uz ostu, bet tauta pārplūdināja krastmalu un molu.

Pēc pāris stundām abi atpalikušie kuģi panāca admirāļa kuģi un acīmredzot neuzdrošinādamies ienākt pa šauro ostas ieeju, visi trīs izmeta enkuru starp Havru un Hevu.

Tūlīt pat admirāļa kuģis salutēja ar divpadsmit lielgabala šāvieniem; Franciska I forts tāpat atbildēja.

Jūrā izgāja simt laivu; tās bija izgreznotas ar dārgiem audumiem, un tām vajadzēja nogādāt franču muižniekus uz noenkurotajiem kuģiem.

Taču pietika tikai paskatīties, kā šīs laivas mētāja pat līcī, — bet aiz mola viļņi cēlās kā kalni un dārdēdami sašķīda uz sēkļiem, — lai katram kļūtu skaidrs, ka neviena laiva nepieveiks pat ceturtdaļu attāluma līdz kuģiem.

De Gišs patlaban skatījās pēc kādas stabilākas laivas, ar kuru varētu nokļūt līdz angļu kuģiem, kad pamanīja loča laivu.

—   Raul, — viņš teica, — vai tev nešķiet, ka tādiem saprātīgiem un spēcīgiem vīriem kā mums būtu kauns atkāpties vēja un viļņu rupjā spēka priekšā?

—   Es tieši par to domāju, — Braželons atbildēja.

—   Nu ko? Sēdīsimies laivā un riskēsim! Vai gribi, de Vard?

—   Sargieties: jūs noslīksiet, — brīdināja Manikans.

—   Tas ir veltīgi, — de Vārds piemetināja. — Tādā vējā jūs nekad nenokļūsiet līdz kuģiem.

—   Tātad tu atsakies?

—   O, jā. Es labprāt riskēšu ar dzīvību, cīnīdamies ar cilvēku, — de Vārds atteica, pašķielēdams uz Braželonu, — bet es nevēlos cīnīties ar airiem rokās pret sāļa ūdens straumēm.

—   Pat ja man izdotos aizkļūt līdz angļu kuģiem, — teica Manikans, — es nepavisam nevēlos sabojāt savu vienīgo tīro tērpu. Viļņi apšļāks laivu, bet sāļais ūdens atstāj traipus.

—   Tātad tu arī atsakies? — de Gišs iesaucās.

—   Pilnīgi noteikti, vari par to būt pārliecināts.

—   Tad es došos viens.

—   Nē, — Rauls atteica, — es došos kopā ar tevi, tas ir izlemts.

Rauls bija aukstasinīgi apsvēris draudošās briesmas un uzskatīja, ka

tās ir neizbēgamas; bet viņam gribējās paveikt to, ko neuzdrošinājās de Vārds.

Laiva jau atstāja krastu. De Gišs uzsauca locim:

—   Hei, mums vajadzīgas divas vietas!

Ietinis papīrā piecus vai sešus pistolus, viņš tos no krastmalas iemeta laivā.

—   Redzams, jūs no sāļa ūdens nebaidāties, jaunkungi, — locis noteica.

—   Mēs ne no kā nebaidāmies, — de Gišs atbildēja.

—  Tad lūgtum.

Loča laiva pienāca pie krasta. De Gišs un Rauls viens pēc otra vienādi veikli tajā ielēca.

—   Papūlieties, puiši, — de Gišs skubināja. — Manā makā vēl ir divdesmit pistoļu; ja mēs sasniegsim admirāļa kuģi, tad tie būs jūsu.

Airētāji sāka darboties cītīgāk, un laiva aiztraucās pa viļņiem.

Visus ieinteresēja šis bīstamais pasākums. Havras iedzīvotāji drūzmējās uz mola; visi ar acīm sekoja laivai.

Nedrošā laiviņa brīžiem it kā karājās putojošo viļņu galotnē, lai tūlīt kā krītošs akmens ienirtu rēcošā bezdibenī.

Tomēr pēc stundu ilgas cīņas tā tuvojās admirāļa kuģim, no kura jau bija nolaistas divas laivas, lai dotos palīgā.

Anglijas karaļa atraitne un jaunā princese sēdēja uz klāja zem baldahīna, kas bija darināts no samta un rotāts ar sermuļādām; viņu priekšā stāvēja admirālis grāfs Norfolks. Viņas ar šausmām vēroja, kā laiviņa te uzlido augšup, te atkal iegrimst bezdibenī. Uz tās buras tumšā fona izdalījās franču muižnieku stāvi.

Matroži, kas stāvēja pie borta un bija sakāpuši rājās, apbrīnoja abu pārdrošnieku drosmi, loča veiklību un matrožu spēku.

Uz klāja dc Gišu un de Bražclonu sagaidīja triumfējošs „urā".

Atbraucējiem pretī devās grāfs Norfolks, skaists divdesmit sešus vai divdesmit astoņus gadus vecs vīrietis.

De Gišs un de Braželons veikli uzkāpa pa nolaisto trapu un grāfa Norfolka pavadībā piegāja sasveicināties ar karalieni un princesi.

Cieņa, bet, galvenokārt, neapzināts kautrīgums liedza grāfam de Gi- šam apskatīt jauno princesi.

Henriete toties uzreiz pamanīja viņu un pavaicāja mātei:

—   Vai tas laivā ir princis?

Karaliene, kas pazina princi labāk kā viņas meita, pasmaidīja par kļūdu, ko varēja izskaidrot ar jaunavas patmīlību, un atbildēja:

—   Nē, tas ir tikai grāfs de Gišs, viņa favorīts.

Princesei nācās apslēpt nevilšo simpātiju, ko radīja grāfa drosme.

De Gišs beidzot uzdrošinājās paskatīties uz princesi, lai salīdzinātu oriģinālu ar portretu.

Kad viņš ieraudzīja princeses bālo seju, dzīvespriecīgās acis, apburošos kāstaņkrāsas matus, trīsošās lūpas un laipno, bet karalisko rokas kustību, viņu sagrāba tāds satraukums, ka viņš sagrīļojās un būtu pakritis, ja Rauls viņu neatbalstītu.

Drauga pārsteigtais skatiens un karalienes labvēlības pilnais žests lika de Gišam attapties.

Dažos vārdos viņš paskaidroja, ka viņu sūta princis; tad sasveicinājās ar admirāli un angļu augstmaņiem, kas pavadīja karalieni un princesi.

Pēc tam stādījās priekšā Rauls. Viņu apsveica ļoti lapni. Visi zināja, kāda loma bija grāfam de Lafēram Kārļa II liktenī; bez tam tieši grāfs taču vadīja pārrunas par kāzām, lai Indriķa IV mazmeita atgrieztos Francijā.

Rauls brīvi runāja angliski un tulkoja drauga teikto jaunajiem angļu augstmaņiem, kas nesaprata franču valodu.

Pēc īsa brīža parādījās apbrīnojami skaists jauneklis greznā tērpā. Viņš piegāja pie karalienes un princeses, kas tērzēja ar grāfu Norfolku, un teica ar vāji slēptu nepacietību:

—   Jūsu majestāte un jūsu augstība, laiks izkāpt krastā.

Par atbildi šim uzaicinājumam princese piecēlās kājās un jau gribēja pieņemt roku, kuru viņai steidzīgi piedāvāja jaunais skaistulis, bet tad ierunājās admirālis.

—   Milord Bekingem, — viņš tcica,. — piedodiet, bet dāmu pārcelšana patlaban nav iespējama. Jūra pārāk stipri viļņojas; ap četriem vējš, droši vien, pieklusīs. Tāpēc mēs piestāsim krastā tikai vakarā.

—   Milord, — Bekingems sadusmots noteica, pat nepūlēdamies savas dusmas apslēpt, — jums nav nekādu tiesību aizturēt dāmas. Diemžēl viņas augstība pieder Francijai, un tā, kā redzat, ar savu sūtņu starpniecību pieprasa viņu.

Viņš norādīja uz Raulu un de Gišu, vienlaicīgi palocīdamies viņiem.

—   Es nedomāju, — admirālis atteica, ka šie kungi gribētu pakļaut briesmām karalienes un princeses dzīvību.

—   Milord, šie kungi nokļuva uz kuģa, ejot pret vēju. Jādomā, ka karalienei un princesei nedraudēs lielas briesmas, kuģojot pa vējam.

—   Kungi ir ļoti drosmīgi, — admirālis iebilda. — Jūs redzējāt, ka krastmalā daudzi neuzdrošinājās viņiem sekot. Bez tam viņi devās jūrā, kas ir ļoti vētraina pat jūrniekiem, lai pēc iespējas ātrāk apsveiktu viņas augstību un viņas karalisko māti. Es minēšu mūsu viesus kā piemēru savam štābam, bet viņi nevar būt paraugs princesei un karalienei.

Paslepšus uzmetusi skatienu grāfam de Gišam, princese pamanīja, ka viņš nosarkst.

Bekingems šo skatienu neuztvēra: viņš vēroja tikai Norfolku. Acīmredzot hercogs bija greizsirdīgs uz admirāli un dedzīgi vēlējās princesi aizvest no līganā kuģa klāja, uz kura valdīja admirālis.

—   Mani interesē princeses viedoklis, — Bekingems neatlaidās.

—   Bet es, milord, prasu savai sirdsapziņai un atbildībai, — admirālis atbildēja. — Es apsolīju atvest princesi uz Franciju sveiku un veselu un turēšu savu solījumu.

—   Tomēr, kungs…

—   Atļaujiet jums atgādināt, milord, ka šeit visus rīkojumus dodu tikai es.

—   Vai jūs apzināties, ko runājat, milord? — Bekingems augstprātīgi noprasīja.

—   Pilnībā, un es jums vēlreiz atkārtoju: šeit komandēju tikai es, un visi pakļaujas man: jūra, vējš, kuģi un cilvēki.

Tie bija cildeni un cieņas pilni vārdi. Rauls pamanīja, ka tie atstāja iespaidu uz Bekingemu.

Hercogs nodrebēja un, lai nenokristu, atspiedās ar muguru pret vienu no balstiem, viņa acis pieplūda asinīm, bet roka satvēra zobena rokturi.

—     Hercog, — karaliene piebilda, — atļaujiet pateikt jums, ka es pilnīgi piekrītu grāfa Norfolka domām. Pat, ja nebūtu miglas, mums tik un tā būtu jāveltī dažas stundas cilvēkam, kas rūpējies par mums un laimīgi atvedis mūs līdz Francijas krastiem, kur mums būs no viņa jāšķiras.

Atbildes vietā Bekingems jautājoši paskatījās uz princesi.

Pa pusei noslēpusies baldahīna ar zeltu izšūtā aizkara krokās, princese nepievērsa uzmanību strīdam. Viņa skatījās uz grāfu de Gišu, kas sarunājās ar Raulu.

Bekingemam tas bija jauns trieciens; viņam šķita, ka princeses Hen- rietes skatienā lasāms kaut kas vairāk par vienkāršu ziņkārību.

Viņš grīļodamies aizgāja, pa ceļam aizķerdamies aiz galvenā masta.

—    Hercogs Bekingems nav nekāds jūrrfieks, — karaliskā atraitne franciski noteica. — Droši vien tāpēc viņš tik ļoti vēlas izkāpt krastā uz cietzemes.

Jauneklis izdzirdēja viņas vārdus, nobāla, un, izmisumā nolaidis rokas, aizgāja, izdvesdams nopūtu, kurā saplūda senā mīlestība ar tikko radušos naidu.

Pa to laiku admirālis, kas nepievērsa nekādu uzmanību hercoga neapmierinātībai, aizveda karalieni un princesi uz savu kajīti kuģa pakaļgalā, kur pasniedza lieliskas pusdienas, kas bija klātesošo cienīgas.

Admirālis apsēdās pa labi no princeses, bet pa kreisi no viņas nosēdināja de Gišu.

Parasti šajā vietā sēdēja Bekingems.

Ienācis ēdamzālē, hercogs saņēma vēl vienu sitienu.

Atbilstoši etiķetei, kas prasīja tādu cieņu, it kā tā būtu otra karaliene, viņa rangs pie galda bija pazemināts.

De Gišs, kas aiz laimes bija nobālis vēl vairāk nekā viņa sāncensis no dusmām, bijīgi apsēdās krēslā blakus princesei, un, kad viņas zīda kleita nejauši skāra viņu, notrīsēja aiz vēl līdz šim neizjustu jūtu pārpilnības.

Pēc pusdienām Bekingems ātri piesteidzās pie princeses, lai piedāvātu viņai savu roku. Tagad pienāca de Giša kārta pārmācīt hercogu.

— Milord, — viņš teica, — esiet tik laipns un no šī brīža vairs nenostājieties starp viņas augstību princesi un mani. Tagad viņas augstība patiešām pieder Francijai, un, ja princese parāda man godu, sniedzot savu roku, tad manā personā viņa pieskaras prinča, karaļa brāļa rokai.

To teikdams, viņš piedāvāja jaunajai princesei roku tik acīmredzami samulsis un tai pat laikā ar tādu vīrišķīgu cildenumu, ka angļi sāka sajūsmināti sačukstēties, bet Bekingemam izlauzās smaga nopūta.

Rauls arī mīlēja: viņš visu saprata.

Viņš paskatījās uz de Gišu tik nopietni kā māte vai draugs, kas brīdina sev dārgos cilvēkus par viņiem draudošajām briesmām.

Ap diviem beidzot uzspīdēja saule. Vējš aprima; jūra kļuva gluda kā kristāls; migla, kas slēpa krastu, izklīda.

Parādījās viesmīlīgie Francijas krasti, kas bija kā nosēti ar tūkstošiem baltu mājiņu uz koku zaļā un debesu zilā fona.

XXXVII

Teltis

Kā jau redzējām, admirālis nolēma nepievērst uzmanību Bekingema niknajiem skatieniem un dusmu uzliesmojumiem. Norfolks jau bija paguvis pie tiem pierast, kopš viņi bija atstājuši Angliju.

De Gišs vēl nebija pamanījis naidīgumu, ko jaunais lords, šķiet, juta pret viņu; viņš tomēr sajuta pret Kārļa II favorītu instinktīvu nepatiku. Karaliene māte, būdama pieredzējusi un aukstasinīga sieviete, saprata notiekošo un gatavojās vajadzīgajā brīdī pārcirst šo mezglu.

īstais brīdis bija pienācis. Jūra un vējš norima. Vētra nerimās vienīgi Bekingema sirdī.

Hercogs nepacietīgi pusbalsī uzstāja princesei: — Dieva dēļ, princese, lūdzu dosimies uz krastu. Vai tad jūs neredzat, ka tas nekauņa hercogs Norfolks nobeigs mani ar savām rūpēm par jums un savu dievināšanu?

Henriete dzirdēja; nepagriezusi galvu, viņa pasmaidīja un gurdenā tvīksmē koķeti čukstēja ar maigu pārmetumu, kas mīkstināja noraidījumu:

—   Dārgo lord, es jums vēlreiz saku, ka jūs esat bezprātis.

Mēs jau teicām, ka neviens no šiem sīkumiem nepaslīdēja garām Raulam. Viņš dzirdēja Bekingema lūgumu un princeses atbildi; redzēja, ka, izdzirdis atbildi, Bekingems piekāpjas, nopūšas un pārlaiž roku pār pieri.

Raulam piemita asa spriešanas spēja, tādēļ viņš visu saprata un nodrebēja par izveidojušos situāciju un tajā iejaukto personu noskaņojumu.

Beidzot admirālis pavēlēja nolaist laivas, bet tīšāiri nesteidzināja cilvēkus.

Bekingems bija tādā sajūsmā par admirāļa rīkojumu, ka vērotājs no malas nodomātu, ka hercogs ir jucis.

Pēc grāfa Norfolka rīkojuma no admirāļa kuģa lēni nolaida lielu, karogiem rotātu barkasu; tajā varēja novietoties divdesmit airētāji un piecpadsmit pasažieri.

Tas bija īsti karalisks barkass, ko rotāja mīksti samta paklāji, spilveni ar Anglijas ģerboņiem un puķu vītnes.

Tiklīdz tas sasniedza ūdeni, airētāji pacēla airus, it kā viņi būtu sarg- zaldāti, kas atdod godu, un gaidīja, kamēr princese pa trapu nokāps uz barkasa.

Bekingems pieskrēja pie trapa, cerēdams ieņemt vietu uz šī paša kuģa-

Karaliene viņu apturēja.

—    Milord, — viņa sacīja, — man un manai meitai neklājas izkāpt krastā, pirmš mums nebūs sagatavotas telpas. Tādāļ es lūdzu, hercog, dodieties pirmais uz Havru un parūpējieties, lai viss būtu sagatavots mūsu ierašanās brīdim.

Tas hercogam bija pēdējais trieciens un vēl jo drausmīgāks tāpēc, ka nāca negaidīts.

Viņš nosarka un kaut ko nočukstēja, nebūdams spējīgs neko atbildēt.

Līdz šim brīdim viņā vēl bija kvēlojusi cerība, ka viņam izdosies būt līdzās princesei kaut vai tikai pa pārcelšanās laiku, lai izbaudītu pēdējos mirkļus, ko viņam dāvā liktenis. Taču pavēle skanēja stingri.

Admirālis izdzirda karalienes riukoļumu un tūlīt uzsauca:

—   Nolaist mazo laivu!

Pavēli izpildīja ātri, kā parasts uz kara kuģiem.

Noskumušais Bekingems izmisis paskatījās uz princesi, pameta lūdzošu skatienu uz karalieni un naida pilnu skatu uz admirāli.

Princese izlikās, ka neko neredz. Karaliene novērsās. Admirālis pasmaidīja.

To pamanījis, Bekingems bija gatavs mesties virsū Norfolkam.

Karaliene piecēlās.

—   Brauciet, — viņa pavēloši sacīja.

Tverdamies pie pēdējās cerības, Bekingems noprasīja aizžņaugtā balsī no jūtu pārpilnības:

—   Vai tad jūs, de Giša un dc Braželona kungi, nebrauksiet kopā ar mani?

De Gišs palocījās.

—   Mēs ar vikontu de Braželonu esam karalienes rīcībā, — viņš atbildēja. — Mēs darīsim visu, ko pavēlēs viņas majestāte.

Viņš paskatījās uz princesi. Viņa nolaida acis.

—   Piedodiet, hercog, — karaliene noteica, — grāfs de Gišs pārstāv princi. Viņam jāuzņem mūs Francijas vārdā, tāpat kā jūs pavadījāt mūs Anglijas vārdā. Tātad grāfam jāpavada mūs. Bez tam mēs nevaram atteikt viņam šo nelielo laipnību kā balvu par drosmi, ko viņš parādīja, dodoties mums pretī tik vētrainā laikā.

Bekingems pavēra muti, it kā gribētu ko atbildēt. Tomēr viņš vai nu nezināja, ko teikt, vai arī nevarēja sameklēt piemērotus vārdus, jo pār viņa lūpām neizlauzās neviens vārds. Viņš pagriezās kā murgos un ielēca laivā tieši no kuģa klāja.

Airētāji ar pūlēm paguva viņu uztvert un noturēt laivu līdzsvarā, jo spēcīgais grūdiens to gandrīz apgāza.

—   Hercogs nudien zaudējis prātu, — admirālis skaļi noteica, vērs- damies pie Raula.

—   Es baidos par hercogu, — Braželons atbildēja.

Izkāpis krastā, hercogs jutās kā apstulbis un neatrastu ceļu uz pilsētu, ja nesatiktu ostā savu kurjeru, ko jau agrāk bija atsūtījis uz Havru, lai tas sagādātu apmešanās vietas.

Iegājis sev paredzētajā namā, viņš ieslēdzās un palika tur kā Ahillejs savā teltī.

Barkass, uz kura bija karaliene un princese, atgāja no admirāļa kuģa gandrīz tajā pašā brīdi, kad hercogs izkāpa krastā.

Aiz pirmā barkasa sekoja otrs, kurā bija svīta, galminieki un uzticami draugi.

Karalisko barkasu sagaidīja visi Havras iedzīvotāji vai nu zvejnieku laivās, vai platdibenēs, vai arī garajās normandiešu laivās.

Salutēja fortu lielgabali. Tiem atbildēja admirāļa kuģis un abi pārējie kuģi.

No stobriem izlidoja ugunīgi mākoņi, pārvērzdamies par dūmu mutuļiem, tad izklīda virs jūras un izkusa debesu zilumā.

Princese uzkāpa pa kāpnēm krastmalā. Viņu sagaidīja jautra mūzika un pavadīja visur, kur viņa gāja.

Kamēr Henriete spēra savas mazās kājiņas pa krāšņajiem paklājiem un ziediem, grāfs de Gišs un Rauls atstāja angļus un devās uz māju, kas bija paredzēta nākamajai Orleānas hercogienei.

—    Pasteigsimies, — Rauls teica de Gišam. — Spriežot pēc Bekingema izturēšanās, viņš spējīgs sarīkot nezin ko, kad ieraudzīs mūsu vakardienas apspriedes sekas.

—    O, — grāfs atteica, — mēs taču tur atstājām stingrības iemiesojumu de Vardu un lēnīguma iemiesojumu Manikanu.

Neskatoties uz to, de Gišs pielika soli, un pēc piecām minūtēm viņi jau bija pie rātsnama.

Vispirms viņus pārsteidza milzīgais pūlis uz laukuma.

—  Ahā, — de Gišs sacīja, — acīmredzot mūsu apartamenti ir gatavi.

Laukuma priekšā rātsnamā pacēlās astoņas sevišķi skaistas teltis, virs

kurām plīvoja Francijas un Anglijas karogi.

Teltis aptvēra rātsnamu kā daudzkrāsaina josta. Tās apsargāja desmit pāži un divpadsmit jātnieki no vieglās kavalērijas, kas veidoja sūtņu svītu.

Tas viss veidoja apbrīnojamu un pasakainu skatu.

Improvizētās mītnes tika uzceltas pa nakti. Visgreznākie audumi, kādus tikai varēja dabūt Havrā, gan no iekšpuses, gan ārpuses rotāja teltis, kas veidoja loku ap rātsnamu, princeses apmešanās vietu. Starp tām bija nostieptas zīda virves, ko apsargāja sargzaldāti.

Tādējādi Bekingema plāns tika sagrauts, jo viņš patiešām bija gribējis noslēgt ceļu pie princeses visiem, izņemot sevi un pārējos angļus.

Vienīgo ceļu, kas veda uz rātsnama kāpnēm un ko neaizšķērsoja zīda virves, no abām pusēm apsargāja divas vienādas teltis ar karogiem.

Tās bija paredzētas de Gišam un Raulam. Viņu prombūtnē de Giša teltī bija jāatrodas de Vardam, bet Raula — Manikanam.

Ap visām astoņām teltīm kā bites ap stropu dūca un drūzmējās zīdos un zeltā mirdzošie virsnieki, muižnieki un pāži.

Viņiem visiem pie sāniem bija zobeni, un viņi bija gatavi paklausīt pirmajam de Giša vai de Braželona mājienam, kuri vadīja sūtņus.

Vēl iedami pa ielu, kas veda uz laukumu, de Gišs un Rauls pamanīja švītīgi tērpto jauno augstmani, kas jāja uz rātsnamu. Ziņkārīgo pūlis pašķīrās viņa priekšā.

Ieraudzījis negaidīti uzceltās teltis, viņš iekliedzās izmisumā un niknumā.

Tas bija Bekingems, kas, beidzot attapies no sava sastinguma, bija pārģērbies žilbinošā tērpā un nolēmis sagaidīt princesi un karalieni pie rātsnama.

Pie teltīm hercogam aizšķērsoja ceļu, un viņš bija spiests apstāties.

Zaudējis pašsavaldīšanos, Bekingems atvēzēja pātagu; tūlīt divi virsnieki satvēra viņu aiz rokām.

Dc Vārds tobrīd teltī neatradās. Viņš bija rātsnamā, kur nodeva tālāk kādas de Giša pavēles.

Izdzirdis Bekingema balsi, Manikans, kas bija omulīgi atlaidies spilvenos vienā no tālākajām teltīm, piecēlās un, izskatīdamies tikpat bezrūpīgs kā vienmēr, izbāza galvu no portjerām, jo troksnis nerimās.

— Kas noticis? — viņš lēnīgi apvaicājās. — Kas te tā trokšņo?

Tai brīdī, kad viņš ierunājās, negaidīti iestājās klusums, un, kaut gan Manikans runāja maigi un nepavisam ne skaļi, tomēr visi izdzirdēja viņa jautājumu.

Bekingems pagriezās un ieraudzīja garu, kalsnu stāvu un garlaikotu seju.

Kā jau teicām, franču muižnieks bija ģērbies diezgan pieticīgi, un droši vien tāpēc viņa izskats hercogam neiedvesa sevišķu cieņu, jo viņš nicīgi noprasīja:

—   Kas jūs tāds esat?

Manikans atspiedās uz labi noauguša kareivja rokas un tikpat mierīgi atbildēja:

—   Un jūs?

—   Es esmu Bekingemas hercogs. Es noīrēju visas mājas ap rātsnamu, un, tā kā es tās noīrēju, tad tās pieder man. Tāpēc jums nav tiesību man aizšķērsot ceļu, jo mājas es noīrēju, lai vienmēr brīvi varētu nokļūt rātsnamā.

—   Bet, kungs, kas tad jums traucē? — Manikans jautāja.

—   Jūsu sargkareivji.

—   Tāpēc, ka jūs esat jāšus, bet pavēlēts ielaist- tikai gājējus.

—   Nevienam, izņemot mani, šeit nav tiesību pavēlēt, — hercogs noteica.

—   Kāpēc, kungs? — Manikans mīlīgi apjautājās. — Esiet tik žēlīgs un izskaidrojiet šo mīklu.

—   Es jau jums teicu, ka noīrēju visas mājas ap laukumu.

—   Mēs to zinām, jo tāpēc mums palika tikai pats laukums.

—   Jūs maldāties; laukums arī ir mans, tāpat kā mājas.

—    Atvainojiet, kungs, jūs kļūdāties; pie mums saka: karaļa bruģis; tātad laukums pieder karalim, un, tā kā mēs esam karaļa sūtņi, tad laukums ir mūsu.

—    Kungs, es jau jums prasīju, kas jūs esat, — Bekingems atkārtoja, jo viņu kaitināja sarunu biedra aukstasinība.

—   Mani sauc Manikans, — jaunā cilvēka balss nožūžoja tik harmoniski un maigi kā Eola arfa.

Hercogs paraustīja plecus.

—   Vārdu sakot, laukums bija tukšs. Šīs būdas bojā skatu: novāciet

tās!

Klausītāju pūli pāršalca dobja, draudīga ņurdēšana.

Šajā brīdī ieradās de Gīšs; viņš izgrūstīja pūli, kas atdalīja viņu no hercoga, un, Raula pavadīts, piegāja pie Bekingema. No otras puses hercogam pienāca de Vārds.

—    Piedodiet, milord, — grāfs teica, — ja jūs ar kaut ko esat neapmierināts, tad esiet tik laipns un sakiet to man, jo tieši es liku uzcelt šīs mītnes.

—    Bez tam varu aizrādīt, ka vārds „būda" neskan sevišķi labi, — Manikans laipni piebilda.

—   Tātad, hercog, jūs teicāt?… — de Gišs turpināja.

—   Es teicu, grāf, — Bekingema balsī vēl joprojām skanēja dusmas, kuras tomēr apslāpēja dižciltībā līdzīga augstmaņa klātbūtne, — es teicu, ka šīs teltis te nedrīkst palikt.

—   Nedrīkst? — de Gišs vaicāja. — Kāpēc?

—   Tās mani traucē.

De Gišs neviļus nepacietīgi sakustējās, bet Raula mierīgais skats lika viņam savaldīties.

—   Jums tās tomēr traucē mazāk, nekā mums jūsu pirmtiesību ļaunprātīga izmantošana, ko jūs esat atļāvies.

—   Ļaunprātīga?

—   Protams! Jūs atsūtāt šurp cilvēku, kas jūsu vārdā noīrē visas mājas Havrā, nemaz nedomājot par frančiem, kam jāierodas sagaidīt princesi. No draudzīgas nācijas pārstāvja puses tā nemaz nav brālīga rīcība.

—  Teritorija pieder pirmajam, kas to ieņem, — Bekingems atbildēja.

—   Francijā ne, kungs.

—   Kāpēc Francijā ne?

—   Tāpēc, ka Francija ir pieklājības zeme.

—   Ko jūs ar to gribat teikt? — Bekingems iesaucās tik dedzīgi, ka klātesošie atkāpās, gaidīdami, ka tūdaļ sāksies divkauja.

—    Hercog, es gribu teikt, — de Gišs nobālis atbildēja, — ka es pavēlēju uzcelt šīs teltis sev un saviem draugiem, lai tās dotu pajumti Francijas sūtņiem, jo jūsu dēļ mums visā pilsētā atstāts tikai šis patvērums. Es gribu teikt, ka es un mani draugi dzīvosim šeit, ja vien mūs no šejienes neaizsauks kāda griba, kas ir varenāka, bet galvenais — pārāka par jūsu.

—  Es zinu spēku, grāf, kas būs pietiekoši varens, — Bekingems teica, uzlikdams roku sava zobena rokturim.

Brīdī, kad strīdus dieviete jau bija sakaitējusi prātus un notēmējusi zobenu asmeņus uz. pretinieku krūtīm, Rauls viegli pieskārās Bekingema plecam.

—   Uz vienu vārdu, milord, — viņš teica.

—   Manas tiesības, vispirms manas tiesības! — jauneklis dedzīgi iesaucās.

—   Tieši par tām es vēlētos parunāt ar jums, — Rauls sacīja.

—   Lai notiek, kungs, tikai īsāk.

—   Es jums uzdošu tikai vienu jautājumu; jūs redzat, ka lakoniskāk vairs nav iespējams.

—   Runājiet, es klausos.

—  Sakiet: kas prec karaļa Indriķa IV mazmeitu — jūs vai Orleānas hercogs?

—   Par ko jūs runājat? — Bekingems samulsis atkāpās.

—   Lūdzu, atbildiet man, — Rauls neatlaidās.

—   Vai jūs par mani smejaties, kungs? — Bekingems vaicāja.

—  Tā ir atbilde, hercog, un man ar to pietiek. Tātad jūs atzīstat, ka ne jau jūs precat Anglijas princesi.

—   Man liekas, ka jūs to labi zināt!

—   Piedodiet, bet pēc jūsu uzvešanās tas nebija skaidrs.

—   Ko jūs gribat teikt, vikont?

—  Jūsu dedzīgums atgādina greizsirdību, — Rauls klusinātā balsī teica. — Vai jūs to apzināties, milord? Tāda greizsirdība nav pieļaujama nevienam, izņemot iemīļoto vai vīru, bet īpaši nepieļaujama tā ir attiecībā uz princesi, kā jūs pats saprotat.

—   Jūs apvainojat princesi Henrieti, kungs! — Bekingems skaļi iekliedzās.

—  Tas esat jūs, kas viņu apvaino, — de Braželons vēsi atbildēja. — Esiet uzmanīgs! Nesen uz admirāļa kuģa jūs nokaitinājāt karalieni un likāt zaudēt pacietību admirālim. Es jūs novēroju, milord, un vispirms noturēju jūs par neprātīgu, bet pēc tam sapratu šī neprāta īstos cēloņus.

—   Kungs…

—   Pagaidiet, es piebildīšu vēl vienu vārdu. Es ceru, ka neviens cits francūzis, izņemot mani, to nav sapratis.

—   Vai jūs saprotat, kungs, — Bekingems teica, drebēdams no dusmām un satraukuma, — ka jūsu vārdi pelna sodu?

—   Apsveriet savus vārdus, milord, — Rauls augstprātīgi atcirta. — Manās dzīslās tek asinis, kas nepieļauj mani nesodīti apvainot. Jūs piederat pie tautas, kuras kaislības kārtīgiem frančiem iedveš aizdomas. Tādēļ es vēlreiz atkārtoju: esiet piesardzīgs, milord.

—   Piesardzīgs? Vai jūs man draudat?

—   Es esmu grāfa de Lafēra dēls, Bekingema kungs, un nekad nedraudu, jo uzreiz rīkojos. Tātad mani draudi…

Bekingems sažņaudza dūres, bet Rauls turpināja, it kā neko nebūtu manījis:

—   Pie pirmā nepienācīgā vārda, ko jūs atļausieties attiecībā uz viņas augstību… O, esiet pacietīgāks, Bekingema kungs: es taču pierādīju savu pacietību.

—   Jūs?

—    Protams. Kamēr princese bija angļu teritorijā, es klusēju, bet tagad, kad viņa ir izkāpusi uz Francijas zemes, un mēs viņu esam saņēmuši prinča vārdā, tiklīdz jūsu neparastā pieķeršanās liks jums izteikt kādu apvainojumu Francijas karaļnamam, man vajadzēs izvēlēties vienu no diviem: vai nu es visu klātbūtnē skaļi atklāšu jūsu neprātu, un jūs ar kaunu aizsūtīs atpakaļ uz Angliju, vai arī, ja tas jums patiktu labāk, es ietriekšu jums dunci kaklā. Otrais man liekas piemērotākais: es domāju, ka izvēlēšos to.

Bekingems kļuva bālāks par savas apkakles angļu mežģīnēm.

—   Vikont de Braželon, — viņš teica, — vai tad tā runā muižnieks?

—   Jā, hercog, jo šis muižnieks runā ar ārprātīgo. Izārstējieties, milord, un viņš runās ar jums citādi.

—   Vikont de Braželon, — hercogs aižņaugtā balši čukstēja, piespiedis roku pie kakla, — jūs redzat, es mirstu.

—    Hercog, ja tas notiktu, — Rauls nasatricināmā aukstasinībā atteica, — es patiešām uztvertu jūsu nāvi kā lielu laimi. Tā novērstu dažādas baumas par jums un karaliskām personām, kuras jūsu padevība drausmīgi kompromitē.

—   Jā, jums pilnīga taisnība, — apmulsis noteica jaunais anglis. — Jā, jā, nomirt… labāk mirt, nekā tā ciest.

Viņa roka satvēra eleganta dunča ar dārgakmeņiem rotāto spalu.

Rauls atbīdīja viņa roku.

—    Hercog, esiet uzmanīgs, — viņš teica. — Ja jūs nenogalināsietics, jūsu rīcība kļūs smieklīga. Ja nogalināsieties, jūsu asinis apšļakstīs Anglijas princeses kāzu tērpu.

Bekingems ar pūlēm vilka elpu. Viņa lūpas trīcēja, vaigi dega, acis šaudījās kā drudža murgos.

9*

Pēkšņi viņš teica:

— Vikont, es neesmu sastapis cildenāku cilvēku par jums. Jūs esat vislabākā muižnieka cienīgs dēls. Lai jau jūsu teltis paliek!

Viņš metās Raulam ap kaklu.

Visi klātesošie, kas redzēja viena sarunu biedra niknumu un otra stingro nostāju, bija pārsteigti par tādu iznākumu un sāka skaļi aplaudēt. Atskanēja apsveikuma izsaucieni.

De Gišs arī apskāva Bekingemu, gan ne visai labprāt.

Tas kalpoja par signālu. Angļi un franči, kas līdz tam nemierīgi vēroja cits citu, sāka brāļoties.

Tajā brīdī parādījās princese ar saviem pavadoņiem. Ja nebūtu Braželona, tad karalieni un viņas meitu sagaidītu divas armijas, kas cīnītos savā starpā, un asinīm apšļakstīti ziedi.

Ieraugot plīvojošos karogus, visi nomierinājās.

XXXVIII

Nakts

Ap teltīm valdīja miers.

Angļi un franči sacentās pakalpībā pret dižciltīgajām ceļotājām un laipnībā viens pret otru.

Princesi sagaidīja ar vienbalsīgiem apsveikuma saucieniem. Viņa parādījās kā karaliene, visu cieņas apveltīta, un kā dieviete, kas rada bijību savos pielūdzējos.

Karaliene māte frančus uzņēma ļoti laipni. Viņas dzimtene bija Francija, un Anglijā viņa bija jutusies pārāk nelaimīga, lai tā liktu viņai aizmirst Franciju. Viņa bija iemācījusi arī savai meitai mīlēt šo zemi, kur agrāk abas bija atradušas patvērumu un kur tagad viņas gaidīja spoža nākotne.

De Gišs atgriezās savā teltī, kad beidzās tikšanās, skatītāji izklīda, tauru skaņas un pūļa trokšņi atskanēja tikai no tālienes un pār visu nolaidās nakts, kas ar savu zvaigžņu palagu pārklāja jūru, ostu, pilsētu un apkārtējos laukus.

Gišs nokrita uz krēsla, izskatīdamies tik skumjš, ka Braželons nenolaida no viņa acis. Izdzirdis smagu nopūtu, viņš piegāja pie drauga. Grāfs sēdēja, atspiedies ar plecu pret telts sienu un saņēmis galvu rokās; viņa krūtis smagi cilājās, pleci trīcēja.

—   Mans draugs, vai tev ir jācieš? — Rauls vaicāja.

—   Ļoti.

—   Bija nogurdinoša diena, — jauneklis turpināja, skatīdamies uz de Gišu.

—  Jā, miegs mani atspirdzinās.

—   Vai gribi, lai es aizeju?

—   Nē, man jāparunā ar tevi.

—   Bet vispirms man tev kaut kas jāpajautā, de Giš.

—   Jautā.

—   Tikai esi atklāts.

—   Kā vienmēr.

—   Vai tu zini, kāpēc Bekingems bija satracināts?

—   Nojaušu.

—   Kā tu domā, vai viņš mīl princesi?

—   Vismaz tā varētu iedomāties, skatoties uz viņu.

—   Tomēr tas tā nav.

—    O, šoreiz tu maldies, Raul. Es lasīju ciešanas viņa acīs, žestos, visā, ko es redzēju, sākot ar šorītu.

—   Mans dārgais, tu esi dzejnieks un visur saskati dzeju.

—   Svarīgāk, ka es saskatu mīlestību.

—   Tur, kur tās nav.

—   Tur, kur tā ir.

—   Rimsties, de Giš, tu kļūdies.

—   O nē, es esmu pilnīgi pārliecināts! - de Gišs iekliedzās.

—   Grāf, saki man, — Rauls vaicāja, cieši raudzīdamies uz draugu, — kāds iemesls ir tavam ārkārtīgajam vērīgumam?

—   Es domāju, — de Gišs ne visai pārliecinoši sacīja, — patmīlība.

—   Patmīlība? Vai tā ir, de Giš?

—   Ko tu gribi teikt?

—    Mans draugs, es gribu teikt, ka parasti tu neesi tik bēdigs kā šovakar.

—   Tur vainīgs nogurums.

—   Nogurums?

—   Jā.

—    Paklausies, draugs, mēs esam bijuši kopā karagājienos. Mēs nenokāpām no zirgiem astoņpadsmit stundas; zirgi krita no kājām aiz noguruma un bada, bet mēs tikai smējāmies. Tavas skumjas nav no noguruma, grāf.

—   Tātad no īgnuma.

—   Par ko?

—   Par šo vakaru.

—   Par lorda Bekingema neprātu?

—    Protams. Vai tad tas nav aizvainojoši mums, frančiem, karaļa sūtņiem, ka mums jānoskatās, kā anglis aplido mūsu nākamo hercogieni, karalistes otro dāmu?

—   Tev taisnība, bet man liekas, ka lords Bekingems nav bīstams.

—   Jā, bet viņš ir neciešams. Ar savu ierašanos viņš gandrīz izjauca mūsu attiecības ar angļiem. Ja nebūtu tevis un tavas apbrīnojamās stingrības un piesardzības, mēs būtu izvilkuši zobenus pilsētas vidū.

—   Tu redzēji, kā viņš izmainījās.

—   Jā, protams, un tas mani pārsteidz; ko tu viņam pateici? Tu apgalvo, ka kaislība tik viegli nepiekāpjas; tātad viņš viņu nemīl?

Šajos de Giša vārdos ieskanējās kaut kas tāds, ka Rauls pacēla galvu.

Jaunekļa cēlā seja pauda neslēptu neapmierinātību.

—    Grāf, es tev varu atkārtot to, ko teicu viņam. Klausies: „Hercog, jūs ar savu kaislību apvainojat sava karaļa māsu; viņa nav jūsu līgava un nevar būt jūsu iemīļotā. Mēs esam ieradušies, lai sagaidītu jaunavu un pavadītu to pie nākamā vīra, tādēļ jūs apvainojat arī mūs."

—   Tu viņam to pateici? — de Gišs nosarcis vaicāja.

—   Tieši tādiem vārdiem; es pat gāju vēl tālāk.

De Gišs sakustējās.

—   Es viņam teicu: „Kā jūs skatīsieties uz mums, ja pamanīsiet mūsu vidū cilvēku, kas ir tik nesaprātīgs vai nelaimīgs, ka izjūt pret princesi, mūsu pavēlnieka nākamo sievu, kaut ko citu nekā vistīrāko cieņu?"…

Šie vārdi tik tieši attiecās uz de Gišu, ka grāfs nobāla, sāka drebēt un neapzināti pastiepa vienu roku pretī Raulam, aizsedzis ar otru acis un pieri.

Raulu šī drauga kustība neapklusināja, un viņš turpināja:

—    «Paldies Dievam, franči, kurus dēvē par vieglprātīgiem, nekautrīgiem un bezrūpīgiem, goda jautājumos prot uzklausīt saprāta un tikumības balsi. Un, — es piebildu, — ziniet, hercog, ka mēs, franču muižnieki, kalpojot saviem karaļiem, upurējam ne tikai savu dzīvību vai bagātību, bet ari savas kaislības. Kad dēmons mums iedveš nelāgas domas un iekvēlina sirdi, mēs šo liesmu apdzēšam, kaut arī tas būtu jādara ar savas sirds asinīm. Tā mēs vienlaicīgi izglābjam trīs godus: mūsu dzimtenes, mūsu valdnieka un mūsu pašu. Lūk, tā rīkojamies mēs, milord. Tā jādara katram vīrišķīgam cilvēkam." Nu lūk, manu dārgo de Giš, — Rauls turpināja, — to es pateicu Bekingemas hercogam, un viņš atzina, ka man ir taisnība.

De Gišs, kas līdz šim bija klausījies Raulu ar nodurtu galvu, saslējās. Viņš satvēra Raula roku. Viņa pirms tam ledaini aukstie vaigi tagad kvēloja.

—    Tu to labi pateici, — viņš sacīja aizžņaugtā balsī. — Tu esi krietns draugs, Raul; es tev pateicos. Tagad gan, lūdzams, atstāj mani vienu.

—   Vai tu to vēlies?

—  Jā, man jāatpūšas. Šodien daudz kas satriecis manu prātu un sirdi. Kad mēs tiksimies rīt, es būšu cits cilvēks.

—   Labi, es aizeju, — Rauls noteica.

Grāfs piegāja pie sava drauga un no sirds viņu apskāva. Šai draudzīgajā apskāvienā Rauls sajuta tās lielās kaisles elpu, ar kuru cīnījās de Gišs.

Drīz visa pilsēta iemiga. Princeses istabās, kuru logi izgāja uz laukumu, vāji spīdēja aptumšotas lampas gaismiņa. Šis vājais atspīdums it kā simbolizēja jaunavas miegu, jo ari viņas dzīve pa pusei apdzisa, meitenei iemiegot.

Braželons iznāca no telts lēniem un vienmērīgiem soļiem kā cilvēks, kurš grib kaut ko novērot, bet cenšas pats palikt neievērots. Telts blīvā pārklāja aizslēpts, viņš skatījās uz laukumu savā priekšā; pēc mirkļa viņš ieraudzīja, ka de Giša telts aizklājs tika viegli atbīdīts.

Pustumsā pavīdēja grāfa siluets; de Giša acis bija pievērstas vāji apgaismotajai viesistabai.

Logā spīdošā vājā gaisma grāfam šķita kā zvaigzne. Visa de Giša dvēsele bija viņa acīs.

Rauls, ko slēpa tumsa, nojauta de Giša kaislīgās vēlmes, kas ar sirds tieksmju noslēpumainajiem un burvīgajiem pavedieniem saistīja jaunā sūtņa telti un princeses balkonu; tie bija tik spēcīgi un tāda sprieguma, ka droši vien jaunajai princesei viņas smaržīgajā gultā iedvesa liegus mīlas sapņus.

De Gišs un Rauls nebija vienīgie, kas šai naktī negulēja. Vienā no mājām pie laukuma bija atvērts logs; šajā namā mita Bekingems.

No loga plūstošajā gaismā skaidri bija redzams hercoga siluets, kurš bija atspiedies pret izgriezto un ar samtu rotāto loga režģi un arī raidīja uz, princeses balkona pusi savas kaislīgās un neprātīgās mīlestības fantāzijas.

Braželons neviļus pasmaidīja.

«Nabaga sirds, kuru tā lenc no visām pusēm", — viņš nodomāja par princesi.

Tad viņš ar līdzjūtību iedomājās par Orleānas hercogu un domās piemetināja:

«Nabaga vīrs arī: viņam tagad draud lielas briesmas. Labi, ka viņš ir augstdzimis princis un viņam ir vesela armija, lai aizsargātu savu dārgumu."

Kādu laiku Braželons vēroja abus pielūdzējus, klausīdamies Manikana skaļajā krākšanā, kas skanēja tik pašpārliecināti, it kā Manikans violetā tērpa vietā būtu atguvis zilo. Tad viņš apgūlās, domādams, ka varbūt viņa paša dārgumu Bluā pilī arī uzmana divi vai trīs tikpat kvēlu acu pāri kā Gišam un Bekingemam.

— Montalē nav sevišķi uzticams garnizons, — viņš nopūzdamies čukstēja.

XXXIX

No Havras uz Parīzi

Nākamajā dienā notika svinības, kas bija sarīkotas tik spoži un krāšņi, cik vien atļāva pilsētas līdzekļi un cilvēku izdomas spēja.

Princese atvadījās no angļu flotes un paklanījās karogam, sūtīdama dzimtenei pēdējo sveicienu, tad krāšņas svītas pavadībā iesēdās karietē.

De Gišs cerēja, ka Bekingems atgriezīsies Anglijā kopā ar admirāli, bel hercogam izdevās pierādīt karalienei, ka princesei neklājas ierasties Parīzē tikpat kā vienai.

Kad nolēma, ka Bckingems pavadīs princesi, jaunais hercogs savāca sev svītu no angļu muižniekiem un virsniekiem, un tā uz Parīzi devās vesela armija, kas pa ceļam kaisīja zeltu uz abām pusēm un ar savu greznumu satrieca visas pilsētas un ciemus, caur kuriem veda tās ceļš.

Pieturējās brīnišķīgs laiks. Francija bija skaista, un jo sevišķi ceļš, pa kuru virzījās gājiens. Pavasaris kaisīja jauniešu ceļā smaržīgus ziedus un lapas.

Normandija ar tās bagāto augu valsti, zilajām debesīm un sudrabotajām upju lentēm nākamajai karaļa brāļasievai likās paradīze.

Ceļojums bija pārvērties par nepārtrauktiem svētkiem. Gišs un Bekingems bija aizmirsuši visu uz pasaules: Gišs centās attālināt no princeses angli, bet Bekingems — pamodināt princesē atmiņas par dzimteni, ar kuru viņam saistījās atmiņas par laimīgajām dienām.

Nabaga hercogs tomēr ievēroja, ka princeses sirdī aizvien dziļāk iespiežas mīlestība uz Franciju, bet viņam tik dārgās Anglijas tēls ar katru dienu kļīist bālāks.

Viņš pamanīja, ka visas viņa rūpes neizpelnās nekādu atzinību. Viņš varēja, cik patīk, dižoties uz sava straujā Jorkšīras zirga, bet princese nepievērsa viņam nekādu uzmanību, vienīgi paretam uzmeta izklaidīgu skatienu.

Vēlēdamies piesaistīt viņas tālumā vērsto skatienu, viņš dižojās ar sava zirga spēku, veiklību un straujumu. Viņš veltīgi laida zirgu auļos, riskēdams nosisties pret kokiem vai iegāzties grāvī, bet pēc tam lēca pāri šķēršļiem vai traucās pa stāviem pakalniem.

Izdzirdusi troksni, princese uz mirkli pagrieza pret viņu galvu, bet tūlīt pat ar vieglu smaidu atjaunoja sarunu ar saviem uzticamajiem miesassargiem — Raulu un de Gišu, kuri mierīgi jāja blakus karietei.

Bekingems cieta visbriesmīgākās greizsirdības mokas. Neizsakāmas un dedzinošas tās pārņēma viņu un plosīja viņa sirdi.

Lai pierādītu, ka viņš skaidri saprot savu neprātu un vēlas ar pieticību izpirkt savus maldus, hercogs apvaldīja nosvīdušo un ar putām klāto zirgu, likdams tam grauzt iemauktus un turēdamies karietes tuvumā galminieku pūlī.

Reizēm kā balvu par to viņš saņēma princeses atzinību, bet arī tā skanēja gandrīz kā pārmetums.

—   Tas ir labi, hercog, — viņa teica, — tagad jūs beidzot esat saprātīgs.

Reizēm Rauls viņam aizrādīja:

—   Hercog Bekingem, jūs nobeigsiet savu zirgu.

Bekingems pacietīgi uzklausīja Braželona piezīmes, jo instinktīvi nojauta, ka Rauls apvalda de Giša jūtas.

Ja nebūtu Raula, kāda neapdomīga de Giša vai viņa, Bekingema, rīcība novestu līdz sadursmei, skandālam, varbūt pat izraidījumam.

Bekingems juta pret Raulu neapzinātas simpātijas pēc nozīmīgās sarunas starp abiem jaunekļiem Havrā, kad Rauls lika hercogam apzināties, ka viņa kaislības izpaudumi ir galīgi nevietā.

Viņi bieži sarunājās un gandrīz vienmēr Bekingems uzsāka sarunu vai nu par grāfu de Lafēru, vai d'Artanjanu, par kuru viņš jūsmoja tikpat spēcīgi kā Rauls.

Braželons sevišķi priecājās, kad šādas sarunas notika de Varda klātbūtnē. Visa ceļojuma laikā de Vardu kaitināja Braželona pārākums un viņa ietekme uz de Gišu.

Vardam bija viltīgs un vērīgs skatiens, kāds raksturīgs ļaunām dvēselēm; viņš nekavējoties pamanīja de Giša skumjas un viņa mīlestību uz princesi.

Tā vietā, lai izturētos pret viņa jūtām tikpat atturīgi kā Rauls, lai saudzētu grāfa pašcieņu un ievērotu pieklājību, de Vārds tīšam aizskāra Giša sāpīgāko vietu un kaitināja viņa jauneklīgo drosmi un lepnumu.

Reiz kādā vakarā, kad viņi bija apstājušies Mantē, de Gišs un de Vārds sarunājās, atspiedušies pret žogu, Rauls un Bekingems arī tērzēja, staigādami uz priekšu un atpakaļ, bet Manikans kavēja laiku princesei un karalienei, kurām viņš patika, pateicoties savai labsirdībai, lādzīgajam raksturam un prāta elastīgumam.

—    Atzīsties, — de Vārds teica grāfam, — tu esi smagi slims, un tavs audzinātājs nevar tevi izdziedināt.

—   Es tevi nesaprotu, — grāfs atbildēja.

—   Saprast nav grūti: tu kvēlo mīlestībā.

—   Blēņas, de Vard!

—   Tās patiešām būtu blēņas, ja princese pret tavām ciešanām būtu vienaldzīga. Bet viņa pievērš tām tādu uzmanību, ka vienkārši sevi kompromitē. Es nudien baidos, ka tikai pēc ierašanās Parīzē tavs audzinātājs Braželons jūs abus nenodod.

—   Dc Vard! De Vard! Tu atkal uzbrūc Braželonam!

—   Nu, diezgan, kas tā par bērnišķību, — pusbalsī teica grāfa ļaunais ģēnijs, - tu zini tikpat labi kā es, ko es vēlos teikt. Tu labi redzi, ka princeses acis kļūst maigas, kad viņa runā ar tevi. Pēc viņas balss skaņas tu vari saprast, ka viņai patīk tevī klausīties. Tu jūti, kā viņa ieklausās dzejoļos, kurus tu viņai deklamē, un tu taču nenoliegsi — viņa katru rītu tev sūdzas, ka naktī slikti gulējusi.

—   Tas ir taisnība, de Vard. Bet kāpēc tu man to visu stāsti?

Viņš satraukti pagriezās uz princeses pusi, it kā noliegdams de Varda

mājienus un tai pat laikā vēlēdamies atrast to apstiprinājumu viņas acīs.

—   Ahā, — de Vārds norādīja, — paskaties, viņa tevi aicina. Ej un izmanto gadījumu, kad audzinātāja nav blakus.

Dc Gišs nespēja turēties pretī: nepārvaramas jūtas vilka viņu pie princeses.

De Vārds smīnēdams noskatījās viņam pakaļ.

—  Jūs maldāties, kungs, — Rauls teica, pārlēkdams pāri žogam, pret kuru pirms mirkļa bija atspiedušies abi sarunu biedri, — audzinātājs ir šeit, un viņš jūs klausās.

Izdzirdējis Raula balsi, ko de Vārds pazina, pirms vēl pagriezās, viņš pa pusei izrāva zobenu.

—    Lieciet zobenu atpakaļ makstī, — Rauls teica, — jūs taču zināt, ka mūsu ceļojuma laikā tādas lietas nedrīkst notikt. Ielieciet zobenu atpakaļ, bet turiet ari mēli aiz zobiem. Kāpēc jūs sāpināt sirdi cilvēkam, ko pats saucat par draugu? Mani jūs gribat noskaņot pret godīgu cilvēku, mana tēva draugu. Giša sirdī jūs gribat iedvest mīlestību pret jūsu valdnieka brāļa līgavu. Kungs, es domātu, ka jūs esat nodevējs un nelietis, ja nezinātu, ka jūs esat neprātis.

—     Kungs, — zaudējis pašsavaldīšanos, de Vārds iekliedzās, — es nosaucu jūs par audzinātāju un, kā redzams, nekļūdījos! Jūs atgādināt jezuītu ar rīksti rokā nevis muižnieku! Nerunājiet ar mani tādā tonī, es lūdzu. Es ienīstu d'Artanjanu par nelietību, ko viņš izdarīja pret manu tēvu. — Jūs melojat, kungs, — Rauls vēsi sacīja.

—   O, — de Vārds iesaucās, — jūs mani apvainojat melos!

—   Kāpēc gan ne, ja tas, ko jūs sakāt, ir meli?

—   Jūs apvainojat mani melos un neņemat rokā zobenu?

—    Es devu solījumu nogalināt jūs tikai pēc tam, kad būšu atdevis princesi viņas vīra rokās.

—   Nogalināt mani? Pedanta kungs, jūsu rīkstes nemaz nespēj nogalināt.

—   Protams, ne, — Rauls tikpat vēsi iebilda, — bet d'Artanjana zobens nogalina. Tagad šis zobens ir manās rokās, un viņš pats iemācīja mani ar to apieties. Ar šo zobenu es atriebšos par viņa vārdu, ko jūs aizvainojāt.

—    Vikont, sargieties! - de Vārds izsaucās. — Ja jūs tūlīt pat ne- atvainosieties, tad es izmantošu visus līdzekļus, lai atriebtos.

—   Oho! — noteica Bekingems, kurš negaidīti parādījās cīniņa vietā. — Tie ir draudi, kas liek domāt par slepkavību, un ne sevišķi piederas muižniekam.

—   Ko jūs teicāt, hercog? — de Vārds, pagriezdamies pret viņu, noprasīja.

—   Es saku, ka jūsu vārdi griežas manās angļa ausīs.

—   Ja jau tā, — iekliedzās satracinātais de Vārds, — jo labāk. Jūs vismaz man nekur neizspruksiet. Uzņemiet manus vārdus kā vien vēlaties.

—    Es uzņemu tos tā kā vajag, — Bekingems atbildēja sev raksturīgajā augstprātīgajā tonī, kas pat parastā sarunā radīja iespaidu, ka viņš ir izaicinošs. — De Braželons ir mans draugs; jūs apvainojāt vikontu un dosiet man gandarījumu par to.

Vārds paskatījās uz Braželonu, kurš ievēroja savu parasto pieņemto taktiku un saglabāja vēsu mieru pat tad, kad izdzirdēja hercoga izaicinājumu.

—   Domāju, ka mani vārdi de Braželona kungu nemaz neaizskar. Vikontam taču ir zobens, bet viņš, kā redzams, nebūt nejūtas īpaši apvainots.

—   Bet jūs kādu apvainojāt?

—    Jā, d'Artanjanu,— Vārds atteica, ievērojis, ka vienīgi šis vārds spēja izsaukt Raula dusmas.

—   Tad tā ir cita lieta, — Bekingems sacīja.

—    Vai ne? — de Vārds piebalsoja. — D'Artanjana draugiem viņš jāaizstāv.

—   Es domāju tāpat, — anglis nomierinājies atbildēja. — Braželonu es nevarēju aizstāvēt, jo viņš pats ir šeit; bet, ja tas attiecas uz d'Artanjana kungu…

—   Tad jūs atkāpjaties, vai ne? — dc Vārds uztvēra.

—   Nē, gluži pretēji, es ķēros pie zobena, — Bekingems atteica. — Varbūt d'Artanjana kungs ir aizvainojis jūsu tēvu, bet manam viņš izdarīja vai vismaz gribēja izdarīt lielu pakalpojumu.

De Varda seja pauda pārsteigumu.

—   D'Artanjans, — Bekingems turpināja, — ir pats drosmīgākais un godīgākais muižnieks, kādu es pazīstu un, tā kā es esmu viņam daudz parādā, tad ar lielu prieku samaksāšu jums viņa parādu ar zobena cirtienu.

Bekingems veikli izrāva savu zobenu, paklanījās Raulam un nostājās pozīcijā.

De Vārds paspēra soli uz priekšu, lai krustotu zobenus.

—   Nē, kungi, nē, — un Rauls ar savu zobenu izšķīra pretiniekus. — Nav vērts, lai šo iemeslu dēļ» cilvēki pūlētos nodurt viens otru gandrīz vai princeses acu priekšā. De Varda kungs runā ļaunu par d'Artanjana kungu, pat nepazīdams viņu.

—    Oho! — de Vārds noteica, zobus griezdams, bet tomēr zobena aso galu atbalstīja pret zābaka purnu. — Jūs sakāt, es nepazīstu d'Artanjanu?

—   Tieši tā, jūs viņu nepazīstat, — Rauls mierīgi turpināja. — Jūs pat nezināt, kur viņš ir pašlaik.

—   Es nezinu, kur viņš ir?

—    Bez šaubām, jo jūs meklējat strīdu viņa dēļ ar citiem, nevis sameklējat d'Artanjanu tur, kur viņš atrodas.

De Vārds nobālēja.

—    Es jums pateikšu, kur viņu var atrast, — Rauls turpināja. — D'Artanjana kungs ir Parīzē. Ja viņš dežūrē, tad sastopams Luvrā, bet, kad ir brīvs, tad Lombarda ielā. Vienā no šīm vietām D'Artanjanu noteikti var sastapt. Jūs tā ienīstat viņu, ka nevarēsiet vairs sevi saukt par kārtīgu cilvēku, ja neprasīsiet no viņa gandarījumu, kā to acīmredzot prasāt no visiem, izņemot viņu pašu.

De Vārds notrausa uz pieres izspiedušos sviedrus.

—    Fui, de Varda kungs, — Rauls runāja tālāk, — nevajag uzsākt strīdus uz katra soļa, ja ir izdots dekrēts, kas aizliedz divkaujas. Karalis sadusmosies uz mums par nepaklausību tādā brīdī, un viņam būs pilnīga taisnība.

—   Tikai atrunas un viltība! — de Vārds nočukstēja.

—    Pietiek! — Rauls iebilda. Kas par muļķībām, de Varda kungs! Jūs lieliski zināt, ka Bekingemas hercogs ir drosmīgs cilvēks. Viņš desmitiem reižu izvilcis savu zobenu un ar prieku cīnīsies vēlreiz. Viņa vārds vien uzliek pienākumus. Jūs arī labi zināt, ka es nebaidos no cīņas. Es esmu cīnījies pie Sansas, Bleno, kāpās, kad biju simt soļus priekšā ierindai un pat lielgabaliem, bet jūs, starp citu, atradāties simt soļus aiz frontes līnijas. Tiesa, toreiz cīnījās daudzi, un jūsu drosme varētu palikt nepamanīta, tādēļ jūs to slēpāt. Turpretim te jūs varat sarīkot izrādi un skandālu. Jums gribas, lai par jums runā, vienalga kāda iemesla dēļ. Tādēļ šai ziņā uz mani neceriet, de Varda kungs; es jums šo prieku nesagādāšu.

—   Visai saprātīgi, — Bekingems piekrita, bāzdams zobenu makstī. — Piedodiet, vikont de Braželon, es neviļus pakļāvos pirmajam dusmu uzplūdam.

Satracinātais de Vārds ar paceltu zobenu metās virsū Raulam, kurš tik tikko paguva atsist šo uzbrukumu.

—    Lūdzu, kungs, esiet uzmanīgāks, — Braželons mierīgi aizrādīja. — Jūs gandrīz izdūrāt man aci.

—   Tātad jūs negribat cīnīties? — de Vārds iekliedzās.

—    Patlaban ne, bet es jums apsolu, ka tūlīt pēc ierašanās Parīzē es aizvedīšu jūs pie d'Artanjana, un jūs izteiksiet visas savas pretenzijas viņam. D'Artanjans palūgs karalim atļauju dot jums zobena cirtienu. Karalis atļaus un, kad jūs to būsiet saņēmis, mans dārgais de Varda kungs, jūs varēsiet pārdomāt evaņģēlija vādus, kuri liek mums piedot pāridarī- jumus.

—   Ak, — iesaucās de Vārds, ko bija satracinājusi Raula aukstasinība. — Var redzēt, ka jūs, de Braželona kungs, esat ārlaulības dēls.

Rauls kļuva bālāks par sava krekla apkakli un viņa acis tā nozibsnīja, ka de Vārds paspēra soli atpakaļ.

Bekingems, kuru ari izbiedēja šis spīdums, nostājās starp abiem pretiniekiem, baidīdamies, ka viņi tūlit metīsies viens otram virsū.

Šis apvainojums bija de Varda pēdējais trumpis; viņš drudžaini žņaudzīja sava zobena rokturi, gaidīdams uzbrukumu.

—    Jums taisnība, de Varda kungs, — Rauls izteica, pārcilvēciskiem spēkiem mēģinādams savaldīties, — es zinu tikai sava tēva vārdu, bet es pārāk labi pazīstu grāfa de Lafēra cēlo raksturu un neaptraipīto godu, tāpēc nebaidos, ka jūsu teiktais varētu izrādīties patiesība! Es nezinu savas mātes vārdu, un tā ir mana nelaime, nevis kauns. Jūs izturaties negodīgi un netaisni, jo pārmetat man manu nelaimi. Vienalga kāpēc, bet jūs šos vārdus izteicāt, un es uzskatu sevi par apvainotu. Tātad nolemts: pēc divkaujas ar d'Artanjanu jūs, ja vēlēsieties, varēsiet cīnīties ar mani.

—   Oho, — de Vārds, indīgi smīnēdams, atteica, — es esmu sajūsmā par jūsu piesardzību, vikont. Nupat kā jūs man apsolījāt d'Artanjana zobena cirtienu un tikai pēc tā esat ar mieru izvilkt savu ieroci.

—    Neraizējieties, — Rauls atbildēja slēptā naidā, — d'Artanjana kungs izcili pārvalda ieroci, un es kā īpašu labvēlību palūgšu viņam, lai viņš rīkojas ar jums tāpat kā ar jūsu tēvu, tas ir, nenogalina, bet atstāj šo prieku man, pēc tam, kad jūs būsiet izveseļojies. Jums ir ļauna sirds, de Varda kungs, un nav lieki visi aizsardzības pasākumi pret jums.

—    Esiet mierīgs, vikont, es pats veikšu aizsardzības pasākumus pret jums, — de Vārds atbildēja.

—  Atļaujiet iztulkot de Braželonam jūsu teikto un dot viņam prātīgu padomu, — Bekingems spēji iejaucās. — Vikont, sāciet nēsāt bruņu- kreklu.

De Vārds sažņaudza dūres.

—   Ā, es saprotu, — viņš atcirta, — jūs vispirms nodrošināsieties ar to un pēc tam nāksiet mēroties ar mani spēkiem?

—    Diezgan, de Varda kungs, — Rauls atbildēja, — ja jau jūs noteikti gribat, mēs varam to tūlīt nokārtot.

Izņēmis zobenu, viņš sāka iet uz de Varda pusi. -

—   Ko jūs darāt? — Bekingems noprasīja.

—   Esiet mierīgs, — Rauls vēsi atbildēja, — tas nemaz tik ilgi nevilksies.

De Vārds nostājās pozīcijā, un pretinieki krustoja zobenus.

Dc Vārds tik strauji metās virsū Raulam, ka jau pie pirmā uzbrukuma Bekingems saprata, ka Rauls saudzē savu pretinieku.

Hercogs pagājās sāņus un skatījās divkauju.

Rauls cīnījās tik mierīgi, it kā viņa rokās būtu rapieris nevis zobens. Viņš atbrīvoja savu zobenu, kas krustojās ar pretinieka zobenu pie paša roktura un, atkāpies soli, atsita trīs vai četrus de Varda cirtienus; draudošo dūrienu zem jostas vietas de Vārds atsita ar apļveida kustību, bet Rauls izsita no pretinieka rokām zobenu un aizmeta soļus divdesmit aiz žoga.

De Vārds palika stāvam atbruņots un apstulbis; Rauls iebāza savu zobenu makstī, saķēra niknumā trīcošo pretinieku aiz apkakles un jostas un pārmeta pāri dzīvžogam.

—    Līdz nākamajai reizei, — de Vārds nomurmināja, pieceldamies un paņemdams savu zobenu.

—    Velns parāvis, — Rauls noteica, — jau veselu stundu es mēģinu jums to iestāstīt.

Viņš pagriezās pret Bekingemu un piemetināja:

—    Hercog, es jūs lūdzu, nesakiet nevienam par to. Man ir kauns, ka es nonācu tik tālu, bet es nespēju savaldīt dusmas. Lūdzu, atvainojiet mani un aizmirstiet.

—   Dārgo vikont, — hercogs sacīja, spiezdams Raula stingro, godīgo roku, — labāk atļaujiet man atcerēties un rūpēties par jūsu drošību. Šis cilvēks ir bīstams, viņš jūs nogalinās.

—   Mans tēvs palika dzīvs, kaut gan viņu divdesmit gadus apdraudēja daudz bīstamāks ienaidnieks, — Rauls atbildēja. — Manās dzīslās tek asinis, ko liktenis sargā.

—   Jūsu tēvam bija labi draugi, vikont.

—   Jā, — Rauls nopūtās, — tādus draugus tagad neatrast.

—   Es lūdzu, tā nerunājiet, kad es piedāvāju jums savu draudzību.

Bekingems apskāva Braželonu, kurš labprāt pieņēma piedāvāto savienību.

—    Mūsu dzimtā ziedo dzīvību tiem, ko mīl, — Bekingems piebilda. — Jūs to zināt.

—   Jā, hercog, zinu, — Rauls atbildēja.

XL

Ko ševaljē de Lorēns domāja par princesi

Vairāk nekas netraucēja mieru ceļojuma laikā.

De Vārds aizjāja pa priekšu ar kādu ieganstu, kas nevienā neizraisīja aizdomas.

Viņš paņēma līdz Manikanu, kura mierīgais un sapņainais raksturs līdzsvaroja viņa nervozitāti.

Bekingems un Braželons pieņēma arī Gišu savā draudzīgajā savienībā; tagad viņi trijatā dziedāja slavas dziesmas princesei.

Braželons panāca, ka šo koncertu tagad izpildīja trio, bet nevis atsevišķi solo, uz kuriem agrāk bīstami tiecās de Gišs un viņa sāncensis.

Karalienei ļoti patika tāda harmonija.

Varbūt mazāk tā atbilda jaunās princeses gaumei, kas bija koķeta kā pats dēmons; viņa nebaidījās par sevi, un viņai patika bīstamas situācijas.

Princeses sirds bija neapdomīga un pārdroša, viņai patika staigāt gar bezdibeņa malu kā pa naža asmeni, it kā viņa alktu pēc brūcēm.

Pa ceļam uz Parīzi princese ieguva tūkstošiem pielūdzēju, viņai sekoja kāds pusducis bezprāšu un divi galīgi prātu zaudējušie.

Rauls gan redzēja visu meitenes burvību, bet, sirdī glabādams citu mīlestību, kura neatstāja vietu jaunai, viņš atgriezās Parīzē mierīgs un modrs.

Reizēm ceļā viņš ar karalieni runāja par reibinošo burvību, ko izstaroja princese, un karaliene māte, kam pārciestās nelaimes un vilšanās bija daudz ko iemācījušas, teica viņam:

—    Henriete kļūtu slavena arī tad, ja viņa nebūtu-piedzimusi karaļa ģimenē, bet kādā pilnīgi nepazīstamā: viņa ir sieviete ar spilgtu fantāziju, iecirtīgu raksturu un stingru gribu.

Abi izlūki un kurjeri — de Vārds un Manikans — izziņoja princeses ierašanos.

Nantērā princesi sagaidīja krāšņs jātnieku un ekipāžu eskorts.

Princis kopā ar de Lorēnu un pārējiem saviem mīluļiem karaļa gvardes pavadībā bija devies sagaidīt savu līgavu.

Karaliene un princese Senžermēnā no smagnējās un ceļojumā jau nedaudz apbružātās ekipāžas pārsēdās elegantā, krāšņā karietē, ko vilka seši zirgi balti zeltītā iejūgā.

Karietē daiļā princese sēdēja kā tronī zem baldahīna no izšūta zīda un ar spalvu apkakli; uz viņas starojošo seju krita rozā atblāzma un maigi rotājās uz viņas perlamutra ādas.

Kad hercogs Filips piejāja pie ekipāžas, viņš bija pārsteigts par Hen- rietes skaistumu un tik skaidri pauda savu sajūsmu, ka citu galminieku vidū stāvošais Lorēns paraustīja plecus, bet grāfs de Gišs un Bekingems sajuta sirdssāpes.

Pēc apmaiņas ar laipnībām un rituāla prasību izpildes procesija lēnām virzījās uz Parīzi.

Princi uz ātru roku iepazīstināja ar angļu svītu. Bekingemu iepazīstināja ar viņu tāpat kā pārējos angļu augstmaņus.

Princis viņiem nepievērsa sevišķu uzmanību.

Pa ceļam, ievērojis, ka Bekingems neatlaidīgi turas blakus karietes durtiņām, viņš tomēr noprasīja savam nešķiramajam de Lorēnam:

—  Kas ir šis jātnieks?

—   Jūsu augstībai tikko viņu stādija priekšā, — de Lorēns atbildēja. — Tas ir Bekingemas hercogs.

—   Ak jā, pareizi.

—   Princeses kavalieris, — favorīts piebilda ar sevišķu uzsvaru, kādu tikai skauģi prot piešķirt vienkāršākajām frāzēm.

—   Kas? — princis pārprasīja, neapturēdams zirgu.

—   Es teicu: kavalieris.

—   Vai tad princesi pavada speciāli nozīmēts kavalieris?

—    Hm! Man šķiet, jūs to redzat tikpat labi kā es; paskatieties, cik viņi mīlīgi un jautri tērzē divatā.

—   Trijatā.

—   Kā trijatā?

—   Protams, tu taču redzi, ka de Gišs arī piedalās sarunā.

—   Jā, redzu… Protams. Bet ko tas pierāda? Tikai to, ka princesei nav vis viens kavalieris, bet divi.

—   Tu tikai visiem gribi iedzelt.

—   Nemaz ne. Jūsu augstība, jums ir pārāk iecirtīgs raksturs! Francijas pārstāvji apsveic jūsu nākamo sievu, bet jūs vēl esat neapmierināts.

Orleānas hercogs baidījās no de Lorēna indīgajām piezīmēm, kad favorīts visu sāka izsmiet.

Viņš aprāva sarunu.

—   Princese nav neglīta, — viņš nevērīgi piezīmēja, it kā runātu par pilnīgi svešu sievieti.

—   Jā, — Lorēns atbildēja tādā pat tonī.

—   Tu šo „jā" pateici kā „nē". Man šķiet, ka viņai ir ļoti skaistas melnas acis.

—   Šauras.

—   Jā, bet mirdzošas. Viņai ir skaists augums.

—   Augums gan nav ideāls, jūsu augstība.

—   Varbūt. Toties viņai ir dižciltīga stāja.

—   Jā, bet pārāk kalsna seja.

—   Liekas, apbrīnojami zobi.

—   Tos viegli saskatīt. Paldies Dievam, mute ir pietiekoši liela. Jūsu augstība, es kļūdījos: jūs esat skaistāks par savu sievu.

—   Kā tev šķiet, vai es esmu skaistāks par šo Bekingemu?

—   O jā, un viņš arī to jūt. Skatieties, viņš cenšas divtik dedzīgi lakstoties ap princesi, lai jūs viņu neaizēnotu.

Princis nepacietīgi sakustējās; ieraudzījis de Lorēna lūpās triumfējošu smīnu, viņš tomēr noturēja zirgu, kas rāvās uz priekšu, un palaida to

soļos.

—   Starp citu, — viņš noteica, — kas man ko skatīties uz māsīcu. Es jau sen viņu pazīstu. Mēs taču kopā augām. Kā bērnu es viņu Luvrā redzēju pietiekoši daudz.

—   Jūsu augstība, atvainojiet, bet viņa ir ļoti pārvērtusies, — de Lorēns aizrādīja. — Tais laikos, par kuriem jūs runājat, viņa nebija tik žilbinoša un, galvenais, tik lepna. Jūsu augstība, vai atceraties to vakaru, kad kara- ļis nevēlējās ar viņu dejot, teikdams, ka viņa ir neglīta un slikti ģērbta?

Orleānas hercogs sarauca uzacis. Jā, nebija sevišķi glaimojoši, ka viņam jāprec princese, kuru karalis jaunībā noraidījis.

Varbūt viņš būtu atbildējis savam favorītam, bet tobrīd, atstājis karieti, pie viņa piejāja de Gišs.

Viņš no tālienes sekoja prinča un de Lorēna sarunai un sasprindzināja dzirdi, pūlēdamies uztvert viņu runāto.

Vai nu aiz viltības, vai nepiesardzības de Lorēns neuzskatīja par vajadzīgu izlikties.

—   Grāf, — viņš bilda, — jums ir laba gaume.

—   Pateicos par komplimentu, — de Gišs atteica. — Kam man par to jāpateicas?

—   Hm! Pajautājiet viņa augstībai.

—   GLšs ļoti labi zina, ka es viņu uzskatu par nepārspējamu kavalieri, — Orleānas hercogs atbildēja.

—   Ja jau mēs par to esam vienisprātis, tad es turpināšu, — de Lorēns sacīja. - Jūs jau nedēļu atrodaties princeses tuvumā, vai ne?

—   Protams, — de Gišs atteica, negribot nosarkdams.

—   Tad pasakiet mums atklāti: kāda jums viņa šķiet?

—   Viņa? — de Gišs pārsteigts pārjautāja.

—   Jā, viņas izskats, viņas prāts?

Šis jautājums de Gišu tā apstulbināja, ka viņš pat nesaprata, ko lai atbild.

—   Nu, nu, de Giš, — Lorēns smiedamies turpināja, — izsaki savas domas un esi atklāts: viņa augstība pavēl.

—   Jā, jā, saki atklāti, — princis piebalsoja.

De Gišs nomurmināja kaut ko nesaprotamu.

—    Es zinu, ka tas ir kutelīgs jautājums, — Orleānas hercogs turpināja. — Bet man taču var visu teikt. Kāda viņa tev liekas?

Vēlēdamies apslēpt savas jūtas, de Gišs izmantoja vienīgo līdzekli, ar ko aizsargājas negaidot pārsteigts cilvēks: viņš sameloja.

—    Princese man nešķiet ne skaistule, ne neglītene. Drīzāk viņa ir diezgan glīta.

—   Ak Dievs, grāf! — de Lorēns iesaucās. — Un to sakāt jūs, kas tā jūsmoja par viņas portretu!

De Gišs nosarka līdz ausu galiem. Par laimi, viņa straujais zirgs pēkšņi metās sāņus, un tas palīdzēja viņam noslēpt nosarkumu.

—  Portretu? — viņš pārjautāja, atgriezies atpakaļ. — Kādu portretu?

De Lorēns nenolaida no viņa acis.

—   Nūja, par portretu. Vai tad miniatūra nav līdzīga?

—   Nezinu. Es esmu aizmirsis portretu: tas man pagaisis no atmiņas.

—   Un tomēr tas uz jums atstāja spēcīgu iespaidu, — de Lorēns piebilda.

—   Varbūt.

—   Bet vai viņa vismaz ir gudra? — Orleānas hercogs apjautājās.

—   Šķiet, ka jā, jūsu augstība.

—   Un Bekingems? — de Lorēns prasīja.

—   Nezinu.

—   Droši vien gudrs, — teica de Lorēns, — ja jau viņš tā spēj sasmīdināt princesi un viņa šķiet ļoti apmierināta sarunā ar viņu. Asprātīgai sievietei, kas nav muļķe, nepatiktu atrasties stulbeņa sabiedrībā.

—   Tad jau viņš ir gudrs, — de Gišs naivi atbildēja. Viņam palīgā ieradās Rauls, kas bija pamanījis viņa bīstamo sarunu biedru.

De Braželons vērsās pie de Lorēna un tā piespieda viņu mainīt sarunas tēmu.

Ierašanās bija svinīga un krāšņa. Vēlēdamies brālim parādīt godu, karalis lika sarīkot lielisku sagaidīšanu.

Princese un viņas māte apmetās Luvrā, tai pašā Luvrā, kur trimdas laikos viņas tā cieta aizmirstas nabadzībā un trūkumā.

Agrāk pils nebija viesmīlīga pret nelaimīgo Indriķa IV meitu; kailās sienas, caurās grīdas, ar zirnekļa tīkliem klātie griesti, milzīgie pussabru- kušie kamīni, šie aukstie pavardi, kurus gandrīz nebija iespējams iekurt par līdzekļiem, ko parlaments aiz žēlastības iedeva — tas viss tagad bija pārvērties.

Šoreiz viņas sagaidīja lieliskas tapetes uz sienām, mīksti paklāji, nospodrinātas grīdas, gleznas masīvos zelta rāmjos, visur svečturi, spoguļi, greznas mēbeles, miesassargi ar lepnu stāju un pie cepurēm plīvojošam spalvām, milzīgs kalpotāju un galminieku pūlis uz trepēm un priekšistabās.

Plašajos, kādreiz tik tukšajos un skumjajos pagalmos dižojās jātnieki. Viņu zirgu pakavi no bruģa izšķīla tūkstošiem dzirksteļu.

Jaunās daiļavas savās karietēs sagaidīja Francijas meitas pēcteci, kurai viņas drūmajos atraitnības un trimdas gados neatradās ne malkas pagale pavardam, ne maizes gabals galdam, un kuru nicināja pat pils kalpotāji.

Anglijas karaļa atraitne atgriezās Luvrā ar sāpēm sirdī un rūgtu atmiņu pārņemta, bet viņas meita, kas spēja ātrāk aizmirst un mainīties, iebrauca priecīga un triumfējoša.

Karaliene apzinājās, ka spožā sagaidīšana domāta laimīgajai karaļa mātei, karaļa, kurš bija atgriezies otrajā nozīmīgākajā tronī Eiropā, bet slikti uzņemta kādreiz lika viņa — Indriķa IV meita — par to, ka uzdrošinājās būt nelaimīga.

Pavadījuši princesi un karalieni uz viņu apartamentiem, kur viņas izteica vēlēšanos nedaudz atpūsties, visi atgriezās pie saviem parastajiem darbiem.

Braželons vispirms devās pie tēva, bet uzzināja, ka Atoss devies uz Bluā.

Viņš gribēja satikt d'Artanjanu. Bet musketieris nodarbojās ar jaunas karaļa gvardes veidošanu un bija nenotverams.

Braželons atgriezās pie Giša.

Grāfs apspriedās ar skroderiem un Manikanu un visu laiku bija aizņemts.

Ar Bekingemas hercogu bija vēl ļaunāk.

Jaunais anglis pirka vienu zirgu pēc otra un to pašu darīja ar dārglietām. Viņš okupēja visas Parīzes izšuvumu meistares, juvelierus, skroderus.

Viņa un de Giša starpā notika sacensība elegancē, kurai hercogs bija gatavs ziedot miljonu, bet maršals Gramons iedeva de Gišam tikai sešdesmit tūkstošus livru. Bekingems smiedamies tērēja savu miljonu.

De Gišs pūta vien un bez de Varda padomiem būtu kritis izmisumā.

—    Miljons! — grāfs atkārtoja katru dienu. — Viņš mani pārspēs! Kāpēc maršals negrib man izmaksāt manu mantojuma daļu jau tagad?

—   Tāpēc, ka tu to iztērēsi, — Rauls viņam teica.

—   Vai viņam nav vienalga? Ja man lemts tādēļ mirt, lai jau tā notiek. Tad man vairs nekas nebūs vajadzīgs.

—   Kāpēc tad jāmirst? — Rauls vaicāja.

—   Es negribu, lai anglis pārspēj mani elegancē.

—    Dārgo grāf, — iejaucās Manikans, — elegance nemaz tik dārgi nemaksā, bet to ir grūti iegūt.

—   Jā, bet viss, ko grūti iegūt, ir dārgs, taču man ir tikai sešdesmit tūkstoši livru.

—   Tu nu gan esi savādnieks! — de Vārds iebilda. — Tērē tikpat, cik Bekingems; tev trūkst tikai deviņsimt četrdesmit tūkstoši livru.

—   Kur lai tos ņem?

—   Aizņemies.

, — Man jau ir parādi.

—   Jo vairāk tāpēc.

Šim padomam bija panākumi, un dc Gišs darīja dažādas neprātības, turpretim Bekingems tērēja tikai skaidru naudu.

Baumas par tādu izšķēdību iepriecināja visus Parīzes tirgotājus; par Bekingema un Gramona mājām stāstīja dažādus brīnumus.

Pa to laiku princese atpūtās, bet Braželons rakstīja vēstules de La- valjēras jaunkundzei.

Viņš bija nosūtījis jau četras vēstules, bet ne uz vienu vēl nebija saņēmis atbildi. Kāzu ceremonijas rītā, kurai bija jānotiek Palērojālas baznīcā, Rauls patlaban beidza savu tualeti, kad sulainis pieteica:

—   De Malikorna kungs.

„Ko tam Malikornam no manis vajag?" — Rauls nodomāja.

—   Lai pagaida, — viņš pavēlēja.

—   De Malikorna kungs ieradies no Bluā, — sulainis piebilda.

—   Ā, tad aiciniet viņu ienākt! — Rauls iesaucās.

Malikorns ienāca, spīdēdams kā jauns mēness un ar lielisku zobenu pie sāniem.

Viņš laipni palocījās un teica:

—   De Braželona kungs, es jums atvedu tūkstoš sveicienus no kādas dāmas.

Rauls nosarka.

—   Dāmas no Bluā? — viņš vaicāja.

—   Jā, vikont, tā ir de Montalē jaunkundze.

—    A, pateicos, Malikorna kungs; tagad es jūs atcerējos, — Rauls noteica. — Ko vēlas de Montalē jaunkundze?

Malikorns izņēma no kabatas četras vēstules un iedeva tās Raulam.

—    Manas vēstules! Kā tas iespējams? — Rauls nobālis izdvesa. — Tās pat nav atplēstas.

—    Vikont, šīs vēstules Bluā nenonāca pie adresātes. Jums tās tiek atdotas atpakaļ.

—   Luīze de Lavaljēra aizbraukusi no Bluā? — Rauls iesaucās.

—   Jā, pirms kādas nedēļas.

—   Kur viņa ir patlaban?

—   Droši vien Parīzē, kungs.

—   Kā uzināja, ka šīs vēstules ir no manis?

—   Ora de Montalē pazina jūsu rokrakstu un zīmogu, — Malikorns paskaidroja.

Rauls nosarka un pasmaidīja.

—   Tas ir ļoti laipni no de Montalē jaunkundzes, — viņš teica. — Viņa vēl joprojām ir labsirdīga un apburoša.

—  Jā, kungs.

—    Žēl, ka viņa nevarēja man pateikt kaut ko vairāk par de Laval- jēras jaunkundzi. Šajā milzīgajā Parīzē viņu būs grūti sameklēt.

Malikorns izvilka no kabatas vēl vienu aploksni.

—   Varbūt šī vēstule pateiks jums to, ko vēlaties uzzināt, — viņš sacīja.

Rauls ātri salauza zīmogu un ieraudzīja Montalē rokrakstu. Uz lapiņas bija rakstīts:

„Parīze, Palērojāla. Kāzu ceremonijas diena."

—  Ko tas nozīmē? — Rauls noprasīja Malikornam. — Vai jūs zināt?

—   Jā, vikont.

—   Tad, Dieva dēļ, paskaidrojiet man…

—   Es nedrīkstu, vikont. Ora de Montalē aizliedza man teikt.

Rauls paskatījās uz dīvaino cilvēku un neko neatbildēja.

—   Vismaz pasakiet: vai mani gaida prieks vai bēdas?

—   Jūs drīz uzzināsiet.

—   Jūs stingri glabājat noslēpumus.

—   Vikont, es jums lūdzu kādu lapnību.

—   Apmaiņai pret to, ko jūs man neizrādāt?

—   Tieši tā.

—   Runājiet.

—   Es ļoti vēlos redzēt kāzu ceremoniju, bet man nav ieejas biļetes, kaut gan es darīju visu, lai to saņemtu. Vai jūs varētu mani ievest?

—   Protams.

—   Lūdzu, lūdzu, izdariet to.

—   Labprāt, jūs nāksiet kopā ar mani.

—   Vikont, es esmu jūsu padevīgais kalps.

—   Kāpēc jūs negriezāties pie sava drauga Manikana?

—   Šorīt es biju klāt viņa rīta tualetē un nejauši uzgāzu lakas pudelīti viņa jaunajam tērpam. Viņš tā iekarsa, ka metās man virsū ar zobenu, un es tik tikko izglābos. Tāpēc es nelūdzu viņam biļeti. Viņš mani drīzāk nogalinātu.

—    Protams, — Rauls noteica. — Es zinu, ka Manikans spējīgs nogalināt cilvēku, kas bijis tik nelaimīgs, ka izdarījis tādu noziegumu; es to izlabošu: tūlīt aizsprādzēšu apmetni un būšu gatavs kalpot par jūsu pavadoni.

XLI

Oras de Montalē pārsteigums

Princesi laulāja Palērojālas pils baznīcā tikai nedaudzu galminieku klātbūtnē.

Ielūgums uz šo ceremoniju skaitījās lielas labvēlības zīme, bet Rauls bija uzticīgs dotajam vārdam un ieveda sev līdz Malikornu, kurš alka apmierināt savu ziņkārību.

Izpildījis savu solījumu, Rauls piegāja pie de Giša. Grāfa lieliskais tērps nepavisam neatbilda viņa sejai, ko bija pārvērtušas skumjas, un tikai Bekingemas hercogs varētu sacensties ar viņu bālumā un nomāktībā.

—    Piesargies, grāf, — Rauls brīdināja, pienākdams pie drauga un gatavodamies viņu atbalstīt, kad arhibīskaps svētīja jaunlaulātos.

Brīdinājums bija vietā, jo princis Kondē jau izbrīnījies skatījās uz izmisuma statujām, kas stāvēja abās pusēs altārim.

Grāfs sāka uzmanīgāk sekot savai rīcībai.

Pēc ceremonijas beigām karalis un karliene pārgāja uz lielo zāli, kur viņus iepazīstināja ar princesi un viņas svītu.

Visi ievēroja, ka karalis bija acīmredzami sajūsmināts par brāļa sievas izskatu un patiesi priecājās par viņas ierašanos.

Visi pamanīja, ka Austrijas Anna ilgi un domīgi skatījās uz Bekin- gemu, tad pieliecās de Motvilas kundzei un pateica:

—   Vai jums neliekas, ka viņš ir ļoti līdzīgs savam tēvam?

Visi pamanīja arī, ka princis vēroja klātesošos un, liekas, jutās neapmierināts.

Pēc augstmaņu un sūtņu pieņemšanas Orleānas hercogs lūdza karalim atļauju iepazīstināt viņu un princesi ar jauno galmu.

—   Vikont, vai jūs nezināt, — princis Kondē čukstus vaicāja, — kāda gaume ir cilvēkam, kas veidoja šo galmu? Vai mēs redzēsim jaukas būtnes?

—   Es par to neko nezinu, jūsu augstība, — Rauls atbildēja.

—   Ak, jūs tikai izliekaties, kā nezināt.

—   Kāpēc, jūsu augstība?

—   Jūs taču esat draugs de Gišam, vienam no prinča mīluļiem?

—    Tas tiesa, bet es par to neesmu interesējies. Es de Gišam nejautāju, un viņš pats man neko neteica.

—   Bet Manikans?

—   Es redzēju Manikanu Havrā un pa ceļam, bet es viņu neizjautāju tāpat kā de Gišu. Bez tam de Manikans ir otršķirīga persona un diez vai kaut ko zina par jaunā galma sastāvu.

—  Mīļo vikont, no kurienes tad jūs esat nācis? — Kondē brīnījās. — Tādās reizēs tieši otršķirīgām personām ir galvenā nozīme, un, lūk, pierādījums: gandrīz visi tika iecelti pēc Manikana padomiem de Gišam un savukārt de Giša — princim.

—   Es to nemaz nezināju, — Rauls atzinās. — Pirmo reizi dzirdu par to no jūsu augstības.

—   Mēģināšu jums noticēt, kaut arī tas šķiet neticami. Starp citu, mums nebūs ilgi jāgaida. Te nu ir «mobilā vienība".* Kā teica godājamā karaliene Katrīna Mediči. Goda vārds, burvīgi ģīmīši!

Zālē patiešām ienāca bariņš jaunu meiteņu, ko veda de Navailas kundze. Jāatzīst, ja Manikanam arī bija tāda loma, kā apgalvoja princis Kondē, tad viņš bija godam ticis galā ar savu uzdevumu.

Šī aina varēja apburt visu skaistuma tipu cienītājus, kāds Kondē arī bija. Pirmā gāja jauna, gaišmataina, apmēram divdesmit gadus veca meitene, kuras lielās, zilās acis žilbinoši staroja.

—  De Tonē-Šarantas jaunkundze, — vecā de Navaila pieteica viņu princim Filipam.

Orleānas hercogs paklanīdamies to atkārtoja hercogienei:

—   De Tonē-Šarantas jaunkundze.

—  Vareni mīlīga, — Kondē novērtēja, vērsdamies pie Raula. — Viena!

—  Viņa patiešām ir skaista, kaut arī izskatās mazliet iedomīga, — Rauls piebilda.

—  Ha! Pazīstam mēs tādu izskatu! Pēc trīs mēnešiem viņa būs paklausīga. Bet skatieties, re, vēl viena skaistule.

—   A, — Rauls teica, — šo skaistuli es pazīstu!

—  Ora de Montalē jaunkundze, — de Navaila teica.

Hercogs centīgi atkārtoja vārdu un uzvārdu.

—   Mans Dievs! — Rauls iesaucās, pārsteigti blenzdams uz durvīm.

—   Kas ir? — princis Kondē noprasīja. — Vai patiešām Ora de Montalē lika jums ar tik dziļu pārdzīvojumu iesaukties: „Mans Dievs!"

—   Nē, jūsu augstība, — Rauls atteica nobālis un trīcēdams.

Katrīna Mediči tā sauca savas galma dāmas.

—   Ja tā nebija Ora de Montalē, tātad tā skaistā gaišmate, kas iet aiz viņas? Goda vārds, skaistas actiņas! Mazliet kalsnēja, bet apburoša.

—   De Lablomas Leblānas de Lavaljēras jaunkundze, — de Navaila turpināja.

Pie šī vārda, kas ķēra viņu pašā sirdī, Raula acis aizmigtajās. Viņš vairs neko neredzēja un nedzirdēja.

Ievērojis, ka Rauls neko neatbild uz viņa jokiem, Kondē atstāja vikontu, lai tuvāk apskatītu jaunās meitenes, kuras viņš bija ievērojis no pirmā acu uzmetiena.

—   Luīze ir šeit, Luīze ir princeses galma dāma! — Rauls čukstēja.

Viņš negribēja ticēt savām acīm, skatīdamies te uz" Luīzi, te Montalē.

Ora jau bija atmetusi savu uzspēlēto kautrību, kas bija nepieciešama

tikai iepazīstināšanas ceremonijā.

No sava kakta viņa diezgan nekautrīgi visus nopētīja, un, ieraudzījusi Raulu, uzjautrinājās par nabaga mīlētāja lielo pārsteigumu, ko radīja Luīzes un viņas draudzenes ierašanās.

Rauls centās izvairīties no Montalē draiskulīgā, viltīgā un izsmejošā skatiena, kas viņu mocīja, bet tai pat laikā viņš visu laiku centās uztvert viņas skatienu, lai iegūtu kādu izskaidrojumu.

Luīze vai nu aiz iedzimta kautrīguma vai kāda cita, Raulam nezināma iemesla dēļ, stāvēja, acis nolaidusi; samulsusi, apžilbināta viņa saraustīti elpoja un centās atkāpties pēc iespējas tālāk, neskatoties uz Montalē mudinājumiem.

Raulam tas viss likās ļoti mīklaini, un nabaga vikonts daudz dotu, lai to atminētu.

Viņam blakus nebija neviena, kas varētu atklāt šo noslēpumu. Malikorns, ko mazliet mulsināja dižciltīgā sabiedrība un Oras zobgalīgie skatieni, aplieca loku un apstājās dažus soļus no prinča Kondē, galma dāmu aizmugurē. Šeit viņš varēja sadzirdēt Oras balsi. Ora bija planēta, kas viņu pievilka kā neievērojamu pavadoni.

Kad Rauls atkal atguvās, viņam šķita, ka pa kreisi atskan pazīstamas balsis.

Netālu sarunājās de Vārds, de Gišs un de Lorēns.

Viņi gan runāja tik klusu, ka lielajā zālē viņu čuksti bija tikko dzirdami.

Prasme runāt bez kādiem žestiem, nekustoties no vietas, neskatoties uz sarunu biedriem — tā bija ipaša māksla, kuru uzreiz nevarēja apgūt. Nācās ilgi vingrināties, lai varētu sarunāties bez skatieniem, bez galvas pagriešanas kā marmora statujas.

Pieņemšanās pie karaļa un karalienēm, kad viņu majestātes runāja un visi šķietami godbijīgi klausījās, norisinājās daudz tādu klusu sarunu, kuras nepavisam nebija glaimojošas.

Rauls bija pietiekoši pieredzējis šajā mākslā un bieži pēc lūpu kustībām uzminēja vārdu jēgu.

—    Kas ir šī Montalē? — de Vārds jautāja. — Kas ir Lavaljēra? Kāpēc pie mums ieradusies province?

—   Montalē? — de Lorēns atteica. — Es viņu pazīstu. Tā ir jauka meitene, kas uzjautrinās galmu. Lavaljēra ir apburoša klibiķīte.

—   Fui! — de Vārds noteica.

—    Nesakiet „fui", de Vard; daudz asprātīgu un, galvenais, patiesu latīņu sakāmvārdu runā par klibajiem.

—   Kungi, kungi, — de Gišs apsauca, nemierīgi skatīdamies uz Raulu, — lūdzu, uzmanīgāk.

Grāfa nemiers tomēr bija veltīgs. Rauls saglabāja mierīgu un vienaldzīgu izskatu, kaut arī dzirdēja visu. Likās, ka viņš iegaumē abu strīdnieku vaļības un nekaunības, lai pie gadījuma atriebtos.

It kā uzminējis viņa domas, de Vārds turpināja:

—   Kas ir šo meiču iemīļotie?

—   Jūs jautājat par Montalē? — de Lorēns apvaicājās.

—  Jā, vispirms par Montalē.

—   Jūs, es, de Gišs, katrs, kas vēlēsies.

—   Bet otrai?

—   Jūs runājat par Lavaljēru?

—   Jā.

—   Kungi, piesargieties, — de Gišs iejaucās, lai neļautu de Vardam atbildēt, — mūsos klausās princese.

Rauls bija pabāzis roku sev zem kamzoļa un plucināja krekla mežģīnes.

Galu galā tenkošana par meitenēm lika viņam pieņemt svarīgu lēmumu.

«Nabaga Luīze, — viņš nodomāja, — protams, viņa ieradusies šeit bez kādiem negodīgiem nolūkiem un ar godājamu aizgādnību. Tomēr man jāzina viņas nodomi un kas ir viņas aizgādnis."

Atdarinādams Malikorna manevru, viņš devās pie galma dāmām.

Pieņemšana drīz beidzās. Karalis, kas nenolaida no princeses sajūsminātu skatienu, atstāja pieņemšanu zāli kopā ar abām karalienēm.

De Lorēns gāja blakus hercogam un pa ceļam iepilināja viņam ausī dažus pilienus no indes, ko bija vācis pēdējās stundas laikā, vērodams sejas un izgudrodams viņu siržu tieksmes.

Aiziedams karalis aizveda sev līdz daļu klātesošo. Galminieki, kas mīlēja neatkarību vai arī dedzīgi aizrāvās ar lakstošanos, sāka tuvoties dāmām.

Princis Kondē izteica dažus komplimentus de Tonē-Šarantai. Bekingems pievērsa uzmanību de Šalē kundzei un de Lafaijeta kundzei, kuras jau bija ievērojusi princese; de Gišs pameta Orleānas hercogu, tiklīdz tas drīkstēja viens pats tuvoties hercogienei, un tagad dzīvi tērzēja ar savu māsu, de Valantinuā kundzi un de Krekī un de Šatiljonas jaunkundzēm.

Šo politisko un mīlas intrigu virpulī Malikorns pūlējās piesaistīt Montalē uzmanību; turpretim viņa daudz vairāk vēlējās parunāt ar Braželonu, kaut vai tāpēc, lai izbaudītu viņa pārsteigumu un jautājumus.

Rauls tūlīt pat devās pie de Lavaljēras un godbijīgi sveicināja viņu.

Ieraudzījusi Raulu, Luīze nosarka un kaut ko nomurmināja. Ora steidzās viņai palīgā.

—   Nu lūk, vikont, mēs esam klāt, — Montalē teica.

—    Es redzu, — Rauls smaidīdams atbildēja. — Par to es gribēju ar jums parunāt.

Pie viņiem, laipni smaidīdams, pienāca Malikorns.

—    Ejiet prom, Malikorna kungs, — Montalē pavēlēja. — Jūs patiešām esat pārāk nekautrīgs.

Malikorns iekoda lūpā un, neteicis ne vārda, atkāpās pāris soļus. Izmainījās tikai viņa smaids: tas vairs nebija labsirdīgs, bet gan zobgalīgs.

—    Jūs, Raula kungs, vēlaties saņemt paskaidrojumus? — Montalē apvaicājās.

—    Mana vēlme ir labi saprotama. Luīze de Lavaljēra — princeses galma dāma?

—  Kāpēc gan lai viņa nebūtu galma dāma tāpat kā es? — Montalē noprasīja.

—  Atļaujiet man jūs apsveikt, — Rauls noteica, juzdams, ka viņam negrib dot tiešu atbildi.

—  Jūs to izteicāt ne sevišķi laipni.

—  Jā?

—  Hm! Lai spriež Luīze.

—   Varbūt de Braželona kungs uzskata, ka, iedodot šo vietu, man parādīts pārāk liels gods? — Luīze samulsusi izdvesa.

—  O nē, nepavisam, — Rauls dedzīgi iebilda. — Jūs lieliski zināt, ka es tā nedomāju. Mani nepārsteigtu, pat ja jūs ieņemtu karalienes troni, ne tikai galma dāmas vietu. Mani tikai pārsteidz, ka es to uzzināju tikai šodien un nejauši.

— Ak, jā, — Montalē atteica ar sev raksturīgo vieglprātību. — Luīze, tu neko nesaproti un arī nevari saprast. Vikonts atrakstīja tev četras vēstules, bet tai laikā Bluā bija tikai tava māte. Es negribēju, lai vēstules nonāk viņas rokās, tāpēc pārtvēru tās un aizsūtīju vikontam. Tā nu viņš domāja, ka tu esi Bluā, kaut gan tu biji Parīzē, un nezināja arī, ka stāvoklis ir mainījies.

—  Kā! Tu neaizsūtīji ziņu Raula kungam, ko es tev lūdzu? — Luīze iesaucās.

—   Ko vēl ne! Lai viņš izliekas bargs un sāk mums sprediķot neapstrīdamas patiesības un tā izbojā visu, ko mums ar tādām grūtībām izdevies panākt? Protams, ka ne.

—   Vai tad es esmu ļoti bargs? — Rauls vaicāja.

—  Pie tam man gribējās, lai Luīze kļūst par galma dāmu. Es braucu uz Parīzi. Jūs nebijāt Bluā. Luīze lēja karstas asaras. Saprotiet kā gribat. Es palūdzu savu aizgādni, kas izgādāja man patentu, lai viņš dabū tādu pašu Luīzei. Papīru atsūtīja. Luīze aizbrauca, lai pasūtītu sev kleitas. Es paliku, jo manas jau bija gatavas. Es saņēmu visas jūsu vēstules un aizsūtīju tās jums atpakaļ. Es uzrakstīju jums dažus vārdus un apsolīju pārsteigumu. Te nu ir šis pārsteigums. Man tas šķiet tīri labs; vairāk neko neprasiet. Nu, Malikorna kungs, laiks atstāt šo pāri divatā: viņiem par daudz ko jāparunā. Sniedziet man roku. Vai redzat, kādu es jums parādu godu?

—    Piedodiet, de Montalē jaunkundze, — Rauls teica, apturēdams draiskulīgo meiteni un runādams tik nopietni, ka tas nepavisam nesaskanēja ar Montalē toni. — Vai es nedrīkstētu uzzināt jūsu aizgādņa vārdu? Ja jums šī aizgādnība tiek sniegta tādu vai citu iemeslu dēļ…

Rauls palocījās.

—   Tad es nesaprotu, kāpēc tāda aizgādnība tiek izrādīta arī de La- valjēras jaunkundzei.

—   Ak Dievs, — Luīze naivi sacīja. — Tas ir ļoti vienkārši, un es nezinu, kāpēc lai es nevarētu pati jums to pateikt… Mans aizgādnis ir Malikorna kungs.

Rauls uz mirkli izbrīnā sastinga, vaicādams pats sev, vai viņu neizsmej. Pēc tam viņš pagriezās, lai noprasītu pašam Malikornam, bet jauneklis jau bija tālu: viņu aizvilka Montalē.

Lavaljēra grasījās sekot draudzenei, bet Rauls maigā neatlaidībā viņu atturēja.

—   Es lūdzu, Luīze, viņš sacīja, — vēl vienu vārdu…

—   Bet, Raul, — viņa nosarkusi iebilda, mēs esam vieni… Visi ir aizgājuši… Var sākt uztraukties un mūs meklēt.

—   Nebaidieties, — jauneklis smaidīdams mierināja. - Ne jūs, ne es neesam tik svarīgas personas, lai mūsu prombūtni pamanītu.

—   Bet mani pienākumi, Raul?

—   Nomierinieties, es zinu galma paražas: jūsu dežūras sāksies ar rītdienu; tātad jums ir dažas minūtes laika, un jūs man varat kaut ko paskaidrot, ko man būs tas gods jums jautāt.

—   Raul, cik jūs esat nopietns! — Luīze nemierīgi noteica.

—   Arī situācija ir ļoti nopietna. Vai jūs mani klausāties?

—   Es jūs klausos. Tikai es atkārtoju, kungs, ka mēs esam pavisam vieni.

—  Jums taisnība, — Rauls atteica.

Pasniedzis viņai roku, viņš ieveda meiteni galerijā blakus pieņemšanu zālei, kuras logi izgāja uz laukumu.

Visi drūzmējās pie vidējā loga ar balkonu, no kurienes vislabāk varēja redzēt gatavošanos aizbraukšanai.

Rauls atvēra vienu no sānu logiem un kopā ar Lavaljēru apstājās pie tā.

—   Luīze, — viņš sacīja, — jūs zināt, ka kopš bērnības es jūs mīlēju kā māsu un uzticēju jums visas savas bēdas un visas cerības…

—  Jā, — viņa klusi atbildēja. — Es zinu, Raul.

—  Jūs arī izturējāties pret mani draudzīgi un uzticējāties man. Kāpēc tad tagad tiekoties jūs neskatāties uz mani kā uz draugu? Kāpēc jūs man vairs neuzticaties?

Lavaljēra neko neatbildēja.

—   Es domāju, ka jūs mani mīlat, — Raula balss ietrīcējās. — Es domāju, ka jūs kopā ar mani sapņojāt par laimi, kad mēs pastaigājāmies pa Kūršavernī alejām vai zem papelēm uz Bluā ceļa. Luīze, jūs neatbildat?

Viņš uz mirkli apklusa.

—   Varbūt, — Rauls trīcošā balsī jautāja, — jūs mani vairs nemīlat?

—   Es to nesaku, — Luīze klusi atteica.

—    O, es jūs lūdzu, atbildiet man. Jūs esat mana vienīgā cerība. Es jūs iemīlēju jūsu mierīguma un kautrīguma dēļ. Neļaujiet sevi apžilbināt, Luīze. Tagad jūs dzīvosiet galmā, kur viss tīrais tiek aptraipīts un viss jaunais noveco… Luīze, aizbāziet ausis, lai nedzirdētu, kas tiek runāts visapkārt; aizveriet acis, lai neredzētu sliktus piemērus. Neveriet vaļā lūpas, lai neieelpotu samaitātības gaisu. Luīze, pasakiet man bez aplinkiem, vai es varu ticēt tam, ko teica Montalē? Vai tā ir taisnība, ka jūs atbraucāt uz Parīzi tādēļ, ka manis nebija Bluā?

Lavaljēra nosarka un aizsedza seju ar rokām.

—    Jā? Tā ir taisnība? — iesaucās satrauktais Rauls. — Jūs iera- dāties tāpēc? O, es jūs tā mīlu, kā vēl nevienu neesmu mīlējis. Paldies jums, Luīze, par uzticēšanos; bet man jārīkojas, lai aizsargātu jūs no iespējamiem apvainojumiem un pasargātu no vismazākā traipiņa. Tik jaunas hercogienes galma dāma šajos vieglprātības un īslaicīgu aizraušanos laikos tiek pakļauta īslaicīgai uzmācībai un nekur nerod atbalstu. Tādi apstākļi neder. Lai iedvestu cieņu pret sevi, jums jāprecas.

—   Jāprecas?

—   Jā. Te ir mana roka, Luīze, dodiet man savu.

—   Ak, Dievs! Ko teiks jūsu tēvs?

Mans tēvs ļāva man izvēlēties pašam.

—   Tomēr…

—   Es saprotu jūsu šaubas. Es aprunāšos ar tēvu.

—   Raul, padomājiet, pagaidiet…

—    Gaidīt nav iespējams, bet pārdomāt… pārdomāt, kad tas skar jūs, Luīze, — tā jau ir nelietība! Dārgā Luīze, sniedziet man jūsu roku. Es esmu brīvs, mans tēvs dos piekrišanu, es jums to apsolu. Dodiet jūsu roku, nelieciet man gaidīt; atbildiet kaut vienu vienīgu vārdu, citādi es sākšu domāt, ka jūs esat pilnīgi pārvērtusies jau pēc pirmā brīža galmā. Maza labvēlības dvesma, viens karalienes smaids, viens karaļa skatiens…

Tiklīdz Rauls izteica pēdējos vārdus, Luīze kļuva bāla kā nāve. Varbūt viņu izbiedēja jaunekļa satraukums?

Viegli un ātri kā domas uzplaiksnījums viņa ielika abas rokas Raula rokās un izskrēja, neteikdama ne vārda un ne reizi neatskatīdamās.

No viņas roku pieskāriena Rauls nodrebēja.

Viņš uztvēra šo kustību par svinīgu zvērestu, kam likusi izlauzties mīlestība par spīti meitenīgajai kautrībai.

XLII

Atosa piekrišana

Nodomi, ar kādiem Rauls atstāja Palērojālu, nepieļāva nekādu vilcināšanos.

Pagalmā viņš uzsēdās zirgā un devās uz Bluā. Pilī pa to laiku, par lielu prieku galminiekiem un par lielām sirdssāpēm de Gišam un Bekingemam, turpinājās Orleānas hercoga un angļu princeses lepnās kāzu svinības.

Rauls steidzās. Pēc astoņpadsmit stundām viņš bija Bluā.

Pa ceļam viņš pūlējās atrast vispārliecinošākos argumentus.

Drudzis arī ir neapgāžams arguments, un Raulam bija drudzis.

Atoss sēdēja savā kabinetā un rakstīja memuārus, kad Grimo ieveda pie viņa Raulu.

No pirmā acu uzmetiena grāfa vērīgais skatiens dēla uzvedībā pamanīja kaut ko neparastu.

—   Tu, droši vien, esi ieradies svarīgā lietā? — viņš vaicāja Raulam, apskāva viņu un ar rokas mājienu uzaicināja apsēsties.

—   Jā, — jauneklis atbildēja, — un es lūdzu, lai jūs mani uzklausāt ar to pašu labvēlīgo uzmanību kā vienmēr.

—   Runā, Raul.

—   Es izstāstīšu visu bez'aplinkiem un bez gariem ievadiem, jo tie tādam cilvēkam kā jūs nav vajadzīgi. Luīze de Lavaljēra ir Parīzē, viņa ir princeses galma dāma. Es esmu labi pārbaudījis savas jūtas. Es mīlu Luīzi de Lavaljēru vairāk par visu pasaulē un nevēlos viņu atstāt vietā, kur apdraudēta viņas labā slava un tikumība. Tāpēc es gribu viņu precēt un ierados lūgt jūsu piekrišanu šīm laulībām.

Atoss uzklausīja šo atzīšanos klusēdams un saglabādams pilnīgu mieru. Rauls sāka runāt, izlikdamies mierīgs, bet pabeidza acīmredzamā satraukumā.

Atoss vērīgi paskatījās uz Braželonu, un viņa skatienā vīdēja skumjas.

—   Vai tu esi labi pārdomājis? — viņš jautāja.

—   Jā, kungs.

—   Man liekas, es jau tev izteicu savas domas par šo laulību.

—   Es atceros, grāf, — Rauls klusi atbildēja. — Jūs sacījāt, ka, ja es uzstāšu…

—   Un vai tu uzstāj?

Braželons tikko dzirdami izdvesa:

—   Jā.

—   Tad jau, — Atoss mierīgi turpināja, — tava kaislība ir ļoti spēcīga, ja, neskatoties uz manu nepatiku, tu vēl turpini tiekties pēc šīs laulības.

Rauls pārlaida pierei drebošo roku un notrausa izspiedušās sviedru lāses.

Atoss paskatījās uz Raulu, un viņa sirds dziļumos pamodās līdzjūtība. Viņš piecēlās kājās.

—   Labi, — viņš noteica, — manas personīgās jūtas neko nenozīmē, kad runa ir par tavu sirdi. Es esmu tev vajadzīgs: es esmu tavā rīcībā. Saki, ko tu vēlies no manis.

—   O, vispirms, lai jūs būtu iecietīgs, tikai iecietīgs, — Rauls teica, satverdams viņa rokas.

—  Tu kļūdies par manām jūtām pret tevi, Raul: manā sirdī ir vairāk nekā iecietība, — grāfs atbildēja.

Kā vismaigākais mīlētājs Rauls noskūpstīja roku, ko turēja savā.

—   Nu, — Atoss turpināja, — pasaki, Raul, kas jāparaksta? Es esmu gatavs.

—   O, neko, grāf, bet būtu labi, ja jūs uzrakstītu karalim un palūgtu viņa majestātes atļauju manām laulībām ar de Lavaljēras jaunkundzi.

—    Labi. Tā būs pareizi, Raul. Patiešām, pēc manis, vai, pareizāk, pirms manis tev ir vēl viens pavēlnieks — karalis. Tas ir godīgi.

—   Grāf!

—   Es tūlīt pat izpildīšu tavu lūgumu, Raul.

Grāfs piegāja pie loga, pabāza ārā galvu un iesaucās:

—   Grimo!

Grimo paslēja galvu no jasmīnu krūma, kuru patlaban apgrieza.

—   Zirgus! — grāfs pavēlēja.

—   Ko tas nozīmē, grāf? — Rauls jautāja.

—   To, ka pēc divām stundām mēs dosimies ceļā.

—   Uz kurieni?

—   Uz Parīzi.

—   Uz Parīzi! Jūs dosieties uz Parīzi?

—   Vai tad karalis nav Parīzē?

—   Protams, ir.

—   Tātad mums jādodas turp. Liekas, tu esi galīgi pazaudējis galvu?

—   Grāf, — Rauls, ko tēva piekāpība gandrīz biedēja, iebilda, — es nelūdzu, lai jūs sevi tā apgrūtināt. Vienkārša vēstule…

—    Raul, tu maldies un piedēvē man pārāk lielu nozīmi. Parasts muižnieks kā es nedrīkst rakstīt karalim: tā nav pieņemts. Es vēlos, un man vajag ar viņa majestāti runāt personīgi. Es to izdarīšu. Mēs dosimies ceļā kopā, Raul.

—   O, cik laipni no jūsu puses!

—   Kā tev liekas, vai karalis pret tevi izturas labi?

—   Lieliski.

—   Kāpēc tu tā domā?

—    D'Artanjana kungs stādīja mani priekšā karalim pēc sadursmes Grēva laukumā, kad es pacēlu savu zobenu par karali. Man ir pamats domāt, ka karalis man ir labvēlīgi noskaņots.

—   Jo labāk.

—   Bet es lūdzu, — Rauls turpināja, - nerunājiet ar pani tik nopietni un atturīgi; nelieciet man nožēlot, ka es paklausīju savām visdziļākajām jūtām.

—   Tu man to saki jau otro reizi, Raul; tas ir lieki. Tu lūdzi formālu piekrišanu, un es to devu. Nerunāsim vairs par to. Iesim, es tev parādīšu savus jaunos stādījumus.

Rauls zināja, ka jāklausa grāfa gribai un iebildumi ir velti. Nokārtu galvu viņš gāja līdz tēvam uz dārzu.

Atoss nesteidzoties rādīja viņam pēdējos potējumus, jaunos dzinumus un koku stādus.

Raulu šis miers skumdināja. Viņa sirds pārplūda mīlestībā, un viņam likās, ka tā spēj aptvert visumu. Kāpēc gan Atosa sirds palika tai slēgta?

Saņēmis drosmi, Braželons negaidīti iesaucās:

—   Tas nevar būt, grāf, ka jūs bez kāda iemesla atstumjat Luīzi de Lavaljēru, kas ir tik laba, tik maiga un tīra! Jūsu izcilajam prātam taču vajadzētu viņu novērtēt pareizi. Debesu vārdā, sakiet man, vai starp viņas ģimeni un jums nav kāda slepena vai mantota naida?

—   Paskaties, Raul, uz šo brīnišķīgo maijpuķīšu dobi, — Atoss rādīja. — Skaties, cik derīgs tām ir mitrums un ēna, sevišķi no kļavu lapām, caur kurām izspiežas siltums, bet ne tieši saules stari.

Rauls apstājās un saknieba lūpas, juzdams, ka galvā viņam sakāpj asinis, viņš vīrišķīgi turpināja:

—   Grāf, es lūdzu, atbildiet: neaizmirstiet, ka jūsu dēls ir vīrietis.

—   Tādā gadījumā, — Atoss izsliedamies skarbi noteica, — pierādi man, ka tu esi vīrietis. Tu nepierādīji, ka esi paklausīgs dēls. Es tevi lūdzu pagaidīt spožu partiju. Es tev atrastu sievu no visdižciltīgākās un bagātākās ģimenes. Es gribēju, lai slava un bagātība tev dod divkāršu mirdzumu. Tu piederi dižciltīgai dzimtai!

—  Grāf, — Rauls pēkšņā jūtu uzplūdā iesaucās, — šajās dienās man pārmeta, ka es nezinu savas mātes vārdu!

Atoss nobāla, un, saraucis uzacis, augstprātīgi teica:

—   Man jāzina, ko tu atbildēji.

—   O, piedodiet! — nomurmināja jauneklis, kam viss uzbudinājums bija pārgājis.

—   Ko tu atbildēji? — Atoss piecirta kāju.

—  Grāf, man rokā bija zobens, un mans apvainotājs arī bija bruņots. Es izsitu no viņa rokām zobenu un aizsviedu to pāri žogam, bet pēc tam pārmetu arī viņu pašu pakaļ zobenam.

—   Kāpēc tu viņu nenodūri?

—   Grāf, karalis ir aizliedzis divkaujas, bet tobrīd es biju viens no viņa majestātes sūtņiem.

—  Labi, — Atoss teica. — Tātad man ir vēl viens iemesls sarunai ar karali.

—  Ko jūs viņam teiksiet?

—   Lūgšu atļauju pacelt zobenu pret cilvēku, kas mūs apvainojis.

—  Ja es neesmu rīkojies, kā pieklājas, lūdzu, piedodiet man, grāf.

—  Tev nekas netiek pārmests.

—  Bet atļauja, ko jūs gribat lūgt karalim…

—   Raul, es lūgšu viņa majestāti parakstīt laulību kontraktu.

—  Grāf…

—   Bet ar vienu noteikumu…

—  Vai tad jums jāuzstāda man kādi noteikumi? Pavēliet, un es pa- kļaušos.

—  Ar noteikumu, — Atoss turpināja, — ka tu man nosauksi to cilvēku, kas tā runāja par… tavu māti.

—  Grāf, kāpēc jums jāzina viņa vārds? Apvainoja taču mani, un, kad viņa majestāte atļaus divkauju, atriebšos es.

—   Viņa vārds?

—   Es nepieļaušu, lai jums draudētu briesmas.

—   Vai tu uzskati mani par donu Diego?*

Kāds ir viņa vārds?

—   Vai jūs to pieprasāt?

—   Es gribu to zināt.

—   Vikonts de Vārds.

Dons Diego — Korncija traģēdijas „Sids" personāžs, kas uztic savam dēlam Rodrigo atriebties par savu apvainojumu.

— Ā, — Atoss mierīgi noteica, — labi. Es viņu pazīstu. Mūsu zirgi arī ir gatavi. Mēs dosimies ceļā nevis pēc divām stundām, bet nekavējoties. Zirgos!

XLIII

Princis ir greizsirdīgs uz Bekingemas hercogu

Kamēr grāfs de Lafērs kopā ar Raulu jāja uz Parīzi, Palērojālā risinājās notikumi, ko Moljērs atzītu par komēdijas cienīgām ainām.

Pēc Orleānas hercoga laulībām bija pagājušas četras dienas. Hercogs steidzīgi pabrokastoja un atgriezās savos apartamentos ar sakniebtām lūpām un sarauktām uzacīm.

Brokastis pagāja garlaicīgi: hercogiene bija likusi pasniegt ēdienus savās istabās. Princis sēdēja pie galda šaurā draugu lokā. Tikai de Lorēns un Manikans piedalījās šajās brokastīs, kas pilnīgā klusumā vilkās trīs ceturtdaļstundas.

Manikans, kas viņa augstību tik labi nepazina kā de Lorēns, veltīgi centās atklāt prinča acīs viņa neapmierinātības cēloni.

De Lorēns, kam nevajadzēja minēt, jo viņš visu zināja, ēda ar labu apetīti, ko viņam vienmēr radīja svešas nepatikšanas: viņam patika hercoga īgnums un Manikana mulsums. Viņam sagādāja apmierinājumu, ka, turpinādams ēst, viņš aiztur princi pie galda, kaut gan tas jau sen gribēja celties.

Brīžiem princis nožēloja, ka devis Lorēnam tādu varu pār sevi, un tas var neievērot etiķetes prasības.

Brīdi pa brīdim princis pacēla acis pret debesīm, tad atkal pievērsa tās pastētes gabaliem, ko de Lorēns cītīgi tiesāja. Beidzot viņš tomēr neizturēja, un, kad piedāvāja augļus, nikni piecēlās no galda, ļaudams de Lorēnam pabeigt brokastis vienatnē.

Hercogs nevis izgāja, bet izskrēja priekšistabā, un, ieraudzījis kalpotāju, čukstus tam kaut ko pavēlēja.

Nevēlēdamies atgriezties ēdamistabā, viņš izgāja cauri savām istabām, nolēmis sameklēt savu māti lūgšanu istabā, kur viņa parasti šajā laikā uzturējās. Bija ap desmitiem no rita.

Austrijas Anna rakstīja, kad ienāca princis.

Karaliene māte ļoti mīlēja savu skaisto jaunāko dēlu, kam bija maigs raksturs.

Orleānas hercogs patiešām bija maigāks un, ja tā varētu teikt, sievišķīgāks par karali.

Māti valdzināja viņa jūtīgums, kas vienmēr saista sievietes. Austrijas Anna vienmēr bija ļoti vēlējusies meitu, un Filipā viņa atrada divpadsmitgadīga bērna uzmanību, maigumu un piekļāvību.

Apmeklēdams māti, princis jūsmoja par viņas skaistajām rokām, deva padomus par dažādām pomādēm un smaržu receptēm, par kurām viņa tā raizējās, apburošā bērnišķīgumā skūpstīja viņas pirkstus un acis, vienmēr uzcienāja viņu ar saldumiem un runāja par viņas jaunajiem tērpiem.

Vecāko dēlu Austrijas Anna mīlēja kā karali, vai pareizāk, kā karaļa goda iemiesojumu. Ludviķis XIV viņai iemiesoja Dieva dotas tiesības. Ar karali viņa bija karaliene māte, bet ar Filipu — tikai māte.

Princis zināja, ka mātes rokas ir vispatīkamākais un drošākais patvērums pasaulē.

Jau bērnībā Filips tur slēpās pēc strīdiem ar Ludviķi. Bieži pēc dunkām, ar kurām viņš apveltīja viņa majestāti, vai pēc rīta cīniņiem vienos krekliņos ar kambarsulaini Laportu tiesneša lomā, vai divkaujas, kurā karalis un viņa nepakļāvīgais vasalis laida darbā dūres un nagus, Filips, pats nobijies par savu uzvaru, meklēja atbalstu pie mātes vai arī centās saņemt no viņas apliecinājumu, ka Ludviķis XIV piedos, ko tas darīja gluži nelabprāt.

Pateicoties savai starpniecībai, Austrijas Annai izdevās nolīdzināt visas dēlu domstarpības, un viņai tika uzticēti visi viņu noslēpumi.

Karalis mazliet apskauda mātes lielo mīlestību pret brāli, bet tieši tāpēc vairāk pakļāvās Austrijas Annai un sirsnīgāk rūpējās par viņu, nekā varētu gaidīt, ņemot vērā viņa raksturu.

Tādu pašu taktiku Austrijas Anna ievēroja attiecībā pret jauno karalieni.

Anna gandrīz neierobežoti valdīja pār karalisko pāri un jau veica priekšdarbus, lai tikpat neierobežoti valdītu sava otrā dēla ģimenē.

Tātad mēs teicām, ka karaliene rakstīja, kad princis ienāca viņas lūgšanu istabā. Filips izklaidīgi noskūpstīja mātei roku un apsēdās bez viņas uzaicinājuma.

Austrijas Annas galmā stingri ievēroja etiķetes prasības, un tāds pārkāpums liecināja par dziļu satraukumu, sevišķi vēl, ja to darīja Filips, kam īpaši patika izrādīt mātei savu godbijību.

—   Kas jums noticis, Filip? — Austrijas Anna vaicāja dēlam.

—   O, jūsu majestāte, ļoti daudz, — princis bēdīgi izdvesa.

—   Tajā visā, kas jūs mulsina, droši vien ir kaut kas tāds, kas jums sagādā vairāk rūpju nekā pārējais? — Austrijas Anna turpināja.

—   Jā.

—   Es klausos.

Filips jau pavēra muti, lai atklātu savas rūpes. Negaidīti viņš aprāvās, un viss, kas pārpildīja viņa sirdi, izteicās nopūtā.

—   Filip, esiet nu stingrāks, — karaliene mudināja. — Kad par kaut ko sūdzas, tas parasti izrādās kāds cilvēks, kas traucē, vai ne?

—   Jūsu majestāte, jautājums, ko es tagad gribu skart, ir diezgan kutelīgs.

—   Ak, Dievs!

—   Jā, tāpēc, ka sieviete…

—    A, jūs gribat runāt par princesi? — karaliene jautāja ar dzīvu ziņkāri.

—   Par princesi?

—  Jā, par jūsu sievu.

—  Jā, saprotu.

—   Kas tad ir? Ja jūs gribat runāt par princesi, tad nekautrējieties, dēls. Es esmu jūsu māte, bet princese man ir sveša. Tomēr viņa ir mana vedekla, un ziniet, ka es uzklausīšu visu, ko jūs man par viņu stāstīsiet, kaut vai tikai jūsu dēļ.

—   Sakiet, vai jūs neko neesat ievērojusi? — Filips noprasīja.

—   Ievērojusi, Filip? Jūs tik nenoteikti runājat, ka tas mani satrauc… Ko tad man vajadzēja ievērot?

—   Vai princese ir skaista?

—   Jā, protams.

—  Tomēr viņa nav skaistule.

—   Nē, bet ar gadiem viņa var kļūt neparasti skaista. Jūs taču redzat, kā dažu gadu laikā izmainījusies viņas seja. Viņa attīstīsies aizvien tālāk. Viņai taču ir tikai sešpadsmit gadi. Piecpadsmit gadu vecumā es arī biju ļoti tieva; bet princese ir skaista arī tagad.

—   Tātad viņu var ievērot.

—   Protams, pat parastai sievietei pievērš uzmanību, kur nu vēl princesei.

—   Vai viņa ir labi audzināta?

—   Karaliene Henriete, viņas māte, ir diezgan vēsa sieviete ar dažādām pretenzijām, bet viņai ir cēlas jūtas. Jaunās princeses audzināšana mazliet atstāta novārtā, bet es domāju, ka viņai ieaudzināti stingri principi. Tā vismaz man likās, kamēr viņa uzturējās Francijā. Pēc tam viņa bija Anglijā, un es nezinu, kas noticis tur.

—   Ko jūs gribat ar to teikt?

—    Ak, Dievs, es saku, ka mazliet vieglprātīgas galvas var sagrozīt laime un bagātība.

—   Jūsu majestāte, jūs pateicāt tieši to, ko es domāju. Man šķiet, ka princese ir mazliet vieglprātīga.

—   Nevajag pārspīlēt, Filip. Viņa ir asprātīga un nedaudz koķeta, bet tas viņas vecumā ir ļoti dabiski. Bez tam, mans dēls, ja mēs runājam par augsti stāvošām personām, tad šis trūkums nāk par labu galmam. Mazliet koķetai princesei vienmēr apkārt ir spožs galms. Viens viņas smaids rada asprātību, greznību un pat vīrišķību: par skaistas sievas vīru muižnieki labāk cīnās.

—    Padevīgi pateicos, — Filips neapmierināti atbildēja. — Jūs iztēlojat man satraucošas nākotnes ainas.

—   Kā tā? — tēlotā naivumā karaliene apvaicājās.

—   Jūs labi zināt, kā es nevēlējos precēties, — Filips bēdīgi teica.

—   O, šoreiz jūs mani biedējat! Tātad jums ir nopietns pamats būt neapmierinātam ar princesi?

—   Es nesaku, ka nopietns.

—   Kāpēc tad šī drūmā seja! Ja jūs staigāsiet ar tādu seju, sargieties: domās, ka jūs esat ļoti nelaimīgs vīrs.

—   Es patiešām neesmu laimīgs vīrs, un es gribu, lai to redzētu.

—   Filip! Filip!

—   Jīisu majestāte, teikšu jums atklāti: es negaidīju tādu dzīvi, kāda man ir tagad.

—   Paskaidrojiet.

—   Mana sieva nekad nav kopā ar mani. Viņa pastāvīgi man pazūd. No rītiem — vizītes, sarakste, tualete; vakarā balles un koncerti.

—   Filip, jūs esat greizsirdīgs!

—    Es? Pasarg, Dievs! Lai citi tēlo greizsirdīga vīra muļķīgo lomu. Nē, es esmu dusmīgs.

—   Filip, jūs savai sievai pārmetat ļoti nenozīmīgus pārkāpumus, un līdz tam laikam, kamēr jums nebūs nopietnāka iemesla…

—    Uzklausiet mani! Kaut arī sieviete nav vainīga, viņa var iedvest vīram nemieru. Daži apmeklējumi un dažas labvēlības zīmes var pat vismazāk greizsirdīgo vīru novest Dievs vien zin, cik tālu…

—   Nu beidzot! Apmeklējumi, labvēlība — lieliski! Jau veselu stundu mēs runājam aplinkiem, un tikai tagad jūs tos atmetāt.

—   Nu, jā.

—   Tas jau ir daudz nopietnāk. Vai tad jūs apvainojat princesi par

to?

—   Tieši tā.

—    Ko! Piektajā dienā pēc kāzām jūsu sieva dod priekšroku kādam citam un apmeklē kādu citu? Sargieties, Filip, jūs pārspīlējat viņas vainu; kas par katru cenu meklē pierādījumus, neko nevar pierādīt.

Mātes nopietnās balss izbiedēts, princis gribēja atbildēt, bet spēja tikai neskaidri kaut ko nomurmināt.

—    Nu, re, jūs atkāpjaties? — Austrijas Anna sacīja. — Jo labāk! Jūs atzīstat savu apvainojumu kļūdainumu.

—    Nē, nē, — Filips iekliedzās, — es neatkāpjos, un es pierādīšu savus vārdus. Es teicu „priekšrocība", vai ne? Es teicu «apmeklējumi"? Tad klausieties…

Austrijas Anna bija gatava klausīties ar labpatiku, kādu vienmēr izjūt pat viskrietnākā sieviete, pat vislabākā māte arī tad, ja viņa ir karaliene, kad viņai stāsta par laulāto strīdiem.

—   Tātad. — Filips turpināja, — izskaidrojiet man kaut ko.

—   Ko tad?

—   Kāpēc mana sieva paturēja angļu galminiekus? Paskaidrojiet!

Filips bija pārliecināts, ka karaliene uz šo jautājumu nevarēs atbildēt, tāpēc, sakrustojis rokas, mierīgi gaidīja, skatīdamies uz māti.

—    Tas ir ļoti vienkārši, — Austrijas Anna atbildēja, — tāpēc, ka angļi ir viņas tautieši; tāpēc, ka viņi iztērējuši daudz naudas, pavadīdami viņu uz Franciju; tāpēc, ka būtu nepieklājīgi un pat pretēji valsts interesēm pēkšņi sūtīt atpakaļ dižciltīgu ģimeņu pārstāvjus, kas nebaidījās ne no kādiem upuriem, lai pierādītu savu padevību.

—   Ak, māmiņ! Ir nu gan milzīgs upuris atbraukt no viņu draņķīgās dzimtenes uz mūsu skaisto zemi, kur par vienu ekiju var nopirkt vairāk nekā tur par četriem! Izcila padevība nojāt simt ljē, pavadot sievieti, kurā ir iemīlējušies!

—   Iemīlējušies? Filip, domājiet, ko jūs runājat!

—   Es zinu, ko saku!

—   Kas tad ir iemīlējies princesē?

—   Skaistais Bekingemas hercogs… Vai jūs arī viņu grasāties aizstāvēt?

Austrijas Anna nosarka un pasmaidīja. Šis vārds atsauca viņas atmiņā tik daudz skaistu un reizē skumju atmiņu.

—   Bekingemas hercogs? — viņa čukstēja.

—  Jā, viens no salona mīluļiem, kā mēdza teikt mans vectēvs IndriķisIV.

—   Bekingemi ir uzticami un drošsirdīgi, — Anna apņēmīgi noteica.

—    Nu, lūk, tagad mana māte aizstāv manas sievas sirdsdraugu! — izmisis līdz asarām, iekliedzās izlutinātais Filips.

—    Mans dēls, — Austrijas Anna viņam pārmeta, — šis izteiciens nav jūsu cienīgs. Jūsu sievai nav nekādu sirdsdraugu, bet, ja tāds arī uzrastos, tas nebūs Bekingemas hercogs. Es vēlreiz saku, ka viņa dzimtas vīrieši ir godīgi un uzticami; viņi tur svētus viesmīlības likumus.

—    Māmiņ! — Filips iesaucās. — Bekingems ir anglis, bet vai tad angļi sargā franču prinču un karaļu īpašumu?

Anna atkal pietvīka un aizgriezās, it kā, lai izņemtu spalvu no tintnīcas, bet patiesībā, vēlēdamās noslēpt no dēla savu nosarkušo seju.

—   Filip, jūs lietojat izteicienus, kas mani mulsina, — viņa sacīja. — Jūsu naids padara jūs aklu, bet mani biedē. Nu, padomājiet un apsveriet…

—   Man nav ko apsvērt, es redzu.

—   Ko tad jūs redzat?

—    Es redzu, ka Bekingemas hercogs neatkāpjas no manas sievas. Viņš uzdrošinās pasniegt viņai dāvanas, un viņa atļaujas tās pieņemt. Vakar viņa ierunājās par sausajām smaržām ar vijolīšu aromātu. Mūsu par- fimēri nespēja iegūt šo aromātu, kā jūs, māmiņ, zināt, jo pati veltīgi prasījāt viņiem sausās smaržas. Bet hercogam tās bija līdz. Tātad viņš tās uzdāvināja manai sievai.

—   Jūs būvējat piramīdu uz adatu smailēm, — Austrijas Anna aizrādīja. — Piesargieties. Kas tur slikts, ja cilvēks iedod savai tautietei jaunu smaržu recepti? Varu jums teikt, ka jūsu dīvainie apgalvojumi rada manī smagas atmiņas par jūsu tēvu, kas man bieži lika netaisnīgi ciest.

—    Hercoga Bekingema tēvs droši vien bija savaldīgāks un godbijīgāks nekā dēls, — Filips vieglprātīgi noteica, nemanīdams, ka dziļi aiz-v vaino māti.

Karaliene nobāla un drudžaini piespieda roku pie krūtīm. Tomēr viņa ātri savaldījās un teica:

—   īsāk sakot, jūs esat šeit ieradies ar noteiktu nodomu?

—   Protams.

—   Tad sakiet.

—   Māmiņ, es atnācu šurp, lai pasūdzētos jums un brīdinātu, ka necietīšu tādu hercoga Bekingema izturēšanos.

—   Ko tad jūs darīsiet?

—   Es sūdzēšos karalim.

—   Bet ko jums var palīdzēt karalis?

—   Tad es rīkošos pats, — princis teica, un viņa sejā parādījās cietsirdīgas apņēmības izteiksme, kas bija dīvainā pretrunā ar viņa maigo seju.

—   Ko jūs saucat par rīcību? — Austrijas Anna izbijusies noprasīja.

—    Es vēlos, lai hercogs liek mierā manu sievu. Es vēlos, lai viņš atstāj Franciju, un izteikšu viņam savu gribu.

—    Jūs neko neizteiksiet, Filip, — karaliene iebilda, — tāpēc ka jūs rīkosieties ļauni, ja tā pārkāpsiet viesmīlības likumus, un es lūgšu karalim jūs stingri sodīt.

—   Jūs man draudat, māmiņ! — Filips žēli iesaucās. — Jūs draudat, kad es jums sūdzu bēdas!

—   Nē, es jums nedraudu, es tikai gribu, lai jūs nomierinātos. Ja jūs tik asi aizskarsiet Bekingemas hercogu vai jebkuru citu angli, pat ja jūs būsiet tikai nepieklājīgs, jūs varat radīt starp Franciju un Angliju visai nepatīkamas nesaskaņas. Kā tad tā? Princis, Francijas karaļa brālis, nespēj neizrādīt savu aizvainojumu, pamatotu vai ne, ja to prasa politiskā nepieciešamība!

—    Bet, valdniec, — Filips iesaucās, — esiet taču māte, nevis karaliene; es taču runāju ar jums kā dēls. Mana saruna ar Bekingemu ilgs tikai dažas minūtes.

—   Es jums aizliedzu uzsākt sarunas par to ar Bekingemu, — karaliene atbildēja tikpat valdonīgi kā iepriekš. — Tas nav jūsu cienīgi.

—    Labi, es neuzstāšos pret viņu atklāti, bet es izteikšu savu gribu princesei.

—    Ā, - Austrijas Anna, skumju atmiņu pārņemta, sacīja, — nemociet savu sievu, dēls! Nekad nerunājiet ar viņu pārāk valdonīgā balsī. Uzvarēta sieviete ne vienmēr ir pārliecināta par savu zaudējumu.

—   Ko tad lai dara?.. Man ar kādu jāaprunājas.

—   Jā, laikam ar jūsu liekulīgajiem draugiem, ar dc Lorēnu vai de Vardu?.. Atļaujiet rīkoties man, Filip. Jūs gribat, lai Bekingemas hercogs aizbrauc, vai ne?

—   Cik vien iespējams, ātrāk, māmiņ.

—   Tad atsūtiet pie manis hercogu. Uzsmaidiet viņam, neizrādiet savas jūtas ne sievai, ne karalim, nevienam. Prasiet padomu tikai man. Diemžēl es zinu, par ko pārvēršas ģimenes dzīve, kad tajā iejaucas padomdevēji.

—   Labi, māmiņ.

—   Jūs būsiet apmierināts, Filip. Sameklējiet hercogu.

—   O, to nav grūti izdarīt.

—   Kur tad viņš ir, pēc jūsu domām?

—   Protams, ka pie princeses durvīm un gaida viņas iznācienu. Par to nav ko šaubīties.

—    Labi, — Austrijas Anna mierīgi teica. - Pasakiet, lūdzu, hercogam, ka es lūdzu viņu atnākt pie manis.

Filips noskūpstīja mātes roku un tad devās meklēt Bekingemas hercogu.

XLIV

For ever!*

Klausīdams karalienes mātes uzaicinājumam, lords Bekingems ieradās pie viņas pusstundu pēc Orleānas hercoga aiziešanas.

Kad sulainis nosauca viņa vārdu, karaliene, kas sēdēja, aizklājusi seju ar rokām, piecēlās un ar smaidu atbildēja uz hercoga graciozo un godbijīgo paklanīšanos.

Austrijas Anna bija vēl saglabājusi savu skaistumu. Kaut arī viņa vairs nebija jauna, tomēr visiem zināms, ka viņas krāšņie pelnu krāsas mati, skaistās rokas un lūpas radīja vispārēju sajūsmu.

Tagad, kad viņas sirdī atmodās atmiņas par pagātni, un viņa atradās to varā, Anna bija tikpat skaista kā jaunības dienās, kad viņas pils durvis bija atvērtas šī paša Bekingema tēvam, jaunam, kaislīgam un nelaimīgam, kas dzīvoja tikai viņai un mira ar viņas vārdu uz lūpām.

Austrijas Anna vērās Bekingemā ar laipnu skatienu, kurā savijās mātes iecietība ar īpašu maigumu, kas gandrīz atgādināja koķetu mīlētāju.

—   Jūsu majestāte, — Bekingems godbijīgi vaicāja, — vai jūs vēlējāties runāt ar mani?

—  Jā, hercog, — karaliene angliski atbildēja. — Lūdzu, sēdieties.

Hercogu dziļi aizkustināja Austrijas Annas laipnība un dzimtās valodas glāstošās skaņas, kuras viņš nebija dzirdējis kopš savas ierašanās Francijā. Viņš tūlīt saprata, ka karaliene vēlas viņam kaut ko lūgt.

Pārvarējusi savu pirmo minūšu nevilo, bet neapvaldāmo satraukumu, karaliene uzsmaidīja viņam.

—   Kāda jums šķiet Francija, hercog? — viņa franciski vaicāja.

Uz mužu! (angl.)

—   Tā ir skaista zeme, jūsu majestāte, — viņš atbildēja.

—   Vai jūs te esat bijis agrāk?

—   Jā, vienreiz, jūsu majestāte.

—    Bet, protams, kā katrs kārtīgs anglis, jūs dodat priekšroku Anglijai?

—    Es vairāk mīlu savu dzimteni nekā franču dzimteni, — hercogs atbildēja. — Tomēr, ja jūsu majestāte man prasīs, kur man labāk patīk dzīvot, Londonā vai Parīzē, es atbildēšu: Parīzē.

Austrijas Anna pamanīja, ar kādu degsmi šie vārdi tika izteikti.

—   Man stāstīja, ka jums ir skaistas muižas un brīnišķīga sena pils?

—   Jā, mana tēva pils, — Bekingems atteica, nolaizdams acis.

—   Tā nav tikai bagātība, bet arī dārgas atmiņas, — karaliene teica, domās neviļus aizklīzdama pagātnē, no kuras cilvēki tik nelabprāt šķiras.

—   Tā gan ir, — hercogs piekrita, jo arī viņam tāds ievads uzvēdīja skumjas. — Tāpat kā nākotne, arī pagātne modina sapņus cilvēkos, kas spējīgi just.

—    Tiesa, — karaliene klusi sacīja. — No tā jāsecina, — viņa piebilda, — ka jūs, hercog, kā dziļi jūtīgs cilvēks… drīz pametīsiet Franciju un atgriezīsieties savos īpašumos, pie savām relikvijām.

Bekingems pacēla galvu.

—   Es tā nedomāju, jūsu majestāte, — viņš teica.

—   Kā?

—   Gluži otrādi, es domāju pamest Angliju un pārcelties dzīvot uz Franciju.

Tagad Austrijas Anna savukārt jutās pārsteigta.

—   Kā? — viņā brīnījās. — Tātad jūs esat kritis nežēlastībā pie jaunā karaļa?

—   Gluži otrādi, jūsu majestāte, karalis mani apveltī ar bezgalīgu labvēlību.

—   Tātad jums ir kāds cits slepens iemesls?

—   Nē, jūsu majestāte, — Bekingems strauji iebilda. — Manā lēmumā nav nekā slepena. Man patīk dzīvot Frāncijā; man patīk galms, kur visur jūtama gaume un laipnība; un vēl, jūsu majestāte, man patīk jūsu atklātie prieki, kādi manai tautai nav raksturīgi.

Austrijas Anna mazliet pasmaidīja.

—   Atklātie prieki! — viņa atkārtoja. — Vai jūs, hercog, esat tā īsti padomājis par šo atklātumu?

Bekingems kaut ko nomurmināja.

—   Nav tāda baudījuma, — karaliene turpināja, — kas varētu traucēt cilvēkam ar jūsu stāvokli…

—   Jūsu majestāte, — hercogs viņu pārtrauca, — man liekas, jūs to ļoti uzsverat.

—   Jums tā šķiet, hercog?

—    Piedodiet, jūsu majestāte, bet jūs jau otro reizi pasvītrojat Anglijas pievilcīgumu un cenšaties mazināt prieku dzīvot Francijā.

Austrijas Anna piegāja pie jaunā cilvēka, uzlika savu skaisto roku viņam uz pleca, kas nodrebēja no šī pieskāriena, un teica:

—   Varat man ticēt, hercog, ka nekas nav salīdzināms ar dzīvi dzimtenē. Man bieži nācies skumt pēc Spānijas. Es esmu nodzīvojusi garu dzīvi, milord, sevišķi garu sievietei, bet atzīstos, ka nav pagājis neviens gads, kad es neilgotos pēc Spānijas.

—   Neviens gads, jūsu majestāte? — jaunais hercogs vēsi noteica. — Neviens gads pa visu to ilgo laiku, kamēr jūs bijāt skaistuma karaliene, kāda, starp citu, esat vēl joprojām?

—   Ak, nevajag man glaimot, hercog, es varētu būt jūsu māte.

Šos vārdus viņa izteica ar tādu maigumu, kas iespiedās Bekingema sirdī.

—   Jā, — viņa atkārtoja, — es varētu būt jūsu māte, un tāpēc došu jums labu padomu.

—   Atgriezties Londonā? — viņš iesaucās.

—  Jā, milord, — viņa atbildēja.

Hercogs izbiedēts sažņaudza rokas, un tas nevarēja neiespaidot sievieti, kuru dārgās atmiņas padarīja jūtīgu.

—   Tā vajag, — karaliene piebilda.

—    Ko? — viņš iesaucās. — Man visā nopietnībā pavēsta, ka man jāaizbrauc un es esmu izraidīts?..

—   Jūs teicāt — izraidīts? Hercog, varētu domāt, ka jūsu dzimtene ir Francija!

—   Jūsu majestāte, mīlētāju dzimtene ir tā zeme, kur dzīvo tie, ko viņi mīl.

—   Ne vārda vairāk, milord, — karaliene teica. — Jūs aizmirstat, ar ko runājat!

Bekingems nokrita uz ceļiem.

—    Jūsu majestāte, jūs esat prāta, labestības un žēlsirdības iemiesojums. Jūs esat pirmā ne tikai šajā karalistē un ne tikai jūsu stāvokļa dēļ, jūs esat pirmā visā pasaulē, pateicoties jūsu cildenumam. Es taču neko neteicu. Vai tad es pateicu kaut ko tādu, kas pelnītu tik skarbu atbildi? Vai tad es nodevu sevi?

—   Jūs sevi nodevāt, — karaliene klusi teica.

—   Es neko neteicu! Es neko nezinu!

—   Jūs est aizmirsis, ka runājat, drīzāk gan skaļi domājat sievietes klātbūtnē un bez tam…

—   Un bez tam, — viņš strauji pārtrauca, — neviens to nezina, es pats atzinos tikai neviļus.

—   Gluži otrādi, zina gan, hercog: jums piemīt jaunības priekšrocības, bet arī tās trūkumi.

—   Es esmu nodots, par mani jums ir ziņots!

—   Kas to izdarīja?

—   Tie, kas jau Havrā ar velnišķīgu vērīgumu lasīja manā sirdī kā atvērtā grāmatā.

—   Es nezinu, par ko jūs runājat.

—   Piemēram, par vikontu de Braželonu.

—   Es zinu šo vārdu, bet nepazīstu cilvēku, kam tas pieder. Nē, de Braželons neko nav teicis.

—    Kas tad? O, jūsu majestāte, ja kāds būtu uzdrošinājies saskatīt manī to, ko es pats nevēlos sevī redzēt…

—   Ko tad jūs darītu, hercog?

—   Ir tādi noslēpumi, kas nogalina savus zinātājus.

—    Tas, kurš uzzinājis jūsu noslēpumu, neprāti, vēl nav nogalināts. Jūs arī viņu nenogalināsiet. Viņam pieder visas tiesības. Tas ir vīrs, tas ir greizsirdis, tas ir otrais augstmanis Francijā, tas ir mans dēls Orleānas Filips.

Hercogs nobālēja.

—   Jūs esat cietsirdīga, jūsu majestāte! — viņš pārmeta.

—   Bekingem, — Austrijas Anna skumji noteica, — jūs mētājāties no vienas galējības otrā un cīnījāties ar ēnām, kad tik viegli būtu bijis palikt mierā ar sevi.

—  Jūsu majestāte, ja mēs karojam, tad mirstam kaujas laukā, — jauneklis klusi pateica, iegrimis dziļās skumjās.

Anna piegāja pie viņa un saņēma viņa roku.

—    Viljē, — viņa ierunājās angliski tik dedzīgi, ka neviens nespētu pretoties, — ko jūs lūdzat? Jūs gribat, lai māte upurē jums savu dēlu, lai karliene samierinās ar sava nama negodu? Bērns, par to vairs nedomājiet. Lai noslaucītu jūsu asaras, man jāizdara divi noziegumi, Viljē? Jūs runājāt par mirušajiem. Tie vismaz bija godbijīgi un paklausīgi; viņi padevās pavēlei doties prom; viņi aiznesa sev līdz sirdi savu izmisumu kā bagātību, jo izmisumu dāvāja mīļotā sieviete, un no viņiem bēgošā nāve šķita kā laime un žēlastība.

Bekingems piecēlās kājās. Viņa seja bija sāpēs savilkta, viņš piespieda roku pie sirds.

—   Jums taisnība, jūsu majestāte, — viņš atbildēja, — bet tie, par kuriem jūs runājat, saņēma pavēli no mīļotās lūpām. Viņus neizdzina, bet lūdza aizbraukt; par viņiem nesmējās.

—    Nē, viņus saglabāja atmiņā, — Austrijas Anna čukstēja. — Bet kas tad saka jums, ka jūs dzen prom? Kas liek domāt, ka jūsu padevību neatcerēsies? Es nerīkojos neviena cita vārdā, Viljē, es runāju pati savā vārdā. Aizbrauciet, izdariet man šo pakalpojumu. Lai arī par to es varētu pateikties cilvēkam, kas nes Bekingema vardu.

—   Tātad tas vajadzīgs jums, jūsu majestāte?

—  Jā, tikai man.

—   Tātad aiz manas muguras nepaliks neviens, kas mani izsmietu? Neviens princis neteiks: „Es tā gribēju"?

—   Hercog, uzklausiet mani.

Vecās karalienes cildenā seja pauda svinīgumu.

—   Es jums zvēru, ka te pavēlu tikai es. Es zvēru, ka neviens nesmiesies un nelielīsies un ka neviens neuzdrošināsies aizskart jūsu augstajam stāvoklim pienākošos godu… Paļaujieties uz mani, hercog, kā es paļaujos uz jums.

—   Jūs man neko nepaskaidrojat, jūsu majestāte! Es jūtos aizskarts, es esmu izmisumā… Lai cik salds būtu mierinājums, tas nešķiet pietiekošs.

—    Mans draugs, vai jūs pazināt savu māti? — karaliene ar laipnu smaidu jautāja.

—    O, ļoti maz, jūsu majestāte, bet es atceros, kā šī cēlā sieviete mani skūpstīja un mierināja, kad es raudāju.

—    Viljē, — karaliene čukstēja, apskaudama jaunekļa kaklu, — es jums esmu kā māte, un ticiet man, nekad neviens nepiespiedīs manu dēlu raudāt.

—   Pateicos jums, jūsu majestāte, — aizkustinātais jauneklis teica, aizelsdamies no uztraukuma. — Es jūtu, ka mana sirds pakļaujas maigākām un cēlākām jūtām nekā mīlestība.

Karaliene māte paskatījās uz viņu un paspieda viņa-roku.

—   Ejiet, — viņa sacīja.

—   Kad man jāaizbrauc? Pavēliet.

—    Pārāk nesteidzieties ar aizbraukšanu, — karaliene turpināja. — Jūs aizbrauksiet, bet pats izvēlēsieties aizbraukšanas dienu… Tādēļ tā vietā, lai aizbrauktu šodien, kā jūs to, bez šaubām, vēlaties vai arī rīt, kā to sagaida, brauciet parīt vakarā. Šodien pat paziņojiet man savu lēmumu.

—   Par manu lēmumu… — jauneklis čukstēja.

—   Jā, hercog.

—   Un… vai es nekad neatgriezīšos Francijā?

Austrijas Anna kļuva domīga; viņa iegrima skumjās pārdomās.

—    Man būtu patīkami, — karaliene teica, — ja jūs atgrieztos tai dienā, kad es gulšos Sendenī mūžīgajā miegā blakus manam laulātajam draugam karalim.

—   Viņš jums lika tik daudz ciest! — Bekingems teica.

—   Viņš bija Francijas karalis, — karaliene iebilda.

—   Jūsu majestāte, jūs esat tik laba, jūs plaukstat un zeļat, dzīvojiet priecīgi, jums vēl lemts ilgs mūžs.

—    Nu ko? Tādā gadījumā jūs tik drīz neatbrauksiet, — Austrijas Anna teica, pūlēdamās pasmaidīt.

—   Es neatgriezīšos, — Bekingems skumji noteica, — kaut arī es esmu jauns.

—   Lai Dievs jūs sargā…

—  Jūsu majestāte, nāve neskatās uz vecumu; tā ir nepielūdzama: jaunie mirst, bet vecie dzīvo.

— Atmetiet šīs drūmās domas, hercog; es jūs uzjautrināšu. Atgriezieties pēc diviem gadiem. Pēc jūsu apburošās sejas es redzu, ka domas, kas šodien jums uzdzen tādas skumjas, izklīdīs visilgākais sešu mēnešu laikā. Pēc diviem gadiem tās būs beigtas un sen aizmirstas.

—  Man šķiet, ka nesen jūs par mani spriedāt pareizāk, jūsu majestāte, — jauneklis iebilda, — kad teicāt, ka mūs, Bekingemus, laiks neizmaina.

— Diezgan, apklustiet, — karaliene teica, skūpstīdama hercoga pieri ar maigumu, ko nespēja apslāpēt. — Ejiet, neskumdiniet mani un neesiet vairs tik neprātīgs! Es esmu karaliene, jūs esat Anglijas karaļa padotais. Karalis Kārlis jūs gaida. Ardievu, Viljē, farcwcll!*

—   For cver! — jauneklis atbildēja.

Asaras rīdams, viņš aizsteidzās.

Anna piespieda roku pierei un, paskatījusies spogulī, čukstēja:

— Lai ko arī neteiktu, sieviete vienmēr paliek jauna; sirds dziļumos viņai aizvien ir divdesmit gadi.

XLV

Viņa majestāte Ludviķis XIV nolemj, ka Luīze de Lavaljēra nav pietiekoši bagāta un pietiekoši skaista tādam augstmanim kā vikonts de Braželons

Rauls un grāfs de Lafērs ieradās Parīzē tās dienas vakarā, kad norisinājās saruna starp Bekingemu un karalieni māti.

Pēc ierašanās grāfs ar Raula starpniecību tūlīt palūdza audienci pie karaļa.

laimīgu ceļu (angl.).

No rīta karalis kopā ar princesi un galma dāmām apskatīja Lionas audumus, ko viņš bija uzdāvinājis savai brāļasievai. Pēc tam bija pusdienas. Tad kāršu spēle. Karalis no kāršu galda piecēlās astoņos, kā parasti, un iegāja savā kabinetā, lai strādātu ar Kolbēru un Fukē.

Kad ministri atstāja karaļa kabinetu, caur pusatvērtajām durvīm karalis pamanīja priekšistabā Raulu.

—   Ko jūs vēlaties, de Braželon? — Ludviķis apvaicājās.

Jauneklis pienāca.

—   Valdniek, es lūdzu audienci grāfam de Lafēram, kas ieradies no Bluā un ļoti vēlas runāt ar jūsu majestāti.

—   Man vēl ir stunda līdz spēlei un vakariņām, —* karalis teica. — Vai grāfs de Lafērs ir šeit?

—   Grāfs lejā gaida jūsu majestātes rīkojumu.

—   Lai viņš nāk šurp.

Pēc piecām minūtēm Atoss iegāja pie Ludviķa XIV. Karalis viņu saņēma vēlīgi un laipni, jo viņš ar savam vecumam neparastu taktu prata parādīt savu attieksmi pret cilvēkiem, kas nealka pēc parastajiem labvēlības pierādījumiem.

—   Grāf, — karalis iesāka, — atļaujiet cerēt, ka jūs esat ieradies pie manis ar kādu lūgumu.

—    Neslēpšu jūsu majestātei, — grāfs atbildēja, — es patiešām ierados kā lūdzējs.

—   Paskatīsimies, — karalis jautri teica.

—   Es nelūdzu par sevi, jūsu majestāte.

—   Žēl. Katrā gadījumā visu to, ko jūs neļaujat darīt savā labā, es izdarīšu tam, par ko jūs lūdzat.

—  Tas mani nomierina, jūsu majestāte… Es ierados parunāt ar karali par vikontu de Braželonu.

—   Grāf, tas ir tas pats kā runāt par jums.

—   Ne gluži, jūsu majestāte… To, ko es lūdzu viņam, es nevaru vēlēties sev. Vikonts vēlas precēties.

—   Viņš vēl ir jauns, bet tas nekas… Viņš ir vērtīgs cilvēks. Es atradīšu viņam sievu.

—   Viņš jau ir atradis sev līgavu, jūsu majestāte, un lūdz tikai jūsu piekrišanu.

—   Ā, tātad tikai jāparaksta laulību līgums?

Atoss palocījās.

—    Vai viņš ir izvēlējies bagātu līgavu, kas ieņem tādu stāvokli, kas jūs apmierina?

Grāfs mirkli svārstījās.

—    Līgava ir galma dāma, — viņš atbildēja, — bet viņa nebūt nav bagāta.

—   To var labot.

—   Es esmu dziļi pateicīgs jūsu majestātei. Atļaujiet man tomēr kaut ko piebilst.

—   Lūdzu, grāf.

—    Acīmredzot jūsu majestāte runā par savu nodomu dot šai meitenei pūru?

—   Jā, protams.

—   Un tās būtu sekas manai vizītei galmā? Jūsu majestāte, tas mani skumdinātu.

—   Lūdzu, neesiet taču vienmēr tik pedantiski korekts, grāf. Kā sauc līgavu?

—    Viņu sauc de Labomas Leblānas de Lavaljēras jaunkundze, — Atoss vēsi noskaitīja.

—   Ā, — karalis nomurmināja, pūlēdamies atcerēties šo vārdu, — es zinu: marķīzs de Lavaljērs…

—   Jā, tā ir viņa meita.

—   Vai viņš ir miris?

—   Jā, jūsu majestāte.

—   Un viņa atraitne apprecējās otrreiz ar de Sanremī kungu, hercoga atraitnes pils pārvaldnieku?

—   Jūsu majestāte ir lieliski informēts.

—    Atceros, atceros… Pēc tam meiteni pieņēma par jaunās hercogienes galma dāmu.

—   Jūsu majestāte zina visu labāk par mani.

Karalis mazliet pārdomāja un, paslepus uzmetis skatienu Atosa rūpju pilnajai sejai, sacīja:

—   Grāf, man liekas, viņa nav sevišķi skaista?

—   Es neesmu lietpratējs, — Atoss atteica.

—   Es viņu redzēju, un viņa mani nepārsteidza ar skaistumu.

—    Viņa ir ļoti lēnīga un kautrīga, bet nav sevišķi skaista, jūsu majestāte.

—   Tomēr viņai ir brīnišķīgi gaiši mati…

—   Liekas, jā.

—   Un diezgan skaistas zilas acis…

—   Pilnīgi pareizi.

—    Tātad skaistuma ziņā nekā neparasta nav. Pāriesim pie naudas lietām.

—    Pūrā, lielākais, piecpadsmit vai divdesmit tūkstoši livru, bet iemīlējušies nav mantkārīgi, jūsu majestāte. Es arī nepiešķiru sevišķi lielu nozīmi naudai.

—   Ja tās ir pārāk daudz, jūs gribat teikt. Nepieciešamie līdzekļi tomēr ir svarīgi. Bez nekustamā īpašuma sieviete ar piecpadsmit tūkstošiem pūrā nevar palikt galmā. Mēs izlabosim šo trūkumu, es to gribu izdarīt Braželona labā.

Atoss paklanījās.

Karalis atkal pamanīja viņa vēso izturēšanos.

—    Tagad no mantas pāriesim pie izcelšanās, — Ludviķis XIV turpināja. — Viņa ir marķīza de Lavaljēra meita, tas ir labi, bet ir vēl arī mīļais Sanremī, kas visu nedaudz pasliktina. Tiesa, viņš ir tikai patēvs, bet tomēr tas sabojā iespaidu… Grāf, man liekas, ka jūs ļoti augstu vērtējat savas dzimtas asiņu tīrību.

—   Valdniek, es vērtēju augstu tikai savu padevību jūsu majestātei.

Karalis atkal uz mirkli apklusa.

—    Ziniet, grāf, — viņš pēc tam teica, — no mūsu sarunas sākuma jūs mani pārsteidzat. Jūs lūdzat manu piekrišanu laulībām un acīmredzami esat ļoti apbēdināts, ka jums jāizsaka šis lūgums. O, neskatoties uz savu jaunību, es reti kļūdos. Reizēm manam prātam palīgā nāk draudzība, reizēm neuzticība, kas divkāršo vērīgumu. Vēlreiz atkārtoju, ka jūs lūdzat negribīgi.

—   Jā, jūsu majestāte, tā ir tiesa.

—   Tad es jūs nesaprotu. Atsakiet.

—   Nē, jūsu majestāte. Es no visas sirds mīlu Braželonu; viņš ir iemīlējies de Lavaljērā un iztēlojas sev nākamās paradīzes ainas. Es neesmu no tiem, kas ar prieku satriec jaunības ilūzijas. Man nepatīk šīs laulības, bel es lūdzu jūsu majestāti tām piekrist pēc iespējas ātrāk un padarīt Raulu laimīgu.

—  Grāf, bet vai viņa Raulu mīl?

—   Ja jūsu majestāte vēlas, lai es teiktu patiesību, tad es neticu Luīzes de Lavaljēras mīlestībai. Viņa ir ļoti jauna, gandrīz vēl bērns; viņa ir apreibusi no prieka. Galms un gods kalpot hercogienei nomāks to maigumu, kas vēl varbūt mājo viņas sirdī. Tā būs laulība, kādas jūsu majestāte var bieži novērot galmā. Braželons tomēr grib viņu precēt; lai tā ari notiek.

—   Jūs gan neatgādināt padevīgos tēvus, kas kļūst par savu bērnu vergiem, — karalis piezīmēja.

—   Jūsu majestāte, man ir stingra griba, ja es saduros ar ļauniem cilvēkiem; man nav spēka cīnīties ar cēlām sirdīm. Rauls cieš un skumst; viņa parasti rosīgais prāts ir aprimis un sadrūmis. Es nedrīkstu jūsu majestātei atņemt viņa pakalpojumus.

—  Es jūs saprotu, grāf, — karalis domīgi noteica, — un, galvenais, saprotu jūsu sirdi.

—  Tad man nav jāstāsta jūsu majestātei, kāpēc es cenšos nodrošināt šo bērnu laimi, vai, pareizāk sakot, mana dēla laimi.

—   Es arī vēlos Braželona laimi.

—  Tātad, valdniek, es gaidu jūsu parakstu. Rauls jutīsies pagodināts ierasties, lai saņemtu jūsu piekrišanu.

—  Jūs maldāties, grāf, — karalis noteikti atbildēja. — Es tikko teicu jums, ka vēlu laimi vikontam, un tieši tāpēc pašlaik nepiekrītu viņa laulībām.

—   Bet, jūsu majestāte, — Atoss iesaucās, — jūs apsolījāt…

—  Ne jau to, grāf. To es jums neapsolīju, jo tas ir pretrunā ar maniem nodomiem.

—   Es saprotu jūsu majestātes labvēlību un augstsirdību pret mani; es tomēr neuzdrošinos atgādināt, ka es apņēmos būt par sūtni.

—  Sūtnis bieži lūdz, bet ne vienmēr lūgums tiek apmierināts.

—  Jūsu majestāte, tas būs liels trieciens Braželonam!

—   Es došu šo triecienu pats; es parunāšu ar vikontu.

—  Jūsu majestāte, mīlestība ir nepārvarams spēks!

—    Neraizējieties par to. Man ir savi nodomi ar Braželonu. Es nesaku, ka viņš neprecēsies ar de Lavaljēras jaunkundzi. Es tikai nevēlos, lai viņš apprecas tik agri. Es nevēlos, lai viņš apprecas, pirms viņa vēl nav izvirzījusies, bet viņš savukārt nopelnījis pagodinājumus, ko es gribu viņam piešķirt. Vārdu sakot, es gribu, lai viņi pagaida.

—   Jūsu majestāte, es vēlreiz…

—   Grāf, jūs teicāt, ka esat atnācis lūgt manu žēlastību?

—   Jā, protams.

—   Labi, tad esiet žēlīgs ari pret mani: nerunāsim vairs par to. Droši vien drīz es sākšu karu, un man būs vajadzīgi neprecējušies muižnieki. Es neuzdrošināšos sūtīt zem lodēm precētu cilvēku un ģimenes tēvu. Pat Braželona dēļ es nevaru dot ne no šā, ne no tā pūru man nepazistamai meitenei: tas radītu skaudību manos muižniekos.

Atoss palocījās un neko neatbildēja.

—   Vai tas ir viss, ko jūs vēlējāties no manis? — Ludviķis XIV piebilda.

—   Viss, jūsu majestāte. Atļaujiet tagad atvadīties. Vai man brīdināt Raulu?

—   Es atbrīvoju jūs no šī nepatīkamā pienākuma. Pasakiet vikontam, ka rīt no rīta es viņu pieņemšu un parunāšu ar viņu, bet šovakar, grāf, satiksimies pie kāršu galda.

—   Es esmu ceļojuma tērpā, jūsu majestāte.

Iznācis no kabineta, Atoss ieraudzīja Braželonu, kas viņu jau gaidīja.

—   Nu kā, grāf? — jauneklis vaicāja.

—   Raul, karalis mums ir labvēlīgs, — varbūt ne gluži tā, kā jūs bijāt domājis, bet viņš ir augstsirdīgs un vēl labu mūsu dzimtai.

—   Jums ir sliktas ziņas, grāf, — jauneklis nobālēdams sacīja.

—    Rīt no rīta karalis jums noteikti izstāstīs, ka tās nav nemaz tik sliktas ziņas.

—   Bet karalis neparakstīja?

—   Karalis pats grib sastādīt jūsu līgumu, Raul, un ļoti pamatīgi, bet tam viņam pašlaik nav laika. Pārmet pats savai nepacietībai, nevis karaļa labajai gribai.

Rauls, kas pazina grāfa atklātību, bet reizē arī viņa atjautību, noskuma.

—   Tu nenāksi kopā ar mani? — Atoss vaicāja.

—   Piedodiet, grāf, es sekošu jums, — Braželons nočukstēja.

Rauls kāpa lejup pa kāpnēm aiz Atosa.

—   O, ja jau es esmu šeit, — grāfs pēkšņi ieteicās, — vai es nevaru satikties ar d'Artanjanu?

—   Vai jūs vēlaties, lai es pavadu jūs pie viņa? — Braželons pajautāja.

—   Jā, protams.

—   Tas ir pa citām kāpnēm.

Viņi sāka iet uz citu pusi. Uz laukumiņa pie lielās galerijas Rauls ieraudzīja kalpotāju de Giša livrejā; izdzirdis Raula balsi, sulainis piesteidzās pie viņa.

—   Kas noticis? — Rauls noprasīja.

—  Jums zīmīte, kungs. Grāfs uzzināja, ka jūs esat atgriezies, un tūlīt uzrakstīja jums. Es jūs meklēju jau veselu stundu.

—  Jūs atļausiet, grāf? — Rauls vaicāja, pieiedams pie Atosa un gatavodamies atvērt vēstuli.

—   Lasiet.

„Dārgo Raul, — grāfs rakstīja, — man nepieciešams nekavējoties aprunāties ar jums par svarīgu lietu. Es zinu, ka jūs esat atgriezies; nāciet drīzāk."

Tiklīdz viņš izlasīja vēstuli, no galerijas iznāca sulainis Bekingema livrejā un, pazinis Raulu, godbijīgi tuvojās viņam.

—   No hercoga, — viņš paziņoja.

—   O, — Atoss iesaucās, — es redzu, Raul, ka tu esi apkrauts ar darīšanām kā pulkvedis. Es iešu pie d'Artanjana viens pats.

—    Jā, jā, es tev piedodu. Uz redzēšanos, Raul. Līdz rītdienai es būšu mājās. No rīta es, droši vien, došos atpakaļ uz Bluā, ja nesaņemšu kādas citas pavēles.

—   Rīt es atbraukšu apsveicināties ar jums.

Atoss aizgāja. Rauls atvēra Bekingema vēstuli.

„De Braželona kungs, — rakstīja hercogs, — no visiem frančiem, kurus es satiku, jūs man patīkat vislabāk. Es vēršos pie jūsu draudzības jūtām. Es saņēmu lieliskā franču valodā uzrakstītu zīmīti. Būdams anglis, es baidos, ka nepietiekami labi to saprotu. Vēstule parakstīta ar dižciltīgu vārdu. Tas ir viss, ko es zinu. Vai jūs nebūtu tik laipns un neatnāktu pie manis? Es uzzināju, ka jūs esat atgriezies no Bluā.

Jums padevīgais Viljē, Bekingemas hercogs.

— Es dodos pie tava kunga, — Rauls teica, atlaizdams de Giša sulaini. — Pēc stundas es būšu pie Bekingema kunga, — viņš piebilda, pamādams hercoga sūtnim.

Otrās daļas beigas

SATURS

Vikonts de Braželons jeb pēc desmit gadiem

Otrā daļa

I Kolbēra pirmā parādīšanās 5

II Ludviķa XIV pirmā valdīšanas diena 12

III                  Kaislība 16

IV                  D'Artanjana mācība 22 V Karalis 28

VI                  Fukē kunga nams 45

VII                    Abats Fukē 55 VIII Lafontēna vīns 61

IX Galerija Senmandē 65

X Epikūrieši 69

XI Par ceturtdaļstundu nokavējis 72

XII Kaujas plāns 78

XIII                  Krodziņš ar izkārtni „Notrdama" 82

XIV                   Lai dzīvo Kolbērs! 88 XV Par to, kā d'Emerī briljants nokļuva pie

d'Artanjana 94 XVI Cik lielu atšķirību d'Artanjans saskatīja starp monsenjoru superintendantu un

intendanta kungu 101

XVII Sirds un prāta filozofija 108

XVIII Ceļojums 111 XIX D'Artanjans iepazīstas ar dzejnieku, kurš

kļuvis par burtlici, lai iespiestu savas dzejas 115

XX D'Artanjans turpina ievākt ziņas 122 XXI Lasītajs bez šaubām, brīnīsies tāpat kā

d'Artanjans, sastopot vecu paziņu 129

XXII Kurā d'Artanjana miglainās idejas sāk

TOC \o "1-3" \h \z pamazām noskaidroties 134

XXIII                 Krusta gājiens Vannā 142

XXIV                  Vannas bīskapa varenība 147 XXV Portoss sāk nožēlot, ka atvedis d'Artanjanu 157

XXVI D'Artanjans steidzas, Portoss krāc, bet

Aramiss dod padomu 168

XXVII Fukē rīkojas 173

XXVIII D'Artanjans saņem kapteiņa patentu 181

XXIX Mīlētājs un viņa iemīļotā 188

XXX Beidzot parādās šī stāsta īstā varone 194

XXXI Malikorns un Manikans 201

XXXII                  Manikans un Malikorns 205

XXXIII                  Gramona savrupmājas pagalms 211

XXXIV                   Princeses portrets 219 XXXV Havrā 225

XXXVI Jūrā 229

XXXVII Teltis 235

XXXVIII Nakts 244

XXXIX No Havras uz Parīzi 249

XL Ko ševaljē de Lorēns domāja par princesi 257

XLI Oras de Montalē pārsteigums 265

XLII Atosa piekrišana 274 XLIII Princis ir greizsirdīgs uz Bekingemas

hercogu 279

XLIV For ever! 287 XLV Viņa majestāte Ludviķis XIV nolemj, ka Luīze de Lavaljēra nav pietiekoši bagāta un pietiekoši skaista tādam augstmanim kā

vikonts de Braželons 293

Aleksandrs Dimā (tēvs)

Kopoti raksti piecpadsmit sējumos

Divpadsmitais sējums

Vikonts de Braželons jeb

pēc desmit gadiem

Otrā grāmata Trešā daļa

Rīgā 1994

1994

Izdevumu sagatavojis MVU «Orgtehizdat»

Tulkojusi: L.Rozite Redaktors: HJubels Korektore: G.Kalniņa

Ofseta papīrs. Formāts 60x88 1/16 Tirāža 2000 eks. Līgumcena. Izdevējdarbības licence Nr.

Trešā daļa

.

I

Veltīgas pūles

Rauls devās pie de Giša un sastapa tur de Vardu un Manikanu.

Pēc neizdevušās kaujas de Vārds izlikās Raulu nepazīstam.

De Gišs piecēlās, lai sagaidītu Braželonu.

Sirsnīgi spiezdams drauga roku, Rauls pameta ātru skatienu uz viņa viesiem, pūlēdamies izprast, par ko viņi domā.

De Vārds bija vēss un neizdibināms.

Manikans šķietami bija pilnīgi iegrimis istabas iekārtas pētīšanā.

De Gišs ieveda Raulu blakus kabinetā un piedāvāja apsēsties.

—   Tu izskaties braši! — viņš uzslavēja.

—   Dīvaini, — Rauls atteica, — mans noskaņojums nemaz nav saulains.

—   Tāpat kā man, Raul. Mīlestībā neveicas.

—   Jo labāk, grāf. Es justos apbēdināts, ja tev veiktos.

—   Nu, tad vari neuztraukties. Es esmu dziļi nelaimīgs un turklāt visapkārt redzu tikai laimes lutekļus.

—   Nesaprotu, — Rauls teica. — Mans draugs, lūdzu, paskaidro.

—   Tūlīt sapratīsi. Es veltīgi pūlējos apspiest savas jūtas, tās tikai pieņēmās spēkā un pamazām pilnīgi pārņēma mani. Es atcerējos tavus padomus un cīnījos visiem spēkiem; es labi saprotu, kurp es eju. Tas ir ceļš uz bojāeju, es zinu. Labi! Es tomēr iešu uz priekšu.

—   Neprāti! Jau pirmais solis tevi pazudinās.

—   Lai notiek, kas notikdams!

—  Tu tomēr ceri uz panākumiem un domā, ka princese tevi iemīlēs!

—   Raul, es neesmu pārliecināts, bet ceru, tāpēc ka bez cerības nav iespējams dzīvot.

—   Pieņemsim, ka tu sasniegsi laimi, bet tad tu noteikti iesi bojā.

—   Es lūdzu, Raul, nepārtrauc mani; tu mani nepārliecināsi, jo es to negribu. Es tik ilgi pēc tā tiecos, ka vairs nevaru atkāpties, un esmu tā cietis, ka nāve man liktos atpestīšana. Raul, es esmu ne tikai neprātīgi iemīlējies, bet ciešu arī ārprātīgas greizsirdības mokas.

Rauls sažņaudza dūres; varēja nodomāt, ka viņš ir sadusmojies.

—   Tas nu gan ir labi! — viņš noteica.

—   Labi vai slikti, man viss vienalga. Lūk, ko es lūdzu no tevis, sava drauga un brāļa. Pēdējās trīs dienas princese ir kā apreibusi no sajūsmas. Pirmajā dienā es neuzdrošinājos uz viņu paskatīties, — es viņu ienīdu par to, ka viņa necieš tāpat kā es. Otrā dienā es nevarēju novērst acis no viņas, un ievēroju, ka viņa… Raul, viņa skatījās uz mani ja ne ar līdzjūtību, tad vismaz labvēlīgi. Bet starp mums stāv kāds trešais; viņa atbild ar smaidu tā smaidam. Blakus viņas zirgam vienmēr atrodas cita zirgs, pie viņas auss nepārtraukti skan cita glāstošā balss. Raul, visas šīs dienas mana galva kvēlo kā ugunīs. Man jāaizdzen šī ēna, jāaptumšo tās smaids, jāapklusina viņa balss!

—   Tu gribi nogalināt princi? — Rauls iekliedzās.

—   Nē, nē. Uz princi es neesmu greizsirdīgs; es neesmu greizsirdīgs uz vīru, bet gan uz mīļāko.

—   Uz mīļāko?

—  Jā… Vai tad tu neko neesi ievērojis? Ceļā tu biji daudz vērīgāks.

—   Tu esi greizsirdīgs uz Bakingemas hercogu?

—   Es vai mirstu no griezsirdības!

—   Atkal?

—   O, šoreiz to viegli nokārtot, es jau aizsūtīju viņam vēstuli.

—   Tātad tu viņam rakstīji?

—   Bet kā tu to zini?

—   Viņš to pats pavēstīja. Skaties.

Rauls pasniedza de Gišam vēstuli, ko bija saņēmis gandrīz vienlaicīgi ar drauga vēstuli.

De Gišs alkatīgā ziņkārē to izlasīja un beidzot sacīja:

—   Tā ir dižciltīga un, galvenais, pieklājīga cilvēka vēstule.

—   Protams, hercogs taču ir labi audzināts cilvēks. Cerams, ka tava vēstule bija pieklājīga.

—   Es tev parādīšu savu vēstuli, ja tu aiziesi pie viņa manā vārdā.

—   Tas ir gandrīz neiespējami.

—   Kāpēc?

—   Hercogs lūdz manu padomu tāpat kā tu.

—   Jā, bet es ceru, ka tu man dosi priekšroku. Klausies, es tev lūgšu pateikt hercogam… Tas nav grūti… Kādā no tuvākajām dienām: šodien, rīt, parīt, — vārdu sakot, kad viņš vēlēsies, es satikšos ar viņu Vensenas mežā.

—   Hercogs ir svešzemnieks. Turklāt viņa īpašais stāvoklis neļauj viņam pieņemt izaicinājumu… Atceries, ka Vensenas mežs atrodas pavisam netālu no Bastīlijas.

—   Sekas skar tikai mani.

—   Bet iegansts… Kādu lai es minu?

—    Nomierinies, viņš tev to nejautās… Es tāpat kaitinu hercogu kā viņš mani. Lūdzu, ej pie hercoga; es esmu gatavs lūgt, lai viņš pieņem manu izaicinājumu.

—   Tas ir lieki… Hercogs jau brīdināja, ka vēlas runāt ar mani. Viņš piedalās kāršu spēlē pie karaļa… Iesim turp. Es viņu izsaukšu ārā galerijā, bet tu turies nomaļus. Man pietiks, ja pārmīšu dažus vārdus.

—   Tad iesim!

Pa ceļam Rauls, kurš vienīgais bija abu pušu uzticamības persona, pārdomāja, kā panākt, lai viņi salīgtu mieru.

Viņi ienāca spoži apgaismotajā galerijā, pa kuru kā zvaigznes debesīs slīdēja izdaudzinātās galma skaistules. Rauls uz mirkli aizmirsa de Gišu un aizgrābts vēroja Luīzi. Viņa stāvēja kopā ar draudzenēm un kā apburta, acis nenovērsdama, skatījās uz galminieku grupu, kas bija aplenkuši karali.

Desmit soļus no prinča stāvēja hercogs Bakingems un valdzināja gan angļus, gan frančus ar savu dižciltīgo stāju un grezno tērpu.

Dažs labs no vecajiem galminiekiem vēl atcerējās viņa tēvu, bet salīdzinājums nenāca dēlam par sliktu.

Bakingems sarunājās ar Fukē. Tas viņam stāstīja kaut ko par Belilu.

—   Patlaban es nevaru viņu traucēt, — Rauls ieteicās.

—   Pagaidi izdevīgu brīdi, bet, lūdzu, nokārtosim to šodien. Es degu kā ugunīs.

—   Lūk, kas mums palīdzēs, — Rauls noteica, pamanījis d'Artanjanu jaunā un spožā musketieru kapteiņa mundierī.

Rauls tuvojās d'Artanjanam.

—   Ševaljē, jūs meklēja grāfs de Lafērs, — viņš sacīja.

—   Es tikko izrunājos ar viņu, — d'Artanjans atbildēja, izklaidīgi skatīdamies apkārt.

Pēkšņi viņa skatiens sastinga kā ērglim, kurš pamanījis laupījumu.

Rauls sekoja viņa skatienam un ieraudzīja, ka de Gišs sveicina d'Artanjanu, tomēr, kam veltīts kapteiņa pētošais un augstprātīgais smaids, viņš tā arī nesaprata.

—    Ševaljē, — Rauls lūdza, — jūs varētu man izdarīt lielu pakalpojumu.

—   Kādu, mīļais vikont?

—    Man jāpasaka pāris vārdu hercogam Bakingemam, bet viņš sarunājas ar Fukē kungu, un es, protams, nedrīkstu iejaukties viņu sarunā.

—   Ak tā! Ar Fukē kungu? Vai tad viņš ir šeit? — d'Artanjans apvaicājās.

—   Vai tad jūs neredzat? Lūk, tur.

—   Tu domā, ka man ir ērtāk viņam pieiet nekā tev?

—   Jūs esat svarīga persona.

—   Jā, tā laikam ir. Es tik nesen saņēmu šo pakāpi, ka vienmēr par to aizmirstu.

—   Redziet, viņš skatās uz jums…. ja es nemaldos.

—   Nē, nemaldies vis, šo godu viņš parāda man.

—   Tad jau tagad ir īstais brīdis.

—   Tu domā?

—   Lūdzu, pieejiet viņam.

—   Labi, eju.

De Gišs nenolaida acis no Raula; Rauls deva zīmi, ka viss ir kārtībā.

D'Artanjans devās tieši pie grupiņas, kas ielenca hercogu, un pieklājīgi sasveicinājās ar Fukē kungu un pārējiem.

—    Esiet sveicināts, d'Artanjana kungs. Mēs runājām par Belilu, — Fukē sacīja īsta augstākās sabiedrības cilvēka manierē, ko citi nespēj apgūt visu mūžu.

—    Par Belilu? Lūk, kā! — d'Artanjans atteica. — Tā taču pieder jums, Fukē kungs, vai ne?

—   Fukē kungs tikko man stāstīja, ka uzdāvinājis to karalim, — Bakingems piebilda. — Ļoti priecājos jūs satikt, d'Artanjana kungs.

—  Ševaljē, bet jūs esat redzējis Belilu? — Fukē vaicāka musketierim.

—    Es tur esmu bijis tikai vienu reizi, kungs, — d'Artanjans laipni atbildēja.

—   Un cik ilgi jūs tur uzturējāties?

—   Tikai vienu dienu, monsenjor.

—   Ko jūs redzējāt?

—   Visu, ko var ieraudzīt vienā dienā.

—   Kungs, jūsu acis vienā dienā var ievērot daudz ko.

Tobrīd Rauls pamāja Bakingemam.

—   Superintendanta kungs, — Bakingems teica, — atstāju savā vietā kapteini, kurš labāk par mani orientējas nocietinājumos; mani sauc draugs.

Bakingems devās pie Raula, bet pa ceļam apstājās pie galda, kur spēlēja princese, karaliene māte, jaunā karaliene un karalis.

—   Redzi, Raul, — de Gišs noteica. — Viņš… pasteidzies.

Izteicis komplimentu princesei, Bakingems turpināja ceļu pie Raula.

Rauls devās viņam pretī. De Gišs nekustēdamies viņus uzmanīgi vēroja.

Brīdī, kad viņiem bija jāsatiekas, pie Bakingemas hercoga piegāja princis.

Viņa krāsotās lūpas bija savilktas apburošā smaidā.

—   Ak, Dievs! — viņš draudzīgi iesāka. — Ko es dzirdēju?

Bakingems atskatījās; viņš nebija dzirdējis prinča tuvošanos.

Hercogs negaidot sarāvās. Viņa vaigi nobālēja.

—   Ko jūs dzirdējāt, jūsu augstība? — viņš apvaicājās. — Kas jūs tā pārsteidza?

—   Tas pat satrieca mani, kungs! — princis atbildēja. — Šī vēsts apbēdinās visu galmu.

—  Jūsu augstība ir ļoti laipns pret mani, — Bakingems sacīja. — Es nojaušu, ka jūs runājat par manu aizbraukšanu.

—   Jā gan.

—   Ak vai, jūsu augstība, es Parīzē uzturējos tikai piecas vai sešas dienas, un mana aizbraukšana sarūgtinās tikai mani pašu.

De Gišs to izdzirdēja un savukārt nodrebēja.

—   Viņa aizbraukšana! — viņš murmināja. — Ko viņš runā?

Filips tikpat laipnā balsī turpināja.

—   Es ļoti labi saprotu, ka Anglijas karalis jūs aicina atpakaļ; visiem zināms, ka viņa majestāte Kārlis II nevar bez jums iztikt. Tomēr mums arī ir grūti jūs zaudēt. Atļaujiet man izteikt patiesu nožēlu.

—  Jūsu augstība, — hercogs teica, — ticiet man, ka es pametu Francijas galmu…

—   Es saprotu — tāpēc, ka jūs aicina. Ja jūs domājat, ka viņa majestāte Kārlis II ievēros manu lūgumu, tad es apņemos lūgt viņu atstāt jūs vēl uz kādu laiku Francijā.

—    Es jūtos glaimots, jūsu augstība, — Bakingems atbildēja, — bet es saņēmu kategorisku pavēli. Es nevaru ilgāk palikt Francijā, jo jau tā esmu te uzkavējies pārāk ilgi un riskēju izraisīt mana valdnieka neapmierinātību. Es tikai šodien atcerējos, ka man vajadzēja aizbraukt jau pirms četrām dienām.

—   Ak tā! — princis iesaucās.

—   Jā, — Bakingems piebilda tik skaļi, lai viņu dzirdētu princese un karaliene. — Es esmu kā tas austrumnieks, kas ieraudzīja brīnišķīgu sapni un uz dažām dienām zaudēja saprātu. Kādā jaukā rītā viņš pamodās vesels, tas ir, pie pilnas saprašanas. Francijas galms apmulsina prātu kā šis sapnis, jūsu augstība, bet galu galā ir jāpamostas un jāaizbrauc. Es nevaru paildzināt savu uzturēšanos šeit, kā jūsu augstība man to laipni piedāvā.

—   Kad jūs braucat? — Filips gādīgi apvaicājās.

—   Rīt, jūsu augstība… Manas ekipāžas ir gatavas jau trīs dienas.

Karalis nolieca galvu, it kā gribētu teikt: „Ja jau tas ir izlemts, hercog, tad vairs nav par ko runāt."

Bakingems paskatījās uz karalienēm; Austrijas Anna ar skatienu viņu uzmundrināja.

Bakingems par atbildi uzsmaidīja, aiz smaida slēpdams savu satraukumu.

Princis aizgāja.

Šajā brīdī no zāles viņa gala hercogam tuvojās de Gišs.

Rauls izbijās, ka nepacietīgais jauneklis grib pats mest izaicinājumu, un metās viņam pretī.

—   Nē, nekas, Raul, tev vairs nav ko uztraukties, — de Gišs sacīja, pastiepdams hercogam pretī abas rokas un aizvilkdams viņu aiz kolonnas.

—   O, hercog! — viņš iesaucās. — Piedodiet man par manu vēstuli: es biju traks. Atdodiet man to.

—    Tas tiesa, — skumji smaidīdams, jaunais hercogs atbildēja. — Jums vairs nav par ko uz mani dusmoties. Es viņu atstāju un vairs nekad neredzēšu.

Izdzirdis šos draudzīgi teiktos vārdus, Rauls saprata, ka viņa klātbūtne ir lieka, un pagāja sāņus.

Viņš sadūrās ar de Vardu.

De Vārds runāja par Bakingema aizbraukšanu. Viņa sarunu biedrs bija ševaljē de Lorēns.

—   Ļoti laicīga aizbraukšana, — de Vārds teica.

—   Kāpēc?

—   Tāpēc, ka tā dārgo hercogu pasargā no zobena cirtiena.

Abi sāka smieties.

Saraucis uzacis un pietvīcis līdz ausu galiem, Rauls sašutis novērsās.

Ševaljē de Lorēns kaut kur aizgāja, bet de Vārds mierīgi nogaidīja.

—   Cienītais kungs, — Rauls vērsās pie de Varda, — jūs nekā nespējat pārvarēt paradumu apvainot cilvēkus, kuru nav klāt. Vakar jūs aizvainojāt d'Artanjana kungu, šodien hercogu Bakingemu.

—    Cienītais kungs, — de Vārds atbildēja, — jūs lieliski zināt, ka reizēm es apvainoju arī klātesošos.

De Vārds ar plecu gandrīz skāra Raulu. Abi pārmija naida pilnus skatienus.

Pēkšņi viņiem blakus atskanēja uzsvērti laipna balss:

—   Man izklausījās, ka šeit minēja manu vārdu?

Rauls un de Vārds atskatījās. Tas bija d'Artanjans; viņš smaidīdams uzlika roku de Vardam uz pleca.

Rauls atkāpās, lai dotu vietu musketierim.

De Vārds sarāvās, nobāla, bet nekustējās ne no vietas.

Joprojām smaidīdams, d'Artanjans ieņēma Raula atstāto vietu.

—   Paldies, mīļo Raul, — viņš noteica. — De Varda kungs, es gribētu ar jums parunāt. Raul, neaizejiet; to, ko es gribu teikt de Varda kungam, drīkst dzirdēt visi.

Smaids viņa sejā izgaisa, skatiens kļuva vēss un ass kā tērauda asmens.

—   Esmu jūsu rīcībā, kungs, — de Vārds atbildēja.

—  Cienījamais kungs, — d'Artanjans turpināja, — es jau sen meklēju izdevību ar jums aprunāties un tikai šodien man laimējās. Vieta gan nav sevišķi piemērota. Varbūt jūs būtu tik laipns un atnāktu pie manis? Tas ir pavisam tuvu.

—   Klausos, kungs, — de Vārds atteica.

—   Vai jūs šeit esat viens? — d'Artanjans apvaicājās.

—    Nē, kopā ar mani ir divi mani draugi — de Manikans un de Gišs.

—   Labi, — d'Artanjans noteica. — Tomēr divi ir par maz. Jūs taču atradīsiet vēl kādu, vai ne?

—   Protams, — jauneklis teica, nesaprazdams, ko d'Artanjans grib. — ' Cik vien jūs vēlaties.

—   Draugus?

—  Jā, kungs.

—   Tad, lūdzu, paņemiet viņus līdz. Raul, nāciet arī jūs un atvediet arī de Giša kungu un Bakingemas hercogu.

—  Ak Dievs, cik daudz trokšņa, — de Vārds, piespiesti smaidīdams, atteica.

Kapteinis pamāja, aicinādams viņu paciesties, un devās uz savu istabu.

D'Artanjana istaba nebija tukša. Tur viņu gaidīja grāfs de Lafērs.

—   Nu kā? — viņš vaicāja, ieraudzījis d'Artanjanu.

—   De Varda kungs parāda man godu, apmeklēdams mani kopā ar dažiem saviem un mūsu draugiem.

Aiz musketiera parādījās de Vārds un Manikans.

Viņiem sekoja de Gišs un Bakingems, pārsteigti un nesaprazdami, ko no viņiem vēlas.

Pēdējais ienāca Rauls kopā ar dažiem galminiekiem. Pamanījis grāfu, viņš apstājās tam blakus.

D'Artanjans uzņēma viesus, cik laipni vien iespējams.

Atvainojies katram par traucējumu, viņš pievēsās de Vardam, kurš, par spīti savai savaldībai, tomēr nespēja apslēpt izbrīnu, kam piejaucēs satraukums.

—   Cienījamais kungs, — d'Artanjans iesāka, — tagad, kad mēs neesam karaļa pilī un varam runāt skaļi, nepārkāpdami pieklājības normas, es jums pateikšu, kāpēc uzdrošinājos uzaicināt jūs un visus šos kungus. No sava drauga de Lafēra es uzzināju, ka jūs izplatāt par mani aizvainojošas tenkas; man teica, ka jūs uzskatāt mani par savu nāvīgāko ienaidnieku tāpēc, ka es it kā esot bijis jūsu tēva nāvīgākais ienaidnieks.

—   Jā, tā ir, cienītais kungs, es to teicu, — atbildēja de Vārds, kura sejā bālumu nomainīja viegls pietvīkums.

—  Tātad, vai jūs apvainojat mani par noziegumu vai zemisku rīcību? Lūdzu, izsakiet savu apvainojumu skaidrāk.

—  Liecinieku klātbūtnē, cienījamais kungs?

—   Protams, liecinieku klātbūtnē; jūs redzat, ka es tīšām izvēlējos viņus par lieciniekiem šajā goda lietā.

—   Jūs neprotat novērtēt manu delikātumu, cienītais kungs. Tiesa, es jūs apvainoju, bet neatklāju visus sīkumus. Es apmierinājos ar to, ka izteicu savu naidu cilvēkiem, kuriem jums tas bija jāatstāsta. Jūs neņēmāt vērā manu atturīgumu, kaut arī bijāt tajā ieinteresēts. D'Artanjana kungs, es nepazīstu jūsu parasto saprātīgumu.

D'Artanjans sāka kodīt ūsas.

—    Cienījamais kungs, — viņš teica, — man jau bija tas gods lūgt jūs skaidrāk formulēt, ko jūs man pārmetat.

—   Visu priekšā?

—   Protams.

—   Pat ja runa ir par apkaunojošu rīcību?

—  Noteikti.

Šīs ainas liecinieki pārmija satrauktus skatienus, bet, redzēdami, ka d'Artanjans nemaz neuztraucas, nomierinājās.

De Vārds joprojām klusēja.

—   Runājiet, cienītais kungs, — musketieris mudināja. — Jūs redzat, ka visi gaida.

—   Nu, tad klausieties. Mans tēvs mīlēja kādu sievieti, dižciltīgu sievieti, un viņa mīlēja manu tēvu.

D'Artanjans saskatījās ar Atosu.

De Vārds turpināja.

—   D'Artanjana kungs pārtvēra vēstuli, kurā tika noteikta satikšanās, un pārģērbies ieradās gaidītā vietā; pēc tam viņš izmantoja tumsu…

—   Tā ir taisnība, — d'Artanjans apstiprināja.

Klātesošajiem pārskrēja vieglas šalkas.

—    Jā, es rīkojos slikti. Cienītais kungs, ja jau jūs esat tik precīzs, tad piemetiniet vēl, ka šā notikuma laikā man vēl nebija pat divdesmit viens gads.

—   Tā tomēr ir apkaunojoša rīcība, — de Vārds teica. — Tik nekorekta rīcība muižniekam nav piedodama.

Atkal ieskanējās šalkoņa, bet šoreiz tajā jautās izbrīns un pat šaubas.

—    Tā bija nelāga rīcība, — d'Artanjans noteica. — Es negaidīju, kamēr de Varda kungs mani nosodīs, bet pats sev to rūgti pārmetu. Ar gadiem es kļuvu prātīgāks un godīgāks, un izpirku savu vainu ar ilgstošām nožēlām. Kungi, aicinu jūs par tiesnešiem. Tas notika tūkstoš sešsimt divdesmit sestajā gadā, laikā, par kuru jūs zināt tikai no nostāstiem. Tajā laikā mīlestība nebija sevišķi smalka līdzekļu izvēlē, un sirdsapziņa nebija, kā tagad, iepriecinājuma vai moku avots. Mēs bijām jauni kareivji, kas mūžam cīnījās un vienmēr staigāja ar zobeniem rokā. Mums ik brīdi draudēja nāve; karš mūs padarīja raupjus, bet kardināls lika pasteigties. Vārdu sakot, es nožēloju savu rīcību; vēl vairāk, de Varda kungs, es līdz šim brīdim to sev pārmetu.

—   Tas ir skaidrs, jo tāda rīcība nevarēja neizraisīt nožēlu. Taču jūs pazudinājāt šo sievieti. Tā, par kuru jūs stāstījāt, nespēdama izturēt kaunu un pāridarījumu, bēga no Francijas, un no tā laika neviens neko nezina par viņas tālāko likteni.

—   Jūs kļūdāties, — grāfs de Lafērs drūmi pasmīnēja, pastiepdams roku uz de Varda pusi, — viņu ir redzējuši, cienītais kungs, un starp mums pat ir cilvēki, kas viņu pazīs pēc mana apraksta. Tā bija divdesmit piecus gadus veca, tieviņa un bāla gaišmate, kas bija apprecējusies Anglijā.

—   Apprecējusies? — de Vārds pārjautāja.

—   Vai tad jūs to nezinājāt? Redzat nu, mēs zinām vairāk nekā jūs, de Varda kungs. Vai esat dzirdējis, ka parasti viņu sauca par milēdiju, nepievienojot šim titulam nekādu citu vārdu?

—   Jā, kungs, es to zinu.

—   Ak Dievs! — Bakingems čukstēja.

—   Šī sieviete atgriezās atpakaļ Anglijā, no kurienes bija ieradusies. Pirms tam gan viņa trīs reizes mēģināja nogalināt d'Artanjana kungu. Jums šķiet, ka viņai bija tiesības tā rīkoties? Piekrītu, d'Artanjana kungs taču viņu aizvainoja. Slikti vienīgi tas, ka Anglijā šī sieviete savaldzināja kādu jaunu cilvēku, vārdā Feltons, kas kalpoja lordam Vinteram. Jūs nobālējāt, milord Bakingem? Jūsu acis iedegās naidā un skumjās? Tādā gadījumā, milord, pabeidziet šo stāstu un pasakiet de Varda kungam, kas bija šī sieviete, kura ielika dunci jūsu tēva slepkavas rokā.

Visi iekliedzās. Hercogs noslaucīja nosvīdušo pieri.

Uz mirkli iestājās dziļš klusums.

—   Jūs redzat, de Varda kungs, — ieteicās d'Artanjans, kuru Atosa stāsts bija sevišķi iespaidojis, jo spilgti atsauca atmiņā pagājušo, — redzat, ka ne jau mana rīcība pazudināja šo sievieti, jo viņas dvēsele jau sen bija pazudusi. Ja tagad viss ir noskaidrots, tad man atliek vienīgi padevīgi lūgt jūsu piedošanu, de Varda kungs, par šo apkaunojošo rīcību, kā es droši vien būtu lūdzis jūsu tēvam, ja viņš būtu dzīvs, kad ēs atgriezos Francijā pēc Kārļa I nogalināšanas.

—    Tas ir par daudz, d'Artanjana kungs! — klātesošie izsaucās kā vienā balsī.

—    Nē, kungi, — kapteinis sacīja. — De Varda kungs, es ceru, ka tagad starp mums viss ir skaidrs un jums vairs nebūs iemesla par mani izplatīt apkaunojošas tenkas. Mūsu rēķini ir nokārtoti, vai ne?

De Vārds paklanījās un kaut ko nomurmināja.

—    Tāpat es ceru, — d'Artanjans turpināja, pieiedams pie jaunekļa, — ka turpmāk jūs atteiksieties no sava paraduma tenkot. Ja jau jūsu sirdsapziņa ir tik jutīga, ka jūs man, vecam karavīram, pēc trīsdesmit pieciem gadiem pārmetat muļķīgu jaunības aušību, ja — es atkārtoju vēlreiz — jūs esat tāds goda aizstāvis, tad arī jūs pats nedrīkstat pārkāpt sirdsapziņas un goda likumus. Tādēļ sargieties, lai manās ausīs nenonāk tādi notikumi, kuros būtu iejaukts jūsu vārds.

—   Cienītais kungs, — de Vārds protestēja, — jūs veltīgi man draudat.

—   Es vēl nesmu beidzis, de Varda kungs! — d'Artanjans viņu pārtrauca. — Jums nāksies mani uzklausīt.

Klausītāju loks kļuva ciešāks.

—   Tikko jūs visu klātbūtnē runājāt par jūsu tēva un kādas sievietes godu. Tas skanēja ļoti labi. Ir patīkami apzināties, ka mūsu bērni ir tik godīgi un delikāti, kādi mēs laikam gan nebijām. Jauki, ka jauneklis tādā vecumā, kad parasti cenšas laupīt sievietes godu, gluži pretēji, ciena un aizsargā šo godu.

De Vārds saknieba lūpas un sažņaudza dūres. Varēja redzēt, ka viņu ļoti satrauc, uz ko mērķēta d'Artanjana runa, kuras sākums nesolīja neko labu.

—    Kā tad jūs varējāt atļauties, — d'Artanjans turpināja, — pateikt vikontam de Braželonam, ka viņš nepazīst savu māti?

Raula acis iezibējās.

—   Tā ir mana personīgā darīšana, ševaljē! — viņš iesaucās, pasperdams soli uz priekšu.

De Vārds ļauni nosmīnēja.

D'Artanjans ar roku atstūma Raulu.

—    Nepārtrauciet mani, jaunais cilvēk! — viņš pavēlēja un, nenolaiz- dams no de Varda valdonīgo skatienu, turpināja.— Es pašlaik runāju par jautājumiem, ko nevar atrisināt ar zobenu. Es to apspriežu ar goda vīriem, kas savu zobenu cilājuši ne reizi vien. Es viņus tīšām uzaicināju. Šie kungi zina, ka noslēpums, par kuru cīnās divkaujā, vairs nav noslēpums. Tādēļ es atkārtoju savu jautājumu de Varda kungam: kādēļ jūs apvainojāt šo jaunekli, aizskardams viņa tēvu un māti?

—    Man gan liekas, — de Vārds atbildēja, — mēs drīkstam runāt visu, ko vēlamies, ja varam apstiprināt savus vārdus ar visiem līdzekļiem, kādi tikai ir godīga cilvēka rīcībā.

—    Kādi līdzekļi ir šī godīgā cilvēka rīcībā, lai apstiprinātu apvainojumu?

—   Zobens.

—   Jūs grēkojat ne tikai no loģikas, bet arī no reliģijas un goda viedokļa. Jūs riskējat ar vairāku cilvēku dzīvību, nemaz nerunājot par jūsu pašu, kas man šķiet ļoti apdraudēta. Ja gribat būt konsekvents, tad jums ar jūsu bruņinieciskumu jāatvainojas de Braželona kungam. Pasakiet, ka apmelojāt viņu aiz vieglprātības un visa viņa rīcība liecina par viņa dižciltīgo izcelšanos. De Varda kungs, jūs atvainosieties tāpat kā es, vecs kapteinis, nupat atvainojos tāda zaļknābja priekšā, kā jūs.

—   Un ja nu es neatvainošos? — de Vārds noprasīja.

—   Tad var notikt…

—    Var notikt tas, ko jūs cerat aizkavēt, — de Vārds smīnēdams teica. — Tas loģiski novedīs pie divkaujas, ko karalis ir aizliedzis.

—   Nē, cienītais kungs, — kapteinis mierīgi atteica,— jūs maldāties.

—   Kas tad notiks?

—   Notiks tas, ka es došos pie karaļa, kurš man ir labvēlīgs — man paveicās izdarīt viņam dažus pakalpojumus laikā, kad jūs vēl nemaz nebijāt pasaulē. Pavisam nesen karalis pēc mana lūguma man atsūtīja parakstītu, bet vēl neizpildītu pavēli Bezmo de Monlezēna kungam, Bastī- lijas komandantam. Es teikšu karalim: „Valdniek, kāds cilvēks zemiski apvainojis de Braželona kungu, aizskardams viņa mātes godu. Es ierakstīju šā cilvēka vārdu tajā pavēlē, ko jūsu majestāte man iedeva, un tādēļ Varda kungs nosēdēs trīs gadus Bastīlijā." — D'Artanjans izņēma no kabatas karaļa parakstīto pavēli un parādīja de Vardam.

Redzēdams, ka viņa vārdus jauneklis neņem nopietni, viņš paraustīja plecus un nesteidzīgi devās pie galda, uz kura stāvēja tintnīca ar tik milzīgu spalvu, kas nobiedētu pat Portosu.

De Vārds sāka saprast, ka tie nav tukši draudi. Tolaik Bastīlija biedēja visus. Tādēļ viņš paspēra soli tuvāk Raulam un tikko dzirdami noteica:

—   Kungs, es jums atvainojos, kā to pieprasa d'Artanjana kungs. Es esmu spiests to darīt.

—    Pag, pag, de Varda kungs, — musketieris nesatricināmā mierā iebilda. Es vis neteicu: „Esmu spiests jums atvainoties." Es teicu: „Mana sirdsapziņa liek jums atvainoties." Ticiet, ka tā būs labāk, turklāt tas pa- tiesāk izteiks jūsu jūtas.

—   Labi, es to pieņemu, — de Vārds atteica, — bet piekrītiet, kungi, ka labāk nostāties zem zobena cirtiena nekā pakļauties tādai tirānijai.

—   Nē, kungs, zobena cirtiens nespēj pierādīt, vai jums ir taisnība vai nē, tas liecina tikai par jūsu veiklību.

—   Cienītais kungs! — de Vārds izsaucās.

—    Jūs atkal gribat pateikt kādu nekrietnību? — D'Artanjans viņu pārtrauca. — Tad labāk cietiet klusu!

—   Vai tas ir viss? — de Vārds noprasīja.

Siguldas pilsētas BSBLIOK^A

—   Viss, — d'Artanjans atbildēja, — es, tāpat kā šie kungi, esmu apmierināts.

—   Varat man ticēt, — de Vārds sacīja, — jūsu mēģinājums mūs samierināt ir ļoti neveiksmīgs.

—   Kāpēc?

— Tāpēc, ka mēs ar de Braželona kungu šķiramies vēl lielāki ienaidnieki nekā agrāk.

—   Attiecībā uz mani jūs kļūdāties, — Rauls iebilda. — Man pret jums vairs nav ne mazākā naida.

De Vārds jutās galīgi iznīcināts. Viņš pārlaida istabai miglainu skatienu.

D'Artanjans laipni paklanījās galminiekiem, kas bija piekrituši uzklausīt šo izskaidrošanos, un visi izklīda, atvadījušies no viņa ar rokas spiedienu.

Neviena roka nestiepās uz de Varda pusi.

—  Vai patiešām neatradīšu nevienu, uz ko varētu izgāzt savas dusmas? — jaunais cilvēks satracināts iekliedzās.

— Atradīsiet gan, — viņam pie auss pačukstēja kāda balss, kurā jautās draudi.

De Vārds atskatījās un ieraudzīja Bakingemas hercogu, kurš acīmredzot ar nodomu bija atpalicis no citiem.

—  Jūs, kungs? — de Vārds iesaucās.

—   Jā, es. Es neesmu Francijas karaļa pavalstnieks un nepalikšu Francijas teritorijā, jo braucu uz Angliju. Man arī uzkrājies pietiekami liels rūgtums un niknums, tāpēc man, tāpat kā jums, nav nekas pretī to pār kādu izgāzt. Man ļoti patīk d'Artanjana kunga principi, bet uz jums es tos nedomāju attiecināt.

Būdams anglis, es jums piedāvāju to, uz ko jūs nesekmīgi pūlējāties izaicināt citus.

—   Hercog!

— Tātad, de Varda kungs, ja jūs esat saniknots, vērsiet savas dusmas pret mani. Pēc trīsdesmit četrām stundām es būšu Kalē. Brauksim kopā, tad ceļš neliksies tik garš. Mēs izvilksim zobenus jūras krastā, ko apskalo paisums. Katru dienu sešas stundas krasts pieder Francijai, bet pārējās — Dievam.

—   Labi, — de Vārds atteica, — es pieņemu jūsu izaicinājumu.

—   Ja jūs mani nogalināsiet, — hercogs piebilda, — tad ar to, dc Varda kungs, izdarīsiet man lielu pakalpojumu.

—   Es izdarīšu visu, kas vien manos spēkos, lai jūs būtu apmierināts, — de Vārds atbildēja.

—    Esmu jūsu rīcībā, de Varda kungs. Rīt no rīta mans kambarsulainis jums paziņos, cikos es aizceļoju. Mēs ceļosim kopā kā draugi. Man patīk ātrs jājiens. Palieciet sveiks.

Bakingems palocījās de Vardam un atgriezās pie karaļa. De Vārds, galīgi pārskaities, atstāja pili un devās tieši mājup.

II

Bezmo de Monlezēns

Labi pārmācījuši de Vardu, Atoss un d'Artanjans nokāpa pagalmā.

—   Rauls tik un tā neizbēgs no divkaujas ar de Vardu, — Atoss teica d'Artanjanam. — De Vārds ir drosmīgs un nikns.

—   Es pazīstu šo ģimeni, — d'Artanjans atteica, — man bija ko noņemties ar tētiņu. Es jums teikšu, ka viņš sagādāja man ne mazums pūļu, kaut gan tajā laikā man bija kārtīgi muskuļi un pašpārliecinātības arī netrūka. Bija patiešām vērts redzēt, kā es ar viņu tiku galā. Tagad jau vairs neviens neprot tādus izklupienus; mana roka bija kā no dzīvsudraba un ne mirkli nepalika mierā. Kaut gan jūs, Atos, esat redzējis, kā es darbojos. Mans zobens bija kā čūska, kas locās uz visām pusēm, lai sāpīgāk iedzeltu. Tādam uzbrukumam nespētu pretoties neviens cilvēks. Tomēr de Varda tēvs ilgi mani mocīja: es atceros, ka sadursmes beigās mana roka jau bija stipri nogurusi.

—   Tāpēc es jums saku, — Atoss turpināja, — dēls meklēs tikšanos ar Raulu un panāks savu. Rauls neizvairīsies.

—    Mans draugs, es nestrīdēšos pretī. Tomēr Rauls ir apķērīgs — viņš teica, ka neļaunojas uz de Vardu: viņš pagaidīs, kamēr de Vārds viņu izaicinās, tad visas priekšrocības būs viņa pusē. Karalis nedusmosies; turklāt gan jau mēs atradīsim līdzekli, kā nomierināt karali. Bet kāpēc jūs esat tik satraukts un baidāties? Jūs nemaz nav tik viegli satraukt.

—    Kā lai neuztraucas! Rīt Rauls ies pie karaļa, kas paziņos savu lēmumu par viņa precībām. Rauls ir iemīlējies un būs satracināts, un, ja šādā stāvoklī viņš sastapsies ar de Vardu, neizbēgami notiks sadursme.

—   Mēs to nepieļausim, dārgais draugs.

—   Es nu gan ne, es gribu atgriezties Bluā. Liekulīgās galma manieres un intrigas man riebj. Man vairs nav tas vecums, kad samierinās ar visām šīm nejēdzībām. Vārdu sakot, kad jūs neesat kopā ar mani, man Parīzē ir garlaicīgi. Bet, tā kā jūs nevarat pastavīgi būt kopā ar mani, tad es nolēmu aizbraukt.

—    Atos, jums nav taisnība! Jūsu izcelšanās un talanti nav tam domāti. Tādiem cilvēkiem kā jūs nav tiesību aprakt savu talantu. Paskatieties uz manu veco Larošelas zobenu un tā spāņu asmeni; tas man godīgi nokalpoja trīsdesmit gadus, kamēr reiz nokrita uz Luvras marmora pakāpieniem un nolūza. Man no tā iztaisīja medību dunci, kas kalpos vēl simt gadu. Jūs, Atos, ar savu godīgumu, atklātību, vīrišķību, aukstasinību un izglītību esat vispiemērotākais karaļa padomnieks un ceļvedis. Palieciet; Fukē kungs nekalpos tik ilgi kā mans spāņu asmenis.

—   Nekā, mans dārgais, — Atoss pasmaidīja. — Mana godkārība ir daudz lielāka, draugs. Būt par ministru, par vergu? Vai tad es nestāvu augstāk par visiem šiem ministriem? Atceros, ka reizēm jūs mani saucāt par dižo Atosu. Varu saderēt, ja es būtu ministrs, jūs mani tā vis nesauktu. Nē, nē, to es nedarīšu!

—   Tādā gadījumā nav vērts turpināt šo sarunu.

Un d'Artanjans stingri paspieda Atosa roku.

—   Neraizējieties. Rauls var iztikt arī bez jums, jo Parīzē esmu es.

—   Tad es atgriezīšos Bluā. Šovakar es atvadīšos no jums, bet rītdien izjāšu līdz ar gaismu.

—    Kā gan jūs viens pats iesiet uz viesnīcu? Kāpēc jūs nepaņēmāt līdz Grimo?

—    Grimo guļ; viņš agri iet gulēt. Mans vecītis ātri nogurst, un es viņu saudzēju.

—    Es jums aizsūtīšu līdzi musketieri, kas ar lāpu apgaismos ceļu. Hei, panāciet kāds šurp!

Paklausot viņa saucienam, ieradās kādi septiņi musketieri.

—   Vai kāds no jums nevēlas pavadīt grāfu de Lafēru?

—    Es labprāt pavadītu, — kāds atsaucās, — bet man jāparunā ar d'Artanjana kungu.

—    Kas tas ir? — d'Artanjans noprasīja, cenzdamies tumsā saskatīt runātāju.

—   Es, dārgais d'Artanjan.

—   Ak kungs, tā jau ir Bezmo balss!

—   Jā gan, kungs.

—   Ko tad jūs meklējat galmā, dārgais Bezmo?

—   Gaidu jūsu rīkojumus, cienītais d'Artanjan.

—   Ak, cik žēl, — d'Artanjans noteica. — Tiesa, es jums paziņoju, ka varat gaidīt ieslodzīto, bet kāpēc nācāt jūs pats?

—   Man ar jums jāparunā.

—   Kāpēc jūs mani nebrīdinājāt?

—   Es gaidīju, — Bezmo kungs bikli noteica.

—   Tad nu es iešu. Uz redzēšanos, d'Artanjan, — Atoss teica savam draugam.

—   Atļaujiet vispirms jūs iepazīstināt ar Bezmo de Monlezēna kungu, Bastīlijas komandantu.

Bezmo paklanījās. Atoss atbildēja ar to pašu.

—    Dārgais, tas ir Bezmo, tas pats karaļa gvards, ar kuru, ja atceraties, mēs dzīrojām kādreiz kardināla laikos.

—   Kā nu ne, ļoti labi atceros, — Atoss teica, draudzīgi atvadīdamies no viņiem.

—   Grāfs de Lafērs, saukts Atoss, — d'Artanjans pačukstēja Bezmo pie auss.

—   Jā, ļoti laipns cilvēks, viens no slavenā četrinieka, — Bezmo sacīja.

—   Tieši tā. Kas tad noticis, dārgais Bezmo? Starp citu, karalis atmetis domas par arestu.

—   Jo ļaunāk, — Bezmo nopūzdamies izmeta.

—   Kā tā, jo ļaunāk? — d'Artanjans smiedamies iesaucās.

—   Protams, — Bastīlijas komandants paskaidroja. — Ieslodzītie taču nodrošina man ienākumus.

—   Patiešām! Es par to nebiju iedomājies.

—    Lūk, — Bezmo turpināja, — jums ir apskaužams stāvoklis: jūs esat musketieru kapteinis.

—   Nav slikti. Jums gan nav ko mani apskaust: jūs esat Bastīlijas — galvenā Francijas cietuma — komandants.

—   Es to labi zinu, — Bezmo bēdīgi noteica.

—   Cik drūmā balsī jūs to pateicāt. Varam mainīties vietām. Labi?

—    Neskumdiniet mani, d'Artanjana kungs. Es tomēr gribētu parunāties ar jums zem četrām acīm.

—    Tad paņemiet mani zem rokas un pastaigāsimies: mēness jauki spīd un jūs varēsiet izstāstīt savas bēdas ozolu alejā. Ejam!

D'Artanjans aizvilka noskumušo komandantu dziļāk pagalmā, parupji, bet tomēr laipni noprasīdams:

—   Klājiet droši vaļā, ko jūs man gribējāt teikt!

—   Tas ir garš stāsts.

—   Vai tad jums labāk patīk činkstēt? Tas ies vēl ilgāk. Varu derēt, ka jūs no saviem Bastīlijas putniņiem dabūjat savus piecdesmit tūkstošus livru.

—   No jūsu mutes Dieva ausī, d'Artanjana kungs.

—    Jūs mani pārsteidzat, Bezmo! Jūs te izliekaties par nezin kādu sērdienīti, bet ļaujiet man jūs aizvest pie spoguļa! Redzēsiet, cik jūs esat ziedošs, nobarojies un apaļš kā Holandes siers. Bet jums taču jau ir ap sešdesmit gadu, vai ne?

—   Velns parāvis! Tā ir taisnība tikpat daudz kā tas, ka es saņemu piecdesmit tūkstošus livru ienākuma.

Un apaļīgais Bezmo piespēra kāju pie zemes.

—   Pagaidiet, — d'Artanjans iesaucās, — es jums tūlīt to pierādīšu: es domāju, Bastīlijā jūs esat paēdis, dzīvokli arī dod valsts; jūs saņemat sešus tūkstošus livru lielu algu.

—   Pieņemsim.

—   Katru gadu ir ap piecdesmit ieslodzīto, un katrs jums ienes tūkstoš livru.

—   Es to neapstrīdu.

—   Tā, lūk, sanāk piecdesmit tūkstoši gadā. Jūs esat amatā jau trīs gadus, tātad tagad jums ir simt piecdesmit tūkstoši livru.

—   Jus neņemat vērā kādu sīkumu, d'Artanjana kungs.

—   Kādu?

—   To, ka jūs savu amatu saņēmāt, tā sacīt, no paša karaļa rokām.

—  Jā gan.

—    Bet es savu komandanta vietu saņēmu ar Tramblē un Luvjēra kunga starpniecību.

—   Ak tā! Tramblē patiesi nav tas, kas dos jums vietu par velti.

—   Luvjērs tāpat. Man vajadzēja iesmērēt septiņdesmit piecus tūkstošus livru Tramblē un tikpat daudz Luvjēram.

—   Velns parāvis, tas nozīmē, ka viņiem iekrita rokās simt piecdesmit tūkstoši livru?

—  Jā gan.

—   Vai vēl kaut kas?

—  Piecpadsmit tūkstoši ekiju vai piecdesmit tūkstoši pistoļu, kā jums labāk tīk, jāsamaksā trīs reizēs — tie ir trīs gadu ienākumi.

—   Kaut kas traks!

—   Tas vēl nav viss.

—   Ko jūs!

—   Ja es neizpildīšu kaut vienu no šiem noteikumiem, tad amats nekavējoties atkal pāriet šo kungu rokās. Vienošanos parakstījis karalis.

—   Neticami!

—   Iedomājieties tikai.

—   Nabaga Bezmo, man jūs žēl. Bet kāpēc gan tādā gadījumā Ma- zarīni kungs jums izrādīja tik izšķērdīgu labvēlību? Vienkāršāk būtu bijis atteikt.

—   Jā, protams, bet mans labvēlis viņu pielauza.

—   Jūsu labvēlis? Kas viņš ir?

—   Kā kas? Jūsu draugs d'Erblē kungs.

—   D'Erblē kungs? Aramiss?

—   Viņš pats. Viņš bija ļoti laipns pret mani.

—   Laipns! Piespiezdams jūs pieņemt tādus noteikumus?

—    Ziniet, es gribēju pamest kardināla dienestu. D'Erblē kungs ieminējās par mani Luvjēram un Tramblē; viņi ietiepās, bet es ļoti kāroju šo vietu, jo zināju, ko tā var ienest. Tā nu es savas rūpes uzticēju d'Erblē kungam; viņš apsolīja galvot par mani visos šajos maksājumos.

—     Aramiss? Jūs mani vienkārši apdullināt! Aramiss galvoja par jums?

—   Jā, viņš bija ļoti pretimnākošs. Viņš dabūja parakstu; Tramblē un Luvjērs aizgāja, — es apņēmos maksāt katru gadu pa divdesmit pieciem tūkstošiem livru katram no šiem kungiem, un katru gadu maijā d'Erblē kungs pats ieradās Bastīlijā un atveda man divtūkstoš piecsimt pistoļu, ko iegrūst rīklē maniem krokodiliem.

—  Tātad jūs esat parādā Aramisam simt piecdesmit tūkstošus livru?

—   Tur jau tā nelaime, ka tikai simt tūkstošus.

—   Es īsi i labi jūs nesaprotu.

—   Nu, viņš atbrauca tikai divus gadus. Šodien mums ir jau trīsdesmit pirmais maijs, bet viņa joprojām nav; rīt divpadsmitos aprit maksājuma termiņš. Ja es rīt šiem kungiem nesamaksāšu, pēc nolīguma viņi var pieprasīt atpakaļ amatu. Es būšu izputināts, turklāt esmu nostrādājis trīs gadus par velti un vēl ne par ko samaksājis viņiem divsimt piecdesmit tūkstošus livru, dārgais d'Artanjan.

—   Jā, tas ir interesanti, — d'Artanjans nomurmināja.

—   Tagad jūs saprotat, kāpēc es neesmu priecīgs?

—   Un kā vēl.

—   Tā nu es ierados pie jums, d'Artanjana kungs, jo tikai jūs varat man palīdzēt izķepuroties no šīm grūtībām.

—   Kā gan?

—   Jūs taču pazīstat abatu d'Erblē?

—   Un kā vēl!

—   Tad jūs varat man pateikt, kur atrodas viņa draudze, jo es viņu meklēju Nuazīlesekā, bet viņa tur nav.

—   Kā tad! Viņš tagad ir Vannas bīskaps.

—   Vanna atrodas Bretaņā?

—  Jā.

Apaļīgais Bezmo ieķērās sev matos.

—   Es esmu pagalam! Vanna! Vanna! — viņš kliedza.

—   Jūsu izmisums mani skumdinai. Klausieties, bīskaps mēdz arī aizbraukt; varbūt monsinjors d'Erblē nav nemaz tik tālu kā liekas.

—   Es jūs lūdzu, pasakiet man viņa adresi.

—   Es nezinu, draugs.

—    Viss pagalam, es esmu pazudis! Iešu un metīšos ceļos karaļa priekšā.

—   Un tomēr jūs mani pārsteidzat, Bezmo. Bastīlija dod piecdesmit tūkstošus ienākumu; kāpēc jūs no tās neizspiedāt visu, lai tā ienestu simt tūkstošus?

—   Es esmu godīgs, d'Artanjana kungs, un uzturu savus ieslodzītos kā kungus.

—    Man nudien jūs ir žēl… Klau, Bezmo, vai uz jūsu vārdu varu paļauties?

—   Kas tas par jautājumu, kaptein?

—   Tad dodiet man goda vārdu, ka nevienam neizpaudīsiet ne pušplēsta vārda, ko es jums pateikšu.

—   Nevienai dzīvai dvēselei!

—   Jūs katrā ziņā gribat atrast Aramisu?

—   Par katru cenu!

—   Tad ejiet pie Fukē kunga.

—   Jā, bet kāds tam sakars ar Fukē kungu?..

—   Ak tu, vientiesi!.. Kur atrodas Vanna?

—   Velns parāvis!..

—    Vanna atrodas Belilas bīskapijā vai arī Belila Vannas bīskapijā. Belila pieder Fukē kungam; tieši viņš iekārtoja d'Erblē kungu šajā bīskapijā.

—   Jūs man atverat acis un atgriežat mani dzīvē.

—   Jo labāk. Ejiet tieši pie Fukē kunga un sakiet, ka jums jārunā ar d'Erblē kungu.

—   Tā tik ir spoža ideja! — Bezmo sajūsmināts iesaucās.

—   Tikai atcerieties, ka jūs devāt goda vārdu! — d'Artanjans bargi viņu nobrīdināja.

—   Jā, tas ir svēts! — apalītis atteica, jau grasīdamies skriet prom.

—   Kurp jūs?

—   Pie Fukē kunga.

—    Fukē kungs patlaban ir pie karaļa. Jums savs apmeklējums būs jāatliek līdz nākamajam rītam.

—   Es iešu, pateicos!

—   Vēlu jums veiksmi!

—   Paldies!

—   Tas gan ir interesants notikums, — d'Artanjans pie sevis sprieda, lēni kāpdams augšup pa trepēm. — Ko Aramiss iegūst, aizdodams Bezmo? Hm!… Agri vai vēlu mēs to uzzināsim.

III

Spēle pie karaļa

D'Artanjanam bija taisnība. Fukē spēlēja kārtis pie karaļa.

Likās, ka Bakingema aizbraukšana ielējusi visu sirdīs dzīvinošu eliksīru.

Starojošais princis apveltīja māti ar nemitīgiem uzmanības pierādījumiem.

Grāfs de Gišs nešķīrās no Bakingema ne uz mirkli un izprašņāja viņu par priekšā stāvošo ceļojumu.

Bakingems bija domīgs un laipns kā cilvēks, kurš spēris izšķirošo soli; klausīdamies grāfā, viņš ik pa brīdim veltīja princesei skumja maiguma apdvestus skatienus.

Panākumu apreibināta, princese dalīja savu uzmanību starp karali, ar ko viņa spēlēja, princi, kas zobojās par viņas lielajiem vinnestiem, un de Gišu, kas neslēpa bērnišķīgu prieku.

Bakingems viņu interesēja pavisam maz; viņai šis bēglis un izraidītais jau kļuva par bālu pagātnes ēnu.

Princesei patika Bakingema smaidi, nopūtas, uzmanības pierādījumi, kamēr viņš bija šeit; bet tā kā viņš aizbrauca, tad — kas no acīm nost, tas no sirds ārā!

Hercogs nevarēja nepamanīt šo pārmaiņu, un tā viņu dziļi aizskāra.

Pēc dabas delikāts, lepns un spējīgs uz dziļām jūtām, viņš nolādēja dienu, kad viņa sirdi pārņēma šī kaislība.

Princeses dziļā vienaldzība spēcīgi ietekmēja Bakingemu. Viņš vēl nespēja Henrietu nicināt, bet jau varēja apvaldīt savu sirdi.

Princese nojauta šo pārmaiņu un ar divkāršu enerģiju centās sevi atalgot par zūdošo pielūdzēju, viņas asprātība dzirkstīja, viņa centās pārspēt visus, pat pašu karali.

Tas viņai arī izdevās. Par spīti cieņai pret abām karalienēm un vispārējai pielūgsmei, ko baudīja karalis, viņi palika ēnā.

Stīvās un svinīgās karalienes pamazām kļuva runīgākas un pat sāka smieties. Karaļa atraitni žilbināja spožums, ko karaļa dzimtai atkal atdeva Indriķa IV mazmeitas prāts.

Ludviķis gan savas jaunības dēļ, gan kā karalis parasti apskauda svešus panākumus, bet arī viņš nespēja palikt vienaldzīgs pret dzirkstošo franču asprātību, ko angļu humora piedeva padarīja vēl pievilcīgāku. Viņš apbrīnoja šīs dzirksteļojošās asprātības izvirdumus kā bērns.

Princeses acis staroja. No viņas lūpām plūda asprātības kā no vecā Nestora* mutes pamācošas runas.

Kopš šā vakara Ludviķis XIV novērtēja princesi kā sievieti.

Bakingems saskatīja viņā koķeti, kas pelnījusi visbargāko sodu.

De Gišs sāka skatīties uz viņu kā uz dievieti.

Galminieki pamanīja viņas uzlecošo zvaigzni, kuras gaisma solīja dāvāt viņiem dažādas labvēlības.

Vēl pirms dažiem gadiem Ludviķis XIV pat nevēlējās šim neglītajam pīlēnam pasniegt savu roku baletā.

Vēl nesen Bakingems dega kaislē pret šo koķeti.

Vēl nesen de Gišs skatījās uz šo dievību kā uz sievieti.

Vēl nesen galminieki baidījās pat paslepus paslavēt šo zvaigzni, baidīdamies, ka karalim tas nepatiks, jo viņam taču tā kādreiz nebija patikusi.

Lūk, kas notika neaizmirstamajā kāršu spēles vakarā pie karaļa.

Kaut arī jaunā karaliene bija spāniete un Austrijas Annas brāļameita, viņa mīlēja karali un neprata slēpt savas jūtas.

Nestors — Pilas valdnieks, Trojas kara dalībnieks. „Iliādā" un „Odisejā" Nestors atainots kā pieredzes bagāts sirmgalvis, kas ar savām runām iedvesmo ahajiešus cīņai pret trojiešiem.

Austrijas Anna, būdama vērīga sieviete un varaskāra karaliene, tūlīt nojauta princeses augošu ietekmi, ko nedrīkstēja neņemt vērā; viņa noliecās cieņā pret šo ietekmi.

Tas lika jaunajai karalienei piecelties un aiziet uz saviem apartamentiem.

Karalis nepievērsa uzmanību viņas aiziešanai, kaut arī viņa izlikās, ka nejūtas labi.

Luija XIV iedibinātā kārtība deva viņam tiesības neizrādīt nekādu uztraukumu. Pat nepaskatījies uz brāli, viņš piedāvāja roku princesei un pavadīja to uz viņas istabām.

Pamanīja, ka pie viņas istabas durvīm viņa majestāte smagi nopūtās.

Sievietes, kurām nekas nepaslīd garām nemanīts, un vispirms jau Montalē, nekavējās pačukstēt savām draudzenēm: — Karalis nopūtās.

— Princese nopūtās.

Un tā bija patiesība.

Princese nopūtās nedzirdami, bet savai nopūtai pievienoja tik izteiksmīgu skaisto tumšo acu skatienu, ka karaļa seja manāmi pietvīka.

Montalē nebija īsti delikāta, un tas acīmredzot stipri iespaidoja viņas draudzeni, jo, kad karalis pietvīka, viņa kļuva pavisam bāla un trīcēdama iegāja princeses istabā, pat aizmirsdama saņemt no viņas cimdus, kā prasīja etiķete.

Tiesa gan, nākdama no provinces, viņa varēja attaisnoties ar apjukumu, kas viņu pārņēmis karaļa klātbūtnē. Aizvērdama durvis, viņa patiešām nenolaida acis no karaļa, kas, atpakaļ kāpdamies, iznāca no princeses apartamentiem.

Karalis atgriezās zālē, kur turpinājās spēle; viņš gribēja uzsākt sarunu, bet bija skaidrs, ka viņa domas ir citur.

Viņš vairākkārt kļūdījās rēķinos, kas nāca par labu galminiekiem, kuri jau no Mazarīni laikiem prata izmantot šīs kļūdas.

Manikans aiz izklaidības — lai lasītājs nedomā neko sliktu — Manikans, godīgākais cilvēks pasaulē, it kā nekas nebūtu noticis, pievāca uz paklāja nokritušos divdesmit tūkstošus livru, kuri acīmredzot nevienam nepiederēja.

De Varda kungs, ko bija satraukuši nesenie notikumi, savu sešdesmit luidoru lielo vinnestu atstāja Bakingemam, kurš, tāpat kā viņa tēvs, nevēlēdamies smērēt savas rokas ar naudu, atstāja to savukārt svečturim, it kā tas būtu kāda dzīva būtne.

Karalis mazliet atguvās tikai tad, kad pienāca Kolbērs, kas visu laiku bija meklējis iespēju parunāt ar viņu, un ļoti godīgi, bet tomēr neatlaidīgi centās viņu par kaut ko pārliecināt.

Ludviķis uzmanīgi uzklausīja Kolbēru un, paskatījies apkārt, noprasīja:

—   Vai Fukē kungs jau aizgāja?

—   Nē, valdniek, es esmu šeit, — atsaucās superintendants, kas bija aizrāvies sarunā ar Bakingemu.

Viņš nekavējoties pienāca pie karaļa. Karalis paspēra dažus soļus viņam pretī un apburošā nevērībā noteica:

—   Superintendanta kungs, atvainojiet, ka iztraucēju jūsu sarunu, bet, kad man vajag kaut ko, es tūlīt saucu jūs.

—   Es vienmēr esmu karaļa rīcībā, — Fukē atteica.

—   Galvenokārt man vajadzīgi jūsu kases pakalpojumi, — karalis teica, liekuļoti smaidīdams.

—   Mana kase vēl jo vairāk ir karaļa rīcībā, — Fukē vēsi atbildēja.

—   Fukē kungs, es vēlos sarīkot svētkus Fontenblo. Vārti būs atvērti visiem divas nedēļas. Man vajadzīgi…

Viņš pašķielēja uz Kolbēru.

Fukē mierīgi gaidīja tālāko.

—   Četri miljoni, — karalis izteica, un Kolbērs atbildēja ar ļaunprātīgu smīnu.

—   Četri miljoni? — Fukē atkārtoja, zemu paklanīdamies.

Viņa nagi iecirtās krūtīs un atstāja asiņainas švīkas, bet seja nekā neizpauda no iekšējā satraukuma.

—   Jā, kungs, — karalis apstiprināja.

—   Kad, valdniek?

—   Nu, kad varēsiet… Varbūt… Nē… cik iespējams, ātrāk.

—   Vajadzīgs laiks…

—   Laiks! — Kolbērs triumfējoši iesaucās.

—    Laiks, lai saskaitītu naudu, — uzmetis Kolbēram nicinošu skatienu, superintendants turpināja. — Dienas laikā var nosvērt un pārskaitīt tikai vienu miljonu, kungs.

—   Tātad četras dienas, — Kolbērs sacīja.

—   Ak, — Fukē viņu pārtrauca, vērsdamies pie karaļa, — mani kalpotāji dara brīnumus, kad jāapkalpo viņa majestāte! Pēc trim dienām četri miljoni būs sagatavoti.

Tagad savukārt nobāla Kolbērs. Ludviķis izbrīnījies paskatījās uz viņu.

Fukē mierīgi aizgāja, pa ceļam uzsmaidīdams saviem daudzajiem draugiem, kuru acīs varēja lasīt patiesas simpātijas, kas savijās ar līdzjūtību.

Pēc smaida nevarēja spriest par Fukē patiesajām jūtām: viņš bija galīgi izmisis.

Uz viņa krekla bija izspiedušās dažas asins lāsītes.

Tomēr apģērbs apslēpa asinis, tāpat kā smaids — niknumu.

Pēc tā, kā Fukē iesēdās karietē, kalpi nojauta, ka viņu kungs ir sliktā garastāvoklī. Tāpēc visi rīkojumi tika izpildīti tik precīzi, it kā tos dotu saniknots kuģa kapteinis vētras laikā.

Kariete aizlidoja vēja spārniem.

Pa ceļam Fukē tik tikko paguva sakārtot domas.

Viņš devās tieši pie Aramisa.

Aramiss vēl nebija licies gulēt.

Portoss turpretim paēda krietnas vakariņas, kas sastāvēja no cepta jēra, diviem fazāniem un veselas kaudzes vēžu, tad lika ķermeni ieziest ar smaržeļļām kā antīkais cīkstonis, pavēlēja aplikt sev palagus un aiznest iepriekš sasildītā gultā.

Kā jau teicām, Aramiss vēl nebija gājis gulēt. Uzvilcis ērtu samta halātu, viņš rakstīja vēstuli pēc vēstules savā slīdošajā, sīkajā rokrakstā, kas vienā lappusē ļāva ietilpināt kādu ceturto daļu grāmatas.

Durvis tika atgrūstas vaļā, un parādījās bāls, satraukts un norūpējies superintendants.

Aramiss pacēla galvu.

—   Labvakar, dārgais d'Erblē! — Fukē sacīja.

Aramisa vērīgais skatiens tūlīt pat pamanīja ienācēja nospiesto garastāvokli.

—   Vai pie karaļa bija laba spēle? — Aramiss pavaicāja, lai uzsāktu sarunu.

Fukē apsēdās un ar rokas mājienu pavēlēja sulainim, kas viņu pavadīja, atstāt istabu. Kad sulainis izgāja, viņš atbildēja:

—   Lieliska!

Aramiss, kas visu laiku viņu uzmanīgi vēroja, pamanīja, cik nervozi Fukē atmetas pret krēsla atzveltni.

—   Jūs, kā parasti, paspēlējāt? — spalvu nenolicis, Aramiss apvaicājās.

—   Pat vairāk nekā parasti, — Fukē atteica.

—   Jūs taču vienmēr tik mierīgi paciešat savus zaudējumus.

—   Reizēm jā!

—   Jūs esat slikts spēlmanis!

—   Spēles viena no otras atšķiras, d'Erblē kungs.

—    Cik tad jūs pazaudējāt, monsenjor? — Aramiss jau mazliet satraukts vaicāja.

Fukē īsu brītiņu cieta klusu, lai apvaldītu savas jūtas, un tad bez mazākās satraukuma pieskaņas balsī atbildēja:

—   Šis vakars man izmaksāja četrus miljonus.

Viņš rūgti iesmējās. Aramiss tādu skaitli nebija gaidījis; viņam pat izkrita no rokām spalva.

—   Četrus miljonus! — viņš izdvesa. — Jūs paspēlējāt četrus miljonus? Kā tas iespējams?

—   Manu kāršu turētājs bija Kolbēra kungs, — superintendats atbildēja ar tikpat ļaunu vēstošiem smiekliem.

—   Ā, saprotu! Tātad atkal pieprasījums pēc naudas?

—   Jā, mans draugs.

—   Karalis?

—   Pats personīgi. Neviens nespēj nogalināt cilvēku ar vēl apburošāku smaidu.

—   Velns parāvis!

—   Ko jūs par to domājat?

—   Es domāju, ka jūs gluži vienkārši grib izputināt, tas ir skaidrs kā diena.

—   Tātad jūs esat tikpat pārliecināts kā agrāk?

—   Jā. Starp citu, tas nav nekas pārsteidzošs, jo mēs to paredzējām jau iepriekš!

—   Tiesa gan; es tomēr negaidīju, ka tie būs četri miljoni.

—   Tā patiešām ir liela summa, bet tomēr vēl nespēj pazudināt cilvēku, sevišķi jau tādu cilvēku kā Fukē.

—  Ja jūs zinātu manas kases stāvokli, tad, dārgais d'Erblē, jūs tik mierīgi vis nespriestu.

—   Un jūs apsolījāt?

—  Kas gan cits man atlika?

—  Jums taisnība.

—  Tajā dienā, kad es atteikšos, Kolbērs šo summu sameklēs; es nezinu, kur, bet viņš sameklēs, un tad es esmu pagalam!

—   Bez šaubām. Pēc cik dienām jūs šos četrus miljonus apsolījāt?

—  Pēc trim dienām. Karalis ļoti steidzināja.

—   Pēc trim dienām!

—  Ak, mans draugs, — Fukē turpināja, — iedomājieties — kad es nupat braucu pa ielām, garāmgājēji klaigāja: „Re, kur brauc bagātais Fukē!" No tā patiešām var sajukt prātā.

—   Nē, inonsenjor, nav vērts, — Aramiss flegmātiski noteica, apkaisīdams ar smiltīm tikko uzrakstīto lappusi.

—   Nu tad iedodiet man zāles pret šo neārstējamo slimību.

—   Vienīgās zāles ir samaksāt.

—   Diez vai es varēšu savākt tādu summu. Vajadzēs izskrubināt pēdējo. Cik daudz naudas aprija Belila! Un vēl pensijas! Tagad nauda kļuvusi par retumu. Labi, pieņemsim, ka šoreiz vēl sadzīsim, bet ko darīt tālāk? Ticiet man, tā nebūs pēdējā reize. Ja karalī pamodusies kāre pēc zelta, tad viņš līdzinās tīģerim, kas nogaršojis gaļu: abus nevar vien piebarot. Kādā jaukā dienā man būs vien jāsaka: „Valdniek, tas nav iespējams." Tā arī būs mana pēdējā diena.

Aramiss tikai mazliet paraustīja plecus.

—  Cilvēks, kas ieņem tādu stāvokli, monsenjor, iet bojā tikai tad, ja pats to vēlas.

—  Lai kādu stāvokli cilvēks arī neieņemtu, viņš nevar cīnīties ar karali.

—   Ha! Jaunībā es cīnījos ar pašu kardinālu Rišeljē, kurš arī bija Francijas karalis un turklāt vēl kardināls!

—  Vai tad man ir armija, karavīri, manta? Man vairs nav pat Belilas.

—  Trūkums iemāca. Kad liksies, ka viss pagalam, pēkšņi notiks kaut kas negaidīts un izglābs jūs.

—   Kas tad šo negaidīto radīs?

—  Jūs pats.

—   Es? Nē, man nav tādas izdomas.

—  Tādā gadījumā es.

—  Tad ķerieties pie lietas tūdaļ pat.

—   Laika vēl diezgan.

—  D'Erblē, jūsu fanātiskums mani nogalinās, — superintendants noteica, slaucīdams pieri mutautiņā.

—   Vai jūs esat aizmirsis, ko es jums kādreiz teicu?

—   Ko tad?

—  Ja jums ir drosme, tad neraizējieties ne par ko. Vai jums tā ir?

—   Domāju, jā.

—  Tad neuztraucieties.

—  Tātad nolemts: pēdējā brīdī jūs man nāksiet palīgā?

—  Es tikai norēķināšos par visu to, ko jūs esat izdarījis manā labā, monsenjor.

—   Finansista pienākums ir atbalstīt tādus cilvēkus, kā jūs, d'Erblē kungs.

—  Ja tāda laipnība ir finansista iezīme, tad žēlsirdība ir garīgas personas tikums. Tomēr šoreiz, monsenjor, rīkojieties pats. Jūs vēl neesat sasniedzis kritisko robežu; kad nonāks līdz galējībai, tad paskatīsimies.

—  Tas notiks ļoti drīz.

—    Labi. Šobrīd tomēr ļaujiet jums pateikt, ka mani ļoti sarūgtina jūsu naudas grūtības.

—   Kāpēc tieši šobrīd?

—  Tāpēc, ka es pats gatavojos jums lūgt naudu.

—   Sev?

—  Sev vai saviem, vai arī mūsu cilvēkiem.

—  Cik?

—   Nomierinieties! Diezgan apaļu summu, bet ne briesmīgu.

—   Nosauciet summu!

—   Piecdesmit tūkstoši livru.

—  Sīkums!

—   Patiešām?

—  Nu jā, piecdesmit tūkstoši livru vienmēr atradīsies. Kāpēc gan to blēdi Kolbēru neapmierina tāda summiņa? Man būtu daudz vieglāk. Un kad jums vajadzīga nauda?

—   Rit no rīta. Rīt taču ir pirmais jūnijs.

—   Un kas par to?

—   Beidzas viena mūsu galvojuma termiņš.

—   Vai tad mums ir galvojumi?

—   Protams. Rīt aprit termiņš, kad jāsamaksā pēdējā trešdaļa.

—  Kāda trešdaļa?

—   Bezmo simt piecdesmit tūkstoši livru.

—   Bezmo? Kas tas tāds?

—   Bastīlijas komandants.

—  Ak jā; jūs lūdzat, lai es samaksāju simt piecdesmit tūkstošus livru šī cilvēka vietā?

—  Jā.

—   Bet par ko?

—   Par viņa amatu, ko viņš, vai, pareizāk sakot, mēs nopirkām no Luvjēra un Tramblē.

—   Es to atceros ļoti miglaini.

—  Nav nekāds brīnums, jums taču ir tik daudz darīšanu. Un tomēr man liekas, ka jums nav svarīgākas lietas par šo.

—  Tad pasakiet man, kāpēc mēs nopirkām šo amatu?

—   Pirmkārt, lai palīdzētu Bezmo.

—   Un vēl?

—   Vēl arī sev pašiem.

—   Kā — sev pašiem? Jūs zobojaties.

—  Var pienākt laiks, monsenjor, kad pazīšanās ar Bastīlijas komandantu ļoti noderēs.

—   Par laimi, es nesaprotu jūs, d'Erblē.

—   Monsenjor, mums ir pašiem savi dzejnieki, inženieris, arhitekts, burtlicis un mākslinieki; nenāks par ļaunu arī savs Bastīlijas komandants.

—   Vai jums tā šķiet?

—  Monsenjor, nav ko dzīvot ilūzijās: mēs, dārgo Fukē, varam nokļūt Bastīlijā ne par šo,ne par to, — bīskapa smaidā pavīdēja tikpat balti zobi kā pirms trīsdesmit gadiem, kad tie tā valdzināja Marī Mišonu.

—  Vai jums nešķiet, ka simt piecdesmit tūkstoši livru ir pārāk dārga cena par šo pazīšanos, d'Erblē? Parasti jūsu kapitālieguldījumi ir veiksmīgāki.

—   Gan pienāks diena, kad jūs sapratīsiet savus maldus.

—    Dārgais d'Erblē, kad esi nokļuvis Bastīlijā, tad nav ko cerēt uz vecu draugu palīdzību.

—   Kāpēc gan ne, ja parādzīmes ir kārtībā? Turklāt varat man ticēt, ka lāga Bezmo sirds nav tāda kā galminiekiem. Esmu pārliecināts, ka viņš man būs mūžam pateicīgs par šo naudu, nemaz nerunājot par to, ka pie manis glabājas visas viņa parādzīmes.

—   Kaut kāda velna būšana! Augļotājs zem labdara maskas!

—   Monsenjor, lūdzu, nejaucieties šajā lietā; ja es rīkojos kā augļotājs, tad arī pats par to atbildu; labums no tā būs mums abiem; tas arī ir viss.

—   Vai tas saistās ar kādu intrigu, d'Erblē?

—   Var jau būt.

—   Un Bezmo tajā piedalās?

—   Kāpēc lai viņš nepiedalītos? Mēdz būt arī sliktāki līdzdalībnieki. Tātad es varu cerēt, ka rīt saņemšu piecus tūkstošus pistoļu?

—   Varbūt vēlaties saņemt šovakar?

—   Tas būtu vēl labāk, es vēlos doties ceļā agrāk. Nabaga Bezmo nezina, kur es esmu, un tagad droši vien jūtas kā uz nokaitētām oglēm.

—   Jūs saņemsiet naudu pēc stundas. Ak, d'Erblē, procenti par jūsu simt piecdesmit tūkstošiem nekad nesegs manus četrus miljonus! — Fukē noteica, pieceldamies no krēsla.

—   To vēl nevar zināt, monsenjor!

—  Ar labu nakti! Man vēl pirms gulētiešanas jāaprunājas ar maniem kalpotājiem.

—   Ar labu nakti, monsenjor!

—   D'Erblē, jūs man vēlat neiespējamo.

—   Tātad es saņemšu simt piecdesmit tūkstošus livru šodien?

—   Jā.

—   Tad dusiet tik mierīgi kā svētais! Ar labu nakti, monsenjor!

Neskatoties uz pārliecību, ar kādu tika izteikts šis vēlējums, iedams

ārā, Fukē nogrozīja galvu un nopūtās.

IV

Bezmo de Monlezēna kunga

sīkie rēķini

f

Svētā Pāvila baznīcas torni nozvanīja septiņus, kad Aramiss, vienkārša pilsētnieka tērpā, aizbāzis aiz jostas dunci, jāja pa ielu un apstājās pie Bastīlijas vārtiem.

Vārtus apsargāja divi sargkareivji.

Viņi bez iebildumiem ielaida Aramisu, un tas, nemaz nenokāpis no zirga, iejāja pagalmā un pa šauru eju devās uz paceļamo tiltu — īsto cietuma ieeju.

Paceļamais tilts bija nolaists un abās pusēs stāvēja sardze.

Ārpusē stāvošais sargkareivis apturēja Aramisu un diezgan rupji noprasīja, ko viņam vajag.

Aramiss savā parastajā pieklājībā paskaidroja, ka vēlētos parunāt ar Bezmo de Monlezēna kungu.

Sargkareivis pasauca otru, kas atradās sargbūdā viņpus grāvim.

Tas izbāza galvu pa logu un uzmanīgi nopētīja atnācēju.

Aramiss atkārtoja savu lūgumu.

Tad sargkareivis pasauca jaunāko virsnieku, kas pastaigājās pa diezgan plašu pagalmu; uzzinājis, kas par lietu, sargkareivis aizgāja paziņot vienam no komandanta palīgiem.

Uzklausījis Aramisa lūgumu, komandanta palīgs pavaicāja, kāds ir viņa vārds un lūdza mazliet pagaidīt.

— Kungs, es jums nevaru nosaukt savu vārdu, — Aramiss sacīja, — varu vienīgi pateikt, ka man jāpaziņo komandanta kungam diezgan svarīga vēsts un varu galvot, ka Bezmo kungs ļoti priecāsies mani satikt. Teikšu vēl vairāk: ja jūs paziņosiet viņam, ka esmu tas cilvēks, kuru viņš gaida pirmajā jūnijā, viņš pats iznāks man pretī.

Virsnieks nevarēja pieļaut, lai tik svarīgu personu kā komandants traucētu kaut kāda pilsētnieka dēļ, kas ieradies jāšus.

—    Labi. Komandanta kungs gatavojas kaut kur braukt: redziet, pagalmā stāv kariete ar zirgiem, tātad viņam nevajadzēs speciāli nākt pie jums, jo viņš jūs redzēs garām braucot.

Aramiss piekrītoši pamāja: viņš nemaz nevēlējās uzdoties par svarīgu personu. Tāpēc viņš atspiedās pret segliem un pacietīgi gaidīja.

Pēc kādām desmit minūtēm komandanta kariete piebrauca pie lieveņa.

Durvis parādījās pats komandants un iesēdās karietē.

Cietokšņa komandantam bija jāpakļaujas tām pašām formalitātēm kā jebkuram citam: kad kariete piebrauca pie paceļamā tilta, pie tās piegāja sargkareivis un komandants pats atvēra durtiņas, tā izpildīdams savus noteikumus.

Sargkareivis varēja ieskatīties karietē un pārliecināties, ka neviens slepus neatstāj Bastīliju.

Kariete pieripoja pie paceļamā tilta.

Tajā brīdī, kad atvēra restotos vārtus, virsnieks piegāja pie karietes, kas atkal bija apstājusies, un pateica dažus vārdus komandantam.

Komandants acumirklī paskatījās pa karietes lodziņu un ieraudzīja uz zirga Aramisu.

Ar prieka pilnu saucienu viņš izkāpa vai, pareizāk sakot, izlēca no karietes, pieskrēja pie Aramisa un, saņēmis tā roku, ilgi atvainojās. Viņš bija gatavs vai skūpstīt šo roku.

—    Cik daudz gan jāizcieš, lai nokļūtu līdz Bastīlijai, komandanta kungs! Vai arī tiem, ko šurp sūta piespiedu kārtā, te ir tik grūti nokļūt?

—   Lūdzu, piedodiet. Monsenjor, es esmu tik patiesi priecīgs, ka redzu jūs.

—   Cst! Jūs nedomājat, ko runājat. Ieraugot bīskapu tādā izskatā, var nodomāt nezin ko.

—   Ak, lūdzu, lūdzu, piedodiet, es patiešām nepadomāju!.. Aizvediet kunga zirgu uz stalli! — Bezmo pavēlēja.

—   Nevajag, nevajag! — Aramiss protestēja.

—   Kāpēc ne?

—   Tāpēc, ka šajā somiņā ir pieci tūkstoši pistoļu.

Komandanta seja priecīgi iemirdzējās un, ja šajā brīdī to redzētu ieslodzītie, tie nodomātu, ka pie viņa ieradies kāds princis.

—   Jā, jums taisnība. Zirgu aizvediet uz komandanta māju! Dārgais d'Erblē, vai jūs nevēlētos sēsties karietē un braukt pie manis?

—    Kāpt karietē, lai pārbrauktu pāri pagalmam? Vai tad jūs mani uzskatāt par galīgu invalīdu, komandanta kungs? Nē, nē, iesim kājām, tikai kājām.

Bezmo piedāvāja atbalstam roku, bet prelāts atteicās. Tā viņi aiz- soļoja līdz komandanta mājai: Bezmo, rokas berzēdams, brīdi pa brīdim pašķielēja uz zirga pusi, bet Aramiss uzmanigi pētīja kailo, nomelnējušo mūri.

Bezmo istabās varēja nokļūt caur diezgan plašu vestibilu un pa taisnām balta akmens kāpnēm.

Saimnieks izgāja cauri priekštelpai, ēdamistabai, kur jau klāja galdu, tad atvēra slepenas durvis un abi ar viesi ieslēdzās plašā kabinetā, kura logi izgāja uz pagalmu un zirgu staļļiem.

Bezmo apsēdināja viesi sevišķi laipni, kā to prot tikai ļoti labsirdīgi vai dziļi pateicīgi cilvēki.

Pats komandants parūpējās par krēslu, spilvenu, ko palikt zem kājām, un galdiņu uz riteņiem.

Sevišķi rūpīgi, kā svētumu Bezmo nolika uz galda maisiņu ar zeltu, ko viens no viņa kareivjiem ienesa istabā tik svētsvinīgi kā priesteris svēto vakarēdienu.

Kareivis izgāja. Bezmo aizslēdza durvis, aizrāva aizkarus un paskatījās uz Aramisu, lai redzētu, vai bīskapam vēl kaut ko nevajag.

—   Monsinjor, jūs tātad joprojām esat palicis uzticīgs dotajam vārdam? — vēl stāvēdams kājās, viņš iesāka sarunu.

—    Dārgais Bezmo, kārtīgums darījumos nav tikums, bet vienkārši pienākums.

—   Darījumos, jā, to es saprotu; bet vai tad mūs saista darījums? Jūs man vienkārši izpalīdzējāt, monsinjor.

—    Lai nu paliek, dārgais Bezmo! Atzīstieties, ka, par spīti manai akurātībai, jūs tomēr uztraucāties.

—   Tikai par jūsu veselību, — Bezmo nomurmināja.

—   Es gribēju ierasties jau vakar, bet nespēju, jo biju ļoti noguris, — Aramiss turpināja.

Bezmo aizlika aiz muguras savam viesim vēl vienu spilvenu.

—   Toties šodien es nolēmu pie jums ierasties agrāk.

Bezmo runāja tālāk:

—   Monsinjor, jūs esat brīnišķīgs.

—   Tikai acīmredzot es steidzos veltīgi.

—   Kāpēc?

—   Jūs taču gribējāt kaut kur braukt?

Bezmo nosarka.

—   Patiešām, — viņš atzina, — gribēju gan.

—   Tātad es jūs iztraucēju. Būtu es to zinājis, noteikti nebūtu braucis, — Aramiss cienīgi turpināja, caururbjoši vērdamies uz nabaga komandantu.

—   Jūsu svētība, jūs man nekad netraucējat!

—   Atzīstieties, ka jūs gribējāt braukt kaut kur meklēt naudu.

—   Nē, — Bezmo murmināja, — es zvēru, ka braucu…

—    Vai komandanta kungs brauks pie Fukē kunga vai ne? — kāda balss lejā iesaucās.

Bezmo aizdrāzās pie loga kā dzelts.

—   Nē, nē! — viņš izmisies iekliedzās. — Pie velna, kas tur piemin Fukē kungu? Jūs esat piedzēries, vai? Kas iedrošinās mani traucēt, kad es esmu aizņemts?

—   Jūs devāties pie Fukē kunga? — Aramiss noprasīja. — Pie abata vai superintendanta?

Bezmo ļoti vēlējās samelot, bet neuzdrošinājās.

—   Pie superintendanta kunga, — viņš izdvesa.

—   Tātad jums vajadzēja naudu, ja gribējāt doties pie tā, kas naudu izsniedz.

—   Es jums zvēru, ka nekad neuzdrošinātos lūgt Fukē kungam naudu. Es tikai gribēju no viņa uzzināt jūsu adresi, tas ir viss.

—    Uzzināt manu adresi no Fukē kunga? — acis iepletis, iesaucās Aramiss.

—   Kā tad! — Bezmo, ko mulsināja prelāta skatiens, atteica. — Protams, no Fukē kunga.

—    Tas nav nekāds grēks, dārgais Bezmo. Es tikai nesaprotu, kāpēc jūs gribējāt meklēt manu adresi pie Fukē kunga?

—   Lai rakstītu jums.

—   Tas ir skaidrs, — Aramiss smaidīdams sacīja, — bet es nejautāju, kāpēc jums bija vajadzīga mana adrese, bet gan, kāpēc jūs gribējāt griezties pie Fukē kunga.

—  Ā, — Bezmo atbildēja, — tāpēc, ka Belila pieder Fukē kungam.

—  Nu un tad?

—   Belila atrodas Vannas bīskapijā, un tā kā jūs esat Vannas bīskaps…

—  Ja jau jūs zināt, ka es esmu Vannas bīskaps, tad jums nevajadzēja meklēt manu adresi pie Fukē kunga.

—   Varbūt es biju netaktisks, monsinjor? — galīgi samulsinātais Bezmo murmināja. — Tādā gadījumā, lūdzu, atvainojiet mani.

—  Lai nu paliek! Kas tad tur netaktisks? — Aramiss mierīgi noteica.

Smaidot skatīdamies uz komandantu, Aramiss gudroja, kā Bezmo,

nezinādams viņa adresi, tomēr zināja, ka viņa bīskapija ir Vannā.

«Pacentīsimies to noskaidrot," viņš pie sevis noteica.

Pēc tam Aramiss skaļi piebilda:

—  Dārgo komandant, vai mums nebūtu jānokārto mūsu sīkie rēķini?

—  Es esmu jūsu rīcībā, monsinjor. Vispirms gan pasakiet man…

—   Ko?

—  Vai jūs man neparādīsiet godu un kā parasti nepabrokastosiet kopā ar mani?

—   Labprāt.

—   Laipni lūdzu!

Bezmo trīsreiz piezvanīja.

—   Ko tas nozīmē? — Aramiss apvaicājās.

—  Tas nozīmē, ka brokastīs man būs viesis un tam jāsagatavojas.

—   Dārgais komandant, lūdzu nerūpējieties tā par mani.

—   Ko jūs! Es uzskatu par savu pienākumu uzņemt un pacienāt jūs cik vien labi iespējams. Pat princis nebūtu izdarījis manā labā to, ko jūs.

—   Lai nu paliek! Parunāsim par kaut ko citu. Kā jums Bastīlijā klājas?

—  Tīri labi.

—  Tātad ieslodzītie nes peļņu?

—  Nelielu.

—  Ak tā!

—   Kardināls Mazarini nebija sevišķi bargs.

—  Tad jau jums patiktu, ja valdītu lielāks aizdomīgums nekā pie mūsu iepriekšējā kardināla?

—   Jā. Rišeljē laikos bija lieliski. Viņa brālis ieguva veselu kapitālu.

—   Dārgo komandant, varat man ticēt, ka jaunais karalis ir vecā kardināla vērts, — Aramiss noteica, pievirzīdamies Bezmo tuvāk. — Vecumam raksturīgs naids, piesardzīgums un bailes, bet jaunībai toties ne- uzticīgums, dusmas un kaislības. Šajos trīs gados jūs savus ienākumus maksājāt Luvjēram un Tramblē?

—   Diemžēl jā.

—   Tātad jums nepalika nekādi ienākumi?

—   Ak vai, jūsu svētība! Zvēru, ka es atdodu viņiem visu savu peļņu, maksādams šiem kungiem piecdesmit tūkstošus livru. Vēl vakar es to pašu teicu d'Artanjana kungam.

—    Lūk, kā! — Aramiss iesaucās. Viņa acis uz mirkli iedzirkstījās, bet tūlīt pat apdzisa. — Tātad vakar jūs satikāt d'Artanjanu? Kā viņam klājas?

—   Lieliski.

—   Ko jūs viņam teicāt, Bezmo kungs?

—   Es viņam teicu, — nemanīdams, ka izpļāpājies, komandants turpināja, — ka pārāk labi uzturu savus ieslodzītos.

—   Cik jums viņu ir? — Aramiss nevērīgi apvaicājās.

—   Sešdesmit.

—   Oho, kāds apaļš skaitlis!

—   Ak, monsinjor, kādreiz bija divsimt.

—   Tomēr ar sešdesmit arī var dzīvot bez bēdu.

—    Bez šaubām, citam komandantam katrs ieslodzītais ienestu simt piecdesmit pistoļu.

—   Simt piecdesmit pistoļu!

—  Kā gan citādi! Varat pats saskaitīt: par princi man dod piecdesmit livrus dienā.

—   Šķiet, jums te nav prinču? — Aramisa balss mazliet ietrīcējās.

—   Paldies Dievam, nav. Pareizāk, diemžēl nav.

—   Kāpēc diemžēl?

—   Nu, mani ienākumi pieaugtu.

—  Tas tiesa. Tātad par katru princi piecdesmit livru?

—  Jā. Par Francijas maršalu trīsdesmit sešus livrus.

—   Pašlaik taču jums nav arī maršalu?

—   Diemžēl nav! Tiesa, par ģenerālleitnantiem un brigādes ģenerāļiem man dod divdesmit četrus livrus, bet to man ir divi.

—  Ak tā!

—   Pēc viņiem nāk parlamenta padomnieki, par kuriem es saņemu piecpadsmit livrus.

—   Un cik jums tādu ir?

—  Četri.

—   Es nemaz nezināju, ka padomnieki dod tik daudz.

—  Jā. Toties par tiesnešiem, advokātiem un garīdzniekiem man maksā tikai desmit livrus.

—  To jums ir septiņi? Lieliski.

—   Nekā, draņķīgi.

—   Kāpēc?

—  Tie visi taču nav vienkārši cilvēki. Ar ko viņi ir sliktāki par parlamenta padomniekiem?

—  Jums taisnība; es nesaprotu, kāpēc viņi novērtēti par pieciem liv- riem mazāk.

—   Ziniet, par labu zivi man jāmaksā četri vai pieci livri, par labu cāli — pusotru livru. Protams, es tos audzēju pats savā putnu kūtī, bet barība tik un tā jāpērk, un jūs pat nevarat iedomāties, kāds te ir lērums žurku.

—   Kāpēc tad jūs neturat kādu pusduci kaķu?

—   Kaķi jau nu neēdīs žurkas! Es biju spiests no tiem atteikties. Spriediet pats, kā žurkas aprij putnu barības krājumus. Nācās atvest no Anglijas terjerus, lai tie tiktu galā ar žurkām. Bet šiem suņiem ir zvērīga ēstgriba: viņi ēd kā piektās kategorijas arestants, nemaz nerēķinot, ka reizēm nožmiedz kādu vistu vai trusi.

Bija grūti noteikt, vai Aramiss klausās vai ne: nolaistās acis liecināja par uzmanību, bet nervozās pirkstu kustības — ka viņu aizrāvusi kāda doma.

—  Un tā, — Bezmo turpināja, — normāls putns man izmaksā pusotru livru, bet laba zivs — četrus vai piecus. Bastllijā ēdiens pienākas

trīsreiz dienā; ieslodzītajiem nav ko darīt un tad viņi metas uz ēšanu; cilvēks, par kuru man dod desmit livrus, izmaksā man tikai septiņarpus livrus.

—   Jūs taču tikko teicāt, ka desmitlivriniekus jūs barojat tāpat kā piecpadsmitlivriniekus.

—  Jā.

—   Tātad no tiem jūs iegūstat septiņarpus livrus?

—   Kaut kā jau jāķepurojas! — Bezmo atteica, juzdams, ka ir pamatīgi iekritis.

—  Jums taisnība, dārgo komandant. Droši vien jums ir arī tādi arestētie, kam dod mazāk par desmit livriem?

—   Kā nu ne — pilsētnieki, skrīveri.

—   Cik tad piešķir viņiem?

—   Piecus livrus.

—   Vai arī viņi dabū labu ēdienu?

—   Un kā vēl! Skaidrs, viņiem jau nu katru dienu nedod butes un medījumu vai spāņu vīnu, bet trīsreiz nedēļā ir laba maltīte.

—   Tā jau ir filantropija, dārgo komandant. Tā jūs izputēsit!

—   Nē. Ja tas, kam dod piecpadsmit livrus, neapēd savu cāli vai div- desmitlivriniekam kaut kas paliek pāri, es to iedodu pieclivriniekiem; nabagiem tās ir kā dzīres. Ko lai dara! Jābūt žēlsirdīgam.

—   Cik apmēram jums paliek no pieciem livriem?

—   Trīsdesmit sū.

—   Jūs nu gan esat godīgs cilvēks!

—   Pateicos, jūsu svētība! Man šķiet, ka jums taisnība. Bet vai zināt,, par kuriem es visvairāk rūpējos?

—   Par kuriem tad?

—   Par sīktirgotājiem un rakstvežiem, kam dod tikai trīs livrus. Viņi bieži vis neredz Reinas karpas vai Lamanša stores.

—   Bet vai tad pieclivriniekiem nekas nepaliek pāri?

—    Monsinjor, nedomājiet, ka es esmu sīkstulis; šie sīkpilsoņi un rakstveži ir kā septītajās debesīs, kad es viņiem iedodu kādu irbes spār- niņu, kazas fileju vai gabaliņu no pīrāga ar trifeļiem, — vārdu sakot, ēdienus, kādus viņi ne sapnī nav redzējuši; tie ēd, dzer un pie deserta sauc: „Lai dzīvo karalis!" un slavina Bastīliju. Katru svētdienu es viņus

uzcienāju ar divām pudelēm šampanieša, kas man izmaksā piecus sū. O, šie nabagi slavē mani un atstāj cietumu ar lielu nožēlu. Ziniet, ko es esmu ievērojis?

—   Ko tad?

—  Es ievēroju… tas man ir ļoti izdevīgi. Es pamanīju, ka daži ieslodzītie, ko izlaiž brīvībā, drīz vien atkal atgriežas. Tas ir manas virtuves dēļ. Nudien!

Aramiss neticīgi pasmaidīja.

—   Jūs smaidāt?

—  Jā.

—   Es jums saku, daži vārdi mūsu sarakstā parādās trīs reizes divu gadu laikā.

—   Es gribētu gan redzēt šo sarakstu!

—  Bet lūdzu! Kaut gan mums aizliegts rādīt tādus dokumentus nepiederošiem.

—   Varu iedomāties!

—   Bet ja jūs, monsinjor, gribat pats pārliecināties…

—   Ļoti labprāt.

—   Lūdzu!

Bezmo piegāja pie skapja un izņēma no tā lielu grāmatu.

Aramiss vai dega nepacietībā.

Bezmo atgriezās pie galda, nolika uz tā grāmatu, pašķirstīja un apstājās pie burta M.

—    Re, skatieties: Martinē, tūkstoš sešsimt piecdesmit devītā gada janvāris un tūkstoš sešsimt sešdesmitā gada jūnijs. Martinē, tūkstoš sešsimt sešdesmit pirmā gada marts — pamfleti, mazarinādes* utt. Saprotiet, tas ir tikai iegansts. Kas tad par mazarinādēm ir nokļuvis Bastīlijā? Vienkārši puisis pats sevi nosūdzējis, lai nokļūtu šeit. Kāpēc? Lai varētu mieloties ar maniem ēdieniem par trim livriem.

—   Par trim livriem! Nelaimīgais!

Mazarinades — gan dzejā, gan prozā uzrakstīti satīriski pamfleti, kas bija vērsti pret kardinālu Mazarīni.

—   Jā, jūsu svētība; dzejnieki arī pieder pie pēdējās šķiras, viņiem pienākas tāds pats galds kā sīkpilsoņiem un skrīveriem; bet es jums jau teicu, ka par šo šķiru es rūpējos visvairāk.

Aramiss pa to laiku it kā nejauši šķirstīja lapas, izlikdamies, ka vārdi viņu nemaz neinteresē.

—   Kā redzat, tūkstoš sešsimt sešdesmit pirmajā gadā pierakstīti astoņdesmit uzvārdi, — Bezmo norādīja. — Tūkstoš sešsimt piecdesmit devītajā arī astoņdesmit.

—    Ā, Seldons! — Aramiss noteica. — Šķiet, pazīstams vārds. Vai jūs man nestāstījāt par šo jaunekli?

—  Stāstīju. Nabaga students, kas sacerēja… Kā sauc divas rindas latīniski, kam ir atskaņas?

—   Distihs.

—   Tieši tā.

—   Nabadziņš! Par distihu!

—   Cik jūs viegli to uzņemat! Vai jūs zināt, ka viņš šo divrindi sacerēja par jezuītiem?

—   Vienalga, sods ir pārāk bargs.

—   Nežēlojiet viņu. Pagājušogad man likās, ka viņš jūs ieinteresējis.

—   Jā.

—    Tā kā jūsu intereses, monsinjor, man ir svarīgākas, tad es tūlīt viņu pārvedu uz piecpadsmit livriem.

—    Tātad uz tādu uzturu, kā šo te, — šķirstīdams lapas, Aramiss apstājās pie kāda vārda blakus Martinē.

—   Tādu pašu.

—   Vai šis Marčiali ir itālis? — Aramiss apvaicājās, parādīdams ar pirkstu uzvārdu, kas bija saistījis viņa uzmanību.

—   Cst! — Bezmo nočukstēja.

—   Kāpēc tik noslēpumaini? — Aramiss noprasīja, un viņa roka neviļus sažņaudzās dūrē.

—   Man liekas, ka es jums jau stāstīju par šo Marčiali.

—   Nē, es pirmoreiz dzirdu šo vārdu.

—   Var jau būt. Es jums stāstīju par viņu, neminot vārdu.

—    Vai tas ir kāds grēcinieks? — Aramiss jautāja, pūlēdamies pasmaidīt.

—   Nē, gluži otrādi, viņš ir jauns.

—   Tad laikam viņš izdarījis smagu noziegumu.

—   Nepiedodamu.

—   Kādu nogalinājis?

—   Ko jūs!

—   Kaut ko aizdedzinājis?

—   Dieva dēļ!

—   Apmelojis?

—   Nē taču! Viņš…

Bezmo ar roku aizsedza muti un pačukstēja Aramisam pie auss:

—   Viņš uzdrošinājās līdzināties…

—    Ā, atceros, atceros! — Aramiss noteica. — Patiešām, jūs man pagājušogad stāstījāt par viņu; tomēr man viņa pārkāpums likās tik sīks…

—   Sīks?

—   Vai, pareizāk sakot, negribēts…

—  Jūsu svētība, tāda līdzība nekad nevar būt nejauša…

—   Ā, es pavisam biju aizmirsis! Bet klausieties, dārgo saimniek, — Aramiss teica, aizvērdams grāmatu, — liekas, jūs sauc.

Bezmo paņēma grāmatu, steidzīgi ielika atpakaļ skapī, aizslēdza un iebāza atslēgu kabatā.

—   Vai jums tagad nelabpatiktu pabrokastot, monsinjor? — viņš vērsās pie Aramisa. — Jūs neesat pārklausījies, mūs patiešām aicina brokastīs.

—    Ar lielāko prieku, komandant. Abi devās uz ēdamistabu.

V

Brokastis pie Bezmo kunga

Aramiss bija ļoti atturīgs ēšanā, bet šoreiz parādīja godu Bezmo lieliskajām brokastīm; vīnu gan viņš dzēra maz.

Bezmo visu laiku bija ārkārtīgi dzīvespriecīgs un jautrs; laiku pa laikam viņš pameta skatienu uz pieciem tūkstošiem pistoļu, kas sevišķi iepriecināja viņa sirdi.

Tikpat mīlīgi viņš skatījās uz Aramisu.

Atlaidies krēslā, bīskaps maziem malciņiem baudīja vīnu, izgaršodams to kā lietpratējs.

—   Kādas blēņas gan stāsta par Bastīlijas slikto uzturu, — viņš teica, piemiegdams aci. — Ieslodzītie var būt laimīgi, ja viņi ik dienas saņem kaut vai puspudeli šī burgundieša!

—   To dzer visi piecpadsmitlivrinieki, — Bezmo atbildēja. — Tas ir vecs, izturēts vīns.

—   Tātad nabaga Seldons arī bauda šo brīnišķīgo dzērienu?

—   Nu nē!

—   Man izklausījās, ka jūs uzturat viņu par piecpadsmit livriem.

—   Viņu? Nekad! Cilvēks, kas sacer distriktus… Kā jūs tos nosaucāt?

—   Distihi.

—    Piecpadsmit livri! Pārāk bagātīgi! Viņa kaimiņš gan ir uz piecpadsmit livriem.

—   Kāds kaimiņš?

—   Nu tas, no otrās Bertodjēras.

—   Atvainojiet, dārgo komandant, bet es jūs īsti nesaprotu.

—   Jā, piedodiet; no otrās Bertodjēras — tas nozīmē, ka arestētais sēž Bertodjēras torņa otrajā stāvā.

—    Tātad vienu no Bastīlijas torņiem sauc Bertodjēra? Es jau biju dzirdējis, ka šeit katram tornim ir savs nosaukums. Kurš ir tas tornis?

—   Skatieties, — Bezmo teica, pieiedams pie loga. — Lūk, tajā pagalmā otrais pa kreisi.

—   Redzu. Tātad tur sēž arestētais, kas dod piecpadsmit livrus.

—   Jā.

—   Vai viņš sēž jau ilgi?

—   Ilgi. Septiņus vai astoņus gadus.

—   Vai tad jums nav precīzu ziņu?

—    Viņus taču iesēdināja pirms manas atnākšanas šurp, dārgais d'Erblē kungs.

—   Vai tad Luvjērs un Tramblē jums neko neteica?

—   Dārgais… Piedodiet, jūsu svētība.

—  Nekas. Un tātad?..

—  Jāsaka, Bastīlijas noslēpumi tiek nodoti reizē ar komandantūras atslēgām.

—  Ak tā! Tad jau šis noslēpumainais ieslodzītais ir valsts noziedznieks?

—   Nedomāju vis; vienkārši viņa uzturēšanās te tīta noslēpumā, kā viss Bastīlijā.

—   Pieņemsim, — Aramiss noteica. — Kāpēc tad jūs par Seldonu stāstāt daudz brīvāk nekā par…

—   Par otro Bertodjēru?

—  Jā.

— Tāpēc ka, manuprāt, cilvēks, kurš sacerējis distihu, noziedzies mazāk nekā tas, kas līdzinās…

—  Jā, es saprotu. Bet kā tad cietumsargi? Viņi taču sarunājas ar ieslodzītajiem?

—   Protams.

—  Tad jau arestētie droši vien viņiem stāsta par savu nevainīgumu.

—  Jā. Viņi to vien maļ, mūžīgi viena un tā pati dziesma.

—  Vai šī līdzība, par kuru jūs runājat, nevar piesaistīt jūsu cietumsargu uzmanību?

—  Dārgais d'Erblē kungs! Jābūt galminiekam kā jūs, lai nodarbotos ar tādiem sīkumiem.

—   Jums kā vienmēr taisnība, dārgais Bezmo. Vai es varētu palūgt vēl mazliet šo vīnu?

—  Nevis mazliet, bet pilnu glāzi.

—   Nē, nē! Jūs esat palicis musketieris līdz matu galiem. Es toties esmu kļuvis bīskaps. Kādu malku man, glāzi jums.

—  Lai jau notiek pēc jūsu prāta!

Aramiss un komandants saskandināja.

—  Turklāt, — pacēlis glāzi un vērodams vīnu, kas dzirkstīja kā rubīns, Aramiss ieteicās, — gadās arī tā, ka viens redz līdzību, bet otrs to nemaz nesaskata.

—  Nē, tas nevar būt. Katrs, kas redzējis to, kam līdzinās šis ieslodzītais…

—   Dārgais Bezmo, man gan liekas, ka tās ir tikai jūsu iedomas.

—   Nē taču! Zvēru jums.

—   Klausieties, — Aramiss iebilda, — es esmu redzējis daudz cilvēku, kas līdzinās tam, par ko mēs runājam, bet neviens šai līdzībai nepievērsa nekādu uzmanību.

—  Tikai tāpēc, ka var būt vairāk vai mazāk līdzīgs; mana cietumnieks līdzība ir pārsteidzoša; un, ja jūs viņu redzētu, tad noteikti man piekristu.

—  Ja es viņu redzētu… — Aramiss vienaldzīgi nomurmināja. — Droši vien es viņu nekad neredzēšu.

—   Kāpēc gan?

—   Tāpēc ka, tikko es spertu soli šajās drausmīgajās kamerās, man liktos, ka tikšu tur aprakts uz mūžīgiem laikiem.

—   Ko jūs, mūsu telpas nemaz nav tik sliktas!

—   Nestāstiet nu!

—   Nē, nē, nerunājiet slikti par otro Bertodjēru. Tā ir ļoti laba kamera ar brīnišķīgu iekārtu, pat paklājiem!

—   Ko jūs sakāt!

—   Jā, jā. Šim jauneklim paveicies; viņam ierādīta labākā Bastīlijas telpa. Tā ir reta laime.

—   Labi, labi, — Aramiss vēsi noteica, — es tik un tā neticēšu, ka Bastīlijā varētu būt labas kameras. Paklājus droši vien jūs esat izfantazējis. Man tur rēgojas zirnekļi, žurkas, vardes…

—   Vardes! Nu, karceros, tur es nenoliedzu…

—   Visnožēlojamākās mēbeles un nekādu paklāju.

—   Vai savām acīm jūs ticēsiet? — Bezmo uzbudinājās arvien vairāk.

—   Nē, Dieva dēļ, nevajag!

—   Bet lai pārliecinātos par šo līdzību, ko jūs noliedzat, un arī par paklājiem?

—   Viņš pats droši vien izskatās kā spoks vai rēgs, dzīvs līķis!

—   Nekā nebija! Brašs puisis.

—   Noskumis, drūms?

—   Nē taču: jautrs.

—   Nevar būt!

—   Iesim.

—   Kur?

—   Kopā ar mani.

—   Kāpēc?

—   Pastaigāsim pa Bastiliju.

—   Ko?

—  Jūs visu redzēsiet pats savām acīm.

—   Bet noteikumi?

—   Sīkums. Manam majoram šodien ir brīvdiena, bet leitnants apstaigā nocietinājumus; mēs varam justies kā saimnieki.

—   Nē, nē, dārgo komandant! Man šermuļi iet pār kauliem, iedomājoties vien par to, kā klaudzēs aizbīdņi, kas mums būs jāatver.

—   Ko jūs!

—  Ja nu jūs aizmirstat par mani un es palieku kādā trešajā vai ceturtajā Brojērā… brr!

—  Jūs jokojat?

—   Nē, es to saku nopietni.

—  Jūs atsakāties no retas izdevības. Ziniet, ka daži prinči man solījuši pat piecdesmit tūkstošus livru, lai tikai es viņiem ļautu to, ko jums piedāvāju par velti?

—   Vai tad tas ir tik interesanti?

—  Aizliegtais auglis, jūsu svētība! Aizliegtais auglis! Kā garīdzniekam jums tas labi jāzina.

—   Nē. Ja mani kāds arī interesē, tad tas ir nabaga students, kurš sacerējis distihu.

—   Labi! Paskatīsimies uz viņu; viņš mitinās blakus — trešajā Ber- todjērā.

—   Kāpēc jūs sakāt — blakus?

—   Tāpēc, ka mani, ja es būtu ziņkārīgs, vairāk interesētu lieliskā kamera ar paklājiem un tās iemītnieku.

—  Vai nu mēbeles nav redzētas! Iemītnieks arī droši vien ir pavisam necila persona!

—  Piecpadsmitlivrinieks, jūsu svētība, lūk, kā! Tādas personas vienmēr ir interesantas.

—  Par to es aizmirsu jums apjautāties. Kāpēc šim cilvēkam tiek doti piecpadsmit livri, bet nabaga Seldonam tikai trīs?

—   Ak, šīs atšķirības ir smalka lieta, kungs. Tā ir karaļa labvēlība…

—   Karaļa?

—   Es gribēju teikt — kardināla. „Šim nelaimīgajam," Mazarīni droši vien domāja, „līdz mūža galam jāsmok cietumā."

—   Kāpēc?

—   Viņa noziegums ilgs visu dzīvi, tāpēc ari sodam jābūt tādam pašam.

—   Mūžīgs sods?

—   Protams. Ja nu vienīgi viņam palaimējas saslimt ar bakām, kā jūs saprotat… Uz to gan ir maz cerību. Bastīlijā ir veselīgs gaiss.

—   Jūs esat ļoti atjautīgs, dārgais Bezmo.

—   Vai ne?

—  Citiem vārdiem, jūs gribat teikt, ka nelaimīgajam šeit jāmokās līdz mūža galam…

—   Es neteicu, ka jāmokās, monsinjor; par piecpadsmit livriem neviens nemokās.

—   Nu, tad jāsmok.

—   Tāds jau ir viņa liktenis; viņam gan visādi mēģina uzlabot dzīves apstākļus. Es domāju, ka jūs man piekritīsiet — šis puisis nav nācis pasaulē, lai saņemtu tik labu ēdienu kā tas, ar ko viņu šeit cienā. Paskatieties tikai: pīrāgs nemaz nav iesākts, vēži tik tikko aizskarti, Marnas vēži, tik lieli kā langusti! Tūlīt to visu nosūtīs uz otro Bertodjēru kopā ar tā paša šampanieša pudeli, kas jums garšoja. Es ceru, ka jūs vairs nešaubāties?

—   Nē, dārgo komandant. Tomēr visas šīs rūpes attiecas tikai uz laimīgajiem piecpadsmitlivriniekiem, bet nabaga Seldonu jūs esat pavisam aizmirsis.

—    Nebūt ne! Par godu jūsu apmeklējumam sagādāsim svētkus arī viņam: lai saņem biskvītus, ievārījumu un šo portvīna pudeli.

—   Jūs esat brīnišķīgs; es jums to jau teicu un atkārtoju vēlreiz.

—   Ejam, ejam, — steidzināja komandants, kura galva bija mazliet apreibusi vai nu no izdzertā vīna, vai Aramisa uzslavām.

—   Iegaumējiet, ka es turp eju, tikai izpildot jūsu lūgumu, — bīskaps sacīja.

—   O, jūs man vēl teiksiet paldies par šo pastaigu.

—   Tad ejam.

—   Pagaidiet, es brīdināšu.

Bezmo divreiz pazvanīja. Ienāca cietumsargs.

—   Es dodos uz torņiem, — komandants skaļā balsī paziņoja. — Nevajag ne apsardzi, ne bungas, vispār nekādu troksni.

—   Ja es te neatstātu savu apmetni, — izlikdamies nobijies, Aramiss teica, — tad man nudien liktos, ka mani sēdina cietumā.

Cietumsargs gāja pa priekšu, komandants un Aramiss viņam roku rokā sekoja. Ieraugot komandantu, nedaudzie sargkareivji pagalmā saslējās miera stājā.

Bezmo aizveda viesi līdz nelielam laukumiņam, no turienes viņi devās uz paceļamo tiltu. Pazimlši komandantu, sargkareivji ļāva viņiem pāriet, neko nejautājot.

—    Vai jums ir laba atmiņa, kungs? — komandants skaļā balsī uzrunāja Aramisu tā, lai sargkareivji visu dzirdētu.

—   Kāpēc jūs man to jautājat?

—    Es runāju par jūsu plāniem un rasējumiem, jo arhitektiem aizliegts ieiet kamerās ar papīru, spalvu un zīmuli.

„Jauki!" Aramiss nodomāja. „Šķiet, es esmu kļuvis par arhitektu. Tas jau līdzinās jokam ar d'Artanjanu, kurš Belilā redzēja mani kā inženieri."

Skaļi viņš pavēstīja:

—   Esiet mierīgs, komandanta kungs: mums pietiek tikai uzmest aci, lai visu atcerētos.

Bezmo nepakustināja ne aci; sardze noturēja Aramisu par arhitektu.

—   Sāksim ar Bertodjēru, — Bezmo teica tikpat skaļi, lai sargkareivji dzirdētu.

—   Labi, — Aramiss atteica.

Tad Bezmo pievērsās cietumsargam:

—   Pie viena aiznes uz otro numuru gardumus, ko es noliku.

—    Uz trešo numuru, dārgais Bezmo, uz trešo, jūs visu laiku kļūdāties.

—   Tiesa gan.

Viņi sāka kāpt augšup pa trepēm.

Šajā vienā pagalmā bija tik daudz aizbīdņu, režģu un atslēgu, ka to pietiktu vai visai pilsētai.

Aramiss nebija sapņotājs vai pārmērīgi jūtīgs; tiesa, jaunībā viņš rakstīja dzejoļus; tagad viņa ^sirds bija nocietinājusies, kā jau katram piecdesmitgadīgam vīrietim, kurš mīlējis daudzas sievietes vai, pareizāk, ļāvis sevi mīlēt daudzām sievietēm.

Tomēr, kad viņš sāka kāpt augšup pa akmens kāpnēm, ko bija minušas tik daudzas nelaimīgo kājās, kad drūmās velves viņam uzdvesa savu mitro gaisu, šķiet, viņa sirds atmaiga, jo viņš nokāra galvu un aizmiglotām acīm sekoja Bezmo.

VI

Otrās Bertodjēras ieslodzītais

Kad viņi sasniedza otro stāvu, Aramiss vai nu no noguruma, vai uztraukuma bija pavisam aizelsies.

Viņš atspiedās pret sienu.

—    Ja vēlaties, sāksim no šejienes? — Bezmo apjautājās. — Tā kā mēs apmeklēsim abas kameras, tad, manuprāt, ir vienalga, vai mēs vispirms uzkāpjam trešajā stāvā un pēc tam atgriežamies otrajā, vai otrādi. Turklāt šajā kamerā vajadzētu nelielu remontu, — viņš steidzīgi piebilda, lai netālu stāvošais cietumsargs varētu viņu sadzirdēt.

—    Nē, nē, — Aramiss protestēja. — Iesim vispirms uz augšu, komandanta kungs! Tur vajadzīgs neatliekamāks remonts.

Viņi turpināja kāpt augšup.

—   Palūdziet cietumsargam atslēgas, — Aramiss pačukstēja savam ceļabiedram.

—  Tūlīt.

Bezmo paņēma atslēgas un pats atvēra trešās kameras durvis. Cietumsargs iegāja tur pirmais un uzlika uz galda ēdienus, ko lādzīgais komandants sauca par gardumiem.

Pēc tam cietumsargs aizgāja.

Ieslodzītais pat nepakustējās.

Bezmo iegāja kamerā, iepriekš palūdzis Aramisu pagaidīt pie durvīm.

Bīskaps varēja redzēt jaunekli, vēl pavisam zēnisku, ap astoņpadsmit gadus vecu, kurš, ieraudzījis ienākošo komandantu, iemetās gultā, saukdams:

—   Māmiņ, māmuliņ!

Šajas kliedzienos skanēja tik bezgalīgas ciešanas, ka Aramiss neviļus nodrebēja.

—   Dārgais, — Bezmo uzrunāja ieslodzīto, pūlēdamies pasmaidīt, — te jums būs deserts un izklaidēšanās; deserts miesai, izklaidēšanās dvēselei. Šis kungs jūs nomierinās.

—   Ak, komandanta kungs! — jauneklis iesaucās. — Atstājiet mani vienatnē uz veselu gadu, barojiet tikai ar maizi un ūdeni, bet pasakiet, ka pēc šī gada mani no šejienes izlaidīs, ka pēc gada es atkal satikšu māmiņu.

—   Draudziņ, — Bezmo teica, — jūs taču pats stāstījāt, ka jūsu māte ir ļoti nabadzīga un cik slikti jūs dzīvojāt, bet paskatieties, cik ērti ir šeit!

—   Jā, kungs, viņa ir nabadzīga, tādēļ vēl jo vairāk viņai vajadzīgs apgādnieks. Mums ir sliktas telpas? Kungs, ja cilvēks ir brīvībā, tad viņam ir labi visur!

—   Jūs apgalvojat, ka tikai tas nelaimīgais distihs…

—   Es to sacerēju bez kāda ļauna nolūka, zvēru jums; tas man ienāca prātā, kad es lasīju Marcialu*. Kungs, lai mani soda kā vēlas, kaut vai lai nocērt roku, ar kuru es rakstīju, es strādāšu ar otru; tikai ļaujiet man atgriezties pie māmiņas!

—    Bērns, — Bezmo turpināja, — jūs zināt, ka tas nav atkarīgs no manis. Es varu tikai uzlabot jūsu uzturu: iedot kādu glāzīti portvīna vai gabaliņu pīrāga.

—   Ak, Dievs! — jauneklis ciešanās iestenējās, nokrizdams zemē un vārtīdamies pa grīdu.

Aramiss vairs nespēja izturēt šo skatu un izgāja gaitenī.

Marks Valerijs Marcials (ap 40 — 120) — Senās Romas dzejnieks. Kļuva slavens ar epigrammām, kurās izsmēja bagātniekus un pauda līdzjūtību vienkāršajiem ļaudīm.

—   Nelaimīgais! — viņš čukstēja.

—  Jā, kungs, viņš ir ļoti nelaimīgs, bet pie visa vainīgi vecāki.

—   Kā tā?

—   Protams… Kāpēc viņi lika dēlam mācīties latīņu valodu?.. Piebāzt galvu ar zināšanām ir kaitīgi… Es tik tikko protu lasīt un rakstīt; toties, kā redzat, cietumā neesmu nokļuvis.

Aramiss uzmeta skatu cilvēkam, kurš uzskatīja, ka būt par cietumsargu nenozīmē būt cietumā.

Bezmo arī aizgāja, redzēdams, ka nepalīdz ne viņa mēģinājumi, ne vīns. Viņš bija sarūgtināts.

—   Bet durvis! — cietumsargs iesaucās. — Jūs aizmirsāt aizslēgt durvis.

—   Patiešām, — Bezmo atteica. — Še, paņem atslēgas.

—   Es parūpēšos par šo zēnu, — Aramiss ieteicās.

—   Ja jūsu rūpes izrādīsies veltīgas, — Bezmo atbildēja, — tad palūdziet, lai viņu pārved uz desmit livriem, no tā mēs abi iegūsim.

—   Ja otrs ieslodzītais tāpat sauc pēc mātes, tad es nemaz neiešu viņa kamerā un izdarīšu visus mērījumus no ārpuses.

—   Nebaidieties, arhitekta kungs, — cietumsargs mierināja, — viņš mums ir rāms kā jēriņš un visu laiku cieš klusu.

—   Nu, tad iesim, — Aramiss negribīgi noteica.

—   Jūs taču esat cietuma arhitekts? — sargs viņam vaicāja.

—  Jā.

—   Kā tad jūs vēl neesat pieradis pie tādiem skatiem? Savādi gan!

Aramiss saprata, ka viņam noteikti jāsavaldās, lai neizraisītu aizdomas.

Bezmo atslēdza kameru.

—   Paliec un pagaidi mūs uz trepēm, — viņš norīkoja cietumsargu.

Tas paklausīja.

Bezmo devās pa priekšu un pats atvēra nākamās durvis.

Kameru apspīdēja saules stari, kas izlauzās caur aizrestoto logu. Tajā atradās neliela auguma skaists jauneklis ar īsi apgrieztiem matiem un neskuvies; viņš sēdēja uz taburetes, nolicis elkoni uz krēsla un atspiedies pret to.

Uz gultas mētājās viņa tērps no melna samta; viņš bija tērpies lieliska batista kreklā.

Atveroties durvīm, jauneklis nevērīgi pagrieza galvu, bet, pazinis Bezmo, piecēlās un pieklājīgi paklanījās.

Kad viņa acis sastapās ar ēnā stāvošā Aramisa acīm, bīskaps satrūkās un izmeta no rokām cepuri, it kā viņu piepeši būtu pārņēmis stingums.

Bezmo bija pieradis pie sava cietumnieka, un viņa sejā nenotrīcēja ne vaibsts; ar centīga kalpa rūpību viņš nolika uz galda pīrāgu un vēžus. Savā aizņemtībā viņš nepamanīja viesa satraukumu.

Pabeidzis servēt galdu, komandants vērsās pie jaunā cietumnieka:

—   Šodien jūs ļoti labi izskatāties.

—   Pateicos jums, kungs, — jauneklis atbildēja.

Izdzirdis šo balsi, Aramiss tik tikko noturējās kājās. Viņš kļuva vēl bālāks un neviļus paspēra soli uz priekšu.

Bezmo pamanīja šo kustību, neskatoties uz savu rosīšanos.

—   Tas ir arhitekts, kurš ieradies pārbaudīt, vai jūsu kamīns nedūmo, — Bezmo paskaidroja.

—   Nē, kungs, tas nekad nedūmo.

—   Arhitekta kungs, jūs teicāt, ka cietumā nevar justies laimīgs, — komandants teica, rokas berzēdams, — bet jūsu priekšā stāv ieslodzītais, kas jūtas laimīgs. Es ceru, ka jūs ne par ko nesūdzaties?

—   Nekad.

—   Un jums nav garlaicīgi? — Aramiss vaicāja.

—   Nē.

—   Ko es jums teicu? — Bezmo pačukstēja.

—   Jā, neticu savām acīm. Atļausiet uzdot viņam dažus jautājumus?

—   Cik vien vēlaties.

—   Esiet tik laipns un pavaicājiet viņam, vai viņš zina, par ko te nokļuvis.

—   Arhitekta kungs jums jautā, — Bezmo teica, — vai jūs zināt, kāpēc esat nokļuvis Bastīlijā?

—   Nē, kungs, — jaunais cilvēks mierīgi atbildēja, — nezinu.

—   Tas taču nav iespējams! — Aramiss uztraukti iesaucās. — Ja jūs nezinātu sava aresta cēloni, jūs justos satracināts.

—   Sākumā tā arī bija.

—   Kāpēc tad jūs pārstājāt dusmoties?

—   Es kļuvu prātīgāks.

—  Savādi, — Aramiss noteica.

—  Apbrīnojami, vai ne? — Bezmo apvaicājās.

—  Vai drīkst zināt, kas tad jūs padarīja prātīgu? — Aramiss jautāja.

—  Es nonācu pie secinājuma, ka Dievs nevar mani sodīt, ja jau neesmu neko grēkojis.

—   Bet kas tad ir cietums, ja ne sods?

—   Es īsti nezinu, — jauneklis atbildēja. — Varu vienīgi teikt, ka tagad domāju citādi nekā pirms septiņiem gadiem.

—  Jūsos klausoties un redzot jūsu padevību, varētu domāt, ka jūs pat mīlat cietumu.

—  Es ar to samierinos.

—   Pārliecībā, ka kādreiz atgūsiet brīvību?

—  Kungs, es neesmu pārliecināts, es tikai ceru; varu atzīties, ka ar katru dienu šī cerība kļūst vājāka.

—   Kāpēc gan lai jūs neatgūtu brīvību? Jūs taču agrāk bijāt brīvs?

—   Veselais saprāts neļauj man cerēt uz atbrīvošanu; kāpēc tad vajadzēja mani iesēdināt, lai pēc tam atbrīvotu?

—  Cik jums gadu?

—   Es nezinu.

—  Kā jūs sauc?

—  Es esmu aizmirsis vārdu, kādā mani sauca.

—   Kas ir jūsu vecāki?

—   Es nekad neesmu viņus pazinis.

—   Bet tie cilvēki, kas jūs uzaudzināja?

—   Viņi mani nesauca par savu dēlu.

—   Vai jūs pirms sava ieslodzījuma kādu mīlējāt?

—   Es mīlēju savu aukli un puķes.

—   Un viss?

—  Vēl es mīlēju savu sulaini.

—   Vai jums ir žēl šo cilvēku?

—   Es ļoti raudāju, kad viņi nomira.

—   Vai viņi nomira pirms vai pēc aresta?

—  Viņi nomira dienu pirms manas aizvešanas.

—  Abi uzreiz?

—  Jā, vienlaikus.

—   Kā jūs aizveda?

—   Pie manis atbrauca kāds cilvēks, iesēdināja karietē, aizslēdza durvis un atveda šurp.

—   Vai jūs pazītu šo cilvēku?

—   Viņš bija maskā.

—    Cik neparasts stāsts, vai ne? — Bezmo pačukstēja Aramisam. Aramisam aizrāvās elpa.

—   Jā, neparasts.

—   Visdīvainākais ir tas, ka viņš man nekad nav tik sīki stāstījis.

—   Varbūt tāpēc, ka jūs viņu nekad neesat izjautājis, — Aramiss piezīmēja.

—   Varbūt, — Bezmo atteica, — es neesmu ziņkārīgs. Nu, kāda jums liekas kamera? Skaista?

—   Lieliska.

—   Paklājs…

—   Krāšņs.

—   Varu saderēt, ka pirms aresta viņam tāda nebija.

—   Es arī tā domāju.

Aramiss atkal pievērsās jauneklim.

—   Vai jūs neatceraties kāda nepazīstama cilvēka apmeklējumu?

—   Kā tad! Trīs reizes bija atbraukusi sieviete, kas bija aizsegusies ar biezu plīvuru, ko viņa pacēla tikai, kad mūs ieslēdza un mēs palikām divatā.

—   Vai jūs atceraties šo sievieti?

—   Atceros.

—    Par ko viņa runāja ar jums? Jauneklis skumji pasmaidīja.

—   Viņa jautāja man to pašu, ko jūs: vai man klājas labi un vai es negarlaikojos.

—   Ko viņa darīja, kad ieradās pie jums vai atvadījās?

—   Cieši apskāva mani un skūpstīja.

—   Vai jūs viņu atceraties?

—   Ļoti labi.

—   Es gribētu zināt, vai jūs atceraties viņas seju?

—  Jā.

—   Tātad, ja jūs nejauši atkal sastaptos, jūs viņu pazītu?

—   O, protams!

Aramisa sejā pavīdēja apmierināts smaids.

Šajā brīdi Bezmo izdzirdēja cietumsarga soļus, kas kāpa augšup pa trepēm.

—   Vai mums nav laiks iet? — viņš pačukstēja Aramisam.

Aramiss acīmredzot bija uzzinājis visu, ko vēlējās.

—   Kā jums tīk, — viņš atbildēja.

Redzēdams, ka viņi grasās aiziet, jauneklis pieklājīgi paklanījās. Bezmo atbildēja ar vieglu mājienu, bet Aramiss, ko jaunekļa nelaime, šķiet, bija aizkustinājusi, zemu paklanījās cietumniekam.

Viņi izgāja. Bezmo aizslēdza durvis.

—   Nu, kā? — Bezmo uz trepēm apvaicājās. — Ko jūs teiksiet par to visu?

—   Dārgo komandant, es atklāju noslēpumu, — Aramiss atteica.

—   Vai patiešām? Kas tad tur slēpjas?

—   Šī jaunekļa mājā notikusi slepkavība.

—   Nevar būt!

—  Kā tad citādi! Sulainis un aukle nomiruši vienā un tajā pašā dienā. Droši vien inde.

—   Ai, ai, ai!

—   Ko jūs par to teiksiet?

—   Tas līdzinās patiesībai… Vai patiešām šis jauneklis ir slepkava?

—   Kas tad jums to saka? Kā jūs varat turēt aizdomās par slepkavību nelaimīgo bērnu?

—  Jā, jā, tas ir aplam.

—    Mājā, kurā viņš dzīvoja, tika izdarīts noziegums; ar to pietiek. Varbūt viņš redzēja noziedzniekus un tie tagad baidās, ka viņš tos nenodod.

—   Velns parāvis, ja es zinātu, ka tā noticis, es divkāršotu viņa uzraudzību.

—   Liekas, viņam nav nekādas vēlēšanās bēgt!

—   O, jūs nezināt, kādi ir šie cietumnieki!

—   Vai viņam ir grāmatas?

—   Neviena pati; uz visstingrāko aizliegts viņam tās dot.

—  Tik stingri.

—  To aizliedza pats Mazarīni.

—  Šis aizliegums ir pie jums?

—  Jā, monsinjor. Ja vēlaties, es jums parādīšu, kad atgriezīsimies mājās.

—  Ļoti vēlos, es interesējos par autogrāfiem.

—   Es varu galvot, ka tas ir īsts; tikai tur ir viens labojums.

—   Labojums! Kas tad nosvītrots.

—  Skaitlis.

—  Skaitlis?

—  Jā. Sākumā uzrakstīts: uzturam 50 livru.

—  Tā kā prinčiem?

—   Kā jūs saprotat, kardināls pamanīja savu kļūdu: viņš nosvītroja nulli un pirms piecnieka pierakstīja vieninieku. Starp citu…

—   Nu?

—  Jūs man neko neteicāt par līdzību.

—  Jā, un gluži vienkārša iemesla dēļ: dārgais Bezmo, nekādas līdzības nav!

—   Nevar būt!

—  Ja arī ir, tad tikai jūsu iztēlē; ja arī tā pastāvētu īstenībā, tad man liekas, ka jūs rīkotos prātīgi, ja nevienam par to neteiktu.

—  Jums taisnība.

—   Karalis Ludviķis XIV droši vien sadusmotos uz jums, ja pēkšņi uzzinātu, ka jūs izplatāt baumas par kādu no viņa pavalstniekiem, kas nekaunīgi uzdrošinās būt līdzīgs viņam.

—  Jā, jums taisnība, — pārbiedētais Bezmo nosvepstēja, — bet to es pastāstīju tikai jums; es pilnīgi paļaujos uz jūsu klusēšanu, monsinjor.

—   Varat būt mierīgs.

Tā sarunādamies, viņi atgriezās Bezmo dzīvoklī; komandants izvilka no skapja grāmatu, kas līdzinājās tai, ko viņš rādīja Aramisam iepriekš, tikai šī bija aizslēgta.

Šīs slēdzenes atslēgu Bezmo vienmēr nēsāja sev līdzi, uzvērtu atsevišķā gredzenā.

Uzlicis grāmatu uz galda, viņš to atvēra uz „M" burtu un parādīja Aramisam ierakstu ailē, kur bija paredzētas piezīmes:

„Nedot nevienu grāmatu, vissmalkākā veļa, eleganti tērpi; nekādas pastaigas, cietumsargu maiņas un satikšanās.

Tiek atļauti mūzikas instrumenti, visas iespējamās ērtības un kon- forts; uzturam piecpadsmit livru. Ja tas izrādīsies nepietiekami, Bezmo kungs var prasīt vairāk."

—   Nudien vajadzēs prasīt, lai pieliek, — Bezmo noteica.

Aramiss aizvēra grāmatu.

—   Jā, — viņš sacīja, — to rakstījis Mazarīni, es pazīstu viņa rokrakstu. Tagad, dārgo komandant, — viņš turpināja, it kā iepriekšējā sarunu tēma būtu izsmelta, — ja jums tīk, pievērsīsimies mūsu sīkajiem rēķiniem.

—   Kad pavēlēsiet ar jums norēķināties. Nosakiet pats termiņu.

—    Termiņu nevajag; uzrakstiet vienkārši parādzīmi par simt piecdesmit tūkstošu franku saņemšanu.

—  Jāsamaksā, kad uzrādītājs pieprasīs?

—   Jā. Jūs taču saprotat, ka es gaidīšu, kamēr jūs pats nevēlēsieties man atdot naudu.

—   Es par to neuztraucos, — Bezmo smaidīdams teica, — bet es jau esmu iedevis jums divas parādzīmes.

—   Es tās tūlīt saplēsīšu.

Aramiss parādīja komandantam parādzīmes un tās tūlīt saplēsa.

Tādas uzticēšanās pārliecināts, Bezmo bez svārstīšanās parakstīja parādzīmi par simt piecdesmit tūkstošiem franku, kurus viņš apņēmās samaksāt prelātam pēc pirmā pieprasījuma.

Aramiss, kas skatījās komandantam pār plecu, kamēr tas rakstīja, nelasījis iebāza parādzīmi kabatā, un tas Bezmo pilnīgi nomierināja.

—  Jūs taču nedusmosieties uz mani, ja es jums nolaupīšu kādu ieslodzīto? — Aramiss ieteicās.

—   Kā tā?

—   Izgādāšu viņam apžēlošanu. Es taču jums teicu, ka mani ļoti interesē nabaga Seldons.

—   Ak jā!

—   Ko jūs par to teiksiet?

—   Tā ir jūsu darīšana; dariet ko gribat. Es redzu, ka jūsu rokas sniedzas tālu.

— Palieciet sveiks!

Aramiss aizgāja, visa laba vēlējumu pavadīts.

VII

Divas draudzenes

Kamēr Bezmo kungs rādīja Aramisam Bastīlijas gūstekņus, pie de Beljēras kundzes nama durvīm apstājās kariete, un no tās izkāpa jauna, zīdā tērpta sieviete.

Kad mājas saimniecei pavēstīja par Vanelas kundzes ierašanos, viņa bija iegrimusi kādas vēstules lasīšanā, kuru steidzīgi paslēpa, steigdamās pretī viešņai.

Margarita Vanela sāka viņu skūpstīt, spieda roku un neļāva izteikt ne vārda.

—   Mana dārgā, — viņa čaloja, — tu mani esi pavisam aizmirsusi! Pavisam aizrāvusies galma svētkos!

—   Es pat nepiedalījos kāzās.

—   Ar ko tad tu esi tik aizņemta?

—   Gatavojos doties uz Beljēru.

—   Tu gribi kļūt par laucinieci? Man patīk, ka tu tā aizraujies. Bet tu esi bāla.

—   Es jūtos lieliski.

—  Jo labāk, citādi es pavisam izbijos. Zini, ko man teica?

—   Vai nu mazums ko melš!

—   Es tev varētu visu izstāstīt, bet baidos, ka tu dusmosies.

—   Nekad! Tu taču pati jūsmoji, cik man ir mierīgs raksturs.

—   Tad, lūk, dārgā marķīze, runā, ka kopš zināma laika tu vairs neskumsti tā kā agrāk pēc nabaga de Beljēra kunga!

—   Tās ir ļaunas tenkas, Maragarita; es skumstu un vienmēr skumšu pēc vīra; tomēr pagājuši jau divi gadi kopš viņa nāves. Man ir tikai divdesmit astoņi gadi, un sēras pēc aizgājēja nevar aizņemt visas manas domas. Tu būtu pirmā, kas tam neticētu.

— Kāpēc gan ne? Tev ir tik maiga sirds! — Vanelas kundze indīgi iebilda.

—  Tava sirds arī ir maiga, bet man tomēr nešķiet, ka sirdēsti tevi būtu pārlieku nomākuši.

Šajos vārdos izskanēja tiešs mājiens uz Margaritas un Fukē attiecību pārtraukšanu un ari diezgan skaidrs pārmetums par vieglprātību.

Tas lika Margaritai pilnīgi zaudēt savaldīšanos, un viņa iekliedzās:

—   Tad es tev pastāstīšu! Runā, ka tu esot iemīlējusies, Elīza.

Viņa nenolaida acis no de Beljēras kundzes, kura neviļus nosarka.

—  Nelaimīgās sievietes: katrs cenšas viņas apmelot, — pēc īsa klusuma brīža marķīze ieteicās.

—   O! Tevi, Elīza, gan neapmelo.

—   Kā tad ne, ja stāsta, ka es esmu iemīlējusies?

— Vispirms, ja tā ir patiesība, tad tā nav apmelošana, bet tikai tenkošana, un turklāt — tu neļāvi man pabeigt, — runā, ka, kaut arī tu esi iemīlējusies, tomēr sargā savu tikumu ar zobiem un nagiem, un tevi grūtāk sasniegt kā Danaju*, kaut arī tai bija bronzas tornis.

—   Tu esi ļoti asprātīga, — de Beljēras kundze trīsēdama izdvesa.

—  Tu man vienmēr glaimo, Elīza… Vārdu sakot, tevi uzskata par nepielūdzamu un nepieejamu. Tā kā redzi — tevi nebūt neapmelo… Par ko tu domā?

— Ja jau runā, ka es esmu iemīlējusies, tad droši vien min arī kādu vārdu.

—   Protams.

—  Mani pārsteidza, ka tu pieminēji Danaju. Šis vārds neviļus liek domāt par zelta lietu, vai ne?

—  Tu vēlies atgādināt, ka Jupiters pārvērtās par zelta lietu Danajas

dēļ?

—   Tātad mans iemīļotais… tas, ko tu uzskati par manu…

Danaja — grieķu mitoloģijā Argosas valdnieka Akrisija meita, kuras tēvam pareģoja nāvi no mazdēla rokas. Tādēļ viņš ieslēdza meitu nepieejamā tornī, bet dievs Zevs tur iekļuva zelta lietus veidā.

—  Atvaino, es esmu tava draudzene un neko neuzskatu.

—   Pieņemsim… Nu, tad nelabvēļi…

— Labi, es tev nosaukšu viņa vārdu. Tikai nebīsties, tas ir ļoti ietekmīgs cilvēks…

—  Turpini.

Marķīze jutās kā notiesātā, kas gaida nāves sodu, un līdz sāpēm sažņaudza rokas, tā ka viņas koptie nagi iespiedās delnā.

—Tas ir ļoti bagāts cilvēks, — Margarita turpināja, — varbūt pat visbagātākais. Viņu sauc…

Marķīze aizmiedza acis.

— Hercogs Bakingems, — skaļi smiedamās, Margarita beidzot izteica.

Bulta trāpīja mērķī. Bakingema vārds, ko marķīze izdzirda gaidītā vārda vietā, bija viņai kā slikti uztrītais cirvis, kas uz ešafota de Šalē un de Tū * nenocirta vis galvas, bet tikai iecirtās kaklā.

Tomēr viņa drīz vien atguvās.

—Tu nudien esi asprātīga un sagādāji man patīkamu izklaidēšanos. Tavs joks bija apburošs… Es ne reizes neesmu redzējusi Bakingema kungu-

—   Ne reizes? — Margarita pārjautāja, pūlēdamās nesmieties.

—  Es neesmu nekur bijusi, kopš hercogs dzīvo Parīzē.

—  O, var jau arī neredzēties, bet sarakstīties, — Vanelas kundze uz to atteica, draiskulīgi ar kājiņu norādīdama uz papīru, kas mētājās uz paklāja.

Marķīzs de Šalē, Anrī de Taleirāns, dz. 1599. g., sodīts ar nāvi Nantē 1626. g. par piedalīšanos sazvērestībā pret kardinālu Rišeljē. Cerēdami, ka nāves soda atlikšana varētu de Šalē glābt, viņa draugi paslēpa bendi, bet to piekrita aizstāt divi noziedznieki, kuriem apsolīja brīvību. Nemākulīgajiem bendēm izdevās nocirst de Šalē galvu tikai ar divdesmit devīto cirtienu.

Fransuā Ogists de Tū (1607-1642) sodīts ar nāvi par to, ka zināja par sazvērestību pret Rišeljē, bet nepaziņoja, jo viens no tās galvenajiem organizatoriem bija viņa draugs, marķīzs de Senmars. Bende deva viņam septiņus cirtienus.

Marķīze nodrebēja. Tā bija aploksne, kurā atradās vēstule, ko viņa lasīja pirms draudzenes ierašanās. Uz tās bija ģerbonis ar superintendanta zīmogu.

De Beljēras kundze pavirzījās tālāk uz dīvāna un it kā nejauši pārklāja aploksni ar savas platās zīda kleitas ielocēm.

—   Paklau, — viņa ieteicās, — Margarita, vai tu patiešām tik agri atbrauci pie manis, tikai lai izstāstītu man visas šīs blēņas?

—    Nē, es atbraucu, lai satiktu tevi un atgādinātu mūsu kādreizējo ieradumu, mūsu jauko paražu; atceries, mēs devāmies pastaigā uz Vensenas mežu un tur klusā vietiņā zem ozola runājāmies par tiem, kuri mīlēja mūs un kurus mēs mīlējām.

—   Tu aicini mani pastaigāties?

—   Mani gaida kariete, un trīs stundas es esmu brīva.

—   Margarita, es neesmu apģērbta…. bet, ja tu gribi papļāpāt, mums nemaz nav jādodas uz Vensenas mežu — manā dārzā mēs arī atradīsim kuplu koku, biezu dižskābaržu audzi un mārpuķīšu un vijolīšu paklāju, kuru smarža atplūst līdz pat šejienei.

—   Dārgā marķīze, žēl, ka tu atsakies no mana priekšlikuma… Es tā gribēju tev atklāt savu sirdi.

—   Maragrita, es tev vēlreiz saku, ka mana sirds pieder tikai un vienīgi tev gan šai istabā, gan zem liepas manā dārzā, tāpat kā tur, mežā zem ozola.

—   Man tas nav viens un tas pats… Kad es tuvojos Vensenas mežam, man šķiet, ka manas smagās nopūtas skaidri dzird tur, kurp tās šais dienās plūst.

To dzirdot, marķīze kļuva uzmanīga.

—   Tevi pārsteidz, vai ne… ka es vēl domāju par Senmandē?

—   Par Senmandē! — de Beljēras kundzei izlauzās.

Abu sieviešu skatieni krustojās kā zobeni divkaujas sākumā.

—   Tik lepna kā tu?… — marķīze izmeta, nicīgi pasmaidīdama.

—   Tik lepna kā es!… — Vanelas kundze atteica. — Tāda ir mana daba… Es nepiedodu, ja mani aizmirst, un nieciešu, ja piekrāpj. Ja es viņu pametu, bet viņš raud, es varu iemīlēt no jauna; bet, ja mani pamet smiedamies, es vai zaudēju prātu no mīlestības.

De Beljēras kundze neviļus sakustējās.

„Viņa ir geizsirdīga!" Margaritas prātā atplaiksnīja atziņa.

—   Tātad, — marķīze noteica, — tu neprātīgi mīli Bakingema kungu… es gribēju teikt… Fukē kungu?

Trieciens bija sāpīgs, un Margaritas sirds asiņoja.

—   Tāpēc tu gribēji braukt uz Vensenu… pat uz Senmandē!

—   Es pati nezinu, kurp gribēju braukt; es domāju, ka tu man kaut ko ieteiksi.

—    Nevaru; es taču neprotu piedot. Varbūt es arī neprotu tik dziļi mīlēt kā tu. Ja kāds aizvaino sirdi, tad tas ir uz visiem laikiem.

—   Fukē kungs taču nav aizskāris tavas jūtas, — bērnišķīgā naivumā iebilda Margarita Vanela.

—   Tu ļoti labi saproti, ko es gribu teikt. Fukē kungs nav mani aizvainojis; es neesmu baudījusi viņa labvēlību un cietusi viņa pāridarījumus, bet tev ir iemesls žēloties par viņu. Tu esi mana draudzene, un es neieteiktu tev rīkoties tā, kā tu esi nodomājusi.

—   Kā tu to domā?

—   Nopūtas, kuras tu pieminēji, ir pietiekami daiļrunīgas.

—    Tu mani kaitini! — pēkšņi jaunā sieviete iesaucās kā cīkstonis, kas sakopojis visus spēkus un ir gatavs dot pēdējo triecienu. — Tu domā tikai par manām vājībām un kaislībām, bet aizmirsti par manu godīgumu un augstsirdību. Ja es arī patlaban jūtu simpātijas pret Fukē kungu un pat speru viņam pretī soli, tad varu atklāti atzīties, ka tas ir tikai tāpēc,ka mani ļoti satrauc viņa liktenis, jo, manuprāt, viņš ir viens no nelaimīgākajiem cilvēkiem zemes virsū.

—   Ā! — marķīze izdvesa, piespiedusi roku pie krūtīm. — Vai tad noticis vēl kaut kas?

—    Mana dārgā, pirmais jaunums ir tāds, ka karalis visu savu labvēlību, ko tas veltīja Fukē kungam, atdevis Kolbēram.

—   Jā, es esmu par to dzirdējusi.

—   To var lieliski saprast — pēc tam, kad atklājās Belilas noslēpumi.

—   Man gan apgalvoja, ka galu galā tas nācis Fukē kungam tikai par labu.

Margarita sāka tik ļauni smieties, ka de Beljēras kundze labprāt būtu ietriekusi dunci viņai pašā sirdī.

—   Mana dārgā,— Margarita turpināja, — tagad jau vairs nav runa par Fukē kunga goda, bet gan viņa paša glābšanu. Nepaies ne trīs dienas, kad kļūs skaidrs, ka finansu ministrs ir galīgi izputējis.

—  O! — marķīze iebilda un arī savukārt pasmaidīja. — Tā kā par ātru.

—   Es minēju trīs dienas, jo man patīk maldināt sevi ar cerībām. Visticamāk, ka katastrofa notiks šodien pat.

—   Kāpēc?

—   Visvienkāršākā un banālākā iemesla dēļ: Fukē kungam vairs nav naudas.

—   Dārgā Margarita, finansu pasaulē gadās tā, ka šodien cilvēkam nav ne graša, bet rīt viņš apgroza miljonus.

—   Tā ar Fukē kungu varēja notikt tad, kad viņam bija divi bagāti un veikli draugi, kas no visām lādēm prata izvilkt viņam naudu; tagad šie draugi ir miruši un Fukē kungam nav no kurienes pasmelt miljonus, kurus karalis vakar prasīja.

—   Miljonus? — marķīze šausmās iekliedzās.

—   Četrus miljonus… pāra skaitlis.

—   Nelietīgā sieviete, — de Beljēras kundze, ko bija nomocījis šis cietsirdīgais prieks, pie sevis nočukstēja, tomēr saņēma dūšu un atcirta: — Es domāju, ka Fukē kungam atradīsies četri miljoni.

—  Ja viņam ir četri miljoni, ko karalis lūdz šodien, varbūt viņam to nebūs pēc mēneša, kad karalis lūgs atkal.

—   Karalis atkal prasīs no viņa naudu?

—   Protams; tāpēc jau es saku, ka Fukē kungs neizbēgami izputēs. Aiz patmīlības viņš neatteiksies dot naudu, bet, kad tās nepietiks — viņš būs pagalam.

—   Tev ir taisnība, — marķīze trīcošā balsī teica, — plāns ir labi izdomāts, Saki lūdzu, vai Kolbēra kungs tik ļoti ienīst Fukē kungu?

—  Man šķiet, ka viņš to necieš… Kolbēra kungs tagad ir lielā cieņā; viņš iegūst, ja viņu iepazīst tuvāk, jo tad var redzēt, ka viņam ir grandiozas ieceres, liela izturība un savaldība; viņš ies tālu.

—   Vai viņš būs finansu ministrs?

—   Iespējams… Lūk, kāpēc man tik žēl, dārgā marķīze, to nabaga cilvēku, kas mani mīlēja un pat dievināja; lūk, kāpēc es, redzēdama, cik viņš ir nelaimīgs, sirds dziļumos piedevu neuzticību… ko viņš nožēlo, spriežot pēc dažām pazīmēm; lūk, kāpēc es vēlējos viņu mierināt un dot labu padomu: droši vien viņš saprastu manu rīcību un būtu man pateicīgs.

Marķīze, ko šis labi aprēķinātais uzbrukums kā trāpīga artilērijas uguns bija galīgi apdullinājis un iznīcinājis, nesaprata, ko lai atbild un ko lai domā.

—    Kāpēc tad jums neaizbraukt pie Fukē kunga? — viņa beidzot izteica slepenā cerībā, ka Margarita necentīsies dot nāvīgu triecienu jau uzvarētajam ienaidniekam.

—   Es patiešām sāku par to nopietni domāt. Nē, tomēr man neklājas spert pirmo soli. Protams, Fukē kungs mani mīl, bet viņš ir pārāk lepns. Es nevaru tā riskēt… Turklāt man jāzaudē vīrs. Tu neko neatbildi… Nu, tādā gadījumā es aprunāšos ar Kolbēra kungu.

Viņa smaidīdama piecēlās, lai atvadītos. Marķīze nebija spējīga piecelties.

Margarita paspēra dažus soļus, izbaudīdama savas sāncenses pazemojumu un sāpes; pēkšņi viņa apvaicājās:

—   Vai tad tu mani nepavadīsi?

Bāla un atturīga marķīze piecēlās, nepievērsdama uzmanību aploksnei, ko viņa sarunas laikā rūpīgi centās aizsegt ar saviem svārkiem.

Viņa atvēra durvis uz lūgšanu istabu un, pat nepagriezdama galvu uz Margaritas Vanelas pusi, iegāja tur un aizslēdza aiz sevis durvis.

Tiklīdz marķīze bija aizgājusi, viņas skaudīgā sāncense kā pantera metās virsū aploksnei un to sagrāba. — Ak, tu, liekule! — zobus griezdama, viņa nošņāca. — Kad es ienācu, protams, viņa lasīja Fukē vēstuli!

Tad viņa savukārt izdrāzās no istabas.

Kad marķīze beidzot atradās drošībā aiz durvīm, viņa juta, ka spēki viņu galīgi atstāj; mirkli viņa stāvēja bāla un stinga kā statuja; tad kā statuja, ko apgāž stiprs viesulis, viņa sagrīļojās un nesamaņā nokrita uz paklāja.

VIII

De Beljēras kundzes sudrabs

Trieciens bija sevišķi spēcīgs, jo tas bija negaidīts. Pagāja ilgs laiks, kamēr marķīze atguvās; atguvusi samaņu, viņa sāka apsvērt briestošos notikumus.

Viņa pārcilāja atmiņā visu, ko bija teikusi nežēlīgā draudzene.

Dabas dotais prāts šajā sievietē drīz vien uzveica neauglīgu līdzjūtību.

Marķīze nepiederēja pie sievietēm, kas nemēģina rīkoties, bet raud un sten par nelaimi.

Ar sastingušajiem pirkstiem viņa saspieda deniņus un kādas desmit minūtes sēdēja, iegrimusi pārdomās; tad pacēla galvu un ar stingru roku piezvanīja.

Viņa bija pieņēmusi lēmumu.

—    Vai aizbraukšanai viss sagatavots? — viņa pavaicāja ienākušajai istabenei.

—    Jā, kundze, bet mēs domājām, ka jūs brauksiet uz Beljēru ne agrāk kā pēc trim dienām.

—   Jūs esat jau iesaiņojušas dārglietas un sudrabu?

—   Jā, kudze, kaut gan parasti mēs šīs lietas atstājam Parīzē; uz laukiem jūs nekad neņemat sev līdzi dārglietas.

Marķīze cieta klusu; tad viņa mierīgā balsī norīkoja:

—   Aizsūtiet pēc mana juveliera.

Istabene aizgāja izpildīt pavēli, bet marķīze iegāja kabinetā un sāka uzmanīgi apskatīt savas dārglietas.

Vēl nekad viņa nebija pievērsusi tādu uzmanību savai bagātībai; šīs dārglietas viņa bija pētījusi tikai tad, kad tās izvēlējās. Šobrīd viņa apbrīnoja rubīnu lielumu un briljantu tīrumu; mazākais defekts vai plankumiņš lika viņai izmist; zelts viņai likās nepietiekami smags, bet dārgakmeņi pārāk sīki.

Pie šīs nodarbības viņu pārsteidza ienākušais juvelieris.

—   Fošē kungs! Liekas, tas bijāt jūs, kas man piegādāja visas dārglietas?

—   Jā, marķīze.

—   Es nevaru atcerēties, cik maksāja šis sudrabs?

—   Kundze, krūzes, kausi, bļodas ar vākiem, tāpat galda piederumi, saldējuma trauciņi un bļodas ievārījuma vārīšanai — viss kopā jums izmaksāja sešdesmit tūkstošus livru.

—   Ak, kungs, vai tik vien?

—   Kundze, tolaik jums likās, ka tas ir ļoti dārgi…

—   Tiesa gan. Es patiešām atceros, ka maksāju dārgi; te tiek vērtēta apstrāde, vai ne?

—   Jā, kundze, gan gravējumi, gan kalumi, gan lējums.

—   Kādu daļu no lietas vērtības dod apstrāde?

—   Trešo daļu, kundze.

—   Mums ir vēl mana vīra sudrabs, ļoti sens.

—    Ā, kundze, tam nav tik smalkas apstrādes. Par to var dot trīsdesmit tūkstošus livru, tikai metāla cenu.

—    Kopā deviņdesmit, — marķīze pie sevis noteica. — Fošē kungs, vēl ir manas mātes sudrabs; atcerieties, vesela kaudze. Es to turēju tikai kā piemiņu.

—   Kundze, tas sudrabs ir vesela bagātība mazāk bagātiem cilvēkiem nekā jūs. Tolaik visas lietas gatavoja ļoti masīvas, nevis tādas kā tagad. Tādus traukus gan nav pieņemts likt uz galda: tie ir pārāk raupji.

—   Tas ir tieši tas, kas vajadzīgs! Cik tie sver?

—    Vismaz par piecdesmit tūkstošiem livru. Es nemaz nerunāju par milzīgajām skaistajām bufetes vāzēm — tās vien ir desmit tūkstošus livru vērtas.

—   Simt piecdesmit! — marķīze čukstēja. — Vai jūs esat pārliecināts par šiem skaitļiem, Fošē kungs?

—   Jā, kundze. Nav jau grūti arī nosvērt.

—  Tagad pāriesim pie citām lietām, — de Beljēras kundze turpināja.

Viņa atvēra dārglietu lādīti.

—   Es pazīstu šos smaragdus, — juvelieris teica, — es pats tos ieliku ietvarā; vislabākie smaragdi galmā, nē, piedodiet, — vislabākie pieder de

Šatiljonas kundzei; viņa tos saņēmusi no Giziem; bet jūsu ir otrie labākie.

—   Cik tie ir vērti? Vai ir iespējams tos pārdot?

—   Kundze, jūsu dārglietas pirks labprāt: visi zina, ka jums ir labākā dārgakmeņu izlase Parizē. Jūs neesat no tām dāmām, kas maina nopirkto; jūs vienmēr pērkat pašu labāko un protat to saglabāt.

—   Cik tad var dot par šiem smaragdiem?

—   Simt trīsdesmit tūkstošus livru.

Marķīze ierakstīja šo skaitli savā piezīmju grāmatiņā.

—   Bet par šo rubīnu kaklarotu? — viņa noprasīja.

—   Lieliski rubīni. Es nemaz nezināju, ka jums tie ir.

—   Novērtējiet.

—    Divsimt tūkstoši livru. Viens pats vidējais ir jau simt tūkstošus vērts.

—   Jā, jā, es arī tā domāju, — marķīze piebalsoja. — Tagad briljanti. Man ir vesela kaudze brilajntu: gredzenos, ķēdītēs, karuļos, auskaros! Ātrāk novērtējiet tos, Fošē kungs.

Juvelieris apbruņojās ar lupu, izņēma svarus, nosvēra, rūpīgi apskatīja un klusi pie sevis saskaitīja.

—   Visi šie akmeņi marķīzes kundzei var ienest katru gadu četrdesmit tūkstošus livru.

—  Tātad, pēc jūsu domām, tie ir astoņdesmit tūkstošus livru vērti?..

—   Apmēram.

—   Es arī tā domāju. Bez šaubām, nerēķinot ietvaru.

—   Jā, kundze. Ja man uzticētu šīs mantas pirkt vai pārdot, tad es par komisijas naudu ņemtu tikai zeltu, kas ir šo dārgakmeņu ietvaros, un nopelnītu kādus divdesmit piecus tūkstošus livru.

—   Vai jūs tādā gadījumā neuzņemtos šo lietu pārdošanu ar noteikumu, ka jūs man par dārgakmeņiem samaksāsiet tūlīt un skaidrā naudā?

—    Ko jūs, kundze? — iesaucās apstulbušais juvelieris. — Vai patiešām jūs gribat pārdot savus briljantus?..

—    Fošē kungs, klusāk, un lūdzu neuztraucieties; dodiet man tikai atbildi. Jūs esat godīgs cilvēks un jau trīsdesmit gadus piegādājat mūsu ģimenei dārglietas, pazināt gan manu tēvu, gan māti, kuri izdarīja pasūtījumus vēl jūsu vecākiem. Es ar jums runāju kā ar draugu; vai jūs vēlaties saņemt zelta ietvarus par to, ka nopirksiet visu no manis par skaidru naudu?

—   Astoņsim tūkstoši livru! Tā ir tik milzīga summa! Tādu ir grūti sadabūt!

—   Es zinu.

—   Padomājiet, kundze, kādas tenkas sacelsies jūsu aprindās, kad izplatīsies vēsts, ka jūs pārdodat savas dārglietas!

—   Neviens par to neuzzinās… Jūs man izgatavosiet tieši tādas pašas dārglietas, tikai ar neīstiem akmeņiem. Nestrīdieties — tāda ir mana griba. Pārdodiet visu pa daļām, pārdodiet dārgakmeņus vienus pašus bez ietvariem.

—   Akmeņus vien ir vieglāk pārdot… Princis meklē dārglietas un dārgakmeņus princeses tualetēm. Jau izsludināts konkurss. Princim es viegli varu pārdot jūsu akmeņus par simt tūkstošiem livru. Es esmu pārliecināts, ka tie izrādīsies labāki par visiem citiem.

—   Kad jūs to varat nokārtot?

—   Trīs dienu laikā.

—   Labi, un pārējo jūs pārdosiet citām personām.

—    Kundze, es jūs lūdzu, pārdomājiet labi… Ja jūs steigsieties, tad pazaudēsiet ap simt tūkstošiem livru.

—    Es esmu gatava pazaudēt kaut vai divsimt. Vēlos, lai viss būtu nokārtots jau šodien līdz vakaram. Vai jūs esat ar mieru?

—  Jā, marķīze… Neslēpšu, ka šajā darījumā es nopelnīšu piecus tūkstošus pistoļu.

—   Jo labāk. Kā jūs samaksāsiet man?

—   Ar zeltu vai Lionas bankas papīriem, ko var realizēt pie Kolbēra kunga.

—    Kopā ar traukiem iznāk miljons, — marķīze čukstēja. — Fošē kungs, ņemiet arī zeltu un sudrabu. Sakiet, ka es tos vēlos pārkausēt pēc tādiem modeļiem, kas man labāk patīk.

—   Klausos, marķīze.

—    Zeltu, kas man pienāksies par traukiem, ielieciet lādītē un lai kāds no jūsu pārdevējiem pavada šo lādi tā, lai mani ļaudis nepamana; lai pārdevējs gaida mani karietē.

—   Manas sievas karietē? — juvelieris apvaicājās.

—   Ja vēlaties, es varu izmantot jūsu karieti.

—   Labi, marķīze.

—   Aizvest sudrabu jums palīdzēs trīs mani cilvēki.

—   Klausos, kundze.

Marķīze pazvanīja.

—   Lieciet, lai Fošē kungam piebrauc furgonu.

Juvelieris paklanījās un aizgāja; pa ceļam viņš paskaidroja, ka marķīze likusi pārkausēt visus savus vecos traukus un izgatavot jaunus modernākā stilā.

Pēc trim stundām marķīze ieradās pie Fošē kunga un saņēma no viņa Lionas bankas papīrus par astoņsimt tūkstošiem livru un divsimt piecdesmit tūkstošus livru zelta monētās, kas bija saliktas lādē, kuru pārdevējs ar pūlēm aiznesa līdz Fošē kundzes karietei.

Šo karieti, kas atgādināja māju uz riteņiem, apbrīnoja viss kvartāls; no augšas līdz apakšai tā bija noklāta ar alegoriskiem zīmējumiem un mākoņiem, nokaisītiem ar zelta un sudraba zvaigznēm.

Dižciltīgā dāma iesēdās šais ērmotajos ratos līdzās pārdevējam, kas bija iespiedies kaktiņā, baidīdamies aizskart pat marķīzes kleitu.

Pārdevējs uzsauca kučierim, kurš ļoti lepojās ar to, ka ved marķīzi:

—   Uz Senmandē!

IX

Pūrs

Fošē kunga zirgi bija solīda vecuma vilcēji ar kājām kā stabi. Tāpat kā kariete, tie bija nākuši pasaulē jau gadsimta pirmajā pusē.

Protams, tie nespēja traukties kā Fukē kunga angļu rikšotāji, un vajadzēja divas stundas, lai viņi pārvarētu attālumu līdz Senmandē.

Maķīze apstājās pie durvīm, ko labi pazina, kaut arī bija redzējusi tikai vienu reizi.

Viņa izņēma no kabatas atslēgu, ielika to slēdzenē un pagrūda durvis, kas bez trokšņa atvērās.

Tad viņa pavēlēja kalpotājam uznest lādi otrajā stāvā.

Lāde izrādījās tik smaga, ka pārdevējam bija jāsauc palīgā kučieris.

Lādi nolika mazā istabiņā — ne gluži priekšistabā, ne gluži buduārā, kas bija blakus zālei, kurā mēs varējām vērot Fukē kungu pie marķīzes kājām.

De Beljēra kundze iedeva kučierim luidoru, apveltīja pārdevēju ar apburošu smaidu un abus atlaida.

Viņa pati aiz abiem aizslēdza durvis un palika istabiņā viena.

Kaut arī kalpus nekur nemanīja, viss bija sagatavots viešņas uzņemšanai.

Kamīnā dega uguns, svečturos bija iespraustas sveces, uz etažeres stāvēja uzkožamie, vīns un augļi, uz galdiem — grāmatas, bet japāņu vāzēs bija ielikti svaigu ziedu pušķi.

Tas atgādināja apburtu namu.

Marķīze aizdedzināja sveces, pasmaržoja ziedus, tad apsēdās un iegrima pārdomās.

Viņa apsvēra, kā lai atstāj naudu Fukē tā, lai viņš neuzminētu, no kā tā ir. Viņu aizrāva doma, kas pirmā iešāvās prātā.

Vienkārši jāpiezvana, jāizsauc Fukē un pašai jāaizbēg; atvedusi viņam miljonu, viņa jutīsies laimīgāka, nekā ja pati būtu to atdevusi.

Bet Fukē uzminēs patiesību un droši vien atteiksies pieņemt kā dāvanu naudu, ko viņš varbūt pieņemtu kā aizdevumu, un visa iecere ies zudumā.

Lai pilnībā sasniegtu mērķi, šis solis bija nopietni jāpārdomā, jāpārliecina superintendants par viņa stāvokļa bezcerīgumu, jāizmanto visa daiļrunība, uz kādu spējīga draudzība, bet, ja tās izrādītos par maz, tad jāmodina viņā kaisle, kam neviens nespēj pretoties.

Superintendantu pazina kā ļoti lepnu un goda jautājumos nepielūdzamu cilvēku; viņš ne par ko nepieļautu, ka sieviete viņa dēļ zaudē tik daudz naudas. Nē, viņš pretotos, cik vien spētu, un tikai iemīļotā varētu salauzt viņa stūrgalvību.

Bet vai Fukē viņu mīlēja?

Vai šis vieglprātīgais cilvēks, kas tik viegli aizrāvās, spēja palikt pie vienas sievietes, kaut arī tā būtu eņģelis?

— Lūk, tas man arī jānoskaidro, — marķīze apņēmās, — kas zina, varbūt sirds, ko es tā vēlos iegūt, pārbaudot izrādīsies zemiska un nelie- tiga… Nē, pietiek! — viņa iesaucās. — Pietiek šaubu un svārstišanās, laiks sākt pārbaudi! Ir laiks!

Viņa paskatījās pulkstenī.

— Tagad ir septiņi, viņam jābūt mājās: šajā laikā viņš strādā. Drošāk!

Drudžainā nepacietībā viņa piegāja pie spoguļa, uzsmaidīja savam attēlam un piespieda slepeno atsperi, kas iedarbināja zvanu.

Tad, it kā jau iepriekš būtu cīņas nomocīta, noslīga ceļos un ar abām rokām satvēra galvu.

Pēc minūtēm desmit atvērās durvis. Ienāca Fukē.

Viņš bija bāls; viņa seju apēnoja smagas domas.

Acīmredzot ministrs bija stipri norūpējies, ja tik ilgi kavējās ierasties uz mīlas aicinājumu, viņš — cilvēks, kam bauda bija pats svarīgākais dzīvē.

Bezmiega nakts un smago domu nomocīts, Fukē bija it kā sakrities; viņa raksturīgā bezrūpīgā izteiksme bija pazudusi un ap acīm vīdēja tumši loki.

Tomēr viņš joprojām bija skaists, stāja dižciltīga, bet skumjā rieva pie mutes, kas šā cilvēka sejā parādījās reti, radīja tajā neredzētu izteiksmi, kas padarīja viņu jaunāku.

Melnā tērpā ar baltām mežģīnēm uz krūtīm superintendants domīgi apstājās uz tās istabas sliekšņa, kur viņš tik bieži bija radis ilgoto laimi.

Viņa drūmais miers un skumjais smaids atstāja uz de Beljēras kundzi neizdzēšamu iespaidu.

Sievietes acis mīļotā vīrieša vaibstos vienmēr pratīs saskatīt lepnumu vai ciešanas; kā atalgojumu par sievietes vājumu daba tai devusi īpašu jutīgumu.

Uzmetusi vienu vienīgu skatienu Fukē, marķīze nojauta, ka viņš ir dziļi nelaimīgs.

Viņa uzminēja arī to, ka nakti viņš pavadījis bez miega, bet diena nesusi viņam vilšanos.

Viņa tūlīt sajuta jaunu spēku pieplūdumu un juta, ka mīl Fukē vairāk par dzīvību.

Viņa piecēlās un, tuvodamās viņam, teica:

—   No rīta jūs man rakstījāt, ka sākat jau aizmirst mani un ka es, neredzēdamās ar jums, droši vien vairs par jums nedomāju. Kungs, es ierados šeit, lai atspēkotu to, vēl jo vairāk tāpēc, ka jūsu acīs es saskatu…

—   Ko jūs saskatāt, marķīze? — Fukē pārsteigts jautāja.

—  Es redzu, ka jūs vēl nekad neesat mani tik stipri mīlējis kā šajā brīdī; pēc manas rīcības jūs varat redzēt, ka es jūs neesmu aizmirsusi.

—  Marķīze, — Fukē, kura cildenā seja vienā mirklī atmirdzēja priekā, atbildēja, — jūs esat eņģelis, un vīrieši nedrīkst šaubīties par jums; viņiem atliek tikai pielūgt jūs un bikli gaidīt jūsu labvēlību.

—  Tādā gadījumā jūs esat pelnījis šo labvēlību.

Fukē gribēja nomesties viņas priekšā ceļos.

—  Nē, — viņa atturēja, — apsēdieties man līdzās. Ā, pašreiz jums iešāvās prātā nelāga doma!

—   Kāpēc jūs tā domājat, kundze?

—  Jūs nodeva jūsu smaids. Sakiet, par ko jūs domājāt? Nu pasakiet, esiet taču atklāts; starp draugiem nedrīkst būt nekādu noslēpumu!

—   Tad atklājiet arī jūs man, kāpēc tāda bardzība veselus trīs vai četrus mēnešus?

—   Bardzība?

—   Protams. Vai tad jūs man neaizliedzāt sevi apmeklēt?

—   Ak vai, mans draugs, — de Beljēra kundze smagi nopūtās, — jūsu apmeklējums nesa jums lielu nelaimi; manu māju novēro; tās pašas acis, kas redzēja jūs toreiz, var ieraudzīt atkal. Es uzskatu, ka drošāk man atbraukt šurp, nekā jums pie manis; jūs jau tāpat esat nelaimīgs, un es nevēlos, lai manis dēļ jūs kļūtu vēl nelaimīgāks.

Fukē nodrebēja.

Šie vārdi atkal viņam atgādināja finansiālās rūpes, bet viņš jau bija sācis ieslīgt mīlas sapņos.

—  Es esmu nelaimīgs? — viņš izteica, pūlēdamies pasmaidīt. — Jūs to sakāt tik skumji, ka vēl liksiet man noticēt jūsu vārdiem. Vai tiešām šīs burvīgās acis veras manī tikai ar žēlumu? Ak, es tā vēlētos tajās izlasīt citas jūtas.

—  Jūs esat skumjš, nevis es: paskatieties uz sevi spogulī.

—  Es patiešām esmu mazliet bāls, marķīze, bet tas ir no pastiprināta darba; karalis vakar man lūdza naudu.

—  Jā, es zinu, četrus miljonus.

—  Vai patiešām jums tas zināms? — Fukē pārsteigts iesaucās. — Kā jūs to uzzinājāt? Tas taču bija pēc tam, kad karaliene aizgāja, bija palicis tikai viens cilvēks, kad karalis…

—   Jūs redzat, ka es zinu, un ar to pietiek, vai ne? Tātad, mans draugs, turpiniet: karalis lūdza jums…

—  Kā jūs saprotat, marķīze, vajadzēja sameklēt naudu, saskaitīt, ierakstīt grāmatās. Tam visam vajadzīgs laiks. Kopš Mazarīni nāves finansu lietas ir mazliet sajauktas un samudžinātas. Mani kalpotāji ir apkrauti ar darbiem, tāpēc es šonakt negulēju.

—  Tātad jums ir šī summa? — marķīze nemierīgi jautāja.

—   Marķīze, — Fukē jautri atbildēja, — tas gan būtu labs finansu ministrs, kura kasē neatrastos nožēlojami četri miljoni!

—   Es esmu pārliecināta, ka tie jums ir vai būs.

—  Tas ir kā — būs?

—   Viņš vēl pavisam nesen prasīja jums divus miljonus.

—  Nebūt ne, man liekas, ka kopš tā brīža aizritējusi vesela mūžība; bet, lūdzu, beigsim runāt par naudu.

—   Nekā, runāsim tieši par naudu, mans draugs.

—   O!

—   Es tikai tādēļ šeit ierados.

—   Un ko tad jūs par šo tēmu gribat teikt? — ministrs apjautājās un viņa acīs pazibēja tramīga ziņkāre.

—  Sakiet, lūdzu, Fukē kungs, vai finansu ministru var nomainīt?

—  Marķīze, jūs mani pārsteidzat — jūs runājat ar mani kā naudas noguldītāja.

—  Tam ir vienkāršs iemesls: es vēlos noguldīt pie jums kapitālu un tāpēc gribu zināt, vai jūsu firma ir droša.

—   Es patiešām nespēju saprast, kurp virzās mūsu saruna.

—   Dārgais Fukē kungs, es runāju pilnīgi nopietni: man ir kapitāls, kas sarežģī dzīvi. Man ir apnicis pirkt zemi, un es gribētu lūgt kādu no draugiem laist šo naudu apgrozībā.

—   Es domāju, tas nav tik steidzami?

—   Gluži otrādi — ļoti steidzami.

—   Labi. Mēs par to parunāsim vēlāk.

—   Nē, tagad, tāpēc ka es atvedu naudu līdzi.

Viņa norādīja uz lādi; pēc tam atvēra to un Fukē acu priekšā parādījās banknošu sainīši un zelta kaudze.

Fukē bija piecēlies kājās vienlaikus ar de Beljēra kundzi; uz mirkli viņš kļuva domīgs, tad pēkšņi atkāpās, nobāla un atkrita krēslā, aizsedzis seju ar rokām.

—   Ak, marķīze, marķīze!

—   Kas noticis?

—   Par ko jūs mani uzskatāt, ja piedāvājat kaut ko tamlīdzīgu?

—   Ko tad jūs domājāt? Pasakiet.

—    Šī nauda… jūs atvedāt to man, atvedāt, jo dzirdējāt, ka esmu nokļuvis sarežģītā situācijā. Ak, neliedzieties! Es uzminēju. Vai tad es nepazīstu jūsu sirdi?

—   Nu tad lieliski! Ja jūs to pazīstat, tad zināt, ka es jums piedāvāju palīdzību.

—   Tad es uzminēju! — Fukē iesaucās. — Kundze, es nekad jums neesmu devis iemeslu tā apvainot mani.

—    Apvainot jūs! — nobālēdama marķīze izteica. — Cik dīvaini ir cilvēki! Jūs taču teicāt, ka mīlat mani un šīs mīlas vārdā lūdzāt, lai es ziedoju savu godu, savu reputāciju! Bet kad es jums piedāvāju naudu, jūs no tās atsakāties!

—   Marķīze, jums tika dota pilnīga brīvība aizsargāt to, ko jūs saucat par reputāciju un godu. Atstājiet arī man brīvību aizstāvēt manu cieņu. Lai es tieku izputināts, lai man liek samaksāt par visām manām kļūdām, lai mani nomāc vissmagākie sirdsapziņas pārmetumi, bet visu svēto vārdā lūdzu — nedodiet man šo pēdējo triecienu!

—   Fukē kungs, jūs nerunājat saprātīgi, — marķīze pārmeta.

—   Ļoti var būt, marķīze.

—   Un esat nežēlīgs.

Fukē saķēra krūtis, it kā cenzdamies apspiest iekšējo satraukumu.

—    Apberiet mani ar pārmetumiem, marķīze, — viņš nostenēja, — es jums neatbildēšu.

—   Jūs negribat pieņemt no manis draudzības pierādījumu?

—   Negribu.

—   Fukē kungs, paskatieties uz mani.

Marķīzes acis iedegās.

—   Es jums piedāvāju savu mīlestību.

—   O, marķīze! — tas bija vienīgais, ko Fukē spēja izteikt.

—   Vai dzirdat? Es jūs mīlu, mīlu jau sen; arī sievietēm tāpat kā vīriešiem, piemīt veltīgs kauns un veltīga atturība. Es jūs mīlu jau sen, bet negribēju to atzīt.

—   Ak! — Fukē teica, sasizdams rokas.

—  Un, lūk, es jums atzīstos… Jūs uz ceļiem lūdzāties manu mīlestību, es jums atteicu; es biju tikpat akla, kāds jūs esat šobrīd. Tagad es pati piedāvāju jums savu mīlestību.

—   Jā, mīlestību, un tikai mīlestību!

—   Gan mīlestību, gan sevi, gan savu dzīvi! Visu, visu, visu!

—   Es neizturēšu tādu laimi!

—   Vai tad jūs būsiet laimīgs? Runājiet, atbildiet… ja es būšu jūsu, pavisam jūsu?

—   Tā būs augstākā svētlaime!

» — Tad valdiet pār mani. Bet, ja es jūsu dēļ atsakos no aizspriedumiem, tad jums jādara tas pats.

—   Marķīze, nekārdiniet mani!

—   Fukē, vēl viens „nē" — un es tūlīt pat atveru šīs durvis.

Viņa norādīja uz durvīm, kas veda uz ielu.

—  Tad jūs mani vairs nekad neredzēsiet. Ja „jā", tad es sekošu jums visur pat aizvērtām acīm, viena, bez nožēlas, bez kurnēšanas. Un tas ir mans pūrs!

—  Tas ir jūsu posts, — Fukē teica, apgāzdams lādi, tā ka papīri un zelts izbira uz grīdas, — te ir miljoni.

—  Tieši miljons… Te ir manas dārglietas, kuras man vairs nav vajadzīgas, ja jūs mani nemīlat; bet, ja jūs mani mīlat tikpat stipri kā es jūs, tad arī tās man nav vajadzīgas!

—  O, tā man ir pārāk liela laime! Pārāk liela! — Fukē iesaucās. — Es piekāpjos, es padodos, jūsu mīlestība ir uzvarējusi. Es pieņemu pūru…

—  Un te ir pati līgava! — marķīze iesaucās, mezdamās viņa apkampienos.

X

Dieva zeme

Tajā pašā laikā Bakingems un de Vārds kā labi draugi jāja kopā pa ceļu, kas veda no Parīzes uz Kalē.

Bakingems tā steidzās, ka atteicās no lielākās daļas vizīšu.

Viņi devās vienā kopējā vizītē tikai pie prinča, princeses, jaunās karalienes un karalienes atraitnes.

Hercogs noskūpstīja de Gišu un Raulu; pirmajam viņš izteica savu dziļāko cieņu, bet otrajam — savu padevību un mūžīgo draudzību, kuras priekšā laiks un attālums ir bezspēcīgs.

Furgoni ar bagāžu virzījās pa priekšu; pats Bakingems izbrauca vakarā savā karietē visas svītas pavadībā.

De Vārds jutās aizvainots, ka spiests it kā ļauties angļa vadībai, un viņa attapīgais prāts meklēja, kā varētu izvairīties no šīm važām, bet tā arī nekādu izeju neatrada, un viņam vajadzēja ciest sava negantā rakstura un ļaunās mēles dēļ.

Apsvēris visus apstākļus, galu galā de Vārds sasaiņoja savas lietas, noīrēja divus zirgus un, paņēmis par pavadoni tikai vienu sulaini, devās uz pilsētas vārtiem, kur viņam bija jāpārsēžas Bakingema karietē.

Hercogs savu pretinieku uzņēma, cik labi vien iespējams. Viņš pavirzījās sāņus, ļaudams Vardam iekārtoties ērtāk, piedāvāja viņam konfektes un apsedza tā kājas ar sabuļādu. Pēc tam viņi sāka sarunāties par galmu, izvairīdamies runāt par princesi; par princi, neskarot viņa ģimeni; par karaļa māti, neminot viņas vedeklu; par Anglijas karali, nerunājot par viņa māsu.

Tādējādi ceļojums, ko pārtrauca ilgstošas pieturas, izvērtās ļoti patīkams.

Bakingems, kura prāts un izglītība bija īsti franciski, bija sajūsmā, ka izvēlējies tik interesantu ceļabiedru.

Pa ceļam viņi gan uzkoda, gan izmēģināja zirgus, ja pagadījās skaistas pļavas, gan medīja zaķus, jo Bakingemam bija līdzi dzinējsuņi. Tā laiks pagāja nemanot.

Atstādams Franciju, Bakingems visvairāk skuma par jauko francūzieti, ko viņš bija atvedis uz Parīzi; viņa domas bija atmiņas un tātad arī nožēlu pārpilnas.

Kad viņš neviļus kļuva domīgs, de Vārds apklusa un centās viņu netraucēt.

Šis smalkjūtīgums droši vien aizkustinātu Bakingemu un varbūt mainītu viņa attieksmi pret de Vardu, ja tas neskatītos uz viņu ar ļaunām acīm, dzēlīgi smīnēdams.

Instinktīvs naids nav pārvarams: to nekas nevar apslāpēt; reizēm to nosedz pelnu kārta, bet zem tās naids kvēlo vēl spēcīgāk.

Kad visas izklaidēšanās ceļā jau bija izmantotas, viņi beidzot nokļuva Kalē.

Tas notika sestās ceļojuma dienas beigās.

Jau iepriekšējā dienā hercoga ļaudis bija devušies pa priekšu, lai noīrētu laivu, ar ko pārcelties uz nelielo jahtu, kas kursēja gar krastu divu vai trīs lielgabala šāvienu attālumā un pa brīdim apstājās, it kā sajuzdama, ka tās baltie spārniņi nogurst.

Visu hercoga ekipāžu pa daļām aizveda uz jahtu un Bakingemam ziņoja, ka viss ir sagatavots, un, kad vien vēlas, viņš var pārcelties kopā pats ar savu pavadoni — franču muižnieku.

Nevienam nenāca ne prātā, ka franču muižnieks nav hercoga draugs.

Bakingems nodeva pavēli jahtas kapteinim, lai jahta būtu gatavībā; jūra bija mierīga, visas pazīmes solīja lielisku saulrietu, un hercogs nolēma atstāt krastu tikai naktī, bet vakarā pastaigāties pa smilšaino liedagu.

Viņš pievērsa apkārtējo uzmanību lieliskajam skatam: debesis pie horizonta kvēloja kā purpurs, bet pūkainie mākoņi pacēlās no saules ripas līdz pat zenītam kā cita uz citas sakrautas kalnu grēdas.

Siltais gaiss un sāļā jūras elpa, vējiņa maigā žūžošana, tālumā — jahtas tumšās kontūras, kur takelāžas virves savijās kā mežģīnes uz sārto debesu fona; šur tur pie horizonta pieliektas buras, kas līdzinās kaiju spārniem, kad tās slīd virs jūras — tas viss veidoja apbrīnojamu ainavu.

Ziņkārīgo pūlis pavadīja zeltītajās livrejās tērptos sulaiņus, noturēdams pārvaldnieku un sekretāru par saimnieku un viņa draugu.

Tā kā Bakingems bija pelēkos atlasa svārkos un violetā samta kamzolī bez ordeņiem un uzšuvēm, cepuri uzbīdījis uz acīm, bet de Vārds viscaur melnā kā rakstvedis, tad viņus neviens neievēroja.

Hercoga ļaudīm tika pavēlēts pie mola turēt laivu gatavībā, bet ne- piebraukt pie krasta, kamēr hercogs vai viņa draugs nesauc.

—   Saglabājiet mieru, lai ko jūs arī redzēsiet, — hercogs noteica, tīšām uzsvērdams pēdējo frāzi.

Pagājis dažus soļus pa krastu, Bakingems teica de Vardam:

—   Kungs, man liekas, mums ir laiks sākt… Sākas paisums; pēc desmit minūtēm ūdens tā pārpludinās smiltis, pa kurām mēs ejam, ka mēs nejutīsim zemi zem kājām.

—   Milord, es esmu jūsu rīcībā, tikai…

—   Mēs vēl atrodamies uz karaļa zemes; to jūs gribējāt teikt?

—   Jā.

—    Tādā gadījumā iesim tālāk. Vai redzat zemes laukumiņu, ko no visām pusēm ieskauj ūdens? Paisums pieaug, un saliņu drīz appludinās. Šī saliņa noteikti nepieder nevienam, izņemot Dievu Kungu, jo nevienā kartē tā nav atzīmēta. Vai jūs to redzat?

—   Redzu. Mēs pat tagad nevarēsim tur nokļūt sausām kājām.

—   Uz šīs mazās skatuvītes mums būs ļoti ērti. Kā jums šķiet?

—   Es jutīšos labi visur, kur manam zobenam būs tas gods krustoties ar jūsu, milord.

—   Tad iesim turp! Es esmu izmisis, de Varda kungs, ka jums manis dēļ jāslapina kājas; toties jūs varēsiet teikt karalim: „Valdniek, es neesmu cīnījies uz jūsu majestātes zemes." Varbūt tas ir mazliet pārspīlēti, bet tāda nu reiz ir jūsu, franču, daba. Neapvainojieties, tas padara jūsu prātu īpaši pievilcīgu, jo tas raksturīgs tikai jūsu nācijai. Ziniet, de Varda kungs, mums jāpasteidzas, jo ūdens līmenis ceļas un drīz iestāsies nakts.

—   Es nepaātrināju gaitu tikai tāpēc, lai neapsteigtu jūsu gaišību. Milord, vai jūs neesat samērcējis kājas?

—   Vēl ne. Paskatieties uz laivu: redziet, mani ļaudis skatās uz mums un baidās, kaut mēs nenoslīktu. Laiva tik smieklīgi dejo pa viļņu mugurām, ka man no šā skata var piemesties jūras slimība. Atļaujiet man pagriezties pret viņiem ar muguru.

—   Milord, padomājiet, tad saule spīdēs jums tieši acīs.

—    Nu, vakarā tās stari nav tik spilgti un turklāt tā drīz norietēs; varat neuztraukties.

—   Kā vēlaties, milord, es to teicu tikai pieklājības pēc.

—  Saprotu, de Varda kungs, un esmu jums ļoti pateicīgs. Vai vēlaties novilkt kamzoli? Būs ērtāk.

—   Piekrītu.

Bakingems novilka kamzoli un nometa to smiltīs.

De Vārds sekoja viņa piemēram.

Abas figūras, kas no krasta izskatījās kā balti rēgi, skaidri iezīmējās uz sarkani violetās miglas fona, kas lēni nolaidās pār zemi.

—   Goda vārds, hercog, mēs vairs nevaram vilcināties! — de Vārds teica. — Vai jūtat, kā kājas stieg smiltīs?

—   Jā, līdz pašām potītēm, — Bakingems atbildēja.

—   Es esmu jūsu rīcībā, hercog.

De Vārds izvilka zobenu, hercogs sekoja viņa piemēram.

—   De Varda kungs, — hercogs ierunājās, — vēl dažus vārdus… Es cīnos ar jums tāpēc, ka jūs man nepatīkat, jo jūs plosījāt manu sirdi ar savām zobgalībām par manu mīlestību, ko es patlaban jūtu un par ko esmu gatavs atdot dzīvību. Jūs esat ļauns cilvēks, de Varda kungs, un es papūlēšos, lai jūs nogalinātu, jo es nojaušu — ja jūs tagad nekritīsiet no mana zobena, tad nākotnē izdarīsiet daudz ļauna maniem draugiem. Lūk, to es jums gribēju pateikt.

Bakingems palocījās.

—   Es, milord, no savas puses atbildēšu jums tā: līdz šim es jūs neie- nīdu; tagad, kad jūs esat izpratis mani, es jūs ienīstu un darīšu visu iespējamo, lai jūs nogalinātu.

De Vārds arī palocījās Bakingemam.

Tajā pašā brīdī zobeni sakrustojās — tumsā noplaiksnīja it kā zibeņi.

Abi pretinieki lieliski pārvaldīja ieroci; pirmie uzbrukumi nedeva nekādus rezultātus.

Pār zemi strauji nolaidās nakts; kļuva tik tumšs, ka uzbrukt un atsist uzbrukumus vajadzēja drīzāk pēc nojautas.

De Vārds piepeši sajuta, ka viņa zobens pret kaut ko atduras; viņš bija trāpījis Bakingemam plecā.

Hercoga zobens nolaidās, noslīgstot rokai.

—   O! — viņš iestenējās.

—    Es jums trāpīju, vai ne, milord? — de Vārds noprasīja, atkāpdamies pāris soļus.

—  Jā, kungs, viegli aizskārāt.

—  Jūs tomēr nolaidāt zobenu.

—  Tas notika neviļus, no aukstā tērauda pieskāriena, bet es jau esmu atguvies. Cienījamais kungs, ja vēlaties, atsāksim.

Viņš uzbruka izmisīgā drosmē un ievainoja marķīzu krūtīs.

—   Es arī jūs ievainoju, — viņš sacīja.

—   Nē, — de Vārds iebilda, nekustēdamies ne no vietas.

—   Piedodiet; es pamanīju, ka jums uz krekla ir asinis… — Bakingems teica.

—  Ā! — satracinātais de Vārds iekliedzās. — Nu tad saņemiet!

Sakopojis visus spēkus, viņš iedūra Bakingemam rokā pie elkoņa. Zobens izgāja starp diviem kauliem.

Bakingems sajuta, ka labā roka kļūst nejūtīga; viņš pastiepa kreiso, lai satvertu zobenu, kas gandrīz izslīdēja no nevarīgās rokas, un, pirms vēl de Vārds bija paguvis ieņemt aizstāvēšanās pozīciju, iedūra tam krūtīs.

De Vārds sāka grīļoties, viņa kājas saļima un, nepaguvis izvilkt zobenu, kas bija iestrēdzis hercoga rokā, viņš iegāzās no vakara saules sārtajā ūdenī, kas tagad ieguva īsti sarkanu krāsu.

De Vārds vēl bija dzīvs. Viņš apzinājās, ka draud nāve, jo ūdens līmenis turpināja celties.

Hercogs arī saskatīja briesmas. Saņēmis spēkus, viņš ar sāpju pilnu kliedzienu izrāva zobenu no rokas; pēc tam pagriezās pret de Vardu un jautāja: >

—   Marķīz, vai jūs esat dzīvs?

—   Jā, — de Vārds tikko dzirdami atbildēja, jo viņa rīklē ieplūda asinis, — bet es esmu tikko dzīvs.

—   Ko lai dara? Vai jūs varat paiet?

Bakingems piecēla viņu uz viena ceļgala.

—   Nav spēka, — de Vārds ievaidējās un atkal nokrita.

—   Pasauciet savus ļaudis, — viņš lūdza, — citādi es noslīkšu.

—   Ei, jūs tur! — Bakingems uzsauca. — Šurp laivu! Airējiet ātrāk!

Laivā tūlīt pat sāka cilāties airi.

Ūdens cēlās ātrāk nekā kustējās laiva.

Bakingems redzēja, ka de Vardu tūlīt applūdinās ūdens; viņš ar veselo kreiso roku saķēra pretinieku no apakšas un pacēla no zemes.

Vilnis saslapināja hercogu līdz jostasvietai, bet viņš pat nesagrīļojās.

Viņš sāka iet krasta virzienā.

Tiklīdz Bakingems bija paspēris dažus soļus, nākamais vilnis, kas bija lielāks un spēcīgāks par iepriekšējo, triecās pret viņa krūtīm, nogāza no kājām un ierāva ūdenī.

Kad tas atplūda, hercogs un de Vārds gulēja smiltīs.

Pēdējais bija bez samaņas.

Tajā pašā brīdī četri matroži, aptvēruši draudošās briesmas, metās no laivas ūdeņi un pēc mirkļa atradās blakus hercogam.

Ieraudzījuši, ka viņu kungs noplūdis asinīm, viņi neviltotās šausmās sastinga.

Matroži gribēja aiznest hercogu.

—    Nē, nē, — hercogs protestēja. — Vispirms aiznesiet uz krastu marķīzu!

—   Nāve francūzim! — atskanēja dobja angļu kurnēšana.

—    Muļķi! — hercogs lepni uzkliedza, sliedamies kājās. — Tūlīt pat izpildiet manu pavēli. Nekavējoties nogādājiet de Varda kungu krastā, vai ar es jūs visus likšu pakārt!

Pa to laiku bija pienākusi laiva. No tās izlēca pārvaldnieks un sekretārs un piegāja pie marķīza. Tas nerādīja nekādas dzīvības pazīmes.

—    Es uzticu šo cilvēku jūsu gādībai, — hercogs viņiem sacīja, — jūs man atbildat par viņu ar savām galvām. Uz krastu! Pārnesiet de Varda kungu!

Marķīzu saudzīgi paņēma uz rokām, pārnesa pāri ūdenim un nolika sausās smiltīs, kuras nesasniedza paisuma ūdeņi.

Krastā bija sapulcējušies kādi pieci vai seši zvejnieki un daži ziņkārīgie, ko bija atvilinājis dīvainais skats: divi vīrieši cīnījās, stāvēdami līdz jostasvietai ūdenī.

Angļi atdeva viņiem ievainoto, un tajā brīdī viņš atguvās un atvēra acis.

Hercoga sekretārs izņēma no kabatas cieši piebāztu maku un iedeva zvejniekam, kurš izskatījās viscienījamākais.

— Tas jums no mana kunga, Bakingemas hercoga, — viņš teica, — lai jūs rūpīgi koptu marķīzu de Vardu.

Tad viņš kopā ar saviem ļaudīm atgriezās pie laivas, kurā Bakingems ietrausās ar lielām pūlēm, vispirms pārliecinājies, ka de Vardam briesmas vairs nedraud.

De Vardam uzsedza hercoga kamzoli un tādā skatā viņu uz rokām aiznesa uz pilsētu.

XI

Mīlestība trijatā

Pēc Bakingema aizceļošanas de Gišs iedomājās, ka tagad visa pasaule pieder viņam.

Princim vairs nebija ne vismazākā iemesla greizsirdībai; turklāt viņa laiku pilnībā aizpildīja ševaljē de Lorēns, un viņš visiem mājiniekiem ļāva justies brīviem.

Karalis bija aizrāvis princesi un izdomāja arvien jaunas izklaidēšanās, lai padarītu patīkamāku viņas uzturēšanos Parīzē, un tā neviena diena nepagāja bez svētkiem Palērojālā vai pieņemšanas pie prinča.

Karalis pavēlēja, lai Fontenblo viss būtu sagatavots uz galma ierašanos, un visi centās iekļūt uzlūgto skaitā. Princese bija aizņemta no rīta līdz vakaram. Viņas mēle un spalva darbojās bez atpūtas.

Sarunas ar de Gišu kļuva aizvien dzīvākas, kas bieži vēsta par kaislības tuvošanos.

Ja skatiens kļūst mulss, apspriežot auduma krāsu un vesela stunda vajadzīga, lai pārrunātu sauso smaržu īpašības vai kāda zieda smaržu, tad šīs sarunas gan drīkst dzirdēt visi, bet ne visi redz nopūtas un žestus, kas šīs sarunas pavada.

Pēc patikas izpļāpājusies ar de Gišu, princese sarunājās ar karali, kas viņu apmeklēja kārtīgi katru dienu. Laiks pagāja spēlēs un dzejoļu sacerēšanā; katrs sev izvēlējās kādu devīzi un emblēmu; pavasaris bija ne tikai dabā, tas bija Ludviķa XIV pārvaldītās tautas jaunības laiks.

Karalis sacentās ar visiem jaunībā, skaistumā un laipnībā. Viņš bija iemīlējies katrā skaistā sievietē, pat karalienē.

Neskatoties uz savu varenību, viņš sākumā bija ļoti kautrīgs.

Kautrīgums turēja viņu parastas pieklājības robežās, un neviena sieviete nevarēja lepoties, ka viņš pēkšņi izrādītu tai vairāk uzmanības kā citām.

Varēja droši apgalvot, ka diena, kad viņš atklās savas jūtas, kļūs par jaunas ēras sākumu; viņš tomēr to nedarīja, un, izmantodams situāciju, de Gišs palika visa galma intrigu valdnieks.

Pamazām grāfs prinča galmā iekaroja noteiktu stāvokli, jo princim viņš patika un tas centās pēc iespējas viņu tuvināt.

Viņš pēc dabas bija atturīgs un pirms princeses ierašanās bija dzīvojis ļoti noslēgti, bet kopš viņas atbraukšanas neatkāpās no tās ne soli.

To ievēroja visi apkārtējie, sevišķi jau ļaunais ģēnijs, ševaljē de Lorēns, kam princis bija pieķēries, jo viņam patika tā jautrie, kaut arī ļaunprātīgie izlēcieni un prasme izdomāt arvien jaunas izklaidēšanās.

Redzēdams, ka de Gišs draud aizņemt viņa vietu pie prinča, ševaljē de Lorēns izvēlējās radikālu līdzekli. Viņš gluži vienkārši aizbēga, atstādams princi dziļā neizpratnē.

Pirmajā viņa pazušanas dienā princis gandrīz nepamanīja viņa trūkumu, jo pie viņa bija de Gišs, kas pašaizliedzīgi ziedoja princim tās dienas un nakts stundas, kad nebija aizņemts ar princesi.

Nākamajā dienā, kad viņam neviena cita nebija pie rokas, princis apvaicājās, kur palicis ševaljē.

Viņam atbildēja, ka neviens neko nezina.

Pavadījis visu rītu pie princeses, izvēloties izšuvumus un bārkstis, de Gišs ieradās nomierināt princi. Taču pēc pusdienām bija jānovērtē tulpes un ametisti, un de Gišs atkal aizgāja uz princeses kabinetu.

Princis palika viens pats; viņam bija laiks uzposties; juzdamies kā nelaimīgākais cilvēks pasaulē, viņš vēlreiz pārjautāja, vai kāds nezina, kur ir ševaljē.

— Neviens neko nezin par ševaljē, — skanēja viena un tā pati atbilde.

Nezinādams kur likties aiz garlaicības, princis devās pie sievas tāds, kāds bija — halātā un uztītiem matiem.

Tur viņš atrada veselu baru jauniešu, kuri smējās un čukstējās pa stūriem: vienā — sieviešu grupiņa, kas aplenca kādu vīrieti un tikko valdīja smieklus, otrā — Manikans un Malikorns, kam devās uzbrukumā Montalē, de Tonē-Šaratanas jaunkundze un pārējās zobgales.

Princese sēdēja, ieslīgusi spilvenos, attālāk no šīm grupām; de Gišs stāvēja viņas priekšā uz ceļiem un turēja plaukstās pērles un dārgakmeņus, bet princese ar saviem bālajiem pirkstiņiem tos pārcilāja, izvēlēdamies tos, kas viņai vislabāk patika.

Citā stūrī sēdēja ģitārists un spēlēja spāņu segadiljas, kas princesei ārkārtīgi patika, kopš viņa izdzirdēja, kā tās dzied jaunā karaliene — ar īpaši skumju pieskaņu; atšķirība bija tikai tā, ka vārdus, ko spāniete dziedāja ar valgām acīm, angliete notrallināja ar smaidu, kas ļāva saskatīt viņas perlamutram līdzīgos zobiņus.

Jauniešu pārpilnais kabinets bija visjautrākā aina, kādu var iedomāties.

Ienākošo princi pārsteidza visi šie jautrie cilvēki, kas priecājās bez viņa. Filipu pārņēma tāda skaudība, ka viņš neviļus gluži bērnišķīgi izsaucās:

—     Ko tas nozīmē! Jūs te uzjautrināties, bet es viens pats garlaikojos!

Visi tūlīt apklusa — tā no pērkona spēriena apklust putnu čivināšana.

De Gišs zibenīgi uzlēca kājās.

Malikorns paslēpās aiz Montalē svārkiem.

Manikans izslējās un pieņēma svinīgu izskatu.

Ģitārists pabāza instrumentu zem galda un piesedza ar paklāju.

Tikai princese nemainīja pozu un smaidīdama atbildēja vīram:

—   Šajā laikā jūs taču nodarbojaties ar savu tualeti.

—    Un jūs to tīšām izvēlējāties, lai uzjautrinātos, — princis noburkšķēja.

Šie vārdi deva signālu vispārējai bēgšanai: sievietes aizspurdza kā izbiedēts putnu bars; ģitārists izgaisa kā ēna; turpinādams slēpties aiz Montalē, Malikorns aizšmauca aiz aizkara. Manikans devās palīgā de Gi- šam, kurš, protams, visu laiku stāvēja līdzās princesei, un tā viņi abi drosmīgi izturēja uzbrukumu. Grāfs bija pārāk laimīgs, lai dusmotos uz princi; toties princis bija ļoti nikns uz savu laulāto draudzeni.

Viņam vajadzēja tikai ieganstu strīdam: par tādu kļuva aizbēgusi sabiedrība, kura tā bija uzjautrinājusies pirms viņa ierašanās un ko viņš bija samulsinājis.

—    Kāpēc visi uzreiz aizbēga, tikko es ienācu? — viņš aizvainots augstprātīgi noprasīja.

Princese vēsi atbildēja, ka tad, kad ierodas namatēvs, mājinieki aiz godbijības turas tālāk.

To teikdama, viņa savilka tik jocīgu grimasi, ka de Gišs un Manikans nespēja novaldīt smieklus; princese smējās līdz ar viņiem; smiekli pielipa arī princim pašam, tā ka viņam nācās apsēsties, jo smiedamies viņš zaudēja savu svarīgo un cieņas pilno stāju.

Beidzis smieties, viņš sadusmojās vēl vairāk. Viņu kaitināja tas, ka viņš nebija spējis atturēt smieklus.

Princis nikni skatījās uz Manikanu, neuzdrošinādamies izgāzt savas dusmas uz grāfu de Gišu.

Paklausot prinča mājienam, abi atstāja istabu.

Palikusi viena pati, princese sāka skumji pārcilāt pērles. Viņa vairs nesmējās un cieta klusu.

—    Tas nu gan ir jauki, — princis noteica, — pie jums uz mani skatās kā uz svešinieku.

Viņš aizgāja dziļi saniknots.

Ceļā viņam pagadījās Montalē, kas dežurēja istabā blakus princeses kabinetam.

—   Uz jums ir patīkami skatīties, bet tikai aiz durvīm.

Montalē palocījās dziļā reveransā.

—   Es īsti nesaprotu, ko jūsu augstībai labpatīk man teikt.

—    Es teicu, ka tad, kad jūs visi kopā uzjautrināties princeses istabā, jebkurš cits izrādās lieks, tāpēc tam jāpaliek aiz durvīm.

—   Bez šaubām jūsu augstība to nesaka par sevi?

—  Gluži otrādi, jaunkundz, es to saku un domāju tieši par sevi! Mani sagaidīja ne pārāk laipni. Pie manas sievas, tas ir, manā namā, muzicē un uzjautrinās, un man arī gribas mazliet papriecāties, bet visi aizbēg!..

Ko tas nozīme? Acīmredzot mana prombūtne notiek kaut kas nepiedienīgs…

—   Šodien viss bija tāpat kā vakar un citās dienās, — Montalē taisnojās.

—   Ko? Tātad katru dienu uzjautrinās tāpat kā šodien?

—   Jā, jūsu augstība.

—   Un katru dienu notiek tas pats?

—   Tas pats, jūsu augstība.

—   Un katru dienu tiek tā strinkšķināts?

—   Jūsu augstība, ģitāra bija tikai šodien. Kad tās nebija, spēlēja uz vijoles un fleitas; sievietēm bez mūzikas ir garlaicīgi.

—   Velns parāvis! Bet vīriešiem?

—   Kādiem vīriešiem, jūsu augstība?

—   De Giša kungam, Manikana kungam un pārējiem.

—   Tie taču ir jūsu augstības cilvēki.

—   Jā, jā, jums taisnība, jaunkundz.

Princis aizgāja uz savām istabām. Pat nepaskatījies spogulī, viņš ieslīga dzi)ā krēslā.

—   Kur gan pazudis ševaljē? — viņš nomurmināja.

Pie krēsla stāvēja sulainis.

—   Neviens nezina, kur viņš palicis, jūsu augstība.

—   Vienmēr viena un tā pati atbilde! Pirmo, kas man vēlreiz pateiks „nezinu", es padzīšu no dienesta.

IzdzirduŠi šos vārdus, visi aizbēga tāpat, kā, princim ierodoties, bija aizbēguši princeses viesi.

Princis saniknojās. Viņš iespēra pa kādu smalku veidojumu, kas sašķīda gabalos.

Tad princis iebrāzās galerijā un aukstasinīgi sāka mest zemē emaljas vāzi, porfira krūzi un bronzas svečturi. Izdzirdējuši šausmīgo troksni, saskrēja cilvēki.

—    Ko jūsu augstība vēlas? — sardzes priekšnieks beidzot uzdrošinājās bikli apvaicāties.

—    Es nodarbojos ar muzicēšanu, — zobus griezdams, princis pavēstīja.

Tad sardzes priekšnieks aizsūtīja pēc ārsta.

Malikorns tomēr ieradās agrāk un paziņoja princim: — Jūsu augstība, man seko ševaljē de Lorēns. Princis paskatījās uz Malikornu un pasmaidīja. Istabā patiešām ienāca ševaljē.

XII

De Lorēna kunga greizsirdība

Orleānas hercogs priecīgi iesaucās, ieraudzījis ševaljē de Lorēnu.

—   Es tā priecājos! — viņš teica. — Kā jūs te gadījāties? Visi apgalvo, ka jūs esat pazudis.

—   Jā, jūsu augstība.

—   Kas tad tās par kaprīzēm?

—   Kaprīzes? Vai gan es uzdrošinātos izturēties kaprīzi pret jūsu augstību? Visdziļākā cieņa…

—    Labi, atliksim nu cieņu malā, jūs par to neliekaties zinis katru dienu. Es jums piedodu. Kāpēc jūs pazudāt?

—   Tāpēc, ka jūsu augstībai es nebiju vajadzīgs.

—   Kā tā?

—    Ap jūsu augstību ir tik daudz cilvēku, kas ir interesantāki par mani. Es jutu, ka nespēju ar viņiem sacensties. Tāpēc es aizgāju.

—   Jūsu teiktajā nav ne kripatiņas saprāta. Kas tie par cilvēkiem, ar kuriem negribējāt sacensties? Gišs?

—   Es nevienu nesaucu vārdā.

—   Tās taču ir muļķības! Kā jums var traucēt Gišs?

—    Jūsu augstība, Dieva dēļ, nerunāsim par to, es jūs lūdzu. Ševaljē lieliski zināja, ka ziņkārība pieaug tāpat kā slāpes, ja atņem

glāzi.

—   Nē, es gribu zināt, kāpēc jūs pazudāt.

—   Es ievēroju, ka traucēju…

—   Kam tad?

—   Princesei.

—   Kā tā? — hercogs izbrīnījies noprasīja.

—   Ļoti vienkārši. Varbūt viņas augstība izjūt kaut ko līdzīgu greizsirdībai, redzot labvēlību, kādu jums tīk man izrādīt.

—   Vai viņa jums lika to noprast?

—   Jūsu augstība, kopš zināma laika princese neveltī man nevienu pašu vārdiņu.

—   Kopš kura laika?

—   No tā laika, kad de Giša kungs viņai iepatikās labāk par mani un viņa sāka to pieņemt jebkurā laikā.

Hercogs pietvīka.

—  Jebkurā laikā… Kas tie par vārdiem, ševaljē? — viņš stingri noprasīja.

—   Nu, redziet, jūsu augstība, es izraisīju jūsos neapmierinātību. Tā jau es domāju.

—  Runa nav par neapmierinātību, jūs tikai lietojat dīvainus izteicienus. Kādā ziņā princese dod priekšroku Gišam un nevis jums?

—  Es vairāk neko neteikšu, — ševaljē atbildēja, ceremoniāli paklanīdamies.

—   Es pieprasu, lai jūs turpinātu. Ja jau jūs tādēļ aizgājāt, tad jūs esat ārkārtīgi greizsirdīgs?

—    Kas mīl, tas vienmēr ir greizsirdīgs, jūsu augstība. Vai tad jūs pats neesat greizsirdīgs uz viņas augstību? Vai jūsu augstība nekļūtu drūms, ja pastāvīgi redzētu blakus princesei kādu, kam viņa izrāda acīmredzamu labvēlību? Draudzība taču ir tādas pašas jūtas kā mīlestība. Jūsu augstība man reizēm parādīja visaugstāko godu, saukdams par savu draugu.

—   Jā, jā… Bet jūsu vārdos atkal izskanēja divdomība. Ziniet, ševaljē, jūs neprotat izteikties.

—   Kāda divdomība, jūsu augstība?

—  Jūs teicāt: izrāda acīmredzamu labvēlību… Ko jūs saprotat ar labvēlību?

—   Neko sevišķu, jūsu augstība, — kavalieris visnevainīgākajā balsī teica. — Nu, piemēram, ja vīrs ievēro, ka viņa sieva aicina pie sevis kādu vīrieti biežāk nekā citus; ja šis vīrietis vienmēr atrodas viņai blakus vai pie viņas karietes durtiņām; ja šī vīrieša kāja vienmēr atrodas blakus viņas kleitai; ja viņi abi atkal un atkal izrādās līdzās, kaut gan saruna to nemaz neprasa; ja sievietes puķu pušķis ir vienā krāsā ar vīrieša lentām; ja viņi kopā nodarbojas ar mūziku un sēžas blakus pie galda; ja, vīram ierodoties, saruna apklust; ja cilvēks, kas pirms nedēļas bija pret vīru pilnīgi vienaldzīgs, pēkšņi kļūst par viņa labāko draugu… tad…

—   Tad… Pabeidziet taču!

—   Tad, jūsu augstība, man šķiet, ka vīrs var būt greizsirdīgs. Bet šiem sīkumiem taču nav nekāda sakara ar mūsu sarunu.

Princis acīmredzami uztraucās un cīnījās ar sevi; beidzot viņš tomēr izteica:

—  Jūs tomēr man nesakāt, kāpēc aizbēgāt. Jūs man pateicāt, ka baidījāties traucēt un vēl piebildāt, ka esot manījis princeses prieku par de Giša sabiedrību.

—   Jūsu augstība, to es neesmu teicis.

—   Teicāt gan.

—   Ja arī teicu, tad tikai tāpēc, ka neredzu tur nekā sevišķa.

—   Kaut ko jūs tomēr saskatījāt?

—   Jūsu augstība, jūs mani nostādāt sarežģītā situācijā.

—    Pat nedomāju. Runājiet! Ja jūs sakāt patiesību, tad kāpēc jums būtu jākaunas?

—    Es vienmēr saku patiesību, jūsu augstība, bet svārstos tāpēc, ka man jāatkārto, ko runā citi.

—   Jāatkārto? Tātad kaut ko runā?

—   Atzīstos, ka man to stāstīja.

—   Kas?

Ševaljē izlikās sašutis.

—   Jūsu augstība, — viņš iebilda, — jūs mani tā pratināt, it kā es patiešām būtu apsūdzētais… Katrs īsts muižnieks cenšas aizmirst baumas, kas nonāk viņa ausīs. Jūsu augstība prasa, lai es no kaut kādām baumām izpūšu nezin ko.

—   Tomēr jūs taču aizbēgāt tieši šo baumu dēļ! — princis īgni iesaucās.

—   Man laikam jāizstāsta patiesība. Man teica, ka de Giša kungs pastāvīgi atrodas kopā ar princesi, un tas ir viss; es atkārtoju, tā ir visnevainīgākā izklaidēšanās un pilnīgi pieņemama. Neesiet netaisns, jūsu augstība, pārmērīgi neuztraucieties un nepārspīlējiet. Tas uz jums neattiecas.

—   Kā! Baumas, ka Gišs pastāvīgi apmeklē manu sievu, uz mani neattiecas?

—    Nē, jūsu augstība. To pašu, ko es saku jums, es teiktu arī pašam de Gišam — tik nevainīgi, pēc manām domām, ir viņa uzmanības pierādījumi. Es pazīstu jūsu vājību un zinu, ka, ja jūs mīlat, tad jums ne- esksistē nekas cits ārpus šīs mīlestības. Jūs mīlat princesi, un kā gan viņu lai nemīl? Tad redzat, kādā bezizejas .situācijā es esmu nonācis. Princese izvēlējās visskaistāko un pievilcīgāko no jūsu draugiem; viņa tā jūs ietekmēja, ka arī jūs atstājāt novārtā visus pārējos. Bet jūsu nevērība man ir tikpat kā nāve; pietiek jau ar viņas augstības nepatiku. Tāpēc es, jūsu augstība, nolēmu dot vietu favorītam, kura laimi es apskaužu, kaut arī joprojām jūtu pret viņu patiesu draudzību un jūsmoju par viņu. Sakiet, vai pret to var būt kādi iebildumi? Vai mana rīcība nav īsta drauga cienīga?

Princis saķēra galvu un sāka bužināt matus. Klusums ieilga, tāpēc ševaljē varēja novērtēt savas daiļrunības iedarbību. Beidzot princis ierunājās:

—    Klausieties, pasakiet līdz galam, esiet atklāts. Ziniet, es kaut ko tamlīdzīgu jau ievēroju tā neprātīgā Bakingema uzvedībā.

—   Jūsu augstība, neapvainojiet princesi, citādi es jūs atstāšu. Kā! Vai jūs patiešām turat aizdomās?..

—    Nē, nē, ševaljē, es neturu aizdomās savu sievu. Un tomēr… es redzu… salīdzinu…

—   Bakingems bija vienkārši traks.

—   Jūs man atvērāt acis uz šā trakā uzvedību.

—   Nē, nē, — ševaljē strauji iebilda, — tas biju nevis es, bet de Gišs. To nevajag jaukt.

Viņš iesmējās tik ļauni un indīgi, ka tas atgādināja indīgas čūskas šņācienu.

—   Nu jā, Jūs pateicāt tikai dažus vārdus. Gišs bija dedzīgāks.

—   Un kā vēl! — ševaljē turpināja tajā pašā tonī. — Viņš taču aizstāvēja altāra un mājas pavarda svētumu.

—    Nu un tad? — princis, ko bija aizskāris šis izsmiekls, draudīgi noprasīja.

—   Nekas. Vai tad de Giša kungam nepieder pirmā vieta jūsu svītā?

—    Tātad, — mazliet nomierinājies, princis piebilda, — Bakingema kaislība tika pamanīta?

—   Protams!

—   Labi! Vai de Giša kunga kaislību arī mana visi?

—   Jūsu augstība atkal kļūdās: neviens neapgalvo, ka de Giša kungs kvēlotu kaislē.

—   Nu labi, labi!

—   Jūsu augstība pats redz, ka simtreiz labāk būtu atstāt mani manā vientulībā nekā uzpūst muļķīgās aizdomas, ko princese ar pilnām tiesībām uzskatīs par noziedzīgām.

—   Ko tad, jūsuprāt, vajadzētu darīt?

—    Nevajag pievērst nekādu uzmanību šo jauno epikūriešu sabiedrībai, tad visas baumas pamazām norims.

—   Paskatīšos un padomāšu.

—   O, laika jums pietiek, briesmas nav lielas! Man galvenais ir nepazaudēt jūsu draudzību. Vairāk man nav par ko uztraukties.

Princis pašūpoja galvu, it kā gribētu teikt: tev nav par ko uztraukties, bet man rūpju līdz kaklam.

Pienāca pusdienlaiks, un princis aizsūtīja pēc sievas. Ziņnesis atnesa atbildi, ka viņas augstība neieradīsies uz pusdienām ēdamzālē, bet pusdienos savās istabās.

—   Tā ir mana vaina, — princis teica. — Es uzvedos kā īsts greizsirdis, un tagad viņa uz mani par to dusmojas.

—   Pusdienosim vieni paši, — ševaljē nopūzdamies sacīja. — Žēl, ka nav Giša.

—   O, Gišs ilgi nedusmosies, viņš ir labsirdīgs!

—   Jūsu augstība, — ševaljē pēkšņi ierunājās, — man iešāvās prātā laba doma. Šķiet, ka mūsu sarunas laikā es sarūgtināju jūsu augstību. Tātad man tas jānokārto… Es aiziešu sameklēšu grāfu un atvedīšu viņu šurp.

—   Jums ir laba sirds, ševaljē.

—   Jūsu augstība, lūdzu pagaidiet mani dažas minūtes.

—   Labi, ejiet… Es tikmēr uzlaikošu savus jaunos tērpus.

Ševaljē aizgāja, lai sasauktu savus kalpus un dotu tiem rīkojumus. Katrs aizgāja uz savu pusi, palika vienīgi kambarsulainis.

—   Tūlīt pat aizej un uzzini, vai de Giša kungs nav pie princeses, — viņš tam teica. — Vai vari to uzzināt?

—   Tas ir ļoti vienkārši, jūsu žēlastība. Es pajautāšu Malikornam, bet viņš uzzinās no Montalē jaunkundzes. Tikai nav vērts jautāt, jo visi de Giša kalpotāji izklīda un droši vien aizgāja arī viņš pats.

—  Tomēr uzzini skaidri.

Nepagāja ne desmit minūtes, kad kambarsulainis atgriezās. Ar noslēpumainu izskatu viņš paaicināja savu kungu uz sētas kāpnēm un ieveda kaut kādā kambarī, kura logs izgāja uz dārzu.

—   Kas noticis? Kas par lietu? — ševaljē noprasīja. — Kāpēc tāda piesardzība?

—   Paskatieties zem tā kastaņakoka.

—   Nu?… Ak Dievs, tas taču ir Manikans… Ko viņš gaida?

—   Tūlīt redzēsiet. Mazliet pacietieties… Vai tagad redzat?

—   Es redzu vienu… divus… četrus muzikantus ar instrumentiem, un viņiem seko pats de Gišs. Ko viņš tur dara?

—  Viņš gaida, kamēr atvērs durvis uz galma dāmu kāpnēm. Tad viņš uzies pie princeses, un viņai pie pusdienām būs jauna mūzika.

—   Vai tev to pateica Malikorna kungs?

—  Jā, viņš.

—   Kāpēc?

—   Viņš grib dabūt vietu pie prinča.

—  Velns parāvis, viņš jāpieņem.

—  Skatieties. Durvis atveras, un sieviete ielaiž muzikantus…

—   Vai tā ir Montalē?

—   Klusāk, kungs, neizrunājiet tik skaļi šo vārdu. Piesaukt Montalē nozīmē to pašu, ko piesaukt Malikornu. Ja jūs nesatiksiet ar vienu, tad nesatiksiet arī ar otru.

—   Labi. Es neko neesmu redzējis.

Pārliecinājies, ka de Gišs iegājis pie princeses, ševaljē atgriezās pie prinča, kurš bija paguvis lieliski uzposties un tagad staroja apmierinājumā.

—   Nav atrodams! Aizbēdzis, izgaisis. Jūsu rīta izlēciens viņu nobiedējis. Viņa nekur nav!

—   Velns parāvis, tas trakgalvis ir spējīgs paņemt zirgus un aizdrāzties uz savu muižu. Nabadziņš! Nu nekas, mēs ataicināsim viņu atpakaļ. Ķersimies pie pusdienām.

—   Jūsu augstība, pagaidiet. Šodien nu reiz ir tāda diena, kad man ienāk prātā dažādas laimīgas domas. Tagad man iešāvās prātā kas gluži cits.

—   Kas?

—    Jūsu augstība, princese uz jums dusmojas, un viņai ir taisnība. Jums kaut kā viņa jāiepriecina. Ejiet pusdienot pie viņas.

—   O, bet to var uzskatīt par vājuma izpausmi!

—   Kas tas par vājumu, tā ir labsirdība! Princese skumst, šķīvī birst asaras. Acis viņai apsarkušas. Vīram neklājas novest sievu līdz asarām. Ejiet, jūsu augstība, ejiet gan!

—   Es taču liku pasniegt pusdienas šeit.

—  Lai nu paliek, jūsu augstība! Mēs te nomirsim no garlaicības. Mana sirds nespēj izturēt, ka princese tur ir viena pati. Jūs arī nejutīsieties labi, kaut arī izliekaties bargs. Paņemiet mani līdz; tas princesei būs jauks pārsteigums. Jūs esat vainīgs par šo rītu!

—   Ševaljē, ševaljē! Jūs man dodat sliktu padomu!

—   Es jums dodu labu padomu. Turklāt jūs patlaban izskatāties neatvairāmi — jums ļoti piestāv šis violetais tērps ar zeltītajiem izšuvumiem. Jūs apbursiet princesi.. Izlemiet taču, jūsu augstība.

—   Jūs mani pārliecinājāt, iesim.

Princis kopā ar ševaljē devās uz princeses istabām. Ševaljē vēl paguva pačukstēt pie auss sulainim:

—    Noliec cilvēkus pie rezerves izejas, lai neviens nevarētu izbēgt! Ātri!

Sulaiņi gribēja pieteikt viņu ierašanos, bet ševaljē laipni smaidīdams teica:

—   Neziņojiet neko. Viņa augstība grib sagādāt pārsteigumu.

XIII

Princis ir greizsirdīgs uz de Gišu

Princis strauji un ar troksni atgrūda durvis kā cilvēks, kas ieradies ar vislabākajiem nodomiem un nešaubās, ka viņa ierašanās sagādās prieku, vai ari kā greizsirdis, kurš cer pārsteigt negaidot.

Princesi bija apreibinājušas pirmās mūzikas skaņas, viņa bija pametusi pusdienas un dejoja kā neprātiga.

Viņas kavalieris bija de Gišs. Viņš bija nolaidies uz viena ceļgala, pacēlis rokas un pievēris acis, kā to dara spāņu dejotāji ar kaisligiem skatieniem un glāstošiem žestiem.

Ap viņu lidinājās princese, smaidoša un kārdinoša.

Montalē jūsmoja. Lavaljēra sēdēja maliņā un aizsapņojusies vērās dejotājos.

Nav iespējams aprakstit, kādu iespaidu uz šiem laimīgajiem cilvēkiem radīja prinča ierašanās. Tikpat grūti izteikt, kā šo laimīgo cilvēku izskats iespaidoja Filipu.

Grāfs de Gišs nespēja piecelties. Nepabeigusi kārtējo pā, princese sastinga, nespēdama izteikt ne vārda. Vienīgi ševaljē de Lorēns, atspiedies pret durvju stenderi, mierīgi smaidīja kā cilvēks, kas labsirdīgi priecājas.

Klātesošos pārsteidza prinča bālums un konvulsīvi trīcošās rokas un kājas. Mūzikas skaņām izdziestot, iestājās dziļš klusums.

Izmantojot šo klusumu, ševaljē de Lorēns godbijīgi sveicināja princesi un de Gišu tā, lai viņa sveiciens attiektos uz abiem kopā kā saimniekiem.

Princis piegāja pie viņiem un aizsmakušā balsī noteica:

— Es esmu ļoti priecīgs. Nākdams šurp, es baidījos atrast jūs savārgušu un skumju, bet atradu izpriecu virpulī. Patīkami to redzēt. Šķiet, ka mans nams ir pats jautrākais pasaulē.

Tad, vērsdamies pie de Giša, viņš piemetināja:

—   Es nezināju, grāf, ka jūs esat tik lielisks dejotājs.

Pagriezies atkal pret sievu, viņš turpināja:

—    Esiet laipnāka pret mani. Kad pie jums iet tik jautri, uzaiciniet arī mani… Es esmu pavisam atstāts novārtā.

De Gišs bija pilnīgi atguvies un ar savu parasto lepnumu, kas viņu padarīja tik pievilcīgu, sacīja:

—    Jūsu majestāte labi zina, ka mana dzīvība ir jūsu rīcībā. Ja vajadzēs, es esmu gatavs to atdot. Pašlaik tikai jādejo vijoļu pavadībā, un es dejoju.

—    Jums taisnība, — princis vēsi noteica. — Princese, vai jūs nemanāt, ka jūs, dāmas, nolaupāt manus draugus? De Giša kungs taču ir mans, nevis jūsu. Ja jūs gribat ēst pusdienas bez manis, jums ir jūsu galma dāmas. Toties, ja es ēdu viens pats, maniem kavalieriem jābūt kopā ar mani; neaplaupiet mani pavisam.

Princese saprata gan pārmetumu, gan pamācību.

Viņa nosarka.

—   Jūsu augstība, — viņa iebilda, — pirms ierašanās Francijā es nezināju, ka princeses te ieņem tādu pašu stāvokli kā turku sievietes. Es nezināju, ka aizliegts satikties ar vīriešiem. Ja jau tā ir jūsu griba, es pakļaušos. Varbūt jūs vēlaties pielikt maniem logiem dzelzs restes, tad, lūdzu, nekautrējieties.

Šī replika izsauca smaidu Montalē un de Giša sejā, toties prinča sirdī atkal uzvirmoja dusmas.

—   Ļoti jauki, — viņš teica valdīdamies. — Cik godbijīgi pret mani izturas manā paša mājā!

—   Jūsu augstība, jūsu augstība, — ševaljē čukstēja princim pie auss tā, lai visi manītu, ka viņš to mierina.

—   Ejam! — princis atteica un tik strauji apcirtās, ka gandrīz pagrūda princesi.

Ševaljē sekoja viņam uz kabinetu, kur princis iekrita krēslā un ļāva vaļu dusmām.

Ševaljē pacēla acis pret debesīm, salika kopā rokas un neteica ne vārda.

—   Ko tu domā? — princis uzsauca.

—   O, jūsu augstība, stāvoklis ir ļoti nopietns.

—   Šausmīgi! Tā tas vairs nevar turpināties.

—  Patiešām, kāda nelaime! — ševaljē iesaucās. — Un mēs cerējām, ka pēc tā neprātīgā Bakingema aizbraukšanas viss būs mierīgi.

—   Kļuvis vēl ļaunāk!

—   To es nesaku, jūsu augstība.

—  Tu ne, toties es saku. Bakingems nekad neuzdrošinātos darīt pat ne ceturto daļu no tā, ko mēs redzējām.

—   Ko tad?

—  Kā! Paslēpties, lai dejotu, izlikties par slimu, lai varētu pusdienot divatā ar viņu!

—   Nē, jūsu augstība, nē!

—  Jā, jā! — princis tiepās kā niķīgs bērns, kas pats sevi kaitina. — Es nu gan nedomāju to paciest.

—   Jūsu augstība, būs skandāls…

—  Eh, velns parāvis! No manis neviens nekautrējas, tad kāpēc lai es kaunētos? Ševaljē, pagaidi mani, es tūlīt atgriezīšos.

Princis nozuda blakusistabā un vaicāja kambarsulainim, vai karaliene māte jau atgriezusies no kapelas.

Austrijas Anna jutās laimīga. Ģimenē valdīja miers, tauta bija sajūsmināta par jauno karali, valsts ienākumi palielinājās, miers ar citām valstīm bija nodrošināts — vārdu sakot, viss solīja mierīgu un laimīgu nākamību.

Tikai reizēm viņa pārmeta sev, atceroties nabaga jaunekli, ko bija uzņēmusi kā māte un padzinuši kā pamāte.

Pēkšņi pie viņas ienāca Orleānas hercogs.

—  Māmiņ, — viņš iesaucās, vērdams ciet durvis, — tā nedrīkst turpināties!

Austrijas Anna pacēla uz viņu savas skaistās acis un lēnprātīgi apvaicājās:

—   Par ko jūs runājat?

—   Par princesi.

—   Laikam tas trakais Bakingems atsūtījis viņai kādu kvēlu atvadu vēstuli?

—  Nē, māmiņ, nav runa par Bakingemu. Princese jau atradusi viņam vietnieku.

—   Ko jūs sakāt, Filip? Jūsu vārdi skan pārāk vieglprātīgi.

—    Vai tad jūs neesat ievērojusi, ka de Giša kungs pastāvīgi viņu apmeklē un vienmēr ir kopā ar viņu?

Karaliene sasita rokas un sāka smieties.

—   Filip, — viņa noteica, — jūs nudien esat slims.

—   No tā man nekļūst vieglāk, māmiņ, es ļoti ciešu.

—   Un jūs prasāt, lai jūs dziedina no kaites, kas tagad pastāv jūsu iztēlē?

—   Nu, lūk, tagad jūs par šo otro sakāt to pašu, ko par pirmo?

—   Mans dēls, jūs jau arī pats pret šo izturaties tieši tāpat kā pret

to.

Mazliet aizskarts, princis palocījās.

—  Ja es jums minēšu faktus, vai jūs ticēsiet?

—   Es klausos.

—   Šorīt desmitos pie princeses skanēja mūzika.

—   Nevainīga nodarbošanās.

—   De Giša kungs sarunājās ar viņu divatā… Jā, es aizmirsu jums pateikt, ka pēdējo nedēļu viņš seko princesei kā ēna.

—   Mans draugs, ja viņi darītu ko sliktu, tad slēptos.

—   Lieliski! — hercogs izsaucās. — Es jau gaidīju, ka jūs tā teiksiet. Tad iegaumējiet labi. Atkārtoju: šorīt es viņus pārsteidzu negaidot un nepārprotami izteicu savu neapmierinātību.

—   Varat būt pārliecināts, ka ar to pietiek, varbūt pat, ka jūs pār- centāties, izsakot savu neapmierinātību.

—   Labi, labi, pagaidiet. Atcerieties, ko jūs teicāt, māmiņ: „Pietiek ar šodienas mācību, ja viņi darītu ko sliktu, tad slēptos."

—   Nu jā, es tā teicu.

—   Nu, lūk, es nožēloju, ka no rīta biju tik nesavaldīgs, tāpēc, domādams, ka de Gišs ir apvainojies un tup mājās, es devos pie princeses. Uzminiet, ko es tur ieraudzīju? Atkal mūziku, dejas un de Gišu. Viņš tur bija paslēpts.

Austrijas Anna sarauca uzacis.

—   Tas nav labi, — viņa piezīmēja. — Ko teica princese?

—   Neko.

—   Bet Gišs?

—   Arī… Kaut gan nē… Viņš nomurmināja kaut ko pārdrošu.

—   Ko jūs no tā secinājāt, Filip?

—   To, ka es esmu apmuļķots un Bakingems bija tikai aizsegs, bet īstais varonis ir Gišs.

Anna paraustīja plecus.

—   Un tālāk?

—    Es gribu aizraidīt Gišu tāpat kā Bakingemu un lūgšu to karalim, ja vien…

—   Ja?

—   Ja tikai to neuzņematies jūs, māmiņ, jūs taču esat tik gudra un labsirdīga.

—   Nē, es to nedarīšu.

—   Ko jūs sakāt, māmiņ!

—    Paklausieties, Filip, es netaisos katru dienu teikt cilvēkiem kaut ko nepatīkamu. Galvenais, ka nekas nepierāda Giša vainu.

—   Labi, ja tā, es zinu, kas man tagad jādara! — princis strauji noteica.

Anna nemierīgi paskatījās uz viņu.

—   Ko tad jūs darīsiet? — viņa vaicāja.

—   Tiklīdz viņš parādīsies pie manis, es likšu, lai viņu noslīcina baseinā.

Princis gaidīja, ka šie niknie draudi karalieni izbiedēs, bet Anna palika gluži mierīga.

—   Nu, labi, slīciniet vien, — viņa atbildēja.

Filips bija vājš kā sieviete un sāka žēloties, ka miesīga māte pārgājusi viņa ienaidnieku pusē.

—   Es iešu pie karaļa! — viņš iekliedzās.

—    Es nupat gribēju jums to ieteikt. Patlaban es gaidu majestāti — viņš vienmēr apmeklē mani šajā laikā.

Viņa vēl nebija beigusi runāt, kad Filips izdzirdēja blakusistabā veramies durvis.

Viņš izbijās. Jau varēja saklausīt karaļa ātros soļus.

Princis steidzīgi aizbēga pa ārdurvīm, pamezdams karalieni vienu pašu.

Austrijas Anna sāka smieties un smējās, kamēr ieradās karalis.

Ludviķis bija atnācis, lai kā gādīgs dēls painteresētos par mātes veselību, ar kuru vairs nebija īsti labi. Turklāt viņš vēlējās pateikt, ka viss sagatavots aizbraukšanai uz Fontenblo.

Ieraudzījis viņu smejošu, karalis nomierinājās un arī iesmējās.

Austrijas Anna saņēma viņa roku un jautri teica:

—   Ziniet, es ļoti lepojos ar to, ka esmu spāniete.

—   Kāpēc, jūsu majestāte?

—   Tāpēc, ka spānietes ir labākas par anglietēm.

—   Nesaprotu.

—   Sakiet, vai jums ir vajadzējis kaut ko pārmest karalienei kopš tā brīža, kad jūs apprecējāties?

—   Ne reizi.

—   Tomēr pagājis jau labs laiciņš, kopš jūs esat precējies. Turpretim jūsu brālis ir precējies tikai divas nedēļas…

—   Un tad?

—   Jau otro reizi sūdzas par princesi.

—   Kā, vai atkal par Bakingemu?

—   Nē, tagad par Gišu.

—   Ak tā! Tad jau princese ir īsta koķete.

—   Baidos, ka jā.

—   Nabaga brālis! — karalis smiedamies noteica.

—   Viņš grasās Gišu slīcināt.

—   Cik cietsirdīgi!

—    Nesmejieties, viņš patiešām nonācis izmisumā. Izdomājiet kādu izeju.

—   Labprāt darīšu visu, ko vien varu, lai glābtu Gišu.

—    Ja jūsu brālis to dzirdētu, viņš sāktu perināt pret jums sazvērestību, tāpat kā jūsu tēvocis pret tēvu.

—    Nē, Filips mani mīl, un es arī viņu mīlu. Mēs ar viņu neķildosimies. Ko lai dara?

—   Jums jāaizliedz princesei koķetēt, bet Gišam nepārtraukti lakstoties ap viņu.

—   Un tikai? Mans brālis iedomājies, ka karaļa vara ir neierobežota… tas nav nekāds joks — pāraudzināt sievieti! Vīrieti vēl kaut kā varbūt varētu.

—   Kā tad jūs ķersieties pie lietas?

—    Gišs ir saprātīgs cilvēks. Pietiks ar vienu vārdu, lai viņu pārliecinātu.

—   Bet princesi?

—   Ar to būs grūtāk. Te ar vienu vārdu nepietiks. Vajadzēs sacerēt viņai veselu sprediķi.

—   Vajag pasteigties.

—   O, apsolu papūlēties. Šopēcpusdien ir baleta mēģinājums.

—   Un jūs dejodams turēsiet sprediķi?

—   Jā, māmiņ.

—   Vai apsolāt uzvest viņu uz īstā ceļa?

—   Es uzveikšu ķecerus vai nu ar pārliecināšanu, vai ar uguni.

—    Lai jums labi veicas! Tikai neiesaistiet šajā lietā mani. Princese nekad man lo nepiedotu. Es taču esmu vīramāte, un man jāsadzīvo ar vedeklu.

—   Kundze, karalis uzņemas visu atbildību. Ziniet, es pārdomāju. Vai nebūtu labāk aiziet pie princeses un parunāt ar viņu?

—   Tas liekas pārāk svinīgi.

—   Un kas par to? Sprediķim jābūt svinīgam, bet vijoles var apslāpēt lielāko daļu no maniem argumentiem. Turklāt man taču jāizjauc brāļa ļaunie nodomi… Vai princese ir savos aparatamentos?

—   Man tā šķiet.

—   Kādi tad ir galvenie apsūdzības punkti?

—   Dažos vārdos: vienmēr mūzika… pastāvīgi Giša apmeklējumi… aizdomas, ka slēpjas no vīra…

—   Pierādījumi?

—   Nekādi.

—   Labi. Tad es iešu. Skūpstu jūsu rokas, māmiņ… skaistākās rokas Francijā.

—   Vēlu veiksmi, valdniek… Esiet miera nesējs.

—   Es neizmantoju sūtņu pakalpojumus, tātad man būs panākumi, — Ludviķis atbildēja.

Viņš smiedamies aizgāja, pūlēdamies vēl pa ceļam uzposties.

XIV

Vidutājs

Karaļa ierašanās pie princeses visos galminiekos radīja nemieru.

Brieda negaiss, un ševaljē de Lorēns, kas maisījās starp galminieku grupiņām, ar prieku un patiku ievēroja un novērtēja tā vēstnešus.

Kā jau Austrijas Anna bija pareģojusi, karaļa iesaistīšanās notikumā pārvērta to par ļoti svarīgu.

Tajos laikos, 1662. gadā, nesaprašanās starp karaļa brāli un viņa sievu, kā arī karaļa iejaukšanās brāļa ģimenes lietās bija nozīmīgs notikums.

Nav nekāds brīnums, ka pat drosmīgie cilvēki, kas pulcējās ap grāfu de Gišu, šausmās bēga uz visām pusēm. Padevies vispārējai panikai, arī pats grāfs devās uz mājām.

Lai kā arī karali nodarbināja priekšā stāvošā izskaidrošanās, tas tomēr nekavēja viņu pārlaist lietpratēja skatienu abām skaisto galma dāmu rindām, kas bija nostājušās galerijā un kautrīgi nolaida acis viņa priekšā.

Visas sarka, juzdamas karaļa skatienu. Tikai viena, ar gariem zīdainiem matiem un maigu ādu, nobāla un sagrīļojās, kaut arī draudzene brīdi pa brīdim piegrūda viņai ar elkoni.

Tā bija Lavaljēra, ko Montalē tādā veidā pūlējās uzmundrināt, jo Orai nekad netrūka drosmes.

Karalis neviļus atskatījās. Galvas, kas jau bija pacēlušās, atkal nolaidās. Tikai gaišmatainā galviņa nekustējās; šķita, ka Lavaljērai zuduši visi spēki.

Iegājis pie princeses, Ludviķis sastapa savu brāļasievu atzvilušu spilvenos. Viņa piecēlās un sveicināja viņu ar zemu reveransu, nomurminādama dažus pateicības vārdus par godu, kāds viņai ticis parādīts.

Karalis apsēdās un, pateicoties savam vērīgumam, tūlīt pat pamanīja nekārtību istabā un satraukuma pazīmes princeses sejā. Viņš pats savilka jautru un nepiespiestu sejas izteiksmi.

—  Mīļā māsa, — viņš iesāka, — cikos jūs šodien vēlaties sākt baleta mēģinājumu?

Princese lēni un gurdeni pašūpoja apburošo galviņu.

—   Ak, valdniek, — viņa sacīja, — esiet žēlīgs un piedodiet man šoreiz; es nupat gribēju brīdināt jūsu majestāti, ka šodien nespēju piedalīties mēģinājumā.

—   Ko? — mazliet izbrīnījies, karalis teica. — Vai jūs jūtaties nevesela, mīļā māsa?

—  Jā, valdniek.

—  Tad jāpasauc ārsts.

—   Nē, ārsts manai kaitei nespēj līdzēt.

—  Jūs mani biedējat.

—  Valdniek, es vēlos lūgt jūsu majestātei atļauju atgriezties Anglijā.

Karalis sakustējās.

—  Anglijā? Ko jūs sakāt, māsa!?

—   Man tas jālūdz, valdniek, — Indriķa IV mazmeita apņēmīgi noteica.

Viņas brīnišķīgās melnās acis iezibējās.

—  Man ļoti žēl griezties pie jūsu majestātes ar tādu lūgumu, bet es esmu ļoti nelaimīga jūsu galmā. Es vēlos atgriezties savā ģimenē.

—   Māsa! Māsa!

Karalis pienāca tuvāk.

—   Valdniek, uzklausiet mani, — jaunā sieviete turpināja, un viņas skaistums pamazām apbūra sarunu biedru. — Es esmu pieradusi pie ciešanām. Jau agrā jaunībā mani pazemoja un neievēroja. O, neiebilstiet, valdniek! — viņa smaidīdama sacīja.

Karalis nosarka.

—   Es esmu daudz cietusi un sagādājusi lielas ciešanas savai mātei. Es zvērēju sev, ja kādreiz iegūšu neatkarīgu stāvokli, kaut vai tādu, kāds ir neievērojamai strādniecei, kas savām rokām pelna maizi, tad vairs necietīšu pazemojumus. Šis laiks ir pienācis. Es esmu sasniegusi stāvokli, uz kādu man ir tiesības; es tuvojos tronim. Precēdamās ar Francijas princi, es cerēju, ka atradīšu viņā radinieku, draugu, līdzīgu sev, bet redzu, ka esmu ieguvusi tikai pavēlnieku. Tas mani kaitina, valdniek. Mana māte neko par to neuzzinās. Tikai jūs, kuru es tā cienu un… mīlu…

Karali pārņēma trīsas; nevienas sievietes balss viņu nesatrauca tā, kā princeses balss skaņas.

—   Valdniek, jūs jau visu zināt, ja esat atnācis šurp, un varbūt sapratīsiet mani. Ja jūs nebūtu atnācis, es pati ietu pie jums. Es vēlos, lai man ļauj aizbraukt. Ceru, ka jūs būsiet smalkjūtīgs, sapratīsiet un aizstāvēsiet mani.

—   Māsa! — karalis, kuru bija apmulsinājis šis pēkšņais uzbrukums, spēja tikai nomurmināt. — Vai jūs esat padomājusi par sekām, kādas būs jūsu solim?

—   Valdniek, es nedomāju ne par ko, es vienkārši ļaujos jūtām. Man uzbrūk, un es instinktīvi aizstāvos.

—   Kas tad jums nodarīts, sakiet lūdzu?

Kā redzams, princese izmantoja sieviešu parasto viltību: no apsūdzētās viņa kļuva par apsūdzētāju. Šis paņēmiens liecina par vainas apziņu, bet sievietes vienmēr to prot izmantot par labu sev.

Karalis pat nepamanīja, ka, atnācis pie princeses ar jautājumu: „Ko jūs nodarījāt manam brālim?", tā vietā pajautāja: „Kas jums nodarīts?"

—    Ko man nodarīja? — princese pajautāja. — Ak, valdniek, jābūt sievietei, lai to saprastu. Mani saraudināja.

Ar savu tievo, pērļu balto pirkstiņu viņa norādīja uz valgajām acīm, no kurām atkal sāka ritēt asaras.

—   Māsa, lūdzu, nomierinieties, — karalis lūdzās, pieiedams pie viņas un saņemdams mitro un drebošo rociņu.

—    Vispirms man atņēma mana brāļa draugu. Milords Bakingems, mans tautietis, bija patīkams un jautrs viesis, viņš pazina visus manus paradumus, bija mans biedrs, ar kuru kopā pavadīts tik daudz laimīgu dienu manā burvīgajā Sentdžeimsas parkā mūsu draugu vidū!

—   Bet viņš taču bija jūsos iemīlējies, māsa!

—   Tikai iegansts! Kāda tam nozīme, — viņa nopietni turpināja, — vai hercogs Bakingems bija manī iemīlējies vai ne? Vai tad mani apdraud mīlētājs? Valdniek, ar to vēl nepietiek, ja mīl vīrietis.

Viņa pasmaidīja maigi un reizē viltīgi, bet karalis sajuta, cik strauji iepukstas sirds un tūlīt gandrīz apstājas.

—   Brālis taču bija greizsirdīgs? — karalis princesi pārtrauca.

—    Labi, es saprotu, ka tam bija iegansts. Viņš bija greizsirdīgs, un Bakingemu padzina.

—   Nemaz nepadzina…

—    Nu labi, aizraidīja, atstādināja, atlaida, sauciet to kā gribat, valdniek. Tā vai citādi, viens no dižciltīgākajiem Eiropas augstmaņiem bija spiests pamest Ludviņa Četrpadsmitā galmu kā lauku puisis, ko padzen skatiena vai puķu pušķa dēļ. Tas nedara godu visgalantākajam galmam… Piedodiet, valdniek, es aizmirsu, ka ar tādām runām es aizskaru jūsu cieņu.

—   Ticiet man, ka ne jau es liku aizbraukt hercogam Bakingemam… Man viņš ļoti patīk.

—   Jūs ne? — princese veikli uztvēra. — Ā, jo labāk!

Viņa tā prata uzsvērt „jo labāk", it kā gribētu teikt „jo ļaunāk".

Iestājās ilgs klusums.

Princese ierunājās pirmā:

—    Tā Bakingema kungs aizbrauca… tagad es zinu, kāpēc viņu aizsūtīja prom un kas to izdarīja… Man likās, ka pēc tam būs miers… Bet nekā… Princis atrada jaunu iemeslu. Un tā…

—   Un tā parādījās cits, — karalis strauji turpināja. — Tas ir dabiski. Tādu skaistuli kā jūs mīlēs vienmēr.

—    Tādā gadījumā, — princese iesaucās, — ap mani vienmēr būs tuksnesis. O, es zinu, ka tieši to jau grib, to man gatavo. Nekā nebūs: es labāk atgriezīšos Londonā. Tur mani pazīst un prot novērtēt. Tur man nebūs jābaidās, ka manus draugus sauks par mīļākajiem. Princis zaudējis visu cieņu manās acīs, kopš es uzzināju, ka viņš ir tirāns.

—   Nomierinieties, lūdzu! Vienīgā mana brāļa vaina ir tā, ka viņš jūs

mīl.

—   Mani mīl? Princis mani mīl? Ak, valdniek!…

Henrieta sāka skaļi smieties.

—   Princis nekad nemīlēs nevienu sievieti, — viņa teica. — Viņš pārāk mīl sevi. Mana nelaime ir tā, ka princis pieder pie ļaunākajiem greizsiržiem: viņš nemīl, bet ir greizsirdīgs.

—   Tomēr atzīstieties, — turpināja karalis, ko uzbudināja šī satraucošā saruna, — atzīstieties, ka de Gišs jūs mīl.

—   Valdniek, es to patiešām nezinu!

—   Jūs to noteikti zināt. Iemīlējies vienmēr sevi nodod.

—   De Giša kungs nekā nav sevi nodevis.

—   Māsa, jūs pārāk dedzīgi aizstāvat de Giša kungu.

—  Es? Dievs ar jums, valdniek, vēl tikai trūkst, lai arī jūs sāktu mani turēt aizdomās.

—   Nē, nē, princese, — karalis strauji iebilda, — neskumstiet un neraudiet! Es jūs lūdzu, nomierinieties!

Henrieta tomēr raudāja un caur viņas pirkstiem spiedās lielas asaru lāses. Karalis mēģināja tās nožāvēt ar skūpstiem.

Princese tik skumji un maigi paskatījās uz viņu, ka ievainoja Ludvigi pašā sirdī.

—   Vai jums nav nekādu jūtu pret de Gišu? — viņš jautāja ar tādu satraukumu, kas īsti neiederējās viņa vidutāja lomā.

—   Nekādu, pilnīgi nekādu.

—  Tātad es varu nomierināt brāli?

—   Ak, valdniek, viņu nekas nenomierinās. Neticiet, ka viņš ir greizsirdīgs. Viņam mani aprunājuši, un viņš saklausījies sliktus padomus. Princis pārāk viegli satraucas.

—  Ja tas attiecas uz jums, nav nekāds brīnums, ka viņš uztraucas.

Princese nolaida acis un apklusa. Karalis arī. Viņš vēl joprojām neatlaida Henrietas roku.

Šīs klusuma brīdis, šķita, ilga veselu mūžību.

Princese nemanāmi atbrīvoja roku. Tagad viņa bija pārliecināta par uzvaru. Kaujas lauks piederēja viņai.

—   Princis sūdzas, — karalis bikli atsāka, — ka jūs dodat priekšroku citu sabiedrībai, nevis runājat ar viņu.

—    Valdniek, princis tikai apbrīno sevi spogulī un kopā ar ševaljē de Lorēnu perina dažādas nelietības pret sievietēm. Pievērsiet uzmanību, un jūs pats to redzēsiet.

—   Labi, es pavērošu. Bet ko lai es saku savam brālim?

—  Atbilde? Mana aizbraukšana.

—  Jūs atkal atkārtojat to pašu! — karalis nepiesardzīgi iesaucās, it kā desmit minūšu sarunai būtu jāmaina princeses nodomi.

—   Valdniek, es te nevaru būt laimīga, — viņa teica. — De Giša kungs traucē princim. Vai tad arī viņu izsūtīs?

—   Ja vajadzīgs, kāpēc gan ne? — Ludviķis XIV laipni smaidīdams noteica.

—   Nu, bet pēc de Giša kunga… starp citu, man viņa būtu žēl, jūsu majestāte, es jūs brīdinu…

—  Jums viņa būs žēl?

—   Bez Šaubām. Viņš ir laipns un izturas pret mani draudzīgi, izklaidē mani.

—   Ziniet, ja mans brālis jūs dzirdētu,— karalis mazliet aizskarts iebilda, — tad es neuzņemtos jūs samierināt un pat nemaz nemēģinātu to darīt.

—   Valdniek, vai jūs varat aizliegt princim būt greizsirdīgam uz jebkuru? Bet de Giša kungs nebūt nav kurš katrs.

—    Atkal! Varu jūs brīdināt, ka es kā labs brālis galu galā kļūšu aizdomīgs pret de Giša kungu.

—    Ak, valdniek, — princese pārmeta,— es jūs lūdzu, nepārņemiet no prinča nedz viņa simpātijas, nedz aizspriedumus. Palieciet karalis. Tā būs labāk gan jums pašam, gan visiem citiem.

—  Jūs esat burvīga zobgale, māsiņ, un es saprotu, kāpēc jūs dievina pat tie, ko jūs izsmejat.

—    Vai tad tāpēc jūs, ko es izvēlējos par savu aizstāvi, gatavojaties pāriet manu vajātāju pusē?

—   Es lai jūs vajātu? Lai Dievs pasarga!

—   Tādā gadījumā, — Henrieta gurdeni turpināja, — izpildiet manu lūgumu. Atlaidiet mani uz Angliju.

—   Nē, nekad! — Ludviķis XIV iesaucās.

—   Tātad es šeit esmu gūstekne?

—   Jā, jūs esat Francijas gūstā.

—   Ko tad lai es daru?

—   Ja vēlaties, māsiņ, es jums pateikšu.

—   Es klausos, jūsu majestāte.

—  Tā vietā, lai pulcinātu ap sevi vieglprātīgus draugus… un mulsinātu mūs ar savu divvientulību, esiet vienmēr kopā ar mums, būsim draudzīga ģimene. Nav ko iebilst, de Giša kungs patiešām ir ļoti laipns kavalieris; mums gan nav viņa prāta, bet…

—   Valdniek, kam vajadzīga šī pieticība?

—    Nē, es saku patiesību. Var jau būt karalis un tomēr apzināties, ka tev ir mazāk spēju patikt nekā kādam galminiekam.

—  Varu apzvērēt, valdniek, ka jūs pats neticat nevienam savam vārdam.

Karalis uzmeta princesei maigu skatienu.

—   Vai jūs varat man apsolīt nepavadīt laiku kopā ar svešiniekiem jūsu istabā, bet gan dāvāt jūsu brīvos brīžus mums? Vai gribat, noslēgsim uzbrukuma un aizsardzības līgumu pret kopīgo ienaidnieku?

—   Labi, valdniek, bet vai jūs esat uzticams sabiedrotais?

—  Gan jau redzēsiet.

—   Un kad mūsu līgums stājas spēkā?

—  Šodien.

—   Es pati sastādīšu līgumu!

—   Labi.

—   Un jūs parakstīsiet?

—   Pat nelasot.

—  Ja jau tā, valdniek, tad apsolu jums brīnumus. Jūs esat mūsu galma saule un, kad jūs parādāties pie mūsu apvāršņa…

—  Tad?

—   Viss sāk mirdzēt.

—  O, princese! — Ludviķis XIV iesaucās. — Jūs zināt, ka visa gaisma nāk no jums. Tiesa, es par savu simbolu izvēlējos sauli, bet tā ir tikai emblēma.

—  Valdniek, jūs glaimojat savai sabiedrotajai, tātad gatavojaties viņu piemānīt, — princese pārmeta, kratīdama smalko pirkstiņu.

—   Ko? Jūs domājat, ja es jūs mānu, apliecinot savu draudzību?

—  Jā.

—   Kas liek jums šaubīties?

—   Kaut kas.

—   Kas?

—   Pagātne.

—  Princese, es jūs nesaprotu, — karalis izlikās tieši tāpēc, ka lieliski saprata.

Princese saņēma viņa roku.

—   Valdniek, — viņa sacīja, — man bija nelaime tik ilgi jums nepatikt, ka es bieži sev jautāju, kā jūs varējāt mani izvēlēties par sava brāļa sievu?

—   Jūs man nepatikāt?

—   Neliedzieties nu!

—   Lūdzu!

—   Nē, nē, es labi atceros.

—   Mūsu savienība sākas no šā brīža! — karalis iesaucās patiesā de- dzīgumā.

Tad pēc brīža turpināja:

—    Ne jūs, ne es neatcerēsimies pagātni. Manu acu priekšā ir tagadne. Te tā ir. Paskatieties!

Viņš aizveda princesi pie spoguļa, kur stāvēja pietvīkusi skaistule, kuru ieraugot, pat svētais nepaliktu vienaldzīgs.

—    Un tomēr es baidos, — viņa nočukstēja, — ka mums neiznāks cieša savienība.

—    Vai gribat, lai es zvēru? — karalis noprasīja, jo viņu satrauca sarunas negaidītais pavērsiens.

—   O, es neatteiktos vis no zvēresta, — princese atteica. — Tad lieta vienmēr šķiet drošāka.

Karalis noslīga ceļos. Ar smaidu, ko nevarētu attēlot ne gleznotājs, ne dzejnieks^ princese pasniedza viņam abas rokas un viņš tām piekļāva kaistošo seju.

Ne viņš, ne viņa nezināja, ko teikt.

Karalis sajuta, ka princese atņem viņam savas rokas, un tās viegli pārslīd viņa vaigiem.

Viņš tūlīt pat piecēlās un izgāja no istabas.

Galminieki pamanīja viņa pietvīkušo seju un nosprieda, ka bijusi vētraina scēna.

Ševaljē de Lorēns gan pasteidzās piezīmēt:

—    Kungi, nomierinieties! Kad viņa majestāte dusmojas, tad parasti nobāl.

XV

Padomdevēji

Karalis atstāja princesi ārkārtīgi u/.budināts, pats īsti nevarēdams saprast, kas to izraisījis.

Patiešām neizskaidrojama ir dīvaino simpātiju slepenā spēle. Tās pēkšņi un bez kāda iemesla uzliesmo divās sirdīs, kas radītas viena otrai, kaut arī tas notiktu pēc daudziem pilnīgas vienaldzības gadiem.

Kāpēc gan agrāk Ludviķis gandrīz vai ienīda' princesi? Kāpēc tagad tā viņam likās tik daiļa un ilgota? Kāpēc princese, kas bija aizrāvusies ar citu, tomēr jau veselu nedēļu pievērsa karalim īpašu uzmanību?

Ludviķis nedomāja savaldzināt princesi. Saites, kas saistīja viņa brāli ar Hcnrietu, bija vai arī viņam likās nepārvarams šķērslis. Bet, ja reiz atdodies kaislībai, kas rotaļājas ar cilvēka sirdi, tad nespēj uzminēt, kur apstāsies.

Runājot par princesi, nebija grūti saprast viņas tiekšanos uz karali — viņa bija jauna, koķeta un kaislīgi alka pēc pielūgsmes.

Lai izskaidrotu Ludviķa pēkšņi uzliesmojušo mīlestību pret savu brāļasievu, psiholoģija minētu dažādas banālības, bet bioloģija norādītu uz viņu abu slēpto saderību. Princesei bija brīnišķīgas tumšas acis, Ludvi- ķim — zilas. Princese labprāt smējās un bija ekspansīva, Ludviķis — noslēgts un ar noslieci uz melanholiju. Gadījās tā, ka pirmoreiz viņu intereses saplūda, ģimenes konfliktu risinot: abu pretējo dabu sadursme izšķīla dzirksteli.

Ludviķis atgriezās savos apartamentos pārliecināts, ka princese ir val- dzinošākā sieviete galmā. Turpretim princese, palikusi viena, sajūsmināta domāja, cik neatvairāmu iespaidu viņa radījusi karalī.

Viņas jūtas palika pasīvas, turpretim karalim izpaudās vētraini: tolaik Ludviķis bija jauns un viegli iekvēlojās; turklāt viņš neievēroja nekādus šķēršļus, lai piepildītu savas vēlmes.

Karalis pavēstīja princim, ka viss ir kārtībā — princese jūt pret viņu patiesu cieņu un vislielākās simpātijas, bet viņai ir lepns un neuzticīgs raksturs, tādēļ jāsaudzē viņas patmīlība.

Princis savā parastajā saldskābajā tonī, kādā viņš parasti runāja ar brāli, iebilda, ka viņš gan īsti nesaprotot, kāda patmīlība var būt sievietei, kuras uzvedība nebūt nav nevainojama, un vispār šajā lietā cietējs ir vienīgi viņš, princis.

Karalis atcirta viņam diezgan asi, kas atklāja, cik tuvas viņa sirdij ir brāļasievas interses:

—   Paldies Dievam, princese ir ārpus aizdomām.

—    No otras puses — jā, es piekrītu, — princis atteica, — bet es runāju par sevi.

—   Es jums teikšu, brāli, — karalis turpināja, — princeses uzvedība nav pelnījusi jūsu nopēlumu. Jā, protams, viņa ir jauna, varbūt mazliet izklaidīga un pat dīvaina, bet sirds dziļumos — cēla. Francijā ne vienmēr pareizi izprot angļu raksturu un angļu tikumu brīvība daudzreiz pārsteidz tos, kas nezina, cik tīra dvēsele slēpjas tās pamatos.

—    Nu ko, — princis sāka aizvien vairāk skaisties, — ja jau jūsu majestāte dod grēku atlaidi manai sievai, ko es apsūdzu, tad, protams, viņa ir nevainīga un man atliek vienīgi apklust.

—    Klausieties, brāli, — karalis dedzīgi iebilda, jo sirdsapziņa viņam čukstēja, ka princim ir zināma taisnība, — viss, ko es saku un viss, ko es daru, ir jūsu laimes labā. Es uzzināju, ka jūs sūdzaties par princeses nepietiekamu uzticēšanos un uzmanību, tāpēc negribēju, lai jūsu satraukums ieilgtu. Mans pienākums ir sargāt jūsu ģimenes laimi, tāpat kā es to darītu viszemākajam no maniem pavalstniekiem. Ar lielāko prieku es pārliecinājos, ka jūs uztraucaties veltīgi.

—   Tātad jūsu majestāte pārliecinājās par princeses nevainīgumu, — princis turpināja kā pratinādams un nenolaida acis no brāļa, — un es noliecos cieņā pret karalisko gudrību, bet vai jūs esat pārliecināts arī par to personu nevainīgumu, kas radīja skandālu, par ko es sūdzos?

—    Jums taisnība, brāli, — karalis piekrita. — Es par to nopietni padomāšu.

Šajos vārdos izskanēja gan mierinājums, gan pavēle. Princis to saprata un aizgāja.

Ludviķis vēlreiz devās pie mātes. Saruna ar brāli viņu nenomierināja, un viņš juta nepieciešamību saņemt labāku attaisnojumu savai rīcībai.

Austrijas Anna pret de Giša kungu nebija tik labvēlīga kā pret Ba- kingemas hercogu.

Jau no pirmajiem vārdiem viņa noprata, ka Ludviķis nav noskaņots bargi. Tad viņa pati sāka runāt bargā balsī.

Tā bija viena no labās karalienes viltībām, lai izzinātu patiesību. Ludviķis toties vairs nebija bērns: jau gandrīz gadu būdams karalis, viņš bija iemācījies izlikties.

Uzmanīgi klausīdamies Austrijas Annu, viņš pēc dažiem izteiksmīgiem skatienieniem un veikliem mājieniem pārliecinājās, ka karaliene ir vai nu uzminējusi vai vismaz jūt aizdomas par viņa vājību pret princesi.

Austrijas Anna bija visnoderīgākā no viņa palīgiem un visbīstamākā no ienaidniekiem.

Tāpēc Ludviķis mainīja taktiku.

Viņš vainoja princesi, attaisnoja princi un mierīgi noklausījās visu, ko māte teica par de Gišu, tāpat kā agrāk bija uzklausījis viņas sacīto par Bakingemu.

Karalis atstāja māti tikai tad, kad viņa jutās pārliecināta, ka guvusi pilnīgu U/^varu.

Vakarā visi galminieki pulcējās uz baleta mēģinājumu.

Līdz tam nabaga de Gišam bija vairāki apmeklētāji.

Vienu no tiem viņš gaidīja ar bailēm. Tas bija ševaljē de Lorēns.

Ševaljē izskatījās pavisam mierīgs.

Pēc viņa sacītā, princis bija lieliskā garastāvoklī, tā ka varēja domāt, ka laulības dzīvi neaizēno ne vismazākais mākonītis. Un vispār princis nebija no tiem, kas piemin faunu!

Ševaljē mēģināja uzmundrināt Gišu un pierādīt, ka princese drīz vien pavisam pakļaus sev vīru, un tas, kam būs ietekme uz viņu, varēs ietekmēt arī princi.

De Gišs, kā jau neuzticīgs un piesardzīgs cilvēks, atbildēja:

—   Var jau būt, ševaljē; es gan uzskatu, ka princese ir ļoti bīstama.

—   Kāpēc?

—   Viņa pamanījusi, ka princis ne visai aizraujas ar sievietēm.

—   Tas tiesa, — ševaljē de Lorēns smiedamies teica.

—  Tāpēc princese var izvēlēties pirmo, kas pagadās, lai padarītu vīru greizsirdīgu un piespiestu viņu atgriezties.

—   Cik gudra doma! — ševaljē izsaucās.

—   Patiesa! — de Gišs atbildēja.

Ne viens, ne otrs nerunāja to, ko domāja. Apvainodams princesi, de Gišs domās lūdza viņai piedošanu.

Ševaljē, apbrīnodams de Giša gudrību, vilināja viņu bezdibenī.

Pēc tam de Gišs tieši noprasīja viņam, kādas sekas bijušas rīta skandālam un sevišķi tam, kas notika pusdienlaikā?

—   Es jau jums teicu, — ševaljē de Lorēns atbildēja, — visi smējās, un pats princis visvairāk.

—   Man gan stāstīja, ka princesi apmeklējis karalis, — Gišs iebilda.

—  Kas tur par brīnumu? Princese vienīgā nesmējās, un karalis iegāja pie viņas, lai uzjautrinātu.

—   Un?

—   Nekas nav mainījies, viss tāpat turpinās.

—   Un vakarā notiks baleta mēģinājums?

—   Protams.

—   Vai jūs esat par to pārliecināts?

—  Pilnīgi.

Tobrīd istabā norūpējies ienāca Rauls.

Ševaljē ieraudzīja viņu un, juzdams pret viņu slēptu naidu, tāpat kā pret jebkuru cildenu cilvēku, tūlīt piecēlās kājās.

—  Tātad jūs man iesakāt?..— de Gišs vērsās pie viņa.

—   Iesaku jums gulēt mierīgi, dārgo grāf.

—   Es turpretim došu jums pilnīgi pretēju padomu, de Giš, — Rauls noteica.

—   Kādu, mans draugs?

—    Sēsties zirgā un jāt uz kādu no jūsu muižām. Tur varat sekot ševaljē padomam un gulēt, cik vien sirds vēlas.

—   Ko, aizbraukt? — izlikdamies izbrīnījies, ševaljē iesaucās. — Kāpēc gan lai de Gišs dotos prom?

—   Tāpēc — un jūs to nevarat nezināt, — tāpēc ka visi par to vien runā, kā par skandālu, kas noticis starp princi un de Gišu.

De Gišs nobāla.

—   Neviens nerunā, — ševaljē iebilda, — neviens pats. Jums nav pareizi atstāstīts, de Braželona kungs.

—   Gluži otrādi, cienītais kungs, es to zinu ļoti labi un dodu de Gi- šam drauga padomu.

Šā strīda laikā mazliet apmulsušais de Gišs skatījās te uz vienu, te uz otru padomdevēju.

Viņš nojauta, ka risinās kāda spēle, kas ietekmēs visu viņa turpmāko dzīvi.

—   De Giš, — ševaljē vērsās pie grāfa, — vai tad nav tiesa, ka viss norisinājās ne tik vētraini kā acīmredzot domā de Barželons, kurš, starp citu, tur nemaz nebija klāt?

—   Ne jau tas ir svarīgi, — Rauls neatkāpās, — vai tas notika vētraini vai ne, jo es nerunāju par pašu notikumu, bet sekām, kādas tam var būt. Es zinu, ka princis draudēja, un es zinu, ka princese raudāja.

—   Princese raudāja? — de Gišs nepiesardzīgi izsaucās.

—    Ak tā! — ševaljē smiedamies uztvēra. — Tik sīki es nezināju. Patiešām, jūs zināt vairāk nekā es, de Braželona kungs.

—  Tieši tāpēc, ka es zinu labāk, ševaljē, es arī uzstāju, lai Gišs brauc prom.

—   Piedodiet, ka iebilstu jums, vikonta kungs, bet es vēlreiz atkārtoju, ka tas nav vajadzīgs.

—   Es tevi brīdinu, karalis šo lietu uztver ļoti nopietni.

—    Lai nu paliek! — ševaljē protestēja. — Karalis mīl de Gišu un sevišķi viņa tēvu. Padomājiet, ja grāfs aizbrauks, tad viņš it kā atzīs, ka patiešām pelnījis nosodījumu. Ja jau cilvēks slēpjas, tad viņš vai nu ir vainīgs, vai baidās.

—    Nevis baidās, bet ir sarūgtināts kā jebkurš, ko nepatiesi apvaino, — Braželons atteica. — Izdarīsim tā, lai* viņa aizbraukšana izskatītos tieši tāda, to var viegli izdarīt. Teiksim, ka mēs visiem spēkiem centāmies viņu atturēt, un jūs jau patiešām to darījāt, ševaljē. Jā, jā, de Giš, jūs esat pilnīgi nevainīgs. Šodienas skandāls jūs aizvainojis. Tas arī ir viss. Nudien, brauciet prom.

—    Nē, nē, palieciet, de Giš, — ševaljē pūlējās pārliecināt. — Palieciet tieši tāpēc, ka jūs esat nevainīgs, kā saka de Braželona kungs. Vikont, vēlreiz atvainojiet, ka es jums nepiekrītu.

—  Lūdzu, cienītais kungs, bet ņemiet vērā, ka izsūtījums, kurā de Gišs dosies labprātīgi, nevilksies ilgi. Viņš varēs atgriezties, kad vēlēsies, un tiks sagaidīts ar smaidu, bet karaļa dusmas gan var izraisīt negaisu ar neparedzamām sekām.

Ševaljē pasmaidīja.

— Ek, velns parāvis, tieši to jau es cenšos panākt, — viņš pie sevis noteica un paraustīja plecus.

Grāfs pamanīja šo kustību. Viņš baidījās no tā, ka viņa aizbraukšanu no galma citi var uztvert kā gļēvulību.

—   Nē, nē! — viņš iesaucās. — Izlemts. Es palieku, Braželon.

— Tad es runāšu kā pareģis, — Rauls skumji teica. — Posts jums de Giš, posts!

— Es arī esmu pareģis, bet nevēstīšu nelaimi. Gluži otrādi, es neatlaidīgi atkārtoju jums grāf — palieciet.

— Tātad jūs esat pārliecināts, ka baleta mēģinājums šodien nav atcelts? — de Gišs vaicāja.

—   Pilnīgi pārliecināts.

—  Redzi nu, Raul, — de Gišs teica, pūlēdamies pasmaidīt, — galms naviet gatavs brāļu karam, ja jau tik aizrautīgi nododas dejām. Atzīstiet to, Raul.

Rauls papurināja galvu.

—   Man vairs nav ko teikt, — viņš atbildēja.

Kā cilvēks, kas vēlas atpūsties, viņš apsēdās ērtā krēslā, bet grāfs pasauca sulaiņus, lai apģērbtos.

Ševaljē vajadzēja iet prom, bet viņš baidījās, ka Rauls, palicis divatā ar de Gišu, varētu viņu pierunāt.

Tad viņš izmantoja pēdējo līdzekli.

—  Princese šodien būs žilbinoša, — viņš teica. — Viņa pirmo reizi uzstāsies Pomonas* kostīmā.

Pomona — romiešu augļu dārzu dieve, gadalaiku dieva Vertumna sieva. Dzejnieks Ovidijs savās «Metamorfozēs" vēsta par to, kā Vertumns, vēlēdamies iegūt Pomonas mīlestību, parādījās viņai dažādos veidolos, bet iekaroja viņas sirdi savā īstajā izskatā kā skaists jauneklis.

—  Ak, jā! — grāfs iesaucās.

—  Jā, jā, — ševaljē turpināja.

—   Viņa jau devusi nepieciešamos rīkojumus. Ziniet, de Braželona kungs, pavasara lomu uzņēmies pats karalis.

—   Tas būs brīnišķīgi, — de Gišs jūsmoja, — un tas gandrīz ir svarīgākais iemesls, kāpēc es palieku. Es taču tēloju Vertumnu un dejoju ar princesi, tāpēc nemaz nevarētu aizbraukt bez karaļa ziņas, jo tas izjauktu baletu.

—  Es gan esmu vienkāršs fauns, — ševaljē sacīja. — Neesmu nekāds labais dejotājs, kājas man arī ir līkas. Uz redzēšanos, kungi. Grāf, neaizmirstiet groziņu ar augļiem, kas jums jādāvina Pomonai.

—   Varat būt mierīgs, neaizmirsīšu, — teica sajūsminātais grāfs.

—   Nu, tagad varu būt pārliecināts, ka viņš neaizbrauks, — ševaljē de Lorēns pie sevis noteica, atstādams istabu.

Pēc Ševaljē aiziešanas Rauls pat nepūlējās pārliecināt savu draugu; viņš juta, ka tās būtu veltīgas pūles.

—  Grāf, — viņš sacīja skumjā, melodiskā balsī, — jūs esat bīstamas kaislības varā. Es jūs pazīstu. Jūs vienmēr ejat līdz galam, un tā, ko jūs mīlat, ari… Nu labi, uz brīdi pieļausim, ka viņa jūs iemīl…

—   O, nekad! — de Gišs iekliedzās.

—   Kāpēc tad ne?

—  Tāpēc, ka tā būtu milzīga nelaime mums abiem.

—  Vai jūs esat pilnīgi pārliecināts, ka neko nevēlaties iegūt no tās, ko mīlat?

—  Jā gan, pilnīgi pārliecināts!

—  Ja tā, mīliet viņu no tālienes.

- Kā no tālienes?

—   Nu tā. Vai tad nav vienalga, vai viņa ir jums blakus vai ne, ja jūs neko no viņas nevēlaties? Mīliet viņas portretu vai kādu lietiņu, kas uzdāvināta par atmiņu.

—   Raul!

—   Mīliet ēnu, sapni, himēru; mīliet pašu mīlestību… Ā, jūs novēršaties? Es apklustu, jo nāk jūsu sulaiņi. De Giš, laimē vai nelaimē jūs vienmēr varat paļauties uz mani.

—  O, mans draugs, es esmu par to pārliecināts!

—   Tas arī ir viss, ko es gribēju jums pateikt. Uzposieties labi, de Giš, lai izskatītos skaists. Palieciet sveiks!

—   Vai tad jūs nebūsiet baleta mēģinājumā, vikont?

—   Nē, man jādodas kādā vizītē. Apskaujiet mani un ardievu.

Pulcēšanās bija paredzēta karaļa apartamentos.

Ieradās abas karalienes, princese, ielūgtās galma dāmas un kavalieri. Pirms dejām visa sabiedrība, kā tas tajos laikos bija pieņemts, tērzēja, un tā bija it kā prelūdija baletam.

Par spīti ševaljē de Lorēna apgalvojumam, neviena no dāmām nebija tērpusies svētku kostīmā, bet visus nodarbināja bagātīgie tērpi, ko dažādie mākslinieki bija radījuši pusdievu baletam. Tā sauca karaļus un karalienes, un viņu panteons bija Fontenblo.

Princis ieradās ar zīmējumu, kurā viņš bija attēlots savā lomā. Viņa seja vēl joprojām bija mazliet norūpējusies. Filips pieklājīgā godbijībā sveicināja jauno karalieni un savu māti. Ar sievu viņš sasveicinājās pavisam nevērīgi un, atgājis no viņas, strauji uz papēžiem aizgriezās. Šo kustību un vēsumu visi pamanīja.

Toties de Giša kungs šā vēsuma vietā veltīja princesei kvēlu skatienu un, jāsaka, princese dāvināja viņam ne mazāk dedzīgu.

Henrieta juta, ka šajā dienā, kas bija tik bagāta ar dažādu notikumu priekšnojautām, viņa bija izturējusies netaisni un varbūt pat kļuvusi neuzticīga cilvēkam, kas viņu tik ļoti mīlēja.

Viņas sirds bija de Giša pusē. Princesei bija patiesi žēl grāfa, un tas deva viņam priekšrocības salīdzinājumā ar pārējiem.

Viņas sirdī vairs nepalika vietas ne vīram, ne karalim, ne lordam Bakingemam — šajā brīdī tajā pilnīgi valdīja de Gišs.

Princis arī bija skaists, bet viņu nevarēja pat salīdzināt ar grāfu. Katra sieviete, daudz nedomājot, atzīs, ka starp mīļākā un vīra skaistumu ir liela atšķirība.

Ieradās karalis. Visi pūlējās nolasīt briestošos notikumus šī cilvēka acīs, kurš jau sāka valdīt pār pasauli.

Pretstatā savam drūmajam brālim Ludviķis staroja.

Viņš skatījās zīmējumus, ko viņam deva no visām pusēm, un vienus slavēja, bet citus pēla, ar vienu vienīgu vārdu aplaimodams vai padarīdams nelaimīgus savus pavalstniekus.

Pēkšņi viņa iesāņus vērstais skatiens pamanīja mēmo sarunu starp princesi un grāfu.

Karalis iekoda lūpā, piegāja pie karalienēm un sacīja:

—   Jūsu majestātes, man tikko paziņoja, ka Fontenblo viss sagatavots atbilstoši maniem rīkojumiem.

Zāli pāršalca apmierināti čuksti. Visu sejās karalis lasīja kvēlu vēlēšanos saņemt ielūgumu uz svētkiem.

—   Es braukšu rīt, — viņš piebilda.

Iestājās dziļš klusums.

—   Uzaicinu klātesošos pavadīt mani.

Sejās atmirdzēja priecīgi smaidi. Vienīgi princis joprojām bija sliktā garastāvoklī.

Pie karaļa viens pēc otra sāka nākt augstmaņi, steigdamies pateikties viņa majestātei par ielūgumu.

Pienāca de Gišs.

—   Ā, grāf, — karalis teica, — cs nemaz jūs nebiju pamanījis.

Grāfs paklanījās. Princese nobālēja.

De Gišs atvēra muti, lai pateiktos.

—    Grāf, — karalis pasteidzās pirmais, — pašlaik tieši ir ziemāju sējas laiks. Es esmu pārliecināts, ka jūsu normandiešu fermeri ļoti priecātos par jūsu ierašanos muižā.

Pēc šā cietsirdīgā gājiena karalis nelaimīgajam uzgrieza muguru.

Tagad nobālēja arī de Gišs. Viņš paspēra pāris soļu tuvāk karalim, aizmirsis, ka drīkst atbildēt tikai uz karaļa jautājumiem.

—   Šķiet, ka cs īsti nesapratu, — viņš trīcošā balsī izteica.

Karalis mazliet pagrieza galvu un uzmeta de Gišam vienu no tiem

auksti vērīgajiem skatieniem, kas kā duncis ietriecās nežēlastībā kritušo sirdīs. Tad viņš lēni noskaldīja:

—   Es teicu: uz jūsu muižu.

Grāfa pieri pārklāja auksti sviedri, no slābanajiem pirkstiem izslīdēja cepure.

Ludviķis pameta skatienu uz māti, lai nodemonstrētu viņai savu absolūto varu. Viņš saskatīja arī brāļa triumfējošo skatienu un pārliecinājās, ka tas ir apmierināts ar atriebību.

Beidzot viņa acis apstājās pie princeses.

Princese smaidīdama sarunājās ar de Noaijas kundzi.

Viņa neko nebija dzirdējusi vai arī izlikās neko nezinām.

Ševaljē de Lorēna neatlaidīgais, naida pilnais skatiens līdzinājās tara- nam, kas sagrauj visus šķēršļus.

De Gišs palika viens karaļa kabinetā. Pārējie bija izklīduši.

Nelaimīgā acu priekšā rēgojās ēnas.

Ar milzīgu gribasspēku viņš savaldījās un steidzās uz mājām, kur viņu gaidīja Rauls, ko neatstāja drūmas priekšnojautas.

—  Nu kā? — viņš izdvesa, ieraudzījis, ka draugs ienāk nedrošā gaitā un apkārt klīstošu skatienu.

—  Jā… tiesa… jā…

Neko vairāk de Gišs nespēja izteikt. Viņš vienkārši bezspēcīgi sabruka krēslā.

—   Bet viņa?… — Rauls jautāja.

—  Viņa?… — nelaimīgais iekliedzās, dusmās paceldams pret debesīm dūri. — Viņa!..

—   Ko viņa dara?

—  Smejas.

To pateicis, nelaimīgais izraidītais pats sāka histēriski smieties un nokrita augšpēdus. Viņš bija iznīcināts.

XVI

Fontenblo

Jau četras dienas Fontenblo krāšņajos dārzos nenorima svinības un jautrība.

Kolbēra kungs bija apkrauts ar darbiem: no rītiem viņš uzskaitīja nakts izdevumus, dienās stādīja programmas, aprēķināja izmaksas, pieņēma cilvēkus un apmaksāja rēķinus.

Kolbēra kungs bija saņēmis četrus miljonus un tērēja tos saprātīgi un taupīgi.

Viņu šausmināja izdevumi par mitoloģiju. Katrs satīrs un driāda* izmaksāja ne mazāk kā simt livrus dienā. Kostīmi vien maksāja trīssimt livrus.

Katru nakti uguņošana līdz ar sēru un pulveri izkūpināja gaisā simt tūkstošus livru. Iluminācija dīķa krastos izmaksāja trīsdesmit tūkstošus livru. Tika rīkotas pieņemšanas dažādām fantastiskām personām.

Princese bija svētku valdniece un atbildēja uz dažādu nepazīstamu tautu delegāciju apsveikuma runām: tur bija garamanti, skiti, hiperborieši, kaukāzieši un patagonieši**, kas iznira viņas priekšā kā no zemes. Karalis katram šo tautu pārstāvim dāvināja briljantus un dažādas dārgas mantas.

Delegācijas deklamēja dzejoļus, kuros karalis bija salīdzināts ar sauli, bet princese ar mēnesi. Karalienes un princi neviens pat nepieminēja, it kā karalis būtu precējies nevis ar Austrijas Mariju Terēzi, bet Anglijas Henrieti.

Laimīgais pāris bija sadevies rokās, viegli spieda viens otra roku un baudīja vispārējo pielūgsmi kā nektāru.

Fontenblo visi brīnījās, kā princese pēkšņi ieguvusi tādu varu pār karali.

Ludviķis smēlās iedvesmu princeses acīs, meklēja tur atbalstu savām vēlmēm un izbaudīja viņas prieku.

Driādas — grieķu mitoloģijā meža nimfas, Zeva un koku meitas. Grieķu mitoloģijā nimfas iemiesoja dabas stihijas. Garamanti — tautas, kas dzīvoja Centrālāfrikā senās Romas laikā. 19. gadā romiešu karavadonis Kornēlijs Galbs iekaroja viņu galveno pilsētu Garamu (Džermu).

Skiti — kopīgs apzīmējums vairākām ciltīm, kas piederēja pie atšķirīgām etniskām grupām un 8. — 2. gs. p. m. ē. dzīvoja galvenokārt Melnās jūras ziemeļu krastā, pie Dņepras un Donas, kā arī Vidusāzijā un tagadējās Kazahstānas teritorijā. Hiperborieši — grieķu reliģijā sākotnēji Apollona tempļa dārglietu glabātāji. Pēc tam no šā kulta radās mīti par mūžīgi jaunu tautu, kas dzīvo «viņpus ziemeļvēja".

Patagonieši («lielkājainie") — sākotnēji Magelāna ekspedīcija (16. gs.) tā dēvēja indiāņu tehuelče cilti. Vēlāk šo nosaukumu attiecināja uz visiem Dienvidamerikas indiāņiem.

Princese juta tikai vienu: viņai vairs nav nekādu vēlēšanos un viņa ir laimīga. Tas bija noticis pēc karaļa gribas, un tā princis, otrā persona valstī, palika tikai par trešo.

Viņš jutās vēl sliktāk nekā tajās dienās, kad de Giša muzikanti spēlēja pie princeses. Toreiz princis vismaz varēja iedzīt bailes tam, kas viņu kaitināja.

Patriecis ienaidnieku, pateicoties karaļa atbalstam, princis juta, ka viņa sirdi tagad spiež daudz smagākas rūpes nekā agrāk.

Katru nakti princese atgriezās savos apartamentos galīgi pārguruši.

Izjādes, peldēšanās Sēnā, izrādes, pusdienas koku paēnā, balles lielā kanāla krastos, koncerti — tas varēja nogāzt no kājām varenu šveicieti, ne tikai vāju, trauslu sievieti.

Pieņemsim, ka dejās, koncertos, pastaigās sieviete ir daudz izturīgāka par visbrašāko princi. Tomēr arī sievietes spēki nav neierobežoti.

Princim netika dots prieks redzēt princesi pat vakaros, kad viņa atbrīvojās no savas karaliskās varenības sloga.

Princesei bija ierādīti apartamenti karaļa paviljonā kopā ar jauno karalieni un karaļa māti.

Ševaljē de Lorēns, protams, neatstāja princi un pa pilienam vien pilināja žulti viņa svaigajās brūcēs.

Sākumā pēc de Giša aizceļošanas princis atplauka un kļuva priecīgs, bet jau pēc trim dienām Fontenblo atkal ieslīga melanholijā.

Kādu dienu ap diviem princis, kas bija vēlu piecēlies un veltījis savai tualetei vēl vairāk laika nekā parasti, atcerējās, ka šai dienai vēl nekas nav plānots. Viņam iešāvās prātā doma sapulcināt savu galmu un aizvest princesi vakariņās uz Morē, kur viņam bija skaists ārpilsētas nams.

Viņš devās uz karaļa paviljonu, lai realizētu savu nodomu, un bija ļoti pārsteigts, nevienu nesastapis.

Durvis pa kreisi veda uz princese, pa labi — uz jaunās karalienes istabām.

Sievas istabā viņš no šuvējas, kas tur strādāja, uzzināja, ka ap vienpadsmitiem visi devušies peldēties uz Sēnu, ka šī pastaiga izvērsusies par īstiem svētkiem, un visas galma ekipāžas gaidījušas pie parka vārtiem.

«Veiksmīga doma!" princis nodomāja. «Šausmīgi karsts, un es arī labprāt izpeldētos."

Viņš pasauca kalpotājus. Neviens neieradās.

Viņš devās uz novietni, kur. stāvēja karietes.

Tur zirgu puisis viņam pavēstīja, ka nav nevienas karietes un nevienas ekipāžas.

Tad princis lika apseglot divus zirgus, vienu sev, otru kambarsulainim.

Zirgu puisis viņam laipni atbildēja, ka nav arī zirgu.

Bāls no dusmām, princis atkal aizsoļoja uz karaļa paviljonu un aizgāja līdz pat Austrijas Annas lūgšanu telpai.

Cauri pavērtajiem aizkariem viņš ieraudzīja brāļasievu, kas stāvēja uz ceļiem savas vīramātes priekšā. Viņš varēja dzirdēt, ka jaunā sieviete rūgti raud.

Abas karalienes nebija viņu ne redzējušas, ne dzirdējušas.

Filips klusu piegāja pie durvīm un sāka klausīties.

Raudādama jaunā karaliene žēlojās:

—  Jā, karalis man nepievērš uzmanību, viņš tikai nododas izpriecām, kurās es nepiedalos.

—   Pacietieties, pacietieties, mana meita, — Austrijas Anna viņai spāniski atbildēja un piebilda vēl dažus vārdus, ko princis nesaprata.

Karaliene atbildēja ar jaunām žēlabām, kurās princis saklausīja tikai vārdu „banos"*, kas tika atkārtots ar īgnumu un sašutumu.

„Banos," nodomāja princis. „Tas nozīmē pelde."

Viņš baidījās, ka viņu negaidīti neatklāj, tāpēc nolēma ieklepoties.

Abas karalienes pagriezās pret viņu.

Ieraudzījusi princi, jaunā karaliene ātri piecēlās un noslaucīja acis.

Māte viņam mīļi uzsmaidīja.

—   Ko jūs vēlaties, Filip? — viņa apvaicājās.

—   Es?… Neko… — princis nomurmināja. — Es meklēju…

—   Ko?

—   Es meklēju princesi.

—   Princese devās peldēties.

—    Bet karalis? — princis noprasīja tādā balsī, ka jaunā karaliene nodrebēja.

Pelde (spān.).

—  Karalis un viss galms aizbrauca peldēties, — Austrijas Anna atbildēja. •

—  Bet ko tad jūs, karalien? — princis brīnījās.

—  O, es atbaidu visus, kas mīl izklaidēties!

—  Acīmredzot es arī, — princis norūca.

Austrijas Anna pamāja vedeklai, un tā aizgāja vienās asarās.

Princis sarauca uzacis.

—   Ir nu gan bēdu nams, — viņš sacīja. — Vai jums tā neliekas, māmiņ?

—  Jā… nē… nē, taču… te katrs meklē izklaidēšanos.

—  Tas arī sarūgtina cilvēkus, kam nepatīk noskatīties svešās izpriecās.

—  Cik jūs dīvaini runājat, mīļo Filip!

—   Nudien, māmiņ, es saku to, ko domāju.

—   Kas tad noticis?

—  Pajautājiet manai brāļasievai, kas jums nupat atklāja savas bēdas.

—   Kādas bēdas?

—  Es taču dzirdēju. Nejauši, bet visu dzirdēju. Sapratu, ka viņa žēlojas par princeses slavenajām peldēm.

—  Tās ir muļķības!

—  Nu nē, ne vienmēr raud aiz muļķības. Karaliene visu laiku atkārtoja vārdu „banos". Tas taču nozīmē „pelde"?

—  Es jums vēlreiz saku, dēls, — Austrijas Anna sacīja, — jūsu brāļasievu moka bērnišķīga greizsirdība.

—   Ja tā, jūsu majestāte, — princis atteica, — tad es padevīgi atzīstos, ka mani arī.

—   Vai jūs arī moka greizsirdība šīs peldēšanās dēļ?

—  Un kā vēl! Karalis dodas peldēties kopā ar manu sievu un neņem līdzi karalieni! Princese dodas peldēties ar karali un pat neuzskata par vajadzīgu brīdināt mani! Un jūs gribat, lai mana brāļasieva vai es būtu apmierināti?

—  Mīļo Filip, — Austrijas Anna iebilda, — jūs runājat blēņas. Jūs likāt aizdzīt Bakingemu, jūsu dēļ de Giša kungu izraidīja no galma. Vai tikai jūs tagad negribat aizraidīt karali no Fontenblo?

—   O, manas vēlmes tik tālu nesniedzas, jūsu majestāte, — princis skābi noteica. — Es pats gan varu no šejienes aizbraukt, un tā darīšu.

—  Aiz greizsirdības uz karali! Greizsirdīgs uz brāli!

— Jā, greizsirdīgs uz karali, uz brāli! Jā, jūsu majestāte, aiz greizsirdības!

— Vai zināt, princi, — Austrijas Anna iesaucās, izlikdamās sašutusi un sadusmota, — es sāku domāt, ka jūs patiesi esat sajucis un nozvērējies mani nelikt mierā. Es aizeju, jo galīgi nezinu, ko lai es iesāku ar jūsu iedomām.

To pateikusi, viņa piecēlās un izgāja, atstādama princi trakā niknumā.

Mirkli viņš stāvēja kā apdullis. Atguvies viņš atgriezās staļļos, sameklēja zirgu puisi un atkal pieprasīja karieti vai zirgu. Saņēmis atbildi, ka nav ne zirga, ne karietes, viņš izrāva pātagu zirgu puisim no rokām un sāka dzenāt nelaimīgo pa pagalmu, neklausīdamies viņa lūgumos un kliedzienos. Beidzot, galīgi zaudējis spēkus, nosvīdis un drebēdams kā drudzī, Filips atgriezās savās istabās, sadauzīja visu porcelānu un tāds pats kā bija — ar zābakiem un piešiem — iemetās gultā un iekliedzās:

—  Palīgā!

XVII

Pelde

Valvēnas vītolu paēnā, kas mērca savu svaigo zaļumu zilajos viļņos, stāvēja liela plakandibena laiva ar trepītēm un gariem, ziliem aizkariem. Laiva deva patvērumu peldētājām Diānām, kuru iznākšanu no ūdens uzmanīja divdesmit dedzīgi Aktaioni*, kas drasēja zirgos gar krastu.

Diez vai īstā Diāna, kautrīgā, garā tērpā ģērbtā Diāna, bija tikumīgāka un nepieejamāka nekā princese, jauna un skaista kā dieviete. Cauri

Aktaions — grieķu mitoloģijas varonis, skaists jauneklis, kurš medīdams nejauši ieraudzīja dievieti Diānu (Artemīdu) peldoties. Saniknotā dieviete pārvērta Aktaionu par briedi, un viņu saplosīja viņa paša suņi.

medību tunikai pavīdēja apaļš, balts ceļgals; viņas brūnos plecus neslēpa bultu maks, toties augums bija ietīts garā, baltā pārklājā, kam cauri nevarēja izspiesties pat nekautrīgākā un vērīgākā acs.

Kad viņa kāpa augšup pa trepītēm, divdesmit dzejnieki — viņas klātbūtnē katrs kļuva par dzejnieku — divdesmit drasējošie dzejnieki apturēja savus zirgus un kā vienā balsī iesaucās, ka pa princeses augumu rit nevis ūdens piles, bet īstas pērles.

Karalis, kas atradās jātnieku vidū, pārtrauca šos jūtu izvirdumus un aizjāja nostāk, baidīdamies aizskart sievietes kautrīgumu un princeses cieņu.

Ludviķis smaidīdams klausījās galminieku tērzēšanā, bet varēja manīt, ka viņa uzmanību saista kas cits.

Tādēļ, tiklīdz iešķindējās aizkaru metāla gredzeni, ziņodami, ka dieviete tūlīt parādīsies, karalis ātri pagrieza zirgu un aizjāja gar krastu, pamādams sekot visiem, ko pienākums vai patika saistīja pie princeses.

Pāži nekavējoties metās pie zirgiem. Piebrauca ekipāžas, kas bija stāvējušas biezi saaugušo koku ēnā. Uzradās vesels pūlis sulaiņu, nesēju, kalpoņu, kas kungu peldes laikā bija tenkojuši, stāvēdami attālāk. Tolaik šie cilvēki bija staigājošas avīzes.

Turpat drūzmējās arī vietējie zemnieki, kas centās ieraudzīt karali un princesi. Astoņas vai desmit minūtes varēja vērot šo nekārtīgo pūli, kas izskatījās visai gleznains.

Karalis nokāpa no zirga un visi galminieki sekoja viņa piemēram. Viņš piedāvāja roku princesei, kura bija tērpusies ar sudrabu bagātīgi cauraustā jātnieces kostīmā, kas brīnišķīgi apkļāva viņas graciozo augumu.

Mitrie, tumšie mati ietvēra maigi balto kaklu. Henrietes skaistajās acīs dzirkstīja prieks un veselība. Viņa jutās atspirgusi un dziļi ieelpoja, stāvēdama zem izšūtā saulessarga, ko virs viņas galvas turēja pāžs.

Princese piegāja pie sava zirga. Tas bija lielisks andalūziešu rikšotājs, pilnīgi balts, varbūt nedaudz smagnējs, bet ar skaistu purnu un gudrām acīm; garā aste slaucīja zemi; lielisks arābu un spāņu zirgu krustojums. Princese apstājās pie kāpšļa, it kā viņai nebūtu spēka uzkāpt zirgā. Karalis aptvēra viņas vidukli un pacēla Henrieti, kamēr viņas roka kā ugunīga stīpa apkļāva Ludviķa kaklu.

Neviļus Ludviķis piekļāva lūpas pie šīs rokas, un tā neatrāvās. Princese laipni pateicās savam karaliskajam zirgu puisim. Visi zibenīgi uzlēca zirgos.

Karalis un princese pajāja sāņus, lai atbrīvotu ceļu ekipāžām, zirgu puišiem un skrējējiem.

Lielākā daļa jātnieku, neņemdami vērā etiķeti, smiedamies un tērzēdami aiztraucās pakaļ ratiem, kas veda Diānas svītu — daiļās nimfas. Karalis un princese palaida savus zirgus soļos.

Godbijīgā attālumā viņiem sekoja apzinīgākie galminieki, kas centās, lai karalis viņus pamanītu un bija gatavi steigties pie viņa pēc pirmā aicinājuma; viņi ar lielu patiku mētājās ar asprātībām.

Visvairāk joku un smieklu izraisīja neveiksminieks princis.

De Gišu patiesi žēloja un, jāatzīst, pilnīgi pamatoti.

Pa to laiku princese un karalis bija atpūtinājuši zirgus un paspējuši jau reizes simts pačukstēt viens otram tieši to, ko galminieki domāja, tāpēc tagad abi palaida zirgus vieglos rikšos.

Klusās sarunas, neizteiktos mājienus, apslēptos smieklus nomainīja skaļi kliedzieni; sākot ar zirgu puišiem un beidzot ar prinčiem, visus pārņēma līksme. Visur skanēja balsis un smiekli Vārnas un sīļi aizlidoja uz visām pusēm; žubītes un zīlītes bariem vien cēlās gaisā, bet stirnas, buki un brieži izbīlī traucās dziļāk mežā.

Smiedamies, trokšņodams un uzjautrinādamies, viss bars traucās uz

pili.

Kad karalis un princese sasniedza pilsētu, viņus sagaidīja pūļa apsveikuma kliedzieni.

Princese aizsteidzās pie sava laulātā drauga. Nojauta viņai teica, ka princis pārāk ilgi nav piedalījies vispārējā jautrībā.

Karalis devās pie abām karalienēm; viņš juta pienākumu atalgot viņas vai vismaz vienu no viņām par savu ilgo prombūtni.

Princis sievu nepieņēma. Viņai tika pateikts, ka viņa augstība guļ.

Karali sagaidīja nevis smaidoša Marija Terēze, bet galerijā iznākusi Austrijas Anna; viņa paņēma dēlu aiz rokas un ieveda savās istabās.

Par ko viņi runāja vai, pareizāk sakot, ko māte teica Ludviķim XIV, to neviens nekad neuzzināja; varēja vienīgi nojaust pēc tā, cik apmākušos seju karalis atstāja māti.

Tomēr mūsu uzdevums ir visu izskaidrot un pavēstīt mūsu skaidrojumus lasītājam. Mēs šo uzdevumu nepildītu, ja lasītājs neko neuzzinātu par šīs sarunas rezultātiem.

Ceram, ka lasītājs tos atradīs nākamajā nodaļā.

XVIII

Tauriņu ķeršana

> i

Karalis iegriezās savās istabās, lai dotu dažus rīkojumus un arī mazliet sakopotu domas, un atrada uz sava tualetes galdiņa zīmīti, kas acīmredzot bija rakstīta izmainītā rokrakstā.

Viņš to atplēsa un izlasīja:

«Atnāciet labi ātri, man jums ļoti daudz kas sakāms."

Karalis un princese tik nesen bija šķīrušies, ka grūti saprast, kā šis „daudz kas" varēja sakrāties pēc tā „daudz kā", ko viņi viens otram bija pateikuši pa ceļam no Valvēnas uz Fontenblo.

Zīmīte bija rakstīta steigā, un tas lika karalim pārdomāt.

Viņš mazliet uzposās un devās pie princeses.

Nevēlēdamās izrādīt, ka gaida viņu, princese ar savām galma dāmām bija izgājusi dārzā.

Uzzinājis, ka princese pastaigājas, karalis pasauca divus galminiekus, kas atradās tuvumā un uzaicināja viņus uz dārzu.

Princese bija sarīkojusi tauriņu ķeršanu plašā pļavā, ko ietvēra heliotropi un irbulenes.

Viņa skatījās, kā jauniņās un veiklās galma dāmas skraida, bet pati nepacietīgi gaidīja karali.

Smilšu čirkstoņa zem zābakiem lika viņai pagriezties. Ludviķis XIV bija bez cepures; viņš ar spieķa vēzienu notrauca tauriņu, ko pēc tam no zāles pacēla aiz viņa nākošais dc Sentenjans.

—   Skatieties, princese, es arī piedalos tauriņu ķeršanā, — viņš pienācis teica. — Kungi, — karalis piebilda, vērsdamies pie savas svītas, — sāciet ķert tauriņus un atdodiet savu medījumu dāmām.

Tā visi apkārtējie tika aizraidīti.

Bija uzjautrinoši vērot, kā večuki un resnuļi tekāja pakaļ tauriņiem, zaudēdami cepures un tā dauzīdami ar spieķiem mirtes un irbulenes, it kā cīnītos ar spāniešiem.

Karalis pasniedza princesei roku un pavadīja viņu uz vaļēju lapenīti, kas kāda dārznieka dīvainās iedomas dēļ bija aplikta ar sūnām. Tajā viņi bija visu acu priekšā un arī paši varēja visu pārredzēt, tādēļ neviens nevarēja nemanīts noklausīties viņu sarunu.

No turienes karalis ar žestiem un galvas mājieniem apsveica un uzmundrināja ķērājus. Sprauzdams taureni uz zelta adatas un it kā runādams par to ar princesi, viņš teica:

—   Šķiet, ka šeit mēs varam netraucēti runāt.

—   Jā, valdniek, man vajadzēja izrunāties ar jums divatā, bet tomēr visu acu priekšā.

—   Man arī, — Ludviķis atteica.

—   Vai mana zīmīte jūs pārsteidza?

—   Izbiedēja! Tomēr tas, ko es gribu jums teikt, ir daudz svarīgāk.

—   Diez vai! Vai jūs zināt, ka princis man slēdza savas durvis?

—   Jums! Kāpēc?

—   Vai jūs nenojaušat?

—   Ak vai, princese, liekas, ka mēs gribam teikt viens otram vienu un to pašu.

—   Kas tad notika ar jums?

—   Atgriezies mājās, es sastapu māti, un viņa aizveda mani pie sevis.

—   O, karalieni māti!… Tas ir ļoti nopietni, — princeses balsī iezagās nemiers.

—   Domāju gan! Lūk, ko viņa man teica… Tikai ļaujiet man sākt ar nelielu priekšvārdu.

—   Valdniek, es jūs klausos.

—   Vai princis jums kaut ko stāstīja par mani?

—   Bieži.

—   Bet par savu greizsirdību?

—   O, vēl biežāk!

—   Par greizsirdību uz mani?

—   Nē, nevis uz jums, bet…

—   Jā, es zinu, uz Bakingemu un Gišu — pilnīgi pareizi. Iedomājieties, tagad viņš sadomājis būt greizsirdīgs uz mani.

—  Ak tā! — princese zobgalīgi pasmaidīja.

—   Man šķiet, mēs neesam devuši ne mazākā iemesla…

—   Vismaz es… Kā jūs uzzinājāt par prinča greizsirdību?

—   Māte man stāstīja, ka princis iedrāzies pie viņas kā jucis un izgāzis pār jums veselu kaudzi pārmetumu… atvainojiet mani…

—   Nekas, runājiet.

—   Par jūsu koķetēšanu. Māte centusies viņu nomierināt; uz to viņš atbildējis, ka vairs neko negrib dzirdēt.

—  Cilvēki ir ļauni, valdniek. Cik nejauki! Brālis un māsa nevar pat parunāties, lai nesāktos tenkas vai pat nerastos aizdomas! Mēs taču nedarām neko sliktu, valdniek, mēs pat nedomājam neko tādu.

To teikdama, viņa uzmeta karalim lepnu un izaicinošu skatienu, kāds varētu iekvēlināt pat visvēsāko un saprātīgāko cilvēku.

—   Protams, — Ludviķis nopūtās.

—   Tiesa, mēs bieži mēdzam būt kopā, jo mums ir vienādas domas un gaume. Varētu patiešām rasties kārdinājums, bet tas taču nav noticis! Jūs man esat tikai brālis un nekas vairāk.

Karalis sadrūma, bet viņa turpināja:

—   Kad jūsu roka sastopas ar manu, tas neizsauc tādu satraukumu, tādas trīsas… kā, teiksim, mīlētājiem…

—  Diezgan, lūdzu jūs! — izdvesa nomocītais karalis. — Jūs esat nežēlīga un gribat mani nogalināt.

—   Ko tas nozīmē?

—  Jūs… jūs taču skaidri pateicāt, ka neko nejūtat pret mani.

—   O, valdniek… to es nesaku… Manas jūtas…

—  Henriete… es vēlreiz lūdzu… pietiek… Ja jūs iedomājaties, ka esmu tikpat auksts kā jūs, tad jūs maldāties.

—   Es jūs nesaprotu.

—  Nu, labi, labi, — karalis nopūtās un nodūra acis. — Tātad mūsu tikšanās… rokasspiedieni… skati… Piedodiet… Jā, jums taisnība… es saprotu, ko jūs gribat teikt…

Viņš nolaida galvu un aizsedza seju ar rokām.

—    Izturieties savaldīgāk, valdniek, — princese strauji noteica, — uz jums skatās de Sentenjana kungs.

—   Jā gan, — Ludviķis dusmīgi izsaucās. — Man nav ne vismazākās brīvības, attiecībās ar cilvēkiem man nevar būt ne vienkāršības, ne patiesuma… Domā, ka esi atradis draugu, bet patiesībā ieraugi spiegu… domā, ka esi atradis draudzeni, bet atrodi… māsu.

Princese apklusa un novērsa acis.

—   Princis ir greizsirdīgs! — viņa klusi ieminējās, bet tik valdzinošā balsī, ko nav iespējams aprakstīt.

—   Jums taisnība! — karalis iesaucās.

—    Jā, — princese turpināja, un viņas skatiens apsvilināja Ludviķi līdz pašai sirdij, — jūs esat pilnīgi brīvs, aizdomas nesaindē jūsu mājas dzīvi.

—   Ak vai, jūs vēl nekā nezināt. Karaliene arī ir greizsirdīga.

—   Marija Terēze?

—   Ārprātīgi. Brāļa greizsirdību izraisījusi tieši viņa. Viņa raudājusi un žēlojusies manai mātei, dusmojusies par peldi, kas man sagādāja tādu prieku.

„Man arī," teica princeses skatiens.

—    Princis dzirdēja viņu sarunu un uztvēra vārdu „banos", ko karaliene uzsvēra ar sevišķu rūgtumu; tas viņā radīja aizdomas. Filips iedrāzās pie viņām, iejaucās sarunā un pateica mātei tādas lietas, ka viņa bija spiesta aiziet. Jums jācieš greizsirdīgs vīrs, bet manā priekšā parādījies un rēgojas tādas pat greizsirdības tēls — ar satūkušām acīm, iekritušiem vaigiem un sašķiebtām lūpām.

—   Nabaga karalis, — princese čukstēja, viegli pieskardamās Ludviķa rokai.

Viņš aizturēja šo rociņu un pastiepa pretī princesei mirstošo tauriņu, lai varētu paspiest viņas roku slepus no skatītājiem, kas ne tik daudz medīja tauriņus kā jaunumus. Abi noliecās pār tauriņu, it kā vēlētos saskaitīt zeltītos plankumiņus un punktiņus uz tā spārniem.

Ne viens, ne otrs neteica ne vārda. Viņu mati sajaucās, elpa saplūda, rokas dega.

Tā pagāja piecas minūtes.

XIX

Ko var noķert, ja medī tauriņus

Dažus mirkļus abi jaunieši nekustējās, jo viņus bija pārņēmusi tikko dzimusī mīlestība, kas divdesmitgadīgo iztēlē rotāta ziedu vijām.

Henriete slepus paskatījās uz Ludviķi. Viņa tā .sirds dziļumos saskatīja mīlu, tāpat kā pieredzējis ūdenslīdējs redz pērli jūras dibenā.

Viņa saprata, ka Ludviķis svārstās un varbūt pat mokās šaubās un tāpēc jāpaskubina šī slinkā vai arī pārāk kautrīgā sirds.

—   Un tātad?… — viņa pārtrauca klusumu.

—   Ko jūs gribat teikt? — Ludviķis jautāja.

—    Es gribu teikt, ka man nāksies atgriezties pie jau pieņemtā lēmuma.

—   Pie kāda lēmuma?

—    Pie tā paša, ko es jau izteicu jūsu majestātei, kad starp mums notika pirmā izskaidrošanās prinča greizsirdības dēļ.

—   Ko tad jūs man toreiz teicāt? — Ludviķis nemierīgi apvaicājās.

—   Vai tad jūs jau esat aizmirsis, valdniek?

—   Ak vai, ja tā ir vēl kāda nelaime, tad droši vien drīz atcerēšos.

—   O, tā ir nelaime tikai man, valdniek, — atteica Henriete, — bet neizbēgama nelaime.

—   Pasakiet taču beidzot, kas tā ir par nelaimi!

—   Aizbraukšana!

—   Ak Dievs, atkal šis nepielūdzamais lēmums?

—   Ticiet, valdniek, es šo lēmumu pieņēmu tikai pēc smagas iekšējas cīņas. Valdniek, man ir jāatgriežas Anglijā.

—  Es nekad nepieļaušu, ka jūs pametat Franciju! — karalis iesaucās.

—   Un tomēr, — princese lēnprātīgi, bet apņēmīgi iebilda, — tas ir pilnīgi nepieciešams. Vēl vairāk, es esmu pārliecināta, ka tāda ir jūsu mātes griba.

—    Griba! — karalis iesaucās. — Jūs izteicāt dīvainu vārdu manā klātbūtnē, dārgā māsa!

—    Vai tad jūs ar prieku nepakļautos savas labās mātes gribai! — Henriete smaidīdama atbildēja.

—   Dieva dēļ, beidziet; jūs plosāt manu sirdi. Jūs tik mierīgi runājat par savu aizbraukšanu…

—    Man nav lemts būt laimīgai, valdniek, — princese skumji turpināja, — jau kopš bērnības esmu pieradusi, ka mani skaistākie sapņi nepiepildās.

—    Vai jūs sakāt patiesību? Vai šī aizbraukšana neļautu piepildīties jūsu sirdij dārgam sapnim?

—  Ja es atbildēšu, ka jā, jums tas būs mierinājums, vai ne, valdniek?

—   Cictsirdc!

—   Klusāk, valdniek, kāds nāk.

Karalis pārlaida skatienu visapkārt.

—   Nē, — viņš atteica.

Tad, atkal pievērsies princesei, Ludviķis turpināja:

—   Klausieties, Henriete, pret vīra greizsirdību taču ir vēl citi līdzekļi, ne tikai jūsu aizbraukšana, kas mani nogalinātu…

Henriete paraustīja plecus.

—   Jā, jā, nogalinātu, — Ludviķis atsāka. — Es vēlreiz jautāju, vai patiešām jūsu iztēle… vai, pareizāk sakot, jūsu sirds nespēj iedvest jums citas domas?

—   Ak Dievs, ko tad, pēc jūsu domām, tai būtu man jāiesaka?

—    Pasakiet, kā var pierādīt cilvēkam, ka viņa greizsirdība ir nepamatota.

—    Vispirms ar to, ka nedod viņam nekādus iemeslus greizsirdībai, tas ir, mīl tikai viņu.

—   Es gaidīju ko citu.

—   Ko tad jūs gaidījāt?

—   Griezsirdi var nomierināt, ja slēpj savas jūtas pret to, kas izraisījis greizsirdību.

—   Tās ir grūti noslēpt, valdniek.

—   Laimi var sasniegt tikai caur grūtībām. Kas attiecas uz mani, tad zvēru, ka, vajadzības spiests, es varu apvest ap stūri jebkuru greizsirdi, izlikdamies, ka izturos pret jums tāpat kā pret jebkuru citu sievieti.

—  Tas ir slikts līdzeklis, pārāk vājš, — jaunā sieviete noteica, papurinādama apburošo galviņu.

—  Jums grūti iztapt, dārgā Henriete, — Ludviķis neapmierināti iebilda. — Jūs noraidāt visu, ko es piedāvāju. Tad vismaz iesakiet kaut ko pati… Es vienmēr esmu ticējis sievietes izdomas spējai.

—   Labi, es izdomāju. Vai uzklausīsiet, valdniek?

—   Vai tas vēl jājautā? Jūs izlemjat manu likteni un prasāt, vai es uzklausīšu!

—  Es spriežu pēc sevis. Ja es domātu, ka mans vīrs lakstojas ap citu sievieti, tad mani varētu nomierināt tikai…

—   Kas?

—  Vispirms man vajadzētu pārliecināties, ka viņš par šo sievieti neinteresējas.

—   Es taču nupat jums teicu to pašu.

— Jā, bet es nenomierinātos, kamēr neieraudzītu, ka viņš pievērš uzmanību kādai citai.

—  Ā, es jūs saprotu, Henriete, — Ludviķis smaidīdams atbildēja. — Tas, protams, ir asprātīgs līdzeklis, bet cietsirdīgs.

—   Kāpēc?

—  Jūs izārstēsiet greizsirdi no aizdomām, bet ievainosit viņa sirdi. Bailes pāries, bet sāpes paliks, un tas, manuprāt, ir vēl sliktāk.

—   Piekritu. Toties viņš nemanīs un neturēs aizdomās īsto vainīgo un netraucēs patiesai mīlestībai. Viņa uzmanība tiks vērsta uz to pusi, kur tā nevienam nekaitē. Citiem vārdiem, valdniek, mans līdzeklis, pret kuru jūs kā par brīnumu iebilstai, kaitē greizsirdim, bet ir derīgs mīlētājiem. Un kurš gan, izņemot jūs, valdniek, jebkad ir žēlojis greizsiržus? Tā ir īpaša slimība, kas nāk no iztēles, un, kā visas iedomu kaites, tā nav ārstējama. Dārgo valdniek, es atcerējos mana gudrā daktera un ļoti asprātīga cilvēka Dolī aforismu. „Ja jums ir divas kaites," viņš mēdza teikt, «izvēlieties to, kura jums patīk, es jums to atstāju. Tā man palīdzēs tikt galā ar otru."

—  Tas it labi teikts, dārgā Henriete, — karalis smaidīdams atteica. — Rīt pat cs viņam piešķiršu pensiju par šo aforismu. Tāpēc arī jūs, Henriete, izvēlieties mazāko ļaunumu. Jūs neko neatbildat, tikai smaidāt. Es saprotu: mazākais ļaunums ir uzturēšanās Francijā? Nu, lieliski. Šo ļaunumu es jums atstāšu, bet pats ārstēšu lielāko ļaunumu un šodien pat sameklēšu kādu, kas varētu novērst abu mūsu greizsiržu uzmanību, kuri mūs vajā.

—   Cst… Šoreiz patiešām kāds nāk, — princese pačukstēja un pieliecās, lai biezi saaugušajā zālē norautu ziediņu.

No kalna uz viņu pusi patiešām brāzās vesels bars dāmu un kavalieru. Šā uzbrukuma cēlonis bija skaista vīnogu sfinksa, kura no augšas izskatās pēc pūces, bet no apakšas tās spārniņi atgādina rožu ziedlapiņas.

Šis retais ieguvums bija ieķēries de Tonē-Šarantas jaunkundzes tīkliņā, kura to lepni demonstrēja savām mazāk veiksmīgajām sāncensēm.

Medību karaliene apsēdās kādus divdesmit soļus no soliņa, uz kura bija apmeties Ludviķis un Henriete, atspiedās pret spēcīga ozola stumbru, ko apvija efejas, un piesprauda tauriņu pie savas garās nūjas.

De Tonē-Šarantas jaunkundze bija ļoti daiļa, tāpēc kavalieri pameta citas dāmas un sadrūzmējās ap viņu, it kā lai apsveiktu par veiksmi.

Karalis un princese smaidīdami vēroja šo ainu, kā pieaugušie noskatās uz bērnu spēlēm.

—    Ko jūs teiksiet par de Tonē-Šarantas jaunkundzi, Henriete? — karalis apvaicājās.

—   Teikšu, ka viņai ir pārāk gaiši mati, — princese atbildēja, uzreiz norādīdama vienīgo trūkumu, ko varētu atrast nākamās de Montespāna kundzes gandrīz absolūtajā skaistumā.

—   Jā, viņas mati ir tikpat kā balti, tas tiesa, bet tomēr, manuprāt, viņa ir skaista.

—   O, jā, kavalieri ap viņu tā vien riņķo. Ja tauriņu vietā mēs ķertu pielūdzējus, paskatieties, cik daudz mēs saķertu pie viņas.

—   Henriete, bet kā jūs domājat, ja nu karalis pievienotos šim pielūdzēju baram un arī sāktu mest acis uz skaistuli? Vai princis joprojām būtu greizsirdīgs?

—   O, valdniek, de Tonē-Šarantas jaunkundze ir pārāk spēcīgas zāles, — princese nopūzdamās sacīja. — Greizsirdis, protams, tiktu izārstēts, bet šķiet, ka parādītos greizsirde!

—   Ak, Henriete! — Ludviķis iesaucās. — Jūsu vārdi iepriecina manu sirdi. Jā, jums taisnība, de Tonē-Šarantas jaunkundze ir pārāk skaista, lai kalpotu par aizsegu.

—   Karaļa aizsegu, — Henriete pasmaidīja. — Tādam aizsegam jābūt daiļam.

—   Tātad jūs iesakāt viņu? — Ludviķis apvaicājās.

—   Ko lai jums saku, valdniek? Dot tādu padomu nozīmē dot ieroci pret sevi. Būtu pārāk liels neprāts vai iedomība ieteikt uzmanības novēršanai sievieti, kura ir daudz skaistāka par to, kuru jūs it kā mīlot.

Karalis satvēra princeses roku, ieskatījās acīs un tik klusi iečukstēja viņai acīs dažus maigus vārdus, ka pat autors, kam jādzird viss, tos nesaklausīja.

Tad viņš skaļi piebilda:

—   Nu, labi, izvēlieties pati kādu, kurai jāizkliedē mūsu greizsirži. Es viņu aplidošu un veltīšu visu laiku, kad būšu brīvs no darīšanām; viņai es atdošu jums rautos ziedus, viņai čukstēšu par maigajām jūtām, ko jūs izraisāt manī. Tikai izvēlieties uzmanīgi, jo citādi, sniedzot viņai manas rokas noplūktu rozi, es neviļus skatīšos uz jūsu pusi, manas rokas un lūpas sniegsies pretī jums, lai manu noslēpumu uzzina kaut vai visa pasaule.

Klausoties šajos kaislīgajos, mīlestības pilnajos vārdos, kas plūda pār karaļa lūpām, princese sarka un trīsēja, juzdamās aizgrābta un lepna. Viņa neko nespēja izteikt; viņas lepnums un pielūgsmes alkas bija apmierinātas.

—   Es izvēlēšos, — viņa sacīja, paceldama skaistās acis uz karali, — tikai ne tā, kā jūs lūdzat, jo es gribu, lai viss vīraks, ko jūs grasāties kūpināt uz citas sievietes altāra, — ak, valdniek! — lai tas atgrieztos pie manis pilnībā, tā ka nepazustu neviena daļiņa, jo es esmu greizsirdīga. Ar jūsu karalisko atļauju es izvēlēšos tādu, kas vismazāk spētu jūs aizraut un atstātu neskartu manu tēlu jūsu dvēselē.

—   Par laimi, — karalis piebilda, — jums nav ļauna daba, jo citādi es drebētu bailēs no jūsu draudiem. Turklāt starp sievietēm, kas ir ap mums, grūti atrast neglītu sejiņu.

Kamēr karalis runāja, princese bija piecēlusies no sola; viņa pārlaida acis pļaviņai un pasauca Ludviķi.

—   Panāciet šurp, valdniek, — viņa teica. — Vai redzat tur, pie jasmīnu krūmiem, glītu meiču, kas atpalikusi no pārējiem? Viņa iet lēnām, galvu nokārusi, it kā būtu kaut ko pazaudējusi.

—   De Lavaljeras jaunkundze?

—  Jā.

—   O!

—   Vai tad viņa jums nepatīk, valdniek?

— Paskatieties pati uz to nabadzīti. Viņa ir tik vājina, gandrīz caurspīdīga.

—   Un es esmu resna?

—   Viņa ir tik grūtsirdīga.

—   Pilnīgs mans pretstats; man pārmet, ka es esmu pārāk jautra.

—  Piedevām vēl pieklibo. Paskatieties, viņa tīšām palaidusi pārējos pa priekšu, lai neviens to neievērotu.

— Un kas par to? Viņa nebūs ātrkāje Dafne* un neaizbēgs no Apol- lona.

—  Henriete, Henriete! — karalis pārmetoši iesaucās. — Jūs tīšām izvēlējāties visneglītāko no manām galma dāmām.

—  Jā, bet tā tomēr ir mana galma dāma — ņemiet to vērā.

—   Un tad?

— Lai redzētu savu jauno dievieti, jums gribot negribot vajadzēs nākt pie manis; kautrība neļaus meklēt tikšanos divatā, un jūs satiksieties ar viņu tikai manā klātbūtnē un sarunāsieties ne tikai ar viņu, bet arī ar mani. Tā visi greizsirži varēs redzēt, ka jūs ierodaties nevis manis dēļ, bet gan pie de Lavaljēras jaunkundzes.

—   Klibiķes.

—   Viņa tikai mazliet pieklibo.

—   Viņa taču nekad never vaļā muti.

—  Toties, kad atver, parāda brīnišķīgus zobiņus.

—   Henriete!

—  Jūs taču ļāvāt man izvēlēties!

—   Diemžēl jā.

—  Tad pakļaujieties bez iebildumiem.

Dafne — grieķu mitoloģijā upes dieva Pēneja meita. Dafne bēga no Apollona, kas bija viņā iemīlējies. Juzdama, ka Apollons viņu panāks, Dafne lūdza palīdzību tēvam, un Pēnejs pārvērta viņu par lauru koku.

—   O, es pieņemtu pat fūriju, ja to būtu izvēlējusies jūs!

—   Lavaljēra ir maiga kā jēriņš. Nebaidieties, viņa nepretosies, kad jūs pavēstīsiet, ka mīlat viņu.

Princese iesmējās.

—  Jūs taču saglabāsiet man brāļa mīlestību, brāļa pastāvīgumu un karaļa labvēlību, vai ne?

—   Es paturu sirdi, kas pukst tikai jums.

—   Vai jūs domājat, ka mūsu nākotne ir nodrošināta?

—   Ceru.

—  Jūsu māte pārstās redzēt mani ienaidnieku?

—  Jā.

—  Un Marija Terēze vairs nerunās spāniski mana vira klātbūtnē, kuram nepatīk klausīties svešu valodu, jo viņam tad vienmēr liekas, ka aprunā viņu?

—   Varbūt viņam ir taisnība, — karalis noteica.

—   Beidzot, vai karali turpinās apvainot noziedzīgās jūtās, kaut gan mēs jūtam viens pret otru tikai nevainīgas simpātijas bez kādām blakus domām?

—  Jā, jā, — karalis nomurdēja. — Toties sāks runāt ko citu.

—   Ko tad vēl, valdniek? Vai patiešām jūs tā arī nekad neliks mierā?

—  Runās, — karalis turpināja, — ka man ir ārkārtīgi slikta gaume. Nu, bet ko gan nozīmē mana patmīlība, ja jūs atgūstat mieru?

—   Un godu, valdniek, jūs noteikti gribējāt teikt, arī mūsu ģimenes godu. Ticiet man, jūs veltīgi jau iepriekš noskaņojat sevi pret Lavaljēru; viņa gan pieklibo, bet nudien nav muļķe. Starp citu, viss, kam pieskaras karalis, pārvēršas par zeltu.

—  Henriete, iegaumējiet, ka es vēl palieku jums parādā, jo jūs varētu mani piespiest maksāt vēl dārgāk, palikdama Francijā.

—   Valdniek, šurp nāk… Vēl vienu vārdu.

—   Klausos.

—   Valdnieks, jūs esat saprātīgs un piesardzīgs, bet tagad jums šīs īpašības būs jāizmanto pilnā mērā.

—  O, šovakar pat es sākšu spēlēt savu lomu, — Ludviķis smaidīdams iesaucās. — Jūs redzēsiet, ka mans aicinājums ir ganiņa loma. Šodien pēc pusdienām mums paredzēta liela pastaiga pa mežu, pēc tam vakariņas un desmitos balets.

—   Es zinu.

—   Tātad šovakar pat mana mīlestība uzliesmos spožāk nekā mūsu raķetes un kvēlos spilgtāk par jūsu drauga Kolbēra lāpām. Karalienēm un princim no tās spožuma sāks sāpēt acis.

—   Uzmanieties, valdniek!

—   Ak Dievs, ko tad es izdarīju?

—   Man būs jāņem atpakaļ uzslavas, kuras es jums dāvāju pārāk devīgi… Es jūs nosaucu par saprātīgu un piesardzīgu… Bet jūs sākat tik neprātīgi! Vai tad kaislība var uzliesmot vienā mirklī kā lāpa? Vai tad tāds karalis kā jūs uzreiz, bez kādas sagatavošanās, var krist pie kājām tādai kā Lavaljēra?

—   Henriete, Henriete! Es jūs turu pie vārda… Mēs vēl neesam uzsākuši kampaņu, bet jūs jau man uzbrūkat.

—    Nē, es tikai jūs brīdinu. Lai jūsu liesmas iedegas pamazām, pakāpeniski, nevis uzreiz. Ja jūs izrādīsiet tādu dedzību, neviens neticēs, ka jūs esat iemīlējies, bet nodomās, ka karalis ir sajucis prātā, ja tikai uzreiz neatklās jūsu spēli. Reizēm cilvēki nav nemaz tik dumji kā izskatās.

Karalim nācās atzīt, ka princese ir gudra kā eņģelis un viltīga kā velns.

Viņš palocījās.

—    Labi, lai notiek, — Ludviķis sacīja. — Es pārdomāšu savu uzbrukuma plānu. Jūs zināt, ka Maigo Jūtu Zemē* ir daudz apgabalu. Nu, lūk, es vispirms apstāšos Aplidošanas ciemā, Mīlestības vēstulīšu mājā, bet pēc tam soļošu uz Atklāto Mīlestību. Kā jūs zināt, tur ir taisns ceļš. Skiderī madāma man nekad nepiedotu, ja es pārlēktu pāri kādai pieturai.

XVII gs. franču romānisti izdomāja īpašu „Maigo Jūtu Zemi". Rakstniece Skiderī izmantoja šo tēmu savos romānos. Viņas darbam „Klēlija" pievienota šīs zemes karte, kurā atzīmētas dažādas vietas, pilsētas, ciemi, upes, kas saucas, piemēram, „Aplidošana", «Vienaldzība", „Naidīgums", „Mīlestības sūtījumi", „Atklāta mīlestība", «Greizsirdība" utt.

—   Lūk, tagad jūs esat uz pareizā ceļa, valdniek. Bet vai mums nav laiks šķirties?

—   Ak vai, ir laiks; mūs tik un tā izšķirs.

—   Patiešām, — Henriete noteica, — šurp svinīgi nes de Tonē-Šarantas jaunkundzes sfinksu tauru pavadībā, kā jau tas piederas mednieku svētkos.

—   Tātad nolemts: šodien pastaigā pa mežu es iešu dziļāk biezoknī un, sastapis Levaljēru vienatnē, bez jums…

—   Es viņu aizsūtīšu prom. Par to es parūpēšos.

—   Lieliski! Es pieiešu pie viņas un visu viņas draudzeņu klātbūtnē raidīšu pirmo bultu.

—   Tikai nomērķējiet labi, lai ncaizšautu garām un trāpītu tieši sirdī, — princese smiedamās teica.

Viņa izšķīrās ar karali un devās pretī jautrajam gājienam, kas tuvojās ar tauru skaņām, izsaucieniem un situācijai atbilstošām ceremonijām.

XX

Balets „Gadalaiki"

Pēc pusdienām, kas beidzās ap pieciem, karalis iegāja savā kabinetā, kur viņu gaidīja šuvēji.

Bija paredzēta slavenā Pavasara kostīma pielaikošana, pie kura strādāja daudzi galma mākslinieki.

Visas lomas baleta izrādes dalībnieki jau bija iestudējuši. Karalis gribēja sagādāt pārsteigumu. Ticis galā ar darīšanām, viņš tūlīt pat lika pasaukt abus savus ceremonijmeistarus — Vilruā un Sentenjanu.

Abi paziņoja, ka gaida tikai viņa pavēli, viss ir gatavs un var sākt. Vienīgi vajag, lai būtu labs laiks un silta nakts.

Karalis atvēra logu. Pār koku galotnēm slīdēja zeltīti vakara mākoņi. Parādījās mēness.

Spuguļgludie zaļie dīķi dusēja kā apburtā mierā. Gulbji bija sakļāvuši spārnus un snauda uz ūdens, atgādinādami noenkurotus kuģus.

Uzmetis acis šai burvīgajai ainai, karalis tūlīt deva rīkojumu, ko de Vilruā kungs un de Sentenjana kungs tikai gaidīja.

Izpildīt to vajadzēja karaliski, tādēļ bija jāatrisina vēl kāds jautājums. Ludviķis XIV jautāja:

—   Vai jums ir nauda?

—   Valdniek, — Sentenjans atbildēja, — mēs jau norunājām ar Kolbēra kungu.

—   Ļoti labi.

—    Kolbēra kungs teica, ka viņš ieradīsies pie jūsu majestātes, tiklīdz jūs izteiksiet vēlēšanos turpināt svētkus.

—   Labi, lai ienāk.

Šķita, ka Kolbērs klausījies aiz durvīm. Tiklīdz karalis pieminēja viņa vārdu, Kolbērs ienāca.

—   Ļoti patīkami, Kolbēra kungs, — karalis sacīja. — Jūs, kungi, sāciet savus pienākumus.

Sentenjans un Vilruā atvadījās.

Karalis apsēdās krēslā pie loga.

—   Es šodien dejošu baletā, Kolbēra kungs, — viņš teica.

—   Tātad rītdien man jāsamaksā rēķini, valdniek.

—   Kāpēc?

—    Es piegādātājiem apsolīju samaksāt rēķinus nākamajā dienā pēc baleta.

—   Ja jau solījāt, Kolbēra kungs, tad maksājiet.

—   Labi, valdniek. Tikai, lai maksātu, vajadzīga nauda, kā mēdza teikt de Ledigjēra kungs.

—    Ko? Vai tad četri miljoni, ko apsolīja Fukē kungs, vēl nav izmaksāti! Es jums aizmirsu to pajautāt.

—   Valdniek, jūsu majestāte tos saņēma norunātajā laikā.

—   Nu?

—   Valdniek, šos četrus miljonus nedēļas laikā aprija krāsainie stikli, uguņošana, vijoles un pavāri.

—   Patiešām?

—   Līdz pēdējam sū. Katru reizi, kad jūsu majestāte lielā dīķa krastos pavēlēja rīkot ilumināciju, sadega tik daudz eļļas, cik ūdens ir visos baseinos.

—   Labi, labi, Kolbēra kungs. Tātad jums vairāk naudas nav?

—   Man nav, bet Fukē kungam ir.

Kolbēra seja iemirdzējās ļaunā priekā.

—   Ko jūs gribat ar to teikt? — Ludviķis jautāja.

—   Valdniek, mēs jau paņēmām no Fukē kunga sešus miljonus. Viņš tos iedeva tik labprāt, ka droši vien neatteiksies dot vēl, ja būs vajadzīgs. Tagad pienācis laiks viņam atvērt maku.

Karalis sarauca uzacis.

—    Kolbēra kungs, — viņš noskaldīja, — es tā nedomāju. Es negribu nostādīt sarežģītā situācijā savu uzticamo kalpu. Fukē kungs nedēļas laikā jau izmaksājis sešus miljonus, tā ir pietiekami liela summa.

Kolbērs nobālēja.

—    Pirms kāda laika jūsu majestāte domāja citādi, kaut vai todien, kad pienāca ziņa no Belilas, — viņš iebilda.

—   Pēc tam, kungs, es mainīju savas domas.

—   Un jūsu majestāte vairs netic sazvērestībai?

—    Intendanta palīga kungs, tā ir tikai mana darīšana, un es jums jau teicu, ka pats nodarbošos ar savām lietām.

—   Tātad sev par nelaimi es esmu nonācis jūsu majestātes nežēlastībā! — Kolbērs iekliedzās, drebēdams no bailēm un niknuma.

—   Nemaz. Gluži otrādi, jūs man ļoti patīkat.

—    Ak, valdniek, — mantzinis sacīja, liekuļodams vienkāršību, kas glaimoja Ludviķa patmīlībai, — kāda jēga, ka es patīku jūsu majestātei, bet nevaru būt jums noderīgs?

—   Jūsu pakalpojumi noderēs citreiz.

—   Kā jūs pavēlēsiet rīkoties tagad, jūsu majestāte?

—   Jums vajadzīga nauda, Kolbēra kungs?

—   Apmēram septiņsimt tūkstoši livru, valdniek.

—   Jūs tos saņemsiet no manas personīgās kases.

Kolbērs palocījās.

—    Tomēr, — Ludviķis piebilda, — diez vai jūs pat ar savu taupīgumu varēsiet iztikt ar tik niecīgu summu, tāpēc es izrakstīšu jums orderi par trim miljoniem.

Karalis paņēma spalvu un uzrakstīja dažus vārdus. Dodams papīru Kolbēram, viņš vēl noteica:

—   Varat būt mierīgs, Kolbēra kungs, man ir īsti karalisks plāns.

Šie vārdi tika pateikti ļoti svinīgi, jo karalis atbilstošā situācijā prata piešķirt savām runām sevišķu nozīmīgumu. Pēc tam viņš atlaida Kolbēru un pavēlēja pasaukt skroderus.

Fontenblo visi drīz vien uzzināja, kādu pavēli karalis devis ceremo- nijmeistariem. Viņi zināja, ka karalis uzlaiko kostīmu, un vakarā notiks balets.

Tajā pašā laikā kā pēc burvju pavēles visi, kas vien prata noturēt pirkstos adatu un atšķirt kamzoli no biksēm, kā saka Moljērs, tika aicināti palīgā frantiem un dāmām.

Karalis pabeidza savu tualeti ap deviņiem. Viņš parādījās vaļējā, ar ziediem un zaļumiem rotātā karietē.

Karaliene novietojās brīnišķīgi skaistā teātrī uz lieliskas estrādes, kas bija uzcelta dīķa malā.

Piecās stundās galminieki salika kopā visas teātra sastāvdaļas, tapsētāji paveica savu darbu, pirotehniķi apgaismoja visu ar neskaitāmām ugunīm.

Debesis bija pilnas zvaigznēm, tajās nebija ne mākonīša. Šķita, pati daba palīdz karaļa fantāzijai. Pār teātri jumta vietā pletās debesu velve, aiz priekšējām dekorācijām mirguļoja uguns atspīdumi gludajā ūdens virsmā, bet tālāk vīdēja zaļgani koku silueti ar kupolveidīgām lapotnēm.

Kad ieradās karalis, skatītāju zāle bija pilna; no zelta un dārgakmeņu mirdzuma tajā varēja apžilbt.

Tikai pamazām no šā mirdzuma izdalījās apburošo skaistuļu sejas.

Skatuve attēloja birzi;pa to augstu lēkāja līkkājaini fauni. Driāda tos kaitināja, un viņi dzinās pakaļ; citas driādas steidzās palīgā, un visu šo pantomīmu veidoja daudzveidīgas dejas kustības.

Kņadas kulminācijas brīdī ieradās Pavasaris ar savu svītu un ieviesa kārtību.

Pavasara līdzgaitnieki gadalaiki pavadīja viņu un atklāja dejas, skanot himnai, kuras vārdi pauda smalkus glaimus. Fleitas, obojas un vijoles tēloja lauku ainavu.

Karaļa parādīšanās uz skatuves izraisīja aplausu vētru.

Ludviķis bija tērpies ziedu tunikā, kas maigi apkļāva viņa stalto, slaiko stāvu. Miesaskrāsas zīda zeķes apkļāva skaisti veidotās kājas violetās kurpēs ar zaļām saitēm.

Skaistos viļņos krītoši mati, svaiga sejas krāsa, zilo acu maigais skatiens, smaidā izliektās lūpas — tāds tolaik bija karalis, ko ar pilnām tiesībām sauca par Amoru karali.

Viņš kustējās viegli un plūstoši, it kā nevis dejotu, bet lidinātos gaisā.

Tas bija spožs uznāciens. Aiz viņa parādījās grāfs de Sentanjans, kurš acīmredzot steidzās pie karaļa vai princeses.

Princesei bija gara kleita, tik viegla un caurspīdīga, ka reizēm zem tās pavīdēja ceļgals un viņas mazā kājiņa, apauta zīda kurpītē. Bakhanšu svītas pavadībā viņa jautri tuvojās vietai, kur bija jāuzsāk deja.

Aplausi bija tik ilgstoši, ka grāfs paguva pieiet karalim, kas stāvēja dejas pozīcijā.

—   Ko jūs vēlaties, Sentanjan? — Pavasaris noprasīja.

—   Ak Dievs, jūsu majestāte neiedomājās par Augļu deju, — šļupstēja nobālušais galminieks.

—   Nē, es atceros; tā ir izmesta.

—   Nē, valdniek. Jūsu majestāte nedeva tādu rīkojumu, un muzikantiem tā ir palikusi.

—   Slikti, — karalis nomurmināja. — To nav iespējams nodejot, jo nav de Giša kunga.

—    Valdniek, veselas piecpadsmit minūtes skanēs tikai mūzika bez dejām. Tas iznīcinās visu baletu. Orķestris gan varētu šo vietu izlaist. Bet lieta tā, valdniek…

—   Kas tad vēl?

—   De Giša kungs ir šeit…

—   Šeit? — karalis sarauca uzacis. — Viņš ir šeit? Vai jūs esat par to pārliecināts?

—   Deju kostīmā, valdniek. Paskatieties pa labi. Grāfs gaida.

Karalis juta, ka pietvīkst.

Viņš strauji pagriezās. Patiešām, pa labi no viņa, izceldamies ar savu skaistumu, Vertumna kostīmā stāvēja de Gišs, gaidīdams, kad karalis paskatīsies uz viņu, lai uzsāktu sarunu.

Grūti aprakstīt karaļa pārsteigumu, prinča izbrīnu, kurš sāka dīdīties savā ložā, sačukstēšanos zālē un publikas satraukumu, princeses uztraukumu, ieraugot savu partneri.

Karalis klusēdams stingi skatījās uz grāfu.

De Gišs pienāca pie viņa, godbijīgi paklanījās un sacīja:

—    Valdniek, jūsu padevīgais kalps šodien ieradies jūsu dienestā, tāpat kā ierastos kaujas laukā. Ja nebūtu šīs Augļu dejas, karalis pazaudētu labāko ainu no sava baleta. Es negribēju, lai karaļa mākslas skaistums un elegance ciestu manis dēļ. Es pametu savus fermerus un ierados palīgā savam karalim.

Katrs vārds šajā runā bija pārdomāts un daiļrunīgs. Karalim patika prasmīgie glaimi, un viņu pārsteidza runātāja vīrišķība. Viņš tikai noteica:

—   Es jums neliku atgriezties, grāf.

—   Protams, valdniek, bet jūsu majestāte arī nepavēlēja man palikt

tur.

Karalis juta, ka laiks aiziet. Vēl mirklis, un viss būtu sabojāts.

Turklāt karaļa sirds bija laimes pārpilna. Viņš smēlās iedvesmu princeses daiļrunīgajā skatienā.

Henrietes skatiens it kā teica:

—    Uz jums taču ir greizsirdīgi. Izgaisiniet aizdomas. Kas baidās no diviem sāncenšiem, faktiski nebaidās ne no viena.

Princeses veiklā iejaukšanās izlēma visu.

Karalis uzsmaidīja de Gišam.

No šīs mēmās sarunas Gišs nekā nesaprata. Viņš tikai ievēroja, ka princese cenšas neskatīties uz viņu. Saņēmis apžēlošanu, viņš uzskatīja, ka tas ir princeses nopelns. Karalis bija apmierināts. Princis vienīgais neko nesaprata.

Sākās balets. Tas bija lielisks.

Vijoles iedvesmoja karaliskos dejotājus, tam laikam raksturīgā naivā pantomīma — tās naivitāti vēl vairāk izcēla dižciltīgo aktieru viduvējais izpildījums — atplauka visā pilnībā, un zālē sēdošie dedzīgi aplaudēja.

De Gišs staroja, bet tie bija galma saulītes stari, kam pietika ar otršķirīgu lomu.

Viņu nesatrauca panākumi, kurus nenovērtēja princese; viņš sapņoja tikai par to, kā no jauna iekarot viņas labvēlību.

Turpretim princese pat nepaskatījās uz de Gišu.

Pamazām satraukums aptumšoja visu viņa prieku un mirdzumu: kājas sāka grīļoties, rokas neklausīja, galva bija kā apstulbusi.

No šā brīža karalis kļuva par īsto kadriļas vadītāju.

Viņš pameta skatienu uz savu uzvarēto sāncensi.

De Gišs vairs pat nelīdzinājās galminiekam; viņš dejoja slikti un neizteiksmīgi; drīz vien viņš vispār pārstāja dejot. Karalis un princese triumfēja.

XXI

Fontenblo parka nimfas

Mirkli karalis izbaudīja savu pilnīgo triumfu.

Tad viņš pagriezās, lai paskatītos uz princesi un nedaudz pajūsmotu arī par viņu.

Iespējams, ka jaunībā cilvēki mīl dedzīgāk un karstāk nekā brieduma gados, bet arī visas citas jūtas tad izpaužas tikpat spēcīgi, un patmīlība nav mazāka kā mīlestība, turpretim ap trīsdesmit vai trīsdesmit pieciem gadiem mīlestība pārņem visu cilvēku.

Ludviķis atcerējās arī princesi, bet vairāk domāja par sevi; Henriete domāja tikai par sevi un par karali pat neiedomājās.

Valdnieku romānam un egoismam par upuri krita de Gišs.

Visiem dūrās acīs nabaga grāfa uztraukums un apmulsums.

Sākumā vairums viņa izgāšanos baletā iztulkoja kā galminieka viltību. Vērīgākie, bet tādu galmā nekad netrūkst, ātri noprata, ka tur kaut kas nav kārtībā.

Beidzot viss noslīka aplausu vētrā. Karalienes pauda visžēlīgu atbalstu, publika — skaļu sajūsmu. Karalis aizgāja pārģērbties, un de Gišs, atstāts vienatnē, piegāja pie princeses. Viņa sēdēja skatuves dibenplānā, gaidīdama savu otro iznācienu un jau iepriekš izbaudīdama jaunu triumfu. Nav nekāds brīnums, ka viņa apkārt neko neredzēja vai arī izlikās, ka neredz.

Redzēdamas, ka tuvojas de Gišs, divas driādu kostīmos tērptas galmadāmas tālredzīgi izgaisa.

De Gišs pienāca tuvāk un paklanījās viņas karaliskajai augstībai.

Viņas karaliskā augstība — vai nu viņa šo sveicienu pamanīja vai ne — pat nepagrieza galvu.

Asinis sastinga nelaimīgā dzīslās; tik pilnīga vienaldzība viņu apstulbināja. Viņš taču bija tālu, nezināja nekā no notikušā un nevarēja to paredzēt.

Redzēdams, ka uz viņa sveicienu neatbild, viņš panāca vēl vienu soli tuvāk un, balsij aizraujoties, izteica:

—   Jūsu augstība, man ir tas gods apliecināt jums savu visdziļāko cieņu.

Šoreiz viņas karaliskā augstība atļāvās pacelt uz grāfu gurdas acis.

—    Ā, tas esat jūs, de Giša kungs, — viņa vienaldzīgi noteica, — esiet sveicināts!

Un tūlīt pat novērsās.

Grāfs tikko spēja savaldīties.

—   Jūsu karaliskā augstība, jūs dejojāt apbrīnojami, — viņš izdvesa.

—   Jums tā šķiet? — princese nevērīgi attrauča.

—   Jā, jūsu loma pilnībā atbilst jūsu karaliskās augstības raksturam.

Princese pagriezās un uzmeta dc Gišam vērīgu skaidro acu skatienu.

—   Ko jūs ar to gribat teikt?

—  Jūs tēlojat daiļu, augstprātīgu un vējīgu dievieti, — viņš atbildēja.

—   Vai jūs runājat par Pomonu, grāf?

—   Es runāju par dievieti, ko jūs tēlojat, jūsu karaliskā augstība.

Princese savilka seju.

—   Jūs pats, kungs, arī esat lielisks dejotājs, — viņa atteica.

—   O, jūsu augstība, es piederu pie tiem, ko vispār neievēro, bet ja arī uz mirkli pamana, tad tūlīt pat aizmirst.

Viņš smagi, saraustīti nopūtās, steidzīgi paklanījās un pazuda aiz dekorācijām, ar rūgtumā drebošu sirdi, galvai degot un acīm sausi kvēlojot.

Princese tikai viegli paraustīja plecus.

Pamanījusi, ka galma dāmas delikāti pagājušas sānis, viņa ar skatienu tās paaicināja atpakaļ.

Tās bija de Tonē-Šaranta un de Montalē.

—   Jaunkundzes, vai jūs dzirdējāt? — princese noprasīja.

—   Ko tad, jūsu augstība?

—   To, ko teica grāfs de Gišs?

—   Nē, nedzirdējām.

—    Apbrīnojami, — princese līdzjūtīgi sacīja, — kā izraidīšana ietekmējusi nabaga de Giša prāta spējas.

Viņa turpināja, paceldama balsi, lai nelaimīgais nepalaistu garām ne vārda:

—   Pirmkārt, viņš slikti dejoja un turklāt sarunāja milzum daudz blēņu.

Pēc tam Henriete piecēlās, dungodama melodiju, kuras pavadībā viņai tūlīt bija jādejo.

Gišs to visu dzirdēja. Bulta dziļi ieurbās viņa sirdī.

Sapīcis, vairīdamies izjaukt svētkus, viņš metās bēgt, pa ceļam dīrādams lupatās savu brīnišķīgo Vertumna tērpu un uz visām pusēm kaisīdams vīnogu zarus, vīģu un mandeļu lapas un pārējos dieva atribūtus.

Pēc ceturtdaļstundas viņš atgriezās teātrī.

Princese beidza savus pā.

Viņa pamanīja grāfu, bet neskatījās uz to, savukārt satracinātais de Gišs uzgrieza viņai muguru, kad Henriete savu nimfu un vesela bara glaimotāju pavadībā gāja garām.

Tobrīd citā teātra pusē pie dīķa sēdēja sieviete, kuras skatiens bija vērsts uz vienu vienīgu spilgti apgaismotu vietu teātrī.

Tā bija karaļa loža.

Izgājis no teātra, lai ieelpotu svaigu gaisu, de Gišs garāmejot palocījās viņai.

Viņa piecēlās ar tādu izskatu kā sieviete, kas pārsteigta sapņos, ko vēlētos noslēpt pat no sevis pašas.

Gišs pazina viņu un apstājās.

—   Labvakar, jaunkundzi — viņš laipni ierunājās.

—   Labvakar, grāf!

—   De Lavaljēras jaunkundz, — de Gišs viņu uzrunāja, — es esmu laimīgs, ka satiku jūs.

—   Arī es ļoti priecājos par mūsu tikšanos grāf, — jaunā meitene teica, sakustēdamās, lai ietu prom.

—   O, es jūs lūdzu, palieciet, — de Gišs turpināja. — Jūs mīlat vientulību. Arī es to ļoti labi saprotu; tādas tieksmes ir visām sievietēm, kam ir laba sirds. Neviena no tām negarlaikosies tālumā no galma izpriecām. Ak, jaunkundz, jaunkundz!

—   Kas jums kaiš, grāf? — Lavaljēra izbijusies vaicāja. — Jūs laikam esat par kaut ko sarūgtināts?

—   Es? Nē, nē, es nepavisam neesmu sarūgtināts.

—   Tādā gadījumā, de Giša kungs, atļaujiet man jums pateikties. Es zinu, ka tikai pateicoties jūsu gādībai, mani iecēla par princeses galma dāmu.

—   Jā, es atceros un ļoti priecājos, jaunkundz. Jūs laikam esat iemīlējusies?

—   Es?

—   Ak, piedodiet, es nezinu, ko runāju; tūkstoškārt lūdzu piedošanu. Princesei bija pilnīga taisnība; cietsirdīgā izraidīšana ietekmējusi manas gara spējas.

—   Bet man šķiet, grāf, karalis jūs uzņēma labvēlīgi?

—   Jums tā šķiet? Labvēlīgi… šķiet, ka labvēlīgi… jā…

—    Nu, protams, labvēlīgi; jūs taču laikam atgriezāties bez viņa atļaujas?

—   Tas tiesa, un man šķiet, ka jums taisnība, jaunkundz. Vai jūs te kaut kur neesat redzējusi vikontu de Braželonu?

Atskanot šim vārdam, Lavaljēra sarāvās.

—   Kāpēc jūs tā jautājat? — viņa ar pūlēm izteica.

—    Ak Dievs! Vai es jūs aizvainoju? — de Gišs aptvēra savu kļūdu. — Tādā gadījumā es esmu nelaimīgs cilvēks, ko atliek vienīgi nožēlot.

—   Jā, jūs esat nelaimīgs un nožēlas necienīgs, de Giša kungs; acīmredzot jūs smagi ciešat.

—  Ak, jaunkundz, kādēļ gan man nav padevīgas māsas, īsta drauga…

—   De Giša kungs, jums ir draugi, un vikonts de Braželons, kuru jqs tikko pieminējāt, šķiet, arī ir jūsu draugs.

—   Jā, viņš ir viens no maniem labākajiem draugiem. Uz redzēšanos, jaunkundz, uz redzēšanos.

Viņš kā neprātīgs metās uz dīķa pusi. Grāfa tumšā ēna pārslīdēja spoži apgaismotajām īvēm un izlocījās dīķa vizuļojošajā virsmā.

Lavaljēra līdzjūtīgi noskatījās viņam pakaļ.

—  Jā, jā, - Luīze pie devis noteica, — viņš cieš, un es sāku nojaust, kāds tam iemesls.

Šajā brīdī pie viņas pieskrēja draudzenes — de Montalē un de Tonē- Šarantas jaunkundzes.

Viņas tikko bija nomainījušas nimfu kostīmus pret savām kleitām un, skaistās nakts un savu panākumu uzbudinātas, atskrēja pie savas draudzenes.

—   Kā! Jūs jau esat šeit? — viņas iesaucās. — Mēs domājām, ka pirmās ieradīsimies norunātajā vietā.

—   Es te esmu jau ceturtdaļstundu, — Lavaljēra atteica.

—   Vai tad jums nepatika dejas?

—   Nē.

—   Un visa izrāde?

—   Arī nē. Man labāk patīk skatīties uz šo tumšo mežu, kura biezokņos šur tur iemirdzas uguntiņas, it kā tur mirkšķinātu sarkanas acis.

—   Cik poētiska būtne ir mūsu Lavaljēra, — de Tonē-Šaranta teica.

—  Neciešama! — Montalē iebilda. — Kad mēs uzjautrināmies, viņa raud, bet, kad mūs aizvaino un mēs, sievietes, raudam, Lavaljēra smejas.

—   Nē, es gan neesmu tāda, — de Tonē-Šaranta piebilda. — Kas mani mīl, lai glaimo un kas man glaimo, tas man patīk, bet, kas man patīk…

—   Kāpēc tad tu neturpini? — Montalē skubināja.

—   Tas ir sarežģīti, — de Tonē-Šarantas jaunkundze atcirta, skaļi smiedamās. - Pabeidz manā vietā, ja jau tu esi tik gudra.

—   Vai jums, Luīze, kāds patīk? — Montalē apvaicājās.

—   Par to nevienam nav nekādas daļas, — meitene noteica, pieceldamās no apsūnojušā soliņa, uz kura bija nosēdējusi visu baleta laiku. — Paklau, mēs taču norunājām šodien izklaidēties bez uzraudzības un pavadoņiem. Mēs esam trijatā, mēs esam draudzenes, laiks ir lielisks; paskatieties, cik lēni mēness slīd pa debesīm, ar sudrabotu gaismu pārliedams kastaņu un ozolu galotnes. Cik brīnišķīga pastaiga! Mēs aizbēgām turp, kur mūs neredzēs neviena acs un kur mums neviens nesekos. Montalē, vai atceraties Šavernī un Šamboras mežus un papeles Bluā? Tur mēs uzticējām viena otrai savas cerības.

—   Un noslēpumus.

—   Es arī bieži sapņoju, — teica de Tonē-Šarantas jaunkundze, — bet…

—  Viņa neko nestāsta, — Montalē ieteicās,— un tas, par ko domā de Tonē-Šarantas jaunkudze, zināms tikai Atenaisai.

—  Cst! — Lavaljēra viņas klusināja. — Man šķiet, es dzirdēju soļus.

Ātrāk niedrājos! — Montalē komandēja. — Atenaisa, pietupieties,

jūs esat pārāk gara.

De Tonē-Šarantas jaunkundze paklausīgi pieliecās.

Parādījās divi jaunekļi; nokārtām galvām viņi gāja zem rokas pa smilšaino aleju gar krastu.

Meitenes saspiedās cieši kopā un aizturēja elpu.

—    Tas ir de Giša kungs, — Montalē pačukstēja de Tonē-Šarantas jaunkundzei.

—   Un tas ir Braželona kungs, — savukārt čukstēja Lavaljēra.

Abi jaunekļi tuvojās, dzīvi sarunādamies.

—   Viņa tikko bija šeit, — grāfs teica. — Tas nebija nekāds spoks; es ar viņu runāju, bet laikam aizbaidīju.

—   Kā?

—   Ak Dievs! Es vēl nebiju attapies no visa, kas ar mani notika; viņa droši vien mani nesaprata un izbijās.

—   Mans draugs, neuztraucieties. Viņa ir labsirdīga un piedos jums; turklāt viņa visu sapratīs.

—   Bet ja nu viņa visu saprata pārāk labi?

—   Nu un tad?

—   Ja nu viņa visu izstāsta?

—    Grāf, jūs nepazīstat Luīzi, — Rauls pārmeta. — Luīze ir pati pilnība. Viņai nav trūkumu.

Jaunie cilvēki pagāja garām, un viņu balsis pamazām apklusa.

—    Ko tas nozīmē, Lavaljēra? — ierunājās de Tonē-Šarantas jaunkundze. — Vikots de Braželons nosauca jūs par Luīzi. Kāpēc?

—   Mēs kopā uzaugām, — de Lavaljēras jaunkundze atbildēja, — un kopš bērnības pazīstam viens otru.

—   Turklāt de Braželona kungs ir tavs līgavainis, kā tas visiem zināms.

—   Es gan to nezināju! Vai tā ir taisnība, jaunkundz?

—   Kā lai jums saka, — Luīze nosarkusi atbildēja, — de Braželona kungs parādīja man godu, lūgdams manu roku, bet…

—   Kas par lietu?

—   Acīmredzot karalis…

—   Ko karalis?

—   Karalis nevēlas dot piekrišanu Šīm laulībām.

—   Kāpēc? Kāds tam sakars ar karali? — Ora dzēlīgi izmeta. — Vai tad karalim jājaucas tādās lietās?

«Politika paliek politika," kā teica Mazarīni, bet mīlestība paliek mīlestība. Ja tu mīli de Braželona kungu un viņš tevi, tad precieties. Es dodu piekrišanu jūsu laulībām.

Atenaisa iesmējās.

—  Dieva vārds, es runāju nopietni, — Montalē turpināja, — un domāju, ka šajā gadījumā mans viedoklis ir tikpat daudz vērts kā karaļa. Vai ne, Luīze?

—   Izmantosim, ka šie kungi aizgāja, — Luīze ierosināja, — pār- skriesim pāri pļavai un noslēpsimies biezoknī.

—   Sevišķi vēl tāpēc, — Atenaisa aizrādīja, — ka ap pili un teātri zibinās kaut kādas ugunis, it kā gatavotos pavadīt augstības.

—   Bēgsim! — visas vienbalsīgi iesaucās.

Graciozi pacēlušas garos zīda svārkus, viņas ātri pārskrēja pāri pļaviņai, kas pletās starp dīķi un vistālāko parka daļu.

Lavaljēra bija kautrīgāka par savām draudzenēm; viņa kaunējās pacelt augstāk svārkus un tāpēc nevarēja tik ātri paskriet kā abas pārējās.

Montalē un de Tonē-Šarantai vajadzēja viņu pagaidīt.

Tobrīd cilvēks, kas bija slēpies kārklu krūmiem apaugušā grāvī, uzlēca kājās un metās skriet uz pili.

No tālienes atskanēja ekipāžu riteņu troksnis, rati ripoja pa blīvo ceļa granti. Tās bija karalieņu un princeses karietes, ko pavadīja daži jātnieki. Zirgu pakavi ritmiski klabēja kā Vergīlija heksametrs*.

Ratu rīboņa saplūda ar attālu mūziku; kad tā apklusa, kā sacenšoties atskanēja lakstīgalu treļļi.

Ap spārnoto dziedoni milzīgo koku tumšajā biezoknī šur tur iespī- dējās pūču acis, kas jutīgi uztvēra mūziku.

To klausījās ari stirna, iebridusi papardēs, fazāns, nometies uz zara, un lapsa savā alā.

Heksametrs — pantmērs antīkajā vārsmojumā, sešpēdu daktils. Heksametrā uzrakstīta Homēra „Iliāda" un „Odiseja", kā arī Vegīlija „Eneīda".

Pēkšņais nemiers krūmos nodeva neredzamās publikas klātbūtni.

Mūsu meža nimfas ik pa brīdim iekliedzās; tad atkal nomierinājās un smiedamās turpināja ceļu.

Tā viņas nonāca pie karaļu ozola, kas savā jaunībā bija dzirdējis Indriķis II [4] mīlas nopūtas, raidītas daiļajai Diānai de Puatjē [5] , bet vēlāk — Indriķa IV, kas ilgojās pēc skaistās Gabriēlas d'Estrē***.

Apkārt ozolam dārznieki bija ierīkojuši sūnu un velēnu soliņu, uz kura. karaļi varēja mierīgi atpūsties.

XXII

Par ko runāja zem karaļu ozola

Meža klusumā meiteņu joki neviļus apklusa.

Pat visdraiskulīgākā no viņām, Montalē, ierunājās nopietni.

—   Cik jauki ir atklāti par visu izrunāties, sevišķi par mums pašām, — viņa nopūzdamās teica.

—   Jā, — de Tonē-Šarantas jaunkundze piebalsoja, — zem samta un briljantiem galmā vienmēr slēpjas meli.

—    Es gan nekad nemeloju, — Luīze iebilda, — ja nevaru teikt patiesību, tad klusēju.

—   Tā jūs ātri kritīsiet nežēlastībā, mana mīļā, — Montalē aizrādīja. — Te nav Bluā. Tur mēs vecajai princesei uzticējām visas rūpes un vēlēšanās. Šad tad viņa atcerējās, ka arī pati kādreiz bijusi jauna. Viņa mums stāstīja par savu mīlestību uz vīru, bet mēs viņai stāstījām, ko tenko par viņas mīlestības piedzīvojumiem. Nabaga sieviete! Viņa smējās par tiem kopā ar mums; diez kur viņa ir tagad?

—    Ak, Montalē, lielā smējēja, — Luīze iesaucās, — tu atkal nopūties; mežs tevi noskaņo pārāk nopietni.

—   Mīļās draudzenes, — Atenaisa iebilda, — jums nav ko žēlot dzīvi Bluā; te arī mums neklājas slikti. Galmā vīrieši un sievietes pavisam brīvi runā par tādām lietām, kuras mātes, aizbildņi un sevišķi jau garīdznieki stigri jo stingri aizlieguši pieminēt. Tas taču ir jauki, vai ne?

—   Ak, Atenaisa! — Luīze nosarkusi izdvesa.

—   Šodien Atenaisa ir atklāta. Izmantosim to, — Montalē ieteicās.

—   Izmantojiet vien; šovakar no manis varat izdibināt vislielākos noslēpumus.

—    Ak, ja de Montespana kungs būtu kopā ar mums! — Montalē izmeta.

—   Jūs domājat, ka es mīlu de Montespana kungu? — meitene vaicāja.

—   Viņš ir īsts skaistulis.

—   Jā, man tas ir ļoti svarīgi.

—   Redziet nu.

—   Vēl vairāk: no visiem vīriešiem šeit viņš ir pats skaistākais, pats…

—   Kas tur bija? — Luīze viņu pārtrauca, pielēkdama kājās.

—   Droši vien stirna meklē ceļu biezoknī.

—   Es baidos tikai no cilvēkiem, — Atenaisa teica.

—   Kad tie nav līdzīgi de Montespana kungam?

—    Pietiek mani kaitināt… De Montespana kungs patiešām aplido mani, bet tas vēl neko nenozīmē. De Giša kungs, piemēram, lakstojas ap princesi.

—   Nabadziņš! — Luīze izdvesa.

—   Kāpēc?… Man šķiet, ka princese ir diezgan skaista un ieņem pietiekami augstu stāvokli.

Lavaljēra strauji papurināja galvu.

—   Kad mīl, — viņa sacīja, — tad nevis skaistuma vai augsta stāvokļa dēļ, pats svarīgākais ir cilvēks, viņa domas, dvēsele.

Montalē skaļi iesmējās.

—   Dvēsele, domas — cik cēli! — viņa zobojās.

—   Es runāju tikai par sevi, — Lavaljēra atteica.

—   Cēlas jūtas! — vēsi un mazliet aizbildnieciski noteica Atenaisa.

—   Vai jūs šīs jūtas nepazīstat, jaunkundz? — Luīze vaicāja.

—    Ļoti labi pazīstu; es tomēr turpināšu. Kā lai žēlo cilvēku, kurš lakstojas ap princesi? Pats vainīgs.

—  Nē, nē, — Lavaljēra viņu pārtrauca, — princese rotaļājas ar jūtām kā mazs bērns ar uguni, nesaprazdama, ka viena dzirkstele var nodedzināt veselu pili. Viņai pietiek ar to, ka spīd. Viņa vēlas, lai visa viņas dzīve nepārtraukti būtu prieka un mīlestības pilna. De Giša kungs viņu mīl, bet viņa neatbildēs šai mīlestībai.

Atenaisa nicīgi iesmējās.

—   Kāda mīlestība? — viņa iesmējās. — Kam vajadzīgas šīs cēlās jūtas? Labi audzinātai un augstsirdīgai sievietei jāiedveš vīriešos mīlestība, pat pielūgsme, bet pie sevis viņa var domāt: „Man šķiet, ja es nebūtu es, tad šo cilvēku ienīstu mazāk par citiem."

—    Tad, lūk, kas gaida de Montespana kungu! — Luīze iesaucās, sasizdama rokas.

—    Viņu tāpat kā jebkuru citu. Es tomēr viņam dodu priekšroku, un ar to lai apmierinās! Mana dārgā, šeit mēs, sievietes, valdām, kamēr esam jaunas — starp piecpadsmit un trīsdesmit pieciem gadiem. Pēc tam varat dzīvot sirdij, jo nekas vairāk jums tik un tā nav palicis!

—   Šausmīgi! — Luīze čukstēja.

—   Bravo! — Montalē atbalstīja. — Malacis! Atenaisa, jūs tiksiet tālu!

—   Vai jūs man nepiekrītat?

—   Ar visu sirdi un dvēseli piekrītu! — zobgale atsaucās.

—   Montalē, jūs taču jokojat? — Luīze apvaicājās.

—   Nē, nē, es pilnīgi piekrītu tam, ko teica Atenaisa, tikai…

—   Kas tikai?

—   Tikai es neprotu tā rīkoties. Es kaldinu plānus, ko apskaustu pat Nīderlandes valdnieks vai pats Spānijas karalis, bet, kad pienāk laiks rīkoties, nekas neiznāk.

—   Vai jūs baidāties? — Atenaisa nežēlīgi noprasīja.

—   Apkaunojoši.

—    Man jūsu žēl, — Atenaisa sacīja. — Vai jūs vismaz protat izvēlēties?

—   Nudien nezinu. Nē! Liktenis joko ar mani — sapņoju par imperatoriem, bet satieku…

—  Ora, Ora, beidz! — Luīze iesaucās. — Lai labāk izklausītos, tu esi gatava ziedot cilvēkus, kas tevi uzticīgi mīl.

—  Nu, par to man nav nekādas daļas: kas mani mīl, tam jābūt laimīgam, ja es viņu nedzenu prom. Tā būs nelaime, ja es kļūšu vāja, nelaime arī viņam, jo es savu vājumu uzkraušu viņam. Nudien! Goda vārds!

—  Ora!

—  Tā art vajag, — Atenaisa atbalstīja. — Varbūt tā jūs arī sasniegsiet, ko vēlaties. Daudzās lietās vīrieši ir īsti muļķi, viņi sauc par koķeti gan lepnu, gan nepastāvīgu sievieti. Piemēram, es esmu lepna, drīzāk nepieejama, es asi atgrūžu pretendentus un nevēlos viņus noturēt pie sevis. Toties vīrieši pārliecina sevi, ka es esmu koķete, viņu patmīļa čukst, ka es sapņoju par viņu lakstošanos. Citas sievietes, tā kā jūs, Montalē, padodas maigām runām; viņas būtu pazudušas, ja pēkšņi neglābtu instinkts, kas liek negaidīti mainīt taktiku un sodīt to, kam viņas gandrīz padevās.

—  Tā jau ir īsta disertācija! — Montalē slavēja kā kārumniece, kas nobaudījusi izcili smalku gardumu.

—  Cik pretīgi! — Luīze čukstēja.

—   Pateicoties šādam koķetumam — tas īsti ir šā vārda cienīgs, — galma dāma turpināja, — pateicoties tam, mīlētājs, kas tikko vēl lepojās ar saviem panākumiem, pēkšņi uzreiz zaudē visu savu augstprātību. Viņš jau jūtas kā uzvarētājs, bet te nākas atkāpties. Rezultātā greizsirdīga, neērta un garlaicīga vīra vietā mēs iegūstam padevīgu, kaislīgu un dedzīgu mīlētāju, jo viņa priekšā katrreiz ir jauna iemīļotā. Tur ir koķetēšanas jēga. Tā dod iespēju kļūt par valdnieci starp sievietēm, ja jau Dievs nav piešķīris visdārgāko — prasmi pārvaldīt savu sirdi un prātu.

—   Cik jūs gan esat veikla! — Montalē apbrīnoja. — Un cik labi izprotat sievietes lomu!

—   Es gribu nodrošināt sev laimīgu dzīvi, — Atenaisa vienkārši piebilda. — Kā jebkura vāja un mīloša sirds es aizsargājos pret stiprāko jūgu.

—   Luīze toties klusē.

— Gluži vienkārši es jūs nesaprotu, — Luīze atsaucās. — Jūs runājat tā, it kā nedzīvotu uz zemes, bet uz kādas citas planētas.

—   Ir nu gan laba tā jūsu zeme. Vīrietis tikmēr kvēpina vīraku sievietes priekšā, kamēr viņai apreibst galva; un tad seko apvainojums.

—   Kāpēc tad jākrīt? — Luīze noteica.

—   Ak, tā jau ir cita teorija; varbūt jums zināms kāds līdzeklis, kā noturēties, ja jūs ar kādu aizraujaties?

—   O, ja jūs zinātu, ko nozīmē sirds, — meitene iesaucās, paceldama skaistās, valgās acis uz tumšajām debesīm, — tad es jums visu pastāstītu un pārliecinātu jūs, ka mīloša sirds ir stiprāka par jūsu koķetēšanu un lepnumu. Koķete var satraukt sirdi, pat izraisīt kaislību, bet nekad viņa neiedvesīs īstu mīlestību. Manā izpratnē mīlestība ir pilnīga, nepārtraukta pašaizliedzība, un turklāt abpusēji. Ja es kādreiz iemīlēšos, tad lūgšu, lai iemīļotais neapdraud manu godu un brīvību; es viņam teikšu — un viņš sapratīs, — ka mana sirds sāpēs trīs, atsakoties no augstākā baudījuma; dievinādams mani un mana upura aizkustināts, viņš arī upurēsies; mīļotais mani cienīs un tāpēc necentīsies panākt manu krišanu, lai pēc tam apvainotu, kā iznāk pēc jūsu nožēlojamās teorijas. Lūk, kā es saprotu mīlestību. Vai patiešām jūs apgalvosiet, ka iemīļotais mani nicinās? Nemūžam neticēšu, jo tas varētu notikt vienīgi tad, ja viņš būtu nelietis, bet galvoju, ka mana sirds tādu neizvēlēsies. Mans skatiens atalgos viņu par visiem upuriem un modinās viņā tādus tikumus, kādus viņš līdz tam nepazina.

—    Luīze! — Montalē iesaucās. — Tie ir tikai vārdi, bet jūs pati rīkojaties pavisam citādi.

—   Ko jūs ar to gribat teikt?

—    Rauls de Braželons jūs dievina un gandrīz vai uz ceļiem lūdzas jūsu mīlu. Nabaga vikonts ir jūsu tikumības upuris. Manas vieglprātības vai Atenaisas lepnuma dēļ viņam nekad nevajadzētu tā ciest.

—   Tas gluži vienkārši ir īpašs koķetēšanas veids, — Atenaisa sacīja, — un jaunkundze to izmanto, pati neapzinādamās.

—   Ak Dievs! — Luīze iesaucās.

—   Jā gan. Mēs jau pazīstam tādas: pārspīlēts jutīgums, nepārtraukta eksaltācija, kaisles uzbangojumi, kas nekur nenoved… O, tā ir īsta māksla un arī ļoti iedarbīga! Ja mazliet padomā, tad es gandrīz esmu ar mieru to novērtēt pat augstāk nekā savu lepnumu; katrā ziņā tas ir daudz smalkāks par Montalē paņēmieniem.

Abas galma dāmas sāka ķiķināt.

Lavaljēra tikai papurināja galvu un noteica:

—    Ja es vīriešu klātbūtnē dzirdētu kaut vai ceturto daļu no tā, ko jūs te sarunājāt un arī būtu pārliecināta, ka jūs patiešām tā domājat, es uz vietas nomirtu no kauna un aizvainojuma.

—    Nu tad mirstiet vien, maigo mazulīt, — de Tonē-Šarantas jaunkundze atteica, — te gan nav vīriešu, toties ir divas sievietes, jūsu draudzenes, kas jums skaidri un gaiši apgalvo, ka jūs esat vaļsirdīga koķete, tātad visbīstamākā no visām.

—   Draudzenes, ko jūs runājat! — nosarkusi un gandrīz raudādama, Luīze iesaucās.

Par atbildi atskanēja skaļi smiekli.

—    Pagaidiet tikai, es pajautāšu nabaga Braželonam, nabaga puisim, kurš tevi pazīst jau divpadsmit gadus, mīl un tomēr, ja var ticēt taviem vārdiem, ne reizi nav noskūpstījis pat tavu pirkstu galiņus.

—   Nu, ko jūs teiksiet par tādu cietsirdību, sieviete ar maigo sirdi? — Atenaisa uzrunāja Lavaljēru.

—   Es atbildēšu tikai ar vienu vārdu: tikumība. Vai tad jūs noliedzat arī tikumību?

—   Paklau, Luīze nemelo, — Ora atbildēja, satverdama viņas roku.

—   Ko tu saki! Divpadsmit gadus stingra un nepieejama!

—    Pirms divpadsmit gadiem man bija tikai pieci gadi. Bērnišķīgas draiskulības neskaitās.

—    Nu labi, tagad jums ir septiņpadsmit gadu; skaitīsim nevis divpadsmit, bet trīs gadus. Tātad trīs gadus jūs visu laiku bijāt cietsirdīga. Jums tomēr runā pretī Bluā ēnainās birzis, satikšanās zvaigžņu gaismā un naktīs zem platānām, viņa divdesmit gadi un jūsu četrpadsmit, viņa liesmainie skatieni, kas runā skaidrāk par vārdiem.

—   Kā tas arī nebūtu, es teicu patiesību.

—   Neticami!

—   Bet iedomājieties, ka…

—   Ko tad? Pasaki.

—    Izsakiet līdz galam, citādi mēs varam iedomāties kaut ko tādu, kas jums pat sapnī nav rādījies.

—   Iedomājieties… iedomājieties, man likās, ka es mīlu, bet patiesībā tā nemaz nav.

—   Kā, vai tu nemīli?

—    Ko lai dara! Ja jau es nerīkojos kā citas iemīlējušās, tātad es nemīlu, mana stunda vēl nav situsi.

—    Sargies, Luīze! — Montalē brīdināja. — Es tev atbildēšu ar to pašu, ko tu teici man. Raula šeit nav, neapvaino viņu, esi augstsirdīga; apsver visu un, ja nonāksi pie secinājuma, ka tu viņu nemīli, tad pasaki viņam atklāti. Nabaga jauneklis!

Viņa atkal iesmējās.

—   Jaunkundze nupat žēloja de Giša kungu, — Atenaisa ieteicās. — Vai tikai te nav kāds sakars? Varbūt līdzjūtība pret vienu izskaidro vienaldzību pret otru?

—   Nu labi, — Luīze skumji sacīja, — apvainojiet vien mani; jūs nespējat mani saprast.

—    Ak kungs, kāds aizvainojums, sarūgtinājums, asaras! — Montalē iesaucās. — Mēs tikai jokojamies, Luīze; varu tev apliecināt, ka mēs nemaz neesam tādas briesmones, kā tu domā. Paskaties kaut vai uz lepno Atenaisu; viņa gan nemīl de Montespana kungu; tas tiesa, bet viņa būtu izmisusi, ja Montespans nemīlētu viņu… Un es, es smejos par Malikorna kungu, bet nabaga Malikorns, kad grib, tad lieliski prot skūpstīt manu roku. Turklāt pat vecākajai no mums vēl nav pat divdesmit gadu… viss vēl priekšā!

—   Jūs nudien esat jukušas! — Luīze nočukstēja.

—  Jā, — Montalē atteica, — vienīgi tu esi tā prātīgā.

—   Protams!

—   Tātad jūs tomēr mīlat nabaga Braželonu? — Atenaisa noprasīja.

—    Varbūt, ka viņa vēl nav īsti pārliecināta, — Montalē pātrauca draudzeni. — Katram gadījumam, Atenaisa, ņem vērā: ja de Braželona kungs izrādīsies brīvs, tad vispirms apskati viņu labi, pirms dod vārdu de Montespana kungam.

—    Mana dārgā, de Braželona kungs nav vienīgais interesantais vīrietis. Piemēram, de Giša kungs nemaz nav sliktāks.

—  Šovakar ballē viņam nebija piekrišanas, — Montalē teica, — princese nepagodināja viņu ne ar vienu skatienu.

—   Sentenjana kungs gan bija spīdošs; es esmu pārliecināta, ka daudzas, kas redzēja viņu dejojam, to tik ātri neaizmirsīs. Vai ne, Lavaljēra?

—   Ko jūs prasāt man? Es viņu neredzēju un nezinu.

—   Nav ko lielīties ar savu tikumību! Jums taču ir acis!

—   Man ir lieliska redze.

—  Tad jau šovakar jūs redzējāt visus mūsu dejotājus?

—  Jā, gandrīz.

—   „Gandrīz" neskan sevišķi laipni pret viņiem.

—   Neko darīt!

—  Kuram tad no tiem kavalieriem, ko jūs redzējāt, jūs dodat priekšroku?

— Jā, — Montalē piebalsoja, — vai de Sentenjana kungam, de Giša kungam, de…

—   Nevienam, visi bija vienlīdz labi.

—  Vai patiešām jums neviens neiepatikās no šis spīdošās sabiedrības pasaules spožākajā galmā?

—  To es nesaku.

—   Nu tad uzticieties mums. Pasakiet, kurš ir jūsu ideāls.

—   Ideāls?

—  A, tātad tomēr ir?

—  Es jūs galīgi nesaprotu, — zaudējusi pacietību, Lavaljēra iesaucās. — Tāpat kā man, arī jums taču ir sirds un acis pierē, bet jūs varat pļāpāt par de Giša kungu, de Sentenjana kungu, vēl kādu, kaut gan ballē bija karalis.

Luīzes strauji izteiktie satrauktie un kaislīgie vārdi abām draudzenēm izraisīja izbrīna kliedzienu, un Lavaljēra pati nobijās no tā, ko bija izteikusi.

—  Karalis! — Montalē un Antenaisa iesaucās kā vienā balsī.

Luīze aizsedza seju ar rokām un nokāra galvu.

—  Jā, jā! Karalis! — viņa izdvesa. — Vai jums šķiet, ka kāds varētu līdzināties viņam?

—  Jaunkundz, jums laikam bija taisnība, kad teicāt, ka jums ir lieliska redze; jūs redzat tālu, pat pārāk tālu. Tikai diemžēl karalis nav no tiem, uz ko mēs drīkstētu mest acis.

—  Jums ir taisnība! — Luīze iesaucās. — Ne jau katrs drīkst nesodīti skatīties saulē; bet es tomēr skatīšos uz viņu, lai arī tas padarītu mani aklu.

Tobrīd, it kā atbildot uz šiem vārdiem, aiz netālā krūma iečabējās lapas un nošalca zīds.

Galma dāmas izbīlī pielēca kājās. Viņas skaidri redzēja, ka šūpojas zari, bet nebija pamanījušas, kas tos sakustinājis.

—   Ak, tas droši vien ir vilks vai mežakuilis! — Montalē iekliedzās. — Bēgsim ātrāk!

Ārprātīgās bailēs visas trīs aizdrāzās pa pirmo ceļu, kas gadījās, un atvilka elpu tikai meža malā.

Tur viņas apstājās, piespiedās viena pie otras; sirdis visām dauzījās; viņām izdevās atgūties tikai pēc vairākām minūtēm. Lavaljēra bija galīgi zaudējusi spēkus.

Ora un Atenaisa viņu atbalstīja.

—   Mēs tik tikko izglābāmies, — Montalē izteica.

—   Ak, jaunkundz, — Luīze iebilda, — es baidos, ka tas bija kaut kas bīstamāks par vilku. Labāk lai mani būtu saplosījis zvērs, nekā kāds noklausījies. Ak, es biju pavisam neprātīga! Kā es varēju kaut ko tādu izteikt vai tikai iedomāties!

To teikdama, viņa noslīga zemē kā smildziņa; kājas ļima, spēki viņu atstāja, viņa zaudēja samaņu, izslīdēja no draudzeņu rokām un nokrita zālē.

XXIII

Karaļa uztraukums

*

Atstāsim nabaga Lavaljēru bezsamaņā, lai draudzenes aprūpē viņu, bet paši atgriezīsimies pie karaļu ozola.

Meitenes vēl nebija paguvušas aizskriet ne divdesmit soļu, kad lapu čabēšana, kas viņas izbiedēja, kļuva skaļāka.

Pašķirdams zarus, no krūmiem iznāca kāds cilvēks; nokļuvis pļaviņā un ieraudzījis, ka soliņš ir tukšs, viņš sāka skaļi smieties.

Viņš deva zīmi, un aiz krūmiem parādījās arī viņa pavadonis.

—   Valdniek, — pavadonis ieteicās, — jūs nu gan laikam nobiedējāt mūsu jaunkundzes, kas dūdoja par mīlestību?

—  Diemžēl jā, — karalis atbildēja. — Nebaidies, Sentenjan, nāc ārā.

—   Laimīga tikšanās, valdniek! Ja es drīkstētu dot jums padomu, nebūtu slikti sekot viņām.

—   Viņas jau ir tālu.

—   Nieki! Viņas ar prieku ļautu sevi panākt, it īpaši, ja zinātu, kas dzenas viņām pakaļ.

—   Tu nu gan esi pašpārliecināts!

—    Kā gan citādi! Es esmu vienas gaumē, bet otra jūs salīdzina ar sauli.

—  Tāpēc jau mums jāslēpjas, Sentenjan. Kur gan tas redzēts, ka saule spīdētu pa naktīm!

—    Dieva vārds, valdniek, jums trūkst ziņkārības. Es jūsu vietā noteikti pacenstos uzzināt, kas ir tās divas nimfas, driādas vai meža fejas, kuras ir tik labās domās par jums.

—   O, es to uzzināšu tāpat.

—   Kādā veidā?

—  Vienkārši pēc balss. Tās droši vien ir galma dāmas, tai, kas runāja par mani, ir brīnišķīga balss.

—   Šķiet, ka jūsu majestāte vairs nav vienaldzīgs pret glaimiem?

—   Nevai ētu teikt, ka tu tos lietotu pārāk daudz.

—   Piedodiet, valdniek, es esmu muļķis. Bet, jūsu majestāte, kā tad ar kaislību, kurā jūs man atzināties? Vai tā jau ir aizmirsta?

—   Kā nu aizmirsta! Nē taču. Vai tad tādas acis kā Lavaljēras jaunkundzei var aizmirst?

—   Jā, bet tai otrai ir tik brīnišķīga balss…

—   Kādai otrai?

—   Nu, tai, kas jūsmo par sauli.

—   Paklausieties, de Sentenjana kungs!

—   Piedodiet, valdniek.

—    Es tev nepārmetu domas, ka man vienlīdz mīļas gan patīkamas balsis, gan skaistas acis. Es zinu, ka tu esi šausmīgs pļāpa un jau rīt man būs jācieš savas atklātības dēļ.

—   Kāpēc tā?

—  Protams. Jau rīt visi uzzinās, ka es interesējos par mazo Lavaljēru; tomēr piesargies, Sentenjan: tu esi vienīgais, kam es atklāju savu noslēpumu un, ja kaut viens cilvēks izrādīs man, ka to zina, es sapratīšu, kas mani nodevis.

—   Cik dedzīgi jūs to sakāt, valdniek!

—   Nemaz ne, es tikai nevēlos kompromitēt nabaga meiteni.

—   Neuztraucieties, jūsu majestāte.

—   Tu dod man vārdu, ka klusēsi?

—   Apsolu, valdniek.

„Lieliski," karalis smīnēdams nodomāja, „jau rīt visi zinās, ka es naktī džinos paka) Lavaljērai."

—   Zini, man šķiet, ka mēs esam nomaldījušies, — viņš skaļi teica, skatīdamies apkārt.

—   Nu, tas nav nekas briesmīgs.

—   Bet kurp ved šie vārtiņi?

—   Uz aleju krustojumu, jūsu majestāte.

—   Uz to vietu, kurp mēs gājām, kad izdzirdējām sieviešu balsis?

—   Tieši tā, valdniek, it īpaši, kad saklausījām savus vārdus.

—   Nezin kāpēc tu pārāk bieži to atceries.

—   Piedodiet, jūsu majestāte, bet mani sajūsmina, ka pasaulē ir sieviete, kas domā par mani, kaut gan es to pat nenojaušu un nekādā veidā neesmu centies pievērst viņas uzmanību. Jūsu majestāte to nespēj saprast, jo jūsu augstais stāvoklis piesaista jums vispārēju uzmanību.

—  Nu nē, Sentenjan, — Ludviķis teica, draudzīgi atspiezdamies pret sava pavadoņa roku, — tici vai ne, bet šī naivā atzīšanās un nesavtīgā aizraušanās… sieviete, kura varbūt nekad nesaistīs manu uzmanību… vārdu sakot, šodienas piedzīvojums mani aizkustināja un, ja es tik ļoti neinteresētos par Lavaljēru…

—   Tad neatkāpieties, jūsu majestāte. Viņa prasīs daudz laika.

—   Ko tu ar to gribi teikt?

—   Kā stāsta, Lavaljēra ir ļoti tikumīga.

—   Tu mani vēl vairāk pamudini, Sentenjan. Es ļoti vēlos viņu sameklēt. Iesim ātrāk.

Karalis meloja: viņš nemaz nevēlējās meiteni meklēt, bet viņam bija jāspēlē sava loma.

Ludviķis ātri devās uz priekšu. Sentenjans viņam sekoja.

Pēkšņi Ludviķis apstājās; sastinga arī viņa pavadonis.

—   Sentenjan, — karalis ieteicvās, — man liekas, ka kāds vaid. Paklausies.

—   Patiešām. Šķiet, ka pat sauc palīgā.

—   Tas laikam ir tur, — karalis norādīja.

—   Izklausās pēc raudāšanas, un raud sieviete, — de Sentenjans piebilda.

—   Skriesim!

Karalis un favorīts skrēja turp, no kurienes skanēja balsis.

Viņiem tuvojoties, kliedzienus varēja izšķirt arvien skaidrāk.

—   Palīgā, palīgā! — sauca divas balsis.

Jaunekļi sāka skriet vēl ātrāk.

Nogāzē zem kupliem vītoliem viņi pēkšņi ieraudzīja uz ceļiem nometušos meiteni, kas turēja galvu bezsamaņā guļošai sievietei.

Dažus soļus tālāk ceļa vidū stāvēja trešā un skaļi sauca palīgā.

Karalis apsteidza savu pavadoni, pārlēca pāri grāvim un pieskrēja klāt tajā pašā brīdī, kad alejas galā, kas veda uz pili, parādījās bariņš cilvēku, kuri arī steidzās palīgā, izdzirduši saucienus.

—   Kas noticis, jaunkundz? — Ludviķis vaicāja.

—    Karalis! — Montalē iekliedzās un pārsteigumā palaida vaļā La- vaļjēru, un tā nokrita zālē.

—   Jā, tas esmu es. Tikai nevajag tā apieties ar savu draudzeni. Kas viņa ir?

—   Valdniek, tā ir de Lavaljēras jaunkundze. Viņa zaudējusi samaņu.

—   Ak Dievs! — karalis iesaucās. — Ātrāk sūtiet pēc ārsta!

Karalis centās izrādīt ārkārtīgu satraukumu. Sentenjans tomēr pamanīja, ka karaļa balss un žesti ir mazliet atturīgi un nepauž tik kaislīgu mīlestību, par kādu viņš bija stāstījis savam pavadonim.

—   Sentenjan, — karalis turpināja, — lūdzu, parūpējieties par de Lavaljēras jaunkundzi. Pasauciet ārstu. Es steigšos brīdināt princesi par nelaimi, kāda gadījusies viņas galma dāmai.

Sentenjans palika rūpēdamies, lai de Lavaljēras jaunkundzi ātrāk aiznes uz pili, bet karalis aizsteidzās, priecādamies, ka šis gadījums devis viņam iespēju tuvoties princesei un parunāties ar viņu.

Par laimi garām brauca kariete; to apturēja un braucēji, uzzinājuši, kas noticis, pasteidzās atbrīvot vietu de Lavaljēras jaunkundzei.

Gaisa plūsma no ātrā brauciena slimajai lika ātri vien atgūties.

Kad kariete piebrauca pie pils, Luīze, kaut arī vēl jutās vārga, varēja izkāpt no karietes un ar Atenaisas un Montalē palīdzību nokļūt līdz pilij.

Karalis atrada princesi birztaliņā; viņš nosēdās blakus un paslepus centās pieskarties ar savu kāju viņas kājiņai.

—   Uzmanieties, valdniek, — Henriete Ludviķim klusi teica, — jūs nepavisam neizskatāties vienaldzīgs.

—   Ak vai! — Ludviķis XIV tikpat klusi atbildēja. — Baidos, ka mēs nespēsim izpildīt mūsu vienošanos.

Tad viņš skaļā balsī turpināja.

—   Vai jūs zināt, kas noticis?

—   Kas tad?

—   Ak Dievs! Ieraudzījis jūs, es pavisam aizmirsu, ka speciāli atnācu šurp, lai jums to pastāstītu. Es esmu lotu sarūgtināts: viena no jūsu galma dāmām, nabaga Lavaljēra, tikko zaudējusi samaņu.

—  Nabadzīte, — princese mierīgi noteica. — Kāds gan tam iemesls?

Pēc tam viņa čukstus piebilda:

—    Valdniek, par ko gan jūs domājat! Jūs gribat, lai notic, ka jūs esat aizrāvies ar šo meiteni, bet pats sēžat šeit, kad viņa ir tuvu nāvei.

—   Ak vai, princese! — karalis nopūzdamies izdvesa. — Jūs tēlojat savu lomu labāk par mani, jūs visu apsverat.

Viņš piecēlās.

—    Princese, — viņš teica tā, lai visi dzirdētu, — ļaujiet man atstāt jūs; es ļoti uztraucos un gribētu personīgi pārliecināties, ka viņai sniegta palīdzība un ir laba kopšana.

Karalis devās pie Lavaljēras, bet klātesošie cits citam atkārtoja viņa vārdus: „Es ļoti uztraucos."

XXIV

Karaļa noslēpums

Pa ceļam Ludviķis sastapa grāfu de Sentenjanu. — Nu kā, Sentenjan? — viņš apvaicājās, tēlodams satraukumu. — Kā jūtas slimniece?

—  Piedodiet, valdniek, — Sentenjans nomurmināja, — man ar kaunu jāatzīst, ka es neko par viņu nezinu.

—   Kā neko nezināt? — izlikdamies dusmīgs, karalis noprasīja.

—   Piedodiet, valdniek, bet ziniet, es tikko sastapu vienu no mūsu trim pļāpiņām un atzīstos, ka šī tikšanās novērsa manas domas sāņus.

—   Tātad jūs viņu atradāt? — karalis moži pajautāja.

—  Es atradu to, kura tik glaimojoši izteicās par mani, bet, tikko biju viņu atradis, tūlīt sāku meklēt arī jūsu pielūdzēju, valdniek; tieši tobrīd man bija tā laime satikt jūs.

—  Kā tad sauc jūsu daiļavu, Sentenjan? Vai tas varbūt ir noslēpums?

—  Valdniek, protams, tam jābūt noslēpumam un pat visstingrākajam noslēpumam, bet no jums, jūsu majestāte, noslēpumu nav. Tā ir de To- nē-Šarantas jaunkundze.

—   Vai viņa ir skaista?

—  īsta skaistule, valdniek, un es viņu pazinu pēc balss, kas tik maigi izteica manu vārdu. Es piegāju pie viņas un sāku sarunāties; pūlī tas bija viegli izdarāms; es viņu sāku iztaujāt un, neko nenojauzdama, viņa man izstāstīja, ka pirms dažām minūtēm kopā ar abām draudzenēm bijusi zem karaļu ozola, kad pēkšņi kāds viņas izbiedējis: vai nu vilks vai kāds ļaundaris; viņas, protams, metušās bēgt…

—   Bet kā sauc viņas draudzenes? — karalis strauji pārtrauca grāfu.

—  Valdniek, — Sentenjans atbildēja, — lieciet, lai mani iesloga Bas- tīlijā.

—   Kāpēc?

—  Tāpēc, ka es esmu egoists un nejēga. Mani tā pārsteidza laimīgais atklājums un mana uzvara, ka es galīgi apstulbu. Turklāt es domāju, ka jūsu majestāte ir pārāk aizrāvies ar de Lavaljēras jaunkundzi un neliekas ne zinis par mūsu nejauši noklausīto sarunu. Pēc tam de Tonē-Šarantas jaunkundze mani pameta un atgriezās pie Lavaljēras.

—   Cerēsim, ka arī man paveiksies tāpat kā tev. Nu, iesim pie Lavaljēras.

—   Tas tik ir numurs! — Sentenjans pie sevis nodomāja. — Viņš patiešām aizrāvies ar mazulīti; nekad nebūtu to domājis.

Viņš parādīja karalim istabu, kura bija ierādīta Lavaljērai. Karalis iegāja iekšā.

Sentenjans viņam sekoja.

Plašā zālē ar zemiem griestiem pie loga, kas izgāja uz puķu dārzu, ērtā krēslā sēdēja Lavaljēra un pilnu krūti ieelpoja aromātisko nakts gaisu.

Viņas krāšņie mati bija atlaisti vaļā un viļņaini slīga pār mežģīnēm piesegtajām krūtīm un pleciem, pār vaigiem ritēja lielas asaru lāses. Bālums viņas sejai piešķīra neaprakstāmu daiļumu, bet fiziskās un morālās ciešanas bija uzspiedušas sejai cildenu skumju zīmogu. Viņa sēdēja nekustīgi kā mirusi. Šķita, ka viņa nedzird draudzeņu sačukstēšanos, kuras rosījās ap viņu, ne tālīno pūļa murdoņu, kas ieplūda pa logu. Viņa bija iegrimusi savās domās, un tikai skaistās, smalkās rokas retumis nodrebēja it kā no neredzama pieskāriena. Aizdomājusies viņa pat nemanīja, ka ienāk karalis.

Viņš jau no tālienes ieraudzīja daiļo stāvu, pār kuru plūda maiga, sudrabota mēness gaisma.

—   Ak Dievs! — Ludviķis neviļus ar šausmām iesaucās, — viņa ir mirusi!

—   Nē, nē, valdniek, — Montalē čukstus sacīja. — Viņai pašlaik ir daudz labāk. Vai ne, Luīze, tu tagad jūties labāk?

Lavaljēra neko neatbildēja.

—   Luīze, — Montalē neatlaidās, — karalis uztraucas par tavu veselību.

—   Karalis! — Luīze iekliedzās, uzlēkdama kājās no sava krēsla, it kā būtu apsvilinājusies. — Karalis uztraucas par manu veselību?

—   Jā, — Montalē atbildēja.

—    Un karalis atnācis šurp? — Lavaljēra izteica, neuzdrošinādamās pacelt acis.

—   Ak Dievs, tā pati balss! — karalis pačukstēja Sentenjanam pie auss.

—   Jums taisnība, valdniek, - Sentenjans atteica. — Tā ir tā pati, kas iemīlējusies saulē.

—   Cst! — karalis nošņāca.

Tad viņš piegāja pie Lavaljēras.

—   Vai jūs esat vesela, jaunkundz? Pirms dažām minūtēm es jūs redzēju bez samaņas guļam zālē. Kas jums notika?

—   Valdniek, — nabaga meitene murmināja, nobālusi un drebēdama kā drudzī, — es pati nezinu.

—    Droši vien jūs daudz staigājāt, — karalis sacīja. — Varbūt no noguruma…

—   Nē, valdniek, — Montalē steidzīgi atbildēja savas draudzenes vietā. — Tas nav no noguruma: mēs gandrīz visu vakaru nosēdējām zem karaļu ozola.

—   Zem karaļu ozola? — karalis notrīsēdams čukstēja. — Tātad tā ir patiesība, es neesmu kļūdījies.

Viņš pamirkšķināja grāfam.

—   Jā, jā, — Sentenjans apstiprināja, — zem karaļu ozola kopā ar de Tonē-Šarantas jaunkundzi.

—   Kā jūs to zināt? — Montalē brīnījās.

—  Ļoti vienkārši: man to pateica pati de Tonē-Šarantas jaunkundze.

—   Tad jau droši vien viņa jums izstāstīja arī, kāpēc Luīze noģība?

—   Viņa man stāstīja kaut ko par vilku vai ļaundari; es īsti nesapratu, par ko.

Lavaljēra klausījās ar sastingušu skatienu, smagi elpodama, it kā nojauzdama patiesību. Ludviķis šo uztraukumu iztulkoja kā pārciestā pārbīļa sekas.

—    Nebaidieties, — viņš mierināja, uztraucies arī pats, — vilks, kas jūs tā izbiedēja, staigāja uz divām kājām.

—   Tas bija cilvēks! — Luīze iekliedzās. — Tātad mūs kāds noklausījās!

—    Ja arī būtu noklausījies? Vai tad jūs runājāt kaut ko tādu, ko nedrīkst dzirdēt?

Lavaljēra sasita rokas un aizsedza seju, lai apslēptu pietvīkumu.

—   Ak! — viņa iesaucās. — Dieva dēļ, pasakiet, kas slēpās krūmos, kas noklausījās?

Karalis saņēma viņas roku.

—   Tas biju es, jaunkundz, — viņš teica, godbijīgi paliecies uz viņas pusi, — vai tad jūs no manis baidāties?

Lavaljēra skaļi iekliedzās: spēki atkal viņu atstāja, miesa kļuva auksta un ar klusu vaidu viņa saļima krēslā.

Karalis paguva pastiept roku un noturēt viņu.

Divus soļus tālāk stāvēja de Tonē-Šaranta un Montalē; viņas arī bija kā sastingušas, atcerēdamās savu sarunu ar Lavaljēru un pavisam aizmirsa, ka tai jāpalīdz, tiktāl viņas bija samulsinājusi karaļa klātbūtne, kurš, stāvēdams uz viena ceļgala, turēja savos skāvienos bezsamaņā esošo Lavaljēru.

—   Jūs visu dzirdējāt, valdniek? — Atenaisa, šausmīgi izbijusies, nošļupstēja.

Karalis neatbildēja; viņš vērīgi skatījās Lavaljēras pusaizvērtajās acīs un spieda viņas nokārušos roku.

—   Visu līdz pēdējam vārdam, — Sentenjans atsaucās, pieiedams tuvāk de Tonē-Šarantas jaunkundzei cerībā, ka viņa arī varētu krist ģībonī tieši viņam rokās.

Lepno Atenaisu bija grūti novest līdz ģībšanai; viņa uzmeta Sen- tenjanam iznīcinošu skatienu un izskrēja no istabas.

Montalē bija drosmīgāka. Viņa ātri pieliecās, lai saņemtu Luīzi no karaļa rokām, kuram pašam jau sāka reibt galva no bezsamaņā esošās meitenes matu smaržas.

—   Nu tad gan! — Sentenjans nočukstēja. — Tas tik ir notikums! Es būšu muļķis, ja neizstāstīšu par to pirmais.

Karalis lēni pienāca pie viņa un, brīdinoši pamājis, drebošā balsī teica:

—   Ne vārda, grāf!

Nabaga karalis bija pavisam aizmirsis, ka pirms stundas viņš teica Sentenjanam to pašu, bet ar pilnīgi pretēju nodomu, lai par notikušo uzzin pēc iespējas vairāk cilvēku.

Protams, ka otrais brīdinājums bija tikpat veltīgs kā pirmais.

Pēc pusstundas Fontenblo visi uzzināja, ka zem karaļu ozola de Lavaljēras jaunkundze atzinusies Montalē un de Tonē-Šarantai mīlestībā uz karali.

Tāpat kļuva zināms, ka karalis bijis ļoti satraukts par de Lavaljēras jaunkundzes veselību un ka viņš nobālis un sācis drebēt, turēdams savos skāvienos paģībušo daiļavu. Tāpēc neviens nešaubījās, ka noticis kaut kas ārkārtējs — karalis iemīlējies de Lavaljēras jaunkundzē. Princis varēja gulēt pilnīgi mierīgi.

Karaliene māte bija pārsteigta par notikumu pavērsienu ne mazāk kā citi un tūlīt steidzās par to paziņot jaunajai karalienei un Orleānas Filipam.

Katram viņa pastāstīja jaunumus citādi. Vedeklai viņa sacīja:

—   Redziet nu, Terēze, jūs maldījāties, apvainojot karali: šodien jau runā, ka viņš mīl kādu citu un droši vien šīs tenkas ir tikpat tukšas kā iepriekšējās.

Stāstīdama princim piedzīvojumu zem karaļu ozola: viņa piebilda:

—    Greizsirdība jūs padarījusi pavisam aklu, mans dārgais Filip! Skaidrs kā diena, ka karalis galīgi pazaudējis galvu tās meičas dēļ. Skatieties, neizpļāpājiet sievai, citādi tas vēl nonāks līdz karalienei.

Pēdējais brīdinājums iedarbojās nekavējoties.

Prinča seja sāka starot; viņš triumfēja; tā kā vēl nebija pat divpadsmit, bet svētki turpinājās līdz diviem naktī, tad viņš uzmeklēja sievu, piedāvāja tai roku un aizveda pastaigāties.

Jau pēc dažiem soļiem princis izdarīja tieši to, no kā māte bija viņu brīdinājusi.

—    Esiet uzmanīga un neizstāstiet karalienei, ko baumo par karali, — viņš noslēpumaini sacīja.

—   Ko tad baumo? — princese painteresējās.

—   Stāsta, ka mans brālis pēkšņi visdīvainākajā kārtā iemīlējies.

—   Kurā tad?

—   Tai skuķī Lavaljērā.

Bija tumšs, un princese varēja smaidīt pēc sirds patikas.

—   Ak tā! — viņa noteica. — Un no kura laika?

—   Acīmredzot nesen, tikai pirms dažām dienām. Tie bija tikai dūmi, liesmas parādījās šodien.

—   Nu, manuprāt, karalim ir laba gaume: meitene ir burvīga.

—   Mana dārgā, jūs zobojaties.

—   Es? Kāpēc?

—   Katrā gadījumā kādu šī kaislība darīs laimīgu, kaut vai pašu La- valjēru.

—   Nudien, jūs tā runājat, it kā varētu lasīt manas galma dāmas sirdī. Kāpēc jūs esat tik pātrliecināts, ka viņa vēlas atbildēt karaļa jūtām?

—   Kāpēc jūs esat pārliecināta, ka viņa nevēlas?

—   Viņa mīl vikontu de Braželonu.

—   Jūs domājat?

—   Viņa pat ir tā līgava.

—   Bija.

—   Kā tā?

—   Kad pie karaļa griezās ar lūgumu dot atjauju šīm laulībām, viņš atteicās dot piekrišanu.

—   Atteicās?

—   Atteicās, neskatoties uz to, ka lūdzējs bija grāfs de Lafērs, kuru viņš ciena par to, ko grāfs paveicis, lai jūsu brālis atgūtu troni, un vēl par daudz ko citu.

—  Tad nabaga mīlētājiem neatliek nekas cits kā gaidīt, kamēr karalis mainīs savu lēmumu; viņi vēl ir jauni un viņiem ir daudz laika.

—    Sirsniņ, — tagad savukārt iesmējās Filips, — es redzu, ka jūs nezināt pašu galveno, kas tik dziļi aizkustināja karali.

—   Kas tad viņu aizkustināja? Stāstiet ātrāk!

—   Kāds visai romantisks piedzīvojums.

—  Jūs zināt, kā man patīk tādi piedzīvojumi, un liekat man tik nepacietīgi gaidīt, — princese mudināja.

—   Tad, lūk, zem karaļu ozola… Jūs zināt, kur atrodas šis ozols?

—   Vai nav vienalga, kur. Zem karaļu ozola?..

—    Zināt, de Lavaljēras jaunkundze tur bija kopā ar divām draudzenēm un, domādama, ka neviena cita tur nav, atzinās, ka dedzīgi mīl karali.

—   Ak tā! — princese sāka uztraukties. — Viņa atzinās, ka mīl karali?

—   Jā.

—   Kad?

—   Pirms stundas.

Princese sarāvās.

—   Un neviens agrāk nezināja par viņas jūtām?

—   Neviens.

—   Arī viņa majestāte ne?

—    Pat viņa majestāte. Mazulīte stingri glabāja savu noslēpumu, bet tomēr neizturēja un izpļāpāja to draudzenēm.

—   Kā jūs uzzinājāt visas šīs blēņas?

—   Tāpat kā visi.

—   Un kā uzzināja visi?

—    No pašas Lavaljēras, kura izstāstīja par sayu mīlestību draudzenēm — Montalē un de Tonē-Šarantai.

Princese apstājās un nervozi atrāva savu roku no vīra elkoņa.

—   Tātad šī atzīšanās notika pirms stundas?

—   Jā, apmēram pirms stundas.

—   Un karalis uzzināja par to?

—    Tur jau slēpjas šā notikuma romantika. Karalis kopā ar Senten- janu stāvēja netālu no ozola un, protams, nepalaida gar ausīm ne vārdu no šīs interesantās sarunas.

Pēc šiem vārdiem princese jutās tā, it kā kāds ietriektu dunci viņai tieši sirdī.

—   Bet es pēc tam tikos ar karali, — viņa pārsteidzīgi izteica, — un viņš man neminēja ne vārda par to.

—    Nu re! — princis naivi izsaucās kā jau triumfējošs vīrs. — Kā gan viņš jums stāstīs to, ko pats stingri aizliedza jums atklāt.

—   Ko-o-o! — princese nikni iekliedzās.

—   Es saku, ka visu to gribēja no jums slēpt.

—   Kam tas bija vajadzīgs?

—   Baidījās tāpēc, ka jūs varētu neizturēt un aiz draudzības pret karalieni izstāstīt viņai.

Princese nokāra galvu. Viņa bija saņēmusi nāvējošu triecienu.

Viņa nenomierinājās, kamēr nesatika karali.

Karalis, protams, uzzinās pēdējais, ko par viņu runā, tāpat kā mīļākais ir vienīgais, kurš nezina, ko runā par viņa iemīļoto. Tāpēc, ieraudzījis princesi, kas viņu meklēja, Ludviķis pienāca gan mazliet samulsis, bet tikpat laipns un uzmanīgs kā agrāk.

Princese gaidīja, lai viņš pats sāktu runāt par Lavaljēru.

Nesagaidījusi viņa pavaicāja:

—   Nu, kas notika ar to meiču?

—   Kādu meiču? — karalis nesaprata.

—   Ar Lavaljēru… Jūs taču man stāstījāt, valdniek, ka viņa noģībusi.

—    Viņa vēl joprojām jūtas slikti, — izlikdamies vienaldzīgs, karalis atbildēja.

—    Šķiet, ka tas varētu nākt par sliktu baumām, ko jūs gribējāt izsaukt.

—   Kādām baumām?

—   Baumām, ka jūs interesējaties par Lavaljēru.

—  Ceru, ka tās izplatīsies pašas no sevis, — karalis izklaidīgi noteica.

Princese vēl nogaidīja; viņa gribēja zināt, vai karalis viņai izstāstīs

par notikumu zem karaļu ozola.

Karalis par to pat neieminējās.

Princese arī neuzdrošinājās par to ierunāties. Tā viņi arī izšķīrās, ne ar vārdu nepieminējuši šo notikumu.

Tiklīdz karalis aizgāja, princese uzmeklēja Sentenjanu. Tas nebija grūti, jo grāfs vienmēr atradās kaut kur karaļa tuvumā līdzīgi sargkuģim, kas pavada lielos kuģus.

Princese pašreizējā noskaņojumā viņai bija vajadzīgs tieši tāds cilvēks kā Sentenjans.

Savukārt viņš meklēja pēc iespējas ietekmīgāku klausītāju, kam varētu visos sīkumos izstāstīt notikušo.

Tāpēc viņš nelika sevi ilgi lūgties. Kad viņš beidza savu stāstu, princese sacīja:

—   Atzīstieties, ka tā ir skaista pasaka.

—   Nekāda pasaka, bet gan patiess notikums.

—   Nu, vienalga, tad atzīstieties, ka jūs tur nebijāt klāt, bet vienkārši to no kāda dzirdējāt.

—  Zvēru pie sava goda, jūsu augstība, ka viss notika manā klātbūtnē.

—   Un, pēc jūsu domām, viņas atzīšanās iespaidoja karali?

—   Tāpat kā mani de Tonē-Šarantas jaunkundzes atzīšanās! — Sentenjans iesaucās. — Iedomājieties tikai, Lavaljēra salīdzināja karali ar sauli: ļoti glaimojošs salīdzinājums!

—   Karalis nemaz nav tik kārs uz glaimiem.

—   Jūsu augstība, lai gan karali salīdzina ar sauli, viņš tomēr ir tikai cilvēks, un par to es pārliecinājos — kad Lavaljēras jaunkundze iekrita viņa apkampienos.

—   Lavaljēra iekrita karaļa apkampienos?

—   Ak, tas bija efektīgs skats: iedomājieties, ka Lavaljēra iekrita…

—   Nu, nu, ko tad jūs redzējāt? Stāstiet ātrāk.

—   To pašu, ko redzēja arī visi pārējie: kad Lavaljēra bezsamaņā iekrita karaļa rokās, karalis gandrīz vai pats zaudēja samaņu.

Princese iekliedzās, nespēdama apvaldīt dusmas, kas viņu žņaudza vai nost.

— Pateicos, — nervozi smiedamās, viņa teica, — jūs protat brīnišķīgi stāstīt, de Sentenjana kungs.

Bez elpas aiz dusmām viņa gandrīz skriešus aizsteidzās uz pili.

XXV

Nakts gaitas

Pirncis labā noskaņā šķīrās no Henrietes un, juzdamies loti noguris, devās mājās, pamezdams pārējos, lai pavada atlikušo nakts daļu kā vēlas.

Mājās viņš vēl rūpīgāk nekā parasti pievērsās savai vakara tualetei; viņš jutās uzvarētājs.

Kamēr viņa kambarsulaiņi bija aizņemti, Filips pie sevis dungoja motīvus no baleta, kurā dejoja karalis.

Pēc tam viņš pasauca skroderus un lika tiem parādīt rītdienai sagatavotos tērpus; ļoti apmierināts ar redzēto, viņš katru no tiem apdāvināja.

Visbeidzot princis savu labvēlību veltīja arī ševaljē de Lorēnam, kas bija atgriezies no svētkiem.

Ševaljē paklanījās princim un kādu brīdi cieta klusu kā strēlnieku komandieris, kas pūlas noskaidrot, uz kādu pusi vispirms vērst uguni. Tad, it kā būtu izlēmis, viņš iesāka:

—    Vai jūs pievērsāt uzmanību kādam dīvainam apstāklim, jūsu augstība?

—   Nē. Kādam?

—   Šķietami sliktajai uzņemšanai, kādu viņa majestāte izrādīja de Gi- šam?

—   Šķietami sliktajai?

—    Protams, jo patiesībā taču karalis atkal dāvāja viņam savu labvēlību.

—   Es to kaut kā neievēroju, — princis iebilda.

—   Kā! Vai tad jūs neievērojāt, ka karalis nevis aizsūtīja viņu prom, kas būtu ļoti dabiski, bet gan it kā atbalstīja viņa dīvaino stūrgalvību, atjaudams atkal ieņemt vietu baletā?

—   Jums šķiet, ka karalim tā nevajadzēja darīt?

—   Vai tad jūs, princi, neesat ar mani vienisprātis?

—   Ne gluži, mans dārgais ševaljē, es atbalstu karali, jo viņa nežēlastība ķēra drīzāk nelaimīgu neprāti nekā ļaundari.

—   Jāatzīst, ka mani šī augstsirdība ļoti pārsteidz.

—   Kāpēc gan? — Filips vaicāja.

—   Es domāju, ka karalis ir greizsirdīgāks, — ševaljē ļaunprātīgi atbildēja.

Princis jau kādu brīdi bija sajutis niknumu sava favorīta vārdos; pēdējā frāze iekrita kā dzirkstele pulverī.

—    Greizsirdīgs! — princis iekliedzās. — Greizsirdīgs! Ko tas nozīmē? Sakiet man lūdzams, uz ko tad?

Ševaljē pamanīja, ka neviļus atļāvies izteikties pārāk ļauni, kā tas reizēm viņam gadījās. Tāpēc viņš centās to notušēt, kamēr nav par vēlu.

—    Vienkārši par savu autoritāti, — Lorēns atbildēja liekuļoti vienaldzīgi. — Par ko tad vēl karalis var būt greizsirdīgs?

—   Tā gan! — princis noteica.

—    Vai tad jūsu karaliskā augstība neaizlika kādu vārdu par dārgo grāfu de Gišu? — ševaljē turpināja.

—   Nudien ne! — princis atteica. — Gišs ir drosmīgs un gudrs, bet tomēr viņš izturējās vieglprātīgi pret manu sievu, un es nevēlu viņam ne ļaunu, ne labu.

Ševaljē bija izdevies radīt aizdomas pret de Gišu, tāpat kā viņš tagad mēģināja tās izraisīt pret karali; acīmredzot Lorēns tomēr nojauta, ka patlaban jāizrāda iecietība vai pat pilnīga vienaldzība, jo, lai apgaismotu situāciju, lampa būtu jāpiebāž vīram pie paša deguna.

Ar tāda manevra palīdzību reizēm izdodas apdedzināt citus, bet biežāk gan var apsvilināties pats.

„Labi, labi," ševaljē pie sevis domāja. „Es pagaidīšu de Vardu; vienā dienā viņš izdarīs vairāk nekā es veselā mēnesī, jo, lai Dievs man piedod jeb drīzāk, lai Dievs viņam piedod, bet es domāju, ka Vārds ir vēl greizsirdīgāks nekā es. Starp citu, man nemaz nav vajadzīgs de Vārds, bet kāds notikums, kuru es pagaidām neredzu. Protams, de Giša atgriešanās pēc izdzīšanas ir vērā ņemama, bet, ja ievēro, ka viņš atgriezās tieši tad, kad viņa augstības uzmanība jau bija vērsta uz citu pusi, tad šā fakta nozīme mazinās. Galu galā princese interesējas par karali, tas ir skaidrs. Karalis man tik un tā nav pa kampienam, man nav arī nekādas vajadzības viņam iekost, turklāt princesei arī nebūs iespējas ilgi mīlināties ar viņa majestāti, jo runā, ka karalis par viņu neinteresējas. Tātad mums tikai mierīgi jānogaida kāda jauna kaprīze: tā atrisinās visu."

Ar tādām domām ševaljē atlaidās krēslā — princis atļāva viņam sēdēt savā klātbūtnē. Tā kā de Lorēna indes krājumi bija izsīkuši, turpmākā saruna ar viņu vairs neizraisīja nekādu interesi.

Par laimi, kā mēs jau teicām, princis bija lieliskā garastāvoklī. Tā bija līdz tam brīdim, kad, atlaidis sulaini un svītu, viņš iegāja savā guļamistabā.

Aiziedams viņš uzdeva ševaljē nodot sveicienus princesei un pateikt, ka tik drēgnā naktī viņš baidās par saviem zobiem un vairs neies ārā parkā.

Ševaljē iegāja pie princeses tieši tobrīd, kad viņa atgriezās savās istabās.

Lorēns precīzi izpildīja rīkojumu un nevarēja neievērot, ar kādu vienaldzību un reizē mazliet samulsusi princese uzklausīja šo vēsti.

Tas viņam šķita kaut kas jauns.

Ja princese izskatītos tik dīvaini, grasīdamās iziet, viņš noteikti sekotu viņai.

Tomēr princese atgriezās mājās, tā ka neko nevarēja darīt.

Viņš apgriezās uz papēžiem, kā gārnis noskatīja visu apkārtējo, pakratīja galvu un, neko nedomādams, devās puķu dārza virzienā.

Viņš nepaguva noiet ne simt soļus, kad satika divus jaunekļus, kas gāja zem rokas, zemu nodūruši galvas un spārdīdami akmentiņus, kas gadījās zem kājām. Tie bija de Gišs un de Braželons.

Kā parasti, jau viņu izskats vien ševaljē de Lorēnam radīja riebumu.

Tomēr viņš palocījās un saņēma tādu pašu sveicienu.

Redzēdams, ka parks lēnām kļūst tukšs, iluminācijas ugunis izdziest un sāk pūst rīta vējiņš, viņš nogriezās pa kreisi un caur mazo pagalmu atgriezās pilī; abi jaunekļi pagriezās pa labi un aizgāja tālāk uz lielo parku.

Kad ševaljē kāpa augšup pa mazajām trepēm, kas veda uz slepeno eju, viņš ieraudzīja, ka ejā starp lielo un mazo pagalmu parādās sieviete un pēc viņas vēl otra.

Sievietes gāja strauji, to varēja uzminēt pēc tā, kā tumsā čaukstēja viņu zīda kleitas.

Ševaljē pārsteidza viņu mantiļu fasons, elegance, noslēpumainība un lepnā stāja, sevišķi tai, kas gāja pirmā.

—   Apbrīnojami pazīstamas figūras, — viņš pie sevis noteica, apstādamies uz pēdējā pakāpiena.

Kā labs pēdu dzinējs Lorēns jau grasījās sekot sievietēm, bet tobrīd viņu apturēja sulainis, kas jau vairākas minūtes centās ševaljē panākt.

—   Kungs, — sulainis sacīja, — ieradies kurjers.

—   Labi, labi, — ševaljē atteica. — Tam vēl ir laiks; līdz rītam.

—   Kurjers atvedis kaut kādas steidzamas vēstules, un ševaljē varbūt būs patīkami tās izlasīt.

—   Ak tā! — ševaljē iesaucās. — No kurienes tās ir?

—   Viena no Anglijas, bet otra no Kalē. Pēdējā sūtīta ar kurjeru un acīmredzot ir ļoti svarīga.

—   No Kalē? Kāds velns man raksta no Kalē?

—   Man šķiet, ka es pazinu jūsu drauga grāfa de Varda rokrakstu.

—   O, tādā gadījumā es tūlīt iešu, — ševaljē iesaucās, pavisam aizmirsis, ka bija nodomājis spiegot.

Viņš uzkāpa savā istabā, bet pa to laiku abas nepazīstamās pazuda pretējā pagalma dziļumā.

Sekosim viņām un atstāsim ševaljē šķirojam vēstules.

Kad nepazīstamās nonāca līdz kokiem, pirmā apstājās un aizelsusies pacēla plīvuru.

—   Vai līdz tam kokam vēl tālu? — viņa vaicāja.

—   Jā, jūsu augstība, vēl kādi piecsimt soļi; mazliet atpūtieties, ilgi mēs tādu ātrumu neizturēsim.

—   Jums taisnība.

Princese, jo tā patiešām bija viņa, atspiedās pret koku.

—   Paklau, jaunkundz, — mazliet atvilkusi elpu, viņa ieteicās, — neslēpiet no manis neko un sakiet patiesību.

—   Ak, jūsu augstība jau dusmojas, — drebošā balsī atbildēja jaunā meitene.

—• Nē taču, mana dārgā Atenaisa, nomierinieties, es nemaz nedusmojos uz jums. Galu galā tas uz mani neattiecas. Jūs baidāties, vai nesarunājāt zem ozola kaut ko lieku un uztraucaties, ka varbūt esat aizskārusi karali, bet es vēlos jūs nomierināt un pati pārliecināties, vai jūs varēja noklausīties.

—   Ak, protams, varēja, jo karalis bija pavisam tuvu mums.

—  Jā, bet jūs droši vien nerunājāt pārāk skaļi un dažus vārdus varēja arī nesadzirdēt?

—   Jūsu augstība, mēs domājām, ka esam pilnīgi vienas.

—   Jūs bijāt trijatā?

—   Jā, Lavaljēra, Montalē un es.

—   Tātad tieši jūs runājāt nepiesardzīgi par karali?

—    Baidos, ka jā. Vai tādā gadījumā jūs, jūsu augstība, nebūtu tik laipna un nesamierinātu mani ar viņa majestāti?

—    Ja būs vajadzīgs, es jums to apsolu. Kaut gan, kā jau es jums teicu, pirms domāt par nepatikšanām, pārliecināsimies, vai karalis vispār kaut ko dzirdēja. Ārā ir tumša nakts, bet zem kokiem vēl tumšāks. Karalis jūs droši vien nepazina. Ja sāksiet par to runāt, tad nodosiet sevi.

—   Ak vai, jūsu augstība, ja jau pazina Lavaljēru, tad arī mani. Turklāt de Sentenjana kunga teiktais man neļauj šaubīties.

—   Tātad jūs teicāt par karali kaut ko ļoti aizvainojošu?

—   Nē, jūsu augstība, nevienu vārdu. Tikai viena no mums viņu pārmērīgi cildināja, ka, salīdzinājumā ar viņas vārdiem, manis teiktais varēja šķist mazliet atturīgs.

—   Montalē ir tik neapdomīga, — princese sacīja.

—   Nē, ne jau Montalē! Montalē neko neteica, tā bija Lavaljēra.

Princese nodrebēja, it kā dzirdētu to pirmo reizi.

—   O nē! — viņa iesaucās. — Karalis nebūs dzirdējis. Labāk tomēr izdarīsim eksperimentu, kura dēļ atnācām šurp. Parādiet man ozolu.

Princese turpināja ceļu.

—   Jūs zināt, kur tas ir?

—   Ak vai, jūsu augstība, zinu gan.

—   Un jūs to varēsiet atrast?

—   Atradīšu pat ar aizvērtām acīm.

—   Lieliski; jūs apsēdīsieties uz soliņa, kur sēdējāt blakus Lavaljērai un tikpat skaļi kā toreiz atkārtosiet to, ko runājāt ar viņu, bet cs noslēpšos krūmos un pateikšu jums, vai no turienes var dzirdēt vai ne.

—   Labi, jūsu augstība.

—   Tātad, ja jus patiešām runājāt tik skaļi, ka karalis jus dzirdēja, tad…

Atenaisa saspringti gaidīja teikuma beigas.

—  Tad, — princese teica, balsij aizraujoties laikam no ātrā gājiena, — tad es jums aizliedzu…

Princese sāka iet vēl ātrāk.

Pēkšņi viņa apstājās.

—   Man iešāvās prātā kāda doma, — viņa ieteicās.

—  O, droši vien lieliska doma! — atsaucās de Tonē-Šarantas jaunkundze.

—   Montalē arī droši vien jūtas neērti.

—  Tik neērti ne — viņa runāja mazāk un tāpēc mazāk sevi sakompromitēja.

—   Vienalga, viņa jums izpalīdzēs ar maziem meliem.

—   Protams, sevišķi vēl, ja viņa uzzinās, ka jūsu augstībai labpaticis just man līdz.

—   Ha, šķiet, es izdomāju, kas mums jādara, mans bērns.

—  Ak, cik labi!

—  Jūs pateiksiet, ka visas trīs ļoti labi zinājāt, ka karalis stāv aiz tā koka vai krūma, kas nu tas bija, un kopā ar viņu ir de Sentenjana kungs.

—  Jā, jūsu augstība.

—  Atenaisa, jūs taču zināt, ka Sentenjans jutās ļoti glaimots par jūsu uzslavu viņam.

—   Nu redzat, jūsu augstība, ka no turienes visu varēja dzirdēt, — Atenaisa iekliedzās. — De Sentenjana kungs taču sadzirdēja.

Princese saprata, ka bijusi neuzmanīga un iekoda lūpā.

—  Jūs taču labi zināt, kāds ir Sentenjans, — viņa noteica, — karaļa labvēlība viņam sagrozījusi galvu, un tagad viņš pļāpā nezin ko, dažreiz pat izdomā pats. Bet runa jau nav par to. Galvenais, vai karalis to dzirdēja, vai ne.

—  Protams, ka dzirdēja, jūsu augstība! — Atenaisa izmisusi izdvesa.

—  Tādā gadījumā dariet tā, kā es jums teicu: neatlaidīgi atkārtojiet, ka jūs visas trīs zinājāt, — klausieties uzmanīgi — visas trīs, jo, ja radīsies aizdomas par vienu, tad uzskatīs, ka melo arī pārējās; tātad atkārtojiet, ka jūs visas zinājāt par karaļa un Sentenjana klātbūtni un gribējāt viņus izjokot.

—    Ak, jūsu augstība, izjokot karali! Mēs nekad neuzdrošināsimies kaut ko tādu teikt.

—   Tas taču bija joks, nevainīga izklaidēšanās, ko sievietes var atļauties, ja vīrieši grib viņas pārsteigt. Tas visu izskaidros. Viss, ko Montalē teica par Malikornu — joks; viss, ko jūs teicāt par Sentenjana kungu — tāds pats joks, tāpat kā tie vārdi, ko teica Lavaljēra…

—   Un kurus viņa ļoti vēlētos atsaukt.

—   Vai jūs par to esat pārliecināta?

—   Pilnīgi. Varu galvot.

—    Tad vēl jo vairāk to varēs izskaidrot kā parastu joku; dc Mali- korna kungs nedusmosies, de Sentenjana kungs jutīsies, neērti, jo smiesies nevis par jums, bet par viņu pašu. Vārdu sakot, karalis tiks pārmācīts par ziņkārību, kāda nemaz nepiederas viņa stāvoklim. Lai šajā gadījumā pasmejas arī par karali. Nedomāju, ka viņš dusmosies.

—   Ak, jūsu augstība, jūs esat tik laba un saprātīga kā eņģelis!

—   Tas ir manās interesēs.

—   Kā tā?

—   Jūs man vēl jautājat, kāpēc es esmu ieinteresēta pasargāt galma dāmas no visādiem jociņiem, izsmiekla un varbūt pat apmelojumiem! Ak, vai! Jūs taču zināt, mans bērns, ka galms neizturas sevišķi iecietīgi pret tādiem grēciņiem. Bet mēs jau tik ilgi ejam; vai mēs patiešām vēl neesam galā?

—    Vēl kādi piecdesmit vai sešdesmit soļi. Tagad nogriezīsimies pa kreisi, jūsu augstība.

—   Tātad jūs varat galvot par Montalē? — princese jautāja.

—   O, jā.

—   Viņa izdarīs visu, ko jūs lūgsiet?

—   Visu, un turklāt ar sajūsmu!

—   Nu, bet Lavaljēra? — princese jautāja.

—   O, jūsu augstība, ar viņu būs grūtāk — viņai riebjas meli.

—   Bet, ja viņa pārliecināsies, ka tas ir izdevīgi…

—   Baidos, ka pat tas neliks viņai mainīt savus uzskatus.

—    Jā, — princese noteica, — man jau to stāstīja. Viņa ir liekule. Tādas piesauc Dievu, lai aiz tā slēptos. Bet, ja viņa negribēs melot, viss galms viņu izsmies, un viņas muļķīgā un nepieklājīgā atzīšanās sadusmos karali. Tādā gadījumā de Labomas Leblānas de Lavaljēras jaunkundze nedrīkstēs justies aizvainota, ja es viņu aizsūtīšu mājās barot baložus; lai savā Turēnā vai Blezmā, es nezinu, kur īsti, tēlo pastorāles.

Šajos vārdos izskanēja tāds sparīgums un pat cietsirdība, ka de Tonē- Šarantas jaunkundze izbijās.

Tāpēc viņa stingri nolēma teikt visu, ko pavēlēs.

Tā sarunādamās, princese un viņas pavadone bija nonākušas līdz karaļu ozolam.

—   Mēs esam klāt, — de Tonē-Šaranta sacīja.

—   Tūlīt pārliecināsimies, vai kaut ko varēja dzirdēt, — princese nolēma.

—   Ššš… — aizmirsusi etiķeti, meitene klusināja Henrieti un steidzīgi saķēra viņas roku.

Princese apstājās.

—   Nu re, ka var dzirdēt, — Atenaisa čukstēja.

—   Kāpēc?

—   Paklausieties.

Princese aizturēja elpu un patiešām skaidri sadzirdēja maigu un skumju balsi sakām:

—   Vikont, es tev apgalvoju, ka nevaru bez viņas dzīvot.

Izdzirdējusi šo balsi, princese notrīsēja, un viņas seja zem plīvura

nosarka.

Tagad viņa satvēra savu pavadoni un, aizvedusi Atenaisu kādus divdesmit soļus tālāk, norīkoja:

—   Palieciet šeit, mīļā Atenaisa, un sargājiet, lai mūs neviens nepārsteigtu. Man šķiet, ka runā par jums.

—   Par mani, jūsu augstība?

—   Jā, par jums… vai par jūsu piedzīvojumu. Es iešu un paklausīšos; abas mūs droši vien pamanīs. Ejiet, atvediet Montalē un pagaidiet mani parka malā.

Redzēdama, ka Atenaisa šaubās, princese piebilda balsī, kas nepieļāva iebildumus:

—   Ejiet!

Atenaisa pacēla čaukstošos svārkus un pa celiņu, kas vijās starp kokiem, atgriezās puķu dārzā.

Princese turpretim noslēpās krūmos un piespiedās milzīgam kastanim, kura viens zars bija nozāģēts.

Drebēdama bailēs un vienlaikus degdama ziņkārē, viņa pie sevis nomurmināja:

— Redzēsim, redzēsim! Ja jau te tik labi viss dzirdams, paklausīsimies, ko de Braželona kungam par mani stāsta tas neprātīgais mīlētājs grāfs de Gišs.

XXVI

Viņas augstība pārliecinās, ka noklausoties var dzirdēt visu, ko runā

Uz mirkli iestājās klusums, it kā noslēpumainie nakts trokšņi būtu pieklusuši, kopā ar princesi klausīdamies dedzīgo mīlestības apliecinājumu.

Runāja Rauls. Viņš bija nevērīgi atspiedies pret lielā ozola stumbru un teica draugam maigā, melodiskā balsī:

—  Ak vai, dārgais de Giš, tā ir liela nelaime!

—  O, jā, — uzrunātais atsaucās, — šausmīga!

—   Jūs nedzirdējāt, ko es teicu, de Giš, vai, pareizāk sakot, nesapratāt. Ne jau jūsu mīlestību es saucu par lielu nelaimi, bet gan to, ka jūs neprotat slēpt savas jūtas.

—  Ko jūs gribat teikt? — de Gišs iesaucās.

—   Jā, jūs pat neievērojat, ka tagad atzīstaties savā mīlestībā ne tikai pārbaudītam draugam, kurš drīzāk mirs, nekā jūs nodos, bet arī pirmajam pretimnācējam.

—   Pirmajam pretimnācējam? — de Gišs iekliedzās. — Braželon, vai jūs maz saprotat, ko runājat?

—  Es saku to, kas ir.

—  Nevar būt! Kad un kādos apstākjos es būtu bijis tik neprātīgs?

—   Draugs, es gribu teikt, ka jūs nodod jūsu acis, žesti, nopūtas; ka visas kvēlās jūtas liek cilvēkam rīkoties neprātīgi. Viņš zaudē pašsaval- dību, dzīvo kā neprātā, kas liek viņam atklāt savas ciešanas kokiem, zirgiem, vējam, ja pie rokas nav kādas saprātīgākas būtnes. Mans nabaga draugs, atcerieties tikai vienu: parasti tādos brīžos noteikti kāds parādās un noklausās tieši to, kas nebūtu jādzird.

De Gišs smagi nopūtās.

—    Zināt, šajā brīdī man žēl jūs, — Braželons turpināja. — Kopš manas atgriešanās jūs jau simtkārt un simt dažādos veidos esat paudis savu mīlestību; bet, pat ja jūs nevienam nebūtu teicis ne vārda, jūs nodod jau tas vien, ka esat atgriezies. Secinājums ir tāds, ka, ja jūs neuzmanīsieties vairāk nekā līdz šim, tad agri vai vēlu būs skandāls. Kas tad jūs glābs? Nu, sakiet, atbildiet man! Kas glābs viņu? Viņa nav' vainīga, ka jūs viņu mīlat, bet ienaidnieku rokās šī mīlestība kļūs par ieroci pret viņu.

—   Ak, Dievs, — de Gišs nomurmināja.

No viņa krūtīm atkal izlauzās smaga nopūta.

—   Tā nav atbilde, de Giš.

—   Es zinu, ka nav.

—   Ko tad jūs atbildēsiet?

—   Teikšu, ka todien es cietīšu vēl vairāk nekā pašlaik.

—   Nesaprotu.

—Šī iekšējā cīņa plosa manus nervus. Patlaban es vairs neesmu spējīgs ne domāt, ne rīkoties; es esmu sliktāks par jebkuru vidusmēra cilvēku, kā pats redzi, man zuduši visi spēki, visstingrākie lēmumi sabrukuši pīšļos, es vairs nespēju cīnīties. Atceries, kādreiz nometnēs mums ne reizi vien nācās doties izlūkos vienatnē un sastapties ar pieciem vai sešiem ienaidniekiem; tas nekas, tu tūlīt uzsāc cīņu; gadās, tiem pievienojas vēl kādi seši, tu kļūsti kā zvērs, bet turpini cīnīties; bet, ja no visām pusēm uzklūp vēl kādi seši, astoņi, desmit cilvēki, tad atliek tikai iecirst piešus zirgam sānos, ja tāds ir, vai ari krist no lodes, ja negribi bēgt. Es atrodos tieši tādā situācijā: sākumā es cīnījos ar sevi, tad ar Bakingemu. Tagad uzradies karalis; es necīnīšos ar karali un piebildīšu vēl: pat ja karalis viņu atstātu, arī ar šīs sievietes raksturu. O, es neloloju nekādas ilūzijas — ja nokļūtu šīs mīlestības tīklos, es būtu pagalam.

—  Jāpārmet nevis viņai, bet tev pašam, — Rauls iebilda.

—   Kāpēc?

—    Kā gan citādi! Tu taču zini, ka princese ir mazliet vieglprātīga, kāra uz visu jauno un nav vienaldzīga pret glaimiem, kaut tos teiktu aklais vai bērns, un tomēr tu kvēlo tādā kaislībā, kas draud tevi pazudināt. Nu tad priecājies par viņu un mīli; neviens, kas viņu redzējis, nespēj palikt vienaldzīgs, ja tikai viņa sirdī nevalda kāda cita. Tomēr, mīlēdams viņu, cieni vispirms viņas vīra titulu, tad viņu pašu un galu galā neaizmirsti arī par princeses drošību.

—   Paldies, Raul.

—   Par ko?

—   Par to, ka redzēdams, kā es ciešu šīs sievietes dēļ, tu mani mierini. Tāpēc, ka tu saki man par viņu tikai visu labāko, ko domā, bet varbūt pat to, ko nemaz nedomā.

—   O, — Rauls iebilda, — tu maldies, de Giš, ne vienmēr es saku to, ko domāju, bet tādos gadījumos es ciešu klusu; toties, ja es ko saku, tad neprotu izlikties vai apmānīt, un tas, ar ko es runāju, var man ticēt.

Princese visu laiku, kaklu izstiepusi, alkatīgi uzklausīja vismazāko troksnīti krūmos, un viņas plaši ieplestās acis vērās tumsā.

—   Nu, tādā gadījumā es viņu pazīstu labāk nekā tu, — de Gišs iesaucās. — Viņa nav vis vieglprātīga, bet viņai patīk kņada; viņa nemaz nekāro pēc jaunā, bet vienkārši neatceras veco un nekam netic; viņa nav tikai jūtīga pret uzslavām, bet gan rūdīta un cietsirdīga koķete. Velnišķīga koķete! O! Es viņu pazīstu! Tici man, Braželon, es ciešu elles mokas; es esmu drosmīgs un mīlu briesmas, bet te es saduros ar ko tādu, kas iet pāri maniem spēkiem un drosmei. Zini, Raul, es tomēr paturu prātā, ka varu uzvarēt, un mana uzvara liks viņai liet rūgtas asaras.

Rauls paskatījās uz draugu, kurš bez elpas aiz uztraukuma bija piespiedis galvu ozola stumbram.

—   Uzvara? — viņš pārjautāja. — Kāda uzvara?

—   Kāda?

—   Jā.

—   Kādā jaukā dienā es pieiešu viņai klāt; kādā jaukā dienā es viņai pateikšu: „Es biju jauns un zaudēju vai prātu aiz mīlestības; un tomēr, gulēdams pie jūsu kājām, es pat neuzdrošinājos pacelt acis uz jums, gaidīdams, lai jūsu skatiens mani iedrošina. Man šķita, ka es to pamanu, es paslējos augšup un tad, kaut arī es neko nebiju nogrēkojies, tikai mīlēju jūs vēl vairāk, ja vien tas ir iespējams, — tad jūs piepeši mani kādas kaprīzes dēļ atstūmāt, lai sagādātu sev izklaidēšanos kā jau bez- sirdīga sieviete, kas nekam netic un nezina, kas ir mīlestība. Lai arī jūsu dzīslās tek valdnieku asinis, jūs neesat cienīga saņemt godīga cilvēka mīlestību; es sodu sevi par to, ka pārlieku jūs mīlēju, un mirdams nolādu jūs."

—   Ak, Dievs, — iesaucās Rauls, ko biedēja dziļā nopietnība jaunekļa vārdos, — es jau tev teicu, de Giš, ka tu esi traks!

—   Jā, jā, — savu domu pārņemts, de Gišs atsaucās, — šeit nav, ar ko karot, tāpēc es došos uz ziemeļiem, iestāšos imperatora dienestā, un ungāru, horvātu vai turku lode žēlsirdīgi atbrīvos mani no šīs dzīves.

De Gišs vēl nepaspēja izteikt līdz galam, kad atskanēja kaut kāds troksnis; Rauls uzlēca kājās un kļuva uzmanīgs.

De Gišs, domās nogrimis, sēdēja uz soliņa, atspiedis galvu rokās.

Krūmi pašķīrās un jaunekļi savā priekšā ieraudzīja bālu un satrauktu sievieti. Ar vienu roku viņa atstūma zarus, kas skāra viņas seju, bet ar otru atmeta atpakaļ kapuci, kas sedza viņas plecus.

De Gišs pazina princesi pēc valgajām, mirdzošajām acīm, karaliskās stājas un cēlās rokas kustības, bet vēl vairāk pēc tā, kā salēcās viņa sirds. Grāfs iekliedzās un ar rokām aizklāja seju.

Samulsušais Rauls grozīja cepuri drebošajos pirkstos, nesakarīgi murminādams godbijīgus sveicienus.

—    De Braželona kungs, — princese vērsās pie viņa, — esiet tik laipns un paskatieties, vai manas galma dāmas nav kaut kur tuvumā — alejās vai starp kokiem. Jūs, grāf, palieciet un sniedziet man savu roku, es esmu nogurusi. *

Pat pērkons no skaidrām debesīm tā neizbiedētu jaunekli, kā šie vēsie un bargie vārdi.

De Gišs tomēr bija patiesi drosmīgs un sirds dziļumos jau bija pieņēmis galīgo lēmumu; viņš piecēlās un, redzēdams, ka de Braželons svārstās, pameta uz viņa pusi pateicības pilnu skatienu.

Tā vietā, lai tūlīt atbildētu princesei, viņš piegāja pie vikonta un, pastiepis roku, ko bija prasījusi princese, paspieda sava drauga cildeno roku; no viņa krūtīm izlauzās nopūta, kura, šķiet, pauda visus dzīvības spēkus, kas vēl mita viņa sirdī un kas tika veltīti draudzībai.

Bet lepnā princese, kura nebija paradusi gaidīt, tagad pacietīgi gaidīja, kamēr beigsies šī mēmā saruna.

Viņas karaliskā roka palika pastiepta un, kad Rauls bija aizgājis, bez naida, bet ne bez satraukuma nolaidās uz de Giša rokas.

Viņi bija vieni tumša un klusa meža vidū; klusumā bija dzirdami tikai Raula soļi, kurš steidzīgi attālinājās pa neredamiem celiņiem.

Virs viņu galvām kā jumts pletās smaržīga lapotne, caur kuru vietām atmirdzēja zvaigznes.

Princese klusiņām aizveda de Gišu kādus simt soļus no nekautrīgā koka, kas šonakt bija dzirdējis pats un ļāvis saklausīt arī citiem tik daudz dedzīgu runu. Henriete kopā ar grāfu iznāca netālajā pļaviņā, no kuras varēja redzēt tālu visapkārt un sacīja:

—   Es jūs atvedu šurp tāpēc, ka tur, kur mēs bijām, var noklausīties katru vardu.

—   Jūs sakāt, ka dzirdams katrs vārds, princese? — jauneklis, neko nedomādams, atkārtoja.

—   Jā.

—   Tas nozīmē? — de Gišs čukstēja.

—   Tas nozīmē, ka es dzirdēju visu jūsu sarunu.

—   Ak, mans Dievs, tā tikai vēl trūka! — de Gišs nošļupstēja.

Viņš nokāra galvu kā pārguris peldētājs, kurš vairs nespēj cīnīties ar

viļņiem.

—   Tātad, — Henrieta turpināja, — jūs uzskatāt mani par tādu, kā nupat aprakstījāt?

De Gišs nobālis aizgriezās, bet neko neatbildēja; likās, ka viņš tūlīt zaudēs samaņu.

—   Nu labi, — princese lēnprātīgi turpināja, — labāk aizskarošs atklātums nekā melīgi glaimi. Lai tā būtu! De Giša kungs, tātad, jūsuprāt, es esmu zemiska koķete?

—    Zemiska? — jauneklis iekliedzās. — Jūs un zemiska? Tā es neteicu. Es nekad nevarētu nosaukt par zemisku to, kas man dārgāka par visu pasaulē; nē, nē, tā es neteicu!

—   Manuprāt, sieviete, kas redz cilvēku kvēlojam liesmās, kuras viņa pati aizdegusi, un neko nedara, lai liesmas apslāpētu — tā ir zemiska sieviete.

—  Kāda gan jums ir nozīme tam, ko es teicu? — grāfs iebilda. — Ak Dievs, kas gan es esmu salīdzinājumā ar jums, un jums nav vērts uztraukties, vai es esmu pasaulē vai ne.

—    De Giša kungs, jūs esat vīrietis, bet es esmu sieviete, un, pazīdama jūs tā, kā es pazīstu, es nebūt nevēlos, lai jūs mirtu manis dēļ; es esmu nolēmusi mainīt savu izturēšanos pret jums un savu raksturu. Es nekļūšu atklātāka, jo vienmēr tāda esmu bijusi, bet patiesāka gan. Tāpēc es jūs lūdzu, grāf: nemīliet mani vairs un aizmirstiet, ka esmu runājusi ar jums vai skatījusies uz jums.

De Gišs pagriezās un uzmeta princesei kaislīgu skatienu.

—   Princese, — viņš iesaucās, — un jūs lūdzat piedošanu, jūs mani lūdzat, jūs!

—   Jā, jā, es; ja es esmu nodarījusi ļaunumu, man tas jālabo. Tātad norunāts, grāf. Jūs man piedosiet manu vieglprātību un koķetēšanu. Nepārtrauciet mani! Es piedodu jums, ka nosaucāt mani par vieglprātīgu un koķeti, un varbūt pat vēl skarbāk; atsakieties no domām par nāvi un saglabājiet jūsu ģimenei, karalim un dāmām bruņinieku, kuru visi ciena un daudzi jūs pat mīl.

Pēdējo vārdu princese izteica ar tik patiesu maigumu, ka de Giša sirds gandrīz izlēca no krūtīm.

—   Ak, princese!..— viņš izdvesa.

—   Klausieties tālāk, — Henriete turpināja, — jūs atteiksieties no manis, sākumā nepieciešamības spiests, pēc tam, lai izpildītu manu lūgumu. Tad jūs spēsiet spriest par mani pareizāk, un esmu pārliecināta, ka jūsu mīlestība — piedodiet, bet tā ir neprāts, — pārvērtīsies patiesā draudzībā, kuru jūs man piedāvāsiet, un kura, es jums apsolu, tiks ar prieku pieņemta.

De Giša pieri pārklāja sviedri, sirds stājās, asinis stinga, viņš kodīja lūpas, nemierīgi raustījās — vārdu sakot, visiem līdzekļiem pūlējās neizpaust savas mokas.

—   Princese, — viņš beidzot teica, — tas, ko jūs man piedāvājat, nav iespējams, es nevaru pieņemt jūsu noteikumus.

—   Kā! — princese bija pārsteigta. — Jūs atsakāties no manas draudzības?

—    Nē, nē, man nav vajadzīga draudzība. Es labāk mirstu no mīlestības, nekā dzīvoju ar draudzību.

—   Klausieties, grāf, ko es teikšu!

—    Princese, — de Gišs iesaucās, — es esmu nonācis tik tālu, ka vairs nav citas cieņas vai cita apdomīguma, kā vienīgi tie, ko godīgs cilvēks dāvā dievinātai sievietei. Aizdzeniet mani, nolādiet, atsakieties no manis, un jums būs taisnība; es žēlojos par jums, bet manas žēlabas bija tik rūgtas tāpēc, ka es jūs mīlu; es teicu jums, ka miršu, un to izdarīšu; dzīvu jūs mani aizmirsīsiet, bet mirušu nekad,' par to es esmu pārliecināts.

Tagad savukārt princese aizgriezās, iegrimusi sapņos un satraukta ne mazāk kā grāfs.

Pēc īsa klusuma brīža viņa jautāja:

—   Tātad jūs mani tik ļoti mīlat?

—   O, neprātīgi! Es esmu gatavs mirt šīs mīlestības dēļ, pat ja jūs mani padzīsiet un vairs neklausīsieties manī.

—  Tādā gadījumā jūsu kaite ir bezcerīga, — viņa jautri atteica. — Tā ārstējama vienīgi ar maigu apiešanos. Sniedziet manu savu roku… Tā ir auksta kā ledus.

De Gišs noslīga ceļos un piekļāva lūpas pie princeses karstajām rokām.

—  Tad mīliet mani, — princese noteica, — ja jau jūs nespējat citādi.

Viegli paspiedusi viņa roku, Henriete pievilka viņu sev klāt kā karaliene un mīļākā.

De Gišs nodrebēja.

Šajās trīsās princesei beidzot atklājās grāfa patiesā mīlestība.

—   Jūsu roku, grāf, — viņa sacīja, — un iesim mājās.

—   Ak,princese! — satraukts, acīm kvēlojot, grāfs izdvesa. — Ak, jūs esat atradusi citu līdzekli, kā mani pazudināt!

—   Par laimi tādu, kas darbojas ilgāk par citiem, vai ne? — princese atteica.

Tad viņa aizveda de Gišu dziļāk parkā.

XXVII

Aramisa korespondence

Pa to laiku, kamēr de Giša sarežģījumi atrisinājās tik negaidītā veidā, ka viņš pats nesaprata, kā tas noticis, Rauls, nojauzdams, ka princese lika viņam aiziet, lai netraucētu izskaidrošanos, kuras rezultātus viņš nekad nebūtu varējis uzminēt, pievienojās galma dāmām, kas pastaigājās puķu dārzā.

Toties ševaljē de Lorēns savā istabā izbrīnījies lasīja de Varda vēstuli, ko bija rakstījis kambarsulainis un kurā bija sīki aprakstīts Kalē saņemtais zobena cirtiens un lūgts paziņot par to de Gišam un princim, kas droši vien nebūtu patīkami ne vienam, ne otram.

Sevišķi daiļrunīgi de Vārds Lorēnam aprakstīja Bakingema dziļo mīlestību pret princesi un beigās izteica pieņēmumu, ka kaislība ir abpusēja.

To izlasījis, ševaljē paraustīja plecus, — patiešām, de Varda ziņas nevarētu nosaukt par sevišķi svaigām.

De Vārds neko nezināja par notikumu tālāko attīstību.

Ševaljē pār plecu aizsvieda vēstuli uz blakusgaldu un nicīgi noteica:

—    Neticami! Nabaga de Vārds nemaz nav tik dumjš, bet laikam provincē cilvēki ātri notrulinās. Velns lai parauj to stulbeni! Viņam bija jāziņo man svarīgi jaunumi, bet viņš melš tādas blēņas. Tā vietā, lai lasītu tik tukšu vēstuli, es labāk parkā būtu atklājis kādu intrigu, kas varētu sakompromitēt sievieti un likt ķerties pie zobena vīrietim; tas princi uzjautrinās kādas trīs dienas.

Viņš paskatījās pulkstenī.

—    Tagad ir par vēlu. Jau pāri vieniem: visi droši vien atgriezušies pie karaļa un beidz dzīrot. Jā, šodien es neko neesmu noskaidrojis, — varbūt vienīgi nejaušība..

It kā piesaukdams savu laimīgo zvaigzni, princis runādams bija piegājis pie loga, no kura pavērās skats uz diezgan attālu dārza daļu.

Tūlīt pat, it kā viņa kalpībā būtu kāds ļauns ģēnijs, Lorēns pamanīja, ka pilī atgriežas kāds nepazīstams vīrietis. Kopā ar viņu bija kāds tumšā zīda apmetnī ietinies stāvs. Tajā viegli varēja pazīt pirms pusstundas redzēto sievieti.

—     Velns parāvis, — sasizdams plaukstas, viņš nosprieda. — Kā mēdz teikt mūsu draugs Bakingems, lai es esmu nolādēts, bet te nu ir mans noslēpums.

Viņš steidzās lejup pa kāpnēm, cerēdams sastapt sievieti apmetnī un viņas pavadoni pagalmā.

Pieskrējis pie mazā pagalma vārtiem, viņš gandrīz vai sadūrās ar princesi, kuras seja zem kapuces staroja.

Par nelaimi princese bija viena.

Ševaljē aptvēra, ka, ja jau pirms piecām minūtēm viņa bija kopā ar kādu vīrieti, tad tas nevarēja pagūt aiziet tālu.

Tādēļ, ātri palocījies princesei, viņš palaida to garām; redzēdams, ka Henriete aizsteidzas, baidīdamās tikt pazīta, ševaljē pārliecinājās, ka viņa ir pārāk aizņemta ar sevi, lai pievērstu uzmanību citiem; skatīdamies uz visām pusēm, viņš skrēja uz dārzu.

Viņš bija paguvis laikā: vīrieti, kas bija pavadījis princesi, vēl varēja redzēt, bet tas ātri soļoja uz vienu no pils spārniem, kur noteikti pazustu no redzesloka.

Nedrīkstēja zaudēt ne minūti, ševaljē skriešus metās pakaļ nepazīstamajam, nolēmis palēnināt soli tikai tad, kad būs nonācis pavisam tuvu; tomēr, par spīti viņa žiglajām kājām, nepazīstamais pazuda aiz stūra, iekams Lorēns viņu panāca.

Tā kā cilvēks, kam ševaljē sekoja, tagad gāja lēni un domās nogrimis, tad kļuva skaidrs, ka ševaljē viņu panāks, ja tikai viņš nepazudīs kādās durvīs.

Tā arī notiktu, ja aiz stūra ševaljē neuzskrietu diviem vīriešiem, kas nāca viņam pretī.

Ševaljē jau gribēja nolamāties, kad, pacēlis galcu, vienā no tiem pazina superintendantu.

Fukē ceļabiedru ševaljē redzēja pirmo reizi.

Tas bija viņa svētība Vannas bīskaps.

Saticies ar augstākstāvošu personu, ševaljē bija spiests atvainoties, kā to prasīja etiķete, kaut gan viņš pats drīzāk gaidīja atvainošanos. Lorēns pakāpās atpakaļ. Fukē kungs baudīja ja ne draudzību, tad vispārēju cieņu; pat karalis, sirds dziļumos viņu neieredzēdams, tomēr izturējās pret viņu kā pret nozīmīgu personu; tādēļ ševaljē rīkojās tāpat, kā būtu darījis ar karali: viņš paklanījās Fukē kungam, un tas labvēlīgi atņēma sveicienu, saprazdams, ka muižnieks viņu pagrūdis nejauši un bez ļauna nodoma.

Pazinis ševaljē de Lorēnu, viņš to laipni uzrunāja, un ševaljē nācās atbildēt.

Šī saruna gan bija ļoti īsa, bet tomēr ševaljē dziļi sarūgtināts ieraudzīja, ka nepazīstamais, kam viņš sekoja, paguvis izgaist ēnā.

No sekošanas vajadzēja atteikties, un viņš nolēma parunāt ar Fukē kungu.

—   Jūs ļoti vēlu ierodaties, kungs, — viņš iesāka. — Visi bija pārsteigti par jūsu prombūtni, sevišķi princese, kas brīnījās, kāpēc jūs neatsaucāties uz karaļa ielūgumu.

—   Es netiku, kungs, jo tikai nupat atbrīvojos.

—   Vai Parīzē viss mierīgi?

—   Pavisam mierīgi. Par pēdējo nodokli Parīze neprotestēja.

—  Es saprotu: jūs vispirms gribējāt pārliecināties, kā uzņems nodokli, un tikai pēc tam ierasties svētkos.

—    Es tomēr mazliet aizkavējos. Tādēļ es jūs lūdzu, pasakiet man, vai karalis ir pilī un vai es viņu varētu satikt šodien, vai arī man vajadzēs gaidīt līdz rītdienai.

—   Pirms kādas pusstundas karalis pazuda no mūsu redzesloka, — ševaljē atteica.

—   Varbūt viņš ir pie princeses? — Fukē painteresējās.

—   Nedomāju vis, jo tikko kā sastapu princesi, kas atgriezās pilī pa mazajām kāpnēm; ja nu vienīgi muižnieks, kuru jūs sastapāt, bija pats karalis…

Ševaljē ieturēja pauzi, cerēdams izdzirdēt tā cilvēka vārdu, kam viņš sekoja.

Taču Fukē tikai atbildēja:

—   Nē, tas nebija karalis.

Ševaljē vilies paklanījās, vēlreiz pašķielēja visapkārt un, pamanījis kādā no bariņiem Kolbēra kungu, norādīja uz to superintendantam:

—  Lūk, tur zem kokiem stāv cilvēks, kas jums varēs sniegt precīzākas ziņas nekā es.

—   Kas viņš ir? — apvaicājās Fukē, kurš ar savām vājajām acīm tumsā slikti redzēja.

—   Kolbēra kungs, — Lorēns atbildēja.

—  Ak tā! Cilvēks, kurš sarunājas ar lāpu nesējiem, ir Kolbēra kungs?

—   Jā gan. Viņš dod rīkojumu par rītdienas ilumināciju.

—   Pateicos jums, kungs.

Fukē pamāja, norādīdams, ka uzzinājis visu nepieciešamo.

Turpretim ševaljē nebija uzzinājis neko un bija spiests paklanīties un aiziet.

Tiklīdz viņš aizgāja, Fukē, pieri saraucis, iegrima domās.

Aramiss skatījās uz viņu ar skumjām un nožēlu.

—   Vai patiešām jūs satrauc jau šā cilvēka vārds vien? — viņš pārmeta. — Pirms dažām minūtēm jūs bijāt jautrs un apmierināts, bet pēkšņi sadrūmāt, tikko ieraudzijāt šo niecību. Vai tagad jūs vairs neticat savai laimei?

—   Neticu, — Fukē skumji atbildēja.

—   Kāpēc?

—   Tāpēc, ka es patlaban esmu pārāk laimīgs, — Fukē drebošā balsī atteica. — Mans dārgais d'Erblē, jūs esat tik mācīts un droši vien zināt notikumu ar kādu Samosas tirānu*. Ko lai es iemetu jūrā, lai novērstu briestošo nelaimi? Ak, mans draugs, es vēlreiz atkārtoju, ka es esmu pārāk laimīgs, tik laimīgs, ka neko citu vairs nevēlos… Es esmu augstu uzkāpis… Jūs zināt manu devīzi: „Quo non ascendam"**. Es esmu pacēlies tik augstu, ka man atliek vienīgi mirt. Tāpēc es nespēju ticēt labākam liktenim, jo esmu sasniedzis visu, ko cilvēks var vēlēties.

Aramiss pievērsa Fukē savu glāstošo, bet reizē vērīgo skatienu un pasmaidīja.

—   Ja es zinātu, kas jūs dara laimīgu, — viņš sacīja, — tad varbūt baidītos no jūsu krišanas, bet jūs izturaties pret mani kā pret patiesu draugu, tas ir, uzskatāt, ka es varu būt noderīgs ari nelaimē. Es to augstu vērtēju. Taču man liekas, ka esmu pelnījis, lai pa laikam jūs dalītos ar mani arī savās veiksmēs un lai es varētu par tām priecāties, jo jūs zināt, ka tās man ir dārgākas par manis paša laimi.

—   Dārgo prelāt, — Fukē iesmējās, — mani noslēpumi nav tik šķīsti, lai tos varētu uzticēt bīskapam, kaut arī viņš būtu tik pasaulīgs kā jūs.

—   Blēņas! Kā tad ar grēksūdzi?

—  Ak, man nāktos pārāk stipri sarkt, ja jūs būtu mans dvēseļu gans.

Fukē nopūtās.

Aramiss uzsmaidīja viņam tāpat kā iepriekš.

Polikrāts — Senajā Grieķijā Samosas salas tirāns. Vairāk nekā 40 gadus viņam viss veicās. Vēlēdamies pārbaudīt likteni, Polikrāts iemeta jūrā dārgu gredzenu. Leģenda vēsta, ka zivs to norija un, kad zivi noķēra, gredzens atgriezās pie īpašnieka. Ko tikai es nesasniegšu! (lat.).

—   Noslēgtība ir vērtīgs tikums, — viņš noteica.

—  Klusāk, — Fukē pātrauca, — tas indīgais rāpulis pamanījis mani un nu nāk šurp.

- Kolbērs?

—  Jā. Dārgais d'Erblē, paejiet malā; es negribu, lai šis ložņa redz mūs abus kopā, jo tad viņš sāks ienīst arī jūs.

Aramiss paspieda viņa roku.

—  Kāda velna pēc man vajadzīga viņa draudzība? — viņš atteica. — Vai tad man neesat jūs?

—  Jā, bet varbūt kādu dienu manis vairs nebūs, — Fukē skumji atbildēja.

—   Ja tāds laiks pienāks, - Aramiss mierīgi atbildēja, — tad mēs mēģināsim kaut kā iztikt bez Kolbēra kunga draudzības, vai arī nepievērsīsim uzmanību viņa naidam. Bet, dārgais Fukē, pasakiet man, kāpēc jūs ejat nevis pie karaļa vai vismaz pie princeses, bet gan runājat ar šo ložņu, kā jūs pats viņu nosaucāt, jo šajās sarunās es nesaskatu nekādu jēgu.

—   Pie princeses? — iegrimis domās, superintendants izklaidīgi nomurmināja. — Jā, kā tad, pie princeses.

—  Atcerieties, ko jums stāstīja par ietekmi un lielo labvēlību, kādu princese ieguvusi pēdējās pāris dienās. Man šķiet, ka jūsu plānu un mūsu kopīgo interešu dēļ jums vajadzētu pievērst uzmanību viņa majestātes simpātijām. Tas ir vienīgais līdzeklis, kā sašķobīt Kolbēra kunga autoritāti, kas sāk aizvien vairāk nostiprināties. Dodieties pie princeses iespējami ātrāk un nodrošinieties ar viņas atbalstu.

—  Bet vai jūs esat pilnīgi pārliecināts, ka karalis šobrīd aizrāvies tieši ar viņu? — Fukē iebilda.

—  Ja rādītājs pagriezies, tad tas noticis tikai šorīt! Jūs taču zināt, ka man ir sava policija.

—   Lieliski! Es eju tūlīt pat un katram gadījumam izmantošu pārbaudītu līdzekli — šīs pāris lieliskās kamejas ar briljantiem.

—   Es tās redzēju; karaliskas mantas!

Viņu sarunu pārtrauca sulainis, kas bija atvedis sev līdzi kurjeru.

—  Superintendanta kungam, — kurjers skaļā balsī paziņoja, sniegdams vēstuli Fukē.

—    Viņa svētībai Vannas bīskapam, — sulainis klusi pačukstēja, iedodams zīmīti Aramisam.

Sulainim bija lāpa, tāpēc viņš nostājās starp superintendantu un bīskapu, lai abi varētu lasīt vienlaicīgi.

Ieraudzījis ciešo, smalko rokrakstu uz aploksnes, Fukē notrīsēja priekā; tikai tie, kas paši mīl vai kādreiz mīlējuši, sapratīs viņa nemieru, ko nomainīja prieks.

Viņš nepacietīgi atplēsa vēstuli, kurā bija tikai daži vārdi:

„Pagājusi stunda, kopš es šķiros no tevis, bet jau veselu mūžību neesmu tev teikusi, ka milu."

Tas bija viss.

De Beljēras kundze patiešām bija šķīrusies no Fukē tikai pirms stundas pēc kopā pavadītām divām dienām; baidīdamās, lai tik dārgā sirds neaizmirstu viņu, marķīze nosūtīja pie Fukē kurjeru ar šo svarīgo ziņojumu.

Fukē noskūpstīja vēstulīti un iedeva ziņnesim sauju zelta.

Aramiss bija aizņemts ar lasīšanu, bet darīja to daudz vēsāk un atturīgāk. Zīmītē bija rakstīts:

„Šovakar karalis jutās pārsteigts par jaunumu, ko uzzināja: viņu mīl kāda sieviete. Viņš par to uzzināja no nejauši noklausītas sarunas starp šo meiteni un viņas draudzenēm. Tagad karalis pilnībā ir šīs jaunās iegribas varā. Jaunavu sauc de Lavaljēras jaunkundze, un viņa nav tik skaista, lai šī iegriba pāraugtu vētrainā kaislē. Sargieties no de Lavaljēras."

Ne vārda par princesi.

Aramiss lēnām salocīja vēstuli un noslēpa to kabatā.

Fukē vēl joprojām spieda pie lūpām de Beljēras kundzes vēstuli.

—   Klausieties, — Aramiss ieteicās, pieskardamies Fukē rokai.

—   Ā, kas ir? — Fukē atsaucās.

—   Man ienāca prātā kāda doma. Vai jūs pazīstat de Lavaljēras jaunkundzi?

—   Nē, nepazītu.

—   Padomājiet labi!

—   Ak jā, tā ir viena no princeses galma dāmām.

—   Droši vien tā ir tā pati.

—   Un kas tad ir.

—   Jums šovakar jādodas vizītē pie šīs personas.

—  Tā? Kāpēc?

—   Vēl vairāk. Tieši viņai jums jāpasniedz šīs kamejas.

—   Ko jūs!

—  Jūs zināt, kungs, ka es vienmēr dodu labus padomus.

—   Bet tas ir tik negaidīti.

—  Tā ir mana darīšana. Sāciet pievērst uzmanību Lavaljērai, superintendanta kungs. Es savukārt de Beljēras kundzei apzvērēšu, ka tā ir tikai diplomātija.

—   Ko jūs runājat! — Fukē iesaucās. — Kādu vārdu jūs nupat pieminējāt?

—   Vārdu, kuram jūs, superintendanta kungs, jāpārliecina par to, ka, ja jau es tik labi pārzinu jūsu lietas, tad ne sliktāk zinu arī par citām personām. Es jums saku, pievērsiet uzmanību Lavaljērai.

—   Kā jūs teiksiet, — laimīgais Fukē at rauca.

—   Nu, nolaidieties atpakaļ no debesīm uz zemes, — Aramiss skubināja, — te nu ir Kolbēra kungs. Oho, kamēr mēs lasījām, ap viņu sapulcējies vesels bars; viņu uzmeklē, viņam izsaka glaimus — viņš kļūst par ietekmīgu personu!

Kolbēru patiešām bija aplenkuši visi dārzā palikušie galminieki un cits caur citu izteica viņam komplimentus par veiksmīgi noorganizētajiem svētkiem, un tie ļoti glaimoja viņa pašapziņai.

—  Ja te būtu Lafontēns, — Fukē smaidīdams teica, — būtu īsti piemērots brīdis nodeklamēt fabulu par vardi, kas gribēja līdzināties vērsim.

Kolbērs iznāca spilgti apgaismotā vietā; Fukē gaidīja viņu ar viegli zobgalīgu smīnu bezkaislīgajā sejā.

Arī Kolbērs viņam uzsmaidīja. Viņš bija pamanījis savu ienaidnieku jau pirms ceturtdaļstundas un tuvojās Fukē, mezdams dažādus līkumus.

Kolbēra smaids liecināja par uzbrukumu

—  Turieties, — Aramiss pačukstēja superintendantam, — blēdis grib jums izvilkt vēl dažus miljonus savām uguņošanām un krāsainajiem stikliem.

Kolbērs paklanījās pirmais, cenzdamies izskatīties pēc iespējas godbijīgāks.

Fukē mazliet palocīja galvu.

—   Jūsu gaišība, kā jums patīk svētki? — Kolbērs apvaicājās. — Vai mums ir laba gaume?

—   Lieliska, — Fukē atbildē nevarēja saklausīt ne mazāko izsmieklu.

—   Pateicos, — Kolbērs ļauni noteica, — jūs esat ļoti pretimnākošs…. Mēs, karaļa kalpi, esam nabadzīgi ļaudis, un Fontenblo nevar ne salīdzināt ar Vo.

—    Tas tiesa, — Fukē flegmātiski atbildēja, spēlēdams savu lomu daudz meistarīgāk.

—   Ko tad jūs gribat, gaišība, — Kolbērs turpināja, — mums ir pieticīgi līdzekļi.

Fukē mājiens pauda piekrišanu.

—    Jūs gan būtu varējis ar jums piemītošo vērienu sarīkot svētkus viņa majestatei jūsu brīnišķīgajos dārzos… — Kolbērs turpināja. — Dārzos, kuri jums izmaksāja sešdesmit miljonus.

—   Septiņdesmit divus, — Fukē pārlaboja.

—   Vēl jo vairāk, — Kolbērs atteica, — tas būtu grandiozi.

—   Vai jūs domājat, ka viņa majestāte būs tik laipns un pieņems manu ielūgumu?

—    O, par to es nešaubos, — Kolbērs strauji iesaucās, — varu pat galvot, ka tā būs.

—    Ļoti laipni no jums, — Fukē sacīja. — Tātad es varu cerēt uz jūsu atbalstu?

—   Jā, jūsu gaišība, pilnīgi.

—   Tad es par to padomāšu.

—   Piekrītiet, piekrītiet, — Aramiss ātri pačukstēja.

—   Jūs pādomāsiet? — Kolbērs pārvaicāja.

—   Jā, - Fukē atteica. — Jāizvēlas diena, kad es varu izteikt savu ielūgumu karalim.

—   Kaut vai šovakar, jūsu gaišība.

—    Piekrītu, — superintendants noteica. — Kungi, es vēlētos ielūgt arī jūs; bet, kā zināt, visur, kur ierodas karalis, viņš ir kā mājās; tādēļ jums būs jāsaņem ielūgums no viņa majestātes.

Pūlis priecīgi saviļņojās. Fukē palocījās un aizgāja.

—   Sasodītais lielībnieks, — Fukē nošņāca. — Piekrita, kaut gan lieliski zina, ka tas izmaksās desmit miljonus.

—  Jūs mani izputinājāt, — Fukē pačukstēja Aramisam.

—   Es jūs izglābu, — atskanēja atbilde.

Fukē devās augšup pa kāpnēm un lūdza apvaicāties karalim, vai tas viņu var pieņemt.

XXVIII

Izveicīgais pārvaldnieks

Karalis steidzās palikt vienatnē, lai labāk izprastu savas jūtas, un tāpēc devās uz savām istabām, kur drīz vien ieradās Sentenjans pēc sarunas ar princesi.

Par šo sarunu mēs jau stāstījām.

Favorīts lepojās ar abu pušu uzticību un, apzinādamies, ka pirms pāris stundām kļuvis par karaļa noslēpumu glabātāju, par spīti savai godbijībai, sāka jau skatīties no augšas uz galma lietām. No saviem augstumiem, kuros viņš bija pacēlies, vai, pareizāk, kur viņu bija pacēlusi nejaušība, viņš saskatīja tikai mīlestību un ziedu vijas.

Karaļa mīlestība pret princesi, princeses pret karali, de Giša pret princesi, de Lavaljēras pret karali, Malikorna pret Montalē, de Tonē- Šarantas pret viņu, Sentenjanu — kā gan lai galminieka galva nenoreibtu no kaut kā tāda?

Sentenjans bija īsts visu bijušo, esošo un nākamo galminieku paraugs.

Turklāt Sentenjans sevi parādīja kā lielisku stāstnieku un smalku lietpratēju, tāpēc karalis ar dziļu interesi klausījās viņā, sevišķi, kad tika stāstīts par dedzīgo ziņkārību, ar kādu princese pūlējās izdibināt visu par Lavaljēras jaunkundzi.

Kaut gan karaļa jūtas pret princesi Henrieti jau bija atsalušas, tomēr dedzīgums, ar kādu viņa pūlējās visu izzināt, glaimoja karaļa patmīlībai.

Viņš izjuta apmierinātību, un tikai — viņa sirdi ne mirkli nesatrauca, ko princese varētu nodomāt par šo piedzīvojumu.

Kad Sentenjans beidza, karalis tikai noprasīja:

—   Tagad tu zini, kas ir de Lavaljēras jaunkundze, vai ne?

—   Es zinu ne tikai to, kas viņa ir tagad, bet arī, kas viņa drīz būs.

—   Ko tu gribi teikt?

—    Es gribu teikt, ka patlaban viņa saņem to, ko vēlētos jebkura sieviete — jūsu majestātes mīlestību; un gribu teikt, ka viņa būs tāda, kādu jūsu majestāte vēlēsies viņu redzēt.

—   Es nejautāju par to… Mani neinteresē, kas viņa ir šodien un kas būs rīt; kā jau tu teici, tas ir atkarīgs no manis; bet es gribētu zināt, kas viņa bija vakar. Izstāsti man visu, ko par viņu tenko.

—   Runā, ka viņa ir kautrīga.

—   O, — karalis pasmaidīja, — tās droši vien ir baumas!

—    Galmā tādas ir diezgan retas, valdniek, tādēļ šķiet, ka tām var ticēt.

—   Varbūt jums taisnība, dārgais… Un kāda ir viņas izcelšanās?

—   Ļoti augstdzimusi: marķīza de Lavaljēra meita, de Sanremī kunga pameita.

—   Ak jā, manas krustmātes galms… Atceros, atceros: es nejauši redzēju viņu Bluā. Viņu stādīja priekšā karalienei. Es sev pārmetu, ka toreiz nepievērsu viņai tādu uzmanību, kādu viņa ir pelnījusi.

—   Valdniek, es esmu pārliecināts, ka jūs vienmēr spēsiet atgūt nokavēto.

—   Tātad jūs sakāt, ka nav dzirdēts par de Lavaljēras jaunkundzes mīļāko.

—    Katrā gadījumā nedomāju, ka jūsu majestātei būtu jābaidās no sāncenša.

—   Pagaidi! — karalis iesaucās, it kā pēkšņi būtu ko atcerējies.

—   Ko jūs vēlaties, valdniek?

—   Es atcerējos.

—   Jā?

—   Ja viņai nav mīļākā, tad toties ir līgavainis.

—   Līgavainis?

—   Kā, vai tad tu to nezini, grāf?

—   Nē.

—   Tu taču vienmēr zini visus jaunumus!

—   Piedodiet, jūsu majestāte, bet vai jūs pazīstat šo līgavaini?

—   Un kā vēl! Viņa tēvs bija ieradies pie manis un lūdza parakstīt laulību līgumu: tas ir…

Bez šaubām, karalis grasījās nosaukt vikonta de Braželona vārdu, bet pēkšņi aprāvās un sarauca pieri.

—   Tas ir? — Sentenjans atgādināja.

—   Neatceros, — Ludviķis XIV atteica, cenzdamies apvaldīt satraukumu, kas viņu bija pārņēmis.

—  Jūsu majestāte, atļaujiet jums palīdzēt atcerēties, — grāfs de Sentenjans piedāvāja.

—   Nē, patiesību sakot, es pats nezinu, par ko gribēju runāt; es tikai atceros, ka viena no galma dāmām grasījās precēties… bet ar ko, nevaru atcerēties.

—    Varbūt tā bija de Tonē-Šarantas jaunkundze? — Sentenjans apvaicājās.

—   Varbūt, — karalis atteica.

—    Tad līgavaini sauc Montespans; bet man šķiet, ka de Tonē-Šarantas jaunkundze nekad nav izturējusies pret viņu tā, lai viņš baidītos viņu bildināt.

—    Vārdu sakot, — karalis sacīja, — man par de Lavaljēras jaunkundzi nav zināms nekas vai gandrīz nekas, un es uzticu tev, Sentenjan, ievākt par viņu ziņas.

—    Klausos, valdniek. Kad man būs tas gods redzēt jūsu majestāti, lai pavēstītu šīs ziņas?

—   Tiklīdz tu tās būsi ieguvis.

—    Es tās iegūšu zibenīgi, ja tikai tās nokļūs pie manis tikpat ātri, cik ātri es centīšos atkal atgriezties pie karaļa.

—    Labi teikts! Starp citu, vai princese nebija neapmierināta ar nabaga meiteni?

—   Nē, valdniek, to es neievēroju.

—   Vai princese nemaz nedusmojās?

—   Nezinu; viņa visu laiku smējās.

—    Labi, bet tagad es dzirdu troksni priekšistabā; laikam kāds nāk ziņot par kurjera ierašanos.

—   Tā ir, valdniek.

—   Ej un noskaidro, kas par lietu.

Grāfs piesteidzās pie durvīm un pārmija dažus vārdus ar kambarsulaini, kas stāvēja pie ieejas.

—    Valdniek, — atgriezies Sentenjans ziņoja, — tas ir Fukē kungs, kurš apgalvo, ka ieradies pēc karaļa pavēles. Viņš ir šeit, bet tā kā ir jau vēls, tad viņš nelūdz tūlītēju audienci; viņš būs apmierināts, ja karalis zinās par viņa ierašanos.

—   Fukē kungs! Es viņam uzrakstīju trijos un uzaicināju ierasties Fontenblo nākamās dienas rītā, bet viņš ierodas divos naktī — tā tikai ir centība! — karalis iesaucās, būdams ar to ļoti apmierināts. — Es pieņemšu Fukē kungu. Es viņu izsaucu, un man tas jādara. Lai viņu ielaiž. Tu, grāf, dodies izlūkot, un līdz rītam!

Karalis pielika pirkstu pie lūpām, un iepriecinātais Sentenjans veikli izšmauca no istabas, izdarīgi norīkojis, lai kambarsulainis ieved Fukē kungu-

Fukē ienāca karaļa apartamentos. Ludviķis XIV piecēlās, lai viņu sagaidītu.

—    Labvakar, Fukē kungs, — karalis, laipni smaidīdams, sacīja. — Pateicos par jūsu precizitāti — mans sūtnis pie jums droši vien ieradās vēlu.

—   Desmitos vakarā, valdniek.

—   Šajās dienās, Fukē kungs, jūs laikam daudz strādājāt, jo man apgalvoja, ka jūs trīs vai četras dienas neesat atstājis savu kabinetu Senmandē.

—   Es patiešām trīs dienas strādāju, valdniek, — Fukē palocīdamies atbildēja.

—   Fukē kungs, vai jūs zināt, ka man ar jums daudz kas jāpārrunā! — karalis ļoti laipni turpināja.

—   Jūsu majestāte ir ļoti laipns; atļaujiet man atgādināt par apsolīto audienci.

—   Droši vien man vēlas pateikties kāds no garīdzniekiem, vai ne.

—   Jūs uzminējāt, valdniek. Laiks varbūt nav īsti piemērots, bet cilvēkam, ko es atvedu līdzi, laiks ir dārgs, un tā kā Fontenblo ir pa ceļam uz viņa bīskapiju…

—   Kurš tas ir?

—   Jaunais Vannas bīskaps, kuru jūsu majestāte iecēla pirms trim mēnešiem pēc manas rekomendācijas.

—   Var jau būt, — noteica karalis, kurš bija parakstījis pavēli, pat neizlasījis. — Vai viņš ir šeit? •

—   Jā, valdniek. Vanna ir ļoti nozīmīga bīskapija; turienes ganāmpulkam ārkārtīgi nepieciešams Dieva vārds; tie ir īsti mežoņi, kurus jāapslāpē un jādod viņiem pamācības, un šajā ziņā d'Erblē kungam nav līdzīgu.

—   D'Erblē kungs! — karalis atkārtoja, it kā viņam šis vārds liktos pazīstams.

—   Vai jūsu majestāte pazīst vienu no saviem uzticamākajiem un padevīgākajiem kalpiem? — Fukē strauji pavaicāja.

—   Nē, neatceros… tātad viņš dosies ceļā?

—   Jā, šodien viņš saņēma vēstules, kas acīmredzot aicina viņu nekavējoties atgriezties, tādēļ, dodamies uz tādu nomali kā Bretaņa, viņš vēlētos izteikt savu cieņu jūsu majestātei.

—   Vai viņš gaida?

—   Viņš ir šeit, valdniek.

—   Lai ienāk.

Fukē pamāja kambarsulainim, kas stāvēja aiz portjerām.

Durvis atvērās, un ienāca Aramiss.

Uzklausīdams viņa sveicienu, karalis uzmanīgi vēroja šo seju, ko neviens, kas kaut reizi bija redzējis, nespēja aizmirst.

—   Vanna! — karalis noteica. — Jūs esat Vannas bīskaps?

—   Jā, valdniek.

—   Vanna atrodas Bretaņā?

Aramiss palocījās.

—   Pie jūras?

Tā pati atbilde.

—   Dažus Ijē no Belilas?

—   Jā, valdniek, — Aramiss atbildēja, — šķiet, sešus ljē.

—   Seši ljē ir nieks, — Ludviķis XIV sacīja.

—   Valdniek, — Aramiss atteica,. — mums, nabaga bretoņiem, seši ljē ir liels attālums, ja tas jāveic pa sauszemi, bet seši ljē pa jūru — tas jau ir bezgalīgi tālu. Tātad man ir tas gods ziņot karalim ka no upes līdz Belilai ir seši ljē pa jūru.

—    Es dzirdēju, ka Fukē kungam tur ir skaists namiņš? — karalis vaicāja.

—   Tā runā, — atbildēja Aramiss, mierīgi vērodams Fukē.

—   Tikai runā? — karalis brīnījās.

—  Jā, valdniek.

—   Fukē kungs, atzīšos, ka mani tas ļoti pārsteidz.

—   Kas?

—   Kā! Jūsu draudzes vada d'Erblē kungs, bet jūs viņam neesat parādījis Belilu?

—   Valdniek, — bīskaps iejaucās, nedodams Fukē laiku atbildēt, — mēs, nabaga bretoņu prelāti, vairāk sēžam mājās.

—   Jūsu svētība, — karalis iebilda, — es sodīšu Fukē par tādu neuzmanību.

—   Kā, valdniek?

—   Es jūs pārcelšu uz citu vietu.

Fukē iekoda lūpā, bet Aramiss pasmaidīja.

—   Cik ienes Vanna? — karalis turpināja.

—   Seštūkstoš livru, valdniek, — Aramiss paskaidroja.

—    Mans Dievs, vai patiešām tik maz? Tātad jums ir savi līdzekļi, bīskap?

—   Man nav nekā, valdniek; Fukē kungs man dod gadā tūkstoš divsimt livru.

—   Tādā gadījumā, d'Erblē kungs, es jums apsolu kaut ko labāku.

Aramiss paklanījās.

Karalis arī palocījās viņam gandrīz vai ar godbijību, kā, starp citu, mēdza darīt, runādams ar sievietēm vai garīdzniekiem.

Aramiss, saprata, ka audience beigusies; atvadoties viņš pateica kādu parastu un lauku garīdzniekam pilnīgi piemērotu frāzi un izgāja.

—    Cik apbrīnojama seja, — karalis teica, ar skatienu pavadīdams viņu līdz durvīm un noskatīdamies vēl pakaļ, kad viņš jau bija aizgājis.

—   Valdniek, — Fukē atteica, — ja šis bīskaps būtu ieguvis labāku izglītību, tad neviens cits prelāts visā valstī nebūtu pelnījis lielāku godu kā viņš.

—   Vai tad viņš nav mācīts teologs?

—  Viņš diezgan vēlu nomainīja zobenu pret talāru. Bet tas nav svarīgi un, ja jūsu majestāte man atļauj vēlreiz pieminēt Vannas bīskapu…

—  Esiet tik laipns. Pirms sākam runāt par viņu, parunāsim par jums, Fukē kungs.

—   Par mani, valdniek?

—  Jā, man jums tūkstoškārt jāizsaka atzinība.

—   Nespēju izteikt, cik es esmu laimīgs, jūsu majestāte.

—  Jā, Fukē kungs, man bija aizspriedumi pret jums.

—  Tolaik es jutos ļoti nelaimīgs, valdniek.

—   Bet tas pagāja. Vai jūs to jutāt?

—   Kā gan ne, valdniek; es padevīgi gaidīju dienu, kad patiesība uzvarēs. Acīmredzot tāda diena ir pienākusi.

—  Tātad jūs zinājāt, ka esat izpelnījies manu nežēlastību?

—   Diemžēl zināju, valdniek.

—   Un vai zināt, kāpēc?

—   Lieliski zinu; karalis mani uzskatījis par izšķērdīgu.

—   O, nē.

—   Vai drīzāk par viduvēju administratoru. Jūs majestāte, šķiet, domāja: ja jau padotajiem nav naudas, tad arī karalim tās nebūs.

—   Jā, tā es domāju, bet redzu, ka esmu kļūdījies. Fukē paklanījās.

—   Ne mazākā sašutuma vai sūdzību?

—   Ne viens, ne otrs, bet nauda ir, — Fukē atteica.

—  Jā, pēdējā mēneša laikā jūs mani esat gandrīz apbēris ar naudu.

—   Man ir līdzekļi ne tikai nepieciešamajam, bet arī visām karaļa iegribām.

—  Paldies Dievam! Nē, Fukē kungs, es jūs nepārbaudīšu, — karalis nopietni teica. — No šīs dienas divus mēnešus es jums nelūgšu ne sū.

—  Es to izmantošu un sakrāšu karalim vēl piecus vai sešus miljonus, kas noderēs, ja sāksies karš.

—   Piecus vai sešus miljonus?

—   Protams, tie būs jūsu rīcībā.

—  Tātad jūs domājat par karu, Fukē kungs?

—  Es domāju, ka Dievs apveltījis ērgli ar nagiem un knābi, lai viņš tos liktu lietā un pierādītu savu karalisko dabu.

Karalis apmierinājumā pietvika.

—   Pēdējās dienās mēs ļoti daudz iztērējām, Fukē kungs; vai jūs nerūksiet uz mani par to?

—    Valdniek, jūsu majestātei vēl priekšā divdesmit jaunības gadi un vesels miljards, ko tērēt pa šo laiku.

—   Vesels miljards! Tas ir daudz, Fukē kungs, — karalis sacīja.

—   Es to sakrāšu, valdniek… Starp citu, jūsu majestātei manā un Kolbēra kunga personā ir divi vērtīgi cilvēki. Viens jums palīdzēs šo naudu tērēt — tas būšu es, ja jūsu majestāte pieņems manus pakalpojumus; otrs taupīs— tas būs Kolbēra kungs.

—   Kolbēra kungs? — karalis izbrīnījies jautāja.-

—   Jā, protams: Kolbēra kungs lieliski prot rēķināt.

Izdzirdis tādu uzslavu ienaidniekam, karalis pret Fukē sajuta pilnīgu uzticību.

Fukē nenodeva ne balss, ne skatiens; tā nebija uzslava, ko izsaka tikai, lai pēc tam nopeltu.

Karalis to saprata un prata novērtēt Fukē prātu un augstsirdību. Viņš ieteicās:

—   Jūs slavējat Kolbēra kungu?

—   Jā, valdniek, slavēju, jo tas ir ne tikai cieņas vērts cilvēks, bet arī loti padevīgs jūsu majestātes kalps.

—   Vai jūs tā spriežat tāpēc, ka viņš bieži pretojas jūsu nodomiem? — karalis smaidīdams noprasīja.

—   Tieši tā, valdniek.

—   Lūdzu, paskaidrojiet man to.

—   Viss ir ļoti vienkārši. Es esmu vajadzīgs, lai sagādātu naudu, bet viņš — lai neļautu tai aizplūst.

—   Skaidrs, superintendanta kungs; varbūt jūs man pateikties kaut ko tādu, kas mainīs šo glaimojošo atsauksmi?

—   Par viņa administratora spējām?

—   Jā.

—   Nevienu vārdu, valdniek.

—   Patiešām.

—   Zvēru, ka nezinu Francijā nevienu, kas būtu labāks pārvaldnieks par Kolbēra kungu.

1661. gadā vārds «pārvaldnieks" nenozīmēja to, ko šodien; tomēr Fukē kunga mutē, kuru karalis tikko bija nosaucis par superintendanta kungu, šis vārds ieguva kaut ko pazemojošu un niecīgu, tā ka uzreiz kļuva acīmredzams bezdibenis, kas šķīra Fukē no Kolbēra.

—    Lai arī Kolbērs ir skops, viņš tomēr rīkoja manus svētkus Fontenblo, un varu jums apgalvot, Fukē kungs, ka viņš nemaz netraucēja manai naudai aizplūst, — Ludviķis XIV iebilda.

Fukē palocījās, bet neko neatbildēja.

—   Vai jūs tā nedomājat? — karalis prasīja.

—    Es domāju, — Fukē atteica, — Kolbēra kungs izrādījis lielu izveicību un sajā ziņā noteikti pelnījis jūsu majestātes uzslavu.

Vārds „izveicība" lieliski papildināja «pārvaldnieku".

Neviens nevarēja līdzināties karalim jutīgumā pret sīkākajām valodas niansēm un spējā uztvert visapslēptākos nodomus.

Ludviķis XIV saprata, ka, pēc Fukē domām, pārvaldnieks bijis pārāk piesardzīgs, un tātad krāšņie svētki Fontenblo varēja būt vēl krāšņāki.

Karalis nodomāja, ka viesi varēja atrast kādas nepilnības viņa rīkotajās izpriecās; viņš saīga kā provincietis, kas iebrauc Parīzē, uzposies savās labākajās drēbēs, bet eleganti tērpušies cilvēki vai nu pārāk cieši noskatās viņā, vai arī nemaz nepievērš uzmanību.

Šī šķietami atklātā, bet rūpīgi apdomātā sarunas daļa iedvesa karalim vēl lielāku cieņu pret ministra prātu un diplomāta spējām.

Fukē aizgāja, un karalis likās gulēt, mazliet neapmierināts un saīdzis par tikko saņemto slēpto mācību; kādu pusstundu viņš grozījās gultā, atcerēdamies izšuvumus, drapējumus, cienastus, triumfa arku arhitektūru, ilumināciju un uguņošanu sīkākās detaļas — visu, ko bija sarīkojis pārvaldnieks Kolbērs.

Pārcilājis domās visus nedēļas pasākumus, karalis savu svinību kopainā atklāja dažus plankumiņus.

Fukē izsmalcinātā pieklājība, taktiskums un devīgums bija panākuši, ka Kolbērs zemu krita karaļa acīs. Lai kā Kolbērs izmantoja savu ma- nīgumu, ļaunumu un stūrgalvīgo naidu, viņam nekad neizdevās tā sariebt Fukē.

XXIX

Fontenblo divos no rīta

Kā redzējām, de Sentenjans pameta karaļa telpas tobrīd, kad ienāca superintendants.

De Sentenjans bija saņēmis rīkojumu, ko vajadzēja izpildīt pēc iespējas ātrāk — tas nozīmē, ka viņš gatavojās pielikt visas pūles, lai izmantotu savu laiku cik vien iespējams derīgi.

Viņš nolēma, ka pirmais, kas viņam var sniegt nepieciešamās ziņas, ir de Gišs.

Sentenjans aizdrāzās pie de Giša.

Grāfs, ko mēs pametām, kad viņš nogriezās gar pils spārna stūri un it kā devās mājup, tur tomēr nebija atgriezies.

Sentenjans sāka meklēt de Gišu.

Izstaigājis krustām šķērsām visu parku, viņš pamanīja tādu kā cilvēka figūru, kas bija atspiedusies pret koku. Savā nekustīgumā šī figūra atgādināja statuju un, šķiet, bija pilnīgi iegrimusi kāda loga vērošanā, kaut gan tas bija cieši aizvērts un aizsegts.

Tā kā tas bija princeses istabas logs, Sentenjans secināja, ka sastingusi figūra nevar būt neviens cits kā de Gišs.

Viņš klusu piegāja tuvāk un pārliecinājās, ka nav maldījies.

Pēc tikšanās ar princesi Giša sirds pārplūda tādā laimē, ka viņš to gandrīz nespēja panest.

Sentenjans zināja, ka Gišam bija kaut kāda līdzdalība tajā, ka Lavaljēra tika stādīta priekšā princesei; galminieks zina un atceras visu. Viņš tikai nezināja, kādos apstākļos un ar kādām tiesībām de Gišs piekritis izrādīt savu aizbildniecību Lavaljērai. Ja viņu pareizi iztaujās, tad droši vien izdosies kaut ko uzzināt. Sentenjans nolēma izprāšņāt de Gišu delikāti, bet tomēr, cik vien iespējams, neatlaidīgi, lai iegūtu nepieciešamās ziņas.

De Sentenjana plāns bija tāds.

Ja ziņas būs labvēlīgas, tad visiem līdzekļiem mēģināt pārliecināt karali, ka viņš atradis īstu pērli, un lūgt kā privilēģiju palīdzēt šo pērli iekļaut karaļa kronī.

Turpretī, ja ziņas būtu nelabvēlīgas (kas bija pilnīgi iespējams), tad izdibināt, cik tālu sniedzas karaļa aizraušanās, un tad pasniegt viņam iegūtās ziņas tādā veidā, lai meitene tiktu padzīta, un tā nodrošināt sev visu to sieviešu piekrišanu, kuras centās pakļaut karaļa sirdi, sākot ar princesi un beidzot ar karalieni.

Ja nu karalis tomēr stūrgalvīgi paliktu pie savām iegribām, tad vajadzētu slēpt no viņa sliktās ziņas; darīt zināmu Lavaljērai, ka tās visas dziļi apraktas viņa atmiņas tālākajos nostūros; tādējādi izcelties ar savu augstsirdību nelaimīgās meitenes acīs, modināt viņā pateicību un bailes, un ar šo jūtu palīdzību pakļaut viņu, padarīt viņu par savu līdzdalībnieci galmā, kuras veiksme būtu atkarīga arī no viņa karjeras veicināšanas.

Pieļaujot, ka kādā jaukā dienā viņas noslēpums tomēr atklātos, jau iepriekš nodrošināties, lai karaļa priekšā varētu izlikties, ka viņš neko nav zinājis.

Tādā gadījumā viņš Lavaljēras acīs paliktu tikpat augstsirdīgs.

Šīs domas Sentenjana galvā nobrieda kādas pusstundas laikā, un gadsimta labākais dēls, kā teiktu Lafontēns, ķērās pie lietas, stingri nolēmis piespiest de Gišu runāt, tas ir, modināt viņā šaubas par viņa laimi, par kuru gan, starp citu, Sentenjans neko nezināja.

Bija viens naktī, kad Sentenjans pamanīja nekustīgi sastingušo de Gišu, kas bija atspiedies pret koka stumbru un ar acīm ieurbies apgaismotajā logā.

Viens naktī ir vissaldākais laiks, ko mākslinieki apvelta ar mirtēm un plaukstošiem ziediem, laiks, kad acis sāk lipt ciet, bet sirds vēl satraukti trīs, galva ir smaga, un mēs pametam nožēlas pilnu skatienu uz pagājušo dienu un jūsmīgi sveicam austošo.

De Gišam tā bija neizsakāmas laimes ausma; viņš būtu gatavs apveltīt ubagu, kurš nostātos viņa ceļā, kaut tikai šis ubags neiztraucētu viņa sapņus.

Tieši tad neko nezinošais Sentenjans — egoists nav nekāds labais padomdevējs — uzsita grāfam uz pleca.

—   Cienītais, es meklēju tieši jūs, — viņš iesaucās.

—   Mani? — de Gišs, kura lūpas tikko bija čukstējušas iemīļotās vārdu, pārsteigts sarāvās.

—    Jā, jūs, un sastopu, sarunājamies ar mēnesi un zvaigznēm. Vai tikai jūs nav skārusi dzejošanas liga, dārgo grāf, un vai jūs nesacerat dzejoļus?

Jauneklis bija spiests pasmaidīt, kaut gan sirds dziļumos veltīja Sentenjan am tūkstošiem lāstu.

—   Var jau būt, — viņš atteica. — Bet kāds laimīgs gadījums?…

—   Es redzu, ka jūs manī neesat klausījies.

—   Kādēļ?

—   Es taču teicu, ka meklēju jūs.

—  Jūs mani meklējat?

—   Jā, meklēju un pieķēru.

—   Kā pieķērāt?

—   Apdziedot Filisu.

—   Taisnība, es ar jums nestrīdēšos, — de Gišs smiedamies piekrita. — Jā, dārgais grāf, es apdziedu Filisu.

—   Tas jums piederas.

—    Man?

—   Protams, jums. Jums, visu skaisto un gudro sieviešu uzvarētājam.

—   Ko jūs tur melšat?

—  Es runāju tīru patiesību un visu zinu. Redziet, es esmu iemīlējies.

—   Jūs?

—   Jā.

—   Jo labāk, dārgo grāf. Iesim, jūs man visu izstāstīsiet.

Izbijies, ka Sentenjans pamanīs apgaismoto logu, de Gišs paķēra viņu zem rokas un pūlējās aizvilkt prom.

—   Nē, nē, — Sentenjans stīvējās pretī, — nestiepiet mani uz šo tumšo parku, tur ir pārāk drēgns.

—   Tad vediet mani, kurp gribat un jautājiet, ko vēlaties, — de Gišs padevīgi nopūtās.

—   Jūs esat pārāk laipns.

Mazliet paklusējis, de Sentenjans turpināja:

—   Dārgo grāf, man ļoti gribētos uzzināt jūsu domas par kādu personu, kam jūs sniedzāt atbalstu.

—   Un kuru jūs mīlat?

—   Mans dārgais, es nesaku ne jā, ne nē… Jūs saprotat, ka ar savu sirdi tik viegli nedrīkst riskēt un vispirms jāievēro piesardzība.

—   Piekrītu, — de Gišs nopūtās, — sirds ir trausla manta.

—   It īpaši mana. Tā ir pārāk maiga.

—   O, to visi zina, grāf. Un tālāk?

—   Tālāk, lūk, kas. Runa ir par de Tonē-Šarantas jaunkundzi.

—    Lūk, kā! Dārgo Sentenjan, man liekas, ka jūs neesat pie pilna prāta.

—   Kāpēc tā?

—    Es nekad neesmu izrādījis aizgādnību de Tonē-Šarantas jaunkundzei.

—   Vai tiešām?

—   Nekad.

—   Vai tad tas nebijāt jūs, kas de Tonē-Šarantas jaunkundzi stādīja priekšā princesei?

—    Jums taču labāk par jebkuru citu jāzina, ka de Tonē-Šarantas jaunkundze nāk no tādas dzimtas, kam nav vajadzīga nekāda protekcija, gluži pretēji, princese pati vēlējās viņu par savu galma dāmu.

—   Jūs zobojaties par mani.

—   Goda vārds, nē, es nesaprotu, ko jūs gribat teikt.

—  Tātad jums nav nekāda sakara ar viņas nokļūšanu galmā?

—   Nē.

—   Un jūs viņu agrāk nepazināt?

—   Es viņu pirmo reizi redzēju todien, kad viņa stādījās priekšā princesei. Jūs redzat, ka es viņu nekā neatbalstīju, vispār nepazīstu viņu un tāpēc nevaru jums sniegt tās ziņas, kuras jūs vēlaties.

To teikdams, de Gišs sakustējās, it kā vēlēdamies aizbēgt no sava sarunu biedra.

—    Pagaidiet, — de Sentenjans iesaucās, — es jūs vēl kādu mirkli aizkavēšu.

—   Piedodiet, bet man liekas, ka ir jau vēls un laiks doties mājup.

—   Kad es jūs satiku vai, pareizāk sakot, sameklēju, jūs nemaz nesteidzāties doties mājās?

—    Dārgo grāf, ja jūs man vēlaties kaut ko sacīt, es, protams, esmu jūsu rīcībā.

—   Pareizi darāt, zvēru pie radītāja! Pusstundu agrāk vai vēlāk — no tā jūsu mežģīnes vairāk nesaburzīsies. Zvēriet man, ka jūs neklusējat tāpēc, ka zināt kaut ko sliktu pa šo meiteni.

—   Ko jūs, cik man zināms, viņa ir skaidra kā kristāls.

—   Jūs mani ļoti iepriecinājāt! Tomēr es negribu atstāt iespaidu, ka neko par šīm lietām nezinu. Visiem zināms, ka jūs apgādājat princesi ar galma dāmām. Par to sacerēta pat dziesmiņa.

—   Dārgais, jūs taču ļoti labi zināt, ka galmā tas notiek visniecīgākā iegansta dēļ.

—   Vai jūs šo dziesmu zināt?

—   Nē, varat nodziedāt, tad es zināšu.

—   Neatceros, kā tā sākas, bet zinu, kā beidzas.

—   Labi, arī tas jau ir kaut kas.

„Visas galma dāmas

Giša gādātas/'

—   Jēgas maz, un atskaņas ari klibo.

—   Ko tad jūs gribat, mans dārgais? Šo dziesmu taču nav sacerējis ne Rasins, ne Moljērs, bet vienkārši Lafeljads; augstmanis nevar pārzināt atskaņas tikpat labi kā īsts rīmkalis.

—   Žēl, ka jūs atceraties tikai beigas.

—   Pag, pag, te būs otrā panta sākums.

—   Klausos.

„Deva vietu kabaljēro

Montalē un …"

—   Tfu! „Un Lavaljērai," — de Gišs nepacietīgi iesaucās, netikdams skaidrībā, uz kuru pusi Sentenjans velk.

—   Jā, jā, Lavaljēra! Jūs pareizi atradās atskaņu.

—   Bija gan grūti uzminēt!

—   Montalē un Lavaljērai, tieši tā. Jūs aizlikāt vārdu par šīm abām meitenēm.

Sentenjans iesmējās.

—    Kāpēc tad dziesmā nekas nav teikts par de Tonē-Sarantas jaunkundzi? — de Gišs apvaicājās.

—   Nezinu.

—   Nu, vai jūs esat apmierināts?

—   Pilnīgi; bet Montalē tur tomēr tiek pieminēta, — Sentenjans turpināja zoboties.

—   O, to jūs atradīsiet visur! Ļoti nemierīga meiča.

—   Jūs viņu pazīstat?

—   Netieši. Viņu protežēja kaut kāds Malikorns, kuru savukārt ieteica Manikans. Manikans lūdza mani iekārtot Montalē par princeses galmadāmu, bet Malikornu par virsnieku prinča svītā. Es to izdarīju — jūs taču zināt, ka man ir vājība pret to savādnieku Manikanu.

—   Un vai jūsu rūpes vainagojās panākumiem?

—   Attiecībā uz Montalē — jā; attiecībā uz Malikornu — gan jā, gan nē, viņu tikai piecieš. Vai tas ir viss, ko jūs gribējāt uzzināt?

—   Vēl paliek atskaņa.

—   Kāda atskaņa?

—   Ko jūs pats atradāt.

—   Lavaljēra?

—   Jā.

Sentenjans atkal sāka smieties, vēl vairāk sakaitinot de Gišu.

—   Jā, patiešām, es viņu ievedu princeses galmā, — de Gišs atzina.

—   Ha-ha-ha!

—    Dārgo grāf, — de Gišs uzsvērti gausi un vēsā balsī turpināja, — es būšu ļoti pateicīgs, ja jūs neatļausieties nekādus jociņus par šo vārdu. De Labomas Leblānas de Lavaljēras jaunkundze ir abolūti nevainojama būtne.

—   Pilnīgi nevainojama?

—   Jā.

—    Vai tad jūs neesat dzirdējis pēdējās baumas? — de Sentenjans apvaicājās.

—    Nē, un jutīšos ļoti apmierināts, ja jūs šīs tenkas paturēsiet pie sevis tiem, kas tās palaiž.

—   Kāpēc jūs tā aizsvilāties?

—   Tāpēc, ka de Lavaljēru mīl kāds mans tuvs draugs.

Sentenjans nodrebēja.

—   Ak tā! — viņš iesaucās.

—   Jā, grāf! — de Gišs turpināja. — Jūs esat vislabāk audzinātais francūzis, un tāpēc jums jāsaprot, ka es neļaušu nostādīt savu draugu smieklīgā stāvoklī.

—   Un kā vēl saprotu!

Sentenjans kodīja lūpas dusmās un pieviltā ziņkārē.

De Gišs viņam pieklājīgi paklanījās.

—   Jūs mani padzenat, — žēlojās Sentenjans, kurš vai mira aiz vēlēšanās uzzināt drauga vārdu.

—   Nemaz, dārgais. Es tikai vēlos pabeigt savu dzejoli Filisai.

—   Kas tas par dzejoli?

—   Četrrinde. Pats saprotat: četrrinde — tā ir liela lieta.

—   Un kā vēl!

—   Tā kā no četrām rindām man vēl jāsacer trīsarpus, tad es gribu koncentrēties.

—   Saprotu. Uz redzēšanos, grāf!

—   Uz redzēšanos!

—   Starp citu… >

—   Kas ir?

—   Vai jums ir viegla roka?

—   Ļoti.

—   Tad jau jūs līdz rītam pabeigsiet savas trīsarpus rindas?

—   Cerams.

—   Tādā gadījumā līdz rītam.

—   Ardievu, līdz rītam.

Sentenjanam gribot negribot bija jāatvadās, viņš pazuda aiz kokiem.

Sarunādamies de Gišs un Sentenjans bija aizgājuši diezgan tālu no

pils.

Katram matemātiķim, dzejniekam vai sapņotājam ir savas iemīļotās vietas. Atvadījies no de Giša, Sentenjans nokļuva parka malā, kur jau sākās dažādas saimniecības ēkas un aiz akāciju un kastaņu kuplajām lapotnēm pacēlās augsta sēta, kas atdalīja parku no saimniecības pagalma.

Palicis viens, de Sentenjans devās uz šīm ēkām; de Gišs nogriezās uz pretējo pusi. Tā viens atgriezās puķu dārzā, otrs gāja uz sētas pusi.

Neviena neredzēts un nedzirdēts, de Sentenjans soļoja pa mīkstajām smiltīm zem pīlādžu un ceriņu zariem kā zem jumta.

Viņš pārdomāja, kā izkļūt no sarežģītās situācijas un jutās ļoti vīlies, jo, neskatoties uz visām viltībām, nebija spējis neko izdibināt par Lavaljēru.

Pēkšņi viņš izdzirda cilvēku balsis. Skanēja čuksti, sievietes žēlošanās, ko pārtrauca jautājumi, klusi smiekli, nopūtas, apslāpēti izbrīna saucieni; visskaidrāk varēja atšķirt sievietes balsi.

Sentenjans apstājās un izbrīnījies atklāja, ka balsis skan kaut kur no augšas, it kā no koku galotnēm.

Viņš pacēla galvu un ieraudzīja sievieti, kas pa trepēm bija uzkāpusi līdz akmens žoga augšai; dzīvi žestikulēdama, viņa sarunājās ar vīrieti, kurš bija uzrāpies kokā. Varēja saskatīt tikai viņa galvu.

Sieviete bija žoga vienā pusē, vīrietis — otrā.

XXX

Labirints

Meklēdams ziņas, de Sentenjans bija uzgājis īstu piedzīvojumu. Viņam veicās.

Vēlēdamies uzzināt, kāpēc vīrietis un sieviete atrodas šeit, un sevišķi, par ko viņi sarunājas tik vēlā stundā un turklāt tik neērtā stāvoklī, Sentenjans piezagās gandrīz pie pašām trepēm.

Iekārtojies ērtāk, viņš noklausījās visu sarunu.

Runāja sieviete.

—   Manikana kungs, — viņas balss skanēja pārmetoši, bet tomēr nedaudz koķeti, — jūs pakļaujat mūs lielam riskam. Ja mēs turpināsim sarunu, kāds var mūs pārsteigt.

—  Pilnīgi iespējams, — vīrietis atteica pavisam mierīgi un flegmātiski.

—    Un ko tad runās! Ak, ja mani kāds ieraudzīs, es nomiršu no kauna.

—   Tas būtu bērnišķīgi, un es nedomāju, ka jūs uz to esat spējīga.

—   Ja vēl mūsu starpā kaut kas būtu; bet tīšuprāt radīt sev nepatikšanas — pazemīgi pateicos! Palieciet sveiks, Manikana kungs!

«Lieliski! Es uzzināju, kas ir vīrietis, tagad jāmēģina saskatīt sieviete," Sentenjans pie sevis noteica, skatīdamies uz elegantās zīda kurpēs un miesaskrāsas zeķēs tērptām kājiņām, kas stāvēja uz trepēm.

—   Dieva dēļ, Montalē, vēl mirkli pagaidiet! — dc Manikans iesaucās. — Nebēdziet. Man vēl jums jāsaka daudz kas svarīgs.

—   Montalē! — Sentenjans čukstēja. — Viena no trijotnes! Katrai no draudzenēm ir sava aizraušanās; man tikai likās, ka šai tā saucās Mali- korna kungs, nevis Manikans.

Izdzirdējusi sava sarunu biedra izmisīgo lūgumu, Montalē apstājās, nenokāpusi līdz galam.

Nelaimīgais Manikans arī pārvietojās uz citu kastaņas zaru, lai varētu iekārtoties ērtāk.

—   Es jūs lūdzu, uzklausiet mani! Ceru, ka jūs neturat mani aizdomās par ļauniem nolūkiem?

—    Nemaz… Bet kāpēc jūs vēstulē atgādinājāt par saviem pakalpojumiem? Kāpēc nolikāt tikšanos šeit un un tādā laikā?

—    Jūs man jautājat, kāpēc es vēlējos modināt jūsu pateicības jūtas, atgādinot, ka tas biju es, kas ieveda jūs princeses galmā? Pavisam vienkārši — es ļoti vēlējos satikties ar jums (pateicos, ka jūs tik laipni pie- kritāt), un nevarēju iedomāties, kā citādi lai to panāku. Kāpēc sajā vietā un laikā? Tāpēc, ka šī stunda man likās ērta, un vieta pietiekami vientuļa, jo manu lūgumu nav īsti ērti izteikt liecinieku klātbūtnē.

—   Bet Manikana kungs!

—   Man ir visšķīstākie nodomi, dārgā Montalē.

—   De Manikana kungs, es domāju, ka man labāk aiziet.

—   Uzklausiet mani, citādi es lēkšu pāri pie jums. Labāk nerunājiet man pretī, jo pašlaik mani jau tā kaitina viens zars, un es par sevi negalvoju. Nesekojiet tā piemēram un uzklausiet mani.

—    Labi, es jūs klausos, bet runājiet īsāk, jo jūs kaitina zars, bet mani — trepju spraislis, kas spiež man pēdas. Es jūs brīdinu, ka tā ir bumba zem manām kājām.

—   Esiet tik laipna un sniedziet man savu roku, jaunkundz.

—   Kāpēc?

—   Nu, dodiet taču.

—   Te tā būs; ko jūs darāt?

—   Velku jūs tuvāk.

—    Kāpēc? Es ceru, ka jūs negribat mani apsēdināt sev blakus uz zara?

—  Nē, bet es vēlos, lai jūs apsēstos uz sētas; lūk, tā. Tā ir pietiekami plata un ērta sēdēšanai, un es daudz ko dotu, lai jūs atļautu apsēsties sev blakus.

—  Nekas, jums ir labi arī turpat; mūs var ieraudzīt.

—  Jūs domājat? — Manikans glaimīgi apjautājās.

—   Esmu pārliecināta.

—  Lai nu tā būtu. Es palikšu kastaņā, kaut gan man te ir briesmīgi neērti.

—   De Manikana kungs, jūs novirzāties no temata.

—  Tiesa gan.

—  Jūs man rakstījāt?

—  Jā, rakstīju.

—   Kāpēc?

—  Iedomājieties, šodien ap diviem de Gišs aizbrauca.

—   Nu, un tad?

—   Redzēdams, ka viņš dodas prom, es, kā parasti, viņam sekoju.

—  Saprotu, tāpēc jūs esat šeit.

—  Pagaidiet. Jūs taču zināt, vai ne, ka nabaga de Gišs krita briesmīgā nežēlastībā?

—   Diemžēl jā!

—  Tātad no viņa puses bija milzīgs neprāts doties uz Fontenblo pie tiem, kas padzina viņu no Parīzes, un it īpaši jau pie tiem, no kuriem viņu aizdzina.

—  Jūs spriežat kā nelaiķis Pitagors, de Manikana kungs.

—  Vēl jāmin, ka de Gišs ir stūrgalvīgs kā visi iemīlējušies un neklausīja nevienam no maniem argumentiem. Es viņam lūdzos, kā vien pratu — viņš pat neklausījās manī. Ak, sasodīts!

—  Kas jums notika?

—  Pagaidiet, jaunkundz, tas ir nolādētais zars, par kuru man jau bija tas gods jums pavēstīt; tas nupat saplēsa man bikses.

—   Nav nekāda nelaime, pašreiz ir tumšs, — Montalē iesmējās, — turpiniet, Manikana kungs.

—   Tātad de Gišs devās ceļā aulekšiem, bet es viņam sekoju soļos. Jūs saprotat, ka tikai muļķis vai vājprātīgais steidzas mesties ūdenī pakaļ draugam. Tā nu es ļāvu, lai de Gišs auļo pa priekšu, bet pats lēnā garā sekoju, būdams pilnīgi pārliecināts, ka nelaimīgo neviens nepieņems, bet, ja arī pieņems, tad tā, ka pie pirmā asākā vārda viņam būs jāatgriežas atpakaļ, un tā es ar viņu atkal sastapšos kaut kur pie Rī vai Melunas; piekrītiet, arī tas jau ir daudz: vienpadsmit ljē turp un tikpat daudz atpakaļ.

Montalē paraustīja plecus.

—   Ja gribat, smejieties, kundze; bet, ja jūs sēdētu nevis uz gludiem akmeņiem, bet jāšus uz zara kā es, tad arī jūs tāpat vēlētos tikt zemē pēc iespējas ātrāk.

—   Mirklīti pacietieties, dārgo Manikan, vēl vienu mirklīti. Tātad jūs stāstāt, ka pajājāt garām Ri un Melunai?

—    Jā, RI un Meluna palika aiz muguras; es turpināju ceļu, brīnīdamies, ka viņš nejāj atpakaļ; beidzot es ierados no Fontenblo un visus iztaujāju, kur palicis de Gišs. Neviens viņu nav redzējis, pilsētā neviens nav ar viņu runājis; izrādās, viņš atauļojis, iejājis pa pils vārtiem un pazudis. Kopš astoņiem vakarā es viņu dzenāju pa visu Fontenblo un izprašņāju par viņu katru atbalsi: de Giša nav! Es vai mirstu aiz satraukuma. Jūs saprotat, es taču nevarēju mesties vilkam tieši rīklē un pats iet uz pili, kā mans nepiesardzīgais draugs; es devos uz kalpotāju galu un ataicināju jūs ar vēstuli. Un tagad, jaunkundz, Dieva dēļ, nomieriniet mani.

—   Tas nemaz nav grūti, dārgo Manikan. Jūsu draugu de Gišu uzņēma, cik labi vien iespējams.

—   Vai patiešām?

—   Karalis izrādīja viņam labvēlību.

—   Ko? Karalis, kas pats aizsūtīja viņu trimdā?

—    Princese viņam uzsmaidīja; princis, šķiet, mīlēja viņu vēl vairāk nekā iepriekš.

—   Ak tā, — Manikans novilka. — Tagad es saprotu, kāpēc viņš palika. Bet vai par mani viņš neko neteica?

—   Ne vārda.

—   Ļoti slikti no viņa puses. Ko viņš pašlaik dara?

—   Droši vien guļ, bet, ja neguļ, tad sapņo.

—   Ko jūs visu vakaru darījāt?

—   Dejojām.

—   Slaveno baletu? Kā veicās de Gišam?

—   Viņš bija apburošs.

—   Malacis! Piedodiet, jaunkundz, bet man palicis tikai lūgums jums.

—   Ko?

—   Saprotiet, es nevaru prasīt, lai šajā stundā man atvērtu pils durvis; es ļoti gribētu, kaut varētu gulēt uz šā paša zara, bet varu galvot, ka to varbūt spētu vienīgi papagailis.

—   Bet, Manikana kungs, es taču nevaru pieņemt viesi pāri sētai.

—   Viesus, jaunkundz, — ierunājās cita balss, bet pavisam kautrīgi — acīmredzot runātājs apzinājās, cik nepiedienīgs ir tāds lūgums.

—  Ak, Dievs, — Montalē iesaucās, cenzdamās saskatīt, kas stāv zem kastaņkoka, — kas tur ir?

—   Es, jaunkundz.

—   Kas jūs tāds esat?

—   Malikorns, jūsu padevīgais kalps.

To teikdams, Malikorns vispirms sasniedza zemākos zarus un tad uzrāpās līdz sētai.

—   Malikorna kungs!… Ak kungs, jūs abi esat galīgi zaudējuši prātu!

—    Kā jums klājas, jaunkundz? — Malikorns izmeklēti pieklājīgi apvaicājās.

—   Tā tikai man vēl trūka! — Montalē izmisusi iekliedzās.

—  Ak, jaunkundz, neesiet nu tik barga, lūdzu! — Malikorns čukstēja.

—   Mēs taču esam jūsu draugi, jaunkundz, — Manikans turpināja, — bet draugiem nedrīkst darīt pāri. Ja jūs atstāsiet mūs šeit uz visu nakti, tad tikpat kā piespriedīsiet nāves sodu.

—    Nu, — Montalē novilka, — Malikorna kungs ir tik veselīgs, ka nenomirs pēc vienas nakts, kas pavadīta zem zvaigznēm.

—   Jaunkundz!

—   Tas būs taisnīgs sods par viņa izlēcienu.

—   Lai notiek! Malikorns lai tiek galā ar jums kā vēlas, bet es kāpju pāri, — Manikans nolēma.

Noliecis slaveno zaru, par kuru viņš tā žēlojās, Manikans lika lietā kājas un rokas, un beidzot apsēdās blakus Montalē.

Montalē gribēja Manikanu nogrūst, bet viņš visiem spēkiem centās noturēties.

Šis skats ilga dažas sekundes, un tam netrūka pievilcības, kas ne- paslīdēja garām Sentenjana kunga uzmanībai.

Manikans uzvarēja. Viņš iekaroja trepes un, nokāpis dažus pakāpienus zemāk, galanti piedāvāja roku savai pretiniecei.

Pa to laiku Malikorns bija uzrāpies kastaņkokā un apsēdās turpat, kur bija sēdējis Manikans, ar acīmredzamu nodomu sekot viņa pēdās arī tālāk.

Manikans un Montalē nokāpa dažus pakāpienus; Manikans bija neatlaidīgs, Montalē smiedamās atvairījās.

Atskanēja Malikorna balss.

—  Jaunkundz, lūdzu, nepametiet mani! — viņš lūdzās. — Es atrodos ļoti neērtā pozā un nespēju pārkāpt sētai pats saviem spēkiem. Mani- kanam saplēst drēbes ir nieks, viņš dabūs jaunas no de Giša kunga garderobes, bet es nevaru cerēt pat uz Manikana tērpu, jo tas ir saplēsts.

—   Manuprāt, tūlīt pat jādodas meklēt de Gišs, — Manikans noteica, nepievērsdams uzmanību Malikorna žēlabām. — Vēlāk pie viņa droši vien nevarēs iekļūt.

—   Man arī tā šķiet, — Montalē atbildēja, — ejiet vien, de Manikana kungs.

—  Tūkstoškārt pateicos! Uz redzēšanos, jaunkundz! — Manikans teica, nolēcis zemē. — Jūs esat ārkārtīgi laipna.

—    Priecājos jums pakalpot, Manikana kungs; tagad es iešu un mēģināšu tikt vaļā no Malikorna kunga.

Malikorns nopūtās.

—   Ejiet, ejiet, — Montalē skubināja.

Manikans paspēra dažus soļus, bet tad pagriezās atpakaļ un noprasīja:

—   Starp citu, jaunkundz, kā var nokļūt pie de Giša kunga?

—   Nekas nav vienkāršāk. Jūs iziesiet pa dižskābaržu aleju…

—   Labi.

—   Aiziesiet līdz krustojumam…

—   Jā.

—   Tur ieraudzīsiet četras alejas.

—   Brīnišķīgi.

—   Jums jāiet pa vienu no tām…

—   Pa kuru?

—   Pa labi.

—   Pa labi?

—   Nē, pa kreisi!

—   Velns parāvis!

—  Nē… nē… pagaidiet…

—  Šķiet, ka jūs pati īsti nezināt. Lūdzu, padomājiet labi, jaunkundz.

—   Pa vidējo.

—  Tās taču ir -četras!

—  Tā gan. Es tikai zinu, ka viena no četrām ved tieši pie princeses; šo aleju es labi pazīstu.

—   Bet de Giša kungs taču nav pie princeses, vai ne?

—   Paldies Dievam, nē!

—  Tad tā aleja, kas ved pie princeses, man nav vajadzīga, un es to labprāt apmainītu pret to, kas ved pie de Giša.

—  Jā, protams, to es arī zinu, bet, kā to atrast no šejienes, neprotu izstāstīt.

—   Pieņemsim, jaunkundz, ka es atradīšu šo laimīgo aleju.

—  Tad ejiet pa to. Jums tikai jāiziet cauri labirintam.

—   Kas tas vēl par labirintu?

—   Diezgan sarežģīts. Tur arī dienas laikā reizēm var apmaldīties, visu laiku pagriezieni gan pa labi, gan pa kreisi; vispirms trīs pagriezieni pa labi, tad divi pa kreisi, pēc tam jānogriežas… vienreiz vai divreiz? Pagaidiet! Iznāciet no labirinta, tur būs kļavu aleja un pa to jūs nonāksiet pie paviljona, kur dzīvo de Giša kungs.

—  Tie tik ir norādījumi, neko teikt: es nešaubos, ka, tiem sekodams, noteikti apmaldīšos. Tāpēc es gribu lūgt jums pakalpojumu.

—   Kādu?

—  Sniedziet man jūsu roku un vediet mani kā… kā… jaunkundz, es lieliski zinu mitoloģiju, bet situācijas nopietnība man to izdzēsusi no atmiņas. Lūdzu, iesim.

—   Bet es? — Malikorns iekliedzās. — Vai jūs mani tā pametīsiet?

—  Kungs, tas nav iespējams, — Montalē griezās pie Manikana. — Ja nu kāds pamana mūs abus kopā šajā laikā? Iedomājieties, kādas tenkas paklīdis!

— Jūs sargās jūsu tīrā sirdsapziņa, jaunkundz, — Manikans pamācoši noteica.

—   Nē, kungs, neiespējami!

—  Nu, tad atļaujiet man palīdzēt nokāpt Malikornam; viņš ir prātīgs puisis un viņam ir laba oža; viņš mani vedīs un, ja būs lemts, tad vai nu iesim bojā kopā, vai arī kopā izglābsimies. Ja mūs sastaps divatā, neviens nepievērsīs uzmanību, bet vienu pašu mani var noturēt par mīļāko vai zagli. Kāpiet lejā, Malikorn, te ir trepes.

—  Malikorna kungs, — Montalē iesaucās, — es-jums aizliedzu nokāpt no koka! Ja neklausīsiet, es sadusmošos.

Malikorns jau bija uzlicis kāju uz sētas malas, un tagad skumju pilns to atrāva atpakaļ.

—   Cst… — Manikans nošņāca.

—   Kas ir? — Montalē vaicāja.

—   Es dzirdu soļus.

—   Ak Dievs!

Soļu troksnis patiešām tuvojās, lapotne pašķīrās un, jautri smiedamies, paradījās Sentenjans ar pastieptu roku, it kā vēlēdamies katru apturēt tai pozā, kādā tie atradās: Malikorns, kaklu izstiepis, Montalē kā pielipusi trepju pakāpieniem, uz kuriem stāvēja, Manikans ar paceltu kāju, gavats sākt iet.

—  Labvakar, Manikan, — grāfs sveicināja. — Laipni lūdzam, draudziņ; jūs mums šodien pietrūkāt,un par jums interesējās. De Montalē jaunkundz, jūsu… vispadevīgākais kalps!

Montalē nosarka…

—   Ak Dievs! — viņa nomurmināja, aizsegdama seju ar rokām.

—  Nomierinieties, jaunkundz, — de Sentenjans sacīja, — es zinu, ka jūs ne pie kā neesat vainīga, un varu to apliecināt visiem. Manikan, nāciet man līdzi. Dižskābaržu aleja, krustojums un labirints — es to visu zinu un būšu jūsu Ariadne.* Re, tā es jums atgādināju aizmirsto mitoloģiju!

—   Nudien! Pateicos, grāf.

Ariadne — grieķu mitoloģijā Krētas valdnieka Mīnoja meita; viņa palīdzēja Atēnu varonim Tēzejam izkļūt no labirinta, iedodama viņam, dzijas kamolu — „Ariadnes pavedienu".

—   Grāf, vai jūs pie viena nepaņemsiet līdzi arī Malikorna kungu? — Montalē palūdza.

—    Nē, nē, nekādā ziņā, — Malikorns atsaucās. — Manikana kungs jau ar jums izrunājās pēc patikas; tagad, jaunkundz, ir mana kārta. Man jums tika daudz kas jāizstāsta par mūsu nākotni.

—    Vai dzirdat? — grāfs smiedamies sacīja. — Palieciet vien kopā ar viņu, jaunkundz. Vai tad jūs nezināt, ka šī ir īsta noslēpumu nakts?

Paņēmis Manikanu zem rokas, grāfs ātri aizveda viņu pa ceļu, ko Montalē tik labi zināja, bet tik slikti prata parādīt.

Montalē ar acīm viņus pavadīja, kamēr viņi izzuda skatienam.

XXXI

Kā Malikornu izmeta no viesnīcas „Skaistais pāvs"

Pa to laiku Malikorns pacentās iekārtoties ērtāk.

Kad Montalē pagriezās, viņa ieraudzīja Malikorna jauno pozīciju.

Malikorns kā pērtiķis sēdēja uz akmens sētas, atspiedis kājas pret trepju augšējo pakāpienu.

Viņa galvu kā faunam apvija efejas un vlteņi, bet āža kājas slēpa vīnogulāji.

Montalē toties varēja noturēt par driādu.

—    Pēc kā tas izskatās? — viņa pārmeta, rāpdamās augšā pa trepēm. — Jūs neliekat mani, nabadzīti, mierā, izsmejat, tirāns tāds!

—   Es? — Malikorns brīnījās. — Es esot tirāns?

—    Protams, jūs nepārtraukti mani kompromitējat, Malikorna kungs. Jūs esat ļauns briesmonis!

—   Es?

—   Ko jums ievajadzējās Fontenblo? Sakiet man, lūdzu! Vai tad jūs nedzīvojat Orleānā?

—  Jūs vēl jautājat, kas man šeit vajadzīgs? Man vajadzēja satikt jūs.

—  Tā nu gan ir neatliekama vajadzība!

—  Ļoti neatliekama, jaunkundz, kaut gan jums tas, protams, ir vienaldzīgi. Runājot par manu māju, jūs labi zināt, ka es to esmu atstājis un nākotnē nevēlos nevienu citu māju, kā vien to, kurā dzīvosiet jūs. Tā kā pašlaik jūs dzīvojat Fontenblo, tad es arī esmu ieradies Fontenblo.

Montalē paraustīja plecus.

—  Tātad jūs vēlējāties mani redzēt?

—  Jā.

—   Nu labi, jūs mani esat redzējis, tad varat iet!

—   O, nē! — Malikorns iesaucās.

—   Kāpēc ne?

—  Es ierados ne tikai, lai jūs redzētu; man vajag ar jums aprunāties.

—   Labi, aprunāsimies, tikai vēlāk un citā vietā.

—  Vēlāk! Dievs vien zina, vai es jūs satikšu vēlāk un citā vietā. Tādas izdevības kā šobrīd mums nebūs.

—   Es patlaban nekādi nevaru.

—   Kāpēc?

—  Tāpēc ka šonakt ļoti daudz kas atgadījies.

—  Tad jau šis būs vēl viens notikums.

—   Nē, nē, de Tonē-Šarantas jaunkundze gaida mani mūsu istabā; viņai jāpasaka man kaut kas ļoti svarīgs.

—   Vai viņa jau sen gaida?

—  Vismaz stundu.

—  Tādā gadījumā pagaidīs vēl dažas minūtes, — Malikorns mierīgi noteica.

—   Malikorna kungs, jūs aizmirstaties.

—  Tā esat jūs, kas mani aizmirst, jaunkundz. Loma, ko jūs man liekat šeit spēlēt, sāk mani kaitināt. Tfu, velns parāvis! Es jau veselu nedēļu klimstu jūsu tuvumā, bet jums ne reizi nelabpatika mani ievērot…

—   Kā, vai tad jūs te esat jau nedēļu?

—  Jā, es te blandos apkārt kā vilkatis. No uguņošanas man apsvilušas jau divas parūkas, es esmu samircis strūklaku šļakatās un vakara drēgnumā, esmu mūžīgi izsalcis un nomocījies un vienmēr spiests bēgt pāri žogam kā zaglis! Velns parāvis, tā nav nekāda dzīve, jo tu neesi radīts ne par vāveri, ne salamandru, ne ūdru! Jūs savā necilvēcībā gribat, lai es zaudēju cilvēka izskatu. Man ir iebildumi! Es esmu un palikšu cilvēks, ja vien debesu valdnieki nenolems citādi!

—   Ko tad jums vajag? Ko jūs vēlaties? Ko tad jūs prasāt no manis? — Montalē jau maigāk teica.

—   Jūs taču neapgalvosiet, ka nezinājāt par manu uzturēšanos Fontenblo?

—   Es…

—   Esiet atklāta.

—   Es to nojautu.

—   Vai patiešām veselu nedēļu jūs nevarējāt iekārtoties, lai tiktos ar mani kaut vai vienreiz dienā?

—   Man vienmēr kāds traucēja, Malikorna kungs.

—   Tra-ta-ta…

—   Pajautājiet citām galma dāmām, ja neticat man.

—   Es nekad neprasu paskaidrojumus citiem, ja pats zinu labāk.

—   Malikorna kungs, nomierinieties, viss būs citādi.

—   Sen jau laiks.

—   Jūs taču zināt, ka par jums vienmēr domā, vienalga, vai jūs redz, vai ne, — Montalē bija pieglaudīga kā kaķis.

—   Jā, domā gan!..

—   Goda vārds.

—   Vai nav nekādu jaunumu?

—   Par ko?

—   Atcerieties manu lūgumu noskaidrot, kas notiek pie prinča?

—   Dārgo Malikorn, šajās dienās viņa augstībai nevarēja ne tuvoties.

—   Bet tagad?

—   Tagad ir citādi: kopš vakardienas viņš vairs nav greizsirdīgs.

—   Ak tā! Kas tad viņa greizsirdību izkliedēja?

—   Izplatījās baumas, ka karalis izrādījis uzmanību citai sievietei, un princis uzreiz nomierinājās.

—   No kurienes radās šīs baumas?

Montalē sāka runāt klusāk:

—    Starp mums runājot, man šķiet, ka karalis un princese to paši izdomājuši.

—   Ha, ha, ha! — Malikorns iesmējās. — Tas bija vienīgais līdzeklis! Bet kā tad ar nabaga pielūdzēju — de Giša kungu?

V2 8 3aK. 6

—   O, viņš ir galīgi pamests.

—   Vai viņi sarakstījās?

—  Nē taču! Visu nedēļu es nemanīju, ka kāds no viņiem būtu paņēmis rokā spalvu.

—   Bet kādas attiecības jums ir ar princesi?

—   Vislabākās.

—   Bet ar karali?

—   Karalis man uzsmaida, kad es eju garām.

—   Labi. Pasakiet vēl, kuru sievieti tad mūsu mīlētāji nolēmuši izmantot par aizsegu?

—   Lavaljēru.

—  Nabadzīte! Mums tas jāaizkavē, mana mīļā.

—   Kāpēc?

—  Tāpēc, ka Rauls de Braželons nogalinās sevi vai viņu, ja viņam radīsies aizdomas.

—   Rauls? Labsirdīgais Rauls? Vai jums tā šķiet?

—  Sievietes uzskata, ka pazīst cilvēku kaislības, — Malikorns sacīja, — bet patiesībā neprot lasīt ne pašas savā sirdī, ne acīs. Es jums galvoju, ka de Braželona kungs neprātīgi mīl Lavaljēru, un ja viņam liksies, ka ir piekrāpts, viņš nogalinās vai nu sevi vai viņu.

—  Karalis Lavaljēru aizsargās, — Montalē iebilda.

—  Karalis! — Malikorns iesaucās.

—  Protams.

—  Nu, Rauls var nogalināt karali tāpat kā jebkuru citu.

—  Jūs esat traks, Malikorna kungs!

—  Nemaz, es runāju pilnīgi nopietni, dārgā Montalē, un zinu arī, kā rīkoties.

—   Kā?

—  Es paklusām brīdināšu Raulu par šo joku.

—  Lai Dievs pasargā, nelaimīgais! — Montalē iekliedzās, pakāpdamās pakāpienu tuvāk Malikornam. — Jūs nedrīkstat ne iepīkstēties par to Braželonam.

—   Kāpēc?

—  Tāpēc, ka jūs vēl neko nezināt.

—  Kas tad noticis?

—  Šovakar… Vai mus neviens nenoklausās?

—   Nē.

—   Šovakar zem karaļu ozola Lavaljēra tieši un atklāti paziņoja: „Es nesaprotu, kā var mīlēt kādu citu vīrieti, ja redz karali."

Malikorns uz sētas pat. salēcās.

—  Ak Dievs, vai patiešām viņa tā teica?

—   Vārdu pa vārdam.

—   Un viņa tā arī domā?

—   Lavaljēra vienmēr runā to, ko domā.

—  Tas brēc pēc atriebības. Cik sievietes gan ir viltīgas! — Malikorns iesaucās.

—   Nomierinieties, dārgo Malikorn, nomierinieties!

—   Gluži otrādi, tas jāizbeidz jau no paša sākuma. Laikus jābrīdina Rauls.

—   Izdomājis gan! Tagad jau ir par vēlu, — Montalē atteica.

—   Kāpēc?

—   Lavaljēras teikto…

—  Jā.

—   Lavaljēras teikto par karali…

—   Nu?

—   Dzirdēja pats karalis.

—   Karalis to zina? Viņam atstāstīja?

—   Karalis to dzirdēja pats.

—  Ohime [6] , kā mēdza teikt kardināla kungs.

—  Tobrīd karalis atradās netālu no ozola.

—  Tātad tagad karalim un princesei viss ies kā pa sviestu, bet cietīs nabaga Braželons, — Malikorns konstatēja.

—  Jums ir pilnīga taisnība.

—  Tas ir šausmīgi!

—   Neko nevar darīt.

—   Jā, laikam gan labāk nenostāties starp karaļu ozolu un karali, citādi tāds mazs cilvēciņš kā es acumirklī būs pagalam, — pēc neilgām pārdomām Malikorns atzina.

—   Tiesa gan.

—   Tagad padomāsim par sevi.

—   Tieši to es ari gribēju.

—   Atveriet savas brīnišķīgās acis.

—   Bet jūs dodiet šurp savas lielās ausis.

—    Lai jūsu mazā mutīte nāk man tuvāk, tad es to varēšu ciešāk noskūpstīt.

—   Te būs, — Montalē bija devīga un tūdaļ pati atbildēja ar skaļu skūpstu.

—    Noskaidrosim visu līdz galam. De Giša kungs mīl princesi, Lavaljēra mīl karali; karalis mīl princesi un Lavaljēru; princis nemīl nevienu citu, tikai sevi. Grozīdamies starp visiem šiem romāniem, pat muļķis varētu nodrošināt sev nākotni, kur nu vēl tik apsviedīgi cilvēki kā mēs.

—   Jūs tikai ar saviem sapņiem.

—    Drīzāk ar saviem faktiem. Ļaujiet man vadīt jūs, mana dārgā; šķiet, ka līdz šim jums nav iemesla žēloties par maniem padomiem, vai ne?

—   Nav gan.

—  Tādā gadījumā lai pagātne galvo par nākotni. Tā kā te katrs domā par sevi, darīsim arī mēs tāpat.

—   Jums ir pilnīga taisnība.

—   Un tikai par sevi.

—   Lai notiek!

—   Uzbrukuma un aizsardzības savienība!

—   Zvēru, ka to svēti ievērošu.

—   Dodiet roku; lūk, tā: viss Malikornam!

—   Viss Malikornam!

—   Viss Montalē! — Malikorns atbildēja, arī pastiepdams roku.

—   Un ko tagad darīt?

—   Turēt acis vaļā un saspicēt ausis, vākt pierādījumus pret citiem un neradīt nekādus pret sevi.

—   Norunāts!

—   Lai notiek!

—   Nolemts. Tagad, kad līgums noslēgts, palieciet sveiks.

—   Kā tā?

—   Nu tā. Atgriezieties savā krogā.

—   Savā krogā?

—   Jā, jūs taču esat apmeties «Skaistajā pāvā"?

—  Montalē, Montalē, jūs pati sevi nodevāt! Jūs ļoti labi zinājāt, ka es esmu Fontenblo.

—   Un ko tas pierāda? Tikai to, ka par jums interesējas vairāk, nekā jūs to pelnāt, nepateicīgais!

—   Hm…

—   Ejiet taču uz „Skaisto pāvu"!

—   Cik žēl!

—   Kāpēc?

—   Tas ir pilnīgi neiespējami.

—   Vai tad jums tur nebija istaba?

—   Bija, bet vairs nav.

—   Nav? Kas tad jums to atņēma?

—  Klausieties… Reiz, kad es biju izskraidījies jums pakaļ un atnācu uz viesnīcu, tikko elpu vilkdams, es pēkšņi ieraudzīju nestuves, kurās četri zemnieki nesa slimu mūku.

—   Mūku?

—  Jā, vecu franciskāni ar sirmu bārdu. Es redzēju, ka slimo mūku ienes viesnīcā. Es kāpu viņiem pakaļ un redzēju, ka mūku ienes manā istabā.

—   Jūsu istabā?

—  Jā, manā istabā. Domādams, ka atgadījusies kāda kļūme, es saucu saimnieku; tas man paziņoja, ka es esot noīrējis istabu uz nedēļu, tā pagājusi, un tagad to aizņēmis franciskānis.

—   Ak tā!

—   Es arī toreiz iesaucos: ak tā! Vēl vairāk, es sāku dusmoties. Es atkal uzkāpu pa trepēm un griezos pie paša franciskāņa, gribēdams viņam pierādīt, cik nepieklājīgi viņš rīkojas. Bet mūks, par spīti savam vājumam, paslējās uz elkoņa un, blenzdams uz mani ar degošu skatienu, nodārdināja tā, it kā komandētu kavalēristu pulku: „Izmetiet to nekauņu pa durvim!" Saimnieks un četri nesēji nekavējoties izpildīja pavēli un lika man nokāpt pa trepēm mazliet ātrāk, nekā es to izdarītu pats. Tā es paliku bez pajumtes, dārgā.

—   Kas tad ir tas franciskānis? — Montalē brīnījās. — Kāds ordeņa ģenerālis?

—   Droši vien; man liekas, ka viens no nesējiem viņu pusbalsī tā nosauca.

—   Tātad?.. — Montalē ieteicās.

—    Tātad man vairs nav ne istabas, ne viesnīcas, ne pajumtes, un tomēr es, tāpat kā mans draugs Manikans, esmu nolēmis zem klajām debesīm nenakšņot.

—   Ko tagad lai dara? — Montalē iesaucās.

—   Jā, ko?

—   Nav nekā vienkāršāka, — pēkšņi atskanēja kāda balss.

Montalē un Malikorns abi vienlaicīgi iekliedzās.

Parādījās de Sentenjans.

—    Dārgo Malikorn, — viņš teica, — laimīga nejaušība lika man atgriezties, lai palīdzētu jums izkļūt no sarežģītas situācijas. Iesim, es jums piedāvāju istabu un galvoju, ka to neviens franciskānis neatņems. Bet jūs, jaunkundz, varat būt mierīga: es jau zinu Lavaljēras jaunkundzes un de Tonē-Šarantas jaunkundzes noslēpumu. Jūs nupat bijāt tik laipna un atklājāt man savu, pateicos; es glabāšu visus trīs noslēpumus tikpat svēti kā vienu.

Malikorns un Montalē saskatījās kā divi palaidnībās pieķerti skolnieki. Malikorns nevarēja nemanīt, cik izdevīgs ir de Sentenjana priekšlikums, tāpēc viņš deva zīmi Montalē, ka piekāpjas, un viņa atbildēja ar to pašu.

Tad Malikorns lēni nokāpa pa trepēm, prātodams, kā labāk izvilkt no Sentenjana visu, ko tas varētu zināt par slaveno noslēpumu.

Montalē toties aizdrāzās kā stirna, un viņu nespēja apturēt nekāds labirints.

Sentenjans patiešām aizveda Malikornu pie sevis un bija pret to ļoti gādīgs: viņš bija laimīgs, ka nu viņa rokās ir divi cilvēki, kuri varēja atklāt galma dāmu noslēpumus.

XXXII

Kas patiesībā notika krodziņā yy Skaistais pāvs"?

Vispirms lasītājam pastāstīm sīkāk par pašu krodziņu «Skaistais pāvs" un tad aprakstīsim tā iemītniekus.

Tāpat kā jebkurš cits krogs, arī „Skaistais pāvs" savu nosaukumu bija ieguvis no izkārtnes.

Uz tās bija attēlots pāvs ar izplestu asti.

Sekodams dažu mākslinieku piemēram, kuri čūsku, kas iekārdināja Ievu, glezno ar skaista jaunekļa galvu, izkārtnes radītājs skaistajam pāvam bija devis sievietes seju.

Krodziņš — dzīva epigramma tai cilvēces daļai, kura, pēc Leguvē* vārdiem, dod dzīvei daiļumu, atradās kreisajā pusē pirmajai Fontenblo sānielai, kas šķērsoja pilsēteles galveno satiksmes artēriju — Parīzes ielu, kura faktiski arī veidoja visu pilsētiņu.

Tolaik šo ielu sauca Lionas vārdā, laikam tāpēc, ka tā bija vērsta karalistes otrās galvaspilsētas virzienā.

Lionas ielu veidoja divu turīgu pilsoņu nami, kurus vienu no otra atdalīja plaši dārzi un dzīvžogs.

Izskatījās, ka ielā atrodas trīs mājas. Paskaidrosim, kāpēc tomēr bija tikai divas.

Krodziņa «Skaistais pāvs" galvenā fasāde bija vērsta uz lielāko ielu; uz Lionas ielu izgāja ēkas divi spārni, ko atdalīja pagalmi. Ēkā bija plašas ceļotājiem paredzētas telpas, vienalga, vai tie ierastos kājām, jāšus vai pat karietē. Ceļotāji te guva ne tikai apmešanās vietu un iespēju paēst, bagātie augstmaņi te rada iespēju vientuļām pastaigām, ja, krituši nežēlastībā, vēlējās vientulībā pamazām nomierināties pēc pāridarījumiem vai arī apdomāt atriebību.

No abiem spārniem varēja redzēt aizaugušu ielu, kur starp bruģak- meņiem bija izlauzusies zālīte.

Tālāk vīdēja skaisti dzīvžogi, kuri kā zaļas un puķēm rotātas rokas apskāva abus jau minētos namus.

Vēl tālāk aiz namiem kā gleznas fons vai necaurredzama horizonta līnija stiepās kupli saaugušas birzis, kā sardzes priekšpostenis apsargādamas lielo mežu, kas sākās pie Fontenblo.

Tādēļ stūra istabas iemītnieks, skatīdamies uz Parīzes ielu, varēja redzēt garāmgājējus un dzirdēt viņu soļus, uzjautrināties par atgadījumiem uz ielas, bet, pievērsdams skatienu Lionas ielai, baudīt lauku ainavu un klusumu.

Turklāt, izdzirdis, ka pie galvenajām durvīm Parīzes ielā klauvē, iemītnieks nepieciešamības gadījumā varēja pa sētas izeju izslīdēt uz Lionas ielu un cauri dārziem aizlavīties līdz mežmalai.

Kā lasītājs atceras, Malikorns bija pirmais, kas ieminējās par krodziņu «Skaistais pāvs", sūdzēdamies, ka viņš no turienes padzīts, kaut gam būdams pārāk norūpējies par savām paša darīšanām, necik daudz nepastāstīja Montalē par šo interesanto vietu.

Mēs pacentīsimies aizpildīt tukšās vietas Malikorna stāstā.

Tā, piemēram, Malikorns pilnīgi aizmirsta izstāstīt, kā viņš vispār nokļuva krodziņā «Skaistais pāvs".

Turklāt viņš runāja tikai par franciskāni un nemaz nepieminēja citus iemītniekus.

Viņu ierašanās, dzīves veids un tas, cik grūti jebkuram citam, izņemot pastāvīgos iemītniekus, bija iekļūt viesnīcā bez paroles un īpašas sagatavošanās — tam visam vajadzēja pārsteigt Malikornu, un uzdrošināsimies piebilst, ka tas viņu patiešām pārsteidza.

Kaut gan, kā jau mēs teicām, Malikorns bija aizņemts ar savām darīšanām, un daudz kas no apkārt notiekošā paslīdēja viņam garām.

Visas istabas viesnīcā «Skaistais pāvs" aizņēma ļoti mierīgi cilvēki ar laipnām sejām, no tiem Malikorns nepazina nevienu. Viņi visi nekur negāja.

Šie iemītnieki viesnīcā ieradās pēc Malikorna. Katrs ienākdams pateica paroli, kas sākumā pievērsa Malikorna uzmanību. Izjautādams, kāpēc tā vajadzīga, viņš uzzināja, ka saimnieks ievēro piesardzību, jo pilsētā, kur bija tik daudz bagātu augstmaņu, bija saplūduši arī daudzi veikli blēži.

Saudzēdams savas viesnīcas labo slavu, saimnieks rūpējās par to, lai viņa iemītniekus neaplaupītu.

Cenzdamies noskaidrot savu stāvokli viesnīcā «Skaistais pāvs", Malikorns reizēm sev uzdeva jautājumu, kāpēc viņu uzņēma un ielaida bez kādiem iebildumiem, lai gan viņš pats redzēja, ka daudzi iebraucēji saņēma atteikumu.

Viņu sevišķi pārsteidza, ka tik ievērojamu augstmani kā Manikans, pret kuru, pēc viņa domām, vajadzēja izturēties ar cieņu visiem, bez kādām ceremonijām izraidīja ārā ar vārdiem „nescio vos"*, kad tas gribēja «Skaistajā pāvā" pabarot savu zirgu.

Malikornam tas šķita dīvaini, bet viņš pārāk nepūlējās atrisināt šo mīklu, jo viņu pārāk nodarbināja paša mīlestība un godkārīgās ieceres.

Starp citu, pat ja viņš gribētu to atminēt, diez vai tas viņam izdotos, neskatoties uz viņa atjautību.

Ar dažiem vārdiem varam pierādīt lasītājam, ka šādas mīklas atrisināšanai būtu vajadzīgs vismaz Edips**.

Jau nedēļu viesnīcā dzīvoja septiņi iebraucēji, kas bija ieradušies nākamajā dienā pēc tam, kad Malikorns bija izvēlējies «Skaisto pāvu".

Šie septiņi iemītnieki, kas ieradās ar daudziem pavadoņiem, bija: vispirms vācu ģenerālis ar sektretāru, ārstu, trim sulaiņiem un septiņiem zirgiem — ģenerāli sauca fon Vostpūrs; spāņu kardināls ar divām krustmeitām, diviem sekretāriem, virsnieku, kas bija viņa radinieks un divpadsmit zirgiem — kardinālu godināja par monsinjoru Herebiju; bagāts tirgonis no Brēmenes ar sulaini un diviem zirgiem — tirgoņa vārds bija Bonšteta kungs; Venēcijas senators ar sievu un meitu, abām ļoti daiļām —

Nepazīstam jūs (lat.).

Edips — leģendārs Tēbu valdnieks. Pēc likteņa lēmuma Edips, pats to nezinādams, kļūst par tēva slepkavu un tad, kad uzmin Sfinksas mīklu, apprec savu māti. Edipa liktenis izmantots Sofokla triloģijā.

viņu sauca sinjors Marīni; skotu muižnieks ar septiņiem kalniešiem no sava klana, kas visi ieradās kājām — muižnieks bija Makamnors; austrietis no Vīnes, bez titula un ģerboņa, viņš ieradās karietē un izskatījās pēc garīdznieka un nedaudz arī pēc kareivja, viņu dēvēja par padomnieku; un beidzot — ļoti cēla un respektabla flāmu dāma kopā ar sulaini, istabeni un laika kavētāju, ar lieliskiem zirgiem — viņu sauca vienkārši par flāmu dāmu.

Kā jau mēs teicām, visi šie ceļotāji ieradās vienā dienā, bet viņu ierašanās viesnīcā neradīja nekādu satraukumu, ielu nekas neaizsprostoja, jo sekretāri vai kurjeri bija ieradušies dienu iepriekš vai no rīta, un pēc viņu lūguma telpas jau bija rezervētas.

Malikorns ieradās dienu agrāk uz vārga zirģeļa un ar plānu ceļasomu. Viesnīcā «Skaistais pāvs" viņš pateica, ka ir draugs kādam augstmanim, kurš vēlas papriecāties par svētkiem un drīz ieradīsies arī pats. To noklausījies, saimnieks uzsmaidīja Malikornam kā vecam paziņam un teica:

—   Kungs, varat izvēlēties, kāda istaba jums patīk, jo jūs esat ieradies pirmais.

Tas tika pateikts ar izteiksmi, kas krodziņu saimniekiem nozīmē: «Kungs, varat būt mierīgs, mēs zinām, ar ko mums ir darīšana un izturēsimies pret jums kā pieklājas."

Šie vārdi un žests, kas tos pavadīja, Malikornam šķita labvēlīgi, kaut gan viņš nesaprata tādas negaidītas laipnības cēloņus. Malikorns nevēlējās tērēt daudz naudas, bet domāja, ka, izvēlēdamies mazāko istabiņu, saņems atteikumu, tāpēc nolēma izmantot saimnieka vārdus un apmānīt to, izmantojot viņa paša viltību.

Tāpēc, apmierināti smaidīdams, viņš atbildēja:

—   Dārgo saimniek, es ņemšu vislabāko un vislielāko istabu.

—   Ar stalli?

—   Jā.

—   No kuras dienas?

—   Ja iespējams, tūlīt pat.

—   Lieliski.

—  Tikai, — Malikorns pasteidzās piebilst, — patlaban es neaizņemšu lielo istabu.

—   Labi, — saimnieks saprotoši noteica.

—   Ir daži iemesli, kurus jūs uzzināsiet vēlāk un kuru dēļ es personīgi aizņemšu tikai šo mazo istabu.

—   Jā, jā, — saimnieks piekrita.

—   Kad atbrauks mans draugs, viņš noīrēs lielo istabu. Tā būs viņam, tāpēc viņš pats arī norēķināsies ar jums.

—   Lieliski, lieliski! Tā arī bija norunāts.

—   Norunāts?

—   Vārds vārdā.

—   Dīvaini, — Malikorns nomurmināja. — Tātad jūs saprotat?

—   Jā.

—   Tas ir viss, kas nepieciešams. Tā kā jūs saprotat… Jūs taču saprotat, vai ne?

—   Pilnīgi.

—   Ļoti labi, pavadiet mani uz manu istabu.

«Skaistā pāva" saimnieks gāja pa priekšu, turēdams cepuri rokā.

Malikorns apmetās savā istabā un jutās ļoti pārsteigts, kad, satiekoties trepēs, viesnīcnieks allaž viņam piemiedza aci kā līdzzinātājam.

„Tas ir kāds pārpratums," Malikorns pie sevis domāja, „bet, kamēr tas nav noskaidrojies, es to izmantošu; neko labāku es pat nevaru vēlēties."

Viņš izgāja no savas istabas, lai kā pēdu dzinējsuns izošņātu galma jaunumus, gan apsvilinādamies uguņošanas dzirkstelēs, gan mirkdams strūklaku šļakatās, kā jau viņš žēlojās Montalē.

Nākamajā dienā viņš ieraudzīja, ka pie viesnīcas sliekšņa viens pēc otra piestāj septiņi atbraucēji un aizņem visas «Skaistā pāva" istabas.

Vērodams šos ceļotājus un viņu svītu, Malikorns apmierināts berzēja rokas, prātodams, ka būtu viņš ieradies kādu dienu vēlāk, viņam nebūtu gultas, kur atpūsties pēc savām ekspedīcijām.

Pēc tam, kad visi atbraucēji bija izvietoti, saimnieks uznāca Malikorna istabā un tikpat godbijīgi kā parasti teica:

—   Cienītais viesi, jums ir atstāta liela istaba; jūs to zināt, vai ne?

—   Protams, zinu.

—   Tā jums būs īsta dāvana.

—   Paldies!

—   Kad jūsu draugs ieradīsies…

—  Nu?

—   Viņš būs ar mani apmierināts, ja tikai nav tāds cilvēks, kuram nekā nevar iztapt.

—  Atļaujiet man kaut ko piebilst par savu draugu.

—   Dieva dēļ, runājiet, jūs taču te esat saimnieks!

—  Jūs zināt, ka viņam bija jāatbrauc…

—  Jā.

—   Droši vien viņš mainījis savus nodomus.

—   Nē.

—  Jūs esat par to pārliecināts?

—  Jā gan.

—  Ja nu jums tomēr ir kādas šaubas, tad…

—   Klausos.

—  Tad es jums varu teikt, ka neesmu gluži pārliecināts, ka viņš atbrauks.

—   Bet viņš jums teica…

—  Jā, teica, bet jūs taču zināt — cilvēks domā, Dievs dara, „verba volant, scripta manent".

—   Ko tas nozīmē?

—  Vārdi aizlido, uzrakstītais paliek, un viņš man neko neuzrakstīja, bet tikai pateica mutiski, tāpēc es jums atļauju, kaut gan nevēlos pamudināt… jūs saprotat, es esmu nokļuvis sarežģītā situācijā…

—   Ko jūs man atļaujat?

—   Izīrēt viņa istabu, ja jums piedāvās labu maksu.

—   Izīrēt?

—  Jā.

—   Nemūžam, kungs. Es neko tādu nedarīšu. Viņš jums nav neko rakstījis…

—   Nē.

—  Toties viņš uzrakstīja man.

—  Ā-ā-ā!

—  Jā.

—   Bet ko viņš rakstīja? Paskatīsimies, vai vēstule sakrīt ar mutiskajiem norādījumiem.

—   Vēstule bija apmēram šāda:

«Viesnīcas «Skaistais pāvs" saimnieka kungam.

Droši vien jūs jau esat brīdināts, ka jūsu viesnīcā notiks vairāku svarīgu personu tikšanās; es piederu pie savienības, kuras locekļi sapulcēsies Fontenblo. Rezervējiet nelielu istabu manam draugam, kurš ieradīsies vai nu pirms vai pēc manis…"

Šis draugs taču esat jūs, vai ne? — «Skaistā pāva" saimnieks pārtrauca savu runu.

Malikorns viegli palocījās. Saimnieks turpināja:

«Un lielu istabu man. Par lielāko maksāšu es; vēlos, lai mazā istabiņa būtu lēta, jo tā domāta nabadzīgam cilvēkam."

—   Tas atkal esat jūs, vai ne? — saimnieks apvaicājās.

—   Jā, protams, — Malikorns atbildēja.

—   Tātad mēs esam vienojušies. Jūsu draugs maksās par lielāko istabu, bet jūs par savu.

«Lai mani pakar, ja es te kaut ko saprotu," Malikorns nodomāja.

Skaļi viņš piebilda:

—   Sakiet lūdzu, vai vārds jūs apmierina?

—   Kāds vārds?

—   Vēstules beigās. Vai tas jums dod garantiju?

—   To es gribēju pajautāt jums, — saimnieks atteica.

—   Kā, vai tad vēstule bija bez paraksta?

—   Jā, — saimnieks atteica, plaši iepletis acis, kurās pavīdēja noslēpumainība un ziņkāre.

—   Tādā gadījumā, — Malikorns arī izlikās noslēpumains, — ja jau viņš neminēja savu vārdu…'

—   Jā?

—   Tad viņam bija iemesls?

—   Bez šaubām.

—   Es kā viņa draugs un pilnvarotais neatklāšu viņa inkognito.

—   Jums ir taisnība, — saimnieks atteica. ->- Es neuzstāšu.

—    Es augstu vērtēju jūsu delikātumu… Bet, kā teica mans draugs, par manu istabu jāmaksā atsevišķi; vienosimies par maksu.

—  Kungs, tā jau ir noteikta.

—  Tomēr salīgsim. Istaba, maltītes, stallis un barība manam zirgam; cik jūs prasīsiet par dienu?

—   Četrus livrus, kungs.

—  Tātad par pagājušajām trīs dienām divpadsmit livru.

—  Jā, kungs, divpadsmit livru.

—  Te būs.

—  Kāpēc jūs maksājat tagad?

—   Tāpēc ka, — Malikorns klusināja balsi, redzēdams, ka noslēpumainība atstaj vislabāko iespaidu, — es negribu palikt parādā, ja man vajadzēs pēkšņi aizbraukt.

—  Tā gan, kungs.

—  Tātad es varu justies kā mājās?

—  Jūs esat mājās.

—   Lielieski. Ardievu!

Saimnieks aizgāja.

Palicis viens, Malikorns nodevās pārdomām.

«Viesnīcas saimniekam varēja rakstīt tikai de Giša kungs vai Manikans; de Giša kungs, lai nodrošinātu sev apmešanās vietu ārpus galma veiksmes vai neveiksmes gadījumā, bet Manikans — de Giša kunga uzdevumā.

De Gišs vai Manikans droši vien izdomājuši tā: dāmu biezā plīvurā varēs pieklājīgi uzņemt lielajā istabā, kurai katram gadījumam ir arī otra izeja uz tukšo ielu, kas beidzas pie meža.

Mazā istabiņa vajadzīga, lai tur varētu īslaicīgi apmesties Manikans, de Giša kunga uzticības persona un sargs, vai arī pašam de Gišam, kas drošības pēc vienlaikus spēlēs gan kungu, gan uzticības personu.

Bet šī tikšanās, kam jānotiek viesnīcā un kas patiešām notiek? Kas tā ir? Droši vien tie ir cilvēki, kurus stādīs priekšā karalim. Bet kas ir tas nabags, kam atstāta mazā istabiņa? Varbūt viltībai, lai de Gišs un Manikans labāk nomaskētos.

Ja es esmu uzminējis pareizi — tas šķiet visai ticami — tad nelaime nav tik liela: atstatumu starp Manikanu un Malikornu nosaka tikai maka biezums."

Nonācis tik tālu, Malikorns nomierinājās, ļaudams septiņiem atbraucējiem ieņemt savas istabas viesnīcā «Skaistais pāvs" un brīvi pastaigāties pa to.

Kad galmā viņu nekas nesatrauca un pētniecības darbi un iztaujāšana bija nogurdinājuši, kad apnika rakstīt vēstules, kuras nekad neizdevās nodot adresātam, Malikorns atgriezās savā mazajā, omulīgajā istabiņā, atspiedās pret kresēm un neļķēm rotātā balkona margām un sāka domāt par dīvainajiem ceļotājiem, kuriem it kā neeksistēja ne Fontenblo svētki, ne gaisma, ne prieks.

Tā gāja līdz pat septītajai dienai, kuru mēs jau sīki aprakstījām iepriekšējās nodaļās, tāpat kā nakti pēc tam.

Tonakt Malikorns sēdēja pie loga, lai ieelpotu svaigu gaisu; bija jau viens naktī, kad parādījās Manikans uz zirga un raidīja visapkārt neapmierinātus un norūpējušos skatienus.

—    Nu beidzot! — Malikorns pie sevis noteica, pazinis Manikanu no pirmā acu uzmetiena. — Tad nu viņš ir ieradies ieņemt savu vai, citiem vārdiem, manu istabu.

Tad viņš pasauca Manikanu.

Manikans pacēla acis un savukārt ieraudzīja Malikornu.

—    Velns parāvis, kā es priecājos satikt jūs, Malikorn, — viņa seja kļuva gaišāka. — Es klīstu pa visu Fontenblo un veltīgi pūlos sameklēt trīs lietas: de Gišu, mītni man un stalli zirgam.

—   Par de Gišu man nav ne sliktu, ne labu ziņu, tāpēc ka es neesmu viņu redzējis; istaba un stallis — tā ir cita lieta.

• - Ahā!

—   Jā, tie taču tika pasūtīti šeit?

—   Pasūtīti? Kas tad to izdarījis?

—   Man šķita, ka jūs.

—   Es?

—   Vai tad jūs te nepasūtījāt istabas?

—   Pat nedomāju.

Tobrīd uz sliekšņa parādījās saimnieks.

—   Vai jums ir kāda istaba?— Manikans vaicāja.

—   Vai kungs to pasūtīja?

—   Nē.

—   Tādā gadījumā istabas nav.

—   Ja tā, tad es esmu pasūtījis istabu, — Manikans noteica.

—   Istabu vai numuru?

—   Visu, ko vien gribat.

—   Rakstiski?

Malikorns deva Manikanam apstiprinošu zīmi.

—   Nu, protams, rakstiski, — Manikans atbildēja. — Vai tad jūs nesaņēmāt manu vēstuli?

—   Kādā datumā jūs to rakstījāt? — pratināja saimnieks, kam Manikana svārstīšanās likās aizdomīga.

Manikans pakasīja pakausi un pašķielēja uz Malikornu, bet tas jau kāpa lejup pa trepēm, lai palīdzētu draugam.

Tieši tobrīd pie viesnīcas dūnām parādījās pēc spāņu modes apmetnī ietinies ceļotājs; viņš dzirdēja sarunu.

—   Es jums jautāju, kurā datumā jūs rakstījāt man vēstuli ar lūgumu rezervēt telpas? — saimnieks neatlaidās.

—   Pagājušo trešdien, — maigi un pieklājīgi noteica noslēpumainais svešinieks, pieskardamies saimnieka plecam.

Manikans pakāpās atpakaļ, bet Malikorns, kurš parādījās uz sliekšņa, savukārt pakasīja pakausi. Viesnīcnieks paklanījās jaunajam atbraucējam kā cilvēks, kurš beidzot ieraudzījis savu īsto klientu.

—    Jūsu žēlastībai telpas ir gatavas, — viņš godbijīgi teica, — un staļļi tāpat. Tikai…

Viņš pārlaida skatienu apkārtnei.

—   Bet kur tad jūsu zirgi? — saimnieks apvaicājās.

—    Varbūt ieradīsies arī mani zirgi, bet varbūt arī ne. Man šķiet, jums tas ir vienalga, jo tiks samaksāts par visu pasūtīto.

Viesnīcnieks paklanījās vēl zemāk.

—   Vai jūs man atstājāt mazo istabiņu, par kuru es jums rakstīju? — nepazīstamais turpināja.

—   Ai! — Malikorns iekliedzās, pūlēdamies paslēpties.

—  Jūsu draugs to aizņem jau nedēļu, kungs, — saimnieks sacīja, norādīdams uz Malikornu, kas bija pavisam iespiedies kaktā.

Ceļotājs mazliet pavēra apmetni un ātri paskatījās uz Malikornu.

—   Šis kungs nav mans draugs.

Saimnieks gandrīz palēcās.

—   Es viņu nepazīstu, — atbraucējs turpināja.

—   Ko! — viesnīcnieks iekliedzās, vērsdamies pie Malikorna. — Jūs neesat šā kunga draugs?

—   Vai jums tas nav vienalga, ja ir samaksāts, — Malikorns cēli noteica, atdarinādams nepazīstamo.

—   Nekas nav vienalga! — saimnieks atcirta, sākdams apjaust, ka noticis kāds pārpratums. — Es jūs lūdzu, kungs, atbrīvojiet telpas, kas nebija pasūtītas jums.

—   Viesa kungam, — Malikorns iebilda, — nav vajadzīga vienlaikus gan mana istaba, gan lielā… ja viņš ņems istabu, es lielāko numuru, ja viņš dod priekšroku lielākajai istabai, es paturēšu mazo.

—   Man ļoti žēl, kungs, — atnācējs maigā balsī atbildēja,— bet man vajadzīga gan istaba, gan lielākais numurs.

—   Kam?

—   Lielākā istaba man.

—   Labi. Un mazākā?

—    Redziet, — nepazīstamais pastiepa roku, norādīdams uz cilvēkiem, kas tuvojās.

Malikorns paskatījās turp un ieraudzīja nestuves un uz tām franciskām, par kuru viņš stāstīja Montalē, šo to piepušķodams.

Slimā un nepazīstamā franciskāņa parādīšanās noveda pie Malikorna padzīšanas. Viesnīcnieks un zemnieki, kas kalpoja par nesējiem, bez kādām ceremonijām piespieda viņu palikt uz ielas.

Lasītājs jau uzzināja, kādas bija šīs padzīšanas sekas un ko Manikans izstāstīja Montalē, jo Manikans izrādījās veiklāks par Malikornu un prata sameklēt Montalē, lai izprašņātu viņu par de Gišu; lasītājam zināma arī Montalē un Malikorna saruna pēc tam un grāfa de Sentenjana laipnība, piedāvājot abiem draugiem istabu.

Mums vēl tikai jāatklāj lasītājaņi, kas bija nepazīstamais apmetni, kurš aizņēma divas istabas, tajā skaitā to, kas pirms tam bija Malikornam un arī to, kas bija ne mazāk noslēpumainais franciskānis, kura parādīšanās izjauca Malikorna un Manikana plānus.

XXXIII

Vienpadsmitā gada jezuīts

Lai nemocītu lasītāju, pasteigsimies vispirms atbildēt uz pirmo jautājumu.

Apmetnī ietinies ceļotājs bija Aramiss, kurš pēc atvadīšanās no Fukē izņēma no lādes citu apģērbu, pārģērbās un, atstājis pili, devās uz viesnīcu «Skaistais pāvs", kurā jau pirms nedēļas bija pasūtījis sev divus numurus.

Tikko Malikorns un Manikans bija padzīti, Aramiss piegāja pie fran- ciskāņa un apvaicājās, kur viņš vēlas apmesties — lielajā vai mazākajā istabā.

Franciskānis painteresējās, kur izvietotas šīs istabas.

Viņš saņēma atbildi, ka mazā istabiņa atrodas otrajā stāvā, bet lielā — trešajā.

—   Tādā gadījumā es izvēlos mazo, — mūks izlēma.

Aramiss neuzstāja.

—   Mazo istabu, — viņš paklausīgi atkārtoja saimniekam.

Godbijīgi paklanījies, viņš devās uz savu istabu.

Franciskāni nekavējoties aiznesa uz mazo istabu.

Vai jums neliekas dīvaini, ka prelāts izrāda tādu godbijību vienkāršam mūkam un turklāt no ubagu mūku ordeņa, un mūkam pat bez viņa lūguma tika iedota istaba, kuru kārojuši tik daudzi ceļinieki?

Un vēl — kā lai izskaidro Aramisa negaidīto ierašanos viesnīcā «Skaistais pāvs", ja viņš kopā ar Fukē kungu mierīgi varēja apmesties pilī?

Kad franciskāni nesa pa trepēm, viņš neizdvesa nevienu vaidu, kaut bija redzams, ka viņš smagi cieš, un katru reizi, kad nestuves atsitās pret sienu vai kāpņu margām, viss viņa ķermenis sarāvās.

Beidzot, ienests istabā, mūks nesējiem sacīja:

—   Palīdziet man apsēsties šajā krēslā.

Zemnieki nolaida nestuves uz grīdas, uzmanīgi pacēla slimo un apsēdināja norādītajā krēslā, kas stāvēja pie gultas galvgaļa.

—   Tagad, — viņš laipni norīkoja, — pasauciet saimnieku.

Tas tika izpildīts.

Pēc piecām minūtēm uz sliekšņa parādījās viesnīcnieks.

—   Draugs, — franciskānis viņu uzrunāja, — lūdzu, norēķinieties ar šiem puišiem; tie nāk no Melunas grāfistes. Viņi atrada mani guļam uz ceļa, es jau biju zaudējis samaņu no karstuma. Pat nezinādami, vai kāds viņiem samakās, viņi gribēja mani nest pie sevis. Es zinu, ko nabagajiem maksā viesmīlība pret slimniekiem, tāpēc devu priekšroku viesnīcai, jo vairāk tāpēc, ka te mani gaidīja.

Saimnieks izbrīnījies paskatījās uz franciskāni.

Mūks īpašā veidā pārmeta krustu.

Saimnieks pārkrustījās tieši tāpat.

—   Tiesa gan, — viņš atbildēja, — jūs gaidīja, tēvs; mēs gan cerējām jūs ieraudzīt labākā stāvoklī.

Zemnieki izbrīnā vēroja bagātā viesnīcnieka pēkšņi izrādīto godbijību pret slimo mūku, tāpēc franciskānis no savas dziļās kabatas izvilka dažas zelta monētas un parādīja tās zemniekiem.

—   Lūk, mani draugi, ar tām es samaksāšu par jūsu gādību pret mani. Varat būt mierīgi un nebaidieties atstāt mani šeit. Mans ordenis, kura uzdevumā es ceļoju, nevēlas, lai es lūgtu žēlastības dāvanas; jūsu sniegtā palīdzība arī pelna atalgojumu, tāpēc ņemiet divus luidorus un ejiet Dieva mierā.

Zemnieki neuzdrošinājās pieņemt naudu; tad saimnieks paņēma no franciskāņa abas zelta monētas un iespieda viena puiša saujā.

Izbrīnā ieplestām acīm visi četri nesēji aizgāja.

Durvis aizvērās, un franciskānis iegrima domās.

Tad viņš pārlaida drudzī izžuvušo roku dzeltenīgajai pierei, viņa krampjaini savilktie pirksti noglaudīja viļņaino, sirmot sākušo bārdu.

No slimības un uztraukuma iekritušās acis, šķiet, skatīja kādu mokošu, uzmācīgu ainu.

—   Kādi ārsti ir te, Fontenblo? — viņš beidzot vaicāja.

—   Tēvs, mums ir trīs.

—   Nosauciet man tos.

—   Vispirms Linigē.

—   Vēl?

—   Vēl karmellts, brālis Hūbers.

—   Vēl?

—   Arī laicīgs ārsts, vārdā Grizārs.

—  Ā! Grizārs! — mūks čukstēja. — Paaiciniet ātrāk Grizāra kungu!

Saimnieks godbijīgi paklanījās.

—   Un kādi garīdznieki ir te tuvumā?

—   Garīdznieki?

—   Jā, no kādiem ordeņiem?

—   Ir jezuīti, augustīnieši un kordeljeri; vistuvāk ir jezuīti, tēvs. Vai pavēlēsiet paaicināt garīdznieku no jezuītiem?

—   Jā, ejiet.

Saimnieks izgāja.

Lasītājs jau uzminējies, ka no krusta zīmes, ar kādu viņi apmainījās, saimnieks un slimais noskaidroja, ka abi pieder pie briesmīgā jezuītu ordeņa.

Palicis viens, franciskānis izvilka no kabatas papīru žūksni un dažus no tiem uzmanīgi pārlasīja. Slimība tomēr viņu pārmāca: uz pieres izspiedās auksti sviedri, un viņš gandrīz zaudēja samaņu — acis pārgriezās, galva atkārās atpakaļ, rokas bezspēcīgi noslīdēja gar sāniem.

Kādas piecas minūtes viņš palika nekustīgs, bet tad atgriezās saimnieks, vezdams līdzi ārstu, kas tikko bija paguvis apģērbties.

Soļu troksnis un gaisa strāva no atvērtajām durvīm uzmundrināja slimo. Viņš steidzīgi sagrāba izmētātos papīrus un ar garo, kalsno roku pabāza tos zem krēsla spilveniem.

Saimnieks izgāja, atstādams slimo divatā ar ārstu.

—   Panāciet tuvāk, Grizāra kungs, — franciskānis aicināja,— nedrīkst zaudēt ne mirkli. Iztaustiet mani, izklausiet, apskatiet un uzstādiet diagnozi.

—   Saimnieks man stāstīja, ka man ir tas gods palīdzēt mūsu brālības biedram, — ārsts teica.

—   Jā, — franciskānis apstiprināja. — Sakiet man patiesību. Es jūtos ļoti slikti; man šķiet, ka es mirstu.

Ārsts paņēma slimā roku un pataustīja pulsu.

—   O! — viņš noteica. — Bīstams drudzis.

—   Ko jūs saucat par bīstamu drudzi? — slimais valdonīgi noprasīja, vērodams ārstu.

—   Pirmā vai otrā gada biedram es teiktu: nedziedināms drudzis, — ārsts atbildēja, jautājuši skatīdamies mūkam acīs.

—   Bet man? — franciskānis jautāja.

Ārsts svārstījās.

—    Paskatieties uz maniem sirmajiem matiem un pieri, kurā pēdas atstājušas pārdomas, — mūks turpināja, — pavērojiet grumbas, pēc kurām es rēķinu savus pārbaudījumus; esmu vienpadsmitā gada jezuīts, Grizāra kungs.

Ārsts nodrebēja.

Vienpadsmitā gada jezuīti bija iepazīstināti ar visiem ordeņa noslēpumiem, tie bija cilvēki, kuriem zinātnē vairs nav neatklātā, sabiedrībā ierobežojumu un paklausībā — robežu.

—    Tātad, — Grizārs goddevīgi paklanījās, — es atrodos maģistra priekšā?

—   Jā, un rīkojieties atbilstoši tam.

—   Jūs vēlaties zināt?..

—   Savu patieso stāvokli.

—   Tad, — ārsts sacīja, — es teikšu, ka jums ir smadzeņu iekaisums, citiem vārdiem — akūts meningīts, kas sasniedzis augstāko pakāpi.

—   Tātad cerību nav, vai ne? — franciskānis noprasīja.

—    To es neapgalvoju, — ārsts atbildēja, — bet, ja ņem vērā, cik iekaisušas ir smadzenes, saraustīta elpošana, paātrināts pulss, drudža temperatūra, kurā jūs degat…

—   Un no kuras es šodien trīs reizes zaudēju samaņu, — franciskānis papildināja.

—   Tāpēc es uzskatu jūsu stāvokli par bīstamu. Kāpēc jūs kaut kur pa ceļam neapstājāties?

—   Mani te gaidīja, un man vajadzēja atbraukt.

—   Kaut arī būtu jāriskē ar dzīvību?

—   Kaut vai maksājot ar dzīvību.

—  Tad, ņemot vērā visus simptomus, es teikšu, ka stāvoklis ir gandrīz bezcerīgs.

Franciskānis savādi pasmīnēja.

—   Ar to, ko jūs pateicāt, varbūt pilnīgi pietiktu pat vienpadsmitā gada jezuītam, bet man ar to ir par maz un man ir tiesības prasīt vairāk. Esiet vēl patiesāks un runājiet ar tādu atklātību, it kā jūs stāvētu Dieva priekšā. Turklāt es jau esmu aizsūtījis pēc priestera.

—   O, es tomēr vēl ceru, — ārsts nomurmināja.

—  Atbildiet, — slimais teica, ar valdonīgu žestu norādīdams uz zelta gredzenu, kura zīmogs līdz tam bija pavērsts uz iekšu — uz tā bija iegravēta Jēzus biedrības zīme.

Grizārs iesaucās:

—  Ģenerālis!

—  Klusāk, — franciskānis sacīja, — tagad jūs saprotat, ka jūsu pienākums ir atklāt visu patiesību.

—   Ak, monsinjor, sauciet priesteri, — Grizārs čukstēja, — jo pēc divām stundām atkārtosies drudža lēkme, jums sāksies murgi un spazmu laikā jūs mirsiet.

—  Labi, — slimais uz mirkli sarauca uzacis, — tas nozīmē, ka manā rīcībā ir vēl divas stundas?

—  Jā, ja jūs iedzersiet zāles, kuras es jums atsūtīšu.

—   Un zāles dos man divas stundas?

—  Jā.

—  Es tās dzertu, pat ja tā būtu inde, jo šīs divas stundas vajadzīgas ne tikai man, bet ordeņa slavai.

—  O, kāds zaudējums! — ārsts čukstēja. — Tā mums ir īsta katastrofa!

—   Tikai viena cilvēka zaudējums, — franciskānis atteica. — Tas Kungs parūpēsies, lai nabaga mūks, kam jūs jāatstāj, atrastu cienīgu pēcteci. Ardievu, Grizāra kungs; jau tā ir Dieva žēlastība, ka es sastapu jūs. Ārsts, kas nebūtu piederīgs mūsu svētajai savienībai, nebūtu man atklājis patieso stāvokli un, rēķinādamies, ka dzīvošu vēl dažas dienas, es ne- pagūtu izdarīt visu, kas nepieciešams. Jūs esat īsts zinātnieks, Grizāra kungs, tas ir gods mums visiem, man būtu nepatīkami redzēt, ka kāds no ordeņa locekļiem ir viduvējība. Ardievu, Grizāra kungs, ardievu, un atsūtiet man ātrāk jūsu zāles.

—  Sniedziet man vismaz savu svētību, monsinjor!

— Domās — jā… Ejiet… Domās, es vēlreiz atkārtoju… Animo, Grizāra kungs… viribus impossibile* .

Viņš atkal atkrita krēslā, gandrīz zaudēdams samaņu.

Ārsts šaubījās, nezinādams, ko iesākt: vai sniegt slimajam tūlītēju palīdzību vai arī steigties gatavot apsolītās zāles. Acīredzot viņš izlēma sagatavot zāles, jo steidzīgi izskrēja no istabas un pazuda kāpnēs.

XXXIV

Valsts noslēpums

Dažas minūtes pēc Grizāra aiziešanas ieradās priesteris.

Tikko viņš bija pārkāpis slieksni, franciskānis ar acīm ieurbās viņā.

Tad viņš pašūpoja galvu un nočukstēja:

—  Tas ir garā nabags, un es ceru, ka Dievs man piedos, ja nomiršu, nelūgdams šī niecības iemiesojuma palīdzību.

Priesteris savukārt vērās mirstošajā, pārsteigts un gandrīz vai izbijies. Viņš nekad nebija redzējis, ka acis, kas jau gatavas aizvērties, kvēlotu tik ugunīgi, nekad nebija ievērojis, ka jau dziestošs skatiens būtu tik šausminošs.

Franciskānis ātri un pavēloši pamāja.

—   Sēdieties, tēvs, — viņš sacīja, — un uzklausiet mani.

Jezuītu priesteris bija labs draudzes gans, vienkāršs un naivs iesācējs ordenī. No visiem Jēzus brālības rituāliem viņš pazina tikai iesvētīšanas ceremoniju. Viņš pakļāvās grēku nožēlnieka pavēlošajam tonim.

—  Šajā viesnīcā apmetušies vairāki cilvēki, — franciskānis turpināja.

—   Es domāju, — jezuīts iebilda, — mani aicināja šurp, lai es uzklausītu grēksūdzi. Vai tad tā ir grēksūdze?

—   Kādēļ jūs tā jautājat?

—   Lai zinātu, vai man jāglabā jūsu vārdi noslēpumā.

Dvesele… bet spēka nepietiek (lat.).

—   Mans teiktais ir grēksūdzes daļa; es jums to uzticu kā priesterim.

—  Labi, — garīdznieks teica, apsēzdamies krēslā, ko franciskānis tikko ar lieļam grūtībām bija pametis, lai apgultos gultā.

Franciskānis turpināja:

—   Es jums teicu, ka viesnīcā ir vairāki cilvēki.

—   Es dzirdēju.

—   Pavisam jābūt astoņiem iemītniekiem.

Jezuīts pamāja, ka sapratis.

—   Pirmais, ar kuru es gribu runāt, — mirstošais sacīja, — ir vācietis no Vīnes, barons fon Vostpūrs. Esiet tik laipns, aizejiet pie viņa un pasakiet, ka tas, ko viņš gaidīja, ir ieradies.

Priesteris izbrīnījies paskatījās uz grēku nožēlnieku: grēksūdze viņam šķita visai dīvaina.

—   Paklausiet! — franciskānis pavēlēja balsī, kas necieta iebildumus.

Lādzīgais jezuīts paklausīgi piecēlās un izgāja no istabas.

Tiklīdz jezuīts aizgāja, franciskānis atkal ķērās pie papīriem, kurus viņam bija nācies nolikt malā drudža lēkmes dēļ.

—    Barons fon Vostpūrs, — viņš noteica, — godkārīgs, aprobežots muļķis.

Viņš salocīja papīrus un noslēpa tos zem spilvena.

Gaiteņa galā atskanēja strauji soļi.

Priesteris atgriezās kopā ar fon Vostpūru, kurš bija tik augsti saslējis galvu, it kā ar savas cepures spalvu grasītos izbakstīt griestos caurumu.

Ieraudzījis drūmo franciskāni un vienkāršo istabas iekārtojumu, vācietis noprasīja:

—   Kas mani aicināja?

—   Es! — franciskānis atteica.

Vērsdamies pie priestera, viņš piebilda:

—  Cienījamo tēv, atstājiet mūs uz dažām minūtēm divatā; kad barons izies, jūs atgriezīsieties.

Jezuīts izgāja un droši vien izmantoja iespēju iztaujāt saimnieku par šo dīvaino grēksūdzi un mūku, kas izrīkoja priesteri tā, it kā tas būtu sulainis.

Barons piegāja pie gultas un gribēja sākt runāt, bet franciskānis pamāja, lai viņš klusē.

—   Katra minūte ir dārga, — slimais ātri iesāka. — Jūs šeit atbraucāt, lai sacenstos, vai ne?

—   Jā, tēvs.

—   Jūs cerat, ka par ģenerāli izvēlēsies jūs?

—   Ceru.

—    Un jūs zināt, kas vajadzīgs, lai sasniegtu šo visaugstāko pakāpi, kas dod varu pār karaļiem un padara līdzīgu pāvestam?

—   Kas jūs tāds esat, lai pratinātu mani? — barons vaicāja.

—   Es esmu tas, ko jūs gaidāt.

—   Galvenais lēmējs?

—   Es arī esmu izvēlēts.

—   Jūs…

Franciskānis neļāva viņam pabeigt un pastiepa savu izģindušo roku; tajā mirczēja gredzens — ģenerāļa pakāpes apliecinājums.

Barons izbrīnā atrāvās atpakaļ, tad dziļā cieņā palocījās, sacīdams:

—   Jūs esat šeit, monsinjor? Šajā nabadzīgajā istabelē, nožēlojamajā gultā un jūs te izvēlaties nākamo ģenerāli, jūsu pēcteci?

—    Par to varat neraizēties, kungs; ātrāk sāciet pildīt galveno noteikumu: paziņojiet ordenim tik svarīgu valsts noslēpumu, kura dēļ kāds no nozīmīgākajiem Eiropas galmiem nokļūtu vasaļatkarībā no ordeņa uz mūžīgiem laikiem. Sakiet, vai jūs esat izdibinājis tādu noslēpumu, kā apgalvojāt savā lūgumā Lielajai Padomei?

—   Monsinjor…

—   Visu pēc kārtas… Vai jūs tiešām esat barons fon Vostpūrs?

—   Jā, monsinjor.

—   Tā ir jūsu vēstule?

Jezuītu ģenerālis izņēma no kaudzītes vienu papīru un iedeva to baronam.

Barons paskatījās un apstiprinoši pamāja.

—   Jā, monsinjor, tā ir mana vēstule.

—   Un vai jūs man varat parādīt Lielās Padomes sekretāra atbildi?

—   Te būs, monsinjor.

Barons pastiepa franciskānim vēstuli, adresētu pavisam vienkārši:

„Viņa gaišībai baronam fon Vostpūram."

Tajā bija tikai viens teikums:

„Starp piecpadsmito un divdesmit otro maiju Fontenblo viesnīcā "Skaistais pāvs".

A.M.D.G. *

—   Labi, — franciskānis noteica, — viss ir kārtībā, runājiet.

—   Man ir karaspēka daļa, piecdesmit tūkstoši cilvēku; visi virsnieki uzpirkti. Mūsu nometne ir pie Donavas. Četru dienu laikā es varu gāzt no troņa imperatoru, kurš, kā jūs zināt, pretojas mūsu ordeņa ietekmes izplatībai, un aizvietot ar princi no viņa paša dzimtas, kuru man norādīs ordenis.

Franciskānis klausījās, neizrādīdams ne mazākās dzīvības zīmes.

—   Vai tas ir viss? — viņš tikai pavaicāja.

—   Manos plānos ir Eiropas revolūcija, — barons turpināja.

—   Labi, Vostpūra kungs. Jūs saņemsiet atbildi; atgriezieties savā numurā un pēc ceturtdaļstundas atstājiet Fontenblo.

Kāpdamies atpakaļ, barons izgāja ar tik pieglaimīgu izteiksmi sejā, it kā viņš klanītos pašam imperatoram, kuru grasījās nodot.

—    Tas nav nekāds noslēpums, — franciskānis čukstēja, — drīzāk sazvērestība… Starp citu, — viņš piebilda, mirkli pārdomājis, — Eiropas nākotne patlaban nav atkarīga no Austrijas galma.

Viņa rokā bija sarkans zīmulis un ar to barona fon Vostpūra vārds tika izsvītrots no saraksta.

—   Tagad kārta kardinālam, — viņš noteica. — Spānija mums droši vien piedāvās kaut ko nopietnāku.

Pacēlis acis, viņš ieraudzīja garīdznieku, kas kā paklausīgs skolnieks gaidīja viņa rīkojumus.

—    Ā! — viņš ieteicās, ievērojis tādu paklausību.— Jūs runājāt ar saimnieku?

—   Jā, monsinjor, un ar ārstu.

—   Ar Grizāru?

—   Jā.

—   Tātad viņš ir atgriezies?

Ad majoren Dei gloriam —

—   Viņš gaida ar apsolītajām zālēm.

Lai mūžīgi slavēts Dievs (lat.).

—   Labi, ja vajadzēs, es viņu pasaukšu. Tagad jūs saprotat, cik svarīga ir mana grēksūdze, vai ne?

—   Jā, monsinjor.

—   Tad paaiciniet pie manis spāņu kardinālu Herebiju, un ātrāk. Tā kā tagad jūs zināt, kas par lietu, tad šoreiz paliksiet šeit, jo brīžiem man kļūst sliktāk.

—   Vai nepasaukt ārstu?

—   Vēl ne, pagaidiet… Tikai spāņu kardinālu… Ejiet!

Pēc piecām minūtēm bāls un uztraucies ienāca kardināls.

—   Monsinjor, man sacīja… — kardināls murmināja.

—   Pie lietas, — dobjā balsī noteica franciskānis.

Viņš parādīja kardinālam vēstuli, kuru tas bija rakstījis Lielajai Padomei.

—   Vai tas ir jūsu rokraksts? — viņš noprasīja.

—   Jā, bet…

—   Un kur jūsu ielūgums?

Kardināls svārstījās. Viņa purpurs bija sašutis par nabaga franciskāņa saru kreklu.

Mirējs pastiepa roku un parādīja gredzenu.

Tas iedarbojās kā parasti, un šī iedarbība bija jo spēcīgāka, jo augstāks rangs bija franciskāņa sarunu biedram.

—   Ātrāk noslēpumu, pasteidzieties! — slimais pieprasīja.

Runādams viņš atspiedās pret sava garīdznieka roku.

—   Coram isti?* — kardināls nemierīgi apvaicājās.

—   Runājiet spāniski, — franciskānis teica, pauzdams vislielāko ieinteresētību.

—   Kā jūs zināt, monsinjor, — kardināls turpināja kastīliešu izloksnē, — pēc infantes un Francijas karaļa laulību līguma gan augšminētā infante, gan karalis Ludviķis atteicās no pretenzijām uz Spānijas troni.

Franciskānis apstiprinoši pamāja.

—  No tā izriet, — kardināls turpināja, — ka miers un savienība starp abām karalistēm ir atkarīgs no šā līguma punkta.

Viņa klātbūtnē? (lat.).

Franciskānis atkal pamāja.

—    Ne tikai Francija un Spānija, bet ari visa Eiropa būs satraukta, ja kāda no pusēm pārkāps līgumu, — kardināls stāstīja.

Slimais vēlreiz pauda savu piekrišanu.

—    Tādējādi, — kardināls turpināja, — cilvēks, kurš spēs paredzēt notikumu attīstību un skaidri saskatīt to, kas apziņā pavīd tikai kā miglainas nojausmas, tas ir, nojauta par laimi vai nelaimi nākotnē, — tāds cilvēks pasargās pasauli no vislielākās katastrofas. Cilvēks, kas uzminēs šos notikumus, varēs arī tos sagatavot un pavērst ordeņa labā.

—   Pronto! Pronto!* — franciskānis čukstēja, kļūdams aizvien bālāks.

Kardināls pienāca mirstošajam vēl tuvāk un pieliecās pie auss.

—   Monsinjor, — viņš teica, — man kļuvis zināms, ka Francijas karalis pie pirmās izdevības, kādu var dot, piemēram, Spānijas karaļa vai infantes brāļa nāve, nolēmis ar ieroču palīdzību pieprasīt Francijas vārdā mantojumu. Manā rīcībā ir sīki izstrādāts Ludviķa XIV politiskais plāns.

—   Kur ir šis plāns? — franciskānis prasīja.

—   Tas ir šeit, — kardināls atbildēja.

—   Kā roka to rakstījusi?

—   Mana.

—   Vai tas ir viss, ko jūs gribējāt teikt?

—   Man šķiet, monsinjor, ka es pateicu daudz, — kardināls atteica.

—   Jūs patiešām esat daudz izdarījis ordeņa labā. Kā jūs izdibinājāt šos sīkumus, kuri ļāva jums izveidot šo plānu?

—   Es maksāju Francijas karaļa kalpotājiem, un viņi man nodod papīra strēmeles, kas palikušas kamīnā.

—    Jūs esat ļoti atjautīgs, — franciskānis čukstēja, pūlēdamies pasmaidīt. — Kardināla kungs, pēc piecpadsmit minūtēm jūs atstāsiet viesnīcu; atbildi jums nosūtīs. Ejiet!

Kardināls izgāja.

—   Paaiciniet pie manis Grizāru un sameklējiet venēcieti Marīni, — slimais norīkoja.

Ātrāk (spān.).

Garīdznieks paklausīja, bet franciskānis pa to laiku izņēma savus papīrus. Kardināla vārdu viņš neizsvītroja, kā to bija izdarījis ar baronu, bet gan pielika tam krustiņu.

Tad viņš bezspēcīgi atkrita gultā un čukstus piesauca ārstu Grizāru.

Atguvies, slimnieks izdzēra pusi no zālēm, ko viņam iedeva ārsts; venēcietis un garīdznieks stāvēja pie durvīm.

Venēcietis izpildīja tās pašas formalitātes, ko abi viņa konkurenti. Viņš tāpat kā iepriekšējie svārstījās, redzēdams divus svešiniekus, bet ģenerālā pavēle viņu nomierināja, un Marīni pastāstīja, ka pāvestu satrauc ordeņa varenība un tas lolo ieceri pilnīgi padzīt jezuītus un šajā nolūkā cenšas iegūt Eiropas karaļnamu atbalstu. Viņš nosauca pāvesta palīgu vārdus, izstāstīja, kā paredzēts rīkoties un pat nosauca vienu no arhi- pelāga salām, uz kuru bija paredzēts izsūtīt divus arestētos kardinālus, vienpadsmitā gada adeptus un tātad ordeņa augstākās pakāpes biedrus, kopā ar trīsdesmit diviem ievērojamākajiem Romas jezuītiem.

Franciskānis pateicās senjoram Marīni. Pāvesta plāna atklāšana bija liels pakalpojums ordenim.

Pēc tam venēcietis saņēma pavēli aizbraukt pēc ceturtdaļstundas un atstāja istabu starodams, it kā gredzens — varas simbols — jau būtu uzmaukts viņa pirkstā.

Tomēr, kad viņš aizgāja, franciskānis savā gultā čukstēja:

— Visi šie cilvēki ir tikai ziņu vācēji vai spiegi; neviens no viņiem neder par ģenerāli. Viņi atklājuši sazvērestības, bet neviens nav atklājis kādu noslēpumu. Jēzus brālība jāvada ne jau ar karu, postīšanas un vardarbības metodēm, bet ar slepenu ietekmi, ko dod morālais pārākums. Nē, pēctecis nav atrasts, un, lai ciešanu kauss būtu pilns, Tā Kunga bulta ir ķērusi mani, un es mirstu. O, vai patiešām brālība sabruks līdz ar manu nāvi, tāpēc ka tai nebūs kolonnas, kas to balsta? Vai patiešām nāve, kas gaida uz mani, iznīcinās arī ordeni? Ja es dzīvotu vēl desmit gadus, tas tiktu nostiprināts uz visiem laikiem, jo līdz ar jaunā karaļa nākšanu pie varas ordeni gaida visspožākās izredzes.

Šos vārdus franciskānis izrunāja pa daļai domās, pa daļai skaļi, un jaunais jezuīts ar šausmām klausījās viņā, tāpat kā būtu klausījies drudža murgos, turpretim Grizārs saprata vairāk un alkatīgi tvēra visu kā atklāsmi no nezināmas pasaules, kurā gan var iespiesties viņa skatiens, bet ko roka aizsniegt nespēj.

Franciskānis pēkšņi paslējās augšup.

—    Beigsim, — viņš sacīja, — nāve mani pārņem. O, vēl nesen es domāju, ka miršu mierā, es cerēju… Tagad es esmu izmisis , ja vien starp atlikušajiem… Grizār, Grizār, ļaujiet man nodzīvot vēl tikai vienu stundu!

Grizārs piegāja pie mirstošā un deva viņam dzert dažas piles ne vairs no tām zālēm, ko franciskānis nebija izdzēris līdz galam, bet no pudelītes, ko viņš bija atnesis sev līdzi.

—    Pasauciet skotu, — franciskānis norīkoja, — paaiciniet tirgotāju no Brēmenes. Ātrāk, ātrāk! Jēzus, es mirstu… man trūkst elpas!

Garīdznieks skrēja pēc palīdzības, it kā kāds cilvēks spētu atvairīt nāves rokas, ko tā jau izstiepusi pār slimo; uz durvju sliekšņa viņš sastapās ar Aramisu. Pēdējais pielika pirkstu pie lūpām kā klusēšanas dieva Hipokrāta statuja, un viņa skatiens piespieda garīdznieku atkāpties dziļāk istabā.

• Ārsts un garīdznieks saskatījās un sakustējās, it kā vēlētos atstumt Aramisu, bet viņš pārmeta divas krusta zīmes, katru savādāk, un tās lika abiem sastingt.

—   Priekšnieks, — viņi čukstēja.

Aramiss lēni ienāca istabā, kur mirstošais cīnījās ar pirmajām agonijas lēkmēm.

Vai nu tāpēc, ka iedarbojās eliksīrs, vai arī Aramisa ierašanās deva viņam spēkus, bet franciskānis sakustējās un saslējās gultā degošām acīm, pusatvērtu muti un sviedros samirkušiem matiem.

Aramiss sajuta istabas smacīgo gaisu; visi logi bija aizvērti, kamīnā dega uguns, svečturos kvēloja divas dzeltenas vaska sveces un vēl vairāk karsēja gaisu.

Aramiss atvēra logu un, pievērsis mirstošajam izpratnes un cieņas pilnu skatienu, iesāka:

—    Monsinjor, lūdzu piedodiet, ka ienācu pie jums bez uzaicinājuma, bet mani satrauc jūsu stāvoklis un es baidījos, ka jūs varat nomirt, pat nesaticies ar mani, jo jūsu sarakstā es esmu sestais.

Mirstošais nodrebēja un ieskatījās sarakstā.

—    Tātad jūs kādreiz dēvēja par Aramisu un pēc tam par ševaljē d'Erblē? Jūs esat Vannas bīskaps?

—   Jā, monsinjor.

—   Es jūs pazīstu un esmu kaut kur redzējis.

—   Pēdējā jubilejā mēs sastapāmies pie svētā tēva.

—  Ā, atceros! Tātad arī jūs esat viens no pretendentiem?

—  Monsinjor, es dzirdēju, ka ordenis vēlas zināt svarīgu valsts noslēpumu, un, pazīdams jūsu kautrīgumu, kas liek jums atteikties no saviem pienākumiem tā labā, kurš izdibinās tādu noslēpumu, es uzrakstīju par savu vēlmi pretendēt uz šo pakāpi, jo vienīgi man zināms ļoti svarīgs noslēpums.

—  Runājiet, — franciskānis noteica, — es esmu gatavs jūs uzklausīt un novērtēt, cik svarīgs ir jūsu noslēpums.

—   Monsinjor, noslēpums, kuru man būs tas gods jums uzticēt, nevar izpaust skaļi. Katra doma, kas nonāk ārpus mūsu apziņas un iegūst tādu vai citādu izteiksmi, jau vairs nepieder tam, kas to, radījis. Vārdus var uztvert kāda uzmanīga vai naidīga auss, tāpēc ar tiem nedrīkst mētāties, jo citādi noslēpums pārstāj tāds būt.

—  Kā tad jūs domājat man atklāt jūsu noslēpumu? — mirējs vaicāja.

Aramiss ar zīmēm palūdza ārstu un garīdznieku paiet nostāk un iedeva franciskānim sainīti dubultā aploksnē.

—  Rakstītie vārdi taču var būt vēl bīstamāki par runātajiem: vai jūs tā nedomājat? — franciskānis apvaicājās.

—  Nē, monsinjor, — Aramiss atbildēja, — jo šajā aploksnē jūs ieraudzīsiet zīmes, ko saprotat tikai jūs un es.

Franciskānis skatījās uz Aramisu ar arvien pieaugošu izbrīnu.

—  Tas ir šifrs, — Aramiss turpināja, — ko jūs pieņēmāt tūkstoš sešsimt piecesmit piektajā gadā un kuru varētu saprast vienīgi jūsu nelaiķis sekretārs Žuans Žužans, ja viņš varētu atgriezties no viņsaules.

—  Tātad jūs zināt šo šifru?

—   Es pats to iedevu Žužanam.

Aramiss godbijīgi palocījās un devās uz durvīm, it kā grasītos iet projām.

Franciskāņa mājiens un sauciens viņu apturēja!

—  Jēzus, — mūks iesaucās, — ecce homo!*

Te ir cilvēks! (lat.).

Otrreiz pārlasījis tekstu, viņš pasauca:

—   Ātrāk pienāciet pie manis!

Aramiss tuvojās franciskānim, izturēdamies tikpat mierīgi un godbijīgi-

Franciskānis pastiepa roku un pievilka viņu sev klāt.

—   Kādā veidā un no kā jūs varējāt uzzināt šādu noslēpumu?

—   No de Ševnēzas kundzes, karalienes tuvas draudzenes un uzticamības personas.

—   Bet de Ševnēzas kundze?

—   Mirusi.

—   Vai vēl kāds zināja?

—  Tikai divi no vienkāršajiem ļaudīm: vīrietis un sieviete.

—   Kas viņi ir?

—   Viņi to izaudzināja.

—   Kas ar viņiem notika?

—  Arī nomira… Šis noslēpums sadedzina kā uguns.

—   Bet jūs taču esat dzīvs.

—   Neviens nezina, ka noslēpums ir manās rokās.

—   Vai sen?

—  Jau piecpadsmit gadus.

—   Un jūs to glabājāt?

—   Es gribēju dzīvot.

—   Un tagad jūs to atdodat ordenim, neprasot atalgojumu un bez godkāres?

—   Es to atdodu ordenim, lolodams godkārīgus nodomus un nebūt ne nesavtīgi, — Aramiss atbildēja, — jo tagad, kad jūs mani pazīstat, monsinjor, jūs, ja paliksiet dzīvs, ļausiet man kļūt par to, par ko es varu būt, kam man jābūt.

—  Bet tā kā es mirstu, — franciskānis izsaucās, — tad es tevi ieceļu par savu pēcteci… Ņem!

Novilcis gredzenu, viņš to uzvilka Aramisam pirkstā.

Pēc tam viņš pievērsās abiem lieciniekiem, kas vēroja šo skatu:

—  Kad vajadzēs, jūs apstiprināsiet, ka es, gan būdams slims miesā, bet ne garā, no brīva prāta un bez kādas piespiešanas atdevu šo gredzenu — varas zīmi — monsinjoram d'Erblē, Vannas bīskapam. Es ieceļu viņu par savu pēcteci. Es kā pazemīgs grēcinieks, kas gatavojas stāties Dieva priekšā, pirmais godinu viņu, lai rādītu piemēru visiem.

Franciskānis patiešām palocījās, bet ārsts un jezuīts nokrita uz ceļiem.

Aramiss, kas bija tikpat bāls kā mirstošais, pārlaida skatienu visiem šīs ainas dalībniekiem. Apmierinātā godkāre deva viņa sirdij jaunu asiņu pieplūdumu.

—  Pasteigsimies, — franciskānis skubināja, — mani nospiež un nedod miera vēl darāmais. Es nepagūšu paveikt to, ko es esmu nodomājis.

—   Es visu izpildīšu, — Aramiss solīja.

—   Labi.

Vērsdamies pie jezuīta un ārsta, franciskānis piebilda:

—  Atstājiet mūs divatā.

Uzrunātie paklausīja.

—   Ar šo zīmi, — viņš sacīja, — jūs varat izkustināt kalnus; ar šo zīmi jūs sagrausiet un celsiet atkal no jauna: „In hoc signo vinces!"* Aizveriet durvis, — franciskānis norīkoja Aramisu.

Aramiss aizslēdza durvis un atgriezās pie franciskāņa.

—   Pāvests perina sazvērestību pret ordeni, — mūks iesāka, — un viņam jāmirst.

—   Viņš mirs, — Aramiss mierīgi atteica.

—  Ordenis ir parādā septiņsimt tūkstošus livru kādam Brēmenes tirgotājam, vārdā Bonštets, kurš atbraucis šurp un lūdz garantijai manu parakstu.

—   Viņam tiks samaksāts, — Aramiss teica.

—  Seši Maltas bruņinieki — te ir viņu vārdi, pateicoties kāda vienpadsmitā gada jezuīta pļāpīgumam, uzzināja noslēpumus, ko drīkst zināt tikai ordeņa locekļi, kuri iesvētīti trešajā pakāpē. Jānoskaidro, ko šie cilvēki izdarījuši ar atklātajām ziņām un jānovērš to tālāka izplatīšanās.

—  Tiks izdarīts.

—  Trīs bīstami ordeņa locekļi jāsūta uz Tibetu, lai viņi tur ietu bojā; viņi ir notiesāti. Šeit ir viņu vārdi.

—   Es izpildīšu spriedumu.

Šīs zīmes vārdā uzvarēsi! (lat.).

—    Un beidzot: Antverpenē dzīvo kāda dāma, Ravaljaka brāļa mazmeita; viņas rieībā ir dokumenti, kas kompromitē ordeni. Kopš piecdesmit pirmā gada viņas ģimene saņem piecdesmit tūkstošus livru lielu pensiju. Tie ir lieli izdevumi, bet ordenis nav bagāts… Izpērciet dokumentus par noteiktu summu, bet, ja viņa atsakās, likvidējiet pensiju… neradot briesmas ordenim.

—   Es to apsvēršu, — Aramiss teica.

—    Pagājušajā nedēļā Lisabonas ostā bija jāienāk kuģim no Limas; tas šķietami piekrauts ar šokolādi, bet patiesībā tur ir zelts. Katrs stienis pārklāts ar šokolādi. Kuģis pieder ordenim, tas ir septiņpadsmit miljonus livru vērts. Pieprasiet to, šeit ir dokumenti.

—   Kurā ostā tam jāienāk?

—   Baijonā.

—   Ja laika apstākļi netraucēs, tas ieradīsies pēc trim nedēļām. Vai tas ir viss?

Franciskānis piekrītoši pamāja, jo vairs nespēja parunāt; viņa rīklē ieplūda asinis, tās sāka plūst pa muti, degunu un pat acīm. Nelaimīgais tikai paguva paspiest Aramisa roku un tad, raustīdamies krampjos, izkrita no gultas uz grīdas.

Aramiss pielika roku pie viņa krūtīm: sirds nepukstēja.

Pieliecies Aramiss pamanīja, ka no papīra, ko viņš bija iedevis fran- ciskānim, vēl palicis viens gabaliņš.

Viņš to paņēma un sadedzināja, tad pasauca priesteri un ārstu.

—   Jūsu grēku nožēlnieks stājies Dieva priekšā, — Aramiss pavēstīja garīdzniekam. — Tagad viņam vajadzīgas tikai lūgšanas un apbedīšana. Ejiet un parūpējieties par pieticīgām bērēm, kādas pienākas nabaga mūkam… Ejiet!

Jezuīts aizgāja. Tad Aramiss klusu pateica ārstam, kura seja bija bāla un satraukta:

—    Grizāra kungs, izlejiet no glāzes visu, kas tajā palicis un izskalojiet. Tur palicis pārāk daudz no tā, ko Galvenā Padome pavēlēja jums pievienot zālēm.

Apstulbušais, pārbiedētais un nomāktais Grizārs gandrīz nokrita.

Aramiss līdzjūtīgi paraustīja plecus, paņēma glāzi un izlēja tās saturu kamīna pelnos.

Tad viņš aizgāja, paņemdams līdz nelaiķa papīrus.

XXXV

Uzdevums

Nākamajā vai, pareizāk sakot, tajā pašā dienā, jo tikko aprakstītie notikumi beidzās ap trijiem no rīta, pirms brokastīm, kad karalis kopā ar abām karalienēm devās uz mesu, bet princis ševaljē de Lorēna un vēl dažu savas svītas virsnieku pavadībā aizjāja uz upi, lai izpeldētos, un pilī palika tikai princese, kas atteicās iet laukā, izlikdamās slima, — Montalē, neviena nemanīta, izzagās no galma dāmu istabām, vezdama sev līdzi Lavaljēru. Uzmanīgi skatīdamās apkārt, abas meitenes lavījās cauri dārziem uz parku.

Debesis klāja mākoņi, karstais vējš locīja līdz zemei ziedus un krūmu zarus, ceļa putekļu mākoņi nosēdās uz kokiem.

Montalē, kas visu laiku izturējās kā veikls izlūks, paspēra vēl dažus soļus un, atkārtoti pārliecinājusies, ka neviens viņas nenoklausās un nenovēro, teica:

—    Paldies Dievam, ka mēs esam vienas. Kopš vakardienas visi te spiego un vairās no mums, it kā mēs būtu mēra apsēstas.

Lavaljēra nodūra galvu un nopūtās.

—   Tas nekur neder, — Montalē turpināja. — Sākot ar Malikornu un beidzot ar de Sentenjana kungu, visi grib izdibināt mūsu noslēpumu. Luīze, sarunāsim ko teikt, lai es zinātu kā rīkoties.

Lavaljēras acis pavērās draudzenē tik skaidras un tīri zilas kā pavasara debesu zilgme.

—    Savukārt es, — viņa atteica, — pajautāšu tev, kāpēc mūs ieaicināja pie princeses? Kāpēc mēs nakšņojām pie viņas, nevis savās istabās? Kāpēc tu atgriezies tik vēlu un kāpēc mūs šorīt tik stingri novēro?

—    Mana dārgā Luīze, uz manu jautājumu tu atbildi ar jautājumu, drīzāk gan desmit jautājumiem uzreiz, bet tā nepavisam nav atbilde. Pēc tam es tev visu izstāstīšu, un tā kā viss, ko tu jautā, ir mazsvarīgs, tad tu vari pagaidīt. Es turpretim prasu to, no kā atkarīgs viss pārējais: ir vai nav noslēpums?

—   Es nezinu. — Luīze atteica, — zinu tikai, ka es noteikti nebiju piesardzīga: pēc maniem muļķīgajiem vārdiem vakar un vēl muļķīgākā ģīboņa visi par mums vien runā.

—  Labāk teiksim — par tevi, mīļā, — Montalē smiedamās pārlaboja, — par tevi un Tonē-Šarantu; jūs abas vakar atzināties mākoņiem, bet pa ceļam jūsu atzīšanās tika pārtvertas.

Lavaljēra nodūra galvu.

—  Tu mani skumdini.

—   Es?

—  Jā, man šie jociņi nemaz nepatīk.

—    Paklau, Luīze, es nejokoju, gluži otrādi, runāju pilnīgi nopietni. Es tevi aizvedu no pils, nokavēju pusdienlaika dievkalpojumu un tāpat kā princese, izdomāju migrēnu; galu galā es izrādīju desmitreiz vairāk diplomāta spēju nekā Kolbēra kungs mantojis no Mazarīni kunga un pielieto pret Fukē kungu, un tas viss nebija tāpēc, lai, palikusi ar tevi divatā, konstatētu, ka tu neesi pret mani atklāta. Vari man ticēt: es tevi neiz- jautāju aiz vienkāršas ziņkārības, bet tāpēc, ka stāvoklis patiešām ir kritisks. Visiem zināms, ko tu vakar teici, un visi par to tenko. Katrs izdomā, ko grib, šonakt tev bija tas gods nodarbināt visus prātus galmā, un arī šodien interese par tevi nav zudusi. Tev tiek piedēvēts tik daudz maigu un asprātīgu frāžu, ka de Skiderī jaunkundze un viņas brālis* pār- plīstu no skaudības, ja tās uzzinātu.

—   Ak, mīļā Montalē, — nabaga meitene izdvesa, — tu taču zini labāk par visiem, ko es teicu, jo es runāju tavā klātbūtnē.

—  Ak Dievs, protams, ka es zinu, bet runa jau nav par to. Es neesmu aizmirsusi nevienu vārdu, ko tu teici; bet vai tu runāji to, ko domāji?

Madlēna de Skiderī (1607 — 1701) — franču rakstniece, galantu, pseidovēsturisku romānu autore, kuros varoņiem parasti tika piedēvētas laikabiedru īpašības. Vislielāko popularitāti guva viņas romāni „Klēlija" un „Artamēns jeb diženais Kīrs".

Luīze samulsa.

—    Atkal iztaujāšana! — viņa iesaucās. — Es nezin ko atdotu, lai aizmirstu, ko sarunāju… Kāpēc visi cenšas man to atgādināt? O, tas ir briesmīgi!

—   Kas tad tur briesmīgs?

—   Briesmīgi, ka draudzene, kurai būtu mani jāsaudzē un kura varētu dot padomu, palīdzēt glābties, dzen mani postā, pazudina.

—   Oho! — Montalē sašuta. — Tas nu ir par daudz. Neviens netaisās tevi nogalināt un neviens negrib arī nolaupīt tavu noslēpumu, tevi tikai lūdz atklāt to labprātīgi, jo tas skar ne tikai tevi, bet arī mūs visus; Tonē-Šaranta tev teiktu to pašu, ja viņa būtu šeit. Vakar vakarā viņa gribēja parunāties ar mani mūsu istabā, un es jau gāju turp pēc visām sarunām ar Manikanu un Malikornu (tiesa, es atgriezos pavēlu), bet pēkšņi uzzināju, ka princese iespundējusi galma dāmas, un mēs nakšņojam viņas apartamentos. Princese mūs ieslodzīja, lai mēs iepriekš nenorunātu ko teikt; tāpēc šorīt viņa ieslēdzās ar Tonē-Šarantu. Dārgā, pasaki man, vai mēs ar Atenaisu varam paļauties uz tevi, un tad tu varēsi paļauties uz mums.

—   Es īsti nesaprotu tavu jautājumu, — ārkārtīgi uztrauktā Luīze teica.

—    Hm, man gan liekas, ka tu ļoti labi saproti. Bet lai notiek, es pateikšu vēl skaidrāk, lai tev nepaliktu nekāda iespēja izlocīties. Tad klausies: vai tu mīli de Braželona kungu? Pietiekami skaidri teikts, vai ne?

Luīze sarāvās, izdzirdējusi šos vārdus, kas tika raidīti kā pirmais artilērijas šāviņš uz aplenktu pilsētu.

—    Vai es mīlu Raulu? — viņa iesaucās. — Savu bērnības draugu un brāli!

—   Nē, nē, nē! Tu jau atkal izlocies, pareizāk sakot, mēģini izlocīties. Es tev nejautāju, vai tu mīli savu bērnības draugu un brāli Raulu; es prasu, vai tu mīli vikontu de Braželonu, savu līgavaini?

—    Ak, kungs, — Luīze žēli novaidējās, — cik barga nopratināšana!

—    Neatrunājies; es neesmu bargāka kā citkārt. Es tev uzdevu jautājumu, lūdzu, atbildi.

—  Tu nudien nerunā ar mani kā draudzene, — Luīze neskanīgi sacīja, — bet es tomēr tev atbildēšu.

—   Nu, tad atbildi.

—  Labi. Manā sirdī ir daudz smieklīgu un dīvainu aizspriedumu par to, kā sievietei jāglabā noslēpumi, un šajā ziņā neviens un nekad nav varējis ieskatīties manā sirdī.

—  To es ļoti labi zinu. Ja es tajā varētu ieskatīties, tad nepratinātu tevi, bet teiktu skaidri un gaiši: „Mīļā Luīze, tev laimējies, ka tu pazīsti de Braželona kungu, kurš ir vislaipnākais jauneklis un lieliska partija meitenei bez pūra. De Lafēra kungs atstās savam dēlam ap piecpadsmit tūkstošiem gadā. Tas nozīmē, ka tev kā viņa sievai būs piecpadsmit tūkstošu liels gada ienākums — brīnišķīgi! Tāpēc nenogriezies ne pa labi, ne pa kreisi, bet ej taisnā ceļā pie de Braželona kunga, tas ir, pie altāra, kur viņš tevi aizvedīs. Pēc tam, atkarībā no viņa rakstura, tu būsi vai nu brīva vai verdzene, citiem vārdiem — drīkstēsi darīt visas tās neprātības, ko dara vai nu aiz pārāk lielas brīvības vai apspiestības." Lūk, to, dārgā Luīze, es tev teiktu, ja varētu ieskatīties tavas sirds dziļumos.

—  Es tev pateiktos, — Luīze izdvesa, — kaut arī tavs padoms man nešķiet sevišķi labs.

—   Pag, pag… Es tev dotu šo padomu un tūlīt piebilstu: „Luīze, ir bīstami veselām dienām sēdēt ar nolaistu galvu, nokārtām rokām un nez kur klīstošiem skatieniem; bīstami klejot pa tumšām alejām un nelikties ne zinis par izklaidēšanos, kas sajūsmina visas jaunavas; bīstami ar kurpes purngalu vilkt smiltīs burtus, kā tu to dari un, kaut gan tu tos izdzēs, uz celiņa tomēr var saskatīt pēdas, un tās vairāk atgādina L nekā B; un beidzot, bīstami nodoties vientulības un migrēnas radītiem sapņiem; no tiem nabaga meitenēm tikai iekrīt vaigi un izkalst smadzenes, un bieži vien mīlīgākā būtne pasaulē kļūst garlaicīga un drūma, bet pat visgudrākā meitene pārvēršas par muļķīti."

—  Paldies, dārgā Ora, — Lavaljēra lēnprātīgi atbildēja. — Tu runā, kā tev liek tavs raksturs, un es esmu tev pateicīga par atklātību.

—  Es to saku sapņotājām, kas būvē gaisa pilis, ja uzskati par vajadzīgu, pieņem manu pamācību. Zini, man ienāca prātā pasaka par kādu sapņainu un melanholisku meiteni. Pirms dažām dienām Danžo kungs man izskaidroja, ka vārds «melanholija" sastāv no diviem grieķu vārdiem, un viens no tiem nozīmē „melns", bet otrs — „žults"*. Es pēkšņi atcerējos to jauno meiteni, kura nomira no „melnās žults" tikai savu iedomu dēļ, ka princis, karalis vai imperators… vienalga, kas… viņu dievina. Patiesībā princis, karalis vai imperators… sauc, kā gribi… mīlēja pavisam citu. Dīvaini: viņa neko nemanīja, bet visi citi skaidri zināja, ka viņa bija tikai aizsegs šai mīlestībai. Lavaljēra, tu taču smejies par šo neprāti tāpat kā es, vai ne?

—  Jā, es smejos, — bāla kā nāve Luīze izdvesa, — protams, smejos.

—   Un pareizi dari, jo tas ir ļoti jocīgi. Man iepatikās šis stāsts vai pasaka, kā to lai nosauc; tāpēc es to iegaumēju un pastāstīju arī tev. Dārgā Luīze, iedomājies tikai, cik postoši, piemēram, uz tevi iedarbotos melanholija vai melnā žults. Es nolēmu tev izstāstīt šo pasaku. Lai ar kādu no mums nenotiktu kaut kas tamlīdzīgs, stingri jāiegaumē kāda patiesība: šodien tevi izmanto, rīt tevi gaida izsmiekls, bet parīt — nāve.

Lavaljēra nodrebēja un nobālēja vēl vairāk.

—    Kad karalis mums pievērš uzmanību, — Montalē turpināja, — mēs to skaidri noprotam un, ja viņš vēlas, tad arī prot sasniegt savu mērķi. Tāpēc, Luīze, meitenēm, kam draud tādas briesmas, jābūt atklātām vienai pret otru, lai tā sirds, kuru melanholija vēl nav skārusi, varētu uzmanīt sirdi, kurā tā varētu iespiesties.

—   Klusāk! — Lavaljēra iesaucās. — Kāds nāk šurp.

—   Patiešām, — Montalē piekrita, — bet kas tas varētu būt? Visi ir baznīcā kopā ar karali vai arī pie prinča viņa peldē.

Tūlīt pat meitenes zaļās lapotnes ielokā alejas galā pamanīja staltu jaunekli apmetnī ar zobenu un garos zābakos ar piešiem. Vēl no tālienes viņš laipni uzsmaidīja viņām.

—   Rauls! — Montalē iesaucās.

—   De Braželona kungs! — izdvesa Luīze.

—    Pats piemērotākais soģis, kam jāizšķir mūsu strīds, — Montalē ķircināja.

Sengrieķu mediķi uzskatīja, ka melanholija rodas no organisma saindēšanās ar melno žulti. No šejienes nācis slimības nosaukums.

—  Ak, Montalē, apžēlojies! — Lavaljēra iekliedzās.— Tu jau biji cietsirdīga, neesi nežēlīga.

Patiesā dedzībā izteiktie vārdi padzina ironiju, ja arī ne no Montalē sirds, tad no sejas gan.

— Jūs esat skaists kā Amadiss*, de Braželona kungs, — viņa uzsauca Raulam, un arī ierodaties pilnā apbruņojumā tāpat kā viņš!

—   Esiet sveicinātas, jaunkundzes, — Braželons paklanījās.

— Kāpēc jums kājās šie zābaki? — Montalē noprasīja, bet Lavaljēra klusēja, kaut gan skatījās uz Raulu tikpat izbrīnījusies kā draudzene.

—   Kāpēc? — Rauls pārvaicāja.

—  Jā, — Lavaljēra uzdrošinājās pārtraukt klusēšanu.

—  Tāpēc, ka es aizbraucu, — Braželons atbildēja, skatīdamies uz Luīzi.

Luīze sagrīļojās, juzdama māņticīgas bailes.

—   Raul, jūs aizbraucat! — viņa iesaucās. — Kurp?

—   Uz Angliju, dārgā Luīze, — jauneklis atteica ar sev raksturīgo galantumu.

—  Ko jūs darīsiet Anglijā?

—   Mani turp sūta karalis.

—  Karalis? — Luīze un Ora iesaucās vienā balsī un neviļus saskatījās, atcerēdamās tikko pārtraukto sarunu.

Rauls ievēroja šos skatienus, bet nesaprata, ko tie pauž.

Nav nekā dīvaina, ka viņš tos izskaidroja ar meiteņu intreresi par viņu.

—  Viņa majestāte atcerējās, ka grāfs de Lafērs bauda karaļa Kārļa II labvēlību. Šorīt, dodamies uz baznīcu, karalis mani pamanīja un pamāja, lai pienāku pie viņa. Kad es piegāju, viņš sacīja: „de Braželona kungs, dodieties pie Fukē kunga. Pie viņa atrodas vēstules Anglijas karalim; jūs tās aizvedīsiet." Es paklanījos. „Jā," viņš piemetināja, „pirms aizceļošanas apmeklējiet princesi, viņa dos jums uzdevumu savam brālim."

Amadiss — galvenais varonis vienā no pirmajiem viduslaiku bruņinieku romāniem „Gallu Amadiss", kas vēstī par Amadisa, saukta par Lauvas bruņienieku, un karalienes Oriānas mīlestību.

—   Ak Dievs! — dziļi satrauktā Luīze domīgi nočukstēja.

—   Tik drīz? Jums pavēlēja aizbraukt tik drīz? — dīvainā rīkojuma pārsteigta, Montalē brīnījās.

—    Ja tu patiesi cieni cilvēku, tad padevība prasa paklausīt nekavējoties, — Rauls sacīja. — Desmit minūtes pēc pavēles saņemšanas es biju sagatavojies ceļam. Princese ir brīdināta un raksta vēstuli, kuru piekrita man uzticēt. Pa to laiku no de Tonē-Šarantas jaunkundzes uzzināju, ka jūs esat parkā, un atnācu šurp, kur man izdevās jūs abas sastapt.

—   Un abas sastopat neveselas, — Montalē ieteicās, nākdama palīgā Luīzei, kuras seja bija acīmredzami pārvērtusies.

—    Neveselas? — Rauls atkārtoja, maigi un līdzjūtīgi paspiezdams Luīzes de Lavaljēras roku. — Patiešām, jūsu roka ir auksta kā ledus.

—   Tie ir sīkumi.

—   Aukstums nesniedzas līdz sirdij, vai ne, Luīze? — jauneklis maigi pasmaidīja.

Luīze strauji pacēla galvu, it kā sajustu kādas aizdomas uzdotajā jautājumā/ Viņai kļuva neērti.

—   O, jūs taču zināt, — viņa ar pūlēm izteica, — mana sirds nekad nebūs auksta pret tādu draugu kā jūs, de Braželona kungs.

—    Pateicos, Luīze. Es pazīstu jūsu sirdi un dvēseli, un ne jau pēc rokas siltuma spriežu par jūsu jūtām. Luīze, jūs zināt, kā es jūs mīlu, un arī to, ka esmu gatavs ziedot jums dzīvību; tāpēc jūs man piedosiet, vai ne, ja es runāšu mazliet bērnišķīgi?

—   Runājiet, Raul, — Luīze trīcēdama teica, — es klausos.

—    Es nevaru atstāt jūs, jo manā sirdī ir ciešanas, es pats saprotu, ka tās ir muļķīgas, bet tās tomēr plosa manu sirdi.

—   Tātad jūs braucat prom uz ilgu laiku? — Lavaljēra nospiesti vaicāja. Montalē novērsās.

—   Nē, es nebūšu prom ilgi un droši vien atgriezīšos pēc pāris nedēļām.

Lavaljēra piespieda roku pie sirds, kas strauji iepukstējās.

—   Dīvaini, — Rauls turpināja, skumji skatīdamies uz meiteni, — es bieži esmu jūs atstājis un devies bīstamā ceļā, bet vienmēr esmu aizbraucis ar jautru prātu un mierīgs, nākotnes cerību spārnots, kaut arī man draudēja spāniešu lodes vai valoņu smagās alebardas. Šodien man nedraud nekādas briesmas, mani gaida jauks un mierīgs ceļojums, kuram var sekot apbalvojums: varbūt es iegūšu jūs, jo vai gan karalis man varētu pasniegt vēl dārgāku dāvanu, pēc tam kad sodījis? Un tomēr, Luīze, es pats nezinu kāpēc, bet šī laime un cerības izgaist manu acu priekšā kā dūmi, izzūd kā nesasniedzams sapnis, bet manu sirdi pārņēmis truls stingums un tās dziļumos mājo skumjas, kaut kāda nospiestība un nomāktība. Es zinu, kāpēc tā, Luīze: tas ir tāpēc, ka vēl nekad neesmu mīlējis jūs tā kā patlaban. Ak, mans Dievs, ak Dievs!

Pēdējais kliedziens šķita kā salauztas sirds sauciens. Asarām plūstot, Luīze ieslīga Montalē rokās.

Kaut gan Montalē nebūt nebija pārlieku mīkstsirdīga, tomēr arī viņas acis kļuva mitras un sirds sažņaudzās.

Rauls redzēja savas līgavas asaras. Dziļāk viņa skatiens neiespiedās, un viņš pat nemēģināja izprast, kas slēpjas aiz šīm asarām. Viņš noslīga uz ceļgala un maigi noskūpstīja Luīzes roku.

Šis skūpsts atklāja visu viņa sirdi.

—    Piecelieties! — Montalē, kas pati bija gatava sākt raudāt, viņu skubināja. — Pie mums nāk Atenaisa.

Rauls noslaucīja ceļgalu ar piedurkni, vēlreiz uzsmaidīja Luīzei, kas vairs neskatījās uz viņu, tad sirsnīgi paspieda Montalē roku un pagriezās, lai apsveicinātos ar de Tonē-Šarantas jaunkundzi, par kuras tuvošanos jau vēstīja zīda kleitas čaukstēšana.

—   Vai princese jau uzrakstīja vēstuli? — viņš pajautāja, kad jaunava bija pienākusi tik tuvu, lai varētu sadzirdēt.

—   Jā, vikont, vēstule ir uzrakstīta un aizzīmogota, un viņas augstība gaida jūs.

Izdzirdējis šos vārdus, Rauls paklanījās Atenaisai, vēl uzmeta pēdējo skatienu Luīzei, draudzīgi pamāja Montalē un devās pils virzienā.

Iedams prom, viņš tomēr vēl neskaitāmas reizes atskatījās.

Savukārt visas trīs galma dāmas pavadīja viņu ar skatieniem, kamēr vien Raula stāvs neizzuda skatienam.

—    Nu beidzot mēs esam vienas, — Atenaisa pirmā pārtrauca klusumu, — tagad te ārā varam izrunāties par vakardienas notikumu un nolemt, kā izturēties tālāk. Ja jūs būtu tik laipnas un veltītu man savu uzmanību, - viņa turpināja, skatīdamās apkārt, — tad es īsumā pateiktu, ko uzskatu par mūsu pienākumu. Ja jūs nesapratīsiet mani no pusvārda, es būšu spiesta paziņot jums princeses gribu.

Pēdējos vārdus de Tonē-Šarantas jaunkundze enerģiski uzsvēra, lai draudzenēm nerastos nekādas šaubas par šā paziņojuma oficiālo saturu.

—   Princeses gribu! — Montalē un Luīze iesaucās vienā balsī.

—   Ultimātu! — de Tonē-Šarantas jaunkundze diplomātiski pavēstīja.

—   Ak Dievs! — čukstēja Luīze. — Tātad princese zina…

—   Princese zina vairāk, nekā mēs viņai izstāstījām, — Atenaisa noskaldīja. — Tāpēc mums jāuzmanās.

—   O, jā, — Montalē piekrita. — Es tevī uzmanīgi klausos.

—   Ak Dievs, ak Dievs! — Luīze drebēdama čukstēja. — Kā lai es visas šīs briesmas pārdzīvoju?

—   Nebaidieties, — Atenaisa mierināja. — Mums ir izeja.

Viņa apsēdās starp abām draudzenēm, paņēma viņas aiz rokas un grasījās sākt runāt.

Atenaisa vēl nebija atvērusi muti, kad aiz pils žoga uz bruģa aizskanēja zirga pakavu klaboņa.

XXXVI

Laimīgs kā princis

Pa ceļam uz pili Rauls sastapa de Gišu.

Jau pirms sastapšanās ar Raulu de Gišs bija saticis Manikanu, bet tas savukārt bija redzējies ar Malikornu.

Kā Malikornam izdevās satikties ar Manikanu? Pavisam vienkārši: viņš sagaidīja Manikanu no dievkalpojuma, uz kuru tas bija devies kopā ar de Sentenjana kungu.

Satikšanās abus ļoti iepriecināja, un Manikans izmantoja gadījumu, lai apjautātos, vai drauga kabatā nav aizķērušies daži ekiji.

Nemaz nebrīnīdamies par tādu jautājumu, Malikorns atcirta, ka kabata, no kuras vienmēr tikai smeļ, ir līdzīga akai, kas ziemā gan var dot ūdeni, bet vasarā, pateicoties dārznieku pūlēm, galīgi izžūst; viņa kabata bijusi pietiekami dziļa, lai pārticības laikos no tās varētu smelties itin prāvas summas, bet nelaimīgā kārtā, pārāk bieži to darot, tā pavisam iztukšota.

Uz to Manikans domīgi atteica:

—   Tas tiesa.

—   Tātad to vajadzētu piepildīt, — Malikorns piebilda.

—   Bez Šaubām, bet kā?

—   Nekas nevar būt vienkāršāk, dārgo Manikan.

—   Labi, tad pasakiet.

—   Vieta pie prinča, un kabata būs pilna.

—   Vai jums ir šī vieta?

—   Man ir uz to tiesības.

—   Nu un tad?

—   Tiesības uz vietu, ja nav pašas vietas, ir tas pats kas maks bez naudas.

—   Tā gan, — Manikans vēlreiz piekrita.

—   Tātad jāmēģina iegūt vietu, — Malikorns teica.

—   Mans visudārgais! — Manikans nopūtās. — Mūsu situācijā dabūt vietu pie prinča ir ļoti grūti.

—   Jums tā šķiet?

—   Protams, jo pašlaik mēs princim neko nedrīkstam lūgt.

—   Kāpēc?

—   Tāpēc, ka viņš nav mums labvēlīgs.

—   Muļķības! — Malikorns atcirta.

—    Bet ja nu pievērst lielāku uzmanību princesei? — Manikans ierosināja. — Varbūt tā mums izdodas iztapt princim?

—   Tā gan ir: ja mēs pievērsīsim uzmanību princesei un rīkosimies pietiekami veikli, mēs iekarosim prinča atzinību.

—   Hm!

—    Mēs taču neesam muļķi! Manikana kungs, jums kā labam diplomātam pēc iespējas ātrāk jāsamierina de Giša kungs ar viņa augstību.

—   Bet tagad, Malikorn, pasakiet, ko jums izstāstīja de Sentenjans.

—   Man? Neko. Viņš izjautāja mani, un neko vairāk.

—   Ar mani viņš nebija tik atturīgs.

—   Ko tad viņš jums pastāstīja?

—   Karalis esot neprātīgi iemīlējies de Lavaljēras jaunkundzē.

—   To mēs paši zinām, velns parāvis, — Malikorns ironiski piezīmēja. — te neviens neko citu nerunā. Jūs tomēr klausiet manam padomam: parunājiet ar de Giša kungu un mēģiniet panākt, lai viņš nolīdzina savu vainu pret princi. Sasodīts! Viņam tas jādara viņas augstības dēļ.

—   Lai to izdarītu, vispirms jāsatiek de Gišs.

—    Man tas nemaz neliekas tik grūti. Ja gribat viņu satikt, tad rīkojieties tāpat kā es, kad vēlējos satikt jūs: pagaidiet viņu. Jūs taču zināt, ka de Gišs mīl pastaigāties.

—   Jā, bet kur viņš pastaigājas?

—   Ir nu gan jautājums! Viņš taču ir iemīlējies princesē, vai ne?

—   Tā runā.

—   Tātad viņš klejo ap viņas istabām.

—   Dārgo Malikorn, jūs neesat kļūdījies: re, kur viņš ir!

—   Kā gan es varētu kļūdīties? Vai tad tas ir manā dabā? Jums ļoti vajadzīga nauda?

—   Ak vai! — Manikans žēli nopūtās.

—    Bet man nepieciešama vieta. Ja Malikorns dabūs vietu, Manika- nam būs nauda. Tas ir pavisam vienkārši.

—   Tādā gadījumā varat būt mierīgs. Es darīšu, ko varēšu.

—   Rīkojieties.

De Gišs jau bija tuvu; Malikorns aizgāja savās darīšanās, bet Manikans tuvojās de Gišam.

Grāfs bija skumjš un domīgs.

—   Sakiet, kādu atskaņu jūs meklējat, dārgo grāf? — Manikans apvaicājās.

De Gišs pamanīja draugu un saņēma tā roku.

—   Dārgo Manikan, — viņš sacīja, — es meklēju kaut ko svarīgāku par atskaņu.

—   Ko tad?

—    Vai jūs man palīdzēsiet atrast to, ko es meklēju? — grāfs turpināja. — Jūs esat slinks, tad jau jums jābūt izdomai.

—   Manas izdomas spējas ir jūsu rīcībā, dārgo grāf.

—   Es vēlos nokļūt kādā namā, man tur ir darīšanas.

—   Tad jāieiet šajā namā, — Manikans atteica.

—   Protams. Bet namā dzīvo greizsirdīgs vīrs.

—   Vai tad viņš ir greizsirdīgāks par Cerberu?

—   Greizsirdīgāks varbūt nav, taču tikpat greizsirdīgs.

—   Vai viņam ir trīs rīkles kā sunim, kas apsargā ieeju ellē? Dārgais grāf, neraustiet plecus. Man ir iemesls uzdot jums tādu jautājumu, jo dzejnieki apgalvo, ka, lai pielabinātu Cerberu, viņš jācienā ar pīrādziņu. Es esmu pieradis visu vērtēt prozaiski un skaidru prātu, tāpēc arī saku: trijām rīklēm ar vienu pīrādziņu ir par maz. Ja jūsu greizsirdim ir trīs rīkles, tad ņemiet trīs pīrādziņus, grāf.

—  Jokdaris, — grāfs smaidīdams teica.

—  Tagad, — Manikans turpināja,, — tuvosimies šim namam, lai kāds tas arī būtu, jo tāda taktika noteikti nevar nākt par {aunu jūsu mīlestībai.

—   Ak, Manikan, atrodi ieganstu, labu ieganstu!

—   Ieganstu? Velns parāvis, ir simtiem, tūkstošiem ieganstu. Ja te būtu Malikorns, viņš jau būtu izdomājis piecdesmit tūkstošus labu ieganstu!

—   Kas ir Malikorns? — de Gišs piemiedza acis, pūlēdams atcerēties. — Liekas, es esmu dzirdējis šo vārdu.

—   Es domāju gan, ka esat dzirdējis: jūs esat viņa tēvam parādā trīsdesmit tūkstošus ekiju.

—   Ak jā, lāga puisis no Orleānas…

—    Kuram jūs apsolījāt vietu kādā namā… ne jau tajā, kur dzīvo greizsirdīgais vīrs, bet pie prinča.

—   Labs ir, ja jau tavs draugs Malikorns ir tik atjautīgs, tad lai viņš atrod iespēju atgūt prinča labvēlību un lai izdomā, kā man salīgt mieru ar princi.

—   Labi, es ar viņu par to parunāšu.

—   Kas tur nāk?

—   Vikonts de Braželons.

—   Rauls? Jā, nudien.

De Gišs strauji devās pretī draugam.

—   Tas esat jūs, dārgo Raul? — de Gišs iesaucās.

—  Jā, es gribēju no jums atvadīties, mīļais draugs, — Rauls atbildēja, spiezdams grāfa roku. — Sveicināti, Manikana kungs.

—   Vai tu aizbrauc, vikont?

—   Jā… Karaļa uzdevumā.

—   Kurp?

—   Uz Londonu. Patlaban es esmu ceļā pie princeses, viņa man iedos vēstuli viņa majestātei Kārlim II.

—   Tu viņu sastapsi vienu pašu. Prinča nav mājās.

—   Kur tad viņš ir?

—   Aizjāja peldēties.

—  Tad, draugs, tu kā princim tuva persona nodod viņam manu atvainošanos. Es būtu pagaidījis, lai saņemtu viņa norādījumus, ja vien viņa majestāta ar Fukē kunga starpniecību nebūtu izteicis vēlmi, lai es dodos ceļā nekavējoties.

Manikans ar elkoni piebakstīja de Gišam.

—   Te nu ir iegansts, — viņš noteica.

—   Kāds tad?

—   De Braželona kunga atvainošanās.

—   Vājš iegansts, — de Gišs iebilda.

—   Lielisks, ja princis uz jums nedusmojas; ja dusmojas, tad nekam nederīgs, tāpat kā jebkurš cits.

—   Jums taisnība, Manikan; man vajadzīgs vienalga kāds iegansts, lai tikai tas vispār būtu. Laimīgu ceļu, dārgais Raul.

Draugi apkampa viens otru.

Pēc mirkļa Rauls iegāja princeses istabā.

Princese vēl sēdēja pie galda un rakstīja vēstuli. Viņas priekšā dega rožaina vaska svece, ko Henriete izmantoja vēstuļu aizzīmogošanai. Princese bija iegrimusi domās un aizmirsusi nopūst sveci.

Braželonu jau gaidīja; viņš tika pieteikts, tiklīdz ienāca.

Rauls bija pati elegance; kas viņu reiz bija redzējis, vairs nespēja aizmirst. Princese bija viņu redzējusi ne vienu reizi vien, jo, kā lasītājs atceras, viņš bija viens no pirmajiem francūžiem, kas sagaidīja viņu Havrā un pavadīja līdz Parīzei.

Princese ļoti labi atcerējās Braželonu.

—    Ā! — viņa ieteicās. — Tas esat jūs, vikont. Jūs satiksiet manu brāli, un viņš būs laimīgs, ka var izrādīt jums savu atzinību, atceroties jūsu tēva nopelnus.

—   Princese, grāfs de Lafērs jau tika pienācīgi atalgots ar karaļa labvēlības pierādījumiem par to nelielo pakalpojumu, kuru viņam bija tas gods izdarīt, un es vedīšu viņa majestātei tēva un dēla cieņas, pateicības un padevības apliecinājumus.

—   Vai jūs pazīstat manu brāli, vikont?

—    Nē, jūsu augstība; man būs tā laime redzēt viņa majestāti pirmoreiz.

—    Jums nav vajadzīgas rekomendācijas. Ja nu jūs tomēr apšaubāt sava paša spējas, tad droši varat teikt, ka es par jums galvoju.

—   Jūsu augstība ir pārāk laipna.

—    Nē, de Braželona kungs. Es atceros mūsu kopīgo braucienu un jūsu savaldību atšķirībā no visām tām neprātībām, ko pa labi un pa kreisi darīja abi vislielākie trakuļi — grāfs de Gišs un Bakingemas hercogs. Tomēr nerunāsim par viņim, bet par jums. Vai jūs dodaties uz Angliju, lai iegūtu vietu galmā? Atvainojiet mani par tādu jautājumu. Tā nav dīvaina ziņkāre, kas liek to uzdot, bet vēlēšanās palīdzēt jums.

—   Nē, princese. Es dodos uz Angliju, lai izpildītu uzdevumu, ko karalis man uzticēja; tas ir viss.

—   Un jūs domājat atgriezties Francijā?

—   Tiklīdz izpildīšu uzdevumu, ja viņa majestāte karalis Kārlis II nedos man citādu pavēli.

—   Es esmu pārliecināta, ka viņš noteikti lūgs jūs palikt ilgāk.

—    Es neuzdrošinos runāt pretī viņa majestātei, tāpēc jau iepriekš lūdzu jūs, princese, atgādināt Francijas karalim, ka viens no vispadevīgākajiem viņa kalpiem atrodas tik tālu no viņa.

—   Piesargieties, ka tikai tobrīd, kad viņš aicinās jūs atpakaļ uz Franciju, viņa pavēle neliktos jums pārāk varmācīga.

—   Princese, es jūs nesaprotu.

—   Es zinu, ka Francijas galms ir nepārspējams, bet arī angļu galmā ir glītas sievietes.

Rauls pasmaidīja.

—   Tas nu ir smaids, ka nesola neko labu manām tautietēm, — princese noteica. — De Braželona kungs, jūs viņām it kā sakāt: „Es gan atbraucu pie jums, bet mana sirds palika līča viņā krastā." Jūsu smaids taču to nozīmē?

—  Jūsu augstība spēj ieskatīties citu cilvēku sirds dziļumos; tagad jūs saprotat, kāpēc man būtu grūti pārāk ilgi uzturēties Anglijas galmā.

—   Man nav pat vērts jautāt, vai tik elegants kavalieris bauda pretmīlestību.

—   Princese, es esmu uzaudzis kopā ar to, kuru mīlu, un man liekas, ka viņa jūt pret mani to pašu, ko es pret viņu.

—    Brauciet ātrāk, de Braželona kungs, un ātrāk atgriezieties; pēc jūsu atgriešanās mēs varēsim redzēt divus laimīgus cilvēkus, jo es ceru, ka jūsu laimei ceļā nestāv nekādi šķēršļi.

—   Ak vai, princese, ir viens liels šķērslis.

—   Kāds?

—   Karaļa griba.

—   Karaļa griba? Karalis iebilst pret jūsu laulībām?

—   Katrā ziņā tās atliek. Es lūdzu karaļa piekrišanu ar grāfa de La- fēra starpniecību, bet viņa majestāte kategoriski gan neaizliedza, bet tomēr ieteica pagaidīt.

—   Vai tad sieviete, ko jūs mīlat, nav jūsu cienīga?

—   Viņa ir cienīga saņemt pat karaļa mīlestību, princese.

—   Es gribēju teikt — varbūt viņas izcelšanās ir zemāka nekā jūsu?

—   Viņa ir no labas ģimenes.

—  Jauna un skaista?

—   Septiņpadsmit gadus veca un manās acīs brīnišķīgi skaista.

—   Vai viņa dzīvo provincē vai Parīzē?

—   Viņa ir Fontenblo, jūsu augstība.

—   Galmā?

—   Jā.

—   Vai es viņu pazīstu.

—   Viņai ir tas gods būt jūsu augstības galma dāmai.

—   Kāds ir viņas vārds? — princeses balss skanēja satraukti. — Ja tikai, — viņa savaldījusies sacīja, — jūs neturat to noslēpumā.

—   Nē, princese. Mana mīlestība ir tik šķīsta, ka man tā nav jāslēpj, un vēl jo vairāk no jūsu augstības. Tā ir Luīze de Lavaljēra.

Princese nespēja apspiest izsaucienu, un tajā izskanēja kaut kas vairāk, nekā tikai izbrīns.

—   Ak Lavaljēra! Tā pati, kura vakar…

Viņa apklusa.

—   Jutās slikti, — princese pabeidza teikumu.

—   Jā, jūsu augstība. Es tikai šorīt uzzināju par šo notikumu.

—   Un vai jūs viņu šorīt salikāt?

—  Man bija gods atvadīties no viņas.

—   Un jūs sakāt, — princese ar pūlēm turpināja, — karalis… atlika jūsu kāzas ar šo meiteni?

—  Jā gan, atlika.

—   Vai viņš to kaut kā paskaidroja?

—   Nekā.

—   Vai sen grāfs de Lafērs lūdza karalim atļauju jūsu laulībām?

—   Vairāk nekā pirms mēneša, princese.

—  Savādi.

Viņas acis aizplīvuroja it kā mākonītis.

—  Vairāk nekā mēnesi, — viņa atkārtoja.

—  Jā, jau pagājis vairāk nekā mēnesis.

—  Jums taisnība, — princeses smaids bija samocīts, un Braželons to ievēroja. — Mans brālis nedrīkst jūs pārāk ilgi aizkavēt. Dodieties ātrāk ceļā un savā pirmajā vēstulē uz Angliju es aicināšu jūs atpakaļ karaļa vārdā.

Princese piecēlās, lai atdotu vēstuli. Rauls saprata, ka audience beigusies; viņš paņēma vēstuli, paklanījās princesei un izgāja.

—   Veselu mēnesi! — princese čukstēja. — Vai patiešām es esmu bijusi tik akla? Vai viņš jau veselu mēnesi mīl viņu?

Tā kā princesei nebija ko darīt, viņa sāka rakstīt vēstuli brālim, kuras beigās grasījās pierakstīt piebildi, aicinot Braželonu atpakaļ uz Franciju.

Kā mēs jau zinām, grāfs de Gišs padevās Manikana pierunāšanai un ļāva sevi aizvest uz staļļiem, kur lika apseglot zirgus. Pa iepriekš aprakstīto mazo aleju viņi devās pretī princim, kurš svaigs un možs pēc peldes atgriezās pilī, aizsedzis seju ar sieviešu plīvuru, lai neiedegtu jau pietiekami karstās saules staros.

Princis bija lieliskā garastāvoklī, ko radīja sava skaistuma apbrīnošana. Ūdenī viņš varēja salīdzināt savu balto ādu ar galminieku ķermeņu krāsu: pateicoties viņa augstības rūpēm par savu izskatu, neviens, pat ševaljē de Lorēns, nevarēja ar viņu sacensties.

Turklāt princis diezgan ciešami peldēja un pēc ilgās uzturēšanās vēsajā ūdenī viņa nervi ļāva miesai un garam atrasties laimīgā līdzsvarā.

Tāpēc ieraudzījis de Gišu, kas rikšos jāja pretim uz lieliska balta zirga, princis nespēja atturēt priecīgu izsaucienu.

—    Šķiet, ka mums veicas, — Manikans konstatēja, manīdams viņa augstības labvēlīgo sejas izteiksmi.

—   Ā, sveiks, Giš! Sveiks, nabaga Giš! — princis iesaucās.

—    Es jūs sveicu, monsenjor! — de Gišs atbildēja, Filipa balss toņa uzmundrināts, — Vēlu jūsu augstībai veselību, prieku, laimi un labklājību!

—    Laipni lūdzu, Giš! Jāj pa labi no manis. Tikai pieturi savu zirgu, jo es gribu jāt soļos šajā zaļajā paēnā.

—   Klausos, monsenjor.

Paklausīdams aicinājumam, de Gišs sāka jāt labajā pusē.

—    Nu, dārgais de Giš, — princis sacīja, — pastāsti, ko tu esi uzzinājis no jauna par to donžuānu, kuru es kādreiz pazinu un kurš lenca manu sievu?

De Gišs kļuva sarkans kā vēzis, bet princis smējās locīdamies, it kā būtu pateicis nezin kādu asprātību.

Prinča svīta sekoja viņa paraugam, kaut arī joku nebija dzirdējusi; skaļš smieklu vilnis aizvēlās līdz pat pēdējām pavadītāju rindām.

De Gišs gan nosarka, taču neapjuka; Manikans viņu vēroja.

—   Monsenjor, — de Gišs iesāka, — apžēlojieties par nelaimīigo, ne- atdodiet mani ševaljē de Lorēnam saplosīšanai!

—   Kā tā?

—   Ja viņš padzirdēs, ka jūs par mani smejaties, tad arī sāks mani bez žēlastības izsmiet.

—   Vai tavu mīlestību pret princesi?

—   Apžēlojieties, monsenjor!

—   Un tomēr, Giš, atzīsties, ka tu lakstojies ap princesi.

—   Nemūžam, monsenjor.

—    Nu, atzīsties aiz cieņas pret mani! Atzīsties, es tev atļauju neievērot etiķeti. Esi tikpat atklāts kā tad, ja būtu runa par de Šalē vai de Lavaljēras jaunkundzi.

Princis atkal sāka smieties.

—    Kaut gan es patlaban rotaļājos ar abpusēji griezīgu zobenu. Es ievainošu uzreiz gan tevi, gan savu brāli: Šalē un Lavaljēra — viena ir tava līgava, bet otra — viņa nākamā mīļākā.

—    Monsenjor, — grāfs sacīja, — jūs patiešām šodien esat lieliskā garastāvokļi.

—  Jā, es šodien jūtos labi. Priecājos tevi redzēt.

—   Pateicos, jūsu augstība.

—  Tu dusmojies uz mani?

—   Es, monsenjor?

—  Jā.

—   Par ko gan, ak Dievs?

—   Par to, ka es izjaucu tavas dejas un spāņu romances.

—   O, jūsu augstība!

—  Neliedzies. Toreiz to izgāji ārā no princeses galīgi satracināts, un tas tev nesa nelaimi — baletā tu dejoji pavisam draņķīgi. Nerauc pieri, de Giš, tas tev nepiestāv, tu izskaties pēc lāča. Ja princese vakar uz tevi skatījās, tad es esmu pilnīgi pārliecināts, ka…

—  Par ko, monsenjor? Jūsu augstība mani biedē.

—   Viņa tevi galīgi izbrāķējusi.

Princis atkal sāka smieties.

„Nudien, augsta kārta neko nenozīmē, visi pār vienu kārti metami," Manikans nodomāja.

Princis turpināja.

—  Tu beidzot esi atgriezies, tad ir cerība, ka ševaljē atkal kļūs ciešams.

—   Kāpēc, monsenjor? Kā tad es varu tik brīnumaini ietekmēt de Lorēna kungu?

—   Ļoti vienkārši: viņš ir greizsirdīgs uz tevi.

—   Patiešām?

—   Es saku patiesību.

—   Viņš man parāda lielu godu.

—  Saproti, ja tu esi pie manis, viņš ir laipns pret mani; kad tu aizbrauci, viņš mani tiranizēja. Turklāt, vai zini, kas man ienāca prātā?

—   Nē, monsenjor.

—   Kad tu biji trimdā, jo tevi taču izraidīja, mans nabaga Giš…

—  Kas bija šīs izraidīšanas vaininieks, jūsu augstība? — de Gišs noprasīja, izlikdamies neapmierināts.

—  O, protams, ne jau es, dārgo grāf! — viņa augstība atbildēja. — Goda vārds, es nelūdzu karalim, lai tevi sūta prom!

—   Es zinu, ka tas nebijāt jūs, jūsu augstība, bet…

—  Princese! Es to nenoliedzu. Ko gan tu nogrēkojies viņas acīs?

—  Jūsu augstība, es patiešām…

—   Sievietēm mēdz būt niķi, to es zinu. Mana sieva nav nekāds izņēmums. Tā kā tevi izraidīja pēc viņas vēlēšanās, es uz tevi nedusmojos.

—   Tādā gadījumā es esmu tikai pa pusei nelaimīgs, — de Gišs noteica.

Manikans, kurš jāja aiz de Giša, nepalaida garām nevienu prinča vārdu un bija spiests pieplakt zirga kaklam, lai apslēptu smieklus, ko viņam nekādi neizdevās pārvarēt.

—   Zini, tava izraidīšana man iedvesa kādu plānu.

—  Jā?

—    Kad ševaljē de Lorēns, tevi neredzēdams, kļuva pašpārliecināts un iedomājās, ka palicis vienīgais valdnieks un var nerēķināties ar mani, es ievēroju, ka pretēji tam ļaunajam zeņķim mana sieva ir sevišķi laba un laipna pret mani, kaut gan es neliekos par viņu ne zinis; tāpēc es iedomājos, ka varētu kļūt par tik kuriozu retumu galmā kā paraugvīru; man ienāca prātā, ka es varētu iemīlēt savu sievu.

De Gišs paskatījās uz princi neliekuļotā izbrīnā.

—   Jūsu augstība, jūs droši vien nerunājat nopietni? — viņš drebošā balsī nomurmināja.

—   Dieva vārds, tas ir nopietni. Man ir pils, ko brālis uzdāvināja par godu manām kāzām, bet sievai ir nauda un turklāt diezgan daudz, jo viņa to saņem gan no brāļa, gan vīrabrāļa, no Anglijas un Francijas. Mēs varētu pamest galmu. Es dotos uz Viljē-Koterē pili meža vidū, un tur mēs varētu baudīt neviena neapēnotu mīlestību turpat, kur mans vectēvs Indriķis IV bija laimīgs ar skaisto Gabriēlu… Ko tu teiksi par šo plānu, de Giš?

—   Teikšu, ka tas mani satrauc, monsenjor, — de Gišs atbildēja patiesā uztraukumā.

—  Ahā, es redzu, ka tu nevarētu paciest otru izraidījumu…

—   Es, monsenjor?

—  Tad es neņemšu tevi līdzi, kā sākumā biju domājis.

—   Kā neņemsiet līdzi, jūsu augstība?

—  Ja, tad, ja gadījumā man iznāks nesaprašanās ar galmu.

—   O, monsenjor, tik un tā es sekošu jūsu augstībai līdz pat pasaules galam!

—   Lempis! — Manikans noņurdēja, uztriekdamies ar savu zirgu de Gišam un gandriz izgrūzdams viņu no segliem.

Izlikdamies, ka nav spējis noturēt zirgu, viņš pačukstēja grāfam:

—   Domājiet taču, ko runājat!

—   Tātad izlemts, — princis sacīja, — ja jau tu man esi tik uzticīgs, es ņemšu tevi līdzi.

—   Uz kurieni vēlaties, jūsu augstība, vienalga kur, — de Gišs priecājās, — kaut vai tūlīt! Vai jūs esat gatavs?

Grāfs smiedamies atlaida pavadu; zirgs palēkšoja uz priekšu.

—   Mazliet pagaidi, — princis apturēja viņu, — iegriezīsimies pilī.

—   Kāpēc?

—   Pēc manas sievas, sasodīts!

—   Kā tā? — de Gišs noprasīja.

—   Protams, es taču tev teicu, ka plāns paredz laimīgu laulāto pāri; tātad man jāpaņem sieva.

—  Tad, jūsu augstība, — grāfs iebilda, — es esmu izmisumā, bet jūs zaudējat de Gišu.

—   Ko tu saki?

—  Jā. Kāpēc jūs ņemat līdzi princesi?

—   Hm… Es sāku manīt, ka mīlu viņu.

De Gišs mazliet nobāla, bet visiem spēkiem centās izlikties jautrs.

—   Ja jūs mīlat princesi, jūsu augstība, — viņš teica, — tad jums pietiek ar mīlestību un nav vajadzīgi draugi.

—   Nemaz nav slikti! — Manikans čukstēja.

—   Tevi atkal pārņēmušas bailes no princeses, — princis ieteicās.

—   Reiz jau es cietu, jūsu augstība; mani taču izraidīja viņas dēļ.

—   Ak Dievs! Cik tev nelāgs raksturs, de Giš! Tu pārāk ilgi atceries ļaunu, mans draugs.

—   Es gribētu redzēt, ko jūs darītu manā vietā, monsenjor.

—   Acīmredzot tu tāpēc vakar tik slikti dejoji: tu gribēji atriebties princesei, lai arī viņa sāk dejot nepareizi. De Giš, tas ir sīkumaini, es to izstāstīšu princesei!

—  Jūsu augstība var viņai teikt visu, ko vien vēlas. Princese neienīdīs mani stiprāk kā patlaban.

—   Nu, nu, tu pārspīlē, un tikai tāpēc, ka divas nedēļas biji spiests pavadīt laukos viņas vainas dēļ.

— Jūsu augstība, divas nedēļas paliek divas nedēļas, bet, ja mirsti no garlaicības, tad divas nedēļas šķiet mūžība.

—   Tātad tu viņai to nepiedosi?

—   Nekad.

— Pietiks, de Giš, esi labsirdīgāks, un es jūs samierināšu; ja tu apmeklēsi viņu biežāk, tad redzēsi, ka viņa nemaz nav ļauna un ir ļoti gudra.

—   Jūsu augstība…

— Tu redzēsi, ka viņa prot uzņemt kā princese un smieties kā vienkārša pilsētniece; ja viņa vēlas, tad stundas aizrit kā minūtes. De Giš, mans draugs, tev jāmaina savi uzskati par manu sievu.

„Nudien, tas ir vīrs, kam sieva nes nelaimi," Manikans nosprieda, „nelaiķis valdnieks Kandauls* bija tīrais zvērs salīdzinājumā ar viņa augstību."

— Tu mainīsi savas domas par manu sievu, de Giš, es tev galvoju. Man tikai vajadzēs tev parādīt ceļu. Princese nelīdzinās pārējām sievietēm, un ne jau katrs atrod ceļu uz viņas sirdi.

—   Jūsu augstība…

—   Netiepies, de Giš, citādi mēs sastrīdēsimies, — princis brīdināja.

— Ja nu viņš tā grib, — Manikans iečukstēja de Gišam ausī, — sagādā viņam to prieku.

—   Jūsu augstība, — grāfs padevās, — es paklausu.

— Sākumā mēs rīkosimies tā, — princis turpināja, — šovakar pie princeses ir kāršu vakars; tu pusdienosi kopā ar mani, un es tevi aizvedīšu pie viņas.

— Jūsu augstība, — de Gišs protestēja, — atļaujiet man no tā atteikties.

—   Jau atkal! Tas ir dumpis!

Kandauls (735— 708 p.m.ē.) — Līdijas valdnieks. Lepodamies ar savas sievas Nīsijas skaistumu, Kandauls vēlējās, lai viņa favorīts Higess redz to neapsegtu. Aizvainotā Nīsija paziņoja Higesam, ka vai nu viņš tiks tūlīt pat nožņaugts, vai arī viņam jānogalina Kandauls un tad viņš kļūs par valdnieku un viņas vīru. Higess nogalināja Kandaulu.

—   Vakar princese pārāk slikti izturējās pret mani visu klātbūtnē.

—   Ak tā! — princis pasmējās.

—   Tik slikti, ka pat neatbildēja man, kad es viņu uzrunāju. Var jau būt, ka ir labi, ja cilvēks nav patmīlīgs, bet, kā saka, kas par daudz, tas par daudz.

—   Grāf, pēc pusdienām tu pārģērbsies un ienāksi pie manis, es tevi gaidīšu.

—   Ja jūsu augstība pavēl…

—   Es pavēlu.

„Tas neatkāpsies," Manikans nodomāja. „Vīru galvās tādas domas iesēžas pamatīgi. Cik žēl, ka šo vīru nedzirdēja Moljērs, viņš to attēlotu savās vārsmās."

Tā sarunādamies, princis un viņa galms atgriezās pilī.

—   Starp citu, — de Gišs jau uz sliekšņa teica, — man uzticēts uzdevums, kas skar viņa augstību.

—   Tad saki, kāds.

—    De Braželona kungs devās uz Londonu pēc karaļa pavēles un lūdza mani nodot cieņas apliecinājumus jūsu augstībai.

—   Labi, lai vikontam labs ceļavējš. Man viņš patīk. De Giš, ej pārģērbties un atgriezies pie mums. Ja tu neatnāksi…

—   Kas tad būs, jūsu augstība?

—   Tas, ka es pavēlēšu tevi ieslodzīt Bastīlijā.

—   Nudien, — de Gišs smiedamies teica, — viņa augstība princis ir pilnīgs pretstats viņas augstībai princesei. Princese aizsūta mani trimdā aiz nepatikas pret mani, princis iesēdina cietumā aiz pārliekas mīlestības. Pateicos, princi! Pateicos, princese!

—   Gana, gana, — princis noteica. — Tu esi mans draugs un lieliski zini, ka es nevaru bez tevis iztikt. Atgriezies ātrāk.

—    Labi, labi, bet man arī savukārt gribas parādīt ietiepību, jūsu augstība.

—   Ko tu runā!

—   Es atgriezīšos pie jūsu augstības ar vienu noteikumu.

—   Kādu?

—   Man jāizdara pakalpojums kādam mana drauga draugam.

—   Kam?

—   Malikornam.

—   Cik pretīgs vārds!

—  Viņš to nēsā godam, jūsu augstība.

—   Pieņemsim. Un kas tad ir?

—   Man jāsagādā Malikorna kungam vieta pie jūsu augstības.

—   Kāda vieta?

—   Vienalga kāda; nu, piemēram, uzraudzība pār kaut ko.

—   Labi, to var nokārtot. Vakar es atlaidu pils telpu uzraugu.

—   Lai ir pils telpu uzraugs, jūsu augstība. Kas viņam būs jādara?

—  Nekas, tikai jānovēro un pēc tam jāpaziņo.

—   Iekšējā policija?

—  Tieši tā.

—  O, tas tieši der Malikornam, — Manikans piebilda.

—  Vai jūs viņu pazīstat, Manikana kungs? — princis jautāja.

—   Ļoti labi, jūsu augstība. Tas ir mans draugs.

—   Un kādas ir jūsu domas?

—  Es domāju, ka jūsu augstībai nekad nebūs bijis tik labs pils telpu uzraugs.

—   Cik ienes šis amats? — grāfs princim apvaicājās.

—   Nezinu, tikai man vienmēr teica, ka tad, ja šo vietu ieņem piemērots cilvēks, tā ir nesamaksājama.

—   Un ko jūs saucat par piemērotu cilvēku, princi?

—   Pats par sevi saprotams, gudru cilvēku.

— Tādā gadījumā es domāju, ka monsenjors būs apmierināts, jo Malikorns ir gudrs kā velns.

—   O, tad man šī vieta izmaksās dārgi! — princis iesmējās. — Tu esi sagādājis man īstu dāvanu, grāf.

—   Es tā domāju, jūsu augstība.

—   Labi! Tad pasaki savam Melikorna kungam…

—  Malikornam, jūsu augstība.

—  Es nekad nepierādīšu pie šī vārda.

—  Jūs taču izrunājat pareizi Manikana vārdu.

—   Nu ko, ar laiku varbūt iemācīšos pateikt Manikorns. Pieradums man palīdzēs.

—  Sakiet vien, jūsu augstība, varu galvot, ka jūsu pils telpu inspektors neapvainosies. Viņam ir lādzīgs raksturs.

—  Tad, dārgais de Giš, paziņojiet, ka viņš ir iecelts. Nē, pagaidiet…

10 3SK. 6

—   Ko jūsu augstība vēlas?

—   Es vēlos vispirms paskatīties uz viņu. Ja viņš ir tikpat atbaidošs kā viņa uzvārds, tad es ņemu savus vārdus atpakaļ.

—   Jūsu augstība viņu pazīst.

—   Es?

—    Protams. Jūsu augstība redzēja viņu pilī; es to varu pierādīt, jo pats stādīju viņu priekšā jūsu augstībai.

—   Ak jā, atceros… Velns parāvis, viņš ir burvīgs!

—   Es zināju, ka jūsu augstība viņu ievēros.

—    Jā, jā! Saproti, de Giš, ne es, ne mana sieva nevēlas, lai mūsu acu priekšā rēgotos kaut kādi ērmi. Mana sieva par savām galma dāmām ņem tikai glītas meitenes; manā svītā muižniekiem arī jāizskatās labi. Tātad, de Giš, ja man būs bērni, tos būs iedvesmojušas daiļavas, bet, ja tie būs manai sievai, viņi būs veidoti pēc skaistiem paraugiem.

—    Lielisks spriedums, jūsu augstība, — Manikans atbalstīja princi gan ar skatienu, gan balss toni.

De Gišs acīmredzot tik augstu šo spriedumu nevērtēja, jo savas domas pauda tikai ar nenoteiktu rokas mājienu. Manikans devās paziņot Malikornam patīkamo vēsti.

De Gišs acīmredzamā nepatikā aizgāja pārģērbties.

Princis, smaidīdams un dungodams kādu melodiju, skatījās spogulī un gaidīja pusdienas noskaņā, kas apstiprina parunu: „Laimīgs kā princis".

XXXVII

Najādas un driādas stāsts

Pēc pusdienām pilī visi pārģērbās galma tualetēs. Parasti pusdienas bija piecos.

Dosim stundu pusdienām un divas, lai pārģērbtos. Tas nozīmē, ka visi bija gatavi ap astoņiem vakarā.

Tāpēc ap astoņiem sāka pulcēties pie princeses. Kā jau mēs minējām, tovakar bija pieņemšana pie princeses, bet vakarus pie viņas neviens nelaida garām, jo šiem vakariem piemita burvīgums, kādu dievbijīgā un tikumīgā karaliene saviem nespēja dot. Nelaimīgā kārtā tikums ir mazāk pievilcīgs, nekā ļauna mēle.

Pasteigsimies gan piebilst, ka princesi tā nevarētu nosaukt. Viņas raksturs bija pārāk izcils un augstsirdīgs, tieksmes cēlas un domas izsmalcinātas, lai viņu varētu saukt par ļaunu. Taču princesei piemita arī stūrgalvība, kas nereti kļūst liktenīga savam īpašniekam, jo tāds cilvēks salūzt tur, kur cits tikai saliektos; pretēji padevīgajai Marijai Terēzei viņa drosmīgi uztvēra sev mērķētos triecienus,

Viņa prata atsist visus uzbrukumus un, ja trieciens nenāca pilnīgi negaidīts, tad princese uz katru uzbrukumu neprātim, kas iedrošinājās uzsākt ar viņu cīņu, atbildēja ar pretsitienu tāpat kā kustīgais mērķis spēlē ar gredzeniem.

Vai tā bija ļaunprātība vai tikai viltība? Mēs uzskatām, ka tādi raksturi ir bagātīgi apveltīti un spēcīgi, kas, tāpat kā atziņas koks, nes sevī ļauno un labo un dod vienmēr ziedošas un auglīgas atvases, tie, kuri alkst pēc labā, var tur atrast derīgus augļus, bet liekēži un parazīti mirst, nobaudot ļaunuma augļus, un tas nemaz nav slikti.

Tā nu princese bija iedomājusies kļūt par otru karalieni, bet varbūt pat ieņemt pirmās vietu, un tāpēc centās padarīt savu māju pēc iespējas pievilcīgāku, kurā katrs varēja izrunāties, satikties, pilnīgi brīvi iebilst kādu vārdu, gan ar nosacījumu, lai tas būtu asprātīgs un trāpīgs. Un, lūk, tieši tāpēc pie princeses tika runāts mazāk nekā citur.

Princese ienīda tukšas pļāpas un cietsirdīgi tiem atriebās.

Viņa ļāva tiem izteikties.

Henriete ienīda pārspīlētas iedomas un nevarēja piedot šo trūkumu pat karalim.

Princis bija slimīgi uzpūtīgs, un princese bija apņēmusies viņu izārstēt, lai cik grūti tas būtu.

Viņa uzņēma dzejniekus, asprāšus un skaistules kā īsta salona valdniece — pietiekami sapņaina, par spīti savai nebēdnībai, lai iedvesmotu dzejnieku iztēli, pietiekami pievilcīga, lai mirdzētu pirmo skaistuļu vidū, pietiekami asprātīga, lai visievērojamākie cilvēki klausītos viņā ar patiku.

Viegli noprotams, ka tādas pieņemšanas visus pievilka; jaunatne uz tām plūda bariem. Ja karalis ir jauns, tad galmā visi ir jauni.

Tāpēc stūrgalvīgās vecās dāmas, kas atcerējās reģentu laiku vai iepriekšējā karaļa valdīšanu, kurnēja. Uz viņu neapmierinātību atbildēja ar izsmieklu un zobgalībām, veltot šīm cienīgajām personām, kuras bija tik dižmanīgas, ka Frondas laikā pat komandēja karavīrus, lai, kā smējās princese, vismaz tā saglabātu varu pār vīriešiem.

Tieši astoņos viņas augstība kopā ar galma dāmām iegāja lielajā salonā, kur vairāki galminieki viņu jau gaidīja vismaz desmit minūtes. Starp šiem visdedzīgākajiem viesiem princeses skatiens meklēja kādu, kuram, pēc viņas domām, vajadzēja ierasties pašam pirmajam. Viņa to neieraudzīja.

Gandrīz tajā pašā brīdī, kad viņa beidza savus vērojumus, paziņoja par prinča ierašanos.

Princis izskatījās lieliski. Viņš bija uzlicis visas kardināla Mazarīni dārglietas, saprotams, tās, kuras ministrs gribot negribot bija spiests atstāt, visas karalienes mātes dārglietas un pat dažus sievas dārgakmeņus, tādēļ Filips staroja tik žilbinoši kā saule.

Viņam lēni sekoja de Gišs pērļu pelēkā samta kostīmā, kas bija izšūts ar sudrabu un rotāts zilām lentām; viņš tīšām centās izskatīties satriekts.

Turklāt de Giša apģērbu rotāja ārkārtīgi smalkas mežģīnes, kuras laikam gan skaistumā neatpalika no prinča dārglietām.

Viņa cepures spalva bija sarkana.

Šajā tērpā de Gišs piesaistīja visu uzmanību. Interesants bālums, nedaudz gurdens skatiens, baltās rokas krāšņu mežģīņu ietvarā, melanholiska lūpu līnija; vārdu sakot, pietika ar vienu skatienu, lai saprastu, ka nav daudz franču augstmaņu, kas varētu sacensties ar de Giša kungu.

Tā nu princis, kas būtu vēlējies aptumšot pat zvaigzni, ja tā iedomātos ar viņu sacensties, tika atbīdīts otrajā plānā visu klātesošo acīs. Tie gan klusēja, bet bija stingri vērtētāji.

Princese uzmeta de Gišam izklaidīgu skatienu. Tas gan ilga tikai mirkli, bet viņas seja burvīgi pietvīka. Henriete atzina, ka de Gišs ir skaists un elegants un gandrīz vai beidza nožēlot, ka turpat jau izcīnītā uzvara pār karali izslīd no rokām.

Pret viņas pašas gribu visas asinis atplūda no sirds un iestrāvoja vaigos.

Princis viņai tuvojās pārspīlēti sirsnīgi. Viņš nepamanīja princeses pietvīkumu, bet, ja arī ieraudzītu, tad nesaprastu tā patieso iemeslu.

—    Princese, — viņš iesāka, skūpstīdams sievas roku, — te ir nelaimīgs, nežēlastībā kritis trimdinieks, kuru es esmu nolēmis aizstāvēt jūsu priekšā. Lūdzu, ņemiet vērā, ka viņš pieder pie maniem labākajiem draugiem, un es jūs ļoti lūdzu viņu labi uzņemt.

—   Kāds trimdinieks un nežēlastībā kritušais? — princese pārvaicāja, skatīdamas apkārt. Pie grāfa viņas skatiens neapstājās ne uz mirkli ilgāk kā pie pārējiem.

Bija laiks palaist uz priekšu savu aizbildināmo. Princis pagāja sāņus un palaida garām de Gišu, kas tuvojās princesei ar diezgan drūmu izskatu un godbijīgi palocījās.

—   Kā? — princese izlikās ļoti pārsteigta. — Vai tad grāfs de Gišs ir kritis nežēlastībā un izraidīts?

—   Jā, — princis apstiprināja.

—   Viņu taču te vien redz, — princese iebilda.

—   Ak vai, jūs esat netaisna, — princis noteica.

—   Es?

—   Protams, ka jūs. Piedodiet nabadziņam.

—   Piedot? Kas tad man jāpiedod de Giša kungam?

—   De Giš, lūdzu, paskaidro. Par ko tu vēlies saņemt piedošanu? — princis noprasīja.

—   Diemžēl viņas augstība to ļoti labi zina, — de Gišs liekulīgi atbildēja.

—   Nu, sniedziet taču viņam roku, princese, — Filips skubināja.

—   Ja jums tas sagādā prieku, princi.

Princese pastiepa savu daiļo, iesmaržoto roku jauneklim ar grūti aprakstāmu skatienu un plecu kustību. De Gišs piespieda savas lūpas šai rokai.

Jādomā, ka viņš ilgi tās neatrāva, un princese ne pārāk steidzās atbrīvot roku, jo princis piebilda:

—   De Gišs nemaz nav nikns un, protams, jums neiekodīs.

Klātesošie izmantoja šos vārdus, kas nemaz nebija tik smieklīgi, un

sāka skaļi smieties.

Tā patiešām bija reta situācija, un daža laba dvēsele to ievēroja.

Princis vēl joprojām izbaudīja savu vārdu iespaidu, kad paziņoja par karaļa ierašanos.

Mēģināsim aprakstīt, kāds tobrīd izskatījās salons.

Centrā pie ziediem apkrauta kamīna sēdēja princese ar savām galma dāmām, ap kurām laidelējās galma tauriņi.

Pārējās grupiņas bija ieņēmušas logu nišas, it kā tās būtu cietokšņa torņi, bet viņi — garnizons, un no saviem nocietinājumiem mēģināja uztvert, ko runā centrālajā grupā.

Vienā no kamīnam tuvākajām grupām stāvēja Malikorns, ko Manikans un de Gišs pirms dažām stundām bija iecēluši par telpu uzraugu, Malikorns, kura mundieris bija uzšūts jau pirms diviem mēnešiem, un tagad spīdināja visus savus apzeltījumus. Viss šis spīdums, pastiprināts vēl ar dedzīgiem skatieniem, tika izstarots uz Montalē, kura sēdēja pa kreisi no princeses.

Princese sarunājās ar de Šatiljonas un de Krenī jaunkundzi, kuras sēdēja viņai blakus un paretam izmeta kādu vārdu princim, kurš it kā saplaka, tiklīdz atskanēja sauciens:

— Karalis!

De Lavaljēras jaunkundze tāpat kā Montalē sēdēja pa kreisi no princeses un bija priekšpēdējā galma dāmu rindā; pa labi no viņas atradās de Tonē-Šarantas jaunkundze. Tā nu viņa bija novietota kā jaunkareivis starp pieredzējušajiem un kauju kristības izturējušajiem karavīriem.

Tā smeldamās atbalstu no abām draudzenēm, Lavaljēra aizsedza ar vēdekli nedaudz apsarkušās acis — vai nu tāpēc, ka viņu skumdināja Raula aizbraukšana, vai arī tāpēc, ka vēl nebija pārvarēts pēdējo notikumu izraisītais satraukums, kuru dēļ viņas vārds sāka iegūt popularitāti galma aprindās, — un izlikās, ka ļoti uzmanīgi klausās, ko Montalē un Atenaisa katra no savas puses čukst viņai ausīs.

Atskanot karaļa vārdam, zālē notika lielas pārmaiņas.

Princese kā mājasmāte piecēlās, lai uzņemtu karalisko viesi; celdamās viņa, neskatoties uz savām bažām, pameta skatienu pa kreisi, un skatiens, ko pašpārliecinātais de Gišs uztvēra kā sev domātu, apstājās pie Lavaljēras, kura acumirklī uzbudinājumā pietvīka.

Karalis pievienojās centrālajai grupai, un tā tūlīt pievilka sev visus pārējos, pateicoties likumsakarīgajai kustībai no perifērijas uz centru.

Visas galvas noliecās viņa majestātes priekšā, sievietes pieliecās kā trauslas, kupli saziedējušas lilijas valdnieka Akvilona * priekšā.

Tovakar Ludviķis nemaz nebija nepieejams, varētu pat teikt, ka viņš nebija karalisks, vienigi jauns un skaists.

Karaļa jautrais garastāvoklis atdzīvināja arī visus pārējos. Katrs bija pārliecināts, ka varēs pavadīt lielisku vakaru kaut vai tādēļ, ka viņa majestāte gatavojās uzjautrināties pie princeses.

Ja kāds ari varēja sacensties ar karali jautrībā un labā noskaņā, tad tas, protams, bija de Sentenjana kungs, viss rozā: rozā tērps, rozā seja, rozā lentas un, galvenais, rožainas domas; tovakar de Sentenjana kunga galvā rosījās daudz domu.

Apkārt klīstošās domas sevišķi uzplauka, kad viņš pamanīja, ka de Tonē-Šarantas jaunkundze, tāpat kā viņš, tērpta rozā. Mums gan negribētos apgalvot, ka viltīgais galminieks nebūtu jau iepriekš izdibinājis, ka daiļā Atenaisa šodien izvēlēsies rozā kleitu… Viņš pilnībā pārvaldīja mākslu, kā var piespiest šuvēju vai skroderi izpļāpāt kundzes plānus.

Uz Atenaisas jaunkundzi tika mērķēts tikapat daudz nāvējošu skatienu, cik vien viņa kamzolim un zābakiem bija lentu, tas ir — neskaitāmi daudz.

Kad karalis beidza apsveicināties ar princesi un lūdza viņu atkal apsēsties, aplis tūlīt pat noslēdzās.

Ludviķis iztaujāja Filipu par peldi; nepārtraukti šķielēdams uz dāmām, viņš stāstīja, ka dzejnieki apdzejo vārsmās galanto izklaidēšanos — peldi Valvēnā un viens no viņiem, Lorē kungs, laikam kļuvis par kādas upes nimfas uzticamības personu, ka tik patiesi visu apraksta dzejā.

Diezgan daudz dāmu uzskatīja, ka pieklājība prasa šajā vietā nosarkt.

Karalis izmantoja šo brīdi, lai uzmanīgāk paskatītos apkārt; vienīgi Montalē nebija pārlieku samulsusi un nenovērsa acis no karaļa, tāpēc redzēja, ka karalis vai aprij ar acīm de Lavaljēras jaunkundzi.

Galma dāmas, vārdā Montalē, uzdrīkstēšanās lika karalim mazliet mainīt pozīciju, un tas izglāba Luīzi de Lavaljēru no atbildes uguns, kuru varbūt izsauktu šis neatlaidīgais skatiens. Princese pārtvēra karaļa uzmanī-

Akvilons (lat.) — ziemeļu, ziemeļaustrumu vējš.

bu un uzdeva viņam milzums jautājumu, jo neviens visā pasaulē neprata tā iztaujāt kā viņa.

Karalis tomēr vēlējās, lai sarunu kļūtu vispārēja, tāpēc dubultoja savu asprātību un glaimus.

Princese alka pēc komplimentiem un bija nolēmusi tos par katru cenu no karaļa izspiest; viņa pievērsās Ludviķim:

—   Valdniek, jūsu majestāte zina visu, kas notiek viņa karalistē, tāpēc jums jāzin arī dzejoļi, ko nimfa izpaudusi Lorē kungam. Varbūt jūsu majestāte būs tik laipns un un nodeklamēs arī mums?

—    Es neuzdrošinos, — karalis izmeklēti laipni atbildēja. — Man šķiet, ka tieši jūs varētu samulsināt daži sīkumi… Toties de Sentenjans ir labs stāstītājs un vēl labāk atceras dzejoļus, bet to, ko neatceras, piedomā pats. Varu jums apgalvot, ka viņš ir liels dzejnieks.

De Sentenjans bija spiests parādīties' uz skatuves visneizdevīgākajā gaismā. Princesei par nelaimi, viņš domāja tikai par savām darīšanām, un nevis apveltīja Henrieti ar komplimentiem, kurus viņa nepacietīgi gaidīja, bet gan nolēma mazliet palielīties ar savu veiksmi.

Pametis simto reizi skatienu uz daiļo Atenaisu, kura pielietoja praksē savu iepriekšējā vakarā izklāstīto teoriju, tas ir, nepievērsa nekādu uzmanību savam pielūdzējam, grāfs sacīja:

—   Jūsu majestāte droši vien atvainos, ja es slikti iegaumēju vārsmas, ko nimfa nodiktējusi Lorē kungam; ja jau karalis neko neatceras, tad ko gan varēju atcerēties es, nožēlojams mirstīgais?

Princese šo galmninieka atzīšanos sakāvē neuzņēma sevišķi laipni.

—   Ak vai, princese, — de Sentenjans vēl piebilda, — tagad nav vērts interesēties par saldūdens nimfu sarunām. Patiesi, varētu likties, ka dzidrajā stihijā vairs nenotiek nekas interesants. Svarīgākie notikumi risinās uz sauszemes. Ak, par to, kas notiek uz sauszemes, klīst tik daudz nostāstu…

—   Kas tad notiek uz sauszemes? — princese apvaicājās.

—    Tas jāpajautā dridādām, — grāfs atteicam — kā jūsu augstība zina, driādas mājo mežos.

—    Es pat zinu, ka viņas ir ļoti pļāpīgas pēc dabas, de Sentenjana kungs.

—   Jā, princese. Bet ja viņas runā tikai par jaukām lietām, būtu nelāgi pārmest viņām pļāpīgumu.

—   Tātad viņas stāsta jaukas lietas? — princese nevērīgi pāijautāja. — Grāf, jūs nudien iekairināt manu ziņkārību un karaļa vietā es liktu jums tūlīt pat izklāstīt tās jaukās lietas, par kurām pļāpā driādu kundzes, jo acīmredzot tikai jūs saprotat viņu valodu.

—   Es pilnībā esmu viņa majestātes rīcībā, — grāfs dzīvespriecīgi atbildēja.

—   Viņš saprot driādu valodu, — princis noteica. — Šis Sentenjans nu gan ir laimīgs!

—   Saprotu ne sliktāk kā franču valodu, jūsu augstība.

—   Mēs jūs klausāmies, grāf, — princese uzrunāja de Sentenjanu.

Karalis mazliet apjuka; viņa uzticamības persona neapšaubāmi varēja

viņu nostādīt neērtā stāvoklī.

To viņš skaidri redzēja pēc vispārējās uzmanības, ko bija izraisījis Sentenjana ievads un princeses izturēšanās. Pat visatturīgākie cilvēki, šķiet, bija gatavi acumirklī uztvert grāfa teikto.

Zālē sāka klepot, klātesošie sakustējās un sāka šķielēt uz galma dāmu pusi, bet tās, vēlēdamās šos inkvizitoru skatienus izturēt stingri un nepiespiesti, sāka dedzīgi vēdināties un ieņēma duelanta pozu, kas gatavs atraidīt pretinieka uzbrukumu.

Tā laika sabiedrība bija tik ļoti pieradusi pie sacensībām asprātībā un pie kutelīgiem stāstiem, ka brīdī, kad mūsdienu salonu apmeklētāji mestos bailēs bēgt, nojauzdami skandālu, princeses viesi tikai iekārtojās ērtāk, lai nepalaistu garām nevienu vārdu vai žestu de Sentenjana kunga sacerētajā komēdijā, jo zināja, ka neatkarīgi jo stila un intrigas, atrisinājums būs laimīgs un asprātīgs.

Grāfam bija pieklājīga cilvēka un lieliska stāstnieka reputācija. Tādēļ viņš drosmīgi iesāka savu stāstu, valdot dziļam klusumam, kas varētu izbiedēt katru, bet tikai ne viņu.

—    Karalis man atļāva vērsties vispirms pie jums, princese, jo jūs izrādījāt vislielāko interesi par maniem vārdiem; tāpēc man ir gods atklāt jūsu augstībai, ka driādas vislabprātāk mājo ozolu dobumos un tā kā viņas pašas ir ļoti skaistas, tad izvēlas visskaistākos kokus, tas ir, vislielākos un viskuplākos.

Pēc šā ievada, kurā slēpās diezgan skaidrs mājiens uz slaveno ainu pie karaļu ozola, kam bija tik liela nozīme pagājušajā nakti, klausītāju sirdis priekā vai satraukumā iepukstējās tik strauji, ka apslāpētu pat de Sentenjana balsi, ja tā nebūtu no dabas tik skanīga un spēcīga.

—   Droši vien, ka driādas mājo Fontenblo, — princese pilnīgi mierīgi sacīja, — jo vēl nekad savā mūžā es neesmu redzējusi skaistākus ozolus kā kara)a parkā.

To teikdama, princese veltīja de Gišam skatienu, par kuru nebūtu vērts žēloties, jo iepriekšējais, kā jau teicām, bija nedaudz nevērīgs, un tas ļoti sāpināja viņa mīlas pilno sirdi.

—   Es grasījos stāstīt jūsu augstībai tieši par Fontenblo, — de Sentenjans atteica, — jo driāda, par kuru es stāstu, mājo viņa majestātes pils parkā.

Ievads bija beidzies; tagad ne stāstītājs, ne klausītāji vairs nevarēja atkāpties.

—   Paklausīsimies,— princese nolēma, — man šķiet, ka stāsts būs ne tikai apburošs kā sena tautas pasaka, bet arī tikpat aizraujošs kā mūsdienu hronika.

—   Man jāsāk no sākuma, — grāfs teica. — Tātad kādā skaistā būdiņā Fontenblo dzīvo gani.

Vienu no viņiem sauc Tirsis, un viņam pieder lielas bagātības, ko viņš mantojis no vecākiem.

Tirsis ir jauns un skaists, un viņš ir pirmais pārējo ganu vidū. Viņu noteikti var saukt par karali.

Nošalca atzinīgi čuksti, un stāstītājs turpināja:

—   Tirša spēks ir tikpat liels kā viņa gudrība: medībās neviens nevar sacenties ar viņu veiklībā, bet sanāksmēs nav gudrāka par viņu. Vai nu viņš vada zirgu savas saimniecības krāšņajos laukos vai ari viņam padevīgo ganu spēles, tā vien šķiet, ka redzi dievu Marsu, kas vicina savu šķēpu Trāķijas līdzenumos, vai, vēl labāk, gaismas dievu Apollonu, kas raida uz zemi ugunīgas bultas.

Katrs sapratīs, ka tāds alegorisks karaļa portrets nebija slikts ievads stāstam. Klausītāji nepalika pret to vienaldzīgi un skaļi aplaudēja; arī pats karalis neuzņēma to vienaldzīgi, jo viņam gan ļoti patika smalki glaimi, bet viņš nekad neizteica neapmierinātību arī tad, kad tie bija acīmredzami pārspīlēti.

—    Gans Tirsis bija ieguvis ganu karaļa slavu, kundze, ne tikai pateicoties kara spēlēm.

—    Fontenblo ganu karaļa, — karalis piebilda, uzsmaidīdams princesei.

—   O, — viņa iesaucās, — dzejnieks izvēlējās Fontenblo; es teiktu — visas pasaules ganu karalis.

Karalis piemirsa, ka viņš ir tikai bezkaislīgs klausītājs un paklanījās.

—   Ganu karaļa labās īpašības jo sevišķi izpaužas daiļavu klātbūtnē, — de Sentenajs turpināja, liekulīgas sajūsmas čukstu pavadīts. — Viņam ir izsmalcināts prāts un šķīsta sirds; viņš prot izteikt neparasti patīkamus komplimentus un mīlēt, neatklājot citiem savas jūtas, un tāpēc uzvarētās laimīgās sagaida visapskaužamākais liktenis. Visu ietver noslēpumainība un aizkustinoša uzmanība. Kas redzējis un dzirdējis Tirsi, nevar viņu nemīlēt, bet kas mīl Tirsi un bauda pretmīlestību, tas var būt laimīgs.

De Sentenjans ieturēja pauzi; viņš izbaudīja paša izteiktos komplimentus un, kaut gan šis portrets bija smieklīgi pārspīlēts, tas tomēr dažiem patika, it īpaši tiem, kuri bija patiešām pārliecināti par gana Tirša labajām īpašībām. Princese lūdza stāstītāju turpināt.

—   Tirsim, — grāfs turpināja, — bija uzticams draugs vai, pareizāk sakot, uzticams kalps, ko sauca… Aminta.

—    Tagad attēlojiet mums šo Amintu, — princese viltīgi ieteicās, — jūs esat brīnišķīgs mākslinieks, de Sentenjana kungs.

—   Princese…

—    Ak, grāf, lūdzu, neupurējiet nabaga Amintu; es jums to nekad nepiedošu.

—   Princese, Aminta ir pārāk niecīgs salīdzinājumā ar Tirsi, lai starp viņiem varētu likt vienlīdzības zīmi. Daži draugi ir līdzīgi tiem senatnes kalpiem, kuri lūdz apbedīt sevi dzīvu pie sava kunga kājām. Amintas vieta ir pie Tirša kājām, neko vairāk viņš nelūdz un, ja reizēm slavenais varonis…

—  Jūs gribējāt teikt: slavenais gans? — princese pārtrauca, it kā pārmezdama de Sentenjana kungam.

—   Jūsu augstībai taisnība, es kļūdījos, - galminieks atbildēja, — tātad, ja gans Tirsis reizēm pagodina Amintu, saukdams viņu par draugu un atklādams savu sirdi, tad tā ir izcila labvēlība, kas Amintu dara neizsakāmi laimīgu.

—  Tas gan mums parāda Amintas dziļo padevību Tirsim, — princese viņu pārtrauca, — bet mums taču nav Amintas portreta. Grāf, ja vēlaties, varat viņam neglaimot, bet attēlojiet mums viņu; es gribu redzēt Amintas portretu.

De Sentenjans paklausīja un zemu paklanījās viņa majestātes brāļasievas priekšā.

—   Aminta ir nedaudz vecāks par Tirsi; dabas māte nav pārāk skopojusies, viņu apveltot; runā pat, ka viņa dzimšanai uzsmaidījušas mūzas, kā Hēba uzsmaida jaunībai. Viņš necenšas sabiedrībā izcelties, tikai vēlas, lai viņu mīlētu un varbūt, ja viņu labāk iepazītu, izrādītos, ka viņš nav šīs mīlestības necienīgs.

Pēdējā frāze, ko vēl pastiprināja daiļrunīgs skatiens, bija domāta de Tonē-Šarantas jaunkundzei, kura šo uzbrukumu izturēja, pat nenodrebēdama.

Smalkais un pieticīgais mājiens radīja labu iespaidu; Aminta baudīja augļus aplausu veidā, pat Tirša galva labvēlīgi un piekrītoši pamāja.

—   Reiz kādā vakarā, — de Sentenjans turpināja, — Tirsis un Aminta pastaigājās pa mežu, sarunādamies par savām mīlestības ciešanām. Ievērojiet, ka tas jau ir driādas stāsts, jo kā gan citādi varētu uzzināt, par ko sarunājās Tirsis un Aminta, divi visbiklākie un atturīgākie gani pasaulē? Tā nu viņi bija iegājuši dziļā mežā, lai varētu būt vieni paši un neviena netraucēti atklāt viens otram savas sirdssāpes, bet te pēkšņi viņus pārsteidza balsis.

—   Ā, ahā! — atskanēja saucieni. — Tas ir ļoti interesanti.

Princese kā vērīgs ģenerālis, kas izdara savas armijas apskati, ar skatienu pavēlēja Montalē un de Tonē-Šarantai saslieties, jo viņas jau sāka zaudēt spēkus no šiem pārāk caurspīdīgajiem mājieniem.

—   Melodiskās balsis, — de Sentenjans turpināja, — piederēja dažām ganītēm, kas arī vēlējās baudīt meža svaigumu un, zinādamas, ka tā ir vientuļa vieta, bija tur atnākušas, lai apspriestos par aitu kūti.

De Sentenjana pēdējā frāze izsauca smieklu vētru un, karalis tikko manāmi pasmaidīja, pametis skatienu uz Tonē-Šarantu.

—   Driāda apgalvo, — de Sentenjans turpināja, — ka ganītes bijušas trīs un visas jaunas un skaistas.

—   Kā viņas sauca? — princese mierīgi noprasīja.

—    Kā viņas sauca? — de Sentenjans pārvaicāja, it kā sašutis par tādu nekautribu.

— Nu jā. Savus ganus jūs nosaucāt par Tirsi un Amintu, nosauciet kaut kā arī ganes.

—  Ak, princese, es neesmu nekāds sacerētājs, nekāds truvērs*, kā kādreiz teica; es tikai atkārtoju, ko stāstīja driāda.

—  Kā tad jūsu driāda sauca šīs ganes? Jums nu gan ir patvaļīga atmiņa. Vai tad driāda ir sastrīdējusies ar dievieti Mnēmosini**?

— Princese, šīs ganes… bet ņemiet vērā, ka atklāt sieviešu vārdus ir noziegums!

—  Sieviete jums to piedos, grāf, ar noteikumu, ka jūs pateiksiet mums ganīšu vārdus.

—   Viņas sauca Filisa, Amarillis un Galateja.

—  Nu, bedzot! Bija vērts tik ilgi gaidīt, lai jūs nosauktu šos vārdus, jo tie ir burvīgi, — princese noteica. — Un tagad, viņu portretus.

De Sentenjans atkal sakustējās.

— Grāf, lūdzu pēc kārtas! — princese palūdza. — Valdniek, mums nepieciešami ganīšu portreti, vai ne?

Karalis, kas jau bija sagaidījis tādu neatlaidību un jutās mazliet nemierīgs, nevēlējās ķircināt tik bīstamu pratinātāju. Turklāt viņš cerēja, ka de Sentenjans, attēlodams ganītes, pratīs atrast kādu smalku iezīmi, kas labvēlīgi iespaidos to klausītāju, kuru karalis vēlējās savaldzināt. Ar tādu cerību un bažām Ludviķis atļāva de Sentenjanam ieskicēt Filisas, Ama- riļļa un Galatejas portretus.

—   Labi, es piekrītu, — de Sentenjans apņēmīgi noteica.

Viņš sāka.

Truvēri — dzejnieki Francijas ziemeļu provincēs (XI — XIV gs.), kuru galvenais žanrs bija bruņinieku romāns (viņi apdziedāja Kārļa Lielā un viņa divpadsmit bruņinieku varoņdarbus, karali Artūru un Apaļā galda bruņiniekus utt.).

Mnēmosine — grieķu mitoloģijā Urāna un Gejas meita, atmiņas dieviete un deviņu mūzu māte.

XXXVIII

Najādas un driādas stāsta beigas

—   Filisa, — de Sentenjans iesāka, pamezdams izaicinošu skatienu uz Montalē pusi kā paukošanas skolotājs, kurš aicina cienīgu pretinieku ieņemt aizsardzības pozīcijas, — Filisa nav ne brunete, ne blondīne, ne pārāk liela un arī ne maza auguma, ne vēsa, ne sajūsmīga, kaut gan viņa ir gane, Filisa ir gudra kā princese un koķeta kā dēmons.

Viņai ir vērīgas acis un sirds vēlas iegūt visu, ko pamana skatiens. Viņa līdzinās putniņam, kas visu laiku čivina un brīžiem nolaižas pļaviņā, tad atkal dzenā taureni, tad nometas koka galotnē un no turienes it kā izaicina visus putnu ķērājus, lai tie vai nu rāpjas kokā, lai sagūstītu viņu ar rokām, vai nomestu zemē savos tīklos.

Tas bija tik precīzs portets, ka visu acis pievērsās Montalē, kura ļoti uzmanīgi klausījās de Sentenjana kungu, it kā viņš runātu par kādu citu.

—   Vai tas ir viss, de Sentenjana kungs? — princese nopietni noprasīja.

—  Tā ir tikai skice, augstība. Par Filisu vēl varētu daudz ko pastāstīt. Es baidos, ka jūsu pacietība var izsīkt, un tāpēc pāreju pie viņas draudzenes.

—  Labi, — princese piekrita, — pārejiet pie Amariļļa, de Sentenjana kungs, mēs jūs klausāmies.

—   Amarillis ir visvecākā no trim un tomēr, — de Sentenjans pasteidzās piebilst, — šai būtnei vēl nav divdesmit gadu.

De Tonē-Šarantas uzacis, kas de Sentenjana apraksta sākumā bija saraukušās, tagad izlīdzinājās, un viņa pasmaidīja.

—   Viņa ir stalta auguma, krāšņiem matiem, kas sasukāti pēc grieķu statuju parauga, viņai ir cēla gaita un lepnas kustības, tādēļ viņa vairāk līdzinās dievietei nekā parastai mirstīgajai un visvairāk viņa ir līdzīga medniecei Diānai [7] , atšķirība ir vienīgi tā, ka cietsirdīgā gane reiz nolaupīja Amora bultas, kamēr nabaga mazulis dusēja rožu krūmā, un tagad viņa savas bultas raida nevis uz meža iemītniekiem, bet cietsirdīgi šauj tās uz visiem nabaga ganiem, ko vien var saskatīt šāviena attālumā.

—   O, ļaunā gane! — princese ieteicās. — Vai viņa nekad nesaduras ar kādu no bultām, ko tik nežēlīgi bārsta uz visām pusēm?

—   Visi gani uz to cer, — de Sentenjans sacīja.

—   Sevišķi jau gans Aminta, vai ne? — princese apvaicājās.

—    Gans Aminta ir tik bikls, — de Sentenjans turpināja, izskatīdamies ļoti pazemīgs, — ja arī viņš lolo tādu cerību, tad nevienam to neuzticēs un glabās pašos sirds dziļumos.

Piekrītoši čuksti atbalstīja gana raksturojumu.

—    Bet Galateja? — princese nepacietīgi vaicāja. — Es nepacietīgi gaidu, kad jūsu prasmīgā roka pabeigs portretu, ko Vergīlijs atstāja nepabeigtu.

—    Princese, — de Sentenjans atbildēja, — jūsu padevīgais kalps ir niecība salīdzinājumā ar dižo Vergīliju Māronu **, un tomēr, jūsu pavēles uzmundrināts, es centīšos, cik varēšu.

—   Mēs klausāmies, — princese skubināja.

Sentenjans paspēra uz priekšu kāju, izstiepa roku un nodeklamēja:

—   Viņa ir balta kā piens un zeltīta kā vārpa, viņas gaišo matu aromāts strāvo gaisā. Neviļus jājautā sev, vai tikai tā nav skaistā Eiropa***, kas lika Jupiteram iekvēloties mīlā, kad kopā ar draudzenēm rotaļājās ziedošā pļavā.

No viņas zilajām acīm, kas atgādina debesu zilgmi visskaistākajās vasaras dienās, staro maiga gaisma; to rada sapņi, bet mīlestība liek tai starot. Kad viņa sarauc uzacis vai nodur acis, saule kā sērodama aizsedzas ar mākoni.

Kad viņa smaida, atdzīvojas visa daba un uz mirkli pieklusušie putni atsāk savas dziesmas koku zaros.

—    Galateja* — Sentenjans nobeidza, — ir pelnījusi visas pasaules pielūgsmi; ja kādreiz viņas sirds tiks kādam uzdāvināta, šis mirstīgais būs laimīgs, jo viņas šķīstā mīlestība to pārvērtīs dievībā.

Klausīdamās šo aprakstu, princese, tāpat kā pārējie, viegli pamāja ar galvu poētiskākajās vietās; grūti teikt, vai tas pauda atzinību stāstītāja talantam vai apstiprināja portreta līdzību oriģinālam.

Redzēdami, ka princese savu sajūsmu neizpauž'skaļi, neviens klausītājs neuzdrošinājās aplaudēt, pat princis, kurš sirds dziļumos nosprieda, ka Sentenjans pārāk ilgi aizkavējies pie ganīšu portretiem, bet ganus attēlojis nedaudz pavirši.

Sabiedrība bija kā sastingusi.

De Sentenjans Galatejas portretam bija izšķiedis visu savu retoriku un visas krāsas, kādas vien bija viņa paletē, un tagad gaidīja, ka pēc tam, kad tik labvēlīgi tika uzņemti citi apraksti, šis pēdējais izraisīs aplausu vētru. Neko nedzirdējis, viņš bija pārsteigts vēl vairāk nekā karalis un visi klātesošie.

Dažas minūtes valdīja pilnīgs klusums, to pārtrauca princeses jautājums:

—   Valdniek, ko jūsu majestāte domā par šiem trim portretiem?

Karalis pūlējās glābt de Sentenjanu, nekompromitējot sevi:

—   Manuprāt, lieliski padevusies Amarillis, — viņš uzslavēja.

—    Bet es dodu priekšroku Filisai, — princis atsaucās,— tā tik ir nimfa, drīzāk lāga zellis.

Visi iesmējās.

Šoreiz skatieni atklāti pievērsās Montalē, un viņa juta, ka seju pārklāj košs sārtums.

—   Un tātad, — princese turpināja, — ganītes sarunājās?

Sentenjans, kura patmīlība bija aizskarta, vairs nespēja izturēt jaunus

uzbrukumus.

—   Princese, — viņš atteica, — ganītes viena otrai atklāja savas sirds tieksmes.

—   Turpiniet, turpiniet, de Sentenjana kungs, jūs esat neizsīkstošs pastorālās poēzijas avots, — princese, laipni smaidīdama sacīja, un stāstītājs atguva pašpārliecinātību.

—   Viņas runāja, ka mīlestība slēpj arī briesmas, bet, ja nav mīlestības, tad tā ir nāve sirdij.

—   Un ko tad viņas secināja? — princese vaicāja.

—   Viņas secināja, ka vajag mīlēt.

—   Lieliski. Vai bija arī kādi nosacījumi?

—  Jā, izvēles brīvība, — de Sentenjans atteica. — Jāpiebilst, — tā teica driāda, — viena no ganēm, šķiet, Amarillis, pat izteicās pret mīlestību, bet tomēr nenoliedza, ka viņas sirdī ienācis kāda gana tēls.

—  Aminta vai Tirsis?

—  Aminta, jūsu augstība, — de Sentenjans kautri atbildēja. — Tad Galateja, kautrīgā Galateja ar skaidrajām acīm atbildēja, ka ne Aminta, ne Altisbejs, ne Titirs, tāpat kā neviens cits no šis zemes skaistākajiem ganiem nevar līdzināties Tirsim, jo viņš pārspēj visus, tāpat kā ozols diženumā aizēno pārējos kokus, bet lilija krāšņumā pārējās puķes. Vārdu sakot, viņa uzgleznoja tādu Tirša portretu, ka pats Tirsis, kas to dzirdēja, droši vien jutās pagodināts, neskatoties uz visu savu diženumu. Tā Amarillis un Galateja slavēja Tirsi un Amintu. Divu siržu noslēpumi atklājās tumšā naktī meža biezoknī.

Lūk, ko man pastāstīja driāda, jūsu augstība, bet viņa zina visu, kas notiek biezajā zālē un ozolu dobumos; viņa pazīst putnu mīlestību un saprot to dziesmas, tāpat kā vēja valodu koku zaros un zeltainu un smaragdzaļu kukaiņu dūkšanu meža ziedos; viņa man to visu izstāstīja, bet es tikai atkārtoju viņas vārdus.

—  Tagad jūs beidzāt, vai ne, de Sentenjana kungs? — princese vaicāja ar smaidu, kas karalim lika nodrebēt.

—  Jā, es beidzu, — Sentenjans atbildēja, — un jutīšos ļoti laimīgs, zinādams, ka man varbūt būs izdevies jūsu augstību dažas minūtes izklaidēt.

—  Šie mirkļi pagāja nemanot, jo jūs brīnišķīgi izstāstījāt visu, ko bijāt dzirdējis, — princese turpināja. — Bet, dārgais de Sentenjan, diemžēl jūs smēlāties savas ziņas tikai no vienas driādas, vai ne?

—  Jā, jūsu augstība, atzīstos, ka tikai no vienas.

—   Un tātad nepagodinājāt ar savu uzmanību mazo najādu, kura izturējās pavisam nemanāmi, bet zināja daudz vairāk, nekā jūsu driāda, dārgo grāf.

—   Najāda? — vairākas balsis atkārtoja, sākdamas noskārst, ka stāstam būs turpinājums.

—   Jā, najāda. Viņa bija pie tā ozola, par kuru jūs runājāt un kurš saucas par karaļu ozolu, cik man tas zināms. Vai tā ir, de Sentenjana kungs?

Sentenjans un karalis saskatījās.

—   Jā, princese, — de Sentenjans atbildēja.

—    Netālu no ozola starp neaizmirstulītēm un margrietiņām čalo strautiņš.

—   Man liekas, ka princesei taisnība,— piekrita karalis, kurš nemierīgi sekoja katrai savas brāļasievas lūpu kustībai.

—   Galvoju, ka tur noteikti ir strautiņš, — princese atkārtoja, — to skaidri pierāda tas, ka tajā dzīvojošā najāda mani apturēja, kad es gāju garām.

—   Nevat būt! — Sentenjans iesaucās.

—   Jā, — princese turpināja,— apturēja un izstāstīja daudz ko tādu, ko de Sentenjana kungs savā stāstā izlaida.

—   Izstāstiet mums to, lūdzu! — princis palūdza. — Jūs tik brīnišķīgi stāstāt.

Princese palocījās, atbildot uz laulātā drauga komplimentu.

—    Manā stāstā trūks grāfa poētiskuma un spožā talanta aprakstīt detaļas.

—   Toties jūs klausīsies ar tādu pašu interesi, — ieteicās karalis, kurš juta kaut ko draudīgu brāļasievas stāstā.

—   Starp citu, — princese turpināja, — es runāju šīs nabaga mazās najādas vārdā, kura bija visburvīgākā no visām pusdievietēm, kādas man gadījies sastapt. Stāstīdama viņa tik daudz smējās, ka, sekojot medicīnas aksiomai: „Smiekli pielīp", es lūdzu atļauju arī mazliet pasmieties, atceroties viņas vārdus.

Karalis un de Sentenjans ievēroja, ka pie šiem vārdiem daudzi kļuva jautrāki un saskatījās, ar skatienu vaicādami, vai tikai tajos neslēpjas kāda sazvērestība.

Princese bija stingri nolēmusi pabakstīt brūci ar nazi un tāpēc šķietamā naivumā, kas ir visbīstamākais, sacīja:

—   Tātad es gāju gar strautu un redzēju daudzus tikko izplaukušus ziedus; tas nozīmē, ka Filisa, Amarillis, Galateja un visi jūsu ganiņi droši vien bija gājuši pa šo ceļu pirms manis.

Karalis saknieba lūpas. Stāsts kļuva aizvien draudīgāks.

—    Mana mazā najāda, — princese turpināja, — gulēja strauta dibenā un kaut ko dungoja; kad viņa piepeldēja man klāt un aizskāra manu kleitas malu, es negribēju viņu aizvainot, vēl jo vairāk tāpēc, ka dievība, kaut ari otršķirīga, tomēr stāv augstāk nekā laicīga princese. Tādēļ es izturējos laipni pret najādu, un viņa man smiedamās stāstīja: iedomājieties, princese…". Valdniek, saprotat, to saka najāda.

Karalis piekrītoši pamāja, princese turpināja:

—    „Iedomājieties, princese, mana strauta krasti kļuva par lieciniekiem uzjautrinošai izrādei. Divi ziņkārīgi gani, kuri savā ziņkārībā jau kļuva uzbāzīgi, kļuva par upuriem trīs nimfu vai trīs ganīšu jautrai mistifikācijai…" Piedodiet, es īsti neatceros, kā viņa teica: nimfas vai ganītes. Bet tas jau nav svarīgi, vai ne?

Šā ievada laikā karalis manāmi pietvīka, bet de Sentenjans zaudēja pašsavaldību un satraukumā ieplēta acis.

—   „Divi gani," mana najāda smiedamās turpināja, „sekoja trim jaunavām pa pēdām…" Nē, es gribēju sacīt — trīs nimfu, tas ir, piedodiet, trīs ganīšu. Tas nav īsti saprātīgi, jo var traucēt tiem, kam seko. Es to saku visām klātesošajām dāmām un esmu pārliecināta, ka neviena no viņām nerunās man pretī.

Karalis, ko ļoti satrauca tas, kam bija jānāk tālāk, piekrītoši pamāja.

—   „Bet ganītes," najāda turpināja, „redzēja, ka Tirsis un Aminta ielavās mežā; mēness ļāva viņus saskatīt starp kokiem…" Jūs smejaties, — princese aprāva stāstu. — Pagaidiet vien, jūs vēl neesat noklausījušies līdz galam.

Karalis nobāla, de Sentenjans slaucīja sviedrus no pieres.

Dāmu grupiņās varēja saklausīt apspiestus smieklus un sačukstēšanos.

—   „Kā jau es teicu, ganītes, pamanījušas nekautrīgos ganus, apsēdās zem karaļu ozola un, tiklīdz viņu klausītāji bija pienākuši tik tuvu, lai varētu dzirdēt katru vārdu, ganītes visnevainīgākajā veidā izteica kvēlus atzīšanās vārdus, un, tā kā patmīlība raksturīga visiem vīriešiem, par visjūtīgākajiem ganiem, tad viņu vārdi klausītājiem likās saldi kā medus."

Pie šiem vārdiem, ko sabiedrība nespēja noklausīties bez smiekliem, karaļa acīs iezibējās niknums.

Sentenjans nokāra galvu un ar rūgtiem smiekliem centās apslēpt savu īgnumu.

—   Goda vārds, — tas ir burvīgs joks, — noteica karalis, izsliedamies visā augumā, — un jūs, princese, to izstāstījāt ne mazāk burvīgi; bet vai tikai jūs pareizi sapratāt najādas valodu?

—   Grāfs taču apgalvo, ka viņš labi sapratis, ko runāja driādas, — princese strauji atcirta.

—   Bez šaubām, — karalis atbildēja. — Tomēr jūs jau zināt, ka grāfam piemīt kāda vājība: viņš tēmē uz Akadēmiju un ir pētījis daudzas lietas, kuras par laimi nav zināmas jums, un varētu gadīties, ka upes nimfas valoda pieder pie tiem priekšmetiem, kurus jūs neesat studējusi.

—    Saprotiet, valdniek, — princese atteica, — tādās lietās nedrīkst uzticēties vienīgi sev; sievietes ausi nevar saukt par bezgrēcīgu, kā teica svētais Augustīns; tāpēc es gribēju nodrošināties vēl ar citām liecībām un, tā kā mana dievišķā najāda ir poliglote… tā var teikt, de Sentenjana kungs?

—   Jā, jūsu augstība, — sacīja pavisam apjukušais Sentenjans.

—   Mana najāda, būdama poliglote, — princese turpināja, — sākumā runāja ar mani angliski, un es baidījos, kā jau jūs teicāt, ka slikti viņu sapratīšu, un tāpēc liku pasaukt de Montalē, de Tonē-Šarantas un de Lavaljēras jaunkundzes un palūdzu najādai, lai viņa atkārto franciski, to, ko stāstīja man angliski.

—   Un vai viņa piekrita? — karalis vaicāja.

—   O, pasaulē nav laipnākas dievietes!… Jā, valdniek, viņa atkārtoja. Tātad vairs nav nekādu šaubu. Jaunkundzes, — princese pievērsās savas armijas kreisajam spārnam, — najāda taču teica tieši to, ko es stāstīju, vai ne, un es neesmu grēkojusi pret patiesību… Filisa… piedodiet, es kļūdījos, Ora de Montalē jaunkundze, tas taču ir taisnība?

—   Skaidra patiesība, princese! — de Montalē jaunkundze skaļi noteica.

—   Vai tā ir taisnība, de Tonē-Šarantas jaunkundze?

—   Taisnība! — Atenaisa atbildēja tikpat apņēmīgi, kaut gan ne tik skaļi.

—   Un ko teiksiet jūs, Lavaljēra? — princese noprasīja.

Nabaga meitene juta sev pievērstu karaļa degošo skatienu; viņa neuzdrošinājās dot noliedzošu atbildi, ne arī melot,un tikai padevīgi nolieca galvu.

Galva vairs nepacēlās. Luīzi stindzināja mokošāks aukstums nekā nāve.

Trešā liecība pieveica karali. Sentenjans nemaz vairs nepūlējās slēpt savu izmisumu un, īsti nesaprazdams, ko runā, murmināja:

—   Lielisks joks! Brīnišķīgi nospēlēts, ganīšu jaunkundzes!

—   Taisnīgs sods par ziņkārību, — karalis aizsmakušā balsī noteica. — Nu, pasakiet, kurš pēc tāda soda, kādu saņēma Tirsis un Aminta, centīsies izzināt ganīšu siržu noslēpumus? Es nu gan ne… Bet jūs, kungi?

—   Mēs arī ne, — galminieki korī atbildēja.

Princese triumfēja, redzēdama karaļa dusmas; viņa izbaudīja savu uzvaru, domādama, ka viņas stāsts ir visa notikuma atrisinājums.

Princis, kurš bija izsmējies par abiem stāstiem, kaut arī viņš tajos neko nesaprata, pagriezās pret de Gišu un noteica:

—   Kāpēc tu klusē, grāf? Vai tev nav nekā, ko teikt? Vai varbūt tev žēl Tirša un Amintas kunga?

—   Man viņus žēl no visas sirds, — de Gišs atbildēja. — Nudien, mīlestība ir salda himēra un, to zaudējot, cilvēks pazaudē vairāk nekā dzīvību. Ja abiem ganiem šķita, ka viņi tiek mīlēti un viņi bija laimīgi, bet tad pēkšņi laimes vietā sajuta tikai nāvei līdzīgu tukšumu un turklāt vēl, viņu jūtas tika izsmietas, kas ir vēl tūkstoškārt ļaunāk par nāvi… ja tā, tad es teikšu, ka Tirsis un Aminta ir nelaimīgākie no mirstīgajiem.

—  Jums taisnība, de Giša kungs, — karalis sacīja. — Nāve ir pārāk cietsirdīgs sods par manu ziņkārību.

—   Tātad manas najādas stāsts karalim nepatika? — princese naivi apvaicājās.

—    Princese, varat būt mierīga, — Ludviķis saņēma viņas roku, — jūsu najāda man visvairāk patika tāpēc, ka viņa bija patiesa un, jāatzīst, ka šo stāstu apstiprina neapgāžami pierādījumi.

Pie šiem vārdiem Lavaljērai tika veltīts tāds skatiens, kura nozīmi diez vai kāds spētu precīzi izdibināt, vienalga, vai viņš būtu Sokrāts vai Monteņs* .

Nabaga meiteni šis skatiens un vārdi galīgi satrieca. Viņa atslīga pie Montalē pleca un, likās, zaudēja samaņu.

Karalis piecēlās, nepievērsdams nekādu uzmanību šim nelielajam starpgadījumam, kuru neviens arī nepamanīja; neievērodams parasto kārtību (parasti karalis pie princese uzturējās ilgāk), viņš atvadījās no visiem un devās uz saviem apartamentiem.

De Sentenjans viņam sekoja. Tagad viņš jutās tikpat izmisis, cik, ienākdams pie princeses, bija juties priecīgs.

De Tonē-Šarantas jaunkundze, nebūdama tik jūtīga kā Lavaljēra, ne- nobijās un nezaudēja samaņu.

XXXIX

Karaļa psiholoģija

Karalis strauji iegāja savos apartamentos.

Varbūt Ludviķis XIV gāja tik straujā gaitā, lai nesāktu grīļoties. Aiz viņa stiepās it kā slepenu skumju ēna.

Visi ievēroja, cik priecīgā noskaņā karalis ieradās pie princeses, un visi par to priecājās, bet droši vien neviens nesaprata šī prieka īsto cēloni; turpretim satrauktās un pat vētrainās aiziešanas iemeslu saprata katrs, vai vismaz domāja, ka to nav grūti saprast.

Princeses vieglprātība un viņas pārāk brīvie joki, kas nav pieņemami cilvēkam, kurš ātri apvainojas, sevišķi vēl, ja tas ir karalis, pārāk familiāra

Mišels de Monteņs (1533 — 1592) — renesanses laikmeta franču filozofs, kurš izmantoja cilvēka tiesības uz šaubām kā argumentu pret katolicisma dogmām. Ludviķis XIV aizliedza Monteņa „Ese- ju" drukāšanu, baidīdamies no filozofa ateistiskajām idejām.

izturēšanās pret karali kā pret parastu mirstīgo — tādi, pēc viesu domām, bija cēloņi, kas izraisīja Ludviķa XIV negaidīto un straujo aiziešanu.

Princese bija vērīgāka, bet sākumā arī viņa kara|a aiziešanu izskaidroja tieši tāpat. Viņa apmierinājās, jo bija izdevies mazliet pabakstīt patmīlību tam, kurš pārāk ātri bija aizmirsis savus solījumus un bez jebkāda iemesla atstāja novārtā savas dižākās un augstākās uzvaras augļus.

Tādēļ princese uzskatīja, ka karalim jāparāda, kāda ir atšķirība starp mīlestību augstākajās sfērās un sīku kaislību, kas piederētos tikai kādam provinces muižnieķelim.

Nododamies cēlai mīlestībai un jūtot tās karalisko spēku un visvarenību, zināmā mērā pakļaujoties arī tās etiķetei un prasībām, karalis nepazemoja sevi, bet, gluži otrādi, rada tajā mieru, pārliecību, slepenību un vispārēju cieņu.

Nolaizdamies līdz mīlestības intrigai ar vienkāršu galma dāmu, viņš sagaidīs tikai nosodījumu un izsmieklu pat no sava niecīgākā pavalstnieka. Viņš zaudēs savu neaizskaramības un nekļūdīguma oreolu. Nolaizdamies līdz pelēkajai ikdienai, viņš neizbēgami tiks pakļauts tās sīkajiem uztraukumiem.

Vārdu sakot, pārvērst karali dievu par vienkāršu mirstīgo, aizskart viņa sirdi vai pat personu, tāpat kā jebkuram no viņa pavalstniekiem, nozīmētu dot briesmīgu triecienu Ludviķa lepnumam un diženumam: aizskart viņa patmīlību bija vieglāk, nekā izraisīt mīlestību.

Princese bija gudri izplānojusi atriebību un, kā mēs redzējām, tā sasniedza mērķi.

Tomēr lasītājam nevajag domāt, ka princesei piemita viduslaiku varoņu vētrainās kaislības, vai arī viņa skatīja pasauli pārāk drūmās krāsās; gluži otrādi, būdama jauna, gracioza, asprātīga, koķeta, ar tieksmi uz iemīlēšanos, gan vairāk pateicoties iztēlei un godkārībai, nevis sirds tieksmēm, princese ievadīja īslaicīgu un vieglu baudu laikmetu, kas turpinājās simt divdesmit gadus — no septiņpadsmitā gadsimta vidus līdz astoņpadsmitā gadsimta pēdējam ceturksnim.

Tātad princese redzēja vai iedomājās, ka redz lietas to īstajā gaismā; viņa zināja, ka karalis, viņas dižciltīgais radinieks, pirmais smējās par kautrīgo Lavaljēru, un Henriete uzskatīja, ka viņa paradumos neietilpst mīlestība uz būtni, kas izsaukusi viņa izsmieklu, kaut arī tikai uz mirkli.

Un vai tad sardzē nestāvēja patmīlība, dēmons, kam ir tik liela loma dramatiskajā komēdijā, ko sauc par sievietes dzīvi? Vai tad patmīlība viņai nekliedza, nečukstēja, neteica pusbalsī un visdažādākajos veidos, ka viņu — jaunu, skaistu, bagātu un vēl princesi — nevar pat salīdzināt ar nožēlojamo Lavaljēru, tiesa, arī jaunu, bet nepavisam ne tik skaistu un galīgi nabagu? Te nav nekā dīvaina; ir taču zināms, ka pat visizcilākie raksturi izjūt lepnu prieku, salīdzinādami sevi ar saviem tuvākajiem.

Varbūt lasītājs vēlas zināt, ko princese gribēja panākt ar šo smalki izplānoto uzbrukumu? Kāpēc viņa patērēja tik daudz spēku, ja nevajadzēja nopietni domāt par to, kā izspiest karali no vēl tik naivas sirds, kuru viņš domāja iekarot? Kāpēc princesei vajadzēja Veltīt tādu uzmanību Lavaljērai, ja viņa no tās nebaidījās?

Nē, princese nebaidījās no Lavaljēras, jo viņa nebija vēsturnieks, kurš zina visu un saskata nākotni vai, pareizāk, pagātni; princese nebija arī ne pareģis, ne sibilla*, tāpat kā jebkurš cits, viņa nespēja izlasīt baigo un liktenīgo nākotnes grāmatu, kuras slepenās lappuses slēpj svarīgākos notikumus.

Nē, princese tikai vēlējās pārmācīt karali par viņa noslēpumainību, kas piederas tikai sievietēm. Viņa gribēja pierādīt, ka tādā gadījumā, ja viņš izmantos līdzīgus ieročus uzbrukumam, tad viņa kā gudra un dižciltīga sieviete pratīs atrast savas iztēles arsenālā aizsardzības ieročus, ar kuriem var atsist triecienu, pat ja to dotu karaļa roka.

Turklāt viņa gribēja Ludviķim pierādīt, ka šādos karos nav karaļu, vai vismaz, ka viņi, cīnīdamies par sevi kā parasti mirstīgie, jau pie pirmā trieciena riskē pazaudēt savu kroni; un beidzot, ja karalis tikai ar savu parādīšanos vien domā panākt, ka visas galma dāmas viņu dievina, tad tā ir pārdrošība, kas aizvaino augstākstāvošas sievietes, un lielībniekam, kas pārāk slien degunu gaisā, šī mācība noderēs.

Sibillas — pareģes senajā Grieķijā. Kā stāsta leģenda, viena no viņām — Kūmas sibilla — piedāvāja Romas valdniekam Tarkvīnijam Lepnajam par dārgu cenu nopirkt deviņas pareģojumu grāmatas (sibillas grāmatas). Valdnieks atteicās, un viņa sešas grāmatas sadedzināja. Tad Tarkvīnijs nopirka trīs atlikušās par to pašu cenu un pavēlēja tās slepeni glabāt Kapitolijā.

Bez šaubām, tādas bija princeses domas par karali.

Pats notikums bija mazsvarīgs.

Saskaņā ar šiem apsvērumiem viņa ietekmēja galma dāmas un visos sīkumos sagatavoja tikko nospēlēto komēdiju.

Karalis bija galīgi apstulbis. Kopš viņš bija atbrīvojies no Mazarīni aizbildniecības, Ludviķis pirmo reizi sajuta, ka pret viņu izturas kā pret vienkāršu mirstīgo.

Pavalstnieku familiaritāte radīja vēlēšanos atriebties. Cīņa dod jaunus spēkus.

Bet cīnīties ar sievietes uzbrukumiem, ļaut, lai viņu izsmej kaut kādas provincietes, kuras laikam tikai tāpēc ieradušās no Bluā — tas jaunajam karalim Šķita vislielākais negods, viņa godkāre smagi cieta, jo to stiprināja pārliecība par savām labajām īpašībām un karaļa varu.

Viņš neko nedrīkstēja darīt: ne izteikt pārmetumus, ne izraidīt, pat ne izrādīt neapmierinātību.

Ja viņš izrādīs neapmierinātību, tad atklās, ka viņu, tāpat kā Hamletu, ievainojusi izsmiekla asā bulta.

Dusmoties uz sievietēm — cik pazemojoši, it īpaši, ja šīs sievietes var atriebties ar smiekliem!

O, kaut šajā intrigā nebūtu iesaistītas tikai sievietes, bet arī kāds galminieks, ar kādu baudu Ludviķis XIV viņu ieslodzītu Bastīlijā!

Bet arī šajā gadījumā karaļa niknumu atvēsināja daži apsvērumi.

Ja tavā rīcībā ir armija, cietumi un gandrīz vai dievišķa vara, tad izmantot to, lai apmierinātu sīkas dusmas, ir necienīgi ne tikai karalim, bet arī parastam cilvēkam.

Tātad atlika vienīgi klusējot norīt aizvainojumu, saglabājot sejā parasto labsirdības un laipnības izteiksmi.

Nepieciešams pret princesi izturēties draudzīgi, it kā nekas nebūtu noticis. Draudzīgi!… Un kāpēc gan ne?

Princese vai nu bija nepatīkamā gadījuma vaininiece vai arī tā pasīva novērotāja.

Ja viņa to ir sarīkojusi, tas ir pārdroši, bet vai tas viņas situācijā nebija pilnīgi dabiski?

Kas ielauzās viņas medusmēneša saldākajos mirkļos un čukstēja viņai par mīlestību? Kas uzdrošinājās cerēt uz laulības pārkāpšanu, pat vēl vairāk — asinsgrēku? Kurš savas karaliskās visvarenības apziņā jaunajai sievietei sacīja: „Ne no kā nebaidieties, mīliet Francijas karali, viņš stāv augstāk par visu, viena viņa rokas kustība ar scepteri pasargās jūs no visiem un pat no jūsu sirdsapziņas pārmetumiem?"

Tad nu jaunā sieviete ieklausījās karaļa runās un piekāpās kārdinājuma balsij, un tagad, upurējusi savu godu, tika atalgota ar neuzticību, kas bija vēl jo vairāk apvainojoša tāpēc, ka izvēle bija kritusi uz daudz zemāk stāvošu sievieti, nevis viņu, kam bija visas tiesības uzskatīt sevi par mīlētu.

Tādēļ, pat ja princese bija šīs atriebības iedvesmotāja, viņu nedrīkstēja par to vainot.

Ja viņa bija tikai notiekošā pasīva vērotāja, kāds iemesls karalim dusmoties uz viņu?

Vai viņai vajadzēja un vai viņa spēja apvaldīt provinciešu mēlītes? Vai viņai bija jāizrāda pārlieka centība, pārmācot trīs skuķes par ne- kautrību?

Šī spriedelēšana sāpīgi aizskāra karaļa lepnumu; turklāt, domās pārcilājis visus apvainojumus un it kā ar to pārsējis svaigo brūci, Ludviķis XIV izbrīnījies juta, ka viņu māc jaunas, nesaprotamas, apslēptas un neciešamas sāpes.

Viņš nespēja sev atzīties, ka šīs sāpes mājo viņa sirdī.

Hronistam jāizstāsta lasītājiem, ko karalis teica pats sev: viņš bija pieļāvis, ka Lavaljēras naivā atzīšanās aizkustina viņa sirdi; noticējis šai skaidrajai un nesavtīgajai mīlestībai pret cilvēku, un viņa paša sirds izrādījās daudz jaunāka un naivāka, nekā viņam šķita, tiecās pretī šai otrai sirdij, kas tā bija atklājusi savas tieksmes.

Tik sarežģītā parādībā kā mīlestība laikam visneparastākās ir saites, kas saista divas sirdis: tajās nav ne vienlīdzības, ne vienlaicīguma; gandrīz vienmēr viena sirds sāk mīlēt ātrāk un gandrīz vienmēr beidz vēlāk nekā otra.

Pirmās kaislības dzirksteles nosaka strāvas spēku. Jo spēcīgāk Lavaljēra pauda savu mīlestību, jo vairāk to izjuta karalis.

Tas viņu pārsteidza.

Viņam skaidri parādīja, ka nekāda strāva nevarēja ietekmēt viņa sirdi, jo tā nebija atzīšanās mīlestībā, bet tikai apvainojums gan cilvēkam, gan karalim, vārdu sakot — tā bija mistifikācija.

Meitene, kurai, stingri ņemot, nepiemita nekas — ne skaistums, ne dižciltība, ne prāts — šī nabadzīgā meitene, ko princese bija izvēlējusies tāpēc, ka viņa bija tik nenozīmīga, tagad ne tikai izaicināja karali, bet arī nelikās ne zinis par cilvēku, kuram kā aziātu sultānam pietika tikai paskatīties, pastiept roku, nomest lakatiņu, lai gūtu uzvaru.

Kopš vakardienas viņu šī meitene nodarbināja tā, ka viņš nespēja domāt ne par ko citu; kopš iepriekšējā vakara viņa iztēle apveltīja meiteni ar visām labajām īpašībām, kādas viņai nepiemita; viņš, karalis, kuru gaidīja tik daudz neatliekamu darīšanu, kuru aicināja tik daudz sieviešu, kopš vakardienas šim vienīgajam sapnim ziedoja katru savas dzīves minūti, katru sirds pukstu.

Tas nu bija par daudz.

Karalis savā niknumā bija aizmirsis visu, arī Sentenjana klātbūtni, un pauda savas domas negantos lāstos.

Sentenjans bija iespiedies kaktā un no turienes vēroja negaisa plosīšanos.

Viņa paša vilšanās likās ļoti niecīga salīdzinājumā ar karaļa dusmām; viņš tikai baidījās, kaut tās nevērstos pret viņu.

Karalis patiešām beidza mētāties pa istabu un pievērsa niknu skatienu Sentenjanam:

—   A, tas esi tu, de Sentenjan?

Sentenjans sakustējās, kam vajadzēja nozīmēt: „Ko valdnieks vēlas teikt?"

—   Tu izrādījies tāds pats muļķis kā es, vai ne?

—   Valdniek… — Sentenjans nomurmināja.

—   Vai tu uzķēries uz šī rupjā joka?

—   Valdniek, — drebēdams pie visām miesām, Sentenjans izdvesa, — nedusmojieties, jūsu majestāte: jūsu majestāte taču zina, ka sievietes ir nepilnīgi radījumi un sēj ļaunumu; tātad nedrīkst gaidīt no viņām labo.

Karalis, kam piemita izteikta pašcieņa un kas sāka apgūt mākslu apvaldīt savas jūtas, kuru viņš saglabāja visu turpmāko dzīvi, — karalis saprata, ka zaudē pašcieņu, tik dedzīgi uztraukdamies sīkumu dēļ.

—   Nē, — viņš strauji attrauca, — tu maldies, Sentenjan, es nedusmojos; es tikai apbrīnoju abu meiču izrādīto veiklību, bet visvairāk es brīnos, cik muļķīgi mēs abi paļāvāmies savai sirdsbalsij, kaut gan mums bija iespējas uzzināt visus sīkumus.

—   O, sirds! Šim orgānam, valdiek, jāļauj pildīt tikai tā fiziskās funkcijas, nevis morālās. Es atzīstos, redzēdams, ka jūsu majestātes sirds tik ļoti aizņemta ar šo…

—   Aizņemta? Mana sirds? Varbūt prāts; bet sirds… tā…

Ludviķis pamanīja, ka, vēlēdamies aizsegt vienu flangu, viņš gandrīz

atklāj otru.

—  Starp citu, — viņš piebilda, — man tai mazulītei nav ko pārmest. Es taču zināju, ka viņa mīl citu.

—   Jā, vikontu de Braželonu. Es jau brīdināju jūsu augstību.

—   Tev taisnība, bet tu nebiji pirmais. Grāfs de Lafērs lūdza man de Lavaljēras jaunkundzes roku savam dēlam. Ja jau viņi viens otru mīl, es viņus apprecināšu, tiklīdz Braželons atgriezīsies no Anglijas.

—   Es redzu karaļa augstsirdību.

—   Pietiek par to, Sentenjan, — Ludviķis noraidīja.

—    Jā, aizmirsīsim apvainojumu, valdniek, - padevīgais galminieks piekrita.

—   Tas nebūs grūti, — karalis nopūzdamies atbildēja.

—    Iesākumam es par šo trijotni uzrakstīšu labu epigrammu. Es to nosaukšu „Najāda un driāda"; princesei tas patiks.

—   Rīkojies, Sentenjan, rīkojies vien, — karalis nočukstēja. — Tu nolasīsi dzejoli, lai mani izklaidētu. Tie ir tikai sīkumi, Sentenjan, tīrie sīkumi, — šie vārdi skanēja tā, it kā karalim būtu grūti elpot.

Kad karalis atguvās un viņam izdevās atkal uzburt sejā eņģelisku pacietību, pie durvīm pieklauvēja kambarsulainis.

De Sentenjans godbijīgi pagāja sāņus.

—   Ienāciet, — karalis uzaicināja.

Kambarsulainis pavēra durvis.

—   Kas noticis? — Ludviķis noprasīja.

Kambarsulainis parādīja trīsstūrī salocītu vēstulīti.

—   Viņa majestātei, — viņš paziņoja.

—   No kā?

—   Nezinu, vēstuli iedeva viens no apsardzes virsniekiem.

Karalis pamāja, un sulainis pasniedza vēstulīti.

Ludviķis piegāja tuvāk svecei, atplēsa vēstuli, izlasīja parakstu un nespēja apspiest izsaucienu.

Sentenjans bija godbijīgi pagājis tālāk, tomēr visu redzēja un dzirdēja.

Viņš pieskrēja klāt karalim.

Ludviķis XIV ar rokas mājienu atlaida sulaini.

—   Ak Dievs! — karalis izdvesa, lasīdams vēstuli.

—   Vai jūsu majestāte jūtas nevesels? — Sentenjans apvaicājās.

—   Nē, nē, Sentenjan; izlasi!

Karalis iedeva viņam vēstuli.

De Sentenjana acis alkatīgi pievērsās parakstam.

—   Lavaljēra! — viņš iesaucās. — Valdniek!

—   Lasi, lasi!

Sentenjans lasīja:

„Valdniek, piedodiet manu uzbāzību un, galvenais, atvainojiet, ka šajā vēstulē neievēroju etiķeti, man tā liekas vairāk steidzama un neatliekama kā depeša; un tātad es uzdrošinos šajā vēstulē vērsties pie Jūsu Majestātes.

Valdniek, es atgriezos satriekta un pārguruši un lūdzu Jūsu Majestāti piešķirt man audienci, kurā es pateikšu manam karalim visu patiesību.

Luīze de Lavaljēra"

—   Ko tu par to saki? — karalis noprasīja, atņemdams Sentenjanam vēstuli.

Sentenjans bija neizpratnē par izlasīto.

—   Ko es saku? — viņš atkārtoja.

—   Ko tu par to domā?

—   Nezinu.

—   Un tomēr?

—   Valdniek, mazā sajuta negaisu un nobijās.

—   No kā? — Ludviķis lepni noprasīja.

—    Hm! Viņa majestātei ir tūkstošiem iemeslu dusmoties uz nelāgā joka autoru vai autoriem, un, ja majestātei kāds paliek sliktā atmiņā, tad tas ir mūžīgs drauds cilvēkam, kurš bijis tik nepiesardzīgs.

—   Es tā nedomāju.

—   Karalim labāk redzams.

—    Lūk, ko es saskatu šajās rindiņās: bēdas un piespiedu rīcību… Sevišķi, ja atceros dažus sīkumus izrādē pie princeses… Vārdu sakot…

Karalis nepateica līdz galam.

—  Vārdu sakot, — Sentenjans uztvēra, — jūsu majestāte ir noskaņots dot audienci. Tas man ir skaidrs.

—   Es izdarīšu vēl vairāk, Sentenjan.

—   Ko tad, valdniek?

—   Paņem apmetni…

—  Bet, valdniek…

—  Vai tu zini, kur atrodas princeses galma dāmu istaba?

—   Protams.

—  Un kā tur iekļūt?

—  Nē, to es nezinu.

—   Bet tu taču kādu tur pazīti?

—  O, valdniek, jums patiešām ir veiksmīgas idejas.

—  Tātad tu kādu pazīsti?

—  Jā.

—   Kuru?

—  Pazīstu vienu jaunekli, kuram ir labas attiecības ar vienu no meitenēm.

—   No galma dāmām?

—  Jā, at galma dāmu, valdniek.

—  Ar de Tonē-Šarantu? — Ludviķis pasmīnēja.

—   Diemžēl nē, ar Montalē.

—  Kā viņu sauc?

—   Malikorns.

—   Vai tu vari uz viņu paļauties?

—  Man Šķiet, ka jā, valdniek. Viņam droši vien ir kaut kāda atslēga… Ja ir, tad viņš man to aizdos… Es viņam izdarīju kādu pakalpojumu.

—  Jo labāk. Ejam!

—   Es esmu jūsu majestātes rīcībā.

Karalis uzmeta savu apmetni Sentenjanam uz pleciem, bet pats ietinās viņa apmetnī, un abi izgāja vestibilā.

Trešās daļas beigas

SATURS

Vikonts de Braželons jeb pēc desmit gadiem

Trešā daļa

I Veltīgas pūles 5

II Bezmo de Monlezēns 19

III                  Spēle pie karaļa 26

IV                 Bezmo de Monlezēna kunga sīkie rēķini 36 V Brokastis pie Bezmo kunga 46

VI                  Otrās Bertodjēras ieslodzītais 53

VII                   Divas draudzenes 62 VIII De Beljēras kundzes sudrabs 69

IX                  Pūrs 73

X                   Dieva zeme 80

XI                  Mīlestība trijatā 86

XII                  De Lorēna kunga greizsirdība 91

XIII                  Princis ir greizsirdīgs uz de Gišu 98

XIV                 Vidutājs 105 XV Padomdevēji 113

XVI Fontenblo 122

XVII                   Pelde 127

XVIII                 Tauriņu ķeršana 130 XIX Ko var noķert, ja medī tauriņus 134

XX Balets «Gadalaiki" 142

XXI Fontenblo parka nimfas 148

XXII Par ko runāja zem karaļu ozola 155

XXIII                   Karaļa uztraukums 163

XXIV                  Karaļa noslēpums 167 XXV Nakts gaitas 176

XXVI Viņas augstība pārliecinās, ka, noklausoties

var dzirdēt visu, ko runā 184

XXVII Aramisa korespondence 190

XXVIII Izveicīgais pārvaldnieks 199

XXIX Fontenblo divos no rīta 208

XXX Labirints 215

XXXI Kā Malikornu izmeta no viesnīcas

„Skaistais pāvs" 223

XXXII Kas patiesībā notika krodziņā «Skaistais

pāvs" 231

XXXIII                   Vienpadsmitā gada jezuīts 242

XXXIV                  Valsts noslēpums 247 XXXV Uzdevums 259

XXXVI Laimīgs kā princis 267

XXXVII Najādas un driādas stāsts 282

XXXVIII Najādas un driādas stāsta beigas 294

XXXIX Karaļa psiholoģija 302

—

[1] džons lamberts (1619 - 1683) - angļu ģenerālis, kas sekmēja Kromvela izvirzīšanu par lordu protektoru; pēc Kromvela nāves un viņa dēla Ričarda atteikšanās no varas parlaments viņu iecēla par armijas otru komandieri.

[2] mišels Leteljē (1603 — 1685) — Francijas kanclers, kara departamenta valsts sekretārs.

[3] tēlemahs — odiseja un pēnelopes dēls, kas pēc dievietes Atēnas padoma devās meklēt savu tēvu. Šo grieķu teiku izmantoja franču rakstnieks Fenelons (1651-1715) par sižetu savam romānam „Tēlemaha piedzīvojumi".

5 3aK. 147 kh. 1

[4] indriķis ii — Francijas karalis (1547 — 1559).

[5] diāna de Puatjē (1499— 1566) — Indriķis II iemīļotā, kam bija

liela ietekme uz viņu.

[6] vai, vai (itāl.).

V2 8*

[6] Ernests Vilfrīds Leguvē — franču rakstnieks un dramaturgs. Lielus panākumus guva viņa un dramaturga Skriba kopīgi uzrakstītā drāma „Adriāna Lekuvrēra" (1849), kurā galveno lomu spēlēja slavenā aktrise Rašele.

[7] romiešu mitoloģijā dievieti Diānu attēloja kā mednieci ar loku un bultām par plecu un šķēpu rokā. Viņu ielenca nimfas.

Content

Dimā (tēvs) Aleksandrs VIKONTS DE BRAŽELONS JEB PEC DESMIT GADIEM-1.2.3 grāmata

Pirmā grāmata Pirmā daļa

PIRMĀ DALA

I Vēstule

II Kurjers

III Satikšanās

IV Tēvs un dēls

V Stāsts par KropoĶ Kropolu un diženo neatzīto mākslinieku

VI Nepazīstamais

VII Pārī

VIII Kāds bija Ludviķis XIV savos divdesmit divos gados

IX Kurā „Mediči viesnīcas" nepazīstamais atklāj savu inkognito

X Kardināla Mazarīni aritmētika

XI Kardināla Mazarīni politika

XII Karalis un leitnants

XIII Marija Mančīni

XIV Karalis un leitnants demonstrē labu atminu

XV Trimdinieks

XVI Remember! *

XVII Meklē Aramisu, bet atrod tikai Bazēnu

XVIII D'Artanjans meklē Portosu, bet atrod tikai Musketonu

XIX Ko d'Artanjans nolēma darīt Parīzē

XX „Zelta piestiņā" Lombarda ielā tiek dibināta kompānija d'Artanjana idejas realizācijai

XXI D'Artanjans gatavojas doties ceļojumā tirdzniecības nama „ Planšē un Co" interesēs

XXII D'Artanjans ceļo tirdzniecības nama „ Planšē un Co" interesēs

XXIII Autors, pretēji savai gribai, spiests nedaudz pievērsties vēsturei

XXIV Dārgumi

XXV Purvs

XXVI Sirds un prāts

XXVII Nākamajā dienā

XXVIII Kontrabanda

XXIX D'Artanjans sāk baidīties, ka viņa un Planšē nauda ir neglābjami zaudēta

XXX „Planšē un Co" akcijas ceļas

XXXI Sāk atklāties Monka nodomi

XXXII Atoss un d'Artanjans atkal satiekas viesnīcā „ Brieža rags"

XXXIII Audience

XXXIV Bagātības radītās neērtības

XXXV Kanāls

XXXVI Ar brīnuma palīdzību dArtanjans izvelk kotedžu no priedes koka kastes

XXXVII Kā d'Artanjans norēķinājās ar biedriem

XXXVIII No kuras redzams, ka 17. gadsimtā franču bodnieks bija kārtīgs cilvēks

XXXIX Mazarīni spēle

XL Valsts lieta

XLI Stāsts

XLII Mazarīni kļūst izšķērdīgs

XLIII Geno

XLIV Kolbērs

XLV Godīga cilvēka grēksūdze

XLVI Dāvinājuma raksts

XLVII Kā Austrijas Anna deva Ludviķim xiv vienu padomu, bet fukē kungs — pavisam citu

XLVIII Agonija

Pirmās daļas beigas SATURS

Aleksandrs Dimā (tēvs) Kopoti raksti piecpadsmit sējumos Divpadsmitais sējums a Vikonts de Braželons jeb pēc desmit gadiem Pirmā grāmata Otrā dala

OTRA DAĻA

I Kolbēra pirmā parādīšanās

II Ludviķa XIV pirmā valdīšanas diena

III Kaislība

IV D'Artanjana mācība

V Karalis

VI Fukē kunga nams

VII Abats Fukē

IX Galerija Senmandē

X Epikūrieši

XI Par ceturtdaļstundu nokavējis

XII Kaujas plāns

XIII Krodziņš ar izkārtni „Notrdama"

XIV Lai dzīvo Kolbērs!

XV Par to, kā d'Emerī briljants nokļuva pie d'Artanjana

XVI Cik lielu atšķirību d'Artanjans saskatīja starp monsenjoru superintendantu un intendanta kungu

XVII Sirds un prāta filozofija

XVIII Ceļojums

XIX D'Artanjans iepazīstas ar dzejnieku, kurš kļuvis par burtlici, lai iespiestu savas dzejas

XX D'Artanjans turpina ievākt ziņas

XXI Lasītājs, bez šaubām, brīnīsies tāpat kā d'Artanjans, sastopot vecu paziņu

XXII Kurā d'Artanjana miglainās idejas pamazām sāk noskaidroties

XXIII Krusta gājiens Vannā

XXIV Vannas bīskapa varenība

XXV Portoss sāk nožēlot, • ka atvedis d'Artanjanu

XXVI D'Artanjanss steidzas, Portoss krāc, Aramiss dod padomu

XXVII Fukē rīkojas

XXVIII D'Artanjans saņem kapteiņa patentu

XXIX Mīlētājs un viņa iemīļotā

XXX Beidzot parādās šī stāsta īstā varone

XXXI Malikorns un Manikans

XXXII Manikans un Malikorns

XXXIII Gramona savrupmājas pagrabs

XXXIV Princeses portrets

XXXV Havrā

XXXVI Jūrā

XXXVII Teltis

XXXVIII Nakts

XXXIX No Havras uz Parīzi

XL Ko ševaljē de Lorēns domāja par princesi

XLI Oras de Montalē pārsteigums

XLIII Princis ir greizsirdīgs uz Bekingemas hercogu

XLIV For ever!*

XLV Viņa majestāte Ludviķis XIV nolemj, ka Luīze de Lavaljēra nav pietiekoši bagāta un pietiekoši skaista tādam augstmanim kā vikonts de Braželons

Otrās daļas beigas SATURS

Aleksandrs Dimā (tēvs) Kopoti raksti piecpadsmit sējumos Divpadsmitais sējums Vikonts de Braželons jeb pēc desmit gadiem Otrā grāmata Trešā daļa

Trešā daļa

I Veltīgas pūles

II Bezmo de Monlezēns

III Spēle pie karaļa

IV Bezmo de Monlezēna kunga sīkie rēķini

V Brokastis pie Bezmo kunga

VI Otrās Bertodjēras ieslodzītais

VII Divas draudzenes

VIII De Beljēras kundzes sudrabs

IX Pūrs

X Dieva zeme

XI Mīlestība trijatā

XII De Lorēna kunga greizsirdība

XIII Princis ir greizsirdīgs uz de Gišu

XIV Vidutājs

XV Padomdevēji

XVI Fontenblo

XVII Pelde

XVIII Tauriņu ķeršana

XIX Ko var noķert, ja medī tauriņus

XX Balets „Gadalaiki"

XXI Fontenblo parka nimfas

XXII Par ko runāja zem karaļu ozola

XXIII Karaļa uztraukums

XXIV Karaļa noslēpums

XXV Nakts gaitas

XXVI Viņas augstība pārliecinās, ka noklausoties var dzirdēt visu, ko runā

XXVII Aramisa korespondence

XXVIII Izveicīgais pārvaldnieks

XXIX Fontenblo divos no rīta

XXX Labirints

XXXI Kā Malikornu izmeta no viesnīcas „Skaistais pāvs"

XXXII Kas patiesībā notika krodziņā yy Skaistais pāvs"?

XXXIII Vienpadsmitā gada jezuīts

XXXIV Valsts noslēpums

XXXV Uzdevums

XXXVI Laimīgs kā princis

XXXVII Najādas un driādas stāsts

XXXVIII Najādas un driādas stāsta beigas

XXXIX Karaļa psiholoģija

Trešās daļas beigas SATURS